
Cadrul istoric în care a fost scris volumul 2 


În timp ce volumul 1 al Mărturiilor prezintă sfaturi care au de a 
face, în mare măsură, cu începutul şi dezvoltarea învățăturilor, expe- 
rienţelor şi întreprinderilor bisericii rămăşiţei nou înfiinţate, volumul 
2 este dedicat, aproape în întregime, evlaviei personale a membrilor 
ei. În cei treisprezece ani, care corespund cu cele paisprezece broşuri 
de mărturii, ce formează acum volumul 1, lucrarea de publicaţii a 
fost întărită, biserica a fost organizată, sistemul ei financiar a fost 
stabilit şi ea s-a lansat într-un mare program de sănătate. Când a 
fost scris articolul de încheiere, literatura se revărsa într-un curent 
continuu la Casa de Editură din Battle Creek, Michigan, iar, la doi 
paşi de ea, sanatoriul nou înfiinţat era în plină acţiune. Vremurile 
întunecate ale războiului civil trecuseră şi pentru biserică aceasta 
a fost o ocazie. Sarcina ei era să menţină terenul câştigat şi să-i 
extindă hotarele. Pentru succesul continuu al bisericii, integritatea 
individuală a membrilor ei era de mare importanţă. 

Pe la începutul lui 1868, aşa cum se arată într-un articol cu care 
se încheie volumul 1, Ellen G.White a început să publice, pentru 
folosul bisericii ca întreg, anumite mărturii personale, care până la 
acea vreme nu fuseseră distribuite, în general. Despre aceste mărturii 
personale, ea a declarat: „Ele toate conţin, mai mult sau mai puţin, 
reproş şi instrucțiune, care se aplică la alte sute sau mii în situaţii 
asemănătoare. Aceştia trebuie să aibă lumina pe care Dumnezeu a 
vrut s-o dea şi care corespunde cazurilor lor.“ ( Vol.1,631 ). 

Astfel de instrucţiuni, adresate în mod personal membrilor biseri- 
cii, pe parcursul unei perioade de trei ani, din februarie 1868 până în 
mai 1871, cuprind aproape întregul conţinut al Mărturiilor, nr. 15-20, 
incluse acum în acest volum 2. Instrucţiunile sunt critice şi practice, 
ocupându-se cu aproape fiecare fază a experienţei personale şi a 
intereselor religioase, de la clevetire, satisfacerea poftei, relaţii de 
căsătorie, până la greşita îndrumare a zelului, avariţie şi fanatism. 

La începutul perioadei cuprinse de volumul 2, fratele şi sora 
White au fost, în parte, retraşi la Greenville, Michigan, datorită stării 

de sănătate a pastorului White. În curând, ei şi-au reluat activitatea, 
călătorind şi ţinând adunări cu credincioşii din statele vecine cu 
Michigan. În noiembrie 1868, cei doi s-au întors la Battle Creek spre 
a locui acolo. 

Cu două luni mai înainte, în septembrie 1868, s-a ţinut o adunare 
în corturi, la Wright, Michigan. Această adunare, prima de felul 
acesta, s-a dovedit a fi o atât de mare binecuvântare pentru cei care 
au participat, încât anii următori au fost martori la înfiinţarea de 
adunări de tabără, ca parte din programul regulat pentru conferințele 
statului. Prezenţa fratelui şi a sorei White era solicitată, şi astfel, în 
anii care au urmat, ei şi-au petrecut, în mare măsură, lunile de vară 
la aceste adunări anuale. În ultima parte a volumului 2, se pot găsi 
sfaturi cu privire la aceste „adunări“. 

În perioada celor trei ani, acoperiţi de volumul 2, s-a încurajat 
înaintarea cauzei adevărului prezent. Institutul Sanitar de la Battle 
Creek, care a trecut printr-o perioadă de criză descurajatoare, a păşit 
acum într-o perioadă de prosperitate. În ultima parte a anului 1868, 
pastorii J.N. Loughborongh şi D.T. Bourdeau au aprins torţa adven- 
tismului pe coasta Pacificului. În acelaşi an, o grupă de cincizeci de 
adventiști, păzitori ai Sabatului, din Europa, au început să corespon- 
deze cu fraţii de la Conferinţa Generală din Battle Creek, iar în anul 
următor, au trimis un reprezentant peste ocean, ca să pledeze spre a 
li se trimite misionari. 

Dar, cu toate aceste dezvoltări şi mişcări de înaintare, vrăjmaşul 
a continuat să lucreze la scăderea spiritualităţii membrilor bisericii, 
făcându-i să iubească lumea şi atracțiile ei, să infecteze biserica 
cu spiritul de critică, să sece izvoarele de binefacere şi mai ales să 
aducă tineretul în tabăra lui. Împotriva acestor tendinţe periculoase, 
sora White, ca trimis al lui Dumnezeu, a transmis cu credincioşie 
şi seriozitate soliile ei, prin grai şi scris, chemându-i pe membrii 
bisericii la standardul de integritate şi dreptate al lui Dumnezeu. 

La unele ocazii, sorei White i-au fost date descoperiri care se 
refereau la experienţa unui număr de persoane dintr-o comunitate. 
Mai întâi, ea a prezentat aceste mărturii individuale, în adunare, apoi 
a scris instrucţiunea şi a trimis-o la comunitatea în cauză. Un număr 
de astfel de comunicări se găsesc în volumul 2. 

Cititorul atent al celor 711 pagini ale volumului 2 trebuie să fie 
impresionat nu numai de marea diversitate de subiecte incluse, ci 

şi de marea cantitate de scrieri consacrate unor astfel de mărturii 
personale, scrise într-o perioadă de timp atât de scurtă. Totuşi, trebuie 
notat că ceea ce a fost publicat reprezintă numai o parte din ce a 
scris sora White în această perioadă de timp. 

Cu câteva săptămâni înainte de apariţia numărului 15, pastorul 
White a scris o notă pentru Review and Herald, cerând ca aceia 
cărora le-a fost dat mărturia verbală de către sora White să aştepte 
cu răbdare până vor putea primi exemplare scrise. Despre hărnicia 
şi stăruința sorei White în această lucrare, el a scris: 

„În această ramură a lucrării, ea are de lucru cât pentru două 
luni. În călătoria ei din răsărit, ea şi-a folosit tot timpul disponibil 
scriind astfel de mărturii. Multe dintre ele le-a scris chiar în timp 
ce alţii predicau în adunare sau vorbeau. De când s-a întors, ea şi-a 
distrus sănătatea şi puterea, dedicându-se prea mult acestei lucrări. 
De obicei, ea scrie între douăzeci şi patruzeci de pagini în fiecare 
zi.“ ( Review and Herald, 3 martie, 1868 ). 

Ne putem închipui uşurarea sorei White la apariţia Mărturiei 
numărul 15 şi anticiparea ei despre necesitatea celorlalte. Dar zece 
zile mai târziu, ea s-a avântat din nou în lucrarea de a transmite 
multele solii care i-au fost încredințate. În seara zilei de vineri, 12 
iunie, era la Battle Creek, vorbind „în general tinerilor“ şi „câteva 
solii le-a adresat în mod personal“, până aproape de ora zece, după 
cum a raportat pastorul White: 

„În timp ce vorbea de pe platforma din faţă a amvonului, în 
felul cel mai solemn şi impresionant, a venit asupra ei puterea lui 
Dumnezeu, şi într-o clipă ea a căzut pe covor în viziune. Mulţi 
au fost martori, de prima dată, la această manifestare, cu uimire 
şi cu desăvârşită mulţumire că aceasta era lucrarea lui Dumnezeu. 
Vedenia a durat douăzeci de minute.“ ( Review and Herald, 16 iunie, 
1868 ). 

Făcând o socoteală, 120 de pagini din volumului 2 al Mărturiilor 
sunt în mod hotărât declarate a fi scrise, având ca punct de plecare 
sfatul dat în viziunea din 12 iunie 1868, pentru biserică sau pentru 
persoane. Multe pagini au fost scrise având ca punct de plecare 
vedeniile date în acelaşi an, la Pilvt Grove, lowa, la 2 octombrie, şi 
la Adams Center, New York, la 25 octombrie. 


Aceste multe vedenii au făcut-o pe sora White să scrie aproape 
fără încetare. Dând un raport despre călătoria lor cu luntrea în susul 
râului Mississippi în 1870, pastorul White comentează: 

„Sora White scrie. Sărmana femeie! Această aproape veşnică 
scriere pentru acesta sau acela, când ar trebui să se odihnească şi să 
se bucure de peisajul cel frumos şi de societatea cea plăcută, pare 
prea rea, dar Dumnezeu binecuvântează şi susţine, şi noi trebuie să 
fim împăcaţi.“ ( Review and Herald, 5 iulie, 1870 ) 

Ce binecuvântare au fost aceste mărturii pentru biserică, adresate 
la început, în mod personal, membrilor! Care membru din comu- 
nitate, citind aceste sfaturi şi avertizări serioase, n-a descoperit că 
problemele, ispitele şi privilegiile adventiştilor de ziua a şaptea, din 
anii de început, sunt problemele, ispitele şi privilegiile de astăzi! 
Noi preţuim aceste mesaje mai ales pentru că Ellen G.White însăşi 
declară în introducerea volumului 2: 

„Nu există o cale mai directă şi mai convingătoare de a prezenta 
cele ce mi-a arătat mie Domnul.“ 


Membrii Consiliului 


Publicaţilor d-nei Ellen G.White. 

Introducere 


Este puţin probabil că fraţii mei şi surorile mele se vor aştepta 
ca acest număr al Mărturiilor să apară atât de curând. Dar am avut la 
îndemână multe din mărturiile mele personale, unele dintre ele fiind 
redate în paginile care urmează. Şi nu cunosc o cale mai bună să 
prezint punctul meu de vedere despre pericolele şi erorile generale, 
şi datoria tuturor celor ce-L iubesc pe Dumnezeu şi păzesc poruncile 
Lui, decât aceea de a da aceste mărturii. Poate că nu există o cale 
mai directă şi mai convingătoare de a prezenta ceea ce mi-a arătat 
mie Domnul. 

A fost important ca numărul 14 să ajungă la voi cu câteva zile mai 
înainte de Conferinţa Generală. De aceea, acest număr a fost pregătit 
pentru tipar înainte, ca să pot găsi timp pentru a elabora un material 
important pentru ea. De fapt, pentru acest material, n-a existat loc în 
numărul 14. De aceea, având la îndemână material suficient pentru 
numărul 15, vi-l prezint cu rugămintea să-l însoţească binecuvântarea 
lui Dumnezeu spre binele iubitului Său popor. 

Schiţă de experienţă 


De la 7 februarie 1868 la 20 mai 1868 


După ce am ajuns acasă, nu am mai simţit influenţa inspiratoare 
a călătoriei şi a lucrării, dar am simţit oboseala muncii din călătoria 
noastră din răsărit. Mulţi m-au îndemnat, prin scrisori, să scriu ceea 
ce le-am relatat lor despre ceea ce mi-a arătat Domnul cu privire la 
ei. Şi au fost mulţi cărora nu le-am vorbit, deşi cazurile lor erau tot 
aşa de importante şi urgente. Dar, în starea mea de oboseală, sarcina 
de a scrie atât de mult părea să fie mai mult decât puteam eu să îndur. 
M-a cuprins un simţământ de descurajare şi am căzut într-o stare 
de slăbiciune, rămânând aşa câteva zile, adesea leşinând. În această 
stare trupească, am pus la îndoială sarcina mea de a scrie atât de 
mult, la atâtea persoane, unele dintre ele foarte nevrednice. Mi s-a 
părut că pe undeva era o greşeală în această problemă. 

În seara zilei de 5 februarie, fratele Andrews le-a vorbit persoa- 
nelor din casa noastră de rugăciune. Dar cea mai mare parte din 
acea seară, eram într-o stare de leşin, fără respiraţie, sprijinită de 
soţul meu. Când fratele Andrews s-a întors de la adunare, fraţii au 
avut un timp de rugăciune pentru mine, şi m-am bucurat de-o oa- 
recare uşurare. În acea noapte, am dormit bine, şi dimineaţa, deşi 
slăbită, m-am simţit minunat de uşurată şi încurajată. Visasem că o 
persoană mi-a adus o pânză de material alb şi mi-a spus să o cro- 
iesc ca îmbrăcăminte pentru persoane de toate mărimile şi de toate 
caracterele şi pentru toate împrejurările de viaţă. Mi s-a spus să le 
croiesc şi să le atârn pe toate, să fie gata pentru când vor fi cerute. 
Am avut impresia că mulţi dintre cei pentru care mi s-a cerut să 
croiesc îmbrăcăminte erau nevrednici. Am întrebat dacă aceasta era 
ultima piesă de material pe care trebuia s-o croiesc, şi mi s-a spus 
că nu era; că, de îndată ce-l terminam pe acela mai erau şi altele de 
care trebuia să mă ocup. Mă simţeam descurajată de cantitatea de 
lucru din faţa mea, şi am spus că am fost angajată să croiesc haine 
pentru alţii, timp de peste douăzeci de ani, şi lucrările mele n-au 

14 Mărturii pentru comunitate vol.2 


fost preţuite şi nici n-am văzut că lucrarea mea făcuse mult bine. 
Persoanei care mi-a adus materialul, i-am vorbit mai ales despre o 
femeie pentru care mi-a spus să croiesc o haină. Am arătat că ea 
nu avea să preţuiască îmbrăcămintea şi că avea să fie o pierdere de 
timp şi de material spre a i-o dărui. Ea era foarte săracă, inferioară 
ca inteligenţă şi dezordonată în obiceiurile ei, aşa că în curând o va 
murdări. 

Persoana a răspuns: „Croieşte hainele. Aceasta-i sarcina ta. Pier- 
derea nu este a ta, ci a mea. Dumnezeu nu vede cum vede omul. El 
plănuieşte lucrarea care urmează să fie făcută de El, şi tu nu poți şti 
care va prospera: aceasta sau aceea. Se va constata că multe astfel 
de suflete sărace vor intra în Împărăţie, în timp ce alţii, care sunt 
favorizați cu toate binecuvântările vieţii, care dispun de intelect bun 
şi de mediu plăcut, care le acordă toate avantajele de dezvoltare, 
vor fi lăsaţi pe dinafară. Se va vedea că aceste suflete sărace au trăit 
în totul după slaba lumină pe care au avut-o şi au progresat prin 
mijloacele limitate, de care au dispus, şi au trăit mult mai acceptabil 
decât unii dintre cei care s-au bucurat de toată lumina şi de bogate 
mijloace de progres.“ 

Apoi, am prezentat mâinile mele, cu pielea îngroşată datorită 
îndelungatei folosiri a foarfecii, şi am spus că nu puteam decât să 
mă îngrozesc la gândul că mă voi îndeletnici cu acest fel de muncă. 
Persoana a repetat din nou: 

„Croieşte haine. Eliberarea ta încă n-a sosit.“ 

Cu simţăminte de mare oboseală, m-am ridicat să mă apuc de 
lucru. Înaintea mea se aflau nişte foarfece noi, lustruite, pe care am 
început să le folosesc. De îndată, simţămintele mele de oboseală şi 
descurajare m-au părăsit; foarfecele păreau să taie cu puţin efort 
din partea mea, şi am croit îmbrăcăminte după îmbrăcăminte, cu 
uşurinţă relativă. 

Cu încurajarea pe care mi-a dat-o acest vis, m-am hotărât imediat 
să-l însoțesc pe soţul meu şi pe fratele Andrews în comitatele Gratiot, 
Saginaw şi Tuscola, şi să mă încred în Domnul, ca să-mi dea puterea 
de a lucra. Astfel, la 7 februarie, am părăsit căminul şi am călătorit 
cincizeci şi cinci de mile ( 88,5 km, n.n. ) până la întâlnirea noastră 
de la Alma. Aici am lucrat, ca de obicei, cu un reconfortant grad de 
libertate şi tărie. Prietenii din comitatul Gratiot păreau interesaţi să 
asculte, dar mulţi dintre ei sunt mult în urmă cu reforma sanitară şi 


Schiţă de experienţă 15 


lucrarea de pregătire în general. La aceşti oameni, se pare că există 
o lipsă de ordine şi eficienţă, necesare pentru prosperitatea în lucrare 
şi în spiritul soliei. Totuşi, trei săptămâni mai târziu, fratele Andrews 
i-a vizitat şi s-a bucurat un timp împreună cu ei. Nu voi trece cu 
vederea un motiv de încurajare pentru mine, că o foarte usturătoare 
mărturie, pe care o scrisesem unei familii, a fost primită cu folos 
pentru persoanele cărora le-a fost adresată. Mai avem încă un interes 
profund faţă de acea familie şi dorim mult ca ea să se poată bucura de 
prosperitate în Domnul, şi, cu toate că simţim o oarecare descurajare 
cât priveşte interesul în comitatul Gratiot, vom fi nerăbdători să-i 
ajutăm pe fraţi când vor simţi nevoia să fie ajutaţi. 

La adunarea de la Alma, au fost de faţă fraţi din St. Charles şi 
Tittabawassee, din comitatul Saginaw, care ne-au îndemnat să-i vizi- 
tăm. Noi nu plănuiserăm să intrăm, de data aceasta, în acest comitat, 
ci să vizităm districtul Tuscola, dacă era deschisă calea. Neavând 
Nici O ştire de la Tuscola, am hotărât să vizităm Tittabawassee, şi 
între timp să scriem celor din districtul Tuscola şi să-i întrebăm 
dacă eram doriţi acolo. La Tittabwassee, am fost plăcut surprinşi 
să aflăm o mare casă de rugăciune, de curând clădită de membrii 
noştri, plină cu păzitori ai Sabatului. Fraţii păreau să fie gata pentru 
mărturia noastră, şi ne-am bucurat de libertate. În acest loc, fusese 
făcută o lucrare bună şi mare, prin strădania credincioasă a fratelui 
A. A urmat multă opoziţie amară şi persecuție, dar aceasta părea 
că dispare la cei care veneau să asculte, şi lucrarea noastră părea să 
facă o bună impresie asupra tuturor. În această parte, am participat 
la unsprezece adunări într-o săptămână, am vorbit de mai multe ori, 
timp de o oră până la două ore, şi am luat parte la alte adunări. La 
o adunare, s-a făcut efortul spre a-i convinge pe unii care păzeau 
Sabatul să avanseze şi să-şi ia crucea. Îndatorirea celor mai mulţi 
dintre aceştia era botezul. În ultima mea viziune, am văzut locuri în 
care avea să fie predicat adevărul şi să fie scoase la lumină biserici 
pe care trebuia să le vizităm. Acesta era unul dintre acele locuri. Eu 
simţeam un interes deosebit pentru aceşti oameni. În faţa mea, au 
apărut cazurile unora din comunitate şi asupra mea a venit un duh de 
lucrare pentru ei, pe care nu l-am putut respinge. Am lucrat pentru 
ei timp de trei ceasuri, cea mai mare parte din timp apelând la ei 
cu simţăminte de cea mai adâncă grijă şi afecţiune. Cu acea ocazie, 

toţi şi-au luat crucea, au venit în faţă pentru rugăciuni şi au vorbit 
aproape toţi. A doua zi, au fost botezați cincisprezece. 

Nimeni nu-i poate vizita pe aceşti oameni, fără să fie impresionat 
de valoarea lucrării credincioase a fratelui A. pentru această cauză. 
Lucrarea lui trebuie să pătrundă în locuri în care adevărul n-a fost 
vestit, şi sper că ai noştri vor înceta eforturile de a-l sustrage de la 
această lucrare specifică. În spiritul umilinţei, el poate merge înainte, 
sprijinindu-se pe braţul Domnului, ca să salveze multe suflete din 
puterile întunericului. Fie ca binecuvântarea lui Dumnezeu să-l 
însoţească mereu. 

Când seria de adunări din acest loc era aproape de încheiere, 
a venit fratele Spooner din Tuscola, şi ne-a invitat să vizităm acel 
district. Prin el am trimis programul, luni, când s-a întors, şi noi 
am mers joi, după botez. Adunările noastre în Sabat, le-am ţinut la 
Vassar, iar în ziua întâi, în clădirea şcolii uniunii. Acesta era un loc 
gratuit, în care se putea vorbi, şi am văzut roade bune ale lucrării 
noastre. În după-amiaza zilei întâi, cam treizeci de apostaziaţi şi 
copii, care nu făcuseră nici o mărturisire, au venit în faţă. Aceasta a 
fost o adunare foarte interesantă şi folositoare. Unii s-au retras din 
cauză, şi pentru ei am simţit că trebuie să lucrăm în mod special. 
Dar timpul a fost scurt şi mi s-a părut că aveam să lăsăm neterminată 
lucrarea. 

Întâlnirile noastre pentru St. Charles şi Alma se apropiaseră şi, 
pentru a le face faţă, trebuia să încheiem luni lucrarea noastră din 
Vassar. 

În acea noapte, ceea ce văzusem în viziune, cu privire la anumite 
persoane din districtul Tuscola, mi-a revenit într-un vis şi am fost şi 
mai impresionată că lucrarea mea pentru acei oameni nu era făcută. 
Cu toate acestea, nu am văzut nici o altă cale decât aceea de a merge 
la întâlnirile noastre. În ziua de marţi, am călătorit treizeci şi două 
de mile ( 51,5 km ) până la St. Charles şi ne-am oprit peste noapte la 
fratele Griggs. Aici, am scris cincisprezece pagini de mărturii şi am 
participat la adunarea de seară. Miercuri dimineaţa, ne-am hotărât să 
ne întoarcem la Tuscola, dacă fratele Andrews va încheia întâlnirea 
de la Alma. Cu aceasta, el a fost de acord. În acea dimineaţă, am 
mai scris încă cincisprezece pagini, am luat parte la adunare, unde 
am vorbit o oră, şi am călătorit treizeci şi trei de mile împreună 
cu fratele şi sora Griggs, până la fratele Spoones din Tuscola. Joi 

dimineaţa, am mers la Watrousville, la o distanţă de şaisprezece 
mile. Am scris şaisprezece pagini şi am luat parte la adunarea de 
seară, în cadrul căreia am dat o mărturie foarte pătrunzătoare unuia 
dintre cei prezenţi. În dimineaţa următoare, am scris douăsprezece 
pagini înainte de micul dejun şi ne-am întors la Tuscola, unde am 
mai scris opt pagini. 

În Sabat, înainte de masă, a vorbit soţul meu şi apoi am vorbit eu 
timp de două ore. Adunarea a fost pentru câteva momente închisă, 
am mâncat puţin, şi din nou am vorbit timp de o oră într-o adunare 
socială, prezentând mărturii directe pentru unii dintre cei prezenţi. 
Mărturiile acestea au fost primite, în general, cu simţăminte de sme- 
renie şi recunoştinţă. Totuşi, nu pot spune că toate au fost primite 
astfel. 

În dimineaţa următoare, când ne pregăteam să plecăm spre casa 
de rugăciune, spre a ne angaja în grelele lucrări ale zilei, o soră, 
pentru care am avut o mărturie că îi lipseau discreţia şi prudenţa şi 
nu avea stăpânire deplină asupra cuvintelor şi acţiunilor ei, a intrat 
împreună cu soţul ei şi a dat pe faţă simţăminte de mare neliniște şi 
agitaţie. A început să vorbească şi să plângă. A murmurat puţin, a 
mărturisit puţin şi s-a îndreptăţit din plin. Ea avea o părere greşită 
despre multe lucruri pe care i le-am spus. Mândria ei a fost atinsă 
când i-am dat pe faţă greşelile în mod public. Aceasta era în mod 
vădit dificultatea principală. Dar de ce să se simtă în felul acesta? 
Fraţii şi surorile ştiau că aceste lucruri erau adevărate, iar eu nu-i 
informasem despre nimic nou. Şi nu mă îndoiesc că cele spuse erau 
ceva nou pentru sora respectivă. Ea nu se cunoştea pe sine, şi nu 
putea să-şi judece corect propriile cuvinte şi fapte. Aceasta estez 
într-o oarecare măsură, valabil aproape pentru toţi, de aici nevoia de 
reproşuri corecte în biserică şi cultivarea de către toţi membrii ei a 
iubirii pentru mărturie sinceră. 

Soţul ei părea nemulţumit, deoarece am adus greşelile soţiei 
în faţa comunităţii, şi a spus că, dacă eu aş fi urmat instrucțiunile 
Domnului nostru din Matei 18, 15-17, el nu s-ar fi simţit vătămat: 
„Dacă fratele tău a păcătuit împotriva ta, du-te şi mustră-l între tine 
şi el singur. Dacă te ascultă, l-ai câştigat pe fratele tău. Dar, dacă 
nu te ascultă, mai ia cu tine unul sau doi inşi, pentru ca orice vorbă 
să fie sprijinită pe mărturia a doi sau trei martori. Dacă nu vrea să 

asculte de ei, spune-l bisericii; şi, dacă nu vrea să asculte nici de 
biserică, să fie pentru tine ca un păgân şi ca un vameş.“ 

Soţul meu i-a spus atunci că trebuie să înţeleagă că aceste cuvinte 
ale Domnului se refereau la cazuri de greşeli personale, şi nu puteau 
fi aplicate în cazul acestei surori. Ea nu greşise faţă de sora White. 
Dar ceea ce a fost mustrat în public au fost greşeli publice, care 
amenințau cauza şi prosperitatea bisericii. Iată, a spus soţul meu, un 
text aplicabil cazului: | Timotei 5, 20: „Pe cei ce păcătuiesc mustră-i 
înaintea tuturor, ca şi ceilalţi să aibă frică.“ 

Fratele şi-a recunoscut eroarea, ca un creştin, şi părea împăcat cu 
această situaţie. Era evident că, de când cu adunarea din Sabat după- 
amiază, ei au primit multe observaţii cu privire la unele probleme 
mult exagerate şi rele. De aceea s-a propus să fie citită mărturia 
scrisă. Când aceasta s-a făcut, sora care era mustrată a întrebat: 
„Aceasta este ceea ce aţi spus dvs. ieri?“ Eu am răspuns că da. Ea 
părea mirată şi cu totul împăcată cu mărturia scrisă. I-am predat- 
O, fără să păstrez vreun exemplar. Aici am greşit. Dar am avut o 
consideraţie atât de afectuoasă faţă de ea şi soţul ei, şi astfel de 
dorinţe şi speranţe arzătoare pentru prosperitatea lor, încât, în acest 
caz, am încălcat un obicei stabilit. 

Deja timpul pentru întâlnire aproape că trecuse. Ne-am grăbit 
vreo doi kilometri şi jumătate spre adunarea care aştepta. Cititorul 
poate să judece dacă scena acelei dimineţi era bine pregătită spre a 
ne ajuta să ne adunăm cugetul şi forţa, necesare pentru a sta înaintea 
poporului. Dar cine se gândeşte la aceasta? Unii pot, şi dau pe 
faţă puţină milă, în timp ce cei impulsivi şi nepăsători vor veni cu 
poverile şi încercările lor, în general, chiar înainte de a vorbi sau 
când suntem cu totul extenuaţi din cauza vorbirii. Totuşi, soţul meu 
şi-a adunat toate puterile şi, la cerere, a vorbit degajat despre Lege şi 
Evanghelie. Eu primisem o invitaţie să vorbesc după-amiază în noua 
casă de rugăciune, de curând construită şi consacrată de metodişti. 
Această clădire spațioasă era aglomerată şi mulţi au fost nevoiţi să 
stea în picioare. Am vorbit degajată cam o oră şi jumătate despre 
prima şi a doua mare poruncă repetată de Domnul nostru, şi am 
fost surprinsă să aflu că erau aceleaşi despre care vorbise şi pastorul 
metodist înainte de masă. Ei şi poporul lui au fost prezenţi spre a 
asculta ce aveam eu de spus. 

Seara, am avut o importantă întrevedere, la fratele Spooner, cu 
frații Miller, Hatch şi Haskell, şi cu surorile Sturges, Bliss, Harrison 
şi Malin. Acum am simţit că, deocamdată, lucrarea noastră a fost 
făcută în districtul Tuscola. Noi am devenit foarte preocupaţi de 
aceşti oameni scumpi, totuşi ne temeam că Satana va profita de sora 
la care m-am referit şi le va produce tulburare. Aveam o dorinţă 
serioasă ca ea să poată vedea problema în adevărata ei lumină. Calea 
pe care apucase îi distrusese influenţa în biserică şi în afara ei. Dar 
acum, dacă avea să primească mustrarea necesară, şi, cu umilinţă, să 
caute să se schimbe, biserica avea s-o cuprindă din nou în inima ei, 
iar membrii aveau să se gândească mai mult la creştinismul ei. Şi 
ceea ce este şi mai bine, este faptul că ea se putea bucura de zâmbetul 
aprobator al scumpului ei Răscumpărător. Va primi ea întru-totul 
mărturia? Aceasta era întrebarea mea îngrijorată. Mă temeam că n-o 
va primi şi că inimile fraţilor din acel district vor fi întristate din 
cauza ei. 

După ce ne-am întors acasă, am trimis la această soră după 
un exemplar al mărturiei, şi, la 15 aprilie, am primit următoarele, 
datate Denmark, 11 aprilie 1868: „Soră White, al 23-lea ultimatum 
al dvs. vă este la îndemână. Regret, nu mă pot conforma cererii 
dumneavoastră.“ 

Eu mai nutresc încă cele mai afectuoase simţăminte de stimă 
pentru această familie, şi voi fi fericită s-o ajut când pot. Este adevă- 
rat că un astfel de tratament din partea celor pentru care îmi dau viaţa 
aruncă o umbră de tristeţe asupra mea; dar calea mea a fost atât de 
clar marcată pentru mine, încât nu pot lăsa ca astfel de lucruri să mă 
sustragă de la calea datoriei. Când m-am întors de la oficiul poştal, 
cu nota de mai sus, simțind mai degrabă deprimare în spirit, am luat 
Biblia şi am deschis-o cu rugăciune, ca să pot găsi mângâiere şi spri- 
jin în ea, şi privirea mea s-a oprit direct asupra următoarelor cuvinte 
ale profetului: „Dar tu, încinge-ţi coapsele, scoală-te, şi spune-le tot 
ce-ţi voi porunci. Nu tremura înaintea lor, ca nu cumva să te fac să 
tremuri înaintea lor. Iată că în ziua aceasta te fac o cetate întărită, 
un stâlp de fier şi un zid de aramă, împotriva întregii ţări, împotriva 
împăraţilor lui Iuda, împotriva căpeteniilor lui, împotriva preoţilor 
lui şi împotriva poporului ţării. Ei vor lupta împotriva ta, dar nu te 
vor birui; căci Eu sunt cu tine, ca să te scap, zice Domnul“ ( Ieremia 
1, 17-19). 

Din această călătorie ne-am întors acasă tocmai înainte de că- 
derea unei ploi mari, care a îndepărtat zăpada. Această furtună a 
împiedicat adunarea din Sabatul următor, şi eu am început de îndată 
să pregătesc material pentru Mărturia numărul 14. De asemenea, am 
avut privilegiul să-l îngrijim pe iubitul nostru frate King, pe care 
l-am adus în căminul nostru cu o teribilă rană la cap şi faţă. L-am 
luat în casa noastră, ca să moară, pentru că nu puteam socoti să fie 
posibil ca cineva cu ţeasta atât de teribil de zdrobită să se mai facă 
bine. Dar, cu binecuvântarea lui Dumnezeu, după o foarte potrivită 
folosire a apei, o dietă foarte simplă şi aerisirea zi şi noapte a came- 
rei, până a trecut pericolul temperaturii, peste trei săptămâni acesta 
a fost în stare să se întoarcă acasă la el şi să participe la lucrările 
agricole. El n-a luat nici un medicament de la început până la sfârşit. 
Deşi a slăbit considerabil, datorită pierderii de sânge din rănile lui şi 
datorită dietei simple, totuşi, când a putut mânca mai consistent, s-a 
refăcut repede. 

Cam pe vremea aceasta, am început să lucrăm pentru fraţii şi 
prietenii noştri din apropiere de Greenville. După cum este cazul în 
multe locuri, fraţii noştri au nevoie de ajutor. Acolo, erau unii care 
păzeau Sabatul, totuşi, ei nu aparţineau bisericii şi, de asemenea, 
erau unii care au renunţat la Sabat, care aveau nevoie de ajutor. 
Noi eram dispuşi să ajutăm aceste suflete sărmane, dar conduita 
din trecut şi poziţia actuală a membrilor conducători ai bisericii, 
în legătură cu aceste persoane, a făcut imposibil pentru noi să ne 
apropiem de ei. În lucrarea cu cei greşiţi, unii dintre fraţii noştri au 
fost prea severi, prea tăioşi în observaţii. Şi când unii erau hotărâți 
să lepede sfatul lor şi să se despartă de ei, aceştia aveau să spună: 
„Ei, bine, dacă doresc să plece, lasă-i să plece.“ Atâta timp cât o 
astfel de lipsă de compasiune, îndelungă răbdare şi afecţiune, ca 
ale lui Isus, erau manifestate de cei ce mărturiseau a fi urmaşii Lui, 
aceste suflete sărmane, greşite şi fără experienţă, lovite de Satana, 
era sigur că aveau să naufragieze în credinţă. Oricât de mari ar fi 
nedreptăţile şi păcatele celor greşiţi, fraţii noştri trebuie să înveţe 
să manifeste nu numai blândeţea Marelui Păstor, ci şi nemuritoarea 
Lui purtare de grijă şi iubire pentru sărmanele oi rătăcite. Pastorii 
noştri muncesc din greu şi ţin prelegeri săptămână de săptămână şi 
se bucură când câteva suflete îmbrăţişează adevărul; şi totuşi, fraţi 
cu o gândire pripită şi dură pot, în cinci minute, să-şi nimicească 

lucrarea, prin îngăduința simțămintelor care inspiră cuvinte de felul 
acesta: „Ei bine, dacă vor să ne părăsească, lasă-i să plece.“ 

Am descoperit că nu puteam face nimic pentru oile risipite de 
lângă noi, până ce n-am îndreptat mai întâi relele din mulți membri 
ai bisericii. Ei au lăsat aceste suflete să rătăcească. Nu simțeau nici 
o povară pentru ele. De fapt, se părea că s-au închis în ei înşişi şi 
mureau de o moarte spirituală, din lipsă de exerciţiu spiritual. Ei mai 
iubeau totuşi cauza generală şi erau gata să ajute la sprijinirea ei. 
Aveau să se îngrijească bine de slujitorii lui Dumnezeu. Dar exista 
o hotărâtă lipsă de îngrijire faţă de văduve, orfani şi cei slabi din 
turmă. În afara unui oarecare interes pentru cauză, în general, exista 
numai un mic interes, aparent pentru altcineva decât pentru familiile 
lor. Cu o religie atât de mărginită, ei mureau de o moarte spirituală. 

Erau unii care păzeau Sabatul, luau parte la adunare şi plăteau 
pentru binefacerea sistematică, şi, cu toate acestea, erau afară din 
biserică. Şi este adevărat că nu erau potriviţi să aparţină nici unei 
biserici. Dar, în timp ce membrii din conducerea bisericii se aflau 
pe poziţie, aşa cum au făcut unii dintre ei, dându-le puţină sau nici 
o încurajare, era aproape imposibil pentru ei să se ridice în puterea 
lui Dumnezeu şi să facă mai bine. Când am început să lucrăm cu 
biserica şi să-i învăţăm că trebuia să aibă un duh de a lucra cu cei 
greşiţi, multe dintre cele ce văzusem în legătură cu cauza în acel 
loc mi-au apărut în faţă şi am scris mărturii aspre nu numai pentru 
cei care au greşit mult şi se aflau în afara bisericii, ci şi pentru acei 
membri din biserică ce au greşit mult, prin faptul că n-au mers să 
caute oile pierdute. Şi niciodată n-am fost mai dezamăgită de felul 
în care au fost primite aceste mărturii. Când cei care greşiseră mult 
au fost mustraţi prin cele mai aspre mărturii citite în public, ei le-au 
primit şi au mărturisit plângând. Dar unii dintre cei din biserică, care 
susțineau fi prieteni credincioşi ai cauzei şi mărturiilor, puteau cu 
greu să creadă că era posibil ca ei să fi fost atât de greşiţi, precum îi 
declarau mărturiile că sunt. Când li s-a spus că nu le păsa decât de ei, 
că sunt închişi în ei înşişi şi în familii; că au greşit, neîngrijindu-se 
de alţii, că erau exclusivişti şi că au lăsat ca sufletele preţioase să 
piară; că se aflau în pericol de a fi autoritari şi cu îndreptăţire de 
sine, au ajuns într-o stare de mare agitaţie şi tulburare. 

Dar această experienţă a fost exact ceea ce aveau nevoie spre a-i 
învăţa răbdarea faţă de alţii, în situaţii de încercare asemănătoare. 

Sunt mulţi care se cred siguri că nu vor avea nici o încercare cu 
privire la Mărturii, şi continuă să creadă astfel până sunt puşi la 
probă. Ei consideră ca fiind ceva ciudat faptul că cineva se poate 
îndoi. Sunt severi faţă de cei care manifestă îndoieli, taie şi critică 
aspru spre a-şi arăta zelul faţă de Mărturii, manifestând mai mult 
îndreptăure de sine decât umilinţă. Dar când Domnul îi mustră 
pentru greşelile lor, ei descoperă că sunt tot atât de slabi ca ceilalți. 
Atunci cu greu pot să îndure încercarea. Lucrurile acestea ar trebui 
să-i înveţe umilinţa şi modestia, afecțiunea şi iubire nestinsă pentru 
cei greşiţi. 

Mie mi se pare că Domnul face o chemare specială, ca cei greşiţi, 
cei slabi şi temători, şi chiar şi cei care au căzut de la adevăr, să vină 
la staul. Dar în bisericile noastre sunt numai câţiva care socotesc 
că aşa trebuie. Şi sunt şi mai puţini cei care se află acolo unde pot 
să ajute astfel. Sunt mai mulţi însă care stau direct în calea acestor 

[21] suflete sărmane. Foarte mulţi au un spirit exigent. Ei le cer să vină 
numai în cutare şi cutare condiţii, mai înainte ca să le fie întinsă 
o mână de ajutor. În felul acesta, ei îi ţin la distanţă, în condiţii 
neprielnice. Ei n-au învăţat că au o datorie specială de a merge să 
caute aceste oi pierdute. Ei nu trebuie să aştepte ca ele să vină la 
ei. Citeşte mişcătoarea parabolă a oii pierdute din Luca 15, 1-7: 
„Toți vameşii şi păcătoşii se apropiau de Isus ca să-L asculte. Şi 
fariseii şi cărturarii cârteau şi ziceau: «Omul acesta primeşte pe 
păcătoşi, şi mănâncă cu ei.» Dar El le-a spus pilda aceasta: «Care 
dintre voi, dacă are o sută de oi, şi pierde pe una dintre ele, nu lasă 
pe cele nouăzeci şi nouă pe islaz, şi se duce după cea pierdută, până 
când o găseşte? După ce a găsit-o, o pune cu bucurie pe umeri; 
şi când se întoarce acasă, cheamă pe prietenii şi vecinii săi, şi le 
zice: „Bucuraţi-vă împreună cu mine, căci mi-am găsit oaia care era 
pierdută.“ Tot aşa, vă spun că va fi mai multă bucurie în cer pentru 
un singur păcătos care se pocăieşte, decât pentru nouăzeci şi nouă 
de oameni neprihăniţi, care n-au nevoie de pocăință.» 

Fariseii au murmurat, pentru că Isus i-a primit pe vameşi şi pe 
păcătoşii de rând, şi a mâncat împreună cu ei. În îndreptăţirea lor de 
sine, ei îi dispreţuiau pe aceşti păcătoşi sărmani, care ascultau bucu- 
roşi la cuvintele lui Isus. Pentru a mustra acest duh al cărturarilor şi 
fariseilor, şi spre a da o lecţie impresionantă pentru toţi, Domnul a 

dat această parabolă a oii pierdute. Observă, în deosebi, următoarele 
puncte: 

Cele nouăzeci şi nouă de oi sunt lăsate şi are loc o căutare 
zeloasă a celei pierdute. Întregul efort este făcut pentru această 
oaie nefericită. Tot aşa trebuie să fie îndreptat şi efortul bisericii în 
favoarea acelor membri care rătăcesc din staulul lui Hristos. Şi dacă 
ei s-au rătăcit departe, nu aşteptaţi să se întoarcă înainte să încercaţi 
să-i ajutaţi, ci duceţi-vă în căutarea lor. 

Când oaia pierdută a fost găsită, ea a fost adusă acasă cu bucurie, 
urmată de o bucurie şi mai mare. Aceasta ilustrează lucrarea plină de 
bucurie a muncii pentru cei rătăciţi. Comunitatea care se angajează 
cu succes în această lucrare este o comunitate fericită. Acel bărbat 
sau acea femeie al cărei suflet este atras de împreuna simţire şi iubire 
pentru cei greşiţi, şi care lucrează să-i aducă în staulul Marelui Păstor, 
este angajat într-o lucrare binecuvântată. Şi, ah, ce mare încântare 
sufletească este aceea că, atunci când un păcătos este astfel recâştigat, 
în ceruri este mai mare bucurie decât pentru cele nouăzeci şi nouă 
de persoane neprihănite! Sufletele egoiste, exclusiviste şi exigente, 
care par a se teme să-i ajute pe cei greşiţi, ca şi când făcând astfel 
s-ar pângări, nu gustă din plăcerile acestei lucrări misionare; ei nu 
simt acea fericire care umple cerul de bucurie în legătură cu salvarea 
unuia care s-a rătăcit. Ei sunt închişi în vederi şi simţăminte strâmte, 
şi ajung tot atât de uscați şi fără rod ca şi muntele Gilbou, pe care 
nu există nici rouă, nici ploaie. Îndepărtaţi un bărbat puternic de 
la muncă şi el ajunge slab. Acea biserică sau acele persoane care 
nu poartă poveri pentru alţii, care se închid în ei înşişi, în curând 
vor suferi de slăbiciune spirituală. Munca este cea care-l păstrează 
puternic pe bărbatul cel tare. Iar lucrarea spirituală, munca grea şi 
purtarea de poveri, sunt ceea ce va da putere bisericii lui Hristos. 

În Sabat şi duminică, 18 şi 19 aprilie, ne-am bucurat de un timp 
plăcut împreună cu ai noştri din Greenville. Fraţii A. şi B. au fost 
împreună cu noi. Soţul meu a botezat opt persoane. În 25 şi 26 aprilie, 
am fost împreună cu biserica din Wright. Întotdeauna membrii cei 
dragi sunt gata să ne primească cu bucurie. Aici, soţul meu a botezat 
opt persoane. 

La 2 mai, ne-am întâlnit cu o comunitate mare, în casa de rugă- 
ciune de la Monterey. Soţul meu a vorbit cu claritate şi forţă despre 
parabola oii pierdute. Cuvântul a fost binecuvântat pentru popor. 

Unii care se rătăciseră se aflau în afara bisericii şi nu exista spiritul 
de lucrare spre a-i ajuta. De fapt, poziţia rigidă, severă, insensibilă 
a unora din biserică, era calculată spre a împiedica întoarcerea lor, 
dacă ar fi fost dispuşi să facă acest lucru. Subiectul a atins inimile 
tuturor şi toţi şi-au manifestat dorinţa să se îndrepte. În prima zi, 
am vorbit de trei ori unor bune comunităţi din Allegan. Pe data de 9 
mai, urma să aibă loc întâlnirea noastră cu biserica din Battle Creek, 
dar am socotit că lucrarea noastră din Monterey era doar la început 
şi de aceea am hotărât să ne întoarcem la Monterey şi să lucrăm cu 
biserica încă o săptămână. Lucrarea cea bună mergea înainte, între- 
când aşteptările noastre. Casa a fost plină şi niciodată mai înainte 
n-am fost martori la o astfel de lucrare în Monterey, într-un timp atât 
de scurt. În prima zi, au venit în faţă cincizeci de persoane pentru 
rugăciuni. Fraţii au simţit profund împreună cu oile pierdute, şi-au 
mărturisit răceala şi nepăsarea, şi au luat o poziţie bună. Fraţii G.H. 
Lay şi S. Rummery au depus bune mărturii, care au fost primite 
cu bucurie de fraţii lor. Au fost botezați paisprezece, dintre care un 
bărbat de vârstă mijlocie, care se opusese adevărului. Lucrarea a 
continuat cu mărturisiri solemne, care au fost urmate de plânset mult. 
Astfel s-au încheiat lucrările istovitoare ale anului Conferinţei, şi 
încă tot simţeam că lucrarea cea bună din Monterey nu era terminată. 
Am făcut aranjamente să ne întoarcem şi să petrecem mai multe 
săptămâni în districtul Allegan. 

Conferinţa, care tocmai trecuse, a fost un timp de cel mai profund 
interes. Soţul meu a avut foarte mult de lucru în timpul numeroaselor 
sesiuni şi avea nevoie de odihnă. Lucrarea noastră de anul trecut este 
privită favorabil de poporul nostru şi la Conferinţă s-a fost manifestat 
simpatie, afectuoasă purtare de grijă şi dragoste frăţească pentru noi. 
Împreună cu ei, ne-am bucurat de mare libertate de acţiune şi am 
plecat, bucurându-ne, de asemenea, de încredere şi iubire reciprocă. 

Din cele ce mi s-a arătat, păzitorii Sabatului cresc din ce în ce 
mai mult în egoism, pe măsură ce cresc în bogății. Iubirea pentru 
Hristos şi poporul Lui descreşte. Ei nu văd nevoile celor în lipsă, nici 
nu simt cu suferinţele şi durerile lor. Ei nu înţeleg că, neglijându-i pe 
cei săraci şi suferinzi, Îl neglijează pe Hristos şi că, uşurând lipsurile 
şi suferinţele celor săraci, în măsura în care este posibil, Îi slujesc 
lui Isus. 

„Hristos spune poporului Său răscumpărat: «Veniţi binecuvân- 
taţii Tatălui Meu de moşteniţi Împărăţia care v-a fost pregătită de 
la întemeierea lumii. Căci am fost flămând, şi Mi-aţi dat de mâncat, 
Mi-a fost sete, şi Mi-aţi dat de băut, am fost străin, şi M-aţi primit; 
am fost gol, şi M-aţi îmbrăcat; am fost bolnav şi aţi venit să Mă 
vedeţi; am fost în temniţă, şi aţi venit la Mine». 

Atunci cei neprihăniţi Îi vor răspunde: «Doamne, când Te-am 
văzut noi flămând şi Ți-am dat să mănânci? Sau când şi-a fost sete, şi 
Ti-am dat de ai băut? Când Te-am văzut noi străin, şi Te-am primit? 
Sau gol şi Te-am îmbrăcat? Când Te-am văzut noi bolnav sau în 
temniţă şi am venit la Tine?» Drept răspuns Împăratul le va zice: 
«Adevărat că spun că, ori de câte ori aţi făcut aceste lucruri unuia 
dintre aceşti foarte neînsemnaţi fraţi ai Mei, Mie mi le-aţi făcut.» 

A deveni un muncitor, a continua cu răbdare în facerea de bine, 
care cere muncă cu dăruire de sine, este o lucrare măreaţă, de care ce- 
rul se bucură. Lucrarea făcută cu credincioşie este mai acceptată de 
Dumnezeu decât închinarea aparentă cea mai zeloasă şi mai sfântă. 
Adevărata închinare este aceea de a lucra împreună cu Hristos. Rugă- 
ciunile, îndemnul şi conversaţia sunt roade ieftine, care adesea sunt 
asociate; dar roadele care sunt arătate prin fapte bune, în purtarea de 
grijă pentru cei nevoiaşi, orfani şi văduve, sunt adevăratele roade, 
care cresc în mod natural într-un pom bun. 

„Religiunea curată şi neîntuinată înaintea lui Dumnezeu, Tatăl 
nostru, este: să cercetăm pe orfani şi pe văduve în necazurile lor, şi 
să ne păzim neîntinaţi de lume“. Roadele pe care Hristos le cere să 

le aducem sunt faptele bune: cuvinte amabile, fapte de binefacere, 
grijă afectuoasă pentru cei săraci, cei nevoiaşi şi cei îndurerați. Când 
inimi simpatizează cu inimi împovărate de descurajare şi necaz, 
când mâna dă celor în nevoie, când cei goi sunt îmbrăcaţi, când 
străinii sunt bineveniţi să ocupe un scaun în salonul tău şi un loc 
în inima ta, îngerii vin foarte aproape, şi în cer vibrează o coardă 
corespunzătoare. Fiecare faptă de dreptate, de milă şi de binefacere 
produce în cer o melodie. Tatăl de pe tronul Său îi vede pe cei care 
fac aceste fapte de îndurare şi-i socoteşte printre cele mai preţioase 
comori ale Lui. „Ei vor fi ai Mei, zice Domnul oştirilor, Îmi vor fi 
o comoară deosebită în ziua pe care o pregătesc Eu“ ( Maleahi 3, 
17 ). Fiecare faptă de milă faţă de cei nevoiaşi, de cei care suferă, 
este privită ca şi cum e făcută pentru Isus. Când îi ajuţi pe cei săraci, 
simpatizezi cu cei îndureraţi şi asupriţi, şi te împrieteneşti cu cei 
orfani, te afli într-o mai strânsă legătură cu Isus. 

„Apoi va zice celor de la stânga Lui: «Duceţi-vă de la Mine, 
blestemaţilor, în focul cel veşnic, care a fost pregătit Diavolului şi 
îngerilor lui! Căci am fost flămând, şi nu Mi-aţi dat să mănânc; Mi-a 
fost sete, şi nu Mi-aţi dat să beau; am fost străin, şi nu M-aţi primit; 
am fost gol, şi nu M-aţi îmbrăcat; am fost bolnav şi în temniţă, şi 
n-aţi venit pe la Mine.» Atunci Îi vor răspunde şi ei: «Doamne, când 
te-am văzut noi flămând sau fiindu-Ți sete, sau străin, sau gol, sau 
bolnav, sau în temniţă şi nu Ți-am slujit?» Şi El, drept răspuns, le va 
zice: «Adevărat vă spun că, ori de câte ori n-aţi făcut aceste lucruri 
unuia dintre aceşti foarte neînsemnaţi fraţi ai Mei, Mie nu Mi le-aţi 
făcut.» Şi aceştia vor merge în pedeapsa veşnică, iar cei neprihăniţi 
vor merge în viaţa veşnică“ ( Matei 25, 41-46). 

Aici, Isus se identifică pe Sine cu oamenii care suferă: „Eu am 
fost Cel care eram flămând şi însetat. Eu am fost Cel care era străin. 
Eu am fost Cel care era gol. Eu am fost Cel care era bolnav. Eu 
am fost Cel care era în temniţă. Când voi vă bucuraţi de hrana de 
pe îmbelşugatele voastre mese întinse, Eu flămânzeam în cocioabă 
sau pe stradă, nu departe de voi. Când aţi închis uşa în faţa Mea, în 
timp ce camerele voastre bine mobilate erau neocupate, Eu n-aveam 
unde să-Mi plec capul. Şifonierele voastre erau pline cu costume de 
schimb, bogate, pe care au fost cheltuiţi inutil banii, pe care i-ați fi 
putut da pentru cei nevoiaşi, Mie Îmi lipsea îmbrăcămintea comodă. 
Când voi vă bucuraţi de sănătate, Eu eram bolnav. Nenorocirea M-a 

aruncat la închisoare şi M-a legat cu cătuşe, scăzându-Mi moralul, 
lpsindu-Mă de libertate şi speranţă, în timp ce voi hoinăreaţi liberi“. 
Ce identitate exprimă aici Isus, ca existând între El Însuşi şi ucenicii 
Lui, care suferă! El face din cazul lor propriul Lui caz. El Se identi- 
fică pe Sine ca fiind în persoana celui care suferă. la seama, creştin 
egoist: orice neglijenţă faţă de sărmanii nevoiaşi şi faţă de orfani, 
este o neglijenţă faţă de Isus, în persoana lor. 

Am cunoscut persoane care fac mare caz de mărturisirea lor, ale 
căror inimi sunt aşa de ambalate în iubire de sine şi egoism, încât 
nu pot aprecia ceea ce scriu eu. Toată viaţa lor s-au gândit şi au trăit 
numai pentru ei înşişi. A te sacrifica spre a face bine altora sau a te 
lipsi pe tine spre a-i ajuta pe alţii — nici vorbă de aşa ceva la ei. N-au 
nici cea mai mică idee că Dumnezeu cere aceasta de la ei. Idolul 
lor este eul. În veşnicie trec săptămâni, luni şi ani, dar ei n-au nici 
un raport în ceruri despre fapte binefăcătoare, de sacrificiu pentru 
binele altora, de hrănirea celor flămânzi, de îmbrăcare a celor goi, 
sau de primirea în casă a celor străini. Această primire de străini, ca 
oaspeţi, nu este agreabilă. Dacă ei ar şti că toţi cei care au căutat să 
facă şi altora parte de dărnicia lor sunt vrednici de laudă, atunci ar 
putea fi convinşi să facă ceva în privinţa aceasta. Dar este o virtute 
în a risca ceva. Poate că am putea să-i primim ca oaspeţi pe îngeri. 

Sunt orfani cărora ar trebui să li se poarte de grijă, dar unii nu 
vor să se aventureze să întreprindă aşa ceva, pentru că aceasta le-ar 
da de lucru mai mult decât sunt dispuşi să facă, lăsându-le doar 
puţin timp pentru propria lor plăcere. Dar când Împăratul va face 
cercetarea, aceste suflete care nu fac nimic, lipsite de generozitate şi 
egoiste, vor afla că cerul este pentru cei care au fost lucrători, care 
s-au lepădat de sine, de dragul lui Hristos. N-au fost făcute prevederi 
pentru cei care întotdeauna au avut o astfel de grijă specială pentru 
ei înşişi. Pedeapsa teribilă cu care îi ameninţă Împăratul pe cei de la 
stânga Lui, în acest caz, nu este din cauza marilor lor nelegiuiri. Ei 
nu sunt condamnaţi pentru lucruri pe care le-au făcut, ci pentru ceea 
ce n-au făcut. Voi n-aţi făcut acele lucruri pe care cerul le-a stabilit 
să le faceţi. Voi v-aţi plăcut vouă înşivă şi puteţi să vă luaţi partea 
împreună cu iubitorii de sine. 

Surorilor mele le-aş spune: Fiţi fiice ale binefacerii. Fiul omului 
a venit să caute şi să mântuiască ceea ce a fost pierdut. Poate că aţi 
gândit că, dacă aţi putea găsi un copil fără cusur, l-aţi lua şi v-aţi 

îngriji de el; dar a vă încurca sufletul cu un copil cu lipsuri, pentru 
a-l dezvăţa de multe lucruri şi a-l învăţa din nou, a-l învăţa stăpânirea 
de sine, este o lucrare pe care refuzaţi s-o preluaţi. A-i învăţa pe 
cei neştiutori, a avea milă şi a-i corecta pe cei care întotdeauna au 
învăţat cele rele, nu este o sarcină uşoară, dar cerul tocmai aşa ceva 
v-a pus în faţă. Aceasta este o binecuvântare care părea nenorocire. 

Cu ani în urmă, mi s-a arătat că poporul lui Dumnezeu avea să fie 
pus la probă în a găsi cămin pentru cei fără cămin; că vor fi mulţi fără 
cămin, ca urmare a faptului că vor crede adevărul. Când opoziţia şi 
persecuția îi deposedau pe credincioşi de căminul lor, era de datoria 
celor care aveau cămin să deschidă larg uşa pentru cei care nu aveau. 
Mi s-a arătat mai de curând că Dumnezeu avea să pună la probă, în 
această direcție, în mod special, pe poporul care mărturiseşte a fi al 
Lui. De dragul nostru, Hristos S-a făcut sărac, ca, prin sărăcia Lui, 
noi să ne putem îmbogăţi. El S-a jertfit, pentru ca să poată procura un 
cămin pentru peregrinii şi străinii din lume, care caută o patrie mai 
bună, chiar una cerească. Cei care sunt subiecte ale harului Său, care 
aşteaptă să fie moştenitori ai nemuririi, să refuze oare, sau chiar să 
simtă repulsie să împartă căminul lor cu cei fără cămin şi nevoiaşi? 
Noi, care suntem ucenicii lui Isus, ar trebui să-i refuzăm pe străini 
să intre în casele noastre? 

Porunca apostolului nu are nici o putere în acest veac: „Să nu daţi 
uitării primirea de oaspeţi, căci unii, prin ea, au găzduit, fără să ştie, 
pe îngeri“ ( Evrei 13, 2 ). Eu sunt zilnic îndurerată de manifestările 
de egoism din mijlocul poporului nostru. Există o alarmantă lipsă de 
iubire şi grijă faţă de cei care sunt îndreptăţiți la ea. Tatăl nostru cel 
ceresc pune binecuvântări ascunse în calea noastră, dar unii nu vor să 
se atingă de ele, de teamă că îi vor sustrage de la plăcerile lor. Îngerii 
aşteaptă să vadă dacă folosim ocaziile care se ivesc în calea noastră 
de a face bine — aşteptând să vadă dacă noi vom binecuvânta pe 
alţii, ca, la rândul lor, şi ei să ne poată binecuvânta pe noi. Însuşi 
Domnul ne-a făcut să ne deosebim — unii săraci, unii bogaţi, unii 
îndureraţi — pentru ca toţi să aibă ocazia să-şi dezvolte caracterul. 
Cei săraci sunt înadins lăsaţi de Dumnezeu să fie astfel, pentru ca 
noi să putem fi puşi la încercare şi să dovedim şi să descoperim ce 
este în inima noastră. 

I-am auzit pe mulţi scuzându-se că nu-i invită în căminul lor 
pe sfinţii lui Dumnezeu: „Păi, eu n-am nimic pregătit, n-am fiert 

nimic; ei trebuie să meargă în alt loc“. Şi în acel loc pot fi inventate 
alte scuze pentru a nu primi pe cei care au nevoie de ospitalitatea 
celor care mărturisesc a fi fraţi şi surori. Dacă n-ai pâine, soro, imită 
cazul prezentat în Biblie. Du-te la vecinul tău şi spune-i: „Prietene, 
împrumută-mi trei pâini, căci a venit la mine de pe drum un prieten 
al meu, şi n-am ce-i pune înainte“ ( Luca 11, 5.6 ). Nu avem nici un 
exemplu despre această lipsă de pâine care să fi fost adus vreodată 
spre a refuza intrarea celui care cere. Când Ilie a venit la văduva din 
Sarepta, ea a împărțit puţinul ei cu profetul lui Dumnezeu, iar el a 
înfăptuit o minune şi a făcut ca, prin acea faptă de a oferi un cămin 
pentru slujitorul Lui şi de a împărți puţinul ei cu el, ea însăşi să fie 
susținută şi viaţa ei şi a fiului ei să fie păstrate. La fel se va dovedi în 
cazul multora, dacă fac aceasta cu voioşie, spre slava lui Dumnezeu. 

Unii invocă drept scuză sănătatea lor şubredă — lor le-ar plăcea 
să lucreze, dacă ar avea putere. Unii ca aceştia s-au închis timp 
atât de îndelungat în ei înşişi şi s-au gândit atât de mult la propriile 
lor simţăminte sărăcăcioase, au vorbit atât de mult de suferinţele, 
încercările şi supărările lor, încât acesta este adevărul lor prezent. 
Ei nu se pot gândi la nimeni decât la propria lor persoană, cu toate 
că mulți alţii pot avea nevoie de simpatie şi ajutor. Pentru voi, care 
aveţi o sănătate precară, există un leac. Dacă îmbraci pe cel gol, şi 
aduci în casa ta pe nenorociţii fără adăpost, şi îţi împarţi pâinea cu 
cel flămând, „atunci lumina ta va răsări ca zorile, şi vindecarea ta va 
încolţi repede“. A face binele este un excelent leac pentru boală. Cei 
care se angajează în lucrare sunt invitaţi să-L cheme pe Dumnezeu, 
şi El a făgăduit că le va răspunde. Sufletul lor va fi satisfăcut în timp 
de secetă şi vor fi ca o grădină udată, căreia nu-i lipseşte apa. 

Treziţi-vă fraţi şi surori. Să nu vă fie teamă de faptele bune. „Să 
nu obosim în facerea binelui; căci la vremea potrivită, vom secera, 
dacă nu vom cădea de oboseală“ ( Galateni 6, 9 ). Să nu aşteptaţi să 
vi se spună care vă este datoria. Deschideţi-vă ochii şi vedeţi cine se 
află în jurul vostru; faceţi cunoştinţă cu cei neajutoraţi, îndureraţi şi 
nevoiaşi. Nu vă ascundeţi de ei şi nu căutaţi să împiedicaţi satisfa- 
cerea nevoilor lor. Cine prezintă dovezile amintite de Iacov despre 
posedarea religiei curate, neîntinate de egoism şi corupţie? Cine 
sunt doritori să facă tot ce le stă în putere, ca să ajute în înfăptuirea 
marelui plan al mântuirii? 


[29] 

Am cunoscut o văduvă, care avea doi copii mici de întreţinut, 
prin folosirea acului ei de cusut. Ea arăta palidă şi copleşită de griji. 
Pe parcursul întregii ierni grele, ea s-a zbătut să se întreţină pe sine 
şi pe copiii ei. Ea a primit un mic ajutor, dar cine ar fi simţit vreo 
lipsă, dacă ar fi manifestat un şi mai mare interes în acest caz? Iată-i 
pe cei doi băieţi aici, în vârstă cam de nouă şi unsprezece ani, care 
au nevoie de cămin. Cine sunt dispuşi să le dea un cămin de dragul 
lui Hristos? Mama ar trebui să fie eliberată de această grijă şi legare 
de acul ei. Băieţii aceştia sunt într-un sat, singurul lor tutore fiind 
mama, care lucrează din greu. Ei au nevoie să fie învăţaţi cum să 
lucreze pe măsura vârstei lor. Ei au nevoie să fie instruiți cu răbdare, 
bunătate şi iubire. Unii pot să spună: „O, da, eu am să-i iau să-i învăţ 
cum să lucreze.“ Dar ei nu trebuie să piardă din vedere alte lucruri 
de care aceşti copii au nevoie, pe lângă a fi învăţaţi cum să lucreze. 
Trebuie să fie instruiți cum să-şi dezvolte un bun caracter creştin. 
Ei sunt lipsiți de iubire şi afecţiune, au nevoie să corespundă spre 
a deveni folositori aici şi, în cele din urmă, să fie pregătiţi pentru 
cer. Dezbrăcaţi-vă de egoism şi vedeţi dacă nu există mulţi pe care îi 
puteţi ajuta şi binecuvânta cu căminurile voastre, simpatia şi iubirea 
voastră şi arătându-le pe Mielul lui Dumnezeu, care ridică păcatele 
lumii. Nu vreţi să faceţi nimic ca să salvaţi suflete? Isus, scumpul 
Mântuitor, pregăteşte un cămin pentru voi; şi de ce să nu pregătiți, la 
rândul vostru, un cămin pentru cei care au nevoie de el şi, făcând aşa, 
să imitaţi pilda Învăţătorului vostru? Dacă nu sunteţi dispuşi să faceţi 
acest lucru, când veţi simţi că aveţi nevoie de o locuinţă în ceruri, 
nici una nu vă va fi dată. Pentru că Hristos declară: „Ori de câte 
ori n-aţi făcut aceste lucruri unuia dintre aceşti foarte neînsemnaţi, 
Mie nu Mi le-aţi făcut“ ( Matei 25, 45 ). Voi, care aţi fost egoişti, 
care toată viaţa aţi căutat comoditate şi avantaj, ceasurile voastre de 
punere la probă sunt în curând încheiate. Ce faceţi spre a vă salva 
viaţa de egoism şi inutilitate? Treziţi-vă! treziţi-vă! 

Privind la interesele voastre veşnice, deşteptaţi-vă şi începeţi 
să semănaţi seminţe bune. Ceea ce semănaţi aceea veţi şi secera. 
Secerişul vine — timpul marelui seceriş — şi veţi secera ceea ce 
aţi semănat. Recolta nu va fi slabă; secerişul este sigur. Acum este 
timpul semănatului. Acum faceţi eforturi spre a fi bogaţi în fapte 
bune, spre a fi darnici, „gata a simţi împreună cu alţii“, spre a vă 
strânge pentru vremea viitoare o bună temelie, ca să puteţi apuca 

„Viața veşnică“ ( 1 Timotei 6, 18.19 ). Vă implor, frații mei din orice 
loc, faceți să dispară răceala voastră glaciară. Încurajaţi în voi o 
iubire a ospitalităţii, iubirea de a-i ajuta pe cei care au nevoie de 
ajutor. 

Voi puteți spune că ați luat în casă şi ați dat mijloacele voastre 
celor care n-au fost vrednici de iubirea voastră şi de aceea v-aţi des- 
curajat în încercarea de a-i ajuta pe cei în nevoie. Îl prezint înaintea 
voastră pe Isus. El a venit să salveze omul căzut, să aducă mântuire 
naţiunii Lui; dar ei n-au vrut să-L primească. Ei au tratat îndurarea 
Lui cu insultă şi dispreţ, şi, în cele din urmă, L-au condamnat la 
moarte pe El, care venise cu scopul de a le da viaţă. A părăsit Dom- 
nul nostru neamul căzut din cauza aceasta? Deşi eforturile voastre 
pentru bine n-au avut succes de nouăzeci şi nouă de ori, şi aţi primit 
numai insulte, reproş şi ură, totuşi, dacă cea de a suta oară se dove- 
deşte a fi un succes, şi un singur suflet este salvat, ah, ce biruinţă 
este obținută! Un suflet smuls din prinsoarea lui Satana, un suflet 
beneficiar, un suflet încurajat. Aceasta vă va răsplăti de o mie de ori 
pentru toate eforturile voastre. Vouă Isus vă va spune: „Ori de câte 
ori aţi făcut aceste lucruri unuia dintre aceşti foarte neînsemnaţi fraţi 
ai Mei, Mie mi le-aţi făcut“ ( Matei 25, 40 ). N-ar trebui să facem cu 
bucurie tot ceea ce putem spre a imita viaţa Domnului nostru divin? 
Mulți se îngrozesc la ideea de a face vreun sacrificiu pentru binele 
altora. Lor le place să creadă că nu li se cere să se lipsească pe ei 
înşişi, în beneficiul altora. Unora ca aceşti să le spunem: Isus este 
Exemplul nostru. 

Când a fost făcută cererea pentru cei doi fii ai lui Zebedei, de 
a şedea unul la dreapta Lui şi celălalt la stânga Lui în Împărăţia 
Sa, Isus a răspuns: „Nu ştiţi ce cereţi. Puteţi voi să beți paharul 
pe care am să-l beau Eu, şi să fiţi botezați cu botezul cu care am 
să fiu botezat Eu? «Putem» I-au zis ei. Şi El le-a răspuns: «Este 
adevărat că veţi bea paharul Meu, şi veţi fi botezați cu botezul cu 
care am să fiu botezat Eu; dar a şedea la dreapta şi la stânga Mea, 
nu atârnă de Mine s-o dau, ci este păstrată pentru aceia pentru care a 
fost pregătită de Tatăl Meu».“ ( Matei 20, 22.23 ). Cât de mulți pot 
răspunde: Noi putem bea paharul; noi putem fi botezați cu botezul; 
şi să facă răspunsul să fie vizibil? Cât de mulţi imită Exemplul cel 
mare? Toți cei care au mărturisit a fi urmaşi ai lui Hristos s-au legat 
să umble întocmai cum a umblat El. Cu toate acestea, calea multora 

dintre cei care au făcut mari mărturisiri ale adevărului arată că ei 
fac doar puţină referire la Model în a-şi conforma viaţa cu viaţa 
Lui. Ei îşi potrivesc calea lor spre a satisface propriul lor standard 
nedesăvârşit. Ei nu imită lepădarea de sine a lui Hristos sau viaţa 
Lui de sacrificiu pentru binele altora. 

Săracii, cei fără cămin şi văduvele sunt printre noi. Am auzit 
un fermier bogat descriind situaţia unei văduve sărace din mijlocul 
lor. El a deplâns strâmtorarea ei, apoi a spus: „Nu ştiu cum are de 
gând să se descurce în această iarnă rece. Nu prea mai are timp de 
pregătire“. Astfel de oameni au uitat Modelul, şi, prin faptele lor, 
spun: „Nu, Doamne, noi nu putem bea paharul lepădării de sine, al 
umilinţei şi suferinţei pe care L-ai băut Tu, nici să fim botezați cu 
suferinţa cu care ai fost botezat Tu. Noi nu putem trăi să facem altora 
bine. Treaba noastră este să ne purtăm nouă înşine de grijă“. Cine să 
ştie cum o să se descurce văduva, dacă nu cei care au grânarele bine 
umplute? Mijloacele pentru ca ea să se descurce sunt la îndemână. 
Şi îndrăznesc cei pe care Dumnezeu i-a făcut ispravnicii Lui, cărora 
El le-a încredinţat mijloace, să le rețină de la nevoiaşii ucenici ai lui 
Hristos? Dacă da, ei le rețin de la Isus. Aşteptaţi voi ca Domnul să 
plouă grâne din cer spre a-i aproviziona pe cei nevoiaşi? Nu le-a pus 
El mai degrabă în mâinile voastre spre a-i ajuta şi a-i binecuvânta 
pe ei prin voi? Nu v-a făcut El uneltele Sale în această lucrare bună 
spre a vă încerca pe voi, şi spre a vă acorda privilegiul de a vă aduna 
o comoară în cer? 

Copiii fără tată şi fără mamă sunt puşi în braţele bisericii, şi 
Hristos spune urmaşilor Lui: Luaţi-i pe aceşti copii şi creşteţi-i 
pentru Mine, şi vă veţi primi răsplata. Am văzut mult egoism arătat 
în această privinţă. Dacă nu există vreo dovadă specială că ei înşişi 
vor beneficia, adoptând în familia lor pe cei care au nevoie de cămin, 
unii întorc spatele şi spun: Nu. Ei se fac că nu ştiu sau că nu le pasă 
dacă aceştia sunt salvaţi sau pierduţi. Ei găsesc că aceasta nu este 
treaba lor. Asemenea lui Cain, ei spun: „Sunt eu păzitorul fratelui 
meu?“ ( Geneza 4,9 ). Ei nu sunt dispuşi să fie deranjaţi sau să 
facă vreun sacrificiu pentru orfani şi, nepăsători, împing pe unii ca 
aceştia în braţele lumii, care are uneori mai multă bunăvoință să-i 
primească decât au aceştia care mărturisesc a fi creştini. În ziua lui 
Dumnezeu, se vor face cercetări asupra celor cărora Cerul le-a dat 
ocazia de salvare. Dar ei au dorit să fie scuzaţi, şi n-aveau să se 

angajeze în lucrarea cea bună, dacă nu pot face din ea o chestiune 
de profit pentru ei. Mi s-a arătat că cei care refuză aceste ocazii de a 
face bine vor auzi din partea lui Isus: „Deoarece n-aţi făcut aceste 
lucruri unuia dintre aceşti foarte neînsemnaţi frați ai Mei, Mie nu 
Mi le-aţi făcut“ ( Matei 25, 45 ). Te rog, citeşte Isaia 58. 

„Oare acesta este postul plăcut Mie: să-şi chinuiască omul su- 
fletul o zi? Să-şi plece capul ca un pipirig, şi să se culce pe sac şi 
cenuşă? Acesta numeşti tu post şi zi plăcută Domnului? Iată postul 
plăcut Mie; dezleagă lanţurile răutăţii, deznoadă legăturile robiei, 
dă drumul celor asupriţi şi rupe orice fel de jug. Împarte-ţi pâinea 
cu cel flămând, şi adu în casa ta pe nenorociţii fără adăpost; dacă 
vezi pe un om gol, acopere-l, şi nu-i întoarce spatele semenului tău. 
Atunci lumina ta va răsări ca zorile, şi vindecarea ta va încolţi re- 
pede; neprihănirea ta îţi va merge înainte, şi slava Domnului te va 
însoţi. Atunci tu vei chema, şi Domnul va răspunde, vei striga, şi 
EI va zice: «lată-Mă!» Dacă vei îndepărta jugul din mijlocul tău, 
amenințările cu degetul şi vorbele de ocară, dacă vei da mâncarea 
ta celui flămând, dacă vei sătura sufletul lipsit, atunci lumina ta va 
răsări peste întunecime, şi întunericul tău va fi ca ziua în amiaza 
mare! Domnul te va călăuzi neîncetat, îți va sătura sufletul chiar în 
locuri fără apă, şi va da din nou putere mădularelor tale; vei fi ca o 
grădină bine udată, ca un izvor ale cărui ape nu seacă“ ( Isaia 58, 
5-11). 

Aceasta este acum lucrarea specială din faţa noastră. Toată ru- 
găciunea şi postul nu vor fi de nici un folos, dacă nu ne apucăm cu 
hotărâre de această lucrare. Asupra noastră se află obligaţii sacre. 
Datoria noastră este arătată lămurit. Domnul ne-a vorbit prin profe- 
tul Său. Gândurile Domnului şi căile Lui nu sunt ceea ce muritorii 
orbi şi egoişti cred că sunt sau doresc ca ele să fie. Domnul priveşte 
la inimă. Dacă acolo se află egoism, El ştie acest lucru. Noi putem 
încerca să ascundem caracterele noastre de fraţii şi surorile noastre, 
dar Dumnezeu le cunoaşte. Nimic nu poate fi ascuns de El. 

Postul pe care-l poate accepta Dumnezeu este descris. Înseamnă 
să-ţi împărți pâinea cu cel flămând şi să duci în casa ta pe nenorociţii 
fără adăpost. Nu aştepta ca ei să vină la tine. Lucrarea de a te căuta 
până te vor găsi şi să ceară fierbinte un cămin pentru ei nu zace 
asupra lor. Trebuie să-i cauţi şi să-i aduci în casa ta. Trebuie să-ţi 
verşi sufletul după ei. Trebuie să întinzi o mână în sus şi prin credinţă 

să te ţii de braţul puternic care aduce mântuire, în timp ce cu cealaltă 
mână a iubirii să ajungi la cei apăsaţi spre a-i elibera. Este imposibil 
să te ţii cu o mână de braţul lui Dumnezeu, în timp ce cealaltă mână 
să fie folosită spre a te îngriji de propriile tale plăceri. 

Dacă te angajezi în această lucrare de îndurare şi iubire, se va 
dovedi ea prea grea pentru tine? Vei da greş şi vei fi zdrobit sub 
povară, şi familia ta va fi hpsită de ajutorul şi influenţa ta? O, nu; 
Dumnezeu a îndepărtat cu precauţie toate îndoielile cu privire la 
această chestiune, printr-o făgăduinţă pentru tine, cu condiţia ascul- 
tării. Această făgăduinţă cuprinde tot ceea ce cel mai exigent, cel 
mai şovăitor ar putea să-şi dorească: „Atunci lumina ta va răsări ca 
zorile, şi vindecarea ta va încolţi repede“ ( Isaia 58, 8 ). Crede numai 
că El este credincios faţă de ce a făgăduit. Dumnezeu poate reînnoi 
puterea fizică. Şi, mai mult, El spune că o va face. Şi făgăduinţa 
nu se sfârşeşte aici. „Neprihănirea ta îţi va merge înainte, şi slava 
Domnului te va însoţi“. Dumnezeu va clădi în jurul tău o fortificaţie. 
Făgăduinţa nu se opreşte nici aici. „Atunci tu vei chema, şi Domnul 
va răspunde, vei striga, şi El va zice: «Iată-Mă!»“ ( Isaia 58, 8.9). 
Dacă pui capăt asupririi, dacă îndepărtezi vorbele de ocară, dacă vei 
sătura sufletul flămând, „atunci lumina ta va răsări peste întunecime, 
şi întunericul tău va fi ca ziua-n amiaza mare. Domnul te va călăuzi 
neîncetat, îţi va sătura sufletul chiar în locuri fără apă, şi va da din 
nou putere mădularelor tale; vei fi ca o grădină bine udată, ca un 
izvor ale cărui ape nu seacă“ ( Isaia 58, 10.11). 

Citiţi Isaia 58, voi, care pretindeţi a fi copii ai luminii. În mod 
special, să-l citească iarăşi şi iarăşi cei care au simţit repulsie faţă de 
neplăcerea de a-i ajuta pe cei lipsiţi. Voi, ale căror inimi şi case sunt 
prea strâmte spre a oferi un cămin pentru cei fără adăpost, citiţi-l; 
voi, care puteţi vedea pe orfani şi văduve apăsate de mâna de fier a 
sărăciei şi înfrânți de inima de piatră a celor absorbiți de interesele 
acestei lumi, citiţi-l. Dacă vă este teamă că în familia voastră va fi 
introdusă o influenţă care vă va da mai mult de lucru, citiţi-l. Teme- 
rile voastre pot fi neîntemeiate şi poate să urmeze o binecuvântare, 
pe care s-o cunoaşteţi şi s-o înţelegeţi în fiecare zi. Dar dacă e altfel, 
dacă se cere o muncă în plus, puteţi să vă apropiaţi de Unul care a 
făgăduit: „Atunci lumina ta va răsări ca zorile, şi vindecarea ta va 
încolți repede“. Motivul pentru care cei din poporul lui Dumnezeu 
nu sunt mai spirituali şi n-au o credinţă mai mare, mi s-a arătat că 

este din cauză că sunt mărginiţi din cauza egoismului. Profetul se 
adresează păzitorilor Sabatului, nu păcătoşilor, nu necredincioşilor, 
ci celor care au mari pretenţii de evlavie. Nu mulţimea adunărilor 
voastre este ceea ce acceptă Dumnezeu. Nu rugăciunile numeroase, 
ci pe cei ce fac dreptate, care fac lucrul bun la timp potrivit. Trebuie 
să fii mai puţin ocupat de tine însuţi şi mai făcător de bine. Sufletele 
noastre trebuie să fie deschise. Atunci Dumnezeu le va face să fie ca 
o grădină udată, căreia nu-i lipseşte apa. 

Citeşte Isaia 1: „Când vă întinaţi mâinile, Îmi întorc ochii de la 
voi; şi oricât de mult v-aţi ruga, n-ascult; căci mâinile vă sunt pline 
de sânge. Spălaţi-vă deci, şi curăţiţi-vă! Luaţi dinaintea ochilor Mei 
faptele rele pe care le-aţi făcut! Încetaţi să mai faceţi răul! Învăţaţi- 
vă să faceţi binele, căutaţi dreptatea, ocrotiţi pe cel asuprit, faceţi 
dreptate orfanului, apăraţi pe văduvă! Veniţi totuşi să ne judecăm, 
zice Domnul. De vor fi păcatele voastre cum e cârmâzul, se vor face 
albe ca zăpada; de vor fi roşii ca purpura, se vor face ca lâna. De 
veți voi şi veţi asculta, veţi mânca cele mai bune roade la ţării; dar 
de nu veţi voi şi nu veţi asculta, de sabie veţi fi înghiţiţi, căci gura 
Domnului a vorbit“ ( Isaia 1, 15-20). 

Aurul amintit de Hristos, Martorul Credincios, pe care trebuie să- 
| avem cu toţii, mi s-a arătat că este credinţa şi iubirea împreună, iar 
iubirea are prioritate faţă de credinţă. Satana este în permanenţă la 
lucru, ca să îndepărteze aceste preţioase daruri din inimile poporului 
lui Dumnezeu. Toţi sunt angajaţi să joace jocul vieţii. Satana îşi dă 
bine seama că, dacă poate să îndepărteze iubirea şi credinţa şi să 
umple locul lor cu egoism şi necredinţă, toate preţioasele trăsături 
de caracter care rămân, în curând vor fi îndepărtate cu dibăcie prin 
mâna lui înşelătoare, şi jocul va fi pierdut. 

Iubiţii mei fraţi, veţi îngădui ca Satana să-şi atingă scopul? Vă 
veţi resemna, pierzând jocul prin care doriţi să câştigaţi viaţa veş- 
nică? Dumnezeu mi-a arătat că veţi fi tot atât de sigur biruiţi de 
Satana, în loc să fiți biruitori, cât este de sigur tronul lui Dumnezeu, 
afară numai de cazul în care veţi fi complet schimbaţi. Trebuie să fie 
recâştigate iubirea şi credinţa. Vreţi să vă angajaţi din nou în această 
luptă şi să recâştigaţi preţioasele daruri de care aţi fost aproape de- 
posedaţi? Va trebui să faceţi eforturi mai serioase, mai stăruitoare şi 
neobosite, decât cele pe care le-aţi făcut cândva. Aceasta nu constă 
numai în a te ruga sau a posti, ci este vorba de a fi ascultător, a te 

dezbrăca de egoism şi a ţine postul pe care l-a ales Dumnezeu, cel pe 
care îl va accepta El. Poate că mulţi se simt întristaţi, pentru că am 
vorbit lămurit, dar eu voi continua să fac acest lucru, dacă Dumnezeu 
pune această sarcină asupra mea. 

Dumnezeu cere ca cei care ocupă poziţii de răspundere să fie 
consacraţi faţă de lucrare; pentru că, dacă se comportă greşit, poporul 
se simte liber să urmeze pe urmele lor. Dacă oamenii se comportă 
greşit şi conducătorii nu ridică glasul împotriva greşelilor, atunci 
ei le încurajează, şi păcatul apasă asupra lor, la fel ca şi asupra 
răufăcătorilor. Cei care ocupă poziţii de răspundere trebuie să fie 
oameni ai evlaviei, care simt continuu povara lucrării care apasă 
asupra lor. 

Iubite frate D: De câtva timp, intenţionam să-ţi scriu, dar lucrările 
noastre au fost atât de constante şi de obositoare, încât n-am avut nici 
timp şi nici puterea să o fac. În ultima mea vedenie, mi-a fost arătat 
cazul tău. Erai într-o situaţie critică. Cunoşteai adevărul, înţelegeai 
care era datoria ta, şi te-ai bucurat de lumina adevărului; dar pentru 
că el îţi încurca scopurile tale lumești, erai gata să sacrifici adevărul 
şi datoria pentru propriul tău avantaj. Priveai la propriul tău avantaj 
bănesc de acum, pierzând din vedere bogăţia de slavă veşnică. Erai 
gata să faci un sacrificiu enorm pentru perspectiva linguşitoare a 
unui câştig prezent. Te găseai chiar pe punctul de a vinde dreptul tău 
de întâi născut pe un blid de linte. Dacă te-ai fi întors de la adevăr 
pentru un câştig pământesc, acesta n-ar fi fost un păcat din neştiinţă, 
din partea ta, ci un păcat cu voia. 

Esau a poftit o mâncare favorită şi şi-a sacrificat dreptul de întâi 
născut spre a-şi satisface pofta. După ce pofta lui senzuală a fost 
satisfăcută, el şi-a văzut nebunia, dar n-a găsit loc pentru pocăință, 
deşi a căutat-o grijuliu şi cu lacrimi. Există foarte mulţi care sunt 
asemenea lui Esau. El reprezintă o categorie de oameni care au 
o binecuvântare specială, valoroasă, la îndemâna lor — moşteni- 
rea nepieritoare, viaţă care durează tot atât de mult ca şi viaţa lui 
Dumnezeu, Creatorul Universului, fericire nemăsurată şi o greutate 
veşnică de slavă — dar care s-au lăsat timp atât de îndelungat în voia 
apetitului, pasiunilor şi înclinațiilor, încât puterea lor de a discerne 
şi a aprecia valoarea lucrurilor a slăbit. 

Esau a avut o dorinţă specială, puternică, pentru un fel deosebit 
de mâncare şi el a satisfăcut eul timp atât de îndelungat, încât n-a 
simţit nevoia să se abată de la ispititoarea şi râvnita mâncare. El 
se gândea la ea, fără să facă nici un efort special spre a-şi înfrâna 
apetitul, până ce puterea apetitului a înfrânt orice alt gând şi l-a 
stăpânit, iar el şi-a închipuit că va suferi o mare neplăcere, şi chiar 
moartea, dacă nu va putea să obţină acea mâncare deosebită. Cu cât 
se gândea mai mult la ea, cu atât dorinţa lui se întărea tot mai mult, 

până ce dreptul de întâi născut, care era sacru, şi-a pierdut valoarea 
şi sfinţenia lui. El s-a gândit: dacă îl vând acum, pot să-l cumpăr 
uşor înapoi. L-a schimbat pe o mâncare favorită, amăgindu-se cu 
speranţa că putea să dispună de el după voie şi să-l răscumpere după 
plac. Dar când a căutat să-l răscumpere, chiar cu un mare sacrificiu 
din partea lui, n-a fost în stare să facă acest lucru. Apoi, el şi-a 
regretat amarnic nesăbuinţa, prostia, şi nebunia. A analizat problema 
pe toate părțile, a căutat pocăinţa cu grijă şi cu lacrimi, dar totul a 
fost în zadar. Dispreţuise binecuvântarea, şi Domnul a retras-o de 
la el pentru totdeauna. Tu ai gândit că, dacă vei sacrifica adevărul 
acum Şi vei continua să mergi pe calea neascultării şi a păcătuirii pe 
faţă, nu vei călca toate restricţiile, încât să ajungi nepăsător, iar dacă 
ai să fii dezamăgit în speranţele şi aşteptările tale de câştig lumesc, 
vei putea din nou să te preocupi de adevăr şi să devii un candidat 
pentru viaţa veşnică. Dar în această privinţă te-ai înşelat. Dacă ai 
fi sacrificat adevărul pentru un câştig lumesc, aceasta ar fi fost pe 
cheltuiala vieţii veşnice. 

Prin parabola unui ospăț, Mântuitorul nostru arată că mulţi vor 
alege mai degrabă lumea decât pe El, şi drept rezultat vor pierde 
cerul. Invitaţia amabilă a Mântuitorului nostru a fost dispreţuită. 
El ajunsese la încurcătură şi cheltuieli mari spre a face o mare 
pregătire, cu un sacrificiu enorm. Apoi a trimis invitaţia: „Dar toți, 
parcă fuseseră vorbiţi, au început să se dezvinovăţească. Cel dintâi a 
zis: «Am cumpărat un ogor, şi trebuie să mă duc să-l văd; rogu-te 
să mă ierţi.» Un altul a zis: «Am cumpărat cinci perechi de boi şi 
mă duc să-i încerc, iartă-mă, te rog.» Un altul a zis: «Tocmai acum 
m-am însurat, şi de aceea nu pot veni»“ ( Luca 14, 18-20). Stăpânul 
îi abandonează pe cei bogaţi şi iubitori de lume, ale căror ogoare, boi 
şi soţii au fost de o aşa mare valoare în ochii lor, încât să cântărească 
mai greu decât avantajele pe care le-ar fi putut câştiga prin acceptarea 
amabilei invitaţii pe care le-a făcut-o, la cina lui. Stăpânul casei este 
mânios, îi părăseşte pe cei care au insultat în felul acesta darul lui 
mărinimos şi invită o categorie de oameni care nu sunt îmbuibaţi, 
care nu posedă ţarini şi case, ci sunt săraci şi flămânzi, mutilaţi, 
şchiopi şi orbi, şi care vor aprecia darurile oferite, şi, la rândul lor, 
vor exprima stăpânului recunoştinţă sinceră şi neprefăcută iubire şi 
devoțiune. 

Mai este încă loc. Se dă apoi porunca: „leşiţi la drumuri şi la 
garduri, şi pe cei ce-i veţi găsi, siliţi-i să intre, ca să mi se umple 
casa. Căci vă spun că nici unul dintre cei poftiţi nu va gusta din cina 
mea“ ( Luca 14, 23.24 ). Iată aici o categorie respinsă de Dumnezeu, 
pentru că a disprețuit invitaţia Stăpânului. Domnul declarase lui Eli: 
„Căci voi cinstit pe cine Mă cinsteşte, dar cei ce Mă dispreţuiesc 
vor fi dispreţuiţi“ ( 1 Ioan 2, 30 ). Hristos spune: „Dacă Îmi slujeşte 
cineva, să Mă urmeze; şi unde sunt Eu, acolo va fi şi slujitorul Meu. 
Dacă Îmi slujeşte cineva, Tatăl îl va cinsti“ ( loan 12, 26 ). Dumnezeu 
nu vrea să fie tratat cu uşurinţă. Dacă cei care au lumină au lepădat-o, 
sau au neglijat s-o urmeze până la capăt, aceasta va deveni întuneric 
pentru ei. Din partea scumpului Fiu al lui Dumnezeu a fost făcut 
un sacrificiu enorm, pentru ca să poată avea putere să-l salveze pe 
omul căzut şi să-l înalțe până la dreapta Lui, să-l facă moştenitorul 
lumii şi posesor al veşnicei greutăţi de slavă. Limba lui poate să 
exprime valoarea moştenirii nepieritoare. Slava, bogăţiile şi cinstea, 
oferite de Fiul lui Dumnezeu, sunt de o valoare atât de mare, încât 
este peste puterea oamenilor sau chiar a îngerilor să-şi facă măcar o 
idee despre valoarea, calitatea desăvârşită şi splendoarea lor. Dacă 
oamenii se afundă în păcat şi degradare şi refuză aceste beneficii 
cereşti, refuză viaţa de ascultare, dispreţuiesc amabilele invitaţii ale 
harului şi aleg lucrurile lipsite de valoare ale pământului, pentru că 
ele sunt văzute şi sunt convenabile pentru bucuria lor prezentă de a 
urma pe calea păcatului, Isus va aduce la îndeplinire ilustraţia din 
parabolă; unii ca aceştia nu vor gusta din slava Lui, ci invitaţia va fi 
oferită altei categorii. 

Aceia care aleg să prezinte scuze, dar continuă în păcat şi con- 
formare cu lumea, vor fi lăsaţi la idolii lor. Va fi o zi când nu vor 
mai cere să fie scuzaţi, când nu vor mai dori să fie scuzaţi. Când va 
veni Hristos în slava Sa şi în slava Tatălui Său, înconjurat de toți 
îngerii cereşti, care ÎL însoțesc pe calea Lui cu glasuri de triumf, 
când sunetele celei mai încântătoare muzici le va inunda urechea, 
atunci toți vor fi interesaţi; nu va exista nici un spectator indiferent. 
Atunci speculaţiile nu vor absorbi sufletul. Grămezile de aur ale 
celui zgârcit, care i-au desfătat privirea, nu vor mai fi atrăgătoare. 
Palatele pe care le-au construit oameni îngâmfaţi ai pământului, şi 
care erau idolii lor vor fi părăsite cu aversiune şi dezgust. Nici unul 
nu va mai invoca ogoarele lui, boii lui, soţia lui cu care tocmai se 

căsătorise, ca motiv pentru care să fie scuzat de la participarea la 
slava care a apărut brusc vederii lui uimite. Toţi vor dori să participe, 
dar ei ştiu că aceasta nu va fi pentru ei. 

În rugăciuni serioase şi chinuitoare, vor cere ca Dumnezeu să nu- 
i treacă cu vederea. Regii, bărbaţii puternici, cei aroganţi, îngâmfaţi, 
oamenii de rând, se vor pleca deopotrivă sub apăsarea nenorocirii, 
a lepădării, a suferinţei de nedescris; rugăciuni din inimi chinuite 
vor fi smulse de pe buzele lor: Îndurare! îndurare! Salvează-ne de 
mânia unui Dumnezeu ofensat! Un glas le va răspunde cu teribilă 
claritate, seriozitate şi măreție: „Fiindcă v-am chemat şi voi v-aţi 
împotrivit; fiindcă Mi-am întins mâna şi nimeni n-a luat seamă; 
fiindcă aţi lepădat sfaturile Mele şi nu v-au plăcut mustrările Mele, 
de aceea şi Eu râd de nenorocirea voastră; Îmi bat Joc de voi când 
vă apucă groaza“ ( după textul engl. n.n., Proverbe 1, 24-26). 

Atunci regi şi nobili, oameni puternici şi cei săraci, oamenii 
de rând, cu toţii deopotrivă vor plânge amarnic. Ei, care în zilele 
prosperității lor L-au disprețuit pe Hristos şi cei umili, care au mers 
pe urmele Lui, oameni care n-au vrut să-şi umilească demnitatea lor 
spre a se pleca în faţa lui Hristos, care au urât dispreţuita Lui cruce, 
vor fi prosternaţi acum cu faţa în pulberea pământului. Măreţia lor 
i-a părăsit deodată pe toţi, şi n-au ezitat să se plece până la pământ 
la picioarele sfinţilor. Atunci ei înţeleg, cu teribilă amărăciune, că 
mănâncă acum roadele propriei lor umblări şi mărşăluiesc împreună 
cu înşelătoriile lor. În presupusa lor înţelepciune, ei s-au îndepărtat 
de marea răsplată veşnică, au respins îndemnul ceresc, pentru un 
câştig lumesc. Luxul şi strălucirea amăgitoare a lumii i-a fascinat 
şi, în presupusa lor înţelepciune, au ajuns nebuni. În prosperitatea 
lor lumească, au jubilat ca şi cum avantajele lor lumeşti erau aşa 
de mari încât, prin ele, puteau să fie recomandaţi lui Dumnezeu, şi 
astfel să-şi asigure cerul. 

Banii erau putere printre nerozii pământului şi totodată erau 
idolul lor; dar chiar prosperitatea lor i-a distrus. Ei au ajuns nebuni 
în ochii lui Dumnezeu şi ai îngerilor cereşti, în timp ce oameni cu 
ambiţii lumeşti i-au socotit înţelepţi. Acum, presupusa lor înţelep- 
ciune este nebunie întreagă, şi prosperitatea este nimicirea lor. Din 
nou, vor răsuna ţipete de spaimă, de chin înfricoşător: „Munţilor şi 
stâncilor: «Cădeţi peste noi şi ascundeţi-ne de faţa Celui ce şade pe 
scaunul de domnie şi de mânia Mielului; căci a venit ziua cea mare 

a mâniei Lui, şi cine poate sta în picioare?»“ ( Apocalipsa 6, 16.17 
). Ei vor fugi la peşterile pământului pentru adăpost, dar acestea, nu 
vor fi de ajuns. 

Iubite frate, în fața ta este viața şi moartea. Ştii de ce s-au clătinat 
paşii tăi? Pentru ce n-ai stăruit cu curaj şi hotărâre? şi-ai violat 
conştiinţa. Cariera ta în afaceri n-a fost cinstită. Trebuie să faci 
ceva în această direcție. Tatăl tău n-a respectat principiile de afaceri 
după lumina cea corectă. Tu le priveşti ca şi cei lumești, nu cum le 
priveşte Dumnezeu. „Să iubeşti pe aproapele tău, ca pe tine însuţi.“ 
Ai făcut aceasta? „Să iubeşti pe Domnul, Dumnezeul tău, cu toată 
inima ta, cu tot sufletul tău şi cu tot cugetul tău.“ Dacă se ascultă 
de această poruncă, ea pregăteşte inima să asculte de a doua, care 
este asemenea ei: „Să iubeşti pe aproapele tău, ca pe tine însuşi“ ( 
Luca 22, 37.40 ). Toate Cele Zece Porunci sunt cuprinse în cele două 
amintite. Cea de a doua cuprinde ultimele şase, care arată datoria 
omului faţă de semenii săi. În aceste două porunci, se cuprinde toată 
Legea şi Proorocii. Ele sunt două braţe mari, care susţin toate Cele 
Zece Porunci, pe primele patru şi pe ultimele şase. Acestea trebuie 
păzite cu stricteţe. 

„Dacă vrei să intri în viaţă, păzeşte poruncile“ ( Matei 19, 17). 
Foarte mulţi , care mărturisesc a fi urmaşii lui Hristos, după cât s-ar 
părea, vor să treacă uşor prin această lume şi să fie priviţi ca oameni 
cinstiţi, evlavioşi, când, în fond, ei au un focar de infecţie, care le 
pătează tot caracterul şi le strică experienţa creştină. „Să iubeşti pe 
aproapele tău, ca pe tine însuți.“ Aceasta ne interzice să profităm 
de semenii noştri, cu scopul de a ne avantaja pe noi. Ni se interzice 
să facem rău semenului nostru în orice privinţă. Noi nu trebuie să 
privim problema din punct de vedere lumesc. A-i trata pe semenii 
noştri în orice împrejurare, exact aşa cum am dori noi să fim trataţi, 
este o regulă care trebuie să fie aplicată nouă înşine, în mod practic. 
Legile lui Dumnezeu trebuie păzite întocmai. În toate relaţiile şi 
afacerile cu semenii noştri, fie că sunt credincioşi sau necredincioşi, 
această regulă trebuie să fie aplicată: „Să iubeşti pe aproapele tău, 
ca pe tine însuţi.“ 

Aici, mulți dintre cei care mărturisesc a fi creştini, nu vor co- 
respunde măsurătorii lui Dumnezeu; când vor fi cântăriţi în balanţa 
sanctuarului, ei vor fi găsiţi cu lipsuri. lubiţi fraţi, „ieşiţi din mijlocul 
lor, şi despărţiţi-vă de ei, zice Domnul; nu vă atingeţi de ce este 

necurat, şi vă voi primi. Eu vă voi fi Tată şi voi Îmi veţi fi fii şi fiice, 
zice Domnul Cel Atotputernic“ ( 2 Corinteni 6, 17-18 ). Ce făgădu- 
inţă este aceasta! Dar nu trebuie să pierdem din vedere faptul că ea 
este întemeiată pe ascultarea de poruncă. Dumnezeu vă cheamă să 
vă despărțiți de lume. Nu trebuie să urmaţi după practicile lor, nici 
să vă conformaţi lor în desfăşurarea activităţii voastre de orice fel. 
„Ci să vă prefaceţi, prin înnoirea minţii voastre, ca să puteţi deosebi 
bine voia lui Dumnezeu, cea bună, plăcută şi desăvârşită“ ( Romani 
12,2). 

Dumnezeu cheamă la despărțirea de lume. Vrei să asculţi? Vrei 
să ieşi din mijlocul lor, şi să rămâi despărțit şi deosebit de ei? „Căci 
ce legătură este între neprihănire şi fărădelege? Sau cum poate sta 
împreună lumina cu întunericul?“ ( 2 Corinteni 6, 14 ). Tu nu te 
poţi amesteca cu cei din lume şi să participi la spiritul lor, să urmezi 
exemplul lor şi să fii în acelaşi timp copilul lui Dumnezeu. Creatorul 
Universului ţi se adresează ca un Părinte iubitor. Dacă te desparți de 
iubirea ta de lume şi te liberezi de contaminarea ei, ca să scapi de 
stricăciunea care este în lume, prin poftă, Dumnezeu va fi Tatăl tău, 
El te va adopta în familia Sa, şi tu vei fi moştenitorul Lui. În locul 
lumii, El îţi va da, pentru viaţa de ascultare, Împărăţia cerurilor. El 
îţi va da o greutate veşnică de slavă, şi o viaţă care este la fel de 
durabilă ca veşnicia. 

Tatăl tău cel ceresc vrea să te facă un membru al familiei regale, 
iar prin făgăduinţele Lui extrem de mari şi preţioase să poţi fi un 
părtaş al naturii divine, care ai scăpat de stricăciunea care este în 
lume, prin poftă. Cu cât te împărtăşeşti mai mult de caracterul curat, 
fără păcat al îngerilor şi al lui Hristos, Mântuitorul tău, cu atât mai 
puternic vei purta asemănarea divină, şi cu atât mai ştearsă va fi 
asemănarea cu lumea. Lumea şi Hristos sunt în dezacord, pentru că 
lumea nu vrea să se unească cu Hristos. Lumea va fi, de asemenea, în 
dezacord cu urmaşii lui Hristos. În rugăciunea Mântuitorului nostru 
către Tatăl Său, El spune: „Le-am dar Cuvântul Tău; şi lumea i-a 
urât, pentru că ei nu sunt din lume, după cum Eu nu sunt din lume.“ 

Chemarea ta este o înaltă şi importantă chemare, să-L slăveşti pe 
Dumnezeu în trupul şi spiritul tău, care sunt ale Sale. Tu nu trebuie 
să te măsori cu alţii. Cuvântul lui Dumnezeu ţi-a prezentat un model 
infailibil, un exemplu fără cusur. Te-ai speriat de cruce. Ea este un 
obiect neplăcut de purtat şi, pentru că este acoperită de reproş şi 

ruşine, ai evitat-o. Trebuie să aplici reforma sanitară în viaţa ta; să 
te abţii, şi să mănânci şi să bei spre slava lui Dumnezeu. Abţine-te 
de la poftele trupeşti, care se luptă împotriva sufletului. Trebuie să 
practici cumpătarea în toate lucrurile. Iată o cruce pe care ai evitat-o. 
A te limita la o dietă simplă, care te va menţine în cea mai bună stare 
de sănătate, este o sarcină pentru tine. Dacă ai fi trăit după lumina 
pe care cerul a îngăduit să lumineze pe calea ta, de multă suferinţă 
ar fi putut fi scăpată familia ta. Direcţia acţiunilor tale a adus acest 
rezultat. Atâta timp cât continui pe această cale, Dumnezeu nu va 
veni în familia ta, să te binecuvânteze şi să facă o minune spre a-ţi 
scăpa familia de suferinţă. O dietă simplă, fără condimente, carne şi 
grăsime de orice fel, se va dovedi o binecuvântare pentru tine şi o 
va scăpa pe soţia ta de multă suferinţă, necaz şi întristare. 

Tu n-ai urmat o cale care să-ţi asigure binecuvântarea lui Dumne- 
zeu. Dacă ai vrea ca binecuvântarea lui Dumnezeu să te însoţească şi 
prezenţa Lui să rămână în familia ta, trebuie să asculţi de EI, făcând 
voia Sa, indiferent de pierderile sau câştigurile ori plăcerea ta. Nu 
trebuie să-ţi consulţi dorinţele, nici aprobarea celor lumești, care 
nu-L cunosc pe Dumnezeu şi care nu caută slava Sa. Dacă mergi 
împotriva lui Dumnezeu, El va merge împotriva ta. Dacă ai alţi zei 
mai presus de Domnul, inima ta va fi îndepărtată de la slujirea singu- 
rului Dumnezeu viu şi adevărat, care cere inima întreagă, afecţiuni 
neîmpărţite. Dumnezeu cere toată inima, tot sufletul, tot cugetul şi 
toată puterea. El nu va accepta cu nimic mai puţin decât atât. Aici 
nu este îngăduită nici o împărţire; lucrarea cu jumătate de inimă nu 
este primită. 

Pentru a-l aduce lui Dumnezeu o slujire desăvârşită trebuie să 
ai concepţii lămurite despre cerinţele lui Dumnezeu. Ar trebui să 
foloseşti hrana cea mai simplă, pregătită în felul cel mai simplu, 
pentru ca nervii cei fini ai creierului să nu fie slăbiţi, amorțiţi sau 
paralizaţi, făcând să fie imposibil pentru tine să distingi lucrurile 
sfinte şi să preţuieşti ispăşirea, sângele curăţitor al lui Hristos, de o 
valoare nepreţuită. „Nu ştiţi că cei ce aleargă la locul de alergare, 
toţi aleargă, dar numai unul câştigă premiul? Alergaţi dar în aşa fel 
ca să căpătaţi premiul! Toţi cei ce se luptă la jocurile de obşte, se 
supun la tot felul de înfrânări. Şi ei fac lucrul acesta ca să capete o 
cunună, care se poate vesteji; noi să facem lucrul acesta pentru o 
cunună care nu se poate veşteji. Eu, deci, alerg, dar nu ca şi când 

n-aş şti încotro alerg. Mă lupt cu pumnul, dar nu ca unul care loveşte 
în vânt. Ci mă port aspru cu trupul meu, şi-l ţin în stăpânire, ca nu 
cumva, după ce am propovăduit altora, eu însumi să fiu lepădat.“ 

Dacă pentru un obiect care nu e mai valoros decât o cunună, sau 
o coroană pieritoare, ca răsplată pentru ambiția lor, oamenii se supun 
la cumpătare în toate lucrurile, cu cât mai mult ar trebui să practice 
lepădarea de sine aceia care mărturisesc a fi în căutarea nu numai a 
unei nemuritoare coroane de slavă, ci şi a unei vieţi care urmează să 
dureze tot atât de mult ca şi tronul lui Iehova, şi a unor bogății care 
sunt veşnice, onoruri care sunt nepieritoare şi o greutate veşnică de 
slavă. Îndemnurile prezentate în faţa celor care aleargă în întrecerea 
creştină, îi vor face să practice lepădarea de sine şi cumpătarea în 
toate lucrurile, ca să poată să ţină supuse înclinațiile lor senzuale, 
să păstreze trupul în supunere şi să stăpânească apetitul şi poftele 
pătimaşe? Atunci ei pot fi părtaşi la natura divină, fiind scăpaţi de 
stricăciunea care este în lume, prin poftă. 

Dacă răsplata extrem de prețioasă şi de slăvită nu ne conduce să 
salutăm cu bucurie privaţiuni mai mari şi să suportăm o mai mare 
lepădare de sine decât cele suportate cu bucurie de către oamenii 
din lume, care caută pe pământ o nimica toată, o slavă pieritoare, 
care aduce onoruri din partea câtorva pământeni şi-i face să fie 
detestaţi de mai mulţi, atunci nu suntem vrednici de viaţa veşnică. Cu 
seriozitatea şi intensitatea zelului nostru, a perseverenţei, curajului, 
energiei, a lepădării de sine şi a sacrificiului, noi trebuie să-i depăşim 
cu atât mai mult pe cei care sunt angajaţi în oricare altă întreprindere, 
cu cât ţinta pe care căutăm s-o atingem este de o valoare mai înaltă 
decât a lor. Comoara pe care o căutăm noi este nepieritoare, veşnică, 
nemuritoare, întru totul supraslăvită; în timp ce aceea după care 
aleargă cei din lume, durează doar o zi; ea se ofileşte, este pieritoare 
şi trecătoare, ca norul dimineţii. 

Crucea, crucea; ridic-o, frate D., şi în acţiunea de a o ridica vei 
fi uimit să afli că ea te ridică pe tine, te sprijineşte. În adversitate, 
lipsă şi durere, ea va fi pentru tine tărie şi sprijin. Vei descoperi că 
pe ea atârnă îndurare, împreună simţire, simpatie şi nespusă iubire. 
Ea se va dovedi pentru tine o garanţie a nemuririi. Fii în stare să 
poţi spune împreună cu Pavel: „Departe de mine gândul să mă laud 
cu altceva decât cu crucea Domnului nostru Isus Hristos, prin care 
lumea este răstignită faţă de mine, şi eu faţă de lume.“ 

Duhul Domnului S-a luptat câtva timp cu soţia ta. Dacă tu te-ai 
preda lui Dumnezeu, ea ar avea tărie să ia poziţie, să caute să trăiască 
adevărul. Dacă alegi să renunţi la adevăr, nu te vei prăpădi singur; 
nu-ţi vei pierde numai sufletul , ci vei fi unealta de a-i abate şi pe alții 
de pe cale, şi sângele sufletelor lor va fi pe hainele tale. Dacă ţi-ai 
fi păstrat integritatea, mama ta, fratele tău şi unul care acum se află 
cu un picior în mormânt, s-ar putea bucura de mângâierea Duhului 
lui Dumnezeu şi să aibă o bună experienţă în ale adevărului. Să ne 
aducem mereu aminte că suntem răspunzători de influenţa pe care o 
exercităm. Influenţa noastră adună cu Hristos sau risipeşte în toate 
părțile. Noi, ori ajutăm sufletele pe calea cea strâmtă a sfinţeniei, 
ori suntem o piedică, o piatră de poticnire pentru ele, abătându-ne 
de pe cale. Tu, mult stimatul meu frate, n-ai timp de pierdut. Fii 
serios în răscumpărarea timpului, căci zilele sunt rele. Asociaţii tăi, 
cei a căror companie ai ales-o, au fost şi sunt o piedică pentru tine. 
leşi din mijlocul lor, şi desparte-te de ei. Apropie-te de Dumnezeu 
şi vino în unire mai strânsă cu poporul Lui. Lasă ca interesele şi 
sentimentele tale să se concentreze asupra lui Hristos şi a urmaşilor 
Lui. lubeşte-i mai bine pe cei care iubesc cel mai mult pe Hristos. 
Rupe înlănţuirea care te leagă de cei care nu-L iubesc pe Dumnezeu 
şi adevărul. Ce legătură are lumina cu întunericul? Sau ce legătură 
are cel credincios cu cel necredincios? 

Te afli în pericol iminent de a naufragia în credinţă. Ai nevoie de 
toată tăria pe care o poţi obţine de la poporul lui Dumnezeu, de la cei 
care au speranţă, curaj şi credinţă. Dar să nu neglijezi rugăciunea, 
rugăciunea în taină. Stăruieşte în rugăciune; încurajează un duh de 
adevărată consacrare. În cariera ta de afaceri, ai de făcut ceva. Ce 
anume, nu sunt în măsură să-ţi spun; dar ceva este greşit. Cercetează 
cu atenţie. Noi lucrăm pentru veşnicie. Toate acţiunile noastre, toate 
cuvintele noastre sunt cântărite în balanţa sanctuarului. Un Dumne- 
zeu drept şi nepărtinitor urmează să hotărască toate cazurile noastre, 
fiecare eveniment din istoria vieţii noastre. „Cine este credincios 
în cele mai mici lucruri, este credincios şi în cele mari; şi cine este 
nedrept în cele mai mici lucruri, este nedrept şi în cele mari.“ 

Nu lăsa nimic să te împiedice în înaintarea ta pe calea spre viaţa 
cea veşnică. În joc este interesul tău veşnic. În tine trebuie să aibă 
loc o lucrare completă. Trebuie să fii convertit pe deplin, altfel nu 
vei ajunge în cer. Dar Isus te invită să-L faci pe El tăria şi sprijinul 

tău. El va fi pentru tine un ajutor, prezent în orice timp de nevoie. El 
va fi pentru tine ca umbra unei stânci într-un ţinut uscat. Grija ta cea 
mare să nu fie cum să reuşeşti în lumea aceasta, ci povara sufletului 
tău să fie: cum să-mi asigur o lumea mai bună? Ce trebuie să fac ca 
să fiu mântuit? 

Salvându-ţi sufletul, îi salvezi pe alții. Ridicându-te pe tine, îi 
ridici şi pe alţii. Prinzându-te cu tărie de adevăr şi de tronul lui 
Dumnezeu, îi ajuţi şi pe alţii să-şi îndrepte credinţa asupra făgăduin- 
telor Lui şi a tronului Lui cel veşnic. Poziţia pe care trebuie s-o iei 
este să preţuieşti mântuirea, ca fiind mai de valoare decât câştigul 
pământesc, să socoteşti orice ca o pierdere, ca să-L poţi câştiga pe 
Hristos. Consacrarea ta trebuie să fie totală. Dumnezeu nu îngăduie 
nici O rezervă, nici un sacrificiu împărțit; tu nu poţi îndrăgi nici un 
idol. Trebuie să mori faţă de tine, şi faţă de lume. Reînnoieşte-ţi 
zilnic consacrarea faţă de Dumnezeu. Viaţa veşnică merită un efort 
neobosit, stăruitor pe durata unei vieţi întregi. 

Mi s-a arătat că fratele tău a fost convins, pentru un timp, de 
adevăr, dar influenţele l-au reţinut. Soţia l-a împiedicat să asculte 
de convingerile lui. Dar în suferinţa ei, L-a căutat pe Domnul, şi 
El S-a lăsat găsit de ea. Apoi, a simţit o mare dorinţă ca soţul ei să 
îmbrăţişeze adevărul, s-a pocăit pentru că i se împotrivise, pentru că 
mândria şi iubirea ei de lume l-au ţinut atâta timp neînstare să accepte 
adevărul. Ca şi un copil obosit în căutare de odihnă, dar neînstare s-o 
obţină, în cele din urmă, ea a ascultat de amabila invitaţie: „Veniţi la 
Mine, toţi cei trudiţi şi împovăraţi, şi Eu vă voi da odihnă“ ( Matei 
11,28 ). Sufletul ei obosit şi împovărat L-a căutat pe Domnul şi, cu 
pocăință, umilinţă şi rugăciune serioasă, a aruncat povara ei asupra 
Marelui Purtător de povară, şi în El a găsit odihnă; ea a primit dovada 
că umilinţa şi pocăinţa ei sinceră au fost acceptate de Dumnezeu şi 
că, de dragul lui Hristos, El i-a iertat păcatele. 

Mi s-a arătat, frate D., că mai ai doar puţin timp să lucrezi. Fă-ţi 
lucrarea deplină, răscumpără vremea. În tranzacţiile tale de afaceri, 
nu lăsa nici o pată să mânjească caracterul tău creştin. Păstrează-ţi 
hainele nepătate de lume. Veghează şi roagă-te să nu fii dus în ispită. 
Ispitele pot fi peste tot în jurul tău, dar nu eşti obligat să cazi în 
ele. Poţi obţine putere de la Hristos, ca să stai neîntinat în mijlocul 
întinăciunilor acestui veac stricat. „Prin care El ne-a dat făgăduinţele 
Lui, nespus de mari şi scumpe, ca prin ele să vă faceţi părtaşi firii 

dumnezeieşti, după ce aţi fugit de stricăciunea care este în lume prin 
pofte“. Păstrează-ţi privirea aţinuită neclintit spre Hristos, asupra 
chipului divin. Imită viaţa Lui nepătată şi vei fi părtaş al slavei Sale, 
şi împreună cu El vei moşteni Împărăţia pregătită pentru tine, de la 
întemeierea lumii. 


Vorbirea de rău 


Fratele F. a avut pe inimă cauza lui Dumnezeu, dar el s-a implicat 
prea mult şi a luat asupra sa multe poveri pe care nu trebuia să 
le poarte. În felul acesta, sănătatea lui a suferit. Uneori, a văzut 
problemele într-o lumină puternică şi era prea serios şi doritor ca toţi 
ceilalți să le vadă aşa cum le-a văzut el; iar pentru că ei întârziau să 
facă acest lucru, s-a simţit aproape zdrobit. El priveşte în profunzime 
şi este în pericol de a insista prea tare asupra părerilor lui despre 
lucruri. 

Sora F. doreşte să fie o creştină, dar n-a cultivat discreţia şi 
adevărata politeţe. Ea are un temperament foarte impulsiv, înflăcărat 
şi încrezut. Îşi arată partea aspră a caracterului şi n-a lăsat impresia 
că-i este spre folos. A acţionat din impuls, procedând exact cum a 
simţit, şi uneori simţămintele ei au fost foarte înflăcărate şi puternice. 
Ea are preferinţe şi antipatii puternice, şi a îngăduit acestei nefericite 
trăsături din caracterul ei să se dezvolte, în mare măsură în paguba 
progresului ei spiritual şi spre răul bisericii. Ea a vorbit prea mult şi 
neînţelepţeşte, întocmai cum a simţit. Aceasta a avut mare influenţă 
asupra soţului ei şi uneori l-a făcut să acţioneze impulsiv, când, dacă 
ar fi aşteptat şi dacă ar fi privit calm problemele, şi le-ar fi cântărit 
cum se cuvine, ar fi fost mai bine pentru el şi pentru biserică. Nimic 
nu se câştigă, dacă se acţionează greşit, din impuls sau din emoţii 
puternice. 

Sora F., acţionează din impuls, găseşte greşeli şi are prea multe 
de spus împotriva fraţilor şi surorilor ei. Aceasta va produce confuzie 
în oricare biserică. Dacă ea şi-ar putea stăpâni temperamentul, ar 
câştiga o mare biruinţă. Dacă ar căuta după o podoabă cerească, chiar 
podoaba unui duh blând şi liniştit, pe care Dumnezeu, Creatorul 
cerului şi al pământului, îl numeşte de mare preţ, ea ar fi atunci 
de mare ajutor pentru biserică. Dacă ar îndrăgi spiritul lui Hristos 
şi ar deveni o făcătoare de pace, propriul ei suflet ar prospera şi 
ea ar fi o binecuvântare pentru biserică, oriunde s-ar afla. Dacă 
nu este convertită şi dacă n-are loc o schimbare totală în ea, dacă 

nu se educă să fie mai calm la vorbire şi mai înceată la mânie, şi 
dacă nu cultivă adevărata politeţe creştină, influenţa ei se va dovedi 
vătămătoare şi fericirea celor apropiaţi ei va suferi. Ea manifestă 
o independenţă care este spre paguba ei şi-i înstrăinează prietenii. 
Această independenţă i-a pricinuit mult necaz şi a rănit pe cele mai 
bune prietene ale ei. Dacă cei care aveau resurse au fost zgârciți 
în afacerile lor cu soţul ei, şi nu l-au ajutat mai mult decât cei din 
lume, în tranzacţii de afaceri, ea a simţit asta şi a vorbit, dând naştere 
la simţăminte de nemulţumire, care mai înainte nu existau deloc. 
Aceasta este, în cel mai bun caz, o lume egoistă. Mulţi dintre cei 
care mărturisesc adevărul nu sunt sfinţiţi prin el, şi nu pot avea inimă 
să facă nici chiar o neînsemnată modificare de preţuri la produse, 
când au de-a face cu un frate sărac, şi nu cei din lume. Ei nu-i iubesc 
pe semenii lor ca pe ei înşişi. Lui Dumnezeu i-ar plăcea să existe 
mai puţin egoism şi mai multă bunăvoință dezinteresată. 

Deoarece sora F. a văzut în afacere o manifestare a duhului ego- 
ist, ea a făcut un păcat şi mai mare, presupunând şi vorbind cu privire 
la această problemă. A greşit aşteptându-se la prea mult. Limba este 
într-adevăr un mădular nesupus, o lume de nelegiuiri, aprinde focul 
iadului, neîmblânzită şi de neîmblânzit. Sora F. avusese un duh de 
revanşă, care se manifesta prin comportamentul ei când era ofensată. 
Acesta era întru-totul greşit. Ea a cultivat simţăminte amare, care 
sunt străine spiritului lui Hristos. Mânie, resentiment şi tot felul de 
dispoziţii răutăcioase sunt nutrite prin vorbire împotriva celor de 
care suntem nemulţumiţi, şi prin povestirea greşelilor, cusururilor şi 
a păcatelor semenilor. Dorinţele păcătoase sunt satisfăcute. 

Soră F., dacă eşti mâhnită pentru că semenii sau prietenele tale 
greşesc spre propria lor pagubă, dacă ele sunt surprinse în greşeală, 
urmează regula Bibliei. „Du-te şi mustră-l între tine şi el singur“ 
( Matei 18, 15 ). Când te duci la cel pe care îl consideri că este 
greşit, caută să vorbeşti într-un spirit blând şi smerit; pentru că 
mânia omului nu lucrează dreptatea lui Dumnezeu. Cei greşiţi nu 
pot fi îndreptăţiţi altfel decât prin duhul blândeţii, amabilităţii şi al 
delicatei iubiri. Fii atentă la comportarea ta. Evită orice în privire sau 
gesturi — cuvânt sau ton, nuanţă de mândrie sau de independenţă. 
Păzeşte-te de vreun cuvânt sau privire care te-ar înălța sau ar pune 
bunătatea şi dreptatea ta în contrast cu defectele lor. Ai grijă să 
rămâi la mare distanţă faţă de dispreţ, aroganță sau sfidare. Evită cu 

grijă orice aparență de mânie; şi, deşi foloseşti o vorbire clară, să 
nu conţină mustrări, nici acuzaţii injurioase, nici semne de patimă, 
ci să dea dovadă de o iubire sinceră. Mai presus de toate, să nu fie 
nici o umbră de ură sau rea voinţă, nici o expresie de amărăciune 
sau de acreală. Nimic altceva nu poate curge dintr-o inimă a iubirii 
decât delicateţe şi amabilitate. Totuşi, toate aceste roade preţioase 
nu trebuie să te oprească să vorbeşti în maniera cea mai serioasă 
şi solemnă, ca şi când îngerii şi-ar îndrepta privirea asupra ta, şi tu 
ai acţiona în legătură cu judecata care vine. Ține minte că succesul 
mustrării depinde în mare măsură de spiritul în care este făcută. 
Nu neglija rugăciunea serioasă, ca să poţi avea un duh smerit, şi ca 
îngerii lui Dumnezeu să meargă înaintea ta, ca să lucreze cu inimile 
la care încerci să ajungi şi să le înmoaie în aşa fel, prin impresii 
cereşti, încât eforturile tale să poată fi de folos. Dacă s-a realizat ceva 
bun, nu-ţi atribui nici un merit. Dumnezeu să fie înălţat. Dumnezeu 
singur a făcut totul. 

Tu te-ai îndreptăţit vorbind altora de rău pe fratele tău, pe sora ta 
sau pe semenul tău înainte de a întreprinde paşii pe care Dumnezeu 
i-a poruncit irevocabil. Tu spui: „De ce, eu n-am vorbit nimănui până 
ce n-am fost atât de împovărată, încât nu m-am mai putut abţine“. 
Ce te-a împovărat? Nu era aceasta o neglijare vădită a datoriei tale 
despre un aşa zice Domnul? Tu erai sub vina păcatului, pentru că n- 
ai mers să-i spui jignitorului greşeala sa. Dacă n-ai făcut acest lucru, 
dacă n-ai ascultat de Dumnezeu, cum ai putea fi atunci altfel decât 
împovărată? Inima ta era împietrită în timp ce călcai în picioare 
porunca lui Dumnezeu şi urai pe fratele sau semenul tău. Şi ce cale 
ai găsit spre a te despovăra? Dumnezeu te condamnă pentru păcatul 
omisiunii, de a nu-i spune fratelui tău greşelile, iar tu te îndreptăţeşti 
şi te mângâi cu păcatul comiterii, spunând greşelile fratelui tău unei 
alte persoane! Aceasta este calea corectă spre a obţine tihnă — de a 
comite păcat? 

Toate eforturile tale de a-i salva pe cei greşiţi sunt inutile. Ei pot 
să-ţi răsplătească rău pentru bine. Pot deveni mai degrabă mânioşi 
decât convinşi. Ce se întâmplă dacă nu ascultă de nici un gând bun şi 
merg înainte pe calea rea pe care au apucat? Aceasta se va întâmpla 
adesea. Uneori, cele mai blânde şi iubitoare mustrări nu vor avea un 
efect bun. În acest caz, binecuvântarea pe care ai dorit s-o primească 

altul, prin umblarea pe calea cea dreaptă, încetarea de a face răul şi 
învăţarea de a face binele, se va întoarce asupra sufletului tău. 

Dacă cei greşiţi stăruie în păcat, tratează-i amabil şi lasă-i pe 
seama Tatălui ceresc. Tu ţi-ai descărcat sufletul; păcatul lor nu mai 
apasă asupra ta; tu nu mai eşti părtaş la păcatul lor. Dar, dacă ei pier, 
sângele lor este asupra capului lor. 

Iubită prietenă, în tine trebuie să aibă loc o schimbare completă, 
altfel vei fi cântărită în balanţă şi găsită uşoară. Biserica din.... , 
adresându-se mai ales femeilor, are o lecţie de învăţat. „Dacă crede 
cineva că este religios, şi nu-şi înfrânează limba, ci îşi înşeală inima, 
religiunea unui astfel de om este zadarnică“ ( Iacov 1, 26 ). Mulţi 
vor fi cântăriţi în balanţă şi găsiţi uşori în această chestiune atât de 
importantă. Unde sunt creştinii care umblă conform acesteia? Cine 
vrea să ia partea lui Dumnezeu împotriva vorbitorilor de rău? Cine 
vrea să placă lui Dumnezeu, şi îşi pune o strajă, o strajă continuă 
înaintea gurii şi ţine închisă uşa buzelor? Nu vorbi de rău pe nici 
un om. Nu asculta la vorbirea de rău a nici unui om. Dacă n-ar fi 
ascultători, n-ar fi nici vorbitori de rău. Dacă cineva vorbeşte de rău 
în prezenţa ta, opreşte-l. Refuză să-l asculţi chiar dacă manierele 
lui sunt liniștite şi vorbirea lui blândă. El poate mima afecţiune şi, 
totuşi, să exprime insinuări ascunse şi să rănească în taină caracterul. 

Refuză hotărât să asculţi, chiar dacă cel care vorbeşte în şoaptă se 
plânge că este împovărat, dacă nu vorbeşte. Împovărat, într-adevăr, 
cu o taină care-i desparte chiar pe prieteni. Duceţi-vă, voi, cei îm- 
povăraţi, şi lberaţi-vă de povara voastră pe calea rânduită de Dum- 
nezeu. În primul rând, du-te şi spune-i fratelui tău, între patru ochi, 
greşeala lui. Dacă aceasta dă greş, mai ia cu tine unul sau doi pri- 
eteni şi spune-i în prezenţa lor. Dacă măsurile acestea nu reuşesc, 
spune-l bisericii. Nici un necredincios nu trebuie să afle nici cel mai 
neînsemnat amănunt al problemei. Ultimul pas care trebuie să fie 
făcut este să-l spui bisericii. Nu-l face cunoscut vrăjmaşilor credinţei 
noastre. Ei n-au nici un drept să cunoască problemele bisericii, ca 
nu cumva să fie expuse slăbiciunea şi greşelile urmaşilor lui Hristos. 

Aceia care se pregătesc pentru venirea lui Hristos trebuie să fie 
cumpătaţi şi să vegheze în rugăciune, pentru că vrăjmaşul nostru, 
Diavolul, împotriva căruia noi trebuie să rezistăm prin credinţă, 
umblă ca un leu care răcneşte şi caută pe cine poate să înghită. „Căci 
cine iubeşte viaţa, şi vrea să vadă zile bune, să-şi înfrâneze limba de 


52 Mărturii pentru comunitate vol.2 


la rău, şi buzele de la cuvinte înșelătoare. Să se depărteze de rău şi să 
facă binele, să caute pacea, şi s-o urmărească. Căci ochii Domnului 
sunt peste cei neprihăniţi, şi urechile Lui iau aminte la rugăciunile 
lor.“ 


Egoism şi iubire de lume 


Iubite frate şi soră G: De câtva timp am tot avut de gând să 
vă scriu. În timp ce lumina pe care mi-a dat-o Domnul a apărut 
clar în faţa mea, unele lucruri au apăsat puternic asupra sufletului 
meu, în timp ce stăteam în faţa poporului, la..... Eu sperasem că 
voi veţi rămâne la cealaltă adunare şi că lucrarea începută acolo 
ar fi putut fi continuată. Dar cu regret văd că, atunci când fraţii 
noştri iau parte la o conferinţă, în general, ei nu simt nevoia ca mai 
întâi să se pregătească pentru adunare. În loc să se consacre lui 
Dumnezeu înainte să vină, ei aşteaptă până ce ajung la adunare, ca 
lucrarea pentru ei să fie făcută acolo. Aduc împreună cu ei căminul, 
şi lucrurile pe care le-au lăsat în urmă sunt socotite ca fiind de o mai 
mare valoare şi importanţă decât o pregătire a inimii pentru venirea 
Lui. De aceea, aproape toţi pleacă nu mai buni de cum au venit. 
Astfel de adunări sunt însoţite de cheltuieli mari, şi, dacă cei care vin 
nu se aleg cu vreun folos, pentru ei este o pierdere şi fac ca munca 
să fie excesiv de grea pentru cei care simt povara lucrării asupra lor. 
Poporul nostru a părăsit prea repede acea conferinţă. Noi am fi putut 
vedea o şi mai specială lucrare din partea lui Dumnezeu, dacă toţi ar 
fi rămas şi s-ar fi angajat în lucrare. 

Soră G., am o solie pentru tine. Eşti departe de Împărăţie. Iu- 
beşti această lume, şi această iubire te-a făcut să fii rece, egoistă, 
pretențioasă şi zgârcită. Marele obiectiv al interesului tău este puter- 
nicul dolar. Cât de puţin ştii cum priveşte Dumnezeu asupra unuia 
în situaţia ta. Tu te afli într-o înşelăciune teribilă. Te-ai conformat 
lumii, în loc să fii schimbată prin reînnoirea minţii tale. Egoismul şi 
iubirea de sine sunt exemplificate în mare măsură în viaţa ta. N-ai 
biruit acest nefericit defect din caracterul tău. Dacă acesta nu este 
îndreptat, vei pierde cerul, şi fericirea ta de aici va fi tulburată în 
mare măsură. Aceasta este situaţia. Norul cel negru, care te-a urmat 
şi care îţi umbreşte viaţa, va creşte tot mai mare şi tot mai negru, 
până ce întreg cerul tău va fi acoperit cu nori. Te poţi întoarce spre 

dreapta, dar acolo nu va fi nici o lumină, iar spre stânga nu poți 
descoperi nici o rază. 

Îți creezi necaz unde nu există nici un necaz, pentru că nu eşti 
corectă. Nu eşti consacrată. Duhul tău plângăreţ şi zgârcit te face 
nefericită şi-L nemulţumeşte pe Dumnezeu. În timpul vieţii tale, ai 
avut grijă de tine, căutând să te faci fericită. Aceasta este o lucrare 
slabă, o treabă care nu aduce folos. Cu cât vei investi în ea mai 
mult, cu atât mai grea va fi pierderea. Cu cât depui mai puţin capital 
în această activitate de a te sluji pe tine, cu atât mai mare va fi 
economia din partea ta. Tu eşti străină de iubirea dezinteresată, 
neegoistă şi, întrucât nu vezi nici un păcat special în lipsa acestei 
preţioase trăsături de caracter, nu te vei strădui s-o culuvi. 

L-ai iubit pe soţul tău şi te-ai căsătorit cu el. Ştiai că atunci când 
te-ai căsătorit cu el te-ai obligat solemn să devii mamă pentru copiii 
lui. Dar în această privinţă, eu văd la tine o lipsă. Eşti dureros de de- 
ficitară. Nu iubeşti copiii soţului tău, şi, dacă nu are loc o schimbare 
completă, o reformă totală, în tine şi în felul tău de conducere, aceste 
mărgăritare preţioase sunt ruinate. Iubirea, manifestarea afecțiunii 
nu fac parte din educaţia ta. Să-ţi spun adevărul şi, făcând astfel, să 
devin vrăjmaşa ta? Tu eşti întru-totul prea egoistă spre a iubi copiii 
altuia. Mi s-a arătat că rodul unirii tale n-are să prospere şi să fie 
binecuvântat cu putere, viaţă şi sănătate, şi spiritul lui Dumnezeu 
are să te lase în pace, afară de cazul că te cercetezi în mod desăvâr- 
şit şi îndrepţi întru-totul acele lucruri în care eşti atât de deficitară. 
Aşa cum egoismul tău ofileşte şi ruinează inimile tinere din jurul 
tău, tot aşa blestemul lui Dumnezeu va ofili şi ruina făgăduinţele 
tale egoiste, de iubire şi unire. Şi dacă continui pe calea ta egoistă, 
Dumnezeu Se va apropia mai mult de tine şi va îndepărta idolii, unul 
după altul, dinaintea ta, până când îți vei umili mândria, egoismul şi 
inima nesupusă în faţa Lui. 

Am văzut că în ziua lui Dumnezeu vei avea de dat o socoteală 
înspăimântătoare din cauza răspunderii tale neîndeplinite. Tu faci 
foarte amară viaţa acelor scumpi copii, mai ales a fiicei. Unde îţi este 
afecțiunea, iubitoarea purtare de grijă şi îndelunga răbdare? În inima 
ta, nesfinţită, locuieşte mai mult ura decât iubirea. De pe buzele 
tale iese mai mult critică decât laudă şi încurajare. Manierele tale, 
felul tău jignitor, firea ta insensibilă sunt pentru acea fiică sensibilă 
întocmai ca o ploaie cu grindină pentru o plantă plăpândă; ea se 

îndoaie la fiecare rafală, până ce viaţa ei este distrusă, şi zace strivită 
şi ruptă. 

Conduita ta usucă complet izvorul de iubire, de speranţă şi bu- 
curie în copiii tăi. Pe faţa fetei s-a aşezat o expresie de tristeţe, dar, 
în loc să-ţi trezească simpatie şi îngrijorare, îţi trezeşte nerăbdare 
şi adevărată neplăcere. Poţi să schimbi, dacă vrei, această expresie 
cu vioiciune şi veselie. „Dumnezeu nu vede? El n-are cunoştinţă?“ 
Au fost cuvintele îngerului. El va cerceta aceste lucruri. Ai luat de 
bună voie asupra ta această responsabilitate, dar Satana a profitat de 
dispoziţia ta neprietenoasă şi neiubitoare, de iubirea ta de sine, de 
egoismul tău, şi acum ea apare în toată sluţenia ei necorectată, nesu- 
pusă, încingându-te cu legături ca de fier. Copiii citesc înfăţişarea 
mamei; ei înţeleg dacă pe ea este exprimată iubire sau neplăcere. 
Tu nu-ţi dai seama de lucrarea pe care o faci. Acea mică faţă tristă, 
adâncul oftat care izvorăşte dintr-o inimă apăsată în dorinţa ei ar- 
zătoare după iubire, nu-ţi trezeşte milă? Nu, nu în tine. Aceasta îl 
îndepărtează pe copil la o şi mai mare distanţă de tine şi-ţi măreşte 
neplăcerea. 

Am văzut că tatăl n-a luat atitudinea pe care trebuia să o ia un 
tată. Dumnezeu nu este mulţumit cu poziţia lui. Un altul a furat 
inima tatălui de la cei ce sunt sânge din sângele lui şi os din oasele 
lui. Frate G., tu eşti foarte lipsit de discernământ. În calitate de cap 
al familiei, ar fi trebuit să iei poziţie şi să nu îngădui ca lucrurile 
să meargă aşa cum au mers. Ai văzut că lucrurile nu merg bine, şi 
uneori, erai îngrijorat, dar teama de a nu o nemulţumi pe actuala 
soţie şi de a provoca neînțelegere în familia ta te-a făcut să rămâi 
tăcut când ar fi trebuit să vorbeşti. Nu eşti lămurit în privinţa aceasta. 
Copiii tăi n-au mamă care să intervină pentru ei, să-i ocrotească de 
critică, prin cuvintele ei chibzuite. 

Copiii tăi şi ceilalți copii, care au pierdut pe cea din ai cărei sâni 
materni a curs iubire, au avut parte de aceeaşi pierdere care niciodată 
nu poate fi înlocuită. Dar când cineva se încumetă să stea în locul 
mamei pentru mica turmă lovită, pe umerii ei apasă o dublă purtare 
de grijă şi povară, spre a fi chiar mai iubitoare, dacă este posibil, să 
se abţină mai mult de la critică şi ameninţare, decât ar fi putut să o 
facă mama lor, şi, în felul acesta, să înlocuiască pierderea îndurată 
de turma cea mică. Tu, frate G., eşti ca un om adormit. Strânge-ţi 
copiii lângă inimă, cuprinde-i cu braţele tale ocrotitoare, iubeşte-i cu 

delicateţe. Dacă nu faci acest lucru, împotriva ta va fi scris: „Găsit 
uşor“. 

Este o lucrare de făcut pentru amândoi. Încetaţi pentru totdeauna 
murmurările. Frate G., nu îngădui ca spiritul îngust, zgârcit şi egoist 
al soţiei tale să-ţi stăpânească acţiunile. Voi v-aţi adăpat din acelaşi 
duh şi amândoi L-aţi jefuit pe Dumnezeu. Pe buzele voastre este 
scuza sărăciei, dar cerul ştie că este falsă; totuşi, cuvintele voastre 
se vor adeveri toate; voi veţi fi, într-adevăr, săraci dacă veţi continua 
să iubiți lumea, aşa cum aţi făcut. „Se cade să înşele un om pe 
Dumnezeu, cum Mă înşelaţi voi?“ Dar voi întrebaţi: „Cu ce Te-am 
înşelat?“ Cu zeciuielile şi cu darurile. Sunteţi blestemaţi cu blestem. 
Îndepărtaţi acest blestem cât mai repede posibil. 

Frate G., ca ispravnic al lui Dumnezeu, priveşte la El. El este 
Acela căruia trebuie să-l dai socoteală de isprăvnicia ta, nu soţiei 
tale. Mijloacele pe care le gospodăreşti sunt ale lui Dumnezeu. El 
doar ţi le-a împrumutat pentru puţin timp spre a te încerca, spre a 
te pune la probă, să vadă dacă vei fi „bogat în fapte bune, darnic şi 
gata să simţi împreună cu alţii“ ( 1 Timotei 8, 18 ), aşa ca să strângi 
pentru vremea viitoare drept comoară pentru tine o bună temelie, ca 
să apuci viaţa veşnică. Dumnezeu nu cere cu dobândă ceea ce este al 
Lui. Fie ca EI să te ajute să te pregăteşti pentru judecată. Lasă ca eul 
să fie răstignit. Lăsaţi ca preţioasele haruri ale Duhului să locuiască 
în inimile voastre. Daţi afară lumea cu pofta ei stricăcioasă. „Nu 
iubiţi lumea, nici lucrurile din lume. Dacă iubeşte cineva lumea, 
dragostea Tatălui nu este în el“ ( 1 loan 2, 15 ). Dacă mărturisirea 
voastră este înaltă cât cerul, şi totuşi sunteţi egoişti şi iubitori de 
lume, nu puteţi avea parte de Împărăţie împreună cu cei sfinţiţi, 
curaţi şi sfinţi. „Unde este comoara voastră, acolo va fi şi inima 
voastră“ ( Matei 0, 27 ). Dacă comoara voastră este în cer, inima 
voastră va fi acolo. Veţi discuta despre cer, viaţă veşnică, comoară 
nepieritoare. Dacă vă depuneţi comoara pe pământ, veţi discuta 
despre lucrurile pământeşti, făcându-vă griji cu privire la pierderi şi 
câştiguri. „ŞI ce-ar folosi unui om să câştige toată lumea, dacă şi-ar 
pierde sufletul? Sau ce ar da un om în schimb, pentru sufletul lui?“ ( 
Marcu 8, 36.37). 

Există lumină şi salvare pentru voi numai dacă veţi simţi că 
trebuie să le aveţi sau să pieriţi. Isus poate să salveze desăvârşit. Dar, 
soră G., dacă Dumnezeu a vorbit vreodată prin mine, tu eşti teribil 

de înşelată cu privire la tine însuţi, şi trebuie să te converteşti serios, 
astfel niciodată nu vei face parte din acel număr de credincioşi care 
au venit din strâmtorarea cea mare, care şi-au spălat hainele şi le-au 
albit în sângele Mielului. 


[61] 


Carnea şi excitantele 


Iubite frate şi soră H: Mi-am adus aminte de înfăţişarea voastră, 
ca fiind printre cei câţiva pe care i-am văzut că trebuie să îndepli- 
nească o lucrare pentru ei, înainte ca să poată fi sfinţiţi prin adevăr. 
Aţi îmbrăţişat adevărul, pentru că aţi văzut că este adevăr, dar el încă 
nu vă stăpâneşte. Nu aţi înţeles influenţa lui sfinţitoare asupra vieţii. 
Lumina a strălucit pe calea voastră cu privire la reforma sanitară şi 
datoria care apasă asupra poporului lui Dumnezeu în aceste zile de 
pe urmă, aceea de a exercita cumpătarea în toate lucrurile. Pe voi 
v-am văzut că eraţi în numărul celor care întârziau să vadă lumina 
şi să-şi corecteze felul de mâncare, băutură şi muncă. Pe măsură ce 
lumina adevărului este primită şi îndeplinită în totul, ea va produce o 
întreagă reformă în viaţa şi caracterul tuturor celor care sunt sfinţiți 
prin ea. 

Ocupaţia voastră este de aşa natură, încât nu este favorabilă pen- 
tru înaintarea vieţii divine, ci împiedică creşterea în har şi cunoştinţa 
adevărului. Ea are tendinţa să înjosească, să-l degradeze pe om şi 
să-l facă mai senzual în înclinațiile lui. Puterile superioare ale minţii 
sunt dominate de cele inferioare. Partea brutală a naturii voastre 
stăpâneşte asupra celei spirituale Cei care mărturisesc a fi potriviţi 
spre a fi luaţi la cer nu trebuie să devină măcelari. 

Familia voastră are parte, în mare măsură, de mâncare cu carne 
şi înclinațiile senzuale s-au întărit, în timp ce cele spirituale au slăbit. 
Noi suntem alcătuiți din ceea ce mâncăm, şi dacă ne hrănim, în mare 
măsură, cu carne de animale moarte, ne vom împărtăşi de natura lor. 
Voi aţi favorizat partea mai grosolană a organismului vostru, în timp 
ce cea mai fină a fost slăbită. În apărarea satisfacerii voastre de a 
mânca carne, aţi spus de repetate ori: „Oricât de vătămătoare poate 
fi pentru alţii, mie nu-mi face nici un rău, pentru că am folosit-o 
toată viaţa.“ Dar nu ştii cât de bine v-ar fi fost, dacă v-aţi fi abținut 
de la folosirea mâncării cu carne. Ca familie, sunteţi departe de a fi 
scutită de boală. Aţi folosit grăsimea de animale, pe care Dumnezeu, 
prin Cuvântul Său, o interzice în mod expres: „Aceasta este o lege 

veşnică pentru urmaşii voştri, în toate locurile unde veţi locui; cu 
nici un Chip să nu mâncaţi nici grăsime, nici sânge. Să nu mâncaţi 
sânge, nici de pasăre, nici de vită, în toate locurile în care veţi locui. 
Cine va mânca vreun fel de sânge, va fi nimicit din poporul său“ ( 
Leviticul 3, 17; 7, 26.27 ). 

Tu ai trup, dar el nu este din material bun. Eşti istovit din cauza 
acestei cantităţi de carne. Dacă fiecare dintre cei ai casei s-ar limita 
la o dietă alimentară mai simplă, care ar diminua greutatea corporală 
cu unsprezece sau treisprezece kilograme, a-ţi fi mult mai puţin 
expus la boală. Mâncarea de carne a dat naştere unui sânge şi unor 
țesuturi slabe. Organele tale se află într-o stare de inflamare, pregătite 
să contacteze boala. Eşti expus la atacuri puternice de boală şi la 
moarte subită, pentru că n-ai putere în organism şi trebuie să-ţi 
recapeţi forţele spre a rezista bolii. Va veni un timp când puterea şi 
sănătatea cu care îţi place să te lauzi acum că le ai, se vor dovedi a 
fi slăbiciune. Scopul principal al omului nu este să-şi proslăvească 
stomacul. Ai dorinţe instinctuale, care se cer întreţinute; dar din 
cauza acestei necesităţi, să devină omul întru-totul animal? 

Tu ai pus pentru copiii tăi o masă cu hrană nesănătoasă, gătită 
într-un mod nesănătos. Ai pus în faţa lor mâncare cu carne, şi care 
este rezultatul? Sunt ei distinşi, intelectuali, conştiincioşi şi înclinați 
spre cele religioase? 

Tu ştii că, dimpotrivă, nu este aşa. Felul vostru de a trăi a întărit 
natura voastră animalică şi a slăbit-o pe cea spirituală. Aţi transmis 
copiilor voştri o moştenire nenorocită, o natură stricată, făcută şi 
mai coruptă prin proastele voastre obiceiuri de mâncare şi băutură. 
Alimentaţia voastră a completat lucrarea de a-i face ceea ce sunt. 
Păcatul pândeşte la uşa voastră. Voi ştiţi că ei n-au înclinații spre 
cele religioase, că nu se vor supune la restricții, ci sunt înclinați spre 
neascultare şi spre nerespectarea autorităţii voastre. Mai ales fiul 
vostru cel mai mare este stricat, semănând, în mare măsură, regnului 
animal. Abia se mai vede vreo rămăşiţă de divin în organismul lui. I- 
aţi crescut pe copiii să-şi satisfacă pofta când le place şi cum le place. 
Exemplul vostru 1-a învăţat că ei trăiesc să mănânce şi că satisfacerea 
poftei ( de mâncare ) este singurul lucru pentru care se merită să 
trăieşti. Pentru tine, frate H., este o lucrare de făcut. Tu eşti ca un om 
adormit sau paralizat. Este timpul să faci un efort puternic, ca să-i 
salvezi pe membrii mai tineri ai familiei tale. Influenţa fiului vostru 


[63] 


60 Mărturii pentru comunitate vol.2 


mai mare nu este decât un rău pentru ei. Corectează alimentaţia 
familiei. O dietă stricată, excitantă, întăreşte patimile senzuale în 
copiii voştri. Dintre toate familiile pe care le cunosc, a voastră are 
cea mai mare nevoie să se lipsească de mâncare cu carne şi de 
grăsime, şi să înveţe să gătească sănătos. 

Sora H. este o femeie al cărei sânge este stricat. Organismul ei 
este plin de tumori scrofuloase de la mâncarea cu carne. Folosirea 
cărnii de porc în familia voastră a făcut sângele de o calitate rea. 
Sora H. trebuie să se limiteze la o dietă strictă, de cereale, fructe şi 
vegetale, gătite fără carne şi fără grăsime. Va fi necesară o perioadă 
cât mai lungă, de dietă strict sănătoasă, spre a te aduce într-o stare 
de sănătate mai bună, în care vei fi într-o relaţie bună cu viaţa. Este 
imposibil pentru cei care folosesc mâncare cu carne să aibă un creier 
neîntunecat şi un intelect activ. 

Vă sfătuim să vă schimbaţi obiceiurile de viaţă; dar în timp ce 
faceţi acest lucru, vă prevenim să procedaţi cu înţelepciune. Cunosc 
familii care au schimbat dieta cu carne cu una care slăbeşte sănătatea. 
Hrana lor este atât de sărăcăcios pregătită, încât stomacul nu o poate 
suferi; şi aceştia mi-au spus că reforma sanitară nu li se potriveşte, 
că ei scădeau în putere fizică. Acesta este un motiv pentru care unii 
n-au avut succes în eforturile lor de a-şi simplifica hrana. Ei au o 
dietă săracă. Hrana este pregătită fără să se depună osteneală şi este 
o monotonie continuă. La o masă nu trebuie să fie multe feluri de 
mâncare, iar acestea să conţină aceleaşi alimente, fără variaţie. Hrana 
trebuie pregătită în mod simplu, totuşi cu gust, care să stimuleze 
pofta de mâncare. Trebuie să îndepărtați grăsimea din hrana voastră. 
Ea strică orice fel de mâncare, pe care îl puteţi face. Mâncaţi cât mai 
multe fructe şi vegetale. 

După ce le-am restabilit puterile fizice, prin reducerea cantităţii 
de hrană şi prin folosirea unei hrane de calitate slabă, unii au tras 
concluzia că felul lor de trai de mai înainte era cel mai bun. Organis- 
mul trebuie hrănit. Totuşi, noi nu ezităm să spunem că mâncarea de 
carne nu este necesară pentru sănătate sau putere. Dacă este folosită, 
este numai din cauză că este mult dorită de un apetit stricat. Folosirea 
ei excită înclinațiile senzuale spre o activitate sporită şi întăreşte pa- 
timile senzuale. Când înclinațiile senzuale sunt în creştere, puterile 
intelectuale şi mintale descresc. Folosirea cărnii de animale tinde să 

dea naştere la o îngrăşare a trupului şi amorțeşte sensiblitățile fine 
ale sufletului. 

Poporul lui Dumnezeu, care se pregăteşte să devină sfânt, curat 
şi desăvârşit, pentru a putea face cunoştinţă cu societatea îngerilor 
cereşti, va continua, oare, să ia viaţa creaturilor lui Dumnezeu spre 
a se hrăni cu carnea lor, ca fiind un deliciu? Din cele ce mi-a arătat 
Domnul, această stare de lucruri se va schimba şi poporul ales al lui 
Dumnezeu va practica cumpătarea în toate lucrurile. Aceia care se 
hrănesc în mare măsură cu carne, nu pot să evite mâncarea cărnii 
de animale care sunt bolnave, în măsură mai mare sau mai mică. 
Procesul de aprovizionare a pieţii cu animale le cauzează boală şi, 
oricât de corespunzător ar fi felul sănătos de transport, ele devin 
înfierbântate şi bolnave înainte de a ajunge pe piaţă. Secreţiule şi 
carnea acestor animale bolnave sunt primite direct în sânge, şi trec 
în circulaţia corpului omenesc, devenind secreţii şi carne ale aces- 
tuia. În felul acesta, sunt introduse tumorile în organism. Şi dacă 
persoana are deja sânge impur, starea se agravează în mare măsură 
prin folosirea cărnii acestor animale. Predispoziţia de a lua boala 
este de zece ori mărită prin mâncarea de carne. Puterile intelectuale, 
morale şi fizice sunt diminuate prin folosirea obişnuită a mâncării cu 
carne. Aceasta deranjează organismul, întunecă intelectul, şi toceşte 
sensibilităţile morale. Noi vă spunem, iubite frate şi soră, că cea mai 
sigură cale este să renunţaţi la carne. 

Ceaiul şi cafeaua sunt, de asemenea, vătămătoare pentru orga- 
nism. Într-o anumită măsură, ceaiul produce intoxicație. El intră în 
circulaţie şi, în mod gradat, slăbeşte energia corpului şi a minţii. El 
stimulează, excită şi grăbeşte mişcarea maşinăriei vii, forţând-o la 
acţiune nenaturală, dând astfel băutorului de ceai senzaţia că acesta îi 
face un mare serviciu, dându-i tărie. Aceasta este o greşeală. Ceaiul 
acționează asupra tăriei nervilor şi îi lasă mult slăbiţi. Când influenţa 
lui a trecut şi excitaţia crescută datorită folosirii lui a slăbit, care este 
atunci rezultatul? Apatie şi debilitate, pe măsura excitaţiei artificiale 
produse de ceai. Când organismul este deja prea mult solicitat şi 
are nevoie de odihnă, folosirea ceaiului zoreşte natura prin acţiune 
neobişnuită, nefirească şi prin aceasta scade puterea lui de a lucra 
şi capacitatea de a îndura; şi puterile lui cedează cu mult timp mai 
înainte decât a hotărât cerul că ar fi trebuit să cedeze. Creştinii ar 
trebui să renunţe la el. 

Influența cafelei este aceeaşi ca a ceaiului, dar efectul asupra 
organismului este şi mai rău. Influența ei este excitantă, şi, cu cât se 
consumă o cantitate mai mare, cu atât organismul va fi mai extenuat. 
Băutorii de ceai şi de cafea îşi poartă semnele pe feţele lor. Pielea 
devine palidă şi capătă o înfăţişare lipsită de viaţă. Pe faţă nu se vede 
strălucirea sănătăţii. 

Ceaiul şi cafeaua nu hrănesc organismul. Energia obţinută prin 
ele este bruscă, înainte ca stomacul să aibă timp să le digere. Acesta 
arată că ceea ce consumatorii acestor stimulente numesc putere, 
este primită numai prin excitarea nervilor stomacului, care transmit 
creierului excitaţia, şi acesta, la rândul lui, este stimulat spre a forța 
inima spre o activitate mărită şi a transmite întregului organism o 
energie de scurtă durată. Aceasta este întru totul o putere falsă, prin 
care nu ne facem decât mai rău. Ele nu ne dau nici o părticică de 
putere naturală. 

Al doilea efect al consumului de ceai este durerea de cap, in- 
somnii, palpitaţii de inimă, indigestie, nervi şi multe alte rele. „Vă 
îndemn dar, fraţilor, pentru îndurarea lui Dumnezeu, să aduceţi tru- 
purile voastre ca o jertfă vie, sfântă plăcută lui Dumnezeu, aceasta 
va fi din partea voastră o slujbă duhovnicească“ ( Romani 12, 1.2 
). Dumnezeu cere o jertfă vie, nu una moartă sau muribundă. Când 
înţelegem cerinţele lui Dumnezeu, vom înţelege că cere de la noi 
să fim cumpătaţi în toate lucrurile. Scopul creării noastre este să-L 
slăvim pe Dumnezeu în trupurile şi duhurile noastre, care sunt ale 
Lui. Cum putem face acest lucru când îngăduim apetitului să vatăme 
puterile fizice şi morale? Dumnezeu cere să prezentăm trupurile 
noastre ca o jertfă vie. Atunci datoria ne ordonă să păstrăm acest 
corp în cea mai bună stare de sănătate, ca să ne putem conforma 
cerinţelor Lui. „Deci, fie că mâncaţi, fie că beți, fie că faceţi altceva, 
să faceţi totul spre slava lui Dumnezeu.“ 

Voi aveţi o lucrare de făcut spre a vă pune casa în regulă. Curăţiţi- 
vă de întinăciunea trupului şi a duhului, îmbunătăţind sfinţenia în 
frica lui Dumnezeu. Trebuie să faceţi eforturi serioase spre a vă 
descoperi greşelile şi, în temere de Dumnezeu şi încrezându-vă în 
EI, să le îndepărtați. Iubite frate şi soră, aveţi nevoie de reformă în 
privinţa ordinei. Trebuie să cultivați simplitate şi curăţenie strictă. 
Dumnezeu este un Dumnezeu al ordinei. Dumnezeu nu va aproba 
obiceiuri delăsătoare şi dezordonate la nimeni din poporul Lui. În 

îmbrăcămintea voastră, în casa voastră, în toate lucrurile, să arătaţi 
gust şi ordine. Voi sunteţi priviţi ca oameni deosebiți. Reforma 
în îmbrăcăminte este un contrast izbitor faţă de moda lumii. Cei 
care adoptă această îmbrăcăminte trebuie să arate gust, ordine şi 
curăţenie în toată îmbrăcămintea lor. Îmbrăcămintea nu trebuie să 
fie acceptată, dacă nu este făcută bine şi aranjată cu gust. Pentru 
că noi nu trebuie să căutăm să-i dezgustăm pe necredincioşi, prin 
neglijenţă şi delăsare în îmbrăcămintea noastră, ci să ne îmbrăcăm 
modest, sănătos şi simplu, pentru ca îmbrăcămintea noastră să se 
poată recomanda pe sine atenţiei celor cu judecată sinceră. 

Aveţi nevoie de gândire clară şi energică, pentru ca să apreciaţi 
caracterul înalt al adevărului, să preţuiţi ispăşirea şi să apreciaţi cum 
trebuie lucrurile veşnice. Dacă continuaţi calea greşită şi vă permiteţi 
obiceiuri rele în mâncare, slăbind astfel puterile intelectuale, nu veţi 
pune un preţ mare pe mântuire şi viaţă veşnică, care să vă inspire 
să vă conformaţi viaţa vieţii lui Hristos; nu veţi face acele eforturi 
serioase de lepădare de sine pentru conformare totală faţă de voinţa 
lui Dumnezeu, cerută de Cuvântul Său, şi care este necesară să vă 
dea o destoinicie morală pentru atingerea finală a nemuririi. 

Iubite frate şi soră I: Domnul mi-a arătat unele lucruri cu privire 
la voi, pe care simt că am datoria să le scriu. Voi 

eraţi în numărul celor care mi-au fost prezentaţi ca fiind rămaşi 
în urmă în reforma sanitară. Pe calea pe care călătoreşte poporul lui 
Dumnezeu, lumina străluceşte, totuşi, nu toţi umblă în lumină şi nu 
urmează aşa de repede precum planifică şi deschide calea înaintea 
lor providenţa lui Dumnezeu. Cât timp fac acest lucru, ei vor fi în 
întuneric. Dacă Dumnezeu a vorbit poporului Său, El a intenţionat 
ca ei să audă şi să asculte de glasul Lui. Sabatul trecut, pe când 
vorbeam, feţele voastre palide mi-au apărut în faţă, aşa cum mi-au 
fost arătate. Am văzut starea sănătăţii voastre şi suferinţele pe care 
le-aţi îndurat timp atât de îndelungat. Mi s-a arătat că voi n-aţi trăit 
sănătos. Apetitul vostru a fost nesănătos şi voi v-aţi satisfăcut gustul 
pe socoteala stomacului. Aţi introdus în stomacul vostru substanţe 
care sunt imposibil să fie preschimbate în sânge bun. Aceasta a pus o 
grea povară asupra ficatului, din cauză că au fost deranjate organele 
digestive. Aveţi ficatul bolnav. Reforma sanitară v-ar fi de mare 
folos, dacă amândoi aţi îndeplini-o cu stricteţe. Aţi neglijat să faceţi 
acest lucru. Apetitul vostru este bolnăvicios şi, pentru că nu vă place 
o dietă simplă, naturală, compusă din făină de grâu nedecorticat, 
vegetale şi fructe, pregătite fără condimente sau grăsime; voi călcaţi 
continuu legile pe care le-a stabilit Dumnezeu pentru organismul 
vostru. Cât timp faceţi acest lucru, trebuie să suferiţi pedeapsa, pentru 
că, pentru fiecare călcare de lege este aplicată o pedeapsă. Totuşi, vă 
miraţi de continua voastră sănătate slabă. 

Fiţi siguri că Dumnezeu nu va face o minune spre a vă salva de 
consecinţele acţiunilor voastre. Voi n-aţi avut o cantitate abundentă 
de aer. Fratele I. a lucrat în dugheana lui, apucându-se cu grijă de 
treaba lui şi îngăduindu-şi doar o cantitate limitată de aer şi de exer- 
cițiu. Circulaţia sângelui lui este scăzută. El respiră numai din vârful 
plămânilor lui. Rar când antrenează muşchii abdominali în actul 
respirației. Stomacul, ficatul, plămânii şi creierul suferă din lipsa 

unei inspiraţii profunde şi complete, care ar electriza sângele şi i-ar 
da o culoare strălucitoare şi aprinsă, care singură, poate să-l păstreze 
curat şi să dea energie şi vigoare fiecărei părţi a mecanismului viu. 

Voi, iubitul meu frate şi soră, aţi putea avea o stare de sănătate 
mai bună decât aceea de care vă bucuraţi acum, şi aţi putea evita 
foarte multe reveniri ale bolii, dacă veţi exercita, pur şi simplu, 
cumpătarea în toate lucrurile — cumpătare în muncă, cumpătare 
în mâncare şi băutură. Băuturile fierbinţi slăbesc stomacul. Brânza 
n-ar trebui să fie niciodată introdusă în stomac. Pâinea albă nu poate 
furniza organismului hrana pe care o veţi găsi în pâinea de grâu 
nedecorticat. Folosirea obişnuită a pâinii din grâu decorticat nu 
poate păstra organismul în stare de sănătate. Amândoi aveţi ficatul 
inactiv. Folosirea făinii albe vă agravează boala. 

Nu există nici un tratament care să vă poată scăpa de dificultăţile 
voastre prezente, în timp ce mâncaţi şi beţi aşa cum faceţi. Puteţi 
face pentru voi ceea ce medicul cel mai experimentat nu poate face 
niciodată. Puneţi-vă în ordine dieta. Pentru a vă satisface gustul, 
adesea, puneţi o povară aspră asupra organelor digestive, prin in- 
troducerea în stomac a hranei care nu este cea mai sănătoasă şi, 
uneori, în cantităţi exagerate. Aceasta oboseşte stomacul şi-l face 
nepotrivit pentru primirea chiar a celei mai sănătoase hrane. Voi 
ţineţi stomacul într-o continuă slăbiciune din cauza relelor voastre 
obiceiuri alimentare. Hrana voastră este prea îmbelşugată. Ea nu 
este pregătită într-un fel simplu şi natural, ci este cu totul nepotrivită 
pentru stomac, cât timp aţi pregătit-o pentru a satisface gustul. Orga- 
nismul este împovărat şi se străduieşte să reziste eforturilor voastre 
de a-l paraliza. Răceală şi febră sunt rezultatul acelor încercări de a 
se elibera de povara pe care aţi pus-o asupra lui. Trebuie să suferiţi 
pedeapsa pentru călcarea legilor organismului. Dumnezeu a stabilit 
legi în organismul vostru, pe care nu le puteţi călca fără să suferiţi 
pedeapsa. 

Aţi ţinut seamă de gust, fără să vă pese de sănătate. Aţi făcut 
unele schimbări, dar n-aţi făcut decât primii paşi în reforma dietei. 
Dumnezeu cere de la noi cumpătare în toate lucrurile. „Deci, fie că 
mâncaţi, fie că beţi, fie că faceţi altceva; să faceţi totul spre slava lui 
Dumnezeu.“ 

Dintre toate familiile pe care le cunosc, nici una nu are nevoie 
de binefacerile reformei sanitare mai mult ca voi. Gemeţi sub dureri 

şi istoviri pe care nu le puteţi explica şi căutaţi să vă supuneţi cu 
bunăvoință atât cât puteţi, crezând că soarta voastră este suferinţa şi 
că aşa a rânduit-o Providența. Dacă aţi putea avea ochii deschişi şi 
aţi vedea paşii făcuţi de-a lungul vieţii voastre, spre a umbla exact 
în actuala voastră stare de sănătate săracă, aţi fi uimiţi de orbirea 
voastră, de a nu vedea mai dinainte adevărata situaţia. Aţi dat naştere 
la apetit nefiresc şi nu v-aţi bucurat nici pe jumătate de hrana de 
care v-aţi fi bucurat dacă n-aţi fi folosit greşit apetitul vostru. Voi ați 
pervertit natura şi aţi suferit consecinţele şi durerea care a urmat. 

Organismul suportă abuzul fără să se opună atât cât poate, apoi 
se trezeşte şi face eforturi puternice să scape de poverile şi tratamen- 
tul rău de care a suferit. Vine apoi durerea de cap, răcelile, febrele, 
nervozitatea, paralizia şi alte rele, prea numeroase spre a le aminti. 
Un fel greşit de mâncare şi băutură nimiceşte sănătatea şi cu ea şi 
farmecul vieţii. Ah, de câte ori aţi cumpărat aşa-numita mâncare 
bună pe socoteala unui organism iritat, a pierderii apetitului somnu- 
lui! Neputinţa de a te bucura de hrană, noapte fără somn, ceasuri de 
suferinţă — toate pentru o mâncare prin care a fost satisfăcut gustul! 
Mii au cedat apetitului lor stricat, mâncând o mâncare bună, aşa cum 
o numeau ei, şi drept rezultat, şi-au cauzat febră sau alte boli acute şi 
moarte sigură. Aceasta este o bucurie cumpărată cu un preţ enorm. 
Cu toate acestea, mulţi au făcut acest lucru şi aceşti sinucigaşi sunt 
elogiaţi de prietenii lor şi de pastor, şi trimişi, la decesul lor, direct 
în cer. Ce idee! Mâncăcioşi lacomi în cer! Nu, nu; unii ca aceştia 
niciodată nu vor intra pe porţile de mărgărit ale cetăţii de aur a lui 
Dumnezeu. Niciodată, aceştia nu vor fi înălţaţi la dreapta lui Isus, 
scumpul Mântuitor, Omul care a suferit pe Golgota, a cărui viaţă 
a fost o viaţă de continuă lepădare de sine şi sacrificiu. Pentru toţi 
aceştia există un loc anumit, printre cei nevrednici, care nu pot avea 
parte de o viaţă mai bună, moştenirea cea nepieritoare. 

Dumnezeu le cere tuturor să-şi aducă trupurile la EI, ca o jertfă 
vie, nu una moartă sau o jertfă muribundă, o jertfă pe care propria lor 
cale de a acţiona a slăbit-o, umblând cu necurăţii şi boală. Dumnezeu 
cere o jertfă vie. El spune că trupul este templul Duhului Sfânt, 
locaşul Duhului Său, şi pretinde că toţi cei care poartă chipul Lui să 
îngrijească de corpurile lor pentru scopul slujirii Lui şi al slavei Sale. 
„Voi nu sunteţi ai voştri“, zice apostolul cel inspirat, „căci aţi fost 
cumpăraţi cu un preţ. Proslăviţi, dar, pe Dumnezeu în trupul şi în 

duhul vostru, care sunt ale lui Dumnezeu“. Pentru a face acest lucru, 
uniţi cu cunoştinţa înfrânarea, cu înfrânarea răbdarea. Este o datorie 
a şti cum să ne păstrăm trupul în cea mai bună stare de sănătate, şi 
o datorie sacră, să trăim întru-totul după lumina pe care Dumnezeu 
ne-a dat-o atât de binevoitor. Dacă închidem ochii faţă de lumină, 
de teamă să nu ne vedem greşelile, pe care nu suntem dispuşi să le 
părăsim, păcatele noastre nu se împuţinează, ci se înmulţesc. Dacă 
lumina este lăsată la o parte într-un caz, ea va fi dispreţuită în alt caz. 
Este tot atât de mare păcat a călca legile fiinţei noastre, ca şi călcarea 
uneia dintre Cele Zece Porunci, pentru că nu putem călca nici una 
dintre ele, fără a călca Legea lui Dumnezeu. Nu-L putem iubi pe 
Domnul din toată inima, cugetul, sufletul şi puterea noastră, în timp 
ce iubim apetitul nostru, gusturile noastre cu mult mai mult decât 
Îl iubim pe Domnul. Noi micşorăm zilnic puterea noastră de a-L 
slăvi pe Dumnezeu, când El cere toată puterea noastră şi tot cugetul 
nostru. Prin obiceiurile noastre rele, noi ne ţinem tot mai puţin de 
viaţă şi totuşi mărturisim că suntem urmaşi ai lui Hristos şi că ne 
pregătim pentru a ajunge în final la nemurire. 

Fratele meu şi sora mea, aveţi de făcut o lucrare pe care nimeni 
n-o poate face pentru voi. Treziţi-vă din letargie şi Hristos vă va da 
viaţă. Schimbaţi felul vostru de trai, mâncarea, băutura şi munca 
voastră. Atâta timp cât urmaţi pe calea pe care aţi mers ani de zile, 
nu puteţi discerne lămurit lucrurile sacre şi veşnice. Sensibilitatea 
voastră este tocită şi intelectul vostru întunecat. Voi n-aţi crescut în 
har şi în cunoştinţa adevărului, conform privilegiului vostru. N-aţi 
crescut în spiritualitate, ci aţi devenit din ce în ce mai întunecaţi. 
V-aţi grăbit prea mult să dobândiţi avere şi sunteţi în pericol de a 
vă întinde prea mult, căutând interesul vostru şi neţinând seamă de 
interesele altora, aşa cum v-ar plăcea ca alţii să ţină seama de-ale 
voastre. Aţi încurajat egoismul din voi, care trebuia să fie biruit. 
Cercetaţi-vă îndeaproape inimile şi, în viaţa voastră, imitaţi Modelul 
care nu greşeşte, şi totul va fi spre binele vostru. Păstraţi o conştiinţă 
curată înaintea lui Dumnezeu. În tot de faceţi, slăviţi Numele Lui. 
Dezbrăcaţi-vă de egoismul vostru şi de iubirea egoistă. 

„Să nu vă potriviţi chipului veacului acestuia, ci să vă prefa- 
ceţi, prin înnoirea minţii voastre, ca să puteţi deosebi bine voia lui 
Dumnezeu, cea bună, plăcută şi desăvârşită“ ( Romani 12, 2 ). Obi- 
ceiurile şi practica oamenilor nu trebuie să fie criteriul vostru. Oricât 

de critice ar putea fi împrejurările, niciodată nu lăsaţi să vă biruiască. 
Satana este gata să vă ispitească să faceţi acest lucru, şi nu vă va da 
pace în privinţa aceasta. Pentru un negustor, este posibil să fie creştin 
şi să-şi păstreze integritatea înaintea lui Dumnezeu. Dar pentru a 
face acest lucru este necesară o veghere continuă şi rugăciune fier- 
binte, serioasă, înaintea lui Dumnezeu, ca să vă păzească de tendinţa 
cea rea a acestui veac degenerat, de a avantaja eul în dezavantajul 
altora. Vă aflaţi într-un loc greu pentru înaintare în viaţa creştină. 
Aveţi un principiu, dar nu vă agăţaţi cu toată greutatea voastră de 
Dumnezeu. Voi vă încredeţi prea mult în puterea voastră cea slabă. 
Aveţi mare nevoie de ajutor divin, de o putere pe care n-o puteţi 
găsi în voi. Există Unul la care puteţi merge pentru sfat şi a cărui 
înţelepciune este fără margini. El v-a invitat să veniţi la EI, şi va 
împlini nevoile voastre. Dacă, prin credinţă, aruncaţi asupra Lui, 
care notează căderea unei vrăbii, toate grijile voastre, încrederea 
voastră nu va fi în zadar. Dacă vă veţi sprijini pe făgăduinţele Lui 
cele sigure şi vă veţi păstra integritatea, îngerii lui Dumnezeu vor 
fi de jur împrejurul vostru. Păstraţi, prin credinţă, fapte bune înain- 
tea lui Dumnezeu; atunci, paşii voştri vor fi rânduiţi de Domnul, şi 
binecuvântătoarea Sa mână nu se va îndepărta de la voi. 

Dacă aţi fi lăsaţi să vă trasaţi voi calea, aţi face o slabă lucrare 
în această privinţă şi repede aţi naufragia în credință. Aduceţi toate 
grijile şi poverile voastre la Purtătorul de poveri. Dar nu lăsaţi nici 
o pată să întineze caracterul vostru creştin, de dragul de a primi 
pecetea aprobării divine asupra raportului vieţii voastre, care este 
văzut de toată oastea îngerească şi de către Mântuitorul vostru, care 
S-a sacrificat pe Sine. Nu lăsaţi niciodată, caracterul să vă fie pătat 
de zgârcenie, avariţie, egoism sau falsitate. O astfel de cale ar putea 
să vă aducă profit, după punctul de vedere al acestei lumi; dar văzută 
în lumina cerului, se va dovedi o pierdere imensă şi irecuperabilă. 
„Domnul nu se uită la ce se uită omul“. În încrederea continuă în 
Domnul se află siguranţă, acolo nu va fi o continuă teamă de răul 
viitor. Această îngrijorare, luată cu împrumut şi nelinişte, vor înceta. 
Noi avem un Tată ceresc, care se îngrijeşte de copiii Lui şi se va 
îngriji şi va face ca harul Său să fie îndestulător în orice timp de 
nevoie. Când luăm în propriile noastre mâini administrarea lucrurilor 
care ne îngrijorează, şi depindem de înţelepciunea noastră pentru 

succes, putem prea bine să fim nelinişuiţi şi să anticipăm pericol şi 
pierdere, pentru că acestea se vor abate asupra noastră. 

Nouă ni se cere consacrare deplină şi totală faţă de Dumnezeu. 
În timp ce Răscumpărătorul păcătoşilor muritori a lucrat şi a suferit 
pentru noi, El S-a lepădat de Sine şi întreaga Lui viaţă a fost o 
continuă scenă de muncă grea şi de privaţiune. Dacă ar fi ales să facă 
altfel, Şi-ar fi putut petrece zilele pe acest pământ, în tihnă şi belşug, 
şi Şi-ar fi însuşit pentru Sine toate plăcerile şi bucuriile acestei 
vieţi. Dar El n-a făcut acest lucru; n-a avut în vedere comoditatea 
Sa. N-a trăit spre mulţumirea Lui de Sine, ci să facă bine şi să-i 
salveze pe alţii din suferinţă, să-i ajute pe cei care aveau nevoia 
cea mai mare de ajutor. El a îndurat până la sfârşit. Pedeapsa care 
ne dă pacea a căzut asupra Lui, şi El a purtat nelegiuirea noastră 
a tuturor. Cupa cea amară ne era destinată. Ea era amestecată cu 
păcatele noastre. Dar scumpul nostru Mântuitor a luat paharul de la 
buzele noastre şi l-a băut El şi, în locul lui, El ne prezintă paharul 
îndurării, al binecuvântării şi al salvării. O, ce sacrificiu enorm a 
fost acesta pentru neamul omenesc căzut! Ce iubire minunată, fără 
asemănare! După toată această manifestare de suferinţă, spre a ne 
arăta iubirea Lui, noi să ne sustragem de la micile încercări la care 
suntem, supuşi? ÎI putem iubi pe Hristos şi să refuzăm să ridicăm 
crucea? Ne place să fim cu El în slavă şi nu-L urmăm nici măcar 
de la sala de judecată până la Golgota? Dacă Hristos este în noi 
nădejdea slavei, vom umbla chiar aşa cum a umblat EI; vom imita 
viaţa Lui de sacrificiu spre a-i binecuvânta pe alţii; vom bea paharul 
şi vom fi botezați cu botezul; vom spune bun venit unei vieţi de 
consacrare, încercare şi de lepădare de sine, de dragul lui Hristos. 
Cerul va fi destul de ieftin, şi am putea face orice sacrificiu spre a-l 
obţine. 


Iubire pentru cei greşiţi 


Mi s-a arătat că, în timp ce sora I. şi fratele şi sora K. au văzut 
greşeli la alţii, ei n-au făcut eforturi să le corecteze acele greşeli şi 
să-i ajute pe cei pe care ar fi trebuit să-i ajute. Ei i-au lăsat prea mult 
timp singuri, i-au ţinut la distanţă şi au socotit că n-avea nici un rost 
să facă ceva pentru ei. Aceasta este greşit. Făcând astfel, ei au comis 
o greşeală. Hristos a spus: „Eu am venit să chem la pocăință nu pe 
cei neprihăniţi, ci pe cei păcătoşi“ ( Luca 5, 32 ). Domnul vrea ca 
noi să-i ajutăm pe cei care au cel mai mult nevoie de ajutor. Văzând 
erorile şi greşelile la alţii, v-aţi închis prea mult în voi înşivă, şi aţi 
fost prea egoişti în a vă bucura de adevăr. Dumnezeu nu aprobă 
acest lucru, ca fiind corespunzător cu adevărul, şi nefăcând nici un 
sacrificiu pentru a-i ajuta şi întări pe cei ce au nevoie de întărire. Noi 
nu suntem toţi alcătuiți la fel, şi mulţi dintre noi n-au fost educați 
corect. Educaţia lor a fost deficitară. Unii au un temperament iute, 
care le-a fost transmis, şi educaţia lor din copilărie nu i-a învăţat 
stăpânirea de sine. Cu acest temperament aprins, invidia şi gelozia 
sunt adesea unite. Alţii au altfel de defecte. Unii sunt necinstiţi în 
afaceri şi înşeală în negustorie. Viaţa lor este departe de a fi corectă. 
Toată educaţia lor a fost greşită. Lor nu le-a fost arătat păcatul de a 
se lăsa stăpâniţi de aceste trăsături rele; de aceea păcatul nu le apare 
extrem de păcătos. Alţii, a căror educaţie n-a fost aşa de greşită, 
care au avut o educaţie mai bună, şi-au format un caracter mai puţin 
responsabil. Viaţa creştină a tuturor este foarte mult influenţată spre 
bine sau spre rău de educaţia lor de mai înainte. 

Isus, Apărătorul nostru, cunoaşte toate împrejurările care ne 
înconjoară şi ne tratează conform cu lumina pe care o avem şi cu 
împrejurările în care suntem puşi. Unii au o organizare mult mai 
bună decât alţii. În timp ce alţii sunt continuu hărţuiţi, îndureraţi 
şi necăjiţi din cauza nefericitelor lor trăsături de caracter, având de 
luptat împotriva vrăjmaşilor lăuntrici şi a stricăciunii naturii lor, alţii, 
neavând nici pe jumătate să se lupte împotriva lor. Ei trec aproape 
liberi pe lângă dificultăţile pe care le au de înfruntat fraţii şi surorile 

lor, care nu sunt atât de favorabil organizați. În foarte multe cazuri, 
ei nu muncesc nici pe jumătate atât de greu spre a birui şi a trăi viața 
unui creştin, cum fac unii dintre acei nefericiţi pe care i-am amintit. 
Aceştia de pe urmă, apar dezavantajaţi aproape de fiecare dată, spre 
deosebire de primii, pentru că, pentru ei este firesc să procedeze 
aşa. Ei pot să nu se trudească nici pe jumătate atât de greu, ca să-şi 
stăpânească trupul, totuşi, în acelaşi timp, ei compară viaţa lor cu 
viaţa celorlalţi, care sunt mai nefericit alcătuiți şi mai rău educați, 
şi se măgulesc cu contrastul. Ei discută despre lipsurile, erorile şi 
greşelile celor nenorociţi, dar nu simt că au o sarcină în această 
problemă, alta decât să insiste asupra greşelilor acelora şi să-i evite 
pe cei vinovaţi dintre ei. 

Poziţia proeminentă pe care o aveţi în biserică, ca familie, face 
foarte necesar ca voi să fiţi purtători de poveri. Nu trebuie să luaţi 
poverile celor care sunt în stare să-şi poarte poverile şi să ajute şi 
pe alţii; ci trebuie să-i ajutaţi pe cei care au cea mai mare nevoie 
de ajutor, pe cei care au o situaţie mai puţin favorabilă, care sunt 
greşiţi şi cu defecte şi care, poate, că v-au rănit şi v-au pus cel mai 
mult la încercare răbdarea. Isus are milă tocmai de unii ca aceştia, 
pentru că Satana are mai multă putere asupra lor şi, în mod continuu, 
profită de punctele lor slabe şi îşi îndreaptă săgețile spre a-i răni unde 
sunt cel mai puţin protejaţi. Isus Îşi exercită puterea şi îndurarea 
tocmai pentru astfel de cazuri vrednice de milă. Când El a întrebat: 
„Cine a iubit mai mult“ ( Luca 7, 43 ), Simon a răspuns: „Acela 
căruia i s-a iertat mai mult“. Aşa va fi. Isus nu l-a evitat pe cel 
slab, nenorocit şi neajutorat, ci EI l-a ajutat după cum era nevoie de 
ajutor. El n-a limitat vizitele Lui la o clasă mai inteligentă şi mai 
puţin vinovată, neglijându-i pe cei nenorociţi. Nu L-a interesat dacă 
era plăcut pentru El să fie în compania celor mai săraci şi a celor 
mai nevoiaşi. Aceştia erau cei a căror societate a căutat-o EI, oile 
pierdute ale casei lui Israel. 

Aceasta este lucrarea pe care aţi neglijat-o. Aţi evitat responsa- 
bilităţi neplăcute, şi nu v-aţi dus la cei greşiţi să-i vizitaţi, să arătaţi 
interes şi iubire faţă de ei şi să vă familiarizați cu ei. N-aţi avut spiri- 
tul iertării, asemenea lui Hristos. Aţi trasat o astfel de cale, încât toţi 
trebuie să vină la voi înainte să vă puteţi arunca asupra lor mantia 
iubirii. Vouă nu vi se cere să acoperiţi păcatul, ci să exercitaţi acea 

iubire milostivitoare pentru cei greşiţi, pe care Hristos a exercitat-o 
faţă de vol. 

Sunteţi puşi în cele mai favorabile împrejurări pentru a vă 
dezvolta bune caractere creştine. Nu sunteţi în situaţia de a fi înţepaţi 
sau ca sufletele voastre să fie amărâte şi mâhnite din cauza compor- 
tamentului neascultător şi răzvrătit al copiilor. În familia voastră, nu 
există nici o voce dizidentă. Aveţi tot ceea ce vă poate dori inima. 
Totuşi, cu toată ambianța voastră favorabilă, aveţi cusururi şi greşeli 
şi multe de biruit pentru a fi liberi de spiritul de mândrie, egoism, 
iritare, gelozie şi bănuieli rele. 

Fratele K. nu are păcatul vorbirii de rău, de care trebuie să se 
pocăiască, precum îl au foarte mulţi, dar îi lipseşte bunăvoința de a-i 
ajuta pe cei care au cel mai mult nevoie de ajutor. El este egoist. Îi 
place căminul lui, îi place tihna, odihna, să fie liber de griji, de încur- 
cături şi judecăţi, de aceea se place pe sine prea mult. El nu poartă 
poverile pe care le-a pus cerul asupra lui. Evită responsabilităţile 
neplăcute şi se închide în sine prea mult, pentru iubirea lui de linişte. 
EI a fost foarte larg cu banii, dar când este necesar să se lepede de 
sine, să facă un bine necesar, când i se cere să facă un sacrificiu real, 
are doar puţină experienţă, pe care trebuie s-o câştige. 

Se teme că va fi mustrat, dacă îndrăzneşte să-i ajute pe cei greşiţi. 
„Noi, care suntem tari, suntem datori să răbdăm slăbiciunile celor 
slabi, şi să nu ne plăcem nouă înşine. Fiecare dintre noi să placă 
aproapelui, în ce este bine, în vederea zidirii altora. Căci Hristos 
nu Şi-a plăcut Lui Însuşi; ci, după cum este scris: «Ocările celor 
ce Te ocărăsc pe Tine au căzut peste Mine». Toţi cei care sunt 
părtaşi la această mare mântuire au ceva de făcut spre a-i ajuta pe 
cei care se află la periferia Sionului. Ei nu trebuie să-i izoleze şi 
să-i îndepărteze, fără să facă un efort spre a-i ajuta să biruiască şi 
să se pregătească pentru judecată. Desigur că nu! În timp ce aceştia 
flecăresc în jurul staulului, ar trebuie să fie încurajați şi întăriţi prin 
tot ajutorul care vă stă în putere să li-l daţi. Voi, ca familie, aveţi 
reguli prea stricte, şi faceţi planuri care nu se potrivesc în fiecare caz. 
Vă lipseşte iubirea, amabilitatea, gingăşia şi compătimirea faţă de 
cei care nu pot avansa aşa de repede cum ar trebui. Spiritul acesta a 
dominat în aşa măsură, încât voi vă ofiliţi spiritul, în loc să progresaţi 
în Domnul. Interesul, eforturile şi grija voastră sunt pentru familia 
şi rudele voastre. Dar n-aţi susţinut ideea de a ajunge la alţii din 

jurul vostru, biruindu-vă repulsia spre a exercita influenţă în afara 
unui cerc special. Vă idolatrizaţi şi vă închideţi în voi înşivă. Ca 
Domnul să mă mântuiască pe mine şi pe ai mei — este povara cea 
mare. Acest spirit va trebui să moară înainte ca voi să puteţi creşte 
în Domnul şi să înaintați spiritual, înainte ca biserica să poată creşte 
şi suflete ca acestea să fie adăugate la ea, spre a fi mântuite. 

Voi, cu toţii, v-aţi delimitat mult spre a lucra pentru alţii şi tre- 
buie să vă schimbaţi baza de operaţii. Rudele voastre nu sunt mai 
scumpe înaintea lui Dumnezeu decât oricare alte suflete sărace, care 
au nevoie de mântuire. Noi trebuie să punem eul şi egoismul sub 
picioarele noastre şi să exemplificăm în viaţa noastră spiritul de 
jertfire de sine şi de bunăvoință, manifestate de Isus când a fost pe 
pământ. Toți trebuie să se intereseze de rudele lor, dar nu ne este 
îngăduit să fim ataşaţi de ele, ca şi când ar fi singurii pe care Isus a 
venit să-i salveze. 

Frate şi soră L: Mi s-a arătat că voi aveţi o lucrare de făcut spre a 
vă pune casa în ordine. Frate L., tu n-ai reprezentat adevărul aşa cum 
trebuie; ai iubit adevărul, dar acesta n-a avut influenţa sfinţitoare pe 
care trebuia s-o aibă asupra vieţii tale, dacă vrei să fii potrivit pentru 
societatea îngerilor cereşti din Împărăţia slavei. Tu eşti o bârnă aspră 
şi e nevoie să rămâi mult timp în atelierul lui Dumnezeu, pentru 
a fi cioplit,până ce vor fi îndepărtate marginile aspre, iar suprafaţa 
neregulată va deveni netedă, şi tu,declarat potrivit pentru clădire. 

Trebuie să fii atent să nu prezinţi subiectele adevărului prezent 
peste tot. Poţi face mai mult, trăind adevărul, decât să vorbeşti altora 
despre el. Poţi face foarte mult prin exemplu. Trebuie să fii foarte 
preocupat în tranzacţiile tale de afaceri, să îndeplineşti în ele princi- 
piile credinţei tale. Fii credincios în afaceri, conştiincios în muncă, 
mereu având în minte faptul că nu este numai ochiul patronului, care 
priveşte lucrarea ta, ci privirea lui Dumnezeu se află deasupra tuturor 
tranzacţiilor vieţii tale. Îngerii lui Dumnezeu văd lucrarea ta, şi ea 
trebuie să fie o parte a religiei tale, iar fiecare parte din lucrare să 
fie marcată cu adevăr şi credincioşie. „Cine este credincios în cele 
mai mici lucruri, este credincios şi în cele mari; şi cine este nedrept 
în cele mai mici lucruri, este nedrept şi în cele mari“. Dumnezeu 
doreşte să te facă drept, sfânt şi consacrat. 

Tu nu vorbeşti cu înţelepciune şi potrivit soţiei şi copiilor tăi. 
Trebuie să cultivi bunăvoința şi amabilitatea. Copiii tăi nu au în 
faţa lor cel mai bun exemplu de influenţă. Nu trebuie ca ei să te 
stăpânească, ci tu pe ei, nu cu asprime, nici autoritar, ci cu hotărâre 
şi stabilitate de scop. 

Soră L., ai de dus o luptă mare spre a birui. Tu ai lăsat ca eul 
să deţină biruinţa. Cel mai mare vrăjmaş pe care-l ai este voinţa ta 
îndărătnică. Ai un temperament nestăpânit şi nu-ţi controlezi limba. 
Lipsa de stăpânire de sine este un mare rău pentru tine însuţi şi pentru 
familia ta. Fericirea, liniştea şi pacea au rămas în locuinţa voastră 
numai o scurtă perioadă de timp. Dacă voinţa ta este înfruntată, şi 

apoi vorbeşti şi acționezi ca şi cum ai fi posedată de un demon, 
îngerii se întorc de la scena discordiei, unde au loc schimburi de 
cuvinte mânioase. De multe ori, i-ai gonit pe preţioşii îngeri cereşti 
din familia ta, prin lăsarea ta în voia patimii. 

Asemănarea dă naştere la asemănare. Acelaşi spirit pe care-l 
manifeşti tu s-a reflectat din nou asupra ta. Copii tăi au văzut atât de 
puţină afecţiune, delicateţe şi blândeţe, încât nimic nu i-a câştigat 
pentru adevăr sau nu le-a inspirat respect faţă de autoritatea ta. Ei au 
fost părtaşi, timp atât de îndelungat, la roadele rele produse de tine, 
încât dispoziţia lor este plină de amărăciune. Ei nu sunt pe deplin 
stricaţi; sub exteriorul necultivat există impulsuri bune, la care se 
poate ajunge şi pot fi aduse la suprafaţă. Dacă viaţa ta religioasă ar fi 
mai liniştită, exemplificând viaţa lui Hristos, lucrurile ar fi diferite în 
familia ta. „Ceea ce seamănă omul, aceea va şi secera“. Întocmai ca 
sămânţa pe care o semeni va fi şi recolta pe care o vei aduna. Dacă 
cuvintele amabile ar fi la ordinea zilei în locuinţa ta, vei primi tot 
astfel de roade. 

Asupra ta zace o responsabilitate grea. Având în vedere acest 
lucru, cât de atentă ar trebui să fii în toate faptele şi cuvintele tale. 
Ce fel de sămânță semeni în inimile copiilor tăi? Timpul recoltei — 
ah! adu-ţi aminte, timpul recoltei nu-i departe. Nu semăna sămânță 
stricată. Satana este gata să facă această lucrare. Seamănă numai 
sămânță curată, pură. 

Tu, iubita mea soră, eşti geloasă, invidioasă şi aflătoare de greşeli. 
Ai crezut că ai fost neglijată şi dispreţuită. 

Tu ai fost prea mult neglijată, dar ai o lucrare de făcut pentru 
tine însuţi pe care nimeni nu o poate face pentru tine. Aceasta 
cere efort, perseverenţă şi seriozitate spre a obţine biruinţă asupra 
îndelungatelor obiceiuri înrădăcinate, care au devenit ca o a doua 
natură. Noi avem pentru tine cele mai delicate simţăminte, cu toate 
erorile şi cusururile tale; şi, în timp ce ne luăm libertatea să-ţi spunem 
defectele, ne angajăm să te ajutăm pe orice cale putem. 

Mi-a fost arătat că nu ai acea iubire filială, pe care ar trebui să 
o ai. Răul din natura ta este exercitat în felul cel mai nenatural. 
Nu eşti delicată şi respectuoasă faţă de părinţii tăi. Oricare ar fi 
defectele lor, nu ai nici o scuză faţă de ei pentru calea pe care ai 
apucat. Ea este cea mai insensibilă şi mai necuviincioasă. Îngerii 
îşi întorc faţa de la tine cu tristeţe şi repetă aceste cuvinte: „Ceea 


[80] 


[81] 


76 Mărturii pentru comunitate vol.2 


ce semeni, aceea vei secera“. Dacă timpul continuă, vei primi din 
partea copiilor tăi acelaşi tratament pe care l-au primit părinții tăi 
de la tine. Tu n-ai studiat cum ai putea face cel mai bine ca părinții 
tăi să fie fericiți, şi apoi, în scopul acesta, să-ți sacrifici dorințele şi 
plăcerea. Zilele lor pe acest pământ mai sunt puține şi vor fi pline de 
îngrijorare şi necaz, chiar dacă faci tot ce poți spre a uşura trecerea 
lor în mormânt. „Cinsteşte pe tatăl tău şi pe mama ta, pentru ca să ți 
se lungească zilele în ţara, pe care ţi-o dă Domnul, Dumnezeul tău“ ( 
Exodul 20, 12 ). Aceasta este prima poruncă cu o făgăduinţă. Ea este 
obligatorie pentru vârsta copilăriei, a tinereţii, pentru vârsta mijlocie 
şi a bătrâneţii. Nu există nici o perioadă din viaţă când copiii sunt 
scutiţi de a-i cinsti pe părinţii lor. Această obligaţie solemnă leagă 
pe fiecare fiu şi fiică şi este una dintre condiţiile de prelungire a 
vieţii lor în ţara pe care Domnul o va da celor credincioşi. Acesta nu 
este un subiect care să nu merite a fi luat în seamă, ci o chestiune 
de importanţă vitală. Făgăduinţa este cu condiţia ascultării. Dacă 
asculţi, vei trăi timp îndelungat în ţara pe care ţi-o dă Domnul, 
Dumnezeul tău. Dacă nu asculţi, nu ţi se va prelungi viaţa în acea 
țară. 

Sora mea, iată că aici este un subiect care să fie luat în considerare 
cu rugăciune şi meditaţie serioasă. Cercetează-ţi îndeaproape inima 
ca în lumina veşniciei. Nu ascunde nimic cercetării tale. Cercetează- 
te, condamnă-te, dă-ţi sentinţa, şi apoi, prin credinţă, cere ca sângele 
curăţitor al lui Hristos să îndepărteze petele din caracterul tău creş- 
tin. Nu te măguli sau scuza singură. Tratează-ţi sincer sufletul. Şi 
apoi, când te vezi ca o păcătoasă, cazi, întru-totul zdrobită la pi- 
cioarele crucii. Isus te va primi, aşa pângărită cum eşti, şi te va 
spăla în sângele Său, te va curăţi de toată mânjitura ta, şi te va face 
potrivită pentru societatea îngerilor cereşti dintr-un cer curat şi armo- 
nios. Acolo, nu există nici ceartă, nici dezacord. Totul este sănătate, 
fericire şi bucurie. 

Soră L., ai fost indiferentă faţă de mântuirea ta. Uneori, ai făcut 
eforturi serioase şi te-ai smerit în faţa bisericii şi în faţa lui Dumne- 
zeu; dar n-ai primit acea încurajare de care aveai nevoie şi pe care 
Isus ti-ar fi dat-o mărinimos, dacă ar fi fost pe pământ. În biserică 
lipseşte iubirea. Iubirea pentru cei greşiţi este complet acoperită de 
egoism. În mijlocul poporului lui Dumnezeu există o mare lipsă a 
acestui har preţios. Ai crezut că poporul lui Dumnezeu a fost indi- 

ferent față de tine şi sufletul tău s-a răzvrătit împotriva lui. Ei n-au 
simțit corect şi n-au vorbit corect. N-au urmat o cale dreaptă. În 
această privinţă, ei nu sunt îndreptăţiţi. Dumnezeu dezaprobă acest 
lucru. Isus Se îndură de tine şi te invită, obosită şi greu împovărată, 
să vii la EI, să înveţi de la EI, care este blând şi smerit cu inima, şi 
vei găsi odihnă pentru sufletul tău. Jugul lui Hristos nu este greu şi 
sarcina Lui este uşoară. Când eşti încurcată, neliniştită şi supărată, 
aleargă la Purtătorul de poveri; spune-l totul lui Isus. Fraţii şi surorile 
tale se poate să nu-ţi aprecieze eforturile, şi se mai poate ca niciodată 
să nu ştie cât de greu ai încercat să obţii biruinţa; totuşi, aceasta să 
nu te descurajeze. Dacă ştie Isus, dacă El cunoaşte eforturile tale 
sincere, fii mulţumită. 

În viaţa ta, trebuie să aibă loc o reformă completă, o schimbare, 
prin înnoirea minţii tale. Dumnezeu cere poporului Său să te ajute, 
pentru că ai nevoie de ajutor, iar tu trebuie să fii destul de smerită ca 
să fii ajutată de ei. Când eşti ispitită să dai frâu liber unui mădular 
nestăpânit, ah! ţine seama că îngerul raportor notează fiecare cuvânt. 
Toate sunt scrise în carte, şi, dacă nu sunt îndepărtate prin spălarea în 
sângele lui Hristos, va trebui să te întâlneşti cu ele din nou. Acum, ai 
în cer un raport pătat. O pocăință sinceră înaintea lui Dumnezeu va fi 
acceptată. Când eşti gata să vorbeşti pătimaş, închide-ţi gura. Să nu 
spui nici un cuvânt. Roagă-te înainte de a vorbi şi îngerii cereşti vor 
veni să te ajute şi să alunge îngerii răi, care ar putea să te facă să-L 
necinsteşti pe Dumnezeu, să faci de ruşine cauza Lui şi să slăbeşti 
propriul tău suflet. 

În mod deosebit, ai o lucrare de făcut — de a mărturisi cu umi- 
linţă procedeul lipsit de respect faţă de ei. Nu există nici un motiv 
pentru această manifestare nenaturală faţă de ei. Acesta este un 
spirit curat satanic şi ţi l-ai îngăduit, pentru că mama ta nu ţi-a apro- 
bat umblarea. Simţămintele tale nu se reduc numai la antipatie, la 
hotărâtă lipsă de respect, ci la ură, pizmă, invidie, gelozie, care se 
manifestă în acţiunile tale, pricinuindu-le suferinţă şi mizerie. Tu 
n-ai plăcere să-i faci fericiţi sau măcar confortabili. Sentimentele 
tale sunt schimbătoare. Uneori, inima se înmoaie, apoi se închide 
categoric când vezi un defect la ei şi îngerii nu pot s-o impresioneze 
cu un sentiment de iubire. Pe tine te stăpâneşte un duh rău şi eşti 
duşmănoasă şi duşmăneşti. Dumnezeu ţi-a notat cuvintele lipsite 
de respect şi faptele tale răutăcioase faţă de părinţi, pe care El ţi-a 

poruncit să-i cinsteşti şi, dacă nu reuşeşti să vezi acest mare păcat şi 
să te pocăieşti de el, vei ajunge tot mai închisă, până vei fi lăsată pe 
căile tale cele rele. 

Domnul este gata să-i ajute pe toţi cei care au nevoie de ajutor 
şi simt acea nevoie. Dacă tu îţi vezi sărăcia şi nimicnicia înaintea 
lui Dumnezeu şi te prinzi serios de El, te va ajuta, te va binecuvânta 
şi îţi va da putere ca, prin faptele tale bune, să-i poţi conduce şi pe 
alții să-L slăvească pe Tatăl nostru care este în cer. Vrei să te vezi? 
Vei supune voinţa şi căile tale faţă de Dumnezeu? Ah! ce te va ajuta 
să treci de această situaţie nenorocită! În felul acesta de viaţă, n-ai 
fericire lăuntrică, iar cei din jurul tău n-au fericire în societatea ta. 
Fără îndoială, că îţi aduni o mare grămadă de mizerie; o astfel de 
viaţă, aşa cum ai dus-o, nu valorează mult. Atunci de ce să nu fii 
împăcată cu Dumnezeu? Mori faţă de eu şi converteşte-te, ca Isus 
să te poată ajuta. El vrea să te mântuiască, dacă vei consimţi să fii 
mântuită în felul hotărât de El. Rugăciunea mea este ca Domnul să-ţi 
ajute să vezi şi să corectezi fiecare greşeală. 

Frate L., tu trebuie să fii grabnic la ascultare, încet la vorbire, 
zăbavnic la mânie. Fii atent la cuvintele tale. Nu-L lăsa pe Satana să 
te facă piatră de poticnire pentru alţii. În tranzacţiile tale de afaceri 
există o lipsă. Îţi desconsideri lucrul. Îl termini cât mai curând 
posibil, crezând că va fi bine, când el nu este bine făcut. Îţi lipseşte 
un caracter bine format. Trebuie să cultivi fineţe şi ordine în tot ce 
faci. Ceea ce merită să fie făcut, merită să fie făcut bine. Dacă îți 
lipseşte credincioşia în afacerile vieţii tale, îți va lipsi şi în viaţa ta 
religioasă, iar în ziua lui Dumnezeu, cântarul sanctuarului ceresc va 
descoperi că eşti uşor. Această lipsă este un reproş pentru credinţa ta. 
Cei necredincioşi o socotesc necinste şi zic: „Dacă astfel de oameni 
sunt cei care păzesc Sabatul, nu caut să fac parte dintre cei de felul 
acesta.“ 

Când oamenii îţi verifică lucrarea şi o găsesc deficitară, ca trăi- 
nicie, precizie şi ordine, ei spun că eşti un înşelător şi multe vorbiri 
grele s-au spus cu privire la ea. Multe ocări au fost rostite asupra 
lucrării tale, şi Dumnezeu a fost hulit. Tu n-ai intenţia să fii necin- 
stit, dar la serviciul tău există o neglijenţă. Socoteşti că patronii tăi 
sunt prea pretenţioşi, că ştii ce este bine, întocmai ca şi ei; şi de 
aici această neglijenţă, lipsă de precizie, treabă neterminată, care 
însoțesc munca ta în mare măsură. În această privinţă, trebuie să 

te îndrepţi. Trebuie să fii cinstit în toată munca ta, şi să-ţi termini 
lucrarea în aşa fel, încât să poată suporta inspecția lui Dumnezeu. 
Nu face de mântuială nici un lucru. Fii credincios în lucrurile cele 
MICI. 

Încearcă să o ajuţi pe soţia ta în lupta care-i stă înainte. Fii cu 
băgare de seamă la cuvintele tale, cultivă desăvârşirea manierelor, a 
curteniei, a amabilităţii şi, făcând aşa, vei fi răsplătit. 


Reformă în cămin 


Frate M: Din ceea ce mi-a fost arătat, este o mare lucrare de 
adus la îndeplinire pentru tine, mai înainte să poţi fi acceptat înaintea 
lui Dumnezeu. Eul este prea pronunţat. Tu ai un temperament iute, 
furios şi eşti arbitrar şi autoritar în familia ta. Sora M. este neglijentă 
şi dezordonată în căminul ei. Ea nu are noţiunile de bază ale ordinei 
şi ale meticulozităţii în organizare. Totuşi, ea poate îmbunătăţi aceste 
lucruri. Frate M., îți critici soţia, eşti dictatorial şi n-ai acea iubire pe 
care ar trebui să o ai. Ea se teme de spiritul tău dur, dar nu face ceea 
ce ar putea face spre a-şi corecta obiceiurile rele, care fac căminul 
neplăcut şi dezagreabil. 

Frate M., tu n-ai apucat pe o cale chibzuită pentru familia ta. 
Copiii tăi nu te iubesc. Ei au mai multă ură decât iubire. Soţia nu 
te iubeşte. Nu alegi o cale pe care să fii iubit. Eşti extremist, aspru, 
pretenţios, şi arbitrar faţă de copiii tăi. Le vorbeşti despre adevăr, 
dar nu aduci la îndeplinire principiile lui în viaţa ta de fiecare zi. 

Nu eşti calm, răbdător şi iertător. Ai satisfăcut, timp îndelungat, 
plăcerea spiritului tău. Eşti gata să fii cuprins de o pasiune, dacă 
eşti provocat, şi se pare extrem de îndoielnic că vei face suficiente 
eforturi să ai gândul lui Hristos. Tu n-ai putere de rezistenţă, răbdare, 
blândeţe şi iubire. Aceste haruri creştine trebuie să le ai înainte de 
a putea fi un creştin adevărat. Îţi păstrezi cuvintele de încurajare, 
faptele tale amabile, pentru cei care nu sunt îndreptăţiți la ele atât de 
mult ca soţia şi copiii tăi. Cultivă cuvinte amabile, priviri plăcute, 
laudă şi aprobare pentru familia ta, pentru că aceasta îți va afecta 
în mod vital fericirea. Niciodată să nu laşi să-ţi scape de pe buze 
cuvinte critice sau irascibile. Supune dorinţa aceasta de a stăpâni 
şi a-ţi pune călcâiul de fier oriunde poţi să-l pui. Tu ai cel mai 
dezagreabil spirit, un spirit închis. Cu aşa ceva, eşti egoist şi avar; 
pentru alţii, de la care doreşti să aibă păreri înalte despre tine, tu 
ai sacrifica orice, chiar şi lucrurile de care are nevoie familia ta. În 
aceste cazuri, eşti generos, ca să poţi fi lăudat şi stimat de oameni. 
Dacă ai putea cumpăra cerul printr-un mare sacrificiu pentru cei 

față de care ai ales să fii generos, cu siguranță că l-ai obține. Tu nu 
obiectezi pentru faptul de a fi expus la cea mai mare incomoditate, 
avantajându-i pe alţii, dacă, făcând aşa, poți să te înalţi pe tine. În 
aceste lucruri, îţi dai zecimea din izmă şi mărar, dar laşi nefăcute 
cele mai însemnate lucruri: dreptatea şi iubirea lui Dumnezeu. 

Eşti drept în familia ta. Aici, ai o lucrare de făcut. Înainte de toate, 
fă-o fericită şi confortabilă pe soţia ta; apoi, să iei în considerare 
starea copiilor tăi. Procură-le hrană şi îmbrăcăminte plăcută. Apoi, 
dacă poţi, fără a mărgini pe soţia şi copiii tăi, ajută-i pe cei care au 
nevoie de ajutor şi dă darurile tale acolo unde vor fi preţuite; aceasta 
va fi vrednic de laudă pentru tine spre a fi generos. Dar prima şi 
cea mai sacră datorie a ta este faţă de familie. Ei nu trebuie să fie 
jefuiţi pentru a-i favoriza pe alţii. Lasă să se vadă bunăvoință şi 
generozitate în familia ta. Dă-le dovezi pipăibile despre afecțiunea, 
interesul, purtarea de grijă şi iubirea ta. Aceasta are mult de-a face cu 
fericirea ta. Încetează să afli defecte şi să o cerţi pe soţia ta, pentru că 
aceasta o face să fie mai dificilă pentru tine, iar pentru ea dă naştere 
la un iad. 

Îngerii lui Dumnezeu nu vor rămâne în familia voastră până 
ce nu există o altă ordine a lucrurilor. Ceea ce se doreşte nu sunt 
mijloacele tale. Dar, când ai fost mustrat, ai crezut că ceea ce dorea 
biserica erau mijloacele tale. Aici te-ai înşelat. Ai fost prea generos 
cu mijloacele tale, pentru simplul motiv că ai crezut că aceasta 
era pentru a obține pentru tine mântuirea şi a-ţi cumpăra o poziţie 
în biserică. Nu, într-adevăr, ceea ce este dorit eşti tu, nu puţinele 
mijloace pe care le ai. Dacă vei fi schimbat prin înnoirea minţii tale 
şi vei fi convertit, ocupă-te cu adevărat de propriul tău suflet. Aceasta 
este tot ce-ţi cere biserica. Tu te-ai înşelat pe tine însuţi. Dacă unui 
om i se pare că este religios şi nu-şi înfrânează limba, religia acelui 
om este zadarnică. Tratează-ţi familia într-o manieră pe care cerul 
o poate aproba, ca astfel pacea să poată fi în locuinţa voastră. Este 
necesar ca orice să fie făcut pentru familia ta. Copiii tăi au avut în 
faţă exemplul tău cel rău; tu ai învinuit, ai criticat şi ai dat pe faţă 
un spirit pătimaş în cămin, în timp ce tot atunci aveai să te adresezi 
scaunului harului, să participi la adunare şi să depui mărturie în 
favoarea adevărului. Manifestările acestea i-au condus pe copiii 
voştri să te dispreţuiască pe tine şi adevărul pe care-l mărturiseşti. Ei 
n-au nici o încredere în creştinismul tău. Ei cred că eşti un ipocrit, şi 

este adevărat că eşti un om dureros de înşelat. Tu nu poți intra în cer, 
fără o totală schimbare, mai mult decât a putut intra Simon Magul, 
care a crezut că Duhul Sfânt putea fi cumpărat cu bani. Familia ta a 
văzut spiritul tău viclean, îndemânarea ta de a profita de alţii, spiritul 
tău meschin faţă de cei cu care ai uneori de-a face, şi pentru aceasta 
ei te dispreţuiesc; dar, mai mult ca sigur, ei vor merge pe urmele 
faptelor tale rele. 

Comportamentul tău nu este cum ar trebui să fie. Pentru tine, 
este greu să te porţi corect şi să iubeşti mila. Prin viaţa ta, ai necinstit 
cauza lui Dumnezeu. Tu te-ai luptat pentru adevăr, dar nu într-un 
spirit corect. Ai împiedicat suflete de a îmbrăţişa adevărul, care, 
altminteri, ar fi făcut acest lucru. Ei s-au scuzat, arătând spre erorile 
şi relele celor care mărturisesc a fi păzitori ai Sabatului, spunând: 
„Ei nu sunt mai buni decât mine; ei mint, înşeală, exagerează, se 
mânie şi vorbesc cu mândrie despre elogiul lor; astfel de religie 
nu-mi doresc“. În felul acesta, viaţa neconsacrată a acestor deficitari 
păzitori ai Sabatului îi fac pietre de poticnire pentru păcătoşi. 

Lucrarea din faţa ta trebuie să înceapă acum, în familia ta. Tu 
ai încercat din greu să faci o îmbunătăţire exterioară; dar lucrarea a 
fost prea mult la suprafaţă, o lucrare pe dinafară, şi nu o lucrare a 
inimii. Pune-ţi inima în ordine, smereşte-te înaintea lui Dumnezeu, 
şi imploră harul şi ajutorul Lui, ca să nu faci lucruri ca fariseii cei 
ipocriţi, spre a părea pios şi virtuos în ochii altora. Frânge-ţi inima 
înaintea lui Dumnezeu şi să ştii că este imposibil să-i înşeli pe îngerii 
cei sfinţi. Cuvintele şi faptele tale sunt toate la vedere, în faţa lor. 
Motivele, intenţiile şi scopurile inimii tale stau descoperite în faţa 
privirii lor. Pentru ei, nici cele mai tainice lucruri nu sunt ascunse. 
Oh, deci, sfâşie-ţi inima, şi nu fii prea zelos să faci ca fraţii tăi 
să creadă că stai bine, când tu nu stai bine! Fii precaut în familia 
ta. Urmăreşte şi vezi greşelile altora, dar să nu mai faci aşa ceva. 
Lucrarea pe care o ai acum de făcut este să-ţi birui greşelile, să te 
lupţi cu puternicii tăi vrăjmaşi lăuntrici. Poartă-te corect cu văduva 
şi cu cel orfan. Nu arunca peste faptele tale învelitoarea înşelăciunii, 
spre a-i influenţa pe cei care doreşti foarte mult să te creadă cinsut, 
în timp ce motivele şi faptele tale nu vor susţine interpretarea pe care 
voial să le-o dai. 

Încetează orice controversă şi încearcă să fii un făcător de pace. 
Nu iubi cu cuvântul, ci cu fapta şi adevărul. Lucrările tale trebuie să 

suporte cercetarea judecății. Te vei ocupa sincer de sufletul tău? Nu 
te înşela. Ah, adu-ţi aminte că Dumnezeu nu lasă să fie batjocorit! 
Aceia care au viaţă veşnică vor face tot ce pot spre a-şi pune în 
regulă casele lor. Ei trebuie să înceapă cu inima lor şi să urmărească 
îndeaproape lucrarea până sunt câştigate biruinţe serioase. Eul tre- 
buie să moară, şi Hristos să locuiască în tine, şi să fie în tine un izvor 
de apă, care să ţâşnească în viaţa veşnică. Ți s-au acordat acum preţi- 
oase ceasuri de probă spre a-ţi forma un caracter bun, chiar la vârsta 
ta înaintată. Ți s-a alocat acum o perioadă în care să răscumperi 
vremea. În propria ta putere, nu-ţi poţi îndepărta erorile şi greşelile; 
timp de ani de zile, ele au fost pe tine în continuă creştere, pentru 
că tu nu le-ai văzut în hidoşenia lor şi, prin puterea lui Dumnezeu, 
nu le-ai îndepărtat în mod hotărât. Prin credinţă vie, trebuie să te ţii 
de un braţ puternic, care să te salveze. Săraca ta inimă îngâmfată şi 
cu îndreptăţire de sine, umileşte-o înaintea lui Dumnezeu; cu totul 
zdrobit în păcătoşenia ta, apleacă-te foarte mult, apleacă-te la picioa- 
rele Lui. Consacră-te pentru lucrarea de pregătire. Nu te opri până 
ce nu poţi spune sincer: Răscumpărătorul meu trăieşte şi, pentru că 
El trăieşte, voi trăi şi eu. 

Dacă pierzi cerul, pierzi totul; dacă câştigi cerul, câştigi totul. 
Te implor, să nu faci o greşeală în această privinţă. Aici sunt în 
joc interese veşnice. Fii credincios. Fie ca Domnul oricărui har să 
lumineze priceperea ta, ca să poţi discerne lucrurile veşnice, ca, prin 
lumina adevărului, greşelile tale, care sunt multe, să-ţi fie descoperite 
aşa cum sunt, pentru ca să poţi face efortul necesar spre a le îndepărta, 
şi, în locul acestui rod rău şi amar, să poată fi adus rod care este 
preţios, viaţa veşnică. „După roadele lor îi veţi cunoaşte“ ( Matei 7, 
20 ). Fiecare pom este cunoscut după rodul lui. Ce fel de rod va fi 
găsit de aici înainte în acest pom? 

Rodul pe care-l aduci va hotărî dacă eşti un pom bun sau unul 
despre care Hristos va zice îngerului Lui: „Iaie-l. La ce să mai 
cuprindă şi pământul degeaba?“ 

Iubite frate N: Mă văd constrânsă dintr-un simţământ al dato- 
riei să-ţi adresez câteva rânduri. Mi-au fost arătate unele lucruri cu 
privire la situaţia ta, pe care nu pot să nu i le spun. Mi s-a arătat 
că Satana s-a folosit de tine, pentru că soţia ta n-a primit adevărul. 
Ai fost aruncat în societatea unei femei stricate, ai cărei paşi merg 
spre iad. Ea a pretins că nutreşte o mare simpatie pentru tine, din ca- 
uza împotrivirii pe care ai primit-o din partea soţiei tale. Asemenea 
şarpelui din Eden, ea a luat o înfăţişare fermecătoare. A imprimat 
în mintea ta impresia că ai fost maltratat, că soţia ta nu ţi-a prețuit 
simţămintele şi că n-a răspuns iubirii tale; că s-a făcut o greşeală în 
relaţia voastră de căsătorie; până când ai ajuns să-ţi închipui că jură- 
mintele tale de căsătorie, de a-i rămâne toată viaţa credincios celei 
pe care ai luat-o de soţie, sunt asemenea unor lanţuri chinuitoare. Tu 
ai căutat înţelegere la acest înşelător înger în vorbire. Ai turnat în 
urechile ei ceea ce ar fi trebuit să fie încredinţat numai soţiei tale, pe 
care ai jurat s-o iubeşti, s-o cinsteşti şi s-o ajuţi atâta timp cât veţi trăi 
amândoi. Însă ai uitat să veghezi şi să te rogi mereu, ca nu cumva 
să cazi în ispită. Sufletul tău a fost pătat de o neînțelegere. Ţi-ai 
pecetluit raportul vieţii tale din cer cu o pată îngrozitoare. Totuşi, 
umilinţa şi pocăinţa adâncă înaintea lui Dumnezeu vor fi acceptate 
de El. Sângele lui Hristos poate să slujească la înlăturarea acestor 
păcate. 

Tu ai căzut, ai căzut îngrozitor. Satana te-a prins în laţul lui, apoi 
te-a lăsat să te descurci cum ai putut mai bine. Ai fost hărțuit, încurcat 
şi îngrozitor de ispitit. Te tulbură o conştiinţă vinovată. Te îndoieşti 
de tine şi îţi închipui că toţi se îndoiesc de tine. Eşti neîncrezător în 
tine, şi îţi închipui că şi în alte inimi există neîncredere faţă de tine. 
Adesea, Satana îţi prezintă trecutul şi îţi spune că nu mai are nici un 
rost să încerci să trăieşti adevărul, calea este prea strâmtă pentru tine. 
Ai fost biruit. Acum Satana profită de purtarea ta păcătoasă, ca să 
te facă să crezi că nu mai poţi fi mântuit. Eşti pe câmpul de luptă al 
lui Satana, angajat într-un conflict crâncen. Bariera care înconjoară 


84 


O conştiinţă pătată 85 


fiecare familie, şi care o face sacră ai dărâmat-o. Acum, Satana te 
chinuieşte aproape continuu. N-ai odihnă. N-ai linişte şi încerci să-i 
faci răspunzători pe fraţii tăi de simţămintele tale contradictorii, de 
nesiguranţă şi de îndoielile tale. Crezi că ei greşesc, căci nu te bagă 
în seamă. Problema e la tine. Doreşti să ai propria ta cale. Nu vrei să- 
ți frângi inima înaintea lui Dumnezeu şi să te încredinţezi îndurării 
Sale, cu pocăință şi inimă zdrobită, aşa cum eşti, cu totul distrus, 
păcătos şi murdar. Dacă vei căuta în continuare să obţii mântuirea 
prin eforturi proprii, vei fi cu siguranţă pierdut. 

Nu te mai îndoi şi nu mai căuta greşeli. Îndreaptă-ţi atenţia 
asupra situaţiei şi, pocăindu-te sincer şi încrezându-te numai în 
sângele lui Hristos, salvează-ţi sufletul. Fă o lucrare completă pentru 
veşnicie. Dacă te îndepărtezi de adevăr, eşti un om distrus, la fel şi 
familia ta. Este greu să le reclădeşti. Dar, prin puterea lui Dumnezeu 
şi numai prin puterea Lui, tu poţi face acest lucru. Adevărul sacru 
este ancora ta, care te va ajuta să nu fii purtat de val spre păcat şi 
nimicire. 

Conştiinţa, odată călcată, este foarte mult slăbită. Este nevoie 
de puterea continuă a vegherii şi rugăciunii necurmate. Te afli pe 
un teren nesigur şi ai nevoie de întreaga putere pe care ţi-o poate 
da adevărul, ca să te întăreşti şi să te salvezi. În faţa ta, se află 
viața şi moartea; ce vei alege? Dacă ai fi înţeles nevoia de a fi 
ferm întemeiat pe principiul, da a nu acţiona din impuls şi de a nu 
te descuraja cu uşurinţă, pregătit să înduri greutăţile, n-ai fi fost 
biruit. Tu ai acţionat din impuls. N-ai fost dispus să fii asemenea 
Modelului nostru desăvârşit şi să înduri împotrivirea păcătoşilor. 
Suntem îndemnați să ne aducem aminte de EI, care a îndurat această 
împotrivire, ca nu cumva să obosim şi să devenim neputincioşi în 
sufletele noastre. Tu ai fost slab ca un copil, neopunând nici un fel 
de rezistenţă. N-ai simţit nevoia de a fi întemeiat, întărit, stabilit, 
sprijinit şi clădit în credinţă. 

Ai considerat că ar fi de datoria ta să-i înveţi adevărul pe alții, 
în loc să-l înveţi tu însuţi. Dar trebuie să fii dispus să înveţi să 
primeşti adevărul de la alţii. Trebuie să pui capăt criticii, bănuielilor, 
nemulțumirii şi să primeşti cu modestie cuvântul sădit, care poate să- 
ți salveze sufletul. Depinde de tine dacă vei avea parte de fericire sau 
de nenorocire. Tu ai cedat odată ispitei şi acum nu te mai poţi încrede 
în purtarea ta. Satana are o mare putere asupra minţii tale, şi nimic nu 


[91] 


[93] 


86 Mărturii pentru comunitate vol.2 


te va susţine, când vei fugi de influenţa constrângătoare a adevărului. 
Aceasta a fost pentru tine ca o protecţie, ca să te reţină de la păcat şi 
nelegiuire. Singura ta speranţă este să urmăreşti o schimbare totală 
şi să răscumperi trecutul printr-o viaţă bine ordonată şi o comportare 
evlavioasă. 

Tu ai acţionat din impuls. Excitarea a fost plăcută organismului 
tău. Acum singura ta speranţă este să te pocăieşti sincer de călcările 
din trecut ale Legii lui Dumnezeu şi să-ţi curăţeşti sufletul, prin as- 
cultare de adevăr. Cultivă curăţia cugetului şi curăţia vieţii. Harul lui 
Dumnezeu te va ajuta să-ţi înfrângi pasiunile şi apetitul. Rugăciunea 
sinceră, alături de veghere, va aduce Duhul Sfânt în ajutorul tău, 
ca să desăvârşească lucrarea, ca să te facă asemenea Modelului tău 
infailibil. 

Dacă alegi să respingi influenţa sfântă şi constrângătoare a ade- 
vărului,vei ajunge robul lui Satana, la dispoziţia lui. Vei fi în pericol 
să dai amploare poftelor şi pasiunilor tale, dând frâu liber plăcerilor 
trupeşti, dorințelor rele şi dezgustătoare. În loc să porţi pe chipul tău 
o seninătate calmă, în încercare şi suferinţă, asemenea credinciosu- 
lui Enoh, cu faţa radiind de nădejde şi de acea pace care depăşeşte 
puterea de înţelegere, vei întipări pe chipul tău gânduri senzuale şi 
dorinţe desfrânate. Vei purta amprenta satanică în locul celei divine. 

„Prin care El ne-a dat făgăduinţele Lui nespus de mari şi scumpe, 
ca, prin ele, să vă faceţi părtaşi firii dumnezeieşti după ce aţi fugit de 
stricăciunea care este în lume prin pofte“. Acum este privilegiul tău 
ca, prin mărturisire smerită şi pocăință sinceră, să iei hotărârea de a 
te întoarce la Domnul. Sângele preţios al lui Hristos te poate curăţi 
de toate necurăţiile, îţi poate îndepărta toate păcatele şi te poate face 
desăvârşit în El. Îndurările lui Hristos îţi sunt încă la îndemână, dacă 
le vei accepta. De dragul soţiei tale nedreptăţite şi al copiilor tăi, 
rod al trupului tău, încetează să mai faci răul şi învaţă să faci binele. 
Ceea ce semeni, aceea vei secera. Dacă semeni în firea pământească, 
vei secera din firea pământească stricăciunea. Dacă semeni în Duhul, 
din Duhul vei secera viaţa veşnică. 

Trebuie să-ţi învingi excitabilitatea şi spiritul de critică acută. Tu 
eşti invidios, pentru că alţii nu-ţi dau toată atenţia care socoteşti că 
ar trebui să ţi-o dea. Nu trebuie să aderi la experienţa întemeiată pe 
ceea ce aduce fanatism. Acţionează din principiu, din convingere 
serioasă. 

Cercetează Scripturile, ca să fii în stare să-i prezinţi oricui te 
întreabă motivele nădejdii care este în tine, cu blândeţe şi evlavie. 
Fă ca înălţarea de sine să moară. „Curăţiţi-vă ticăloşia, tânguiţi-vă şi 
plângeţi! Râsul vostru se va preface în tânguire, şi bucuria voastră 
în întristare“ ( Iacov 4, 8.9 ). Când eşti chinuit de ispite şi gânduri 
rele, există numai Unul la care poţi alerga după mângâiere şi sprijin. 
În slăbiciunea ta, aleargă la El. Când te apropii de El, săgețile lui 
Satana sunt frânte şi nu-ţi pot face rău. Cu ajutorul lui Dumnezeu, 
încercările şi ispitele tale te vor curăţi şi te vor smeri, dar nu te vor 
nimici sau pune în primejdie. 

Iubite frate O: Mi-a fost arătat că erai învăluit în întuneric, care 
n-a fost împrăştiat de razele de lumină de la Isus. Se părea că nu- 
ti dădeai seama de pericolul tău, ci erai într-o stare de indiferenţă 
apatică, insensibil şi nepăsător. Am întrebat despre cauza acestei 
stări mult prea înspăimântătoare şi, prezentându-mi-se anii din trecut, 
mi-a fost arătat că, de când ai îmbrăţişat adevărul, n-ai fost sfinţit 
prin el. şi-ai satisfăcut pofta şi pasiunile senzuale spre nimicirea 
spiritualităţii tale. Am văzut că Dumnezeu a dat lumină prin darurile 
din biserică, care aveau să instruiască, să sfătuiască, să călăuzească, 
să mustre şi să avertizeze. Deşi ţi-ai mărturisit credinţa, că mărturiile 
acestea erau de la Dumnezeu, totuşi nu le-ai acordat atenţie, ca să 
le pui în practică. A nu ţine seamă de lumină înseamnă a o lepăda. 
Respingerea luminii îi face pe oameni robi, legându-i cu lanţurile 
întunericului şi ale necredinţei. 

Mi-a fost arătat că ţi-ai mărit familia, fără să-ţi dai seama de 
responsabilitatea pe care o aduci asupra ta. Era imposibil pentru tine 
să fii drept cu partenera ta de viaţă sau cu copiii tăi. Prima ta soţie 
n-ar fi trebuit să moară, dar tu ai adus asupra ei griji şi poveri, care s- 
au sfârşit prin sacrificarea vieţii ei. Actuala ta soţie are o soartă grea; 
vitalitatea ei este aproape epuizată. Prin înmulţirea atât de rapidă 
a familiei tale, ai rămas într-o stare de sărăcie, iar mama, angajată 
în creşterea tinerilor membri ai familiei, n-a avut şanse bune pentru 
viaţa ei. Ea şi-a hrănit copiii în cele mai defavorabile împrejurări, 
înfierbântată deasupra maşinii de gătit. Ea n-a putut să-i instruiască 
cum ar fi trebuit, nici să le reglementeze obiceiurile de alimentaţie şi 
lucru. Rezultatul consumării de hrană nu din cea mai sănătoasă, şi 
al călcării, de altfel, a legilor pe care Dumnezeu le-a stabilit în fiinţa 
noastră, a adus boală şi moarte prematură asupra copiilor tăi mai 
mari. Boala a fost transmisă urmaşilor tăi şi folosirea fără restricţii a 
mâncării de carne a înmulţit dificultăţile. Mâncarea cărnii de porc 
a trezit şi a întărit una dintre cele mai mortale tumori care era în 
organism. Urmaşii tăi sunt jefuiţi de vitalitate înainte de a se naşte. 

Tu nu ţi-ai instruit suficient cunoştinţa, iar copiii tăi n-au fost învăţaţi 
cum să se păstreze în cea mai bună stare de sănătate. Niciodată n-ar 
trebui să se găsească pe masa voastră vreo bucăţică de carne de porc. 

Copiii tăi au crescut de capul lor, în loc să fie crescuţi şi educați 
în scopul de a putea deveni creştini. În multe privinţe, vitele tale au 
primit un tratament mai bun decât copiii tăi. Nu ţi-ai făcut datoria faţă 
de copiii tăi, ci i-ai lăsat să crească în ignoranță. Nu ţi-ai dat seama 
de responsabilitatea pe care ţi-ai luat-o, aducând pe lume atât de 
mulţi copii, de a căror mântuire eşti responsabil, într-o mare măsură. 
Nu poţi scăpa de această responsabilitate. I-ai jefuit pe copiii tăi de 
drepturile lor, prin faptul că nu te-ai interesat de educaţia şi instruirea 
lor, cu răbdare şi credincioşie, privind formarea de caractere pentru 
ceruri. Purtarea ta a contribuit mult la nimicirea încrederii lor în tine. 
Tu eşti sever, autoritar, tiranic; necăjeşti, cerţi şi critici. 

Făcând aşa, ei vor înceta să te iubească. Tu îi tratezi ca şi când ei 
n-ar avea drepturi, ca şi când ar fi maşini mânuite de tine, după buna 
ta plăcere. Îi provoci la mânie, şi, adesea, îi descurajezi. Nu le arăţi 
iubire şi afecţiune. Iubirea naşte iubire, afecțiunea naşte afecţiune. 
Spiritul pe care-l manifeşti faţă de copiii tăi se va răsfrânge asupra 
ta. 

Te afli într-o situaţie critică şi nu-ți dai cu adevărat seama de 
ea. Este imposibil pentru un om necumpătat să fie răbdător. Mai 
întâi cumpătare, apoi răbdare. Tu ai trăit timp atât de îndelungat 
pentru tine însuţi şi te-ai lăsat călăuzit de născocirile propriei tale 
inimi, încât nu poţi pătrunde lucrurile sfinte. Pofta şi pasiunile tale 
senzuale te stăpânesc. Conducerea superioară a intelectului a fost 
slăbită şi controlată de organele inferioare. Au crescut în putere 
înclinațiile senzuale. Când raţiunea este lăsată în stăpânirea poftei, 
se pierde înaltul simţământ al lucrurilor sfinte. Mintea se degradează, 
sentimentele sunt nesfinţite, iar cuvintele şi faptele mărturisesc des- 
pre ceea ce este în inimă. Dumnezeu este nemulţumit şi dezonorat 
de conversaţia şi comportamentul tău. Cuvintele tale n-au fost bine 
alese; cuvinte josnice şi vulgare, ies, în mod natural de pe buzele tale, 
chiar în prezenţa copiilor şi a tinerilor. În privinţa aceasta, influenţa 
ta este rea. 

Exemplul tău n-a fost bun, şi ai stat chiar în calea copiilor tăi şi a 
copiilor păzitorilor Sabatului, care-L caută pe Domnul. Umblarea ta, 
în privinţa aceasta, nu poate fi prea sever criticată. „Căci din prisosul 

inimii vorbeşte gura. Omul bun scoate lucruri bune din vistieria 
bună a inimii lui; dar omul rău scoate lucruri rele din vistieria rea 
a inimii lui. Vă spun că, în ziua judecății, oamenii vor da socoteală 
de orice cuvânt nefolositor pe care l-au rostit. Căci din cuvintele 
tale vei fi scos fără vină, şi din cuvintele tale vei fi osândit“. Inima 
ta are nevoie să fie purificată, curăţită şi sfinţită prin ascultare de 
adevăr. Nimic nu te poate salva decât o convertire completă — un 
adevărat simţământ al căilor tale păcătoase şi o schimbare completă, 
prin înnoirea minţii tale. 

Ai invocat foarte sârguincios necesitatea de a nu ne tăgădui cre- 
dinţa prin fapte. Ai făcut din credinţa ta o scuză de a nu acorda 
copiilor tăi posibilitatea obținerii unei educaţii, nici măcar în dome- 
niile de bază. Lucrul de care ai nevoie este cunoaşterea cu privire la 
tine însuţi şi va trebui să înţelegi însă necesitatea de a o obţine. Co- 
piii tăi au nevoie de educaţie, dar nu au avut prilejul să o primească. 
Având această mare lipsă, ei nu pot deveni membri folositori ai so- 
cietăţii şi nu vor avea o educaţie religioasă suficientă. Pe umerii tăi 
apasă o grea responsabilitate. Îi scurtezi viaţa soţiei tale. Cum poate 
ea să-L slăvească pe Dumnezeu în trupul şi duhul care sunt ale Lui? 

Dumnezeu ţi-a dat lumină şi cunoştinţe, iar tu ţi-ai mărturisit 
credinţa, că ele au venit direct de la El şi că te-au învăţat să respingi 
pofta. Tu ştii că folosirea cărnii de porc este contrară poruncii Sale 
speciale, date nu pentru că a dorit în mod special să-Şi demonstreze 
autoritatea, ci pentru că aceasta este dăunătoare pentru cei care o 
consumă. Folosirea ei face ca sângele să devină impur, aşa încât scro- 
fula şi alte tumori infectează sistemul, şi întregul organism suferă. 
În mod deosebit, nervii fini şi sensibili ai creierului ajung slăbiţi şi 
atât de înceţoşaţi, încât lucrurile sfinte nu vor mai fi văzute ca atare, 
îşi vor pierde valoarea şi vor fi puse la un loc cu lucrurile obişnuite. 
Lumina care arată că boala este produsă de folosirea acestui articol 
de hrană dăunător a venit de îndată ce poporul lui Dumnezeu a putut 
s-o primească. Ai luat în seamă lumina? 

Tu ai mers făţiş împotriva luminii pe care a binevoit Dumnezeu 
s-o dea cu privire la folosirea tutunului. 

Satisfacerea poftei a întunecat lumina dată de cer, şi ai făcut un 
zeu din această îngăduinţă vătămătoare. Ea este idolul tău. Te-ai 
închinat ei şi nu lui Dumnezeu, pretinzând că crezi în viziuni, dar 
acţionând întru totul împotriva lor. Ani de zile, n-ai făcut nici un 

pas în plus în viaţa spirituală, ci ai devenit din ce mai slab, din ce 
în ce mai rău. Ai fost foarte mâhnit de atitudinea fratelui P., care 
s-a împotrivit adevărului. Tu ai atribuit poziţiei lui starea slabă, 
descurajată a bisericii. Este adevărat că el a fost o mare piedică 
pentru avansarea cauzei lui Dumnezeu în..... Dar calea pe care ai 
urmat-o, deşi pretindeai că eşti cunoscător al adevărului şi că ai 
experienţă în cauza lui Dumnezeu, a fost o piedică şi mai mare decât 
calea lui. Dacă ai fi rămas la sfatul lui Dumnezeu şi ai fi fost sfinţit 
prin adevărul care pretindeai că-l crezi, fratele P. n-ar fi avut toate 
îndoielile pe care le-a avut. Poziţia ta, ca apărător al viziunilor, a fost 
o piatră de poticnire pentru cei care nu credeau. Mi-a fost arătat că 
fratele tău a încercat să se ridice sub poverile grele pe care le-a adus 
asupra lui starea tristă a bisericii, până când aproape că a căzut sub 
greutatea pe care o purta şi şi-a continuat viaţa în felul lui. Am văzut 
că purtarea de grijă a lui Dumnezeu era asupra fratelui şi sorei R. şi, 
dacă credinţa lor va rămâne neşovăielnică, ei vor vedea mântuirea 
lui Dumnezeu în căminul lor şi în biserică. 

Mi-a fost arătat cazul fratelui şi sorei S. Ei au trecut prin ape 
tulburi şi talazurile aproape că au trecut peste capetele lor. Totuşi, 
Dumnezeu i-a iubit şi, dacă I-ar încredința numai Lui căile lor, El 
i-ar scoate curaţi din cuptorul suferinţei. Fratele S. a văzut partea 
întunecată şi s-a îndoit de faptul că era copilul lui Dumnezeu, s-a 
îndoit de mântuirea lui. Am văzut că nu trebuie să se străduiască prea 
tare ca să creadă, ci să se încreadă în Dumnezeu aşa cum se încrede 
un copil în părinţii lui. El se îngrijorează prea mult, se îngrijorează în 
afara braţelor lui Isus şi-i dă vrăjmaşului şansa să-l ispitească şi să-l 
tulbure. Dumnezeu cunoaşte slăbiciunea trupului şi a sufletului şi 
nu-i va cere mai mult decât îi va da putere să aducă la îndeplinire. El 
a încercat să fie credincios faţă de declaraţia lui. În viaţa sa, a dat greş 
în unele privinţe, din neştiinţă. În privinţa disciplinării copiilor săi, 
el a socotit de datoria sa să fie sever şi această disciplină a dus prea 
departe. A tratat abateri mici cu prea mare asprime. Aceasta a făcut 
ca fiul să nu mai simtă, într-o oarecare măsură, dragostea tatălui. 
În timpul bolii sale, fratele S. a avut o imaginaţie bolnăvicioasă. 
Sistemul lui nervos a fost complet deranjat şi se gândea că copiii lui 
nu simțeau împreună cu el şi nu-l iubeau cum ar fi trebuit; dar acesta 
era rezultatul bolii. Satana dorea să-l nimicească să-i deprime şi să-i 
descurajeze pe sărmanii lui copii. Dar Dumnezeu nu a aruncat vina 


[98] 


[99] 


92 Mărturii pentru comunitate vol.2 


asupra lui pentru acest lucru. Copiii lui au de purtat poveri mai grele 
decât mulţi dintre cei mai mari decât ei, şi merită disciplină atentă, 
instruire chibzuită, amestecată cu milă, iubire şi multă gingăşie. 
Mama a avut de la Dumnezeu o tărie şi o înţelepciune deosebite 
pentru a-l încuraja şi ajuta pe soţul ei şi pentru a-i lega pe copii de 
inima ei, şi unul faţă de altul. Am văzut că îngerii îndurării planau 
deasupra acestei familii, deşi perspectivele păreau aşa de întunecate 
şi prevestitoare de rău. Cei care au avut o inimă miloasă faţă de 
fratele S. nu vor avea niciodată vreun motiv să regrete acest lucru, 
pentru că el este copilul lui Dumnezeu, care îl iubeşte. Starea apatică 
a bisericii a fost foarte dăunătoare pentru sănătatea lui. L-am văzut 
privind partea întunecată a lucrurilor, neîncrezător în sine şi uitându- 
se în jos spre mormânt. El nu trebuie să stăruiască asupra acestor 
lucruri, ci să privească la Isus, un model fără greşeală. Trebuie 
să promoveze optimismul şi curajul în Domnul — să vorbească 
despre credinţă, despre speranţă şi odihnă în Dumnezeu şi să nu 
considere că se cere din partea lui un efort strict şi impus. Tot ceea 
ce cere Dumnezeu este simpla încredere — să te arunci în braţele 
Sale cu toată slăbiciunea, nedesăvârşirea şi zdrobirea de inimă — 
iar Isus îi va ajuta pe cei neajutoraţi şi-i va întări şi clădi pe cei 
care simt că sunt foarte slabi. Prin această suferinţă, Dumnezeu 
va fi slăvit, prin răbdarea, credinţa şi supunerea manifestate de el. 
Aceasta va dovedi puterea adevărului pe care-l mărturisim. Aceasta 
este mângâiere când avem nevoie de ea, este sprijin. Orice ajutor de 
natură pământească, ce fusese un reazăm vremelnic, a fost îndepărtat. 
Mi-a fost arătat, de asemenea, cazul fratelui T. El s-a aşezat într-o 
stare de robie, la care Dumnezeu nu l-a chemat. Dumnezeu nu este 
bucuros când părinţii în vârstă îşi predau bunurile în mâinile copiilor 
lor neconsacraţi, chiar dacă aceştia mărturisesc despre adevăr. Dar 
când mijloacele pe care Domnul le-a încredinţat poporului Său sunt 
puse în mâinile copiilor necredincioşi, care sunt vrăjmaşii lui Dum- 
nezeu, El este dezonorat, pentru că ceea ce ar trebui să fie păstrat în 
rândurile poporului Domnului este pus în rândurile vrăjmaşului. 
Pe de altă parte, fratele T. a jucat rolul unui înşelător. El folosea 
tutun, dar ar fi vrut ca fraţii lui să creadă că nu-l folosea. Am văzut 
că păcatul acesta a împiedicat înaintarea lui în viaţa spirituală. La 
vârsta lui înaintată, el are de făcut o lucrare, să se abţină de la 
plăcerile trupeşti, care se luptă împotriva sufletului. A iubit adevărul 

şi a suferit pentru adevăr. Acum, el trebuie să preţuiască atât de 
mult răsplata veşnică, comoara din cer, moştenirea nepieritoare, 
cununa slavei care nu se ofileşte, încât să poată sacrifica cu bucurie 
satisfacerea poftei stricate, oricât de grea ar fi urmarea sau suferinţa, 
pentru ca să împlinească lucrarea de curăţire a trupului şi a spiritului. 

Apoi, mi-a fost arătată nora lui. Ea este iubită de Dumnezeu, dar 
este ţinută într-o dependenţă servilă, de teamă, nelinişte, descurajare, 
îndoială şi foarte tensionată. Sora aceasta n-ar trebui să considere 
că este obligată să-şi supună voinţa unui tânăr necredincios. Ea 
trebuie să-şi aducă aminte că viaţa ei de căsătorie nu nimiceşte 
individualitatea. Dumnezeu are asupra ei drepturi mai înalte decât 
orice pretenție pământească. Hristos a răscumpărat-o cu sângele 
Său. Ea nu-şi aparţine. Nu reuşeşte să-şi pună toată încrederea în 
Dumnezeu şi consimte să renunţe la convingerile ei, la conştiinţa ei, 
în faţa unui bărbat autoritar şi tiranic, instigat de Satana ori de câte 
ori maiestatea sa satanică poate lucra prin el, cu eficacitate, asupra 
acestui suflet sfios, care tremură de frică. A fost adusă de atâtea ori 
în stare de agitaţie, încât sistemul ei nervos este zdruncinat, iar ea 
a ajuns aproape o epavă. Este oare voia Domnului ca sora aceasta 
să se afle în această stare, şi Dumnezeu să fie lipsit de slujirea ei? 
Nu. Căsătoria ei a fost o înşelăciune a diavolului. Totuşi, ea trebuie 
să îmbunătăţească relaţia de căsătorie cât mai mult, să-l trateze 
pe soţul ei cu tandreţe, şi să-l facă cât de fericit poate, fără să-şi 
calce conştiinţa, pentru că, dacă el rămâne în răzvrătirea lui, lumea 
aceasta va fi tot cerul pe care-l va avea. Dar a se priva de privilegiul 
adunărilor, pentru ca să-i facă pe plac unui soţ arogant, care are 
spiritul balaurului, aceasta nu este în conformitate cu voinţa lui 
Dumnezeu. Dumnezeu doreşte ca acest suflet tremurând să alerge 
la El. Domnul va fi un adăpost pentru el. Va fi ca umbra unei mari 
stânci într-o regiune aridă. Doar să aibă credinţă, să se încreadă în 
Dumnezeu şi El o va întări şi o va binecuvânta. Toți cei trei copii ai 
ei sunt sensibili la influenţa adevărului şi a Duhului lui Dumnezeu. 
Dacă aceşti copii ar putea fi puşi într-o situaţie tot atât de favorabilă, 
precum sunt mulţi copii ai păzitorilor Sabatului, toţi ar fi convertiți 
şi înrolați în armata Domnului. 

Apoi, mi s-a arătat o tânără din acelaşi loc, care se depărtase de 
Dumnezeu şi era înfăşurată de întuneric. Îngerul a spus: „Pentru un 
timp, ea a alergat bine; ce a deranjat-o?* M-am uitat în urmă, şi am 

văzut că a existat o schimbare a împrejurărilor. Ea s-a împrietenit 
cu tineri asemenea ei, care erau plini de haz, de veselie, orgoliu şi 
iubire de lume. 

Dacă ar fi ţinut seamă de cuvintele lui Hristos, nu ar fi fost nevoie 
să se supună vrăjmaşului. „Vegheaţi şi rugaţi-vă, ca să nu cădeţi 
în ispită“ ( Marcu 14, 38 ). Ispita poate fi peste tot în jurul nostru, 
dar aceasta nu înseamnă să cădem obligatoriu în ispită. Adevărul 
merită oricât. Influenţa lui nu tinde să degradeze, ci să înalțe, să 
perfecţioneze, să curețe, să înalțe la nemurire şi la tronul lui Dum- 
nezeu. Îngerul a spus: „Vrei să ai pe Hristos sau lumea?“ Satana 
prezintă lumea cu cele mai ademenitoare şi măgulitoare atracţii ale 
ei pentru sărmanii muritori, şi ei privesc uimiţi la ea, iar strălucirea 
ei amăgitoare eclipsează slava cerului şi acea viaţă care durează ca 
şi tronul lui Dumnezeu. O viaţă de pace, fericire, nespusă bucurie, 
care nu va cunoaşte deloc durerea, tristeţea, suferinţa şi nici moartea, 
este sacrificată pentru o scurtă perioadă de viaţă păcătoasă. Toţi cei 
care vor renunţa la plăcerile lumii şi, împreună cu Moise, vor alege 
să sufere împreună cu poporul lui Dumnezeu, decât să se bucure de 
plăcerile vremelnice ale păcatului, socotind ocara lui Hristos o mai 
mare bogăţie decât comorile lumii, vor primi, împreună cu credin- 
ciosul Moise, cununa care nu se vestejeşte, a nemuririi, şi o cu mult 
mai mare şi veşnică greutate de slavă. 

Mama acestei fete a fost, în diverse momente, sensibilă la in- 
fluenţa adevărului, dar, fiind nehotărâtă, curând s-a pierdut. Ei îi 
lipseşte o voinţă fermă. Este prea şovăielnică şi prea mult influenţată 
de necredincioşi. Ea trebuie să promoveze hotărârea, tăria morală, 
statornicia în urmărirea de scopuri, care nu se va clătina la dreapta 
sau la stânga, după împrejurări. Ea nu trebuie să fie într-o astfel de 
stare şovăielnică. Dacă nu se schimbă în această privinţă, ea va fi 
prinsă cu uşurinţă în cursă şi luată captivă de Satana, după placul 
lui. Ca să învingă, va trebui să fie perseverentă şi constantă. Dacă 
nu, va fi învinsă şi-şi va pierde sufletul. Lucrarea mântuiri nu este 
un joc de copiii, de care să te ţii când vrei şi să-l părăseşti când îți 
place. Prin statornicie în urmărirea scopului şi prin efort neobosit, 
se va câştiga, în cele din urmă, biruinţa. Cel care va răbda până la 
sfârşit, va fi mântuit. Cei care continuă, cu răbdare, să facă binele 
sunt cei care vor avea parte de viaţă veşnică şi răsplată nemuritoare. 
Dacă această scumpă soră ar fi fost credincioasă convingerilor ei şi 

ar fi manifestat statornicie în urmărirea scopului, ar fi putut exercita 
o influenţă salvatoare în familia ei, asupra soţului şi ar fi putut fi 
de un deosebit ajutor pentru fiica ei. Toţi cei care sunt angajaţi în 
această luptă cu Satana şi cu oştirea lui au în faţa lor o lucrare sus- 
ținută. Ei nu trebuie să fie aşa de uşor de modelat ca ceara, pe care 
căldura o poate turna în orice formă. Ei trebuie să îndure lipsurile, 
ca nişte ostaşi credincioşi, să stea la postul lor şi să fie devotați în 
orice vreme. 

Duhul lui Dumnezeu se luptă cu toată familia aceasta. El îi va 
salva, dacă sunt dispuşi să fie salvaţi, aşa cum a stabilit El. Acum 
este ceasul încercării. Acum este ziua mântuirii. Acum este timpul 
lui Dumnezeu. În numele lui Hristos, îi implorăm să se împace cu 
Dumnezeu, o mai pot face, şi, în umilinţă, cu frică şi cutremur, să-şi 
ducă până la capăt mântuirea. Mi s-a arătat că lucrarea lui Satana 
era de a menţine biserica într-o stare de nepăsare, pentru ca tinerii 
să poată fi prinşi în rândurile armatei lui. Am văzut că tinerii erau 
sensibili faţă de influenţa adevărului. Dacă părinţii s-ar fi consacrat 
lui Dumnezeu şi ar fi lucrat cu interes pentru convertirea copiilor lor, 
Dumnezeu li s-ar fi descoperit şi ar fi preamărit Numele Lui printre 
ei. 

Apoi, mi-a fost arătat cazul fratelui U. Satana a strâns în jurul 
fratelui U. bandele sale şi l-a îndepărtat de Dumnezeu şi de frații lui. 
Fratele V. l-a influențat cu necredința lui, întunecând, într-o anumită 
măsură, puterea de discernământ a fratelui U. Privirea mi-a fost 
îndreptată înapoi şi mi s-a arătat că, în cazul acestui frate, n-a fost 
urmată calea cea mai înţeleaptă. Nu au existat destule motive, ca să 
fie lăsat în afara bisericii. El ar fi trebuit încurajat şi chiar îndemnat 
să se unească cu fraţii lui, în calitate de membru al bisericii. El se 
afla într-o stare mai potrivită de a intra în biserică decât unii dintre 
cei care erau uniţi cu ea. 

El n-a înţeles clar lucrurile şi vrăjmaşul a folosit această înţe- 
legere greşită spre paguba lui. Dumnezeu, care priveşte la inimă, 
era mai mulţumit de viaţa şi comportarea fratelui U. decât de viaţa 
unora care erau uniţi cu biserica. Voia Domnului este ca acest frate 
să se apropie de fraţii lui, ca să poată fi tărie pentru ei şi ei tărie 
pentru el. 

Soţia fratelui U. pare mişcată de adevăr. În multe privinţe, com- 
portamentul ei nu este atât de îndoielnic, ca cel al unora care măr- 

turisesc a crede tot adevărul. Totuşi, ea nu trebuie să privească la 
abaterile şi greşelile celor care mărturisesc despre lucruri mai bune, 
ci să întrebe cu toată seriozitatea: Ce este adevărul? Ea poate să 
exercite o influenţă spre bine împreună cu tovarăşul ei. Sufletele 
acestea, sfinţite prin adevăr, pot fi, prin puterea lui Dumnezeu, stâlpi 
în biserică şi să aibă asupra altora o influenţă salvatoare. Aceste 
suflete scumpe sunt răspunzătoare înaintea lui Dumnezeu pentru 
influenţa pe care o exercită. Ele pot, fie să adune cu Hristos, fie să 
risipească. Dumnezeu cere ca importanţa influenţei lor în cauza Lui 
să fie de partea adevărului. Isus i-a răscumpărat prin sângele Său. 
Ei nu-şi aparţin, pentru că au fost cumpăraţi cu un preţ. De aceea, 
lucrarea care le stă în faţă este de a-L slăvi pe Dumnezeu în trupul 
şi duhul lor, care sunt ale Sale. Noi facem o lucrare pentru veşnicie. 
Este de cea mai mare importanţă ca fiecare ceas să fie folosit în 
slujba lui Dumnezeu, şi astfel să se asigure o comoară în cer. 

Mi s-a arătat cazul tău, frate V., în legătură cu comunitatea din... 
„cu doi ani în urmă. Vedenia se referea la trecut, prezent şi viitor. 
Atunci când călătorim, şi eu stau în faţa oamenilor din diferite locuri, 
Duhul Domnului îmi prezintă în mod clar cazurile care mi-au fost 
arătate, reîmprospătând problema prezentată anterior. Mi s-a arătat 
că ai primit Sabatul, în timp ce te opuneai unor adevăruri importante, 
legate de Sabat. Tu nu erai întărit cu întregul adevăr, apoi, am văzut 
că mintea ta a fost îndreptată pe făgaşul necredinţei, al îndoielii şi 
neîncrederii, şi căutai să obţii acele lucruri care erau destinate să 
întărească necredinţa şi întunericul. În loc să cauţi dovadă necesară 
întăririi credinţei, ai mers în sens invers, iar Satana ţi-a îndreptat 
mintea pe calea urmăririi propriilor lui scopuri. Ţie îţi place să te 
lupţi, şi, când intri pe terenul de luptă, nu mai ştii când să depui 
armele. Îţi place să discuţi în contradictoriu şi ţi-ai îngăduit să faci 
aceasta până când ai fost condus de la lumină, de la adevăr şi de la 
Dumnezeu, acolo unde ai fost înfăşurat de întuneric, iar necredinţa a 
pus stăpânire pe mintea ta. Ai fost orbit de Satana. 

Ca şi Toma necredinciosul, tu ai considerat o virtute să te îndo- 
ieşti până când ai putea avea o dovadă clară, care să-ţi îndepărteze 
din minte orice pricină de îndoială. L-a lăudat Isus pe necredinciosul 
Toma când i-a prezentat dovada despre care el a declarat că dorea 
s-o aibă înainte de a crede? Isus i-a spus: „Nu fii necredincios, ci 
credincios.“ Toma i-a răspuns: „Domnul meu şi Dumnezeul meu!“ 

Acum el este constrâns să creadă; nu este loc pentru îndoială. Atunci 
Isus i-a spus: „Tomo, pentru că M-ai văzut, ai crezut. Ferice de cei 
ce n-au văzut şi au crezut“ ( loan 20, 27-29 ). Tu mi-ai fost prezentat 
ca unindu-te cu conducătorul răzvrătit şi oştirea lui, ca să tulburi, să 
încurci, să descurajezi, să deprimi şi să-i nimiceşti pe cei care luptă 
pentru dreptate, care se află sub steagul pătat de sânge al Prințului 
Emanuel. Mi-a fost arătat că influenţa ta i-a abătut pe oameni de la 
păzirea Sabatului poruncii a patra. Ţi-ai folosit talentele şi dibăcia, 
ca să născoceşti arme şi să le pui în mâinile vrăjmaşilor lui Dumne- 
zeu, ca să-i combată pe cei care încearcă să asculte de Dumnezeu, 
prin păzirea poruncilor Sale. În timp ce îngerii au fost însărcinaţi să 
întărească lucrurile care rămân, ca să se împotrivească influențelor 
tale şi să o contracareze, ei priveau cu cea mai adâncă mâhnire la 
lucrarea ta de descurajare şi distrugere. Tu ai făcut ca îngeri curaţi, 
fără păcat şi sfinţi să plângă. 

Cei care trăiesc în mijlocul pericolelor zilelor din urmă, zile 
care sunt caracterizate prin întoarcerea mulțimilor de la adevărul lui 
Dumnezeu la poveşti, vor avea o lucrare grea de făcut: să se întoarcă 
de la născociri omeneşti, care sunt pregătite pentru ei peste tot, şi să 
aibă dorinţa să se înfrupte din adevărul nepopular. Cei care se întorc 
de la aceste poveşti la adevăr sunt dispreţuiţi, urâţi şi persecutați de 
către cei care prezintă oamenilor tot felul de născociri pentru a fi 
primite spre acceptarea lor. Satana este în război cu rămăşiţa, care 
se străduieşte să păzească poruncile lui Dumnezeu şi mărturia lui 
Isus. Îngerii răi sunt însărcinaţi să folosească oameni de pe pământ, 
ca agenţi ai lor. Aceştia pot să-şi exercite cu foarte mare succes 
influenţa spre a face ca atacurile lui Satana să fie eficiente împotriva 
rămăşiţe, pe care Dumnezeu o numeşte „o seminţie aleasă, o preoţie 
împărătească, un neam sfânt, un popor pe care Dumnezeu şi l-a 
câştigat, ca să fie al Lui, ca să vestiți puterile minunate ale Celui ce 
v-a chemat din întuneric la lumina Sa minunată“. Satana este hotărât 
să împiedice această lucrare şi va folosi pe oricine se va angaja în 
slujba lui, spre a-l împiedica pe poporul ales al lui Dumnezeu să 
vestească puterile minunate ale Celui ce i-a chemat pe oameni din 
întuneric la lumina Sa minunată. Lucrarea marelui rebel şi a oştirii 
lui acoperă de tot această lumină şi face ca poporul ales să nu aibă 
încredere în ea. În timp ce Isus îi curăţeşte pentru Sine pe copiii Săi, 
mântuindu-i de toată nelegiuirea lor, Satana îşi va folosi forţele, ca 

să oprească lucrarea şi să împiedice desăvârşirea sfinților. El nu-şi 
exercită puterea asupra celor ce sunt complet acoperiţi de înşelăciune 
şi împrejmuiţi cu zidurile poveştilor şi rătăcirii, şi care nu fac nici 
un efort să primească şi să asculte de adevăr. El ştie că este sigur pe 
ei. Dar cei care caută adevărul, ca să poată asculta de el din iubire, 
sunt cei care-i trezesc răutatea şi îi stârnesc mânia. Niciodată Satana 
nu îi poate slăbi atâta timp cât ei stau aproape de Isus; de aceea el ( 
Satana ) este mulţumit când îi poate conduce pe calea neascultării. 

Când păcătuim împotriva lui Dumnezeu, există dispoziţia de 
a rămâne în urma lui Isus cu o călătorie de o zi; căutăm să ne 
separăm de grupa Lui pentru că acest lucru este neplăcut, deoarece 
fiecare rază de lumină a prezenţei Sale divine arată spre păcatul 
de care suntem vinovaţi. Satana se bucură foarte mult de păcatele 
pe care le-au săvârşit oamenii, la îndemnul lui, şi face foarte mare 
caz de toate aceste eşecuri şi păcate. EI le enumeră în faţa îngerilor 
lui Dumnezeu şi îşi bate joc de ei cu aceste slăbiciuni şi eşecuri. 
El este din toate punctele de vedere un învinuitor al fraţilor şi se 
bucură foarte mult de fiecare păcat şi greşeală, pe care poporul lui 
Dumnezeu este ispitit să le facă. Tu, frate V., eşti angajat, în mare 
măsură, chiar în această lucrare. Ai luat ceea ce ţi s-a părut ţie drept 
greşeli, slăbiciuni şi rătăciri în rândurile adventiştilor păzitori ai 
Sabatului şi le-ai dus în atenţia vrăjmaşilor credinţei noastre, care 
duceau război împotriva acelei grupe căreia îi slujesc îngeri din cer 
şi pentru a căror cauză Isus, Avocatul lor, pledează înaintea Tatălui 
Său. El strigă: „Cruţă-i, Tată, cruţă-i, ei sunt cumpăraţi cu sângele 
Meu“, şi ridică înaintea Tatălui Său mâinile Sale rănite. Tu eşti 
vinovat înaintea lui Dumnezeu de un mare păcat. Ai profitat de acele 
lucruri care mâhnesc, care provoacă suferinţă celor din poporul lui 
Dumnezeu, când îi văd pe unii dintre ei neconsacraţi şi, adesea, 
biruiţi de Satana. În loc să ajuţi aceste suflete greşite să se îndrepte, 
tu ai scos triumfător în evidenţă greşelile lor în faţa celor care îi urau, 
pentru că au mărturisit că păzesc poruncile lui Dumnezeu şi credinţa 
lui Isus. Ai pus o povară în plus pe umerii celor care s-au angajat 
în lucrarea de salvare a celor greşiţi, de căutare a oilor pierdute ale 
casei lui Israel. 

Din cauza neascultării şi a îndepărtării de Dumnezeul lui Israel, 
i-a fost îngăduit să fie dus în locuri de strâmtorare şi să sufere îm- 
potrivire; vrăjmaşilor li s-a îngăduit să facă război cu credincioşii, 


Avertizări şi mustrări 99 


să-i umilească şi să-i facă să-L caute pe Dumnezeu, în necazul şi 
nenorocirea lor. „Amalec a venit să bată pe Israel la Refidim“ ( Exo- 
dul 11, 8 ). Aceasta a avut loc imediat după ce copiii lui Israel s-au 
dedat la cârtiri pline de răzbunare şi la plângeri nedrepte şi raţionale 
împotriva conducătorilor lor, pe care Dumnezeu îi pregătise şi îi 
alesese să-i conducă prin pustiuri, spre ţara Canaanului. Dumnezeu 
i-a condus pe drumul unde nu era apă, ca să-i încerce, să vadă dacă, 
după ce au primit atâtea dovezi ale puterii Lui, au învăţat să se în- 
toarcă spre EI, în suferinţa lor, şi dacă s-au pocăit de cârtirile lor şi 
de răzvrătirea din trecut împotriva Lui. Ei îi învinuiseră pe Moise şi 
pe Aaron că, din motive egoiste, i-a adus din Egipt ca să-i omoare 
prin înfometare, pe ei şi pe copiii lor, pentru ca să se poată îmbogăţi 
cu averea lor. Făcând acest lucru, israeliţii au atribuit omului ceea ce 
au primit, o dovadă evidentă că era numai de la Dumnezeu, a cărui 
putere este nemărginită. Dumnezeu dorea ca aceste manifestări ale 
puterii Sale să-I fie atribuite numai Lui şi ei să slăvească Numele 
Lui pe pământ. Domnul i-a dus de repetate ori pe acelaşi teren al 
necazului spre a-i pune la încercare dacă au învăţat procedeele Lui 
şi dacă s-au pocăit de neascultarea lor păcătoasă şi de cârtirile lor 
răzvrătite. La Refidim, când sufereau de sete, au manifestat din nou 
mândria şi au dovedit că încă mai aveau o inimă rea, în care sălăşlu- 
iau necredinţa, murmurarea şi răzvrătirea, ceea ce dovedea că încă 
nu era prudent să-i stabilească în ţara Canaanului. Dacă ei nu aveau 
să-L slăvească pe Dumnezeu în necazurile şi restriştea lor, în călăto- 
riile prin pustie spre Canaanul în perspectivă, în timp ce Dumnezeu 
le dădea în continuu dovada de netăgăduit a puterii şi slavei Lui, şi a 
purtării Sale de grijă faţă de ei, ei nu aveau să slăvească Numele Lui 
şi să-L glorifice nici când urmau să fie stabiliţi în ţara Canaanului, 
înconjurați de binecuvântări şi prosperitate. Din cauza setei, ei s-au 
înfuriat, astfel că Moise s-a temut pentru viaţa lor. 

Când Israel a fost atacat de amaleciţi, Moise i-a dat instrucţiuni 
lui Iosua, să se lupte cu vrăjmaşii lor, în timp ce el avea să stea cu 
toiagul lui Dumnezeu în mâna ridicată spre cer, în văzul poporului, 
arătând israeliților răzvrătiți, care murmurau, că tăria şi puterea lor 
erau la Dumnezeu. În acel toiag nu era nici o putere, Dumnezeu lucra 
prin Moise. Moise avea să primească toată puterea lui de sus. Când 
îşi ținea mâinile ridicate era mai tare Israel; când îşi lăsa mâinile 
în jos, era mai tare Amalec. Când Moise a obosit, era necesar să se 

facă pregătiri, ca mâinile lui istovite să fie continuu ridicate spre 
cer. Aaron şi Hur au pregătit un loc pe care l-au aşezat pe Moise şi, 
apoi, amândoi s-au angajat să ţină mâinile lui obosite în sus până la 
asfinţitul soarelui. Aceşti bărbaţi au arătat în felul acesta israeliților 
datoria lor de a-l sprijini pe Moise în această lucrare grea, în timp ce 
el avea să primească Cuvântul de la Dumnezeu spre a-l comunica 
lor. Faptul acesta mai trebuia să le arate că numai Dumnezeu le ţinea 
destinul în mâinile Sale, că El era conducătorul lor, ca autoritate 
recunoscută. „Domnul a zis lui Moise: «Scrie lucrul acesta în carte, 
ca să se păstreze aducerea-aminte şi spune lui losua că voi şterge 
pomenirea lui Amalec de sub ceruri» El a zis: «Pentru că şi-a ridicat 
mâna împotriva scaunului de domnie al Domnului, Domnul va purta 
război împotriva lui Amalec, din neam în neam». „Adu-ţi aminte 
ce ţi-a făcut Amalec pe drum; la ieşirea voastră din Egipt; cum 
te-a întâlnit pe drum şi, fără nici o teamă de Dumnezeu, s-a aruncat 
asupra ta pe dinapoi, asupra tuturor celor ce se târau la coadă, când 
erai obosit şi sleit de puteri. Când îţi va da Domnul Dumnezeul tău 
odihnă, după ce te va izbăvi de toţi vrăjmaşii care te înconjoară, în 
ţara pe care Domnul, Dumnezeul tău, ţi-o dă ca moştenire şi spre 
stăpânire, să ştergi pomenirea lui Amalec de sub ceruri; să nu uiţi 
lucrul acesta“ ( Exodul 17, 14.16; Deuteronom 25, 17-19). 

Când îngerul lui Dumnezeu a prezentat aceste fapte din călători- 
ile şi experienţa copiilor lui Israel, am fost adânc impresionată, mai 
ales în ceea ce priveşte grija lui Dumnezeu pentru poporul Său. 

Cu toate greşelile, neascultarea şi răzvrătirea lor, ei erau încă 
poporul ales al lui Dumnezeu. El i-a onorat în mod deosebit prin 
coborârea din sfântul Său locaş pe muntele Sinai şi în maiestate, 
slavă şi cutremurătoare splendoare, a rostit Cele Zece Porunci în 
auzul întregului popor, scriindu-le cu degetul Lui pe tablele de piatră. 
Domnul spune despre poporul Său, Israel: „Domnul, Dumnezeul tău 
te-a ales, ca să fii un popor al Lui dintre toate popoarele de pe faţa 
pământului. Nu doar pentru că întreceţi la număr pe toate celelalte 
popoare S-a alipit Domnul de voi şi v-a ales, căci voi sunteţi cel 
mai mic dintre toate popoarele. Ci, pentru că Domnul vă iubeşte, 
pentru că a vrut să ţină jurământul pe care l-a făcut părinţilor voştri“ 
( Deuteronom 7, 6-8). 

Mi-a fost arătat că cei care încearcă să asculte de Dumnezeu 
şi să-şi curețe sufletele prin ascultare de adevăr sunt poporul lui 

Dumnezeu, Israelul Lui cel modern. Dumnezeu spune despre ei, prin 
Petru: „Voi sunteţi însă o seminţie aleasă, o preoţie împărătească, un 
neam sfânt, un popor pe care Dumnezeu Şi l-a ales ca să fie al Lui, ca 
să vestiți puterile minunate ale Celui ce v-a chemat din întuneric la 
lumina Sa minunată“ ( 1 Petru 2,9 ). După cum a fost o crimă pentru 
Amalec să profite de copiii lui Israel, în slăbiciunea şi oboseala lor, 
ca să-i hărţuiască, să-i încurce şi a-i descurajeze, tot aşa este un păcat 
şi pentru tine să supraveghezi îndeaproape, să descoperi slăbiciunea, 
ezitările, greşelile şi păcatele năpăstuitului popor al lui Dumnezeu, 
şi să le expui în faţa vrăjmaşilor. Tu ai făcut lucrarea lui Satana, nu 
lucrarea lui Dumnezeu. Mulţi adventişti păzitori ai Sabatului din..... 
au fost foarte slabi. Ei au fost reprezentanţi jalnici ai adevărului. 
Ei n-au făcut cinste cauzei adevărului prezent, iar cauza ar fi fost 
mai câştigată fără ei. Tu ai prezentat viaţa neconsacrată a păzitorilor 
Sabatului drept scuză pentru poziţia pe care o ocupi, de îndoială 
şi necredinţă. De asemenea, necredinţa ta a fost întărită, văzând că 
unii dintre cei neconsacraţi mărturiseau cu tărie credinţa în viziuni, 
apărându-le când erau atacate şi susţinându-le cu căldură. În timp ce 
mărturiseau cu atâta zel credinţa lor, ei nesocoteau învăţăturile date 
prin viziuni şi acționau direct împotriva lor. În această privinţă, ei au 
fost pietre de poticnire pentru fratele U., şi, prin cursul acţiunii lor, 
au compromis viziunile. 

Frate V., mi s-a arătat că ai avut o inimă îngâmfată. Când ai 
socotit că scrierile tale au fost desconsiderate la biroul Review, 
mândria ta a fost atinsă şi ai început lupta care este ca şi cea a lui 
Saul, care loveşte cu piciorul în ţepuş. Ai dat mâna cu cei care au 
schimbat adevărul lui Dumnezeu în minciună. Ai întărit mâinile 
păcătoşilor şi te-ai opus sfatului lui Dumnezeu împotriva sufletului 
tău. Te-ai luptat împotriva a ceea ce nu cunoşti. N-ai ştiut ce lucrare 
fac. Am văzut-o pe soţia ta luptându-se cu Dumnezeu în rugăciune, 
credinţa ei prinzându-te ferm pe tine şi, în acelaşi timp, fixându-se 
de tronul lui Dumnezeu, implorând făgăduinţele Sale, care niciodată 
nu dau greş. A durut-o când a văzut că tu stărui în lupta împotriva 
adevărului. Am văzut că faci aceasta din neştiinţă, orbit de Satana. 
Cât timp eşti angajat în această luptă, nu creşti în spiritualitate şi 
consacrare faţă de Dumnezeu. Tu n-ai dovada că umblările tale 
sunt plăcute lui Dumnezeu. Ai zel, dar nu în acord cu cunoştinţa. 

Nu cunoşti chemarea mea, abia m-ai văzut şi n-ai nici o cunoştinţă 
despre lucrarea mea. 

Frate V., ai calităţi care te-ar face să fii de un folos special în 
biserica din.... sau în oricare altă biserică, dacă talentele tale ar fi 
consacrate clădirii cauzei lui Dumnezeu. Am văzut că copiii tăi sunt 
acum gata să primească adevărul, iar Isus pledează pentru tine, frate 
V: „Mai cruţă-l puţin.“ Am văzut că dacă ai fi convertit la adevăr, ai 
fi un stâlp în biserică şi L-ai putea onora pe Dumnezeu, prin influenţa 
ta, sfinţită prin adevăr. 

Am văzut îngerii îndurării, planând în jurul fratelui V. Mi-a fost 
arătat că el a fost înşelat, în mare măsură, în privinţa valorii morale 
şi s-a aflat înaintea lui Dumnezeu în acea clasă care s-a retras din 
cadrul organizaţiei. Printre ei sunt şi câţiva cinstiţi; aceştia vor fi 
salvaţi; dar cei mai mulţi dintre ei sunt de mult timp neconsacraţi cu 
inima, iar mărturiile discrete erau, în drumul lor, ca un jug al robiei. 
Ei au aruncat jugul şi au reţinut căile lor stricate. Dumnezeu te 
cheamă să te desparţi de ei. Desprinde-te de aceştia, a căror plăcere 
este să lupte împotriva adevărului lui Dumnezeu. Puţini dintre ei 
vor dezvolta un caracter adevărat. Ei fac parte din acea clasă care 
iubeşte şi fabrică minciuna. 

Dacă tot interesul tău este pentru adevăr şi lucrarea pregătitoare 
pentru acest timp, vei fi sfințit prin adevăr şi vei primi destoinicie 
pentru nemurire. Eşti în pericol să fii prea pretenţios cu copiii tăi 
şi nu atât de răbdător cât este necesar să fii. Lucrarea completă de 
pregătire trebuie să continue alături de toţi cei care mărturisesc ade- 
vărul, până când vom sta înaintea tronului lui Dumnezeu, fără vină, 
fără pată sau zbârcitură, sau orice lucru de felul acesta. Dumnezeu 
te va curăţi, dacă te vei supune procesului de curăţire. 


Mărturii pentru comunitate — Numărul 16 


Scopul mărturiilor personale 


Iubiţi fraţi şi surori: Domnul mi S-a arătat din nou. La 12 iunie 
1868, în timp ce vorbeam fraţilor în casa de rugăciune din Battle 
Creek, Michigan, Duhul lui Dumnezeu a venit asupra mea şi într-o 
clipă am fost luată în viziune. Priveliştea a fost vastă. Eu începusem 
să scriu al cincilea volum din Daruri Spirituale, dar când am avut 
mărturii de natură practică, pe care voi trebuia să le aveţi de îndată, 
am părăsit acea lucrare pentru a pregăti această mică foaie volantă. 

În această ultimă viziune, mi s-a arătat ceea ce justifică pe deplin 
procedeul meu de a publica mărturiile personale. Când Domnul 
alege cazuri individuale şi specifică greşelile lor, alţii, care n-au fost 
arătaţi în vedenie, iau ca de la sine înţeles faptul că ei stau bine, sau 
aproape bine. Dacă cineva este mustrat pentru vreo greşeală specială, 
fraţii şi surorile trebuie să se cerceteze pe ei înşişi, ca să vadă în 
ce au greşit şi în ce sunt vinovaţi de acelaşi păcat. Ei ar trebui să 
aibă un spirit de umilită mărturisire. Dacă alţii îi cred drepţi, aceasta 
nu-i face să fie drepţi. Dumnezeu priveşte la inimă. El încearcă 
şi probează în felul acesta sufletele. Mustrând greşelile unuia, El 
urmăreşte să-i îndrepte pe mulți. 

Dar, dacă nu acceptă mustrarea pentru ei înşişi şi le place să 
creadă că Dumnezeu trece cu vederea greşelile lor, pentru că nu-i 
alege în mod deosebit, îşi înşeală sufletele şi vor fi închişi în întuneric 
şi lăsaţi pe căile lor, să urmeze după închipuirea inimii lor. 

Mulţi îşi tratează în mod fals sufletele şi se înşeală cu privire 
la adevărata lor stare înaintea lui Dumnezeu. El foloseşte căi şi 
mijloace spre a sluji cel mai bine scopul Lui şi spre a proba ce se 
află în inimile pretinşilor Săi urmaşi. Domnul descoperă lămurit 
greşelile unora, ca astfel alţii să poată fi avertizaţi, să le fie frică şi 
să evite greşelile acelea. Prin cercetarea de sine, pot să afle că fac 
aceleaşi lucruri pe care Dumnezeu le condamnă la alţii. Dacă doresc 
să-i slujească într-adevăr lui Dumnezeu şi se tem să păcătuiască 
împotriva Lui, ei nu vor aştepta ca păcatele lor să fie specificate 
înainte de a le mărturisi şi, cu pocăință smerită, să se întoarcă la 

Domnul. Ei vor părăsi lucrurile care n-au plăcut lui Dumnezeu, 
conform cu lumina dată altora. Dacă, dimpotrivă, ei văd că sunt 
vinovaţi exact de aceleaşi păcate care au fost mustrate la alţii, şi 
totuşi continuă pe aceeaşi cale neconsacrată, pentru că n-au fost 
numiţi în mod special, îşi pun în pericol propriile lor suflete şi vor fi 
luaţi de Satana robi, după buna lui vrere. 


[114] 


Mutare la Battle Creek 


În vedenia dată mie la 12 iunie 1868, mi s-a arătat că ar putea 
fi făcută o mare lucrare în a aduce suflete la cunoştinţa adevărului, 
dacă s-ar face eforturi adecvate. În fiecare oraş, comună şi sat, există 
persoane care ar îmbrăţişa adevărul, dacă acesta ar fi prezentat într-o 
manieră adecvată. În mijlocul nostru, este nevoie de misionari, de 
misionari jertfitori de sine, care, ca şi marele nostru Model, nu-şi 
vor place lor, ci vor trăi să facă bine altora. 

Mi s-a arătat că noi, ca popor, suntem deficitari. Cuvintele noastre 
nu sunt în acord cu credinţa noastră. Credinţa noastră mărturiseşte 
că trăim sub influenţa vestirii celei mai solemne solii, care a fost 
dată vreodată muritorilor. Totuşi, cu toate că acest fapt este evident, 
eforturile noastre, zelul nostru, spiritul nostru de sacrificiu de sine 
nu se compară cu caracterul lucrării. Trebuie să ne trezim din morţi 
şi Hristos ne va da viaţă. 

La mulţi dintre fraţii şi surorile noastre există o puternică în- 
clinaţie de a locui în Battle Creek. Vin familii din toate părțile, să 
locuiască acolo, şi multe altele au privirea îndreptată în acelaşi sens. 
Unii dintre cei care au venit la Battle Creek au deţinut slujbe în 
micile comunităţi de unde s-au mutat, şi unde ajutorul şi vigoarea lor 
erau necesare. Când unii ca aceştia sosesc la Battle Creek şi se unesc 
cu atât de mulţi păzitori ai Sabatului de acolo, adesea, ei simt că 
mărturiile lor nu sunt necesare şi de aceea, talentul lor este îngropat. 

Unii aleg Battle Creek din cauza privilegiilor religioase pe care 
le oferă, totuşi, se miră că spiritualitatea lor descreşte după o şedere 
de câteva luni acolo. Nu există o cauză? Scopul multora a fost să fie 
avantajaţi din punct de vedere bănesc — să se angajeze în afaceri 
care să le aducă profituri mai mari. Aşteptările lor în această privinţă 
pot fi realizate, în timp ce sufletul flămânzegşte şi devine pipernicit în 
cele spirituale. Nu iau asupra lor nici o sarcină specială, pentru că 
socotesc că ar fi nepotriviţi. Ei nu ştiu unde să se apuce de lucru într- 
o comunitate aşa de mare, şi de aceea devin leneşi în via Stăpânului 
lor. Toți cei care urmează pe această cale nu fac decât să mărească 

munca celor care au sarcina lucrării din comunitate. Ei sunt, ca mulţi, 
încărcătură moartă. În Battle Creek sunt mulţi care devin repede 
ramuri vestejite. 

Unii, care au fost lucrători şi care au experienţe în cauza ade- 
vărului prezent, se mută la Battle Creek şi îşi abandonează sarcina. 
În loc să simtă nevoia de a dubla energia, vegherea, rugăciunea şi 
zeloasa îndeplinire a datoriei, ei aproape că nu fac nimic. Aceia care 
au de dus poveri la serviciu şi nu au timp pentru îndatoriri în afară 
de lucrul lor, sunt obligaţi să ocupe poziţii de răspundere în biserică 
şi să îndeplinească importanta lucrare cerută, pe care, dacă nu o vor 
face, va rămâne nefăcută, pentru că alţii nu vor să ia povara. 

Fraţii care doresc să-şi schimbe reşedinţa, care au în vedere slava 
lui Dumnezeu şi simt că asupra lor zace răspunderea individuală de 
a face altora bine, de a salva suflete pentru care Hristos nu Şi-a cruțat 
viaţa, ar trebui să se mute în oraşe şi sate unde există doar puţină 
lumină sau deloc, şi unde pot fi de un real folos şi binecuvântare 
pentru alţii cu lucrarea şi experienţa lor. Este de dorit ca misionarii 
să se ducă în oraşe şi sate, şi să înalțe steagul adevărului, pentru ca 
Dumnezeu să poată avea martori de-ai Lui, răspândiţi peste tot în 
ţară, pentru ca lumina adevărului să poată pătrunde acolo unde până 
acum n-a ajuns, iar stindardul adevărului să fie înălţat acolo unde el 
nu este încă cunoscut. Fraţii nu trebuie să se adune la un loc, pentru 
că acesta este mai agreabil pentru ei, ci să caute să îndeplinească 
înalta lor chemare spre a face bine altora, spre a contribui la salvarea 
a cel puţin un suflet. Dar pot fi salvaţi chiar mai mulţi. 

Unicul scop al acestei lucrări nu trebuie să fie doar spre a mări 
răsplata noastră din cer. În privinţa acesta, unii sunt egoişti. Având în 
vedere ceea ce a făcut Hristos pentru noi şi cât a suferit El pentru pă- 
cătoşi, ar trebui, ca, din iubire curată şi dezinteresată pentru suflete, 
să imităm exemplul Lui, prin sacrificarea plăcerii şi a comodităţii 
noastre pentru binele lor. Bucuria pusă înaintea lui Hristos, care 
L-a susținut în toate suferinţele Sale, a fost mântuirea sărmanilor 
păcătoşi. Aceasta ar trebui să fie şi bucuria noastră şi stimulentul 
ambiţiei noastre, cauza Stăpânului nostru. Făcând aşa, Îi facem plă- 
cere lui Dumnezeu şi ne manifestăm iubirea şi consacrarea faţă de 
EI, ca slujitori ai Săi. El ne-a iubit întâi şi n-a reţinut de la noi pe 
iubitul Său Fiu, ci L-a dat din inima Lui să moară, pentru ca noi să 
putem avea viaţă. Iubirea, adevărata iubire pentru semenii noştri, 

dovedeşte iubire faţă de Dumnezeu. Putem face mare caz de mărtu- 
risirea noastră de credinţă, totuşi, fără această iubire, nu înseamnă 
nimic. Credinţa noastră ne poate face să ne dăm chiar trupurile să 
fie arse, totuşi, fără iubirea jertfitoare de sine, aşa cum a existat în 
inima lui Isus şi cum a fost exemplificată în viaţa Lui, noi suntem ca 
o aramă sunătoare şi un chimval zăngănitor. 

Sunt familii care primesc putere spirituală, mutându-se la Battle 
Creek. Acesta este exact locul spre a-i ajuta pe unii, în timp ce el 
este un loc rău pentru alţii. Fratele şi sora A. sunt un exemplu al 
celor care vor beneficia prin mutarea lor în acest loc. Domnul i-a 
îndrumat să urmeze această cale. Battle Creek a fost exact locul 
care le era spre binele lor şi s-a dovedit a fi o binecuvântare pentru 
toată familia. Venind aici, ei au câştigat tărie să pună picioarele în 
mod hotărât pe platforma adevărului, şi, dacă ei continuă pe calea 
ascultării smerite, se pot bucura de ajutorul pe care l-au primit la 
Battle Creek. 


În atenţia predicatorilor 


În vedenia pe care am avut-o la 12 iunie 1868, am fost adânc 
impresionată de marea lucrare, care trebuie adusă la îndeplinire 
pentru a pregăti un popor pentru venirea Fiului omului. Am văzut că 
secerişul este mare, dar că secerătorii sunt puţini. Mulţi, dintre cei 
care sunt acum în câmp, care muncesc spre a salva suflete, sunt slabi. 
Ei au purtat poveri grele, care i-au obosit şi epuizat. Totuşi, mi-a fost 
arătat că la unii dintre pastorii noştri era o prea mare cheltuială de 
energie, care, în realitate, nu era necesară. Unii se roagă prea lung 
şi prea tare, epuizându-şi vitalitatea, fără să fie nevoie; alţii, în mod 
obişnuit, ţin cuvântări cu o treime sau cu jumătate mai lungi decât 
ar trebui. 

Făcând astfel, ei devin excesiv de plictisitori, interesul poporului 
descreşte înainte de a se termina cuvântarea, şi se pierde mult pentru 
că nu poate fi reţinut. O jumătate din ceea ce a fost spus ar fi fost 
de ajuns. Cu toate că tot subiectul putea fi important, succesul ar 
fi fost mult mai mare, dacă rugăciunea şi vorbirea ar fi fost mai 
scurte. Rezultatul ar fi fost atins fără o oboseală atât de mare. Ei îşi 
folosesc, fără să fie nevoie, toată puterea şi vitalitatea, care, pentru 
binele cauzei, este necesar să fie cruţată. Ceea ce oboseşte şi ruinează 
sănătatea este efortul îndelungat, peste pragul de oboseală. 

Am văzut că această muncă suplimentară, când organismul era 
epuizat, a consumat viaţa iubitului frate Sperry şi l-a dus prematur 
la mormânt. Dacă şi-ar fi menajat sănătatea, ar fi putut trăi să mun- 
cească până în ziua de azi. De asemenea, tot această muncă a fost 
cea care a epuizat puterea de viaţă a iubitului frate Cranson şi a făcut 
ca viaţa lui utilă să se stingă. 

Cântatul excesiv, ca şi rugăciunea şi vorbirea mult prelungită, 
sunt extrem de obositoare. În cele mai multe cazuri, pastorii noştri 
n-ar trebui să-şi continue eforturile mai mult de o oră. Ei trebuie să 
lase la o parte introducerile şi să revină de îndată la subiect, căutând 
să încheie cuvântarea când este interesul cel mai mare. Ei nu trebuie 
să-şi continue efortul până ce ascultătorii lor doresc ca vorbirea 

să se termine odată. Mare parte din această lucrare suplimentară 
este pierdută pentru popor, care adesea, este prea obosit spre a mai 
beneficia de ceea ce mai putea auzi; şi cine poate spune cât de mare 
este pierderea creată de pastorii care lucrează în felul acesta? În 
final, nu se câştigă nimic prin acest concept privind vitalitatea. 

Adesea, puterea este epuizată la începutul unui efort prelungit. 
Şi chiar în monumentul când există mult de câştigat sau de pierdut, 
pastorul consacrat lui Hristos, care are interes şi vrea să lucreze, 
nu mai poate dispune de putere. El a folosit-o toată la cântat, în 
rugăciuni lungi şi predică prelungită şi biruința este pierdută din lipsă 
de lucrare serioasă şi bine orientată la timpul potrivit. Momentul de 
aur este pierdut. Nu s-a stăruit asupra impresiilor făcute. Ar fi fost 
mai bine să nu se fi trezit nici un interes; pentru că, dacă convingerile 
au fost înăbuşite, este foarte greu să impresionezi mintea din nou cu 
adevărul. 

Mi-a fost arătat că, dacă pastorii noştri ar avea grijă să-şi păs- 
treze puterea, în loc să fie cheltuită inutil, lucrarea lor chibzuită şi 
bine dirijată ar realiza într-un an mai mult decât s-ar realiza prin 
vorbire, rugăciune şi cântat îndelungat, care sunt atât de obositoare 
şi epuizante. În cazul din urmă, adesea, poporul este lipsit de lucra- 
rea de care are multă nevoie, la timp potrivit, pentru că lucrătorul 
are nevoie de odihnă şi îşi va periclita sănătatea şi viaţa, dacă îşi 
continuă efortul. 

Iubiţii noştri fraţi, Matteson şi T. Bourdeau, au greşit, şi ar trebui 
să facă o reformă în felul lor de a lucra. Ei trebuie să vorbească 
scurt şi să se roage scurt. Trebuie să vină de îndată la subiect şi să se 
oprească brusc înainte să se extenueze în munca lor. Amândoi pot să 
realizeze mult bine, făcând acest lucru fără a se epuiza şi păstrând 
putere spre a continua lucrările pe care le iubesc, fără a fi extenuaţi. 

În vedenia pe care am avut-o la 12 iunie 1868, mi-a fost arătat 
pericolul ca poporul lui Dumnezeu să privească la fratele şi sora 
White şi să creadă că trebuie să vină la dânşii cu poverile lui pentru 
a căuta sfat la ei. N-ar trebui să fie aşa. Ei sunt invitaţi de milostivul 
şi iubitorul lor Mântuitor să vină la El, când sunt trudiţi mult şi îm- 
povăraţi şi îi va uşura. La El vor găsi odihnă. Aducând încurcăturile 
şi necazurile lor la Isus, făgăduinţa pentru ei se va împlini. Când în 
adânca lor întristare, simt uşurarea, care se găseşte numai la Isus, 
ei obțin o experienţă care este de cea mai mare valoare. Fratele şi 
sora White se străduiesc pentru curățirea vieţii, şi să aducă roadele 
sfințirii, totuşi, ei sunt numai muritori care greşesc. Mulţi vin la noi 
cu întrebarea: Să fac aceasta? Să mă angajez în acea întreprindere? 
Sau, cu privire la îmbrăcăminte, s-o port pe asta sau pe aceea? Eu le 
răspund: Voi mărturisiţi că sunteţi ucenicii lui Hristos. Studiaţi Bi- 
blia voastră. Citiţi cu atenţie şi cu rugăciune despre viaţa scumpului 
nostru Mântuitor, când a locuit printre oameni, pe pământ. Imitaţi 
viaţa Lui şi nu vă veţi abate de la calea îngustă. Noi refuzăm cu 
desăvârşire să fim conştiinţă pentru voi. Dacă vă spunem exact ce să 
faceţi, veţi privi la noi spre a vă călăuzi, în loc să vă duceţi direct la 
Isus pentru voi înşivă. Experienţa voastră se va afla în noi. Trebuie 
să aveţi o experienţă pentru voi înşivă, care să se afle în Dumnezeu. 
Atunci puteţi sta în mijlocul pericolelor zilelor din urmă şi să fiți 
curăţiţi, iar nu consumaţi de focul suferinţei, prin care trebuie să 
treacă toţi sfinţii, pentru ca să le fie îndepărtate toate impurităţile din 
caracterul lor înainte de primirea atingerii finale a nemuririi. 

Mulţi dintre iubiții noştri fraţi şi surori cred că nu pot avea o 
adunare mare, dacă nu sunt prezenţi acolo fratele şi sora White. În 
multe locuri, ei îşi dau seama că ceva trebuie făcut spre a pune în 
mişcare poporul, pentru o mai serioasă şi mai hotărâtă acţiune în 
lucrarea şi cauza adevărului. Ei aveau în mijlocul lor pastori care au 
lucrat printre ei. Totuşi, înțelegeau că trebuia făcută o lucrare mai 
mare, şi priveau spre fratele şi sora White s-o facă. Am văzut că 

aceasta nu era aşa cum dorea Dumnezeu să fie. În primul rând,există 
o deficiență la unii dintre pastorii noştri. Lor le lipseşte cunoaşterea 
temeinică. Ei nu iau asupra lor sarcina lucrării şi nu se dezvoltă spre 
a fi la înălțime chiar acolo unde poporul are nevoie de ajutor. Nu 
posedă discernământ spre a vedea şi simţi unde anume este nevoie 
ca poporul să fie corectat, mustrat, clădit şi întărit. 

Unii dintre ei lucrează într-un loc săptămâni şi luni şi, constată 
că există mai mult de făcut când pleacă decât atunci când au început. 
Dărnicia sistematică este înceată. O parte a lucrării pastorului este 
aceea de a susţine această ramură a lucrării; dar, pentru că aceasta nu 
este ceva plăcut, unii îşi neglijează însărcinarea. Ei prezintă adevărul 
din Cuvântul lui Dumnezeu, dar nu imprimă poporului necesitatea 
de a asculta. De aceea, mulţi sunt auzitori, dar puţini ascultători. 
Poporul simte lipsa. Lucrurile nu le sunt puse în ordine, şi ei privesc 
la fratele şi la sora White să îndrepte deficienţa. 

Unii dintre fraţii noştri lucrători s-au fofilat, fără să se adâncească 
în lucrare spre a câştiga inima poporului. Ei s-au scuzat cu gândul 
că fratele şi sora White vor pune la punct lucrurile care lipseau, că 
ei erau în mod special potriviţi pentru lucrare. Bărbaţii aceştia au 
lucrat, dar nu în felul corect. Ei n-au purtat povara. N-au ajutat acolo 
unde era nevoie de ajutor. N-au corectat lipsurile care necesitau 
îndreptare. N-au pătruns cu toată inima,cu totul sufletul şi cu toată 
puterea în lipsurile poporului. Timpul a trecut, şi ei n-au ajuns la 
nici un rezultat. Povara deficienţelor lor cade asupra noastră. Şi ei 
încurajează oamenii să privească spre noi, prezentând ideea că nimic 
nu va putea îndeplini lucrarea, afară de mărturia noastră specială. 
Cu aceasta, Dumnezeu nu este mulţumit. Pastorii trebuie să-şi ia 
răspunderi mai mari şi să nu întreţină ideea că ei nu pot duce mesajul, 
care va ajuta oamenilor acolo unde au nevoie. Dacă nu pot face 
aceasta, ei trebuie să rămână în Ierusalim până vor fi înzestrați cu 
putere de sus. Ei nu trebuie să se angajeze într-o lucrare pe care 
n-o pot îndeplini. Trebuie să pornească, plângând, ducând sămânţa 
prețioasă şi să se întoarcă cu bucurie de la efortul lor, aducând şi 
snopii lor cu ei. 

Pastorii ar trebui să imprime asupra poporului necesitatea efor- 
tului individual. Nici o comunitate nu poate înflori, dacă membrii 
ei nu sunt lucrători. Poporul trebuie să se ridice la înălţimea pas- 
torilor. Am văzut că nimic durabil nu poate fi adus la îndeplinire 

pentru comunităţile din diferite locuri, dacă nu sunt trezite să simtă 
răspunderea care zace asupra lor. Fiecare membru al obștii trebuie 
să simtă că mântuirea sufletului lui depinde de efortul său individual. 
Sufletele nu pot fi mântuite fără efort. Pastorul nu poate mântui 
poporul. El poate fi un canal prin care Dumnezeu va împărtăşi lu- 
mină pentru poporul Său, dar după ce a fost dată lumina, este partea 
poporului să-şi însuşească acea lumină şi, la rândul lui, s-o lase să 
lumineze pentru alţii. Poporul ar trebui să simtă că asupra lui zace o 
responsabilitate individuală, nu numai pentru mântuirea sufletului 
celor din popor, ci şi pentru a se angaja în mod serios, pentru mân- 
tuirea celor care rămân în întuneric. În loc să privească spre fratele 
şi sora White, ca să-i ajute să iasă din întuneric, ei ar trebui să se 
angajeze serios spre a se ajuta ei înşişi. Dacă ar începe să-i caute 
pe cei mai răi decât ei şi ar încerca să-i ajute, s-ar ajuta pe ei înşişi 
spre lumină mai curând decât pe orice altă cale. Dacă poporul se 
sprijină pe fratele şi pe sora White, şi se încred în ei, Dumnezeu îi 
va smeri în mijlocul vostru şi îi va îndepărta de la voi. Voi trebuie 
să vă încredeţi în Dumnezeu şi să priviţi la El. Sprijiniţi-vă pe EI, şi 
El nu vă va părăsi. El nu vă va lăsa să pieriţi. Preţios este Cuvântul 
lui Dumnezeu. „Cercetaţi Scripturile, pentru că socotiți că în ele 
aveţi viaţă veşnică“ ( loan 5, 32 ). Acestea sunt cuvintele lui Hristos. 
Cuvintele inspiraţiei, studiate cu atenţie şi rugăciune, şi ascultate în 
practică, vă vor face destoinici pentru orice faptă bună. Atât pastorii 
„Cât şi poporul trebuie să privească la Dumnezeu. 

Noi trăim într-un veac rău. Pericolele zilelor de pe urmă se în- 
mulţesc în jurul nostru. Pentru că nelegiuirea abundă, iubirea celor 
mulţi se răceşte. Enoh a umblat cu Dumnezeu trei sute de ani. Scur- 
timea timpului pare să fie un imbold pentru căutarea îndreptăţiri. 
Să fie oare necesar ca grozăviile zilei lui Dumnezeu să ne fie puse 
în faţă spre a ne constrânge la acţiune dreaptă? Cazul lui Enoh ne 
stă în faţă. El a umblat cu Dumnezeu trei sute de ani. A trăit într-o 
epocă stricată, când poluarea morală se înmulţea peste tot în jurul 
lui; totuşi, el şi-a educat sufletul spre consacrare, spre a iubi curăţia. 
Conversaţia lui era despre lucrurile cereşti. El şi-a educat sufletul 
să alerge pe această cale şi a purtat amprenta divină. Înfăţişarea 
lui era luminată de lumina care strălucea pe faţa lui Isus. Enoh a 
fost ispitit întocmai ca şi noi. El a fost înconjurat de o societate nu 
mai prietenoasă faţă de dreptate decât este cea care ne înconjoară. 

Atmosfera pe care o respira era pătată de păcat şi stricăciune, ca 
şi noastră; totuşi, el a trăit o viaţă de sfinţenie. El n-a fost întinat 
de păcatele predominante ale epocii în care a trăit. Tot aşa putem 
rămâne şi noi curaţi şi neîntinaţi. El era un reprezentant al sfinţilor 
care locuiesc în mijlocul pericolelor şi stricăciunilor zilelor de pe 
urmă. Pentru ascultarea credincioasă faţă de Dumnezeu, el a fost 
mutat. Tot aşa, credincioşii care rămân în viaţă, vor fi mutaţi. Ei vor 
fi mutaţi dintr-o lume păcătoasă şi stricată în bucuriile curate ale 
cerului. 

Calea poporului lui Dumnezeu trebuie să fie în sus şi înainte spre 
biruinţă. Unul mai mare decât Iosua conduce oștile lui Israel. Cineva 
este în mijlocul nostru. Este chiar Căpetenia mântuirii noastre, care, 
spre încurajarea noastră, a spus: „ŞI, iată că Eu sunt cu voi în toate 
zilele, până la sfârşitul veacului“ ( Matei 28, 20 ). „Dar îndrăzniţi, 
eu am biruit lumea“ ( loan 16, 33 ). El ne va conduce la biruinţă 
sigură. Ceea ce făgăduieşte, Dumnezeu este în stare să şi aducă la 
îndeplinire în orice timp. Şi lucrarea pe care o dă poporului Său s-o 
facă, El este în măsură să o şi împlinească prin ei. Dacă trăim o viaţă 
de perfectă ascultare, făgăduinţele vor fi împlinite faţă de noi. 

Dumnezeu îi cere poporului Său să lumineze ca lumini în lume. 
Nu li se cere numai pastorilor să facă acest lucru, ci fiecărui ucenic 
al lui Hristos. Conversaţia lor trebuie să fie cerească. Şi în timp ce 
se bucură de părtăşie cu Dumnezeu, ei vor dori să aibă legături cu 
semenii lor, cu scopul de a exprima, prin cuvintele şi faptele lor, 
iubirea lui Dumnezeu, care le însufleţeşte inimile. În felul acesta, ei 
vor fi lumini în lume, şi lumina transmisă prin ei nu se va stinge sau 
nu va fi îndepărtată. Ea va deveni, într-adevăr, întuneric pentru cei 
care nu vor să umble în ea, dar va străluci cu intensitate crescândă 
pe calea celor ce vor să asculte şi să umble în lumină. 

Spiritul, înţelepciunea şi bunătatea lui Dumnezeu, descoperite 
în Cuvântul Său, trebuie să fie exemplificate de către ucenicii lui 
Hristos, şi astfel lumea urmează să fie condamnată. Dumnezeu cere 
de la poporul Său, în raport cu harul şi adevărul care le-au fost date. 
Toate cerinţele Lui drepte trebuie să fie împlinite pe deplin. Fiinţele 
responsabile trebuie să umble în lumina care străluceşte pe calea 
lor. Dacă nu fac aşa, lumina lor devine întuneric, şi întunericul lor 
este mare, în raport cu abundența luminii lor. Asupra poporului 
lui Dumnezeu a strălucit lumină acumulată; dar mulţi au neglijat 

să urmeze lumina, şi din această cauză sunt într-o stare de mare 
slăbiciune spirituală. 

Poporul lui Dumnezeu nu piere acum din lipsă de cunoştinţă. Ei 
nu vor fi condamnaţi pentru că n-au cunoscut calea, adevărul şi viaţa. 
Adevărul pe care au ajuns să-l înţeleagă şi lumina care a strălucit 
asupra sufletului lor, dar care a fost neglijată sau refuzată, îi vor 
condamna. Aceia care niciodată n-au avut lumină spre a o respinge 
nu se vor afla sub condamnare. Ce ar fi putut fi făcut mai mult pentru 
via lui Dumnezeu, decât a fost făcut? Lumină, lumină prețioasă 
străluceşte asupra poporului lui Dumnezeu; dar ea nu-i va mântui, 
decât dacă consimt să fie mântuiţi prin ea, s-o trăiască pe deplin, şi s- 
o transmisă altora din întuneric. Dumnezeu îl cheamă pe poporul Său 
să acţioneze. Este necesară o lucrare individuală, de mărturisire şi 
părăsire a păcatelor şi de întoarcere la Domnul. Nimeni nu poate face 
această lucrare pentru altul. Cunoştinţa religioasă s-a acumulat şi 
aceasta a mărit corespunzător obligaţiile. Asupra bisericii a strălucit 
multă lumină şi, prin ea, ei sunt condamnaţi, pentru că au refuzat 
să umble în ea. Dacă ar fi robi, ar fi fără păcat. Dar ei au văzut 
lumina şi au auzit mult adevăr, totuşi nu sunt înţelepţi şi sfinţi. Mulţi 
n-au avansat, timp de ani de zile, în cunoştinţă şi sfințire. Ei sunt 
pitici spiritual. În loc să înainteze spre desăvârşire, merg înapoi spre 
întuneric şi robia din Egipt. Minţile lor nu sunt exersate spre evlavie 
şi sfințire adevărată. 

Vrea Israelul lui Dumnezeu să se trezească? Vor toţi cei care 
mărturisesc evlavia să caute să îndepărteze fiecare greşeală, să-l 
mărturisească lui Dumnezeu orice păcat ascuns, şi să-şi mâhnească 
sufletul înaintea Lui? Vor ei că cerceteze, cu cea mai mare smerenie, 
motivele fiecărei acţiuni şi ştiu ei că ochiul lui Dumnezeu citeşte totul 
şi cercetează fiecare lucru ascuns? Fie ca lucrarea să fie completă, 
iar consacrarea faţă de Dumnezeu, totală. El cheamă la o predare 
deplină a tot ceea ce avem şi suntem. Pastori şi popor au nevoie 
de o nouă convertire, o schimbare a minţii, fără de care nu sunt o 
mireasmă de viaţă spre viaţă, ci de la moarte spre moarte. Poporului 
lui Dumnezeu îi aparţin privilegii mari. Lui i-a fost dată o lumină 
mare, ca să poată ajunge la înalta lui chemare în Isus Hristos; totuşi, 
credincioşii nu sunt ceea ce a dorit Dumnezeu să fie şi ceea ce 
intenţionează El ca ei să fie. 

Iubiţi fraţi şi surori: Dumnezeu a intenţionat ca lumina bisericii 
să sporească şi să devină strălucitoare şi tot mai strălucitoare, până 
la miezul zilei. Poporului lui Dumnezeu îi sunt făcute făgăduinţe 
preţioase, cu condiţia ascultării. Dacă L-au fi urmat întru-totul pe 
Domnul, asemenea lui Caleb şi Iosua, El şi-ar fi mărit puterea în 
mijlocul vostru. Păcătoşii s-ar fi convertit, şi cei apostaziaţi s-ar fi 
îndreptat prin influenţa voastră; şi chiar vrăjmaşii credinţei noastre, 
deşi ar fi putut să se opună şi să vorbească împotriva adevărului, nu 
ar fi putut decât să admită că Dumnezeu era cu vol. 

Mulţi dintre cei care mărturisesc a fi poporul deosebit al lui 
Dumnezeu sunt atât de asemănători cu lumea, încât caracterul lor 
deosebit nu este sesizat şi este dificil să faci deosebirea între „cel 
ce slujeşte lui Dumnezeu şi cel nu nu-I slujeşte“ ( Maleahi 3, 18 ). 
Dumnezeu ar face mari lucrări pentru poporul Lui dacă credincioşii 
ar ieşi din lume şi ar fi despărțiți de ea. Dacă ei s-ar preda să fie 
conduşi de EI, i-ar lăuda peste tot pământul. Martorul Credincios 
spune: „Ştiu faptele tale“ ( Apocalipsa 3, 1 ). Îngeri ai lui Dumnezeu, 
care slujesc celor ce vor fi moştenitori ai mântuirii, sunt la curent 
cu situaţia tuturor şi cunosc exact câtă credinţă are fiecare individ. 
Necredinţa, mândria, lăcomia şi iubirea de lume, care continuă să 
existe în inimile poporului care mărturiseşte a fi al lui Dumnezeu, i-a 
îndurerat pe îngerii fără păcat. Când au văzut că în inimile multora 
dintre cei care mărturisesc a fi urmaşi ai lui Hristos există păcate 
grele şi impertinente, şi că Dumnezeu a fost dezonorat prin umblarea 
lor nestatornică şi strâmbă, îngerii au început să plângă. Şi totuşi, cei 
mai greşiţi, cei care pricinuiesc cea mai mare slăbiciune în biserică 
şi aduc o pată pe sfânta lor mărturisire, nu par să fie alarmaţi sau 
convinşi că sunt vinovaţi, ci par să simtă că ei cresc în Domnul. 

Mulţi cred că se află pe temelia cea bună, că au adevărul. Ei se 
bucură de claritatea lui şi se laudă cu puternicele argumente, ca do- 
vadă a corectitudinii poziţiei noastre. Unii ca aceştia se cred printre 
cei aleşi, poporul ales al lui Dumnezeu, totuşi ei nu au experienţa 

prezenţei Sale şi puterea de a-i salva de cedarea la ispită şi nebunie. 
Aceştia mărturisesc că Îl cunosc pe Dumnezeu şi, totuşi, faptele lor 
Îl tăgăduiesc. Cât de mare este întunericul lor! Iubirea de lume la 
mulţi şi înşelăciunea bogățiilor la alţii, au redus la tăcere Cuvântul 
şi ei au ajuns neroditori. 

Mi-a fost arătat că biserica din..... s-a împărtăşit de spiritul lumii 
şi a devenit rece, într-o măsură alarmantă. Când sunt făcute eforturi 
pentru a pune lucrurile în ordine în biserică şi a aduce poporul pe 
poziţia pe care Dumnezeu doreşte ca el s-o ocupe, o grupă va fi 
influenţată de lucrare şi va face eforturi serioase de a trece prin 
întuneric spre lumină. Dar mulţi nu stăruie îndeajuns în eforturile 
lor spre a-şi da seama de influenţa sfinţitoare a adevărului asupra 
inimii şi vieţii lor. Grijile lumii ocupă în aşa măsură mintea, încât 
cercetarea de sine şi rugăciunea în taină sunt neglijate. Armura este 
abandonată şi Satana are acces liber la ei, amorţindu-le sensibilităţile 
şi făcându-i să fie nebănuitori faţă de vicleniile lui. 

Unii nu manifestă nici o dorinţă să-şi cunoască starea şi să scape 
de cursele lui Satana. Ei sunt bolnăvicioşi şi muribunzi. Uneori, sunt 
încălziţi de focul altora, totuşi, sunt aproape îngheţaţi de formalism, 
mândrie şi de influenţa lumii, încât nu simt nevoia de ajutor. 

Sunt mulţi care duc lipsă de spiritualitate şi haruri creştine. O 
responsabilitate solemnă ar trebui să apese zilnic asupra lor, când văd 
vremurile periculoase în care trăim şi influenţele stricăcioase care 
abundă în jurul nostru. Pentru a fi părtaşi la natura divină, ei trebuie 
să scape de stricăciunea care este în lume. Fraţii aceştia au nevoie 
de o adâncă şi temeinică experienţă în lucrurile lui Dumnezeu, iar 
aceasta poate fi obţinută numai printr-un efort din partea lor. Poziţia 
lor le cere să aibă seriozitate şi stăruinţă neabătută, ca să nu fie găsiți 
dormind la posturile lor. Satana şi îngerii lui nu dorm. 

Urmaşii lui Hristos trebuie să fie unelte ale dreptăţii, lucrători, 
pietre vii, transmiţători de lumină, ca să poată încuraja prezenţa 
îngerilor cereşti. Lor li se cere să fie canale, prin care să curgă 
spiritul adevărului şi al dreptăţii. Mulţi s-au împărtăşit în aşa de mare 
măsură de spiritul şi influenţa lumii, încât procedează ca lumea. Ei 
au simpatile şi antipatiile lor şi nu discern frumuseţea de caracter. 
Comportamentul lor nu este îndrumat după principiile curate al 
creştinismului; de aceea ei se gândesc numai la ei înşişi, la plăcerile 
şi bucuriile lor, cu desconsiderarea altora. Ei nu sunt sfințiţi prin 

adevăr, de aceea nu înţeleg unitatea urmaşilor lui Hristos peste tot în 
lume. Cei care sunt cel mai mult iubiţi de Dumnezeu sunt cei care 
posedă cea mai mică încredere de sine şi sunt împodobiţi cu un spirit 
blând şi liniştit; ale căror vieţi sunt curate şi neegoiste şi ale căror 
inimi sunt, prin bogata măsură a spiritului lui Hristos, înclinate spre 
ascultare, dreptate, curăţie şi sfințire adevărată. 

Dacă toţi ar fi consacraţi lui Dumnezeu, de la ei ar străluci o 
lumină prețioasă, care ar avea o influenţă directă asupra tuturor celor 
ce vin în contact cu ei. Dar toţi au nevoie de o lucrare pentru ei. Unii 
sunt departe de Dumnezeu, schimbători şi ca apa de nestatornici; ei 
nu înţeleg ce înseamnă sacrificiul. Când îşi doresc vreo satisfacţie 
specială sau plăcere, ori îmbrăcăminte, ei nu stau să cugete dacă pot 
sau nu pot să se lipsească de acel articol, sau să-şi refuze plăcerea 
spre a face un dar de bunăvoie lui Dumnezeu. Cât de mulţi au luat 
în considerare faptul că Dumnezeu le cere să facă vreun sacrificiu? 
Deşi acesta ar putea fi de mai mică valoare decât acela al omului 
bogat, care dispune de miile lui, totuşi, ceea ce înseamnă într-adevăr 
lepădarea de sine va fi un sacrificiu preţios, o jertfă pentru Dumnezeu. 
Acesta va fi o mireasmă plăcut mirositoare şi se va înălța de pe altarul 
lui ca parfumul de tămâie. 

Tinerii nu sunt îndreptăţiţi să facă exact ce le place cu banii lor, 
fără să ţină seamă de cerinţele lui Dumnezeu. Ei ar trebui să spună 
împreună cu David: „Nu voi aduce Domnului, Dumnezeului meu, 
arderi de tot, care să nu mă coste nimic“ ( 2 Samuel 24, 24 ).O 
grămadă de bani au fost cheltuiţi spre a face copii după portretele 
lor. Dacă s-ar putea socoti suma dată pictorului în acest scop, aceasta 
s-ar ridica la o sumă destul de mare. Şi acesta nu este singurul fel 
în care banii sunt cheltuiţi, investiţi pentru satisfacerea de sine, de 
la care nu se primeşte nici un câştig. Prin această cheltuială, ei n-au 
îmbrăcat sau hrănit pe văduve, nu i-au ajutat pe orfanii, nu i-au hrănit 
pe cei flămânzi şi nu i-au îmbrăcat cei goi. 

În timp ce banii sunt cheltuiţi fără sens, în satisfacerea de sine, 
lui Dumnezeu Îi sunt aduse daruri mici, aproape cu neplăcere. Cât 
de mult din salariul câştigat de cei tineri îşi găseşte drum spre te- 
zaurul lui Dumnezeu, spre a ajuta la înaintarea lucrării de câştigare 
de suflete? Ei dau o para în fiecare săptămână, şi socotesc că dau 
mult. Dar n-au simţământul că sunt tot atât de mult ispravnici ai lui 
Dumnezeu asupra puţinului lor, cum sunt şi cei bogaţi asupra mari- 

lor lor averi. Dumnezeu a fost jefuit şi s-au lăsat în voia pasiunilor 
lor, au ţinut seamă de plăcerea lor, şi-au satisfăcut gustul, fără a se 
gândi că El va face o cercetare amănunţită despre cum au folosit ei 
bunurile Lui. Când unii ca aceştia satisfac fără ezitare presupusele 
lor lipsuri şi rețin de la Dumnezeu darul pe care ar trebui să-l facă, 
El nu va accepta mica sumă pe care o pun ei în vistieria Lui, mai 
mult, decât a acceptat darul lui Anania şi al lui Safira, soţia lui, care 
şi-au propus să-L jefuiască prin darurile lor. 

În general, tinerii din mijlocul nostru sunt aliaţi cu lumea. Dar 
câţiva susțin o luptă deosebită împotriva vrăjmaşului lăuntric, câţiva 
au o dorinţă serioasă, nerăbdători să cunoască şi să facă voia lui 
Dumnezeu. Sunt puţini cei ce sunt flămânzi şi însetaţi după neprihă- 
nire, şi cei care cunosc ceva despre Duhul lui Dumnezeu, ca unul 
care mustră şi mângâie. Unde sunt misionarii? Unde sunt cei care se 
leapădă de sine, cei care se sacrifică pe sine? Unde sunt purtătorii 
de cruce? Eul şi interesele personale au înghiţit principiile înalte şi 
nobile. Lucrurile de importanţă veşnică nu apasă ca greutate spe- 
cială asupra minţii. Dumnezeu le cere să-şi vină în mod individual 
în fire şi să facă o predare completă. „Nu puteţi sluji lui Dumnezeu 
şi lui Mamona“ ( Matei 6, 24 ). Voi nu puteţi sluji eului şi în acelaşi 
timp să fiți şi slujitori ai lui Hristos. Trebuie să muriţi faţă de eu, să 
muriţi faţă de iubirea voastră de plăceri, şi să învăţaţi să întrebaţi: 
Va fi Dumnezeu mulţumit cu obiectivele pentru care îmi propun să 
cheltuiesc aceşti bani? ÎL voi slăvi pe El? 

Ni se poruncegşte, fie că mâncăm, fie că bem sau facem altceva, 
să facem totul spre slava lui Dumnezeu. Câţi au acţionat, în mod 
conştient, mai degrabă din principiu decât din impuls şi au ascultat, 
la literă, de această poruncă? Câţi dintre ucenicii cei tineri din..... 
au încredere în Dumnezeu şi au căutat serios să cunoască şi să 
facă voia Lui? Sunt mulţi care sunt slujitori ai lui Hristos, doar cu 
numele dar nu şi cu faptele. Unde stăpâneşte principiul religios, 
pericolul de a comite greşeli mari, este mic, pentru că egoismul care 
totdeauna orbeşte şi înşeală, este subordonat. Dorinţa sinceră de 
a face bine altora predomină în aşa măsură, încât eul este uitat. A 
avea principii religioase ferme este o comoară de nepreţuit. Aceasta 
este influenţa cea mai curată, cea mai înaltă şi superioară pe care 
o pot avea muritorii. Unii ca aceştia au o ancoră. Fiecare acţiune 
este bine chibzuită, pentru ca efectele ei să nu fie dăunătoare pentru 

altul şi să-l îndepărteze de Hristos. Întrebarea constantă a minţii 
este: Cum să-Ţi slujesc cel mai bine, şi să slăvesc Numele Tău pe 
pământ? Cum să-mi conduc viaţa spre a aduce laudă Numelui Tău 
pe pământ şi să-i conduc pe alţii să Te iubească, să-şi slujească şi 
să Te onoreze? Fă-mă să doresc şi să aleg voia Ta. Cuvintele şi 
exemplul Mântuitorului meu să fie lumina şi tăria inimii mele. Cât 
timp ÎL urmez şi mă încred în El, nu mă va lăsa să pier. El va fi 
cununa bucuriei mele. 

Dacă confundăm înţelepciunea omului cu înţelepciunea lui Dum- 
nezeu, suntem induşi în eroare de nebunia înţelepciunii omului. Aici 
este marele pericol al multora din....... Ei n-au o experienţă a lor. Ei 
n-au avut obiceiul rugăciunii, la care să mediteze pentru ei înşişi, 
fără idei preconcepute, cu judecată nepărtinitoare, cu întrebări şi 
subiecte care sunt noi şi care totdeauna este posibil să apară. Ei 
aşteaptă să vadă ce vor gândi alţii. Dacă aceştia nu sunt de acord, 
ei sunt convinşi că subiectul în discuţie n-are nici o importanţă. 
Deşi această grupă este mare, ei sunt neexperimentați, slabi la minte, 
prin îndelungă supunere faţă de vrăjmaş, şi totdeauna vor fi slabi ca 
bebeluşii, umblând în lumina altora, trăind prin experienţa altora, 
simțind cum simt alţii, şi făcând ce fac alţii. Ei acţionează ca şi cum 
n-ar avea individualitate. Identitatea lor este cufundată în alţii, ei 
sunt umbre simple ale celor pe care îi socotesc drepţi. Dacă nu devin 
conştienţi de caracterul lor şovăitor şi nu-l corectează, vor fi lipsiți 
de viaţa veşnică; nu vor fi în stare să se lupte cu pericolele zilelor 
din urmă. Nu vor avea vigoare să reziste diavolului, pentru că nu ştiu 
că este el. Alături de ei trebuie să fie cineva care să-i informeze dacă 
cel care se apropie este un duşman sau un prieten. Nu sunt spirituali, 
de aceea nu discern lucrurile spirituale. Ei nu sunt înţelepţi nici în 
acele lucruri care sunt în legătură cu Împărăţia lui Dumnezeu. Nici 
cei tineri, nici cei bătrâni nu sunt scuzaţi că se încred în altcineva în 
loc să aibă experienţe creştine pentru ei. Îngerul a spus: „Blestemat 
să fie omul care se încrede în om, care se sprijineşte pe un muri- 
tor“ ( Ieremia 17, 5 ). În lupta şi experienţa creştină este necesară 
independenţă. 

Bărbaţi, femei şi tineri, Dumnezeu vă solicită să aveţi curaj 
moral, voinţă statornică, tărie morală şi perseverenţă, dispoziţii su- 
fleteşti, care nu se pot baza pe afirmaţiile altora. El vrea ca, înainte să 
primiţi sau să respingeţi aceste afirmaţii, să le studiaţi, să le cântăriți 

şi să le aduceţi înaintea Lui în rugăciune. „Dacă vreunuia dintre voi 
îi lipseşte înţelepciunea, s-o ceară de la Dumnezeu,care dă tuturor 
cu mână largă şi fără mustrare, şi ea îi va fi dată“. Şi acum condiţia: 
„Dar s-o ceară cu credinţă, fără să se îndoiască deloc; pentru că 
cine se îndoieşte, seamănă cu valul mării, tulburat şi împins de vânt 
încoace şi încolo. Un astfel de om să nu se aştepte să primească ceva 
de la Domnul“ ( Iacov 1, 5-7). Această cerere pentru înţelepciune nu 
trebuie să fie o rugăciune fără înţeles, uitată de îndată ce s-a încheiat. 
Ea este o rugăciune care exprimă puternica şi serioasa dorinţă a 
inimii, spre a stabili voinţa lui Dumnezeu, şi se naşte dintr-o lipsă 
de înţelepciune. 

După ce rugăciunea a fost făcută, dacă răspunsul nu este înţeles 
imediat, nu obosi să aştepţi şi nu deveni nestatornic. Nu te îndoi. 
Prinde-te de făgăduinţa: „Cel ce v-a chemat este credincios şi va 
face lucrul acesta“ ( 1 Tesaloniceni 5, 24 ). Ca şi văduva stăruitoare, 
susține-ţi cazul, urmărindu-ţi ferm scopul. Este obiectul important şi 
cu mare consecinţă pentru tine? Hotărât că este. Atunci nu te îndoi, 
pentru că credinţa ta poate fi încercată. Dacă lucrul pe care îl doreşti 
are valoare, atunci merită un efort puternic şi serios. Tu ai hotărârea, 
veghează şi roagă-te. Fii statornic şi rugăciunea va primi răspuns; 
pentru că nu este, oare, Dumnezeu Cel care a făgăduit? Dacă te costă 
ceva spre a-l obţine, îl vei preţui mai mult după ce-l vei obţine. Ţi se 
spune clar că, dacă te îndoieşti nu te poţi aştepta să primeşti ceva de 
la Domnul. Aici se dă un avertisment spre a nu obosi, ci spre a te 
întemeia ferm pe făgăduinţă. Dacă ceri, El îţi va da cu mână largă şi 
fără mustrare. 

Aici este punctul unde greşesc mulţi. Ei se îndoiesc cu privire la 
scopul lor, şi credinţa le slăbeşte. Acesta este motivul pentru care 
nu primesc nimic de la Domnul, care este Izvorul tăriei. Nimeni nu 
trebuie să umble în întuneric, poticnindu-se ca un om orb; pentru 
că Domnul le va da lumină, dacă vor s-o accepte în felul hotărât de 
El, şi nu să aleagă propria lor cale. El cere de la toţi o îndeplinire 
atentă a îndatoririlor zilnice. El cere aceasta mai ales de la cei care 
sunt angajaţi în solemna şi importanta lucrare de publicaţii — atât 
de la cei asupra cărora se află grele responsabilităţi ale lucrării, cât 
şi de la cei care poartă responsabilităţile cele mai mici. Această 
lucrare poate să fie făcută numai căutând îndemânare la Dumnezeu 
pentru a-i face în stare să îndeplinească cu credincioşie ceea ce este 

drept înaintea lui Dumnezeu, făcând toate lucrurile, ca şi cum ar fi 
îndrumate de motive neegoiste, ca şi cum ochiul lui Dumnezeu ar fi 
vizibil pentru toţi, privind asupra tuturor şi cercetând faptele tuturor. 

Păcatul, care este nutrit în cea mai mare măsură şi care ne des- 
parte de Dumnezeu şi dă naştere la atâtea tulburări contagioase, 
este egoismul. Nu poate exista o întoarcere la Domnul decât prin 
lepădarea de sine. Prin noi înşine, nu putem face nimic; dar, prin 
Dumnezeu, care ne întăreşte, putem trăi să facem bine altora şi să 
evităm în felul acesta răul egoismului. Nu este nevoie să mergem 
în ţările păgâne spre a ne manifesta dorinţa de a-l consacra totul 
lui Dumnezeu, într-o viaţă folositoare şi neegoistă. Aceasta trebuie 
s-o facem în cercul căminului, în biserică, printre cei cu care ne 
asociem şi cu care facem afaceri. Tocmai în umblarea obişnuită a 
vieţii, este locul unde eul trebuie să fie respins şi ţinut în supunere. 
Pavel putea să spună: „Eu mor în fiecare zi“ ( | Corinteni 15, 31 
). Ceea ce ne face să fim biruitori este omorârea zilnică a eului în 
micile tranzacţii ale vieţii. Trebuie să uităm eul în dorinţa de a face 
bine altora. La mulţi există o hotărâtă lipsă de iubire pentru alţii. În 
loc să-şi îndeplinească cu credincioşie sarcina, ei caută, mai degrabă, 
propria lor plăcere. 

Fără îndoială, că Dumnezeu pune asupra tuturor urmaşilor Săi 
datoria de a-i binecuvânta pe alţii cu influenţa şi mijloacele lor, şi 
spre a avea acea înţelepciune de la El, care îi va face în stare să facă 
tot ce le stă în putere, ca să înalțe cugetele şi simţămintele celor 
care se află sub influenţa lor. Lucrând pentru alţii, se va instala un 
simţământ de mulţumire, o pace lăuntrică, ceea ce va fi o răsplată 
suficientă. Mânaţi fiind de o înaltă şi nobilă dorinţă de a face bine 
altora, ei vor găsi fericirea adevărată într-o credincioasă îndeplinire 
a multiplelor sarcini ale vieţii. Aceasta va aduce mai mult decât 
răsplată pământească, pentru că fiecare îndeplinire credincioasă şi 
neegoistă a datoriei este notată de îngeri şi străluceşte în raportul 
vieţii. În cer, nimeni nu se va gândi la eu, nici nu vor căuta propria 
lui plăcere; ci toţi, din iubire curată şi adevărată, vor căuta fericirea 
fiinţelor cereşti din jurul lor. Dacă dorim să ne bucurăm de societa- 
tea cerească pe pământul nou creat, trebuie să fim conduşi aici de 
principiile cereşti. 

Fiecare faptă a vieţii noastre îi influenţează pe alţii fie în bine, 
fie în rău. Influenţa noastră tinde fie în sus, fie în jos; ea este simțită, 

acționează şi, într-o măsură mai mare sau mai mică, este reprodusă 
de alţii. Dacă, prin exemplul nostru îi ajutăm pe alţii la dezvoltarea 
principiilor bune, le dăm putere să facă binele. La rândul lor, ei 
exercită aceeaşi influenţă binefăcătoare asupra altora, şi în felul 
acesta, sute şi mii se află sub influenţa noastră fără să ne dăm seama. 
Dacă, prin fapte, întărim sau forţăm la acţiune puterile răului, aflate 
de cei din jurul nostru, ne împărtăşim de păcatul lor şi vom avea de 
dat socoteală pentru binele pe care li l-am fi putut face şi nu l-am 
făcut, pentru că n-am făcut ca Dumnezeu să fie tăria noastră, călăuza 
noastră şi sfetnicul nostru. 


[134] 


Iubirea adevărată 


Iubirea adevărată nu este o pasiune puternică, înflăcărată şi im- 
petuoasă. Dimpotrivă, în natura ei, ea este calmă şi profundă. Ea 
priveşte dincolo de înfăţişarea exterioară a lucrurilor şi este atrasă 
numai de calităţi. Este înţeleaptă şi plină de discernământ, iar consa- 
crarea ei este reală şi statornică. Dumnezeu ne încearcă şi ne pune la 
probă prin obişnuitele întâmplări ale vieţii. Lucrurile mici sunt cele 
care descoperă detaliile inimii. Atenţiile mici, numeroasele mici in- 
cidente şi micile amabilităţi sunt cele care formează totalul unei vieți 
fericite; iar neglijarea însemnată a cuvintelor politicoase, încuraja- 
toare, afectuoase şi a micilor amabilităţi din viaţă, constituie suma 
nenorocirilor vieţii. În cele din urmă, se va descoperi că lepădarea 
de sine pentru binele şi fericirea celor din jurul nostru constituie o 
mare parte a raportului vieţii din ceruri. Şi se va descoperi şi faptul 
că îngrijirea eului, fără a ţine seamă de binele şi fericirea altora, nu 
scapă atenţiei Tatălui nostru ceresc. 

Frate B., Domnul lucrează pentru tine şi te va binecuvânta şi 
întări pe calea cea dreaptă. Tu înţelegi teoria adevărului şi trebuie să 
obţii toată cunoştinţa pe care o poţi obține despre voia şi lucrarea 
lui Dumnezeu, ca să poţi fi pregătit să ocupi o poziţie de răspundere, 
dacă EI ţi-ar cere acest lucru, văzând că poţi să slăveşti, prin acesta, 
cel mai bine Numele Său. Dar mai ai de câştigat o experienţă. Eşti 
prea impulsiv, prea uşor influenţat de împrejurări. Dumnezeu este 
gata să te întărească, să te stabilizeze, să te fixeze, dacă vei căuta 
serios şi smerit înţelepciunea de la EI, care nu greşeşte, şi care a 
făgăduit că n-o vei căuta în zadar. 

Învăţându-i pe alţii adevărul, eşti în pericol de a vorbi prea tare, 
într-o manieră care nu ţine pasul cu lipsa ta de experienţă. Tu înţe- 
legi lucrurile la prima vedere şi poţi vedea repede legătura dintre 
subiecte. Nu sunt toţi alcătuiți ca tine, şi nu pot face acest lucru. Nu 
vei fi pregătit pentru a aştepta răbdător şi calm, pentru ca aceia să 
cântărească dovada pe care n-o pot înţelege aşa de repede cum poţi 
tu. Vei fi în pericol să-i îndemni prea mult pe alţii să înţeleagă de 

îndată, aşa cum înţelegi tu şi să simtă toţi zelul şi nevoia de acţiune, 
aşa cum simţi tu. Dacă aşteptările tale nu se realizează, vei fi în peri- 
colul de a te descuraja şi îngrijora, dorind o schimbare. Trebuie să 
eviţi dispoziţia de a critica şi acuza. Păzeşte-te de tot ceea ce aduce a 
spirit denunţător. Nu este plăcerea lui Dumnezeu ca acest spirit să se 
manifeste la nici unul dintre slujitorii Săi cu experienţă îndelungată. 
Este potrivit pentru tineri să dea pe faţă ardoare şi zel, dacă sunt 
dăruiți cu umilinţă şi podoabă lăuntrică, dar, când un zel necugetat 
şi un spirit denunţător sunt manifestate de un tânăr care nu are decât 
puţini ani de experienţă, este cel mai nepotrivit şi, desigur, cel mai 
dezgustător. Nimic nu poate nimici influenţa lui atât de curând ca 
acest lucru. Blândeţea, delicateţea, abţinerea, îndelunga răbdare, a 
nu te lăsa uşor provocat, a suferi totul, a nădăjdui totul, a îndura totul 
— acestea sunt roadele care cresc în preţiosul pom la iubirii, care 
este de origine cerească. Dacă acest pom este hrănit, se va dovedi a 
fi totdeauna verde. Ramurile lui nu se vor usca, frunzele lui nu se vor 
ofili. El este nemuritor, veşnic, în continuu udat de roua cerească. 

Iubirea este putere. Tăria intelectuală şi cea morală sunt cuprinse 
în acest principiu, şi nu pot fi despărțite de el. Puterea bogăției are 
tendinţa de a corupe şi de a nimici; puterea forţei este tare spre a răni; 
dar, superioritatea şi valoarea iubirii curate constă în capacitatea ei 
de a face bine, nimic altceva decât bine. Orice este făcut din iubire 
curată, fie cât de puţin sau de neînsemnat în faţa oamenilor, este 
întru-totul roditor; pentru că Dumnezeu priveşte mai mult nu la cât 
a făcut cineva, ci cu câtă iubire a făcut. lubirea este de la Dumnezeu. 
Inima neconvertită nu poate da naştere, nici să producă această plantă 
de origine cerească, care trăieşte şi înfloreşte numai unde stăpâneşte 
Hristos. 

Iubirea nu poate trăi fără activitate, şi fiecare acţiune o creşte, o 
întăreşte şi o extinde. Iubirea va câştiga biruinţa când argumentul 
şi autoritatea sunt fără putere. Iubirea nu lucrează pentru profit sau 
răsplată; totuşi, Dumnezeu a rânduit ca un câştig mare să fie rezul- 
tatul sigur al fiecărei lucrări făcute din iubire. Prin natura ei, ea se 
poate răspândi şi este tăcută în lucrarea ei, totuşi, tare şi puternică, în 
scopul de a birui mari rele. Ea topeşte şi transformă prin influenţa sa, 
va pune stăpânire pe vieţile păcătoase şi va umili inimile lor, când 
orice alte mijloace s-au dovedit fără succes. Oriunde este folosită 
puterea intelectului, a autorităţii sau a forţei, este limpede că iubirea 

nu-i prezentă, ataşamentul şi voinţa celor la care căutăm să ajungem 
adoptă o poziţie defensivă, de respingere, şi puterea lor de rezistenţă 
este mărită. Isus a fost Prinţul păcii. A venit în lume să aducă re- 
zistenţa şi autoritatea în subordine faţă de El. Putea să dispună de 
înţelepciune şi putere, însă mijloacele folosite de EI, prin care să 
învingă răul, au fost înţelepciunea şi puterea iubirii. Nu îngădui ca 
ceva să te despartă de interesul tău faţă de actuala ta lucrare, până 
ce Dumnezeu va socoti potrivit să-ţi dea o altă parte de lucrare, în 
acelaşi domeniu de activitate. Nu căuta fericirea, pentru că ea nu 
este niciodată de găsit, căutând-o. Vezi-ţi de datoria ta. Credincioşia 
să marcheze toate acţiunile tale şi fii îmbrăcat cu smerenie. 

„Tot ce voiţi să vă facă vouă oamenii, faceţi-le şi voi la fel“ ( 
Matei 7, 12 ). Urmând o astfel de cale, vor apărea, ca rod, rezultate 
binecuvântate. „Cu ce măsură măsuraţi, vi se va măsura“ ( Matei 7, 
2). Aici sunt motive puternice, care să ne constrângă să ne iubim 
unii pe alţii cu o iubire curată şi înfocată. Hristos este pilda noastră. 
El a căutat să facă bine. A trăit ca să-i binecuvânteze pe alţii. lubeşte 
toate acţiunile Lui înfrumuseţate şi înnobilate. Ni se poruncește să 
ne facem nouă înşine ceea ce vrem ca alţii să ne facă; noi trebuie 
să facem altora ceea ce dorim ca ei să ne facă nouă, în împrejurări 
asemănătoare. Măsura cu care măsurăm este totdeauna măsura cu 
care ni se măsoară. Iubirea curată este simplă în acţiunile ei şi se de- 
osebeşte de orice alt principiu de acţiune. Dorinţa de a avea influenţă 
şi a fi respectaţi poate da naştere la o viaţă bine rânduită şi adesea 
la o conversaţie nevinovată. Respectul pentru sine poate să ne facă 
să evităm aparenţa răului. O inimă egoistă poate să îndeplinească 
acţiuni generoase, să recunoască adevărul prezent şi să manifeste 
umilinţă şi afecţiune într-o manieră exterioară, totuşi, motivele pot fi 
înşelătoare şi necurate; acţiunile care decurg dintr-o astfel de inimă 
pot fi lipsite de mireasma de viaţă şi de roadele adevăratei sfinţiri, 
fiind lipsite de principiile adevăratei iubiri. Iubirea trebuie să fie 
îndrăgită şi cultivată, pentru că influenţa ei este divină. 

Când au fost introduse distracţiile la Institut, unii din... şi-au ma- 
nifestat caracterul lor superficial. Lor le-a plăcut şi au fost încântați, 
căci se potrivea întocmai cu mentalitatea lor uşuratică. Lucrurile 
recomandate pentru bolnavi le socoteau bune pentru ei înşişi şi dr. 
C. nu este răspunzător de toate rezultatele provenite din sfatul dat 
pacienţilor lui. Unii din diferite comunităţi, care nu erau consacraţi, 
şi-au însuşit prima prezentare ca scuză pentru a se angaja în plăcere, 
veselie şi nebunie. De îndată ce s-a aflat că medicii de la Institut au 
recomandat jocuri şi distracţii, pentru ca să abată mintea pacienţilor 
de la ei înşişi spre un şir de gânduri mai vesele, aceasta s-a răspândit 
ca focul în mirişte; tinerii din... şi din alte comunităţi au socotit 
că au nevoie exact de astfel de lucruri şi armura dreptăţii a fost 
pusă deoparte de către mulţi. Când n-au mai fost ţinuţi de zăbală şi 
frâu, ei s-au angajat în aceste lucruri cu atâta seriozitate şi stăruință, 
ca şi cum viaţa veşnică depindea de zelul lor din acest domeniu 
de activitate. Aici era ocazia de a vedea deosebirea dintre urmaşii 
conştiincioşi ai lui Hristos şi cei care se înşelau. Unii n-aveau pe 
inimă cauza lui Dumnezeu. N-aveau lucrarea adevăratei sfinţenii, 
realizate în sufletul lor. Ei nu şi-au pus încrederea în Dumnezeu, 
erau nestatornici şi nu trebuia decât un gest spre a-i ridica în picioare 
şi a fi azvârliţi încoace şi încolo. Unii ca aceştia dovedesc că au 
doar puţină stabilitate şi independenţă morală. Ei n-au experienţa lor 
proprie şi de aceea umblă în licărirea de lumină a altora. Ei n-au pe 
Hristos în inima lor spre a da mărturie lumii. Mărturisesc a fi urmaşii 
lui Hristos, dar lucruri pământeşti şi vremelnice le ţin subjugate 
inimile uşuratice şi egoiste. 

Erau însă şi alţii, care nu păreau să fie dornici să se distreze. Ei 
simțeau o astfel de încredere, că Dumnezeu va face totul bine, încât 
pacea lor sufletească să nu fie tulburată. Ei au hotărât că o reţetă 
pentru cei bolnavi nu era pentru ei, de aceea n-aveau de ce să fie 
tulburaţi. Orice ar fi făcut alţii în comunitate sau în lume, pentru 
ei, nu conta; pentru că, spuneau ei, pe cine trebuie să urmăm decât 

pe Hristos? Ne-a dat o poruncă să umblăm cum a umblat El. Noi 
trebuie să trăim ca şi când L-am vedea pe Cel nevăzut, şi ceea ce 
facem să facem din toată inima ca pentru Domnul, nu ca pentru 
oameni. 

Când apar astfel de lucruri, caracterul este dezvoltat. Valoarea 
morală poate fi atunci exact evaluată. Nu este greu de constatat unde 
se află cei ce mărturisesc evlavia, totuşi, au plăcerea şi fericirea în 
această lume. Plăcerea lor nu este pentru lucrurile de sus, ci pentru 
lucrurile de pe acest pământ, unde stăpâneşte Satana. Ei umblă în 
întuneric, şi nu pot iubi şi avea bucurie de lucrurile cereşti, pentru că 
nu le pot discerne. Ei sunt înstrăinaţi de viaţa lui Hristos, priceperea 
lor fiindu-le întunecată. Lucrurile Duhului, pentru ei, sunt o nebunie. 
Preocupările lor sunt în conformitate cu evoluţia acestei lumi, iar 
interesele şi planurile lor sunt potrivite cu lumea şi cu lucrurile 
pământeşti. Dacă pot merge pe cale, purtând numele de creştini, dar 
servind atât lui Dumnezeu cât şi lui Mamona, ei sunt mulţumiţi. Dar 
vor avea loc evenimente care vor descoperi inimile acestora, că ei 
nu sunt decât o povară şi un blestem pentru comunitate. 

Spiritul existent în biserică este de aşa natură, încât îndepărtează 
de Dumnezeu şi de calea sfinţeniei. Mulţi din biserică au atribuit sta- 
rea lor de orbire influenţei crescânde a spiritului principiilor predate 
lor la Institut. Acesta nu este întru-totul corect. Dacă biserica ar fi 
stat alături de sfatul lui Dumnezeu, Institutul ar fi fost bine controlat. 
Lumina bisericii ar fi fost răspândită la acea ramură de lucrare şi n-ar 
fi existat erori, aşa cum există acum. Întunecimea morală a bisericii a 
avut cea mai mare influenţă în crearea întunericului moral şi a morţii 
spirituale din Institut. Dacă biserica ar fi fost într-o stare sănătoasă, 
ea ar fi putut trimite un impuls sănătos, vitalizant, acestui mădular al 
trupului. Dar biserica era bolnavă şi nu s-a bucurat de favoarea lui 
Dumnezeu, nici de lumina feţei Sale. O influenţă bolnăvicioasă şi 
mortală a circulat prin tot corpul până ce boala a apărut peste tot. 

Iubitul frate D. n-a înţeles starea propriei lui inimi. Egoismul 
şi-a găsit un locaş acolo, şi pacea, sănătoasa pace blândă a dispărut. 
Ceea ce vă lipseşte tuturor este elementul iubirii — iubire faţă de 
Dumnezeu şi iubire faţă de aproapele vostru. Viaţa pe care o trăiţi 
acum nu o trăiţi prin credinţa în Fiul lui Dumnezeu. Există o lipsă 
de încredere fermă, o teamă de a încredința totul în mâinile lui 
Dumnezeu, ca şi cum EI n-ar putea păstra ceea ce i-a fost dat în grijă. 

Vă temeţi ca nu cumva un rău predestinat că vă aducă daune, dacă nu 
vă asumaţi apărarea şi nu începeţi o luptă în favoarea voastră. Copiii 
lui Dumnezeu sunt înţelepţi şi puternici, în raport cu încrederea lor 
în înţelepciunea şi puterea Lui. Ei sunt puternici şi fericiţi, în funcţie 
de despărţirea lor de înţelepciunea şi ajutorul omului. 

Daniel şi tovarăşii lui au fost robi într-o ţară străină, dar Dumne- 
zeu n-a îngăduit ca invidia şi ura vrăjmaşilor să domine asupra lor. 
Cei drepţi au primit totdeauna ajutor de sus. Cât de adesea vrăjma- 
şii lui Dumnezeu şi-au unit puterea şi înţelepciunea spre a nimici 
caracterul şi influenţa unor persoane simple, care s-au încrezut în 
Dumnezeu. Dar pentru că Domnul era de partea lor, nimeni n-a putut 
reuşi împotriva lor. Fie numai ca urmaşii lui Hristos să fie uniţi şi 
vor reuşi. Fie ca ei să se despartă de idolii lor şi de lume, şi lumea 
nu-i va despărţi de Dumnezeu. Hristos este acum Mântuitorul nos- 
tru, atotîndestulător. În EI locuieşte toată plinătatea. Este privilegiul 
creştinilor, la drept vorbind, să ştie că Hristos este într-adevăr în ei. 
„Ceea ce câştigă biruinţa asupra lumii, este credinţa noastră“ ( 1 loan 
5, 4 ). Toate lucrurile sunt posibile pentru cel care crede; şi orice 
lucru pe care îl dorim când ne rugăm, dacă credem că îl primim, 
îl vom avea. Credinţa aceasta va străbate norul cel mai întunecos 
şi va aduce raze de lumină şi speranţă pentru sufletul deprimat şi 
abătut. Absența acestei credinţe şi încrederi aduce încurcătură, te- 
meri chinuitoare şi bănuieli rele. Dumnezeu va face lucruri mari 
pentru poporul Său, dacă îşi pune toată încrederea în El. „Evlavia 
însoţită de mulţumire este un mare câştig“ ( 1 Timotei 6, 6 ). Religia 
curată şi neîntinată va fi exemplificată în viaţă. Hristos Se va dovedi 
un izvor de putere, care nu lipseşte niciodată, un ajutor prezent în 
fiecare vreme de necaz. 

În cazul sorei Hannah More, mi-a fost arătat că neglijenţa faţă 
de ea a fost o neglijenţă faţă de Isus, în persoana ei. Dacă Fiul lui 
Dumnezeu ar veni în felul smerit şi nepretenţios în care călătorea din 
loc în loc, când era pe pământ, El n-ar avea parte de o primire mai 
bună. De aceea, ceea ce este nevoie constituie principiul profund al 
iubirii care a sălăşluit în inima Omului de pe Golgota. Dacă biserica 
ar fi trăit în lumină, ea ar fi apreciat această misionară smerită, a 
cărei fiinţă întreagă ardea spre a fi angajată în slujba Învăţătorului 
ei. Cel mai serios interes al ei a fost greşit interpretat. Înfăţişarea ei 
exterioară n-a fost chiar aşa, încât să obțină aprobarea unui ochi cu 
gust estetic, pentru că obişnuinţa cu economia strictă şi sărăcia şi-au 
lăsat pecetea pe îmbrăcămintea ei. Banii ei, câştigaţi cu greu, s-au 
epuizat de îndată ce au fost utilizaţi pentru folosul altora, spre a duce 
lumină celor pe care ea spera să-i conducă la crucea adevărului. 

Chiar biserica ce mărturiseşte a fi a lui Hristos, cu înaltele ei 
privilegii şi mărturisiri, nu distinge chipul lui Hristos în acest umil 
copil al lui Dumnezeu, pentru că membrii ei erau atât de îndepărtați 
de Hristos, încât nu reflectau chipul Lui. Ei au judecat după aparenţa 
exterioară şi nu s-au străduit cu atenţie să discearnă podoaba lăun- 
trică. lată o femeie ale cărei resurse de cunoştinţă şi a cărei adevărată 
experienţă în tainele evlaviei întreceau cu mult pe ale oricăruia dintre 
cei care locuiau la....... şi al cărei fel de a se adresa tinerilor şi copi- 
ilor era plăcut, instructiv şi folositor. Ea nu era aspră, ci corectă şi 
simpatică, şi s-a dovedit a fi una dintre cele mai de folos sfătuitoare 
pentru mame. Ea putea să ajungă la inimi prin serioasa prezentare 
practică a întâmplărilor din viaţa ei religioasă, care a fost consacrată 
în serviciul Răscumpărătorului ei. Dacă biserica ar fi ieşit din întu- 
neric şi înşelăciune la lumina cea clară, inimile oamenilor ar fi fost 
atrase de străina singuratică. Rugăciunile, lacrimile şi profunda ei 
întristare, nevăzând deschizându-se nici o cale de lucrare pentru ea, 
au fost văzute şi auzite în ceruri. Domnul i-a oferit poporului Său 
un ajutor talentat; dar erau bogaţi şi nu duceau lipsă de nimic. Ei 

s-au întors şi au refuzat o foarte prețioasă binecuvântare, căreia îi 
vor simţi în curând nevoia. Dacă pastorul E. ar fi stat în lumina clară 
a lui Dumnezeu şi ar fi fost îmbibat de Spiritul Lui, când această slu- 
jitoare a lui Isus, singuratică, lipsită de adăpost şi însetată să facă o 
lucrare pentru Învățătorul ei, i-a fost prezentată, spiritul ar fi răspuns 
spiritului, precum îi răspunde feţei faţa din oglindă; inima lui ar fi 
fost atrasă de această ucenică a lui Hristos, şi el ar fi înţeles. Tot aşa 
şi comunitatea. Membrii ei au fost într-o astfel de orbire spirituală, 
că au uitat sunetul glasului Adevăratului Păstor şi au urmat glasul 
unui străin care îi conducea afară din staulul lui Hristos. 

Mulţi privesc spre lucrarea cea mare de adus la îndeplinire pentru 
poporul lui Dumnezeu, şi rugăciunile lor se înalţă spre El după ajutor 
la secerişul cel mare. Dar, dacă ajutorul nu vine exact în felul aşteptat 
de ei, este pentru că nu vor să-l primească, ci se întorc de la el cum s-a 
întors şi națiunea iudaică de la Hristos, pentru că a fost dezamăgită de 
felul apariției Lui. Venirea Lui a fost marcată de prea multă sărăcie 
şi umilinţă şi, în mândria lor, iudeii L-au refuzat pe Cel care venise 
să le dea viaţă. De aceea Dumnezeu ar vrea ca membrii bisericii 
să-şi umilească inimile şi să vadă nevoia cea mare, de îndreptare a 
căilor lor înaintea Lui, ca nu cumva să-Şi abată judecata asupra lor. 
Mulţi dintre cei care mărturisesc evlavia fac ca podoaba din afară să 
fie mult mai importantă decât podoaba lăuntrică. Dacă toţi membrii 
bisericii s-ar umili înaintea Domnului şi şi-ar îndrepta greşelile din 
trecut, astfel încât să corespundă gândului Lui, nu ar fi atât de lipsiţi 
de pricepere în prețuirea meritului moral al caracterului. 

Lumina sorei Hannah More s-a stins, în timp ce ea ar fi putut 
să ardă strălucitor, să lumineze calea multora care umblă pe căile 
întunecoase ale greşelii şi răzvrătirii. Dumnezeu cheamă biserica să 
se trezească din somnolenţa ei, şi, cu cea mai profundă seriozitate, să 
cerceteze cauza acestei auto-înşelăciuni printre cei care mărturisesc 
credinţa şi al căror nume se află în registrul comunităţii. Satana îi 
înşeală şi îi induce în eroare cu privire la marea preocupare a mântu- 
irii. Nu este nimic mai perfid decât înşelăciunea păcatului. Acesta 
este zelul acestei lumi care înşeală, orbeşte şi conduce la nimicire. 
Satana nu vine cu o mulţime de ispitiri deodată. El ascunde aceste 
ispitiri sub masca a ceva bun; amestecă unele mici îmbunătăţiri cu 
nebunie şi distracţie şi îndeamnă sufletele înşelate să se angajeze în 
acestea, pe motivul că urmează să se obţină un mare bine. Aceasta 

este numai latura înşelătoare; vicleşugurile diabolice ale lui Satana 
sunt mascate. Sufletele ispitite fac un pas, apoi sunt pregătite pentru 
al doilea. Este mult mai plăcut să urmeze înclinația propriei lor inimi 
decât să stea în apărare şi să reziste primei insinuări a duşmanului 
cel viclean, şi astfel să-i oprească intrările. O, cum pândegşte Satana 
să vadă cât de repede este înghițită momeala lui, să vadă sufletele 
mergând exact pe calea pe care a pregătit-o el! El nu doreşte ca ei să 
renunţe la rugăciune şi la păstrarea formei îndatoririlor religioase, 
pentru că, în timp ce fac acestea, el îi poate face mai folositori în 
slujirea lui. El uneşte sofismele şi capcanele lui cu experienţa şi 
mărturisirea lor, şi astfel face să înainteze, în mod minunat, cauza 
lui. Fariseii ipocriţi se rugau, posteau şi respectau formele de evlavie, 
şi în timp ce inima le era stricată, Satana era prezent ca să-şi bată 
Joc de Hristos şi de îngerii Lui, prin insulte, spunând: „Sunt ai mei! 
Sunt ai mei! Mi-am pregătit înşelăciunea pentru ei. Aici sângele Tău 
n-are valoare. Mijlocirea Ta, puterea şi lucrurile cele minunate pot, 
de asemenea, să înceteze; Sunt ai mei! Sunt ai mei! Cu toată înalta 
lor mărturisire, ca supuşi ai lui Hristos, cu toate că s-au bucurat 
cândva de iluminarea prezenţei Lui, îi voi lua sub paza mea, în plin 
văz al cerului despre care vorbesc ei. Supuşi ca aceştia sunt cei pe 
care îi pot folosi să-i nimicesc pe alţii.“ 

Solomon spune: „Cine se încrede în inima lui este un nebun“ 
( Proverbe 28, 26 ) şi dintre aceştia se găsesc cu sutele printre cei 
ce mărturisesc a fi evlavioşi. Apostolul spune: „Căci nu suntem în 
neştiinţă despre planurile lui“ ( 2 Corinteni 2, 11 ). O, ce dibăcie, 
ce măiestrie, ce viclenie este exercitată spre a-i conduce pe pretinşii 
urmaşi ai lui Hristos să se unească cu lumea în căutarea fericirii, prin 
distracțiile lumii, sub înşelăciunea că este vreun bine de câştigat! Şi 
astfel, umblarea nesupravegheată duce exact în plasă, măgulindu-se 
că pe cale nu există nimic rău. Sentimentele şi simpatile acestora 
continuă mai departe şi aceasta pune o temelie şubredă pe care îşi 
clădesc încrederea că sunt copii ai lui Dumnezeu. Ei se compară cu 
alţii şi constată satisfăcuţi că sunt chiar mai buni decât mulţi creş- 
tini adevăraţi. Dar unde este profunda iubire a lui Hristos şi razele 
lui luminoase care să strălucească în viaţa lor spre binecuvântarea 
altora? Unde este Biblia lor, şi cât de mult este studiată? Încotro se 
îndreaptă gândurile lor? Se îndreaptă spre cer şi spre cele cereşti? 
Pentru mintea lor, nu este natural să se îndrepte în direcţia aceea. 

Studierea Cuvântului lui Dumnezeu este neinteresantă pentru ei. El 
nu are nimic care să excite şi să înflăcăreze mintea şi inima firească, 
nerenăscută şi preferă alte cărți în locul Cuvântului lui Dumnezeu. 
Atenţia lor este absorbită de eu. Ei n-au o profundă şi serioasă do- 
rinţă după influenţa Duhului lui Dumnezeu asupra minţii şi inimii 
lor. Dumnezeu nu Se află în toate cugetele lor. 

Cum pot eu suporta gândul că cei mai mulţi dintre tinerii acestui 
veac vor pierde viaţa veşnică! O, fie ca sunetul muzicii instrumentale 
să înceteze şi ca ei să nu mai irosească timpul atât de preţios după 
plăcerea imaginaţiei lor. O, fie ca ei să dedice mai puţin timp pentru 
îmbrăcăminte şi conversaţie fără rost, şi să înalțe către Dumnezeu 
rugăciuni serioase şi disperate, pentru o experienţă sănătoasă. Este 
mare nevoie de o îngrijită cercetare de sine, în lumina Cuvântului 
lui Dumnezeu; fiecare să-şi pună întrebarea: „Sunt eu sănătos sau 
stricat cu inima? Sunt eu renăscut în Hristos sau mai sunt încă cu 
o inimă firească, cu o haină nouă pusă pe deasupra“? Opreşte-te la 
tribunalul cel mare şi, în lumina lui Dumnezeu, cercetează să vezi 
dacă există vreun păcat tainic pe care-l îndrăgeşti, vreun idol pe care 
nu l-ai sacrificat. Roagă-te, da, roagă-te cum niciodată mai înainte 
nu te-ai rugat, ca să nu fii înşelat de trucurile lui Satana, astfel încât 
să nu poţi renunţa la un spirit nepăsător, uşuratic şi amăgitor şi să 
participi la îndatoririle religioase doar spre a-ţi linişti conştiinţa. 

Este nepotrivit pentru creştinii din orice epocă, să fie iubitori 
de plăceri, dar cu atât mai mult acum, când scenele istoriei acestui 
pământ urmează să se încheie în curând. Cu siguranţă că temelia 
speranţei tale în viaţa veşnică nu poate fi prea sigură. Prosperitatea 
sufletului tău şi fericirea ta veşnică depind de faptul dacă temelia 
ta este clădită pe Hristos. În timp ce alţii îşi doresc mult bucuriile 
pământeşti, fie ca voi să doriţi mult asigurarea evidentă a iubirii 
lui Dumnezeu, strigând serioşi şi cu înfocare: Cine îmi va arăta 
cum să fac sigură chemarea şi alegerea mea? Unul dintre semnele 
zilelor din urmă este că pretinşii creştini sunt mai mult iubitori de 
plăceri decât iubitori de Dumnezeu. Ocupaţi-vă sincer de propriul 
vostru suflet. Cercetaţi cu atenţie. Cât de puţini sunt cei care, după o 
serioasă cercetare, pot privi spre cer şi să spună: „Eu nu sunt unul 
dintre cei care sunt descrişi astfel! Eu nu sunt un iubitor de plăceri 
mai mult decât iubitor de Dumnezeu!“ Cât de puţini pot spune: „Eu 
sunt mort faţă de lume; viaţa pe care o trăiesc acum este trăită prin 

credinţă în Fiul lui Dumnezeu! Viaţa mea este ascunsă cu Hristos în 
Dumnezeu, când Se va arăta El, care este viaţa mea, atunci şi eu mă 
voi arăta împreună cu El în slavă“. Iubirea şi harul lui Dumnezeu! 
O, har nespus, mult mai de valoare decât aurul cel fin! El înalţă şi 
înnobilează spiritul mai presus de toate celelalte principii şi îndreaptă 
simţămintele spre cer. În timp ce cei din jurul nostru pot fi uşuratici 
şi în căutare după plăceri şi nebunii, conversaţia noastră este în cer, 
de unde noi Îl aşteptăm cu nerăbdare pe Mântuitorul; sufletul nostru 
ajunge până la Dumnezeu, pentru iertare şi pace, pentru îndreptățire 
şi sfințire. Conversaţia cu Dumnezeu şi contemplarea lucrurilor de 
sus schimbă sufletul în asemănarea lui Hristos. 


Rugăciune pentru bolnavi 


În cazul sorei F., este necesar să se aducă la îndeplinire o mare 
lucrare. Cei care s-au unit în rugăciune pentru ea au nevoie de o 
lucrare pentru ei înşişi. Dacă Dumnezeu ar fi ascultat rugăciunile 
lor, aceasta ar fi fost spre ruina lor. În astfel de cazuri de suferinţă, 
în care Satana stăpâneşte asupra minţii, mai înainte de a ne angaja 
în rugăciune trebuie să aibă loc o amănunţită cercetare de sine, spre 
a descoperi dacă nu cumva există păcate care trebuie să fie regretate, 
mărturisite şi părăsite. Este nevoie de o adâncă umilinţă a sufletului 
înaintea lui Dumnezeu şi de hotărâtă şi smerită încredere numai în 
meritele sângelui lui Hristos. Postul şi rugăciunea nu vor îndeplini 
nimic, atâta timp cât inima este înstrăinată de Dumnezeu printr-o cale 
greşită de acţiune. „Oare acesta este postul plăcut Mie? Iată postul 
plăcut Mie: dezleagă lanţurile răutăţii, deznoadă legăturile robiei, dă 
drumul celor asupriţi, şi rupe orice fel de jug; împarte-ţi pâinea cu cel 
flămând, şi adu în casa ta pe nenorociţii fără adăpost; dacă vezi pe un 
om gol, acopere-l şi nu întoarce spatele semenului tău. Atunci tu vei 
chema, şi Domnul va răspunde, vei striga, şi El va zice: «Iată-Mă!» 
Dacă vei îndepărta jugul din mijlocul tău, amenințările cu degetul şi 
vorbele de ocară, dacă vei da mâncarea ta celui flămând, dacă vei 
sătura sufletul lipsit, atunci luminata va răsări peste întunecime, şi 
întunericul tău va fi ca ziua în amiaza mare! Domnul te va călăuzi 
neîncetat, îți va sătura sufletul chiar în locuri fără apă şi va da din 
nou putere mădularelor tale; vei fi ca o grădină bine udată, ca un 
izvor ale cărui ape nu seacă“ ( Isaia 58, 5-7, 9-11 ). 

Ceea ce cere Domnul este o lucrare a inimii, fapte bune, izvorând 
dintr-o inimă plină de iubire. Toţi ar trebui să mediteze cu atenţie 
şi rugăciune asupra textelor de mai sus, şi să cerceteze motivele şi 
acțiunile lor. Făgăduinţa lui Dumnezeu pentru noi este condiţionată 
de ascultare şi conformare cu toate cerinţele Lui. „Strigă în gura 
mare“ zice profetul Isaia, „nu te opri! Înalţă-ţi glasul ca o trâmbiţă, 
şi vorbeşte porului Meu nelegiuirile lui, casei lui Iacov păcatele ei! 
În toate zilele, Mă întreabă şi vor să afle căile Mele, ca un neam care 

ar fi înfăptuit neprihănirea, şi n-ar fi părăsit Legea Dumnezeului său. 
Îmi cer hotărâri drepte, doresc să se apropie de Dumnezeu. — «La 
ce ne foloseşte să postim» — zic ei — «dacă Tu nu vezi? La ce să 
ne chinuim sufletul, dacă Tu nu ţii seamă de lucrul acesta?» ( Isaia 
58, 1-3). 

Aici El se adresează unui popor care face mare caz de mărturisi- 
rea sa de credinţă, care obişnuieşte să se roage şi care are plăcere de 
practicile religioase; totuşi, lipseşte ceva. Credincioşii au văzut că 
rugăciunile lor nu primesc răspuns; eforturile lor serioase şi zeloase 
nu sunt văzute în ceruri şi se întreabă serios de ce nu le răspunde 
Dumnezeu. Aceasta nu este din cauză că există neglijenţă din partea 
lui Dumnezeu. Dificultatea este la popor. În timp ce mărturisesc a 
fi evlavioşi, dar nu aduc rod spre slava lui Dumnezeu, lucrările lor 
nu sunt cele care ar trebui să fie. Ei trăiesc, neglijând îndatoririle lor 
pozitive. Dacă acestea nu sunt îndeplinite, Dumnezeu nu poate răs- 
punde rugăciunilor lor, în conformitate cu slava Sa. În cazul înălțării 
de rugăciuni pentru sora F., a fost o confuzie de sentimente. Unii au 
fost fanatici şi au acţionat din impuls. Ei aveau zel, dar nu în acord 
cu cunoştinţa. Unii au privit la fapta cea mare de adus la îndeplinire 
în cazul acesta, şi au început să triumfe înainte ca biruinţa să fie 
câştigată. S-a manifestat mult din spiritul lui Iehu: „Vino cu mine, 
şi vei vedea râvna mea pentru Domnul“ ( 2 Împărați 10, 16 ). În 
locul acestei siguranţe de încredere în sine, cazul ar fi trebuit să fie 
prezentat lui Dumnezeu, într-un spirit de umilinţă şi de neîncredere 
în sine şi cu o inimă frântă şi plină de căinţă. 

Mi-a fost arătat că, în caz de boală, unde direcţia este clară spre 
a se înălța rugăciune pentru bolnavi, cazul trebuie să fie încredinţat 
Domnului, cu credinţă calmă. Numai El singur cunoaşte trecutul 
vieţii celui în cauză şi ştie care va fi viitorul lui. El, care cunoaşte 
inima tuturor oamenilor, ştie dacă, în caz de vindecare, persoana va 
slăvi Numele Său sau Îi va necinsti prin cădere şi apostazie. Tot ceea 
ce ni se cere să facem este să-l cerem lui Dumnezeu să-l vindece pe 
bolnav, dacă este conform cu voinţa Sa, crezând că El aude motivele 
prezentate de noi şi rugăciunile arzătoare, înălțate. Dacă Domnul 
vede că aceasta va fi spre cea mai bună cinstire a Lui, El va răspunde 
rugăciunilor noastre. Dar a insista asupra vindecării, fără supunere 
faţă de voinţa Sa, nu este corect. 

Ceea ce făgăduieşte Dumnezeu poate oricând să aducă la înde- 
plinire, şi lucrarea pe care o dă poporului Său să o facă, El o poate 
împlini prin ei. Dacă vor trăi în acord cu fiecare cuvânt spus de EI, 
fiecare cuvânt bun şi făgăduinţă vor fi împlinite pentru ei. Dar, dacă 
nu vor da ascultare desăvârşită, făgăduinţele cele mari şi preţioase 
sunt departe şi nu pot ajunge la împlinire. 

Tot ce se poate face, rugându-ne pentru cei bolnavi, este să-L 
implorăm pe Dumnezeu în favoarea lor şi, în deplină încredere, să 
lăsăm problema în mâinile Lui. Dacă ţinem la un păcat din inima 
noastră, Domnul nu ne va asculta. El poate face ce vrea cu ce este 
al Lui. El Se va slăvi pe Sine, lucrând în şi prin cei care ÎI urmează 
întru-totul, astfel că va fi cunoscut că El este Domnul şi că faptele 
lor sunt lucrate în Dumnezeu. Hristos a spus: „Dacă Îmi slujeşte 
cineva, Tatăl îl va cinsti“ ( loan 12, 26 ). Când venim la El, trebuie 
să ne rugăm spre a putea să intrăm în relaţie cu El şi să împlinim 
scopul Său, şi ca dorinţele şi interesele noastre să poată fi pierdute 
în ale Lui. Trebuie să recunoaştem acceptarea de către noi a voinţei 
Lui, nu să ne rugăm ca EI s-o recunoască pe a noastră. Este mai bine 
pentru noi că Dumnezeu nu răspunde întotdeauna la rugăciunile 
noastre exact când dorim şi întocmai în felul dorit de noi. El va 
face pentru noi mai mult bine decât să împlinească toate dorinţele 
noastre, pentru că înţelepciunea noastră nu este bună. 

Noi ne-am unit în rugăciune serioasă, în jurul patului bărbaţilor, 
femeilor şi copiilor bolnavi, şi am simţit că ne-au fost restituiţi din 
morţi, ca răspuns la rugăciunile noastre serioase. În aceste rugăciuni, 
ne-am gândit că trebuie să fim pozitivi şi, dacă exercităm credinţă, 
nu trebuie să cerem nimic mai puţin decât viaţa. N-am îndrăznit să 
spunem: „Dacă aceasta va fi spre slava lui Dumnezeu“, temându-ne 
că aceasta ar putea cuprinde o formă de îndoială. Am urmărit cu 
îngrijorare pe cei care ne-au fost redaţi, ca să zic aşa, din morţi. 
Am văzut pe unii dintre aceştia, mai ales tineri, care, după ce şi-au 
recăpătat sănătatea, L-au uitat pe Dumnezeu, au devenit desfrânaţi, 
pricinuind durere şi chin părinților şi prietenilor, şi ruşine celor care 
au fost credincioşi să se roage. Ei n-au trăit pentru a-L cinsti şi slăvi 
pe Dumnezeu, ci pentru a-L blestema, prin viaţa lor de viciu. 

N-ar mai trebui să ne trasăm un drum, nici să mai căutăm să- 
L facem pe Dumnezeu conform cu dorinţele noastre. Dacă viaţa 
bolnavilor Îl poate slăvi, să ne rugăm ca ei să poată trăi; totuşi, nu 

cum vrem noi, ci cum vrea El. Credinţa noastră poate fi tot atât de 
hotărâtă şi încrezătoare, dacă, fără îngrijorare agitată, Îi încredinţăm 
Lui totul, cu desăvârşită încredere. Noi avem făgăduinţa. Ştim că El 
ne aude, dacă cerem în conformitate cu voinţa Sa. Cererile noastre 
nu trebuie să ia forma unei porunci, ci să fie de mijlocire, ca Domnul 
să ne dea lucrurile pe care le dorim de la El. Când biserica este unită, 
ea va avea tărie şi putere; dar când parte din ea este unită cu lumea, 
şi mulţi se dedau la lăcomie, de care Dumnezeu are oroare, El poate 
face doar puţin pentru ei. Necredinţa şi păcatul îi îndepărtează de 
Dumnezeu. Noi suntem atât de slabi, încât nu putem purta multă 
prosperitate spirituală, fără ca să nu ne atribuim slava şi să conside- 
răm că bunătatea şi dreptatea noastră proprie sunt motivele meritatei 
binecuvântări a lui Dumnezeu, când totul a fost din cauza marii 
îndurări şi a iubitoarei bunătăţi a milostivului nostru Tată ceresc, şi 
nu din cauză că s-a găsit ceva bun în noi. 

Noi întotdeauna trebuie să exercităm o influenţă care va fi sfinți- 
toare pentru cei din jurul nostru. Această influenţă salvatoare, înno- 
bilatoare a fost foarte slabă la....... Mulţi s-au amestecat cu lumea 
şi au luat parte la spiritul şi influenţa ei, iar prietenia ei i-a despărțit 
de Dumnezeu. Isus a trecut înaintea lor cât o călătorie de o zi. Ei nu 
mai pot auzi sfatul şi avertizarea Lui, şi urmează după propria lor 
înţelepciune şi judecată. Ei merg pe o cale care, în ochii lor, pare a fi 
bună, dar care, după aceea, se dovedeşte a fi o nebunie. 

Dumnezeu nu va îngădui ca lucrarea Lui să fie amestecată cu 
politică lumească. Bărbaţii dibaci şi calculaţi ai lumii nu sunt bărbaţi 
care să ocupe poziţii de răspundere în această solemnă şi sfântă 
lucrare. Ei trebuie să se convertească sau să se angajeze în acea 
profesie care este potrivită cu înclinațiile lor iubitoare de lume şi 
care nu implică astfel de consecinţe veşnice. Niciodată Dumnezeu 
nu va intra în asociaţie cu cei lumeşti. Hristos lasă pe fiecare să 
aleagă: Mă vrei pe Mine sau lumea? Vrei să înduri reproş şi ruşine, 
să fii deosebit, şi zelos pentru fapte bune, chiar dacă eşti urât de lume 
şi să iei Numele Meu, sau vrei să alegi stima, onoarea, aplauzele şi 
profiturile pe care are să le dea lumea, şi n-ai parte cu Mine? „Nu 
puteţi sluji lui Dumnezeu şi lui Mamona.“ 


Curaj în slujire 


Iubite frate G: Mi-a fost arătat că ţi-ai îndeplinit foarte defectuos 
sarcinile, ca pastor. Îţi lipsesc calificări esenţiale. Nu ai un spirit 
misionar. Tu nu ai dispoziţia de a-ţi sacrifica comoditatea şi plăcerea 
pentru a câştiga suflete. Sunt bărbaţi, femei şi tineri de adus la 
Hristos, care ar fi îmbrăţişat adevărul, dacă ar fi putut avea lumina 
prezentată lor. În vecinătatea ta, sunt dintre aceia care au urechi de 
auzit. 

Am văzut că ai căutat să-i instruieşti pe unii; dar tocmai în 
timpul când aveai nevoie de stăruinţă, curaj şi energie, ai devenit 
slab de inimă, neîncrezător, descurajat şi ai părăsit lucrarea. Şi-ai 
dorit propria ta comoditate şi ai lăsat să scadă un interes care putea 
fi dezvoltat. Acolo putea fi un seceriş de suflete; dar ocazia de aur 
din acel timp a trecut din cauza lipsei tale de energie. Am văzut că, 
dacă nu te hotărăşti să te încingi cu toată armura şi să fii dispus să 
înduri greutăţile, ca un bun ostaş al crucii lui Hristos, ar trebui să 
renunţi la profesiunea de pastor, şi să-ţi alegi altă chemare. 

Sufletul tău nu este sfinţit pentru lucrare. Nu iei povara lucrării 
asupra ta. Tu ai ales o parte mai uşoară decât cea care este hotărâtă 
pentru un slujbaş al lui Hristos. Lui nu i-a fost dragă viaţa pentru 
Sine Însuşi. El nu Şi-a plăcut Sieşi, ci a trăit pentru binele altora. 
El nu Şi-a făcut nici o faimă, ci a luat asupra Lui chipul de rob. Nu 
este de-ajuns să fii în stare să prezinţi argumentele poziţiei noastre 
în faţa oamenilor. Slujitorul lui Hristos trebuie să posede o iubire 
nepieritoare pentru suflete, un spirit de lepădare de sine, de sacrificiu 
de sine. Ar trebui să fii dispus să-ţi dai viaţa la nevoie, în lucrarea de 
salvare a semenilor tăi, pentru care a murit Hristos. 

Tu trebuie să te converteşti pentru lucrarea lui Dumnezeu. Ai 
nevoie de înţelepciune şi judecată spre a te apuca de lucrare şi a-ţi 
dirija munca. Nu în comunităţi este nevoie de lucrarea ta. Tu trebuie 
să ieşi în afară să-ţi îndeplineşti lucrarea. Porneşte cu un spirit de 
a lucra pentru convertirea sufletelor la adevăr. Dacă ai pe inimă 
valoarea sufletelor, cel mai mic semn de bine îţi va bucura inima ta, 

şi vei stărui, chiar dacă efortul cere muncă şi oboseală. După ce o 
dată ai dezbătut subiectul adevărului, nu părăsi locul, dacă există cel 
mai neînsemnat semn de bine. Te aştepţi la un seceriş fără muncă? 
Te aştepţi ca Satana să fie dispus să îngăduie ca supuşii lui să treacă 
din rândurile lui în rândurile lui Hristos? El va depune efort spre a-i 
păstra legaţi în cătuşele întunericului, sub steagul lui cel negru. Te 
poţi aştepta să fii biruitor în câştigarea de suflete pentru Hristos, fără 
efort serios, când ai de înfruntat şi de luptat cu un astfel de vrăjmaş? 

Trebuie să ai mai mult curaj, mai mult zel şi să depui eforturi mai 
mari, sau va trebui să hotărăşti că ţi-ai greşit chemarea. Un pastor 
care se descurajează uşor produce stricăciune cauzei pe care doreşte 
s-o promoveze, şi este nedrept faţă de sine însuşi. Toți cei care 
mărturisesc a fi slujitori ai lui Hristos trebuie să afle înţelepciune, 
studiind istoria Omului din Nazaret, şi, de asemenea, istoria lui 
Martin Luther şi vieţile celorlalţi reformatori. Munca lor a fost 
grea, dar ei au îndurat greutăţile, ca ostaşi credincioşi ai crucii lui 
Hristos. Nu trebuie să fugi de răspunderi. Cu modestie, trebuie 
să fii gata să primeşti sfat şi să fii instruit. După ce ai primit sfat 
de la cei înţelepţi, cei judicioşi, mai este încă un Sfetnic a cărui 
înţelepciune este fără greş. Nu uita să prezinţi cazul tău înaintea 
lui Dumnezeu şi să implori îndurarea Lui. El a făgăduit că, dacă 
îţi lipseşte înţelepciunea şi o ceri, El ţi-o va da cu mână largă, şi 
fără mustrare. Lucrarea sacră, solemnă, în care ne-am angajat, cere 
bărbaţi sinceri, întru-totul convertiți, ale căror vieţi sunt întreţesute 
cu viaţa lui Hristos. Ei îşi trag seva şi se hrănesc din Via cea vie, şi 
cresc în Domnul. Cu toate că îşi dau seama de mărimea lucrării, şi 
sunt făcuţi să exclame: „Şi cine este de-ajuns pentru aceste lucruri“ 
( 2 Corinteni 2, 16 ), totuşi ei nu se dau înapoi de la lucrare şi 
muncă grea, ci vor munci serios şi neegoist spre a salva suflete. Dacă 
subpăstorii sunt credincioşi în toată lucrarea lor, vor intra în bucuria 
Domnului lor şi vor avea satisfacția să vadă în ceruri suflete mântuite 
prin eforturile lor credincioase. 


Zgârcenie în afaceri 


Iubite frate H: Am aşteptat ocazia să-ţi scriu, dar am fost îm- 
piedicată. După ultima mea viziune, am simţit că este de datoria 
mea ca, fără întârziere, să prezint înaintea ta ceea ce a avut plăcere 
Domnul să-mi prezinte. Privirea mi-a fost îndreptată spre trecut şi 
mi s-a arătat că, ani de zile, chiar înainte de căsătorie, a fost în tine 
o dispoziţie de a înşela în comerţ. Ai avut un spirit de lăcomie, o 
înclinaţie pentru zgârcenie, care a fost păgubitoare pentru înaintarea 
ta spirituală şi ţi-a prejudiciat, în mare măsură, influenţa. Familia 
tatălui tău a văzut problemele acestea din punct de vedere al lu- 
mii, mai degrabă decât din punctul de vedere nobil şi înalt, citat 
de divinul nostru Domn: „Să iubeşti pe Domnul, Dumnezeul tău, 
cu toată inima ta, cu tot sufletul tău, cu tot cugetul tău şi cu toată 
puterea ta. Să iubeşti pe aproapele tău ca pe tine însuţi“ ( Marcu 12, 
30.31). În această privinţă ai greşit. A face comerţ zgârcit şi nedrept 
este neplăcut pentru Dumnezeu. El nu va trece cu vederea erorile şi 
păcatele în privinţa aceasta, fără a le mărturisi şi părăsi pe deplin. 

Am fost dusă departe, în trecut, şi mi s-a arătat maniera uşuratică 
în care ai privit aceste lucruri. Domnul a notat tranzacţia de a duce 
la piaţă acea încărcătură de animale care erau de o calitate atât de 
proastă, încât nu era avantajos să mai fie păstrate, şi de aceea au fost 
pregătite pentru hrană şi duse la piaţă spre a fi vândute şi introduse în 
stomacul uman. Una dintre acestea fost pusă pe masa noastră pentru 
un timp, spre a hrăni marea noastră familie, în zilele de sărăcie. 
Tu nu erai singur de învinuit în această privinţă. Alţii din familia 
voastră erau tot aşa de vinovaţi. N-are importanţă dacă ele trebuie să 
fie cumpărate şi mâncate de noi sau de cei din lume. Este principiul 
procedeului care Îi displace lui Dumnezeu; ai călcat porunca Lui. 
N-ai iubit pe semenul tău ca pe tine însuţi, pentru că n-ai fi fost 
dispus să ţi se facă acelaşi lucru ţie. Te-ai fi considerat insultat. Un 
spirit avar te-a condus la această îndepărtare de principiile creştine, 
şi te-a făcut să te cobori la un gen de negustorie care te-a avantajat 
în defavoarea altora. 

Când mi-a fost prezentată problema mâncării de carne acum 
cinci ani, descoperindu-mi-se cât de puţin ştiau oamenii ce mâncau 
ca hrană când mâncau carne, mi-a fost arătată această tranzacţie a ta. 
Mâncarea cărnii acestor animale nesănătoase are ca efect un sânge 
bolnav, boli şi febră. Mi-au fost arătate multe cazuri de felul acesta, 
ca fiind făcute zilnic de către cei din lume. Tu, iubitul meu frate, n-ai 
văzut acest lucru ca fiind rău, aşa cum îl vede Domnul. 

Niciodată n-ai socotit că acesta era un mare păcat din partea ta. 
Multe lucruri de aceeaşi natură, le vei găsi înregistrate cu credincio- 
şie de către îngerul raportor, şi le vei întâlni din nou, afară numai 
dacă, prin pocăință şi mărturisire, vei îndrepta aceste greşeli care au 
sălăşluit în viaţa ta. 

Mi s-a poruncit să aştept şi să văd. Am fost îndrumată să vorbesc 
lămurit, să prezint principii generale şi să te las pe tine să faci 
aplicaţia. Mi-a fost arătat că Dumnezeu n-avea să arate des greşelile 
făcute de poporul Său, ci va face să fie prezentate în auzul copiilor 
Săi principii generale şi adevăruri pregnante, toate fiind descoperite 
pentru convingere, spre a vedea, simţi şi înţelege dacă sunt sau nu 
condamnaţi. Tu n-ai tratat cu atenţie şi credincioşie propriul tău 
suflet. Îngerul a spus: „ÎL voi încerca, îl voi pune la probă, voi merge 
împotriva lui, până va recunoaşte mâna lui Dumnezeu care îl tratează 
astfel.“ 

Am văzut că, deşi în.... cei în legătură cu familia ta n-au acţionat 
corect, tu ai manifestat un spirit închis, care aducea şiretenie şi 
necinste. Tu nu puteai să ai o bună influenţă în acel loc până ce 
n-ai răscumpărat trecutul, printr-o totală schimbare a modului de 
a-i trata pe semenii tăi. Lumina ta a fost întuneric pentru oameni, 
şi influenţa ta, în timp ce erai acolo, a fost o mare pagubă pentru 
cauza adevărului prezent. Tu ai adus ocară asupra adevărului, şi 
comportarea ta ascunsă a făcut ca numele tău să fie de râs printre 
oameni. Adesea, ai căzut sub nivelul multora din cei din lume, cât 
priveşte comportamentul cinstit. Prezbiterul nu poate face o lucrare 
bună în..... Cuvintele lui sunt ca apa împrăştiată pe pământ, pentru 
motivul că el a fost în legătură cu tine şi a luat parte la acest comerţ, 
pe ascuns. În multe privinţe, el a ajuns, în tranzacţiile de afaceri, ca 
unul din lume. Era ascuns şi repede a devenit egoist. În multe lucruri, 
conduita lui a fost calculată să-i nimicească influenţa şi să nu devină 

1866, îngerul a spus: „Mâna mea va aduce împotrivire. El poate să 
adune, dar eu voi împrăştia până când el răscumpără trecutul şi face 
o lucrare curată pentru veşnicie“. Fiecare creştin adevărat trebuie să 
cultive bunăvoință faţă de cei de jos, combătând spiritul negustoresc 
al celor din lume. 

Tu nu eşti un avar; ţie îţi place să fii generos, darnic, nepărtinitor, 
cu mână largă; dar ceea ce este rău la tine este spiritul amintit în 
această scrisoare, de a nu-l iubi pe semenul tău ca pe tine însuţi; este 
neglijenţa de a vedea greşelile tale şi de a le îndrepta când lumina 
clară, convingătoare a adevărului ţi-a spus foarte lămurit care este 
datoria ta. şie îţi place ospitalitatea, şi Dumnezeu nu te va părăsi 
spre a fi înşelat de marele înşelător al omenirii, ci va veni direct la 
tine să-ţi arate unde greşeşti, ca să te poţi întoarce pe acelaşi drum. 
El te cheamă acum să răscumperi trecutul, să vii la un nivel mai înalt 
de acţiune şi să faci ca raportul tău să nu fie pătat din nou de avariţie 
sau iubire egoistă. 

Judecata ta în lucrurile lumeşti va deveni nebunie, dacă nu Îi 
consacri totul lui Dumnezeu. Tu şi soţia ta nu sunteţi consacraţi. 
Spiritualitatea voastră nu este ceea ce ar dori Dumnezeu să fie. Se 
pare că s-a abătut paralizia asupra voastră; totuşi, amândoi sunteţi ca- 
pabili să exercitaţi o influenţă puternică pentru Dumnezeu şi pentru 
adevărul Lui, dacă vă înfrumuseţaţi mărturisirea cu vieţi bine orân- 
duite şi conversaţie evlavioasă. Adesea, voi sunteţi prea grăbiţi şi 
deveniți nerăbdători şi agitaţi, şi vă organizaţi ajutorul într-o manieră 
grăbită. Aceasta este în detrimentul înaintării voastre spirituale. 

Timpul este scurt, şi nu mai puteţi să amânaţi pregătirea inimii, 
necesară spre a a lucra serios şi cu credincioşie pentru propriul suflet, 
şi pentru salvarea prietenilor, a vecinilor voştri şi a tuturor celor care 
se află sub influenţa voastră. Să aveţi totdeauna ca ţintă să trăiţi 
în aşa fel în lumină, încât influenţa voastră să fie sfinţitoare pentru 
cei cu care sunteţi asociaţi în afaceri sau relaţii comune. În Isus 
este plinătate. De la El puteţi obţine puterea care vă va califica să 
umblaţi exact cum a umblat El, dar nu trebuie să fie nici o despărțire 
de simţămintele faţă de El. El cere omul întreg: sufletul, trupul şi 
spiritul. Când vă faceţi toată partea pe care o cere, EI va lucra pentru 
Vol şi vă va binecuvânta şi întări prin bogăţia harului Său. 

Dragă frate J : O mare greutate s-a lăsat asupra minţii mele 
de când cu vedenia din seara zilei de vineri, 12 iunie 1868. Mi- 
a fost arătat că tu nu te cunoşti. Tu nu te-ai împăcat cu mărturia 
care a fost dată în cazul tău şi n-ai făcut o lucrare completă spre a 
te îndrepta. Am fost îndrumată la Isaia: „Aceasta numeşti tu post 
şi zi plăcută Domnului? Iată postul plăcut Mie: dezleagă lanţurile 
răutăţii, deznoadă legăturile robiei, dă drumul celor asupriţi şi rupe 
orice fel de jug; împarte-ţi pâinea cu cel flămând, şi adu în casa ta 
pe nenorociţii fără adăpost; dacă vezi pe un om gol, acopere-l şi nu 
întoarce spatele semenului tău“ ( Isaia 58, 5-7 ). Dacă faci aceste 
lucruri, binecuvântările făgăduite îţi vor fi date. 

Pot pune întrebarea: „La ce ne foloseşte să postim, dacă Tu nu 
vezi? La ce să ne chinuim sufletul, dacă Tu nu ţii seamă de lucrul 
acesta?“ ( Isaia 58, 3 ). Dumnezeu a arătat motivele pentru care 
rugăciunile tale n-au primit răspuns. Ai crezut că ai aflat motivele în 
alții şi ai dat vina pe ei. Dar eu am văzut că sunt motive suficiente 
la tine însuţi. Ai o lucrare de făcut spre a-ţi pune în regulă inima. 
Trebuie să înţelegi că lucrarea trebuie să înceapă cu tine. I-ai asuprit 
pe nevoiaşi şi ai beneficiat, profitând de sărăcia lor. Cât priveşte 
banii, ai fost zgârcit şi ai procedat nedrept. N-ai avut acel fel de 
spirit nobil şi generos, care ar trebui să-l caracterizeze totdeauna pe 
adevăratul urmaş al lui Hristos. Ai asuprit pe simbriaşă în ce priveşte 
leafa ei. Ai văzut o persoană sărăcăcios îmbrăcată şi ştiai că era 
conştiincioasă şi temătoare de Dumnezeu; totuşi, ai profitat de ea, 
pentru că puteai face astfel. Am văzut că neglijenţa de a vedea şi a 
înţelege nevoia ei, şi leafa mică plătită, toate sunt scrise în ceruri, 
ca făcute lui Isus în persoana uneia dintre sfinţii Lui. Ori de câte 
ori ai făcut acestea unuia din cei mai neînsemnaţi ucenici ai lui 
Hristos, Lui le-ai făcut. Cerul a privit la toată zgârcenia faţă de cei 
care au lucrat în casa ta, şi aceasta va sta înregistrată cu credincioşie 
împotriva ta, dacă nu are loc pocăință şi restituire. O acţiune greşită 
face mai mult rău decât poate fi făcut ani de zile; dacă făcătorul 


144 


Asuprind pe simbriaş 145 


de rele ar putea să vadă întinderea răului, din sufletul lui ar izbucni 
strigăte de groază. Cât priveşte banii, eşti egoist. În cazul fratelui K., 
îngerul lui Dumnezeu a arătat spre tine şi a zis: „Ori de câte ori aţi 
făcut acestea unuia dintre ucenicii lui Hristos, le-aţi făcut persoanei 
lui Isus.“ 

Cazurile pe care le-am amintit nu sunt singurele cazuri. Aş dori 
să poţi vedea lucrurile pe care Cerul le-a prezentat înaintea mea. 
Există o tristă înşelăciune asupra minţii. Tu ai nevoie de religia lui 
Hristos. El nu Şi-a plăcut Lui Însuşi, ci a trăit pentru folosul altora. Ai 
o lucrare de făcut şi nu trebuie să pierzi timp. Începe umilirea inimii 
tale înaintea lui Dumnezeu, şi, prin mărturisiri smerite, îndepărtează 
petele de pe caracterul tău creştin. Atunci te poţi angaja în solemna 
muncă de a lucra pentru salvarea altora, fără să mai faci atât de multe 
greşeli. 

La ce s-a redus timpul tău irosit, aşa cum a fost irosit pe când 
erai angajat într-o lucrare pe care Dumnezeu n-a pus-o asupra ta? 
Mintea a fost marcată şi s-au acumulat experienţe, care vor cere 
multă muncă spre a fi şterse. 

Sufletele vor pribegi prin întuneric, încurcătură şi necredinţă, 
iar unii nu vor mai reveni niciodată. Cu post şi rugăciune serioasă, 
cu o adâncă cercetare a inimii şi cu o severă examinare de sine, 
descoperă sufletul; cercetării tale critice nu lăsa să-i scape nici o 
acţiune. Apoi, cu eul omorât şi cu viaţa ta ascunsă cu Hristos în 
Dumnezeu, prezintă cererile tale smerite. Dacă ţii la un păcat din 
inima ta, Domnul nu te va asculta. Dacă El ar fi ascultat rugăciunile 
tale, tu te-ai fi înălţat. Satana a stat alături, pregătit, ca să facă tot ce 
poate mai bine din avantajul pe care l-a câştigat. 

O, cât de important este faptul că credinţa în lucrurile mici ca- 
racterizează viaţa noastră, că integritatea adevărată marchează tot 
cursul activităţii noastre, şi totdeauna să ţinem minte că îngerii lui 
Dumnezeu iau cunoştinţă de fiecare faptă! Ceea ce măsurăm noi 
altora, aceea ni se va măsura şi nouă. Totdeauna să te însoţească 
o teamă, ca nu cumva să te comporţi nedrept, egoist. Prin boală şi 
adversitate, Domnul ne va lua mult mai mult decât obţinem prin 
exploatarea săracilor. Un Dumnezeu drept cântăreşte toate motivele 
şi acţiunile noastre. 

Mi-au fost arătaţi fratele şi sora L. Iubirea de lume a consumat 
adevărata evlavie şi a amorţit atât de mult puterile minţii, încât 

adevărul nu reuşeşte să aibă o influenţă transformatoare asupra vieţii 
şi caracterului. Iubirea de lume a închis inimile lor, ca să poată simţi 
împreună şi să ţină seamă de nevoile altora. Spiritul ei i-a despărțit 
de Dumnezeu. Frate şi soră, voi aveţi o lucrare de făcut, şi anume să 
ieşiţi de sub jugul lumii; trebuie să faceţi eforturi serioase spre a birui 
iubirea de lume, egoismul şi zgârcenia. Acestea sunt păcate care îl 
blestemă pe poporul lui Dumnezeu. Privirea mi-a fost îndreptată 
înapoi, la localitatea în care aţi locuit înainte de a vă muta în..... 
Eraţi zgârciţi şi exigenţi în afacerea de acolo, profitând ori de câte 
ori puteaţi face aşa ceva. Am încercat să găsesc în viaţa voastră 
fapte de nobilă jertfire de sine şi de binefacere, dar n-am putut, atât 
erau de rare. Lumina voastră a strălucit înaintea altora într-o aşa 
manieră, încât ei s-au simţit dezgustaţi de voi şi de credinţa voastră. 
Adevărul a fost făcut de ruşine prin zgârcenia şi neîntrecuta voastră 
şiretenie în afaceri. Fie ca Dumnezeu să vă ajute să le vedeţi pe 
toate şi să aveţi faţă de răul acesta aceeaşi ură pe care o are El. 
Lumina voastră să strălucească în aşa fel, încât alţii, văzând faptele 
voastre bune, să fie conduşi să-L slăvească pe Tatăl vostru, care 
este în ceruri. Dumnezeu a fost nemulţumit de umblarea voastră, 
pentru că ea a fost marcată de urmărirea intereselor personale. El 
încă mai este nemulţumit de ea, şi Se va ocupa de voi la judecată, 
dacă nu vă debarasaţi de această micime de spirit şi nu căutaţi să 
fiu sfințiţi prin adevăr. Credinţa fără fapte este moartă în ea însăşi. 
Credinţa niciodată nu te va mântui, dacă nu este dovedită prin fapte. 
Dumnezeu cere de la voi să fiţi bogaţi în fapte bune, gata să împărţiţi, 
dispuşi să comunicaţi, adunându-vă o bună temelie pentru timpul 
viitor, spre a putea apuca viaţa veşnică. 

Mi s-a arătat că 1-aţi asuprit pe simbriaşi, cu privire la leafa lor. 
Aţi profitat de circumstanţe şi v-aţi asigurat ajutorul la preţul cel 
mai scăzut. Aceasta n-a plăcut lui Dumnezeu. Trebuia să vă plătiţi 
ajutoarele în mod generos,să le daţi tot ceea ce meritau. Dumnezeu 
vede şi ştie. Cercetătorul de inimi cunoaşte gândurile, intențiile şi 
scopurile inimii. Fiecare bănuţ pe care l-aţi câştigat în felul acesta, 
dacă este reţinut, va fi risipit prin suferinţă şi nenorocire. Lumea, 
lumea, lumea a fost la ordinea zilei la voi. Salvarea sufletului a ajuns 
pe planul al doilea. O, dacă aţi putea vedea în lumina veşniciei aceste 
lucruri, exact aşa cum le vede Dumnezeu! V-aţi alarma şi n-aţi mai 
avea odihnă până când n-aţi face restituirea. 

Aţi avut lumină în legătură cu reforma sanitară, dar n-aţi primit-o 
şi nici n-aţi trăit-o. V-aţi satisfăcut pofta şi aţi predat băiatului vostru 
o lecţie rea, îngăduindu-i să mănânce când vrea şi ce vrea. În iubirea 
voastră de lume, aţi continuat să lucraţi după un plan forţat. Mâna 
lui Dumnezeu a fost îndepărtată şi aţi fost lăsaţi în propria voastră 
slăbiciune. Apoi, amândoi vă clătinaţi cu un picior în groapă, totuşi, 
n-aţi învăţat lecţiile pe care Dumnezeu ar fi dorit să le învăţaţi în 
multe lucruri. Aţi menţinut iubirea voastră pentru lume. lar iubirea 
egoistă după câştig, şi comportarea voastră meschină şi ascunsă nu 
le-aţi îndepărtat. N-aţi apreciat simpatia, amabila purtare de grijă, 
a-tenta delicateţe a aceleia care a avut grijă de voi, în timp ce eraţi 
bolnav. Dacă aţi fi apreciat-o, aceasta v-ar fi făcut să manifestaţi un 
spirit de bunăvoință, mai presus de orice tratament înjositor, faţă de 
cea care a fost aşa de sinceră cu voi. l-aţi exploatat pe cei săraci şi 
aţi procedat nedrept. „Unul care dă cu mână largă, ajunge mai bogat; 
şi altul, care economiseşte prea mult, nu face decât să sărăcească“ ( 
Proverbe 11, 24 ). 

Când aceste lucruri au fost prezentate înaintea mea, mi s-a părut 
că Satana avusese o aşa putere de a orbi minţile prin iubire de 
lume, încât chiar şi pretinşii creştini au uitat sau au pierdut orice 
simţ al faptului că Dumnezeu trăieşte şi că îngerii Săi înregistrează 
toate faptele fiilor oamenilor; că fiecare faptă neînsemnată, orice 
afacere, cât de mică, este inclusă în raportul vieţii. Fiecare zi duce 
povara ei, cu rapoartele sarcinilor neîmplinite, cu neglijenţă, egoism, 
înşelăciune, fraudă, şi şiretenie. Ce mulţime de lucruri rele se adună 
pentru judecata finală! Când va veni Hristos, „iată că plata este cu EI, 
şi răsplătirea vine înaintea Lui“ ( Isaia 40, 10 ), ca să dea fiecăruia 
după cum au fost faptele lui. Ce descoperire va fi făcută atunci! Ce 
uluire pe faţa unora, când faptele vieţii lor vor fi date la iveală de pe 
paginile istoriei! 

„Ascultaţi prea iubiții mei fraţi: nu i-a ales Dumnezeu pe cei ce 
sunt săraci în ochii lumii acesteia, ca să-i facă bogaţi în credinţă şi 
moştenitori ai Împărăției pe care a făgăduit-o celor ce-L iubesc? Şi 
vol îl înjosiţi pe cel sărac! Fraţii mei, ce-i foloseşte cuiva să spună 
că are credinţă, dacă n-are fapte? Poate oare credinţa aceasta să-l 
mântuiască? Dacă un frate sau o soră sunt goi şi lipsiţi de hrana de 
toate zilele, şi unul dintre voi zice: «Duceţi-vă în pace, încălziţi- 
vă şi săturaţi-vă!», fără să le dea cele trebuincioase trupului, la ce 

le-ar folosi? Tot aşa şi credinţa, dacă n-are fapte, este moartă în ea 
însăşi“ ( Iacov 2, 5.0.14-17 ). Puteţi crede întreg adevărul; totuşi, 
dacă principiile lui nu sunt împlinite în viaţa voastră, mărturisirea 
de credinţă nu vă va mântui. Satana crede şi tremură. El lucrează. 
Ştie că timpul lui este scurt şi a coborât cu putere mare să facă 
lucrările cele rele, conform cu credinţa lui. Dar pretinsul popor al 
lui Dumnezeu nu-şi sprijină credinţa prin faptele sale. El crede în 
scurtimea timpului, totuşi se prinde tot atât de dornic de bunurile 
acestei lumi, ca şi cum lumea ar dăinui o mie de ani, aşa cum este 
acum. 

Umblarea multora este marcată de egoism. „Dar cine are bogăţi- 
ile lumii acesteia şi vede pe fratele său în nevoie, şi îşi închide inima 
faţă de el, cum rămâne în el dragostea de Dumnezeu? Copilaşilor, 
să nu iubim cu vorba, nici cu limba, ci cu fapta şi cu adevărul. Prin 
aceasta vom cunoaşte că suntem din adevăr, şi ne vom linişti inimile 
înaintea Lui, ori în ce ne osândeşte inima noastră; căci Dumnezeu 
este mai mare decât inima noastră, şi cunoaşte toate lucrurile. Prea 
iubiţilor, dacă nu ne osândeşte inima noastră, avem îndrăzneală la 
Dumnezeu. Şi orice vom cere, vom căpăta de la EI, fiindcă păzim 
poruncile Lui şi facem ce este plăcut înaintea lui“ ( | loan 3, 17-22 
). 

Dezbrăcaţi-vă de egoism şi faceţi o lucrare conştiincioasă pentru 
veşnicie. Răscumpăraţi trecutul şi nu reprezentaţi sfântul adevăr pe 
care-l mărturisiţi unde locuiţi acum, aşa cum l-aţi reprezentat unde 
aţi locuit până acum. Lumina voastră să strălucească în aşa fel, încât 
alţii, văzând faptele voastre bune, să fie conduşi să-L slăvească pe 
Tatăl nostru din ceruri. Staţi pe platforma înaltă a adevărului veşnic. 
Orânduiţi-vă toate tranzacţiile de afaceri, în strictă conformitate cu 
Cuvântul lui Dumnezeu. 


Combativitate condamnată 


Iubite frate M: Când ne-am întâlnit la..., eram doritori să te 
ajutăm şi ne-a fost teamă că nu vei primi acolo ajutorul de care aveai 
nevoie. Am propus să vii la noi şi să te asociezi cu noi şi cu alţi copii 
scumpi ai lui Dumnezeu, ca să poţi învăţa lecţii atât de importante, 
înainte de a putea fi puternic şi să înduri ispitele şi pericolele acestor 
zile de pe urmă. Mi-am amintit de înfăţişarea ta, pe care mi-o arătase 
Domnul; era a unuia care se lupta pentru stăpânirea puternicelor 
obiceiuri rele, care duceau nu numai la nimicirea trupului tău, ci la 
pierderea vieţii veşnice de dincolo. Ai câştigat biruinţe, dar mai ai 
de câştigat biruinţe şi mai mari; ai de dus lupte cu vrăjmaşii lăuntrici 
care, dacă nu sunt biruiţi, vor ruina în mare măsură fericirea ta şi a 
tuturor celor care se asociază cu tine. 

Trăsăturile rele din caracterul tău trebuie să fie biruite. Trebuie 
să te apuci de lucrare, cu rugăciune serioasă şi cu umilinţă înaintea 
lui Dumnezeu, simţindu-ţi neputinţa fără harul Lui special. Credinţa 
adevărului a produs deja o reformă în viaţa ta, totuşi, această reformă 
nu este atât de completă cât ar trebui să fie, pentru ca să corespunzi 
standardului lui Dumnezeu. Tu iubeşti adevărul, dar el trebuie să 
pătrundă mai adânc în viaţa ta, să-ţi influenţeze cuvintele şi toată 
purtarea. Ai o mare lecţie de învăţat, şi nu trebuie să pierzi timp spre 
a o învăţa. Tu nu te-ai educat pentru stăpânire de sine. Iată o biruinţă 
specială, pe care o ai de câştigat. În organismul tău sunt mai multe 
elemente de război decât de pace. Ai nevoie să cultivi curtoazie şi 
politeţe. „În cinste, fiecare să dea întâietate altuia“. „Nu faceţi nimic 
din duh de ceartă sau din slavă deşartă; ci, în smerenie, fiecare să 
privească pe altul mai pe sus de el însuşi“ ( Romani 12, 10; Filipeni 
2:3): 

Combativitatea ta este mare şi tu stai gata încins, pregătit, să 
respingi totul, oriunde ai ocazia. Nu te străduieşti să vezi cât te poți 
apropia spre a-ți armoniza ideile şi vederile cu cele ale altora, ci 
stai pregătit să te deosebeşti, dacă există o şansă posibilă pentru 
tine să faci astfel. Aceasta păgubeşte propriul tău suflet, întârzie 

înaintarea ta spirituală, şi nu numai că întristează şi îi răneşte pe cei 
care ar fi cei mai sinceri prieteni ai tăi, ci, uneori, şi dezgustă, aşa 
că societatea ta nu este agreabilă şi plăcută, ci supărătoare. Pentru 
tine, este tot atât de normal, ca şi respiraţia, să consideri vederile şi 
opiniile altora inferioare faţă de ale tale. În privinţa aceasta, greşeşti 
adesea, pentru că nu ai toată acea înţelepciune şi cunoştinţă pe care 
ti-o arogi. Adesea, pui opiniile tale mai presus de cele ale bărbaţilor 
şi femeilor care au mai mulţi ani de experienţă decât tine şi care 
sunt mai calificaţi să spună cuvinte de judecată înţeleaptă, decât 
tine. Dar n-ai văzut toate aceste asalturi permanente şi de aceea nu 
ţi-ai dat seama de fructul cel rău şi amar pe care l-au produs. Timp 
îndelungat, ai nutrit un spirit de controversă, de război. Spiritul tău 
de contradicţie te face să jubilezi în contradicții. 

Educaţia ta a fost deplorabilă; ea n-a fost favorabilă, pentru ca 
să ai acum o experienţă religioasă corectă. Tu trebuie să te dezveţi 
aproape de toate şi să înveţi din nou. Ai un temperament iute, care îi 
supără pe prietenii tăi şi pe sfinţii îngeri, şi îţi răneşte propriul suflet. 
Acesta este cu totul contrar spiritului adevărului şi adevăratei sfinţiri. 
Tu trebuie să înveţi cultivarea modestiei în vorbire. Eul trebuie învins 
şi ţinut în supunere. Un creştin nu trebuie să se ţină de ciorovăială 
şi controversă nici chiar cu cei mai răi şi mai necredincioşi. Ce rău 
este să nutreşti un astfel de spirit faţă de cei care cred adevărul şi 
caută pace, iubire şi armonie! Pavel spune: „Trăiţi în pace între voi“ 
( 1 Tesaloniceni 5, 13 ). Acest spirit de controversă este împotriva 
tuturor principiilor adevărului. În predica Sa de pe Munte, Hristos 
a spus: „Ferice de cei împăciuitori, că ei vor fi chemaţi fii ai lui 
Dumnezeu“. „Ferice de cei blânzi, căci ei vor moşteni pământul“ ( 
Matei 5, 9.5 ). Tu vei avea necaz oriunde vei merge, dacă nu înveţi 
lecţia pe care Dumnezeu intenţionează s-o înveţi. Tu trebuie să fii 
mai puţin sigur şi încrezut în propria ta opinie şi să ai un spirit 
ascultător, acela al unui învățăcel. „Cel încet la mânie preţuieşte 
mai mult decât un viteaz, şi cine este stăpân pe sine preţuieşte mai 
mult decât cine cucereşte cetăţi“. „Cine este încet la mânie are multă 
pricepere, dar cine se aprinde iute, face multe prostii“ ( Proverbe 16, 
32; 14, 25 ). Iacov spune: „Ştiţi bine lucrul acesta, prea iubiții mei 
fraţi! Orice om să fie grabnic la ascultare, încet la vorbire, zăbavnic 
la mânie, căci mânia omului nu lucrează neprihănirea lui Dumnezeu“ 
( Iacov 1, 19.20). 

În experienţa ta se menţine un spirit de încredere în sine. Dacă ai 
avea o experienţă completă în lucrurile lui Dumnezeu, ai înţelege că 
roadele pe care le aduci sunt rele. Ele nu conţin hrană, ci îi umplu 
cu amărăciune pe toţi cei ce au parte de ele. Tu trebuie să-ţi învingi 
spiritul arogant şi dictatorial. Am o puternică speranţă, iubitul meu 
frate, că tu, care ai dovedit că ai curaj moral pentru a-l înfrunta pe 
vrăjmaşul din tine şi tăria morală de a lupta cu vrăjmaşul poftei şi cu 
puternicele obiceiuri rele, care te-au încercuit asemenea unor legături 
de fier, te vei apuca de îndată să lucrezi şi să câştigi biruinţa. Ai avut 
un spirit nepăsător; ţi s-a părut că nimeni nu-ţi poartă de grijă, că 
aproape fiecare era duşmanul tău şi că n-are nici o importanţă ce se 
alege de tine. 

Adevărul te-a găsit nenorocit. Ai văzut în el o putere care avea 
să te ridice şi să-ţi dea forţa şi tăria pe care nu le aveai. Ai apucat 
razele de lumină care au strălucit asupra ta; şi dacă te vei supune 
acum pe deplin influenței adevărului, acesta te va converti pe deplin, 
te va sfinţi şi te va pregăti pentru ajungerea, în final, la nemurire. 
Tu ai multe trăsături bune de caracter; ai o inimă largă. Dumnezeu 
doreşte să fii drept, foarte drept. Tu nu eşti dispus să ţi se dicteze sau 
să fii îndrumat. Vrei ca toată îndrumarea să ţi-o dai tu însuţi. Dar 
trebuie să ai un spirit umil, de învățăcel şi să fii amabil, stăruitor, 
îndelung răbdător, plin de gentileţe şi îndurare. 

Noi ne interesăm de tine şi dorim să te ajutăm. Te rog să primeşti 
aceste rânduri în spiritul cel bun, şi fie ca ele să schimbe în mod 
corespunzător inima şi viaţa ta. 


Răspuns 


Soră White: Mărturia pe care am primit-o ieri, am privit-o ca pe 
o binemeritată mustrare, pentru care vă mulţumesc sincer. Sper, cu 
toată seriozitatea, că am să fiu un biruitor. Sunt pe deplin conştient 
de mărimea lucrării pe care o am de făcut, totuşi sunt încredinţat că, 
prin harul lui Dumnezeu care mă ajută, voi fi în stare să biruiesc. 

Iubite frate şi soră N: La 12 iunie 1868, mi-au fost arătate unele 
lucruri cu privire la voi. Aveţi o lucrare de făcut, dar n-o vedeţi; 
voi n-aţi fost purtători de poveri. Ar trebui să aveţi un interes mai 
mare pentru lucrarea şi cauza lui Dumnezeu decât acela pe care-l 
aveţi. Sunteţi atât de orbiţi de iubirea de lume, încât nu vedeţi cât de 
mare este influenţa pe care o are lumea asupra voastră. Nu simţiţi că 
asupra voastră apasă o greutate specială, de responsabilitate, şi nici 
nu vă daţi seama de importanţa timpului şi de lucrarea care este de 
adus la îndeplinire. Sunteţi asemenea persoanelor adormite. Unitatea 
este putere. În biserică, există multă slăbiciune, pentru că există în 
ea atât de mulţi şovăielnici, care nu poartă poveri. Voi nu sunteţi 
împreună lucrători cu Hristos. Spiritul lumii înlătură din inimile 
voastre impresiile pe care ar trebui să le facă adevărul. 

Este important ca acum să se ridice toţi pentru lucrare şi să 
acţioneze ca şi când ar fi fiinţe vii, care lucrează pentru salvarea 
sufletelor care pier. Dacă toţi din biserică s-ar ridica în ajutorul 
Domnului, am vedea o astfel de reînviorare a lucrării Sale la care 
până acum n-am fost martori. Dumnezeu cere aceasta de la voi şi 
de la fiecare membru al bisericii. Nu este lăsat pe seama voastră să 
hotărâți dacă este cel mai bine pentru voi să ascultați de chemarea lui 
Dumnezeu. Se cere ascultare; şi dacă nu ascultați, veţi sta pe un teren 
mai rău decât neutru. Dacă nu sunteţi favorizați de binecuvântarea 
lui Dumnezeu, aveţi blestemul Lui. El cere de la voi să fiţi serviabili 
şi ascultători, şi spune că veţi mânca din roadele cele bune ale 
ţării. Asupra celor care nu vin în ajutorul Domnului, este pronunţat 
un blestem amar. „Blestemaţi pe Meroza, a zis îngerul Domnului, 
blestemaţi, blestemaţi pe locuitorii lui; căci n-au venit în ajutorul 
Domnului. În ajutorul Domnului, printre oamenii viteji“ ( Judec?tori 
5, 23 ). Satana şi îngerii lui sunt pe teren spre a se împotrivi oricărui 
pas de înaintare pe care-l întreprinde poporul lui Dumnezeu, de 
aceea se cere ajutorul fiecăruia. 

Frate şi soră N., influenţa prietenilor necredincioşi vă afectează 
mai mult decât vă daţi seama. Ei nu vă aduc putere, ci întuneric şi 
necredinţă. Aveţi o lucrare individuală în via Domnului. Aţi cugetat 
ŞI v-aţi îngrijit prea mult de voi înşivă. Puneţi-vă inimile în ordine, 
şi apoi staţi de vorbă serios. Întrebaţi: „Doamne, ce vrei să fac?“ 
( Faptele Apostolilor 9, 6 ). Dumnezeu cere de la voi o serioasă 
stăruinţă spre a ajunge la El. El vă porunceşte să vă cercetaţi cu 
atenţie inimile spre a descoperi tot ceea ce vă împiedică să aduceţi 
rod mult, care va rămâne. Motivul pentru care voi nu aveţi mai mult 
din Duhul lui Dumnezeu este faptul că nu purtaţi cu bucurie crucea 
lui Hristos. În ultima viziune, am văzut că aţi fost înşelaţi cu privire 
la puterea iubirii voastre pentru această lume. Grijile acestei vieţi 
şi înşelăciunea bogățiilor înăbuşă Cuvântul şi ajungeţi neroditori. 
Dumnezeu cere de la noi să aducem acum mult rod. El nu va da 
porunci fără să ne dea şi putere pentru a le împlini. El nu va face 
partea noastră de lucru şi nici nu cere ca noi s-o facem pe a Lui. 
Dumnezeu este Cel care lucrează în noi, dar noi trebuie să lucrăm la 
propria noastră mântuire, cu frică şi cutremur. „Credinţa, dacă nu 
are fapte, este moartă în ea însăşi“ ( lacov 2, 17 ). Credinţa trebuie 
sprijinită pe fapte; făcătorii de fapte sunt îndreptăţiţi înaintea lui 
Dumnezeu. Voi nemulţumiţi pe Dumnezeu, vorbind despre sărăcia 
voastră, în timp ce aveţi din belşug. Tot ceea ce posedaţi Îi aparţine 
Lui, totuşi, a vrut să vă facă ispravnici pentru un scurt timp; El vă 
încearcă şi vă pune la probă. Cum veţi trece proba? El va cere cu 
dobândă ce este al Lui. 

V-aţi îndreptat privirea la ceea ce aţi dat diferitelor întreprinderi 
şi vi se pare mult. Dar, dacă ați fi făcut mult mai mult, dacă v- 
aţi fi deschis inimile, şi mâinile voastre ar fi fost pentru cauza lui 
Dumnezeu şi pentru cei săraci, v-aţi fi făcut mai mult decât datoria 
şi aţi fi fost cu mult mai fericiţi. Domnul vă cheamă să vă aduceţi 
darul la altar şi să nu-l ţineţi numai la îndemână, ci să-l puneţi pe 
altar. Altarul sfinţeşte darul când este pus pe el, şi nu înainte. 

Voi nu sunteţi atât de despărțiți de lume cât cere Dumnezeu să 
fiti; nu vedeţi şi nu vă daţi seama de pericolul în care vă aflaţi. Sunteţi 
induşi în eroare prin iubirea de lume. Amândoi aveţi nevoie de o 
sorbitură mai adâncă din Fântâna adevărului. Dacă nu vă veţi afla 
într-o situaţie diferită, de unde să-L puteţi onora pe Dumnezeu cu 
influenţa şi averea voastră, blestemul Lui va rămâne asupra voastră. 

Puteți aduna, dar El va risipi. În loc ca sănătatea voastră să apară 
repede, veți ajunge ca o ramură ofilită. Domnul cheamă lucrători — 
bărbaţi care pot şi vor să caute salvarea sufletelor şi să sacrifice orice, 
ca să poată fi salvaţi. Nimeni nu poate face aceste lucruri pentru 
voi; darurile altora, oricât de generoase ar fi, nu le pot înlocui pe ale 
voastre. Ceea ce trebuie să faceţi este să vă predaţi lui Dumnezeu, 
ceea ce nimeni nu o poate face pentru voi. Numai puterea Duhului 
este cea care, lucrând prin credinţă puternică, vă poate face în stare să 
rezistaţi cu succes multelor capcane puse de Satana pentru picioarele 
voastre. Cuvintele şi exemplul Răscumpărătorului vor fi lumină şi 
putere pentru inimile voastre. Dacă Îl urmaţi şi vă încredeţi în EI, 
El nu vă va lăsa să pieriţi. Voi vă temeţi prea mult de neplăcerea 
celor care nu-L iubesc şi nu-l servesc lui Dumnezeu. De ce să 
doriţi să păstraţi prietenia vrăjmaşilor Domnului vostru sau să fiţi 
influenţaţi de părerile lor? „Nu ştiţi că prietenia lumii este vrăjmăşie 
cu Dumnezeu“ ( Iacov 4, 4). Dacă inima ar fi în regulă, ar fi o mult 
mai hotărâtă despărţire de lume. 

Domnul ar fi făcut o mare şi bună lucrare în aceste locuri, în 
primăvara trecută, dacă toţi ar fi simţit nevoia acestei lucrări şi ar 
fi venit în ajutorul Domnului. N-a fost unitate de acţiune. Nu toţi 
au simţit necesitatea lucrării şi nu s-au angajat cu toată inima în 
ea. N-a fost o predare a tuturor înaintea lui Dumnezeu. Voi mi-aţi 
fost arătaţi ca fiind tulburaţi şi încurcaţi, adunându-vă asupra voastră 
un nor de întunecime. Fraţi îndoielnici şi nu vă găseaţi în poziţia 
de a primi putere pentru voi înşivă şi nici de-a o împărţi altora. 
Acesta este un timp solemn şi înfricoşat. Acum nu este timpul de 
a îndrăgi idoli, nici un loc pentru înţelegere cu Belial sau prietenie 
cu lumea. Aceia pe care îi acceptă Dumnezeu şi îi sfinţeşte pentru 
Sine sunt chemaţi să fie harnici şi credincioşi în slujba Sa, fiind 
puşi deoparte şi consacraţi pentru El. Nu o formă de evlavie, şi 
nici numele trecut în registrul comunităţii sunt cele care constituie 
O „piatră vie“ în clădirea spirituală. Să fii reînnoit în cunoştinţă şi 
sfinţenie adevărată, fiind răstignit faţă de lume şi făcut viu în Hristos, 
aceasta este ceea ce uneşte sufletul cu Dumnezeu. Urmaşii lui Hristos 
au un ţel conducător în vedere şi o mare lucrare: salvarea semenilor 
lor. Oricare alt interes trebuie să fie mai prejos faţă de acesta; acesta 
trebuie să angajeze cel mai serios şi mai profund interes. 

Dumnezeu cere mai întâi inima, simţămintele. El cere urmaşilor 
Lui să-L iubească şi să-l slujească cu toată inima, cu tot sufletul lor 
şi cu toată puterea lor. 

Poruncile şi harul Lui sunt adaptate nevoilor noastre, şi, fără ele, 
nu putem fi mântuiţi, orice am putea noi să facem. El cere ascultare 
acceptată. Dăruirea de bunuri, sau orice slujire, nu va fi acceptată, 
fără dăruirea inimii. Voința, trebuie adusă la supunere. Dumnezeu 
cere de la voi o consacrare mai mare faţă de El, şi o mai mare 
despărțire de spiritul şi influenţa lumii. 

„Voi sunteţi o seminţie aleasă, o preoţie împărătească, un neam 
sfânt, un popor pe care Dumnezeu Şi l-a câştigat să fie al Lui, ca 
să vestiți puterile minunate ale Celui ce v-a chemat din întuneric 
la lumina Sa minunată“ ( 1 Petru 2, 9 ). Hristos v-a chemat să fiți 
urmaşii Lui, să imitaţi viaţa Lui, de sacrificiu şi de lepădare de 
sine, să fiţi interesaţi de marea lucrare de răscumpărare a neamului 
omenesc căzut. Voi nu aveţi un simţământ just al lucrării pe care 
vă cere s-o aduceţi la îndeplinire. Hristos este exemplul vostru. 
Ceea ce vă lipseşte, este iubirea. Principiul acesta curat şi sfânt 
deosebeşte caracterul şi purtarea creştinilor de cei lumegşti. Iubirea 
divină are o influenţă puternică, purificatoare. Ea se află numai în 
inimile reînnoite, şi curge în mod natural spre semenii lor. 

„Să vă iubiţi unii pe alţii“, zice Mântuitorul nostru, „cum v-am 
iubit Eu. Nu este mai mare dragoste decât să-şi dea cineva viaţa 
pentru prietenii săi“ ( loan 15, 12.13 ). Hristos ne-a dat o pildă de 
iubire curată şi dezinteresată. În această privinţă, voi nu v-aţi văzut 
lipsa şi marea voastră nevoie de această realizare cerească, fără de 
care toate ţintele voastre bune şi zelul vostru, chiar dacă ar fi de 
natură să vă puteţi da toate bunurile spre a-i hrăni pe cei săraci şi 
trupul vostru să fie ars, nu sunt nimic. Aveţi nevoie de acea iubire 
care este îndelung răbdătoare, nu se mânie, acoperă totul, crede totul, 
nădăjduieşte totul, suferă totul. Fără spiritul iubirii, nimeni nu poate 
fi asemenea lui Hristos. Cu acest principiu viu în suflet, nimeni nu 
poate fi asemenea lumii. 

Puterea creştinilor este ca aceea a Domnului lor. El 

a înălţat stindardul şi este lăsat pe seama noastră să spunem dacă 
vrem să ne adunăm în jurul lui sau nu. Domnul şi Mântuitorul nostru 
Şi-a lăsat deoparte suveranitatea, bogăţiile şi slava Sa, şi ne-a căutat 
pe noi, ca să ne poată mântui din nenorocire şi să ne facă asemenea 

Lui. El S-a umilit şi a luat firea noastră, ca să putem fi în stare să 
învăţăm de la EI, imitând viaţa de binefacere şi lepădare de sine a 
Lui, urmându-L pas cu pas spre ceruri. Voi nu puteţi egala Modelul; 
dar puteţi semăna cu El şi, după capacitatea voastră, să faceţi la fel. 
„Să iubeşti pe Domnul Dumnezeul tău, şi pe aproapele tău ca pe tine 
însuţi“ ( Luca 10, 27 ). O astfel de iubire trebuie să sălăşluiască în 
inima voastră, ca să puteţi fi gata să renunţaţi la comoara voastră 
şi la onorurile acestei lumi, dacă prin aceasta, puteţi influenţa un 
singur suflet să se angajeze în slujirea lui Hristos. 

Dumnezeu vă oferă cu o mână credinţă — prindeţi-vă de braţul 
Lui cel puternic — iar cu cealaltă mână vă oferă iubire — întindeţi- 
vă mâna spre sufletele care pier. Hristos este calea, adevărul şi viaţa. 
Urmaţi-L pe El. Nu umblaţi după firea pământească, ci după Duhul. 
Umblaţi aşa cum a umblat El. Voia lui Dumnezeu este chiar sfinţirea 
voastră. Lucrarea pe care o aveţi de îndeplinit este să faceţi voia 
Aceluia care vă susţine viaţa spre slava Lui. Dacă munciţi pentru 
voi înşivă, aceasta nu vă foloseşte la nimic. A munci pentru binele 
altora, a vă purta de grijă vouă înşivă mai puţin şi a consacra mai 
serios totul lui Dumnezeu va fi bine primit de EI, iar prin bogăţia 
harului Său vă va fi răsplăut. 

Dumnezeu nu v-a repartizat lotul de pământ numai pentru a vă 
îngriji de voi înşivă. Vi se cere să slujiţi şi să aveţi grijă şi de alţii, şi, 
în felul acesta, veţi cunoaşte acele rele din caracterul vostru, care au 
nevoie de corectare, şi veţi întări acele părţi slabe, care au nevoie de 
întărire. Aceasta este partea de lucrare pe care trebuie s-o aducem la 
îndeplinire; nu cu lipsă de răbdare, cu iritare, în silă, ci binevoitor 
şi bucuros, pentru a ajunge la desăvârşirea creştină. A îndepărta de 
la noi tot ceea ce nu este tocmai plăcut nu înseamnă imitarea lui 
Hristos. 

Voi trebuie să fiţi foarte geloşi pentru onoarea lui Dumnezeu. 
Cât de precaut trebuie să umblaţi acum, când calea voastră nu este 
cum ar trebui să fie. Dacă aţi putea să-i vedeţi pe îngerii cei curaţi, 
cu strălucitoarea lor privire cercetătoare, concentrată asupra voastră, 
veghind să înregistreze cum Îl slăveşte creştinul pe Învățătorul lui; 
sau dacă aţi putea observa triumful îngerilor răi, care jubilează şi rân- 
jesc batjocoritor, când trasează fiecare cale strâmbă, şi apoi citează 
Scriptura care este călcată, şi compară viaţa cu această Scriptură, pe 
care tu pretinzi că o urmezi, dar de la care te-ai abătut, aţi fi uimiţi 

şi alarmați. E nevoie de întreaga ființă pentru a deveni un creştin 
curajos. Oh, ce creaturi oarbe, scurte la vedere, mai suntem! Cât de 
puţin discernem lucrurile sfinte şi cât de slab înţelegem bogățiile 
harului Său! 

Aş dori să imprim un singur lucru asupra minții voastre. Voi aveți 
strânse legături cu mediumuri ale lui Satana, iar puterea şi influența 
lor au un vădit efect asupra voastră, pentru că nu rămâneți destul de 
aproape de Dumnezeu, spre a vă asigura ajutorul special al îngerilor 
care excelează în putere. Unirea voastră cu vrăjmaşii Domnului 
este prea puternică şi nu vă daţi seama că sunteţi în pericolul de a 
suferi naufragiul credinţei voastre. Dacă încurajați, în cea mai mică 
măsură, ispitirile lui Satana, vă aşezaţi pe câmpul de bătaie al lui, 
şi atunci lupta va fi îndelungată şi dureroasă, înainte de a obţine 
biruinţa şi triumful în Numele lui Isus, care l-a învins. 

Satana are mari avantaje. El posedă minunata putere intelectuală 
a unui înger, despre care puţini au o idee justă. Satana era conşti- 
ent de puterea lui, altfel nu s-ar fi angajat în luptă cu puternicul 
Dumnezeu, Tatăl veşniciilor, şi Prinţul păcii. Satana supraveghează 
îndeaproape evenimentele, şi când află pe cineva care are în mod 
special un duh de împotrivire faţă de adevărul lui Dumnezeu, el îi va 
descoperi acestuia evenimente viitoare, pentru ca să-şi poată asigura 
mai hotărât un loc în inima lui. EI, care n-a ezitat să înfrunte o luptă 
cu Cel care ţine creaţiunea în mâna Sa, are răutatea să persecute şi să 
înşele. În timpul de faţă, el îi ţine pe muritori în cursa lui. În timpul 
experienţei sale de aproape şase mii de ani, el n-a pierdut nimic din 
isteţimea şi dibăcia lui. În tot acest timp, el a fost un observator atent 
a tot ce interesează neamul omenesc. 

Pe cei care s-au împotrivit vehement adevărului lui Dumnezeu, 
Satana îi foloseşte ca mediumuri ai lui. Acestora el le va apărea 
în persoana şi îmbrăcămintea altuia, care poate fi un prieten al 
mediumului. El le va întări credinţa, folosind cuvintele prietenu- 
lui acestuia şi relatând despre împrejurări care sunt pe punctul de 
a avea loc sau care au avut într-adevăr loc, şi despre care medi- 
umul nu ştia nimic. Uneori, înainte de deces sau de accident, el 
dă un vis, sau, personificându-l pe un altul, conversează cu mediu- 
mul, împărtăşindu-i chiar cunoştinţe prin mijloacele sugestiilor. Dar 
aceasta este înţelepciunea de jos şi nu de sus. Înţelepciunea predată 
de Satana este potrivnică adevărului, afară de cazul că, spre a servi 

scopului lui, aparent, se îmbracă cu lumina care îi înconjoară pe 
îngeri. La o anumită clasă de oameni, el va veni aprobând o pare din 
adevărul crezut de urmaşii lui Hristos, în timp ce îi avertizează să 
respingă cealaltă parte, ca eroare fatală şi periculoasă. 

Satana este un muncitor maestru. Îşi foloseşte cu succes înţe- 
lepciunea lui diabolică. El este gata şi în măsură să-i înveţe pe cei 
care resping sfatul lui Dumnezeu împotriva sufletelor lor. Momeala 
găsită de el va servi la aducerea sufletelor în plasa lui. Ca să-şi poată 
manifesta strânsoarea lui diabolică asupra lor, el se va îmbrăca cu 
orice bun posibil, făcându-se cât mai atrăgător cu putinţă. Toți cei 
care sunt prinşi astfel în cursă vor descoperi cu un preţ înfricoşător 
nebunia de a vinde cerul şi nemurirea pentru o înşelăciune care este 
fatală în consecinţele ei. Vrăjmaşul nostru, diavolul, nu este lipsit 
de înţelepciune şi putere. El umblă ca un leu care răcneşte, căutând 
pe cine să sfâşie. El va face „tot felul de minuni, de semne şi puteri 
mincinoase şi cu toate amăgirile nelegiuirii pentru cei ce sunt pe 
calea pierzării, pentru că n-au primit dragostea adevărului, ca să fie 
mântuiţi“ ( 2 Tesaloniceni 2, 9.10 ). Pentru că au respins adevărul, 
„Dumnezeu le trimite o lucrare de rătăcire, ca să creadă o minciună, 
pentru ca toţi cei ce n-au crezut adevărul, ci au găsit plăcere în ne- 
legiuire, să fie osândiţi“ ( 2 Tesaloniceni 2, 11.12 ). Noi avem de 
luptat cu un vrăjmaş puternic, înşelător şi unica noastră siguranţă 
este în Cel care are să vină, care va mistui pe acest arhiînşelător cu 
suflarea gurii Lui, şi-l va nimici cu strălucirea venirii Sale. 

Aceasta vă încredinţez vouă, în temere de Dumnezeu, şi vă im- 
plor să vă treziţi din morţi, şi Hristos vă va da viaţă. 

Iubită soră O: Am avut de gând să am o convorbire cu tine înainte 
de a pleca din..., dar am fost împiedicată de multe lucruri. Nu scriu 
cu simţăminte prea pline de speranţă, că această scrisoare va produce 
vreo schimbare deosebită în felul tău de purtare, în măsura în care 
este vorba de experienţa ta religioasă. 

Am fost foarte întristată cu privire la tine. În adunările ţinute 
la..., eu am insistat asupra principiilor generale şi am căutat să ajung 
la inimi, aducând o mărturie care am sperat să producă o schimbare 
în viaţa ta religioasă. Am încercat să scriu, aşa cum a fost arătat 
în Mărturia 12, cu privire la pericolele care-i pândesc pe cei tineri. 
Acea privire generală a fost dată în Rochester. Acolo, am arătat că 
s-a făcut o greşeală în instruirea ta încă din timpul copilăriei tale. 
Părinţii tăi au gândit şi au discutat în auzul tău că erai o creştină din 
fire. Surorile tale aveau pentru tine o iubire care aducea mai mult 
o idolatrie decât o sfințire. Părinţii tăi avuseseră o iubire nesfințită 
pentru copiii lor, ceea ce i-a orbit ca să nu vadă defectele lor. Uneori, 
când se mai trezeau cumva, vedeau diferit. Dar tu ai fost răsfăţată şi 
lăudată până ce interesul tău veşnic a fost pus în pericol. 

Am văzut că nu te cunoşti pe tine însuţi. Tu ai o îndreptăţire de 
sine care te ţine în înşelăciune cât priveşte aptitudinile tale spirituale. 
Din când în când, ai simţit ceva din influenţa Duhului lui Dumnezeu. 
Dar faţă de schimbarea prin înnoirea minţii, eşti o străină. „Să nu vă 
potriviţi chipului veacului acestuia, ci să vă prefaceţi prin înnoirea 
minţii voastre, ca să puteţi deosebi voia lui Dumnezeu; cea bună, 
plăcută şi desăvârşită“ ( Romani 12, 2 ). Tu n-ai avut această ex- 
perienţă, de aceea nu ai ancoră. Tu nu eşti o creştină şi totuşi ți s-a 
spus toată viaţa că erai o creştină din fire. Tu ai considerat că erai 
în regulă cu toate, când, de fapt erai foarte departe de a fi acceptată 
de Dumnezeu. Această înşelăciune a crescut o dată cu creşterea ta 
şi s-a întărit o dată cu întărirea ta şi ameninţă să se dovedească a fi 
ruina ta. Părinţii tăi au fost geloşi pentru copiii lor, şi dacă ajungeau 
la ei zvonuri de presupus dispreţ faţă de copiii lor, erau părtinitori 

şi se aprindeau de îndată, simpatizau cu ei şi stăteau direct în calea 
binelui lor spiritual. 

Tu şi sora P. aveţi o mare cantitate de mândrie, care va fi ca 
miriştea în ziua lui Dumnezeu. Iubirea de sine, orgoliul, mândria 
în îmbrăcăminte şi înfăţişare au triumfat. Egoismul v-a împiedicat 
de la a face bine. Amândouă trebuie să vă convertiți complet; este 
nevoie de o completă reînnoire a minţii, de o schimbare completă, 
altfel nu veţi avea parte de Împărăţia lui Dumnezeu. Înfăţişarea, 
frumuseţea, îmbrăcămintea voastră nu vă vor aduce favoarea lui 
Dumnezeu. Este meritul moral de care ţine seamă marele EU SUNT. 
Nu există adevărată frumuseţe a persoanei sau a caracterului fără 
Hristos, nici adevărate maniere perfecte sau comportament, fără 
darurile sfinţitoare ale spiritului umilinţei, simpatiei şi a adevăratei 
sfinţenii. 

Mi-a fost arătat că se vor pierde suflete prin influenţa şi exemplul 
vostru. Aţi avut lumină şi privilegii şi veţi da socoteală de ele. Voi nu 
sunteţi religioase sau evlavioase din fire, ci trebuie să faceţi un efort 
special pentru a vă păstra mintea asupra lucrurilor religioase. La 
voi, egoismul este pronunţat. Preţuirea de sine este foarte mare; dar 
aduceţi-vă aminte că Cerul priveşte la valoarea lăuntrică, la frumu- 
seţea unui spirit blând şi liniştit, care este de mare preţ înaintea lui 
Dumnezeu. Găteală costisitoare, podoabă exterioară, atracţii perso- 
nale, toate îşi pierd însemnătatea în comparaţie cu această valoroasă 
realizare a unui spirit blând şi liniştit. Iubirea voastră după delec- 
tare şi satisfacţie, lipsa voastră de consacrare şi evlavie, au fost spre 
paguba multora. Celor care s-au abătut de la credinţă, voi nu le-aţi 
putut fi de folos, pentru că, în general, viaţa voastră a fost asemenea 
celor din lume. 

Cei care vizitează... duc cu ei impresia lăsată de voi şi de alți 
tineri, care nu se bucură de o religie trăită, că nu există, de fapt, 
nici o realitate în religie. Mândra s-a întărit în ei, iubirea de etalare, 
iubirea de uşurătate şi de plăcere au crescut, şi lucrurile sacre nu sunt 
sesizate. Ei au avut impresia că au fost prea conştiincioşi şi deosebiți. 
Pentru că, dacă cei care se află chiar în centrul marii lucrări, sunt 
influenţaţi atât de puţin de solemnele adevăruri prezentate atât de 
des, de ce să fie ei aşa de deosebiți? De ce să se teamă ei să se 
desfăteze, când aceasta părea să fie ţinta celor care aveau experienţă 
mai îndelungată în...? 

Influenţa tineretului din... se întinde tot atât de departe cât sunt 
cunoscuţi, şi viaţa lor neconsacrată este proverbială; şi nimeni n-a 
avut o influenţă în direcţia cea rea mai mare decât voi. Aţi necinstit 
mărturisirea voastră de credinţă şi aţi fost reprezentante nefericite 
ale adevărului. Martorul Adevărat spune: „Ştiu faptele tale, că nu 
eşti nici rece, nici în clocot. 

O, dacă ai fi rece sau în clocot! Dar, fiindcă eşti căldicel, nici 
rece, nici în clocot, am să te vărs din gura Mea“ ( Apocalipsa 15, 16 
). Dacă ai fi rece ar fi vreo speranţă că ai să te converteşti; dar când 
cineva este cuprins de îndreptăţire de sine, în loc de îndreptăţirea lui 
Hristos, înşelăciunea este atât de greu să fie văzută, şi îndreptăţirea 
de sine atât de greu de îndepărtat, încât cazul este cel mai greu 
de câştigat. Un neconvertit, un păcătos necredincios, se află într-o 
situație mai favorabilă decât unul ca acesta. 

Voi sunteţi o piatră de poticnire pentru păcătoşi. Lipsa voastră 
de consacrare este evidentă. Voi îndepărtați de la Hristos în loc să 
adunaţi împreună cu El. Dacă Dumnezeu îmi va ajuta să smulg de 
la voi îmbrăcămintea mulţumirii de sine, voi avea speranţă că mai 
puteţi răscumpăra încă timpul şi să duceţi o viaţă exemplară. Aţi fost 
adesea treziţi, dar atât de adesea aţi recăzut în fosta voastră lenevie, 
stare de mulţumire de sine, având numele că trăiţi în timp ce sunteţi 
morţi. Mândria ameninţă să fie ruina voastră. Dumnezeu v-a vorbit 
în privinţa aceasta. Dacă nu veţi face nici o reformă, vă va ajunge 
suferinţa, şi bucuria voastră se va transforma în tristeţe, până ce 
inimile voastre se vor smeri sub mâna lui Dumnezeu. El nu primeşte 
rugăciunile voastre, pentru că ele vin din inimi pline de mândrie şi 
egoism. Tu, iubita mea soră, eşti îngâmfată, ai trăit o viaţă fără rost, 
când, dacă ai fi fost smerită şi ai fi trăit o viaţă spre a-i binecuvânta 
pe alţii, ar fi fost o binecuvântare pentru tine şi pentru toţi cei din 
jurul tău. Fie ca Dumnezeu să-i ierte pe părinţii şi pe surorile tale 
pentru partea pe care au avut-o, de a face din tine ceea ce eşti — 
exact ceea ce Dumnezeu nu poate să accepte, exact ceea ce, dacă 
rămâi aceeaşi, va fi mirişte pentru focul care va mistui în ziua lui 
Dumnezeu. 

Când mi s-a arătat cele cu privire la spiritul egoist, care există în 
cei care lucrau la birou, că acolo erau unii care lucrau numai pentru 
leafă, ca şi când ar fi angajaţi în vreo întreprindere obişnuită, voi 

amândouă vă găseați printre ei. Amândouă erați egoiste şi vă purtați 
vouă înşivă de grijă. 

Preocuparea voastră era să vă plăceţi vouă înşivă şi să obţineţi 
o leafă mai mare. Spiritul acesta a blestemat, într-o mare măsură, 
slujba, şi cerul şi-a exprimat nemulţumirea faţă de ea. Mulţi au fost 
dornici să pună mâna pe bani. Toate acestea sunt rele. Şi-a făcut 
apariţia un spirit lumesc, iar Hristos a fost dat afară. Dumnezeu să 
aibă milă de poporul Său. Iar eu sper că voi vă veţi pocăl. 

Voi aţi avut un spirit de frivolitate şi v-aţi dedat la conversaţie 
uşuratică şi fără rost. Ah, cât de rar a fost amintit Isus! Iubirea Lui 
răscumpărătoare n-a dat naştere la recunoştinţă şi laudă şi la expresii 
potrivite spre a preamări Numele Lui şi nemuritoarea Lui iubire 
jertfitoare de sine. Care a fost subiectul conversaţiei voastre? Asupra 
căror gânduri aţi insistat cu cea mai mare plăcere? Poate fi spus, 
în adevăr, că Isus şi viaţa Lui de sacrificiu, harul Lui îmbelşugat şi 
mântuirea pe care El a câştigat-o atât de scump pentru voi, aproape 
că n-au existat în toate cugetările voastre, ci lucrurile uşuratice v-au 
ocupat mintea. A vă plăcea vouă înşivă, a împlini în viaţă scopuri 
care să vă satisfacă plăcerea, aceasta este povara minţii. Nu pot decât 
să doresc să nu fi mărturisit că aţi înviat împreună cu Hristos, pentru 
că voi nu v-aţi conformat cerinţei: „Dacă, deci aţi înviat împreună 
cu Hristos, să umblaţi după lucrurile de sus, unde Hristos şade la 
dreapta lui Dumnezeu. Gândiţi-vă la lucrurile de sus, nu la cele 
de pe pământ. Căci voi aţi murit, şi viaţa voastră este ascunsă cu 
Hristos în Dumnezeu“ ( Coloseni 3, 1-3 ). Puneţi-vă întrebările: 
M-am conformat eu cerinţelor puse aici de apostolul inspirat? Am 
dovedit, prin viaţa mea, moartea mea faţă de lume, că viaţa mea 
este ascunsă cu Hristos în Dumnezeu? Sunt eu scufundat în Hristos? 
Găsesc eu întreţinere şi sprijin la EI, care a făgăduit să fie pentru 
mine un ajutor prezent în orice vreme de nevoie? Voi aveţi o religie 
formală, dar n-aveţi simţământul special al slăbiciunii voastre, al 
stricăciunii şi răutăţii voastre din fire. 

„Un creştin din fire!“ Această idee înşelătoare a servit multora 
ca o haină a îndreptăţirii de sine, şi i-a condus pe mulţi, care n-aveau 
o cunoaştere din experienţă a Lui, a experienţei Lui, a suferințelor 
Lui, a vieţii Lui de lepădare de sine şi de sacrificiu de sine, la o 
presupusă speranţă în Hristos. Îndreptăţirea lor, pe care contau atât 
de mult, era numai ca nişte cârpe murdare. Hristos, Învățătorul iubit, 

a spus: „Dacă voieşte cineva să vină după Mine, să se lepede de sine, 
să-şi ia crucea, şi să Mă urmeze“ ( Marcu 8, 34 ). Da, urmaţi-L atât 
în timpuri rele, cât şi în timpuri bune. Urmaţi-L în ajutorarea celor 
mai nevoiaşi şi singuratici. Urmaţi-L, uitând de voi, fiind bogaţi în 
fapte de lepădare de sine şi sacrificiu de sine spre a face bine altora; 
când sunteţi insultaţi, să nu răspundeţi cu insultă; arătaţi iubire şi 
împreună simţire pentru neamul omenesc, căzut. Lui nu I-a fost 
scumpă viaţa, ci a renunţat la ea pentru noi toţi. Urmaţi-L pe El de la 
ieslea cea umilă până la cruce. El este pilda noastră, El vă spune că, 
dacă vreţi să fiţi ucenicii Lui, trebuie să vă luaţi crucea, crucea cea 
dispreţuită şi să-L urmaţi. Puteţi voi bea paharul? Puteţi fi botezați 
cu botezul Lui? 

Faptele voastre mărturisesc că sunteţi străini faţă de Hristos. 
„Oare din aceeaşi vână a izvorului ţâşneşte şi apă dulce şi apă amară? 
Fraţii mei, poate oare un smochin să facă măsline, sau o viţă să facă 
smochine? Nici apa sărată nu poate da apă dulce. Cine dintre voi este 
înţelept şi priceput? Să-şi arate, prin purtarea lui bună, faptele făcute 
cu blândeţea înţelepciunii! Dar dacă aveţi în inima voastră pizmă 
amară şi un duh de ceartă, să nu vă lăudaţi şi să nu minţiţi împotriva 
adevărului. Înţelepciunea aceasta nu vine de sus, ci este pământească, 
firească, drăcească, căci acolo unde este pizmă şi duh de ceartă, este 
tulburare şi tot felul de fapte rele. Înţelepciunea care vine de sus, 
este, întâi curată, apoi paşnică, blândă, uşor de înduplecat, plină 
de îndurare şi de roade bune, fără părtinire, nefăţarnică. Şi roada 
neprihănirii este semănată în pace pentru cei ce fac pace“ ( lacov 3, 
11-18). 

Aici sunt enumerate roadele care scot în evidenţă dovezile că cel 
ce umblă în puterea vieţii a suferit o schimbare — o schimbare aşa 
de evidentă, ca şi când ar fi reprezentată prin moarte. De la o viaţă 
activă, la moarte! Dacă această transformare n-a fost experimentată 
de voi, nu staţi liniştite. Căutaţi pe Domnul cu toată inima. Faceţi 
din aceasta cea mai importantă preocupare a vieţii voastre. 

Voi aveţi de dat socoteală pentru binele pe care l-ați fi putut face 
în timpul vieţii voastre, dacă aţi fi fost în poziţia pe care Dumnezeu 
o cerea de la voi să fiți şi pentru care El a luat ample măsuri, ca 
voi să o puteţi ocupa. Dar voi n-aţi ajuns să-L slăviţi pe Dumnezeu 
pe pământ şi să salvaţi sufletele din jurul vostru, pentru că nu v- 
aţi folosit de acel mare har, putere, înţelepciune şi cunoştinţă, pe 

care le-a procurat Hristos pentru voi. Voi ați cunoscut voia Sa, dar 
n-aţi făcut-o. Va trebui să aibă loc cea mai vădită reformă în voi 
amândouă, altfel niciodată nu veți auzi din partea lui Isus: „Bine, 
rob bun şi credincios“ ( Matei 25, 21 ). 

În seara de 12 iunie, după citirea celor anterioare pentru comu- 
nitate, mi s-a arătat că, în timp ce voi sunteţi nepăsătoare, mândre, 
egoiste şi indiferente spre a salva suflete, moartea îşi face lucrarea 
ei. Unul după altul, semenii vă părăsesc şi trec în mormânt. Care 
a fost influenţa voastră asupra celor care se adunau la întâlnirile 
voastre sociale? Ce s-a spus sau ce s-a făcut spre a conduce sufletele 
le Hristos? V-aţi făcut toată datoria la timp şi ne la timp? Sunteţi voi 
gata să vă întâlniți, la bara de judecată a lui Dumnezeu, cu cei cu 
care v-aţi întâlnit la adunările voastre sociale, mai ales cu acea grupă 
care s-a aflat sub influenţa voastră şi ai cărei membrii, au decedat 
fără Hristos? Sunteţi pregătite să spuneţi că rochiile voastre sunt 
curate de sângele lor? Am să amintesc un singur caz, acela al lui Q. 
Oare nu va cădea asupra voastră nici un reproş din partea ei, asupra 
voastră care aţi fost înconjurate de bune influenţe în cămin, care aţi 
avut fiecare ocazie favorabilă să dezvoltați caractere creştine bune, 
dar care n-aţi simţit povara pentru suflete? Aţi nutrit mândrie, vani- 
tate şi iubire de plăceri, şi v-aţi făcut partea spre ocara mărturisirii 
voastre de credinţă, şi aţi condus acest suflet sărman, care fusese 
azvârlit şi lovit de Satana, să se îndoiască de realitatea adevărului şi 
de autenticitatea religiei creştine. 

Conversaţia voastră uşuratică şi a celorlalţi tineri era dezgustă- 
toare. N-a fost nimic nobil şi înălţător în turnura luată de mintea 
voastră. A fost vorbărie obişnuită, clevetire, râs stupid şi fără rost, 
bătaie de joc şi glume. Îngerii au înregistrat scenele pe care le-aţi 
făcut de mai multe ori. Deoarece cele mai solemne apeluri v-au fost 
făcute vouă şi aţi fost mustrate şi avertizate, voi sunteţi mai vinovate 
decât ceilalți tineri. Aţi avut o experienţă mai îndelungată şi o mai 
mare cunoaştere a adevărului. Aţi locuit cel mai mult timp la... Aţi 
fost printre cei dintâi în a mărturisi că credeţi adevărul şi că sunteţi 
urmaşe ale lui Hristos, şi cursul vanităţii şi al mândriei voastre a 
făcut mai mult decât oricăror altora spre a forma experienţa tinerilor 
din acel loc. Pe cei care au fost convertiți la adevăr, voi i-aţi luat de 
mână, cum s-ar zice, şi i-aţi unit cu lumea. 


Mând.rie la tineret 165 


Mare vină apasă asupra voastră şi asupra părinţilor voştri, care 
v-au măgulit mândria şi nebunia. Ei au simpatizat cu voi când eraţi 
mustrate şi v-au dat să înţelegeţi că aceasta era nepotrivit. Tu, soră 
O., te-ai crezut frumoasă. Părinţii tăi te-au flatat. Tu ai căutat să 
faci cunoştinţă cu necredincioşii. În afară de mărturisirea ta de 
credinţă, acţiunile tale au fost nepotrivite unei fete cu bun simţ, 
modeste. Dar având în vedere mărturisirea ta, de a fi o urmaşă a 
blândului şi smeritului Isus, tu ai făcut de ocară mărturisirea ta. O, 
sora mea, nu te-ai gândit că acei vânzători n-au putut să vadă prin 
aparenţa înşelătoare în care te-ai înfăşurat? Ai crezut că ei au fost 
aşa de captivaţi de înfăţişarea ta plăcută, încât n-au putut să vadă 
dedesubtul suprafeţei şi să citească adevăratul caracter superficial? 
Când ţi-ai pus pe cap podoaba luată cu împrumut din magazinul 
sorei R, şi apoi te-ai expus ca la expoziţie în faţa acelor funcţionari, 
ai crezut că aceasta n-a fost sesizat? Ai uitat că îngerii lui Dumnezeu 
erau de faţă şi că privirea lor curată citea gândurile tale, intenţiile 
şi scopurile inimii, şi că luau cunoştinţă de fiecare faptă, descriind 
în mod amănunţit adevăratul tău caracter frivol? În timp ce erai 
absorbită de mica ta discuţie cu funcţionarul de care erai fascinată, 
pentru că el îți măgulise vanitatea, dacă ai fi putut sta în faţa unei 
oglinzi, ai fi putut vedea gesturile şi şoptirile celor care te observau 
şi râdeau, pentru că prezentai un spectacol atât de nebunesc. Tu 
aduceai şi o pată asupra cauzei adevărului. Dacă ai fi putut intra 
în acel magazin neobservată, la scurt timp după ce-ai ieşit, şi ai 
fi auzit conversaţia, rămânând atât de mult cât avea să-ţi îngăduie 
buna cuviinţă, ai fi învăţat unele lucruri la care nu te-ai fi gândit 
niciodată mai înainte. Ai fi fost rănită şi umilită să afli cum erai 
văzută chiar de vânzătorii cei uşuratici. Chiar şi cel care te-a măgulit 
s-a alăturat râsului şi bătăii de joc a tovarăşilor lui, privind umblarea 
ta amăgitoare. 

Tu ai fi putut avea o influenţă bună în... şi ai fi putut să-L onorezi 
pe Răscumpărătorul tău. În loc de aceasta, ai ajuns în gura vânzăto- 
rilor şi adolescenților linguşitori. Această umblare nepotrivită a fost 
observată de foarte mulţi, şi cei care au observat aceste inconsec- 
venţe, chiar dacă puteau să fie necredincioşi şi-şi exprimau respectul 
faţă de tine, în inima lor te dispreţuiau. Urmezi pe urmele lui S. şi, 
dacă părinţii tăi nu se trezesc şi nu deschid ochii să-şi vadă nebunia, 
ei se vor împărtăşi de vinovăția ta. Păcatul este asupra lor şi asupra 

surorilor tale pentru calea pe care au apucat, de a hrăni mândria şi 
a-ți măguli orgoliul. Dacă tu şi surorile tale aţi fi mântuite, toate 
aţi simţi situaţia periculoasă a celor nemântuiţi. Dacă nu are loc o 
mare schimbare în voi, va veni ziua, când veţi auzi de pe multe buze 
spunându-se: „Eu m-am alăturat acestor creştine, totuşi, ele nicio- 
dată nu mi-au spus despre pericolul în care mă aflam. Ele nu m-au 
avertizat niciodată. Eu mă gândeam că, dacă aş fi fost în pericol de a 
fi pierdută, ele n-aveau să aibă odihnă nici zi, nici noapte, fără să mă 
trezească să-mi văd starea pierdută. Acum sunt pierdută. Dacă aş fi 
fost în locul lor, şi aş fi văzut pe cineva într-o stare asemănătoare, eu 
n-aş fi avut odihnă până când nu le-aş fi făcut să simtă starea lor şi 
le-aş fi îndrumat numai către Acela care le poate mântui“. Voi eraţi 
bune şi plăcute slujitoare ale lui Satana, în timp ce mărturiseaţi a fi 
slujitoarele lui Hristos. 

Soră O., tu ai fost atât de înflăcărată de aprecierea pe care o aveai 
despre tine, încât nu aveai nici o bănuială despre evaluarea pe care 
observatorii au făcut-o asupra superficialităţii caracterului tău. Ei 
te socotesc o cochetă şi îţi meriţi, pe drept cuvânt, reputaţia. Ar fi 
fost mult mai convenabil pentru tine să fi ţinut seamă de îndemnul 
apostolului: „Podoaba voastră să nu fie podoaba de afară , ci să fie 
omul ascuns al inimii, în curăţia nepieritoare a unui duh blând şi 
liniştit, care este de mare preţ înaintea lui Dumnezeu“ ( 1 Petru 3, 
34). 

Părinţii voştri au greşit mult în educarea copiilor. Ei le-au îngă- 
duit să fie liberaţi de poverile pe care era foarte important pentru 
ei să le poarte. Pentru că au ales să-şi placă lor înşişi, li s-a permis 
să stea în pat, pierzând prin moţăială cele mai dulci şi plăcute cea- 
suri ale dimineţii, în timp ce părinţii lor îngăduitori erau sculaţi, şi 
se trudeau cu poverile vieţii. Copiii aceştia n-au învăţat să reziste 
înclinațiilor lor, să lupte împotriva dorințelor lor; ei n-au învăţat 
să îndure greutăţile. În mare măsură, ei au fost scutiţi de poverile 
căminului, şi aceasta a fost spre paguba lor. Ei n-au fost învăţaţi 
niciodată să acţioneze cu lepădare sau sacrificiu de sine. Niciodată 
ei n-aveau să se supună spre a pune în practică o sarcină care nu 
le era pe gust. Educaţia lor este deficitară în mare măsură. Totuşi, 
mândria — mândrie vanitoasă, lăudăroasă — umple inimile lor. Sora 
O. s-a socotit pe sine superioară asociatelor ei şi consideră că ele nu 
meritau multă atenţie şi curtoazie din partea ei. Mai avea şi o voinţă 

încăpăţânată, de a face ce-i place, indiferent de dorinţele, avantajele 
şi nevoile altora. Temperamentul ei este unul nefericit, care, dacă nu 
este întru-totul biruit, va pricinui multă umbră, întunecând-i drumul 
ei şi amărând viaţa celor mai buni prieteni ai ei. 

Iubiţi fraţii şi surori din....: La 12 iunie 1868, mi s-a arătat că 
iubirea de lume, în mare măsură, a luat locul iubirii de Dumnezeu. 
Voi sunteţi aşezaţi într-o regiune plăcută, una care este favorabilă 
pentru prosperitate lumească. În aceste locuri, sunteţi într-un conti- 
nuu pericol ca interesul vostru să fie înghiţit de lume, strângându-vă 
comori pe pământ. Inima voastră va fi acolo unde este comoara 
voastră. Sunteţi aşezaţi acolo unde există ispita de a vă afunda mai 
adânc şi tot mai adânc în lume, fiind într-o continuă goană după 
agoniseală; şi, în timp ce sunteţi angajaţi în felul acesta, mintea 
devine absorbită de îngrijorările acestei vieţi, în aşa măsură, încât 
să înlăture adevărata evlavie. Dar puţini îşi dau seama de natura 
înşelătoare a bogățiilor. Aceia care sunt dornici să adune bani sunt 
atât de concentrați asupra acestui singur scop, încât fac din religia lui 
Hristos o problemă secundară. Lucrurile spirituale nu sunt preţuite 
şi nu sunt căutate, pentru că iubirea de câştig a eclipsat comoara 
cerească. Dacă preţul vieţii veşnice ar fi evaluat după zelul, stăruința 
şi seriozitatea arătată de cei care mărturisesc a fi creştini, n-ar avea 
nici pe jumătate valoarea averilor pământeşti. Comparaţi efortul 
serios de a obţine lucrurile acestui pământ, cu efortul apatic, slab şi 
ineficace, de a câştiga spiritualitatea şi comoara cerească. Nu e de 
mirare că experimentăm aşa de puţină influenţă, care luminează din 
sanctuarul ceresc. Dorinţele noastre nu sunt îndreptate spre acest loc; 
ele sunt îndreptate mai ales spre cele pământeşti, care caută după 
lucrurile lumești şi care le neglijează pe cele veşnice. Prosperitatea 
orbeşte ochii şi înşeală sufletul. Dumnezeu poate vorbi, dar fleacurile 
pământului ne împiedică să auzim glasul Lui. 

Bătrânul nostru frate T. are pasiune pentru lucrurile acestui 
pământ, când ele ar trebui să fie înlăturate şi el să fie copt pen- 
tru cer. Viaţa pe care o trăieşte acum ar trebui s-o trăiască prin 
credinţă în Fiul lui Dumnezeu; pasiunile lui ar trebuie să fie pentru 
o ţară mai bună; el ar trebui să aibă un interes din ce în ce mai mic 
pentru comorile acestui pământ, în timp ce lucrurile veşnice, care 

sunt de cea mai mare importanţă, ar trebui să-i atragă tot interesul. 
Zilele acestei puneri la probă sunt aproape încheiate. O, cât de puţin 
timp rămâne pentru consacrare faţă de Dumnezeu! Puterile lui sunt 
măcinate, mintea lui este ruinată şi, în cel mai bun caz, serviciile 
lui trebuie să fie slabe; totuşi, dacă sunt predate sincer şi pe deplin, 
ele sunt pe deplin acceptate. O dată cu vârsta, frate T., ţi-a crescut 
tot mai mult egoismul şi o tot mai hotărâtă şi serioasă iubire pentru 
comorile acestei sărmane lumi. 

Sora T. iubeşte această lume. Ea este din fire egoistă. A suferit 
mult de infirmităţi corporale. Dumnezeu a îngăduit să vină asupra ei 
această suferinţă, totuşi nu-i va îngădui lui Satana să-i ia viaţa. Dum- 
nezeu a intenţionat ca prin cuptorul suferinţei să rupă legăturile cu 
comorile pământeşti. Aceasta se putea face numai prin suferinţă. Ea 
este una dintre cei al căror organism a fost otrăvit de medicamente. 
Luându-le, ea a făcut din sine, fără să ştie, ceea ce este. Dumnezeu 
n-a îngăduit să-i fie luată viaţa, dar a prelungit anii de suferinţă şi de 
punere la probă a ei, ca să poată ajunge sfințită prin adevăr, curăţită, 
albită şi încercată, şi, prin cuptorul suferinţei, să-şi piardă zgura şi 
să devină mai prețioasă decât aurul cel fin, chiar decât aurul fin din 
Ofir. Iubirea de lume a ajuns atât de adânc înrădăcinată în inimile 
acestui frate şi soră, încât va fi nevoie de o încercare severă pentru 
îndepărtarea ei. Iubite frate şi soră, vouă vă lipseşte consacrarea faţă 
de Dumnezeu. Sunteţi nesăbuiţi în ceea ce priveşte lucrurile lumeşti. 
Lumea are putere să vă facă în ce să vă adaptaţi mintea după ea, în 
timp ce cele spirituale şi cereşti nu pot aduce suficientă influenţă 
spre a schimba mintea. 

Bărbaţi şi femei din..., care mărturisiţi a fi urmaşi ai lui Hristos, 
de ce nu-L urmaţi pe El? De ce depuneţi atâta nesăbuinţă spre a 
dobândi comori pământeşti, pe care nenorocirea le poate îndepărta 
atât de uşor, şi neglijaţi bogăţiile cerului, comorile nemuritoare, 
nepieritoare? 

Mi-a fost arătat cazul soţiei fratelui U. Ea are dorinţa de a face 
bine, dar are defecte care i-au pricinuit necaz, ei şi prietenelor ei. Ea 
vorbeşte prea mult. Ei îi lipseşte experienţa în lucrurile lui Dumnezeu 
şi, dacă nu se converteşte şi nu se schimbă prin înnoirea minţii, ea nu 
va putea să stea în picioare în mijlocul pericolelor zilelor din urmă. 
Este nevoie de o lucrare în inimă. Atunci limba va fi sfințită. Există 
multă vorbărie, care este păcătoasă şi trebuie evitată. Ea ar trebui 

să-şi pună o strajă strictă înaintea uşii buzelor ei şi să-şi țină limba în 
frâu, pentru ca cuvintele ei să nu facă rău. Ea ar trebui să înceteze să 
mai vorbească despre greşelile altora, să stăruie asupra ciudăţeniilor 
altora şi să descopere infirmităţile altora. Astfel de conversaţie este 
condamnabilă la oricare persoană. Ea nu este folositoare şi, în mod 
categoric, e păcătoasă. Ea tinde numai spre rău. Vrăjmaşul ştie că, 
dacă este urmată această cale de cei care mărturisesc a fi urmaşi ai 
lui Hristos, se deschide uşa ca el să lucreze. 

Am văzut că atunci când surorile au de vorbit şi se adună împre- 
ună, în general, Satana este prezent, pentru că îşi găseşte de lucru. 
EI stă alături să excite mintea şi să scoată cât mai mult din avantajul 
pe care l-a câştigat. El ştie că toată clevetirea aceasta, pălăvrăgeala 
şi descoperirea secretelor şi disecarea caracterului separă sufletul de 
Dumnezeu. Aceasta este moarte pentru spiritualitate şi o nesimţită 
influenţă religioasă. Sora U. păcătuieşte mult cu limba. Prin cuvin- 
tele ei, ar trebui să aibă o influenţă spre bine, dar adesea vorbeşte la 
întâmplare. Uneori, cuvintele ei dau o înfăţişare diferită lucrurilor 
decât sunt ele, iar alteori, exagerează. Şi apoi, mai există şi afirmaţii 
false. Nu există intenţia de a face afirmaţii false, dar obiceiul de a 
vorbi şi a vorbi mult despre lucruri care sunt nefolositoare a fost 
îndrăgit timp atât de îndelungat, încât ea a devenit nepăsătoare şi 
indiferentă în vorbirea ei, şi adesea, nu ştie ea însăşi ceea ce afirmă. 
Aceasta nimiceşte orice influenţă spre bine, pe care ea poate s-o 
aibă. Este timpul ca, în privinţa aceasta, să aibă loc o reformă totală. 
Societatea ei n-a fost preţuită cum ar fi trebuit, dacă ea nu s-ar fi 
dedat la această vorbărie păcătoasă. 

Creştinii trebuie să fie atenţi cu privire la cuvintele lor. Niciodată 
nu trebuie să ducă rapoarte nefavorabile de la unul din prietenii lor 
la altul, mai ales dacă îşi dau seama că între ei există dezbinare. 
Este ceva crud a lăsa să se înţeleagă sau a insinua ceva, ca şi cum 
al cunoaşte multe în legătură cu acest prieten sau acea cunoştinţă 
despre care alţii nu cunosc nimic. Astfel de aluzii merg mai departe, 
şi creează impresii mai nefavorabile, decât a relata sincer faptele 
într-o manieră neexagerată. Câtă pagubă n-a suferit biserica lui Hris- 
tos din cauza acestor lucruri! Umblarea capricioasă şi necontrolată 
a membrilor ei a făcut-o slabă ca apa. Încrederea a fost trădată de 
unii membri ai aceleiaşi comunităţi, şi totuşi, cei vinovaţi n-au in- 
tenţionat să facă rău. Lipsa de înţelepciune în alegerea subiectelor 

de conversaţie a făcut mult rău. Conversaţia trebuie să fie despre 
lucrurile spirituale şi divine, dar a fost altfel. Dacă asocierea cu prie- 
tenii creştini este consacrată, în principal, îmbunătăţirii minții şi a 
inimii, nu vor avea loc regrete, şi ei vor putea privi înapoi, asupra 
întrevederii, cu satisfacţie plăcută. Dar, dacă ceasurile sunt petrecute 
fără rost şi în discuţie uşuratică, iar timpul preţios este folosit spre a 
diseca viaţa şi caracterele altora, relaţiile prieteneşti se vor dovedi o 
sursă a răului, iar influenţa voastră va fi o mireasmă de moarte spre 
moarte. 

Nu-mi pot aminti, în mod distinct, de toate persoanele din co- 
munitatea voastră, care mi-au fost arătate; dar am văzut că mulţi 
au o mare lucrare de îndeplinit. Aproape toţi vorbesc prea mult şi 
există prea puţină meditaţie şi rugăciune. La mulţi de acolo există 
prea mult egoism. Mintea este devotată eului şi nu spre binele altora. 
Asupra voastră se află, în mare măsură, puterea lui Satana. Cu toate 
acestea, între voi există lumini preţioase şi dintre cei care caută să 
umble în conformitate cu voinţa lui Dumnezeu. Mândria şi iubirea 
de lume sunt capcane şi sunt o mare piedică pentru spiritualitate şi 
creştere în har. 

Lumea aceasta nu este cerul creştinului, ci numai atelierul lui 
Dumnezeu, unde urmează să fim ajustaţi spre a ne uni cu îngerii 
fără păcat din cerul cel sfânt. Trebuie să ne educăm mintea noastră, 
în mod continuu, cu gânduri nobile, neegoiste. Educaţia aceasta 
este necesară spre a pune astfel în funcţie puterile date nouă de 
Dumnezeu, ca Numele Lui să fie cel mai slăvit pe pământ. Noi 
suntem răspunzători de toate calităţile nobile, pe care ni le-a dat 
Dumnezeu, şi a da acestor aptitudini o folosire, pe care El niciodată 
n-a intenţionat ca noi s-o dăm, înseamnă a-l aduce o nerecunoştinţă 
infamă. Slujirea faţă de Dumnezeu reclamă toate puterile fiinţei 
noastre, şi noi nu reuşim să venim în întâmpinarea planului lui 
Dumnezeu, dacă nu aducem toate aceste puteri la o stare înaltă 
de dezvoltare şi de educare a minţii, încât să-i placă să contemple 
lucrurile cereşti, să întărească şi să înnobileze energiile sufletului 
prin acţiuni drepte, care să-l aducă slavă lui Dumnezeu. 

Femei care mărturisesc a fi evlavioase, în general, nu reuşesc 
să-şi educe mintea. Ele o lasă să meargă necontrolată încotro vrea. 
Aceasta este o mare greşeală. Se pare că mulţi n-au putere mintală. 
Ei nu şi-au educat mintea să cugete; şi, pentru că n-au făcut acest 

lucru, presupun că nu pot. Meditaţia şi rugăciunea sunt necesare 
spre a creşte în har. Motivul pentru care nu există o stabilitate mai 
mare printre femei este lipsa cultivării minţii şi a meditației. Lăsând 
mintea într-o stare de inactivitate, ele lasă pe seama altora să facă 
munca intelectuală, să plănuiască, să cugete şi să-şi amintească în 
locul lor, şi astfel devin din ce în ce mai incapabile. Unele au nevoie 
să-şi instruiască mintea prin exerciţiu. Ele trebuie să se forțeze să 
cugete. Cât timp depind de cineva care să cugete pentru ele, să le 
rezolve dificultăţile şi refuză să determine mintea să cugete, incapa- 
citatea de aducere aminte, de a privi înainte şi de a face deosebire va 
continua. Fiecare ins trebuie să facă eforturi spre a-şi educa mintea. 

Am văzut că fratele V. ar trebui să dorească mai multă spirituali- 
tate. Tu nu ai acea încredere liniştită în Dumnezeu, pe care El cere 
s-o al. Tu nu-ţi instruieşti mintea în direcţia spiritualităţii. Te dedai 
la prea multe discuţii zadarnice şi nenecesare, care fac rău sufletului 
tău şi influenţei tale. Trebuie să încurajezi liniştea sufletească şi tăria 
morală. Te iriţi uşor; ai simţăminte puternice şi-ţi exprimi în termeni 
tari simpatiile şi antipatiile. Ai nevoie de mai multă religie bună, 
care să aibă asupra ta o influenţă alinătoare. Ai fost invitat să înveţi 
de la Hristos, care este blând şi smerit cu inima. Lecţie prețioasă! 
Dacă este bine învățată, ea va transforma întreaga viaţă. Vorbirea 
uşuratică şi ieftină este păgubitoare, pentru înaintarea ta spirituală. 
Tu trebuie să doreşti desăvârşirea caracterului şi să laşi ca influenţa 
ta să vorbească despre Dumnezeu în cuvintele şi faptele tale. Trebuie 
să-L cauţi serios pe Domnul şi să iei o sorbitură mai adâncă din fân- 
tâna adevărului, pentru ca influenţa lui să-ţi poată sfinţi viaţa. Mintea 
ta are prea mult de-a face cu lumea. Tu ar trebui să te interesezi de 
o viaţă mai bună decât aceasta. N-ai timp de pierdut, grăbeşte-te şi 
foloseşte cele câteva ceasuri de punere la probă. 

Soţia ta are prea multă mândrie şi egoism. Dumnezeu o trece 
prin cuptorul suferinţei pentru a îndepărta aceste pete din caracterul 
ei. Ea trebuie să fie foarte atentă, ca focul suferinţei să nu se aprindă 
zadarnic asupra ei. 

El trebuie să îndepărteze zgura şi s-o aducă mai aproape de 
Dumnezeu, făcând-o mai spirituală. Iubirea ei de lume trebuie să 
moară. Iubirea de sine trebuie biruită şi voinţa ei să fie înghițită de 
voinţa lui Dumnezeu. 

Mi s-a arătat că iubirea de lume L-au despărțit pe Isus de biserică, 
în mare măsură. Dumnezeu cheamă la o schimbare, o predare a 
tuturor față de El. Dacă mintea nu este educată să stăruie asupra 
subiectelor religioase, ea va fi, în acest domeniu de activitate, slabă şi 
plăpândă. Dar în acest timp, stăruind asupra întreprinderilor lumeşti 
ea va fi puternică; pentru că în acest domeniu a fost cultivată şi 
s-a întărit prin exerciţiu. Cauza pentru care este atât de greu pentru 
bărbaţi şi femei să trăiască o viaţă religioasă este aceea că ei nu- 
şi exersează mintea în ceea ce priveşte evlavia. Ea este educată 
să acţioneze în direcţie opusă. Dacă mintea nu este exersată în 
mod continuu, spre a obţine cunoştinţă spirituală şi să caute să 
înţeleagă taina evlaviei, ea este incapabilă să aprecieze lucrurile 
veşnice, pentru că ea nu are experienţă în privinţa aceasta. Aceasta 
este cauza pentru care aproape toţi consideră grea lucrarea de a-l 
sluji Domnului. 

Când inima ta este împărțită, stăruind, în principal, asupra lucru- 
rilor lumii, şi numai puţin asupra lucrurilor lui Dumnezeu, acolo nu 
poate fi o creştere a puterii spirituale. Întreprinderile lumești reclamă 
participarea cea mai mare a minţii, care solicită exersarea puterilor 
ei, de aceea, în această privinţă, există tărie şi putere spre a revendica 
din ce în ce mai mult interesul şi ataşamentul, în timp ce este rezer- 
vat din ce în ce mai puţin timp pentru a ne consacra lui Dumnezeu. 
Este imposibil ca sufletul să prospere, în timp ce rugăciunea nu este 
exerciţiul special al minţii. Numai rugăciunea familială sau publică 
nu este suficientă. Rugăciunea în taină este foarte importantă; în 
singurătate, sufletul este dezvăluit pentru ochiul cercetător al lui 
Dumnezeu, şi fiecare motiv este cercetat îndeaproape. Rugăciune 
tainică! Ce prețioasă este! Sufletul, comunicând cu Dumnezeu! Ru- 
găciunea în taină trebuie să fie auzită numai de Dumnezeu, Auzitorul 
de rugăciune. Nici o ureche curioasă nu trebuie să primească povara 
unor astfel de cereri. În rugăciunea în taină, sufletul este liber de 
influenţa din jur, liber de emoție. Liniştită, dar fierbinte, ea se va 
înălța tinzând după Dumnezeu. Rugăciunea în taină este adesea de- 
naturată, şi scopul ei plăcut este pierdut prin rugăciune cu voce tare. 
În loc de încredere calmă, liniştită şi credinţă în Dumnezeu, în loc 
ca sufletul să se prezinte cu glas încet şi smerit, vocea este ridicată 
la mare înălțime, excitarea este încurajată şi rugăciunea în taină îşi 
pierde sacra ei influenţă. Există o furtună de simţăminte, o furtună 

de cuvinte, ceea ce face imposibil să se discearnă vocea slabă şi 
liniştită, care vorbeşte sufletului, în timp ce este angajat în adevărată 
consacrare tainică şi sinceră. Rugăciunea în taină, îndeplinită cum 
trebuie, aduce mult bine. Dar rugăciunea care este făcută în public 
pentru familia întreagă şi pentru vecinătate nu este rugăciunea în 
taină, chiar dacă se crede a fi, şi prin ea nu se primeşte putere divină. 
Dulce şi constantă va fi influenţa care emană de la El,care vede în 
ascuns şi a Cărui ureche este deschisă să răspundă rugăciunii care se 
înalţă din inimă. Prin credinţă calmă şi simplă, sufletul ţine legătura 
cu Dumnezeu şi adună pentru sine raze de lumină spre a-l întări şi 
sprijini, ca să reziste luptelor lui Satana. Dumnezeu este turnul tăriei 
noastre. 

Isus ne-a lăsat Cuvântul: „Vegheaţi, dar, pentru că nu ştiţi când 
va veni stăpânul casei, sau seara, sau la miezul nopţii, sau la cântarea 
cocoşilor, sau dimineaţa. Temeţi-vă ca nu cumva, venind fără veste, 
să vă găsească dormind. Ce vă zic vouă, zic tuturor: «Vegheați!»“ ( 
Marcu 13, 35-37 ). Noi veghem şi aşteptăm revenirea Stăpânului, 
care trebuie să aducă dimineaţa, ca nu cumva, venind pe neaştep- 
tate, să ne găsească dormind. La ce timp se face referire aici? Nu 
la arătarea lui Hristos pe norii cerului spre a găsi pe poporul Lui 
adormit. Nu, ci la revenirea Lui de la slujirea Sa în locul prea sfânt 
al Sanctuarului ceresc, când Se dezbracă de îmbrăcămintea Sa preo- 
ţească, şi Se îmbracă cu hainele răzbunării, şi când se dă porunca: 
„Cine este nedrept, să fie nedrept şi mai departe; cine este întinat 
să se întineze şi mai departe; cine este fără prihană să trăiască şi 
mai departe fără prihană. Şi cine este sfânt să se sfinţească şi mai 
departe!“ ( Apocalipsa 22, 11 ). 

Când Isus încetează să mai mijlocească pentru om, cazurile 
tuturor sunt hotărâte pentru totdeauna. Acesta este timpul socotelii 
cu slujitorii Săi. Pentru cei care au neglijat pregătirea curăţiei şi 
sfinţeniei, care-i face în stare să fie cei care aşteaptă să spună bun 
venit Domnului lor, soarele apune mohorât în întuneric şi nu mai 
răsare din nou. Punerea la probă se încheie; mijlocirea lui Hristos din 
ceruri încetează. În final, timpul acesta vine pe neaşteptate asupra 
tuturor, şi cei care au neglijat să-şi curețe sufletele, prin ascultare 
de adevăr, sunt găsiţi dormind. Ei au obosit, aşteptând şi veghind, 
au ajuns nepăsători cu privire la venirea Stăpânului lor. Ei nu mai 
doreau arătarea Lui şi credeau că nu mai era nevoie de o astfel de 

continuă şi stăruitoare veghere. Au fost dezamăgiţi în aşteptările lor 
şi ar putea să fie din nou. Ei au conchis că mai era suficient timp spre 
a se trezi. Voiau să fie siguri că nu pierd ocazia spre a-şi asigura o 
comoară pământească. Ar fi mai uşor să se obțină tot ce se poate de 
la această lume. Şi asigurându-şi acest obiectiv, ei au pierdut orice 
dorinţă fierbinte şi interes faţă de arătarea Stăpânului lor. Au devenit 
indiferenți şi fără grijă, ca şi cum venirea Lui ar fi încă în depărtare. 
Dar, în timp ce interesul lor este adâncit în câştigurile lor lumești, 
lucrarea din Sanctuarul ceresc este încheiată, şi ei sunt nepregătiţi. 

Dacă aceştia ar fi ştiut că lucrarea lui Hristos din Sanctuarul 
ceresc se va încheia în curând, cât de diferit s-ar fi comportat şi cât de 
serioşi ar fi vegheat! Stăpânul, anticipând toate acestea, le dă la timp 
avertizarea, poruncindu-le să vegheze. El vorbeşte desluşit despre 
caracterul neaşteptat al revenirii Sale. El nu măsoară timpul, ca nu 
cumva noi să neglijăm pregătirea de fiecare clipă şi, în indolenţa 
noastră, să privim înainte spre timpul când credem că El va veni şi să 
amânăm pregătirea. „Vegheaţi, deci; pentru că nu ştiţi“ ( Marcu 13, 
35 ). Totuşi, această nesiguranţă şi neaşteptare prezisă nu reuşeşte 
să ne trezească, în sfârşit, din amorţeală la veghere serioasă şi să 
ne stimuleze vegherea, pentru Stăpânul cel aşteptat. Cei care n-au 
fost găsiţi așteptând şi veghind, în cele din urmă, sunt surprinşi 
în necredincioşia lor. Stăpânul vine şi, în loc ca ei să fie gata să-l 
deschidă imediat, sunt cuprinşi de aţipeală lumească şi, în cele din 
urmă sunt pierduţi. 

Mi-a fost prezentată o grupă în contrast cu cea descrisă. Ei aş- 
teptau şi vegheau. Privirea lor era îndreptată spre ceruri şi cuvintele 
Stăpânului erau pe buzele lor: „Ce vă zic vouă, zic tuturor: «Ve- 
gheaţi!»“ ( Marcu 13, 37 ). „„Vegheaţi dar, pentru că nu ştiţi când va 
veni stăpânul casei, sau seara, sau la miezul nopţii, sau la cântatul 
cocoşilor, sau dimineaţa. Temeţi-vă ca nu cumva, venind fără veste, 
să vă găsească dormind“ ( Marcu 13, 35-37 ). Domnul sugerează 
o amânare înainte ca, în cele din urmă, să se arate zorii dimineţii. 
Dar El n-avea să le dea cale liberă pentru oboseală, nici să slăbească 
în vegherea lor serioasă, pentru că dimineaţa nu s-a arătat aşa de 
curând cum o aşteptau ei. Unii dintre aşteptători mi-au fost arătaţi ca 
privind în sus. Ei se încurajau unul pe altul, repetând aceste cuvinte: 
„Prima şi a doua strajă au trecut. Suntem în straja a treia, aşteptând 
şi veghind pentru revenirea Stăpânului. Acum mai rămâne doar o 


[192] 


176 Mărturii pentru comunitate vol.2 


mică perioadă de veghere“. Pe unii i-am văzut că oboseau; privirea 
lor era îndreptată în jos, şi erau absorbiți de lucrurile pământeşti, şi 
au fost necredincioşi în veghere. Ei spuneau: „Am aşteptat Stăpânul 
în prima strajă, dar am fost dezamăgiţi. Am crezut că, cu siguranţă, 
El va veni în straja a doua, dar ea a trecut şi El n-a venit. Noi putem 
fi dezamăgiţi din nou. Nu trebuie să fim atât de meticuloşi. El poate 
să nu vină în straja următoare. Noi suntem în straja a treia, şi acum 
credem că cel mai bine este să strângem comoara noastră pe pământ, 
ca să putem fi siguri în caz de lipsă.“ Mulţi dormeau, amorţiţi de 
îngrijorările acestei vieţi şi ademeniţi de înşelăciunea bogățiilor din 
poziţia lor de aşteptare şi veghere. 

Mi-au fost prezentaţi îngeri care priveau cu deosebit interes să 
observe cu grijă înfăţişarea celor obosiţi, dar veghetori credincioşi, 
ca nu cumva să fie prea greu încercaţi şi să se prăpădească sub povara 
şi greutăţile dublate puternic din cauză că fraţii lor s-au abătut de 
la vegherea lor şi au ajuns îmbibaţi de grijile lumești şi ispitiţi de 
prosperitatea lumească. Îngerii cereşti sunt îndureraţi de faptul că 
cei care mai înainte vegheau, prin indolenţa şi necredincioşia lor, 
măreau necazul şi poverile celor care se străduiau, în mod serios şi 
stăruitor, să-şi păstreze poziţia de aşteptare şi veghere. 

Am văzut că era imposibil să ai sentimentele şi interesele absor- 
bite de grijile lumești spre a fi înmulţite bogățiile pământeşti şi totuşi 
să fii în poziţia de aşteptare şi veghere, aşa cum a poruncit Mântuito- 
rul nostru. Îngerul a spus: „Ei îşi pot asigura numai o singură lume. 
Pentru ca să dobândească comoara cerească, ei trebuie s-o sacrifice 
pe cea pământească. Ei nu pot avea amândouă lumile.“ Am văzut cât 
de necesară era continuarea vegherii credincioase pentru a scăpa de 
cursele amăgitoare ale lui Satana. El îi conduce pe cei care trebuie să 
aştepte şi să vegheze, să înainteze un pas spre lume; ei n-au intenţia 
să meargă mai departe, dar acel singur pas i-a îndepărtat mult de 
Isus şi a făcut să fie mai uşor de făcut pasul următor; şi astfel se face 
spre lume pas după pas, până când deosebirea dintre ei şi lume este 
doar o mărturisire, numai cu numele. Ei şi-au pierdut specificul lor, 
caracterul sfânt, şi nu mai este nimic de aşteptat ca mărturisirea să-i 
deosebească de iubitorii de lume din jurul lor. 

Am văzut că veghere după veghere aparţineau trecutului. Să 
existe din cauza aceasta o lipsă de vigilenţă? O, nu! Este mare nevoie 
de veghere continuă, pentru că acum clipele sunt mai puţine decât 

înainte de trecerea primei străji. Acum, perioada de aşteptare este în 
mod necesar mai scurtă decât la început. Dacă am vegheat atunci cu 
vigilenţă neabătută, cu cât mai mult este nevoie de o îndoită veghere 
în cea de a doua strajă. Trecerea de a doua strajă ne-a adus la a treia, 
şi acum este de neiertat ca vegherea noastră să slăbească. Straja a 
treia ne cheamă la o întreită seriozitate. A deveni acum nerăbdători ar 
însemna să ne pierdem toată vegherea serioasă şi stăruitoare de mai 
înainte. Îndelunga noapte întunecoasă este apăsătoare; dar dimineaţa 
este amânată din îndurare, pentru că, dacă Stăpânul ar veni, atât 
de mulţi ar fi găsiţi nepregătiţi. Dorinţa lui Dumnezeu ca poporul 
Lui să nu piară este cauza pentru o amânare atât de îndelungată. 
Dar venirea dimineţii pentru cei credincioşi sau a nopţii pentru cei 
necredincioşi este gata să se arate. Prin aşteptare şi veghere, poporul 
lui Dumnezeu trebuie să-şi arate caracterul lui deosebit, despărţirea 
lui de lume. Prin poziţia noastră de aşteptare, trebuie să arătăm că 
suntem, într-adevăr, străini şi călători pe pământ. Deosebirea dintre 
cei care iubesc lumea şi cei care-L iubesc pe Hristos este atât de 
clară, încât este evidentă. În timp ce cei din lume au cu toţii dorinţa 
şi ambiția de a-şi asigura comori pământeşti, copiii lui Dumnezeu 
nu se conformează lumii, ci, prin poziţia lor de serioşi veghetori şi 
aşteptători, dovedesc că ei sunt schimbaţi. Deoarece căminul lor nu 
este în această lume, ei sunt în căutarea unei patrii mai bune, chiar a 
celei cereşti. 

Sper, iubiții mei fraţi şi surori, că nu veţi trece cu privirea peste 
aceste cuvinte, fără să ţineţi întru-totul seamă de importanţa lor. 
Când bărbaţii din Galileea stăteau şi priveau hotărâți spre cer, spre a 
vedea pentru o clipă, dacă era posibil, pe Mântuitorul lor înălţându- 
Se, doi bărbaţi îmbrăcaţi în alb, îngeri cereşti, trimişi să-i mângâie 
pentru pierderea prezenţei Mântuitorului lor, stăteau alături de ei şi-i 
întrebau: „Bărbaţi Galileeni, de ce staţi şi vă uitaţi spre cer? Acest 
Isus care S-a înălţat la cer din mijlocul vostru, va veni în acelaşi fel 
cum L-aţi văzut mergând la cer“ ( Faptele Apostolilor 1, 11 ). 

Dumnezeu intenţionează ca poporul Său să-şi îndrepte privirea 
spre cer, aşteptând arătarea în slavă a Domnului şi Mântuitorului 
nostru Isus Hristos. În timp ce atenţia celor lumeşti este îndreptată 
spre diferite întreprinderi, a noastră trebuie să fie îndreptată spre 
ceruri. Credinţa noastră trebuie să fie departe şi tot mai departe, 
în măreţele taine ale comorii cereşti, atrăgând preţioasele raze de 

lumină divină din Sanctuarul ceresc să lumineze în inimile noastre, 
aşa cum strălucesc pe faţa lui Isus. Batjocoritorii râd de cei care 
aşteaptă, veghează şi întreabă: „Unde este făgăduinţa venirii Lui? 
Voi aţi fost dezamăgiţi. Angajaţi-vă acum cu noi şi veţi prospera în 
lucrurile lumești. Veţi avea câştig, veți obţine bani şi veţi fi onoraţi 
de lume.“ Aşteptătorii privesc în sus şi răspund: „Noi veghem“. 
Şi întorcându-se de la plăcerile pământeşti şi faimă lumească, şi 
de la înşelăciunea bogățiilor, ei se arată a fi în acea poziţie. Prin 
veghere, ei ajung puternici; biruiesc nepăsarea, egoismul şi iubirea 
de comoditate. Asupra lor se aprinde focul suferinţei şi timpul de 
aşteptare pare lung. Uneori, se întristează şi credinţa le şovăie, dar se 
reînsufleţesc din nou, biruiesc temerile şi îndoielile lor: „Eu veghez, 
eu aştept revenirea Domnului meu. Mă voi bucura în necaz, suferinţă 
şi în nevoi.“ 

Dorinţa Domnului nostru este ca noi să veghem astfel ca atunci 
când El va veni şi va bate, să-l putem deschide imediat. Asupra celor 
pe care El îi găseşte veghind, este pronunţată o binecuvântare: „EI se 
va încinge, îi va pune să şadă la masă, şi se va apropia să le slujească“ 
(Luca 12, 37 ). În aceste zile de pe urmă, cine dintre noi va fi onorat 
atât de deosebit de către Stăpânul celor adunaţi? Suntem pregătiți 
ca, fără întârziere, să-l deschidem imediat şi să-L invităm să intre? 
Vegheaţi, vegheaţi, vegheaţi. Aproape toţi au încetat vegherea şi 
aşteptarea lor. Noi nu suntem gata să-l deschidem de îndată. Iubirea 
de lume ne-a ocupat într-atât cugetele, încât privirea noastră nu este 
îndreptată în sus, ci în jos, către pământ. Noi ne grăbim şi ne angajăm 
cu zel şi seriozitate în diferite întreprinderi, dar Dumnezeu este uitat 
şi comoara cerească nu este preţuită. Nu suntem într-o poziţie de 
aşteptare şi veghere. Iubirea de lume şi înşelăciunea bogățiilor ne-au 
întunecat credinţa şi nu dorim cu înfocare, şi nici nu iubim arătarea 
Mântuitorului nostru. Noi încercăm prea tare să îngrijim de eul 
nostru. Suntem neliniştiţi şi, în mare măsură, ne lipseşte o încredere 
fermă în Dumnezeu. Mulţi se îngrijorează şi lucrează, născocesc şi 
plănuiesc, temându-se că s-ar putea să sufere lipsuri materiale. Ei 
nu-şi pot permite să-şi ia timp pentru rugăciune sau să ia parte la 
adunări religioase şi, în purtarea lor de grijă pentru ei înşişi, nu-i 
lasă lui Dumnezeu nici o şansă să le poarte de grijă. Şi Domnul nu 
face mult pentru ei, pentru că ei nu-l dau nici o ocazie. Ei fac prea 
mult pentru ei înşişi şi cred şi se încred în Dumnezeu prea puţin. 

Iubirea de lume are o putere teribilă asupra poporului căruia 
Domnul i-a poruncit să vegheze şi să se roage tot timpul, ca nu 
cumva, venind pe neaşteptate, să-i găsească dormind. „Nu iubiţi 
lumea, nici lucrurile din lume. Dacă iubeşte cineva lumea, dragostea 
Tatălui nu este în el. Căci tot ce este în lume: pofta firii pământeşti, 
pofta ochilor şi lăudăroşia vieţii, nu este de la Tatăl, ci din lume. Şi 
lumea şi pofta ei trece; dar cine face voia lui Dumnezeu, rămâne în 
veac“ ( 1 loan 2, 15-17). 

Mi-a fost arătat că poporul lui Dumnezeu, care mărturiseşte a 
crede adevărul prezent, nu aşteaptă şi nici nu veghează. Credincioşii 
îşi măresc averile şi îşi strâng comori pe pământ. Ajung bogaţi în 
lucruri lumești, dar nu bogaţi în Dumnezeu. Ei nu cred în scurti- 
mea timpului; nu cred că sfârşitul tuturor lucrurilor este aproape, 
că Hristos este la uşă. Ei pot mărturisi multă credinţă; dar îşi înşe- 
ală propriile suflete, pentru că vor consuma toată credinţa pe care 
o posedau în realitate. Lucrările lor le arată caracterul credinţei şi 
mărturisesc celor din jurul lor că venirea lui Hristos nu are să aibă 
loc în această generaţie. După cum este credinţa lor, aşa vor fi şi 
faptele lor. Ei sunt pregătiţi să rămână în această lume. Ei adaugă 
casă lângă casă şi țarină lângă țarină şi sunt cetăţeni ai acestei lumi. 

Situaţia săracului Lazăr, care se hrănea cu fărâmiturile de la masa 
omului bogat, este preferabilă acestor mărturisiri. Dacă ar fi mărtu- 
risit credinţă adevărată, în loc să-şi înmulțească averile pe pământ, 
ei le-ar vinde la preţ scăzut, eliberându-se de lucrurile stânjenitoare 
ale pământului şi ar transfera averea din faţa lor în ceruri. Atunci 
interesul şi inimile lor vor fi acolo, pentru că inima omului va fi 
acolo unde este cea mai mare comoară a lor. Mulţi dintre cei ce 
mărturisesc a crede adevărul mărturisesc că ceea ce preţuiesc ei 
cel mai mult este în această lume. De aceea au ei griji, nelinişte 
obositoare şi trudă. A păstra şi a adăuga în plus la averea pe care 
o au este studiul vieţii lor. Ei au transferat în cer atât de puţin, au 
în depozitul comorii cereşti atât de puţin, încât sufletele lor nu sunt 
atrase, în mod special, spre acea patrie mai bună. Ei au depus mari 
stocuri în întreprinderile acestui pământ, şi aceste investiţii, ca şi 
magnetul, le atrag mintea în jos, de la cele cereşti şi nepieritoare la 
cele pământeşti şi stricăcioase. „Unde este comoara voastră, acolo 
va fi şi inima voastră“ ( Matei 6, 21). 

Egoismul îi încinge pe mulți ca şi cu o cingătoare de fier. Aceasta 
este „ferma mea“, „bunurile mele“, „negustoria mea“, „marfa mea“. 
Chiar şi cerinţele obişnuitei binefaceri sunt tratate cu nepăsare de 
către ei. Bărbaţi şi femei care mărturisesc că aşteaptă şi iubesc reve- 
nirea Domnului lor sunt predaţi eului. Ei s-au despărțit de ce este 
nobil şi divin. Iubirea de lume, pofta firii pământeşti, pofta ochilor 
şi lăudăroşia vieţii s-au alipit atât de mult de ei, încât sunt orbiţi. 
Lumea i-a corupt şi nu mai pot să vadă. Discută despre iubirea faţă 
de Dumnezeu, dar roadele lor nu lasă să se vadă iubirea exprimată 
de ei. Ei ÎI jefuiesc cu zecimile şi darurile, iar blestemul nimicitor al 
lui Dumnezeu este asupra lor. Adevărul le-a luminat calea pe fiecare 
latură. Dumnezeu a lucrat, în mod minunat, la salvarea sufletelor 
din casele lor, dar unde le sunt darurile prezentate Lui, drept mul- 
țumiri de recunoştinţă pentru toate semnele de îndurare faţă de ei? 
Mulţi dintre ei sunt tot atât de nerecunoscători, ca şi fiinţele fără 
rațiune. Sacrificiul pentru om a fost nemărginit de mare, peste ceea 
ce înţelege cel mai puternic intelect, totuşi, oameni care pretind că 
sunt părtaşi la aceste beneficii cereşti, care au fost cumpărate cu un 
preţ atât de mare, sunt din cale-afară de egoişti spre a face vreun 
sacrificiu adevărat pentru Dumnezeu. Mintea lor este la lume. În 
Psalmii 49, citim: „Ei se încred în avuţiile lor, şi se fălesc cu bogăţia 
lor cea mare. Dar nu pot să se răscumpere unul pe altul, nici să-l dea 
lui Dumnezeu preţul răscumpărării. Răscumpărarea sufletului este 
aşa de scumpă, că nu se va face niciodată“ ( Psalmii 49, 6-8 ). Dacă 
ar ţine seama şi ar putea să aprecieze, într-o mică măsură, sacrifi- 
ciul imens făcut de Hristos, toţi s-ar simţi mustraţi pentru teama şi 
egoismul lor cel mare. „Dumnezeul nostru vine şi nu tace. Înaintea 
Lui merge un foc mistuitor, şi împrejurul Lui o furtună puternică. El 
strigă spre ceruri sus, şi spre pământ, ca să judece pe poporul Său: 
«Strângeţi-Mi pe credincioşii Mei, care au făcut legământ cu Mine, 
prin jertfă»“ ( Psalmii 50, 3-5 ). Din cauza egoismului şi a iubirii de 
lume, Dumnezeu este uitat şi mulți au sărăcie sufletească şi strigă: 
„Sărăcia mea, sărăcia mea“. Dumnezeu a împrumutat mijloace po- 
porului Său spre a-i pune pe credincioşi la încercare, spre a le testa 
adâncimea mărturisitei lor iubiri faţă de El. Unii vor pleca de la El şi, 
mai degrabă, vor renunţa la comoara lor cerească decât să micşoreze 
averile pământeşti, spre a face un legământ cu EI, prin jertfă. El îi 

cheamă la jertfă; dar iubirea de lume le astupă urechile şi nu vor să 
audă. 

M-am uitat să văd care dintre cei care au mărturisit că aşteaptă 
venirea lui Hristos au bunăvoința de a jertfi daruri lui Dumnezeu din 
belşugul lor. Am putut să văd câţiva dintre cei umili şi săraci, care, 
ca şi văduva săracă, s-au restrâns la maximum şi au dăruit bănuţul 
lor. Fiecare astfel de dar este socotit de Dumnezeu ca o comoară 
prețioasă. Dar cei care procură bani şi-i adaugă la averea lor sunt 
mult rămaşi în urmă. Ei nu fac nimic în comparaţie cu ceea ce ar 
putea face. Ei se abţin şi-L jefuiesc pe Dumnezeu, pentru că le este 
teamă să nu ajungă să ducă lipsă. Ei nu îndrăznesc să se încreadă în 
Dumnezeu. Aceasta este una dintre cauzele pentru care, ca popor, 
suntem aşa de bolnăvicioşi şi atât de mulţi coboară în morminte. 
Lacomii sunt printre noi. Oameni, care n-au nimic în această lume, 
care sunt săraci şi depind de munca lor, au fost şi sunt trataţi zgârcit şi 
nedrept. Iubitorii de lume, cu o faţă aspră şi o inimă şi mai împietrită, 
au plătit în silă mica sumă câştigată prin muncă grea. Exact aşa fac 
şi cu Stăpânul lor, ai cărui slujitori mărturisesc că sunt. Exact cu 
acelaşi fel de părere de rău pun ei şi în tezaurul lui Dumnezeu. Omul 
din parabolă nu mai avea unde să-şi păstreze bunurile, şi Domnul 
a scurtat viaţa lui nefolositoare. Tot aşa îi va trata pe mulţi. Cât de 
greu este, în acest veac stricat, să te abţii să devii lumesc şi egoist. 
Cât de uşor este să devii nerecunoscător faţă de Dătătorul tuturor 
îndurărilor noastre. Este nevoie de multă veghere şi multă rugăciune, 
spre a păzi sufletul cu toată străduinţa. „Luaţi seama, vegheaţi şi 
rugaţi-vă; căci nu ştiţi când va veni vremea aceea“ ( Marcu 13, 33). 

Pentru a înţelege pe deplin valoarea mântuirii, este necesar să 
înţelegem cât a costat ea. Ca urmare a ideilor limitate despre suferin- 
tele lui Hristos, mulţi pun un preţ mic pe marea lucrare de ispășire. 
Măreţul plan de mântuire a omului se datorează nemărginitei iubiri 
a lui Dumnezeu Tatăl. În acest plan divin, se vede cea mai minu- 
nată manifestare a iubirii lui Dumnezeu faţă de neamul omenesc 
căzut. O astfel de iubire, ca cea manifestată în darul iubitului Fiu 
al lui Dumnezeu, i-a uimit pe sfinţii îngeri. „Fiindcă atât de mult 
a iubit Dumnezeu lumea, că a dat pe singurul Lui Fiu, pentru ca 
oricine crede în EI, să nu piară, ci să aibă viaţă veşnică“ ( loan 3, 10 
). Mântuitorul acesta era strălucirea slavei Tatălui Său şi expresia 
chipului persoanei Lui. El poseda maiestate divină, perfecţiune şi 
desăvârşire, era egal cu Dumnezeu. „Căci Dumnezeu a vrut ca toată 
plinătatea să locuiască în El“ ( Coloseni 1, 19 ). „El, măcar că avea 
chipul lui Dumnezeu, totuşi, n-a crezut ca un lucru de apucat să fie 
deopotrivă cu Dumnezeu, ci S-a dezbrăcat pe Sine şi a luat chip de 
rob, făcându-Se asemenea oamenilor. La înfăţişare, a fost găsit ca un 
om, S-a smerit şi S-a făcut ascultător până la moarte, şi încă moarte 
de cruce“ ( Filipeni 2, 6-8 ). 

Hristos a consimţit să moară în locul păcătosului, pentru ca omul, 
prin viaţa de ascultare, să poată scăpa de pedeapsa Legii lui Dumne- 
zeu. Moartea Lui n-a făcut fără efect Legea; El n-a omorât Legea, n-a 
micşorat sfintele ei cerinţe, n-a scăzut din sfânta ei demnitate. Moar- 
tea lui Hristos a proclamat dreptatea Legii Tatălui Său în pedepsirea 
păcătosului, în aceea că a consimţit să sufere El Însuşi pedeapsa 
Legii, pentru ca să-l salveze din blestem pe omul căzut. Moartea 
pe cruce a iubitului Fiu al lui Dumnezeu dovedeşte că Legea lui 
Dumnezeu nu poate fi schimbată. Moartea Sa preamăreşte Legea, 
o cinsteşte şi-i dovedeşte omului caracterul ei neschimbător. De pe 
sfintele Lui buze se aud cuvintele: „Să nu credeţi că am venit să stric 
Legea sau Proorocii; am venit nu să stric, ci să împlinesc“ ( Matei 5, 
17 ). Moartea lui Hristos a îndreptăţit cerinţele Legii. 

În Hristos erau unite umanul şi divinul. Misiunea Lui a fost 
să-l împace pe om cu Dumnezeu, să unească finitul cu infinitul. 
Aceasta era singura cale prin care oamenii căzuţi puteau fi ridicaţi 
prin meritele sângelui lui Hristos şi să fie părtaşi de natură divină. 
Asemenea naturii umane, L-a făcut pe Hristos să înţeleagă necazurile 
şi durerile omului şi toate ispitirile cu care era copleşit. Îngerii care 
erau străini faţă de păcat nu puteau simpatiza cu omul, în necazurile 
lui specifice. Hristos a coborât să ia natura omului şi a fost ispitit în 
toate privinţele ca şi noi, pentru ca să poată şti cum să-i poată ajuta 
pe toţi cei care aveau să fie ispitiţi. 

În timp ce avea natură umană, El simţea nevoia de putere de la 
Tatăl Său. El şi-a ales locuri de rugăciune. Îi plăcea să aibă legătură 
cu Tatăl Său în singurătatea muntelui. Sfântul Lui suflet uman era 
întărit pentru îndatoririle şi necazurile zilei. Mântuitorul nostru S-a 
identificat cu nevoile şi slăbiciunile noastre, astfel că a devenit un 
implorator, un petiţionar nocturn, cerând de la Tatăl Său provizii 
proaspete de putere pentru a veni, întărit şi reînviorat, fortificat pentru 
datorie şi necaz. El este exemplul nostru în toate privinţele. El ne 
este frate în slăbiciunile noastre, dar nu în al le avea ca patimi. Ca 
Singurul fără păcat, natura Lui s-a ferit de rău. El a îndurat lupte şi 
chin sufletesc într-o lume a păcatului. Natura Lui umană a făcut din 
rugăciune o necesitate şi un privilegiu. El solicita puternicul sprijin 
divin şi mângâierea pe care Tatăl Său era gata să I le împărtăşească 
Lui, care, pentru folosul omului, a părăsit bucuriile cerului şi Şi-a 
ales căminul într-o lume rece şi nerecunoscătoare. Hristos a găsit 
mângâiere şi bucurie în legătura cu Tatăl Său. Aici putea El să- 
şi descarce inima de durerile care Îl zdrobeau. El a fost un om al 
durerilor şi obişnuit cu necazul. 

În cursul zilei, El muncea cu zel să facă bine altora, să salveze 
oameni de nimicire. Îi vindeca pe bolnavi, îi mângâia pe cei întristaţi 
şi aducea bucurie şi nădejde celor disperaţi. Pe morţi i-a adus la 
viaţă. După ce-şi termina lucrarea de peste zi, El pleca, seară de 
seară, departe de învălmăşeala oraşului, şi făptura Lui era aplecată 
în vreun crâng retras în rugăciune fierbinte către Tatăl Său. Uneori, 
razele luminoase ale lunii străluceau asupra făpturii Lui aplecate. Şi 
apoi, din nou, norii şi întunericul îndepărtau toată lumina. În timp 
ce se găsea în poziție de rugăciune fierbinte, roua şi bruma nopţii 
se aşezau pe capul şi barba Sa. Adesea, continua cu cererile Lui 


[202] 


[203] 


186 Mărturii pentru comunitate vol.2 


pe parcursul nopţii întregi. El este pilda noastră. Dacă ne-am putea 
aduce aminte de acest lucru şi l-am imita, am fi mult mai puternici 
în Dumnezeu. 

Dacă Mântuitorul oamenilor, cu puterea Lui divină, a simţit ne- 
voia de rugăciune, cu cât mai mult ar trebui să simtă nevoia de 
rugăciune muritorii slabi şi păcătoşi — rugăciune fierbinte, con- 
stantă! Când Hristos a fost atacat de cea mai feroce ispită, El n-a 
mâncat nimic. El S-a predat lui Dumnezeu şi, prin rugăciune serioasă 
şi supunere desăvârşită faţă de voinţa Tatălui Său, a ieşit biruitor. Cei 
care mărturisesc adevărul în aceste zile de pe urmă, mai presus de 
oricare altă grupă de presupuşi creştini, trebuie să-L imite pe Marele 
Model în rugăciune. 

„Ajunge ucenicului să fie ca învățătorul lui, şi robului să fie ca 
domnul lui“ ( Matei 10, 25 ). Mesele noastre sunt adesea pline cu 
obiecte de lux, nici sănătoase, nici necesare, pentru că iubim aceste 
lucruri mai mult decât iubim lepădarea de sine, liberarea de boală 
şi starea sănătoasă a minţii. Isus a căutat în mod serios putere de la 
Tatăl Său. Fiul divin al lui Dumnezeu a socotit aceasta, chiar pentru 
Sine, de mai mare valoare decât să stea la cea mai îmbelşugată masă. 
El ne-a prezentat dovada că rugăciunea este importantă ca să primim 
putere spre a ne lupta cu puterile întunericului şi să facem lucrarea 
atribuită nouă. Puterea noastră este slăbiciune, dar cea care este dată 
de Dumnezeu este puternică şi pe fiecare dintre cei care o obţin îi va 
face mai mult decât biruitor. 

Când Fiul lui Dumnezeu era aplecat în rugăciune, în grădina 
Ghetsemani, din porii Lui a curs sudoare, asemenea unor mari stropi 
de sânge. Aici L-a împresurat grozăvia marelui întuneric. Păcatele 
lumii erau asupra Lui. El suferea în locul omului, ca un călcător 
al Legii Tatălui Său. Aici a fost scena ispitirii. Lumina divină a 
lui Dumnezeu se retrăgea din viziunea Lui şi El trecuse în mâinile 
puterilor întunericului. În agonia sufletului Său, zăcea prosternat pe 
pământul cel rece. Înţelegea încruntarea Tatălui Său. Luase paharul 
suferințelor de la buzele omului păcătos, şi S-a oferit să-l bea El 
Însuşi, iar în locul lui să-i dea omului paharul binecuvântării. Mânia, 
care ar fi căzut asupra omului, cădea acum asupra lui Hristos. Acesta 
a fost momentul în care tainicul pahar a tremurat în mâna Lui. 

Isus frecventase adesea Ghetsemani împreună cu ucenicii Săi 
pentru meditaţie şi rugăciune. Şi cu toţii erau bine familiarizați cu 

acest loc sacru, de retragere. Chiar şi Iuda ştia unde să conducă 
gloata ucigaşă, ca să-L poată preda pe Isus în mâinile lor. 

Niciodată mai înainte, Mântuitorul nu vizitase acel loc cu inima 
plină de atâta durere. Nu de la suferinţa omenească se sustrăgea 
Fiul lui Dumnezeu, care a rostit, în prezenţa ucenicilor Lui, aceste 
cuvinte jalnice: „Sufletul Meu este cuprins de o întristare de moarte. 
Rămâneţi aici“, a zis El, „şi vegheaţi împreună cu Mine“ ( Matei 26, 
38). 

Lăsându-i pe ucenicii Săi la o depărtare de la care I se auzea 
glasul, El a mers puțin mai departe de ei, a căzut cu fața la pământ şi 
S-a rugat. Sufletul Său era chinuit şi El s-a rugat: „Tată, dacă este cu 
putinţă, depărtează de la Mine paharul acesta! Totuşi, nu cum voiesc 
Eu, ci cum voieşti Tu“ ( Matei 26, 39 ). Păcatele unei lumi pierdute 
erau asupra Lui şi L-au copleşit. Era un simţământ al încruntării 
Tatălui, ca urmare a păcatului care I-a frânt inima cu un chin atât de 
sfâşietor şi a stors din fruntea Lui picături mari de sânge, care se I 
prelingeau pe obrajii palizi, căzând şi umezind pământul. 

Rdicându-Se din poziţia Sa de prosternare, a venit la ucenicii 
Săi şi i-a găsit dormind. El i-a zis lui Petru: „Ce, un ceas n-aţi 
putut să vegheaţi împreună cu Mine! Vegheaţi şi rugaţi-vă, ca să 
nu cădeţi în ispită; duhul, în adevăr, este plin de râvnă, dar carnea 
este neputincioasă“ ( Matei 26, 40.41 ). În cel mai important timp — 
timpul în care Isus le-a făcut o cerere specială, să vegheze împreună 
cu El — ucenicii au fost găsiţi dormind. El ştia că înaintea lor erau 
lupte şi ispitiri teribile. El îi luase cu Sine, ca să poată fi o întărire 
pentru El şi ca evenimentele la care aveau să fie martori în acea 
noapte, lecţiile şi instrucţiunile pe care aveau să le primească, să 
poată fi imprimate în memoria lor. Acest lucru era necesar, pentru ca 
credinţa lor să nu slăbească, ci să fie întărită pentru încercarea care 
era chiar în faţa lor. 

Dar în loc să vegheze împreună cu Hristos, fiind împovăraţi de 
întristare, au adormit. Chiar şi aprigul Petru, care, numai cu câteva 
ceasuri mai înainte, declara că va suferi şi, la nevoie, va muri pentru 
Domnul lui, dormea şi el. 

În momentul cel mai critic, când Fiul lui Dumnezeu avea nevoie 
de simpatia şi rugăciunile lor sincere, ei au fost găsiţi dormind. Ei au 
pierdut mult, aţipind. Mântuitorul nostru a intenţionat să-i întărească 
pentru aspra încercare a credinţei lor, la care aveau să fie supuşi în 

curând. Dacă şi-ar fi petrecut timpul de jale în veghere, împreună 
cu iubitul Mântuitor, şi în rugăciune către Dumnezeu, Petru n-ar fi 
fost lăsat, în puterea lui slabă, să se lepede de Domnul său, în timpul 
procesului. 

Fiul lui Dumnezeu S-a îndepărtat pentru a două oară şi S-a rugat, 
zicând: „Tată, dacă se poate să se îndepărteze de Mine paharul acesta 
fără să-l beau, facă-se voia Ta!“ ( Matei 26, 42 ). Şi din nou a venit 
la ucenicii Lui şi i-a găsit dormind. Ochii lor erau îngreunaţi. Prin 
aceşti ucenici care dorm este reprezentată o biserică adormită, când 
ziua cercetării lui Dumnezeu este aproape. Acesta este un timp 
de înnourare şi întuneric des, când a fi găsit adormit este cel mai 
periculos. 

Isus ne-a lăsat această avertizare: „Vegheaţi dar, pentru că nu 
ştiţi când va veni stăpânul casei; sau seara, sau la miezul nopţii, sau 
la cântarea cocoşilor, sau dimineaţa. Temeţi-vă ca nu cumva, venind 
fără veste, să vă găsească dormind“ ( Marcu 13, 35-37 ). Bisericii lui 
Dumnezeu i se cere să împlinească noaptea vegherii ei, chiar dacă 
este periculoasă, lungă ori scurtă. Durerea nu-i nici o scuză pentru 
ea, ca să fie mai puţin veghetoare. Suferinţa nu trebuie s-o facă să fie 
nepăsătoare, ci îndoit de vigilentă. Hristos Şi-a îndrumat biserica, 
prin propriul Lui exemplu, spre Izvorul tăriei ei la vreme de nevoie, 
suferinţă şi pericol. Atitudinea de veghere trebuie să arate biserica 
ca fiind într-adevăr poporul lui Dumnezeu. Prin acest semn, cei care 
aşteaptă se deosebesc de lume şi dovedesc că sunt străini şi călători 
pe pământ. 

Mântuitorul întristat S-a întors din nou de la ucenicii Săi adormiţi 
şi S-a rugat pentru a treia oară, spunând aceleaşi cuvinte. Apoi, a 
venit la ei şi le-a spus: „Dormiţi de acum şi odihniţi-vă! Destul! A 
venit ceasul! Iată că Fiul omului este dat în mâinile păcătoşilor“ ( 
Matei 26, 45 ). Ce cumplit ca ucenicii să îngăduie ca somnul să le 
închidă ochii, iar picoteala să le încătuşeze simţămintele, în timp ce 
divinul lor Domn îndura un chin sufletesc de neînchipuit! Dacă ar 
fi rămas să vegheze, ei nu şi-ar fi pierdut credinţa când L-au văzut 
pe Fiul lui Dumnezeu murind pe cruce. Această importantă noapte 
de veghere trebuia să fi fost marcată de lupte sufleteşti, generoase, 
şi rugăciuni care le-ar fi adus putere să mărturisească despre chinul 
de nespus al Fiului lui Dumnezeu. Acea stare i-ar fi pregătit ca, 
atunci când aveau să vadă suferinţele Lea pe cruce, să înţeleagă 


Suferințele lui Hristos 189 


ceva despre natura copleşitoare a chinului pe care l-a îndurat El în 
grădina Ghetsemani. Şi ar fi fost mai în măsură să-şi aducă aminte 
de cuvintele spuse de El cu referire la suferinţele, moartea şi învierea 
Sa; şi, în acel ceas greu de întuneric teribil, unele raze de speranţă ar 
fi străbătut întunericul şi le-ar fi susţinut credinţa. 

Hristos le spusese mai înainte că lucrurile acestea aveau să aibă 
loc, dar ei nu L-au înţeles. Scena suferințelor Sale avea să fie pen- 
tru ucenicii Lui o încercare groaznic de grea, de unde şi nevoia de 
veghere şi rugăciune. Credinţa lor avea nevoie să fie sprijinită de 
o putere nevăzută, când aveau să experimenteze triumful puterilor 
întunericului. Noi putem avea doar slabe idei despre chinul de ne- 
spus al Fiului lui Dumnezeu în Ghetsemani, când Şi-a dat seama de 
despărțirea dintre El şi Tatăl Său ca urmare a purtării păcatului omu- 
lui. El a devenit păcat pentru neamul omenesc căzut. Simţământul 
retragerii iubirii Tatălui Său a scos din sufletul Lui chinuit aceste 
cuvinte de jale: „Sufletul Meu este cuprins de o întristare de moarte. 
Dacă este cu putinţă, depărtează de la Mine paharul acesta.“ Apoi, 
în deplină supunere faţă de voinţa Tatălui Său, El adaugă: „Totuşi, 
nu cum voiesc Eu, ci cum voieşti Tu“ ( Matei 26, 38.39). 

Isus leşinase. Tatăl a trimis un sol de la faţa Sa să-L întărească 
pe divinul Suferind şi să-L sprijine să păşească pe calea Lui, pătată 
de sânge. 

Dacă muritorii ar fi putut să vadă oastea îngerească uimită şi 
întristată, în timp ce privea cu adâncă mâhnire la Tatăl, care îndepărta 
razele Lui de lumină, iubirea şi slava Sa de la iubitul Fiu al inimii 
Lui, ei ar fi înţeles mai bine cât de dezgustător este păcatul în faţa lui 
Dumnezeu. Sabia dreptăţii era acum activă împotriva iubitului Său 
Fiu. Isus a fost trădat printr-o sărutare, dat în mâinile vrăjmaşilor 
Lui şi dus în grabă în sala de judecată a unui tribunal pământesc, ca 
acolo să fie luat în râs şi condamnat la moarte de muritorii păcătoşi. 
Acolo, slăvitul Fiu al lui Dumnezeu a fost „străpuns pentru păcatele 
noastre, zdrobit pentru fărădelegile noastre“ ( Isaia 53, 5 ). Ela 
îndurat insultă, batjocură, jignire neruşinată, până când, „atât de 
schimonosită Îi era faţa, şi atât de mult se deosebea înfăţişarea Lui 
de a fiilor oamenilor“ ( Isaia 52, 14). 

Cine poate pricepe iubirea manifestată aici! Oastea îngerească 
privea cu uimire şi adâncă mâhnire la El, care fusese Maiestatea 
cerului şi care purtase coroana slavei, purtând acum cununa de spini, 

o victimă sângerândă pentru mânia unei gloate înfuriate, înflăcărate 
până la furie nebună de ura lui Satana. Priviţi la răbdătorul Suferind! 
Pe capul Lui se află cununa de spini. Puterea Lui de viață se scurge 
din fiecare venă sfâșiată. Toate acestea ca urmare a păcatului! Nimic 
altceva nu L-ar fi putut convinge pe Hristos să părăsească onoarea 
Sa şi maiestatea Lui din cer, şi să vină într-o lume păcătoasă, spre a 
fi neluat în seamă, disprețuit şi lepădat de către cei pe care venise 
să-i salveze şi, în cele din urmă, să sufere pe cruce, decât veşnica 
iubire mântuitoare care va rămâne pentru totdeauna o taină. 
Minunaţi-vă ceruri şi rămâi uimit, pământule! Priviţi la asupri- 
tor şi asuprit! O mulţime imensă înconjoară pe Mântuitorul lumii. 
Batjocuri şi zeflemele erau amestecate cu înjurături grosolane şi 
blasfemie. Naşterea Lui umilă şi viaţa Sa smerită sunt comentate 
de nemernici nesimțiți. Afirmația Lui că este Fiul lui Dumnezeu 
este luată în râs de către bătrâni şi mai marii preoţilor, iar glume 
vulgare şi insulte batjocoritoare trec din gură în gură. Satana avea 
stăpânire deplină asupra minţii acestor slujitori ai lui. Pentru a face 
această lucrare cât mai eficientă, el începe cu mai marii preoţilor şi 
cu bătrânii şi îi inspiră cu delir religios. Ei sunt mânaţi de acelaşi duh 
satanic, care-i însufleţeşte pe cei mai Josnici şi mai înrăiţi nemernici. 
Este o stricăcioasă unitate de vederi în simţămintele tuturor, de la 
preoţii şi bătrânii ipocriţi până la cei mai josnici. Hristos, scumpul 
Fiu al lui Dumnezeu, a fost dus în faţă, şi pe umerii Lui a fost pusă 
crucea. La fiecare pas, rămânea sânge care curgea din rănile Lui. 
Înconjurat de o gloată imensă de vrăjmaşi înverşunaţi şi spectatori 
nemiloşi, El este dus la răstignire. „Când a fost chinuit şi asuprit, 
n-a deschis gura deloc, ca un miel pe care-l duci la măcelărie, şi ca o 
oaie mută înaintea celor ce o tund: n-a deschis gura“ ( Isaia 53,7). 
Ucenicii Lui îndureraţi ÎI urmau de la distanţă, în urma gloatei 
criminale. El este pironit pe cruce şi atârnă suspendat între cer şi 
pământ. Inimile lor sunt sfâşiate de chin când privesc la Învățătorul 
lor, suferind ca un criminal. Aproape de cruce, sunt preoţii şi bătrânii 
cei orbi, bigoţi şi perfizi, care Îl zeflemesc şi îşi bat joc de EI şi-L 
iau în râs: „«Tu, care strici Templul, şi-l zideşti la loc în trei zile, 
mântuieşte-Te pe Tine Însuţi! Dacă eşti Tu Fiul lui Dumnezeu, 
pogoară-Te de pe cruce!» Preoţii cei mai de seamă, împreună cu 
cărturarii şi bătrânii, îşi băteau joc de El şi ziceau: «Pe alţii i-a 
mântuit, iar pe Sine nu Se poate mântui! Dacă este El împăratul 

lui Israel, să Se pogoare acum de pe cruce, şi vom crede în El! S-a 
încrezut în Dumnezeu: să-L scape acum Dumnezeu, dacă-L iubeşte. 
Căci a zis: „Eu sunt Fiul lui Dumnezeu» ( Matei 27, 40-43 ). 

Isus n-a răspuns la toate acestea cu nici un singur cuvânt. În 
timp ce piroanele Îi străpungeau mâinile, iar stropii de sudoare ai 
agoniei erau storşi din porii Lui, de pe buzele palide şi tremurânde 
ale nevinovatului Suferind a fost şoptită o rugăciune a iubirii iertă- 
toare pentru ucigaşii Lui: „Tată, iartă-i căci nu ştiu ce fac!“ ( Luca 
23, 34 ). Tot cerul privea cu adânc interes asupra scenei. Slăvitul 
Răscumpărător al unei lumi pierdute suferea pedeapsa pentru călca- 
rea de către om a Legii Tatălui. El îl răscumpărase pe poporul Său 
cu propriul Lui sânge. Plătea pretenţiile îndreptăţite ale sfintei Legi 
a lui Dumnezeu. Acesta era mijlocul prin care, în cele din urmă, 
trebuia să se pună capăt păcatului şi lui Satana şi oştirea lui să fie 
înfrântă. 

A existat oare vreodată o suferinţă sau o durere ca cea îndurată 
de Mântuitorul nostru! Ceea ce a făcut să fie paharul Lui atât de amar 
a fost simţământul neplăcerii Tatălui Său. Nu suferinţa trupească a 
fost cea care a pus capăt atât de repede vieţii lui Hristos pe cruce, 
ci greutatea zdrobitoare a păcatelor lumii şi simţământul mâniei 
Tatălui Său. Slava Tatălui şi prezenţa susținătoare a Tatălui Său L-au 
părăsit, iar disperarea a apăsat asupra Lui cu greutatea zdrobitoare a 
întunericului şi a stors de pe buzele Lui palide şi tremurânde strigătul 
chinuit: „Dumnezeul Meu, Dumnezeul Meu, pentru ce M-ai părăsit?“ 
( Matei 27, 46 ). 

Isus Se unise cu Tatăl la facerea lumii. În mijlocul suferințelor 
chinuitoare ale Fiului lui Dumnezeu, numai robii şi cei înşelaţi 
au rămas fără milă. Preoţii cei mai de seamă şi bătrânii ÎL înjurau 
pe scumpul Fiu al lui Dumnezeu, în timp ce agonia Lui era pe 
sfârşite. Totuşi, natura neînsufleţită gemea în simpatia ei pentru 
însângeratul ei Autor, care era pe moarte. Pământul se cutremură. 
Soarele refuză să privească scena. Pe cer se adună întunericul. Îngerii 
au fost martori la scena suferinţei până ce n-au mai putut privi şi 
şi-au ascuns feţele de la priveliştea oribilă. Hristos să moară! El este 
disperat! Zâmbetul de aprobare al Tatălui s-a îndepărtat şi îngerilor 
nu li se îngăduie să lumineze întunecimea groaznicului ceas. Ei pot 
doar să privească uimiţi la iubitul lor Comandant, Maiestatea cerului, 
suferind pedeapsa pentru călcarea de către om a Legii Tatălui. 

Chiar şi îndoielile L-au asaltat pe muribundul Fiu al lui Dum- 
nezeu. El nu putea să vadă prin porţile mormântului. Speranţa cea 
minunată nu-l putea prezenta ieşirea din mormânt ca biruitor şi ac- 
ceptarea de către Tatăl a sacrificiului Său. Păcatul lumii, cu toată 
grozăvia lui, a fost simţit de Fiul lui Dumnezeu până la cea mai pro- 
fundă adâncime a lui. Neplăcerea Tatălui pentru păcat şi pedeapsa 
lui, care este moartea, a fost tot ceea ce a putut El să înţeleagă prin 
acest uluitor întuneric. Isus a fost ispitit să Se teamă că păcatul era 
atât de jignitor înaintea Tatălui Său, încât Acesta nu Se putea împăca 
cu Fiul Său. Cumplita ispită, că Tatăl Său L-a părăsit pentru totdea- 
una, a pricinuit acel strigăt străpungător de pe cruce: „Dumnezeul 
Meu, Dumnezeul Meu, pentru ce M-ai părăsit?“ ( Matei 27, 46 ). 

Hristos a simţit profund aşa cum vor simţi păcătoşii când va 
fi vărsată mânia lui Dumnezeu asupra lor. Disperarea neagră, ca 
linţoliul morţii, se va aduna în jurul sufletelor lor vinovate şi atunci 
îşi vor da seama de întinderea deplină a păcătoşeniei păcatului. 
Mântuirea a fost cumpărată pentru ei prin suferinţa şi moartea Fiului 
lui Dumnezeu. Ea putea să fie a lor, dacă ar fi acceptat-o de bună 
voie şi cu bucurie; dar nimeni nu este silit să dea ascultare Legii 
lui Dumnezeu. Dacă refuză binefacerea cerească şi aleg plăcerile şi 
înşelăciunea păcatului, ei pot să aleagă şi, la sfârşit, îşi primesc plata, 
care este mânia lui Dumnezeu şi moartea veşnică. Ei sunt despărțiți 
pentru totdeauna de prezenţa lui Isus, a cărui jertfă au dispreţuit-o. 
Ei au pierdut o viaţă de fericire şi au sacrificat o slavă veşnică pentru 
plăcerile trecătoare ale păcatului. 

Credinţa şi speranţa au tremurat în chinurile de moarte ale lui 
Hristos, pentru că Dumnezeu îndepărtase asigurarea pe care o dăduse 
mai înainte iubitului Său Fiu, cu privire la aprobarea şi acceptarea 
Sa. Răscumpărătorul lumii S-a bazat atunci pe dovezile care L-au 
întărit până aici, că Tatăl Său a acceptat lucrările Sale şi era mulţumit 
de munca Lui. În chinul Lui de moarte, când Îşi dădea preţioasa 
viaţă, S-a încrezut pe deplin în Cel care totdeauna a fost bucuria 
şi care Îl asculta. El nu este încurajat de raze de speranţă clare şi 
luminoase, nici din dreapta, nici din stânga. Totul este înfăşurat 
în întuneric apăsător. În mijlocul cumplitului întuneric, care este 
simţit de natura compătimitoare, Răscumpărătorul bea paharul cel 
tainic până la fund. Lipsit fiind chiar şi de strălucita speranţă şi 
încredere în triumful care în viitor va fi al Lui, Isus strigă cu glas 

tare: „Tată, în mâinile Tale Îmi încredinţez duhul“ ( Luca 23, 46). 
El cunoaşte caracterul Tatălui Său, cu dreptatea, îndurarea şi iubirea 
Lui cea mare, şi, în supunere, Se aruncă în braţele Lui. În mijlocul 
convulsiilor naturii sunt auzite de către spectatorii uluiţi cuvintele 
muribunde ale Omului de pe Golgota. 

Natura a simţit cu Autorul ei, suferind. Pământul, care umflă 
stâncile despicate, a proclamat că Cel care a murit a fost Fiul lui 
Dumnezeu. A avut loc şi un mare cutremur. Perdeaua din Templu s-a 
rupt în două. Pe executor şi pe spectatori i-a cuprins groaza când au 
văzut soarele învăluit de întuneric. Au simţit pământul de sub ei că 
se cutremură şi au văzut şi auzit despicarea stâncilor. Bătaia de joc 
şi zeflemeaua preoţilor celor mai de seamă şi a bătrânilor au încetat 
când Hristos Şi-a predat duhul în mâinile Tatălui Său. Gloata uimită 
a început să se retragă şi au orbecăit prin întuneric pe drum spre 
cetate. Se băteau în piept şi mergeau cuprinși de groază, vorbind 
ceva mai tare decât în şoaptă: „Cel care a fost omorât este un om 
nevinovat. Ce se întâmplă dacă El este, în adevăr, ceea ce spunea că 
este, Fiul lui Dumnezeu?“ 

Isus nu Şi-a dat viaţa până ce nu Şi-a îndeplinit lucrarea pe 
care a venit s-o facă, şi a exclamat o dată cu plecarea suflări Sale: 
„S-a sfârşit“ ( loan 19, 30 ). Satana a fost atunci învins. El ştia că 
împărăţia lui era pierdută. Când au fost pronunţate cuvintele „S-a 
sfârşit“, îngerii s-au bucurat. Marele plan de mântuire, care depindea 
de moartea lui Hristos, a fost astfel categoric adus la îndeplinire. Şi 
în cer a fost bucurie, pentru că astfel fiii lui Adam puteau, prin viaţa 
de ascultare, să fie, în cele din urmă, ridicaţi la tronul lui Dumnezeu. 
O, ce iubire! Ce iubire minunată, care L-a adus pe Fiul lui Dumnezeu 
pe pământ spre a fi făcut păcat pentru noi, ca noi să putem fi împăcaţi 
cu Dumnezeu şi înălţaţi la viaţă împreună cu El în locaşurile Lui de 
slavă! O, ce este omul, ca să fie plătit pentru răscumpărarea lui un 
astfel de preţ! 

Când bărbații şi femeile pot înţelege mai pe deplin mărimea 
marelui sacrificiu care a fost făcut de Maiestatea cerului, murind 
în locul omului, atunci planul mântuirii va fi preamărit şi meditații 
asupra Golgotei vor trezi în inima creştinilor emoţii afectuoase, 
sacre şi însufleţitoare. În inimile şi pe buzele lor, vor fi laude pentru 
Dumnezeu şi pentru Miel. Mândria şi prețuirea de sine nu pot înflori 
în inimile care păstrează proaspete în memorie scenele Golgotei. 

Lumea aceasta va apărea numai de mică valoare celor care apreciază 
marele preţ de răscumpărate al omului, preţiosul sânge al Fiului lui 
Dumnezeu. Toate bogățiile lumii nu au valoare suficientă spre a 
răscumpăra un suflet care piere. Cine poate să măsoare iubirea pe 
care a simţit-o Hristos pentru o lume pierdută, când era pe cruce, 
suferind pentru păcatele oamenilor vinovaţi? Iubirea aceasta era de 
nemăsurat, fără margini. 

Hristos a dovedit că iubirea Sa a fost mai puternică decât moartea. 
El aducea la îndeplinire mântuirea omului; şi, deşi El a avut de dus 
cea mai fioroasă luptă cu puterile întunericului, totuşi, în mijlocul lor, 
iubirea Lui a fost din ce în ce mai puternică. El a îndurat ascunderea 
feţei Tatălui Său, până ce a fost adus să exclame în amărăciunea 
sufletului Său: „Dumnezeul Meu, Dumnezeul Meu, pentru ce M-ai 
părăsit?“ ( Matei 27, 40 ). Braţul Lui a adus mântuire. Preţul a fost 
plătit spre a cumpăra răscumpărarea omului, când, în ultima luptă a 
sufletului Său, au fost pronunţate binecuvântatele cuvinte care s-a 
părut că răsună prin Creaţiune: „S-a sfârşit“. 

Mulţi dintre cei care mărturisesc a fi creştini sunt foarte interesaţi 
cu privire la planuri lumești, şi interesul lor este trezit pentru distrac- 
(ui noi şi excitante, în timp ce au o inimă rece, şi apar ca îngheţaţi 
pentru cauza lui Dumnezeu. lată un subiect, sărmane formalist, care 
este de o suficientă importanţă spre a te stimula. 

Sunt implicate interesele veşnice. Asupra acestui subiect păcatul 
este cel care trebuie să fie calm şi nepătimaş. Scenele Golgotei 
cheamă la cea mai adâncă emoție. Dacă vei manifesta entuziasm 
cu privire la acest subiect, va fi scuzabil. Cugetul şi imaginaţia 
noastră nu vor putea niciodată cuprinde înălțimea şi adâncimea 
unei astfel de iubiri uimitoare, care a făcut ca Hristos Cel atât de 
minunat să sufere o astfel de moarte dureroasă, purtând greutatea 
păcatelor lumii. Contemplarea adâncimilor de neegalat ale iubirii 
Mântuitorului ar trebui să umple mintea, să atingă şi să mişte sufletul, 
să curețe şi să înalțe simţămintele şi să transforme complet caracterul 
întreg. Vorbirea apostolului este: „Căci n-am avut de gând să ştiu 
între voi altceva decât pe Isus Hristos şi pe El răstignit“ ( 1 Corinteni 
2, 12). Noi, de asemenea, putem privi spre Golgota şi să exclamăm: 
„În ce mă priveşte, departe de mine să mă laud cu altceva decât cu 
crucea Domnului nostru Isus Hristos, prin care lumea este răstignită 
faţă de mine, şi eu faţă de lume!“ ( Galateni 6, 14). 

Având în vedere cu ce preţ enorm a fost cumpărată mântuirea 
noastră, care va fi soarta celor care neglijează o mântuire atât de 
mare? Care va fi pedeapsa pentru cei care mărturisesc a fi urmaşi ai 
lui Hristos, şi totuşi, nu ajung să se plece în umilă ascultare faţă de 
cerinţele Mântuitorului lor, care nu-şi iau crucea, ca ucenici smeriţi 
ai lui Hristos, şi să-L urmeze de la iesle la Golgota? „Cine nu strânge 
cu Mine“, zice Hristos, „risipeşte“ ( Matei 12, 30). 

Unii au vederi mărginite despre ispăşire. Ei cred că Hristos a 
suferit numai o mică parte din pedeapsa Legii lui Dumnezeu; ei 
presupun că, în timp ce mânia lui Dumnezeu era asupra iubitului 
Său Fiu, Isus, pe parcursul tuturor suferințelor Sale dureroase, avea 
dovada iubirii Tatălui Său şi acceptarea Lui; că porţile mormântului 
erau luminate în faţa Lui de speranţă strălucitoare, şi că El avea o 
dovadă statornică a slavei Sale viitoare. Aici este o mare greşeală. 
Chinul cel mai acut al lui Hristos a fost neplăcerea Tatălui Său. Din 
cauza aceasta, agonia Lui mintală a fost atât de intensă, încât omul 
poate să aibă o slabă idee despre ea. 

Multora, istoria bunăvoinţei, a umilinţei şi sacrificiului divinului 
nostru Domn nu le trezeşte un interes mai adânc, nu le sensibili- 
zează sufletul şi nu le afectează viaţa mai mult decât istoria morţii 
martirilor lui Isus. Mulţi au suferit moartea prin chinuri încete; alții 
au suferit moartea prin răstignire. Prin ce se deosebeşte moartea 
scumpului Fiu al lui Dumnezeu de aceştia? Este adevărat că El a 
murit pe cruce de cea mai crudă moarte; dar alţii, de dragul Lui, au 
suferit la fel, în măsura în care este vorba de chin trupesc. Atunci de 
ce a fost suferinţa lui Hristos mai îngrozitoare decât ale celorlalte 
persoane care şi-au dat viaţa de dragul Lui? Dacă suferinţele lui 
Hristos au constat numai în durere fizică, atunci moartea Lui n-a 
fost mai dureroasă decât a unora dintre martiri. 

Dar durerea trupească n-a fost decât o mică parte din chinul Fiu- 
lui lui Dumnezeu. Asupra Lui erau păcatele lumii, şi simţământul 
mâniei Tatălui Său, când suferea pedeapsa Legii călcate. Acestea au 
fost ceea ce a zdrobit sufletul Său divin. A fost ascunderea feţei Ta- 
tălui Său — simţământul că şi Tatăl Lui Îl părăsise — ceea ce a adus 
disperarea. Despărțirea pe care o produce păcatul între Dumnezeu şi 
om a fost pe deplin înţeleasă şi profund simțită de Omul nevinovat 
şi suferind al Golgotei. El a fost apăsat de puterile întunericului. 
N-a avut nici o rază de lumină care să lumineze viitorul. Şi Se lupta 

cu puterea lui Satana, care declarase că Îl are pe Hristos în puterea 
sa, că Îi era superior în putere Fiului lui Dumnezeu, că Tatăl L-a 
dezmoştenit şi că nu Se bucura de mai multă trecere înaintea lui 
Dumnezeu decât el însuşi. Dacă mai era în graţia lui Dumnezeu, de 
ce trebuia să moară? Dumnezeu Îl putea salva de la moarte. 

Hristos n-a cedat nici în cea mai mică măsură vrăjmaşului care-L 
chinuia, nici chiar în cea mai amară agonie a Lui. Legiuni de îngeri 
răi se aflau peste tot în jurul Fiului lui Dumnezeu, cu toate acestea, 
îngerilor sfinţi le-a fost interzisă rupă rândurile spre a se angaja în 
luptă cu vrăjmaşul batjocoritor şi insultător. Îngerilor cereşti nu le-a 
fost îngăduit să slujească duhului chinuit al Fiului lui Dumnezeu. 
Acesta a fost ceasul de întuneric grozav, în care faţa Tatălui Său a 
fost ascunsă, legiuni de îngeri răi L-au înconjurat, păcatele lumii 
fiind asupra Lui, ceas în care I-au fost smulse de pe buze cuvintele: 
„Dumnezeul Meu, Dumnezeul Meu, pentru ce M-ai părăsit?“ ( Matei 
27, 46 ). 

Moartea martirilor nu poate suferi comparaţie cu chinul îndurat 
de Fiul lui Dumnezeu. Ar trebui să avem vederi mai largi şi mai 
adânci cu privire la viaţa, suferinţele şi moartea iubitului Fiu al 
lui Dumnezeu. Când ispăşirea este privită în mod corect, mântuirea 
sufletelor va fi simțită că este de o valoare nemărginită. În comparaţie 
cu lucrarea pentru viaţa veşnică, toate celelalte cad în desuetudine. 
Dar cât au fost de dispreţuite sfaturile acestui iubit Mântuitor! Inimile 
au fost devotate faţă de lume, şi interese egoiste au închis uşa în 
faţa Fiului lui Dumnezeu. Ipocrizie amăgitoare şi mândrie, egoism 
şi câştig, invidie, răutate şi patimă au umplut atât de mult inimile 
multora, încât Hristos nu mai poate avea loc. 

El a fost din veşnicie bogat, totuşi, de dragul nostru, a ajuns sărac, 
ca noi, prin sărăcia Lui, să ne putem îmbogăţi. El era îmbrăcat cu 
lumină şi slavă şi înconjurat de oştile îngerilor cereşti, care aşteptau 
să împlinească poruncile Lui. Totuşi, El a luat firea noastră şi a 
venit să locuiască printre muritorii păcătoşi. Iată o iubire pe care 
nici o limbă n-o poate exprima. Ea depăşeşte cunoştinţa. Mare este 
taina evlaviei! Sufletele noastre ar trebui să fie însufleţite, înălțate 
şi încântate de subiectul iubirii Tatălui şi a Fiului omului. Urmașii 
lui Hristos ar trebui să înveţe să reflecteze, în oarecare măsură, acea 
tainică iubire pregătitoare pentru unirea tuturor celor răscumpăraţi, 
care atribuie „binecuvântarea şi cinstea, şi slava şi puterea Celui care 

şade pe scaunul de domnie şi Mielului, în vecii vecilor“ ( Apocalipsa 
5,13). [216] 

Iubiţi fraţi din....: Voi nu vă aflaţi în lumină, aşa cum ar dori 
Dumnezeu să fiţi. Atenţia mi-a fost îndreptată înapoi, la recolta de 
suflete de la... , din primăvara trecută, şi mi s-a arătat că mintea 
voastră nu era pregătită pentru acea lucrare. Nu v-aţi aşteptat, nici 
n-aţi crezut că avea să fie adusă la îndeplinire o astfel de lucrare 
printre noi. Dar lucrarea a fost continuată cu toată necredinţa voastră, 
şi fără conlucrarea multora dintre voi. 

Când aţi avut astfel de dovezi, că Dumnezeu aştepta să fie în- 
durător faţă de poporul Său, că glasul milei îi invita pe păcătoşi şi 
apostaziaţi la crucea lui Hristos, de ce nu v-aţi unit cu cei care purtau 
povara lucrării asupra lor? De ce n-aţi venit să-l ajutaţi Domnului? 
Unii dintre voi păreau amorţiţi, consternaţi, uimiţi şi erau nepregătiţi 
să participe din plin la lucrare. Mulţi au fost de acord cu ea, dar 
inimile lor nu erau în ea. Aceasta a fost o puternică dovadă despre 
starea călduţă a bisericii. 

Spiritul vostru lumesc nu era înclinat spre a vă face să deschideţi 
larg uşa inimii voastre, împietrite la apelul lui Isus, care căuta să 
intre acolo. Domnul slavei, care v-a răscumpărat prin sângele Său, 
a aşteptat la uşa voastră, dar voi n-aţi deschis-o larg, ca să-L poftiţi 
să intre. Unii au deschis uşa puţintel şi au îngăduit să intre puţină 
lumină de la prezenţa lui Isus, dar n-au urat bun venit Vizitatorului 
ceresc. Nu exista loc pentru Isus. Locul care ar fi trebuit să fie 
rezervat pentru EI, era ocupat cu alte lucruri. Isus a stăruit pe lângă 
voi: „Dacă aude cineva glasul Meu şi deschide uşa, voi intra la el, voi 
cina cu el, şi el cu Mine“ ( Apocalipsa 3, 20). Voi aveaţi o lucrare de 
făcut, să deschideţi uşa. Pentru un timp, aţi fost tentaţi să ascultați şi 
să deschideţi uşa; dar chiar şi aceasta s-a depărtat şi n-aţi reuşit să 
vă asiguraţi legătura cu Oaspetele ceresc, deşi era privilegiul vostru 
să-L aveţi ca oaspete. Totuşi, unii au deschis uşa şi au urat un sincer 
bun venit Mântuitorului lor. 

Isus nu va forţa deschiderea uşii. Voi înşivă trebuie s-o deschideţi 
şi să arătaţi că doriţi prezenţa Lui, prin a-l ura un sincer bun venit. 

Dacă toţi aţi fi făcut o lucrare completă, prin îndepărtarea gunoiului 
lumii şi pregătirea unui loc pentru Isus, El ar fi intrat, ar fi locuit 
cu voi şi ar fi făcut prin voi o mare lucrare de salvare a altora. Dar, 
deşi voi aţi fost nepregătiţi pentru lucrare, ea a început printre voi 
cu mare putere. Cei abătuţi s-au îndreptat, păcătoşii s-au convertit şi 
ştirea s-a răspândit peste tot, în regiune. Localitatea a fost mişcată. 
Dacă biserica s-ar fi ridicat să-L ajute pe Domnul şi dacă ar fi fost 
întru-totul deschisă calea pentru o muncă în continuare, lucrarea 
ar fi fost îndeplinită în... şi... şi peste tot în regiune, aşa cum n-aţi 
mai văzut niciodată. Dar mintea fraţilor n-a fost trezită, şi ei au fost 
în mare măsură nepăsători faţă de situaţie. Unii, care întotdeauna 
căutau propriile lor interese, nu puteau să conceapă ca mintea să le 
fie îndepărtată de interesele lor, cu această ocazie, deşi în joc putea 
să fie mântuirea sufletelor. 

Domnul a pus sarcina asupra noastră. Noi eram dispuşi să vă dăm 
totul pentru un timp, dacă aţi fi venit cu noi în ajutorul Domnului. 
Dar, în această privinţă, a fost o greşeală hotărâtă. S-a arătat o mare 
nerecunoştinţă pentru manifestările puterii lui Dumnezeu în mijlocul 
vostru. Dacă aţi fi primit semnele îndurării, ale bunătăţii iubitoare 
a lui Dumnezeu, aşa cum ar fi trebuit, cu inimi mulţumitoare, şi 
dacă aţi fi unit interesul vostru spre a lucra cu Duhul lui Dumnezeu, 
n-aţi fi în situaţia prezentă. Dar, de când a fost făcută acea lucrare în 
mijlocul vostru, scădeţi şi vă ofiliți spiritual. 

N-aţi înţeles încă pilda cu oaia pierdută. N-aţi învăţat lecţia pe 
care divinul Învățător a intenţionat s-o învăţaţi. Voi aţi fost elevi 
slabi. Citiţi parabola din Luca 15: „Care om dintre voi, dacă are o 
sută de oi, şi pierde pe una dintre ele, nu lasă pe celelalte nouăzeci 
şi nouă pe izlaz, şi se duce după cea pierdută, până când o găseşte? 
După ce a găsit-o, o pune cu bucurie pe umeri, şi, când se întoarce 
acasă, îi cheamă pe prietenii şi vecinii săi, şi le zice: «Bucuraţi-vă 
împreună cu mine, căci mi-am găsit oaia, care era pierdută» ( Vers. 
4-6). 

Aici se află cazurile multora dintre cei apostaziaţi, care erau în 
întuneric şi care s-au rătăcit de turmă. Dar relevant este mai ales 
cazul fratelui A. N-au fost făcute toate eforturile care trebuia făcute 
cu înţelepciune, spre a preveni rătăcirea lui de turmă; şi după ce s-a 
rătăcit, nu s-au depus eforturi stăruitoare spre a-l aduce înapoi. A 
fost mai multă clevetire asupra cazului lui decât sinceră îndurerare 

pentru el. Toate lucrurile acestea l-au ţinut departe de turmă şi au 
făcut ca inima lui să fie despărțită din ce în ce mai mult de cea a 
fraţilor lui, făcând ca salvarea să fie şi mai dificilă. Cât de diferită 
a fost această cale de cea urmată de păstorul din parabolă, care a 
mers în căutarea oii pierdute. Toate cele nouăzeci şi nouă au fost 
lăsate în pustie să se îngrijească singure, expuse la pericole; totuşi 
oaia singuratică era în şi mai mare pericol, şi pentru a o ocroti pe ea, 
cele nouăzeci şi nouă au fost părăsite. 

Unii din comunitate n-au nici o dorinţă fierbinte ca fratele A. să 
se întoarcă. Ei nu s-au preocupat îndeajuns să se desfacă de rangul 
şi mândria lor şi să facă eforturi deosebite, ca să-l ajute să vină la 
lumină. Din cauza amorului lor propriu, au zis: „Noi nu ne vom duce 
după el, să vină el la noi“. Văzând simţămintele fraţilor lui faţă de 
el, i-a fost imposibil să facă acest lucru. Dacă ar fi ţinut seamă de 
lecţia predată de Hristos, ei ar fi fost dispuşi să renunţe la rangul şi 
mândria lor şi ar fi mers după cei rătăciţi. Ar fi plâns şi s-ar fi rugat 
pentru ei, i-ar fi implorat să fie credincioşi faţă de Dumnezeu şi faţă 
de adevăr, şi să rămână în comunitate. Dar simţământul multora a 
fost: „Dacă vrea să plece, lasă-l să plece.“ 

Când Domnul i-a trimis pe servii Săi să facă pentru aceşti rătăci- 
tori lucrarea pe care ar fi trebuit s-o faceţi voi, şi chiar când aţi avut 
dovada că Domnul aducea o solie a îndurării, pentru aceşti sărmani 
rătăciţi, voi aţi fost nepregătiţi să renunţaţi la ideile voastre. N-aţi 
simţit nevoia să le lăsaţi pe cele nouăzeci şi nouă şi să căutaţi oaia 
pierdută până o veţi găsi. Şi când oaia a fost găsită şi adusă înapoi, 
în staul, cu bucurie, v-aţi bucurat? Noi am încercat să vă trezim. Am 
încercat să vă adunăm, aşa cum a chemat păstorul pe vecini şi pe 
prieteni, să vă bucuraţi împreună cu noi; dar nu păreaţi a fi dispuşi. 
Aţi simţit că oaia a făcut o mare greşeală că a părăsit turma, şi, în 
loc să vă bucuraţi că s-a întors, eraţi doritori să o faceţi să simtă 
regrete că a plecat şi că ar trebui să se întoarcă exact în conformitate 
cu ideile voastre. Şi, de când cu întoarcerea celui rătăcit, aţi avut un 
simţământ de gelozie faţă de el. Voi îl ţineaţi sub supraveghere, spre 
a vedea dacă totul era în regulă. Unii n-au fost prea satisfăcuţi; ei 
arătau un fel de rea-voinţă, pentru că lucrurile erau aşa cum erau. 

Voi nu vă cunoaşteţi. Unii au un egoism care duce la limitarea 
influenţei şi a eforturilor lor. Este mai mare bucurie în ceruri pentru 
un singur păcătos care se pocăieşte decât pentru nouăzeci şi nouă 

de persoane care n-au nevoie de pocăință. Dacă comunitatea ar 
fi fost pregătită să aprecieze lucrarea pe care o făcea Domnul în 
mijlocul lor, începând cu acea recoltă, ei ar fi crescut din ce în ce 
mai puternici. Dar, în loc să se arunce cu tot sufletul în lucrare şi 
să simtă un deosebit interes sincer, să facă tot ce le stă în putere, 
să urmărească îndeaproape lucrarea, după ce am lăsat-o noi, ei au 
acţionat foarte mult, ca şi când lucrarea nu i-ar fi interesat în mod 
deosebit, şi ca şi când ei ar fi numai spectatori neîncrezători şi gata 
spre a găsi greşeală oriunde se ivea ocazia. 

Mi-a fost arătat cazul fratelui B. El se simte nefericit. Este ne- 
mulțumit de fraţii lui. Convingerea lui a fost că, pentru un timp, era 
de datoria lui să poarte mesajul. El avea capacitatea şi, cât priveşte 
cunoaşterea adevărului, el este capabil, dar îi lipseşte cultura. El n-a 
învăţat să se stăpânească. Pentru a lucra cu minţile oamenilor se cere 
multă înţelepciune, iar el nu este calificat pentru această lucrare. El 
înţelege teoria, dar nu s-a educat pe sine în ce priveşte toleranța, răb- 
darea, gentileţea, amabilitatea, şi adevărata politeţe. Dacă se iveşte 
ceva care nu se potriveşte cu părerea lui, nu se opreşte să reflecteze 
dacă este înţelept să se ţină seamă de ea sau s-o mai lase până ce va 
fi analizată mai pe deplin. El se încinge de îndată pentru luptă. Este 
aspru, sever, acuzator, şi, dacă lucrurile nu se potrivesc cu părerea 
lui, el provoacă de îndată tulburare. 

În structura lui, posedă mai degrabă elemente de război decât de 
pace şi armonie plăcută. El n-are înţelepciunea să dea tuturor hrană 
potrivită la timp potrivit. „Căutaţi să mântuiţi pe unii, smulgându-i 
din foc; de alţii iarăşi fie-vă milă cu frică, urând până şi cămaşa 
mânjită de carne“ ( Iuda 23 ). Fratele B. are puţină pricepere spre a 
face această deosebire. El este aspru în manierele lui, şi indiscret în 
lucrarea lui cu sufletele. Aceasta îl descalifică a fi un păstor înţelept 
şi grijuliu. Un păstor trebuie să aibă combinate generozitatea nobilă, 
curajul, tăria morală, iubirea şi gingăşia. 

Fratele B. va fi în pericol mai mult să dărâme decât să clădească. 
El nu şi-a adus puterile în supunere faţă de voinţa lui Dumnezeu. 
El n-a fost schimbat prin înnoirea minţii lui. El se bizuie pe pro- 
priile sale forţe şi nu se încrede întru-totul în harul lui Dumnezeu; 
lucrările sale nu sunt făcute cu Dumnezeu. A fi păstor înseamnă a 
ocupa o poziţie foarte importantă şi responsabilă; a hrăni turma lui 
Dumnezeu este o lucrare măreaţă şi sacră. Frate B., Domnul nu te 

vede potrivit să fii supraveghetorul turmei Sale. Dacă ai fi învățat 
lecţia de stăpânire de sine în experienţa ta religioasă şi dacă ai fi 
simţit nevoia de cultivare a minții şi de curățire a inimii, prin sfințirea 
Duhului, şi de a aduce toate puterile tale în supunere față de voia lui 
Dumnezeu, căutând umilinţa şi blândeţea, ai fi putut fi într-o situaţie 
de a face bine şi de a exercita o influenţă care ar fi fost înălţătoare şi 
mântuitoare. 

Frate şi soră B., aveţi de făcut o lucrare pentru voi înşivă, pe care 
nimeni n-o poate face pentru voi. Sunteţi înclinați să murmuraţi şi 
să vă plângeţi. Aveţi ceva de făcut spre a supune simţămintele firii 
voastre. Trăiţi pentru Dumnezeu, ştiind că nu trebuie să răspundeţi 
pentru greşelile altora. Am văzut, frate B., că tu vei fi sigur biruit 
de Satana şi vei naufragia în credinţă, dacă nu te vei opri să găseşti 
greşeli şi dacă nu urmăreşti o religie curată şi nepătată înaintea lui 
Dumnezeu. Trebuie să-ţi educi cugetele şi conversaţia; ai nevoie de 
o convertire totală. 

Înaintea ta se află viaţa sau moartea. Ar trebui să meditezi so- 
lemn că ai de-a face cu Dumnezeul cel mare şi să-ţi aduci mereu 
aminte că El nu este un copil cu care să glumeşti. Tu nu te poţi 
angaja în serviciul Lui după voie şi să-l laşi după plăcere. Adâncul 
sufletului tău are nevoie de convertire. Toţi cei care, ca şi tine, frate 
al meu, n-au ajuns să crească în harul lui Dumnezeu, şi să-şi desă- 
vârşească sfinţenia în Numele Lui, vor avea parte de o mare pierdere 
în aceste zile de pericol şi încercare. Temelia lor se va dovedi a fi 
nisip alunecos, în loc de stânca Isus Hristos. 

Tu acţionezi din impuls. Te simţi a fi neîmpăcat cu fraţii tăi, 
pentru că nu eşti trimis să predici în afară adevărul. Tu nu eşti 
potrivit pentru această încredere. Ar fi necesar ca, mai mult decât 
un predicator eficient, să meargă pe urmele tale spre a lega rănile şi 
vânătăile pe care le-ar face tratamentul tău aspru. 

Dumnezeu nu este mulţumit de tine şi mă tem că vei fi lipsit de 
Viaţa cea veşnică. 

N-ai timp de pierdut. Fă eforturi puternice spre a te salva de 
cursa lui Satana. Ai nevoie să înveţi de la Isus, care este blând şi 
smerit cu inima, şi atunci vei primi odihnă. O, ce lucrare trebuie 
să faci spre a desăvârși sfinţirea în temere de Dumnezeu şi spre 
a fi pregătit pentru societatea îngerilor curaţi şi sfinţi! Trebuie să- 

ti umileşti inima înaintea lui Dumnezeu şi să cauţi blândeţea şi 
dreptatea, ca să poţi fi ocrotit în ziua mâniei aprinse a Domnului. 

Dar frate B., în primăvara trecută, Dumnezeu a lăsat ca binecu- 
vântar ş Sa să se odihnească asupra ta; dar tu n-ai văzut legătura 
pe care se sprijină vegherea şi rugăciunea spre a prospera în viaţa 
divină. Ai neglijat aceste îndatoriri şi rezultatul este că te-a încon- 
jurat întunericul. Ai fost într-o stare de nesiguranţă şi neîncredere, 
şi, adesea, ai ales societatea celor care sunt în întuneric, cei pe care 
Satana îi foloseşte pentru a îndepărta de Hristos. Puteai să trăieşti 
în mijlocul celor mai stricaţi, şi să rămâi nepătat, neîntinat, dacă 
Dumnezeu, în providenţa Sa, te-a îndrumat astfel. Dar este periculos 
pentru cei care doresc să-L onoreze pe Dumnezeu să-şi afle plă- 
cerea şi distracţia în compania celor care nu se tem de El. Pe unii 
ca aceştia Satana îi înconjoară totdeauna cu un mare întuneric; şi 
dacă cei care-L mărturisesc pe Hristos merg fără a fi trimişi într-un 
astfel de întuneric, ispitesc pe diavol să-i ispitească. Dacă, pentru 
a face bine şi pentru a slăvi Numele Lui, Domnul cere de la noi 
să mergem printre duhurile infernale, unde este întunericul cel mai 
întunecos, El ne va înconjura cu îngerii Săi şi ne va păstra neîntinaţi. 
Dar dacă noi căutăm societatea păcătoşilor, şi ne plac glumele lor de 
proastă calitate, ne distrăm şi ne amuzăm cu istorisirile, jocurile şi 
obscenităţile lor, îngerii curaţi şi sfinţi îndepărtează ocrotirea lor şi 
ne lasă în întunericul pe care l-am ales. 

Frate B., vreau să te alarmez; doresc să te trezesc pentru acţiune. 
Doresc să te rog stăruitor să-L cauţi pe Dumnezeu cât timp te invită 
să vii la El, ca să poţi avea viaţă. „Veghează, roagă-te şi lucrează“, 
aceasta este lozinca creştinului. Satana este vigilent în eforturile lui; 
stăruința lui este neobosită, iar zelul lui este serios şi neslăbit. El nu 
aşteaptă ca prada să vină la el, ci o caută. Scopul lui hotărât este să 
răpească suflete din mâna lui Hristos; totuşi, presupuşii creştini sunt 
adormiţi în orbirea lor, nesăbuiţi în scopurile lor. Dumnezeu nu Se 
află în cugetările lor. Pe urma lor este un vrăjmaş vigilent; totuşi, 
ei nu sunt în pericol atâta timp cât au încredere în Dumnezeu. Dar, 
dacă nu fac acest lucru, puterea lor va fi slăbiciune şi vor fi biruiţi de 
Satana. 

Frate B., este periculos pentru tine să cedezi îndoielilor. Nu 
trebuie să-ţi îngădui să mergi mai departe în direcţia în care ai 
mers până acum. Tu eşti într-un pericol constant. Satana este pe 

urmele tale, sugerând îndoieli şi pricinuind necredinţă. Dacă ai fi 
stat lămurit lângă sfatul lui Dumnezeu, ai fi putut avea o influenţă 
spre bine asupra celor care iubesc acum societatea ta. 

Bietul frate C. a simțit influenţa Duhului lui Dumnezeu, dar a 
fost deficitar în experimentare. El nu s-a debarasat pe deplin de 
obiceiurile sale vechi. N-a reuşit să facă din Dumnezeu continua lui 
tărie, şi paşii lui au alunecat. Nu există nici o înţelegere între Hristos 
şi Belial. Tu l-ai fi putut ajuta, dacă ai fi fost în legătură cu cerul, 
cum ar fi trebuit să fii. Dar inactivitatea ta, felul conversaţiei tale, 
influenţa ta, l-au întărit în alunecarea lui şi au redus la tăcere glasul 
conştiinţei dinlăuntrul lui. Umblarea ta n-a fost o mustrare pentru 
el, pe drumul lui de coborâre. Tu ai fi putut face bine, dacă ai fi trăit 
pentru Dumnezeu. Tăria ta este slăbiciune absolută, înţelepciunea 
ta neînţelepciune; dar tu nu-ţi dai seama. Ai fost prea mulţumit 
cu teoria, cu forma corectă a doctrinei, dar n-ai simţit necesitatea 
puterii lui Dumnezeu; ai neglijat partea spirituală a religiei. Întreaga 
ta fiinţă ar trebui să strige după Duhul lui Dumnezeu — viaţa şi 
puterea religiei în suflet, care va duce la răstignirea eului şi la o 
hotărâtă încredere în Răscumpărătorul tău. 

Tu eşti într-un întuneric teribil, şi, dacă nu te ridici în Numele 
lui Dumnezeu, nu rupi în bucăţi cătuşele lui Satana şi nu-ţi revendici 
lberarea, vei naufragia în credinţă. Atât de mare este iubirea Dom- 
nului faţă de tine şi-l este atât de neplăcut să te părăsească, încât, cu 
toate că viaţa ta n-a fost în concordanţă cu voinţa Sa, iar faptele şi 
căile tale I-au fost neplăcute, Maiestatea cerului binevoieşte să ceară 
privilegiul de a-ţi face o vizită şi de a-ţi lăsa o binecuvântare: „lată 
Eu stau la uşă şi bat“. Lăcaşurile din slavă şi bucuria acelor sălaşuri 
sunt ale Sale; totuşi, El Se smereşte pe Sine şi caută intrare la uşa 
inimii tale, ca să te poată binecuvânta cu lumina Lui şi să te facă să 
te bucuri de slava Lui. Lucrarea Sa este să caute şi să mântuiască ce 
este pierdut şi gata să piară. El doreşte să-i răscumpere pe câţi de 
mulţi din păcat şi moarte, ca să-i poată înălța la tronul Său şi să le 
dea viaţă veşnică. 

Frate B., eşti rugat să te ridici şi să-ţi laşi la o parte îndoielile. Ce 
te face să te înclini spre îndoială? Cauza este viaţa ta de despărțire 
de Dumnezeu, viaţa ta neconsacrată, de glume şi farse. Lipsa ta de 
sobrietate este cea care-ţi periclitează interesele veşnice. Hristos te 
invită să te întorci de la aceste nebunii la El. Tu nu creşti în harul şi 

în cunoaşterea adevărului. Nu eşti o cinste pentru cauză. Nu urci, ci 
cobori din ce în ce mai mult scara. Nu-ţi formezi un caracter pentru 
Cer ŞI viaţă veşnică. 

Eşti mulţumit de tine, petrecând în frivolitate timpul pe care ar 
trebui să-l petreci împreună cu familia, învăţându-i pe copiii tăi căile 
şi lucrările lui Dumnezeu. Ceasurile pe care le petreci cu anturajul 
care nu-ţi face decât rău, ar trebui să fie consacrate rugăciunii şi 
studiului Cuvântului lui Dumnezeu. Ar trebui să simţi că asupra 
ta apasă o responsabilitate, fiind cap al familiei tale — să-ţi creşti 
copiii în mustrarea şi învăţătura Domnului. Ce raport vei da tu lui 
Dumnezeu pentru timpul petrecut fără rost? Ce influenţă ai asupra 
celor care n-au înaintea lor temerea de Dumnezeu? „lot aşa să 
lumineze şi lumina voastră înaintea oamenilor, ca ei să vadă faptele 
voastre bune, şi să slăvească pe Tatăl vostru care este în ceruri“ ( 
Matei 5, 16 ). Fie ca Dumnezeu să ungă ochii tăi, ca să poţi vedea 
primejdia. Eu simt mult cu tine. Inima mea tânjeşte din cauza ta. 
Doresc să te văd urcând la nivelul cel înalt, care este privilegiul tău 
să-l ajungi. Tu poți face bine. Influența ta, dacă este exercitată în 
direcţia bună, va vorbi. Frate B., urmele tale duc la vale. „Întoarceţi- 
vă, întoarceţi-vă. Pentru ce vreţi să muriţi?“ ( Ezechiel 33,11 ). 

Dacă vei continua să mai urmezi calea pe care o urmezi acum, vei 
deveni necredincios faţă de adevăr şi faţă de Cuvântul lui Dumnezeu. 
Veghează şi roagă-te mereu. Consacră-te fără rezerve Domnului şi 
atunci nu va fi greu să-l slujeşti. Tu ai o inimă împărțită. Acesta 
este motivul pentru care te înfăşoară întunericul în locul luminii. 
Acum se duce ultima solie de îndurare. Aceasta este o mărturie a 
îndelungii răbdări şi a împreunei simţiri a lui Dumnezeu. Vino, este 
invitaţia care se face acum. Vino, pentru că toate lucrurile sunt gata 
acum. Aceasta este ultima chemare a îndurării. După aceasta, va 
veni răzbunarea unui Dumnezeu jignit. 

Frate B., încurajează simplitatea, iubirea, răbdarea şi unirea plă- 
cută cu fraţii tăi. Dar, ah, să nu vinzi, să nu vinzi viaţa veşnică atât 
de ieftin. Dacă pleci de la adevăr niciodată nu vei cunoaşte adevărata 
fericire; vei fi într-adevăr un nenorocit. Cerul merită să faci pentru 
el totul şi orice sacrificiu. Rupe legăturile lui Satana. Acum Isus 
te invită; vrei să asculţi de glasul Lui? Trebuie să ocupi un nivel 
mai înalt decât ai ocupat până acum. Fă ca prima ta preocupare să 
fie câştigarea Împărăției cerurilor şi îndreptăţirea lui Hristos. Tră- 

ieşte pentru Dumnezeu şi pentru cer şi la sfârşitul istoriei neamului 
omenesc, răsplata veşnică va fi a ta. 


Plâănuind căsătoria 


Privirea mi-a fost îndreptată înapoi, către luna care a trecut, când 
Domnul a vizitat... şi mi-a arătat cazul fratelui D. El nu era pregătit 
să ia parte la acea lucrare. Mintea şi inima lui erau în altă parte. 

El plănuia să se căsătorească şi nu putea să asculte invitaţia lui 
Isus: „Veniţi, căci iată toate sunt gata“ ( Luca 14, 17 ). Plănuita lui 
căsătorie i-a absorbit atenţia. El n-a avut nici timp, nici înclinația 
să-şi deschidă uşa inimii pentru Oaspetele cel îndurător. Dacă ar fi 
făcut aceasta, Hristos i-ar fi dat un sfat bun, care, dacă ţinea seamă de 
el, i-ar fi fost de o valoare nepreţuită. El ar fi prezentat înaintea lui, în 
adevărata lui lumină, pericolul lui de a ceda faţă de directivele unei 
înclinații nestatornice şi darea la o parte a slavei lui Dumnezeu şi a 
hotărârilor unei raţiuni serioase. EI l-ar fi îndemnat să se ferească să 
calce pe urmele celor care au căzut şi s-au ruinat. Dar acest frate n-a 
ținut seamă de faptul că Dumnezeu are pretenţii asupra lui — ca să 
nu facă nici o mişcare fără să-L consulte pe EI, care l-a răscumpărat. 
Noi suntem învăţaţi că orice facem, trebuie să facem totul spre slava 
Lui. 

Frate D., ai mers tu ca ucenic, ca învățăcel al lui Hristos, în ru- 
găciune smerită şi sinceră, şi i-ai încredinţat Lui căile tale? Tu n-ai 
făcut aşa ceva. N-ai cercetat cu atenţie toate motivele şi acţiunile tale, 
ca să nu aduci o dezonoare asupra cauzei lui Hristos, Răscumpărăto- 
rul tău. N-ai reflectat dacă această acţiune avea să aibă vreun efect 
care să-ţi mărească sensibilitatea spirituală, să-ţi stimuleze zelul şi 
să-ţi întărească statornicia în adevăr şi eforturile tale de a te lepăda 
de eu. Tu nu ţi-ai cunoscut propria inimă. Lucrarea lui Dumnezeu 
a fost văzută în biserică, dar nu doreai după Duhul divin. Lucrurile 
cereşti erau searbăde pentru tine. Tu erai orbit de noile tale speranţe 
de a-ţi uni interesele cu ale altuia. Tu n-ai ţinut seama de faptul că 
o legătură de căsătorie va afecta, în mod vital, interesul tău pentru 
viaţă, oricât de scurtă trebuie să fie acea viaţă. 

Ar fi trebuit să presimţi că spre a stăpâni propria ta inimă rea nu 
puteai fi adus în legătură cu o influenţă care avea să facă să fie şi mai 

greu pentru tine să biruieşti eul, să facă să fie calea ta spre cer şi mai 
aspră. Acum ai făcut ca progresul tău religios să fie de zece ori mai 
greu decât atunci când erai singur. Este adevărat că erai singuratic, 
pentru că ai pierdut o comoară prețioasă. Dar, dacă te-ai fi sfătuit 
cu fraţii tăi şi I-ai fi încredinţat Domnului căile tale, El ar fi deschis 
calea pentru tine, spre a te uni cu cineva care putea să-ţi fie un ajutor 
în loc de piedică. 

Dacă te vei întoarce acum, în umilinţă, la Domnul, cu toată 
inima ta, El va avea milă de tine şi te va ajuta. Dar tu te afli acum 
exact acolo unde eşti fără putere şi pregătit să compromiţi credinţa 
şi consacrarea ta faţă de Dumnezeu spre a plăcea noii tale soţii. 
Dumnezeu să aibă milă de tine, pentru că ruina se află în faţa ta, 
dacă nu te trezeşti ca un adevărat ostaş al lui Hristos şi dacă nu te 
angajezi din nou în lupta pentru viaţa veşnică. Singura ta siguranţă 
este în a te ţine de fraţii tăi şi în a primi de la ei toată tăria pe care o 
poţi obține spre a rămâne în adevăr. Eşti gata să sacrifici adevărul de 
dragul păcii şi fericirii de aici. şi-ai vândut sufletul pe un preţ ieftin. 
Acum este de datoria ta să faci tot ce poţi, ca s-o să faci fericită pe 
soţia ta, şi totuşi, să nu sacrifici principiile adevărului. Trebuie să 
exersezi toleranţă, răbdare şi curtoazie adevărată. Făcând aşa, poţi 
arăta puterea adevăratului har şi influenţa adevărului. 

Mi-a fost arătat că iubirea de bani este o cursă pentru tine. Banii, 
în afară de ocazia pe care o oferă de a face bine, de a-i binecuvânta 
pe cei în nevoie şi înaintarea cauzei lui Dumnezeu, sunt în realitate, 
numai de mică valoare. Puţinul pe care-l posezi este pentru tine o 
cursă, şi dacă nu-l foloseşti ca un ispravnic înţelept şi credincios în 
slujba Stăpânului tău, nu-ţi va produce altceva decât mizerie. Tu eşti 
strâns şi zgârcit. Trebuie să cultivi un spirit nobil, darnic şi să separi 
afecțiunile tale de lume sau vei fi biruit. Înşelăciunea bogățiilor îţi 
va corupe atât de mult sufletul, încât binele va fi biruit de rău. Va 
triumfa egoismul şi iubirea de câştig. 

Dacă tu, iubite frate, vei fi mântuit, aceasta va fi într-adevăr 
o minune a harului. La tine sporeşte iubirea de lume. Meditează 
cu atenţie asupra cuvintelor lui Hristos: „Să iubeşti pe Domnul 
Dumnezeul tău, cu toată inima ta, cu tot sufletul tău, şi cu tot cugetul 
tău. Aceasta este cea dintâi şi cea mai mare poruncă. lar a doua, 
asemenea ei, este: să iubeşti pe aproapele tău ca pe tine însuţi. În 
aceste două porunci se cuprinde toată Legea şi Proorocii“ ( Matei 

22, 37-40 ). Frate al meu, tu n-ai ascultat nici de prima nici de a 
doua dintre aceste porunci. Tu n-ai ezitat să te îmbogăţeşti, să te 
avantajezi pe tine, deşi ştiai că aceasta avea să-l dezavantajeze, în 
mare măsură, pe vecinul tău. Tu priveşti la propriul tău interes egoist 
şi spui: „Sunt eu păzitorul fratelui meu?“ ( Geneza 4,9 ). 

Tu nu-ţi aduni comoară în cer şi nu devii bogat faţă de Dumnezeu. 
Eul şi interesul egoist au consumat adevărata evlavie din sufletul tău. 
Te pleci înaintea dumnezeului acestei lumi. Inima ta este înstrăinată 
de Dumnezeu. Un scriitor inspirat spune: „Cărarea celor neprihăniţi 
este ca lumina strălucitoare a cărei strălucire merge mereu crescândă 
până la miezul zilei“ ( Proverbe 4, 18 ). Paşii creştinului pot să 
pară uneori slabi şi şovăitori, totuşi, în conştienta lui slăbiciune, el se 
reazămă de Cel Puternic pentru sprijin. El este susţinut şi progresează 
sigur înainte şi în sus către desăvârşire. El câştigă zilnic noi biruinţe 
şi se apropie din ce în ce mai mult de o sfințire desăvârşită. Privirea 
lui nu este în jos, spre pământ, ci în sus, având în faţă Modelul 
ceresc. 

Frate D., strălucirea, amăgirea lucrurilor trecătoare de pe pământ, 
au întunecat frumuseţile cerului şi au făcut viaţa veşnică numai de 
mică valoare pentru tine. Ca slujitoare a lui Hristos, te rog fierbinte 
să te trezeşti ca să poţi vedea tu însuţi cum eşti. Beneficiile pe care 
le vei obţine pe calea pe care o urmezi acum vor fi pierdere veşnică. 
În cele din urmă, vei descoperi că ai făcut o greşeală teribilă, care 
nu va putea fi remediată niciodată. 

Acum poţi să faci o întoarcere bruscă, să iei seamă la chemarea 
harului şi să trăieşti. Bucură-te că timpul tău de probă nu s-a terminat, 
că poţi acum, prin perseverenţă răbdătoare în facere de bine, să cauţi 
slava, cinstea, nemurirea şi viaţa veşnică. Bucură-te că ea, care a 
fost tovarăşa ta credincioasă timp de ani de zile, va învia iarăşi, 
că moartea va fi înghițită de viaţă. Priveşte înainte, spre dimineaţa 
învierii, când ea, care a avut parte de bucuriile şi durerile tale, timp 
de peste douăzeci de ani, va ieşi din închisoarea ei. Te va căuta ea 
în zadar? Vei lipsi tu atunci, când glasul ei se va înalţă în triumf 
şi biruinţă: „Unde îți este biruinţa moarte? Unde îți este boldul 
moarte?“ ( | Corinteni 15, 55 ). O, acea zi va aduce cinste pentru 
cei sfinţi! Nu ruşine, nici mustrare, nici suferinţă; ci pace, bucurie 
şi laudă eternă pe limba fiecărui răscumpărat! O, fie ca Dumnezeu 
să vorbească inimii tale şi să întipărească în tine valoarea vieţii 

veşnice. ŞI, fie ca tu, frate al meu, să fii adus să ai un spirit de 
generozitate nobilă, ca să-ţi poţi îndeplini îndatoririle isprăvniciei 
tale cu credincioşie, având ca scop numai slava lui Dumnezeu, ca 
Stăpânul să-ţi poată spune: „Bine, rob bun şi credincios intră în 
bucuria stăpânului tău“ ( Matei 25,21). 


Pericolul bogățiilor 


Mi-a fost arătat că unii sunt înşelaţi cu privire la ei înşişi. Ei 
privesc la cei care au multă avere şi socotesc că aceştia sunt singurii 
care iubesc lumea şi care se află într-un deosebit pericol de lăcomie. 
Dar nu este adevărat. Cei care au bani sunt într-un pericol continuu şi 
sunt răspunzători pentru toţi talanţii pe care i-a încredinţat Stăpânul 
în grija lor. Dar cei care au puţin în această lume îşi poartă adesea 
de grijă şi nu fac ceea ce este în puterea lor să facă şi ceea ce le cere 
Dumnezeu. Adesea, ei au ocazia să facă bine, dar s-au îngrijit atât de 
mult de eu, şi s-au preocupat atât de mult de interesele lor personale, 
încât cred că nu există o altă cale de a activa. 

Mi-a fost arătat că fratele şi sora E. sunt în pericol de a avea 
concentrate gândurile lor prea mult asupra lor înşile; mai ales sora 
E. este greşită în această privinţă. Ea are pentru sine aproape o 
iubire supremă. Tu, sora mea, eşti slab pregătită să stai în mijlocul 
pericolelor zilei lui Dumnezeu. Tu nu imiţi Modelul cel adevărat, pe 
Isus. În toată viaţa Lui, n-a existat nici o faptă egoistă. Ai de făcut 
o lucrare pentru tine însuţi, pe care n-o poate face nimeni pentru 
tine. Dezbracă-te de egoism şi învaţă gândul şi voinţa lui Dumnezeu. 
Sileşte-te să te prezinţi ca aprobată de Dumnezeu. Tu eşti impulsivă, 
şi din fire iritabilă şi arţăgoasă. Lucrezi mult peste puterile tale. 
Nu este nici o virtute în aceasta, pentru că Dumnezeu nu cere. La 
temelie se află o dispoziţie egoistă. Motivele tale nu sunt vrednice 
de laudă. Tu te fereşti de răspunderi şi purtare de grijă, şi ai simţit că 
trebuie să fii favorizată. Este de regretat faptul că din copilărie ai fost 
dezmierdată şi favorizată şi voinţa ta a rămas nesupusă. Acum, la 
o vârstă mai avansată, ai de făcut lucrarea care trebuia să fie făcută 
în copilărie. Soţul tău a cedat dorințelor tale şi ţi-a tolerat capriciile, 
spre paguba ta. 

Egoismul care se manifestă în diferite feluri, conform cu împre- 
Jurările şi cu specificul organismului indivizilor, trebuie să moară. 
Dacă ai avea copii, şi gândul tău ar fi obligat să se îndepărteze de 
la tine, spre a te îngriji de ei, spre a-i instrui, şi a fi un exemplu bun 

pentru ei, acesta ar fi un avantaj pentru tine. În căminul tău, ai cerut 
atenţia şi răbdarea care se cer a fi exercitate faţă de copii. Această 
atenţie o ceri şi o vei avea. Dar nu te-ai gândit că este o parte din 
datoria ta să porți de grijă sau să cauţi avantaj pentru alţii. Tu eşti 
îndărătnică şi pusă să aduci la îndeplinire propriile tale planuri. Când 
totul este liniştit pe calea ta, dai pe faţă roadele pe care aşteptăm să 
le vedem aduse de o creştină, dar când calea ta este barată, rezultatul 
este opusul. Când doi alcătuiesc o familie, ca şi în cazul vostru, şi 
nu există nici un copil care să ceară exercitarea răbdării, toleranţei 
şi adevăratei iubiri, este nevoie de o veghere continuă, pentru ca 
egoismul să nu obţină supremaţia, ca să nu devii tu însuţi centrul şi 
să pretinzi atenţie, îngrijire şi interes, pe care nu te simţi obligată cu 
nimic să le acorzi altora. Îngrijirea copiilor în familie face necesar 
ca o mare parte din timp să fie petrecut în cămin, ceea ce dă ocazie 
de cultivare a minţii şi inimii în legătură cu îngrijirile obişnuite ale 
vieţii de familie. 

Tu neglijezi să-ţi păzeşti inima şi să faci bine cu mijloacele pe 
care ţi le-a dat Dumnezeu. Influenţa ta putea face bine, dacă ai fi 
simţit că se cerea ceva din partea ta pentru cei care aveau nevoie de 
ajutor, care aveau nevoie de încurajare şi întărire. Dar tu ai avut grijă 
atât de mult de propria plăcere, încât eşti descalificată să faci bine 
celor din jurul tău. Trebuie să te disciplinezi, pentru ca afecțiunile şi 
cugetele tale să poată fi aduse la supunere. Ia timp pentru cercetare 
de sine, ca să-ţi poţi aduce toate puterile în supunere faţă de gândul 
şi voinţa lui Dumnezeu. Tu ţi-ai liniştit eul. Este privilegiul fiecărui 
creştin adevărat să exercite o influenţă pentru bine asupra fiecăruia 
cu care se asociază. 

Tu, sora mea, vei fi răsplătită, după cum au fost faptele tale. 
Cercetează-ţi îndeaproape motivele şi hotărăşte sincer dacă eşti 
bogată în fapte bune. Am fost dusă înapoi, la primăvara trecută, când 
Domnul făcea o bună lucrare în... şi în vecinătate. Îngerii harului 
planau deasupra poporului Său şi inimi care nu-L cunoşteau pe 
Dumnezeu şi adevărul au fost adânc mişcate. Domnul ar fi dus mai 
departe lucrarea începută de El atât de binevoitor, dacă fraţii s-ar 
fi încadrat în ordinul în vigoare. Tu ai ţinut seamă de propriile tale 
dorinţe timp atât de îndelungat şi ai făcut ca orice să se plece în faţa 
avantajului tău, încât posibilitatea ca tu să poţi fi deranţată te-a făcut 
să închizi uşa pe care puteai s-o deschizi pentru înaintarea cauzei. 

Tu ţi-ai făcut partea, şi câţiva alţii s-au retras, temându-se de 
cheltuială şi socotind că aveau să piardă timp, luând parte la adu- 
nări, dacă va trebui ca efortul să fie făcut. Lipsea zelul creştin. În 
faţa noastră, o lume zăcea în păcat, expusă mâniei lui Dumnezeu, 
şi bietele suflete erau ţinute de prinţul întunericului; şi totuşi, cei 
care trebuia să fie treziţi şi angajaţi în cea mai nobilă dintre toate 
întreprinderile — salvarea sufletelor care piereau — n-au avut destul 
interes spre a folosi toate mijloacele pe care le puteau folosi pentru 
a opri spre nimicire şi a întoarce paşii celor şovăitori pe calea spre 
viaţă. Viaţa veşnică ar trebui să angajeze cel mai adânc interes al 
fiecărui creştin. A fi un împreună lucrător cu Hristos şi cu îngerii 
cereşti, în marele plan de mântuire! Ce lucrare poate suporta vreo 
comparaţie cu aceasta? Prin fiecare suflet mântuit vine la Dumne- 
zeu o parte din slavă, spre a fi reflectată asupra celui mântuit şi, de 
asemenea, şi asupra uneltei care a contribuit la mântuirea lui. 


Zel creştin 


Există un zel gălăgios, fără ţintă sau scop, care nu este în con- 
formitate cu cunoştinţa, care este orb în acţiunile lui şi nimicitor în 
rezultatele lui. Acesta nu este zelul creştin. Zelul creştin este stăpânit 
de principiu şi nu este spasmodic. El este serios, profund, puternic, 
angajează sufletul întreg şi ridică pentru a exercita sensibilităţile 
morale. Salvarea sufletelor şi interesele Împărăției lui Dumnezeu 
sunt probleme de cea mai mare importanţă. Ce ţintă există, care să 
reclame un zel mai mare decât salvarea de suflete şi slava lui Dum- 
nezeu? Există motive care nu pot fi uşor trecute cu vederea. Ele sunt 
tot atât de importante ca veşnicia. Este în joc soarta veşnică. Bărbaţii 
şi femeile hotărăsc pentru fericire sau nenorocire. Zelul creştin nu se 
va epuiza în discuţii, ci va simţi şi va acţiona cu vigoare şi eficienţă. 
Totuşi, zelul creştin nu va acţiona de dragul de a fi văzut. Umilinţa 
va caracteriza fiecare efort şi va fi văzută în fiecare lucrare. Zelul 
creştin va duce la rugăciune serioasă şi umilire, şi la credincioşie în 
datoriile căminului. În cercul familiei se va vedea gentileţe şi iubire, 
facere de bine şi împreună simţire, care întotdeauna sunt roadele 
zelului creştin. 

Mi s-a arătat că trebuie să faceţi o mişcare de înaintare. Comoara 
ta din cer, soră E., nu este mare. Tu nu eşti bogată faţă de Dumnezeu. 
Fie ca Domnul să-ţi deschidă ochii, ca să-ţi vezi şi inima, şi să te 
facă să dai pe faţă zelul creştin. O, cât de puţini îşi dau seama de 
valoarea sufletelor! Cât de puţini sunt dispuşi să sacrifice spre a 
aduce suflete să-L cunoască pe Hristos! Există multă vorbărie, multă 
iubire declarată pentru sufletele care pier; dar vorbăria este material 
ieftin. Ceea ce se doreşte este zel creştin serios — un zel care va fi 
manifestat prin a face ceva. Acum, toţi trebuie să lucreze pentru ei 
înşişi, şi când ÎI au pe Isus în inimile lor, ÎI vor mărturisi şi altora. Un 
suflet care Îl are pe Hristos nu mai poate fi oprit să-L mărturisească, 
precum nu pot fi oprite apele Niagarei să curgă în cascadă. 

Mi-a fost arătat că fratele F. este îngropat în gunoiul lumii. El 
nu-şi poate permite să-şi ia timp să-l slujească lui Dumnezeu nici 

măcar să studieze serios şi să se roage, ca să ştie ce ar vrea Domnul 
să facă. Talantul lui este îngropat în pământ. Grijile acestei vieţi i-au 
înghiţit interesul pentru lucrurile veşnice. Împărăţia lui Dumnezeu şi 
îndreptăţirea lui Hristos sunt secundare. Lui îi plac afacerile; dar am 
văzut că, dacă nu-şi schimbă cursul vieţii, Dumnezeu va fi împotriva 
lui. El poate să adune, dar Dumnezeu va împrăştia. Poate face bine. 
Dar mulţi sunt de părere că, dacă viaţa lor este o viaţă de muncă 
şi afaceri, ei nu pot face nimic pentru câştigarea de suflete, nimic 
pentru înaintarea cauzei Răscumpărătorului lor. Ei zic că nu pot face 
lucruri pe jumătate, şi de aceea îşi părăsesc îndatoririle şi exerciţiile 
religioase şi se îngroapă în lume. Ei îşi fac mai întâi afacerile lor, şi 
Îl uită pe Dumnezeu, iar El n-are plăcere de ei. Dacă sunt angajaţi 
în afaceri în care nu pot să înainteze în viaţa spirituală şi sfinţenie 
desăvârşită, în temere de Dumnezeu, ei ar trebui să schimbe afacerea 
cu una în care să poată avea cu ei pe Isus în fiecare ceas. 

Frate F., tu nu-ţi onorezi mărturisirea de credinţă. Zelul tău este 
un zel lumesc, interesul tău este interes lumesc. Tu mori spiritual, nu 
înţelegi starea ta periculoasă. Iubirea de lume îți înghite religia. Tre- 
buie să te trezeşti; trebuie să-L cauţi pe Dumnezeu şi să te pocăieşti 
de abaterile tale. Căieşte-te şi întoarce-te la Domnul. Îndatoririle 
tale religioase au devenit o simplă formă. Tu nu te bucuri de religie, 
pentru că această bucurie depinde de ascultare de bunăvoie. Cel bi- 
nevoitor şi ascultător va mânca din bunurile ţării. Tu nu ai o dovadă 
clară că vei locui cu Dumnezeu în Împărăţia Sa. Din când în când, te 
angajezi în îndeplinirea aparentă a îndatoririlor religioase, dar inima 
ta nu-i în lucrare. Ocazional, îți mai scapă câte o avertizare pentru 
păcătoşi, sau un cuvânt în favoarea adevărului; dar aceasta este o 
slujire fără tragere de inimă, ca şi cum ar fi făcută pentru un vătaf, 
în loc să fie o slujire de afecțiune filială, voioasă. Dacă inima ta va 
arde de zel creştin, sarcina cea mai grea va fi plăcută şi uşoară. 

Motivul pentru care viaţa creştină este atât de grea pentru mulţi 
este că au o inimă împărţită. Ei sunt îndoielnici, ceea ce îi face să 
fie nehotărâţi în toate umblările lor. Dacă ar fi bogat îmbibate cu zel 
creştin, care este totdeauna rezultatul consacrării faţă de Dumnezeu, 
în locul jalnicului strigăt „Sunt pierdut! Sunt pierdut!“ ( Isaia 24, 
16 ), vorbirea inimii ar fi: „lată, ce lucruri mari a făcut Domnul 
pentru mine.“ Chiar dacă eşti mântuit, ceea ce este foarte îndoielnic, 
pe calea pe care o urmezi acum, cât de limitat va fi binele pe care 

l-ai îndeplinit! Nici un suflet nu va fi mântuit cu ajutorul tău. Îţi va 
spune Stăpânul: „Bine, rob bun şi credincios?“ Ce ai făcut tu cu 
credincioşie? Lucrarea grea în afaceri şi îngrijire de viaţa acesta. Vor 
aduce acestea de pe buzele lui Hristos cuvinte amabile: „Bine rob 
bun şi credincios?“ 

Frate al meu, Isus te iubeşte şi te invită să te schimbi de îndată; 
să-ţi iei privirea de la pământ şi s-o îndrepţi asupra țintei, pentru 
premiul înaltei tale chemări, care este în Isus Hristos. Încetează cu 
comportarea uşuratică şi cu nimicurile. Fie ca impresionanta greutate 
a timpului în care trăim să fie suportată de tine până se încheie 
războiul. Du-te la lucru; dacă eşti consacrat faţă de Dumnezeu, 
influenţa ta îţi va spune. 

Cei mai mulţi din familia fratelui G. sunt pe o cale descendentă. 
H. trăieşte o viaţă fără ţintă. Ea este plină de nesăbuinţă, vanitate şi 
mândrie. Influenţa ei nu tinde spre înnobilare, nu duce la bunătate 
şi sfințire. Ei nu-i place restricţia impusă de religie; de aceea nu 
vrea să-şi supună inima sacrei ei stăpâniri. Ea iubeşte eul, iubeşte 
plăcerea, şi este în căutarea propriei ei bucurii. Rezultatul va fi trist, 
trist cu adevărat, dacă nu se întoarce şi nu caută adevărata evlavie. Ea 
ar putea exercita o influenţă liniştitoare, înnobilatoare şi înălțătoare 
asupra fraţilor ei. Dumnezeu îi iubeşte pe aceşti copiii, dar ei nu 
sunt creştini. Dacă ar încerca să trăiască o viaţă creştină umilă, ei ar 
putea deveni copiii ai luminii şi lucrători pentru Dumnezeu; ar putea 
fi misionari în familule lor şi între asociaţii lor. 


Răspunderile tinerilor 


Dacă tinerii ar putea să vadă cât de mult bine stă în puterea 
lor să facă, dacă ar face din Dumnezeu tăria şi înţelepciunea lor, ei 
n-ar merge pe calea nepăsării şi a indiferenţei faţă de El; ei n-ar fi 
dominați de influenţa celor care sunt neconsacraţi. În loc să simtă 
că asupra lor apasă o responsabilitate individuală, spre a depune 
eforturi de a face bine altora, şi să-i conducă pe alţii la îndreptăţire, 
ei renunţă la ele pentru a căuta propria lor distracţie. Ei sunt membri 
nefolositori ai societăţii şi trăiesc o viaţă fără ţintă, aşa cum fac 
fluturii. Tinerii pot să cunoască adevărul şi să-l creadă, dar să nu-l 
trăiască. Unii ca aceştia au o credinţă moartă. Inimile lor n-au fost 
influențate în aşa măsură, încât să afecteze purtarea şi caracterul 
lor înaintea lui Dumnezeu şi nu sunt mai aproape de a face voia 
Lui decât sunt necredincioşii. Inimile lor nu se supun voinţei lui 
Dumnezeu; ei sunt duşmani ai Lui. Cei care sunt devotați distracţi- 
ilor şi iubesc societatea căutătorilor de plăceri, au o aversiune faţă 
de practicile religioase. Va spune Stăpânul către aceşti tineri care 
mărturisesc Numele Lui: Bine, robi buni şi credincioşi, dacă ei nu 
sunt buni şi credincioşi? 

Tinerii sunt în mare pericol. Un mare rău rezultă din lectura lor 
uşoară. Mult timp, care ar trebui să fie folosit în ocupaţii folositoare, 
este pierdut. Unii vor renunţa chiar şi la somn pentru a termina 
povestea unei iubiri ridicole. Lumea este inundată de romane de 
toate felurile. Unele nu au un caracter atât de periculos ca altele. 
Unele sunt imorale, josnice şi vulgare; altele sunt înveşmântate cu 
mai mult rafinament, dar toate sunt periculoase prin influenţa lor. O, 
dacă tinerii ar reflecta asupra influenţei pe care o au asupra minţii po- 
vestirile excitante! Puteţi voi, după o astfel de lectură, să deschideţi 
Cuvântul lui Dumnezeu şi să citiţi cu interes cuvintele vieţii? Nu 
găsiţi neinteresantă Cartea lui Dumnezeu? Farmecul acelei povestiri 
de dragoste este asupra minţii, nimicind vigoarea ei şi făcând impo- 
sibilă direcționarea minţii asupra adevărurilor solemne şi importante, 
care afectează interesul vostru veşnic. Voi păcătuiţi împotriva pă- 

rinţilor voştri, devotând unui scop atât de neînsemnat timpul care 
le aparţine, şi păcătuiţi şi împotriva lui Dumnezeu folosind în felul 
acesta timpul care ar trebui să fie petrecut în consacrare faţă de El. 

Este de datoria tinerilor să încurajeze sobrietatea. Uşurătatea, 
farsa şi gluma vor avea ca rezultat sărăcia sufletului şi pierderea 
favoarei lui Dumnezeu. Mulţi dintre voi cred că nu exercitaţi o 
influenţă rea asupra altora, şi, într-o oarecare măsură, vă simțiți sa- 
tisfăcuţi; dar exercitaţi voi o influenţă spre bine? În conversaţia şi 
faptele voastre, căutaţi să-i conduceţi pe alţii la Mântuitorul, sau, 
dacă mărturisesc pe Hristos, să îi conduceţi spre o mai strânsă um- 
blare cu El? 

Tinerii trebuie să cultive un duh de consacrare şi evlavie. Ei nu-L 
pot slăvi pe Dumnezeu, dacă nu țintesc în mod continuu să ajungă 
la statura plinătății lui Hristos — desăvârşirea în Isus Hristos. Fie ca 
harul creştin să fie din belşug în voi. Predaţi Mântuitorului vostru 
cele mai bune şi mai sfinte simţăminte. Daţi deplină ascultare voinţei 
Lui. El nu va accepta nimic mai puţin de atât. Să nu vă lăsaţi mişcaţi 
din statornicia voastră, de batjocurile şi ironiile celor ale căror minţi 
sunt predate deşertăciunii. Urmaţi-L pe Mântuitorul vostru atât în 
timpuri rele, cât şi în cele bune; ţineţi seamă de toată bucuria şi 
onoarea sacră de a purta crucea lui Hristos. El a murit pentru voi. 
Dacă nu căutaţi să-l slujiţi Lui cu simţămintele voastre neîmpărțite, 
nu veţi reuşi să desăvârşiţi sfinţirea în temere de EI, şi veţi fi obligaţi 
să auziţi, în cele din urmă, înspăimântătorul cuvânt: Plecaţi. 


Slujitorii lui Mamona 


Cazul fratelui I. este îngrozitor. Lumea aceasta este dumnezeul 
lui, el se închină banului. El n-a ţinut seamă de avertizarea care i-a 
fost dată cu ani în urmă, ca să biruiască iubirea de lume în timpul 
exercitării tuturor facultăţilor lui. Banii pe care i-a câştigat de atunci 
încoace au fost ca tot atâtea funii spre a-i prinde în plasă sufletul şi 
a-l lega de lume. Mărindu-şi averea, a devenit lacom după câştig. 
Toate putenile fiinţei lui sunt consacrate unei singure ţinte, să facă 
rost de bani. Aceasta a fost ţinta sa, dorinţa fierbinte a vieţii lui. 
EI şi-a îndreptat toate puterile fiinţei lui în această unică direcţie, 
până când, în mod practic, a devenit un închinător al lui Mamona. 
În această privinţă, este un nesăbuit. Pilda pe care o dă familiei îi 
face să creadă că averea trebuie preţuită înainte de cer şi nemurire. 
EI şi-a educat mintea ani de zile spre a dobândi avere. El îşi sacrifică 
interesul veşnic pentru comorile acestui pământ. Crede adevărul, 
iubeşte principiile adevărului şi îi place să-i vadă pe alţii propăşind 
în adevăr; dar el s-a făcut rob atât de conştiincios al lui Mamona, 
încât se simte legat să-i slujească stăpânului lui cât timp va trăi. 
Dar cu cât trăieşte mai mult, cu atât mai devotat va deveni faţă de 
iubirea lui de câştig, dacă nu se îndepărtează de acest zeu teribil, 
banii. Acest lucru va fi ca şi cum i s-ar smulge organele vitale, dar 
trebuie făcut, dacă preţuieşte cerul. 

El nu are nevoie de critica nici unuia, ci de compătimirea tuturor. 
Viaţa lui a fost o greşeală teribilă. Suferea de nevoi băneşti ima- 
ginare, în timp ce era înconjurat de belşug. Satana a pus stăpânire 
pe mintea lui şi, excitându-şi setea de câştig, a devenit nesăbuit în 
privinţa acestui subiect. Puterile mai înalte şi mai nobile ale fiinţei 
lui au fost aduse foarte mult în supunere faţă de această înclinaţie 
spre zgârcenie şi egoism. Singura lui nădejde este să rupă legăturile 
lui Satana şi să biruiască acest rău din caracterul lui. El a încercat să 
facă astfel, acţionând asupra conştiinţei lui, dar nu îndeajuns. A face 
doar un efort puternic, a te despărţi numai puţin de acest Mamona, 
şi a socoti tot timpul că ţi-ai liniştit sufletul, nu este roada adevăratei 

religii. Trebuie să-ţi educi mintea pentru fapte bune, să-ţi aduni toate 
forţele împotriva înclinaţiei de a agonisi şi să ţeşi fapte bune în 
toată viaţa. Trebuie să cultivi iubire pentru a face bine şi să te ridici 
deasupra duhului mic şi zgârcit pe care l-ai nutrit. 

Făcând comerţ cu negustorii de la..., fratele şi sora I. n-au urmat 
o cale plăcută lui Dumnezeu. Ei vor să se tocmească spre a obţine 
lucrurile cât pot mai ieftin, discută prea mult despre o diferenţă 
de câţiva bănuţi şi stau de vorbă cu privire la ei, ca şi cu cum 
banii ar fi totul pentru ei — zeul lor. Dacă ar putea să se întoarcă, 
neobservaţi, ca să audă observaţiile care sunt făcute după plecarea 
lor, ar avea o idee mai clară despre influenţa zgârceniei. Credinţa 
noastră este dezonorată şi Dumnezeu este hulit de către unii pe 
socoteala acestei comportări zgârcite, privind nişte bănuţi. Îngerii se 
întorc, îndepărtându-se cu dezgust. În cer, totul este nobil şi înălţător. 
Cu toţii caută interesul şi fericirea altora. Nimeni nu se consacră 
înfățişării sale şi nu se îngrijeşte de eu. Culmea bucuriei tuturor 
ființelor sfinte este să fie martore la bucuria şi fericirea celor din 
jurul lor. 

Când îngerii aceştia vin să slujească celor care vor fi moştenitori 
ai mântuirii, şi sunt martori la arătarea egoismului, lăcomiei, şire- 
teniei, şi a satisfacerii eului în dezavantajul altora, se îndepărtează 
mâhniţi. Când îi văd pe cei care pretind a fi moştenitorii unei moşte- 
niri nepieritoare că sunt atât de zgârciţi în afacerea lor cu cei care nu 
mărturisesc nici o ambiţie mai înaltă decât aceea de a aduna comori 
pe pământ, de ruşine, ei se îndepărtează, pentru că adevărul sacru 
este defăimat. 

În nici un alt fel, Domnul n-ar putea fi slăvit mai bine şi adevărul 
mai mult onorat decât ca necredincioşii să vadă că adevărul a făcut 
o lucrare mare şi bună asupra vieţii oamenilor, din fire lacomi şi 
zgârciţi. Dacă s-ar putea vedea că credinţa unora ca aceştia a avut 
influenţa de a le modela caracterele, de a-i schimba din oameni 
avari, egoişti, şireţi şi iubitori de bani, în oameni cărora le place 
să facă binele, să caute ocazii să-şi folosească mijloacele spre a-i 
binecuvânta pe cei care trebuie să fie binecuvântaţi, care vizitează 
pe văduvă şi pe orfan în suferinţa lor, şi care se păstrează nepătaţi 
de lume. Aceasta ar fi o dovadă că religia lor este adevărată. Aceştia 
ar face ca lumina lor să strălucească în aşa fel, încât alţii, văzând 
faptele lor bune, să fie conduşi să-L slăvească pe Tatăl lor care este 

în ceruri. Roada aceasta ar fi spre sfințire şi ei ar fi reprezentanții 
vii ai lui Hristos pe pământ. Păcătoşii ar fi convinşi că este o putere 
în adevăr faţă de care ei sunt străini. Aceia care mărturisesc că 
aşteaptă şi veghează în vederea arătării Domnului lor n-ar trebui să 
dezonoreze mărturisirea lor de credinţă prin comportament zeflemist 
şi tocmindu-se până la ultimul bănuţ. Un astfel de rod nu creşte în 
pomul creştin. 

Frate I., Domnul nu vrea ca tu să pieri, ci, mai degrabă, vrea să 
te prinzi de tăria Lui şi să faci pace cu El prin a pune voinţa ta de 
acord cu voinţa Lui divină. Dacă s-ar putea prezenta în faţa ta un 
tablou fidel al felului în care obţii bani, ai fi îngrozit. Ai fi dezgustat 
de meschinăria, avariţia şi iubirea ta de bani. Ai face efort pentru a 
obţine harul transformator al lui Dumnezeu, care te-ar face un om 
nou. Mijloacele materiale, care au ajuns la tine din partea rudelor, 
au fost un blestem pentru tine. Ele n-au făcut decât să mărească 
înclinația ta spre iubirea de bani şi au fost o greutate în plus în a te 
afunda spre pierzare. 

„Iubirea de bani este rădăcina tuturor relelor“ ( 1 Timotei 6, 10). 
Când oamenii îşi folosesc puterile minţii şi ale trupului spre a obţine 
bogății şi se mulţumesc cu plăcerea de a strânge avere pe care ei 
niciodată n-o pot folosi, care se va dovedi o pagubă pentru copiii 
lor, atunci abuzează de puterile date lor de Dumnezeu. Ei dovedesc 
Că, prin urmărirea captivantă a câştigului, caracterele lor au devenit 
meschine. În loc să realizeze fericirea, ei sunt nenorociţi. Ei şi-au 
închis sufletele faţă de lipsurile nevoiaşilor şi au dovedit că n-au nici 
o compătimire faţă de cei suferinzi. 

Frate al meu, inima ta nu este nemiloasă faţă de lipsurile şi 
nevoile altora. Tu ai impulsuri generoase şi îţi place să faci cuiva un 
serviciu. Adesea, eşti gata să faci o faptă amabilă pentru un frate sau 
un vecin; dar tu faci din bani zeul tău, şi eşti în pericol de a preţui 
cerul mai puţin decât îţi preţuieşti banii. În strângerea de bani, există 
întotdeauna pericol, dacă harul lui Dumnezeu nu este principiul 
conducător al sufletului. Când creştinii sunt stăpâniţi de principiile 
cerului, ei distribuie cu o mână, în timp ce cealaltă câştigă. Aceasta 
este singura poziţie raţională şi sănătoasă, pe care o poate ocupa un 
creştin, în timp ce are şi încă mai face bani. 

Pe fratele I., noi l-am întreba: Ce ai de gând să faci cu banii? 
Tu eşti ispravnicul lui Dumnezeu. Ai talente şi mijloace şi poţi face 

mult bine cu ele. Poţi să le depui în banca cerului fiind bogat în fapte 
bune. Binecuvântează-i pe alţii cu viaţa ta. „Nu vă strângeţi comori 
pe pământ, unde le mănâncă moliile şi rugina, şi unde le sapă şi le 
fură hoţii, ci strângeţi-vă comori în cer, unde nu le mănâncă moliile 
şi rugina, şi unde nu le sapă, nici nu le fură. Pentru că unde este 
comoara voastră, acolo va fi şi inima voastră“ ( Matei 6, 19-21). 

Adu-ţi aminte, comorile strânse în cer nu sunt pierdute. Ele sunt 
asigurate pentru voi prin folosirea judicioasă a mijloacelor pentru 
care Cerul v-a făcut ispravnici. „Îndeamnă-i pe bogaţii veacului aces- 
tuia“, zice apostolul, „să nu se îngâmfe, şi să nu-şi pună nădejdea în 
nişte bogății nestatornice, ci în Dumnezeu, care ne dă toate lucrurile 
din belşug, ca să ne bucurăm de ele. Îndeamnă-i să facă bine, să fie 
bogaţi în fapte bune, să fie darnici, gata să simtă împreună cu alţii, 
aşa ca să-şi strângă pentru vremea viitoare drept comoară o bună 
temelie, pentru ca să apuce adevărata viaţă“ ( 1 Timotei 6, 17-19). 

Există pericolul, frate I., ca viaţa ta să fie pierdută şi ca darurile 
pe care ţi le-a dat Dumnezeu să fie predate diavolului, iar tu să 
fii condus ca un sclav, după cum vrea el. Poţi suporta ideea? În 
această viaţă scurtă, poţi alege să-ţi slujeşti eul şi să iubeşti banii 
şi apoi să te desparţi de toate, să n-ai titlul pentru cer, nici dreptul 
la viaţa veşnică? Ai în faţa ta o luptă: să-ţi desparţi sentimentele de 
bogăţia acestui pământ. Unde este comoara ta, acolo va fi şi inima 
ta. Veghează, roagă-te, lucrează, este lozinca creştinului. Trezeşte-te, 
te implor. Caută acele lucruri care sunt durabile. Lucrurile acestui 
pământ trebuie să treacă în curând. Eşti tu gata să schimbi lumile? 
Îţi formezi tu un caracter pentru viaţa veşnică? Dacă 

în cele din urmă vei fi pierdut, vei şti ce s-a dovedit a fi ruina ta 
— iubirea de bani. Tu vei striga în groază amară: „O, înşelăciunea 
bogățiilor! Mi-am pierdut sufletul. L-am vândut pentru bani. Sufletul 
şi trupul meu le-am vândut pentru câştig. Am sacrificat cerul de 
teamă că trebuia să-mi sacrific banii spre a-l obține“. Din partea 
Stăpânului, se va auzi: Luaţi-l pe slujitorul neproductiv, legaţi-l de 
mâini şi de picioare şi aruncaţi-l în întunericul de afară. Sperăm că 
nu aceasta va fi soarta ta. Noi nădăjduim că îţi vei muta comoara în 
cer, îți vei transfera afecțiunile şi te vei prinde de Dumnezeu şi de 
comoara cea nepieritoare. 

Am văzut că întreaga familie era în pericolul de a participa, într-o 
măsură, la spiritul tatălui. Soră I., tu ai participat deja la acest spirit. 

Dumnezeu să-ţi ajute să-l vezi şi să faci o schimbare totală. Cultivă 
iubirea de a face bine; caută să fii bogată în fapte bune. În multe 
privinţe, poţi face mai mult decât faci. Tu ai înaintea lui Dumnezeu 
o responsabilitate individuală. Ai o sarcină de îndeplinit, de care 
nu poţi fi scuzată. Păstrează o îndeaproape umblare cu Dumnezeu; 
roagă-te neîncetat. Dacă îți vei salva sufletul, vei avea o importantă 
lucrare. Încearcă să ai o influenţă neutralizantă în familia ta. Ia o 
atitudine nobilă pentru Dumnezeu. Structura ta nu se aseamănă cu 
a soţului tău, şi vei fi condamnată de Dumnezeu, dacă nu acţionezi 
pentru tine însuţi. Fă o lucrare sârguincioasă pentru a-ţi salva sufletul 
şi a exercita o influenţă spre a-ţi salva familia. Fă ca pilda ta să 
arate că comoara îţi este în cer şi că ai învestit totul într-un cămin 
mai bun şi o viaţă mai bună, care este veşnicia. Educă-ţi mintea, 
ca să preţuiască lucrurile cereşti, să fie înălţată, să-L iubească pe 
Dumnezeu şi să manifeste o ascultare de bunăvoie de voinţa Lui. 

Tu poţi fi pusă la încercare; poţi fi probată spre a se vedea cât de 
puternic este ataşamentul tău faţă de lucrurile acestei lumi. Poţi fi 
făcută să înţelegi o pagină a inimii tale de care până acum n-ai cu- 
noştinţă. Dumnezeu îţi cunoaşte încercările când vezi starea soţului 
tău şi a copiilor, care au o aşa mare lipsă de credinţă mântuitoare. 

De tine depinde mai mult decât îţi dai seama. Trebuie să îmbraci 
armura. Nu folosi preţioasa ta putere cu munca extenuantă, pe care o 
poate face un altul. Încurajeaz-o pe fiica ta să se angajeze în ocupaţii 
folositoare şi să te ajute în purtarea poverilor vieţii. Ea are nevoie 
de disciplinare. Mintea ei este deşartă. Are nevoie să-l dea totul lui 
Dumnezeu; atunci poate fi folositoare şi plăcută Răscumpărătorului 
el. 

Sora mea, lucrează mai puţin, şi roagă-te şi meditează mai mult. 
La tine ar trebui să primeze interesele veşnice. Să ferească Dum- 
nezeu să-ţi fie transformați copiii în iubitori de bani. Adevărata 
fineţe şi gentileţe a manierelor nu se poate găsi niciodată într-un 
cămin unde stăpâneşte egoismul. Cei fini cu adevărat, totdeauna au 
minte şi inimă, totdeauna au consideraţie pentru alţii. Adevărata fi- 
neţe nu găseşte satisfacţie pentru împodobirea şi expunerea trupului. 
Adevărata fineţe şi nobleţe a sufletului se va vedea în eforturile de 
a-i binecuvânta şi înălța pe alţii. Greutatea lucrurilor veşnice apasă 
foarte puţin asupra copiilor tăi. Fie, ca Dumnezeu să-i trezească 
înainte de a fi prea târziu, şi ei să exclame îngroziţi: „Secerişul a 

trecut,vara s-a isprăvit, şi noi tot nu suntem mântuiţi“ ( Ieremia 3, 
20). 

Frate I, cazul tău mi-a fost prezentat. Tu ocupi o poziţie de răs- 
pundere. Ți s-au încredinţat talanţii banilor şi ai influenţei. Fiecărui 
om îl este dată o lucrare — să facă ceva, nu numai să-şi angajeze 
creierul, oasele şi muşchii în muncă obişnuită şi aceasta înseamnă 
mai mult decât atât. Tu eşti obişnuit cu această lucrare din punct de 
vedere omenesc şi ai ceva experienţă în ea, în competenţa religioasă. 
Dar în trecut, timp de câţiva ani ţi-ai pierdut timpul şi acum va trebui 
să lucrezi repede spre a răscumpăra trecutul. Nu-i suficient să ai ta- 
lente, trebuie să le foloseşti în aşa fel, încât să nu te avantajezi numai 
pe tine, ci şi pe Cel care ți le-a dat. Tot ceea ce ai este un împrumut 
din partea Domnului tău. El ţi-l va cere din nou, cu dobândă. 

Hristos are un drept asupra serviciilor tale. Ai devenit slujitorul 
Lui prin har. Tu nu trebuie să serveşti intereselor tale, ci interese- 
lor Celui care te-a angajat. Ca unul care mărturiseşti a fi creştin, 
ai obligaţii faţă de Dumnezeu. Ceea ce îţi este încredinţat pentru 
investiţie nu este proprietatea ta. Dacă ar fi aşa, le-ai fi putut folosi 
după propria ta plăcere. Capitalul este al Domnului, şi tu eşti răs- 
punzător pentru utilizarea sau folosirea abuzivă a lui. Există metode 
după care poate fi investit acest capital — dă-l la schimbător — ca 
să aducă câştig pentru Domnul. Dacă 1 se îngăduie să fie îngropat în 
pământ, nici Domnul, dar nici tu nu vei benefica, ci vei pierde tot 
ce ţi s-a încredinţat. Fie ca Domnul să-ţi ajute, frate al meu, să-ţi 
înţelegi adevărata poziţie, ca slujitor tocmit al lui Dumnezeu. Prin 
suferinţele şi moartea Sa, El a plătit preţul, ca să-ţi asigure o slujire 
binevoitoare şi gata de a asculta. 

În timpul încercărilor din ultimii ani, ai suferit sufleteşte, şi ai 
socotit ca uşurare să-ţi îndrepţi atenţia mai pe deplin spre lucrurile 
acestei lumi, să lucrezi pentru agonisirea de avere. În marea Sa iubire 
şi îndurare faţă de tine, Dumnezeu te-a adus din nou în staulul Lui. 
Acum, asupra ta sunt puse îndatoriri şi răspunderi noi. Tu ai o iubire 
puternică pentru lumea aceasta. şi-ai adunat comori pe pământ. Isus 
te invită acum să-ți transferi comoara în cer; pentru că unde este 
comoara ta, acolo va fi şi inima ta. În tot comportamentul tău cu 
fraţii şi cu necredincioşii, veghează asupra ta. Fu credincios faţă de 
mărturisirea ta de credinţă şi păstrează adevărata nobleţe de suflet, 
care trebuie să fie un credit al adevărului pe care-l mărturiseşti. 

Ocupi o poziţie şi alții privesc la tine. Ai un intelect mai mult 
decât obişnuit. Eşti un om al înţelegerii rapide şi simți profund. 
Unii dintre frații tăi n-au evoluat în înțelepciune. Ei au privit la tine, 
au gândit asupra cazului tău şi au dorit să te vadă mai liberal cu 
mijloacele tale. Datorită cazului tău, ei sunt nefericiţi. Toate acestea 
sunt de prisos la ei. 

Chiar acestora le lipsesc multe lucruri şi, dacă sunt credincioşi 
în slujirea umilă pe care o cere Stăpânul de la ei, vor avea tot ceea 
ce pot să facă. Ei nu-şi pot permite să-şi piardă timpul, temându-se 
îngrijoraţi ca nu cumva vecinul lor, căruia 1 s-a încredinţat o mare 
lucrare, să nu reuşească să-şi facă bine lucrarea. În timp ce ei sunt 
atât de interesaţi de cazul altuia, propria lor lucrare este neglijată şi 
sunt, într-adevăr, slujitori leneşi. Ei erau neliniştiţi să facă lucrarea 
vecinului lor, în locul celei care le-a fost încredinţată s-o facă. Ei 
cred că, dacă ar avea cei cinci talanţi să-i negustorească, ar putea face 
mult mai bine decât cel căruia i-au fost încredinţaţi aceşti talanţi. Dar 
Stăpânul ştia mai bine decât ei. Nimeni nu trebuie să se văicărească, 
pentru că nu poate să-L slăvească pe Dumnezeu prin talanţii pe care 
El niciodată nu li i-a dat şi pentru care ei nu sunt răspunzători. Ei 
nu trebuie să spună: „Dacă aş avea o altă poziţie în viaţă, aş face o 
mulţime de lucruri bune cu capitalul meu“. Dumnezeu nu cere mai 
mult de la ei decât să îmbunătăţească ceea ce au, ca ispravnici ai 
harului Său. 

Acel singur talant, slujba cea mai umilită, dacă este pe deplin 
consacrat şi exercitat spre a promova slava lui Dumnezeu, va fi tot 
atât de bine primit, ca şi îmbunătăţirea celui mai valoros talant. 
Diferitele daruri sunt proporţionale cu diferitele noastre capacităţi. 
Fiecărui ins îi este dat în acord cu capacitatea lui. Nimeni să nu 
dispreţuiască lucrarea sa, socotind-o aşa de neînsemnată, încât nu-i 
nevoie să fie grijuliu s-o facă bine. Dacă face acest lucru, el tratează 
uşuratic responsabilităţile sale morale şi dispreţuieşte lucrurile cele 
mici. Cerul le distribuie tuturor lucrarea, şi ar trebui să aibă ambiția 
să facă bine acea lucrare, după capacităţile lor. Dumnezeu cere ca 
toți, atât cei mai slabi, cât şi cei mai tari, să împlinească lucrarea 
care le-a fost repartizată. Dobânda aşteptată va fi în proporţie cu 
cantitatea încredinţată. 

Fiecare să ia parte sârguincios şi interesat la lucrarea lui, lăsându- 
1 pe ceilalţi în grija Stăpânului lor, să stea sau să cadă. Sunt prea 

mulţi băgăcioşi în..., prea mulți care sunt interesaţi să-i supravegheze 
pe fraţii lor, şi din această cauză, sunt slabi în mod continuu. Ei vor 
să depună mărturie în adunare, şi pentru că n-au pe Isus în inimile 
lor, vor să încerce să-şi impună sarcina asupra fraţilor lor. Aceste 
suflete sărmane nu-şi cunosc datoria, şi totuşi îşi iau răspunderea să-i 
lumineze pe alţii cu privire la datoria acelora. Dacă unii ca aceştia 
s-ar îngriji de propria lor lucrare şi ar avea harul lui Dumnezeu în 
inimile lor, în comunitate ar fi o putere care acum lipseşte. 

Frate I., tu poţi face bine. Ai judecată bună şi Dumnezeu te 
conduce din întuneric la lumină. Foloseşte-ţi talanţii spre slava lui 
Dumnezeu. Pune-i la schimbător, ca atunci când vine Stăpânul să 
poată primi ce este al Lui cu dobândă. Desfă cârceii tăi de lucrurile 
lipsite de valoare ale pământului şi ridică-i să-i înfăşori în jurul 
lui Dumnezeu. Salvarea sufletelor este de mai mare importanţă 
decât lumea întreagă. Un suflet salvat, ca să trăiască în decursul 
veacurilor veşnice spre a-L lăuda pe Dumnezeu şi pe Miel, este de 
mai mare valoare decât foarte mulţi bani. Averea nu mai are nici 
o însemnătate când este comparată cu valoarea sufletelor pentru 
care a murit Hristos. Eşti un bărbat prudent şi nu vei acţiona pripit. 
Sacrifică pentru adevăr, ca să devii bogat faţă de Dumnezeu. Fie 
ca Domnul să-ţi ajute să acţionezi atât de repede cât ar trebui să 
acţionezi şi să preţuieşti corect lucrurile veşnice. 

Copiii tăi au nevoie de o mai adâncă lucrare a harului în inimile 
lor. Ei trebuie să încurajeze sobrietatea şi tăria de caracter. Dacă sunt 
consacraţi faţă de Dumnezeu ei pot face mult bine şi să exercite o 
influenţă care va fi mântuitoare pentru tovarăşii lor. 

Nu lăsaţi ca cei săraci să socotească că ei nu pot face nimic din 
cauză că nu dispun de averea fraţilor lor. Ei pot face sacrificii în 
multe feluri. Pot să se lepede de eu. Pot trăi o viaţă consacrată, şi, 
prin cuvintele şi faptele lor, ÎI pot onora pe Răscumpărătorul lor. Mai 
ales surorile pot exercita o puternică influenţă, dacă vor să înceteze 
cu pălăvrăgeala şi să-şi consacre timpul pentru veghere şi rugăciune. 
Ele Îl pot onora pe Dumnezeu. Pot face ca lumina lor să lumineze în 
aşa fel, încât alţii, văzând faptele lor bune, vor fi aduşi să-L slăvească 
pe Tatăl nostru care este în ceruri. 

Ca o ilustrare a greşelii voastre de a veni în lucrarea lui Dumne- 
zeu, aşa cum aveaţi privilegiul, mi s-a făcut referire la aceste cuvinte: 
„Blestemaţi pe Meroza, a zis îngerul Domnului. Blestemaţi, bles- 

temaţi pe locuitorii lui; căci n-au venit în ajutorul Domnului. În 
ajutorul Domnului printre oamenii viteji“ ( Judecători 5, 23 ). Ce-a 
făcut Meroza? Nimic. Şi acesta a fost păcatul locuitorilor lui. N-au 
venit să-i ajute Domnului împotriva celor puternici. 

Iubită soră K: În vedenia care mi-a fost dată în iunie trecut, mi 
s-a arătat că tu ai o fermitate a caracterului, o strictă determinare a 
scopurilor, care aduce oarecum o îndărătnicie. Tu nu eşti dispusă 
să fii condusă, totuşi eşti nerăbdătoare să cunoşti şi să faci voia lui 
Dumnezeu. Ai fost înşelată în sinea ta; nu ţi-ai cunoscut inima. Ai 
crezut că voinţa ta era supusă faţă de voinţa lui Dumnezeu, dar în 
această privinţă n-ai judecat corect. Ai avut de-a face cu necazuri şi 
ai îngăduit ca mintea ta să stăruie asupra speranţelor dezamăgite. Cu 
câţiva ani în urmă, viaţa ta a luat o întorsătură deosebită. Se părea 
că te stăpâneşte un spirit de nelinişte. Nu erai fericită, deşi nu exista 
nimic în jurul tău care să fi aruncat o umbră atât de întunecoasă. 
Tu nu ţi-ai educat mintea să stăruie asupra subiectelor vesele. Tu 
eşti capabilă să exerciţi o influenţă puternică în favoarea adevărului, 
numai dacă ţi-ai educa mintea să meargă în direcţia cea bună. Toate 
cuvintele şi faptele tale trebuie să fie în aşa fel, încât să-L onoreze pe 
Răscumpărătorul tău, să slăvească iubirea Lui şi să înalțe farmecul 
Său. 

Tu ai căzut într-o regretabilă greşeală, care este atât de generală în 
acest veac degenerat, mai ales la femei. Ție îți place prea mult sexul 
opus. lubeşti societatea lor, atenţia ta faţă de ei este măgulitoare, 
şi încurajezi sau îngădui o familiaritate care nu este întotdeauna în 
acord cu îndemnul apostolului: „Feriţi-vă de orice se pare rău“ ( 1 
Tesaloniceni 5, 22 ). 

Nu te cunoşti cu adevărat. Umbli în întuneric. Tu ai ceva de-a 
face cu peţitoria. Aceasta este treaba cea mai nesigură, pentru că nu 
cunoşti inima şi poţi face o lucrare foarte rea, ajutându-l prin aceasta 
pe marele răzvrătit în lucrarea lui de peţitorie. El este foarte angajat 
şi ocupat ca cei care sunt cu totul nepotriviţi unul cu altul, ca să-şi 
unească interesele. El jubilează în această lucrare, pentru că prin ea 
poate produce mai multă mizerie şi nenorocire, fără speranţă de mai 
bine, familiei umane decât exercitarea iscusinţei lui în oricare altă 
direcție. 

Ai scris scrisori, care te-au costat mult. Scrisorile acestea stăru- 
iau oarecum asupra subiectelor credinţei şi speranţei noastre; dar 
amestecate cu acestea erau şi întrebări discrete şi presupuneri cu pri- 
vire la unul sau altul dacă are de gând să se căsătorească şi sugestii 
referitoare la căsătorie. Ţi se pare că cunoşti destul de mult despre 
viitoarele căsătorii, şi scrii şi discuţi despre aceste lucruri. Aceasta 
produce numai sărăcie pentru sufletul tău. „Căci din prisosul inimii 
vorbeşte gura“ ( Matei 12, 34 ). Tu ţi-ai făcuto mare nedreptate, 
îngăduind ca mintea şi conversaţia ta să stăruie asupra iubirii şi că- 
sătoriei. N-ai fost fericită, pentru că eşti în căutarea fericirii. Aceasta 
nu este o ocupaţie profitabilă. Când cauţi în mod serios să-ţi faci 
datoria şi te ridici să slujeşti altora, atunci vei găsi odihnă pentru 
spiritul tău. Mintea stăruie asupra ta însăţi. Este necesar ca ea să 
fie abătută de la tine. Încercând să uşurezi grijile altora şi făcându-i 
fericiţi pe ei, vei găsi fericire şi voioşie în Duhul. 

Tu ai o imaginaţie bolnavă. Te-ai crezut bolnavă, dar această 
boală a fost mai mult imaginară decât reală. N-ai fost corectă cu tine 
însăţi. Ai conversat cu tineri şi ţi-ai permis în prezenţa lor o libertate 
permisă numai în prezenţa unui frate. Mi-a fost arătat că influenţa 
ta la... n-a fost ceea ce putea să fie. Ai îngăduit ca cugetul tău să 
coboare la un nivel josnic. Tu puteai să stai la taifas, să râzi şi să ai 
discuţii ieftine, nevrednice pentru o creştină. Comportarea ta n-a fost 
cum ar fi trebuit să fie. Ai apărut ca o persoană fără şira spinării. Tu 
te-ai sprijinit pe jumătate de alţii, ceea ce este o poziţie greşită pentru 
o doamnă în prezenţa altora. Numai dacă ai fi cugetat în felul acesta, 
puteai să umbli şi să stai tot atât de dreaptă ca mulţi alţii. Starea 
minţii tale te duce spre indolenţă şi spre o teamă de exerciţiu, când 
acest exerciţiu avea să se dovedească unul dintre cele mai minunate 
mijloace ale însănătoşirii tale. Tu nu te vei însănătoşi niciodată, 
dacă nu vei înlătura această stare apatică, visătoare a minţii şi nu 
vei lucra cât mai este ziuă. Lucrează şi, de asemenea, imaginează- 
ţi şi plănuieşte. Îndepărtează-ţi mintea de la proiectele romantice. 
Tu amesteci cu religia ta un sentimentalism romantic, bolnav de 
dragoste, care nu înalţă, ci numai înjoseşte. Nu eşti singura care eşti 
afectată; prin exemplul şi influenţa ta sunt păgubiţi şi alţii. 

Din fire, eşti devoţională. Dacă ţi-ai educa mintea să stăruie 
asupra subiectelor înălţătoare, care n-au nimic de-a face cu tine, ci 
sunt de natură cerească, ai putea să mai fii de folos. Dar mare parte 


[249] 


[251] 


230 Mărturii pentru comunitate vol.2 


din viaţa ta a fost irosită, visând să faci o mare lucrare în viitor, 
în timp ce sarcina prezentă, aşa mică cum ţi-ar putea părea ție, a 
fost neglijată. Ai fost necredincioasă. Domnul nu-ţi va încredința o 
lucrare mai mare până ce lucrarea care se află acum în faţa ta nu va 
fi văzută şi adusă la îndeplinire cu bucurie. Dacă inima nu este pusă 
la lucru, orice lucrare va merge greu. Domnul ne pune la încercare 
capacitatea, dându-ne mai întâi mici îndatoriri de adus la îndeplinire. 
Dacă ne îndepărtăm de acestea cu nemulţumire şi murmurare, nu ne 
va mai fi nimic încredinţat până ce nu ne vom îndeplini cu bucurie 
şi bine acele mici îndatoriri; apoi ne vor fi încredințate răspunderi 
mai mari. 

şi-au fost încredințate talente nu pentru a fi risipite, ci pentru 
a fi puse la schimbător, pentru ca la venirea Sa, Domnul să poată 
primi ceea ce este al Lui, cu dobândă. Dumnezeu n-a împărțit aceste 
talente de-a valma, fără a ţine seamă de nimic. El a repartizat aceste 
răspunderi în conformitate cu aptitudinea cunoscută a slujitorilor 
Lui. „Arată fiecăruia care este datoria lui“ ( Marcu 13, 34 ). El dă 
fără părtinire şi aşteaptă o returnare corespunzătoare. Dacă toţi îşi 
îndeplinesc sarcina, potrivit cu măsura răspunderii lor, cantitatea 
încredinţată lor, fie mare sau mică, va fi dublată. Fidelitatea le este 
testată, pusă la încercare, iar credincioşia este dovada pozitivă a 
isprăvniciei lor înțelepte, şi a vredniciei lor de a li se încredința 
adevăratele bogății, chiar şi darul vieţii veşnice. 

La conferinţa de la New York, din octombrie 1868, mi-au fost 
arătaţi mulți care puteau face binele, dar care acum nu fac nimic. 
Mi-a fost prezentată o clasă care era conştientă de faptul că membrii 
ei posedau impulsuri generoase, simţăminte devoţionale şi o plăcere 
de a face binele; totuşi, în acelaşi timp, ei nu făceau nimic. Ei aveau 
un simţământ de automulţumire, măgulindu-se că, dacă ar avea o 
ocazie sau ar fi într-o situaţie mai favorabilă, ar putea şi ar fi gata 
să facă o lucrare mare şi bună; dar ei aşteaptă ocazia. Dispreţuiesc 
judecata strâmbă a sărmanului zgârcit, care dă cu greu mica bucăţică 
celor nevoiaşi. Ei văd că el trăieşte pentru eu, că nu există în el 
pornirea să facă bine altora, să-i binecuvânteze cu talentele, influenţa 
şi mijloacele care i-au fost încredințate spre folosire, şi nu să abuzeze 
de ele, nici să le lase să ruginească sau să le îngroape în pământ. 
Cei care se predau în faţa zgârceniei şi a egoismului lor au de 
dat socoteală pentru faptele lor zgârcite şi sunt răspunzători pentru 


Sentimentalism şi peţitorie 231 


talentele de care abuzează. Dar şi mai răspunzători sunt cei care, 
deşi au impulsuri generoase şi sunt ageri, ca să discearnă lucrurile 
spirituale, rămân inactivi, aşteptând o ocazie care presupun că n-a 
venit, punând în contrast dispoziţia lor de a fi gata să facă binele 
cu lipsa de bunăvoință a celui zgârcit, şi care chibzuiesc că situaţia 
lor este mai favorabilă decât aceea a vecinilor lor, mici la suflet. 
Unii ca aceştia se înşeală. A avea calităţi care nu sunt folosite nu 
face decât să le mărească responsabilitatea; şi, dacă ei păstrează 
nefolosite talentele date de Domnul, sau le acumulează, situaţia lor 
nu este mai bună decât aceea a vecinilor, pentru care sufletele lor 
simt un astfel de dispreţ. Lor li se va spune: Voi aţi cunoscut voia 
Domnului şi, totuşi, n-aţi făcut-o. 

Dacă v-aţi fi educat mintea să stăruie asupra subiectelor înălţă- 
toare, meditând asupra lucrurilor cereşti, aţi fi putut face mai mult 
bine. Aţi fi putut avea o influenţă asupra minţii altora, ca să-şi 
schimbe gândurile egoiste şi dispoziţiile iubirii de lume, îndreptându- 
se pe calea spiritualităţii. Dacă afecțiunile şi cugetele voastre ar fi 
fost aduse în supunere faţă de voinţa lui Hristos, aţi fi fost capabili să 
faceţi binele. Imaginaţia voastră este bolnavă, pentru că i-ați îngăduit 
să apuce pe o cale interzisă, să devină visătoare. Visarea cu ochii 
deschişi şi clădirea de castele romantice v-au făcut incapabili pentru 
a fi folosiţi. Voi aţi trăit într-o lume imaginară, aţi fost şi sunteţi 
martiri imaginari ŞI creştini imaginari. 

Mare parte din acest sentimentalism banal este amestecat cu ex- 
perienţa religioasă a tinerilor din această generaţie a lumii. Sora mea, 
Dumnezeu cere să te schimbi. Înnobilează-ţi simţămintele, te implor. 
Consacră-ţi puterile mintale şi fizice slujirii Răscumpărătorului tău. 
Sfinţeşte-ţi gândurile şi simţămintele, pentru ca toate lucrările tale 
să poată fi făcute în Dumnezeu. 

Tu ai avut o decepţie. Dumnezeu doreşte să-ţi cercetezi îndea- 
proape fiecare cuget şi țintă a inimii tale. Ocupă-te sincer de propriul 
tău suflet. Dacă simţămintele tale ar fi fost concentrate asupra lui 
Dumnezeu, aşa cum cere EI, n-ai fi trecut prin încercările prin care 
al trecut. La tine, există o nelinişte sufletească ce nu va fi potolită 
până ce nu 

îţi schimbi cugetul, până ce nu încetează visarea cu ochii deschişi 
şi construirea de castele şi până nu faci lucrarea timpului de faţă. 

Când scrii scrisori, lasă-te de peţitorie şi apreciere cu privire la 
căsătoriile prietenelor tale. Legătura căsătoriei este sfântă, dar în 
această generaţie degenerată, ea acoperă răutatea de toate felurile. Se 
abuzase de ea şi devenise o crimă, care acum constituie unul dintre 
semnele zilelor din urmă, chiar ca legături de căsătorie, încheiate 
la fel înainte de potop. Satana este foarte ocupat să-i grăbească 
pe tinerii fără experienţă să intre în legătura căsătoriei. Dar cu cât 
ne lăudăm mai puţin cu căsătoriile care au loc acum, cu atât mai 
bine. Când natura sacră şi cerinţele căsătoriei sunt înţelese, ea va fi 
aprobată chiar acum de cer şi rezultatul va fi fericire pentru ambele 
părţi, iar Dumnezeu va fi proslăvit. Fie ca Domnul să te facă în stare 
să faci lucrarea pe care o ai de făcut. 

Am de gând să scriu despre această lucrare rea şi înşelătoare, care 
este adusă la îndeplinire sub masca religiei. Pofta cărnii stăpâneşte 
asupra bărbaţilor şi a femeilor. Mintea este stricată prin pervertirea 
gândurilor şi a simţămintelor şi, totuşi, puterea înşelătoare a lui 
Satana a orbit atât de mult ochii, încât bietele suflete înşelate se 
măgulesc că sunt spirituale, deosebit de consacrate. Când experienţa 
lor religioasă este compusă din sentimentalism bolnav după dragoste, 
mai mult decât din curăţie, evlavie adevărată şi smerenie de suflet, 
mintea nu este îndepărtată de eu, nu este exersată şi înălţată prin 
binecuvântarea altora, prin facerea de fapte bune. „Religiunea curată 
şi neîntinată, înaintea lui Dumnezeu, Tatăl nostru, este să cercetăm 
pe văduve şi pe orfani în necazurile lor şi să ne păzim neîntinaţi de 
lume“ ( Iacov 1, 27 ). Adevărata religie înnobilează mintea, purifică 
gustul, sfinţeşte judecata şi-l face pe posesor părtaş al curăţiei şi 
influențelor cereşti; ea aduce îngerii aproape şi-l desparte din ce în 
ce mai mult pe credincios de spiritul şi influenţa lumii. 

Battle Creek, Michigan. 

Frate L: În iunie trecut, mi-a fost arătat că în faţa ta se află o 
lucrare de corectare a căilor tale. Tu nu te vezi. Viaţa ta a fost o 
greşeală. Nu urmezi o cale înţeleaptă şi îngăduitoare în familia ta. 
Eşti sever. Dacă continui să mergi pe calea pe care ai urmat, zilele 
soţiei tale vor fi scurtate, şi copiii tăi se vor teme, dar nu te vor 
iubi. Socoteşti că umblarea ta este după înţelepciune creştină, şi în 
privinţa aceasta te înşeli. 

Ai vederi speciale cu privire la conducerea familiei. Tu practici 
o putere independentă şi arbitrară, care nu permite nici o libertate 
de voinţă împrejurul tău. Te socoteşti capabil să fii capul familiei 
tale şi presupui că este suficient capul tău spre a-l pune în mişcare 
pe fiecare membru, aşa cum este acționată o maşină de mâinile unui 
muncitor. Dictezi şi îţi asumi autoritate. Aceasta nu-i place cerului 
şi îi întristează pe îngerii milostivitori. Te-ai comportat în familia ta 
ca şi cum tu singur ai fi fost capabil de conducere independentă. Te 
supără faptul ca soţia ta îndrăzneşte să se opună părerii tale sau să 
pună la îndoială hotărârile tale. 

După îndelungată şi multă suferinţă din partea ei, şi stând cu răb- 
dare la dispoziţia capriciilor tale, ea s-a revoltat împotriva autorităţii 
nedrepte, a devenit nervoasă şi înfuriată şi a arătat dispreţ faţă de 
felul tău de a fi. Tu ai provocat cele mai multe dintre manifestările 
ei şi ai învinuit-o pe ea de păcat şi că e condusă de duhul diavolului, 
când, de fapt, tu erai singurul vinovat. Tu ai dus-o la disperare şi 
după aceea i-ai reproşat ei acest lucru. 

Cât de uşor ar fi fost să-i faci viaţa veselă şi plăcută. Dar viaţa ei 
a fost contrariul. 

Ai fost mai degrabă delăsător. N-ai avut ambiția să-ţi pui în 
practică puterea dată de Domnul. Acesta este capitalul tău. O folosire 
judicioasă a puterii şi o stăruinţă în deprinderi harnice te-ar fi făcut 
în stare să dobândeşti mângâierile vieţii. Tu ai greşit şi ai crezut 
că mândria a fost cea care a făcut-o pe soţia ta să dorească să aibă 
lucruri mai confortabile în jurul ei. I s-au pus restricţii şi ai tratat-o 

cu stricteţe. Ea are nevoie de o dietă mai bogată, de o cantitate mai 
mare de hrană pe masă; şi, în casa ei, are nevoie de lucruri atât de 
confortabile şi de convenabile cât le poţi face tu să fie, lucruri care 
să-i facă munca cât mai uşoară posibil. Dar tu ai văzut problema 
dintr-un punct de vedere greşit. Ai crezut că aproape tot ce putea fi 
mâncat era destul de bun, dacă se putea trăi şi dacă păstra puterea. 
Ai insistat asupra necesităţii de hrană sărăcăcioasă pentru soţia ta. 
Dar organismul ei nu poate produce sânge şi ţesuturi sănătoase cu 
dieta sărăcăcioasă, pe care i-o oferi tu. Unele persoane nu se pot 
întreţine cu aceeaşi hrană care altora le poate face bine, chiar dacă 
este preparată în acelaşi fel. 

Tu eşti în pericolul de a deveni un extremist. Organismul tău 
poate transforma o alimentaţie foarte slabă şi sărăcăcioasă în sânge 
bun. Organismul tău este sănătos. Dar soţia ta are nevoie de o ali- 
mentaţie mai aleasă. Dacă o laşi să mănânce aceeaşi hrană pe care 
organismul tău ar putea să o transforme în sânge bun, organismul 
ei nu va putea face la fel. Ei îi lipseşte vitalitatea şi are nevoie de o 
bogată alimentaţie întăritoare. Ar trebui să aibă o bună provizie de 
fructe şi să nu fie limitată la aceleaşi lucruri zi de zi. Ea are o slabă 
putere de viaţă. Este bolnăvicioasă şi nevoile organismului ei sunt 
mult diferite de cele ale unei persoane sănătoase. 

Frate L., ai o demnitate considerabilă, dar ai câştigat tu această 
demnitate prin merit? O, Nu! Tu ţi-ai atribuit-o. Ţi-a plăcut como- 
ditatea. Tu şi munca grea nu v-aţi împăcat. Dacă n-ai fi fost leneş 
la treabă, ai fi putut avea mult din confortul vieţii de care acum 
nu poţi dispune. Tu ai nedreptăţit-o pe soţia ta şi pe copiii tăi prin 
deprinderile tale indolente. Ceasuri întregi, care ar fi trebuit să fie 
ocupate cu muncă serioasă, au fost irosite prin discuţie şi lectură, şi 
spre comoditatea ta. 

Eşti tot atât de răspunzător de capitalul tăriei tale ca şi omul 
bogat pentru bogăţiile lui. Ambii sunteţi ispravnici. Fiecăruia i s-a 
încredinţat o lucrare. Nu trebuie să abuzezi de puterea ta, ci s-o 
foloseşti spre a dobândi ceea ce este necesar, ca să poţi răspunde 
lipsurilor familiei tale şi prin care să-l restitui lui Dumnezeu ce-i al 
Lui, ajutând astfel cauza adevărului prezent. Tu ai fost conştient de 
existenţa mândriei, a înfăţişării şi a vanităţii din... şi te-ai hotărât ca 
exemplul tău să nu încurajeze această mândrie şi extravaganţă. În 
efortul tău de a face acest lucru, păcatul tău a fost tot atât de mare? 

Tu ai greşit în mare măsură şi în experienţa ta religioasă. Ai stat 
deoparte ca un observator, ca un spectator, urmărind deficienţele şi 
greşelile altora şi întărindu-te pe tine,pentru că vezi greşeli în ei. 
Erai atent şi cinstit la treabă, şi, când ai văzut în privinţa aceasta o 
slăbire la alţii, care făceau mare mărturisire de credinţă, tu puneai în 
contrast greşeala lor cu principiile tale, referitoare la comportament, 
şi ziceai în inima ta: „Eu sunt mai bun decât ei“, când în acelaşi timp 
tu ai stat departe de biserică, urmărind şi găsind greşeli, şi nefăcând 
nimic spre a veni în ajutorul Domnului, ca să se îndrepte răul. Tu 
al un etalon cu care i-ai măsurat pe alţii. Dacă ei nu reuşeau să 
corespundă ideii tale, nu simpatizai cu ei şi aveai un simţământ de 
mulţumire de sine. 

Ai fost exigent în experienţa ta religioasă. 

Dacă Dumnezeu te-ar trata pe tine cum i-ai tratat tu pe cei pe care 
îi presupuneai greşiţi în biserică, şi cum ţi-ai tratat familia, situaţia 
ta ar fi într-adevăr o situaţie rea. Dar un Dumnezeu milos, care este 
de-o îndurare iubitoare, a cărui iubire amabilă nu se schimbă, te 
iartă, şi nu te înlătură, nici nu te exclude pentru abaterile tale, pentru 
numeroasele tale erori şi alunecări. O, nu! El încă te mai iubeşte. Ai 
luat, într-adevăr, în consideraţie faptul că „cu ce măsură măsuraţi, 
cu aceea vi se va măsura?“ Tu ai văzut mândrie, vanitate şi un spirit 
iubitor de lume la unii care mărturisesc a fi creştini în... Acesta 
este un mare rău şi, pentru că spiritul acesta este îngăduit, îngerii 
sunt întristaţi. Cei care urmează pilda celor neconsacraţi exercită o 
influenţă de depărtare de la Hristos, şi îşi adună pe îmbrăcămintea 
lor sângele sufletelor. Dacă continuă pe aceeaşi cale îşi vor pierde 
sufletele şi vor cunoaşte într-o zi ce înseamnă să simţi greutatea 
teribilă a altor suflete care au fost duse pe un drum greşit, prin 
neconsacrarea lor, în timp ce mărturiseau că sunt conduşi de principii 
religioase. 

Ai motive întemeiate să fii întristat din cauza mândriei şi a lipsei 
de simplitate la cei care mărturisesc lucruri mai bune. Dar tu i-ai 
urmărit pe alţii, ai discutat despre erorile şi greşelile lor, şi ai neglijat 
sufletul. Tu nu răspunzi pentru nici unul dintre păcatele fraţilor tăi, 
afară numai dacă exemplul tău i-a făcut să se poticnească, a făcut 
ca paşii lor să se abată de la calea cea strâmtă. Tu ai în faţa ta o 
lucrare mare şi solemnă: să te stăpâneşti şi să te supui, să devii blând 
şi smerit cu inima, să te autoeduci, să fii delicat, milos în familia ta 

şi să posezi acea nobleţe de spirit şi adevărată generozitate de suflet, 
care disprețuiește tot ce seamănă a zgârcenie. 

Ai socotit că s-a lucrat prea mult la casa de rugăciune şi ai atras 
atenţia asupra cheltuielilor de care nu era nevoie. Este inutil să ai 
aceste scrupule deosebite. 

Nu este nimic în acea casă care să fie pregătit cu prea multă grijă, 
îndemânare sau ordine. Lucrarea nu-i nicidecum fină. Aranjamentul 
nu este extravagant. Au în vedere pentru cine a fost clădită cei 
care sunt gata să se plângă de această casă de rugăciune? Ea a fost 
făcută să fie în mod deosebit casa lui Dumnezeu; spre a fi consacrată 
Lui; spre a fi un loc unde să se adune poporul spre a se întâlni 
cu Dumnezeu. Mulţi acţionează ca şi când Creatorul cerului şi al 
pământului, care a făcut tot ce este plăcut şi frumos în lumea noastră, 
ar fi mulţumit să vadă o casă construită pentru EI, fără ordine sau 
frumuseţe. Unii clădesc case mari şi confortabile pentru ei, dar nu-şi 
pot îngădui să cheltuiască mult pentru o casă pe care urmează s-o 
dedice lui Dumnezeu. Fiecare ban din mâna lor este al Domnului. 
El i-a împrumutat pentru puţin timp spre a fi folosiţi pentru slava Sa; 
totuşi, ei dau aceste mijloace pentru înaintarea cauzei lui Dumnezeu, 
ca şi când fiecare dolar cheltuit astfel ar fi complet pierdut. 

Dumnezeu n-ar vrea ca poporul Său să cheltuiască exagerat de 
mult pentru înfăţişare sau ornament, dar ar vrea ca ei să ţină seamă 
de simplitate, ordine, gust şi frumuseţe simplă în pregătirea unei 
case în care El urmează să Se întâlnească cu poporul Său. Cei care 
construiesc o casă pentru Dumnezeu ar trebuie să arate un interes, 
grijă şi gust cu atât mai mare în aranjarea ei cu cât scopul pentru 
care este pregătită este mai mare şi mai sfânt decât acela pentru care 
sunt pregătite locuinţele obişnuite. 

Domnul citeşte intenţiile şi scopurile oamenilor. Cei care au 
vederi înalte despre caracterul Lui vor simţi cea mai mare plăcere a 
lor ca orice are legătură cu El să fie de cea mai bună calitate şi să 
arate ca având gustul cel mai bun. Dar cei care pot să construiască 
în silă o casă sărăcăcioasă, mai degrabă pentru a fi dedicată lui 
Dumnezeu decât pentru a locui ei în ea, dovedesc lipsă de respect 
pentru Dumnezeu şi pentru lucrurile sfinte. Lucrarea lor arată că 
întreprinderile lor vremelnice sunt de mai mare valoare în ochii lor 
decât problemele de natură spirituală. 

Lucrurile cele veşnice sunt pe planul al doilea. Nu se consideră 
a fi esenţial să aibă lucruri bune şi adecvate spre a fi folosite în 
serviciul lui Dumnezeu, dar sunt considerate de mare importanţă în 
treburile acestei vieţi. Oamenii vor descoperi adevărata înfăţişare 
morală a principiilor din inima lor. 

Mulţi dintre cei din poporul nostru au vederi înguste. Ordinea, 
execuţia bună, gustul şi comoditatea sunt considerate mândrie şi 
iubire de lume. Aici se face o greşeală. Mândria inutilă, care este 
prezentată în găteală bătătoare la ochi, şi ornamentele nefolositoare 
nu-l plac lui Dumnezeu. Dar EI, care a creat pentru om o lume 
frumoasă şi a sădit o grădină plăcută în Eden, cu fiecare varietate de 
pomi pentru fructe şi frumuseţe, şi care a decorat pământul cu cele 
mai frumoase flori de fiecare fel şi nuanţă, a dat dovezi clare că Îi 
place frumosul. Totuşi, El va accepta şi cel mai smerit dar din partea 
celui mai sărac şi mai slab copil al Lui, dacă n-are să dăruiască unul 
mai bun. Ceea ce Dumnezeu acceptă este sinceritatea persoanei. 
Omul care-L păstrează cu evlavie pe Dumnezeu în inima lui, înălţat 
mai presus de orice, va fi adus la o totală supunere a voinţei lui 
faţă de Dumnezeu şi la o completă predare a lui faţă de hotărârea şi 
stăpânirea Sa. 

Muritorii miopi nu înţeleg căile şi lucrările lui Dumnezeu. Privi- 
rea lor nu este îndreptată în sus, spre EI, cum ar trebui să fie. Ei n-au 
vederi înalte despre lucrurile veşnice, ci privesc la aceste lucruri cu 
o vedere întunecată. Ei nu au o plăcere deosebită în contemplarea 
iubirii lui Dumnezeu, a slavei şi splendorii cerului, a înaltului ca- 
racter al îngerilor sfinţi, a maiestăţii şi nespusei frumuseți a lui Isus, 
Răscumpărătorul nostru. Ei au avut în faţa lor lucrurile pământeşti 
un timp atât de îndelungat, încât scenele veşnice sunt vagi şi nede- 
sluşite pentru ei. Ei au vederi mărginite despre Dumnezeu, cer şi 
Veşnicie. 

Lucrurile sacre sunt coborâte la acelaşi nivel cu cele obişnuite, 
de aceea în comportarea lor faţă de Dumnezeu ei manifestă acelaşi 
spirit avar şi sărăcăcios, ca şi în comportarea cu semenii lor. 

Darurile lor pentru Domnul sunt şchioape, bolnave sau cu cusur. 
Ei continuă să facă, faţă de El, acelaşi jaf pe care-l fac cu semenii lor. 
Judecata lor nu ajunge să se ridice la un înalt nivel moral, ci rămâne 
la nivelul de jos; ei respiră în continuu miasma impură a ținuturilor 
joase ale pământului. 

Frate L., tu conduci cu un toiag de fier în familia ta. Eşti sever 
în conducerea copiilor tăi. Prin acest fel de conducere, nu le vei 
câştiga iubirea. Nu eşti delicat, iubitor, afectuos şi curtenitor faţă 
de soţia ta, ci eşti aspru, o umileşti, o învinuieşti şi o blamezi. O 
familie bine pusă la punct, ordonată, este o privelişte plăcută pentru 
Dumnezeu şi pentru îngerii slujitori. Tu trebuie să înveţi cum să 
faci un cămin ordonat, confortabil şi plăcut. Apoi, împodobeşte acel 
cămin cu demnitatea cuvenită, şi spiritul va fi primit de copiii, iar 
ordinea, disciplina şi ascultarea vor fi mai uşor asigurate de către voi 
amândoi. 

Frate L., ai ţinut seamă de ceea ce este un copil şi încotro merge? 
Copiii tăi sunt membri mai tineri ai familiei Domnului — fraţi şi 
surori daţi de către Tatăl ceresc în grija ta pentru a-i instrui şi educa 
pentru cer. Când îi tratezi atât de aspru, cum ai făcut adesea, ţii tu 
seamă că Dumnezeu îţi va cere socoteală pentru acest comporta- 
ment? Tu nu trebuie să te porţi atât de aspru cu copiii tăi. Un copil 
nu este un cal sau un câine pentru a li se porunci după voinţa ta dic- 
tatorială, sau a fi stăpânit în toate împrejurările de un baston sau bici, 
ori prin loviri cu palma. Unii copii au o fire atât de vicioasă, încât 
este necesară aplicarea unei pedepse, dar prin acest fel de disciplină 
foarte multe cazuri devin şi mai rele. 

Ar trebui să te stăpâneşti. Niciodată să nu-ţi corectezi copiii în 
timp ce eşti fără răbdare, agitat sau sub influenţa patimei. Pedepseşte- 
1 cu iubire, arătându-ţi sila pe care o simţi pentru ceea ce au făcut. 
Niciodată să nu ridici mâna să le dai o bătaie, dacă nu te poţi pleca 
cu conştiinţa curată înaintea lui Dumnezeu şi să ceri binecuvântarea 
Lui asupra pedepsei pe care eşti gata s-o aplici. Încurajează iubirea 
în inimile copiilor tăi. Prezintă înaintea lor motive înalte şi corecte 
pentru cumpătare. Să nu laşi impresia asupra lor că ei trebuie să se 
supună autorităţii, pentru că aceasta este voinţa ta despotică, pentru 
că ei sunt slabi, iar tu eşti puternic, pentru că tu eşti tatăl, iar ei copiii. 
Dacă vrei să-ţi ruinezi familia, continuă s-o conduci prin forţa brută 
ŞI vei reuşi cu siguranţă. 

Soţia ta este sensibilă şi agitată. Ea simte asprimea disciplinei 
tale şi aceasta o face să treacă în extrema opusă. Ea încearcă să 
contracareze severitatea ta, şi numeşti aceasta ca o mare lipsă a ei şi 
o consideri ca nefăcându-şi datoria şi necontrolându-i pe copii. Tu o 
crezi indulgentă, prea îngăduitoare şi iubitoare. În privinţa aceasta, 

nu o poţi ajuta până nu te corectezi pe tine şi nu arăţi acea delicateţe 
pe care trebuie s-o arăţi în familia ta. Conducerea ta greşită este cea 
care o face pe soţie să fie delăsătoare în disciplină. Tu trebuie să-ţi 
domoleşti firea. Trebuie să fii purificat prin influenţa Duhului lui 
Dumnezeu. Tu ai nevoie de o pocăință totală; atunci poţi lucra din 
punctul de vedere corect. Trebuie să laşi ca iubirea să intre în sufletul 
tău şi să-i permiţi să ocupe locul demnităţii de sine; eul trebuie să 
moară. 

Soţia ta are nevoie de gingăşie şi iubire. Domnul o iubeşte şi 
ea este mult mai aproape de Împărăţia cerurilor decât tine. Dar ea 
moare încetul cu încetul, şi tu eşti cel care îi iei lent viaţa. Dacă vrei, 
îi poţi face viaţa fericită. O poţi încuraja să se sprijine pe marea ta 
afecţiune, să se încreadă în tine şi să te iubească. Tu ai îndepărtat 
inima ei de tine. Ea se abţine să-şi deschidă faţă de tine emoţiile 
sufletului, pentru că i-ai tratat simţămintele ei cu dispreţ, ţi-ai bătut 
joc de temerile ei şi ţi-ai exprimat cu emfază părerea fără drept de 
apel. Respectul ei pentru tine va muri cu siguranţă, dacă continui pe 
calea pe care ai început, şi când a dispărut respectul, iubirea nu va 
mai dura mult. 

Te implor, să-ţi schimbi de îndată atitudinea şi, în umilinţă, să 
mărturiseşti că ţi-ai nedreptăţit soţia. Ea nu este desăvârşită. Are 
greşeli, dar doreşte sincer să-l slujească lui Dumnezeu şi să îndure 
Tu descoperi repede greşelile soţiei tale, şi când vrei să-i găseşti o 
meteahnă i-o vei descoperi. Ea este slabă, totuşi, cu puterea ei slabă, 
ea ÎI slăveşte pe Dumnezeu mai bine decât o faci tu, cu putere mai 
tare. 

Battle Creek, 17 ian. 1869. 

Iubitul meu frate: Scriu aceasta pentru a nouăsprezecea aniver- 
sare a ta. A fosto plăcere să te avem în mijlocul nostru cu câteva 
săptămâni în urmă. Tu eşti pe punctul de a ne părăsi, totuşi, rugăciu- 
nile noastre te vor urma. 

Astăzi se încheie un alt an din viaţa ta. Cum poţi privi înapoi spre 
el? Ai făcut progrese în viaţa spirituală? Ai crescut în spiritualitate? 
Ai răstignit eul împreună cu patimile şi poftele lui? Ai un interes 
crescând în studierea Cuvântului lui Dumnezeu? Ai câştigat biruinţe 
decisive asupra simţămintelor şi capriciilor tale? O, care este raportul 
vieţii tale pentru anul care acum a trecut în veşnicie şi care nu se va 
mai întoarce niciodată? 

La intrarea în noul an, fă ca aceasta să fie o serioasă hotărâre 
de a merge pe calea ta înainte şi în sus. Fă ca viaţa să-ţi fie mai 
înălţată şi mai înflăcărată decât a fost până acum. Fă ca ţinta ta să 
nu fie căutarea după interesul şi plăcerea ta, ci înaintarea cauzei 
Răscumpărătorului tău. Să nu rămâi mereu într-o poziţie în care 
să ai nevoie de ajutor, şi în care alţii trebuie să te păzească şi să 
te menţină pe calea cea strâmtă. Tu poţi fi tare spre a exercita o 
influenţă sfinţitoare asupra altora. Poți fi acolo unde sufletul tău 
va fi trezit să facă bine altora, să-i mângâie pe cei întristaţi, să-i 
întărească pe cei slabi şi să depună mărturie pentru Hristos oriunde 
se oferă ocazia. Urmăreşte să-L slăveşti pe Dumnezeu în toate, 
întotdeauna şi oriunde. Poartă religia ta în orice. Fii conştiincios în 
tot ce întreprinzi. 

Tu n-ai experimentat puterea salvatoare a lui Dumnezeu, precum 
este privilegiul tău, pentru că n-ai făcut ca marea ţintă a vieţii tale 
să fie slăvirea lui Hristos. Caută ca fiecare plan pe care-l făureşu, 
fiecare lucrare în care te angajezi şi fiecare plăcere de care te bucuri, 
să fie spre slava lui Dumnezeu. Caută ca vorbirea inimii tale să fie 
aceasta: Eu sunt al Tău. O, Dumnezeule, fă să trăiesc, să lucrez şi să 
sufăr pentru Tine. 

Mulţi mărturisesc a fi de partea Domnului, dar nu sunt; toată 
greutatea acţiunilor lor se află de partea lui Satana. Prin ce mijloace 
trebuie să determinăm de a cui parte suntem? Cine are inima? Cu 
cine sunt cugetele noastre? Despre cine ne place să conversăm? Cine 
are cele mai calde afecţiuni şi cele mai bune energii ale noastre? 
Dacă suntem de partea Domnului, gândurile noastre sunt la El, şi 
cele mai plăcute cugetări sunt în legătură cu El. Noi n-avem prietenie 
cu lumea, noi I-am consacrat Lui tot ce avem şi ce suntem. Dorim 
mult să purtăm chipul Lui, să respirăm Duhul Lui, să facem voia 
Lui, şi să-l plăcem Lui în toate lucrurile. 

Trebuie să mergi atât de hotărât pe cale, încât nimeni să nu fie 
nevoit să se înşele asupra ta. Nu poţi exercita o influenţă asupra 
lumii, fără hotărâre. Hotărârile tale pot fi bune şi sincere, dar ele 
se vor dovedi un eşec dacă nu-L iei pe Dumnezeu ca tărie a ta şi 
nu înaintezi spre un scop bine determinat. Tu trebuie să te predai 
cu totul cauzei şi lucrării lui Dumnezeu. Trebuie să fii serios spre a 
obţine o experienţă în viaţa creştină. Să-L exemplifici pe Hristos în 
viaţa ta. 

Tu nu Îi poţi sluji lui Dumnezeu şi lui Mamona. Eşti întru totul 
de partea Domnului sau de partea vrăjmaşului. „Cine nu este cu 
Mine, este împotriva Mea, şi cine nu strânge cu Mine, risipeşte“ ( 
Matei 12, 30 ). Unele persoane fac din viaţa lor un eşec, pentru că 
totdeauna şovăiesc şi nu iau o hotărâre. Adesea ele sunt vinovate şi 
vin până aproape de punctul de a-l preda totul lui Dumnezeu; dar 
temându-se să satisfacă hotărârea, cad din nou. În timp ce se află 
în această stare, conştiinţa se împietreşte şi devine din ce în ce mai 
puţin sensibilă faţă de impresiile Duhului lui Dumnezeu. Duhul i-a 
avertizat, i-a convins de vinovăţie şi n-a fost luat în seamă, până 
când a plecat întristat. Cu Dumnezeu nu-i de glumit. El arată lămurit 
datoria, şi, dacă se neglijează a urma lumina, ea devine întuneric. 

Dumnezeu te invită să devii lucrător împreună cu El în via Sa. 
Începe chiar acolo unde te afli. Vino la cruce şi acolo renunţă la eu, 
la lume şi la orice idol. Ia-L pe Isus întru-totul în inima ta. Tu te afli 
într-un loc greu de menţinut consacrarea şi de exercitat o influenţă 
care să-i conducă pe alţii de la păcat, plăcere şi nebunie pe calea cea 
strâmtă, pe care să umble cei răscumpăraţi de Domnul. 

Predă-te pe deplin lui Dumnezeu; părăseşte fără rezerve totul şi 
caută acea pace care întrece orice pricepere. Tu nu te poţi hrăni de 

la Hristos dacă tu nu eşti în El. Şi, dacă nu eşti în El, eşti o ramură 
veştejită. Nu-ţi simţi lipsa de curăţie şi sfințire adevărată. Trebuie 
să simţi o dorinţă serioasă după Duhul Sfânt şi să te rogi serios spre 
a-L obţine. Nu te poţi aştepta la binecuvântarea lui Dumnezeu, fără 
a o căuta. Dacă foloseşti mijloacele la îndemâna ta, vei experimenta 
o creştere în har şi te vei ridica la o viaţă mai înaltă. 

Pentru tine nu este firesc să iubeşti lucrurile spirituale; dar poţi 
dobândi acea iubire prin exercitarea minţii, a puterilor fiinţei tale în 
acea direcţie. Puterea de a face este ceea ce ai nevoie. Adevărata 
educaţie este puterea de folosire a capacităţilor noastre în aşa fel, 
încât să obţinem rezultate folositoare. Cum se face că religia ocupă 
atât de puţin atenţia noastră, în timp ce lumea are putere asupra 
creierului, oaselor şi a muşchilor? Aceasta se datorează faptului că 
toată forţa fiinţei noastre este aplecată în acea direcţie. Noi ne-am 
format să ne angajăm cu seriozitate şi tărie în treburile lumești, 
până când este uşor ca mintea să ia acea întorsătură. Din cauza 
aceasta creştinii găsesc că viaţa religioasă este atât de grea, iar viaţa 
lumească, atât de uşoară. Capacităţile au fost formate să-şi exercite 
forţa în acea direcţie. În viaţa religioasă, există un simţământ faţă 
de adevărurile Cuvântului lui Dumnezeu, dar nu există o ilustrare 
practică a lor în viaţă. 

Cultivarea cugetelor religioase şi a simţămintelor devoţionale 
alcătuiesc o parte a educaţiei. Acestea ar trebui să influenţeze şi să 
stăpânească întreaga fiinţă. Obiceiul de a face bine lipseşte. Există 
acţiuni de elan, sub influenţe favorabile, dar a cugeta în mod natural 
şi bucuros asupra lucrurilor divine nu este principiul conducător al 
minţii. 

Vom creşte spiritual, dacă mintea va fi continuu ocupată cu 
lucrurile spirituale. Dar numai a te ruga pentru aceasta, şi cu privire 
la aceasta, nu va satisface nevoile celui în cauză. Tu trebuie să-ţi 
obişnuieşti mintea să se concentreze asupra lucrurilor spirituale. 
Exerciţiul va aduce putere. Mulţi dintre cei care mărturisesc a fi 
creştini au şanse să piardă ambele lumi. A fi jumătate creştin şi 
jumătate lumesc înseamnă unu la sută creştin şi restul lumesc. 

Ceea ce cere Dumnezeu este vieţuire spirituală, totuşi sunt mii 
care strigă: „Eu ştiu care este problema, eu n-am putere spirituală, 
nu mă bucur de Duhul lui Dumnezeu“. Totuşi, aceiaşi oameni vor 
deveni activi şi vorbăreţi, şi chiar elocvenţi, când discută despre 

probleme lumeşti. Ascultaţi la unii ca aceştia din adunare. Cam vreo 
duzină de cuvinte sunt spuse cu un glas de-abia auzibil. Aceştia sunt 
bărbaţi şi femei care aparţin lumii. Ei au cultivat înclinații lumești 
până când aptitudinile lor au ajuns puternice în această direcţie. 
Totuşi, ei sunt tot aşa de slabi cu privire la lucrurile spirituale, ca 
şi copilaşii, când ar trebui să fie puternici şi inteligenţi. Lor nu le 
place să stăruie asupra tainei evlaviei. Nu cunosc limba cerului şi 
nu-şi educă mintea în aşa fel, încât să fie pregătiţi să cânte cântările 
cerului sau să se delecteze în exerciţii spirituale, care, acolo, vor 
atrage atenţia tuturor. 

Pretinşii creştini, creştinii lumeşti nu sunt familiarizați cu lucru- 
rile cereşti. Ei nu vor fi niciodată aduşi la porţile Noului Ierusalim 
spre a se angaja în exerciţii care până acum nu i-au interesat în mod 
special. Ei nu şi-au format mintea să se delecteze în consacrare şi 
meditaţie asupra lucrurilor lui Dumnezeu şi a cerului. Atunci, cum 
se pot ei angaja în slujirea cerului? Cum să se delecteze cu cerul 
spiritual, curat şi sfânt, când aceasta n-a fost plăcerea lor pe pământ? 
Chiar şi atmosfera va fi curăţită acolo. Dar ei toţi nu sunt obişnuiţi cu 
ea. Când erau în lume, urmărind vocaţiile lor lumești, ei ştiau exact 
de ce să se ţină şi ce să facă. Clasa mai de jos a aptitudinilor fiind 
exersată constant, a crescut, în timp ce puterile mai înalte şi nobile 
ale minţii, nefiind întărite prin folosire, sunt incapabile să trezească 
deodată exerciţiile spirituale. Lucrurile spirituale nu sunt sesizate, 
pentru că sunt văzute cu ochii iubitori de lume, care nu pot evalua 
valoarea şi slava celor divine mai presus de cele vremelnice. 

Mintea trebuie educată şi disciplinată să iubească curăţia. Iubi- 
rea trebuie să fie încurajată pentru lucruri spirituale da, trebuie să 
fie încurajată, dacă vrei să creşti în harul şi cunoştinţa adevărului. 
Dorinţele de bunătate şi sfințire sunt în stare bună, în măsura în care 
sunt active, dar dacă se opresc aici, nu mai folosesc la nimic. Pla- 
nurile bune sunt binevenite, dar se vor dovedi de nici un folos, dacă 
nu sunt hotărât aduse la îndeplinire. Mulţi vor fi pierduţi, în timp ce 
speră şi doresc să fie creştini, dar nu fac nici un efort serios, de aceea 
vor fi cântăriţi în balanţă şi găsiţi uşori. Voința trebuie exersată în 
direcţia cea bună. Eu vreau să fiu un creştin sincer. Vreau să cunosc 
lungimea şi lăţimea, înălţimea şi adâncimea iubirii desăvârşite. As- 
cultă la cuvintele lui Isus: „Ferice de cei flămânzi şi însetaţi după 
neprihănire, căci ei vor fi săturaţi“ ( Matei 5, 6 ). Hristos a făcut 

provizii bogate spre a satisface sufletul care flămânzeşte şi însetează 
după dreptate. 

Elementul curat al iubirii va dezvolta sufletul pentru realizări mai 
înalte, pentru creşterea cunoștinței despre lucrurile divine, aşa încât 
el nu va fi satisfăcut cu puţină plinătate. Mulţi pretinşi creştini n-au 
simţământul puterii spirituale, pe care ar putea-o dobândi, dacă ar fi 
tot atâta de ambiţioşi, zeloşi şi stăruitori să câştige cunoştinţă despre 
lucrurile divine, precum sunt spre a obţine lucrurile fără valoare şi 
pieritoare ale acestei vieţi. Mulţimile de oameni, care mărturisesc 
a fi creştini, se mulţumesc a fi pitici spirituali. Ei nu sunt dispuşi 
să-şi ia ca ţintă mai întâi Împărăţia lui Dumnezeu şi dreptatea Sa. În 
consecinţă, evlavia este o taină ascunsă pentru ei şi nu o pot înţelege. 
Ei nu-L cunosc pe Hristos prin cunoaştere experimentală. 

Dacă aceşti bărbaţi şi femei, care sunt mulţumiţi cu situaţia lor 
pipernicită şi schiloadă, cu privire la lucrurile divine, ar fi transpor- 
taţi deodată în ceruri şi, pentru o clipă, ar fi martori la înalta şi sfânta 
stare desăvârşită, care se află acolo — fiecare suflet umplut cu iu- 
bire,fiecare faţă strălucind de bucurie, muzică încântătoare, în sunete 
melodioase, care se înalţă spre onoarea lui Dumnezeu şi a Mielului, 
neîncetate fluvii de lumină, curgând asupra sfinţilor, de la faţa Celui 
care şade pe tron şi de la Miel şi ar fi lăsaţi să înţeleagă că există 
bucurie mai înaltă şi mai mare pentru a fi experimentată, pentru că, 
cu cât primesc mai mult din bucuria lui Dumnezeu, cu atât mai mult 
este sporită aptitudinea lor de a mări şi mai mult bucuria veşnică, şi 
astfel să primească provizii noi şi mai mari de la izvoarele nesecate 
ale slavei şi fericirii de nespus — ar putea astfel de persoane, întreb 
eu, să se amestece cu mulţimea cerească, să participe la cântările lor, 
să suporte slava cea curată, înălţătoare şi transportatoare de bucurie, 
care emană de la Dumnezeu şi de la Miel? O, nu! Timpul lor de 
probă a fost prelungit cu ani, ca ei să poată învăţa limba cerului, să 
poată deveni „părtaşi ai firii dumnezeieşti, după ce aţi fugit de stri- 
căciunea care este în lume prin pofte“ ( 2 Petru 1, 4 ). Dar ei au avut 
o preocupare egoistă, în care au angajat puterile minţii şi energiile 
fiinţei lor. Ei nu şi-au putut îngădui să-l slujească lui Dumnezeu fără 
rezerve şi să facă din aceasta o preocupare. Primul loc trebuia să-l 
ocupe întreprinderile lumeşti şi să consume cele mai bune puteri 
ale lor, iar lui Dumnezeu Îi era consacrat doar un gând în treacăt. 
Urmează, oare, ca aceştia să mai fie schimbaţi după decizia finală: 

„Cine este sfânt, să se sfinţească şi mai departe, cine este întinat să 
se întineze şi mai departe“? Un astfel de timp va veni. 

Aceia care şi-au antrenat mintea cu exerciţii spirituale vor fi 
schimbaţi spre a nu fi copleşiţi de slava transcedentală a cerului. Tu 
poţi fi un bun cunoscător al artelor, poţi face cunoştinţă cu ştiinţele, 
poţi excela în muzică şi arta caligrafiei, manierele tale pot să placă 
asociaţilor tăi, dar ce au de-a face aceste lucruri cu pregătirea pentru 
cer? Ce fac ele ca să te pregătească să stai înaintea tribunalului lui 
Dumnezeu? 

Să nu fii înşelat. Dumnezeu nu poate fi batjocorit. Nimic altceva 
decât sfinţirea te va pregăti pentru cer. Numai evlavia experimentală, 
sinceră, este cea care îţi poate da un caracter curat şi înălţat şi te 
poate face în stare să intri în prezenţa lui Dumnezeu, care locuieşte 
în lumina de neapropiat. Caracterul ceresc trebuie să fie obţinut pe 
pământ, sau nu mai poate fi obținut deloc. Atunci începe de îndată. 
Nu te legăna în speranţa că va veni un timp când vei putea face 
un efort serios, mai uşor decât acum. Fiecare zi măreşte distanţa 
dintre tine şi Dumnezeu. Pregăteşte-te pentru veşnicie cu un astfel 
de zel, cum nu l-ai manifestat încă. Educă-ţi mintea să-i placă Biblia, 
să-i placă adunarea de rugăciune, să-i placă ora de meditaţie şi, mai 
presus de toate, ora când sufletul comunică cu Dumnezeu. Caută 
să ai înclinații cereşti, dacă doreşti să te uneşti cu corul ceresc în 
locaşurile de sus. 

Pentru viaţa ta începe acum un an nou. În cartea îngerului ra- 
portor, este întoarsă o pagină nouă. Care va fi raportul înregistrat pe 
paginile ei? Să fie el pătat de neglijenţă faţă de Dumnezeu, de sarcini 
neîmplinite? Ferească Dumnezeu! Fă ca acolo să fie înregistrat un 
raport de care nu-ţi va fi ruşine să fie descoperit spre a fi văzut de 
oameni şi de îngeri. 

Greenville, Michigan, 27 iulie 1868. 

Iubită soră M: Când Domnul mi-a arătat cazul tău, am fost dusă 
înapoi cu mulţi ani în urmă, când ai devenit o credincioasă, în apro- 
piata revenire a lui Hristos. 

Soţul tău era un bărbat afectuos, cu înclinații nobile; dar el s- 
a încrezut în propria lui putere, care era slăbiciune. El nu simţea 
nevoia de a face din Dumnezeu tăria lui. Băuturile alcoolice i-au 
amortit creierul şi în cele din urmă, i-au paralizat puterile superioare 
ale minţii. Şi-a sacrificat maturitatea evlavioasă spre a-şi satisface 
setea după băuturi alcoolice. 

Tu ai suferit împotrivire şi abuz, dar Dumnezeu a fost izvorul 
tăriei tale. Cât timp te-ai încrezut în El, El te-a sprijinit şi n-a fost 
îngăduit să fii copleşită de toate necazurile tale. Cât de adesea te- 
au întărit îngerii cereşti când erai descurajată, prezentând minţii 
tale minunate texte din Scriptură, care vorbesc despre iubirea lui 
Dumnezeu, nelipsită niciodată, şi care sunt dovada că bunătatea Lui 
nu se schimbă. 

Sufletul tău s-a încrezut în Dumnezeu. Mâncarea şi băutura ta 
erau să faci voia Tatălui tău din cer. Uneori, aveai o încredere fermă 
în făgăduinţele lui Dumnezeu, iar apoi, din nou, credinţa ta avea 
să fie încercată la maximum. Comportarea lui Dumnezeu părea 
misterioasă, totuşi, cea mai mare parte din timp ai avut dovada că El 
privea asupra suferinţei tale şi că n-avea să îngăduie ca poverile tale 
să fie mai mari decât puteai să le porți. 

Domnul a văzut că aveai nevoie de o destoinicie pentru cereasca 
Lui Împărăţie. El nu te-a lăsat în cuptor pentru ca focul suferinţei 
să te consume. În calitate de rafinator şi purificator de argint, El 
Îşi va păstra privirea asupra ta, supraveghind procesul de purificare, 
până ce va discerne chipul Său reflectat în tine. Deşi ai simţit adesea 
flacăra încinsă a suferinţei asupra ta, şi uneori credeai că are să te 
mistuie, totuşi, bunătatea lui Dumnezeu a fost tot atât de mare faţă de 
tine în acest timp, ca şi atunci când erai liberă în spirit şi triumfătoare 

în El. Cuptorul era pentru a purifica şi curăţi şi nu pentru a consuma 
ŞI nimici. 

Te-au văzut luptându-te cu sărăcia, căutând să te susţii pe tine şi 
pe copiii tăi. De multe ori, nu ştiai ce să faci; viitorul arăta întunecos 
şi nesigur. În necazul tău, ai strigat către Domnul şi El te-a mângâiat 
şi te-a ajuta, iar în jurul tău, au strălucit raze de lumină, pline de 
speranţă. Cât de preţios a fost Dumnezeu pentru tine în astfel de 
vremuri! Cât de plăcută a fost iubirea Lui mângâietoare! Simţeai că 
aveai o comoară a lui Dumnezeu, care suferă. Ce mângâiere trebuie 
să fi simţit că poţi să-L chemi ca Tată al tău! 

Cazul tău a fost, în realitate, mai rău decât dacă ai fi fost văduvă. 
Inima ţi-a fost rănită de cursele întinse de soţul tău, dar persecutările, 
amenințările şi violenţa lui, nu te-au făcut să te încrezi în propria 
ta înţelepciune şi să-L uiţi pe Dumnezeu. Departe de aceasta, ţi-ai 
simţit, în mod apreciabil, slăbiciunea şi că erai incapabilă să-ţi porţi 
poverile. 

În slăbiciunea de care îţi dădeai seama, ai fost uşurată, aducând 
poverile tale grele la Isus, marele Purtător de poveri. Cât de mult te-a 
înveselit fiecare rază de lumină a prezenţei Lui şi cât de puternică 
te-ai simțit în tăria Lui! Când furtuna persecuției şi a cruzimii a 
izbucnit, nu ai fost doborâtă; ci, în acele vremuri de necaz, ţi-ai dat 
bine seama de puterea, calmul şi pacea, care au fost o minune pentru 
tine. 

Când acuzaţii injurioase şi reproşuri mai crude decât săgețile 
şi suliţele s-au abătut asupra ta, influenţa Duhului lui Dumnezeu 
asupra inimii tale te-a făcut să vorbeşti calm şi nepătimaş. Nu-ţi era 
în fire să faci acest lucru. Acesta era rodul Duhului lui Dumnezeu. 
Acesta a fost harul lui Dumnezeu care ţi-a întărit credinţa în mijlocul 
tuturor amărăciunilor de speranţă amânată. Harul te-a întărit pentru 
luptă şi suferinţă şi te-a făcut biruitoare. Harul te-a învăţat să te rogi, 
să iubeşti şi să te încrezi în ciuda anturajului tău nefavorabil. Când 
ai înţeles de repetate ori că rugăciunile tale au primit răspuns într-un 
fel deosebit, n-ai socotit că acesta s-a datorat vreunui merit al tău, ci 
datorită marii tale nevoi. Necesitatea ta a fost ocazia lui Dumnezeu. 
În acele zile de necaz, viaţa ta trebuia să se încreadă în Dumnezeu. 
Şi manifestările Lui de eliberare specială, când erai în cele mai grele 
situaţii, erau ca oazele din deşert pentru călătorul slab şi obosit. 

Domnul nu te-a lăsat să pieri. El a ridicat adesea prieteni să te 
ajute când te aşteptai cel mai puţin. Îngerii lui Dumnezeu ti-au slujit 
când te-au condus pas cu pas pe calea accidentată. Erai apărată de 
sărăcie, dar aceasta era cea mai mică dintre dificultăţile cu care aveai 
de luptat. Când nu Şi-a exercitat puterea, ai simţit că paharul pe 
care trebuia să-l bei era într-adevăr mai amar; şi când S-a înjosit 
să urmeze pe calea păcatului, şi tu ai fost batjocorită şi insultată în 
propria ta casă, a creat între El şi tine o prăpastie care nu putea fi 
trecută niciodată. Atunci, în dureroasa şi profunda ta întristare şi în 
încurcătură, Domnul ţi-a ridicat prieteni. El nu te-a lăsat singură, ci 
tăria Lui a fost împărtăşită şi ai putut să spui: „Domnul este ajutorul 
meu.“ 

În toate necazurile tale, care niciodată n-au fost cunoscute pe 
deplin de alţii, ai avut un Prieten sigur, care a spus: „Eu sunt cu voi 
în toate zilele, până la sfârşitul veacului“ ( Matei 28, 20 ). Cât a fost 
pe pământ, El era întotdeauna mişcat de nenorocirea omului. Deşi 
acum este înălţat la Tatăl Său, şi este adorat de îngeri, care ascultă 
grabnic de poruncile Sale, inima Lui, care a iubit, a avut milă şi a 
simpatizat, nu s-a schimbat. Ea mai rămâne încă o inimă afectuoasă, 
neschimbătoare. Acelaşi Isus a cunoscut toate necazurile tale şi nu 
te-a lăsat să lupţi singură cu ispitele, să duci bătălia cu cel rău, şi, 
în final, să fii zdrobită de poveri şi durere. Prin îngerii Săi, El i-a 
şoptit: „Nu te teme, căci Eu sunt cu tine. Am fost mort, şi iată că 
sunt viu în vecii vecilor“ ( Geneza 26, 24; Apocalipsa 1, 18 ). Eu 
cunosc durerile tale; Eu le-am îndurat. Sunt familiarizat cu luptele 
tale; Eu le-am experimentat. Cunosc ispitirile tale. Eu am avut de 
luptat cu ele. Am văzut lacrimile tale. Am plâns şi Eu. Speranţele 
tale sunt zdrobite; dar lasă ca ochiul credinţei să fie ridicat să străbată 
perdeaua şi ancorează-ţi acolo speranţele. Asigurarea veşnică este că 
ai „Un Prieten care ţine mai mult la tine decât un frate“ ( Proverbe 
18,24). 

O, iubita mea soră, dacă ai putea numai să vezi, cum am văzut eu, 
căile şi lucrările lui Dumnezeu, manifestate toate prin încurcăturile 
şi necazurile din prima parte a experienţei tale, când erai apăsată de 
sărăcie, nu L-ai putut uita niciodată, ci iubirea şi zelul tău ar creşte 
spre a promova neobosita Sa slavă. 

Ca urmare a suferințelor şi necazurilor tale speciale, sănătatea ta 
a slăbit. Prietenii cauzei lui Dumnezeu au fost doar câţiva, şi mulţi 

dintre ei erau săraci; şi tu puteai să vezi doar puţină speranţă la 
dreapta sau la stânga. Priveai la copiii tăi şi la situaţia ta lipsită şi 
neajutorată, şi inima ta era gata să leşine. În acest timp, prin influenţa 
adventiştilor, care s-au unit cu tremurătorii, şi în care aveai încredere, 
pentru că ei fuseseră prietenii tăi în timp de nevoie, ai fost convinsă 
să mergi la acea sectă, pentru un timp. Dar îngerii lui Dumnezeu 
nu te-au părăsit. Ei i-au slujit şi au fost ca un zid de foc în jurul 
tău. În mod deosebit, îngerii cei sfinţi te-au ocrotit de influenţele 
înşelătoare, care predomină la acei oameni. Tremurătorii au crezut 
că tu îţi vei uni interesul cu al lor; şi că, dacă te vor putea convinge 
să devii unul dintre membrii lor, vei fi un mare ajutor pentru cauza 
lor, pentru că tu vei fi o membră înflăcărată a grupării lor. Ei i-ar fi 
dat o poziţie înaltă în mijlocul lor. Unii dintre tremurători au primit 
manifestări spiritiste, care le-au spus că erai plănuită de Dumnezeu 
să fii o membră de frunte în gruparea lor, dar că nu trebuie să fii 
constrânsă, că amabilitatea avea să aibă o influenţă puternică acolo 
unde forţa sau constrângerea ar fi dat naştere la un eşec al speranţelor 
lor. 

Hipnotismul era practicat la ei într-o manieră puternică. Prin 
puterea aceasta, lor le plăcea să creadă că vei fi adusă să vezi lucrurile 
în aceeaşi lumină în care le văd ei. Tu nu-ţi dădeai seama de toate 
artificiile şi înşelăciunea, folosite spre a-şi atinge scopul. Domnul 
te-a apărat. Se părea că în jurul tău era un cerc de lumină, care 
provenea de la îngerii slujitori, aşa că întunericul care exista în jurul 
tău n-a întunecat cercul de lumină. Domnul ţi-a deschis calea să 
părăseşti acea comunitate înşelată şi ai lăsat nevătămate principiile 
credinţei tale, tot aşa de curate ca şi atunci când ai mers în mijlocul 
lor. 

Braţul tău bolnav a fost o mare suferinţă. Ai încercat în dreapta 
şi-n stânga după ajutor. Ai consimţit să laşi o femeie să-şi încerce 
asupra ta iscusinţa cu care se fălea. Femeia aceasta era un agent 
special al lui Satana. Prin experienţele ei, aproape că ţi-ai pierdut 
viaţa. Otrava introdusă în organismul tău era suficientă să omoare o 
persoană cu cea mai robustă constituţie. Aici, Dumnezeu a intervenit 
din nou, altfel viaţa ta ar fi fost sacrificată. 

Orice mijloc la care ai recurs pentru recâştigarea sănătăţii a dat 
greş. Nu doar braţul ţi-a fost bolnav, ci tot corpul. Plămânii ţi-au 
au fost afectaţi şi te îndreptai grăbită spre moarte. De data aceasta, 

ai socotit că numai Dumnezeu te poate scăpa. Mai puteai face un 
singur lucru; puteai să urmezi instrucţiunea apostolului Iacov din 
capitolul cinci. Tu ai făcut un legământ cu Dumnezeu că, dacă EI îţi 
va cruța viaţa, ca să mai poţi sluji nevoilor copiilor tăi, te vei devota 
Domnului, şi numai Lui îi vei sluji; îţi vei consacra viaţa pentru 
slava Lui; îţi vei folosi puterea spre înaintarea cauzei Lui şi pentru 
a face binele pe pământ. Îngerii au înregistrat făgăduinţa făcută lui 
Dumnezeu. 

Noi am venit la tine în marea ta suferinţă şi am cerut făgăduinţa 
lui Dumnezeu în favoarea ta. Noi n-am îndrăznit să privim la apa- 
renţe, pentru că, făcând aşa, am fi fost ca Petru, pe care Domnul l-a 
invitat să vină la El pe apă. El ar fi trebuit să-şi ţină privirea spre Isus; 
dar a privit în jos, la valurile tulburate, şi credinţa lui a slăbit. Noi 
ne-am prins liniștiți şi hotărâți numai de făgăduinţele lui Dumnezeu, 
indiferent de aparenţe şi, prin credinţă, am cerut binecuvântarea. 
Mie mi-a fost arătat, în mod deosebit, că Dumnezeu a lucrat în mod 
minunat şi tu ai fost salvată printr-o minune a îndurării, spre a fi 
un monument viu al puterii Lui vindecătoare, şi a mărturisiri fiilor 
oamenilor despre minunatele Lui lucrări. 

În timpul când ai simţit o schimbare atât de hotărâtă, captivitatea 
ta s-a schimbat şi, în locul îndoielii şi al profundei întristări, inima 
ta a fost umplută cu bucurie şi veselie. 

Laudă lui Dumnezeu a fost în inima ta şi pe buzele tale. „Ah, 
ce-a lucrat Domnul!“, a fost simţământul sufletului tău. Domnul a 
auzit rugăciunile slujitorilor Lui şi te-a ridicat să mai trăieşti şi să 
mai înduri necazuri, să veghezi şi să aştepţi arătarea Sa, şi să slăveşti 
Numele Lui. 

Sărăcia şi grijile apăsau greu asupra ta. Uneori, te împresurau 
nori negri şi, nemaiputând suporta, întrebai: „O, Dumnezeule, m-ai 
lepădat?“ Dar nu erai lepădată, deşi nu puteai vedea o cale deschisă 
înaintea ta. Domnul dorea să te încrezi în iubirea şi îndurarea Lui, în 
mijlocul norilor şi al întunericului, ca şi în timp cu lumină. Uneori, 
norii aveau să se despartă, şi raze de lumină aveau să strălucească 
printre ei spre a-ţi întări inima descurajată şi pentru a-ţi mări încre- 
derea şovăitoare, iar tu aveai să-ţi fixezi din nou credinţa tremurândă 
asupra făgăduinţelor sigure ale Tatălui tău ceresc. Fără să vrei, aveai 
să strigi: „O, Dumnezeule, vreau să cred; vreau să mă încred în Tine. 
Până acum, Tu ai fost ajutorul meu, şi acum nu mă vei părăsi.“ 

Când ai câştigat biruinţa, şi asupra ta a strălucit lumina din nou, 
nu puteai găsi cuvinte spre a-ţi exprima recunoştinţa sinceră faţă de 
milostivul tău Tată ceresc; şi te-ai gândit că niciodată nu te vei mai 
îndoi de iubirea Lui şi nu vei mai fi încrezătoare în purtarea Lui de 
grijă. Tu n-ai căutat comoditate. N-ai socotit munca grea ca o povară, 
dacă se deschidea doar calea ca să poţi purta de grijă copiilor tăi şi 
să-i ocroteşti de nelegiuirea existentă în acest veac al lumii. Povara 
inimii tale era ca să-i poţi întoarce la Domnul. Ai mijlocit înaintea 
lui Dumnezeu pentru copiii tăi, cu strigăte şi lacrimi. Ai dorit atât 
de mult convertirea lor. Uneori, inima ta avea să fie descurajată şi 
slăbită, şi te temeai că rugăciunile tale n-aveau să fie ascultate; apoi, 
din nou, aveai să-i consacri lui Dumnezeu pe copiii tăi, şi dorinţa 
fierbinte a inimii tale avea să-i pună iarăşi pe altar. 

Când au plecat la armată, rugăciunile tale i-au urmat. Au fost 
în mod minunat ocrotiţi de rele. Ei au numit aceasta noroc; dar 
rugăciunile unei mame, pornite dintr-un suflet îngrijorat şi împovărat, 
când a simţit pericolul şi primejdia în care se aflau copii ei, fiind 
izolaţi în tinereţea lor fără speranţă în Dumnezeu, aveau mult de-a 
face cu ocrotirea lor. Cât de multe rugăciuni au fost primite în cer, 
ca aceşti fii să poată fi apăraţi, ca să asculte de Dumnezeu, să-şi 
consacre viaţa spre slava Sa! În neliniştea ta pentru copii, ai pledat 
la Dumnezeu să-i aducă din nou la tine, şi vei căuta şi mai serios să-l 
conduci pe calea spre sfințire. Credeai că vei munci cu mai multă 
credincioşie decât ai făcut vreodată. 

Domnul a îngăduit să fii instruită prin adversitate şi suferinţă, ca 
să poţi obţine o experienţă care avea să fie folositoare pentru tine şi 
pentru alţii. În zilele de sărăcie şi necaz, tu L-ai iubit pe Domnul, 
şi i-au plăcut privilegiile religioase. Mângâierea ta era apropierea 
revenirii lui Hristos. Aceasta era o speranţă vie, că în curând aveai 
să găseşti odihnă faţă de muncă şi sfârşitul tuturor necazurilor tale; 
când vei afla că n-ai muncit şi n-ai suferit prea mult; căci apostolul 
Pavel declară: „Căci întristările noastre uşoare de o clipă lucrează 
pentru noi tot mai mult o greutate veşnică de slavă“ ( 2 Corinteni 4, 
17). 

A te întâlni cu poporul lui Dumnezeu ți se părea aproape ca şi 
cum ai vizita cerul. Obstacolele nu te-au împiedicat. Puteai să suferi 
oboseala şi foamea după hrană vremelnică, dar nu puteai fi lipsită de 
hrana spirituală. Ai căutat serios harul lui Dumnezeu şi n-ai căutat 

în zadar. Participarea împreună cu poporul lui Dumnezeu era cea 
mai bogată binecuvântare de care te puteai bucura. 

În experienţa ta creştină, sufletul tău avea oroare de vanitate, 
mândrie şi etalare extravagantă. Când ai fost martoră la cheltuirea de 
mijloace printre pretinşii creştini, spre a se etala şi a hrăni mândria, 
inima şi buzele tale au spus: „O, dacă aş avea eu mijloacele mânu- 
ite de cei necredincioşi în isprăvnicia lor, aş socoti ca unul dintre 
cele mai mari privilegii să-i ajut pe cei nevoiaşi şi să contribui la 
înaintarea cauzei lui Dumnezeu!“ 

Adesea îţi dădeai bine seama de prezenţa lui Dumnezeu în timp 
ce căutai, în felul tău umil, să-i luminezi pe alţii, cu privire la adevăr, 
pentru aceste zile de pe urmă. Ai experimentat pentru tine însăţi 
adevărul. Ceea ce ai văzut, auzit, experimentat şi mărturisit, ştiai 
că nu era o născocire. Erai încântată să prezinţi înaintea altora, în 
conversaţie particulară, calea minunată pe care l-a condus Dumnezeu 
pe poporul Său. Povesteai procedeele Lui cu atâta siguranţă, încât 
să inspire convingere în inimile celor care te ascultau. Vorbeai ca 
şi când aveau cunoştinţă despre lucrurile pe care le afirmai. Când 
vorbeai altora cu privire la adevărul prezent, doreai ocazii şi mai mari 
şi o mult mai întinsă influenţă, ca să poţi aduce la cunoştinţa multora 
din întuneric lumina care ţi-a luminat cărarea. Uneori, priveai la 
sărăcia ta, la influenţa ta limitată, şi la cele mai bune străduinţe ale 
tale, adesea greşit interpretate de presupuşii tăi prieteni ai cauzei 
adevărului şi erai aproape descurajată. 

Uneori, în starea ta îndoielnică, ai judecat greşit, şi acolo erau 
cei care ar fi putut să aibă acea iubire care nu se gândeşte la rău, 
care au vegheat şi au intuit răul, şi au făcut cele mai multe dintre 
greşelile pe care ei au crezut că le-au găsit la tine. Dar iubirea şi 
mila delicată ale lui Isus n-au fost retrase; ele au fost sprijinul tău 
în mijlocul necazurilor şi persecuțiilor vieţii tale. Pentru tine erau 
esenţiale Împărăţia cerurilor şi îndreptăţirea lui Hristos. Viaţa ta era 
vătămată de imperfecţiuni, pentru că a greşi este omenesc, dar din 
câte a avut Domnul plăcere să-mi arate despre anturajul descurajator 
din timpul sărăciei şi necazului tău, nu cunosc pe nici unul care, 
dacă ar fi pus în situaţia în care ai fost tu, în sărăcie şi necazuri 
stânjenitoare, ar fi mers pe această cale, făcând mai puţine greşeli 
decât ai făcut tu. Este uşor pentru cei care sunt cruţaţi de încercări 
grele, la care sunt supuşi alţii, să privească şi să se îndoiască, să 

bănuiască răul şi să găsească greşeli. Unii sunt mult mai gata să-i 
cenzureze pe alţii pentru urmarea pe o anumită cale decât să-şi ia 
răspunderea şi să le spună ce-ar fi trebuit făcut sau să indice o cale 
mai corectă. 

Tu ai devenit confuză. Nu mai ştiai în cine să te încrezi. În.... 
şi prin împrejurimi, erau numai puţini păzitori ai Sabatului, care 
exercitau o influenţă salvatoare. Unii care mărturiseau credinţa nu 
făceau cinste cauzei adevărului prezent. Nu adunau cu Hristos, ci 
împrăştiau. Puteau să vorbească tare şi îndelungat, cu toate acestea, 
inimile lor nu erau cu lucrarea. Nu erau sfințiţi prin adevărul pe 
care-l mărturiseau. Aceştia, neavând rădăcină în ei înşişi, au renunţat 
la credinţă. Dacă ar fi făcut acest lucru mai devreme, ar fi fost mai 
bine pentru cauza adevărului. Ca urmare a acestor lucruri, Satana a 
profitat de tine şi a pregătit calea pentru apostazia ta. 

Atenţia mi-a a fost atrasă de dorinţa ta de a avea mijloace. Sim- 
țământul inimii tale era: „O, de-aş avea şi eu mijloace, nu le-aş risipi! 
Aş da o pildă celor care sunt strânşi şi zgârciţi. Le-aş arăta marea 
binecuvântare care există în a fi primit spre a face bine“. Sufletul tău 
a simţit oroare faţă de lăcomie. Când i-ai văzut pe cei care posedau 
din belşug din bunurile acestei lumi, închizând uşa inimii lor faţă de 
strigătele celor în nevoie, ai spus: „Dumnezeu le va răsplăti; El le 
va răsplăti după faptele lor.“ Când i-ai văzut pe cei bogaţi, umblând 
în îngâmfarea lor, inimile lor fiind înconjurate de egoism, ca şi cu 
legături din fier, ţi-ai dat seama că ei erau mai săraci decât tine, 
deşi tu te aflai în lipsă şi suferinţă. Când i-ai văzut pe aceşti oameni 
mândri de averea lor, comportându-se cu îngâmfare, din cauza că 
banii au putere, ţi-a fost milă de ei, şi cu nici un chip n-ai fi vrut 
să fii convinsă să schimbi locul cu ei. Totuşi, ai dorit să ai mijloace 
pe care să le poţi folosi în aşa fel, încât să fie o mustrare pentru cei 
lacomi. 

Domnul a spus îngerului Său, care te-a slujit: „Eu am pus-o 
la încercare în sărăcie şi suferinţă şi ea nu s-a despărțit de Mine, 
nici nu s-a revoltat împotriva Mea. Acum o voi pune la încercare 
în prosperitate. Am să-i descopăr o pagină a inimii umane, cu care 
n-a făcut cunoştinţă. Îi voi arăta că banii sunt cel mai periculos 
vrăjmaş pe care l-a întâlnit vreodată. Am să-i descopăr înşelăciunea 
bogățiilor, că ele sunt o cursă, chiar pentru cei care socotesc că 


[278] 


[279] 


254 Mărturii pentru comunitate vol.2 


sunt siguri faţă de egoism şi se dovedesc a fi împotriva înălţării, 
extravaganţei, mândriei şi plăcerii de a fi lăudaţi de oameni.“ 

Mi-a fost arătat că s-a deschis o cale pentru tine, aceea de a-ţi 
îmbunătăţi viaţa şi, în cele din urmă, şi de a obţine bani, pe care tu 
ai crezut că îi vei folosi cu înţelepciune şi spre slava lui Dumnezeu. 
Cu câtă îngrijorare a supravegheat îngerul tău slujitor, ca să vadă 
cum vei face faţă încercării. Pe măsură ce ai început să câştigi, am 
văzut că, în mod gradat şi aproape pe neobservate, te-ai despărțit 
de Dumnezeu. Banii care ţi-au fost încredinţaţi i-ai cheltuit pentru 
propriul tău avantaj, spre a te înconjura cu lucrurile bune ale acestei 
vieţi. I-am văzut pe îngeri privind la tine cu profundă tristeţe, cu 
feţele lor pe jumătate întoarse în altă parte, nevoind să te părăsească. 
Totuşi, prezenţa lor n-a fost observată de tine şi ţi-ai urmat cursul 
fără să ţii seamă de îngerul păzitor. 

Ocupaţia şi grijile în noua ta poziţie reclamau timpul şi atenţia 
ta, şi datoria ta faţă de Dumnezeu n-a fost luată în considerare. Isus 
te-a cumpărat cu propriul Lui sânge. Tu nu-ţi aparţinea. Timpul tău, 
puterea ta şi mijloacele pe care le mânuiai aparţineau Răscumpă- 
rătorului tău. El a fost Prietenul tău constant, tăria şi sprijinul tău 
când fiecare dintre ceilalţi prieteni s-au dovedit a fi o trestie frântă. 
Tu ai răsplătit iubirea şi mărinimia lui Dumnezeu cu nerecunoştinţă 
şi uitare. 

Unica ta siguranţă era în încredere absolută în Hristos, Mântu- 
itorul tău. Nu exista nici o siguranţă pentru tine departe de cruce. 
Cât de slabă a apărut puterea omenească în cazul acesta! O, cât de 
evident este faptul că nu există putere reală, ci numai aceea care este 
dată de Dumnezeu celor care se încred în El! O cerere înălţată către 
Dumnezeu, prin credinţă, are mai mare putere decât de priceperea 
umană. 

În prosperitatea ta, n-ai adus la îndeplinire hotărârile luate în 
vreme de restrişte. Înşelăciunea bogățiilor te-a schimbat faţă de 
hotărârile tale. Te-au năpădit grijile. Influenţa ta s-a extins. Când cei 
îndureraţi au simţit uşurarea suferinţei, ei te-au slăvit, şi te-ai deprins 
să-ţi placă lauda de pe buzele sărmanilor muritori. Tu erai într-un 
oraş cu o populaţie accesibilă şi ai socotit aceasta ca fiind necesar 
pentru succesul afacerilor tale, cât şi pentru a-ţi menţine influenţa, 
pentru ca anturajul tău să fie oarecum în concordanţă cu afacerea ta. 
Dar ai împins lucrurile prea departe. Ai fost prea mult influenţată de 

părerile şi judecata altora. Ai cheltuit bani fără să fie nevoie numai 
pentru a satisface ochiul şi mândria altora. Ai uitat că mânuiai banii 
Domnului. Când banii erau cheltuiţi de tine numai pentru a încuraja 
vanitatea, n-ai ţinut seamă că îngerul raportor înregistra un raport cu 
care ti-ar fi fost ruşine să te mai întâlneşti. Îngerul, arătând spre tine, 
a spus: „Tu te slăveşti pe tine, dar n-ai preamărit pe Dumnezeu“. 
Tu ai slăvit chiar şi faptul că ţi-a stat în putere să cumperi lucrurile 
acelea. 

O mare sumă a fost cheltuită pentru lucruri nenecesare, care 
se potriveau numai pentru etalare şi încurajarea vanităţii şi a mân- 
driei, care îţi vor pricinui remuşcări şi ruşine. Dacă ai fi ţinut minte 
pretenţiile pe care cerul le are asupra ta şi ai fi făcut o distribuire 
corectă a mijloacelor date ţie în grijă, prin ajutorarea celor în nevoie 
şi înaintarea cauzei adevărului prezent, ţi-ai fi adunat o comoară 
în ceruri şi ai fi fost bogată faţă de Dumnezeu. Gândeşte-te cât de 
mulți bani au fost investiţi unde n-au folosit în realitate nimănui; nici 
unul n-a fost hrănit sau îmbrăcat şi nimeni n-a fost ajutat să vadă 
umblările lui greşite, ca să se poată întoarce la Hristos şi să trăiască. 

Ai făcut investiţii mari în întreprinderi nesigure. Satana ţi-a orbit 
în aşa fel ochii, încât să nu poţi vedea că aceste întreprinderi nu-ţi vor 
produce nici un venit. Întreprinderea de asigurare a vieţii veşnice nu 
ţi-a trezit interesul. Aici ai fi putut cheltui bani, fără nici un risc,fără 
dezamăgire şi, la sfârşit, ai fi primit profituri enorme. Aici ai fi putut 
investi în banca cerului, care nu dă greş niciodată. Aici ai fi putut 
pune la păstrare comorile tale, unde hoţul nu le fură şi rugina nu le 
strică. Întreprinderea aceasta este veşnică şi este cu atât mai nobilă 
decât o întreprindere pământească, cu cât sunt mai înalte cerurile 
decât pământul. 

Copiii tăi n-au fost ucenici ai lui Hristos. Ei erau prieteni cu 
lumea şi inimile lor fireşti au dorit să fie ca cei din lume. Pofta 
ochilor şi mândria vieţii i-a stăpânit şi te-au influenţat şi pe tine într- 
o anumită măsură. Ai căutat mai serios să placi şi să-i mulţumeşti 
pe copiii tăi decât să placi şi să-L slăveşti pe Dumnezeu. Ai uitat 
pretențiile lui Dumnezeu şi nevoile cauzei Sale. Egoismul te-a făcut 
să cheltuieşti bani pentru ornamente spre a te satisface pe tine şi 
pe copiii tăi. Nu te-ai gândit că banii aceia nu erau ai tăi; că ţi-au 
fost daţi cu împrumut spre a fi pusă la încercare şi a se vedea dacă 
vei evita relele pe care le-ai observat la alţii. Dumnezeu te-a făcut 

ispravnicul Lui, şi când va veni să Se socotească cu slujitorii Săi, ce 
raport poţi să prezinţi despre isprăvnicia ta? 

Credinţa şi încrederea ta simplă în Dumnezeu au început să 
descrească, de îndată ce banii s-au revărsat din abundență asupra ta. 
Nu te-ai îndepărtat de Dumnezeu cu totul deodată. Apostazia ta a fost 
pe etape. Ai încetat consacrarea de dimineaţă şi de seară pentru că 
nu era totdeauna convenabilă. Soţia fiului tău ţi-a pricinuit necazuri 
de un caracter deosebit de grav, care au contribuit considerabil de 
mult la descurajarea ta de a nu mai continua devoţiunile familiale. 
Căminul tău a ajuns un cămin fără rugăciune. Pe locul dintâi se aflau 
afacerile tale, iar Domnul şi adevărul Lui au ajuns pe locul al doilea. 
Priveşte spre înapoi la zilele de început ale experienţei tale. Te-ar fi 
sustras pe tine aceste necazuri de la rugăciunea familială? 

Neglijând rugăciunea cu glas tare ai pierdut o influenţă în că- 
minul tău, pe care ai fi putut s-o păstrezi. Era de datoria ta să-L 
mărturiseşti pe Dumnezeu în familia ta, indiferent de consecinţe. 
Cererile tale ar fi trebuit să fie prezentate lui Dumnezeu dimineaţa şi 
seara. Tu ar fi trebuit să fii ca preot al cauzei tale, mărturisindu-ţi pă- 
catele tale şi ale copiilor tăi. Dacă ai fi fost credincioasă, Dumnezeu, 
care a fost călăuza ta, nu te-ar fi lăsat în propria ta înţelepciune. 

Au fost cheltuite mijloace pentru etalare fără nici un folos. Din 
cauza acestui păcat al altora ai simţit o mâhnire adâncă. Folosind 
astfel banii, tu ÎL jefuiai pe Dumnezeu. Atunci Domnul a spus: „Eu 
am să împrăştii. Am să-i permit să meargă pentru un timp pe calea 
aleasă de ea. Îi voi întuneca judecata şi îi voi îndepărta înţelepciunea. 
Îi voi arăta că tăria ei este slăbiciune şi înţelepciunea ei nebunie. O 
voi smeri, şi-i voi deschide ochii să vadă cât de mult s-a îndepărtat 
de Mine. Şi dacă nu va vrea să se întoarcă la Mine cu toată inima 
ei, şi să Mă recunoască în toate căile ei, mâna Mea va împrăştia şi 
mândria mamei şi a copiilor săi, va fi doborâtă, şi soarta lor va fi din 
nou sărăcia. Numele Meu va fi înălţat. Trufia omului va fi doborâtă 
şi mândria omului va fi înjosită.“ 

Vedenia de mai sus a fost dată la 25 decembrie 1865, în oraşul 
Rochester, New York. În iunie trecut, am văzut că Domnul te-a tratat 
cu iubire, că acum te-a invitat să te întorci la El, ca să poţi trăi. Mi-a 
fost arătat că timp de ani de zile ai simţit că te aflai într-o stare de 
apostazie. Dacă ai fi fost consacrată faţă de EI, ai fi putut face o 
lucrare bună şi mare, lăsând ca lumina ta să-i lumineze şi pe alţii. 

Fiecăruia îi este dată o lucrare de făcut pentru Domnul. Fiecăruia 
din slujitorii Săi le sunt încredințate daruri sau talanţi. „Unuia i-a dat 
cinci talanţi, altuia doi, şi altuia unul; fiecăruia după puterea lui“ ( 
Matei 25, 15 ). Fiecare slujitor are o parte de credit pentru care este 
răspunzător şi diferitele credite sunt proporționale după diferitele 
capacităţi. În repartizarea darurilor Sale, Dumnezeu n-a lucrat cu 
părtinire. El a împărțit talanţii conform cu puterile cunoscute ale 
slujitorilor Lui, şi El aşteaptă venit corespunzător. 

În experienţa ta mai timpurie, Dumnezeu ţi-a făcut parte de 
talente de influenţă, dar nu ţi-a dat talente în bani, şi de aceea n-a 
aşteptat de la tine, în sărăcia ta, să dai ceea ce nu aveai. Ca şi văduva, 
ai dat ce-ai putut, deşi dacă ai fi avut în vedere împrejurările, te-ai fi 
putut socoti scuzată de a face chiar şi atât cât ai făcut. În boala ta, 
Dumnezeu n-a solicitat de la tine acea energie activă de care te-a 
deposedat boala. Deşi ai fost limitată în influenţa şi mijloacele tale, 
totuşi Dumnezeu a acceptat eforturile tale de a face bine şi de a 
înainta cauza Sa în conformitate cu ceea ce aveai, nu conform cu 
ceea ce nu aveai. Domnul nu disprețuiește nici cel mai smerit dar, 
dăruit cu bunăvoință şi sinceritate. 

Tu ai un temperament înflăcărat. Zelul pentru o cauză bună este 
vrednic de laudă. În încercările şi încurcăturile tale de mai înainte, ai 
obținut o experienţă care a fost în avantajul altora. Tu erai zeloasă în 
serviciul lui Dumnezeu. Îţi plăcea să aduci dovezile poziţiei tale celor 
care nu credeau adevărul prezent. Puteai să vorbeşti cu certitudine 
pentru că aceste lucruri erau o realitate pentru tine. Adevărul era o 
parte din fiinţa ta, şi cei care au ascultat la apelurile tale serioase nu 
aveau nici o îndoială cu privire la onestitatea ta, ci erau convinşi că 
lucrurile acelea erau aşa. 

Prin providenţa lui Dumnezeu, influenţa ta a fost extinsă şi, ca 
adaus la aceasta, Dumnezeu a găsit potrivit să te încerce, dându-ţi 
talanţi sub formă de mijloace. Prin aceasta, ai fost pusă să ai o res- 
ponsabilitate dublă. Când situaţia ta a început să se îmbunătăţească, 
al spus: „De îndată ce voi putea obţine o casă, o voi dărui pentru 
cauza lui Dumnezeu“. Dar când ai avut o casă, ai văzut atât de multe 
îmbunătăţiri de făcut spre a avea totul convenabil şi plăcut în ju- 
rul tău, încât L-ai uitat pe Domnul şi drepturile Lui asupra ta, şi ai 
fost mai puţin înclinată să ajuţi cauza lui Dumnezeu decât în zilele 
sărăciei şi suferințelor tale. 

Căutai prietenie cu lumea, despărţindu-te din ce în ce mai mult 
de Dumnezeu. Ai uitat îndemnul lui Hristos: „Luaţi seama la voi 
înşivă, ca nu cumva să vi se îngreuneze inimile cu îmbuibare de 
mâncare şi băutură şi cu îngrijorările vieţii acesteia, şi astfel ziua 
aceea să vină fără veste asupra voastră. Astfel dar, cine crede că stă 
în picioare, să ia seama să nu cadă“ ( Luca 21, 34; 1 Corinteni 10, 
12). 

În viața creştină sunt trei devize, de care trebuie să ţinem seamă, 
dacă vrem ca Satana să nu ne atace pe furiş, şi anume: „Veghează, 
roagă-te şi lucrează.“ În afară de aceasta, rugăciunea şi vegherea 
sunt necesare pentru înaintarea în viaţa spirituală. Niciodată n-a 
fost în viaţa ta un timp mai important decât cel prezent. Singura ta 
siguranţă este aceea de a trăi ca un veghetor. Veghează şi roagă-te 
mereu. O, ce mijloc de apărare împotriva cedării la ispită şi a căderii 
în cursele lumii! Cât de zeloasă ar fi trebuit să fii la lucru în cei câţiva 
ani trecuţi, când influenţa ta era întinsă. 

Iubită soră, lauda oamenilor şi linguşirea curentă din lume au 
avut o mai mare influenţă asupra ta decât ţi-ai dat seama. Nu ţi-ai 
îmbunătăţit talentele, punându-le la schimbători. Din fire, tu eşti afec- 
tuoasă şi generoasă. Aceste trăsături de caracter au fost exercitate 
într-o oarecare măsură, dar nu atât de mult cât pretindea Dumnezeu. 
Numai posedarea acestor excelente daruri nu este suficientă; Dum- 
nezeu solicită ca ele să fie puse la lucru mereu; pentru, că prin ele, 
El îi binecuvântează pe cei care trebuie să fie ajutaţi şi Îşi duce mai 
departe lucrarea pentru mântuirea omului. 

Domnul nu va depinde de sufletele zgârcite, ca să poarte de 
grijă săracilor merituoşi, nici să sprijine cauza Sa. Unii ca aceştia 
sunt prea mărginiţi; ei vor da cu greu cea mai mică sumă celor 
nevoiaşi, lipsiţi de bani. Ei doresc, de asemenea, să limitezi cauza 
spre a corespunde cu ideile lor mărginite. Ideea principală la ei ar 
fi să economisească mijloace. Banii lor sunt de o mai mare valoare 
pentru ei decât sufletele preţioase pentru care a murit Hristos. Viaţa 
unora ca aceştia, în măsură în care priveşte pe Dumnezeu şi cerul, 
este mai rea decât dacă ar fi lipsită de conţinut. Dumnezeu nu le va 
încredința lor lucrarea Lui cea importantă. 

„Blestemaţi pe Meroza, a zis Îngerul Domnului. Blestemaţi, 
blestemaţi pe locuitorii lui, căci n-au venit în ajutorul Domnului, 
în ajutorul Domnului printre oamenii viteji“ ( Judec?tori 5, 23 ). 

Ce a făcut Meroza? Nimic. Acesta a fost păcatul lor. Blestemul lui 
Dumnezeu a venit asupra lor pentru ceea ce n-au făcut. Omul cu 
judecată strâmtă şi egoistă este răspunzător pentru zgârcenia lui; dar 
cei care au impulsuri afectuoase şi generoase, şi iubire pentru suflete, 
se află sub o răspundere mai grea; pentru că, dacă lasă ca aceste 
talente să rămână nefolosite şi irosite, ei sunt puşi alături de servii 
necredincioşi. Simpla posedare a acestor daruri nu este suficientă. 
Cei care le au ar trebui să-şi dea seama că obligaţiile şi răspunderile 
lor sunt sporite. 

Domnul va cere fiecăruia dintre slujitorii Săi să dea socoteală 
de isprăvnicia lui, să arate ce a câştigat cu talanţii care i-au fost 
încredinţaţi. Cei cărora li se dă răsplata nu-şi vor atribui nici un merit 
pentru harnica lor negustorie; ei vor da toată slava lui Dumnezeu. 
Ei vorbesc despre ceea ce le-a fost dat, ca fiind „capitalul Tău“, nu 
al lor. Când vorbesc despre câştigul lor, ei sunt atenţi să spună de 
unde a venit. Capitalul a fost avansat de Domnul. Ei au făcut negoţ 
cu el, cu succes, şi I-au înapoiat Dătătorului capitalul şi dobânda. 
El le răsplăteşte eforturile, ca şi când meritul le-ar aparţine, când ei 
datorează totul harului şi îndurării generosului Dătător. Cuvintele 
Lui de aprobare categorică ajung în urechile lor: „Bine, rob bun 
şi credincios; ai fost credincios peste puţine lucruri, te voi pune 
peste multe lucruri; intră în bucuria stăpânului tău“ ( Matei 25, 
21 ) şi-au fost încredinţaţi talanţi de influenţă şi talanţi de bani, şi 
răspunderea ta este mare. Tu trebuie să acţionezi cu grijă şi în temere 
de Dumnezeu. Înţelepciunea ta este slăbiciune, dar înţelepciunea de 
sus este puternică. Domnul intenţionează să-ţi lumineze întunericul 
şi să-ți dea din nou posibilitatea să priveşti comoara cerească, ca să-ţi 
poţi da seama de valoarea comparativă a celor două lumi, şi apoi să 
te lase să alegi între această lume şi moştenirea veşnică. Am văzut că 
mai există încă ocazia de întoarcere la turmă. Isus te-a răscumpărat 
cu sângele Lui, şi El cere de la tine să-ţi foloseşti talanţii în slujba 
Lui. Tu n-ai devenit împietrită faţă de influenţa Duhului Sfânt. Când 
este prezentat adevărul lui Dumnezeu, el primeşte în inima ta un 
răspuns. 

Am văzut că trebuie să studiezi fiecare mişcare. N-ar trebui să 
faci nimic în grabă. Lasă ca Dumnezeu să fie sfetnicul tău. El îți 
iubeşte copiii, şi este numai drept ca şi tu să-i iubeşti; dar nu este 
drept să le dai, în afecțiunile tale, locul care este solicitat de Domnul. 

Ei au impulsuri amabile şi scopuri generoase. Posedă trăsături de 
caracter nobile. Dacă ar vedea nevoia lor după un Mântuitor şi s- 
ar pleca la picioarele crucii, ar putea să exercite o influenţă spre 
bine. Acum, ei sunt mai mult iubitori de plăceri decât iubitori de 
Dumnezeu. Ei se află acum în rândurile vrăjmaşului, sub steagul 
cel negru al lui Satana. Isus îi invită să vină la EI, să părăsească 
rândurile vrăjmaşului şi să stea sub steagul pătat de sânge al crucii 
lui Hristos. 

Aceasta li se va părea ca o lucrare pe care n-o pot aduce la 
îndeplinire, pentru că ea va cere prea multă lepădare de sine. Ei 
n-au o cunoaştere experimentală a căii. Aceia care au fost angajaţi 
în război, şi au fost supuşi la greutăţile, muncile şi pericolele vieţii 
unui soldat, ar trebui să fie ultimii care să ezite şi să arate laşitate în 
această mare luptă pentru viaţa cea veşnică. În acest caz, ei se vor 
lupta pentru o coroană a vieţii şi o moştenire nepieritoare. Răsplata 
va fi sigură, şi când lupta va fi trecut, câştigul lor va fi viaţa veşnică, 
fericirea desăvârşită şi o greutate veşnică de slavă. 

Satana se va opune fiecărui efort pe care ei îl pot face. El le va 
prezenta lumea în cea mai atractivă lumină, cum a făcut cu Mântui- 
torul lumii când L-a ispitit patruzeci de zile în pustie. Hristos a biruit 
toate ispitele lui Satana, şi tot aşa pot şi copiii tăi. Ei slujesc unui 
stăpân aspru. Plata păcatului este moartea. Ei nu-şi pot permite să 
păcătuiască. Ei vor descoperi că aceasta este o afacere prea costisi- 
toare. La sfârşit, vor avea de-a face cu o pierzare veşnică. Vor pierde 
locaşurile pe care Isus S-a dus să le pregătească pentru cei care Îl 
iubesc, şi vor pierde acea viaţă care se măsoară cu lungimea vieţii lui 
Dumnezeu. Şi aceasta nu este totul. Va trebui să sufere mânia unui 
Dumnezeu ofensat, pentru că s-au ferit să-L slujească şi au depus 
toate eforturile în slujba celui mai rău vrăjmaş al Lui. Copiii tăi n-au 
avut încă lumina cea clară şi condamnarea ce urmează numai după 
refuzarea luminii. 

Dacă presupuşii creştini ar fi toţi sinceri şi serioşi în eforturile 
lor de a promova slava lui Dumnezeu, ce agitaţie s-ar produce în 
rândurile vrăjmaşului. Satana este zelos şi sincer în lucrarea lui. El 
nu doreşte suflete mântuite. El nu doreşte să fie frântă puterea lui 
asupra lor. Satana nu simulează doar. El este serios. El priveşte la 
Hristos, care invită suflete să vină la EI, ca să poată avea viaţă, iar 
el este zelos şi sincer în eforturile lui de a-i împiedica să accepte 

invitaţia. El nu va lăsa nici un mijloc neîncercat spre a-i împiedica să 
părăsească rândurile lui spre a intra în rândurile lui Hristos. Cândva, 
el a fost un înger onorat în cer, şi, cu toate că şi-a pierdut sfinţenia, el 
nu şi-a pierdut puterea. El îşi exercită puterea cu un efect teribil. Nu 
aşteaptă ca prada să vină la el, ci o caută. Merge încolo şi încoace 
pe pământ, ca un leu care răcneşte, care caută pe cine să înghită. Nu 
totdeauna are înfăţişarea feroce a unui leu, ci când poate lucra cu un 
efect mai bun, se schimbă într-un înger de lumină. El poate de îndată 
să schimbe răcnetul leului cu cele mai convingătoare argumente 
sau cu cea mai melodioasă şoaptă. Are legiuni de îngeri care să-l 
ajute în lucrare. Adesea, îşi ascunde capcanele şi ademeneşte prin 
înşelăciuni plăcute. El farmecă şi înşeală pe mulţi, prin măgulirea 
vanităţii lor. Prin agenţii lui, prezintă plăcerile lumii într-o lumină 
atrăgătoare şi presară pe calea spre iad flori ispititoare, şi astfel 
sufletele sunt fermecate şi ruinate. După fiecare pas de înaintare 
pe cale în jos, Satana are vreo ispită specială spre a-i conduce mai 
departe pe drumul greşit. 

Dacă copiii tăi ar fi stăpâniţi de principii religioase, ar putea fi 
întăriţi împotriva viciului şi a stricăciunii care-i înconjoară în acest 
veac degenerat. Dumnezeu va fi pentru ei un turn puternic, dacă vor 
să-şi pună încrederea în El. „Dacă vor căuta ocrotirea Mea, vor face 
pace cu Mine, da, vor face pace cu Mine“ ( Isaia 27, 5 ). Domnul va 
fi călăuza tinereţii lor, dacă vor crede şi se vor încrede în El. 

Iubita mea soră, Domnul a fost foarte îndurător faţă de tine şi 
familia ta. Este obligaţia faţă de Tatăl tău cel ceresc să slăveşti 
Numele Lui pe pământ. Pentru ca să continui în iubirea Lui, trebuie 
să lucrezi, în mod constant, pentru umilirea minţii şi a acelui spirit 
blând şi liniştit, care este de mare preţ înaintea lui Dumnezeu. 'Tăria 
ta în Dumnezeu va creşte, în timp ce Îi consacri Lui totul; încât să 
poţi spune cu încredere: „Cine ne va despărţi pe noi de dragostea 
lui Hristos? Necazul sau strâmtoarea, sau prigonirea, sau foametea, 
sau lipsa de îmbrăcăminte, sau primejdia, sau sabia... Căci sunt bine 
încredinţat că nici moartea nici viaţa, nici îngerii, nici stăpânirile, 
nici puterile, nici lucrurile de acum, nici cele viitoare, nici înălțimea, 
nici adâncimea, nici o altă făptură nu vor fi în stare să ne despartă de 
dragostea lui Dumnezeu, care este în Isus Hristos, Domnul nostru“ ( 
Romani 8, 35.38.39). 

Frate O: Am văzut în vedenie pericolele tinerilor. Mi-a fost 
prezentat cazul tău. Am văzut că tu n-ai învăţat mărturisirea de 
credinţă. Ai fi putut face mult bine, şi exemplul tău ar fi putut fi o 
binecuvântare pentru tinerii cu care te-ai asociat; dar, vai! în adâncul 
sufletului tău, tu n-ai fost convertit la Dumnezeu. Dacă ai fi luat 
calea pe care ar fi trebuit s-o ia un creştin consecvent, rudele şi 
prietenii tăi ar fi fost influenţaţi de umblarea ta evlavioasă spre a 
merge pe urmele tale. Frate, inima ta nu este predată în întregime 
lui Dumnezeu; cugetele tale nu sunt înălțate; tu permiţi ca mintea 
ta să apuce pe o cale greşită. Purtarea ta nu s-a ridicat la un nivel 
curat. Obiceiurile îţi sunt de aşa natură, încât fac rău sănătăţii tale 
fizice şi sunt moarte pentru spiritualitate. Tu nu poţi prospera în cele 
religioase până nu te converteşti. 

Când realizezi influenţa transformatoare a puterii lui Dumnezeu 
asupra inimii tale, aceasta va fi văzută în viaţa ta. Ţie ţi-a lipsit 
experienţa religioasă, dar nu este prea târziu pentru tine să-L cauţi 
acum pe Dumnezeu cu strigăt sincer şi serios: „Ce să fac ca să fiu 
mântuit?“ Tu nu poţi fi un creştin adevărat până ce nu te converteşti 
complet. Eşti mai mult un iubitor de plăceri decât un iubitor de 
Dumnezeu. Eşti în căutare de plăceri, dar ai găsit pe această cale 
bucuria adevărată? Ai căutat să te faci agreabil pentru fete tinere 
fără experienţă. Atât de mult a fost ocupată mintea ta cu ele, încât 
n-ai putut s-o îndrepţi în sus, către Dumnezeu şi cer. „Curăţiţi-vă 
mâinile, păcătoşilor, curăţiţi-vă inima, oameni cu inima împărțită“ ( 
Iacov 4, 8 ). Îndemnul acesta îţi este aplicabil ţie. Trebuie să înveţi 
căile, voinţa şi lucrările lui Dumnezeu. Ai nevoie de o religie curată, 
nepângărită; ai nevoie să cultivi simţăminte devoţionale. Încetează să 
mai faci răul şi învaţă să faci binele. Binecuvântarea lui Dumnezeu 
nu poate rămâne asupra ta până ce nu devii asemenea lui Hristos. 

Mă doare când văd lipsa de evlavie la tineri. Satana le ia mintea 
şi o îndreaptă într-o direcţie care este stricată. Asupra multor tineri 
planează o autoînşelare. Ei cred că sunt creştini, dar n-au fost nicio- 

dată convertiți. Atâta timp cât această lucrare nu va fi împlinită în 
ei, nu vor înţelege taina evlaviei. Nu există pace pentru cei păcătoşi. 
Dumnezeu cere cinstea şi sinceritatea inimii. El te vede şi Îi este 
milă de tine şi de toţi tinerii care sunt dornici după jucării copilăreşti 
şi pierd timpul scurt şi preţios pentru lucruri fără nici o valoare. 
Hristos te-a cumpărat cu un preţ scump, şi îţi oferă har şi slavă, 
dacă vrei să le primeşti, dar tu te întorci de la preţioasa făgăduinţă a 
darului vieţii veşnice, către plăcerile sărăcăcioase şi nesatisfăcătoare 
ale pământului. 

Munca în această direcţie nu-ţi va aduce nici un profit, ci numai o 
mare pierdere. Plata păcatului este moartea. În faţa ta se află viaţa şi 
cerul, dar se pare că tu nu cunoşti valoarea lor. Tu n-ai meditat asupra 
preţioaselor lucruri din cer. Dacă te întorci de la iubirea de nespus 
a lui Hristos, dacă cerul, slava şi viaţa cea veşnică sunt socotite de 
mică valoare, ce motiv putem prezenta spre a mişca? Ce îndemn 
spre a încânta? Sporturile nebuneşti şi suita de plăceri ne vor captiva 
mintea şi ne vor despărţi de Dumnezeu, vor face insensibilă inima 
faţă de teama de Dumnezeu. 

O, te rog pe tine, care ai un interes atât de mic faţă de lucru- 
rile sfinte, să-ţi cercetezi îndeaproape inima. Ce scuză vei invoca 
înaintea lui Dumnezeu, pentru viaţa ta lumească, neconsacrată? În 
acea zi înfricoşătoare nu vei avea de prezentat nici o scuză. Vei fi 
mut. Gândegşte-te, oh, gândeşte-te, în ceasurile tale de căutare după 
plăceri, că toate lucrurile au un sfârşit. Dacă ai fi avut vederi corecte 
despre viaţă, viaţa fără sfârşit cu Dumnezeu, cât de repede te-ai fi 
întors de la viaţa de plăcere şi păcat. Cât de repede ţi-ai fi schimbat 
hotărârea, calea, societatea, iar puterea plăcerilor tale ai fi întors-o 
spre Dumnezeu şi spre lucrurile cereşti. Cât de hotărât ai fi respins cu 
dispreţ să cedezi ispitirilor care te-au înşelat şi captivat. Ce zeloase 
ar fi fost eforturile tale pentru viaţa binecuvântată; cât de serioase 
şi stăruitoare ar fi fost rugăciunile tale către Dumnezeu, pentru ca 
harul Său să rămână cu tine, ca puterea Sa să te sprijine şi să te 
ajute să rezişti diavolului. Cât de silitor ai fi să îmbunătăţeşti fiecare 
privilegiu religios spre a cunoaşte căile şi voia lui Dumnezeu. Cât de 
cu grijă ai fi meditat la Legea lui Dumnezeu, şi la compararea vieţii 
tale cu cerinţele ei. Câtă teamă ai avea să nu păcătuieşti cu cuvântul 
sau cu fapta, şi cât de serios să creşti în har şi sfinţenie adevărată. 
Conversaţia ta n-ar fi despre lucruri mărunte, ci despre cer. În faţa 

ta s-ar deschide atunci lucruri slăvite şi veşnice, şi n-ai avea odihnă 
până n-ai creşte din ce în ce mai mult în spiritualitate. Dar lucrurile 
pământeşti îţi atrag atenţia şi Dumnezeu este uitat. 

Eu te implor să-ţi schimbi de îndată părerea şi să-L cauţi pe 
Domnul. Ca să-L poţi găsi, cheamă-L câtă vreme este aproape. 


Convertire adevărată 


Iubite frate P: În timp ce acum un an eram la..., am lucrat pentru 
interesul tău. Mi-au fost arătate primejdiile tale, şi noi eram doritori 
să te salvăm, dar vedem că n-ai avut puterea să aduci la îndeplinire 
hotărârile luate acolo. Sunt tulburată cu privire la această problemă, 
şi mi-e teamă că n-am fost aşa de credincioasă cum ar fi trebuit ca 
să-ţi prezint tot ce ştiam despre cazul tău. Am reţinut unele lucruri 
faţă de tine. În timp ce eram în Battle Creek, în iunie, mi-a fost arătat 
din nou că n-ai făcut nici un progres şi că motivul pentru care n-ai 
făcut este că n-ai lăsat o cale curată în urma ta. Tu nu te bucuri de 
religie. Te-ai îndepărtat de Dumnezeu şi dreptate. Eşti în căutare de 
fericire pe un drum greşit, în plăceri interzise, şi n-ai curajul moral 
să mărturiseşti şi să-ţi părăseşti păcatele, ca să poţi găsi îndurare. 

Tu n-ai văzut păcatul ca fiind hidos în faţa lui Dumnezeu şi nu 1- 
ai îndepărtat. N-ai reuşit să faci o lucrare completă şi, când inamicul 
a venit cu ispitele lui, nu i-ai rezistat. Dacă ai fi văzut cât de scârbos 
este păcatul înaintea lui Dumnezeu, n-ai fi cedat ispitei atât de uşor. 
Tu n-ai fost convertit atât de deplin, încât să ai oroare de viaţa ta de 
păcat şi nebunie. Păcatul mai apărea ca o plăcere pentru tine şi erai 
puţin înclinat să părăseşti pentru totdeauna plăcerile lui înşelătoare. 
În adâncul sufletului tău, nu erai convertit şi, în curând, ai pierdut 
ceea ce ai câştigat. 

În cazul tău, cât şi în cel al multor altora, vanitatea personală 
a fost o piedică specială pentru tine. Ţi-a plăcut totdeauna lauda. 
Aceasta a fost o cursă pentru tine. Pretinşii tăi prieteni au arătat 
o plăcere specială în societatea ta, şi aceasta te satisfăcea. Femei 
simpatice, slabe de minte te lăudau şi păreau încântate de societatea 
ta, iar tu simţeai asupra ta o putere fascinantă în compania lor. Nu ți- 
ai dat seama că, în timp ce erai în căutare de plăceri, în acele ore care 
aparţineau familiei tale, Satana îşi ţesea plasa în jurul picioarelor 
tale. 

Satana are ispite întinse pentru fiecare pas din viaţa ta. Tu n-ai 
fost atât de economic cu banii, cum ar fi trebuit să fii. Ţie nu-ţi place 

zgârcenia. Asta este foarte bine; dar tu treci în extrema opusă, şi 
umblarea ţi-a fost marcată de risipă. Hristos i-a învăţat pe ucenicii 
Lui o lecţie în hrănirea celor cinci mii. El a făcut o mare minune şi a 
hrănit o mulţime mare cu cinci pâini şi doi peştişori. Când au fost 
toţi săturaţi, El n-a privit cu nepăsare la fărâmituri, ca şi când ar fi 
fost sub demnitatea Lui să ia seama la ele. El, care a avut putere să 
facă o minune atât de remarcabilă şi să dea hrană la o mulţime atât 
de mare, a zis ucenicilor Lui: „Strângeţi fărâmiturile care au rămas, 
ca să nu se piardă nimic“ ( loan 6, 12 ). Aceasta este o învăţătură 
pentru noi toţi, şi una pe care nu trebuie s-o dispreţuim. 

Ai în faţa ta o mare lucrare şi nu-ţi poţi îngădui să pierzi un 
alt moment fără a ţine seamă de ea. Frate P., eu sunt neliniştită din 
cauza ta, dar ştiu că Dumnezeu încă te mai iubeşte, deşi calea ta este 
nestatornică. Dacă n-ar fi avuto iubire deosebită pentru tine, El nu 
mi-ar fi prezentat primejdiile tale, aşa cum a făcut. Tu te-ai angajat 
în glume şi bătaie de joc cu bărbaţi şi femei care n-au în faţa lor 
temerea de Dumnezeu. Femei slabe de minte şi fără principii te-au 
reţinut în prezenţa lor, şi tu erai ca o pasăre fermecată. Tu păreai 
fascinat de aceste persoane superficiale. Îngerii lui Dumnezeu erau 
pe urma ta şi înregistrau cu credincioşie fiecare faptă rea, fiecare caz 
de îndepărtare de pe calea virtuţii. 

Da, fiecare faptă, oricât de tainic ai putut crede că erai în comite- 
rea ei, este cunoscută lui Dumnezeu, lui Hristos şi sfinților îngeri. 
Pentru toate înfăptuirile fiilor oamenilor se scrie o carte. Nici o parte 
din acest raport nu poate fi anulată. Există o singură prevedere făcută 
pentru călcătorul de lege. Pocăi Lă cinstită, mărturisire de păcat, şi 
credinţă în sângele curăţitor al lui Hristos, care va aduce iertare şi în 
dreptul numelui lui va fi scris iertat. 

O, frate al meu, dacă ai fi făcut acum un an o lucrare completă, 
nu ar fi fost nevoie ca preţiosul an care a trecut să fie pentru tine 
mai rău decât o goliciune sufletească. Tu cunoşteai voia Stăpânului 
tău, dar n-ai făcut-o. Eşti într-o situaţie periculoasă. Sensibilităţile 
tale au fost tocite faţă de lucrurile spirituale; ţi-ai călcat conştiinţa. 
Influenţa ta nu este spre a aduna, ci pentru a împrăștia. Tu nu ai nici 
un interes pentru practicile religioase. Nu eşti un om fericit. Soţia ta 
şi-ar uni interesul cu poporul lui Dumnezeu, dacă te-ai da la o parte 
din calea ei. Ea are nevoie de ajutorul tău. Vrei să faceţi această 
lucrare împreună? 

În iunie trecut, am văzut că singura ta speranţă de a rupe lanţul 
robiei tale era îndepărtarea de asociaţii tăi. Ai cedat ispitirilor lui 
Satana până când ai ajuns un om slab. Erai un iubitor de plăceri mai 
mult decât un iubitor de Dumnezeu şi mergeai repede pe drum la 
vale. Eu sunt dezamăgită că ai continuat în aceeaşi stare de nepăsare, 
în care ai fost timp de ani de zile. Ai cunoscut şi ai experimentat 
iubirea lui Dumnezeu şi era plăcerea ta să faci voia Lui. Tu ai avut 
plăcere de studierea Cuvântului lui Dumnezeu. Erai punctual la 
adunările de rugăciune. Mărturia ta era dintr-o inimă care a simţit 
influenţa reînviorătoare a iubirii lui Hristos. Dar ţi-ai pierdut iubirea 
dintâi. 

Acum, Dumnezeu te cheamă să te pocăieşti, să fii zelos în lucrare. 
Fericirea ta veşnică va fi determinată de cursul pe care-l vei urma 
acum. Poţi să refuzi invitaţia harului oferită acum? Poţi să alegi 
propria ta cale? Vei îmbrăţişa mândria şi vanitatea, ca să-ţi pierzi, în 
final, sufletul? Cuvântul lui Dumnezeu ne spune lămurit că puţini 
vor fi mântuiţi, şi că un mare număr, chiar din cei care sunt chemaţi 
se vor dovedi nevrednici de viaţa veşnică. Ei nu vor avea parte de 
cer, ci vor avea partea lor împreună cu Satana, făcând cunoştinţă cu 
moartea a doua. 

Bărbaţi şi femei pot să scape de această osândă, dacă vor să 
scape. Este adevărat că Satana este marele autor al păcatului; totuşi, 
aceasta nu-l scuză pe nici un om de păcătuire, pentru că el nu poate 
forţa pe oameni să facă rău. El îi ispiteşte să-l facă şi face ca păcatul 
să pară atrăgător şi plăcut, dar trebuie să lase la voia lor să-l facă sau 
să nu-l facă. El nu-i forţează pe oameni să devină beţivi şi nici nu-i 
obligă să nu ia parte la adunări religioase, dar prezintă ispitele în aşa 
fel, încât să ademenească la rău, şi omul este o fiinţă morală liberă 
să accepte sau să refuze. 

Convertirea este o lucrare pe care cei mai mulţi nu o apreciază. 
Nu este o lucrare mică să transformi o minte pământească de păcat 
şi să o faci să înţeleagă iubirea de nespus a lui Hristos, farmecul 
harului Său şi desăvârşirea lui Dumnezeu, aşa încât sufletul să fie 
îmbibat cu iubire divină şi captivat de tainele cereşti. Când înţelege 
aceste lucruri, viaţa lui de mai înainte apare dezgustătoare şi odioasă. 
El urăşte păcatul şi, zdrobindu-şi inima înaintea lui Dumnezeu, Îl 
îmbrăţişează pe Hristos, viaţa şi bucuria sufletului său. El renunţă la 
plăcerile lui de mai înainte. Are o judecată nouă, plăceri noi, interes 

nou, voinţă nouă. Mâhnirile, dorinţele şi iubirea lui sunt noi. Pofta 
trupului, pofta ochilor şi lăudăroşenia vieţii, care mai înainte erau 
preferate în locul lui Hristos, s-au schimbat, şi Hristos este încântarea 
vieţii lui, coroana bucuriei lui. Cerul, care mai înainte nu avea nici 
un farmec, este acum văzut în bogăţia şi slava lui, şi el priveşte la el 
ca la viitorul lui cămin, unde va vedea, va iubi şi va preamări pe Cel 
care l-a răscumpărat prin sângele Lui cel preţios. 

Lucrările sfințirii, care păreau plictisitoare acum sunt plăcerea 
lui. Cuvântul lui Dumnezeu,care era searbăd şi neinteresant, acum 
este ales ca studiu al lui, sfetnicul lui. Cuvântul este o epistolă 
scrisă pentru el de Dumnezeu, care poartă inscripţia Celui veşnic. 
Gândurile, cuvintele şi faptele lui sunt aduse la acest etalon şi testate. 
El tremură la ordinele şi amenințările pe care acesta le conţine, în 
timp ce se prinde ferm de făgăduinţele lui şi îşi întăreşte sufletul prin 
aceea că şi le însuşeşte. El caută acum societatea cea mai evlavioasă, 
iar cei păcătoşi, a căror companie o iubea mai înainte, acum nu-i 
mai fac plăcere. Deplânge în ei acele păcate de care cândva s-a 
bucurat. A renunţat la iubirea de sine şi vanitate şi acum trăieşte 
pentru Dumnezeu şi este bogat în fapte bune. Aceasta este sfinţirea 
pe care o cere Dumnezeu. El nu va accepta nimic mai puţin. 

Te rog, frate al meu, să-ţi cercetezi cu atenţie inima şi să te 
întrebi: „Pe ce drum călătoresc şi unde se va termina?“ Ai un motiv 
să te bucuri că vieţii tale nu i s-a pus capăt când nu aveai siguranţa 
nădejdii vieţii veşnice. Să te ferească Dumnezeu să continui să 
neglijezi această lucrare şi să pieri în păcatele tale. Nu-ţi înşela 
sufletul cu nădejdi false. Tu nu vezi nici o cale pe care să apuci din 
nou, iar una aşa de umilă, nu poţi consimţi să-o accepţi. Hristos îți 
prezintă, chiar ţie, greşitul meu frate, o solie de îndurare: „Vino, căci 
toate lucrurile sunt gata“. Dumnezeu este gata să te primească şi 
să-ţi ierte toate fărădelegile numai dacă vrei să vii. Deşi ai fost un 
fiu risipitor, te-ai despărțit de Dumnezeu şi ai stat departe de El atâta 
timp, El te va primi chiar acum. Da, Maiestatea cerului te invită să vii 
le El, ca să poţi avea viaţă. Hristos este gata să te curăţească de păcat, 
dacă te sprijineşti pe El. Ce beneficiu ai câştigat slujind păcatului? 
Ce beneficiu este în slujirea firii pământeşti şi a diavolului? Plata 
primită nu este ea o nimica toată? O, întoarce-te, întoarce-te, de ce 
vrei să mori? 

Tu ai avut multe vinovăţii şi mustrări chinuitoare de conştiinţă. 
Ai avut atât de multe planuri, şi ai făcut atât de multe făgăduinţe 
şi totuşi stai la îndoială şi nu vrei să vii la Hristos, ca să poţi avea 
viaţă. O, dacă inima ta ar putea fi impresionată de semnificaţia 
acestui timp, ca să te poţi întoarce acum şi să trăieşti! Nu poţi auzi 
glasul Bunului Păstor în acest mesaj? Cum poţi fi neascultător? 
Nu glumi cu Dumnezeu, ca să nu te lase pe căile tale strâmbe. În 
faţa ta este viaţa sau moartea. Pe care vrei s-o alegi? Este un lucru 
înspăimântător să te lupţi împotriva lui Dumnezeu şi să te opui 
rugăminților Lui stăruitoare. Poţi avea iubirea lui Dumnezeu, arzând 
pe altarul inimii tale, aşa cum ai simţit-o cândva. Poţi avea legături 
strânse cu Dumnezeu, aşa cum ai avut în trecut. Dacă vrei să laşi o 
cale curată în urma ta, poţi experimenta din nou bogăţiile harului 
Său, şi înfăţişarea ta va exprima din nou iubirea Sa. 

Nu ți se cere să-ţi mărturiseşti păcatul şi greşelile celor care nu 
le cunosc. Nu ai datoria să publici o mărturisire care îi va face pe 
necredincioşi să triumfe, ci mărturiseşte, în conformitate cu Cuvântul 
lui Dumnezeu, celor cărora se cuvine, care nu vor profita de greşeala 
ta, şi ei să se roage pentru tine, iar Dumnezeu îţi va accepta lucrarea 
şi te va ierta. De dragul sufletului tău, roagă-te şi stăruieşte să faci 
o lucrare completă pentru veşnicie. Lasă la o parte mândria şi fă 
o lucrare sinceră. Vino înapoi la turmă. Păstorul este gata să te 
primească. Pocăieşte-te, fă primele tale lucrări, şi intră din nou în 
favoarea lui Dumnezeu. 

Frate R: În iunie trecut, mi-a fost prezentat cazul tău în vedenie. 
Dar am fost atât de continuu presată de muncă, încât n-a fost posibil 
să scriu lucrurile care mi-au fost arătate cu privire la cazuri individu- 
ale. Doresc să scriu ceea ce trebuia să scriu înainte de a auzi vreun 
raport al problemelor în legătură cu cazul tău, pentru că Satana ar 
putea sugera îndoieli pentru mintea ta. Aceasta este lucrarea lui. Am 
fost dusă înapoi în viaţa ta din trecut şi am văzut că Dumnezeu a 
fost foarte îndurător faţă de tine, în luminarea ochilor tăi, ca să vezi 
adevărul Lui, şi în salvarea ta din situaţia periculoasă de îndoială şi 
nesiguranţă, în stabilirea credinţei tale şi în fixarea minţii tale asupra 
adevărurilor veşnice ale Cuvântului Său. El ţi-apus picioarele pe 
Stâncă. Pentru un timp, ai fost recunoscător şi umil, dar de câtva 
timp te-ai despărțit de Dumnezeu. Când erai mic în ochii tăi, erai 
iubit de Dumnezeu. 

Muzica a fost pentru tine o cursă. Ai probleme cu prețuirea de 
sine. Pentru tine este ceva firesc să ai idei înalte despre priceperea ta. 
A fost un prejudiciu pentru tine să predai muzică. Multe femei ţi-au 
mărturisit dificultățile familiilor lor. Aceasta a fost, de asemenea, 
o pagubă pentru tine. Te-a înălţat şi te-a condus la o şi mai mare 
preţuire de sine. 

În familia ta, ai luat o poziţie de demnitate şi mai degrabă în- 
fumurată. Soţia ta are defecte de care tu îţi dai seama. Ele au dat 
naştere la rezultate rele. Ea nu este din fire o gospodină. În această 
privinţă, trebuie să se educe. Şi-a îmbunătăţit unele aspecte, dar 
trebuie să-şi dea serios silinţa să facă îmbunătăţiri şi mai mari. Ei 
îi lipsesc ordinea, gustul şi simplitatea în gospodărie şi în îmbrăcă- 
minte. Lui Dumnezeu i-ar plăcea dacă ea şi-ar educa mintea privitor 
la aceste lucruri care-i lipsesc. Ea nu-şi conduce bine familia. Este 
prea îngăduitoare şi nu reuşeşte să se ţină de hotărâri. Este stăpânită 
de dorinţele şi pretenţiile copiilor ei şi cedează în faţa lor. În loc să 
încerce să se îndrepte în aceste privinţe, cum este de datoria ei să 
facă, ea este bucuroasă că are o ocazie sau o scuză să se elibereze 

de grijile şi răspunderile căminului şi îngăduie altora să aducă la 
îndeplinire în familia ei ceea ce ar trebui să facă ea. Ea nu poate 
să-şi facă partea ca soţie şi mamă, până când nu-şi face educaţia în 
această direcţie. Îi lipseşte încredere în sine. Este timidă, retrasă şi 
neîncrezătoare în sine. Are o părere foarte proastă despre ceea ce 
face şi această o descurajează să facă mai mult. Are nevoie să fie 
încurajată; are nevoie de cuvinte delicate şi afectuoase. Ea are un 
spirit bun. Este blândă şi liniştită şi Domnul o iubeşte. Totuşi, trebuie 
să facă eforturi depline spre a corecta aceste rele care tind să-i facă 
nefericită familia. Practicarea acestor lucruri îi va da o încredere în 
propria ei pricepere de a aduce la îndeplinire îndatoririle aşa cum 
trebuie. 

Tu şi soţia ta sunteţi opuşi în mentalitate. Tu iubeşti ordinea 
şi buna rânduială şi ai un gust bun şi o destul de bună conducere. 
Ca soţ, eşti aspru şi rigid. Nu reuşeşti să întreprinzi o acţiune de 
a-i încuraja încrederea şi familiaritatea. Lipsurile ei te-au făcut s-o 
priveşti ca fiindu-ţi inferioară şi, de asemenea, ai făcut ca ea să simtă 
că o priveşti în felul acesta. Dumnezeu o preţuieşte mult mai mult 
decât pe tine; pentru că umblările tale sunt strâmbe înaintea Lui. De 
dragul soţului şi al copiilor ei, şi din alte motive, ea trebuie să-şi 
corecteze lipsurile şi să îndrepte acele lucruri care acum îi lipsesc. 
Ea poate să facă acest lucru, dacă vrea să încerce în mod hotărât. 

Lui Dumnezeu nu-l place dezordinea, neglijenţa şi lipsa de per- 
fecţiune la nimeni. Deficienţele acestea sunt rele, serioase şi tind 
să facă să înceteze afecțiunea soţului faţă de soţie, când soţului îi 
place ordinea,copiii bine disciplinaţi şi casa pusă bine la punct. O 
soţie şi mamă nu poate face căminul plăcut şi fericit, dacă nu-i place 
ordinea, dacă nu-şi păstrează demnitatea şi dacă n-are o conducere 
bună;de aceea, toate cele cărora le lipsesc aceste puncte ar trebui să 
înceapă de îndată să-şi facă educaţia în această direcţie şi să cultive 
chiar acele lucruri de care au cea mai mare nevoie. Disciplina va face 
mult pentru cele cărora le lipsesc aceste calităţi de seamă. Sora R., se 
dă bătută în faţa acestor lipsuri, şi crede că nu poate face altfel decât 
face. După ce a făcut o încercare şi nu reuşeşte să vadă o îmbunătă- 
tire hotărâtă la ea, se descurajează. Nu trebuie să fie aşa. Fericirea ei 
şi a familiei sale depinde de trezirea ei, de lucrarea şi zelul serios de 
a face o reformă hotărâtă în aceste lucruri. Ea trebuie să se îmbrace 
cu încredere şi hotărâre; să îmbrace caracterul de femeie. Este firea 

ei de a se sustrage de la orice este neîncercat. Nimeni nu poate fi 
gata şi mai dispusă decât ea să facă ceea ce ea crede că poate face 
cu succes. Dacă dă greş în noul ei efort, trebuie să încerce din nou. 
Ea poate câştiga respectul soţului şi al copiilor ei. 

Am văzut că înălţarea de sine a făcut ca fratele R. să se potic- 
nească. El a exercitat o oarecare demnitate, cu nuanţă de severitate 
în familia lui şi faţă de soţia sa. Aceasta a făcut-o să se închidă faţă 
de el. Ea a simţit că nu se poate apropia de el, şi viaţa ei de căsătorie 
a fost mai mult ca a unui copil care se teme de un tată aspru şi 
impunător decât ca soţie. Ea l-a iubit, l-a respectat şi l-a idolatrizat 
pe soţul ei, cu toată lipsa lui de a-i încuraja încrederea. Frate al meu, 
tu trebuie să ai un comportament care să o încurajeze pe soţia ta 
timidă şi retrasă să se sprijine pe marea ta iubire, şi aceasta îţi va da 
o şansă ca, într-un fel delicat şi afectuos, să-ţi corectezi greşelile pe 
care le ai, în măsura în care eşti în stare să faci astfel, şi să-i inspiri 
încredere în ea însăşi. 

Am văzut că n-ai avut acea iubire pentru soţia ta, pe care ar fi 
trebuit s-o ai. Satana a profitat de defectele ei şi de erorile tale spre 
a lucra pentru nimicirea familiei tale. Ţi-a fost ruşine ca soţia să-ţi 
intre în inimă, iar respectul tău a scăzut din ce în ce mai mult faţă de 
ea, căreia tu i-ai făgăduit solemn iubire şi că o vei păstra în suflet 
până când moartea vă va despărți. 


Pericolul destăinuirilor familiale 


La 25 octombrie 1868, cazul vostru mi-a fost prezentat din nou. 
Mi s-a arătat că gânduri rele şi dorinţe ilicite au dus la fapte nepo- 
trivite şi la călcarea poruncilor lui Dumnezeu. Tu te-ai ne-cinstit pe 
tine, pe soţia ta, şi cauza lui Dumnezeu. Ai fi putut exercita o bună 
influenţă pentru cauza lui Dumnezeu. Dar urmarea unui curs greşit 
în chestiuni pe care le-ai socotit de mică importanţă a dus la rele mai 
mari. 

Frate R., eşti acum în primejdia de a suferi un naufragiu total al 
credinţei tale. Tu ai păcătuit foarte mult. Dar păcatul tău a fost de 
zece ori mai mare, încercând să-l acoperi complet şi să orbeşti ochii 
celor care te-au bănuit de fapte rele. N-au lucrat toţi aşa de prudent 
şi cu atât de multă iubire şi grijă cum i-ar fi plăcut Domnului spre 
a te salva. Dar când ai încercat să iei un aer de nevinovăție jignită, 

te-ai gândit că Dumnezeu nu putea să vadă umblarea ta cea rea? 
Crezi că El, care l-a făcut pe om din ţărâna pământului şi i-a suflat în 
nări suflare de viaţă, nu putea discerne intenţiile şi planurile inimii? 
Tu ai crezut că, dacă aveai să-ţi mărturiseşti păcatul, îţi vei pierde 
onoarea — viaţa. Ai crezut că fraţii tăi nu vor mai avea încredere în 
tine. N-ai văzut problema în adevărata ei lumină. Este o ruşine să 
păcătuieşti, dar totdeauna este o cinste să mărturiseşti păcatul. 

Îngerii lui Dumnezeu ţin un raport fidel despre fiecare faptă, 
oricât de tainică ai putut crede că era în săvârşirea ei. Dumnezeu dis- 
cerne scopurile omului şi toate faptele lui. Fiecare om va fi răsplătit 
după cum au fost faptele lui, fie bune sau rele. Ceea ce seamănă 
omul aceea va şi secera. Nu va exista recoltă slabă. Secerişul este 
sigur şi bogat. 

Tu ai încercat să-i orbeşti pe fraţii tăi cu privire la umblarea ta. 
Cu mai putut să faci aşa ceva, când ştiai că eşti vinovat înaintea lui 
Dumnezeu? Dacă preţuieşti mântuirea sufletului tău, fă o lucrare 
totală pentru veşnicie. 

Trebuie să cureţi calea din urmata printr-o mărturisire completă. 
Ai nevoie de convertire totală — o transformarea eului prin înnoirea 
minţii. Preţuirea ta de sine trebuie biruită. Trebuie să înveţi să- 
1 preţuieşti pe alţii mai mult decât pe tine. Trebuie să renunţ la 
părerea ta înaltă despre realizările tale şi să capeţi un duh blând şi 
liniştit, care este de mare preţ înaintea lui Dumnezeu. 

Tu ai avut un duh care te-a abătut de pe calea corectitudinii şi 
acum ai dat de necaz. Te-au cuprins îndoielile, temerile şi disperarea. 
Nu există decât o singură cale de ieşire şi aceasta este calea mărtu- 
risirii. Singura ta speranţă este în căderea pe Stâncă şi zdrobirea în 
bucăţi; dacă nu o faci, ea va cădea cu siguranţă asupra ta şi te va face 
praf şi pulbere. Acum îţi poţi îndrepta greşelile, poţi răscumpăra 
trecutul. Printr-o viaţă de bunătate şi adevărată umilinţă, mai poţi 
avea o primire binevoitoare înaintea lui Dumnezeu în familia ta. Fie 
ca Domnul să-ţi ajute să lucrezi în vederea judecății, ca pentru viaţa 
ta. Iubite frate, simt un interes adânc pentru tine. Pentru un timp 
ai umblat în întuneric. Tu n-ai ajuns la actuala ta stare de întuneric 
dintr-o dată. Ai părăsit în mod gradat lumina. Mai întâi, te-ai înălţat, 
şi apoi, când ai socotit că este suficientă propria ta putere, Domnul a 
îndepărtat puterea Lui de la tine. 

Pe tine te-a interesat muzica. Aceasta a dat ocazia femeilor 
imprudente şi neînţelepte şi ele ţi-au destăinuit din necazurile lor. 
Prin aceasta, mândria ta a fost satisfăcută, dar a fost o cursă pentru 
tine. Ea a deschis uşa pentru sugestiile lui Satana. Tu n-ai procedat 
cum ar fi trebuit. N-aveai dreptul să auzi din familii ceea ce ţi-a fost 
spus. 

Comunicările acestea i-au stricat mintea, au amplificat prețuirea 
ta de sine şi au dat naştere la cugete rele. Tu ţi-ai îngăduit să fii 
confesorul unor femei sentimentale, care doreau simpatie şi înclinare 
spre alţii. Dacă ar fi avut o judecată sănătoasă şi ar fi fost sigure pe 
ele, având o ţintă în viaţă, plăcându-le să facă bine altora, n-ar fi fost 
în situaţia să aibă nevoie să vină la cineva pentru simpatie. 

Tu nu cunoşti înşelăciunea inimii omeneşti. Nu cunoşti procede- 
ele lui Satana. Unele care erau atrase în mare măsură spre simpatia 
ta, aveau o imaginaţie nesănătoasă, bolnavă, erau sentimentale, şi 
tânjeau după dragoste, totdeauna doritoare să creeze senzaţie şi să 
facă o mare agitaţie. Unele, nu sunt mulţumite cu viaţa lor de căsă- 
torie. Nu există destul romantism în ea. Citirea de romane a stricat 
tot bunul simţ pe care l-au avut cândva. Ele trăiesc într-o lume închi- 
puită. Imaginaţia lor le creează un astfel de soţ cum există numai în 
romanţele găsite în romane. Ele discută despre iubirea neîmpărtăşită. 
Niciodată nu sunt mulţumite sau fericite pentru că imaginaţia lor 
le zugrăveşte o viaţă care nu este reală. Când dau faţă cu realitatea, 
coborând la simplitatea vieţii reale şi luând asupra lor îndatoririle 
familiilor lor, care sunt partea femeii, atunci ele vor afla mulţumirea 
şi fericirea. 

Tu ai nutrit cugete care nu erau corecte. Aceste cugete au adus 
rod. „Din prisosul inimii vorbeşte gura“ ( Luca 6, 45 ). Cuvintele 
tale nu sunt totdeauna caste, curate şi înălţătoare. „Nici un cuvânt 
stricat să nu vă iasă din gură“ ( Efeseni 4,29 ). Prea adesea se află 
şiretenia în gura ta — expresii josnice care ies dintr-o inimă care 
nutreşte gânduri stricate şi dorinţe rele. 

De câtva timp, picioarele tale s-au abătut de pe calea corectitu- 
dinii şi a curăţiei. Ştii că umblarea ta este neplăcută lui Dumnezeu, 
deoarece calci sfânta Lui Lege; tu ştii că lucrurile acestea nu pot 
fi ascunse. Dumnezeu nu va lăsa ca poporul Său să fie înşelat în 
cazul tău. Păcatul tău cel mare atrage simpatiile celor care nu înţeleg 
umblarea ta strâmbă şi, prin aceasta, împarte judecata poporului care 

mărturiseşte adevărul. Nouă ne este milă de tine. Mă doare inima 
pentru tine. Înaintea ta nu văd altceva decât pierzare, nimic altceva 
decât naufragiu total al credinţei. 

Vrei să-ţi acoperi păcatele tale şi să sfidezi situaţia? Dumnezeu 
spune că nu vei propăşi. Dar cel care îşi mărturiseşte păcatele şi le 
părăseşte capătă îndurare. Vei alege tu moartea? Vrei să închizi în 
faţa ta Împărăţia cerurilor, pentru că nu vrei să renunti la mândria 
ta păcătoasă? Singura ta speranţă se află în mărturisirea abaterilor 
tale. Dumnezeu a lăsat să strălucească lumina pe calea ta. Vei alege 
propria ta cale de stricăciune? Vrei să arunci adevărul în spatele 
tău, pentru că el nu te va sprijini pe calea nelegiuirii? O, fii stăruitor 
să-ţi „rupi inima, nu hainele“ ( Ioel 2, 13 ).Fă o lucrare totală pentru 
veşnicie. Dumnezeu va fi îndurător cu tine. El va stărui serios pe 
lângă tine în favoarea ta. Nu va dispreţui un duh zdrobit şi pocăit. 
Vrei să te întorci? Sufletul tău merită să fie salvat; el este preţios. 
Noi dorim să te ajutăm. 

Am văzut că tu nu eşti fericit. N-ai odihnă. Te simţi profund 
mâhnit şi totuşi refuzi să apuci pe singura cale care îţi va aduce 
uşurare şi speranţă. Cel care îşi mărturiseşte păcatele şi le părăseşte 
va găsi îndurare. Starea ta este de plâns, şi tu ai prejudiciat în mare 
măsură cauza lui Dumnezeu. Influenţa ta îi va nimici şi pe alţii , nu 
numai pe tine. 

Dacă refuzi să vii la Dumnezeu şi să-ţi mărturiseşti abaterile, 
pentru ca El să te poată vindeca, nu mai există nimic de sperat pentru 
tine şi pentru viitorul sărmanei tale familii. De pe urma păcatului 
va urma mizeria. Mâna lui Dumnezeu va fi împotriva ta şi El te va 
lăsa să fii stăpânit de Satana spre a fi luat rob de către el, după cum 
voieşte. Tu ştii până unde vei merge. 

Vei fi ca un om pe mare, fără ancoră. Adevărul lui Dumnezeu 
este o ancoră. Te-ai desfăcut de ancoră. Interesele tale veşnice, 
au fost sacrificate pentru plăcerea trupului, pentru pofta ochilor 
şi lăudăroşenia vieţii. Tu eşti pe punctul de a rupe legăturile care 
te-ar salva de la nimicire totală. Căutând să-ţi salvezi viaţa prin 
ascunderea greşelilor tale, o pierzi. Dacă acum te umileşti înaintea 
lui Dumnezeu, îți mărturiseşti greşelile, şi te întorci la El cu toată 
inima, ai tăi ar mai putea fi o familie fericită. Dacă nu vrei să faci 
acest lucru, ci alegi propria ta cale, fericirea a ajuns la capăt. 

Tu ai o mare lucrare de făcut. Ai fost prea slab în comportarea 
ta. Cuvintele n-au fost alese, caste şi pure. Te-ai despărţit de cele 
sacre şi ai cultivat pasiunile josnice. Puterile nobile ale intelectului 
au fost aduse în supunere faţă de patimile animalice. Pentru un timp, 
n-ai urmat o cale dreaptă. Nu te-ai abținut de la tot ce pare rău. Nu 
este sănătos pentru tine să mai mergi pe această cale. 

Tu nu ţi-ai iubit soţia, cum ar fi trebuit. Ea este o femeie bună. 
Într-o mică măsură, ea a văzut primejdia ta. Dar tu ţi-ai închis ure- 
chile la avertismentele ei. Ai crezut-o geloasă, dar aceasta nu-i în 
firea ei. Ea te iubeşte şi te suportă, te iartă şi te iubeşte cu tot răul 
cel mare pe care i l-ai făcut, doar dacă te vei apropia de lumină şi 
vei curăța lucrarea din trecut. Tu trebuie să te converteşti pe deplin. 
Dacă n-o faci, toate eforturile tale din trecut de a asculta de adevăr 
nu te vor salva nici nu-ţi vor acoperi greşelile. Isus cere de la tine 
o reformă totală; atunci El te va ajuta, te va binecuvânta şi iubi 
şi va şterge toate păcatele tale cu sângele Lui atât de preţios. Poţi 
răscumpăra trecutul. Îţi poţi îndrepta căile şi să mai fii încă o cinste 
pentru cauza lui Dumnezeu. Poţi face bine când te prinzi de puterea 
lui Dumnezeu şi lucrezi în Numele Lui — lucrezi pentru mântuirea 
sufletului tău şi pentru binele altora. 

Ai tăi mai pot fi încă o familie fericită. Soţia ta are nevoie de 
ajutorul tău. Fa este ca o viță-de-vie agăţătoare; doreşte să se sprijine 
de tăria ta. Tu poţi s-o ajuţi şi s-o conduci tot timpul. N-ar trebui 
s-o critici niciodată. Niciodată să nu o mustri dacă eforturile ei nu 
sunt ceea ce tu socoteşti că ar trebui să fie. Mai degrabă, încurajeaz- 
o prin cuvinte de tandreţe şi de iubire. O poţi ajuta să-şi menţină 
demnitatea şi respectul de sine. Niciodată să nu lauzi lucrarea sau 
faptele altora în faţa ei, pentru ca s-o faci să-şi simtă lipsurile. În 
această privinţă, tu ai fost aspru şi insensibil. Tu ai arătat mai multă 
curtoazie faţă de ajutoarele tale angajate decât faţă de ea şi pe ele 
le-ai pus în faţa ei în casă. 

Dumnezeu o iubeşte pe soţia ta. Ea a suferit, şi El a văzut totul, 
a notat totul şi nu te va socoti nevinovat pentru rănile pe care le-ai 
pricinuit. Ceea ce îl face fericit pe om nu este nici bogăţia, nici 
intelectul. Este valoarea morală. Bunătatea adevărată este socotită 
de cer ca adevărata nobleţe sufletească. Starea simţămintelor morale 
determină valoarea unui om. O persoană poate să aibă avere şi 
intelect, şi totuşi, să fie fără valoare, pentru că focul înflăcărat al 

bunătății n-a ars niciodată pe altarul inimii lui, pentru că conştiinţa 
lui a fost ofilită, înnegrită şi înăsprită de egoism şi păcat. Când pofta 
trupului îl stăpâneşte pe om şi când patimile rele ale firii pământeşti 
sunt lăsate să conducă, este încurajată îndoiala cu privire la realitățile 
religiei creştine, şi îndoielile sunt exprimate ca şi când ar fi o virtute 
specială să te îndoieşt. 

Viaţa lui Solomon putea să fie remarcabilă până la încheierea 
ei, dacă ar fi fost apărată virtutea. Dar el a supus acest har special 
patimei păcătoase. În tinereţea lui, el a privit la Dumnezeu pentru 
călăuzire şi s-a încrezut în EI, iar Dumnezeu l-a ales şi i-a dat înţelep- 
ciune care a uimit lumea. Puterea şi înţelepciunea lui au fost lăudate 
pe tot cuprinsul ţării. Dar păcatul lui a fost iubirea femeilor. Patima 
aceasta el n-a putut-o stăpâni în maturitatea lui, şi s-a dovedit a fi o 
cursă pentru el. Femeile lui l-au dus la idolatrie şi, când a început 
să coboare pe povârnişul vieţii, înţelepciunea pe care i-o dăduse 
Dumnezeu a fost îndepărtată; el şi-a pierdut tăria de caracter şi a 
devenit asemenea unui tânăr nestatornic, care oscilează între bine 
şi rău. Renunţând la principiile lui, s-a aşezat în curentul răului şi, 
în felul acesta, s-a despărţit de Dumnezeu, temelia şi izvorul puterii 
lui. El s-a îndepărtat de principiu. Înţelepciunea fusese mai prețioasă 
pentru el decât aurul din Ofir. Dar, Ah! Pasiunea păcătoasă a câştigat 
biruinţa. El a fost înşelat şi ruinat de femei. Ce lecţie pentru veghere! 
Ce mărturie pentru nevoia de putere de la Dumnezeu, chiar până la 
sfârşit! 

În lupta cu stricăciunile lăuntrice şi ispitirile din afară, chiar şi 
înțeleptul şi puternicul Solomon a fost învins. Nu există siguranţă în 
a permite nici cea mai mică îndepărtare de cea mai strictă integritate. 
„Feriţi-vă de orice se pare rău“ ( 1 Tesaloniceni 5, 22 ). Când o 
femeie povesteşte despre necazurile ei familiale, sau se plânge de 
soţul ei unui bărbat, ea calcă legământul căsătoriei, îl dezonorează 
pe soţul ei şi dărâmă zidul care a fost ridicat spre a apăra sfinţenia 
legăturii de căsătorie; ea deschide larg uşa şi îl invită pe Satana să 
intre cu perfidele lui ispitiri. Aceasta este exact ceea ce a dorit Satana. 
Dacă o femeie vine la un frate creştin cu o relatare a nenorocirilor ei, 
a dezamăgirilor şi încercărilor ei, el trebuie totdeauna s-o sfătuiască 
că, dacă trebuie să spună cuiva necazurile ei, să aleagă surori drept 
confidente ale ei, şi atunci nu va fi nici o aparenţă de rău, prin care 
cauza lui Dumnezeu să sufere vreo ruşine. 

Adu-ţi aminte de Solomon. Între multele naţiuni, n-a fost nici 
un rege asemenea lui, iubit de Dumnezeul lui. Dar el a căzut. El a 
fost îndepărtat de la Dumnezeu şi a devenit corupt prin îngăduinţa 
patimilor păcătoase. Acesta este păcatul care predomină în acest 
veac, şi înaintarea lui este înfricoşătoare. Cei care se declară păzitori 
ai Sabatului nu sunt curaţi. Există printre acei care mărturisesc a 
crede adevărul unii care sunt stricaţi cu inima. Dumnezeu îi va pune 
la încercare, iar nebunia şi păcatul vor fi dat pe faţă. Nimeni, în afară 
de cei curaţi şi smeriţi, nu poate locui în prezenţa Sa. „Cine va putea 
să se suie la muntele Domnului? Cine se va ridica până la locul Lui 
cel sfânt? Cel ce are mâinile nevinovate şi inima curată, şi cel ce 
nu-şi dedă sufletul la minciună şi nu jură ca să înşele“ ( Psalmii 
24, 3.4 ). „Doamne, cine va locui în cortul Tău? Cine va locui pe 
muntele Tău cel sfânt? Cel ce umblă în neprihănire, cel ce face 
voia lui Dumnezeu şi spune adevărul din inimă. Acela nu cleveteşte 
cu limba lui, nu face rău semenului său, şi nu aruncă ocară asupra 
aproapelui său. El priveşte cu dispreţ pe cel vrednic de disprețuit, 
dar cinsteşte pe cei ce se tem de Domnul. El nu-şi ia vorba înapoi, 
dacă face un jurământ în paguba lui. El nu-şi dă banii cu dobândă 
şi nu ia mită împotriva celui nevinovat. Cel ce se poartă aşa, nu se 

clatină niciodată“ ( Psalmii 15, 1-5 ). 

Dragă prietene: În ultima vedenie pe care am avut-o, am văzut că 
ai greşeli de corectat. Este necesar să le vezi înainte de a face efortul 
cerut spre a le corecta. Tu ai multe de învăţat înainte de a putea să-ţi 
formezi un caracter creştin, pe care-l poate aproba Dumnezeu. Din 
copilărie, ai fost un băiat capricios, hotărât să ai propria ta cale şi să 
urmezi după propria-ţi judecată. Nu ţi-a plăcut să-ţi supui dorinţele 
şi voinţa faţă de cei care ţi-au purtat de grijă. Aceasta este experienţa 
pe care trebuie s-o obţii. 

Primejdia ta este mărită prin spiritul tău de independenţă şi de 
încredere în sine, în legătură cu — aşa cum desigur trebuie să fie — 
lipsa de experienţă, pe care tinerii de vârsta ta înclină să şi-o asume 
când n-au pe iubiții lor părinţi, ca să vegheze asupra lor şi să pună în 
mişcare delicatele corzi de afecţiune din suflet. Crezi că este timpul 
să cugeţi şi să acţionezi tu însuţi. „Eu sunt un tânăr şi nu mai sunt un 
copil. Sunt capabil să fac deosebirea între bine şi rău. Am drepturi 
şi vreau să le apăr. Sunt în stare să-mi fac propriile mele planuri de 
acţiune. Cine are autoritatea să mă împiedice?“ Acestea sunt unele 
dintre gândurile tale, şi tu eşti încurajat în ele de tinerii care sunt 
cam de vârsta ta. 

Tu presupui că îţi poţi afirma libertatea şi să acţionezi ca un 
bărbat. Simţămintele şi cugetările acestea te-au condus la acţiuni 
rele. Nu ai un spirit supus. Înţelept este acel tânăr mult binecuvântat, 
care simte a fi de datoria lui, dacă are părinţi, să-i respecte, iar dacă 
nu are, să respecte pe cel pe care îl consideră tutorele lui, sau pe 
cei cu care locuieşte — ca fiind sfetnici, mângâietori şi, în unele 
privinţe, conducători ai lui — şi care admite să se supună restricţi- 
ilor căminului lui. Un anumit fel de independenţă este vrednic de 
lăudat. Dorinţa de a-ţi purta propria greutate şi de a nu mânca pâinea 
dependenţei este bună. Este o ambiţie nobilă, generoasă, care inspiră 
dorinţa de a fi de sine stătător. Obiceiul de a fi harnic şi cumpătat 
este necesar. 

Ai fost plasat în împrejurări nefavorabile pentru dezvoltarea unui 
bun caracter creştin, dar acum te afli într-un loc unde îţi poţi forma o 
reputaţie sau s-o distrugi. Nu credem că o vei face pe ultima. Dar nu 
eşti sigur faţă de ispită. Într-un singur ceas poţi apuca pe o cale, care, 
după aceea, te va costa lacrimi amare de pocăință. Cedând ispitei, 
poţi înstrăina inimile faţă de tine, să pierzi respectul şi stima pe care 
ai dobândit-o din partea celor din jurul tău, şi, de asemenea, să-ţi 
pătezi caracterul creştin. Trebuie să înveţi lecţia supunerii. Socoteşti 
că nu te aranjează să îndeplineşti sarcini în jurul casei — lucrări 
mărunte de gospodărie şi mici comisioane. Ai o neplăcere categorică 
pentru aceste cerinţe mărunte; dar trebuie să cultivi plăcere chiar 
pentru aceste lucruri faţă de care eşti atât de potrivnic. Până nu faci 
acest lucru, nu vei fi un ajutor acceptabil nicăieri. Când eşti angajat 
în aceste lucruri necesare, dar mici, faci un serviciu mai folositor 
decât atunci când eşti angajat în îndeletniciri mari şi în lucrare grea. 

Mi-aduc aminte de un caz care mi-a fost prezentat în viziune, care 
a neglijat aceste lucruri mărunte şi nu se putea interesa de îndatoririle 
cele mici, spre uşurarea lucrării celor din casă; acestea erau treburi 
prea mici. Acum are o familie, dar are aceeaşi indispoziţie de a se 
angaja în aceste mici, dar importante servicii. Rezultatul este că o 
mare grijă apasă asupra soţiei lui. Ea trebuie să facă multe lucrări, 
altfel rămân nefăcute, şi mulţimea de griji care o apasă, din cauza 
lipsei pe care o are soţul ei, îi ruinează sănătatea. El nu poate birui 
acum acest rău aşa de uşor cum l-ar fi putut birui în tinereţea lui. El 
neglijează micile îndatoriri şi nu reuşeşte să păstreze totul ordonat 
şi plăcut, de aceea nu poate avea o gospodărie reuşită. „Cine este 
credincios în cele mai mici lucruri, este credincios şi în cele mari, 
şi cine este nedrept în cele mai mici lucruri, este nedrept şi în cele 
mari“ ( Luca 16, 10). 

Naaman, Sirianul, l-a consultat pe profetul lui Dumnezeu cum 
ar putea să se vindece de o boală respingătoare, de lepră. I s-a spus 
să meargă să se scalde de şapte ori în Iordan. De ce n-a urmat el 
de îndată instrucţiunile lui Elisei, profetul lui Dumnezeu? De ce a 
refuzat să facă cum i-a ordonat profetul? El a mers la slujitorii lui 
murmurând. În jignirea şi dezamăgirea sa, a devenit pătimaş şi, în 
mânie, a refuzat să urmeze calea arătată de profetul lui Dumnezeu. 
„Eu credeam“, a zis el „că va ieşi la mine, se va înfăţişa el însuşi, 
va chema Numele Domnului, Dumnezeului lui, îşi va duce mâna pe 

locul rănii, şi va vindeca lepra. Nu sunt oare râurile din Damasc şi 
Parpar mai bune decât apele din Israel? N-aş fi putut oare să mă spăl 
în ele, şi să mă fac sănătos? 

ŞI s-a întors şi a plecat plin de mânie“. Slujitorii lui i-au spus: 
„Părinte, dacă proorocul ţi-ar fi cerut un lucru greu, nu l-ai fi făcut? 
Cu cât mai mult trebuie să faci ce ţi-a spus: «Scaldă-te şi vei fi curat»“ 
(2 Împărați 5, 11-13). Da, acest mare bărbat a socotit că este sub 
demnitatea lui să meargă să se spele în modestul râu al Iordanului. 
Râurile dorite şi amintite de el erau împodobite, de o parte şi de 
alta, cu pomi şi crânguri, şi în aceste crânguri erau aşezaţi idoli. 
Mulţi se adunau la aceste râuri, ca să se închine zeilor lor; de aceea, 
aceasta nu l-ar fi costat nici o umilinţă. Dar, urmând instrucţiunile 
specifice ale profetului, acestea ar fi umilit mândria şi spiritul lui 
orgolios. Ascultarea cu dragă inimă avea să aducă rezultatul dorit. 
El s-a spălat şi s-a făcut sănătos. 

Cazul tău este în unele privinţe asemănător cu al lui Naaman. 
Nu ai în vedere că, în scopul de a-ţi desăvârşi un caracter creştin, 
trebuie să fii credincios faţă de lucrurile mici. Cu toate că lucrurile 
pe care eşti chemat să le faci pot să conteze puţin în faţa ta, totuşi, 
ele sunt sarcini pe care va trebui să le îndeplineşti atâta timp cât 
trăieşti. Neglijarea acestor lucruri va pricinui o mare deficiență în 
caracterul tău. Tu, dragul meu băiat, trebuie să-ţi faci educaţia pentru 
credincioşie în lucrurile cele mici. Tu nu poţi fi plăcut lui Dumnezeu 
dacă nu faci acest lucru. Tu nu poţi câştiga iubire şi afecţiune, dacă 
nu faci exact cum ți se spune, cu voie bună şi plăcere. Dacă doreşti 
ca cei cu care locuieşti să te iubească, trebuie să le arăţi iubire şi 
respect. 

Este de datoria ta să faci tot ce-ţi stă în putere să uşurezi sarcinile 
sorei cu care locuieşti. Tu o vezi palidă şi slabă, pregătind mâncare 
pentru o familie mare. Fiecare sarcină în plus, pe care o are de 
îndeplinit îi sleieşte puterile şi-i micşorează vitalitatea. Ea n-are 
mâni şi picioare tinere spre a îndeplini comisioane mărunte. Te-au 
primit în familia lor, aşa după cum ţi-au spus ţie şi nouă la timp, în 
mod expres, pentru a face aceste lucrări. Acum, dacă neglijezi să faci 
exact lucrurile care îi vor ajuta foarte mult, şi alegi să urmezi voinţa 
ta pe o cale independentă, la propria-ţi alegere, îţi vei pierde locul, 
iar ei trebuie să aleagă pe unul care va face exact lucrurile pe care le 
socoteşti a fi prea mici spre a fi făcute de tine. Tu faci acum o lucrare 

mai mare şi mai grea decât îţi îngăduie puterea ta. Tie îţi place să faci 
lucrarea unui bărbat. Ai o voinţă fermă, la care trebuie să renunţi. 
Trebuie să mori faţă de eu, răstigneşte eul şi câştigă biruinţă asupra 
lui. Tu nu poţi fi adevărat urmaş al lui Hristos, dacă nu te ţii de 
lucrarea aceasta în mod hotărât. 

Am văzut că nu ai, în mod natural, stimă şi respect faţă de cei mai 
în vârstă decât tine. Trebuie să fii credincios în micile comisioane 
şi îndatoriri care ţi se cer a fi aduse la îndeplinire, şi nu să mergi, 
cârtind împotriva lor, ca şi cum ar fi o otravă. Tu nu-ţi poţi da 
seama cât de neplăcut şi de neiubit te faci. În felul acesta, nu poţi fi 
fericit, nici să-i faci fericiţi pe cei din jurul tău. Trebuie să ţii minte 
că Dumnezeu cere de la tine, ca slujitor al Lui, să fii credincios, 
răbdător, amabil, afectuos, ascultător şi respectuos. Nu poţi ajunge 
la desăvârşire creştină, dacă nu ai stăpânire perfectă asupra spiritului 
tău. Tu îngădui să apară în inima ta simţăminte care sunt păcătoase, 
care sunt foarte păgubitoare pentru tine şi care tind să încurajeze un 
spirit aspru şi dispreţuitor, total diferit de spiritul lui Hristos, a cărui 
viaţă ți se porunceşte s-o imiţi. 

Dragul meu băiat, începe din nou să urmăreşti hotărât, cu ajuto- 
rul lui Dumnezeu, lucrurile care sunt adevărate, plăcute şi cu nume 
bun. Teama de Dumnezeu, umilă, unită cu iubire şi afecţiune faţă 
de toţi cei din jurul tău, trebuie să fie văzute în toate acţiunile tale. 
Fii credincios şi conştiincios; scapă-te de tot ce este asemenea le- 
neviei. Să ai un loc pentru orice, şi orice să fie pus la locul lui. Fii 
serviabil, amabil, bine dispus, şi agreabil. Atunci ai să câştigi calea 
de întoarcere în inimile celor cu care eşti asociat. Un lucru să-l ţii 
minte totdeauna: Nici un tânăr nu poate avea un spirit bun, dacă nu 
respectă femeile şi nu caută să uşureze îngrijorările lor. Este semnul 
cel mai rău, care poate fi găsit într-un tânăr care consideră că este 
înjositor pentru el să uşureze munca femeilor. Un astfel de om este 
suspect. Nici o femeie nu-şi va încredința paza vieţii ei unui astfel 
de bărbat; pentru că niciodată el nu va fi un soţ tandru, grijuliu şi 
politicos. 

Băiatul este un prototip al bărbatului. Eu te rog stăruitor să-ți 
schimbi total atitudinea. Fă tot ce este nevoie să fie făcut în cadrul 
micilor sarcini, chiar dacă pot fi neplăcute. Atunci vei avea aprobarea 
celor din jurul tău, şi, ceea ce este de şi mai mare preţ, vei avea 
aprobarea lui Dumnezeu. Nu poţi fi creştin, dacă nu eşti un serv 

credincios în lucrurile cele mici. Dacă te rogi şi te străduieşti să faci 
tot ce poţi mai bine, ca să îndeplineşti fiecare sarcină, Dumnezeu 
te va binecuvânta şi te va ajuta. Când Isus va veni să ia la Sine 
pe cei credincioşi ai Săi, doreşti tu ca El să-ţi spună: „Bine serv 
bun şi credincios?“ Doreşti să ai toate nedesăvârşirile îndepărtate 
din caracterul tău, ca să poţi fi găsit fără vină înaintea tronului 
lui Dumnezeu? Dacă da, ai o lucrare de făcut pentru tine, pe care 
nimeni altul nu o poate face pentru tine. Ai o răspundere personală 
înaintea lui Dumnezeu. Poţi umbla în lumină şi zilnic să primeşti 
tărie de la Dumnezeu spre a birui fiecare nedesăvârşire şi, în cele 
din urmă, să fii printre cei credincioşi, fideli şi sfinţi din Împărăţia 
lui Dumnezeu. Nu ceda ispitei. Satana vrea să te hărțuiască şi caută 
să pună stăpânire pe mintea ta, ca să te poată face să păcătuieşti. 
„Împotriviţi-vă diavolului, şi el va fugi de la voi. Apropiaţi-vă de 
Dumnezeu, şi El Se va apropia de voi“ ( Iacov 4, 7.8 ). 

Aminteşte-ţi că ochiul lui Dumnezeu este mereu asupra ta. Când 
răspunzi nerespectuos, Dumnezeu te vede şi te aude. Vine timpul 
când toţi vor fi judecaţi după faptele făcute în trup. Tu vei avea o 
parte de acţiune în judecată. Isus te va primi sau te va refuza. Aleargă 
la El pentru putere şi har. El doreşte să te ajute, să fie călăuza tinereţii 
tale şi să te întărească în aşa măsură, încât să-i poţi binecuvânta şi pe 
alții cu influenţa ta. Dumnezeu te iubeşte şi vrea să te salveze, dacă 
mergi pe calea hotărâtă de EI; dar, dacă te răzvrăteşti şi alegi să mergi 
pe propria ta cale, aceasta va fi spre pierderea ta veşnică. Roagă-te 
mult, pentru că rugăciunea este cea mai importantă dintre îndatoriri. 
Fără ea, nu te menţii în umblarea creştină. Ea înalţă, întăreşte şi 
înnobilează; ea este convorbirea sufletului cu Dumnezeu. 

Să nu crezi că poţi înceta eforturile sau vegherea ta pentru un 
moment. Studiază cu sârguinţă Cuvântul lui Dumnezeu, ca să nu fii 
în necunoştinţă faţă de înşelăciunile lui Satana şi să poţi învăţa mai 
desăvârşit calea mântuirii. Voința ta trebuie să fie afundată în voinţa 
lui Dumnezeu. Nu căuta propria ta plăcere, ci pe aceea a celor din 
jurul tău; şi, făcând aşa, nu vei putea să fii altfel decât fericit. Vino la 
Isus cu toate nevoile şi lipsurile tale, şi cu încredere simplă, imploră 
binecuvântarea Lui. Încrede-te în Dumnezeu şi caută să acţionezi 
din principiu, întărit şi înnobilat prin hotărâri mari şi o fermitate de 
scop găsită numai în Dumnezeu. 

Nu trebuie să te laşi provocat uşor. Să nu laşi ca inima ta să 
devină egoistă, ci las-o să fie larg deschisă pentru iubire. Ai o lucrare 
de făcut pe care nu trebuie s-o neglijezi. Îndură restriştea, ca un bun 
ostaş. Isus e familiarizat cu orice conflict, cu orice chin. El te va ajuta 
pentru că a fost ispitit în toate privinţele cum suntem şi noi, totuşi 
El n-a păcătuit. Du-te la El, dragul meu, cu poverile tale. Să nu iei 
pe nimeni drept confident şi să nu spui nimănui despre dificultățile 
tale, ci numai Lui. Fă ca Isus să fie Purtătorul tău de poveri, şi caută 
o mai profundă experienţă în lucrurile religioase. Rugăciunea mea 
sinceră este ca Dumnezeu să te ajute şi să te binecuvânteze. 

Cele mai delicate simpatii ale mele sunt stârnite de orfani. Tu 
n-ai, într-adevăr, cămin. Mormântul i-a luat pe tatăl tău şi pe mama 
ta şi căminul copilăriei tale este locuit de alţii. Tu nu poţi avea despre 
tatăl tău evlavios amintiri distincte, ca despre mama ta. Tu nu ai 
învăţat supunerea. Îţi aminteşti că, uneori, ai întristat-o învățând 
numai parţial lecţia. Dar rugăciunile părinţilor tăi, ca tu să fii printre 
cei care-L iubesc şi se tem de Dumnezeu, au găsit loc în ceruri. 

Ah, aceasta este o lume rece şi egoistă! Rudele tale, care ar 
fi putut să te iubească şi să se împrietenească cu tine, de dragul 
părinţilor tăi, dacă nu de dragul tău, s-au închis în egoismul lor şi 
n-au un interes special pentru tine. Dar Dumnezeu va fi mai aproape 
şi mai scump pentru tine decât pot fi oricare alte rude de-ale tale, 
de pe pământ. El va fi prietenul tău şi niciodată nu te va părăsi. 
El este Tată pentru cei fără tată. Prietenia Lui se va dovedi o pace 
dulce pentru tine şi te va ajuta să suporţi cu curaj marea ta pierdere. 
Caută să faci ca Dumnezeu să fie Tatăl tău, şi niciodată nu vei dori 
un prieten. Vei fi expus la necazuri; totuşi fii ferm şi străduieşte-te 
să înfrumuseţezi mărturisirea ta. Vei avea nevoie de har pentru a 
sta în picioare, dar ochiul milostiv al lui Dumnezeu este asupra ta. 
Roagă-te mult şi serios, crezând că Dumnezeu te va ajuta. Fereşte-te 
de iritabilitate, de nervozitate şi de un spirit chinuitor. Răbdarea este 
o virtute pe care trebuie să o încurajezi. Caută evlavia inimii. Fu un 
creştin constant. Să ai iubirea curăţiei şi a simplităţii smerite şi lasă 
ca acestea să fie întreţesute împreună cu viaţa ta. 

Educându-te spre a te teme de Dumnezeu, şi a-i iubi pe toți 
cei din jurul tău, viaţa ta poate fi onorabilă şi fericită şi exemplul 
tău poate fi în aşa fel, încât să-i conducă şi pe alţii să aleagă calea 
smereniei şi a sfințirii. Să ai tot timpul curajul moral să faci ce este 

bine şi să-L onorezi pe Răscumpărătorul tău. Te implor, dragul meu, 
să cauţi adevărata sfințire. 


Membrul nedisciplinat 


Iubită soră S: Cu privire la tine, mi-au fost arătate unele lucruri. 
Tu n-ai simţământul adevăratei tale situaţii. Ai nevoie de o profundă 
şi completă lucrare a harului în inima ta. Trebuie să-ţi pui inima şi 
casa în ordine. Pilda ta din familie nu merită să fie imitată. Ai ajuns 
la un nivel scăzut, şi nu la nivelul înălţat de divinul nostru Domn. 
Îţi place să faci vizite, să stai de vorbă şi spui multe lucruri care nu 
se potrivesc unei creştine. Afirmațiile tale sunt exagerate şi adesea 
sunt departe de adevăr. Cuvintele şi faptele tale te vor judeca la ziua 
de apoi. Prin ele, vei fi îndreptăţită sau condamnată. Educaţia ta n-a 
avut un caracter înnobilator, de aceea, acum cea mai mare nevoie a 
ta este nevoia de instruire şi de educare pentru curățirea cugetelor 
şi acţiunilor. Exersează-ţi în aşa fel gândurile, încât să le fie uşor să 
stăruiască asupra lucrurilor curate şi sfinte. Cultivă iubirea pentru 
spiritualitate şi evlavie adevărată. 

Adesea, conversaţia ta este de un nivel scăzut. Tu îţi înşeli pro- 
priul tău suflet, şi această înşelare se va dovedi fatală, dacă nu te 
trezeşti să te vezi aşa cum eşti şi să te întorci la Dumnezeu cu ade- 
vărată umilinţă în suflet. Eşti înclinată să induci în eroare. Fiul tău 
n-are o cunoaştere experimentală despre Dumnezeu sau despre ce- 
rinţele sacre ale adevărului. El este flatat de voi că este un creştin, 
dar este cel mai nenorocit reprezentant al creştinilor care păzesc 
Sabatul. Ferească Dumnezeu ca noi să-l recunoaştem ca fiind ase- 
menea lui Hristos. Tu nu-ţi instruieşti fiul. El este încăpățânat şi 
ipocrit. Are un simţ foarte slab al adevăratei curtoazii sau măcar al 
politeţii obişnuite. Este grosolan, incult, neplăcut şi antipatic. Voi 
îl prezentaţi altora ca fiind creştin, şi, făcând aşa, faceţi de ocară 
cauza lui Hristos. Băiatul acesta se află pe cale de a deveni un ipocrit 
educat. El n-are stăpânire de sine şi, totuşi, voi îl flataţi că este un 
creştin. 

Lucrarea de reformă trebuie să înceapă cu tine. Trebuie să devii 
curată în conversaţie şi o gospodină în cămin, căreia să-i placă înda- 
toririle căminului, să-şi iubească soţul şi pe copilul său. Trebuie să 

înveţi să economiseşti timpul, ca să nu-ţi împovărezi puterea. Sarci- 
nile uşoare ale îndatoririlor căminului, pe care le ai de îndeplinit, le 
poţi purta fără să te împovărezi prea mult, dacă exersezi perseverenţa 
şi hărnicia potrivită. Dar tu ai o lucrare de făcut, aceea de a-ţi stăpâni 
limba. Ea este un mădular mic şi se laudă cu lucruri mari, dar ea are 
nevoie de frâul harului şi de zăbala stăpânirii de sine, spre a o feri 
să alerge la întâmplare. Conversaţia ta este de un nivel scăzut, şi te 
dedai la conversaţie ieftină. „Nici un cuvânt stricat să nu vă iasă din 
gură; ci unul bun, pentru zidire, după cum e nevoie, ca să dea har 
celor ce-l aud“ ( Efeseni 4,29 ). 

Fie ca Domnul să te convingă de aceste lucruri când citeşti aceste 
rânduri. Te rog stăruitor să te îmbraci cu demnitatea blândă a unei 
soţii şi mame. Şi asupra tatălui apasă o responsabilitate. Eforturile 
voastre să fie unite spre a vă controla fiul, care alunecă repede pe 
calea spre pierzare. Voi trebuie să căutaţi, în mod serios, podoaba 
lăuntrică, chiar podoaba unui duh blând şi liniştit, care este de mare 
preţ înaintea lui Dumnezeu. Cu răbdare, har şi plăcută smerenie, îl 
puteţi învăţa pe sărmanul şi înşelatul vostru băiat primele principii 
ale creştinismului şi buna cuviinţă sau curtoazie creştină. Sunteţi 
adesea asprii şi violenţi. O, cât de important este să vedeţi lucrarea 
pe care o aveţi de făcut, înainte de a fi pentru totdeauna prea târziu! 
Acum Isus vă invită să veniţi la El şi să învăţaţi de la El pentru că 
este blând şi smerit cu inima. Făgăduinţa pe care v-a dat-o, că la 
El veţi găsi odihnă, este singură. Aveţi o mare lucrare de făcut. Să 
nu vă înşelaţi sufletele, ci cercetaţi-vă ca în lumina veşniciei. Este 
imposibil să fiţi mântuiţi aşa cum sunteţi. 

Soră S., soţul tău ar putea fi de folos în biserică, dacă influenţa ta 
ar fi ceea ce trebuie să fie. Dar exemplul şi influenţa ta îl descalifică 
să exercite o influenţă sfinţitoare în biserică. Viaţa din căminul vostru 
face ca eforturile lui spre bine să fie zadarnice. Tu eşti întru-totul 
necalificată să fii soția unui prezbiter al comunităţii. Dumnezeu te 
cheamă la reformă. 

Soţul tău are o lucrare de făcut — să-şi pună inima şi casa sa în 
ordine. Când va fi converut,atunci îi va putea întări şi pe fraţii lui. 

Ca familie, voi aveţi nevoie să fiți sfințiți prin adevăr. lubită soră, 
vrei tu să vezi lucrarea pe care o ai de făcut şi să te ţii de ea, fără 
întârziere, pentru ca influenţa ta să fie salvatoare? Du-ţi până la capăt 
mântuirea, cu frică şi cutremur. Umblă cu înţelepciune faţă de cei 

care sunt în afară, răscumpărând vremea. „Vorbirea voastră să fie 
totdeauna cu har, dreasă cu sare, ca să ştiţi cum trebuie să răspundeţi 
fiecăruia“ ( Coloseni 4, 6 ). „Tot ce este adevărat, tot ce este vrednic 
de cinstit, tot ce este drept, tot ce este curat, tot ce este vrednic de 
iubit, tot ce este vrednic de primit, orice faptă bună şi orice laudă, 
aceea să vă însufleţească“ ( Filipeni 4, 8). 

Există destule subiecte folositoare asupra cărora să se mediteze 
şi să se discute. Conversaţia creştinului trebuie să fie în ceruri, de 
unde ÎI aşteptăm pe Mântuitorul. Meditaţia asupra lucrurilor cereşti 
este folositoare şi întotdeauna va fi însoţită de pace şi de mângâierea 
Duhului Sfânt. Chemarea noastră este sfântă, mărturisirea noastră 
slăvită. Dumnezeu îşi curăţă pentru Sine un popor deosebit, zelos 
pentru fapte bune. El şade ca un curăţitor şi purificator de argint. 
Când zgura şi cositorul sunt îndepărtate, chipul Lui va fi atunci per- 
fect reflectat în noi. Atunci rugăciunea lui Hristos pentru ucenicii 
Săi va primi răspuns în noi: „Sfinţeşte-i prin adevărul Tău; Cuvântul 
Tău este adevărul“ ( loan 17, 17 ). Când adevărul are o influenţă 
sfinţitoare asupra inimilor şi vieților noastre, Îi putem sluji cu ade- 
vărat lui Dumnezeu şi putem să-L slăvim pe pământ, fiind părtaşi la 
natura divină şi scăpaţi de stricăciunea care este în lume, prin poftă. 

Ah, cât de mulţi vor fi găsiţi nepregătiţi când va veni Stăpânul 
să se socotească cu slujitorii Săi! Mulţi au slabe idei de ceea ce este 
un creştin. Îndreptăţirea de sine nu va mai folosi atunci la nimic. 
Vor putea să treacă proba numai aceia care vor fi găsiţi îmbrăcaţi cu 
îndreptăţirea lui Hristos, care vor fi plini de spiritul Lui şi vor umbla 
chiar aşa cum a umblat El, cu curăţie în inimă şi viaţă. Conversaţia 
trebuie să fie sfântă, şi atunci cuvintele vor fi îmbibate cu har. 

Fie ca Domnul să vă ajute, ca familie, să fiţi gata, să fiţi deosebiți 
în viaţă, şi, prin toate faptele voastre, să onoraţi mărturisirea voastră 
de credinţă. 


Mângâiere în suferinţă 


Iubită soră T: Am aflat despre suferinţa ta, şi mă grăbesc să-ţi 
scriu câteva rânduri. Draga mea soră, am cea mai bună dovadă că 
Domnul te iubeşte. În ultima mea vedenie care mi-a fost dată, mi s-a 
arătat printre altele, şi cazul tău. Am văzut că, în trecut, ai fost pe 
calea greşită pe care umblau alţii, dar, fiind strict conştiincioasă şi 
totdeauna dornică să cunoşti ce este drept, ai fost extrem de sensibilă 
şi ai văzut cazul tău mai rău decât era. 

Ai fost bolnavă destul de mult timp. Tu eşti o melancolică ner- 
voasă. Creierul este în strânsă legătură cu stomacul, şi puterea lui 
a fost atât de des solicitată să ajute organele digestive că, la rândul 
lui, este şi el slăbit, deprimat, congestionat. Cât timp se află în starea 
aceasta, mintea ta este întunecată, stăruie în mod natural asupra părții 
întunecoase, închipuindu-şi că neplăcerea lui Dumnezeu este asupra 
ta. Ai crezut că viaţa ta a fost nefolositoare, plină de greşeli şi fapte 
rele. Soră dragă, starea de boală te duce la mâhnire şi descurajare. 
Dumnezeu nu te-a părăsit. Iubirea Lui este îndreptată spre tine. Am 
văzut că trebuie să te încrezi în El, după cum se încrede un copil în 
braţele mamei lui. Dumnezeu este îndurător şi binevoitor, plin de 
milă afectuoasă şi împreună simţire. El nu Şi-a întors faţa de la tine. 

Tu eşti extrem de sensibilă. Simţi profund, şi n-ai putere să res- 
pingi îngrijorarea, încurcătura şi descurajarea sufletului. Am văzut 
că Dumnezeu ţi-ar fi un mare ajutor, dacă te-ai încrede pur şi simplu 
în El; dar te îngrijorezi, neaflându-te în braţele scumpului şi iubitului 
tău Mântuitor. „EI, care n-a cruțat nici chiar pe Fiul Său, ci L-a dat 
pentru noi toţi, cum nu ne va da fără plată, împreună cu El, toate 
lucrurile?“ ( Romani 8, 32 ). Ce făgăduinţă prețioasă este aceasta! 
Noi putem cere multe de la binevoitorul nostru Tată ceresc. Pentru 
noi sunt rezervate binecuvântări mari. Putem crede în Dumnezeu, 
ne putem încrede în EI, şi făcând astfel, proslăvim Numele Lui. 
Chiar dacă suntem biruiţi de vrăjmaş, nu suntem lepădaţi, părăsiţi şi 
respinşi de Dumnezeu. Nu. Hristos este la dreapta lui Dumnezeu, 

care mijloceşte pentru noi. „Dacă cineva a păcătuit, avem la Tatăl 
un Mijlocitor, pe Isus Hristos, Cel neprihănit“ ( 1 loan 2,1). 

Doresc să-ţi spun, sora mea,că tu nu trebuie să-ţi părăseşti în- 
crederea. Sufletul sărman şi tremurător se odihneşte în făgăduinţele 
lui Dumnezeu. Făcând aşa, cătuşele vrăjmaşului vor fi frânte, insi- 
nuările lui vor fi fără putere. Nu da atenţie şoaptelor vrăjmaşului. 
Du-te liber, suflet oprimat! Fii plin de curaj! Spune sărmanei tale 
inimi întristate: „Nădăjduieşte în Dumnezeu, că iarăşi ÎI voi lăuda. 
El este mântuirea mea şi Dumnezeul meu“ ( Psalmii 42, 11 ). Eu 
ştiu că Dumnezeu te iubeşte. Pune-ţi încrederea în El. Nu te gândi 
la acele lucruri care aduc tristeţe, şi mâhnire, întoarce-te de la orice 
gând neplăcut şi gândeşte-te la Isus cel scump. Stăruie asupra puterii 
Sale de a mântui, asupra nemuritoarei Lui iubiri fără egal pentru 
tine, chiar pentru tine. Eu ştiu că Domnul te iubeşte. Dacă nu te 
poţi bizui pe credinţa ta, bizuieşte-te pe credinţa altora. Noi credem 
şi nădăjduim pentru tine. Dumnezeu primeşte credinţa noastră în 
favoarea ta. 

Tu ai încercat să faci bine şi Dumnezeu este milostiv şi bine- 
voitor faţă de tine. Fii bine dispusă, şi ia-ţi adio de la melancolie 
şi îndoieli. Îngăduindu-ţi acele îndoieli, ÎI dezonorezi pe Dumne- 
zeu. În a crede este pace şi bucurie în Duhul Sfânt. Credinţa aduce 
pace şi încredere în Dumnezeu, aduce bucurie. Crede, crede, sufletul 
meu spune crede! Sprijineşte-te pe Dumnezeu. El poate să păstreze 
ceea ce I-ai încredinţat. El te va face mai mult decât biruitoare prin 
Cel care te-a iubit. Fie ca Dumnezeu să te binecuvânteze şi să-ţi 
întărească credinţa tremurătoare, aceasta este rugăciunea noastră. 
Îţi încredinţăm aceste puţine rânduri, încredinţaţi că ele îţi pot face 
bine. 


Un spirit dictatorial, egoist 


Iubite frate U: În ultima viziune, mi-a fost arătat că ar trebui să 
veghezi asupra ta cu îngrijire zeloasă, altminteri temperamentul tău 
ciudat te va stăpâni. Tu ai greşit angajându-te în rugăciune pentru 
sora V., şi luând asupra ta acelaşi spirit arogant şi dictatorial, care 
a fost blestemul vieţii tale. Tu l-ai umilit pe fratele W. când, ţinând 
seamă de greşelile tale din trecut, ar fi trebuit să fii rezervat şi modest. 
Va fi foarte greu pentru tine să birui obiceiul de a-i pândi pe alţii să 
observi lucruri mici şi să vorbeşti aspru şi mustrător. Tu n-ar trebui să 
ai de-a face cu toate acestea. Exact aşa de sigur cum eşti biruit într-o 
mică măsură în această direcţie, uşa este deschisă pentru o greşeală şi 
mai mare. Pentru tine nu există siguranţă decât stăpânindu-te în mod 
continuu şi stăpânindu-ţi sufletul cu răbdare. Tu nu poţi îndeplini 
nici O lucrare mare, ci, dacă eşti în regulă, poţi face un pic de bine în 
cauza lui Dumnezeu. Dar influenţa ta nu trebuie să nedreptăţească; 
dacă îţi măsori cuvintele şi eşti sfinţit pentru Dumnezeu poţi fi în 
stare să spui un cuvânt paşnic de mângâiere şi să dai mărturie despre 
bogăţiile cele mari ale lui Dumnezeu, şi despre nemuritoarea iubire 
a lui Isus. 

Lasă ca inima să-ţi fie muiată şi topită sub influenţa divină a 
Duhului lui Dumnezeu. Tu n-ar trebui să vorbeşti atât de mult despre 
tine însuţi, pentru că aceasta nu va întări pe nimeni. N-ar trebui să 
faci din tine un centru, şi să-ţi închipui că trebuie să te îngrijeşti de 
tine şi să-i faci şi pe alţii să-ţi poarte de grijă. Îndreaptă-ţi gândul 
de la tine într-o direcţie mai sănătoasă. Vorbeşte despre Isus şi lasă 
eul să dispară; lasă-l să fie afundat în Hristos, şi fie ca aceasta să fie 
vorbirea inimi tale: „Trăiesc dar nu mai trăiesc eu, ci Hristos trăieşte 
în mine“ ( Galateni 2, 20 ). Isus va fi pentru tine un ajutor prezent 
în orice vreme de nevoie. El nu te va lăsa să lupţi singur cu puterile 
întunericului. O, nu, El a atribuit ajutor Unuia care este puternic să 
mântuiască în mod desăvârşit. 

Nu fii grijuliu de tine însuţi. Învinge-ţi concepţiile şi micile tale 
ciudăţenii, şi caută să-L reprezinţi numai pe Isus. Când vorbeşti sau 

te rogi în adunare, nu fi prea lung. Aici ai greşit. Poţi îndrepta acest 
lucru. A vorbi şi a te ruga lung este păgubitor pentru tine şi de nici 
un folos pentru cei care te aud. Va trebui să lupţi din greu, ca să fii 
biruitor. Totuşi, o poţi face dacă te angajezi calm în lucrare. Aici 
trebuie să te păzeşti. Tu eşti neliniştit, grăbit, nervos. Şi pe acestea 
le poţi birui. 

Ai o serioasă şi nerăbdătoare dorinţă să faci ce-i drept şi să pri- 
meşti aprobarea lui Dumnezeu. Continuă cu eforturile tale serioase 
şi stăruitoare şi nu fi descurajat. Fii răbdător. Niciodată să nu critici. 
Nu te lăsa niciodată abătut, prin înşelăciune, de la veghere. Veghează 
ŞI, de asemenea, roagă-te. După ce te rogi, veghează din nou. Efortul 
îți aparţine, nimeni nu poate face această lucrare pentru tine. 'Ţine-te 
de tăria lui Dumnezeu, şi, de îndată ce vezi greşelile tale din trecut, 
răscumpără vremea. 


Un ascultător uituc 


Iubite frate Y: În ultima vedenie primită, mi s-a arătat că tu 
însuţi nu te înţelegi. Ai de făcut o lucrare pentru tine, pe care nimeni 
altul nu ţi-o poate face. Experienţa ta, într-adevăr, este scurtă, şi 
tu n-ai fost convertit pe deplin. Te supraapreciezi mai mult decât 
poţi suporta. Mi-a fost arătată viaţa ta din trecut. Mintea nu ţi-a 
fost înălţată, ci a stăruit asupra subiectelor care nu erau menite să 
conducă la curăţie de acţiune. Ai avut obiceiuri care erau stricate 
şi care ţi-au pătat purtarea. Tu ai fost prea familiar cu sexul opus şi 
n-ai fost modest în comportament. Ai fi, pe bună dreptate, potrivit 
dacă ar fi încurajată o mare familiaritate între bărbaţi şi femei, în 
mare măsură după teoria doctorului A. Influenţa ta la... n-a fost 
bună. N-ai fost o persoană potrivită pentru acel loc. Conversaţia ta 
uşuratică şi neserioasă te-a descalificat spre a exercita o influenţă 
bună. Calitatea muzicii tale nu era aşa încât să încurajeze simţăminte 
şi cugete înalte, ci mai degrabă să le degenereze. 

În trecut, timp de câteva săptămâni, influenţa ta se îmbunătăţise, 
dar îți lipseşte fermitatea faţă de principii. Eşti deficitar în multe 
privinţe, şi în unele lucruri trebuie să ştii unde greşeşti. Nebuniile 
tinereţii au lăsat urme asupra ta. Niciodată nu poţi recâştiga ceea ce 
ai pierdut prin obiceiuri necurate. Lucrurile acestea ţi-au amorţit în 
Cu actuala ta experienţă nu poţi rezista ispitei. Nu poţi suporta 
necazuri. Tu nu eşti sfinţit prin adevăr. Te-ai prins de adevăr, dar 
acesta nu s-a prins de tine spre a te schimba, prin înnoirea minţii tale. 
Eşti un om autoînşelat. Ah, te rog, fierbinte, să nu rămâi înşelat cu 
privire la starea ta adevărată! Tu nu ai simţit o adâncă condamnare, 
din cauza păcatelor tale, şi nu L-ai căutat pe Domnul în umilinţă şi 
cu inimă zdrobită, ca păcatele să-ţi poată fi şterse. Nu puteai să vezi 
că umblările tale erau atât de păcătoase înaintea lui Dumnezeu. De 
aceea lucrarea de reformaţiune n-a fost făcută în sufletul tău. 

Tu te-ai îmbrăcat cu haina îndreptăţirii de sine pentru a acoperi 
urâţenia păcatului tău; dar nu acesta este remediul. Tu nu ştii ce 

este adevărata convertire. În tine, omul cel vechi nu a murit. Ai o 
formă de evlavie, dar nu ai puterea curăţitoare a lui Dumnezeu. Poţi 
să vorbeşti şi să scrii plăcut, şi cât priveşte conţinutul cuvintelor 
tale, este posibil ca ele să fie corecte; dar limbajul adevărat al inimii 
nu este exprimat. Tu te cunoşti destul de bine ca să ştii acest lucru. 
Cazul tău este periculos; totuşi, Dumnezeu are milă de tine şi vrea să 
te salveze, dacă cazi zdrobit la picioarele Sale,simţindu-ţi necurăţia 
şi ticăloşia, stricăciunea sufletului tău,fără puterea transformatoare a 
lui Dumnezeu. 

Frate al meu, eu nu doresc să te descurajezi, ci să te fac să-ţi 
cercetezi motivele şi faptele în lumina veşniciei. Evadează din cursa 
lui Satana. Te rog să nu faci ca vreo persoană să creadă despre tine 
că eşti într-o lumină mai înaltă decât poţi purta, pentru că atunci când 
această înşelăciune va dispărea şi vei apărea în adevărata lumină, aşa 
cum eşti de fapt, va avea loc o reacţie. Tu ai convingeri din partea 
Duhului lui Dumnezeu şi simţi forţa adevărului când asculţi la el, 
dar aceste impresii sacre şi alinătoare dispar, şi tu eşti un ascultător 
uituc. Nu eşti întemeiat, întărit şi stabil în adevăr. Ai crezut că, 
pentru interesul tău, cel mai bine este să adopţi adevărul, dar n-ai 
experimentat încă influenţa lui sfinţitoare. Acum noi te-am ruga să 
devii creştin, dar să nu acţionezi din impuls. Cântăreşte bine fiecare 
mişcare şi nu-ţi înşela sufletul. 


Remediu pentru sentimentalism 


Iubită soră B: În vedenia care mi-a fost dată la 12 iunie, mi- 
a fost arătat cazul tău. Tu te afli într-o situaţie tristă, nu atât din 
cauza actualei tale boli, deşi nu eşti bine, ci din cauza închipuitei 
incapacităţi de a lucra. Cu câţiva ani în urmă, mi-a fost arătat că ai 
îngăduit ca mintea ta să se preocupe prea mult de băieţi. Adesea 
ai făcut din ei subiectul conversaţiei şi mintea ta a apucat pe o 
cale nefolositoare progresului tău spiritual. Ai căzut într-un lanţ 
de gânduri, care au dus la rezultate rele. Ai prejudiciat şi abuzat 
de trupul tău şi ai adus asupra ta o stare de spirit proastă. Tu ţi-ai 
îngăduit un lanţ de gânduri şi simţăminte amoroase, până ce eşti 
aproape ruinată, trupeşte şi sufleteşte. Indispoziţia ta de a îndeplini 
ceva este foarte rea pentru tine. Ocupaţia folositoare, de a purta 
poverile din cămin, şi angajarea în muncă folositoare ar birui această 
bolnăvicioasă stare de simţăminte sentimentale mai curând decât 
oricare alte mijloace. 

Tu ai simpatizat cu prea multe. A te scuti de orice responsabili- 
tate a fost o foarte mare greşeală. Numeroase gânduri te frământă, 
iar mintea ta stăruie asupra lucrurilor triste şi zugrăveşte starea ta, ca 
fiind foarte rea. Consideri că nu te vei face bine niciodată, afară de 
cazul că te căsătoreşti. În actuala ta stare de spirit, nu eşti potrivită 
pentru a te căsători. Nu există nici unul care să te dorească aşa cum 
eşti acum: neajutorată şi nefolositoare. Dacă unul şi-ar închipui că 
te iubeşte, ar fi un om de nimic, pentru că nici un bărbat cu judecată 
n-ar putea să se gândească, nici un moment, să-şi îndrepte afecțiunile 
asupra unei persoane atât de nefolositoare. 

Starea tristă şi întunecoasă a minţii tale, care te face să plângi 
şi să simţi că viaţa nu este de dorit, este rezultatul faptului că ai 
îngăduit gândurilor tale să alunece pe un făgaş murdar, cu subiecte 
interzise, timp în care îţi permiţi obiceiuri care-ţi subminează ferm 
şi sigur organismul şi te pregătesc pentru ruină prematură. Ar fi fost 
cu mult mai bine pentru tine să nu fi mers niciodată la.... Rămânerea 
ta acolo, ţi-a fost spre pagubă. Tu ai stăruit asupra infirmităţilor 

tale şi te-ai amestecat în societatea care avea o influenţă stricată. 
Domnişoara C. era o femeie stricată, rău intenţionată. 

Asocierea ei cu tine a făcut să crească răul, care era deja în tine. 
„Tovărăşiile rele strică obiceiurile bune“ ( 1 Corinteni 15,33). În 
timpul de faţă, situaţia ta nu este acceptabilă înaintea lui Dumnezeu. 
Îţi închipui că n-ai dorinţa să trăieşti. Dar dacă ai fi luată după 
dorinţa ta exprimată, şi viaţa ta ar înceta, cazul tău ar fi într-adevăr 
fără nădejde. Tu nu eşti pregătită aici pentru această lume, nici pentru 
cea viitoare. 

Îţi închipui că nu poţi umbla, călări şi nici măcar să faci exerciţii 
şi zaci într-o apatie rece, moartă. Eşti un necaz şi o grijă pentru 
indulgenţii tăi părinţi şi n-ai nici o mângâiere. Tu te poţi reface, poți 
lucra, te poţi descotorosi de această indiferenţă teribilă. Mama ta are 
nevoie de ajutorul tău, tatăl tău are nevoie de mângâierea pe care 
i-o poţi da, fraţii tăi au nevoie de binevoitoarea purtare de grijă din 
partea sorei lor mai în vârstă, surorile tale au nevoie de instrucțiunile 
tale. Dar, iată că tu te-ai aşezat pe scaunul indolenţei, visând la o 
dragoste neîmpărtăşită. Dar, de dragul sufletului tău, termină cu 
această nebunie. Citeşte Biblia cum n-ai citit-o niciodată mai înainte. 
Angajează-te în îndatoririle din cămin şi uşurează grijile părinţilor 
tăi, peste măsură de împovăraţi şi istoviţi. La început, n-ai să fii în 
stare să faci prea mult, dar în fiecare zi trebuie să-ţi măreşti sarcina 
pe care ţi-ai luat-o. Acesta este leacul cel mai sigur pentru un spirit 
bolnav şi un trup de care s-a abuzat. 

Dacă eşti serioasă şi statornică în planul tău, dispoziţia ta su- 
fletească va reveni treptat spre a stărui asupra unor subiecte mai 
sănătoase şi mai curate. Îngăduinţa de sine a degenerat treptat într-o 
voinţă atât de stricată, încât nu mai ştie cum să-şi placă sieşi. În 
loc de a reglementa acţiunile tale din rațiune şi principiu, tu ţi-ai 
îngăduit să fii călăuzită de orice impuls superficial şi de moment. 
Aceasta te face să apari ca schimbătoare şi nestatornică. Este zadar- 
nic pentru alţii să încerce să te mulţumească, pentru că tu însăţi nu 
te-ai putut mulţumi, chiar dacă ţi-au fost satisfăcute toate dorinţele. 
Eşti o copilă capricioasă şi ai ajuns, prin egoism, să-ţi fie scârbă de 
tine însăţi. 

Această stare nefericită este rezultatul unei simpatii şi măguliri 
neînţelepte. Tu ai avut o minte foarte bună, dar ea a devenit dezechi- 
librată, fiind îndreptată pe o cale greşită. Valoarea ta în societate este 

acum cât a unei foi albe. Nu trebuie să fie aşa. Tu poţi face pentru 
tine ceea ce nimeni altul nu poate face. Ai sarcini de îndeplinit, dar 
ai acceptat, timp atât de îndelungat o stare de neputinţă, încât îţi 
închipui că nu le poţi îndeplini. De vină este voinţa; tu ai putere, dar 
n-ai voinţă. 

Tânjeşti după iubire. Isus îţi cere simţămintele; dacă vrei să le 
consacri Lui, El te va elibera de toată iubirea aceasta bolnăvicioasă, 
impusă şi sentimentală, care se află în paginile unui roman. Pe Isus 
Îl poţi iubi cu înflăcărare şi seriozitate. Iubirea aceasta poate creşte 
în adâncime şi se poate extinde fără limită, şi nu pune în pericol 
sănătatea trupului sau puterea minţii. Ai nevoie de iubire faţă de 
Dumnezeu şi faţă de aproapele tău. Trebuie să te trezeşti şi să scapi 
de această înşelăciune în care te afli, şi să cauţi o iubire curată. 

Singura ta speranţă a acestei vieţi şi a uneia mai bune este să 
cauţi serios adevărata religie a lui Isus. Tu n-ai o experienţă religi- 
oasă. Trebuie să fii convertită. Apoi tristeţea ta apatică, indolentă şi 
egoistă va face loc bunei dispoziţii, care va fi spre folosul corpului 
şi ai spiritului. Iubirea faţă de Dumnezeu va asigura iubire faţă de 
semenul tău şi tu te vei angaja în îndatoririle vieţii cu un interes 
profund şi neegoist. La baza acţiunilor tale trebuie să stea principii 
curate. Pacea lăuntrică va aduce chiar gândurile tale pe o cale sănă- 
toasă. Consacră-te lui Dumnezeu, sau altfel nu vei câştiga niciodată 
o viaţă mai bună. 

Ai de îndeplinit sarcini pentru părinţii tăi. Să nu fii descurajată 
dacă, la început, vei fi obosită. Aceasta nu se va dovedi a fi un 
prejudiciu de lungă durată. Adesea, părinţii tăi ajung extrem de 
obosiţi. Ca să oboseşti muncind cu folos, aceasta nu va fi nici pe 
jumătate atât de păgubitoare pentru tine cât este pentru ca mintea ta 
să stăruie asupra ta însăţi, hrănindu-se cu indispoziţie şi cedând în 
faţa descurajării. Îndeplinirea cu credincioşie a sarcinilor din cămin, 
ocupând poziţia pe care o poţi ocupa cât mai avantajos, fie ea oricât 
de simplă şi umilă, este într-adevăr înălţătoare. Influenţa aceasta 
divină este necesară. În ea este pace şi bucurie sfântă. Ea are putere 
vindecătoare şi va alina tainic şi pe nesimţite rănile sufletului şi chiar 
suferinţele trupului. Pacea sufletească, care vine din motive şi acţiuni 
curate şi sfinte, va da tuturor organelor corpului un elan nestânjenit 
şi viguros. 

Pacea lăuntrică şi o conştiinţă lipsită de păcat faţă de Dumnezeu 
vor înviora şi vor întări intelectul, ca şi roua picurată pe plantele 
delicate. Atunci voinţa este dirijată şi stăpânită cum trebuie şi este 
mai hotărâtă şi totuşi liberă de perversitate. Meditaţiile sunt plăcute, 
pentru că sunt sfințite. Calmul sufletesc, pe care-l poţi avea, îi va 
binecuvânta pe toţi cei cu care te asociezi. Această pace şi linişte vor 
deveni cu timpul naturale şi vor reflecta preţioasele lor raze asupra 
tuturor celor din jurul tău, spre a se reflecta din nou asupra ta. Cu cât 
guşti mai mult din această linişte sufletească, cu atât ea va creşte mai 
mult. Este o însufleţită plăcere vie, care nu aruncă toate energiile 
morale într-o amorţeală, ci le trezeşte pentru activitate crescândă. 
Pacea desăvârşită este un atribut pe care-l posedă îngerii. Fie ca 
Dumnezeu să-ţi ajute să devii o posesoare a acestei păci. 

Iubite frate şi soră D: Ultima voastră vizită şi conversaţie cu noi a 
sugerat multe gânduri şi nu mă pot abţine să nu aştern câteva pe hâr- 
tie. Mi-a părut foarte rău că E. nu s-a purtat tot timpul corect, totuşi, 
când stai să cugeţi, nu poţi aştepta perfecţiune de la tineri de vârsta 
lui. Copiii fac greşeli şi au nevoie de multă instruire răbdătoare. 

Ca el să aibă simţăminte nu totdeauna corecte, nu este mai mult 
decât se poate aştepta de la un băiat de vârsta lui. Trebuie să-ţi aduci 
aminte că el n-are nici tată, nici mamă, nici unul căruia să-i poată 
încredința simţămintele, durerile şi ispitirile. Oricine recunoaşte că 
el trebuie să aibă pe cineva care să-l simpatizeze. Băiatul acesta a 
fost aruncat încoace şi încolo, de la Ana la Caiafa, şi poate să aibă 
multe greşeli, multe umblări uşuratice, cu considerabilă indepen- 
denţă, şi, de asemenea, poate să-i lipsească respectul. Dar el este 
foarte întreprinzător, iar cu instruire corectă şi tratament amabil, 
am cea mai deplină încredere că nu ne va dezamăgi speranţele, ci 
va răsplăti pe deplin toată munca depusă cu el. Ţinând seamă de 
dezavantajele lui, eu cred că este un băiat foarte bun. 

Cândv-am rugat să-l luaţi, am făcut-o, pentru că am crezut că 
aceasta era datoria voastră şi că, făcând aşa, veţi fi binecuvântaţi. 
N-am aşteptat ca voi să faceţi acest lucru numai pentru a beneficia 
de ajutorul pe care urma să-l primiţi de la băiat, ci şi pentru a vă face 
datoria faţă de orfan — o datorie pe care fiecare creştin ar trebui să 
o caute şi, cu veghere, s-o aducă la îndeplinire, o datorie care cere 
sacrificiu, pe care noi am crezut că vă va face bine s-o acceptaţi, dacă 
aţi fi făcut aceasta cu bună dispoziţie, ca fiind unealta din mâinile lui 
Dumnezeu a salvării unui suflet din cursele lui Satana, a salvării unui 
suflet al cărui tată şi-a consacrat preţioasa lui viaţă pentru îndrumarea 
sufletelor la Mielul lui Dumnezeu, care ridică păcatul lumii. 

Din cele ce mi-a fost arătat, adventiştii care păzesc Sabatul au 
doar o slabă înţelegere despre cât de mare este locul pe care-l ocupă 
lumescul şi egoismul în inimile lor. Dacă aveţi dorinţa de a face 
bine şi a-L slăvi pe Dumnezeu, există multe căi prin care puteţi face 

acest lucru. Dar voi n-aţi simţit că acesta era rezultatul adevăratei 
religii. Acesta este rodul pe care-l va aduce orice pom bun. N-aţi 
simţit că se cerea de la voi să fiţi interesaţi de soarta altora, să luaţi 
asupra voastră cazurile lor şi să manifestaţi un interes neegoist chiar 
pentru cei care se află în cea mai mare nevoie de ajutor. N-aţi ajuns 
să-i ajutaţi pe cei mai nevoiaşi, pe cei mai neajutoraţi. Dacă propriii 
voştri copii v-ar fi cerut să exercitaţi faţă de ei îngrijire, afecţiune şi 
iubire, nu v-aţi fi închis atât de mult în voi înşivă şi faţă de interesele 
voastre. Dacă cei care n-au copii, şi pe care Dumnezeu i-a făcut 
ispravnici ai bunurilor, şi-ar lărgi inimile lor spre a se îngriji de 
copiii care au nevoie de iubire, îngrijire, afecţiune şi de ajutor din 
bunurile acestei lumi, ei ar fi mult mai fericiţi decât sunt astăzi. Atâta 
timp Cât tineri care n-au purtarea de grijă compătimitoare a tatălui, 
nici delicata iubire a mamei sunt expuşi la influenţe stricăcioase ale 
acestor zile de pe urmă, este de datoria cuiva să suplinească locul 
tatălui şi al mamei pentru unii dintre ei. Învăţaţi să le arătaţi iubire, 
afecţiune şi simpatie. Toţi cei care mărturisesc că au un Tată în 
ceruri, care speră că le va purta de grijă şi, în cele din urmă, îi va 
lua în căminul pe care El L-a pregătit pentru ei, au datoria morală 
de a simţi solemna obligaţie care apasă asupra lor, de a fi prieteni 
pentru cei fără prieteni şi taţi pentru orfani, să ajute pe văduvă şi 
să fie de vreun folos practic în această lume în beneficiul omenirii. 
Mulţi n-au văzut aceste lucruri în adevărata lor lumină. Dacă trăiesc 
numai pentru ei înşişi, nu vor avea o putere mai mare decât cere 
aceasta. 

Tinerii care cresc în mijlocul nostru nu sunt îngrijiţi cum ar trebui 
să fie. Unii fraţi trebuie să aibă sarcini pe care nu sunt dispuşi şi gata 
să le vadă şi să le aducă la îndeplinire. Pentru mulţi, teama de a nu 
se deranja pe ei înşişi este o scuză suficientă. Ziua lui Dumnezeu va 
descoperi datorii neîmplinite — suflete pierdute, pentru că egoismul 
n-a vrut să-şi ia necazul de a se interesa în favoarea lor. 

Mi-a fost arătat că, dacă cei care mărturisesc a fi creştini ar cul- 
tiva mai multă afecţiune şi amabilă consideraţie în purtarea de grijă 
pentru alţii, ei ar fi răsplătiți împătrit. Dumnezeu observă. El ştie 
pentru ce scop trăim, şi dacă viaţa noastră este pusă în slujba săracii 
omeniri decăzute, sau dacă privirea noastră este întunecată faţă de 
orice, în afară de propriul nostru interes, şi faţă de oricine, în afară 
de sărmanul nostru eu. Vă rog fierbinte, în Numele lui Hristos, în 


Datorie faţă de orfani 301 


interesul sufletelor voastre, în interesul tinerilor, să nu trataţi cu uşu- 
rinţă această problemă, aşa cum fac mulţi. Aceasta este o problemă 
gravă, serioasă, şi vă afectează interesul pentru Împărăţia lui Hristos, 
având în vedere că este vorba de mântuirea preţioaselor suflete. De 
ce nu este aceasta o sarcină pe care Dumnezeu poruncește s-o luaţi 
asupra voastră, care sunteţi în stare să cheltuiţi ceva în folosul celor 
fără cămin, chiar dacă ei pot fi neştiutori şi nedisciplinaţi. Să vă 
daţi silinţa să munciţi numai în direcţia în care veţi primi profitul 
şi plăcerea cea mai egoistă? Pentru voi nu este potrivit să neglijaţi 
favoarea divină, pe care v-o oferă cerul, dacă veţi purta de grijă celor 
care au nevoie de îngrijirea voastră, şi astfel să-L lăsaţi pe Dumnezeu 
să bată în zadar la uşa voastră. El stă acolo în persoana celor săraci, 
a orfanilor fără cămin şi a văduvelor în suferinţă, care au nevoie de 
iubire, simpatie, afecţiune şi încurajare. Dacă nu faceţi aceasta unuia 
dintre aceştia, voi n-aţi face-o nici lui Hristos, dacă ar fi pe pământ. 

Aduceţi-vă aminte de starea voastră nenorocită, de orbirea voas- 
tră spirituală şi de întunericul care v-a înconjurat înainte ca Hristos, 
erijuliul şi iubitorul Mântuitor, să vină în ajutorul vostru şi să ajungă 
la voi, acolo unde sunteţi. Dacă lăsaţi să treacă aceste ocazii, fără 
să daţi dovezi palpabile despre recunoştinţa voastră pentru această 
minunată şi uimitoare iubire pe care un Mântuitor compătimitor a 
arătat-o faţă de voi, care eraţi străini de comunitatea lui Israel, există 
motiv de teamă ca asupra voastră să vină un întuneric şi o nenorocire 
şi mai mare. Acum este timpul semănatului pentru voi. Voi veţi 
secera ceea ce semănaţi. Folosiţi-vă cât puteţi de fiecare privilegiu 
de a face binele. Aceste privilegii folosite sunt ca o ploaie torențială 
trecătoare, care vă va uda şi vă va reînviora. Folosiţi fiecare ocazie, 
cât vă stă în putinţă, să faceţi binele. Mâini leneşe vor secera recoltă 
slabă. Pentru ce altceva trăiesc persoanele mai în vârstă decât pentru 
a se îngriji de cei tineri şi a-i ajuta pe cei fără ajutor? Dumnezeu ni 
i-a încredinţat nouă, care suntem mai în vârstă şi avem experienţă, şi 
ne va cere socoteală dacă ne-am neglijat în această privinţă sarcinile. 
ŞI ce importanţă are dacă munca noastră poate nu este apreciată! Ce 
dacă ea se dovedeşte de multe ori un eşec, şi numai o dată succes! 
Această singură dată va compensa toate descurajările apărute mai 
înainte. 

Dar puţini înţeleg cu adevărat ce se cuprinde în cuvântul creştin. 
Aceasta înseamnă a fi asemenea lui Hristos, a face bine altora, a fi 

dezbrăcat de tot egoismul şi a avea viaţa noastră marcată de fapte de 
bunăvoință dezinteresată. Răscumpărătorul nostru pune sufletele în 
braţele noastre, ale bisericii, pentru ca să îngrijim de ele dezinteresat 
şi să le educăm pentru cer, şi astfel să fim conlucrători cu El. Dar 
biserica, prea adesea, îi alungă pe câmpul de luptă al diavolului. Un 
membru va spune: „Asta nu-i sarcina mea“, şi apoi prezintă vreo 
scuză fără importanţă. „Ei bine“, spune un altul, „aceasta nu este 
nici de datoria mea“ şi până la urmă ea nu-i datoria nici unuia, şi 
sufletul este lăsat neîngrijit pentru a pieri. Este de datoria fiecărui 
creştin să se angajeze în această acţiune curajoasă de lepădare de 
sine şi sacrificiu de sine. Nu poate Dumnezeu să umple grânarele 
lor şi să înmulțească turmele lor astfel ca, în loc de pierdere, să fie 
creştere? „Unul care dă cu mână largă ajunge mai bogat, şi altul, 
care economiseşte prea mult, nu face decât să sărăcească“ ( Proverbe 
11,24). 

Dar lucrarea fiecărui om trebuie să fie probată şi adusă la jude- 
cată, iar el să fie răsplătit după cum au fost faptele lui. „Cinsteşte pe 
Domnul cu averile tale, şi cele dintâi roade din tot venitul tău; căci 
atunci grânarele tale vor fi pline de belşug“ ( Proverbe 3, 9.10). „lată 
postul plăcut Mie; dezleagă lanţurile răutăţii, deznoadă legăturile 
robiei, dă drumul celor asupriţi şi rupe orice fel de jug; împarte-ţi 
pâinea cu cel flămând, şi adu în casa ta pe nenorociţii fără adăpost; 
dacă vezi pe un om gol, acopere-l şi nu-i întoarce spatele semenului 
tău“. 

Citeşte versetul următor şi observă ce răsplată bogată este fă- 
găduită celor care fac acest lucru. „Atunci lumina ta va răsări ca 
zorile, şi vindecarea ta va încolţi repede“ ( Isaia 58, 6.7 ). Aici este o 
preţios de bogată făgăduinţă pentru toţi cei care vor să se intereseze 
de cazurile celor care au nevoie de ajutor. Cum poate Dumnezeu să 
vină să-i binecuvânteze şi să-i facă să prospere pe cei care n-au nici 
o grijă specială pentru nimeni, cu excepţia lor, şi care nu folosesc 
ceea ce le-a încredinţat El pentru a slăvi Numele Lui pe pământ? 

Sora Hannah More este moartă şi a murit ca martir al egoismului 
unor oameni care mărturisesc a fi în căutarea slavei, onoarei, a ne- 
muririi ŞI vieţii veşnice. Izgonită de către credincioşi în timpul iernii 
friguroase,care a trecut, această misionară jertifitoare de sine a murit 
din cauză că nici o inimă n-a fost destul de generoasă s-o primească. 
Eu nu învinuiesc pe nimeni. Nu sunt judecător. Dar când Judecătorul 

a tot pământul va face cercetări, cineva va fi găsit vinovat. Noi toţi 
suntem mărginiţi şi mistuiţi de egoismul nostru. Fie ca Dumnezeu 
să îndepărteze acel blestem care ne acoperă şi să ne dea inimi de 
îndurare, inimi de carne, de afecţiune şi compasiune, aceasta este 
rugăciunea mea, adusă de un suflet apăsat şi chinuit. Eu sunt sigură 
că trebuie făcută o lucrare pentru noi sau vom fi găsiţi cu lipsuri în 
ziua lui Dumnezeu. 

În legătură cu E., vă rog să nu uitaţi că este un copil, cu experienţă 
numai de copil. Să nu-l măsuraţi pe el, un biet băiat slab, debil, cu 
voi înşivă şi să aşteptaţi de la el în consecinţă. Eu cred întru-totul că 
vă stă în putere să faceţi ceva ce este drept pentru acest orfan. Voi îi 
puteţi prezenta stimulente, aşa ca el să nu simtă că munca lui este 
monotonă şi neluată în seamă de nici o rază de speranţă. Voi, frate şi 
sora a mea, vă puteţi bucura de încredere reciprocă, puteţi simpatiza 
unul cu altul, să vă interesaţi unul de altul, să vă amuzaţi şi să vă 
spuneţi unul altuia necazurile şi poverile. Voi aveţi ceva de care să 
vă veseliţi, în timp ce el este singur. El este un băiat cuminte, dar 
n-are în cine să se încreadă sau să-i spună un cuvânt de mângâiere 
în mijlocul descurajărilor lui şi al grelelor lui încercări, pe care eu 
ştiu că le are asemenea celor mai înaintați în vârstă. 

Dacă vă închideţi în centrul vostru, aceasta este o iubire egoistă, 
neînsoţită de binecuvântarea cerului. Eu nădăjduiesc cu tărie că voi 
îi veţi iubi pe orfani de dragul lui Hristos, că veţi socoti că averea 
voastră n-are nici o valoare, dacă nu este folosită în facerea de bine. 
Faceţi binele; fiţi bogaţi în fapte bune, gata să distribuiţi, dispuşi să 
comunicaţi, adunându-vă în tezaur o bună temelie împotriva timpului 
ce vine, ca să puteţi apuca viaţa veşnică. Nimeni nu va recolta 
răsplata vieţii veşnice în afară de jertfitorii de sine. Un tată şi o 
mamă pe moarte au lăsat mărgăritarele lor în grija bisericii, ca să fie 
educate în lucrările lui Dumnezeu şi făcute să corespundă pentru cer. 
Când aceşti părinţi vor căuta în jur după cei iubiţi ai lor şi vor afla 
că unul este pierdut din cauza neglijenţei, ce va răspunde biserica? 
Ea este în mare măsură responsabilă pentru mântuirea acestor copii 
orfani. 

După toate probabilitățile voi n-aţi reuşit să câştigaţi încrederea 
şi afecțiunea băiatului, deoarece nu i-aţi dat dovezi palpabile despre 
iubirea voastră, prin oferirea unor stimulente. Dacă nu-l puteţi ajuta 
cu bani, cel puţin îl puteţi încuraja, făcându-i cunoscut că nu sunteţi 

nepăsători faţă de cazul lui. Iubirea şi afecțiunea nu trebuie să fie 
numai de o singură parte. Cât de multă afecţiune v-aţi învăţat să 
manifestaţi? Voi v-aţi închis prea mult în voi înşivă şi nu simţiţi 
nevoia de a vă înconjura cu o atmosferă de delicateţe şi gentileţe, 
care vine din adevărata nobleţe de suflet. Fratele şi sora F., i-au lăsat 
pe copiii lor în grija bisericii. Ei aveau destule rude bogate, care 
doreau copii, dar care erau necredincioase şi, dacă li s-ar fi îngăduit 
să aibă copiii în grijă sau să devină tutorii copiilor, inimile copiilor ar 
fi fost îndepărtate de adevăr şi duse în rătăcire, punând în primejdie 
mântuirea lor. Pentru că nu li s-a îngăduit acestor rude să-i ia pe 
copii, ele au fost nemulţumite şi n-au făcut nimic pentru ei. Trebuie 
să se ţină seama de încrederea părinţilor în biserică, şi să nu fie uitată 
din cauza egoismului. 

Noi avem cel mai profund interes pentru aceşti copii. O tânără 
şi-a format deja un caracter creştin, frumos şi s-a măritat cu un pastor 
al Evangheliei. Şi acum, ca răspuns la îngrijirea ei şi a poverilor 
purtate pentru ea, este o adevărată purtătoare de poveri în biserică. 
Ea este căutată pentru sfat de către cei cu mai puţină experienţă 
şi nu în zadar. Ea are o adevărată umilinţă creştină, ca podoabă a 
demnităţii care nu poate decât să inspire respect şi încredere în toţi 
cei care o cunosc. Aceşti copii îmi sunt tot aşa de apropiaţi ca şi 
propriii mei copii. N-am să-i pierd din vedere, nici să încetează mă 
îngriji de ei. Eu îi iubesc în mod sincer şi afectuos. 

La 2 octombrie 1868, mi s-a arătat lucrarea cea mare şi solemnă 
din faţa noastră, de a avertiza lumea despre venirea judecății. Exem- 
plul nostru, dacă este în conformitate cu adevărul pe care-l mărtu- 
risim, îl va salva pe câţiva şi-i va condamna pe cei mulți, lăsându-i 
fără scuză în ziua când cazurile tuturor vor fi hotărâte. Cei drepţi 
trebuie să fie pregătiţi pentru viaţa veşnică, iar păcătoşii, care nu vor 
să facă cunoştinţă cu voia şi căile lui Dumnezeu sunt hotărâți pentru 
nimicire. 

Nu toți cei care predică adevărul pentru alții sunt sfințiți prin el. 
Unii au doar idei palide despre caracterul sacru al lucrării. Ei nu 
reuşesc să se încreadă în Dumnezeu şi să facă în El toate lucrărilor 
lor. Lăuntrul lor n-a fost convertit. În viaţa zilnică, ei n-au expe- 
rimentat taina evlaviei. E 1 se ocupă cu adevăruri nemuritoare,cu 
greutate, ca veşnicia, dar nu sunt grijulii şi zeloşi să aibă întipărite 
aceste adevăruri în sufletul lor, să facă parte din ei înşişi, ca ele să-i 
influenţeze în tot ceea ce fac. Ei sunt uniţi cu principiile pe care 
aceste adevăruri li le tipăresc în minte,încât să fie imposibil să fie 
desprinsă vreo parte a adevărului de la ei. 

Numai sfinţirea inimii şi a vieţii este primită de Dumnezeu. 
Arătând spre pastorii care nu sunt în regulă, îngerul a spus: „Curățiți- 
vă mâinile păcătoşilor, curăţiţi-vă inima, oameni cu inima împărțită“ 
( Iacov 4, 8 ). „„Curăţiţi-vă cei ce purtaţi vasele Domnului“ ( Isaia 52, 
11). Dumnezeu cere integritatea sufletului; cere adevărul lăuntric, 
ce-l schimbă pe om în întregime, prin înnoirea minţii, sub influenţa 
Duhului Sfânt. Nu toţi pastorii sunt consacraţi lucrării, nu toţi şi-au 
pus inima în ea. Ei se mişcă cu atâta nepăsare, ca şi când li s-ar fi 
acordat un mileniu în care să lucreze pentru suflete. Ei fug de poveri 
şi responsabilităţi, de griji şi privaţiuni. Lepădarea de sine, suferinţa 
şi oboseala nu sunt plăcute, nici convenabile. Preocuparea unora este 
de a se scuti pe ei de muncă obositoare. Ei se ocupă de propria lor 
comoditate şi de felul cum să-şi placă lor, soțiilor lor, şi copiilor lor, 
iar lucrarea la care s-au alăturat este aproape pierdută din vedere. 

Dumnezeu cere umilirea sufletului şi mărturisiri smerite din par- 
tea pastorilor ale căror lucrări n-au fost în El. Mi-au fost amintiţi 
oameni care se angajează în întreprinderi lumești. Ei ştiu că, dacă 
vor să realizeze câştig,trebuie să sufere oboseală. Ei sacrifică co- 
moditatea şi iubirea căminului şi îndură privaţiuni, sunt stăruitori, 
energici şi înflăcăraţi. Pastorii noştri nu manifestă nici jumătate din 
zelul arătat de cei care-şi asigură un câştig vremelnic. Ei nu sunt atât 
de pasionaţi după obiectivul lor, nici atât de serioşi în eforturile lor; 
nu sunt atât de stăruitori şi nici atât de dispuşi să se lepede de sine 
ca cei care se angajează în ocupaţii pământeşti. 

Comparaţi aceste două lucrări. Una este sigură, veşnică, dăinui- 
toare,ca şi viaţa lui Dumnezeu, cealaltă este un obiectiv al acestei 
vieţi, schimbător, perisabil şi, dacă oamenii au succes în ocupațiile 
lor ambiţioase, ceea ce câştigă ei adesea înţeapă ca o viperă şi-i 
îneacă spre pierzare. O, de ce să fie un contrast atât de mare între 
eforturile celor care sunt angajaţi — unii într-o întreprindere lu- 
mească, ceilalți în una cerească? Unii muncind pentru o comoară 
pieritoare de aici, şi în efortul depus, suferind multă durere pentru 
ceea ce adesea este sursa unui mare rău; ceilalţi depunând eforturi 
pentru salvarea de suflete preţioase, care vor fi aprobate de cer şi 
răsplătite cu bogății cereşti. În această alergare, nu există riscuri, 
nici pierderi de suportat, profiturile sunt sigure şi enorme. 

Cei care sunt în locul lui Hristos, implorând sufletele să se îm- 
pace cu Dumnezeu, ar trebui să manifeste,prin învăţătură şi exemplu, 
un interes nepieritor pentru salvarea de suflete. Zelul, perseverenţa, 
lepădarea de sine şi spiritul de sacrificiu ar trebui să întreacă cu atât 
mai mult hărnicia şi zelul celor care caută să-şi asigure un câştig 
pământesc, cu cât sufletul este mai de valoare decât rebutul pămân- 
tesc şi subiectul mai înalt decât întreprinderile pământeşti. Toate 
ocupațiile lumești sunt de importanţă neînsemnată comparate cu 
lucrarea de salvare de suflete. Lucrurile pământeşti nu sunt durabile, 
deşi costă atât de mult. Dar un suflet salvat va străluci în Împărăţia 
cerurilor pe parcursul veacurilor veşnice. 

Unii dintre pastori sunt adormiţi, şi poporul este şi el adormit. 
Pastorii trebuie să dea exemplu. În lucrarea lor, ei trebuie să arate 
că preţuiesc lucrurile veşnice, ca fiind de o nemărginită valoare 
şi, în comparaţie cu ele, lucrurile pământeşti sunt o nimica toată. 
Sunt pastori care predică adevărul prezent şi care trebuie să fie 

convertiți. Discernământul lor trebuie să fie înviorat, inimile lor 
curăţite, afecțiunile lor concentrate asupra lui Dumnezeu. Ei trebuie 
să prezinte adevărul într-o manieră care să trezească mintea, să 
aprecieze calitatea lui deosebită, curăţia şi sfinţenia lui. Pentru a 
face acest lucru, ei trebuie să păstreze în faţa minţii lor ţinte înalte şi 
care au o influenţă purificatoare, înviorătoare şi înălţătoare asupra 
minţii. Ei trebuie să aibă focul curăţitor al adevărului care arde pe 
altarul inimilor lor, care să influenţeze şi să le caracterizeze viaţa, 
apoi, oriunde merg, în mijlocul întunericului, ei vor ilumina pe cei 
de aici cu lumina care este în ei şi care străluceşte în jurul lor. 

Pastorii trebuie să fie umpluţi cu acelaşi spirit cu care a fost 
umplut Domnul lor când era pe pământ. El umbla, făcând bine şi 
îi binecuvânta pe alţii cu influenţa Sa. A fost un om al durerii şi 
obişnuit cu suferinţa. Pastorii trebuie să aibă concepţii clare despre 
lucrurile veşnice şi pretenţiile lui Dumnezeu asupra lor, atunci ei 
pot întipări şi stimula puternic în alţii o iubire pentru contemplarea 
lucrurilor cereşti. 

Pastorii trebuie să devină studenţi în Biblie. Sunt puternice ade- 
vărurile pe care le tratează ei? Atunci trebuie să caute a le trata cu 
îndemânare. Ideile lor trebuie să fie clare şi puternice şi spiritul lor 
înfocat, altfel vor slăbi forţa adevărului pe care-l tratează. Prin pre- 
zentarea monotonă a adevărului, repetând numai teoria adevărului, 
fără să fie ei înşişi mişcaţi de el, niciodată nu-i pot converti pe oa- 
meni. Şi, dacă ar fi să trăiască atâta timp cât a trăit Noe, eforturile lor 
ar fi fără efect. Iubirea lor pentru suflete trebuie să fie intensă şi zelul 
lor înfocat. Un mod nepăsător, fără tragere de inimă, de prezentare a 
adevărului, niciodată nu-i va trezi pe bărbaţi şi femei din adormirea 
lor asemenea cu moartea. Prin manierele lor, prin faptele şi cuvintele 
lor, şi prin predicarea şi rugăciunea lor, ei trebuie să arate că cred că 
Hristos este la uşi. Bărbaţi şi femei sunt în ultimele lor ceasuri de 
probă, şi totuşi sunt fără grijă şi amorțiţi, iar pastorii n-au putere să-i 
trezească; ei înşişi sunt adormiţi. Predicatori adormiţi, predicând 
unor oameni adormiţi! 

Trebuie adusă la îndeplinire o mare lucrare pentru pastori, pentru 
ca ei să facă un succes din predicarea adevărului. Cuvântul lui 
Dumnezeu trebuie studiat în mod amănunţit. Toate lecturile celelalte 
sunt inferioare acestuia. Un studiu ordonat al Bibliei nu va exclude 
în mod necesar toate celelalte lecturi de natură religioasă, dar, dacă 

Cuvântul lui Dumnezeu este studiat cu rugăciune, orice lectură care 
va avea tendinţa să abată mintea de la el va fi exclusă. Dacă studiem 
cu interes Cuvântul lui Dumnezeu, şi ne rugăm spre a-l înţelege, în 
fiecare verset vor fi văzute frumuseți noi. Dumnezeu va descoperi 
adevăr preţios, aşa de clar, încât sufletul va dobândi o satisfacţie 
sinceră şi va avea o delectare continuă, pe măsură ce sunt desfăşurate 
adevărurile lui mângâietoare şi sublime. 

Vizita din casă în casă formează o parte importantă din munca 
pastorului. El va căuta să stea de vorbă cu toţi membrii familiei, fie 
că mărturisesc adevărul sau nu. Este de datoria lui să constate starea 
spirituală a tuturor; şi el să trăiască atât de aproape de Dumnezeu, 
încât să poată sfătui, îndemna şi mustra, cu atenţie şi înţelepciune. 
El trebuie să aibă harul lui Dumnezeu în inima lui şi, în mod con- 
tinuu, să aibă în vedere Cuvântul lui Dumnezeu. Orice uşurătate şi 
neglijenţă este, în mod hotărât, interzisă în Cuvântul lui Dumnezeu. 
Conversaţia lui trebuie să fie din cer, iar cuvintele lui îmbibate cu har. 
Orice linguşire trebuie înlăturată, pentru că a linguşi este lucrarea lui 
Satana. Bieţii oameni slabi şi căzuţi, în general, se cred îndeajuns în 
privinţa aceasta şi n-au nevoie de ajutor. Linguşirea pastorilor voştri 
nu-şi are locul. Aceasta perverteşte mintea şi nu duce la blândeţe şi 
umilinţă, totuşi, femeilor şi bărbaţilor le place să fie lăudaţi, şi prea 
adesea este cazul că aceasta le place şi pastorilor. Prin aceasta, le 
este satisfăcută vanitatea, dar ea s-a dovedita fi o cursă pentru mulţi. 
Mustrarea trebuie să fie preţuită mai mult decât linguşirea. 

Nu toţi care predică adevărul îşi dau seama că mărturia şi exem- 
plul lor hotărăsc destinul sufletelor. Dacă sunt necredincioşi în mi- 
siunea lor şi devin nepăsători în lucrarea lor, drept rezultat, sufletele 
vor fi pierdute. Dacă sunt jertfitori de sine şi credincioşi în lucrarea 
dată lor de Domnul, ei vor contribui la salvarea multora. Unii 

permit lucrurilor de nimic să-i abată de la lucrare. Drumuri rele, 
vreme ploioasă sau mici chestiuni de acasă sunt scuze suficiente 
spre a părăsi lucrarea muncitorului pentru suflete. Şi adesea, aceasta 
se face în cel mai important timp al lucrării. Când a fost trezit un 
interes şi sufletele oamenilor sunt mişcate, interesul este lăsat să 
moară, pentru că pastorul a ales un domeniu mai plăcut şi mai uşor. 
Cei care urmează o astfel de cale arată lămurit că nu au asupra lor 
sarcina lucrării. Ei doresc ca aceasta să fie dusă de popor. Nu sunt 

dispuşi să îndure lipsurile şi greutăţile care din totdeauna sunt partea 
adevăratului păstor. 

Unii n-au experienţa de a se ţine de lucrare, cu toate că aceasta 
era de o importanţă vitală. Ei nu s-au angajat în ea cu acel zel şi 
seriozitate, care ar fi arătat că fac lucrarea care va avea de suportat 
proba judecății, ci lucrează prea mult în propria lor putere. Ei nu-şi 
pun încrederea în Dumnezeu, şi de aceea, eforturile lor sunt marcate 
de greşeli şi nedesăvârşiri. Nu-l dau lui Dumnezeu nici o ocazie 
să facă ceva pentru ei. Nu umblă prin credinţă, ci prin vedere. Nu 
vor să meargă mai departe sau mai repede decât pot să vadă. Fi nu 
par să înţeleagă că a risca ceva de dragul adevărului face parte din 
experienţa lor religioasă. 

Unii pleacă de la casele lor la lucru în ogorul Evangheliei, dar nu 
acţionează, ca şi când adevărurile despre care vorbesc ar fi o realitate 
pentru ei. Acţiunile lor dovedesc că n-au experimentat pentru ei 
înşişi puterea mântuitoare a adevărului. Când nu sunt la amvon, lasă 
impresia că n-au nici o sarcină privind adevărul. După cât s-ar părea, 
uneori muncesc cu profit, dar mai adesea, fără nici un profit. Unii ca 
aceştia se socotesc atât de îndreptăţiţi la salariile pe care le primesc, 
ca şi când le-ar fi câştigat prin muncă, cu toate că neconsacrarea 
lor a costat mai multă muncă, grijă şi durere de inimă pentru acei 
muncitori care au povara lucrării asupra lor, decât binele pe care l-au 
adus toate eforturile lor. Aceştia nu sunt lucrători cu folos. Dar va 
trebui să poarte ei înşişi această responsabilitate. 

Adesea, sunt situaţii când pastorii sunt înclinați să viziteze 
aproape toate comunităţile, consacrându-şi timpul şi puterea acolo 
unde lucrarea lor nu va face nici un bine. Adesea, comunităţile sunt 
înaintea pastorilor care lucrează printre ei şi ar fi într-o situaţie mai 
prosperă, dacă acei pastori nu le-ar sta în cale, dându-le ocazia să 
lucreze. Efortul unor astfel de pastori de a clădi comunităţile nu face 
decât să le dărâme. Teoria adevărului este prezentată iar şi iar, dar 
ea nu este însoţită de puterea dătătoare de viaţă a lui Dumnezeu. 
Ei manifestă o indiferenţă nepăsătoare, spiritul este contagios şi 
comunităţile îşi pierd interesul şi sarcina pentru salvarea altora. În 
felul acesta, prin predicarea şi exemplul lor, pastorii îi fac pe oameni 
să se ocupe de siguranţa trupească. Dacă ar lăsa comunităţile şi ar 
merge în câmpuri noi, şi ar munci pentru a înfiinţa comunități, ar 
înţelege capacitatea lor şi cât costă să aduci suflete la adevăr. Ei 

şi-ar da seama cât de atenţi trebuie să fie ca exemplul şi influenţa 
lor să nu-i poată descuraja sau slăbi niciodată pe cei pentru care s-a 
depus, cu rugăciune, o muncă atât de grea spre a-i converti la adevăr. 
„Fiecare să-şi cerceteze fapta lui, şi atunci va avea cu ce să se laude 
numai în ce-l priveşte şi nu cu privire la alţii“ ( Galateni 6,4). 

Comunitățile dau din banii lor spre a-i susţine pe pastori în 
lucrare. Ce fac ei, ca să-i încurajeze în dărnicia lor? Unii pastori 
muncesc lună după lună şi realizează atât de puţin, încât comunităţile 
se descurajează, ele nu pot vedea că s-a făcut ceva spre a converti 
suflete la adevăr nici spre a-i face pe cei care sunt membri ai bisericii 
mai spirituali sau mai înfocaţi în iubirea lor faţă de Dumnezeu 
şi adevărul Lui. Cei care se ocupă cu lucruri sacre trebuie să fie 
consacraţi pe deplin lucrării. Ei trebuie să aibă un interes neegoist 
şi o iubire fierbinte pentru sufletele care pier. Dacă nu au acestea, 
înseamnă că şi-au greşit cariera şi ar trebui să înceteze munca de a-i 
învăţa pe alţii, pentru că fac mai mult rău decât un posibil bine. Unii 
pastori se scot în evidenţă pe ei, dar nu hrănesc turma care piere din 
lipsă de hrană la vreme potrivită. 

Există o dispoziţie la unii de a se da înapoi în faţa opoziţiei. Ei se 
tem să meargă în locuri noi din cauza întunericului şi a conflictelor 
la care se aşteaptă. Aceasta este laşitate. Cu oamenii trebuie să faci 
cunoştinţă acolo unde sunt. Ei au nevoie de apeluri mişcătoare şi 
practice, precum şi de discuţii doctrinale. Porunca susţinută prin 
exemplu va avea o influenţă puternică. 

Un pastor nu va căuta propriul lui avantaj şi comoditate, ci va 
lucra pentru interesul turmei. În această mare lucrare, el va uita de 
sine; în căutarea lui după oaia pierdută, el nu-şi va da seama că el 
însuşi este obosit, îi este frig şi foame. El are în faţă numai o singură 
țintă: să salveze oile pierdute şi pribege, oricât l-ar costa aceasta. 
Salariul nu-l va influenţa în lucrarea lui, nici nu-l va întoarce de la 
sarcina lui. El şi-a primit mandatul de la Maiestatea cerului şi-şi 
aşteaptă răsplata când va fi făcută lucrarea care i s-a încredinţat. 

Cei care se angajează în lucrarea de a preda la şcoală trebuie să 
se pregătească pentru lucrare. Ei se califică prin frecventarea şcolii 
şi participarea la studii, afară de cazul că sunt în stare să-i înveţe. 
După ce au făcut o cerere pentru postul de profesor, trebuie să treacă 
printr-o examinare în faţa persoanelor competente. Este o lucrare 
importantă să te ocupi cu minţi tinere şi să-i înveţi corect ştiinţele. 

Dar de cât mai mare importanță este lucrarea de slujire! Totuşi, 
mulți bărbați şi femei sunt interesați să intre în şcoala lui Hristos, 
unde trebuie să învețe cum să-şi formeze caractere pentru cer; deci 
ei înşişi au nevoie să devină elevi. Unii, care intră în lucrarea de 
slujire, nu simt povara lucrării asupra lor. Ei au primit idei greşite 
despre calificările unui pastor. Cred că se cere un studiu limitat 
al ştiinţei sau al Cuvântului lui Dumnezeu spre a fi pastor. Unii 
dintre cei care învaţă adevărul prezent nu sunt familiarizați cu Biblia. 
Ei sunt aşa de deficitari în cunoaşterea Bibliei, încât le este greu 
să citeze corect, din memorie, un text al Scripturii. Greşind mereu 
în felul neîndemânatic în care greşesc, ei păcătuiesc împotriva lui 
Dumnezeu. Ei denaturează Scriptura, şi fac ca Biblia să spună lucruri 
care nu sunt scrise în ea. 

Unii, care toată viaţa lor s-au condus după impulsuri, au crezut 
că educaţia sau deplina cunoaştere a Scripturilor n-avea nici o impor- 
tanţă dacă doar aveau Duhul. Dar Dumnezeu nu trimite Duhului Lui 
niciodată pentru a încuraja ignoranţa. Cei care nu au cunoştinţă şi 
care sunt în situaţia că le este imposibil s-o obţină, Domnul poate, şi 
are milă şi binecuvântă, iar uneori binevoieşte să-şi facă desăvârşită 
tăria în slăbiciunea lor. Dar El consideră că e de datoria lor să stu- 
dieze Cuvântul Său. Lipsa de cunoaştere a ştiinţelor nu este o scuză 
pentru neglijarea studiului Bibliei, pentru că cuvintele inspiraţiei 
sunt aşa de lămurite, încât şi cei neînvăţaţi le pot înţelege. 

Dintre toţi oamenii de pe faţa pământului, cei care se ocupă 
cu adevăruri solemne pentru aceste vremuri periculoase trebuie să 
înţeleagă Biblia şi să fie familiarizați cu dovezile credinţei noastre. 
Dacă nu posedă o cunoaşterea Cuvântului vieţii ei n-au nici un drept 
să se apuce să-i înveţe pe alţii în calea vieţii. Pastorii trebuie să-şi dea 
toată silinţa, ca să unească cu credinţa lor „fapta, cu fapta cunoştinţa, 
cu cunoştinţa, înfrânarea, cu înfrânarea răbdarea, cu răbdarea evlavia, 
cu evlavia dragostea de fraţi, cu dragostea de fraţi iubirea de oameni“ 
(2 Petru 1, 5-7). 

Unii dintre pastorii noştri au absolvit când de-abia au învăţat 
primele principii ale învăţăturii lui Hristos. Cei care sunt ambasadori 
pentru Hristos, care se află în locul Lui, cerând cu stăruinţă sufletelor 
să se împace cu Dumnezeu, trebuie să fie calificaţi să prezinte, în mod 
inteligent, credinţa noastră şi să fie în stare să arate motivele speranţei 
lor cu blândeţe şi teamă. Hristos a spus: „Cercetaţi Scripturile, pentru 

că socotiți că în ele aveţi viaţă veşnică, dar tocmai ele mărturisesc 
despre Mine“ ( loan 5, 39). 

Pastorii care învaţă adevăruri nepopulare vor fi asaltaţi de oameni 
care sunt îmboldiţi de Satana, şi care, ca şi stăpânul lor, pot să citeze 
uşor Scriptura. Să fie, oare, slujitorii lui Dumnezeu mai prejos decât 
slujitorii lui Satana în mânuirea cuvintelor Inspiraţiei? Întocmai ca şi 
Hristos, ei trebuie să întâmpine Scriptura cu Scriptura. O, fie ca cei 
care slujesc lucrurilor sfinte să se trezească şi, ca şi cei din Berea, să 
cerceteze Scripturile zilnic! Fraţilor din lucrare, vă rog fierbinte să 
studiaţi Scripturile cu rugăciune smerită pentru o inimă înţelegătoare, 
ca să-l puteţi învăţa pe alţii calea vieţii, în mod desăvârşit. Sfatul, 
rugăciunile şi exemplul vostru trebuie să fie o mireasmă de viaţă 
pentru viaţă, altfel sunteţi necalificaţi să arătaţi altora calea vieţii. 

Stăpânul cere tuturor slujitorilor Lui să-şi îmbunătăţească talen- 
tele care le-au fost încredințate. Dar cu cât mai mult va cere El celor 
care mărturisesc a cunoaşte calea vieţii şi care îşi iau asupra lor 
responsabilitatea de a-i călăuzi şi pe alţii pe ea. Apostolul Pavel l-a 
îndemnat pe Timotei: „Tu dar, copilul meu, întăreşte-te în harul care 
este în Hristos Isus. Şi ce-ai auzit de la mine, în faţa multor martori, 
încredinţează la oameni de încredere, care să fie în stare să înveţe şi 
pe alții“ (2 Timotei 2, 1.2 ). 

Rezultatele strălucite, care au însoţit lucrarea ucenicilor aleşi ai 
lui Hristos, au fost efectul purtării în trupurile lor a morţii Domnului 
Isus. Unii dintre cei care au mărturisit despre Hristos au fost oameni 
neînvăţaţi; dar în inimile lor era harul şi adevărul, care le-au inspirat 
şi curăţit viaţa şi le-au stăpânit toate acţiunile. Ei au fost reprezen- 
tanții vii ai gândului şi duhului Lui. Ei erau epistole vii, cunoscute 
şi citite de toţi oamenii. Erau urâţi şi persecutați de toţi cei care nu 
voiau să primească adevărul pe care îl predicau ei, şi care dispreţuiau 
crucea lui Hristos. 

Oamenii păcătoşi nu sunt împotriva unei forme de evlavie, nici 
nu resping o lucrare populară, care nu prezintă pentru ei nici o cruce 
de purtat. Inima firească nu va ridica nici o obiecţie serioasă faţă de 
o religie în care nu există nimic care să-l facă pe călcătorul de lege 
să tremure sau să asalteze inima şi conştiinţa cu teribilele realităţi 
ale judecății de apoi. Arătarea Duhului şi a puterii lui Dumnezeu 
este cea care provoacă opoziţia şi face ca inima firească să se răz- 
vrătească. Adevărul care salvează sufletul nu trebuie doar să vină de 

la Dumnezeu, ci comunicarea lui către alţii trebuie însoţită de Duhul 
Său, altfel el cade fără putere înaintea influențelor care se opun. O, 
fie ca adevărul să cadă de pe buzele slujitorilor lui Dumnezeu cu aşa 
putere, încât să-şi croiască drum spre inimile oamenilor! 

Pastorii trebuie să fie îmbrăcaţi cu putere de sus. Când adevărul 
în simplitatea şi puterea lui, aşa cum este în Isus, este adus să mărtu- 
risească împotriva spiritului lumii, condamnând plăcerile captivante 
şi farmecele stricăcioase, atunci se va vedea clar că nu există nici 
o legătură între Hristos şi Belial. Inima firească nu poate discerne 
lucrurile Duhului lui Dumnezeu. Un pastor neconsacrat, care pre- 
zintă adevărul într-o manieră neînflăcărată, propria lui inimă nefiind 
mişcată de adevărurile despre care vorbeşte altora, nu va face decât 
rău. Orice efort pe care-l face doar coboară stindardul. 

Interesul egoist trebuie să fie înghiţit de dorinţa fierbinte pentru 
salvarea de suflete. Unii pastori au lucrat, nu pentru că nu puteau 
face altfel, nu pentru că asupra lor era un vai, ci doar pentru salariul 
pe care aveau să-l primească. Îngerul a spus: „Cine din voi va închide 
porţile, ca să n-aprindeţi focul pe altarul Meu? N-am nici o plăcere de 
voi, zice Domnul oştirilor, şi darurile de mâncare din mâna voastră 
nu-Mi sunt plăcute“ ( Maleahi 1, 10). 

Este cu totul greşit să cumperi fiecare misiune care este făcută 
pentru Domnul. Vistieria Domnului a fost golită de către cei care 
n-au fost decât pagubă pentru lucrare. Dacă pastorii se predau pe 
deplin lucrării lui Dumnezeu şi îşi consacră toate energiile pentru 
clădirea cauzei Sale, ei nu vor duce nici o lipsă. Cât priveşte lucrurile 
vremelnice, ei au o parte mai bună decât Domnul lor şi mai bună 
decât a ucenicilor aleşi, pe care El i-a trimis să-l salveze pe omul care 
piere. Marele nostru Exemplu, care a fost în strălucirea slavei Tatălui 
Său, a fost disprețuit şi lepădat de oameni. L-au urmărit reproş şi 
minciună. Aleşii Săi, ucenicii, erau exemple vii ale vieţii şi spiritului 
Domnului lor. Ei au fost onoraţi cu biciuiri şi închisoare; şi în final, 
a fost partea lor de a-şi pecetlui lucrarea cu propriul lor sânge. 

Când pastorii sunt interesaţi de lucrarea pe care o iubesc, ca de o 
parte a existenţei lor, atunci pot să spună: „Cine ne va despărţi pe noi 
de dragostea lui Hristos? Necazul sau strâmtorarea, sau prigonirea, 
sau foametea, sau lipsa de îmbrăcăminte, sau primejdia, sau sabia? 
După cum este scris: «Din pricina ta suntem daţi morţii toată ziua; 
suntem socotiți ca nişte oi de tăiat. Totuşi, în toate aceste lucruri, 

noi suntem mai mult decât biruitori, prin Acela care ne-a iubit. Căci 
sunt bine încredinţat că nici moartea, nici viaţa, nici îngerii, nici 
stăpânirile, nici o altă făptură, nu vor fi în stare să ne despartă de 
dragostea lui Dumnezeu, care este în Isus Hristos, Domnul nostru» 
( Romani 8, 35-39). 

„Sfătuiesc pe prezbiterii dintre voi, eu, care sunt un prezbiter 
ca şi ei, un martor al patimilor lui Hristos, şi părtaş al slavei care 
va fi descoperită: păstoriţi turma lui Dumnezeu, care este sub paza 
voastră, nu de silă, ci de bună voie, după voia lui Dumnezeu, nu 
pentru un câştig mârşav, ci cu lepădare de sine. Nu ca şi cum aţi 
stăpâni peste cei ce v-au căzut la împărţeală, ci făcându-vă pilde 
turmei. Şi când se va arăta Păstorul cel mare, veţi căpăta cununa, 
care nu se poate vesteji, a slavei“ ( 1 Petru 5, 1-4). 


Poluare morală 


Mi-a fost arătat că trăim în mijlocul pericolelor zilelor din urmă. 
Pentru că nelegiuirea abundă, iubirea multora se răceşte. Cuvântul 
„multora“ se referă la cei care mărturisesc a fi urmaşi ai lui Hristos. 
Ei sunt influenţaţi de nelegiuirea care există şi de abaterea de la 
Dumnezeu, dar n-ar trebui să fie influenţaţi astfel. Cauza acestei 
decăderi este că ei nu sunt întru-totul despărțiți de această nelegiuire. 
Faptul că iubirea lor faţă de Dumnezeu se răceşte din cauza nele- 
giuirii care abundă arată că, în vreun fel, ei sunt părtaşi la această 
nelegiuire, altfel ea n-ar fi influenţat iubirea lor faţă de Dumnezeu şi 
zelul şi înflăcărarea lor pentru cauza Lui. 

În faţa mea, a fost prezentat un tablou despre starea lumii. Imo- 
ralitatea abundă peste tot. Păcatul special al acestui veac este des- 
trăbălarea. Niciodată viciul nu şi-a ridicat capul lui sluţit cu atâta 
îndrăzneală ca acum. Oamenii par să fie ameţiţi, iar iubitorii de vir- 
tute şi de adevărata bunătate sunt aproape descurajaţi de îndrăzneala, 
puterea şi răspândirea lui. Nelegiuirea care abundă nu este limitată 
numai la necredincioşie şi batjocuri. Ar fi bine să fie aşa, dar nu 
este. Mulţi bărbaţi şi femei care mărturisesc religia lui Hristos sunt 
vinovaţi. Chiar şi unii dintre cei care mărturisesc că aşteaptă arătarea 
Lui nu sunt pregătiţi pentru acel eveniment mai mult decât Satana 
însuşi. Ei se curăţă de toată poluarea. Şi-au slujit poftelor lor timp 
atât de îndelungat, încât este natural ca cugetele lor să fie necurate 
şi închipuirile lor stricate. Este imposibil să faci ca mintea lor să 
stăruie asupra lucrurilor curate şi sfinte, cum este imposibil să întorci 
cursul Niagarei şi să-i trimiţi apele în susul cascadei. 

Tineri şi copii de ambele sexe se angajează în poluare morală 
şi practică acest viciu dezgustător, care nimiceşte sufletul şi trupul. 
Mulţi pretinşi creştini sunt atât de ameţiţi de aceeaşi practică, încât 
este păcat şi că, dacă este continuat, rezultatul sigur va fi degradarea 
completă a trupului şi sufletului. Omul, fiinţa cea mai nobilă de pe 
pământ, creat după chipul lui Dumnezeu, se transformă în fiară! Se 

murdăreşte şi se strică singur. Fiecare creştin trebuie să înveţe să-şi 
înfrâneze pasiunile şi să fie stăpânit de principii. Dacă nu face acest 
lucru, nu este vrednic de numele de creştin. 

Unii dintre cei care fac mare caz de mărturisirea lor nu-şi dau 
seama de păcatul masturbaţiei şi de rezultatele lui inevitabile. Obice- 
iul practicat timp îndelungat le-a întunecat înţelegerea. Ei nu-şi dau 
seama de păcătoşenia excesivă a acestui păcat degradant, care mole- 
şeşte organismul şi nimiceşte puterea sistemului nervos. Principiul 
moral este extrem de slab, când se află în conflict cu un obicei înră- 
dăcinat. Solii solemne din ceruri nu pot impresiona cu forţa inima 
care nu este întărită împotriva satisfacerii acestui viciu degradant. 
Nervii senzitivi ai creierului şi-au pierdut vigoarea lor sănătoasă, 
prin excitarea lor morbidă spre a satisface o dorinţă senzuală ne- 
firească. Nervii care comunică cu organismul întreg sunt sigurul 
mijloc prin care cerul poate comunica cu omul şi-i poate influenţa 
viaţa lăuntrică. Tot ceea ce tulbură circulaţia curenților electrici din 
sistemul nervos micşorează vigoarea puterilor vitale, şi rezultatul 
este paralizarea sensibilităţilor minţii. Ţinând seamă de aceste fapte, 
cât de important este ca pastorii şi poporul, care mărturisesc evlavia, 
să se păstreze curaţi şi nepătaţi de acest viciu degradator de suflet. 

Sufletul meu s-a aplecat chinuit când mi-a fost arătată starea 
slabă a poporului care mărturiseşte a fi al lui Dumnezeu. Nelegiuirea 
abundă şi iubirea multora se răceşte. 

Sunt numai puţini care mărturisesc a fi creştini, care consideră 
această problemă în lumina cea bună şi care se menţin sub o condu- 
cere potrivită când opinia publică şi datina nu-i condamnă. Cât de 
puţini îşi înfrânează pasiunile, pentru că se simt sub obligaţia morală 
să facă astfel şi pentru că ţin cont de frica de Domnul! Capacităţile 
superioare ale omului sunt înrobite de poftă şi de patimi stricăcioase. 

Unii vor recunoaşte răul îngăduinţei păcătoase, totuşi, se vor 
scuza, spunând că nu-şi pot birui patimile. Aceasta este o recunoaş- 
tere teribilă pentru orice persoană care rosteşte Numele lui Hristos. 
„Oricine rosteşte numele Domnului, să se despartă de fărădelege“ (2 
Timotei 2, 19 ). De ce există această slăbiciune? Există pentru că în- 
clinaţiuile animalice au fost întărite prin practicare până ce au câştigat 
ascendenţa asupra capacităţilor lor mai înalte. Bărbaţilor şi femeilor 
le lipseşte principiul. Ei mor spiritual, pentru că şi-au satisfăcut timp 
îndelungat poftele fireşti, încât puterea lor de autoconducere pare să 

fi dispărut. Frânele au fost luate de patimile josnice ale naturii lor 
şi ceea ce ar fi trebuit să fie putere conducătoare a devenit sclavul 
patimii corupte. Sufletul este ţinut în cea mai josnică robie. Sen- 
zualitatea a stins dorinţa după sfinţenie şi a nimicit prosperitatea 
spirituală. 

Sufletul meu plânge pentru tinerii care îşi formează caracterele 
în acest veac degenerat. Mă cutremur şi pentru părinţii lor, pentru 
că mi-a fost arătat că, în general, ei nu şi-au înţeles obligaţiile de a-i 
educa pe copii pentru calea pe care trebuie să meargă. Sunt avute 
în vedere datina şi moda, şi în curând copiii învaţă să fie conduşi 
de acestea şi sunt corupți, în timp ce părinţii lor îngăduitori sunt ei 
înşişi apatici şi adormiţi spre pericolul lor. Dar foarte puţini tineri 
sunt liberi de obiceiuri stricate. Ei sunt scutiţi în mare măsură de 
exerciţii fizice, de teamă să nu fie surmenaţi. Părinţii poartă poverile 
pe care ar trebui să le poarte copiii lor. A munci excesiv este rău, dar 
rezultatul leneviei este şi mai de temut. Lenea duce la îngăduinţă 
faţă de obiceiuri stricate. Hărnicia nu oboseşte şi nu extenuează nici 
a cincea parte atât de mult cât obiceiul vătămător al masturbaţiei. 
Dacă munca simplă, bine organizată, îi istoveşte pe copiii voştri, 
fiu siguri, părinților, că există ceva, în afară de munca lor, care le 
moleşeşte organismul şi produce un simţământ de continuă oboseală. 
Puneţi-i pe copiii voştri le muncă fizică, care le va solicita nervii 
şi muşchii. Oboseala care însoţeşte o astfel de muncă va micşora 
înclinația lor spre a-şi îngădui obiceiuri vicioase. Lenea este o cursă. 
Ea dă naştere la obiceiuri păcătoase. 

Multe cazuri au fost prezentate în faţa mea, şi când mi s-a ară- 
tat viaţa lor lăuntrică, sufletul meu a fost bolnav şi dezgustat de 
stricăciunea de inimă a fiinţelor umane care mărturisesc evlavia şi 
vorbesc despre mutare în ceruri. Adesea m-am întrebat: În cine mă 
pot încrede? Cine este fără păcat? 

Soţul meu şi cu mine am luat odată parte la o adunare, unde 
simpatiile noastre au fost atrase spre un frate care suferea grav de 
tuberculoză. El era palid şi slăbit. A solicitat rugăciunile poporului 
lui Dumnezeu. A spus că familia lui era bolnavă şi că a pierdut 
un copil. A vorbit cu simţământul marii lui pierderi. A spus că 
de un timp aşteaptă să-i vadă pe fratele şi pe sora White. Credea 
că, dacă ei se vor ruga pentru el, avea să fie vindecat. După ce s-a 
încheiat adunarea, fraţii ne-au atras atenţia asupra cazului. Ei au spus 

că biserica îi ajuta, că soţia lui era bolnavă, iar copilul lor murise. 
Fraţii s-au adunat la casa lui şi s-au unit în rugăciune pentru familia 
suferindă. Noi eram obosiţi peste măsură, resimţind povara muncii 
din timpul adunării, aşa că am dorit să fim scuzaţi. 

Eu mă hotărâsem să nu mă angajez pentru nimeni în rugăciune 
afară numai dacă Duhul Domnului va hotărî asupra chestiunii. Mie 
îmi fusese arătat că exista atât de multă fărădelege, chiar printre 
mărturisitorii păzitori ai Sabatului, încât nu doream să mă unesc în 
rugăciune pentru cei despre a căror istorie n-aveam nici o cunoştinţă. 
Mi-am spus motivul. Am fost asigurată de către fraţi că, după câte 
cunosc ei, el era un frate merituos. Am schimbat câteva cuvinte cu 
cel care solicitase rugăciunile noastre ca să fie vindecat, dar nu m-am 
putut simţi liberă. El a plâns, şi a spus că a aşteptat ca noi să venim, 
şi că era sigur că, dacă ne-am ruga pentru el, şi-ar recăpăta sănătatea. 
I-am spus că noi nu-i cunoaştem viaţa, şi că am dori să se roage 
pentru el cei care-l cunosc, dar el ne-a solicitat atât de serios, încât 
am hotărât să ţinem seamă de cazul lui şi să-l prezentăm înaintea 
Domnului, în acea seară; şi dacă totuşi calea va părea calea curată, 
ne vom conforma cerinţei lui. 

În acea seară, ne-am plecat în rugăciune şi am prezentat cazul 
lui înaintea Domnului. Ne-am rugat stăruitor, ca să putem cunoaşte 
voia lui Dumnezeu cu privire la el. Tot ceea ce doream era ca Dum- 
nezeu să poată fi slăvit. Vroia Domnul să ne rugăm pentru acest om 
suferind? Am lăsat povara la Domnul şi ne-am retras pentru odihnă. 
Cazul acelui om mi-a fost clar prezentat într-un vis. A fost prezentată 
umblarea lui, începând din copilărie până acum şi că, dacă ne-am 
ruga pentru el, Domnul n-avea să ne asculte; pentru că el preţuia 
păcatul în inima lui. În dimineaţa următoare, omul a venit să ne ru- 
găm pentru el. L-am luat de o parte şi i-am spus că regretăm, pentru 
că suntem nevoiţi să-i refuzăm cererea. I-am povestit visul meu, pe 
care l-a recunoscut că era adevărat. EI a practicat masturbaţia din 
timpul copilăriei lui şi a continuat s-o practice şi în timpul vieţii de 
căsătorie, dar a spus că va încerca să termine cu ea. 

Bărbatul acesta avea de învins un obicei de mult timp înrădă- 
cinat. El era de vârstă mijlocie. Principiile lui morale erau atât de 
slabe, încât atunci când veneau în conflict cu satisfacerea unei do- 
rinţe de mult timp înrădăcinată, ele erau învinse. Patimile josnice 
au câştigat ascendență asupra naturii mai înalte. L-am întrebat cu 

privire la reforma sanitară. A spus că nu poate trăi astfel. Soţia lui 
avea să arunce pe uşă afară făina graham, dacă ar fi adusă în casă. 
Familia aceasta a fost ajutată de comunitate. S-au înălţat rugăciuni 
în favoarea lor. Copilul lor a murit, soţia era bolnavă, şi soţul vroia 
să lase cazul lui asupra noastră, pentru ca noi să-l prezentăm înaintea 
lui Dumnezeu cel curat şi sfânt, ca El să facă o minune, spre a-l face 
bine. Sensibilităţile morale ale acestui om erau tocite. 

Când tinerii adoptă practici josnice, în timp ce spiritul este fraged, 
ei nu vor obţine niciodată forţa pentru a dezvolta pe deplin şi corect 
un caracter moral, fizic şi intelectual. Aici era un om care se înjosea 
pe sine zilnic şi totuşi îndrăznea să se aventureze în prezenţa lui 
Dumnezeu şi să ceară o creştere a puterii pe care el a risipit-o în mod 
josnic, şi care, dacă i-ar fi fost acordată, ar fi consumat-o în patima 
lui trupească. Câtă îndurare are Dumnezeu! Dacă ar fi ca El să-l 
trateze pe om conform cu căile lui stricăcioase, cine ar putea trăi în 
faţa ochilor Lui? Ce s-ar întâmpla dacă am fi fost mai puţin prudenţi 
şi am fi adus cazul acestui om înaintea lui Dumnezeu, în timp ce el 
practica păcatul, ne-ar fi auzit Domnul? Ne-ar fi răspuns El? „Căci 
Tu nu eşti un Dumnezeu căruia să-i placă răul. Nebunii nu pot să 
stea în preajma ochilor Tăi. Tu îi urăşti pe cei ce fac fărădelegea“ ( 
Psalmii 5, 4.5 ). „Dacă aş fi cugetat lucruri nelegiuite în inima mea, 
nu m-ar fi ascultat Domnul“ ( Psalmii 66, 18). 

Acesta nu este un caz izolat. Nici chiar legătura de căsătorie n-a 
fost suficientă spre a-l apăra pe acest bărbat de obiceiul stricat al 
tinereţii lui. Aş dori să pot fi convinsă că astfel de cazuri, ca cel pe 
care l-am prezentat, sunt rare, dar ştiu că ele sunt numeroase. Copiii 
născuţi din părinţi care sunt stăpâniţi de patimi corupte sunt fără 
valoare. Ce se poate aştepta de la astfel de copiii decât că se vor 
afunda şi mai jos pe scara patimilor decât părinţii lor? 

Ce se poate aştepta de la generaţia care se ridică? Cu miile 
sunt lipsiţi de principii. Aceştia sunt cei care le transmit urmaşilor 
patimile lor mizerabile şi corupte. Ce moştenire! Mii îşi duc viaţa 
fără principii, infectându-i pe asociaţii lor şi perpetuând patimile lor 
josnice prin transmiterea acestora copiilor lor. Ei îşi iau răspunderea 
de a le da pecetea caracterelor lor. 

Revin din nou la creştini. Dacă toţi cei care mărturisesc că as- 
cultă de Legea lui Dumnezeu ar fi liberi de păcat, sufletul meu ar fi 
uşurat; dar ei nu sunt. Chiar şi cei care mărturisesc că păzesc toate 

poruncile lui Dumnezeu sunt vinovați de păcatul adulterului. Ce pot 
strict, adus la îndeplinire, devine unica pază a sufletului. Dacă a fost 
vreodată un timp când dieta să fie de felul cel mai simplu, el este 
acum. Carnea nu trebuie pusă în fața copiilor. Influenţa ei este de a 
excita şi întări pasiunile josnice, şi are tendinţa de a micşora puterile 
morale. Cerealele şi fructele trebuie să fie hrana pentru mesele tu- 
turor celor care pretind că se pregătesc pentru a fi mutaţi în ceruri. 
Cu cât dieta e mai puţin excitantă, cu atât mai uşor pot fi stăpânite 
pasiunile. Satisfacerea gustului nu trebuie să fie luată în considerare, 
indiferent de sănătatea fizică, intelectuală sau morală. 

Îngăduinţa faţă de pasiunile josnice va face ca mulţi să închidă 
ochii faţă de lumină, pentru că se tem că vor vedea păcatele pe care 
nu sunt dispuşi să le părăsească. Toţi pot vedea, dacă vor. Dacă 
aleg întunericul mai degrabă decât lumina, vinovăția lor nu va fi 
nicidecum mai mică. De ce nu citesc bărbaţii şi femeile să fie la 
curent cu aceste lucruri care afectează atât de hotărât puterea lor 
fizică, intelectuală şi morală? Dumnezeu v-a dat un lăcaş de care să 
vă îngrijiţi şi să-l păstraţi în starea cea mai bună pentru slujirea şi 
slava Lui. Trupurile voastre nu vă aparţin. „Nu ştiţi că trupul vostru 
este Templul Duhului Sfânt, care locuieşte în voi, şi pe care l-aţi 
primit de la Dumnezeu? Şi că voi nu sunteţi ai voştri? Căci aţi fost 
cumpăraţi cu un preţ. Proslăviţi dar pe Dumnezeu în trupul şi în 
duhul vostru, care sunt ale lui Dumnezeu. Nu ştiţi că voi sunteţi 
Templul lui Dumnezeu, şi că Duhul lui Dumnezeu locuieşte în voi? 
Dacă nimiceşte cineva templul lui Dumnezeu, pe acela îl va nimici 
Dumnezeu, căci Templul lui Dumnezeu este sfânt şi aşa sunteţi şi 
voi“ ( 1 Corinteni 6, 19.20; 3,16.17). 


Mărturii pentru comunitate — Numărul 18 


Cumpătare creştină 


„Nu ştiţi că trupul vostru este Templul Duhului Sfânt care lo- 
cuieşte în voi şi pe care l-aţi primit de la Dumnezeu? Şi că voi nu 
sunteţi ai voştri? Căci aţi fost cumpăraţi cu un preţ. Proslăviţi dar pe 
Dumnezeu în trupul şi în duhul vostru, care sunt ale lui Dumnezeu“ 
( 1 Corinteni 6, 19.20). 

Noi nu suntem ai noştri. Noi am fost cumpăraţi cu un preţ scump, 
chiar cu suferinţele şi moartea Fiului lui Dumnezeu. Dacă am putea 
înţelege acest lucru şi dacă ne-am da pe deplin seama de el, am 
simţi că asupra noastră apasă o mare responsabilitate, aceea de a ne 
păstra în cea mai bună stare de sănătate, pentru ca să-l putem aduce 
lui Dumnezeu o slujire desăvârşită. Dar, dacă urmăm pe o cale pe 
care vitalitatea noastră se cheltuieşte, puterea noastră descreşte sau 
întunecă intelectul, păcătuim faţă de Dumnezeu. Urmând pe această 
cale, noi nu-L slăvim pe El în trupul şi duhul nostru, care sunt ale 
Lui, ci comitem o mare greşeală în faţa Lui. 

Nu s-a dat Isus pe Sine pentru noi? N-a fost plătit un preţ scump 
spre a ne mântui? Şi nu este aşa că noi nu suntem ai noştri? Este 
adevărat că toate puterile fiinţei noastre, trupul nostru, duhul nostru, 
tot ceea ce avem şi tot ceea ce suntem aparţin lui Dumnezeu? Cu 
siguranţă că aşa este. Şi când înţelegem acest lucru, ce obligaţii ne 
revin faţă de Dumnezeu pentru a ne păstra în acea stare în care să-L 
putem onora pe pământ, în trupul şi în duhul nostru, care sunt ale 
Sale? 

Noi credem fără pic de îndoială că Hristos va veni în curând. 
Pentru noi, aceasta nu este o fabulă, ci o realitate. Noi nu avem 
nici o îndoială şi nici n-am avut vreo îndoială, de-a lungul anilor, 
că doctrinele pe care le avem astăzi sunt adevăr prezent şi că ne 
apropiem de judecată. Noi ne pregătim să-L întâmpinăm pe El, care, 
escortat de o suită de îngeri, are să apară pe norii cerului, pentru a 
face legătura finală a celor credincioşi şi drepți cu nemurirea. Când 
va veni, El nu va veni să ne curăţească de păcatele noastre, să înde- 
părteze defectele din caracterele noastre, sau să vindece infirmităţile 

temperamentului şi firii noastre. Dacă, totuşi, va face această lucrare 
pentru noi, ea trebuie adusă la îndeplinire înainte de acel timp. Când 
va veni Domnul, cei care sunt sfinţi vor fi sfinţi şi mai departe. Cei 
care şi-au păstrat trupul şi duhul lor în sfinţenie şi cinste vor face 
legătura finală cu nemurirea. Dar cei care sunt nedrepţi, nesfinţiţi 
şi murdari vor rămâne aşa pentru totdeauna. Nici o lucrare nu va fi 
făcută atunci pentru a îndepărta defectele lor şi spre a le da carac- 
tere sfinte. Curăţitorul nu va sta atunci să continue procesul Lui de 
curăţire şi să îndepărteze păcatele şi stricăciunea lor. Toate acestea 
trebuie făcute în acest timp de probă. Acum este timpul să se aducă 
la îndeplinire această lucrare pentru noi. 

Noi îmbrăţişăm adevărul lui Dumnezeu cu diferitele noastre 
aptitudini şi, pe măsură ce ne aflăm sub influenţa adevărului, el va 
îndeplini pentru noi lucrarea care este necesară spre a ne da desto- 
inicia morală pentru Împărăţia slavei şi pentru societatea îngerilor 
cereşti. Acum suntem în atelierul de lucru al lui Dumnezeu. Mulţi 
dintre noi sunt pietre brute din carieră. Dar, dacă ne prindem de 
adevărul lui Dumnezeu, influenţa lui ne va înrâuri. El ne înalţă şi 
îndepărtează de la noi orice nedesăvârşire şi păcat de orice natură. 
În felul acesta, suntem pregătiţi să-L vedem pe Împăratul în toată 
frumuseţea Lui şi în final, să ne unim cu îngerii cereşti cei curaţi 
din Împărăţia slavei. Aici trebuie să fie adusă la îndeplinire această 
lucrare pentru noi, aici trebuie ca trupul şi duhul nostru să fie destoi- 
nice pentru nemurire. 

Noi suntem într-o lume care se opune îndreptăţirii şi curăţiei 
de caracter şi creşterii în har. Ori încotro privim, vedem corupție, 
pângărire, sluţenie şi păcat. Şi care este lucrarea pe care trebuie s-o 
întreprindem aici, tocmai înainte de a primi nemurirea? Trebuie să 
păstrăm trupul nostru sfânt şi duhul nostru curat, ca să putem sta ne- 
pătaţi în mijlocul stricăciunilor care abundă în jurul nostru, în aceste 
zile de pe urmă. Şi dacă această lucrare este adusă la îndeplinire, 
noi trebuie să ne angajăm în ea de îndată, cu toată inima şi în mod 
înţelept. Egoismul nu are ce căuta aici, să ne influenţeze. Duhul lui 
Dumnezeu trebuie să aibă control desăvârşit asupra noastră, care să 
ne influenţeze în toate acţiunile noastre. Dacă ne ţinem cum trebuie 
de Cer, şi ne prindem cum trebuie de puterea care este de sus, vom 
simţi influenţa sfinţitoare a Duhului lui Dumnezeu asupra inimilor 
noastre. 

Când am încercat să prezentăm reforma sanitară fraţilor şi suro- 
rilor noastre, şi le-am vorbit despre importanţa mâncării şi a băuturii, 
spunându-le să facă totul spre slava lui Dumnezeu, mulţi au spus: 
„Nu-i treaba nimănui dacă mâncăm asta sau aceea“. Pentru tot ceea 
ce facem, consecinţele le suportăm noi înşine. Iubiți prieteni, greşiţi 
foarte mult. Voi nu sunteţi singurii care suferiţi de pe urma unei 
umblări greşite. Cei cu care sunteţi împreună suportă consecinţele 
greşelilor voastre, în mare măsură, ca şi voi. Dacă suferiţi de ne- 
cumpătare în mâncare sau băutură, noi care suntem în jurul vostru 
sau asociaţi cu voi, suntem afectaţi, de asemenea, de infirmităţile 
voastre. Noi trebuie să suferim din cauza căii voastre rele. Dacă 
aceasta are influenţa de a micşora puterile minţii sau trupului vostru, 
noi simţim că ne aflăm în societatea voastră şi că suntem afectaţi de 
ea. Dacă, în loc să ai un spirit optimist, eşti mohorât, arunci o umbră 
asupra tuturor celor din jurul tău. Dacă noi suntem trişti, deprimaţi 
şi în necaz, tu ai putea, iar tu ai o sănătate bună, ai putea să ai o 
minte clară spre a ne arăta calea de ieşire şi a ne spune un cuvânt de 
mângâiere. Dar, dacă mintea ta este atât de ameţită de cursul greşit 
al vieţii tale, încât nu ne poţi da un sfat bun, nu ne alegem noi cu 
o pierdere? Nu ne afectează serios influenţata? Într-o bună măsură, 
putem avea încredere în judecata noastră, totuşi, dorim să avem şi 
sfetnici, pentru că „prin marele număr al sfetnicilor, ai biruinţa“ ( 
Proverbe 11, 14 ). Dorim ca umblarea noastră să arate consecvență 
pentru cei pe care îi iubim, şi dorim să căutăm sfatul lor şi ca ei să 
fie în stare să-l dea cu o minte clară. Dar ce grijă să avem de judecata 
voastră, dacă puterea sistemul nervos a fost împovărată până la ex- 
trem şi vitalitatea a fost dirijată de la creier spre a se îngriji de hrană 
nepotrivită, pusă în stomacul vostru sau de o enormă cantitate de 
hrană chiar din cea sănătoasă? De ce să ne îngrijorăm noi de astfel 
de persoane? Ele caută continuu o cantitate mare de hrană indigestă. 
De aceea, felul vostru de trai ne afectează şi pe noi. Este imposibil 
ca voi să mergeţi pe o cale greşită, fără să pricinuiţi suferinţă altora. 

„Nu ştiţi că cei ce aleargă în locul de alergare, toţi aleargă, dar 
numai unul capătă premiul? Alergaţi dar în aşa fel, ca să căpătaţi 
premiul! Toți cei ce se luptă la jocurile de obşte, se supun la tot felul 
de înfrânări. Şi ei fac lucrul acesta, ca să capete o cunună, care se 
poate veşteji; noi să facem lucrul acesta pentru o cunună care nu se 
poate veşteji. Eu, deci alerg, dar nu ca şi cum n-aş şti încotro alerg. 

Mă lupt cu pumnul, dar nu ca unul care loveşte în vânt. Ci mă port 
aspru cu trupul meu, şi-l țin în stăpânire, ca nu cumva după ce am 
propovăduit altora, eu însumi să fiu lepădat“ ( 1 Corinteni 9, 24-27 
). Cei care se angajau să alerge la concursuri spre a obţine acea 
cunună, care era considerată ca o onoare specială, erau cumpătaţi 
în toate lucrurile, aşa încât muşchii, creierul şi orice parte din ei 
să poată fi în cea mai bună stare pentru alergare. Dacă n-ar fi fost 
cumpătaţi în toate lucrurile, n-ar fi avut acea elasticitate pe care o 
aveau, fiind cumpătaţi. Dacă erau cumpătaţi, puteau să alerge cu mai 
mult succes; erau mult mai siguri de câştigarea cununii. 

Dar cu toată cumpătarea lor -şi cu toate eforturile lor de a se 
supune la o dietă îngrijită,pentru ca să fie în cea mai bună stare — 
cei care alergau la concursul pământesc de alergare, alergau la risc. 
Ei puteau să facă tot ce puteau mai bine, şi totuşi, până la urmă, să 
nu primească semnul de onoare; pentru că un altul putea să aibă un 
mic avans şi să ia premiul. Numai unul singur primea premiul. Dar 
la concursul ceresc toţi putem alerga şi toţi putem primi premiul. 
Nu există nici o nesiguranţă, nici un risc în această privinţă. Noi 
trebuie să ne îmbrăcăm cu harurile cereşti, şi cu privirea îndreptată 
în sus spre coroana nemuririi, să avem Modelul totdeauna în faţa 
noastră. El a fost un om al durerii şi obişnuit cu suferinţa. Trebuie să 
avem în continuu în faţa noastră viaţa smerită, de lepădare de sine a 
divinului nostru Domn. Şi apoi, să căutăm să-L imităm, şi, păstrând 
în faţa noastră ţinta premiului, putem alerga în această întrecere cu 
siguranţă, ştiind că, dacă facem tot ce putem mai bine, în mod sigur 
ne vom asigura premiul. 

Oamenii se supun la abnegaţie şi disciplină spre a alerga şi a 
obţine o cunună pieritoare, una care va pieri după o zi, şi care era 
numai un semn de onoare pentru muritorii de aici. Dar noi trebuie să 
alergăm în întrecerea la capătul căreia este o coroană a nemuririi şi a 
vieţii veşnice. Da, o mult mai infinită şi veşnică greutate de slavă va fi 
răsplata pentru noi, ca premiu, când alergarea va fi terminată. „Noi, 
spune apostolul, alergăm „pentru una care nu se poate veşteji“. Dacă 
cei care se angajează în alergare aici pe pământ pentru o cunună 
vremelnică pot fi cumpătaţi în toate lucrurile, noi, care avem în faţă 
o coroană nepieritoare, o veşnică greutate de slavă şi o viaţă care se 
măsoară cu viaţa lui Dumnezeu, să nu putem? Când avem acest mare 
stimulent în faţă, să nu putem să „alergăm cu stăruinţă în alergarea 

care ne stă în faţă, să ne uităm ţintă la Căpetenia şi Desăvârşirea 
credinţei noastre, adică la Isus?“ ( Evrei 12, 1.2 ). El ne-a arătat calea 
şi a marcat-o pe toată lungimea ei cu urmele paşilor Lui. Aceasta 
este calea pe care a călătorit El şi noi putem experimenta, împreună 
cu EI, lepădarea de sine şi suferinţa, şi să mergem pe această cale 
imprimată cu propriul Lui sânge. 

„Eu, deci alerg, dar nu ca şi cum n-aş şti încotro alerg, mă lupt 
cu pumnul, dar nu ca unul care loveşte în vânt. Ci mă port aspru 
cu trupul meu, şi-l țin în stăpânire“ ( 1 Corinteni 9, 26.27 ). Există 
aici o lucrare de făcut pentru fiecare bărbat, femeie şi copil. Satana 
caută continuu să câştige stăpânire asupra trupului şi duhului vostru. 
Dar Hristos v-a cumpărat şi voi sunteţi proprietatea Sa. Şi acum 
este rândul vostru să lucraţi, în unire cu Hristos şi cu îngerii sfinţi, 
care vă slujesc. Este partea voastră să vă purtaţi aspru cu trupul 
vostru şi să-l ţineţi în stăpânire. Dacă nu faceţi aceasta, veţi pierde 
cu siguranţă viaţa veşnică şi coroana nemuririi. Şi totuşi, unii vor 
spune: „Ce treabă are cineva ce mănânc sau ce beau eu?“ V-am arătat 
ce legătură are calea voastră cu alţii. Aţi văzut că aceasta are mult 
de-a face cu influenţa pe care o exercitaţi în familiile voastre. Are 
mult de-a face cu modelarea caracterului copiilor voştri. Aşa cum 
am spus mai înainte, noi trăim într-un veac stricat. Este un timp când 
Satana pare să aibă aproape un control perfect asupra sufletelor care 
nu sunt pe deplin consacrate lui Dumnezeu. De aceea, este o foarte 
mare răspundere care apasă asupra părinţilor şi a tutorilor care au de 
crescut copii. Părinţii şi-au luat răspunderea să dea naştere acestor 
Copii; şi acum care este datoria lor? Este oare să-i lase să crească aşa 
cum pot şi cum vor ei? Daţi-mi voie să vă spun că asupra acestor 
părinţi zace o grea răspundere. „Deci, fie că mâncaţi, fie că beţi, 
fie că faceţi altceva; să faceţi totul pentru slava lui Dumnezeu“ ( 1 
Corinteni 10, 31 ). Faceţi voi acest lucru când pregătiţi hrana pentru 
masă şi chemaţi familia să ia parte la ea? Puneţi voi în faţa copiilor 
voştri numai acea hrană despre care ştiţi că va produce sângele cel 
mai bun? Este ea acea hrană care va păstra organismul lor în cea 
mai slabă stare de agitaţie? Este ea aceea care îi va pune în cea mai 
bună legătură cu viaţa şi sănătatea? Este aceasta acea hrană pe care 
o pregătiţi voi şi o puneţi în faţa copiilor voştri? Sau, fără a ţine 
seamă de binele viitorului lor, procuraţi pentru ei hrană nesănătoasă 
excitantă şi iritantă? 

Daţi-mi voie să vă spun că aceşti copii s-au născut pentru rău. 
Satana se pare că are stăpânire asupra lor. El ia în stăpânire mintea 
lor tânără şi îi corupe. De ce acţionează taţii şi mamele ca şi când ar 
fi cuprinşi de amorţeală? Ei nu bănuiesc că Satana seamănă sămânţa 
rea în familia lor. Ei sunt atât de orbi, de neglijenţi şi de nepăsători 
cu privire la aceste lucruri cât le este în putinţă să fie. De ce nu se 
trezesc, nu citesc şi nu studiază aceste subiecte? Apostolul a spus: 
„Uniţi cu credinţa voastră fapta, cu fapta cunoştinţa; cu cunoştinţa 
înfrânarea; cu înfrânarea răbdarea, etc.“ ( 2 Petru 1, 5.0 ). lată o 
lucrare care revine oricui mărturiseşte a fi urmaş al lui Hristos; ea 
constă în a trăi dezvoltându-se. 

Mi-a fost dezvăluit subiect după subiect. Pot să aleg din această 
comunitate un număr de familii cu copii, fiecare dintre ele tot atât de 
stricate ca iadul. Unii dintre ei mărturisesc a fi urmaşi ai lui Hristos, 
ŞI voi, părinţii lor, sunteţi aşa de nepăsători ca şi cum aţi fi paralizaţi. 

Am spus că unii dintre voi sunteţi egoişti. Voi n-aţi înţeles ce-am 
vrut să spun. Aţi cercetat care hrană ar fi cea mai gustoasă. Gustul 
şi plăcerea au stăpânit în loc de slava lui Dumnezeu şi o dorinţă de 
înaintare în viaţa spirituală, şi de sfințire desăvârşită în temere de 
Dumnezeu. Voi v-aţi luat după plăcerea şi apetitul vostru şi, în timp 
ce faceţi aceasta, Satana câştigă marşul asupra voastră, şi după cum 
este cazul, în general, zădărniceşte eforturile voastre de fiecare dată. 

Unii dintre voi i-aţi dus pe copiii voştri la medic, să vadă ce-i cu 
ei. Eu puteam să vă spun în două minute care era necazul. Copiii 
voştri sunt corupți. Satana a obţinut stăpânire asupra lor. El a venit 
de îndată în urma voastră, în timp ce voi, care sunteţi ca Dumnezeu 
pentru ei, spre a-i păzi, eraţi liniştiţi, amorțiţi şi adormiţi. Dumnezeu 
v-a poruncit să-i creşteţi în frica şi educaţia Domnului. Dar Satana a 
intrat pe fir înaintea voastră şi a ţesut în jurul lor legături puternice. 
ŞI totuşi, continuaţi să dormiţi. Fie ca Cerul să aibă milă de voi şi de 
copiii voştri, pentru că fiecare dintre voi aveţi nevoie de îndurarea 
Lui. 

Dacă aţi fi luat poziţie faţă de reforma sanitară, dacă aţi fi adăugat 
la credinţa voastră, fapta, la faptă cunoştinţa, la cunoştinţă înfrânarea, 
lucrurile ar fi putut fi diferite. Dar voi aţi fost treziţi numai în parte 
de nelegiuirea şi corupţia care există în casele voastre. Voi v-aţi 
deschis ochii doar puţin şi apoi v-aţi liniştit spre a adormi din nou. 
Credeţi că îngerii pot să vină în locuinţele voastre? Credeţi că copiii 

voştri sunt sensibili la influenţele cele sfinte cu aceste lucruri în 
mijlocul vostru? Pot să enumăr, familie după familie, pe cele care 
sunt aproape întru-totul sub stăpânirea lui Satana. Eu ştiu că lucrurile 
acestea sunt adevărate şi doresc ca poporul să se trezească înainte să 
fie pentru totdeauna prea târziu şi ca sângele sufletelor, chiar sângele 
sufletelor propriilor lor copii, să fie găsit pe hainele lor. 

Mintea unora dintre aceşti copii este atât de slăbită, încât ei n-au 
decât jumătate sau o treime din strălucirea intelectuală pe care ar fi 
putut s-o aibă, dacă ar fi fost virtuoşi şi curaţi. Ei au risipit-o prin 
masturbaţie. Chiar aici, în această comunitate, stricăciunea abundă 
peste tot. Din când în când, are loc o oră de cântec sau vreo adunare 
de plăcere. De fiecare dată când aud despre aceasta, mă simt ca şi 
când m-aş îmbrăca în sac. „O, de mi-ar fi capul plin de apă, de mi-ar 
fi ochii un izvor de lacrimi!“ ( Ieremia 9, 1 ). „Doamne, îndură-Te 
de poporul Tău!“ ( Ioel 2, 17 ). Mă simt adânc întristată. Am un 
chin sufletesc care este peste puterea mea, ca să vi-l pot descrie. Voi 
sunteţi adormiţi. Oare fulgerul şi tunetul de pe Sinai are să trezească 
biserica aceasta? Vă vor trezi ele pe voi, taţi şi mame, spre a începe 
lucrarea de reformă în casele voastre? Trebuie să-i educați pe copiii 
voştri. Trebuie să-i instruiți cum să se ferească de viciile şi corupţia 
acestui veac. În loc de aceasta, mulţi caută să obţină ceva bun de 
mâncat. Voi puneţi pe masă unt, ouă şi carne şi copiii voştri au parte 
de ele. Ei sunt hrăniţi chiar cu acele lucruri care vor excita pasiunile 
lor animalice, şi apoi veniţi la adunare şi cereţi ca Dumnezeu să 
vă binecuvânteze şi să vă salveze copiii. Până la ce înălţime urcă 
rugăciunile voastre? Mai întâi, voi aveţi de făcut o lucrare. Când 
aţi făcut pentru copiii voştri tot ceea ce a lăsat Dumnezeu pe seama 
voastră să faceţi, atunci puteţi solicita cu toată încrederea ajutorul 
special pe care Dumnezeu a făgăduit să vi-l dea. 

Voi trebuie să căutaţi cumpătarea în toate lucrurile. Trebuie s-o 
căutaţi în ceea ce mâncaţi şi în ceea ce beţi. Şi totuşi, spuneți: „Nu 
este treaba nimănui ce mănânc, ce beau sau ce pun eu pe masa mea“. 
Este treaba cuiva, afară de cazul că vă luaţi copiii şi-i închideţi sau 
mergeţi în pustie, unde nu aveţi nici o sarcină pentru alţii şi unde 
copiii voştri neascultători şi vicioşi nu vor strica societatea în care 
sunt amestecați. 

Mulţi dintre cei care au adoptat reforma sanitară au părăsit tot 
ce era vătămător, dar oare, din cauză că au părăsit aceste lucruri 

pot să mănânce atât de mult cât le place? Se aşează la masă, şi, în 
loc să se gândească cât trebuie să mănânce, se dedau apetitului şi 
mănâncă peste măsură de mult. Şi stomacul face tot ce poate, sau ce 
ar trebui să facă în restul zilei, spre a scăpa de povara care i-a fost 
impusă. Toată hrana care este băgată în stomac, şi de care organismul 
nu se poate folosi, este o povară pentru el. Ea îngreunează această 
maşinărie vie. Organismul este împovărat şi nu-şi poate aduce la 
îndeplinire cu succes lucrarea. Organele vitale sunt împovărate fără 
să fie necesar, iar puterea sistemului nervos este solicitată de stomac, 
ca să ajute organelor digestive să aducă la îndeplinire lucrarea lor de 
a scăpa de mulţimea de hrană care nu face bine organismului. 

În felul acesta, puterea creierului este micşorată prin atragerea lui 
atât de puternică să ajute stomacul să se descurce cu povara lui grea. 
Şi după ce sarcina a fost adusă la îndeplinire, care sunt senzațiile 
experimentate ca rezultat a acestei nenecesare cheltuieli de forţă 
vitală? O senzaţie de epuizare, de slăbiciune, ca şi cum ar trebui 
să mâncaţi. Poate că acest simţământ vine chiar înainte de timpul 
mesei. Ce îl generează? Forţa vitală a fost istovită de lucrarea ei şi 
este complet extenuată, iar urmarea este că aveţi această senzaţie de 
slăbiciune. Iar voi credeţi că stomacul spune: „mai multă hrană“, 
când în slăbiciunea lui, el spune clar: „dă-mi odihnă“. 

Stomacul are nevoie de odihnă, ca să-şi adune energiile istovite. 
Dar, în loc să i se îngăduie o perioadă de odihnă, voi credeţi că are 
nevoie de hrană mai multă, şi astfel se încarcă organismul cu o altă 
povară şi 1 se refuză odihna necesară. Aceasta este ca un om care 
lucrează în câmp în timpul primei părți a zilei până oboseşte. La 
amiază intră în casă şi spune că este obosit şi epuizat, dar tu îi spui 
să meargă din nou la lucru şi va obţine alinare. Acesta este felul 
în care vă trataţi stomacul. El este complet epuizat. Dar, în loc să-l 
lăsaţi să se odihnească, îi daţi mai multă mâncare, şi apoi se solicită 
vitalitatea altor părţi ale organismului să ajute la digestie. 

Mulţi dintre voi aţi simţit uneori o ameţeală în jurul creierului. 
Ați simţit o aversiune să vă apucaţi de vreo muncă ce cerea efort 
fizic sau mintal, până nu v-aţi odihnit de simţământul acestei poveri 
impuse organismului vostru. Apoi, din nou, apare un simţământ de 
slăbiciune, dar voi spuneţi că se doreşte mâncare mai multă, şi băgaţi 
în stomac o cantitate dublă, de care să se îngrijească. Chiar dacă 
sunteţi stricţi în ce priveşte calitatea hranei voastre, slăviţi voi pe 

Dumnezeu în trupul şi duhul vostru, care sunt ale Lui, îmbuibându- 
vă cu o astfel de cantitate de hrană? Cei care încarcă stomacul 
cu atât de multă mâncare, împovărând astfel organismul, nu pot 
aprecia adevărul pe care l-ar auzi şi nu pot stărui asupra lui. Ei nu 
pot trezi sensibilităţile creierului pentru a-şi da seama de valoarea 
ispăşirii şi marea jertfă care a fost adusă pentru omul căzut. Este 
imposibil pentru unii ca aceştia să aprecieze marea, preţioasa şi 
nespus de bogata răsplătire care este păstrată pentru credincioşii 
biruitori. Partea animală a naturii noastre nu trebuie să fie lăsată 
niciodată să stăpânească partea morală şi intelectuală. 

Şi ce influenţă are prea multa mâncare asupra stomacului? Acesta 
ajunge slăbit, organele digestive sunt slăbite, şi boala, cu toată suita 
ei de rele, este rezultatul. Dacă persoanele erau bolnave mai dinainte, 
ele îşi măresc astfel dificultăţile şi îşi micşorează vitalitatea în fiecare 
zi cât trăiesc. Ei apelează la puterile lor vitale pentru acţiuni care 
nu sunt necesare, să poarte de grijă hranei puse în stomacul lor. Ce 
teribil este să te afli în situaţia aceasta! Noi cunoaştem ceva despre 
dispepsie, din experienţă. Am avut-o în familia noastră şi socotim că 
ea este o boală de temut. Când o persoană devine complet dispeptică, 
ea suferă mult, mintal şi fizic, iar prietenii ei trebuie să sufere şi ei, 
dacă nu sunt tot atât de nesimţitori ca animalele. Şi totuşi, voi veţi 
spune: „Nu este nicidecum treaba ta ce mănânc sau ce cale urmez 
eu“. Suferă cineva din jur de dispepsie? Fă doar ceva care să-l irite 
în vreun fel. Ce natural este să fii irascibil! Aceştia se simt rău şi li 
se pare că copiii lor sunt foarte răi. Ei nu pot vorbi calm cu ei, nici 
fără un har special, să acţioneze calm în familia lor. Toţi din jurul lor 
sunt afectaţi de boala pe care o au; toţi trebuie să sufere consecinţele 
infirmităților lor. Ei aruncă o umbră întunecoasă. Atunci, obiceiurile 
voastre de mâncare şi băutură nu-i influenţează pe alţii? Cu siguranţă 
că da. Şi voi trebuie să fiţi foarte atenţi, să vă păstraţi în cea mai 
bună stare de sănătate, ca să-l puteţi aduce lui Dumnezeu o slujire 
desăvârşită şi să vă faceţi datoria în societate şi în familia voastră. 

Dar chiar şi adepţii reformei sanitare pot greşi în ceea ce priveşte 
cantitatea hranei. Ei pot să mănânce exagerat din hrană de bună 
calitate. Unii din această comunitate greşesc cu privire la calitate. 
Ei niciodată n-au luat poziţie faţă de reforma sanitară. Ei au ales 
să mănânce şi să bea ce le place şi când le place. În felul acesta, ei 
îşi vatămă organismul. Dar nu numai atât, ci îşi vatămă şi famili- 

ile, punând pe mesele lor o dietă excitantă, care măreşte pasiunile 
instinctuale ale copiilor lor şi îi face să se îngrijească prea puţin de 
lucrurile cereşti. În felul acesta, părinţii întăresc puterile instinctuale 
şi slăbesc puterile spirituale ale copiilor lor. Ce pedeapsă grea va 
trebui să plătească ei în cele din urmă! Şi apoi se miră de ce copiii 
lor sunt atât de slabi din punct de vedere moral! 

Părinţii n-au dat copiilor lor educaţia cea bună. Adesea ei mani- 
festă aceleaşi nedesăvârşiri care sunt văzute în copiii lor. Ei mănâncă 
nepotrivit, şi aceasta solicită energiile lor nervoase pentru stomac şi 
n-au vitalitate de folosit în alte direcţii. Ei nu pot să-i stăpânească 
cum trebuie pe copiii lor, din cauza propriei lor nerăbdări, şi nici 
nu-i pot învăţa calea cea dreaptă. Poate că se ţin de ei cu asprime şi 
le mai dau în grabă şi câte-o bătaie. Eu am spus că a-l ameninţa pe 
un copil înseamnă a băga două duhuri rele în el, în timp ce pe unul 
îl goneşte afară. Dacă un copil este rău, bătaia îl va face mai rău. 
Aceasta nu-l va supune. Când organismul nu este în stare bună, când 
circulaţia este deranjată, iar puterea nervoasă face tot ce poate hrană 
de o proastă calitate, sau într-o mare cantitate chiar din cea care este 
bună, părinţii nu au stăpânire de sine. Ei nu pot să judece de la cauză 
la efect. Acesta este motivul pentru care fiecare mişcare pe care o 
fac în familia lor produce mai mult necaz decât vindecare. Ei par să 
nu înţeleagă şi să judece de la cauză la efect şi merg la lucrarea lor 
ca orbii. Ei par să acţioneze ca şi cum, purtându-se ca nişte sălbatici 
şi reprimând prin asuprire şi violenţă răul care ar putea apărea în 
familia lor, L-ar slăvi pe Dumnezeu în mod deosebit. 

Cine sunt copiii noştri? Ei sunt numai fraţii şi surorile mai tineri 
din familia pe care Dumnezeu o recunoaşte ca fiind a Lui. Noi avem 
de-a face cu membrii familiei Domnului! Şi, deoarece grija lor ne-a 
fost încredinţată nouă, cât de atenţi trebuie să fim spre a-i creşte 
pentru Domnul, în aşa fel ca, atunci când va veni Stăpânul, să putem 
spune: „lată, eu şi copiii pe care mi i-a dat Domnul“ ( Isaia 8, 18 ). 
Vom fi noi atunci în stare să spunem: „Am încercat să facem lucrarea 
noastră, şi am încercat s-o facem bine“? 

Am văzut mame din familii mari, care nu puteau să vadă lucrarea 
care era chiar în calea lor, chiar înaintea lor, în propriile lor familii. 
Ele doreau să fie misionare şi să facă o mare lucrare. Căutau pentru 
ele în afară vreo poziţie înaltă, dar neglijau să se îngrijească de 
lucrarea din cămin, pe care Domnul le-a lăsat-o în seamă. Cât de 

important este ca mintea să fie lucidă! Cât de important este ca trupul 
să fie scutit, pe cât este posibil, de boală, pentru ca să putem face 
lucrarea pe care cerul ne-a lăsat-o s-o facem şi s-o îndeplinim în aşa 
fel, încât Stăpânul să poată spune: „Bine, rob bun şi credincios; ai 
fost credincios peste puţine lucruri, te voi pune peste multe lucruri; 
intră în bucuria stăpânului tău“ ( Matei 25, 21 ). Surorile mele, să nu 
dispreţuiţi puţinele lucruri pe care Domnul le-a lăsat pentru voi să 
le faceţi. Faceţi treburile fiecărei zile să fie în aşa fel, încât, în ziua 
socotelilor, să nu vă fie ruşine să daţi faţă cu raportul ţinut de îngerul 
raportor. 

Dar ce se poate spune despre o dietă improvizată? Noi am vorbit 
despre importanţa cantităţii şi a calităţii hranei. Ea trebuie să fie în 
strictă conformitate cu legile sănătăţii. Însă noi nu recomandăm o 
dietă improvizată. Mi-a fost arătat că mulţi au adaptat un punct de 
vedere greşit despre reforma sanitară şi adoptă o dietă prea săracă. 
Ei se întreţin cu o hrană ieftină, de slabă calitate, pregătită fără 
atenţie sau cu referire la hrănirea organismului. Este important ca 
hrana să fie pregătită cu grijă, ca apetitul, dacă nu este pervertit, s-o 
poată savura. Pentru că noi am renunţat din principiu să folosim 
carnea, untul, tocătura, pateurile, condimentele, untura şi ceea ce irită 
stomacul şi distruge sănătatea, niciodată n-ar trebui să fie sugerată 
ideea că este doar de mică importanţă ceea ce mâncăm. 

Sunt unii care merg spre extreme. Ei trebuie să mănânce exact 
numai o astfel de porţie şi exact o astfel de calitate, iar ei se limitează 
la două sau trei lucruri. Ei permit să li se pună în faţă, lor şi familiei 
lor, numai puţine lucruri pentru mâncare. Mâncând o mică porţie de 
hrană şi aceea nu de cea mai bună calitate, ei nu mănâncă ceea ce va 
fi hrană potrivită pentru organism. Hrana săracă nu poate fi transfor- 
mată în sânge bun. O dietă improvizată va improviza sângele. Am 
să amintesc cazul sorei A. Acel caz mi-a fost prezentat spre a arăta 
o extremă. În faţa mea, au fost prezentate două clase. Prima, cei care 
nu trăiau după lumina pe care le-a dat-o Dumnezeu. Ei au adoptat 
reforma, pentru că altcineva o începuse, dar n-au înţeles sistemul 
acesteia pentru ei înşişi. Sunt mulţi între voi care mărturisesc adevă- 
rul, pe care l-au primit, pentru că altcineva îl primise, dar nu puteţi 
arăta argumente pentru viaţa voastră. Aşa se explică de ce sunteţi 
aşa de slabi ca apa. În loc să cântăriţi motivele voastre în lumina 
veşniciei, în loc să aveţi o cunoaştere practică a principiilor care stau 

la baza tuturor acţiunilor voastre, în loc să săpaţi până la fund şi 
să clădiţi o temelie bună pentru voi înşivă, voi umblaţi în scânteile 
aprinse de alţii. Astfel veţi da greş, după cum aţi dat greş în reforma 
sanitară. Dacă aţi fi acţionat din principiu, n-aţi fi făcut acest lucru. 

Unii nu pot fi făcuţi să înţeleagă necesitatea de a mânca şi a bea 
spre slava lui Dumnezeu. Îngăduinţa apetitului îi afectează în toate 
relaţiile vieţii lor. Aceasta se vede în familiile lor, în comunitatea 
lor, în adunarea de rugăciune şi în comportarea cu copiii lor. Acesta 
a fost blestemul vieţii lor. Nu-i poţi face să înţeleagă adevărurile 
pentru aceste zile din urmă. Dumnezeu a dat totul din belşug pentru 
întreţinerea şi fericirea tuturor creaturilor Sale; şi dacă legile n-ar 
fi fost niciodată călcate, şi toți ar fi acţionat în armonie cu voinţa 
divină, ar fi fost experimentate sănătatea, pacea şi fericirea în locul 
nenorocirii şi al răului continuu. 

O altă clasă care a ţinut seamă de reforma sanitară este foarte 
severă. Ea ia o poziţie, stă cu încăpățânare în acea poziţie şi trece 
peste limită cu aproape orice. Unul dintre aceştia a fost sora A. Ea 
n-a fost compătimitoare, iubitoare şi afectuoasă, asemenea divinului 
Domn. Tot ce putea ea să vadă era judecata. Ea a împins lucrurile 
mai departe decât dr. Trall. Pacienţii ei a trebuit chiar s-o părăsească, 
pentru că nu puteau primi destulă mâncare. Dieta ei improvizată i-a 
dat sânge improvizat. 

Mâncărurile cu carne vor scădea valoarea sângelui. Pregătiţi 
hrană cu condimente şi mâncaţi-o cu prăjituri şi plăcinte bogate 
şi veţi avea un sânge de calitate rea. Organismul este prea greu 
împovărat cu asimilarea acestui fel de hrană. Plăcinta cu carne şi 
murăturile, care niciodată nu trebuie să fie introduse într-un stomac, 
vor da sângelui o calitate mizerabilă. Dar şi o hrană de slabă calitate, 
pregătită într-un fel nepotrivit şi în cantitate insuficientă, nu poate să 
dea un sânge bun. Mâncarea cu carne şi o hrană bogată, ca şi o dietă 
improvizată, vor avea aceleaşi rezultate. 

Şi acum cu privire la lapte şi zahăr. Cunosc persoane care s-au 
speriat de reforma sanitară şi au spus că nu vor avea nimic de-a face 
cu ea, pentru că a vorbit împotriva folosirii libere a acestor lucruri. 
Schimbarea trebuie făcută cu multă grijă şi trebuie să acţionăm pre- 
caut şi în mod înţelept. Noi dorim să urmăm acea cale care se va 
recomanda pe sine bărbaţilor şi femeilor inteligente ale țării. Mari 
cantităţi de lapte şi zahăr, mâncate împreună, sunt vătămătoare. Ele 

umplu de impurități organismul. O vacă poate să pară bine dimineaţa 
şi să moară seara. Ea era bolnavă în acea dimineaţă, şi laptele ei 
era bolnav, dar voi nu ştiaţi acest lucru. Lumea animală este bol- 
navă. Mâncarea de carne înseamnă boală. Dacă am şti că animalele 
sunt perfect sănătoase, aş recomanda ca oamenii să mănânce carne, 
mai degrabă decât mari cantităţi de lapte şi zahăr. Aceasta n-ar pro- 
duce vătămarea pe care o produce laptele şi zahărul. Zahărul umple 
organismul cu necurăţie. El îngreunează lucrarea maşinăriei vii. 

A fost un caz în Montcalm Country, Michigan, la care vreau să 
mă refer. Persoana era un bărbat nobil. Avea înălţimea de peste 1,80 
m şi înfăţişarea plăcută. Eu am fost invitată să-l vizitez pe când era 
bolnav. În prealabil, am discutat cu el cu privire la felul lui de trai. 
„Nu-mi place cum arată ochii d-tale“, am spus eu. El consuma o 
mare cantitate de zahăr. L-am întrebat de ce făcea acest lucru. Mi-a 
spus că a renunţat la carne şi nu ştia ce o va înlocui aşa de bine 
ca zahărul. Hrana lui nu-l mulțumea, pur şi simplu, pentru că soţia 
lui nu ştia să gătească. Unii dintre voi vă trimiteţi fiicele, care au 
crescut până aproape de maturitate, la şcoală, ca să înveţe ştiinţele, 
înainte de a învăţa cum să gătească, când aceasta ar trebui să fie 
de primă importanţă. lată o femeie care nu ştia să gătească; ea nu 
învățase să gătească hrană sănătoasă. Soţia şi mama aveau lipsuri în 
această importantă ramură a educaţiei şi drept rezultat hrana era slab 
pregătită, nefiind suficientă spre a întreţine cererile organismului. Era 
consumat zahăr în mod exagerat, care a dat naştere la îmbolnăvirea 
întregului organism. Viaţa acestui bărbat a fost sacrificată fără să fie 
necesar, datorită relei pregătiri a mâncării. Când am mers să-l văd 
pe acest bărbat, am încercat să-i spun, cum am putut mai bine, cum 
să facă şi, în curând, a început încetişor să se facă bine. Dar, în mod 
imprudent, el s-a forţat când nu era în stare, a mâncat cantităţi mici 
şi nu de bună calitate, şi a fost doborât din nou. De data aceasta, nu 
mai avea nici o şansă. Organismul lui părea să fie un putregai de 
masă vie. El a murit ca victimă a unei hrane sărăcăcios gătită. El a 
încercat să înlocuiască cu zahăr buna pregătire a mâncării şi aceasta 
n-a făcut decât să înrăutăţească mai mult situaţia. 

Adesea iau loc la mesele fraţilor şi surorilor şi văd că ei folosesc 
o mare cantitate de lapte şi zahăr. Acestea împovărează organismul, 
irită organele digestive şi afectează creierul. Tot ceea ce împiedică 
mişcarea activă a maşinăriei vii afectează foarte direct creierul. 

Şi după lumina care mi-a fost dată, zahărul, când este folosit în 
exces, este mai vătămător decât carnea. Schimbările acestea trebuie 
făcute cu prudenţă şi subiectul trebuie tratat în aşa fel, încât să nu 
urmărească să dezguste şi să-i prejudicieze pe cei pe care vrem să-i 
învăţăm şi să-i ajutăm. 

Adesea, surorile noastre nu ştiu cum să gătească. Acestora le-aş 
spune: Eu aş merge la cea mai bună bucătăreasă, pe care aş putea 
s-o găsesc în ţară, şi aş rămâne acolo, dacă este necesar, timp de 
o săptămână până ce aş deveni stăpână pe meserie, o bucătăreasă 
versată şi pricepută. Aş urma acest curs chiar dacă aş avea patruzeci 
de ani. Este de datoria voastră să ştiţi cum să gătiţi şi este de datoria 
voastră să le învăţaţi pe fiicele voastre cum să gătească. Când le 
învăţaţi arta găuitului, voi construiți în jurul lor o barieră care le va 
feri de nebunia şi viciul în care s-ar putea, altfel, să se angajeze. 
Eu o preţuiesc pe croitoreasa mea, o apreciez pe copista mea; dar 
bucătăreasa mea, care ştie bine cum să pregătească hrana spre a 
întreţine viaţa şi a hrăni creierul, oasele şi muşchii, ocupă locul cel 
mai important printre ajutoarele familiei mele. 

Mamelor, nu exisă nimic care să conducă la astfel de rele decât 
a lua poverile de la fiicele voastre şi de a nu le da nimic deosebit 
să facă, de a le lăsa să-şi aleagă ele ocupaţia, poate puţin lucru de 
croşetat, sau broderie artistică cu care să se ocupe. Lăsaţi-le să-şi 
exerseze membrele şi muşchii. Ce dacă aceasta le oboseşte? Voi 
nu obosiţi în lucrul vostru? Îi va vătăma oboseala pe copiii voştri, 
afară de cazul că muncesc excesiv, mai mult decât vă vatămă pe 
voi? Desigur că nu. Ei pot să se refacă după oboseală printr-o bună 
odihnă a nopţii şi să fie pregătiţi să se angajeze a doua zi la lucru. 
A-i lăsa să crească în lenevie este un păcat. Păcatul şi ruina Sodomei 
au fost belşugul de pâine şi lenevia. 

Noi dorim să lucrăm pentru punctul de vedere corect. Dorim să 
activăm ca bărbați şi femei care urmează să fie aduşi la judecată. 
Şi dacă adoptăm reforma sanitară, s-o adoptăm dintr-un simţământ 
al datoriei, nu pentru că un altcineva a adoptat-o. Eu nu mi-am 
schimbat deloc calea de când am adoptat reforma sanitară. Nu m- 
am retras cu nici un pas de când lumina din cer a strălucit asupra 
acestui subiect, prima dată pe calea mea. Eu m-am despărțit de 
îndată de orice — de carne, unt şi de trei mese — şi aceasta când 
eram angajată în muncă istovitoare cu creierul, scriind de dimineaţa, 

devreme, până la apus de soare. Coboram la masă de două ori pe 
zi, fără schimbare în munca mea. Eu am fost o mare suferindă din 
cauza boli; am avut cinci şocuri de paralizie. Am avut braţul stâng 
legat lateral timp de luni de zile, din cauză că durerea din inimă era 
aşa de mare. Când am făcut aceste schimbări în dieta, am refuzat 
să mă supun gustului şi să-l las să stăpânească asupra mea. Să stea 
acesta în calea asigurării unei puteri mai mari spre a putea prin 
aceasta să-L slăvesc pe Domnul? Să stea acesta, chiar pentru o clipă, 
în calea mea? Niciodată! Mi-a fost foarte foame. Am fost o mare 
consumatoare de carne. Dar când am simţit că sunt sleită, mi-am pus 
braţele deasupra stomacului şi am zis: „Nu vreau să mai gust nici 
o bucăţică. Am să mănânc hrană simplă, sau nu voi mânca deloc“. 
Pâinea era dezgustătoare pentru mine. Rar puteam să mănânc o felie. 
Cu unele lucruri din reformă, puteam să mă împac foarte bine, dar 
când era vorba de pâine, eram pornită, în mod deosebit, împotriva ei. 
Când am făcut schimbările acestea, am avut de dus o luptă specială. 
N-am putut să mănânc primele două sau trei mâncăruri. l-am spus 
stomacului meu: „Aşteaptă până vei putea mânca pâine“. În scurt 
timp, am putut mânca pâine, şi pâine graham, de asemenea. Mai 
înainte, pe aceasta n-o puteam suferi, dar acum are gust bun, şi nu 
mi-am pierdut pofta de mâncare. 

Când scriam Darurile spirituale, volumele trei şi patru, eram 
extenuată, prin muncă excesivă. Am văzut că trebuia să schimb 
cursul vieţii mele şi, odihnindu-mă câteva zile, m-am făcut bine. Am 
părăsit aceste lucruri din principiu. Am luat poziţie pentru reforma 
sanitară din principiu. Şi de atunci, fraţilor, nu m-aţi auzit exprimând 
o părere extremistă despre reforma sanitară pe care ar fi trebuit s-o 
retrag. N-am exprimat nimic altceva decât la ceea ce rămân şi astăzi. 
Vă recomand o dietă sănătoasă şi hrănitoare. 

Eu nu socotesc ca o mare privaţiune întreruperea folosirii acelor 
lucruri care lasă un miros urât în respiraţie şi un gust rău în gură. 
Este o lepădare de sine să părăseşti aceste lucruri şi să ajungi într-o 
situaţie unde totul este dulce ca mierea; unde în gură nu rămâne un 
gust rău şi nici senzaţie de slăbiciune în stomac? Mă obişnuisem 
să consum din acestea mare parte din timp. Mă simţeam slăbită 
iar ŞI iar, cu copilul meu în braţe. Acuma nu le mai folosesc, şi 
numesc aceasta privaţiune, când pot să stau în faţa voastră, aşa cum 
fac astăzi? Nu există o femeie dintr-o o sută care să poată suporta 

o cantitate de muncă mai mare decât suport eu. Eu acţionez din 
principiu, nu din impuls. Acţionez, deoarece cred că cerul va aproba 
calea pe care am apucat spre a mă aduce în cea mai bună stare de 
sănătate, ca să-L pot slăvi pe Dumnezeu în trupul şi în duhul meu, 
care sunt ale Lui. 

Noi putem avea o varietate de hrană bună şi sănătoasă, gătită 
într-o manieră sănătoasă, aşa încât să poată fi făcută gustoasă pentru 
toţi. Şi dacă voi, surorile mele, nu ştiţi cum trebuie să gătiţi, vă 
sfătuiesc să învăţaţi. Pentru voi este de o importanţă vitală să știți 
cum să gătiţi. Sunt multe suflete pierdute din cauza slabei pregătiri 
a mâncării de care nici idee n-aveţi. Ea produce boală şi proastă 
dispoziţie; organismul devine deranjat, şi lucrurile cereşti nu pot fi 
sesizate. Este mai multă religie într-o pâine bună decât îşi închipuie 
mulţi dintre voi. Este mai multă religie într-o mâncare bine gătită 
decât aveţi idee voi. Noi dorim să vă arătăm ce este o religie bună 
şi să o introduceţi în familiile voastre. Când, uneori, eram plecată 
de acasă, ştiam că pâinea de pe masă, şi hrana, în general, aveau 
să-mi fie vătămătoare, dar eram obligată să mănânc ceva pentru 
întreţinerea vieţii. Este un păcat în faţa cerului să aveţi astfel de 
hrană. Eu am suferit din lipsă de hrană potrivită. Pentru un stomac 
dispeptic, puteţi pune pe mesele voastre fructe de tot felul, dar nu 
prea multe la o masă. În felul acesta, puteţi avea o varietate şi aceasta 
va fi gustoasă, iar după ce aţi luat masa vă veţi simţi bine. 

Am fost uimită să aflu că, după toată lumina care a fost dată în 
acest loc, mulţi dintre voi mănâncă între mese! Nu trebuie să lăsaţi 
să treacă de buzele voastre nici o bucăţică de mâncare între mesele 
regulate. Mâncaţi ce ar trebui să mâncaţi, dar mâncaţi la o masă, şi 
apoi aşteptaţi până la următoarea masă. Eu mănânc destul spre a 
satisface nevoile organismului, dar când mă ridic de la masă, pofta 
mea este tot aşa de bună ca atunci când m-am aşezat la masă. ŞI, 
când urmează masa următoare, sunt gata să-mi iau porția, şi nimic 
mai mult. Dacă aş mânca, din când în când, o porţie dublă, pentru 
că are gust bun, cum m-aş putea pleca să-l cer lui Dumnezeu să mă 
ajute în lucrarea mea de a scrie, când n-aş putea să am nici o idee 
din cauza lăcomiei mele? Aş putea oare, să-l cer lui Dumnezeu să 
poarte de grijă acelei neraţionale poveri din stomacul meu? Aceasta 
ar fi o necinstire a Lui. Ar însemna să-l cer să consume timpul din 
cauza poftei mele. Acum, eu mănânc numai ceea ce cred că este 

potrivit, şi apoi pot să-l cer să-mi dea putere să îndeplinesc lucrarea 
pe care mi-a dat-o El s-o fac. Şi eu ştiu că cerul a auzit şi a răspuns 
rugăciunii mele când înalţ această cerere. 

Şi, iarăşi, când mâncăm exagerat de mult, păcătuim împotriva 
corpului nostru. În Sabat, în casa lui Dumnezeu, lacomii vor şedea 
şi vor dormi sub adevăruri arzătoarele ale Cuvântului lui Dumnezeu. 
Ei nu pot nici să-şi ţină ochii deschişi şi nici să înţeleagă expunerile 
solemne prezentate. Credeţi voi că ei Îl slăvesc în felul acesta pe 
Dumnezeu în trupul şi duhul lor, care sunt ale Lui? Nu. Ei Îl ne- 
cinstesc. Şi dispepticul — ceea ce l-a făcut dispeptic este urmarea 
acestui mod de viaţă. În loc să respecte regularitatea, el a lăsat să-l 
stăpânească apetitul şi a mâncat între mese. Poate că, dacă obice- 
iurile lui sunt sedentare, el nu a beneficiat de aerul vitalizator al 
cerului, care să-i ajute digestiei; poate că n-a făcut suficient exerciţiu 
pentru sănătatea lui. 

Unii socotesc că au nevoie de cineva care să le spună cât să 
mănânce. Nu aceasta este calea de urmat. Noi trebuie să acţionăm 
dintr-un punct de vedere moral şi religios. Noi trebuie să fim cum- 
pătaţi în toate lucrurile, pentru că în faţa noastră se află o cunună 
nepieritoare şi o comoară cerească. Şi acum doresc să spun fraţilor 
şi surorilor mele, că îmi trebuie curaj moral, ca să iau poziţie şi să 
mă stăpânesc. N-aş dori să pun aceasta asupra altuia. Voi mâncaţi 
prea mult şi apoi regretaţi, şi aşa continuaţi să vă gândiţi la ceea ce 
mâncaţi şi beţi. Mâncaţi numai ceea ce este cel mai bun şi plecaţi 
imediat cu simţământul clar în faţa cerului şi neavând nici o mustrare 
de conştiinţă. Noi nu credem în îndepărtarea de tot a ispitelor, fie de 
la copii, fie de la cei maturi. Cu toţii, avem o luptă în faţa noastră şi 
trebuie să stăm pe poziţie spre a rezista ispitelor lui Satana, şi dorim 
să ştiţi că avem puterea să facem acest lucru. 

Şi, în timp ce vă avertizăm să nu mâncaţi peste măsură, chiar din 
hrana de cea mai bună calitate, dorim să-i avertizăm, de asemenea, 
şi pe cei care sunt extremişti să nu ridice un standard fals şi apoi să 
se străduiască să-l aducă pe fiecare să se încadreze în el. Sunt unii 
care pornesc ca reformatori ai sănătăţii, care nu sunt potriviţi să se 
angajeze în vreo altă ocupaţie, şi care simt că nu este îndeajuns să se 
îngrijească de propriile lor familii sau să-şi păstreze locul potrivit în 
biserică. Şi ce fac? Ei bine, ei bat în retragere ca medici de reformă 
sanitară, ca şi când ar putea face din aceasta un succes. Îşi asumă 

responsabilităţile practicii lor şi iau viaţa bărbaţilor şi femeilor în 
mâinile lor, când, în realitate, nu cunosc nimic despre această lucrare. 

Glasul meu se va ridica împotriva novicilor care vor să trateze 
boala în mod profesional, în conformitate cu principiile reformei 
sanitare. Să ne ferească Dumnezeu să le fim pacienţi şi să facă expe- 
riment pe noi! Noi suntem prea puţini. Este întru-totul o luptă lipsită 
de glorie, să murim în ea. Dumnezeu să ne scape de o astfel de pri- 
mejdie! N-avem nevoie de astfel de învăţătură şi de astfel de medici. 
Să încerce să trateze boala cei care cunosc ceva despre organismul 
omenesc. Medicul ceresc era plin de compasiune. Spiritul acesta 
este necesar celor care au de-a face cu boala. Unii care încearcă să 
ajungă medici sunt bigoţi, egoişti şi încăpăţânaţi. Nu-i poţi învăţa 
nimic. Se poate că ei n-au făcut niciodată ceva de valoare. Ei n-au 
făcut din viaţa lor un succes. Ei n-au, în realitate, nici o cunoştinţă 
de valoare, şi totuşi s-au apucat să practice reforma sanitară. Noi nu 
ne putem îngădui să lăsăm astfel de persoane să omoare pe unul şi 
pe altul. Nu, nu putem îngădui acest lucru! 

Dorim să fim întru-totul corecţi de fiecare dată. Dorim să ridicăm 
poporul nostru pe poziţia corectă, cu privire la reforma sanitară. „Să 
ne curățim“, zice apostolul, „de orice întinăciune a cărnii şi a duhului 
şi să ne ducem sfinţirea până la capăt, în frica de Dumnezeu“ ( 2 
Corinteni 7, 1 ). Trebuie să fim corecţi, pentru ca să putem sta în 
zilele de apoi. Avem nevoie de creier limpede şi de minte sănătoasă 
în corp sănătos. Trebuie să începem să lucrăm serios pentru copiii 
noştri, pentru fiecare membru al familiei noastre. Să ne apucăm 
să lucrăm corect. Isus vine şi, dacă ne orbim pe noi înşine faţă de 
adevărurile înălţătoare de suflete ale acestor zile de pe urmă, cum 
putem să fim sfinţiţi prin adevăr? Cum putem fi pregătiți pentru 
nemurire? Fie ca Domnul să ne ajute să putem începe să lucrăm aici 
ca niciodată mai înainte. 

Am vorbit să avem o serie de adunări în acest loc şi să ne apucăm 
să lucrăm pentru oameni. Dar nu putem să vă ridicăm pe braţele 
noastre. Noi dorim să începeţi această lucrare de reformă în casele 
voastre. Dorim ca cei care au stat în umbră să iasă în faţă. Trebuie să 
începeţi să lucraţi. Şi, când vom vedea că aţi început să lucraţi pentru 
Vol înşivă, vom veni să vă ajutăm. Sperăm să-i reformaţi pe copiii 
voştri, ca să poată fi convertiți la Hristos, şi ca duhul reformei să se 
poată răspândi în mijlocul vostru. Dar când păreţi morţi de două ori 

şi gata să fiţi smulşi din rădăcini, noi nu îndrăznim să întreprindem 
lucrarea. Vom merge mai degrabă la o adunare de necredincioşi, 
unde există inimi primitoare de adevăr. Povara adevărului este asupra 
noastră. Există destui spre a auzi adevărul şi noi dorim să fim acolo 
unde putem să li-l prezentăm. Vreţi să ne ajutaţi, mergând la lucru 
pentru voi înşivă? 

Fie ca Domnul să vă ajute să simţiţi cum n-aţi simţit niciodată 
mai înainte. Fie ca El să vă ajute să muriţi faţă de eu, şi să aveţi un 
duh de reformă în căminele voastre, ca îngerii lui Dumnezeu să vină 
în mijlocul vostru să vă slujească şi voi să puteţi fi buni pentru a fi 

În timpul Conferinţe anuale de la Adams Center, New York, 
25 octombrie 1868, mi-a fost arătat că frații din..... erau în mare 
încurcătură şi necaz din cauza cursului urmat de B. şi C. Cei care au 
pe inimă cauza lui Dumnezeu nu pot fi geloşi pentru prosperitatea 
ei. Mi-a fost arătat că aceşti bărbaţi nu pot fi vrednici de încredere. 
Ei erau extremişti şi voiau să doboare reforma sanitară la pământ. 
Ei nu urmau o cale care să ducă la corectarea sau reforma celor care 
erau necumpătaţi în dieta lor, ci influenţa lor avea să-i dezguste pe 
credincioşi şi necredincioşi şi mai mult să-i îndepărteze de reformă, 
în loc să-i apropie de ea. 

Părerile noastre, în general, se deosebesc mult de cele ale lumii. 
Ele nu sunt populare. Masele vor refuza orice teorie, oricât de re- 
zonabilă ar putea fi, dacă pune restricţii asupra apetitului. Se ţine 
seama de gust, în loc de rațiune şi sănătate. Toţi cei care părăsesc 
calea obiceiului comun şi susţin reforma vor întâmpina opoziţie, 
vor fi socotiți nebuni, radicali, urmând o cale atât de dură. Dar când 
oamenii care susțin reforma o duc la extreme şi nu sunt consecvenţi 
în umblarea lor, oamenii nu sunt de învinuit dacă se dezgustă de 
reforma sanitară. Extremiştii aceştia fac mai mult rău în câteva luni 
decât pot să repare în toată viaţa lor. Prin ei, toată doctrina noastră 
este adusă în discuţie, şi niciodată nu-i vor face să creadă că este ceva 
bun în ea pe cei care insistă la astfel de exhibiţii ale aşa-zisei reforme 
sanitare. Oamenii aceştia fac o lucrare pe care Satana doreşte s-o 
vadă că înaintează. 

Cei care susţin adevăruri nepopulare trebuie să fie cei mai con- 
secvenţi în viaţa lor şi să fie extrem de atenţi spre a se feri de orice 
seamănă a extreme. Ei nu trebuie să lucreze spre a vedea cât de 
mult se pot îndepărta, prin atitudinea lor, de ceilalţi oameni; ci, mai 
degrabă, să vadă cât de mult se pot apropia de cei pe care vor să-i 
reformeze, ca să-i poată ajuta pentru a lua poziţia pe care ei înşişi o 
preţuiesc atât de mult. Dacă simt în felul acesta, ei vor urma pe o cale 
care va recomanda adevărul pe care îl susţin pentru buna judecată a 

bărbaţilor şi femeilor sinceri şi cu bun simţ. Aceştia vor fi constrânşi 
să recunoască că există consistenţă în subiectul reformei sanitare. 

Mi-a fost arătată comportarea lui B. în familia lui. El era aspru 
şi arogant. A adoptat reforma sanitară aşa cum era susţinută de 
fratele C., şi, ca şi el, a adoptat o părere extremistă faţă de subiect, 
dar, neavând o judecată echilibrată, a făcut greşeli teribile, ale căror 
rezultate timpul nu le va şterge. Ajutat de articole adunate din cărți, 
el a început să pună în practică teoria pe care o auzise, ca fiind 
susținută de fratele C., şi, ca şi el, a făcut o ţintă din a-i aduce pe 
toți la standardul pe care îl ridicase el. Şi-a adus-o familia la ale lui 
rigide, dar n-a reuşit să-şi stăpânească înclinațiile senzuale. El n-a 
reuşit să se aducă pe sine la ţintă şi să-şi stăpânească trupul. Dacă ar 
fi avut o cunoaştere corectă a sistemului reformei sanitare, ar fi ştiut 
că soţia lui nu era în stare să dea naştere la copii sănătoşi. Patimile 
lui nesupuse au dat naştere unei oscilări necugetate de la cauză la 
efect. 

Înainte de naşterea copiilor săi, el nu şi-a tratat soţia cum ar fi 
trebuit să fie tratată o femeie în situaţia ei. I-a impus ale lui rigide, 
conform cu ideile fratelui C., care s-au dovedit a fi un mare rău 
pentru ea. El n-a procurat calitatea şi cantitatea de hrană care era 
necesară pentru două vieţi, în loc de una. O altă viaţă depindea 
de a ei şi organismul ei nu a primit hrană sănătoasă şi hrănitoare, 
necesară pentru susţinerea puterii ei. Era o lipsă atât cantitativă, cât 
şi calitativă. Organismul ei cerea schimbări, o varietate şi calitate de 
hrană mai bogată. Copiii ei s-au născut cu puteri digestive slabe şi 
sânge sărac. Din hrana pe care mama era silită s-o primească, ea nu 
putea să procure un sânge de bună calitate şi de aceea a dat naştere 
la copii plini de tumori. 

Calea urmată de soţ, tatăl acestor copii, merită cea mai severă 
dezaprobare. Soţia lui a suferit din lipsă de hrană sănătoasă şi hră- 
nitoare. Ea n-a avut hrană suficientă sau îmbrăcăminte comodă. A 
purtat o povară chinuitoare, iar el a devenit pentru ea dumnezeu, 
conştiinţă şi voinţă. Sunt firi care vor să se răzvrătească împotriva 
unei astfel de pretinse autorităţi. Ele nu vor să se supună unei astfel 
de supravegheri. Ajung obosiţi de presiunea şi ridicarea mai presus 
de ea. Dar n-a fost cazul aici. Ea a îndurat ca el să fie conştiinţă 
pentru ea şi a încercat să creadă că aşa era cel mai bine. Dar o fire 
mai independentă n-ar fi putut fi atât de uşor subjugată. Nevoile ei 

erau serioase. Dorinţele naturale după ceva mai hrănitor au făcut-o 
să folosească rugămintea stăruitoare, dar fără efect. Dorinţele ei 
au fost puţine, dar ele n-au fost luate în consideraţie. Doi copii au 
fost sacrificați datorită erorilor lui oarbe şi ignoranței bigote. Dacă 
oameni cu minte sănătoasă ar trata animalele necuvântătoare cum a 
tratat-o el pe soţia lui, în ceea ce priveşte hrana, l-ar da în judecată. 

În primul rând, B. nu trebuia să comită un păcat atât de mare, să 
aducă pe lume copii, deoarece raţiunea trebuia să-l înveţe că ei aveau 
să fie bolnavi, pentru că aveau să primească o moştenire mizerabilă 
de la părinţii lor. Ei aveau să aibă o moştenire rea, care le-a fost 
transmisă. Sângele lor avea să fie plin de tumori scrofuloase de la 
ambii părinţi, mai ales de la tată, ale cărui obiceiuri erau de natură să 
strice sângele şi să moleşească întregul lui organism. Copiii aceştia 
nu numai că trebuia să primească o predispoziţie scrofuloasă în sens 
dublu, dar, ceea ce este şi mai rău, ei vor purta deficienţele mintale 
şi morale ale tatălui şi lipsa de independenţă, curaj moral şi forţă de 
la mamă. Lumea este deja blestemată prin înmulţirea persoanelor cu 
această pecete, care trebuie să coboare pe scara tăriei fizice, mintale 
şi morale mai mult decât părinţii lor; pentru că situaţia şi cele din 
jurul lor nu sunt aşa de favorabile cum au fost cele ale părinților lor. 

B. nu este în stare să poarte de grijă familiei sale. El nu poate 
întreţine pe cineva cum ar trebui şi n-ar fi trebuit să aibă niciodată 
pe cineva în grijă. Căsătoria lui a fost o greşeală. El a făcut din viaţa 
soţiei lui o nenorocire, şi a acumulat nenorocire prin copiii care li 
s-au născut. 

Cei care mărturisesc a fi creştini n-ar trebui să intre în legături 
de căsătorie până ce nu s-a meditat cu atenţie şi rugăciune asupra 
problemei dintr-un înalt punct de vedere spre a se vedea dacă Dum- 
nezeu poate fi slăvit prin unire. În timp util, ei trebuie să aibă în 
vedere rezultatul fiecărui privilegiu al legăturii de căsătorie, şi la 
baza fiecărei acţiuni să stea principiul sfinţit. Înainte de a înmulţi 
familia lor, ei trebuie să ia în considerare dacă Dumnezeu va fi slăvit 
sau dezonorat prin aducerea de copii pe lume. Ei trebuie să caute 
să-L slăvească pe Dumnezeu prin unirea lor din primul şi din fiecare 
an din viaţa lor de căsătorie. Trebuie să ţină seamă de ce fel de apro- 
vizionare pot face rost pentru copiii lor. Ei nu au dreptul să aducă 
copii pe lume, ca să fie o sarcină pentru alţii. Au ei o ocupaţie pe 
care se pot întemeia spre a întreţine familia aşa încât să nu fie nevoie 

să devină o povară pentru alţii? Dacă nu au, comit o crimă prin 
aducerea de copii pe lume spre a suferi din lipsă de grijă potrivită, 
de hrană şi de îmbrăcăminte. În acest veac frivol şi stricat, lucrurile 
acestea nu sunt luate în seamă. Patima desfrânată stăpâneşte şi nu 
vrea să se supună controlului, cu toate că slăbiciunea, mizeria şi 
moartea sunt rezultatele dominaţiei ei. Femeile sunt forţate la o viaţă 
de încercare grea, durere şi suferinţă din cauza patimilor nestăpânite 
ale bărbaților care poartă numele de soţi — mai corect ar putea fi 
numiţi brute. Mamele duc o existenţă mizerabilă, cu copiii în braţe 
aproape tot timpul, abia reuşind zilnic să le dea o bucată de pâine şi 
o haină. Astfel de mizerie acumulată umple lumea. 

Există numai puţină dragoste reală, veritabilă, consacrată şi cu- 
rată. Acest atribut preţios este foarte rar. Patima este socotită iubire. 
Multe femei au fost jignite în sensibilităţile lor fine şi afectuoase, 
pentru că legătura de căsătorie a îngăduit celui pe care ea îl numeşte 
soţ să fie brutal faţă de ea. Ea găseşte iubirea lui atât de josnică, încât 
o dezgustă. 

Foarte multe familii trăiesc în cea mai nefericită stare, din cauză 
că soţul şi tatăl îngăduie ca senzualul din natura lui să predomine in- 
telectualul şi moralul. Rezultatul este că adesea se simte o moleşeală 
şi deprimare, dar cauza este foarte rar bănuită a fi urmarea greşită a 
propriului lor curs al vieţii. Noi avem obligaţia faţă de Dumnezeu 
de a păstra duhul curat şi trupul sănătos. Apostolul rosteşte aceste 
cuvinte de avertizare: „Deci, păcatul să nu mai domnească în trupul 
vostru muritor, şi să nu mai ascultați de poftele lui“ ( Romani 6, 12 
). El ne îndeamnă în continuare, spunându-ne că „toţi cei ce se luptă 
la jocurile de obşte, se supun la tot felul de înfrânări“ ( | Corinteni 
9, 25 ). El îndeamnă pe fiecare, care se numeşte pe sine creştin, „să 
aduceţi trupurile voastre ca o jertfă vie, sfântă, plăcută lui Dumne- 
zeu“ ( Romani 12, 1 ). El spune: „Mă port aspru cu trupul meu, şi-l 
țin în stăpânire, ca nu cumva, după ce am propovăduit altora, eu 
însumi să fiu lepădat“ ( 1 Corinteni 9, 27). 

În general, se face o mare greşeală de a nu face nici o deosebire 
în viaţa unei femei în perioada premergătoare naşterii copiilor ei. În 
această perioadă importantă, munca mamei ar trebuie să fie uşurată. 
În organismul ei, au loc schimbări mari. Se cere o mai mare cantitate 
de sânge, şi de aceea, mai multă hrană de cea mai bună calitate spre 
a fi transformată în sânge. Dacă nu are o bogată provizie de hrană 

nutritivă, ea nu-şi poate păstra puterea fizică şi copilul ei va fi lipsit de 
vitalitate. Şi îmbrăcămintea ei trebuie avută în vedere. Trebuie avut 
grijă ca trupul să fie ocrotit de senzaţia de răceală. Dacă mama duce 
lipsă de hrană abundentă, sănătoasă şi nutritivă, îi va lipsi şi calitatea 
şi cantitatea de sânge. Circulaţia ei va fi slabă şi copilul ei va duce 
lipsă de aceleaşi lucruri. El va fi în imposibilitate de a-şi însuşi hrana 
care nu poate fi transformată în sânge bun spre a-i hrăni organismul. 
Bunăstarea mamei şi a copilului depinde mult de îmbrăcăminte bună 
şi caldă şi de o alimentaţie cu hrană nutritivă. Trebuie să se aibă 
în vedere şi să se ia măsuri pentru un plan suplimentar privitor la 
vitalitatea mamei. 

Dar, pe de altă parte, ideea că femeile, datorită situaţiei lor spe- 
ciale, pot lăsa ca apetitul să le-o i-a razna este o greşeală bazată pe 
datină, dar nu pe judecată sănătoasă. Apetitul femeilor în această 
situaţie poate fi diferit, capricios şi greu de satisfăcut; şi datina îi 
îngăduie fiecăreia să aibă tot ce-i place, fără să consulte raţiunea 
dacă o astfel de hrană poate procura elemente nutritive pentru corpul 
ei şi pentru dezvoltarea copilului ei. Hrana trebuie să fie nutritivă, 
dar să nu fie excitantă. Datina spune că, dacă ea doreşte mâncare 
de carne, murături, hrană condimentată sau pateu, trebuie să le aibă, 
să se ţină seamă numai de apetit. Aceasta este o mare greşeală şi 
produce multă vătămare. Paguba nu poate fi evaluată. Dacă este 
vreodată nevoie de simplitate în dietă şi de grijă specială în ceea ce 
priveşte calitatea hranei consumate, aceasta este în această perioadă 
importantă. 

Femeile care au principii şi sunt bine instruite nu se vor îndepărta 
de simplitate în dietă, în acest timp. Vor ţine seamă de faptul că de 
ele depinde o altă viaţă şi vor fi atente la toate obiceiurile lor, şi mai 
ales la dietă. Ele nu trebuie să mănânce ceea ce este nehrănitor şi 
excitant, pentru simplu fapt că este gustos. Sunt prea mulţi sfătuitori 
gata să le convingă să facă lucruri pe care raţiunea le-ar spune că nu 
trebuie să le facă. 

Se nasc copii bolnavi din cauza satisfacerii apetitului din partea 
părinţilor lor. Organismul nu cere varietatea de hrană asupra căreia 
stăruie mintea. Pentru că, o dată în minte, ea trebuie să fie şi în 
stomac este o mare greşeală, pe care femeile creştine trebuie să 
o respingă. Imaginaţiei nu trebuie să i se îngăduie să stăpânească 
dorinţele organismului. Cei care-i îngăduie gustului să stăpânească 


[384] 


346 Mărturii pentru comunitate vol.2 


vor suferi pedeapsa călcării legilor fiinţei lor. Şi problema nu se 
termină aici, odraslele lor nevinovate vor fi de asemenea suferinde. 

Organele producătoare de sânge nu pot să transforme în sânge 
bun condimentele, tocăturile, murăturile şi mâncarea de carne bol- 
navă. Şi, dacă se introduce în stomac atât de multă mâncare, încât 
organele digestive sunt obligate la muncă în plus, pentru a scăpa de 
ea şi a elibera organismul de substanţele iritante, mama îşi face sieşi 
nedreptate şi pune temelia bolilor pentru copilul ei. Dacă ea va alege 
să mănânce ce-i place şi ce-i trece prin minte, fără să ţină seamă de 
urmări, va suporta pedeapsa, dar nu singură. Copilul ei, nevinovat, 
trebuie să sufere din cauza imprudenţei. 

Trebuie să se aibă mare grijă ca tot anturajul mamei să fie plăcut 
şi fericit. Soţul şi tatăl are o responsabilitate deosebită, să facă tot 
ce-i stă în putere spre a-i uşura sarcina soţiei-mamă. În situaţia ei, 
el trebuie s poarte, atât cât este cu putinţă, povara Trebuie să fie 
binevoitor şi curtenitor, amabil şi afectuos şi mai ales atent la toate 
lipsurile ei. În timpul cât sunt însărcinate, unele femei au parte la 
jumătate din îngrijirea pe care o au animalele din grajd. 

B. a fost foarte deficitar. În cea mai bună stare de sănătate a ei, 
soţiei lui nu i s-a procurat hrană sănătoasă îndestulătoare şi îmbră- 
căminte potrivită. Apoi, când ea a avut nevoie de îmbrăcăminte în 
plus şi de hrană în plus, şi aceasta de calitate simplă, dar nutritivă, 
nu i s-a mai îngăduit să aibă. Organismul ei avea nevoie de material 
spre a-l transforma în sânge, dar el nu voia să-l procure. Puțin lapte 
şi zahăr, puţină sare, pâine albă dospită cu drojdie pentru schim- 
bare, făină graham, pregătită în diferite feluri de alte mâini decât 
ale ei, cozonac simplu cu stafide, budincă de orez cu stafide, prune, 
smochine ocazional şi aş putea aminti multe alte feluri de mâncare, 
care ar fi răspuns dorinţei ei. Dacă el nu putea obţine unele dintre 
aceste lucruri, nici puţin vin de casă ( nefermentat ) nu i-ar fi făcut 
rău. În unele cazuri, chiar o mică cantitate din carnea cea mai puţin 
vătămătoare ar fi mai puţin păgubitoare decât să sufere din cauza 
dorințelor. 

Mi-a fost arătat că atât B. cât şi C. au dezonorat cauza lui Dum- 
nezeu. Ei au adus asupra ei o pată care nu va fi ştearsă niciodată pe 
deplin. Mi-a fost arătată familia iubitului frate D. Dacă acest frate 
ar fi primit ajutorul potrivit la timp potrivit, astăzi fiecare membru 
al familiei lui ar fi fost în viaţă. Este o minune că legile ţării n-au 

fost aplicate în acest caz de maltratare. Familia aceea pierea din 
lipsă de hrană, cea mai simplă hrană curată. Ei mureau într-o ţară 
a belşugului. Pe ei făcea practică un începător. Tânărul n-a murit 
de boală, ci de foame. Hrana ar fi întărit organismul şi ar fi păstrat 
maşinăria în mişcare. 

În cazuri de febră, abstinenţa de la hrană pentru un scurt timp va 
micşora temperatura şi va face ca folosirea apei să fie mai eficace. 
Dar medicul curant trebuie să-şi dea seama de adevărata stare a 
pacientului şi să nu-i permită să se abţină de la mâncare pentru o 
lungă perioadă de timp, până ce organismul ajunge slăbit. În timpul 
febrei, hrana poate să irite şi să excite sângele, dar de îndată ce 
temperatura scade, trebuie să se dea hrană într-o manieră atentă şi 
chibzuită. Dacă hrana este reţinută prea mult, dorinţa stomacului 
după ea va da naştere la temperatură, care va fi potolită printr-o 
porţie de hrană de bună calitate. Organismul primeşte ceva de care 
să se ocupe. Dacă senzaţia de foame este foarte acută, chiar şi în 
timpul temperaturii, a satisface foamea cu o cantitate de mâncare 
moderată simplă va fi mai puţin vătămător decât dacă 1 se refuză 
pacientului acest lucru. Când nu se poate gândi la nimic altceva, 
organismul nu va fi împovărat cu o mică porţiune de hrană simplă. 

Cei care iau în mâinile lor vieţile altora, trebuie să fie oameni 
care s-au remarcat, având succes în viaţă. Ei trebuie să fie oameni cu 
judecată şi înţelepciune, oameni care pot să simpatizeze şi să simtă 
profund, a căror fiinţă întreagă este mişcată când văd suferinţa. Unii 
oameni, care n-au avut succes în nici o altă ocupaţie, în viaţă, ajung 
medici. Ei iau în mâinile lor viaţa bărbaţilor şi a femeilor, neavând 
nici o experienţă. Ei citesc despre un plan pe care cineva l-a urmat cu 
succes, îl adoptă şi apoi îl pun în practică pentru cei care au încredere 
în ei, în realitate, distrugând ultima scânteie de viaţă; totuşi, după 
toate acestea, ei nu învaţă nimic, Ci vor să meargă înainte, tot atât 
de optimişti şi la următorul caz, ţinându-se de acelaşi tratament 
rigid. Unele persoane, cu un organism sănătos, pot rezista tenibilului 
tratament care le este impus, şi să trăiască. Totul se datorează lui 
Dumnezeu şi unui organism puternic. 

Fratele C. ocupă o poziţie nevrednică, stând ca o proptea pentru 
fratele B. El a fost minte pentru el şi a stat alături să-l susţină şi 
să-l sprijine. Aceşti doi bărbaţi sunt fanatici cu privire la subiectul 
reformei sanitare. Fratele C. cunoaşte mult mai puţin decât crede el 

că ştie. El s-a înşelat pe sine. În aducerea la îndeplinire a părerilor 
lui este egoist şi bigot; nu se lasă să fie învăţat. N-a avut o voinţă 
supusă. Nu este un om cu sufletul smerit. Treaba unui astfel de om 
nu este de a fi medic. El a putut să-şi câştige unele cunoştinţe prin 
citit, dar aceasta nu este de ajuns. Este necesară experienţa. Poporul 
nostru este prea mic, ca oamenii să fie sacrificați atât de uşor şi de 
dezonorant, fiind supuşi la experimentul unor astfel de oameni. Într- 
un cuvânt, prea multe persoane preţioase vor cădea victimă părerilor 
şi ideilor lor rigide, mai înainte ca ei să renunţe să-şi mărturisească 
greşelile şi să înveţe înţelepciunea din experienţă. 

Fratele C. este prea rigid şi încăpățânat, şi incapabil de a învăţa 
ceva pentru Domnul, spre a fi folosit să facă vreo lucrare deosebită. 
El este prea îndărătnic spre a lăsa să sacrifice ceva din viaţa lui, 
care să-i schimbe cursul. El îşi va păstra părerile şi ideile cu atât 
mai serios. Oamenii aceştia vor învăţa totuşi, spre regretul lor, că 
se puteau lăsa să fie învăţaţi mai bine, şi să nu-şi ducă părerile la 
extrem, oricare ar fi putut fi rezultatele. Colectivitatea ar suporta-o 
tot atât de bine, şi ar fi ceva mai sigură, în ansamblu, dacă bărbaţii 
aceştia vor lucra într-un domeniu unde viaţa şi sănătatea nu sunt 
puse în pericol, prin felul lor de acţiune. 

Este o mare responsabilitate să iei în mână viaţa unei fiinţe 
omeneşti. lar a sacrifica acea viaţă prețioasă prin tratament greşit 
este înspăimântător. Cazul familiei fratelui D. este teribil. Oamenii 
aceştia se pot scuza pentru procedeul lor, dar aceasta nu va scuti de 
reproş cauza lui Dumnezeu, nici nu-l va aduce înapoi pe acel fiu 
care a suferit şi a murit din lipsă de hrană. Puțin must bun şi hrană 
l-ar fi ridicat din patul morţii şi l-ar fi redat familiei lui. Tatăl s-ar fi 
numărat de asemenea printre cei morţi, dacă ar fi continuat acelaşi 
tratament care a fost aplicat fiului, dar prezenţa şi sfatul la timp al 
unui doctor de la Institutul de Sănătate l-au salvat. 

Este timpul să fie făcut ceva spre a-i împiedica pe novici să ocupe 
teren şi să împiedice reforma sanitară. Se poate renunţa la lucrările 
şi cuvintele lor, pentru că ei aduc mai multă pagubă decât cei mai 
înţelepţi şi inteligenţi bărbaţi, cu cea mai bună experienţă, care o pot 
exercita şi contracara. Este imposibil pentru cei mai calificaţi apără- 
tori ai reformei sanitare să elibereze mintea publică de prejudecățile 
primite prin felul greşit al acestor extremişti şi să pună importantul 
subiect al reformei sanitare pe o bază, în localitatea unde au apărut 

aceşti bărbaţi. În mare măsură, uşa este închisă şi astfel nu se poate 
ajunge la necredincioşi cu adevărul prezent despre Sabat şi venirea 
în curând a Mântuitorului nostru. Cele mai importante adevăruri 
sunt date la o parte de oameni, ca nemeritând să fie auzite. Aceşti 
bărbaţi se prezintă ca reprezentanţi ai reformei sanitare şi, în general, 
ca păzitori ai Sabatului. O mare responsabilitate apasă asupra celor 
care s-au dovedit a fi o piatră de poticnire pentru necredincioşi. 

Fratele C. are nevoie de convertire completă. Nu trebuie să 
privească la sine. Dacă ar fi mai puţin plin de sine şi ar avea o stare 
sufletească mai smerită, cunoştinţa lui ar putea fi de un folos practic. 
El are de făcut o lucrare pentru sine, pe care nimeni altul nu o poate 
face pentru el. El nu va supune părerile şi judecata lui faţă de nici o 
fiinţă vie, dacă nu este constrâns s-o facă. Are trăsături de caracter 
foarte nefericite şi trebuie biruite. El are o mai mare răspundere 
decât B., şi cazul lui este mai grav decât al lui B., pentru că are minte 
şi cunoştinţă mai multă. B. este umbra minţii lui. 

Fratele C. are o voinţă rigidă; simpauile şi antipatiile lui sunt 
foarte puternice. Dacă porneşte pe o cale greşită şi face după capul 
lui, nelucrând cu înţelepciune, şi dacă i se prezintă în faţă greşeala, 
chiar dacă îşi dă seama că nu are dreptate, el opune atâta rezistenţă în 
a recunoaşte că era greşit şi că a mers pe o cale rea, încât va născoci 
o astfel de scuză pentru a-i face pe alţii să creadă că, până la urmă, el 
are dreptate. Acesta este motivul pentru care el a fost lăsat să urmeze 
propria lui judecată şi înţelepciune, care sunt o nebunie. 

În familia tatălui său, el n-a fost o binecuvântare, ci o pricină de 
nelinişte şi durere. În copilărie, voinţa lui n-a fost supusă. 

El avea repulsie să recunoască cinstit că a făcut greşeli şi că a 
făcut rău, iar, spre a ieşi din dificultate, mai degrabă îşi punea la lucru 
toate puterile minţii, ca să născocească o scuză cu care se mângâia 
că nu era o minciună directă, decât să se umilească îndeajuns pentru 
a-şi mărturisi greşeala. Acest obicei l-a dus cu sine în experienţa lui 
religioasă. El avea o abilitate personală de a nu mai aduce în discuţie 
un subiect, spunând că l-a uitat. 

Rudele şi prietenii lui ar fi putut fi aduşi la adevăr, dacă el ar 
fi fost ceea ce Dumnezeu dorea ca el să fie. Dar căile hotărâte de 
el l-au făcut dezagreabil. El a ales adevărul ca subiect de ceartă. 
În ciuda opoziţiei tatălui său, a discutat subiecte biblice în familia 
tatălui său şi a folosit acele subiecte contra cărora se putea ridica 

cele mai multe obiecţiuni spre a se certa pe seama lor, în loc să caute 
cu toată smerenia sufletului şi cu o nepieritoare iubire de suflete să 
le câştige pentru adevăr şi să le aducă la lumină. Când mergea pe o 
cale greşită, evident nedevenind un ucenic al blândului şi umilului 
Isus, ştia că nici cuvintele, şi nici faptele sale nu erau în concordanţă 
cu influenţa sfinţitoare a adevărului, dar se încăpăţâna în apărarea 
lor, până ce cinstea lui a fost pusă la îndoială. Pentru prietenii şi 
rudele sale, el a făcut dezgustător cel mai preţios adevăr al acestor 
zile de pe urmă; el s-a dovedit a fi pentru ei o piatră de poticnire. 
Eschivănile, bigotismul şi părerile lui extreme au îndepărtat de la 
adevăr mai multe suflete decât a adus prin cele mai bune eforturi ale 
lui. 

Combativitatea, încăpăţânarea şi prețuirea lui de sine sunt mari. 
El nu poate binecuvânta cu influenţa lui nici o comunitate până 
ce nu se converteşte. El poate să vadă greşelile altora şi va pune 
la îndoială umblarea unuia şi a altuia, dacă nu sunt pe deplin de 
acord cu ceea ce poate prezenta el; dar dacă cineva este de acord 
cu el, el nu poate şi nu vrea să vadă greşelile şi abaterile acelora. 
Aceasta nu este corect. El poate să fie corect în multe privinţe, dar 
el n-are gândul care era în Hristos. Când se va vedea pe sine şi îşi 
va corecta defectele din caracter, atunci va fi în situaţia de a lăsa 
lumina să strălucească înaintea oamenilor, ca ei, văzând faptele lui 
bune, să poată fi aduşi să-L slăvească pe Tatăl nostru care este în 
ceruri. Lumina lui a strălucit în aşa fel, încât oamenii au numit-o 
întuneric şi s-au întors cu dezgust de la ea. Eul lui trebuie să moară, 
şi el trebuie să aibă un duh care să-l lase să fie învăţat, altfel el va fi 
lăsat să-şi urmeze calea şi să fie plin de propriile lui fapte. 

„ŞI robul Domnului nu trebuie să se certe; ci să fie blând cu toţii; 
în stare să înveţe pe toţi, plin de îngăduinţă răbdătoare, să îndrepte cu 
blândeţe pe potrivnici, în nădejdea că Dumnezeu le va da pocăinţa, 
ca să ajungă la cunoştinţa adevărului“ ( 2 Timotei 2, 24.25 ). „Să nu 
vorbească de rău pe nimeni, să nu fie gata de ceartă, ( într-o manieră 
lăudăroasă, triumfătoare ), ci cumpătaţi, plini de blândeţe faţă de 
toţi oamenii“ ( Tit 3, 2 ). „Ci sfinţiţi în inimile voastre pe Hristos ca 
Domn. Fiţi totdeauna gata să răspundeţi oricui vă cere socoteală de 
nădejdea care este în voi; dar cu blândeţe şi teamă“ ( 1 Petru 3, 15). 

Fratele C. doreşte ca raţiunea lui să o stăpânească pe a altora, 
ŞI, dacă nu poate avea acest privilegiu, este nemulţumit. El nu este 

un făcător de pace. Umblarea lui va pricinui mai multă confuzie şi 
neîncredere în comunitate decât pot să contracareze zece persoane. 
Temperamentul lui este în aşa fel, încât el vrea să adune defecte şi să 
găsească greşeli la toţi, în afară de el. El nu va prospera până nu va 
învăţa lecţia pe care ar fi trebuit s-o înveţe cu ani în urmă — umilirea 
sufletului. La vârsta lui, el va învăţa lecţia aceasta, care îl va costa 
mult. Toată viaţa lui a încercat să se clădească pe sine, să se salveze 
pe sine, să-şi păstreze propria lui viaţă; şi el a pierdut munca lui de 
fiecare dată. 

Ceea ce fratele C. are nevoie este să-i fie îndepărtată strălucirea 
amăgitoare de pe ochi, ca să poată privi, cu ochii luminaţi de Duhul 
lui Dumnezeu, în propria lui inimă, şi să testeze şi să cântărească 
fiecare motiv şi să nu-l lase pe Satana să pună o amprentă falsă pe 
cursul acţiunilor lui. Situaţia lui este extrem de periculoasă. Ori se 
va îndrepta în curând, în mod hotărât, ori va continua să-i înşele pe 
alții şi să se înşele pe sine. El are nevoie de convertire în adâncul 
sufletului său şi să fie supus şi transformat prin reînnoirea minţii lui. 
Atunci poate să facă binele. Dar el nu poate veni la lumină niciodată 
până nu încurajează un duh de mărturisire umilă şi până nu se ţine 
cu hotărâre de îndreptarea greşelilor lui şi, în măsura în care poate, 
să îndepărteze ruşinea adusă asupra cauzei lui Dumnezeu. 

Iubite frate şi soră E.: A trecut un timp de când n-am mai luat 
condeiul să scriu ceva, afară de scrisorile urgente care nu puteau fi 
amânate. Timp de luni de zile, am avut asupra duhului meu o grea 
descurajare, care aproape că m-a zdrobit. Ceea ce mă descurajează 
cel mai mult este teama că tot ceea ce pot scrie nu va face mai mult 
bine decât munca serioasă, fierbinte şi obositoare din...., din iarna 
şi primăvara trecută. Perspectiva deznădăjduită, pe care am primit- 
o despre problemele şi lucrurile din acel loc a ţinut condeiul meu 
aproape nemișcat şi glasul meu aproape amuţit. Mâinile mi-au slăbit 
şi inima mi-a fost deprimată, văzând că nimic n-a fost câştigat prin 
efortul prelungit de acolo. Eu sunt aproape fără nădejde cu privire la 
succesul eforturilor noastre de a trezi sensibilităţile poporului nostru 
păzitor al Sabatului spre a vedea poziţia înaltă pe care Dumnezeu 
i-o cere s-o ocupe. Ei nu văd lucrurile religioase dintr-un punct de 
vedere înalt. Aceasta este exact situaţia voastră. 

Domnul mi-a dat o privire generală despre unele păcate care 
există peste tot. Păcătoşenia, crima şi senzualitatea există chiar în 
locurile înalte. Chiar şi în bisericile care mărturisesc că păzesc 
poruncile lui Dumnezeu există păcătoşi şi ipocriţi. Nu încercarea şi 
suferinţa, ci păcatul este ceea ce-L desparte pe Dumnezeu de poporul 
Său şi face sufletul incapabil să se bucure şi să-L slăvească. 

Păcatul este cel care nimiceşte sufletele. În familiile păzitorilor 
Sabatului există păcat şi viciu. Pângărirea morală a făcut mai mult 
decât oricare rău, ca rasa umană să degenereze. Ea este practicată 
pe o întindere alarmantă şi aduce boală aproape de toate felurile. 
Chiar şi copiii mici, prunci, fiind născuţi cu o excitabilitate naturală 
a organelor sexuale, găsesc uşurare de moment mânuindu-le, ceea 
ce nu face decât să mărească excitarea şi duce la o repetare a faptei 
până ce devine un obicei care se dezvoltă împreună cu creşterea 
lor. Aceşti copii sunt, în general, slabi şi piperniciţi şi medicii le 
prescriu un tratament, administrându-le medicamente, dar răul nu 
este îndepărtat. 

În general, părinţii nu bănuiesc că copiii lor nu înţeleg nimic în 
legătură cu acest viciu. În foarte multe cazuri, adevărații păcătoşi 
sunt părinţii. Ei au abuzat de privilegiile căsătoriei lor, şi, prin îngă- 
duinţă, au întărit pasiunile lor senzuale. Şi când acestea s-au întărit, 
facultăţile intelectuale şi morale au slăbit. Spiritualul a fost predomi- 
nat de animalic. Copiii se nasc cu înclinații senzuale mult dezvoltate, 
lor fiindu-le dată pecetea caracterului părinților. Acţionarea nena- 
turală a organelor sensibile produce excitare. Ele sunt excitate cu 
uşurinţă şi se obţine o uşurare de moment prin exercitarea lor. Dar 
răul creşte mereu. Se resimte o epuizare acută a organismului. Forţa 
creierului este slăbită şi memoria devine deficitară. Copiii acestor 
părinţi, în mod aproape inevitabil, iau drept naturale dezgustătoarele 
obiceiuri ale viciului camuflat. Legământul căsătoriei este sacru, dar 
cât desfrâu şi păcat acoperă el! Aceia care se simt liberi, pentru că 
sunt căsătoriţi, să-şi degradeze trupurile lor prin îngăduinţe anima- 
lice ale pasiunilor senzuale vor perpetua umblarea lor degradată în 
copiii lor. Păcatele părinţilor se vor transmite copiilor lor, pentru că 
părinţii au dat frâu liber propriilor lor înclinații păcătoase. 

Cei care au devenit obişnuiţi cu acest viciu distrugător de trup 
şi suflet, rareori pot găsi tihnă până când subiectul răului ascuns nu 
este împărtăşit celor cu care ei se asociază. Curiozitatea este trezită 
de îndată şi cunoaşterea viciului este trecută de la tânăr la tânăr, de 
la copil la copil până ce cu greu se poate găsi un necunoscător al 
practicării acestui păcat degradant. 

Copiii voştri au practicat masturbaţia până ce povara asupra 
creierului a fost atât de mare, mai ales în cazul fiului vostru cel mai 
mare, încât mintea lor a fost serios vătămată. Strălucirea intelectului 
tânărului este întunecată. Puterile morale şi intelectuale au slăbit, în 
timp ce partea josnică a firii lor a câştigat ascendență. El îşi pierde 
puterea lui de cumpătare şi are din ce în ce mai puţin respect faţă de 
lucrurile sacre, şi mai puţin respect faţă de orice caracter spiritual. 
Voi aţi dat vina pe mediul înconjurător, dar n-aţi cunoscut cauza cea 
adevărată. Despre fiul vostru se poate spune că poartă chipul satanic 
în locul celui divin. Lui îi place păcatul şi răul, mai degrabă decât 
bunătatea, curăţia şi îndreptăţirea. Acesta este un tablou de plâns. 

Efectul unor astfel de obiceiuri josnice nu este acelaşi asupra 
tuturor tinerilor. Sunt copii care au puterile morale dezvoltate în mare 
măsură, şi care, asociindu-se cu copiii care practică masturbaţia, se 

iniţiază în acest viciu. Asupra unora ca aceştia, adesea, efectul va 
fi să-i facă melancolici, iritabili şi geloşi. Totuşi, aceştia pot să nu- 
şi piardă respectul pentru închinare religioasă, şi pot să nu arate o 
necredinţă specială cu privire la lucrurile spirituale. Uneori, ei vor 
suferi adânci simţăminte de remuşcare, şi se vor simţi degradaţi în 
propriii lor ochi şi îşi vor pierde respectul de sine. 

Frate şi soră, voi nu sunteţi în regulă înaintea lui Dumnezeu. 
N-aţi ajuns să vă faceţi datoria în cămin, în propria voastră familie. 
V-aţi controlat copiii. N-aţi reuşit, în mare măsură, să cunoaşteţi şi 
să faceţi voia lui Dumnezeu, şi binecuvântarea Sa nu s-a oprit asupra 
familiei voastre. Frate E., tu eşti egoist. Ai o mare preţuire de sine. 
Ai crezut că ai o bună măsură de smerenie, dar nu te-ai înţeles pe 
tine însuţi. Umblările tale înaintea lui Dumnezeu nu sunt drepte. 
Influenţa şi exemplul tău nu corespund cu mărturisirea ta. Tu ai găsit 
multe greşeli la alţii, vezi la ei abateri de la ceea ce este drept, dar 
eşti orb faţă de aceleaşi greşeli la tine. 

Sora E. este departe de Dumnezeu. Inima ei n-a fost supusă prin 
har. Iubirea ei de lume şi de lucrurile din lume i-a închis inima faţă 
de iubirea lui Dumnezeu. Iubirea de îmbrăcăminte şi de înfăţişare 
a atras-o de la ce este bine şi a făcut-o să-şi dirijeze mintea şi 
afecțiunile asupra acestor lucruri fără valoare. În inima ei s-a întărit 
necredinţa, a avut din ce în ce mai puţină iubire pentru adevăr şi a 
putut să vadă doar puţină atracţie în simplitatea adevăratei evlavii. 
Ea n-a încurajat creşterea darurilor creştine. Ei nu-i plăcea smerenia 
şi a făcut din lipsa de spiritualitate a altora, din greşelile şi păcatele 
lor o scuză pentru înclinațiile ei iubitoare de lume. Ea a privit la 
calea celor care erau în legătură cu...... şi care erau dispuşi să ia 
asupra lor poverile bisericii, şi a comparat greşelile lor, spunând că 
ea nu era mai rea decât ei. Cutare şi cutare persoană din poziţii înalte 
au făcut asta sau aceea, şi ea are tot atât drept ca şi ei. Cutare şi 
cutare persoană nu trăiesc reforma sanitară mai bine decât ea; ci au 
cumpărat şi au mâncat carne, şi ei se aflau în poziţie înaltă în biserică 
şi ea era scuzată, desigur, cu un astfel de exemplu, dacă face şi ea 
acelaşi lucru. 

Acesta nu este singurul caz unde neglijenţa de a urma lumina pe 
care a dat-o Domnul a fost scutul după care se ascundeau greşelile 
altora. Este spre ruşinea bărbaţilor şi femeilor inteligente că n-au 
un standard mai înalt decât acela al fiinţelor umane nedesăvârşite. 

Umblarea celor din jurul lor, oricât de nedesăvârşită, este conside- 
rată de către unii o scuză suficientă ca să urmeze pe aceeaşi cale. 
Mulți vor fi clătinaţi prin influenţa unui frate conducător. Dacă el 
se îndepărtează de sfatul lui Dumnezeu, exemplul lui este de îndată 
sesizat cu bucurie de cei neconsacraţi care acum se socotesc liberi 
de restricţii. Acum au o scuză; şi inimile lor neconsacrate se bucură 
de ocazia de a da frâu liber dorințelor lor şi de a face un pas mai 
aproape, de împrietenire cu spiritul lumii, unde se pot bucura de 
plăcerile ei şi-şi pot satisface apetitul. De aceea ei pun pe mesele 
lor acele lucruri care nu sunt cele mai sănătoase şi de la care au fost 
învăţaţi să se abţină, ca să-şi poată păstra o stare de sănătate mai 
bună. 

Încă de când a fost prezentată de prima dată reforma sanitară, 
în inimile lor era o luptă. Ei au simţit aceeaşi revoltă ca şi copiii lui 
Israel, când pofta le-a fost restrânsă în călătoria din Egipt la Canaan. 
Presupuşii urmaşi ai lui Hristos, care toată viaţa lor au ţinut seamă de 
plăcerile şi de propriile lor interese, de comoditate şi de apetitul lor, 
nu sunt pregătiţi să-şi schimbe cursul acţiunii şi să trăiască spre slava 
lui Dumnezeu, imitând viaţa de sacrificiu de Sine a Modelului lor, 
care nu greşeşte. Creştinilor le-a fost dat spre imitare un Exemplu 
desăvârşit. Cuvintele şi lucrările urmaşilor lui Hristos sunt canalele 
prin care principiile curate ale adevărului şi sfinţeniei sunt transmise 
lumii. Urmaşii Lui sunt sarea pământului şi lumina lumii. 

Soră E., tu nu poţi înţelege cât de multe binecuvântări ai pierdut, 
făcând din greşelile altora un balsam spre a-ţi linişti conştiinţa pentru 
neglijarea datoriei tale. Tu te-ai măsurat cu alţii. Căile lor strâmbe 
şi greşelile lor au fost manualul tău. Dar greşelile, nebuniile şi pă- 
catele lor nu fac ca neascultarea faţă de Dumnezeu să fie mai puţin 
păcătoasă. Noi regretăm că cei care ar fi trebuit să fie o forţă pentru 
eforturile tale de a birui iubirea eului, mândria inimii, vanitatea şi 
dorinţa de aprobare a celor lumești, au fost numai o piedică prin 
lipsa lor de spiritualitate şi evlavie adevărată. Nu-ţi putem spune 
ce mult regretăm că cei care trebuia să fie creştini cu lepădare de 
sine sunt atât de departe de a se ridica până la acest standard. Cei 
care trebuia să fie statornici, bogaţi în lucrarea lui Dumnezeu, sunt 
slăbiţi de Satana, şi au rămas la o aşa depărtare de Dumnezeu. Ei 
nu reuşesc să obţină puterea harului Său, prin care ar putea birui 

slăbiciunile firii lor şi, obținând mari biruinţe în Dumnezeu, să arate 
celor slabi în credinţă calea, adevărul şi viaţa. 

Ceea ce ne-a pricinuit cea mai mare descurajare a fost să-i vedem 
pe cei din...., care au avut ani de experienţă în cauza şi lucrarea lui 
Dumnezeu, lipsiți de putere, datorită necredincioşiei lor. Ei au fost 
învinşi de vrăjmaş, aproape în fiecare atac. Dumnezeu le-ar fi făcut 
puternice pe aceste persoane, ca santinele credincioase la postul lor, 
să păzească fortăreaţa, dacă ar fi umblat în lumina pe care le-a dat-o 
El. Fără îndoială că Satana, prin amăgirile lui, vrea să înșele aceste 
suflete vinovate şi să le facă să creadă că, la urma urmei, stau bine. 
Ei n-au păcate grave, strigătoare la cer, şi trebuie să fie, până la urmă 
pe temelia cea adevărată, iar Dumnezeu le va accepta lucrările. Ei 
nu văd păcate deosebite, de care să se pocăiască, nici păcate care să 
reclame umilinţă deosebită, mărturisire smerită şi sfâşiere de inimă. 
Amăgirea asupra unora ca aceştia este într-adevăr puternică atunci 
când confundă forma evlaviei cu puterea acesteia, şi se înşeală că 
sunt bogaţi şi n-au nevoie de nimic. Asupra lor rămâne blestemul lui 
Meroza: „Blestemaţi pe Meroza, a zis Îngerul Domnului. Blestemaţi, 
blestemaţi pe locuitorii lui. Căci n-a venit în ajutorul Domnului, în 
ajutorul Domnului, printre oamenii viteji“ ( Judecători 5, 23 ). 

Sora mea, nu-ţi scuza defectele, pentru că alţii sunt greşiţi. În ziua 
lui Dumnezeu, nu vei îndrăzni să invoci ca scuză pentru neglijenţa 
ta de a-ţi forma un caracter pentru cer faptul că alţii n-au manifestat 
devoțiune şi spiritualitate. Aceeaşi lipsă pe care ai descoperit-o la 
alţii era şi la tine. Şi faptul că alții erau păcătoşi face ca păcatele tale 
să fie totuşi grave. Atât ei, cât şi tu, dacă continui starea ta prezentă, 
nepotrivită, veţi fi despărțiți de Hristos şi veţi fi pedepsiţi împreună 
cu Satana şi îngerii lui, cu nimicire veşnică din prezenţa Domnului 
şi a slavei puterii Lui. 

Domnul a pregătit resurse bogate pentru tine ca, dacă ÎL vei căuta 
şi vei urma după lumina pe care ţi-o va da EI, să nu cazi pe cale. Ţi-a 
fost dat Cuvântul lui Dumnezeu ca o candelă pentru picioarele tale 
şi o lumină pe cărarea ta. Dacă te împiedici, aceasta se va întâmpla, 
pentru că n-ai consultat călăuza ta, Cuvântul lui Dumnezeu, şi n-ai 
făcut din acest preţios Cuvânt regula vieţii tale. Dumnezeu nu ţi-a 
dat pentru viaţa ta, ca model, pe nici o fiinţă omenească, oricât de 
bună şi aparent nevinovată poate fi ea. Dacă faci aşa cum fac alţii, 
şi acționezi cum acţionează alţii, vei fi lăsată, în cele din urmă, în 

afara Cetăţii Sfinte, împreună cu mulţimea cea mare, care a făcut 
întocmai cum ai făcut tu, a urmat un model pe care Domnul nu li l-a 
lăsat, şi care sunt pierduţi, după cum vei fi pierdută şi tu. 

Ceea ce au făcut alţii, sau pot să mai facă în viitor, nu va micşora 
responsabilitatea sau vinovăția ta. Ţie ţi-a fost dat un model, o viaţă 
fără pată, caracterizată prin lepădare de sine şi binefacere dezinte- 
resată. Dacă te întorci de la acest model corect şi desăvârşit şi iei 
unul incorect, care este lămurit prezentat în Cuvântul lui Dumnezeu, 
ca unul de care să te fereşti, cursul acţiunii tale va primi răsplata 
meritată, iar viaţa ta va fi un eşec. 

Una dintre cele mai mari cauze pentru declinul comunităţii de 
la... este că se măsoară ei între ei şi se compară unii cu alţii. Sunt 
numai puţini cei care au un principiu viu în sufletul lor şi care Îi 
servesc lui Dumnezeu privind numai spre slava Lui. Mulţi de la... nu 
consimt să fie mântuiţi în felul hotărât de Dumnezeu. Ei nu vor să ia 
greutatea de a lucra la propria lor mântuire cu frică şi cutremur. Ei 
nu experimentează acest model, ci, mai degrabă, se chinuie să obţină 
o experienţă prin efort individual şi îşi iau riscul de a se sprijini 
de alţii, încrezându-se în experienţa acestora. Ei nu pot accepta să 
vegheze şi să se roage, să trăiască pentru Dumnezeu, şi numai pentru 
El. Este mult mai plăcut să trăieşti în ascultare de eu. 

Comunitatea de la... este plină de alunecări de la credinţă şi nu 
trebuie să viseze la prosperitate până când cei care cheamă Numele 
lui Hristos nu sunt gata să se despartă de toată nelegiuirea, până 
când nu învaţă să refuze răul şi să aleagă binele. Nouă ni se cere 
să veghem şi să ne rugăm fără încetare, pentru că pe calea noastră 
este pusă o cursă, şi vom găsi vreo născocire de-a lui Satana, unde 
şi când ne vom aştepta cel mai puţin la ea. Dacă în acel timp special 
nu veghem cu rugăciune, vom fi luaţi de vrăjmaş şi vom suferi o 
pierdere categorică. 

Ce responsabilitate a apăsat asupra voastră ca părinţi! Ce puţin 
aţi simţit voi greutatea acestei poveri! Mândria inimii, iubirea pentru 
înfăţişarea exterioară şi frâul liber pentru apetit v-au ocupat minţile. 
Mai întâi, lucrurile acestea s-au manifestat la voi şi intrarea vrăj- 
maşului n-a fost observată. El a înfipt stindardul în casa voastră, şi 
a imprimat chipul lui detestabil asupra caracterelor copiilor voştri. 
Dar voi aţi fost atât de robiţi de dumnezeul acestei lumi, atât de 
amorțiţi faţă de lucrurile spirituale şi divine, încât nu aţi putut dis- 

cerne avantajul câştigat de Satana nici lucrurile lui chiar din familia 
voastră. 

Aţi adus pe lume copii care n-au putut să se pronunţe în legătură 
cu aducerea lor la existenţă. Voi singuri v-aţi făcut răspunzători, 
în mare măsură, pentru fericirea lor viitoare, pentru bunăstarea lor 
veşnică. Răspunderea de a-i educa pe aceşti copii pentru Dumnezeu, 
de a urmări cu grijă exagerată prima apropiere a vrăjmaşului cel 
viclean şi de a fi pregătiți să ridicaţi steagul împotriva lui, este asupra 
voastră, fie că o simţiţi sau nu. Construiţi în jurul copiilor voştri o 
fortificaţie de rugăciune şi credinţă şi, în plus, exercitaţi o suprave- 
ghere atentă. Voi nu sunteţi siguri nici o clipă împotriva atacurilor 
lui Satana. Voi n-aveţi timp să vă odihniţi de munca vigilentă şi 
serioasă. Nu trebuie să dormiţi în postul vostru nici o clipă. Aceasta 
este lupta cea mai importantă. Sunt implicate consecinţe veşnice. 
Înseamnă viaţă sau moarte pentru familia voastră. Singura voastră 
siguranţă este să vă frângeţi inimile înaintea lui Dumnezeu şi să 
căutaţi Împărăţia cerurilor ca nişte copilaşi. Nu puteţi fi biruitori în 
luptă, dacă urmaţi pe aceeaşi cale pe care aţi mers până acum. Voi 
sunteţi foarte departe de Împărăţia cerurilor. 

Unii dintre cei care L-au mărturisit pe Hristos sunt mai aproape 
de Împărăţia lui Dumnezeu decât sunt foarte mulţi care mărturisesc 
a fi păzitori ai Sabatului în.... Voi n-aţi rămas în iubire faţă de Dum- 
nezeu şi nu i-aţi învăţat pe copiii voştri frica de Domnul. Nu i-aţi 
învăţat adevărul în mod stăruitor, când vă sculaţi, şi când vă culcaţi, 
când veniţi şi când plecaţi. Nu i-aţi păzit. Vă uitaţi la alţi copii şi 
vă consolaţi, zicând: „Copiii mei nu sunt mai răi decât ei“. Aceasta 
poate fi adevărat, dar oare neglijenţa altora de a-şi face datoria mic- 
şorează forţa cerinţelor pe care Dumnezeu le-a pus în mod special 
asupra voastră ca părinţi? El a pus asupra voastră răspunderea de 
a creşte aceşti copii pentru El şi mântuirea lor depinde, în mare 
măsură, de educaţia pe care o primesc în copilărie. Răspunderea 
aceasta nu şi-o pot lua alții; dar, după ce aţi făcut acest lucru, există o 
putere, deasupra oricărui fapt omenesc, care va conlucra cu voi prin 
mijloacele pe care aveţi privilegiul să le folosiţi. Dumnezeu va veni 
în ajutorul vostru şi vă puteţi încrede în puterea Lui. Puterea aceasta 
este nemărginită. Factorii omeneşti se pot dovedi fără succes, dar 
Dumnezeu îi poate face roditori, lucrând în şi prin ei. 

Aveţi o lucrare de făcut, să vă puneţi casa în ordine. Îngerii 
curaţi, fără păcat, n-au plăcere să vină într-o locuinţă unde se practică 
atâta nelegiuire. Voi dormiţi la postul vostru. Mintea voastră a fost 
ocupată cu lucruri de mică importanţă, excluzând astfel problemele 
mai importante. Cea dintâi preocupare a voastră trebuie să fie aceea 
de a căuta Împărăţia cerurilor şi dreptatea ei; aveţi făgăduinţa că 
atunci toate celelalte lucruri vi se vor da pe deasupra. Aici aţi greşit 
în familia voastră. Dacă v-aţi fi zbătut ca voi şi ai voştri să puteţi 
intra pe poarta cea îngustă a-ţi fi adunat zeloşi fiecare rază de lumină, 
pe care Domnul a îngăduit-o să strălucească pe cărarea voastră, aţi 
fi îndrăgit-o şi ați fi umblat în ea. 

Voi n-aţi ţinut seamă de lumina pe care Domnul v-a dat-o atât de 
binevoitor în legătură cu reforma sanitară. Voi aţi găsit de cuviinţă 
să vă ridicaţi împotriva ei. N-aţi văzut în ea nici o importanţă, nici 
un motiv pentru care s-o primiţi. Nu v-aţi simţit dispuşi să puneţi 
restricţii apetitului vostru. N-aţi putut vedea înţelepciunea lui Dum- 
nezeu în darea luminii cu privire la stăpânirea apetitului. Tot ce aţi 
putut discerne a fost neplăcerea cu referire la refuzul gustului. Dom- 
nul a lăsat să lumineze asupra noastră lumina Lui, în aceste zile de 
pe urmă, pentru ca întunericul care s-a adunat în generaţiile trecute, 
din cauza îngăduinţei păcătoase, să poată fi risipit într-o măsură 
oarecare, şi ca suita de rele, care au rezultat din cauza necumpătării 
în mâncare şi băutură, să poată fi micşorată. 

Din înţelepciune, Domnul a plănuit să-i aducă pe copiii Săi în 
poziţia unde aveau să fie despărțiți de lume, în spirit şi practică, 
pentru ca astfel copiii lor să nu fie uşor conduşi la idolatrie şi să 
ajungă infectați de stricăciunile acestui veac. Planul lui Dumnezeu 
este ca părinţii credincioşi şi copiii lor să se prezinte ca reprezentanţi 
vii ai lui Hristos, candidaţi pentru viaţa veşnică. Toți cei care sunt 
părtaşi ai naturii divine vor scăpa de stricăciunea care este în lume, 
prin poftă. Este imposibil să ajungă la desăvârşirea creştină cei care 
cedează apetitului. Voi nu puteţi să treziţi sensibilităţile morale ale 
copiilor voştri în timp ce nu daţi atenţie alegerii hranei lor. Mesele 
pe care le pregătesc, de obicei, părinţii pentru copiii lor sunt o cursă 
pentru ei. Hrana lor nu este simplă şi nici nu este pregătită într-o 
manieră sănătoasă. Adesea, hrana este bogată şi producătoare de 
temperatură, având tendinţa să irite şi să excite membrana sensibilă a 
stomacului. Înclinaţiile senzuale sunt întărite şi au preponderență, în 

timp ce puterile morale şi intelectuale sunt slăbite şi devin slujitoare 
ale pasiunilor josnice. Trebuie să învăţaţi să pregătiţi o hrană simplă, 
totuşi, hrănitoare. Mâncarea de carne şi prăjituri bogate, plăcinte 
pregătite cu condimente de orice fel nu sunt hrana cea mai sănătoasă 
şi mai hrănitoare. Ouăle n-ar trebui puse pe masa voastră. [Vezi 
Apendice] Ele sunt vătămătoare pentru copiii voştri. Fructe şi cereale 
preparate în felul cel mai simplu, sunt cele mai sănătoase şi vor 
procura cea mai mare cantitate de elemente nutritive pentru corp şi, 
în acelaşi timp, nu slăbesc intelectul. 

Regularitatea în mâncare este foarte importantă pentru sănătatea 
corpului şi seninătatea minţii. Copiii voştri trebuie să mănânce numai 
la ore regulate. Nu trebuie să li se îngăduie să se abată de la regula 
stabilită. Când tu, soră E., lipseşti de acasă, nu poţi controla aceste 
probleme importante. Deja fiul vostru cel mai mare şi-a slăbit întreg 
organismul şi a pus temelia pentru îmbolnăvire permanentă. Al 
doilea copil al vostru va merge în curând pe urmele lui, şi nici unul 
dintre copiii voştri nu este în siguranţă faţă de acest rău. 

Voi nu puteți fi în măsură să obţineţi adevărul de la copiii voştri 
privitor la obiceiurile lor. Cei care practică vicii ascunse vor minţi 
şi vor înşela. Copiii voştri pot să vă înşele, pentru că nu sunteţi în 
situaţia în care să puteţi şti, dacă ei încearcă să vă inducă în eroare. 
Aţi fost orbiţi timp atât de îndelungat de vrăjmaşul, încât de-abia că 
mai aveţi o rază de lumină spre a discerne întunericul. Este o mare, 
solemnă şi importantă lucrare de făcut pentru voi, şi anume să puneţi 
inimile şi casa voastră în regulă. Unica voastră cale sigură este aceea 
de a vă apuca de îndată de această lucrare. Să nu vă înşelaţi cu 
părerea că, la urma urmei, problema aceasta este pusă în faţa voastră 
într-o lumină exagerată. Eu n-am colorat tabloul, ci am vorbit despre 
fapte care vor trece testul judecății. Treziţi-vă! treziţi-vă! vă implor, 
până nu va fi prea târziu ca relele să mai fie îndreptate, iar voi şi 
copiii voştri să pieriţi în nimicirea generală. Apucaţi-vă de lucrarea 
cea solemnă, şi aduceţi în ajutorul vostru orice rază de lumină, pe 
care o puteţi aduna, care a strălucit pe cărarea voastră şi pe care n-aţi 
îndrăgit-o, şi împreună cu ajutorul luminii care străluceşte acum, 
începeţi o cercetare a vieţii şi caracterului vostru, ca şi când aţi fi 
înaintea scaunului de judecată a lui Dumnezeu. „Să vă feriţi de 
poftele firii pământeşti, care se războiesc cu sufletul“, este îndemnul 
apostolului ( 1 Petru 2, 11 ). Viciul şi stricăciunea abundă peste tot, 

şi dacă nu aveţi o putere mai mare decât cea omenească, în care să vă 
puteţi încrede, spre a vă împotrivi puternicului curent al răului, veți 
fi biruiţi şi doborâţi de curentul spre pierzare. Fără sfințire, nimeni 
nu-L va vedea pe Dumnezeu. 

Domnul pune la încercare şi probează pe poporul Său. Îngerii 
lui Dumnezeu veghează asupra dezvoltării caracterului şi cântăresc 
valoarea morală. Timpul de probă este aproape încheiat, şi voi nu 
sunteţi gata. O, fie ca cuvântul de avertizare să poată arde în sufletele 
voastre! Fiţi gata! Fiţi gata! Lucraţi cât mai este ziuă, pentru că vine 
noaptea când nimeni nu mai poate lucra. Va ieşi porunca: Cine este 
sfânt, să se sfinţească şi mai departe; cine este întinat să se întineze şi 
mai departe. Soarta fiecăruia va fi hotărâtă. Puţini, foarte puţini, din 
imensul număr de oameni care populează pământul, vor fi mântuiţi 
pentru viaţa veşnică, în timp ce mulțimile care nu şi-au desăvârşit 
sufletele prin ascultare de adevăr vor fi destinaţi pentru moartea a 
doua. O, Mântuitorule, salvează ceea ce ai cumpărat cu sângele Tău! 
este strigătul inimii mele chinuite. 

Mă tem mult pentru voi şi pentru mulţi care mărturisesc a crede 
adevărul în... O, cercetaţi-vă, cercetaţi-vă cu atenţie inimile şi faceţi 
o lucrare completă pentru judecată! Am o durere în inimă când 
îmi amintesc cât de mulţi copii ai părinţilor care păzesc Sabatul 
îşi ruinează sufletul şi trupul cu vicii ascunse. Alături de voi este 
o familie care destăinuie relele lor obiceiuri din trupurile şi din 
mintea lor. Copiii aceştia se află direct pe calea spre pierzare. Ei s-au 
înjosit pe ei înşişi şi i-au învăţat pe mulţi alţii să practice acest viciu. 
Băiatul cel mai în vârstă este pipernicit fizic şi mintal, prin îngăduirea 
practicării acestui viciu. Puţinul intelect care i-a mai rămas este de 
grad inferior. Dacă continuă cu această practică vicioasă, în cele 
din urmă va deveni un idiot. Orice îngăduinţă la copiii care şi- 
au atins creşterea este un rău teribil şi va da naştere la rezultate 
teribile, care moleşesc organismul şi slăbesc intelectul. Dar la cei 
care îşi permit acest viciu stricat, mai înainte de atingerea creşterii 
lor, efectele rele sunt mai lămurit marcate şi vindecarea efectelor lui 
este aproape fără speranţă. Structura fizică este slabă şi pipernicită; 
muşchii sunt fără vlagă; ochiu devin mici şi uneori par umflaţi; 
memoria este înşelătoare şi devine ca un ciur şi incapacitatea de a 
concentra gândurile asupra studiului creşte. 

Părinților acestor copii le-aş spune: Voi aţi adus copii pe lume 
numai pentru a fi un blestem pentru societate. Ei sunt neascultători, 
pătimaşi, certăreţi şi vicioşi. Influenţa lor asupra altora este corupă- 
toare. Ei poartă pecetea caracterului tatălui, a pasiunilor lui josnice. 
În ei este reflectat temperamentul lui pripit şi violent. Părinţii aceştia 
ar fi trebuit de mult să se mute în provincie, despărţindu-se astfel şi 
ei şi copiii lor de societatea celor de pe urma cărora n-aveau nimic 
de câştigat. Hărnicia continuă la o fermă s-ar fi dovedit o binecuvân- 
tare pentru aceşti copii şi o continuă ocupaţie, cât putea să suporte 
puterea lor, le-ar fi dat puţine ocazii să-şi corupă corpurile lor prin 
masturbaţie şi i-ar fi împiedicat de la instruirea multora în această 
practică diabolică. Munca este o mare binecuvântare pentru toţi 
Copiii, mai ales pentru acea categorie ale căror minţi sunt din fire 
înclinate spre viciu şi depravare. 

Copiii aceştia au comunicat mai multă cunoştinţă a viciului 
în..... decât pot să contracareze toate eforturile unite ale pastorilor 
şi ale oamenilor care mărturisesc evlavia. Mulţi dintre cei care au 
învăţat de la copiii voştri vor merge la pierzare mai degrabă decât 
să-şi stăpânească patimile şi să înceteze practicarea acestui păcat. O 
singură minte coruptă poate semăna mai multă sămânță rea, într-o 
scurtă perioadă de timp, decât pot să scoată din rădăcini, în timpul 
unei vieţi întregi, mulţi. Copiii voştri sunt de batjocură în gura 
blestemătorilor adevărului. Aceştia sunt copiii păzitorilor Sabatului, 
dar ei sunt mai răi în general, decât copiii lumeşti. Ei au mai puţină 
curăţie, mai puţin respect de sine. Fratele F. n-a făcut nici o cinste 
cauzei lui Dumnezeu. Temperamentul lui impetuos şi influenţa lui 
generală n-au avut tendinţa de a înălța, ci de a coborî la un nivel 
inferior. Cauza lui Dumnezeu a fost dezonorată prin lipsă de judecată 
şi curăţie. Ar fi fost cu mult mai bine pentru cauza adevărului, dacă 
această familie s-ar fi mutat cu mult timp înainte la o ocupaţie mai 
puţin importantă, unde ar fi fost mult mai izolaţi şi influenţa lor 
simțită mai puţin. Copiii lor au trăit în lumina adevărului şi au avut 
privilegii pe care numai puţini copii le-au avut; cu toate acestea, în tot 
acest timp, nu le-a fost de folos, ci au crescut întărindu-se din ce în ce 
mai mult în stricăciune. Mutarea lor ar fi fost o binecuvântare pentru 
comunitate, pentru societate şi pentru întreaga familie. Ocupaţia 
continuă la ţară ar fi o binecuvântare pentru tată şi copii, dacă ar 
vrea să se folosească de avantajele vieţii de fermă. 

Am văzut că familia fratelui G. are nevoie să facă o mare lucrare 
pentru ei. H. şi I. au împins lucrurile foarte departe cu privire la 
această patimă a masturbaţiei; aceasta este adevărat mai ales despre 
H. care a mers cu practicarea acestui păcat atât de departe, încât inte- 
lectul lui este afectat, vederea lui este slăbită, şi chiar şi boala se ține 
de el. Satana are aproape control deplin asupra minţii acestui băiat, 
dar părinţii lui nu se trezesc să vadă răul şi rezultatele lui. Mintea lui 
este degradată, conştiinţa lui este împietrită, sensibilităţile lui morale 
amorţite şi el va fi o victimă uşoară pentru asocieri rele pentru a 
conduce la păcat şi nelegiuire. Frate şi soră G., vă rog să vă treziţi. 
Voi n-aţi primit lumina reformei sanitare şi n-aţi procedat în confor- 
mitate cu ea. Dacă v-aţi fi restrâns apetitul, aţi fi economisit multă 
muncă în plus şi cheltuială; şi ceea ce are o consecinţă şi mai mare, 
v-aţi fi menţinut într-o mai bună stare de sănătate fizică şi o mai mare 
măsură de putere intelectuală pentru aprecierea adevărurilor veşnice; 
aţi fi avut un creier mai clar spre a cântări dovezile adevărului şi aţi 
fi fost mai bine pregătiţi să prezentaţi altora un temei al nădejdii care 
este în voi. Hrana voastră nu este de acea calitate simplă şi sănătoasă, 
care să facă cel mai bun fel de sânge. Sângele impur va întuneca cu 
siguranţă puterile intelectuale şi morale, şi va trezi şi întări pasiunile 
josnice ale firii voastre. Nici unul dintre voi nu-şi poate permite o 
mâncare excitantă, pentru că aceasta este pe seama sănătăţii trupului, 
a prosperității sufletelor voastre şi a sufletelor copiilor voştri. 

Voi puneţi pe masă hrană care împovărează organele digestive, 
excită pasiunile senzuale şi slăbeşte facultăţile intelectuale şi morale. 
Hrană bogată şi mâncare cu carne nu este spre folosul vostru. Dacă 
aţi putea cunoaşte exact natura cărnii pe care o mâncaţi, dacă aţi 
putea vedea în viaţă animalele care vă procură hrana, v-aţi întoarce 
cu dezgust de la mâncarea voastră cu carne. Chiar animalele acelea 
a căror carne o mâncaţi sunt adesea atât de bolnave, încât, dacă ar fi 
lăsate în pace, ar muri de la sine; dar în timp ce suflarea de viaţă mai 
este în ele, ele sunt ucise şi aduse pe piaţă. Voi luaţi în mod direct în 
organismul vostru tumori şi otravă şi, totuşi, nu vă daţi seama de ea. 
Vă place să vă satisfaceţi apetitul. Trebuie să învăţaţi lecţia aceasta: 
„Deci, fie că mâncaţi, fie că beţi, fie că faceţi altceva, să faceţi totul 
pentru slava lui Dumnezeu“ ( 1 Corinteni 10, 31). 

Vă rog stăruitor, de dragul lui Hristos, puneţi-vă casa şi inimile 
în ordine. Lăsaţi ca adevărul de origine cerească să vă înalțe şi 

să vă sfinţească sufletul, trupul şi duhul. „Să vă feriţi de poftele 
firii pământeşti, care se războiesc cu sufletul“ ( 1 Petru 2, 11). 
Frate G., mâncarea are tendinţa de a întări pasiunile josnice. Tu 
nu-ți stăpâneşti trupul după cum este datoria ta să faci, pentru ca să 
desăvârşeşti sfinţirea în temere de Dumnezeu. Trebuie să practici 
cumpătarea în mâncare, ca să devii răbdător. Adu-ţi aminte că ai 
dat, în mare măsură, copiilor tăi pecetea propriului tău caracter. Tu 
trebuie să te păzeşti şi să nu fii pripit, sever sau nerăbdător. Tratează-i 
în mod hotărât, dar răbdător, iubitor, milos, aşa cum te-a tratat şi Isus 
pe tine. Fii atent cum tratezi greşelile. Fii îngăduitor cu copiii tăi, 
totuşi, pune-le restricţii. Ai neglijat această lucrare prea mult. Tu nu 
i-ai corectat după maniera cea dreaptă, neavând un control perfect al 
caracterului tău. Pentru voi amândoi trebuie făcută o mare lucrare. 
Frate G., dacă ai fi continuat să mergi din putere în putere, urmând 
după lumina pe care ţi-a dat-o Domnul, El te-ar fi ales acum ca pe o 
unealtă a neprihănirii. Tu ai talente, ai capacitate, poţi lucra pentru 
slava lui Dumnezeu; dar nu te-ai predat pe tine însuţi întru-totul lui 
Dumnezeu. O, măcar acum dacă ai căuta blândeţea, neprihănirea lui 
Hristos, ca să poţi fi ascuns în ziua mâniei aprinse a Domnului. 

Iubitul meu frate şi soră, voi trebuie să vă apucaţi ca, în unire 
stăruitoare, să îndreptaţi îndrumarea greşită a copiilor voştri. Sora 
G. este prea îngăduitoare; totuşi, în unire şi cu iubire, puteţi face 
mult, chiar acum, spre a-i lega pe copiii voştri de inimile voastre 
şi spre a-i instrui pe calea cea bună şi dreaptă. Aveţi o lucrare de 
făcut, aceea de a pune în ordine casa şi inimile voastre. Trebuie să 
cultivați o acţiune armonioasă. Influenţa transformatoare a Duhului 
lui Dumnezeu poate face o mare lucrare pentru amândoi şi va uni 
inimile şi eforturile voastre în lucrarea de reformă a familiei voastre. 
Orice nemulţumire, murmurare şi iritare pripită să înceteze. Efectele 
acestora sunt să vă slăbească pe amândoi şi să nimicească influenţa 
pe care trebuie s-o exercitaţi, dacă este să reuşiţi în educarea copiilor 
voştri pentru cer. 

Satana este acum pe câmpul de bătaie. Bieţii voştri copii sunt 
prizonierii lui, el le stăpâneşte minţile şi-i face o ţintă joasă. Sen- 
sibilităule lor morale par paralizate. Ei au practicat masturbaţia şi 
se mândresc cu nelegiuirile lor. Astfel de copii sunt capabili să 
otrăvească o vecinătate întreagă sau o localitate, şi influenţa lor vă- 
tămătoare îi va pune în pericol pe toţi cei care vin în contact cu ei, 

în incinta şcolii. Copiii voştri sunt stricaţi la trup şi minte. Viciul 
şi-a pus pecetea asupra copiilor voştri mai în vârstă. Ei sunt pătaţi, 
adânc pătaţi de păcat. Înclinaţiile senzuale predomină, în timp ce 
facultăţile intelectuale şi morale sunt foarte slabe. Pasiunile josnice 
au câştigat putere prin exerciţiu, în timp ce conştiinţa a devenit îm- 
pietrită şi veştejită. Aceasta este influenţa pe care o va avea viciul 
asupra puterilor mintale. Aceia care se dedau la lucrarea de ruinare 
a trupului şi a minţii lor nu se opresc aici. În cele din urmă, ei vor 
fi gata pentru păcatul de orice fel, pentru că conştiinţa lor este ofi- 
tă. Părinţii n-au fost nici pe jumătate treziţi, ca să-şi dea seama 
de responsabilitatea lor de a deveni părinţi. Ei sunt neglijenţi faţă 
de datoria lor. Nu-i învaţă pe copiii lor despre păcătoşenia acestor 
obiceiuri care nimicesc virtutea. Până când părinţii nu se trezesc, nu 
există nici o speranţă pentru copiii lor. 

Aş putea aminti şi cazul altora, dar mă voi abţine, cu excepţia 
câtorva cazuri. I. este un asociat periculos. El este un rob al acestui 
viciu. Influenţa lui este rea. Harul lui Dumnezeu n-are influenţă 
asupra inimii lui. El are un intelect bun şi tatăl lui s-a încrezut 
mult în acesta spre a-l echilibra; dar puterea mintală singură nu 
este o garanţie pentru o superioritate virtuoasă. Absența principiului 
religios îl face corupt la inimă şi ascuns în faptele lui rele. Influenţa 
lui este peste tot periculoasă. El nu este fidel faţă de principii şi se 
mândreşte cu îndoiala lui. Când este împreună cu cei de vârsta lui 
sau mai tineri decât el, discută cu dibăcie despre lucruri religioase, 
face glume şi îşi bate joc de adevăr şi de Biblie. Această pretinsă 
cunoştinţă are influenţa de a corupe minţile şi face ca tinerilor să 
le fie ruşine de adevăr. Astfel de tovărăşii trebuie complet evitate, 
pentru că aceasta este singura cale sigură. Fetele tinere sunt încântate 
de societatea acestui tânăr; chiar unii dintre cei care mărturisesc că 
sunt creştini preferă o astfel de societate. 

K. este un băiat care poate fi format, dacă este înconjurat de 
influenţe bune. El are nevoie de un exemplu bun. Dacă tinerii care-L 
mărturisesc pe Hristos l-ar onora cu viaţa lor, ei ar putea exercita 
o influenţă care ar contracara influenţa vătămătoare a unor tineri 
ca I. Dar, în general, tinerii n-au mai multă religie decât cei care 
n-au amintit niciodată numele lui Hristos. Ei nu se îndepărtează de 
păcat. Un băiat îndemânatic şi inteligent ca I. poate avea o puternică 
influenţă spre rău. Dacă inteligenţa aceasta ar fi stăpânită de virtute şi 

corectitudine, ea ar fi puternică pentru bine; dar dacă este dominată 
de depravare, influenţa ei rea asupra celor întovărăşiţi cu el nu poate 
fi evaluată; şi ea îl va afunda, cu siguranţă, în pierzare. Un bun 
intelect corupt produce o inimă foarte rea. Un intelect strălucit, sfințit 
de Duhul lui Dumnezeu, exercită o putere tainică şi răspândeşte 
lumină şi curăţie asupra tuturor celor cu care se asociază fericitul 
posesor. 

Dacă un băiat cu o aşa capacitate mintală ca I. şi-ar preda inima 
lui Hristos, aceasta ar fi mântuirea lui. Cu ajutorul religiei curate, 
intelectul lui ar fi adus pe o cale sănătoasă; puterile lui mintale 
şi morale ar deveni viguroase şi armonioase; conştiinţa iluminată 
de harul divin ar fi ageră şi curată, stăpânind voinţa şi dorinţele şi 
conducând la sinceritate şi integritate în fiecare acţiune a vieţii. Fără 
principiile religiei, băiatul acesta va fi şiret, prefăcut, ascuns pe o cale 
rea, şi-i va otrăvi pe toţi cei cu care se asociază. Îi avertizez pe toţi 
tinerii să se ferească de acest tânăr, dacă continuă să dispreţuiască 
religia şi Biblia. Voi nu puteţi fi prea păziţi în societatea lui. 

Asociindu-se cu acei băieţi care nu exercită o influenţă bună, L. 
este şi el corupt. I. şi K. nu sunt asociaţi folositori pentru el, pentru că 
el este uşor influenţat în direcţia cea rea..... Nu este cel mai bun loc 
pentru el. Obiceiurile lui nu sunt curate; el practică masturbaţia. Din 
cauza aceasta şi a iubirii lui faţă de compania colegilor răi, dorinţele 
care ajută la formarea unui caracter virtuos şi care, în cele din urmă, 
asigură cerul, vor fi slăbite. Tinerii care doresc nemurirea trebuie să 
se oprească acolo unde sunt şi să nu îngăduie nici un cuget sau faptă 
impură. Cugete murdare duc la fapte murdare. Dacă Hristos ar fi 
tema meditaţiei, gândurile vor fi mult despărțite de orice subiect care 
conduce spre acţiuni care nu sunt curate. Stăruind asupra subiectelor 
înălţătoare, mintea va fi întărită. Dacă este educată să urmeze pe 
calea curăţiei şi a sfinţeniei, ea va deveni sănătoasă şi viguroasă. 
Dacă este educată să stăruie asupra subiectelor spirituale, ea va lua 
acea direcție în mod natural. Dar această atracţie a cugetelor pentru 
lucrurile cereşti nu poate fi obţinută fără exercitarea credinţei în 
Dumnezeu şi o serioasă şi smerită încredere în El pentru acea tărie 
şi har care vor fi suficiente pentru orice caz de urgenţă. 

Curăţia vieţii şi un caracter format după Modelul divin nu se ob- 
țin fără efort serios şi principii precise. O persoană care se îndoieşte 
nu va reuşi să ajungă la desăvârşirea creştină. Unul ca acesta va fi 

cântărit în balanţă şi găsit uşor. Ca un leu care răcneşte, Satana îşi ca- 
ută prada. El încearcă vicleniile lui asupra fiecărui tânăr nebănuitor; 
siguranţa este numai în Hristos. Numai prin harul Lui, Satana poate 
fi înfrânt cu succes. Satana spune tinerilor că mai este încă destul 
timp, că se pot lăsa în voia păcatului şi viciului numai de această 
dată şi apoi niciodată mai mult; dar acea singură îngăduinţă va otrăvi 
întreaga lor viaţă. Nu te aventura nici o singură dată pe teren interzis. 
În aceste periculoase vremuri rele, când ademenirile spre viciu şi 
corupţie sunt peste tot, fie ca strigătul serios şi sincer al tinerilor să 
se ridice spre cer: „Cum îşi va ţine tânărul curată cărarea?* ( Psalmii 
119,9 ). Şi fie ca urechile lui să fie deschise şi inima înclinată spre 
ascultare de instrucţiunea dată în răspuns: „Îndreptându-se după 
Cuvântul Tău“. Unica siguranţă pentru tinerii din acest veac poluat 
este să-şi pună încrederea în Dumnezeu. Fără ajutor divin, ei nu vor 
fi în stare să-şi stăpânească apetitul şi pasiunile omeneşti. Ajutorul 
foarte necesar se află în Hristos, dar cât de puţini vor să vină la El 
după acel ajutor. Când a fost pe pământ, Isus a spus: „Şi nu vreţi să 
veniţi la Mine, ca să aveţi viaţa!“ ( loan 5, 40). În Hristos, toţi pot 
să biruiască. Puteţi spune împreună cu apostolul: „Totuşi, în toate 
aceste lucruri, noi suntem mai mult decât biruitori.“ Şi iarăşi: „Mă 
port aspru cu trupul meu, şi-l ţin în stăpânire“ ( Romani 8, 37; 1 
Corinteni 9, 27 ). 

Am descris cât se poate de complet cazul fratelui E. şi a familiei 
sale, pentru că acesta ilustrează adevărata situaţie a multor familii, şi 
Dumnezeu doreşte ca ele să-L accepte, ca şi când ar fi scris special 
pentru folosul lor. Mai sunt cazuri pe care le-aş putea numi, dar 
am numit deja destule. Fetele tinere nu sunt lămurite, în general, cu 
privire la păcatul masturbaţiei. Ele îl practică şi, drept rezultat, orga- 
nismul lor se ruinează. Unele care tocmai ajung la vârsta căsătoriei, 
sunt în pericol de paralizie a creierului. Deja puterile intelectuale şi 
morale sunt slăbite şi amorţite, în timp ce pasiunile senzuale câştigă 
ascendență şi corup trupul şi sufletul. Tineri, bărbaţi şi femei nu 
pot fi creştini dacă nu încetează cu totul practicarea acestui viciu 
diabolic, care distruge trup şi suflet. 

Mulţi tineri sunt doritori de cărți. Ei citesc orice pot să obţină. 
Istorisirile dragostei captivante şi descrierile murdare au o influenţă 
corupătoare. Romanele sunt citite cu nesaţ de mulţi şi, drept rezultat, 
imaginaţia lor devine mânjită. În trenuri, adesea sunt oferite spre 

vânzare fotografii cu femei goale. Aceste tablouri dezgustătoare se 
găsesc şi în cârciumi şi sunt atârnate pe pereţii celor ce se ocupă cu 
gravuri. Aceasta este o epocă în care corupţia abundă peste tot. Pofta 
ochilor şi pasiuni stricate sunt trezite prin privire şi lectură. Inima 
este coruptă prin imaginaţie. Mintea găseşte plăcere în contempla- 
rea scenelor care trezesc cele mai josnice pasiuni. Aceste imagini 
ruşinoase, văzute printr-o imaginaţie mânjită, corup purtarea şi pre- 
gătesc fiinţele înşelate şi orbite să dea frâu liber patimilor păcătoase. 
Apoi, urmează păcate şi abateri care trag fiinţele făcute după chipul 
lui Dumnezeu în jos, la un nivel cu animalele, afundându-le în cele 
din urmă în pierzare. Evitaţi să citiţi sau să priviţi la lucruri care vă 
vor sugera cugete murdare. Cultivaţi puterile morale şi intelectuale. 
Nu lăsaţi ca aceste puteri nobile să ajungă slăbite prin multa citire 
chiar şi a cărţilor de poveşti. Eu cunosc minţi puternice, care au fost 
dezechilibrate şi amorţite sau paralizate prin necumpătare la citire. 
Fac apel la părinţi să controleze lectura copiilor lor. Cititul mult le 
aduce numai vătămare. În mod deosebit, să nu permiteţi pe mesele 
voastre reviste şi ziare în care se află poveşti de dragoste. Este im- 
posibil pentru tineri să posede un nivel sănătos al minţii şi principii 
religioase corecte, dacă nu le place citirea atentă a Cuvântului lui 
Dumnezeu. Cartea aceasta conţine cele mai interesante istorisiri, 
arată calea mântuirii prin Hristos şi este călăuza lor pentru o viaţă 
mai înaltă şi mai bună. Ei ar declara-o cea mai interesantă carte pe 
care au citit-o vreodată, dacă imaginaţia lor n-ar fi ajuns pervertită 
din cauza povestirilor captivante despre personaje fictive. Voi, care 
aşteptaţi ca Domnul să vină a doua oară, să schimbe trupurile voastre 
murdare şi să vă facă asemenea trupului Său slăvit, trebuie să urcați 
pe un plan de acţiune mai înalt. Voi trebuie să lucraţi dintr-un punct 
de vedere mai înalt decât aţi făcut până acum, altfel nu veţi face 
parte din acel număr care va primi legătura finală cu nemurirea. 


Iubire adevărată în cămin 


Frate M.: La Adams Center, mi-a fost arătat că ai avut o mare 
lipsă de spirit altruist, de când eşti la Institut, şi că n-ai exercitat 
influenţa pe care trebuia s-o exerciţi. Ai fi putut lăsa ca lumina ta să 
lumineze acolo, dar n-ai luminat. Adesea ţi-ai neglijat datoria pentru 
distracţie. Tu nu te-ai îngrijit să porţi răspunderi. Ție nu-ţi place să 
faci exerciţii practice. Îţi place comoditatea; tu şi munca grea sunteţi 
în dezacord. Acesta este egoism. Ai lăsat ca proprietatea Institutului 
să se ruineze şi să fie distrusă, când era de datoria ta să vezi ca ea să 
fie păstrată şi ca totul să fie în ordine şi apărată cu mai mare interes 
şi grijă decât dacă ar fi fost a ta. Ai fost un ispravnic necredincios. 
De fiecare dată când ţi-ai permis să te ocupi cu distracţii, jucând 
crichet sau altceva de felul acesta, foloseai timpul pentru care erai 
plătit şi care nu era al tău. Ai fi tot atât de scuzabil, ca şi când ai fi 
luat bani pe care nu i-ai câştigat prin muncă şi ţi i-ai fi însuşit. 

Fraţii Loughborough, Andrews, Aldrich şi alţii nu te-au cunoscut. 
Ei te-au apreciat prea mult. Nu meritai să ocupi locul pe care ei te-au 
angajat să-l ocupi. Ei au greşit în apreciere, când te-au plătit cu un 
salariu atât de mare pentru munca ta. Tu n-ai câştigat pe merit banii 
pe care i-ai primit. Erai foarte încet şi îţi lipsea în mare măsură 
energia. Nu erai destul de interesat şi treaz ca să vezi şi să faci, şi 
lucrurile au fost teribil de neglijate. 

Frate al meu, tu eşti departe de Dumnezeu; eşti într-o stare de 
cădere. Nu ai un curaj moral nobil. Te supui propriilor tale dorinţe, în 
loc să te lepezi de eu. În căutarea după fericire, ai luat parte la locuri 
de distracţii pe care Dumnezeu nu le aprobă şi făcând astfel ţi-ai 
slăbit sufletul. Ai multe de învăţat. Tu îți încurajezi apetitul, mâncând 
o cantitate mai mare de hrană decât poate s-o transforme organismul 
tău în sânge bun. Este păcat să fii necumpătat în cantitatea de hrană 
mâncată, chiar dacă nu se poate aduce calităţii nici o obiecţiune. 
Mulţi socotesc că, dacă nu consumă carne şi altă hrană proastă, pot 
să mănânce până când numai pot din hrana simplă. Aceasta este 
o greşeală. Mulţi dintre cei care mărturisesc că sunt reformatori ai 

sănătăţii nu sunt mai puţin decât gurmanzi. Ei pun asupra organelor 
digestive o povară atât de mare, încât vitalitatea organismului este 
extenuată în efortul de a o digera. Aceasta mai are şi o influenţă 
deprimantă asupra intelectului, pentru că puterea sistemului nervos 
este solicitată să ajute stomacul. Mâncarea peste măsură, chiar din 
hrana cea mai simplă, amorţeşte nervii senzitivi ai creierului şi 
slăbeşte vitalitatea lui. Mâncarea peste măsură are un efect mai 
rău asupra organismului decât munca peste măsură, iar energiile 
sufletului sunt istovite mai eficient prin mâncare necumpătată decât 
prin muncă necumpătată. 

Organele digestive să nu fie niciodată împovărate cu o canti- 
tate sau calitate de hrană care să suprasolicite organismul să şi le 
însuşească. Tot ceea ce este băgat în stomac peste ceea ce poate 
organismul să transforme în sânge bun, îmbâcseşte mecanismul di- 
gestiei; pentru că n-o poate face fie carne, fie sânge, şi prezenţa ei 
împovărează ficatul şi produce organismului o stare morbidă. Sto- 
macul este supus la o muncă în plus în eforturile lui de a scăpa de 
ea, şi apoi apare un simţământ de moleşeală care este interpretat 
că înseamnă foame şi, fără a îngădui organelor digestive un timp 
de odihnă, după munca lor spre a-şi reface energiile, în stomac este 
băgată o altă cantitate excesivă spre a pune maşinăria din nou în 
mişcare. Organismul primeşte mai puţine elemente nutritive de la 
o mare cantitate de hrană, chiar şi de bună calitate decât de la o 
cantitate moderată, luată la perioade regulate. 

Fratele meu, creierul tău este amorţit. Un bărbat care mănâncă 
atât cât mănânci tu trebuie să fie un om muncitor. Exerciţiul este 
important pentru digestie şi o bună stare de sănătate a trupului şi 
sufletului. Tu ai nevoie de exerciţii fizice. Tu te mişti şi acţionezi ca şi 
când ai fi de lemn, ca şi când n-ai avea elasticitate. Ceea ce ai nevoie 
este un exerciţiu sănătos, activ. Acesta va întări mintea. Imediat după 
o masă completă, să nu aibă loc nici studiu, nici exerciţiu intens. 
Forţa creierului este solicitată la exerciţiu activ, ca să ajute stomacul, 
de aceea, când mintea sau trupul este greu împovărat după mâncare, 
procesul de digestie este întârziat. Vitalitatea organismului, care este 
necesară să îndeplinească lucrarea într-o direcţie, este sustrasă să 
lucreze în altă parte. 

Trebuie să exersezi cumpătare în toate lucrurile. Cultivă puterile 
superioare ale minţii şi atunci va fi puţină putere de dezvoltare a 

senzualului. Este imposibil pentru tine să creşti în putere spirituală 
când apetitul şi pasiunile tale nu sunt sub control perfect. Apostolul 
inspirat spune: „Ci mă port aspru cu trupul meu, şi-l țin în stăpânire, 
ca nu cumva, după ce am propovăduit altora, eu însumi să fiu lepădat“ 
(1 Corinteni 9, 27 ). 

Frate al meu, trezeşte-te, te rog, şi lasă ca lucrarea Duhului lui 
Dumnezeu să pătrundă mai adânc decât la suprafaţă, lasă-L să cobo- 
are până la motivele adânci ale fiecărei acţiuni. Ceea ce lipseşte este 
principiul, principiul ferm şi vigoarea de acţiune, atât în lucrurile 
spirituale, cât şi în cele vremelnice. Eforturilor tale le lipseşte serio- 
zitatea. O, cât de mulţi se află la partea de jos, pe scara spiritualităţii, 
din cauză că nu vor să renunţe la apetit. Energia sistemului nervos 
este amorţită şi aproape paralizată prin mâncare excesivă. Când unii 
ca aceştia merg în Sabat, la casa lui Dumnezeu, ei nu-şi mai pot 
ține ochii deschişi. Cele mai serioase apeluri nu reuşesc să trezească 
intelectul lor de plumb, insensibil. Adevărul poate fi prezentat cu 
simţăminte adânci, dar el nu trezeşte sensibilităţile morale sau să 
lămurească înţelesul. Au învăţat unii ca aceştia să-L slăvească pe 
Dumnezeu în toate lucrurile? 

Este imposibil să ai concepţii clare despre lucrurile veşnice, dacă 
mintea nu este educată să stăruie asupra subiectelor înalte. Toate 
pasiunile trebuie să fie aduse în supunere perfectă faţă de puterile 
morale. Când bărbaţii şi femeile mărturisesc cu tărie despre credinţă 
şi spiritualitate, eu ştiu că mărturisirea lor este falsă, dacă n-au adus 
toate pasiunile lor sub control. Dumnezeu cere acest lucru. Motivul 
pentru care există astfel de întuneric spiritual este că mintea este 
mulţumită la un nivel inferior şi nu este îndreptată în sus, pe o cale 
cerească, curată şi sfântă. 

Am văzut cu privire la familia ta, frate M., că voi n-aţi fost fericiţi. 
Soţia ta a fost dezamăgită, şi tu ai fost dezamăgit. Soţia ta se aştepta 
să afle în tine o persoană mai nobilă, mai delicată. Ea a fost foarte 
nefericită. Dânsa are o mare cantitate de mândrie. Rudele din partea 
mamei ei sunt din fire conştiincioase, totuşi mândre şi aristocrate. 
Ea împărtăşeşte în mare măsură aceste trăsături de caracter. Nu 
este comunicativă. Pentru ea nu este natural să facă avansuri şi să 
manifeste afecţiune. Ea priveşte la manifestarea afecțiunii dintre 
soţ şi soţie, ca fiind copilărească. Socoteşte că, dacă încurajează 
afecțiunea, nu va primi răspuns printr-o iubire delicată, elevată, ci 

prin pasiuni de ordin inferior, că acestea aveau să fie întărite, dar nu 
prin iubire curată, profundă şi sfântă. 

Soţia ta trebuie să facă eforturi pentru a ieşi din rezerva ei, 
impusă, şi să cultive simplitatea în toate acţiunile ei. Şi când este 
trezit nivelul mai înalt a aptitudinilor şi întărit prin exerciţiu, vei 
înţelege mai bine dorinţele femeilor, vei înţelege că sufletul doreşte 
mult o iubire de natură mai înaltă, mai curată, decât de pasiuni 
senzuale. Pasiunile acestea au fost întărite în tine prin încurajare 
şi exerciţiu. Dacă acum, în temere de Dumnezeu, îţi ţii trupul în 
supunere şi cauţi să o întâmpini pe soţia ta cu iubire curată, înaltă, 
dorinţele firii ei vor fi satisfăcute. Ia-o la inima ta; preţuieşte-o mult. 

Tu te-ai înălţat şi ai luat o poziţie mai presus de soţia ta. Nu 
te-ai înţeles pe tine însuţi. Ai avut o înaltă apreciere a experienţei 
tale religioase şi a înaintării în viaţa spirituală. Lucrurile acestea au 
împiedicat-o, în loc să o ajute pe soţia ta. Ea se temea pentru tine, 
se temea că, în realitate, nu te-ai înţeles pe tine însuţi; şi că aveai să 
mergi prea repede. Unirea voastră n-a fost fericită. Nu vă potriviţi 
unul cu altul. Soţia ta are o fire timidă, fricoasă şi retrasă. Tu n-ai 
reuşit s-o înţelegi deloc. Ea ezită şi se teme să iasă în evidenţă, pentru 
că îi este frică să nu meargă prea repede. Are nevoie de încredere în 
ea însăşi şi ar trebui încurajată independenţa. 

Frate M., tu n-ai reuşit să încurajezi încrederea soţiei tale. Îţi 
lipseşte curtoazia şi o consideraţie amabilă, constantă, faţă de ea. 
Uneori, îi arăţi iubire, dar aceasta este o iubire egoistă. Tu nu ai 
principii care să pătrundă în adâncime şi care să stea la baza tuturor 
acţiunilor tale. Nu este iubire egoistă cea care îndeamnă la o medita- 
ție constantă pentru ea şi o grijă ca s-o ai în societatea ta, arătându-i 
că preferi compania ei mai presus de a celorlalţi. Tu ai căutat propria 
ta distracţie, lăsând-o acasă şi adesea tristă. Ai urmat această cale 
înainte de a te muta în acest loc şi ai continuat să faci aşa până acum, 
într-o mai mică măsură, din lipsă de ocazie. 

Soţiei tale i s-ar părea nedemn să te lase să ştii că ea a observat 
deficienţe la tine. Ea se teme de tine. Dacă ai fi avut o iubire auten- 
tică, precum cere o fire ca a ei, ai fi găsit o coardă corespunzătoare 
în inima ei. Tu eşti prea rece şi rigid. Uneori, ai arătat afecţiune, dar 
aceasta n-a trezit iubire ca răspuns, pentru că n-ai fost curtenitor şi 
atent, şi n-ai manifestat acea consideraţie faţă de soţia ta, prin care 
să ţii seamă de fericirea ei. Prea de multe ori ţi-ai luat libertatea 

să hoinăreşti în urmărirea propriei tale plăceri, fără a lua deloc în 
considerare plăcerea sau fericirea ei. 

Este adevărat, iubirea curată este prețioasă. Influenţa ei este ce- 
rească. Este adâncă şi statornică. Nu este intermitentă în manifestări. 
Nu este o pasiune egoistă. Ea aduce roade şi va conduce spre un 
efort constant de a o face pe soţia ta fericită. Dacă ai această iubire, 
va fi numai firesc să faci acest efort. El nu va apărea ca fiind forţat. 
Dacă ieşi la plimbare sau iei parte la o întâlnire, va fi atât de natu- 
ral, ca şi respiraţia, s-o alegi pe soţia ta să te însoţească şi să cauţi 
s-o faci fericită în prezenţa ta. Tu priveşti cunoştinţele ei spirituale 
ca fiind inferioare faţă de ale tale, dar eu am văzut că Dumnezeu 
are mai mare plăcere de spiritul ei decât de al tău. Nu eşti vrednic 
de soţia ta. Ea este prea bună pentru tine. Este o plantă plăpândă, 
sensibilă; are nevoie de îngrijire afectuoasă. Ea doreşte sincer să 
facă voia lui Dumnezeu. Dar are un spirit mândru, şi este timidă şi 
retrasă, ruşinoasă. Pentru ea, este egal cu moartea să fie subiect de 
observaţie. Fă ca soţia ta să fie iubită, cinstită şi îndrăgită, spre a 
împlini solemna făgăduinţă a legământului căsătoriei, şi ea va ieşi 
din acea poziţie retrasă şi timidă, care pentru ea este naturală. 

Lasă numai ca o femeie să înţeleagă că este apreciată de soţul ei 
şi că este prețioasă pentru el, nu numai pentru că este potrivită pentru 
casa lui, ci pentru că este o parte din el însuşi, şi ea va răspunde 
afecțiunii lui şi va reflecta iubirea consacrată ei. Fă ca soţia ta să 
fie ţinta atenţiei tale speciale şi sincere. Dacă ai simţi cum doreşte 
Dumnezeu să simţi, te-ai vedea pierdut fără societatea soţiei tale. Tu 
crezi că credinţa ei n-are valoare, totuşi, ea va aduce răspunsuri mai 
degrabă decât credinţa pe care o ai tu. 

Frate M., tu nu reuşeşti să înţelegi inima femeii. Nu judeci de la 
cauză la efect. Tu ştii că soţia ta nu este aşa de bine dispusă şi fericită 
precum doreşti s-o vezi tu, dar n-ai cercetat cauza. N-ai analizat 
comportamentul tău spre a vedea dacă nu cumva dificultatea este 
chiar la tine. lubeşte-ţi soţia. Ea flămânzeşte după iubire profundă, 
adevărată şi înălţătoare. Las-o să aibă o dovadă pipăibilă, că grija 
şi interesul ei pentru tine, arătate în atenţia ei pentru confortul tău, 
este apreciată şi răsplătită. În tot ceea ce te angajezi, caută părerea şi 
aprobarea ei. Respectă judecata ei. Să nu laşi impresia că tu ştii tot 
ceea ce este vrednic de ştiut. 

Un cămin cu iubire în el, unde iubirea este exprimată în cuvinte, 
priviri şi fapte este un loc unde îngerilor la place să-şi arate prezența 
şi să-l sfinţească prin raze de lumină de slavă. Acolo, umilele înda- 
toriri ale gospodăriei au un farmec al lor. Nici una dintre îndatoririle 
vieţi nu va fi neplăcută pentru soţia ta în astfel de împrejurări. Ea le 
va îndeplini cu spirit de bunăvoință şi va fi ca o rază de soare pentru 
toţi cei din jurul ei, şi în inima ei va cânta Domnului. În prezent, ea 
simte că nu dispune de afecțiunea inimii tale. Tu nu i-ai dat ocazia 
să simtă astfel. Tu îndeplineşti sarcinile necesare care îţi revin în 
calitate de cap al familiei, dar există o lipsă. Este lipsa serioasă a 
preţioasei influenţe a iubirii care duce la atenţii amabile. Iubirea 
trebuie văzută în priviri şi maniere, şi auzită în tonalitatea vocii. 

Soţia ta nu îndrăzneşte să-şi deschidă inima faţă de tine, pentru 
că, de îndată ce exprimă un simţământ care diferă de al tău, tu îl 
respingi. Tu vorbeşti aşa de tare, încât ea nu mai are curaj să mai 
spună nici un cuvânt. Voi nu sunteţi o inimă. Tu iei o poziţie mai 
presus de ea şi te menţii într-o atitudine, ca şi cum judecata şi părerea 
ei ar fi fără nici o importanţă. Consideri cunoştinţele tale mult mai 
avansate faţă de ale ei. Frate al meu, tu nu te cunoşti. Dumnezeu 
priveşte la inimă, nu la cuvinte, sau la mărturisirea de credinţă. La 
Dumnezeu, cele exterioare n-au greutate ca la oameni. La Dumne- 
zeu, are valoare o inimă smerită şi un duh pocăit. Mântuitorul nostru 
este obişnuit cu conflictele vieţii fiecărui suflet. El nu judecă după 
aparenţe, ci cu dreptate. 

Spiritul tău este puternic. Când iei o poziţie, nu cântăreşti bine 
problema şi nu te gândeşti care trebuie să fie efectul păstrării punctu- 
lui tău de vedere şi, într-o manieră independentă, le ţeşi în rugăciunile 
şi conversațiile tale, când tu ştii că soţia ta nu are aceleaşi păreri ca 
tine. În loc să respecţi simţămintele ei şi să eviţi amabil, aşa cum 
ar face un gentleman, acele subiecte contradictorii, tu ai fost dispus 
să stărui asupra punctelor care pot ridica obiecţii, şi ai manifestat o 
stăruinţă în exprimarea părerii tale, fără a ţine seamă de cei din jurul 
tău. Ai socotit că alţii n-aveau dreptul să vadă problemele altfel de 
cum le vezi tu. Roadele acestea nu cresc în pomul creştin. 

În cazul sorei N., tu n-ai văzut lucrurile în adevărata lor lumină. 
Dacă ea ar fi fost vindecată, ca răspuns la rugăciunile tale şi ale 
altora, aceasta s-ar fi dovedit spre ruina a mai mult de doi sau trei 

dintre voi. Un Dumnezeu înţelept a vegheat asupra acestei probleme. 
EI a putut citi motivele şi intenţiile inimii. 

Soţia ta are tot atâta drept să-şi susţină părerea cât ai şi tu. Legă- 
tura ei de căsătorie nu-i nimiceşte identitatea. Ea are o responsabili- 
tate individuală. Tu nu te vei simţi bine până nu vei lua din calea ei 
şi până nu vei manifesta faţă de ea un spirit de răbdare mai generos, 
asemenea lui Hristos, şi până nu-i vei privi pe alţii în lumina în care 
doreşti să fii privit tu. Mai trebuie să înveţi să „nu faci nimic din duh 
de ceartă sau din slavă deşartă; ci, în smerenie, fiecare să privească 
pe altul mai pe sus de el însuşi“. „Iubiţi-vă unii pa alţii cu o dragoste 
frăţească. În cinste, fiecare să dea întâietate altuia“. „În sârguinţă, fiţi 
fără preget. Fiţi plini de râvnă cu duhul. Slujiţi Domnului“ ( Filipeni 
2, 13; Romani 12, 10.11). 


Conducător al adunărilor sociale 


Frate M.: Mi-a fost arătat, că ai de făcut o mare lucrare pentru 
tine, mai înainte ca să poţi exercita o influenţă în biserică spre a co- 
recta greşelile celorlalți şi să le faci educaţie. Tu nu ai acea smerenie 
a duhului, care poate ajunge la inimile poporului lui Dumnezeu. Eşti 
exaltat. Trebuie să-ţi examinezi motivele şi acţiunile şi să vezi dacă 
ai în vedere numai slava lui Dumnezeu. Nici fratele O., nici tu, nu 
sunteţi potriviţi să veniţi în întâmpinarea lipsurilor tineretului şi ale 
comunităţii, în general. Tu nu cauţi ca, în simplitate, să înţelegi cea 
mai bună modalitate de a-i ajuta. Când atât tu cât şi fratele O. vă 
părăsiţi locurile obişnuite şi luaţi loc în faţa poporului, pe platformă, 
acest lucru nu va avea cea mai bună influenţă. Când stai acolo, so- 
coteşti că trebuie să spui sau să faci ceva potrivit cu poziţia pe care 
ai luat-o. În loc să mergi sus, să spui câteva cuvinte la subiect, tu 
faci adesea observaţii lungi, care rănesc în realitate spiritul adunării. 
Mulți se simt uşuraţi când stai jos. Dacă ai fi într-un loc la ţară, unde 
ar fi puţini care să folosească timpul, astfel de observaţii lungi ar fi 
mai potrivite. 

Lucrarea Domnului este o lucrare mare şi în ea este nevoie să 
se angajeze oameni înţelepţi. Sunt căutaţi bărbaţi care pot să se 
adapteze la nevoile oamenilor. Dacă ai de gând să-i ajuţi pe oameni, 
nu trebuie să te aşezi pe o poziţie mai presus de ei, ci exact în 
mijlocul lor. Aceasta este greşeala cea mare a fratelui O. El este prea 

rigid. Pentru el nu este firesc să folosească simplitatea. El nu judecă 
de la cauză la efect şi nu va câştiga afecţiune şi iubire. Nu coboară 
la nivelul înţelegerii copiilor şi nu vorbeşte de o manieră mişcătoare, 
care să stingă inimile. El se ridică şi vorbeşte copiilor într-un anume 
fel, care nu le place şi nu le face nici un bine. Observațiile lui sunt, în 
general, lungi şi obositoare. Uneori, dacă s-ar fi spus numai un sfert 
din ceea ce s-a spus, ar fi rămas o impresie mult mai bună asupra 
minţii. 

Cei care îi învaţă pe copii trebuie să evite observaţiile plictisi- 
toare. Remarci scurte şi la subiect vor avea o influenţă binefăcătoare. 
Dacă trebuie să se spună mult, spune puţin în mai multe ocazii. 
Câteva cuvinte interesante acum, altele mai apoi, vor fi mult mai 
folositoare decât a le spune toate deodată. Vorbirile lungi împovă- 
rează mintea copiilor. Prea multă vorbărie îi face să le fie silă chiar 
şi de învăţătura spirituală, exact după cum mâncarea peste măsură 
împovărează stomacul şi micşorează apetitul, care duce chiar la a 
nu mai putea suferi hrana. Minţile oamenilor pot fi sătule de prea 
multă vorbărie. Lucrarea pentru biserică, dar mai ales pentru tineret, 
trebuie să fie învăţătură peste învăţătură, poruncă peste poruncă, 
puţin aici, puţin acolo. Lasă timp ca mintea să digere adevărurile cu 
care i-ai hrănit. Copiii trebuie atraşi spre cer, nu grăbit, ci încetinel. 

Battle Creek, Michigan, 2 oct. 1868. 


Importanţa stăpânirii de sine 


Iubite frate P.: Am încercat de mai multe ori să-ţi scriu, dar tot 
de atâtea ori am fost împiedicată. N-am să mai amân. De câteva 
zile, am simţit o nelinişte deosebită cu privire la tine. În iunie trecut, 
mi-au fost arătate unele lucruri în legătură cu tine. Am fost dusă 
înapoi în trecut şi mi s-a arătat viaţa ta dezorganizată şi debusolată. 
Erai fără Dumnezeu. Viaţa ta a fost grea şi nesăbuită. Totuşi, am 
văzut că Dumnezeu ţi-a cruțat, din îndurare, viaţa de mai multe ori, 
când ţi se părea că nici o putere sau înţelepciune omenească nu 
putea s-o menţină. Tu eşti o minune a îndurării. Când viaţa ta a fost 
într-un pericol iminent, Hristos, Avocatul tău, a pledat în favoarea 
ta: „Tată, mai cruţă-i viaţa puţin. El a fost un pom neroditor, care a 
făcut umbră pământului; totuşi, nu-l tăia. Eu voi mai aştepta puţin 
cu răbdare, şi am să văd dacă nu va aduce rod. Voi impresiona inima 
lui cu adevărul. ÎI voi convinge de păcat.“ 

Am văzut că Domnul ţi-a deschis calea să asculţi şi să-l serveşti. 
Paşii tăi au fost îndreptaţi spre vest, unde mediul avea să fie mai 
favorabil, ca să creşti în har şi unde avea să fie mai puţin dificil să-ţi 
formezi un caracter pentru cer. Tu ai venit în căminul nostru şi ai fost 
primit în inimile noastre. Toate acestea au fost rânduite de Domnul. 
Tu n-ai avut experienţa care era necesară spre a trăi o viaţă pe care 
Dumnezeu s-o aprobe. Tu ai fost aşezat acolo unde, în câteva luni, 
puteai să obţii mai multă cunoştinţă despre adevăr decât ai fi putut 
obţine de-a lungul anilor, dacă ai fi rămas în răsărit. 

Îndurătorul nostru Mare Preot cunoştea slăbiciunea şi erorile 
tale şi nu te-a lăsat, în lipsa ta de experienţă, să lupţi cu vrăjmaşul 
cel mare în mijlocul mediului nefavorabil. Dacă ai fi rămas în..., 
n-ai fi reţinut adevărul. Opoziția pe care ai fi primit-o ţi-ar fi trezit 
combativitatea şi ai fi dezonorat adevărul prin spiritul tău pripit; şi 
apoi, pe măsură ce apăreau obstacole în călătoria ta creştină, te-ai 
descurajat şi ai fi renunţat la adevăr. Trebuie să fii recunoscător 
pentru aceasta. Inima ta ar trebui să fie plină de recunoştinţă faţă de 

iubitorul Mântuitor, pentru îndurarea Lui faţă de tine, care ai abuzat 
atât de mult timp de iubirea Sa. 

Mi s-a arătat că tu ai fost o piatră din carieră, în stare brută, care 
avea nevoie să fie cioplită, ajustată şi lustruită mai înainte de a putea 
fi pusă în clădirea cerească. O parte din această lucrare a fost făcută 
pentru tine; dar, mai este încă o lucrare şi mai mare, care trebuie 
făcută! Ai fost foarte nefericit. Ai văzut partea aspră a vieţii. N-ai 
avut prea multă fericire, dar erai cel care stăteai în propria ta lumină, 
lipsindu-te de bine. În tinereţe, ai încurajat un spirit de nemulţumire; 
nu voiai să fii dirijat; ai ales să mergi pe propria ta cale, indiferent 
de judecata sau sfatul altora. Nu voiai să te supui controlului tatălui 
tău vitreg, pentru că doreai să mergi pe propria ta cale. El n-a găsit 
calea cea mai bună spre a te conduce, şi te-ai decis să nu respecţi 
autoritatea. De îndată ce avea să-ţi vorbească, tu aveai să iei poziţia 
de apărare. Combativitatea ta era mare şi aveai să te lupţi cu orice şi 
cu oricine contracara planurile tale. Chiar când erau făcute sugestii 
pentru o cale mai bună de urmat pentru planurile şi lucrările tale, 
tu aveai să izbucneşti într-o clipă. Te credeai cenzurat, te credeai 
învinuit şi te simţeai mâhnit din cauza celor mai buni prieteni ai tăi. 
Imaginaţia ta era bolnavă. Credeai că toată lumea era împotriva ta şi 
că soarta era extrem de grea. A fost grea, dar tu ai făcut-o aşa. 

Purtarea ta faţă de tatăl tău vitreg a fost nepotrivită. El n-a meritat 
să fie tratat de tine aşa cum a fost tratat. Avea greşeli şi a comis erori, 
dar în timp ce erai atent să le vezi într-o lumină gravă, nu-ţi vedeai 
greşelile tale. În providenţa lui Dumnezeu, soţia ta a fost doborâtă 
de boală. Ea a fost o femeie îngâmfată, dar s-a pocăit de păcatele 
sale, şi pocăinţa ei a fost acceptată de Dumnezeu. 

Calea a fost barată de o parte şi de alta, spre a te împiedica 
de la pierzare. Domnul a adus duhul tău nesupus şi neîmblânzit în 
supunere faţă de El. Printr-un amestec de judecată şi îndurare, ai 
fost adus la pocăință. Ca şi Iona, tu ai fugit de datoria prezentă, pe 
mare. Dumnezeu ţi-a barat calea prin vizitele Providenţei Sale. Nu 
puteai să prosperi sau să fii fericit, pentru că n-ai vrut să-ţi laşi eul în 
urmă. Ai luat cu tine eul şi păcatul. Nutreai un spirit de nemulţumire 
şi neastâmpăr şi n-aveai să-ţi faci datoria. Doreai o schimbare, o 
lucrare mai mare. Ai devenit un temperament hoinar. 

Privirea scumpului Mântuitor a fost asupra ta, altfel ai fi fost 
lăsat în starea ta de nedescris şi în păcatele tale pentru a deveni 

stricat în caracter şi mizerabil în starea materială. În timp ce erai 
într-o ţara străină şi în timpul bolii, ai simţit starea ta tristă, pustie 
şi deznădăjduită. Ai petrecut nopţi lungi şi zile grele de nelinişte 
şi durere, departe de mama şi surorile tale, numai cu străini, care-ţi 
făceau un serviciu amabil pentru tine, şi fără nici o speranţă creştină, 
care să te întărească. 

Tu căutai fericirea, dar n-ai obținut-o. Ai neglijat sfatul mamei 
tale şi rugăminţile ei stăruitoare, de a nu călca poruncile lui Dum- 
nezeu. Uneori, neglijenţa aceasta ţi-a pricinuit amărăciune în suflet. 
Dar nu pot să mă ocup de fiecare amănunt, pentru că nu sunt în 
putere. Voi stărui asupra celor mai importante lucruri care mi-au fost 
arătate. 

Am văzut că în faţa ta este o lucrare pe care tu nu o înţelegi. Este 
aceea de a muri faţă de eu, de a răstigni eul. Tu ai un temperament 
iute, impetuos, pe care trebuie să-l supui. Ai trăsături nobile de 
caracter, care îți vor asigura prieteni, dacă temperamentul tău pripit 
nu răneşte. Ai un ataşament puternic faţă de cei care se interesează 
de tine. Când înţelegi bine lucrurile, eşti conştiincios; dar adesea, 
acţionezi din impuls, fără să te opreşt să cugeţi. 

Judeci şi comentezi umblările şi purtările lor când nu le înţelegi 
poziţia şi lucrarea. Tu vezi lucrurile din punctul tău de vedere şi 
apoi eşti gata să pui la îndoială sau să condamni calea urmată de ei, 
fără să vezi fără părtinire problemele pe toate laturile. Tu nu cunoşti 
sarcinile altora şi nu trebuie să te simţi răspunzător pentru faptele lor, 
ci să-ţi îndeplineşti sarcina, lăsându-i pe alţii pe seama Domnului. 
Păstrează-ţi sufletul liniştit, cultivă pacea şi liniştea interioară şi fii 
recunoscător. 

Am văzut că Domnul ţi-a dat lumină şi experienţă, ca să poți 
vedea caracterul păcătos al unui temperament pripit şi să-ţi stăpâneşti 
pasiunile. Nefăcând acest lucru, în mod sigur vei pierde viaţa veşnică. 
Trebuie să învingi această boală a închipuirii. Tu eşti extrem de 
sensibil, şi când se spune un cuvânt care favorizează o cale opusă 
faţă de cea pe care o urmezi, eşti rănit. Te simţi mustrat şi trebuie 
să te aperi, să-ţi salvezi viaţa; şi în efortul tău de a-ţi salva viaţa, o 
pierzi. Tu ai o lucrare de făcut, să mori faţă de eu şi să cultivi un 
spirit de toleranţă şi răbdare. Renunţă la ideea că nu eşti tratat cum 
se cuvine, că eşti nedreptăţit, că cineva doreşte să nu te lase în pace 

sau să-ți facă rău. Tu vezi fals lucrurile. Satana te face să ai aceste 
păreri denaturate. 

Iubite frate P., la Adams Center, cazul tău mi-a fost arătat din 
nou. Am văzut că n-ai reuşit mereu să exerciţi adevărata stăpânire 
de sine. Ai făcut eforturi; dar aceste eforturi au influențat numai 
partea din afară, ele n-au influențat izvorul acțiunii. Temperamentul 
tău iute ţi-a pricinuit adesea regret sincer, dureros şi condamnare de 
sine. Acest temperament pasionat, dacă nu este supus, va deveni un 
temperament arțăgos, căutător de greşeli, de altfel îl ai deja într-o 
oarecare măsură. Eşti gata să iei totul în nume de rău. Dacă cineva 
te împinge pe trotuar, eşti iritat, şi de pe buzele tale va ieşi un cuvânt 
de nemulţumire. Dacă conduci căruţa pe stradă şi dacă nu ţi se 
eliberează jumătate de drum, te vei revolta într-o clipă. Dacă ţi se 
cere să te dai la o parte din cale, spre a face un serviciu altora, tu 
te vei mânia şi agita şi vei socoti că s-a abuzat de demnitatea ta. 
Vei arăta tuturor păcatul tău caracteristic. Chiar şi înfăţişarea ta va 
arăta temperamentul tău nerăbdător, şi gura ta va părea întotdeauna 
gata să rostească un cuvânt mânios. Pentru acest obicei, ca şi pentru 
folosirea tutunului, abstinenţa totală este singurul leac sigur. În tine 
trebuie să aibă loc o schimbare totală. Adesea, simţi că trebuie să 
te păzeşti mai mult. Adesea spui în mod hotărât: „Am să fiu mai 
calm şi mai răbdător“, dar făcând aceasta, atingi răul numai pe latura 
exterioară; tu consimţi să păstrezi eul şi să-l supraveghezi. Trebuie 
să mergi mai departe decât atât. Numai puterea principiului poate 
alunga acest vrăjmaş nimicitor şi să aducă pace şi fericire. 

Ai spus de repetate ori: „Eu nu-mi pot stăpâni temperamentul. 
Trebuie să vorbesc“. Îţi lipseşte un duh blând şi smerit. Eul întreg 
este viu, şi tu stai să-l păzeşti continuu, ca să nu fie jignit sau insultat. 
Apostolul spune: „Căci voi aţi murit, şi viaţa voastră este ascunsă cu 
Hristos în Dumnezeu“ ( Coloseni 3, 3 ). Cei care sunt morţi faţă de 
eu nu vor fi aşa sensibili şi nu vor fi gata să reacționeze la tot ceea 
ce poate să-i irite. Morţii nu pot să simtă. Tu nu eşti mort. Dacă ai fi, 
şi viaţa ta ar fi ascunsă în Hristos, ai trece pe lângă o mie de lucruri 
pe care le observi acum şi care te supără, ca fiind nevrednice de 
observat; atunci te-ai apuca de cele veşnice şi ai fi deasupra acestor 
mărunte încercări ale vieţii. 

„Limba este o lume de nelegiuiri“. „Înţelepciunea face pe om 
răbdător, şi este o cinste pentru el să uite greşelile“. „Cine este încet 

la mânie, are multă pricepere, dar cine se aprinde iute, face multe 
prostii“. „Cel încet la mânie, preţuieşte mai mult decât un viteaz, 
şi cine este stăpân pe sine, preţuieşte mai mult decât cine cucereşte 
cetăți“. „Prea iubiții mei fraţi! Orice om să fie grabnic la ascultare, 
încet la vorbire, zăbavnic la mânie; căci mânia omului nu lucrează 
neprihănirea lui Dumnezeu“. „Cine îşi înfrânează vorbele, cunoaşte 
ştiinţa, şi cine are duhul potolit, este un om priceput“ ( Iacov 3, 6; 
Proverbe 19, 11; 14, 29; 16, 32; Iacov 1, 19.20; Proverbe 17, 27). 

Marele nostru Exemplu a fost înălţat spre a fi egal cu Dumnezeu. 
El era mare comandant în ceruri. Toţi sfinţii îngeri erau încântați să 
se închine înaintea Lui. „Şi când duce în lume pe Cel întâi născut, 
zice: «Toţi îngerii lui Dumnezeu să I se închine» ( Evrei 1,6). 
Isus a luat asupra Sa natura noastră. S-a dezbrăcat de slava, maiesta- 
tea şi bogăţiile Sale, pentru a duce la îndeplinire misiunea Lui, să 
mântuiască pe cel ce era pierdut. El n-a venit să I se slujească, ci 
să slujească altora. Isus, când a fost batjocorit, ultragiat şi insultat, 
nu s-a răzbunat. „Când era batjocorit, nu răspundea cu batjocuri“ ( 
] Petru 2, 23 ). Când cruzimea omului L-a făcut să sufere lovituri 
de bici să aibă şi răni dureroase, El n-a ameninţat, ci S-a încredinţat 
Celui care judecă după dreptate. Apostolul Pavel îi îndeamnă pe 
fraţii din Filipi: „Să aveţi în voi gândul acesta, care era şi în Hristos 
Isus: El măcar că avea chipul lui Dumnezeu, totuşi n-a crezut ca un 
lucru de apucat, să fie deopotrivă cu Dumnezeu, ci S-a dezbrăcat pe 
sine Însuşi şi a luat chip de rob, făcându-Se asemenea oamenilor“ 
( Filipeni 2, 5-7 ). Este slujitorul mai mare decât stăpânul? Hristos 
ne-a dat viaţa Sa ca model, şi noi Îl dezonorăm când pentru orice 
nimic devenim invidioşi şi suntem gata să ne irităm pentru fiecare 
vătămare, presupusă sau reală. Nu este o dovadă de spirit mărinimos 
să fii pregătit să aperi eul spre a-ţi păstra demnitatea. Mai bine vom 
suferi pe nedrept de o sută de ori decât să rănim sufletul printr-un 
spirit de revanşă, sau printr-o descărcare de mânie. Există putere 
care trebuie obţinută de la Dumnezeu. El poate ajuta. El poate da 
har şi înţelepciune. Dacă vei cere în credinţă, vei primi; dar trebuie 
să veghezi în rugăciune. Veghează, roagă-te, lucrează, aceasta să fie 
lozinca ta. 

Soţia ta poate fi o binecuvântare, dacă ar lua asupra ei doar răs- 
punderea care este de datoria ei s-o ia. Dar ea a fugit de răspundere 
toată viaţa şi acum este în pericol de a fi influenţată, în loc să te 

influențeze pe tine. În loc să aibă asupra ta o influență blândă, înăl- 
țătoare, există pericolul pentru ea să gândească cum gândeşti tu, şi 
să acţioneze cum acţionezi tu fără să ajungă în adâncime spre a fi 
călăuzită de principiu în toate acţiunile ei. Voi simpatizaţi unul cu 
altul şi, din nefericire, vă ajutaţi unul pe altul să vedeţi problemele 
incorect. Ea poate exercita o influenţă spre bine, dar are un spirit 
care aduce indolenţă spirituală şi lenevie. Ea este împotrivă să se 
angajeze în vreo lucrare bună, dacă nu-i plăcută şi agreabilă. Care a 
fost păcatul lui Meroza? Nefăcând nimic. Ei n-au fost condamnaţi 
pentru păcate mari, ci pentru că n-au venit să-L ajute pe Domnul. 

Am văzut că soţia ta nu se înţelege pe sine. În tinereţea ei, s-a 
ferit să-şi asume răspunderi şi nu este dispusă să se angajeze în ele 
nici acum. Ea este înclinată să se bizuie pe alţii, mai degrabă decât 
pe propriile ei puteri. N-a încurajat o independenţă mărinimoasă. 
Trebuia să se fi educat cu ani în urmă, să poarte sarcini. Ea nu 
este sănătoasă. Este predispusă spre amorţirea ficatului şi nu este 
înclinată spre exerciţiu. Nu are capacitate de a se apuca de lucru în 
afară de cazul că se vede obligată. Ea mănâncă aproape o cantitate 
dublă faţă de cât ar trebui să mănânce. Tot ce ia în stomac, peste ceea 
ce organismul ei poate să transforme în sânge bun, devine materie 
de prisos, care împovărează organismul în asimilarea ei. 

Organismul ei este împovărat cu o grămadă de materie care îl 
stinghereşte în lucrarea lui, şi-i slăbeşte forţa vitală. 

A mânca mai mult decât poate organismul să digere dă naştere 
unui sânge stricat şi suprasolicită vitalitatea într-o mai mare măsură 
decât munca sau exerciţiu fizic. Această mâncare peste măsură dă 
naştere la o amorţire surdă. Nervii creierului sunt solicitaţi să ajute 
organele digestive, şi în felul acesta sunt continuu suprasolicitaţi, 
slăbiţi şi amorţiţi. Aceasta lasă în cap un simţământ de slăbiciune, 
care face ca soţia să fie expusă într-o zi unui şoc de paralizie. Ea are 
nevoie să nu fie încurajată să înceteze exerciţiul. Nimic n-ar fi atât 
de periculos pentru ea ca a nu-şi solicita corpul pentru exerciţiu fizic 
activ. Exerciţiul fizic este foarte important. Acesta îi va întări corpul 
şi mintea. Când îşi va da seama de responsabilitatea poziţiei ei şi 
va vedea folosul care va rezulta din ea, căutând să aibă o ţintă în 
viaţă nu va fi dispusă să se afunde în indolenţă şi să evite greutăţile. 
Ea nu pune inimă în ceea ce face; de aceea se mişcă prea mult 
întocmai ca o maşină, simțind că munca este o povară. Atâta timp 

cât simte în felul acesta, ea nu poate să-şi dea seama de acea viaţă 
nouă şi vigoare, care sunt privilegiul ei să le aibă. Îi lipseşte spiritul 
şi energia. Ea este prea mult înclinată să stea pierdută în slăbiciune 
şi insensibilitate de plumb. Toropeala grea, pe care o simte, poate 
fi biruită numai printr-o dietă chibzuită, stăpânire perfectă asupra 
apetitului şi a tuturor pasiunilor, şi în solicitarea voinţei ca s-o ajute 
la exerciţii. Ei îi lipseşte voinţa ca să electrizeze puterea nervilor, 
aşa încât să poată rezista indolenţei. 

Soră P., tu nu poţi fi de folos niciodată în lume, dacă hotărârile 
tale nu sunt puternice spre a te face în stare să birui această indis- 
poziţie de a te îngriji şi a purta poveri. Pe măsură ce exersezi zilnic 
forţele din tine, sarcina va deveni mai puţin grea, până ce va ajunge 
să fie a doua ta natură, să-ţi faci datoria, să fii harnică şi să porți 
de grijă. Te poţi obişnui să cugeţi, când îţi împovărezi mai puţin 
stomacul. Povara aceasta îngreunează creierul. 

De asemenea, trebuie să ai o ţintă, un scop în viaţă. Unde nu 
există un scop, există o predispoziţie spre indolenţă; dar unde se are 
în vedere un obiectiv suficient de important, toate puterile minţii 
vor intra într-o activitate spontană. Pentru a avea succes în viaţă, 
cugetul trebuie să fie neclintit îndreptat asupra obiectivului vieţii, şi 
nu să fie lăsat să rătăcească şi să fie ocupat cu lucruri fără importanţă 
sau să fie mulţumit cu contemplare inactivă, care este rodul fugii de 
răspundere. Proiectele nerealizate strică mintea. 

Începe cu ziua de azi. Fă totul cu voinţă, cu toată inima. Trebuie 
să te hotărăşti să faci ceva care îţi va cere atât efort mintal cât şi fizic. 
Inima ta trebuie să fie unde este munca ta. Sarcina care îți este acum 
în faţă este tocmai lucrarea pe care doreşte cerul s-o îndeplineşti. A 
visa la o lucrare îndepărtată şi a-ţi imagina un plan cu privire la viitor 
se vor dovedi fără folos şi te vor face nepotrivită pentru o lucrare 
oricât de mică ar putea să fie, dar pe care cerul ţi-o pune astăzi în 
faţă. Preocuparea ta să fie nu să faci vreo lucrare mare, ci să faci cu 
voioşie şi bine lucrarea pe care o ai de făcut astăzi. Ție ţi-au fost 
încredinţaţi talanți spre a fi dublaţi. Răspunzi de folosirea lor corectă 
sau de irosirea lor. Nu trebuie să aspiri la lucruri mari spre a face 
serviciu mare, ci să faci lucrul tău cel mic. Îmbunătăţeşte-ţi talentele, 
chiar dacă sunt puţine şi fie ca simţământul de responsabilitate faţă 
de Dumnezeu, pentru folosirea lor corectă, să rămână asupra ta. 

Nu trebuie să te aştepţi să eviţi durerea şi oboseala în muncile 
grele şi în necazurile vieţii. Fiul lui Dumnezeu a fost părtaş al naturii 
umane. Adesea, El a fost obosit cu trup şi suflet. El a spus: „Cât este 
ziuă trebuie să lucrez lucrările Celui ce M-a trimis; vine noaptea, 
când nimeni nu mai poate să lucreze“ ( loan 9,4 ). Tu trebuie 
să încetezi să mai visezi departe, ci să cugeţi la îndatoririle tale 
prezente, şi să le îndeplineşti cu voioşie. 

Lumea aceasta nu este cerul creștinului. Ea este un simplu loc de 
ajustare. Este scena luptelor vieţii noastre, a conflictelor şi a durerilor 
noastre; şi este important ca toţi să ne prindem cu hotărâre de acea 
lume mai bună, unde, când lupta se va încheia, se va găsi pace, 
bucurie şi binecuvântare de care să ne bucurăm pentru totdeauna. Am 
văzut că amândoi veţi fi în mare pericol de a naufragia în credinţă, 
din cauză că v-aţi unit să priviţi problemele într-o lumină falsă. 
Amândoi aveţi de făcut o mare lucrare pentru voi înşivă, dar voi 
sunteţi în pericol să vă orbiţi ochii cu greşeli reciproce. 

Sora P. trebuie să se păzească să nu stârnească temperamentul 
iute al soţului ei, povestindu-i presupusele ei motive de nemulţumire 
spre a obţine simpatie. El vede lucrurile într-o lumină puternică 
şi simte adânc cu privire la probleme care nu merită să fie luate 
în seamă. Ea va trebui să înveţe acest lucru şi să înţeleagă că este 
înţelept să tacă. Ea are nevoie de puterea răbdării. Este mult mai 
uşor să vâri în minte un lucru decât să-l scoţi afară după ce se află 
acolo. Este mai uşor să stărui asupra unei presupuse greşeli decât să 
pacifici sau să stăpâneşti simţămintele o dată ce au fost trezite. 

Fratele P. are calităţi care ar fi excelente, dacă ar fi perfecţionate 
prin influenţele înălţătoare ale religiei curate. El poate fi de folos. 
Numai o evlavie sinceră îl poate califica să-şi îndeplinească îndato- 
ririle sale în această lume şi să-l facă potrivit pentru cer. Un caracter 
ceresc trebuie dobândit pe pământ, frate al meu, altfel nu-l vei avea 
niciodată; de aceea, trebuie să te angajezi de îndată în lucrarea pe 
care o ai de făcut. Trebuie să lucrezi serios pentru a fi potrivit pentru 
cer. Trăieşte pentru cer. Trăieşte prin credinţă. 

Frate P., tu eşti o piatră brută; dar mâna unui meşter iscusit este 
asupra ta. Vrei să-L laşi să te cioplească, să te taie şi să te lustru- 
iască pentru acea clădire care este clădită fără zgomotul securii sau 
ciocanului? Nici o lovitură nu va mai fi dată după încheierea harului. 
Tu trebuie ca acum, în timpul harului, să-ţi învingi temperamentul 

tău impetuos, altfel, în cele din urmă, vei fi despărțit de Dumnezeu. 

Isus vă iubeşte pe amândoi şi vrea să vă salveze, dacă vreţi să fiți 
salvaţi în felul hotărât de El. Voi puteţi avea religie experimentală, 
dacă într-adevăr însetaţi şi flămânziţi după ea. Mergeţi la Dumnezeu 
cu credinţă şi umilinţă, cereţi şi veţi primi; dar să vă aduceţi aminte 
că ucenicul nu este mai mare decât Învățătorul, nici slujitorul nu este 
mai mare decât Domnul lui. Voi trebuie să cultivați acea umilinţă şi 
smerenie a duhului care era în Hristos. 

Battle Creek, Michigan, 9 februarie 1869. 


Hărnicie şi economie 


Iubite frate R: Căutam ocazia să vă scriu, dar am fost bolnavă şi 
n-am fost în stare să scriu nimănui. Dar în această dimineaţă, am să 
încerc să scriu câteva rânduri. 

Când mi-au fost arătate îndatoririle poporului lui Dumnezeu, cu 
privire la cei săraci şi mai ales cu privire la văduve şi orfani, mi 
s-a arătat că soţul meu şi cu mine eram în pericolul de a lua asupra 
noastră poveri pe care Dumnezeu nu le-a pus asupra noastră, şi, prin 
aceasta, să ne micşorăm curajul şi puterea prin creşterea grijilor şi 
a neliniştii noastre. Am văzut că soţul meu a mers, în cazul vostru, 
mai departe decât era datoria lui să meargă. Interesul lui pentru voi 
l-a făcut să-şi ia o sarcină pe care a purtat-o în afara datoriei lui şi 
care nu v-a fost de nici un folos, ci a încurajat în voi dispoziţia de a 
depinde de fraţii voştri. Voi priviţi la ei, ca să vă ajute, să vă susţină, 
în timp ce nu munciţi aşa de greu ca ei, nici nu economisiţi deloc 
timpul, aşa cum socotesc ei că este datoria lor să facă. 

Mi-a fost arătat, fratele şi sora mea, că aveţi multe de învăţat. Voi 
n-aţi trăit în limita mijloacelor voastre. N-aţi învăţat să economisiţi. 
Dacă câştigaţi salarii mari, nu ştiţi cum să faceţi să cheltuiţi în 
măsura în care este posibil. Voi vă consultaţi cu gustul şi apetitul 
vostru, în loc să fiți prudenţi. Uneori, cheltuiţi bani pentru o calitate 
de hrană pe care fraţii voştri nu şi-o pot îngădui. Banii alunecă prea 
uşor din buzunarul vostru. 

Sora R. are o sănătate slabă. Ea îşi satisface apetitul şi îşi împo- 
vărează prea mult stomacul. Ea îl împovărează prin mâncare prea 
multă şi de o calitate menită a nu fi cea mai bună pentru organismul 
ei. Mănâncă mult, şi face numai puţin exerciţiu; în felul acesta, orga- 
nismul este sever împovărat. Conform cu lumina pe care ne-a dat-o 
Domnul, hrana simplă este cea mai bună spre a asigura sănătatea şi 
puterea. Pentru sănătatea ei, este necesar exerciţiul fizic. 

Lepădarea de sine este o lecţie pe care ambii o mai aveţi de 
învăţat. Limitează-ţi apetitul, frate R. Dumnezeu ţi-a dat un capital 
de putere. Aceasta este de mai mare valoare pentru tine decât banii, 

şi ar trebui preţuită mult mai mult. Tăria nu poate fi cumpărată cu 
aur sau argint, cu case sau ţarine. Ea este o mare avere pe care o 
posezi. Dumnezeu cere să foloseşti cu chibzuinţă capitalul şi puterea 
cu care te-a binecuvântat. Tu eşti tot atât de mult un ispravnic al Lui, 
ca şi cel care are un capital sub formă de bani. Este tot atât de rău 
pentru tine să nu reuşeşti să foloseşti puterea ta spre cel mai bun 
avantaj, precum este pentru un om bogat care cu zgârcenie reţine 
bogăţiile lui pentru că îi place să facă aşa. Tu nu faci efortul pe care 
ar trebui să-l faci pentru a-ţi întreţine familia. Poţi lucra, şi lucrezi 
dacă lucrarea este convenabil pregătită pentru a fi efectuată, dar nu te 
străduieşti să te apuci de lucru, simțind că este o datorie să foloseşti 
timpul şi puterea cât mai avantajos posibil şi cu frică de Dumnezeu. 

Tu ai avut o ocupaţie care, uneori, putea să producă profituri 
mari. După ce ai câştigat bani, n-ai căutat să economiseşti, având 
în vedere un timp când banii nu aveau să fie câştigaţi aşa uşor, ci ai 
cheltuit mult pentru lipsuri imaginare. Dacă tu şi soţia ta aţi fi înţeles 
că este o datorie pe care v-a prescris-o Dumnezeu să vă lepădaţi 
de gustul şi de dorinţele voastre şi să faceţi provizii pentru viitor, 
în loc să trăiţi numai pentru prezent, acum aţi fi putut avea o viaţă 
îmbelşugată, şi familia voastră ar fi avut o viaţă confortabilă. Voi 
aveţi de învăţat o lecţie, ca să nu fiţi înapoiaţi în învăţătură. Este 
aceea de a privi ceva mai departe. 

Sora R. s-a sprijinit prea mult pe soţul ei. Ea a fost toată viaţa 
prea dependentă de alţii pentru simpatie, crezându-se şi făcând din 
sine un centru. A fost dezmierdată prea mult şi n-a învăţat să fie 
încrezătoare în sine. Ea n-a fost de ajutor pentru soţul ei, aşa cum 
ar fi putut să fie în lucrurile vremelnice sau spirituale. Ea trebuie 
să înveţe să poarte infirmităţi trupeşti şi nu să stăruie asupra lor aşa 
cum face. Trebuie să ducă luptele vieţii pentru ea însăşi; asupra ei 
apasă o responsabilitate individuală. 

Soră R., viaţa ta a fost greşită. Tu te-ai complăcut în a citi orice 
şi de toate. Mintea ta n-a profitat de atât de multă lectură. Nervii tăi 
au fost excitaţi, în timp ce urmăreai grăbită istorisirea. Dacă copiii 
tăi te întrerupeau, în timp ce erai ocupată cu cititul, vorbeai agitată şi 
nerăbdătoare. N-ai stăpânire de sine, şi de aceea nu reuşeşti să-i ţii 
pe copiii tăi cu o mână fermă, cumpănită. Tu acţionezi din impuls. 
Îi răsfeţi şi le faci pe voie, apoi te agiţi, îi certi şi eşti aspră. Această 
manieră schimbătoare este foarte derutantă pentru ei. Ei au nevoie 

de o mână fermă sigură, pentru că sunt nestatornici. Au nevoie de 
disciplină regulată, înţeleaptă şi rațională. 

Tu poţi scăpa de multă încurcătură, dacă iei atitudinea de femeie 
şi acţionezi din principiu, şi nu din impuls. Tu ţi-ai închipuit că 
soţul tău trebuie să fie cu tine şi că tu nu poţi sta singură. Trebuie 
să înţelegi că datoria lui este să-şi întreţină familia. Tu trebuie să 
ajungi să te lipseşti de dorinţele tale, şi să nu-l faci să simtă că el 
trebuie să se adapteze după tine. Ai o parte de acţiune în purtarea 
sarcinilor vieţii. Tu trebuie să te înarmezi cu curaj şi tărie. Fii femeie, 
nu un copil capricios. Ai fost răsfăţată şi poverile tale au fost purtate 
timp prea îndelungat. Acum este de datoria ta să cauţi să renunţi la 
dorinţele tale, şi să acţionezi din principiu pentru binele actual şi 
viitor al familiei tale. Tu nu te simţi bine; dar, dacă vei cultiva un 
spirit mulţumit şi vesel, vei înţelege mai bine viaţa aceasta şi, de 
asemenea, şi viaţa viitoare. 

Frate R., este datoria ta să foloseşti cu atenţie şi judicios capitalul 
de putere pe care ţi l-a dat Dumnezeu. 

Soră R., creierul tău este obosit şi împovărat din cauza cititului. 
Trebuie să renunţi la înclinația de a aduna în mintea ta tot ceea ce 
poate ea să înghită. Nu ţi-ai folosit timpul în modul cel mai potrivit. 
N-ai folosit nici tu, nici cei din jurul tău. Te-ai rezemat de mama ta 
mai mult decât era spre binele tău. Dacă ai fi depins mai mult de 
puterile tale, dacă ai fi avut mai multă încredere în tine, ai fi fost mai 
fericită. Acum trebuie să-ţi porți poverile cum poţi mai bine şi să-l 
încurajezi pe soţul tău să şi le poarte pe ale lui, făcând lucrarea sa. 
Dacă ai fi renunţat la gustul tău pentru citit şi la dorinţa de a te place 
pe tine, dacă ai fi consacrat mai mult timp pentru exerciţiu fizic şi 
ai fi mâncat ordonat hrană potrivită şi sănătoasă, ai fi evitat multă 
suferinţă. O parte din această suferinţă a fost imaginară. Dacă ţi-ai fi 
fortificat mintea să reziste la predispoziția de a ceda infirmităților, 
n-ai fi avut crize nervoase. Mintea ta trebuie să fie atrasă de la tine 
spre îndatoririle gospodăriei, ţinându-ţi casa în ordine, curăţenie, şi 
cu gust. Lectura multă şi îngăduirea ca mintea să fie abătută spre 
lucruri mici, te-a făcut să-ţi neglijezi datoria faţă de copii şi faţă 
de gospodăria ta. Chiar acestea sunt sarcinile pe care ţi le-a dat 
Dumnezeu să le aduci la îndeplinire. 

Tu ai avut multă simpatie pentru tine însăţi. Mintea ta a fost 
atrasă asupra ta însăţi şi ai stăruit asupra sărmanelor tale simţă- 

minte. Sora mea, mănâncă mai puţin. Angajează-te în muncă fizică 
şi consacră-ţi mintea lucrurilor spirituale. Abţine-te de a te mai gândi 
la tine însăţi. Cultivă un duh mulţumit şi bine dispus. 

Vorbeşti prea mult despre lucruri fără importanţă. Nu câştigi nici 
o putere spirituală din aceasta. Dacă puterea folosită în discuţii ar 
fi consacrată rugăciunii, ai primi putere spirituală şi I-ai cânta lui 
Dumnezeu în inima ta. 

Eşti stăpânită de simţământ, nu de datorie şi principiu. Ai cedat 
simţămintelor tale de nostalgie şi ţi-ai vătămat sănătatea, nutrind un 
duh de frământare. Obiceiurile tale nu sunt sănătoase. Ai nevoie de 
reformă. Nici unul dintre voi nu este dispus să lucreze cum lucrează 
alţii, şi să mâncaţi cum mănâncă fraţii voştri. Dacă vă stă în putere să 
obţineţi lucruri, voi le aveţi. Este datoria voastră să faceţi economie. 

În contrast cu cazul vostru a fost prezentat acela al sorei S. 
Sănătatea ei este şubredă şi are de întreţinut doi copii, cu acul ei, 
primind foarte puţin pentru munca ei. Timp de ani de zile, cu greu a 
primit un ajutor minuscul. Sănătatea ei a avut de suferit din cauza 
bolii, dar, cu toate acestea, şi-a dus poverile. Acesta era într-adevăr 
un caz de caritate. Şi acum priviţi la cazul vostru. Un bărbat cu o 
familie mică şi cu un bun capital de putere, totuşi, înglodat mereu 
în datorii şi sprijinindu-se pe alţii. Aceasta este întru-totul greşit. 
Trebuie să învăţaţi nişte lecţii. La sora S., economia este lupta vieţii. 
Iată un om cu energii puternice şi totuşi nu se întreţine singur. Voi 
aveţi o lucrare de făcut. Trebuie să aveţi o regularitate în mâncare. 
Trăiţi tot timpul tot aşa de simplu cum trăiesc fraţii voştri. Trăiţi 
reforma sanitară. Isus a făcut o minune şi a hrănit cinci mii, iar apoi 
i-a învăţat o importantă lecţie de economie. „Strângeţi fărâmiturile 
care au rămas, ca să nu se piardă nimic“ (loan 6, 12). Îndatoriri, 
importante îndatoriri rămân asupra voastră. „Să nu datoraţi nimănui 
nimic“ ( Romani 13, 8 ). Dacă aţi fi infirmi, dacă n-aţi fi în stare să 
munciţi, fraţii voştri ar fi fost la datorie să vă ajute. În realitate, tot ce 
aveaţi nevoie de la fraţii voştri când aţi schimbat domiciliul vostru a 
fost un început. Dacă aţi fi fost atât de ambiţioşi, cum ar fi trebuit să 
fiţi, şi dacă tu şi soţia ta aţi fi fost de acord să trăiţi în limita banilor 
voştri, nu v-aţi fi aflat într-o criză financiară. Va trebui să munceşti 
pentru o leafă mică, ca şi pentru una mare. Hărnicia şi economia 
v-ar fi pus familia mai de mult într-o situaţie mult mai favorabilă. 
Dumnezeu doreşte să fii un ispravnic credincios al puterii tale. El 

doreşte ca tu s-o foloseşti pentru a aşeza familia ta deasupra lipsei şi 
dependenţei. 
Battle Creek, Michigan, 22 martie 1869. 


Stârnind opoziţie 


Iubită soră T: Mi-a fost arătat că, în viaţa ta religioasă, a existat 
o greşeală. Tu ai avut prea mult spirit combativ. În timp ce este 
privilegiul tău să cugeţi şi să acţionezi pentru tine însăţi, ai dus 
lucrul acesta prea departe. Ai avut mai multă independenţă decât 
umilinţă. Ai urmat o cale care mai degrabă irita decât pacifica. Era 
necesar să posezi fermitate, pentru ca să iei poziţie de apărare a 
adevărului; totuşi, adesea ai greşit, neavând acel duh blând şi liniştit 
pe care Dumnezeu îl preţuieşte foarte mult. În familia ta, ai avut 
de întâmpinat opoziţie şi un dezgust evident faţă de adevăr, dar tu 
n-ai reuşit să întâmpini aceste necazuri în maniera cea mai bună. Ai 
vorbit prea mult şi ai fost categorică. Ai amestecat prea puţină iubire 
şi delicateţe cu eforturile pentru familia ta, şi mai ales pentru soţul 
tău. Eşti în pericol să duci lucrurile la extreme, depăşind problema 
şi rănind în loc să vindeci. Oriunde poţi renunţa la judecată, fără să 
sacrifici principiile adevărului, este cel mai bine pentru tine să faci 
astfel, chiar dacă socoteşti că ai dreptate. Tu ai o responsabilitate, 
o identitate, care nu pot fi absorbite de soţul tău. Totuşi, există o 
legătură care face din voi unul, şi în multe lucruri, dacă ai fi fost mai 
pentru tine. Eşti 

prea pretențioasă. Tu nu cauţi să-i câştigi pe cei care se deosebesc 
de tine. Îţi dai seama repede când eşti în avantaj şi îl foloseşti la 
maximum. Dacă ai avea mai multă răbdare, amestecată cu iubirea 
cea dulce şi, dacă, de dragul lui Hristos, ai trece peste multe lucruri, 
fără să le iei şi să insişti acasă asupra lor, creând astfel simţăminte 
neplăcute, influenţa ar fi fost mai bună, mai salvatoare. Tu ai nevoie 
de iubire, milă delicată şi afectuoasă. 

Tu sesizezi adevărul şi apoi indici unuia şi altuia cum să-l pună 
în practică; şi, dacă ei n-au reuşit să corespundă indicaţiei date de 
tine, te distanţezi de ei. Nu te poţi întovărăşi cu ei, şi iubirea pentru 
ei se stinge în inima ta, când în realitate, ei sunt aproape tot atât de 
corecţi ca şi tine. Tu îţi faci singură vrăjmaşi, când ai putea să ai 

prieteni. Ai un temperament înflăcărat şi categoric, şi când sesizezi 
puncte ale adevărului, duci chestiunea la extreme. În felul acesta, 
respingi persoanele, în loc să le câştigi şi să le legi de inima ta. 
Tu te uiţi la trăsăturile de caracter faţă de care se poate obiecta, 
ale celor cu care te asociezi, şi stărui asupra aparentelor nepotriviri 
şi greşeli, trecând cu vederea bunele lor trăsături de caracter. Am 
fost îndrumată la textul din Scriptură: „Încolo, fraţii mei, tot ce este 
adevărat, tot ce este vrednic de cinste, tot ce este drept, tot ce este 
curat, tot ce este vrednic de iubit, tot ce este vrednic de primit, orice 
faptă bună, şi orice laudă, aceea să vă însufleţească“ ( Filipeni 4, 
8 ). Asupra acestora, iubită soră, poţi să meditezi şi să cugeţi cu 
folos. Stăruie asupra calităţilor bune ale celor cu care vii în contact, 
şi priveşte cât poţi mai puţin la greşelile şi scăderile lor. Tu ai prea 
mult spirit vindicativ şi împrăştii confuzie şi ceartă. Trebuie să-ţi 
schimbi viaţa şi caracterul dacă vrei să fii pusă vreodată alături de 
cei care aud cuvintele: „Ferice de cei împăciuitori, căci ei vor fi 
chemaţi fii ai lui Dumnezeu“ ( Matei 5, 9 ). De pe buzele tale să nu 
iasă altceva decât cuvinte amabile, iubitoare, cu privire la membrii 
familiei tale sau la membrii bisericii. 

Trebuie să-ţi deschizi inima pentru iubire, pentru acea iubire care 
sălăşluieşte în inima lui Isus. Dacă Isus te-ar fi tratat pe tine, cum 
îi tratezi tu pe cei faţă de care te deosebegşti, cu siguranţă că te-ar 
găsi într-o stare de profundă întristare. Cazul tău ar fi aproape fără 
speranţă. Dar mulţumesc Domnului că avem un Mare Preot milostiv 
la care putem ajunge cu simţământul slăbiciunilor noastre. Tu i-ai 
pus la încercare pe alţii şi ai mers pe o cale spre ei, pe care Cerul 
n-o aprobă. Ai o lucrare de făcut, aceea de a lăsa ca influenţa calmă 
a harului lui Dumnezeu să intre în inima ta; caută blândeţea, caută 
neprihănirea. 

Eşti geloasă pentru adevăr. Îl iubeşti şi doreşti să investeşti ceva 
în el. Aceasta este foarte bine, dar fii atentă ca învăţăturile pe care 
le dai altora să se sprijine pe exemplu. Trebuie să cauţi pacea. Poţi 
face aceasta fără să sacrifici vreun principiu al adevărului. Tu ţi-ai 
făcut drum, tunând şi fulgerând, şi acum trebuie să faci ca influenţa 
ta să fie blândă, calmă, plăcută, în loc să stârnească opoziţie. Ai 
avut o prea mare parte de încredere de sine, de preţuire de sine şi de 
înălţare de sine. Acum trebuie să-L înalţi pe Isus şi să imiţi viaţa Lui 
inofensivă, a cărui pace L-a urmat peste tot. 

Tu, sora mea, te vei dovedi a fi un necaz pentru poporul lui 
Dumnezeu, dacă nu eşti dispusă să înveţi şi să fii sfătuită. Nu trebuie 
să continui să crezi că ştii totul. Trebuie să mai înveţi multe lecţii 
despre a fi desăvârşită înaintea lui Dumnezeu. Cea mai plăcută şi 
mai bună lecţie de învăţat va fi cea a smerenie. „Învăţaţi de la Mine“, 
zice umilul Nazarinean, „căci Eu sunt blând şi smerit cu inima; şi 
veţi găsi odihnă pentru sufletele voastre“ ( Matei 11, 29 ). Această 
lecţie de blândeţe, toleranţă, răbdare şi iubire trebuie s-o mai înveţi 
şi s-o practici. Poţi fi o binecuvântare. Poţi să-i ajuţi pe cei care 
au nevoie de ajutor; dar trebuie să renunţi la panglica de măsurat, 
pentru că aceasta nu-ţi este dată ţie s-o foloseşti. Există Unul care 
nu greşeşte în judecată, care înţelege slăbiciunile firii noastre căzute 
şi stricate, şi care reţine măsurătoarea pentru Sine. El cântăreşte în 
balanţa Sanctuarului, şi măsurarea lui dreaptă o vom accepta cu toţii. 

Greşeşti în comportamentul faţă de soţul tău. Trebuie să cultivi 
faţă de el mai multă gentileţe şi respect. Eşti extrem de pretențioasă. 
Tu duci lucrurile până la extreme şi-ţi vatămi sufletul şi adevărul. 
Faci ca adevărul să fie respingător şi ca sufletele să se teamă de el. 
Lasă ca iubirea să-ţi îndulcească cuvintele şi să dea calitate acţiunilor 
tale, şi atunci vei găsi o schimbare în aceia cu care te asociezi. Va fi 
pace, unire şi armonie, în loc de ceartă, gelozie şi discordie. Lasă ca 
iubirea şi delicateţea să fie exercitate, mai ales în familia ta, şi vei 
primi o binecuvântare. 

La 2 octombrie 1868, mi s-a arătat starea poporului care mărtu- 
riseşte a fi al lui Dumnezeu. Mulţi dintre ei erau în mare întuneric, 
totuşi, păreau a fi nesimţitori faţă de adevărata lor stare. Sensibilită- 
tile unui mare număr de credincioşi păreau a fi amorţite cu privire 
la lucrurile spirituale şi veşnice, în timp ce mintea lor părea să fie 
trează faţă de interesele lor lumeşti. Mulţi îndrăgeau idoli în inima 
lor şi practicau păcatul care i-a despărţit de Dumnezeu şi i-a făcut 
să fie trupuri ale întunericului. Am văzut doar câţiva care stăteau în 
lumină, care aveau discernământ şi spiritualitate, ca să descopere 
aceste pietre de poticnire şi să le îndepărteze din cale. Chiar bărbaţi 
care stau în posturi de răspundere, în inima lucrării sunt adormiţi. 
Satana i-a paralizat, pentru ca planurile şi înşelăciunile lui să nu 
poată fi întrezărite, în timp ce el este activ spre a prinde în cursă, a 
înşela şi a nimici. 

Unii dintre cei care ocupă postul de străjeri spre a avertiza po- 
porul de pericol, au renunţat la veghere şi înclină spre comoditate. 
Ei sunt santinele necredincioase. Aceştia rămân inactivi, în timp ce 
vrăjmaşul cel viclean intră în fortăreață şi lucrează cu succes în do- 
meniul lor spre a dărâma ceea ce Dumnezeu a poruncit să fie clădit. 
Ei văd că Satana îi înşeală pe cei fără experienţă, şi nebănuitori; 
totuşi, iau uşor totul, ca şi când n-ar avea nici un interes special, ca 
şi când lucrurile acestea nu i-ar privi pe ei. Ei nu sesizează nici un 
pericol special; nu văd nici un motiv să sune alarma. Lor li se pare 
că totul merge bine, şi nu văd nici o necesitate să înalțe sunetele cre- 
dincioasei trompete de avertizare, pe care le aud aduse de mărturiile 
cele lămurite spre a arăta poporului călcările lui de lege şi lui Israel 
păcatele lui. Mustrările şi avertizările acestea tulbură liniştea acestor 
santinele adormite şi iubitoare de tihnă, şi lor nu le place. În inimă, 
dacă nu în cuvinte, ei spun: „De acesta nu este nevoie. Acesta-i prea 
sever, prea dur. Oamenii aceştia sunt tulburaţi şi excitaţi fără să fie 
nevoie şi par să nu fie dispuşi să ne dea odihnă sau pace. «Destul! 
căci toată adunarea, toţi sunt sfinţi»“ ( Numeri 16, 3 ). Ei nu mai 

sunt dispuşi, ca noi să mai avem confort, pace sau fericire. Numai 
o muncă activă, trudă şi vigilenţă neîncetată vor mulţumi pe aceşti 
străjeri neraţionali, greu de a-i face potriviţi. De ce nu proorocesc 
lucruri liniştitoare, şi să strige: „Pace, pace? Atunci totul ar merge 
liniştit.“ 

Acestea sunt adevăratele simţăminte ale multora din poporul 
nostru. Şi Satana tresaltă de bucurie faţă de succesul lui de a stăpâni 
mintea celor care mărturisesc a fi creştini. El i-a înşelat, le-a amorţit 
sensibilităţile şi a înfipt steagul lui chiar în mijlocul lor, şi ei sunt atât 
de înşelaţi, încât nu ştiu că este chiar el. Oamenii n-au înălţat chipuri 
cioplite, totuşi, păcatul lor nu este mai mic înaintea lui Dumnezeu. 
Ei se închină lui Mamona. Lor le plac câştigurile lumeşti. Unii vor 
să facă orice sacrificiu pentru a-şi ajunge scopul. 

Poporul care pretinde a fi al lui Dumnezeu este un popor egoist 
şi purtător de grija eului. Credincioşii iubesc lucrurile din această 
lume şi iau parte la lucrările întunericului. Au plăcere de nedreptate. 
N-au iubire faţă de Dumnezeu, nici iubire faţă de semenii lor. Sunt 
idolatri şi stau mai rău, mult mai rău în faţa lui Dumnezeu decât 
păgânii, închinători la chipuri cioplite, care nu cunosc o cale mai 
bună. 

Urmaşilor lui Hristos li se cere să iasă din lume, şi să se separe, 
să nu se atingă de ceea ce este necurat, şi ei au făgăduinţa de a 
fi fii şi fiice ale Celui Prea Înalt, membri ai familiei regale. Dar 
dacă nu se conformează condiţiilor, ei nu vor putea să aibă parte de 
împlinirea făgăduinţei. O mărturisire de credinţă a creştinismului nu 
este nimic înaintea lui Dumnezeu; ci ascultarea adevărată, smerită 
şi binevoitoare de cerinţele Lui îi identifică pe copiii Lui adoptivi, 
primitori ai harului Său şi părtaşi ai marii Lui mântuiri. Aceştia 
vor fi deosebiți, un spectacol pentru lume, pentru îngeri şi pentru 
oameni. Caracterul lor deosebit şi sfânt va fi vizibil şi îi va deosebi 
în mod distinct de lume şi de pasiunile şi poftele ei. 

Am văzut că numai puţini dintre noi corespund acestei descrieri. 
Iubirea lor faţă de Dumnezeu este în vorbe, nu în faptă şi adevăr. Cur- 
sul acţiunii lor, lucrările lor, mărturisesc că ei nu sunt fii ai luminii, 
ci ai întunericului. Lucrările lor n-au fost făcute în Dumnezeu, ci în 
egoism şi nedreptate. Inimile lor sunt străine faţă de harul înnoitor al 
lui Dumnezeu. Ei n-au experimentat puterea transformatoare, care-i 
face să umble întocmai cum a umblat Hristos. Cei care sunt mlădiţe 

vii în Viţa cerească se vor împărtăşi de seva şi hrana Viței. Ei nu vor 
fi mlădiţe veştejite şi fără rod, ci vor prezenta viață şi vigoare, vor 
înflori şi vor aduce rod spre slava lui Dumnezeu. Vor fi atenți să se 
despartă de orice nelegiuire şi să desăvârşească sfinţenia în temere 
de Dumnezeu. 

Ca şi vechiul Israel, biserica L-a dezonorat pe Dumnezeul ei, 
prin îndepărtare de la lumină, neglijându-şi însărcinările şi abuzând 
de înaltul ei privilegiu de a fi deosebită şi curată în caracter. Membrii 
ei şi-au călcat legământul de a trăi pentru Dumnezeu şi numai pentru 
El. Ei s-au unit cu cei egoişti şi iubitori de lume. Mândria, iubirea 
de plăceri, şi păcatul au fost îndrăgite şi Hristos S-a îndepărtat, 
iar Duhul Său a fost stins în biserică. Satana lucrează alături de 
cei care mărturisesc a fi creştini şi, totuşi, sunt atât de lipsiţi de 
discernământ spiritual, încât ei nu-l descoperă. Ei nu simt povara 
lucrării. Adevărurile solemne pe care mărturisesc a le crede, nu sunt 
o realitate pentru ei. Ei n-au credinţă veritabilă. Bărbaţi şi femei vor 
da pe faţă toată credinţa pe care o au în realitate. După roadele lor 
îi veţi cunoaşte. Nu mărturisirea lor de credinţă, ci roadele aduse 
de ei arată caracterul pomului. Mulţi au doar o formă de evlavie, 
numele lor se află în registrul comunităţii, dar în cer au un raport 
pătat. Îngerul raportor a înregistrat cu credincioşie faptele lor. Fiecare 
faptă egoistă, fiecare cuvânt urât, fiecare datorie neîmplinită şi fiecare 
păcat ascuns, împreună cu orice prefăcătorie abilă, este înregistrat în 
cartea de aducere-aminte, ţinută de îngerul raportor. 

Foarte mulţi dintre cei care mărturisesc a fi slujbaşi ai lui Hristos 
nu sunt ai Lui. Ei îşi înşeală sufletele spre propria lor nimicire. În 
timp ce mărturisesc a fi slujitori ai lui Hristos, nu trăiesc în ascultare 
de voinţa Sa. „Nu ştiţi că, dacă vă daţi robi cuiva, ca să-l ascultați, 
sunteţi robii aceluia de care ascultați, fie că este vorba de păcat, 
care duce la moarte, fie că este vorba de ascultare, care duce la 
neprihănire?* ( Romani 6, 16 ). Mulţi dintre cei care mărturisesc a fi 
slujitori ai lui Hristos ascultă de alt stăpân, lucrând zilnic împotriva 
Stăpânului pe care mărturisesc că ÎI slujesc. „Nimeni nu poate sluji 
la doi stăpâni. Căci sau va ur? pe unul şi va iubi pe celălalt; sau va 
ținea la unul, şi va nesocoti pe celălalt. Nu puteți sluji lui Dumnezeu 
şi lui Mamona“ ( Matei 6, 24). 

Interese pământeşti şi egoiste angajează sufletul, mintea şi pu- 
terea celor care mărturisesc a fi urmaşi ai lui Dumnezeu. În mod 

practic, ei sunt slujitori ai lui Mamona. Ei n-au experimentat răs- 
tignirea faţă de lume, cu atracțiile şi poftele ei. Doar puţini dintre 
cei mulţi, care mărturisesc a fi urmaşi ai lui Hristos, pot să spună în 
cuvintele apostolului: „În ce mă priveşte, departe de mine să mă laud 
cu altceva decât cu crucea Domnului nostru Isus Hristos, prin care 
lumea este răstignită faţă de mine, şi eu faţă de lume!“ ( Galateni 
6, 14). „Am fost răstignit împreună cu Hristos, şi trăiesc dar nu 
mai trăiesc eu, ci Hristos trăieşte în mine. Şi viaţa pe care o trăiesc 
acum în trup, o trăiesc în credinţa în Fiul lui Dumnezeu, care m-a 
iubit şi S-a dat pe Sine Însuşi pentru mine“ ( Galateni 2, 20 ). Dacă 
viaţa poporului lui Dumnezeu este caracterizată de ascultarea de 
bunăvoie şi de iubire adevărată, lumina lor va lumina lumea cu o 
strălucire sfântă. Cuvintele adresate de Hristos ucenicilor Săi au fost 
destinate pentru toţi cei care aveau să creadă în Numele Lui: „Voi 
sunteţi sarea pământului. Dar dacă sarea îşi pierde gustul, prin ce îşi 
va căpăta iarăşi puterea de a săra? Atunci nu mai este bună de nimic, 
decât să fie lepădată şi călcată în picioare de oameni“ ( Matei 5, 13 
). O mărturisire a evlaviei, fără trăirea principiului, este tot atât de 
categoric fără nici o valoare precum este sarea fără proprietăţile ei 
de gust. Un pretins creştin fără principii este o batjocură, o ruşine 
pentru Hristos, o necinstire a Numelui Său. „Voi sunteţi lumina 
lumii. O cetate aşezată pe un munte nu poate să rămână ascunsă. ŞI 
oamenii n-aprind lumina ca s-o pună sub obroc, ci într-un sfeşnic, 
şi luminează tuturor celor din casă. Tot aşa să lumineze şi lumina 
voastră înaintea oamenilor, ca ei să vadă faptele voastre bune, şi să 
slăvească pe Tatăl vostru care este în ceruri“ ( Matei 5, 14-16). 
Faptele bune ale poporului lui Dumnezeu au o influenţă mai 
puternică decât cuvintele. Prin viaţa lor virtuoasă şi prin faptele lor 
neegoiste, cel care priveşte este făcut să dovedească şi el aceeaşi 
neprihănire care a produs roade atât de bune. El este încântat de acea 
putere de la Dumnezeu, care schimbă fiinţele omeneşti egoiste după 
chipul divin, şi Dumnezeu este onorat. Numele Lui este slăvit. Dar 
Domnul este dezonorat şi cauza Lui defăimată de poporul Său, care 
se află în robia lumii. Ei sunt prieteni cu lumea şi vrăjmaşi ai lui 
Dumnezeu. Singura lor nădejde de mântuire este să se despartă de 
lume şi să-şi păstreze separat caracterul lor ales şi sfânt. O, pentru 
ce nu vrea poporul lui Dumnezeu să se conformeze condiţiilor puse 
de El în Cuvântul Său? Dacă ar face aceasta, n-ar da greş în a-şi da 

seama de excelentele binecuvântări date de Dumnezeu celor smeriţi 
şi ascultători. 

Am fost uimită când am văzut întunericul teribil al multor mem- 
bri din comunităţile noastre. Lipsa adevăratei evlavii era astfel, încât 
ei erau unelte ale întunericului şi morţii, în loc să fie lumina lu- 
mii. Mulţi mărturiseau că-L iubesc pe Dumnezeu, dar prin fapte Îl 
tăgăduiau. Ei nu-L iubeau, nu-l slujeau şi nici nu ascultau de El. 
Interesele lor egoiste aveau prioritate. La mulţi părea să fie o alar- 
mantă lipsă de principii. Erau stăpâniţi de o influenţă neconsacrată 
şi păreau să nu aibă nici o temelie în ei. Am întrebat ce înseamnă 
lucrurile acestea. De ce există o astfel de lipsă de spiritualitate, aşa 
de puţini care aveau o experienţă vie în lucrurile religioase? Am 
fost îndrumată la cuvintele profetului: „Fiul omului, oamenii aceşti 
îşi poartă idolii în inimă, şi îşi pironesc privirile spre ceea ce i-a 
făcut să cadă în nelegiuire! Să Mă las Eu să fiu întrebat de ei? De 
aceea vorbeşte-le şi spune-le: «Aşa vorbeşte Domnul, Dumnezeu: 
Orice om din casa lui Israel, care îşi poartă idolii în inimă, şi care 
îşi pironeşte privirile spre ceea ce l-a făcut să cadă în nelegiuirea 
lui — dacă va veni să vorbească proorocului — Eu, Domnul, îi voi 
răspunde, în ciuda mulţimii idolilor lui, ca să prind în chiar inima lor 
pe aceia din casa lui Israel, care s-au depărtat de Mine, din pricina 
tuturor idolilor» ( Ezechiel 14, 3). 

Poporul lui Dumnezeu mi-a fost arătat ca fiind într-o stare de alu- 
necare. Ei n-au privirea numai spre slava lui Dumnezeu. Importantă 
este propria lor slavă. Ei caută să se slăvească pe ei înşişi şi cu toate 
acestea se numesc pe ei înşişi creştini. Marele subiect al învățăturilor 
lui Hristos a fost sfinţirea inimii şi curăţia vieţii. În predica Sa de pe 
munte, după ce a precizat ce trebuie făcut spre a fi binecuvântaţi, şi 
ce nu trebuie făcut, El a spus: „Voi fiţi dar desăvârşiţi, după cum şi 
Tatăl vostru cel ceresc este desăvârşit“ ( Matei 5, 48 ). 

Desăvârşire, sfinţenie, nimic mai puţin decât atât, le va da succes 
în aducerea la îndeplinire a principiilor pe care li le-a dat El. Fără 
această sfințire inima omenească este egoistă, păcătoasă şi stricată. 
Sfinţirea îl va face pe posesor să fie roditor şi bogat în fapte bune. 
El nu va obosi niciodată în facerea de bine şi nici nu va căuta să 
fie promovat în această lume. El priveşte înainte la timpul când 
Maiestatea Cerului îi va înălța pe cei sfințiți la tronul Său. Atunci le 
va spune: „Veniţi binecuvântaţii Tatălui Meu de moşteniţi Împărăţia 

care v-a fost pregătită de la întemeierea lumii“ ( Matei 25, 34 ). Apoi, 
Domnul enumeră faptele de lepădare de sine şi de milă, împreună 
simţire şi dreptate, pe care le-au făcut ei. Sfinţirea inimii va produce 
fapte corecte. Lipsa de spiritualitate şi de sfinţenie este ceea ce duce 
la fapte nedrepte, la invidie, ură, gelozie, bănuieli rele şi fiecare păcat 
oribil şi odios. 

Am încercat, în temere de Dumnezeu, să le prezint celor din po- 
porul Său pericolele şi păcatele lor, şi m-am străduit cu slabele mele 
puteri, cum am putut mai bine, să-i trezesc. Am prezentat lucruri 
uimitoare, care, dacă ar fi fost crezute, le-ar fi pricinuit întristare 
profundă şi groază şi i-ar fi condus la pocăință zeloasă de păcatele 
şi nelegiuirile lor. Am declarat înaintea lor că, din cele ce mi-au 
fost arătate, numai puţini din numărul celor care mărturisesc acum a 
crede adevărul, vor fi, în cele din urmă, mântuiţi — nu pentru că nu 
puteau fi mântuiţi, ci pentru că ei n-au vrut să fie mântuiţi în felul 
hotărât de Dumnezeu. Calea arătată de Domnul este prea îngustă şi 
poate prea strâmtă spre a le îngădui să intre atâta timp cât se prind 
de lume ori îndrăgesc egoismul sau păcatul de orice fel. Acolo nu 
există loc pentru astfel de lucruri; şi totuşi, sunt numai puţini cei 
care consimt să se despartă de ele, ca să poată merge pe calea cea 
îngustă şi să intre pe poarta cea strâmtă. 

Cuvintele lui Hristos sunt clare: „Nevoiţi-vă să intraţi pe uşa cea 
strâmtă. Căci vă spun că mulţi vor căuta să intre şi nu vor putea“ ( 
Luca 13, 24). Nu toţi cei care mărturisesc a fi creştini sunt creştini 
cu inima. Ei sunt acum păcătoşi în Sion, cum erau în vechime. Isaia, 
referindu-se la ziua lui Dumnezeu, vorbeşte despre ei: „Păcătoşii 
sunt îngroziţi în Sion, un tremur a apucat pe cei nelegiuiţi, care zic: 
«Cine dintre noi va putea să rămână lângă un foc mistuitor?» «Cine 
dintre noi va putea să rămână lângă nişte flăcări veşnice?» Cel ce 
umblă în neprihănire, şi vorbeşte fără vicleşug, cel ce nesocoteşte 
un câştig scos prin stoarcere, cel ce îşi trage mâna înapoi, ca să nu 
primească mită, cel ce îşi astupă urechea să nu audă cuvinte setoase 
de sânge, şi îşi leagă ochii să nu vadă răul, acela va locui în locuri 
înalte; stânci întărite vor fi locul lui de scăpare; i se va da pâine, şi 
apa nu-i va lipsi“ ( Isaia 33, 14-16). 

Sunt şi acum ipocriţi care tremură când îşi fac o cercetare de sine. 
Propria lor răutate îi va îngrozi în acea zi care are să vină curând 
asupra noastră, o zi când „Domnul iese din locuinţa Lui, să pedep- 

sească nelegiuirile locuitorilor pământului“ ( Isaia 26, 21 ). O, fie ca 
acea groază să-i poată apuca acum, ca să poată avea un simţământ 
viu al stării lor şi să se trezească cât timp există îndurare şi speranţă, 
să-şi mărturisească păcatele, să-şi umilească sufletele înaintea lui 
Dumnezeu, ca El să poată ierta fărădelegile lor şi să poată vindeca 
abaterile lor! Poporul lui Dumnezeu este nepregătit pentru a rămâne 
curat faţă de rele şi pofte în mijlocul pericolelor şi stricăciunilor 
acestui veac degenerat. Ei n-au îmbrăcat armura neprihănirii şi sunt 
nepregătiţi să lupte împotriva nelegiuirii existente. Mulţi nu ascultă 
de poruncile lui Dumnezeu, cu toate că ei mărturisesc a le păzi. Dacă 
ar fi credincioşi să asculte de orânduirile lui Dumnezeu, ar avea o 
putere care ar aduce convingere pentru inimile celor necredincioşi. 

Eu am căutat să-mi fac datoria. Am arătat păcatele speciale 
ale unora. Mi s-a arătat că, în înţelepciunea lui Dumnezeu, nu vor 
fi descoperite păcatele şi greşelile tuturor. Toți vor avea lumină 
suficientă spre a-şi vedea greşelile şi păcatele lor, dacă doresc să 
facă acest lucru, şi să le îndepărteze în mod serios spre a desăvârşi 
sfinţirea în temere de Domnul. Ei pot să vadă ce păcate a remarcat şi 
mustrat Dumnezeu la alţii. Dacă acestea sunt îndrăgite de ei, trebuie 
să ştie că Dumnezeu are oroare faţă de ele şi că sunt despărțiți de 
EI; şi dacă nu se apucă cu zel şi serios să le îndepărteze, vor fi lăsaţi 
în întuneric. Dumnezeu este prea curat spre a privi la nelegiuire. 
Un păcat este tot atât de grav înaintea Lui într-un caz, ca şi în altul. 
Nici o excepţie nu va fi făcută de un Dumnezeu nepărtinitor. Aceste 
mărturii individuale li se adresează tuturor celor vinovaţi, cu toate 
că numele lor nu sunt cuprinse într-o mărturie specială, dată; şi dacă 
persoanele închid ochii şi îşi acoperă păcatele, pentru că numele 
lor n-au fost arătate în mod special, ele nu vor fi binecuvântate de 
Dumnezeu. Ele nu pot înainta în viaţa spirituală, ci vor deveni din 
ce în ce mai întunecate, până ce lumina cerului va fi complet retrasă. 

Cei care mărturisesc evlavia, dar nu sunt sfinţiţi prin adevărul 
pe care-l mărturisesc, nu-şi vor schimba în mod vital cursul acţiunii 
lor, despre care ştiu că este odios înaintea lui Dumnezeu, pentru că 
nu sunt supuşi faţă de încercarea de a fi mustraţi în mod individual 
pentru păcatele lor. Ei văd, prin mărturiile altora, că propriile lor 
cazuri le sunt arătate cu exactitate. Ei îndrăgesc aceleaşi rele. Prin 
continuarea trăirii lor în păcat, îşi calcă conştiinţa, îşi împietresc 
inima, Şi îşi înţepenesc grumazul, în acelaşi fel ca şi când mărturia 

ar fi fost adusă pentru ei. Trecând mai departe şi refuzând să-şi înde- 
părteze păcatele şi să-şi corecteze greşelile prin mărturisire smerită, 
pocăință şi umilinţă, ei îşi aleg propria lor cale, se obişnuiesc cu ea 
şi în cele din urmă sunt conduşi captivi de Satana, după voia lui. Ei 
pot să devină foarte îndrăzneţi, pentru că sunt în stare să-şi ascundă 
păcatele faţă de alţii şi pentru că judecăţile lui Dumnezeu nu s-au 
abătut asupra lor într-o manieră vizibilă. Aparent, ei pot fi prosperi 
în această lume. Ei pot să-i înşele pe bieţii muritori, scurţi la vedere, 
şi să fie priviţi ca modele de evlavie, în timp ce se află în păcatele 
lor. Dar Dumnezeu nu poate fi înşelat. „Pentru că nu se aduce repede 
la îndeplinire hotărârea dată împotriva faptelor rele, de aceea este 
plină inima fiilor oamenilor de dorinţa să facă rău. Totuşi, măcar că 
păcătosul face de o sută de ori răul şi stăruieşte multă vreme în el, 
eu ştiu că fericirea este pentru cei ce se tem de Dumnezeu şi au frică 
de El. Dar cel rău, nu este fericit, şi nu-şi va lungi zilele, întocmai ca 
umbra, pentru că n-are frică de Dumnezeu“ ( Eclesiastul 3, 11-13). 
Cu toate că viaţa păcătosului poate fi prelungită pe pământ, totuşi, ea 
nu va exista şi pe pământul nou creat. El va face parte din numărul 
celor amintiţi de David în psalmul lui: „Încă puţină vreme, şi cel rău 
nu va mai fi; te vei uita la locul unde era, şi nu va mai fi. Cei blânzi 
moştenesc pământul“ ( Psalmii 37, 10.11). 

Pentru cel smerit şi pocăit, este făgăduită îndurare şi adevăr, dar 
judecăţile sunt pregătite pentru cei păcătoşi şi răzvrătiți. „Dreptatea 
şi judecata sunt temelia scaunului tău de domnie“ ( Psalmii 89, 14 
). Un popor păcătos şi adulter nu va scăpa de mânia lui Dumnezeu 
şi de pedeapsa pe care o merită pe drept. Omul a căzut; şi va fi 
lucrarea unei vieţi, fie ea mai lungă sau mai scurtă, pentru a-şi reveni 
din cădere, şi a-şi redobândi, prin Hristos, chipul divin pe care l-a 
pierdut prin păcat şi continuă fărădelege. Dumnezeu cere o totală 
schimbare a sufletului, trupului şi spiritului pentru a recâştiga starea 
pierdută prin Adam. Domnul trimite îndurător raze de lumină spre a 
arăta adevărata stare a omului. 

Dacă el nu umblă în lumină, arată că-i place în întuneric. Nu 
vrea să vină la lumină, ca nu cumva să i se mustre păcatele. 

Cazul lui N. Fuller mi-a pricinuit multă mâhnire şi chin sufletesc. 
Este îngrozitor ca el să se supună stăpânirii lui Satana, să comită 
nelegiuirea pe care a făcut-o. Eu cred că Dumnezeu a intenţionat ca 
acest caz de ipocrizie şi nemernicie să fie adus la lumină, în felul 

cum a fost adus, pentru ca să poată constitui o avertizare pentru 
alţii. El este un bărbat care cunoaşte învăţăturile Bibliei şi care a 
ascultat la mărturii aduse de mine în prezenţa lui chiar împotriva 
păcatelor pe care le practica el. De mai multe ori, m-a auzit vorbind 
hotărât cu privire la păcatele acestei generaţii, că stricăciunea abundă 
peste tot, că patimi josnice îi stăpânesc în general, pe bărbaţi şi pe 
femei, că în masele populare sunt practicate continuu păcate de cea 
mai urâcioasă ticăloşie şi că ei miros urât în propria lor stricăciune. 
Bisericile numai cu numele sunt pline de desfrâu şi adulter, crimă şi 
ucidere, rezultat al patimilor josnice şi desfrânate; dar aceste lucruri 
se ţin acoperite. Slujitori ai altarelor din locuri înalte sunt vinovaţi; 
totuşi, o mască de evlavie acoperă aceste fapte ascunse şi ei merg 
înainte an după an pe calea făţărniciei lor. Păcatele bisericilor cu 
numele au ajuns până la cer şi cei curaţi cu inima vor fi aduşi la 
lumină şi vor ieşi din mijlocul lor. 

Din lumina pe care mi-a dat-o Dumnezeu, desfrâul şi adulterul 
sunt socotite de un mare număr de adventiști de ziua întâi ca păcate 
faţă de care Dumnezeu închide ochii. Păcatele acestea sunt practicate 
într-o mare măsură. Ei nu recunosc cerinţele Legii lui Dumnezeu 
asupra lor. Ei au călcat poruncile marelui Iehova şi îi învaţă zeloşi 
pe ascultătorii lor să facă la fel, declarând că Legea lui Dumnezeu 
este desfiinţată şi nu mai are nici o pretenţie asupra lor. În concor- 
danţă cu această stare de lucruri liberă, păcatul nu mai apare extrem 
de păcătos, „deoarece prin Lege vine cunoştinţa deplină a păcatu- 
lui“ ( Romani 3, 20 ). Ne putem aştepta să găsim în această grupă 
oameni care vor să înşele, să mintă şi să lase frâu liber patimilor 
desfrânate. Dar bărbaţii şi femeile care recunosc ca obligatorii Cele 
Zece Porunci, care păzesc porunca a patra a Decalogului, trebuie să 
aplice în viaţa lor principule tuturor Celor Zece Porunci, date într-o 
excepţională splendoare pe Sinai. 

Adventişii de ziua a şaptea, care mărturisesc că aşteaptă şi iu- 
besc venirea lui Hristos, nu trebuie să urmeze calea celor din lume. 
Aceştia nu sunt criterii pentru păzitorii poruncilor. Nici să nu copi- 
eze modelul adventiştilor de ziua întâi, care refuză să recunoască 
cerinţele Legii lui Dumnezeu şi o calcă în picioare. Această grupă nu 
trebuie să fie un criteriu pentru ei. Adventiștii, păzitori ai poruncilor, 
ocupă o poziţie înaltă, specială. Ioan i-a văzut în vedenie sfântă şi 

i-a descris astfel: „Aici este răbdarea sfinţilor, care păzesc poruncile 
lui Dumnezeu şi credinţa lui Isus“ ( Apocalipsa 14, 12). 

Domnul a făcut cu vechiul Israel un legământ special: „Acum, 
dacă veţi asculta glasul Meu, şi dacă veţi păzi legământul Meu, veți 
fi ai Mei, dintre toate popoarele, căci tot pământul este al Meu; Îmi 
veţi fi o împărăție de preoţi, şi un neam sfânt“ ( Exodul 19, 5.6). El 
se adresează poporului care păzeşte poruncile Sale în aceste zile de 
pe urmă: „Voi însă sunteţi o seminţie aleasă, o preoţie împărătească, 
un neam sfânt, un popor pe care Dumnezeu Şi l-a câştigat ca să fie 
al Lui, ca să vestiți puterile minunate ale Celui ce v-a chemat din 
întuneric la lumina Sa minunată“. „Prea iubiţilor, vă sfătuiesc ca pe 
nişte străini şi călători, să vă feriţi de poftele firii pământeşti care se 
războiesc cu sufletul“ ( 1 Petru 2, 9.11). 

Nu toţi cei care mărturisesc a păzi poruncile lui Dumnezeu îşi 
păstrează trupurile lor în sfinţenie şi cinste. Cel mai solemn mesaj 
trimis vreodată muritorilor a fost încredinţat acestui popor; şi ei pot 
avea influenţă puternică, dacă vor să fie sfinţiţi prin el. Ei mărturisesc 
a sta pe platforma înaltă a adevărului etern, păzind toate poruncile 
lui Dumnezeu; de aceea, dacă se dedau la păcat şi comit curvie şi 
adulter, păcatul lor este de zece ori mai mare decât este cel al grupei 
pe care am amintit-o, care nu recunoaşte că Legea lui Dumnezeu 
este obligatorie pentru ei. Într-un anumit sens, cei care mărturisesc 
că păzesc poruncile lui Dumnezeu Îl necinstesc şi fac de ruşine 
adevărul, prin călcarea preceptelor lui. 

Tocmai răspândirea acestui păcat, desfrâul, în mijlocul vechiului 
Israel, a fost ceea ce a adus asupra lor semnalul neplăcerii lui Dum- 
nezeu. Curând au urmat judecăţile lui Dumnezeu asupra lor în urma 
acestui păcat odios; au căzut cu miile şi trupurile lor stricate au fost 
lăsate în pustie. „Totuşi, cei mai mulți dintre ei n-au fost plăcuţi lui 
Dumnezeu, căci au pierit în pustie. Şi aceste lucruri s-au întâmplat 
ca să ne slujească nouă drept pilde, ca să nu poftim după lucruri 
rele, cum au poftit ei. Să nu fiţi închinători la idoli, ca unii dintre 
ei, după cum este scris: «Poporul a şezut să mănânce şi să bea; şi 
s-au sculat să joace». Să nu curvim, cum au făcut unii dintre ei, aşa 
că într-o singură zi au căzut douăzeci şi trei de mii. Să nu-L ispitim 
pe Domnul, cum L-au ispitit unii dintre ei, care au pierit prin şerpi. 
Să nu cârtiţi, cum au cârtit unii dintre ei, care au fost nimiciţi de 
Nimicitorul. Aceste lucruri li s-au întâmplat ca să ne slujească drept 

pilde, şi au fost scrise pentru învăţătura noastră, peste care au venit 
sfârşiturile veacurilor. Astfel dar, cine crede că stă în picioare, să ia 
seama că nu cadă“ ( 1 Corinteni 10, 5-12). 

Adventişti de ziua a şaptea, mai presus de toate celelalte popoare 
din lume, trebuie să fie modele de pietate, sfinţi în inimă şi în con- 
versaţie. Eu am relatat, în prezenţa lui N. Fuller, că poporului pe 
care l-a ales Dumnezeu, ca pe o comoară deosebită a Lui, i s-a cerut 
să fie înălţat, curăţat, sfinţit, părtaş la natura divină, fiind scăpat de 
stricăciunea care este în lume, prin poftă. 

Dacă cei care fac o mărturisire de credinţă aşa de importantă 
se dedau la păcat şi nelegiuire, vina lor va fi foarte mare. Domnul 
mustră păcatele unuia, ca alţii să fie avertizaţi şi să le fie frică. 

Avertizările şi mustrările nu sunt date celor greşiţi din mijlocul 
adventiştilor de ziua a şaptea, pentru că viaţa lor este mai vrednică de 
condamnat decât viaţa pretinşilor creştini din bisericile cu numele, 
nici pentru că exemplul lor sau faptele lor sunt mai rele decât ale 
acelor adventişti care nu vor să dea ascultare cerinţelor Legii lui 
Dumnezeu, ci pentru că ei au o mai mare lumină şi, prin mărtu- 
risirea lor de credinţă, au ocupat poziţia de popor special, ales al 
lui Dumnezeu, şi au Legea lui Dumnezeu scrisă în inima lor. Ei îşi 
arată credincioşia faţă de Dumnezeul cerurilor, dând ascultare legilor 
stăpânirii Lui. Ei sunt reprezentanţii lui Dumnezeu pe pământ. Orice 
păcat din ei îi desparte de Dumnezeu, şi, într-un mod deosebit, Îi 
necinstesc Numele, dând vrăjmaşilor sfintei Sale Legi, ocazia să de- 
făimeze cauza Sa şi pe poporul Său, pe care EI l-a numit: „o seminţie 
aleasă, o preoţie împărătească, un neam sfânt“, ca ei să vestească 
puterile minunate ale Celui ce i-a chemat din întuneric la lumina Sa 
minunată. 

Oamenii care sunt în luptă cu Legea marelui Iehova, care so- 
cotesc ca o virtute specială să vorbească, să scrie şi să acţioneze, 
pornind de la cele mai amare şi odioase lucruri, ca să-şi arate dis- 
preţul faţă de acea Lege, pot face o înaltă mărturisire de iubire faţă 
de Dumnezeu şi, aparent, să aibă mult zel religios, cum au făcut 
marii preoţi şi bătrânii ludeilor; totuşi, în ziua lui Dumnezeu, li 
se va spune de către Maiestatea cerului: „Găsiţi prea uşor“. „Prin 
Lege vine cunoştinţa deplină a păcatului“ ( Romani 3, 20 ). Ei sunt 
înfuriați împotriva oglinzii care le-ar descoperi defectele caracte- 
rului, pentru că ea le arată păcatele. Conducătorii adventişti, care 

au lepădat lumina sunt înfuriaţi la nebunie împotriva sfintei Legi a 
lui Dumnezeu, cum a fost şi națiunea iudaică împotriva Fiului lui 
Dumnezeu. Ei sunt într-o înşelăciune teribilă, înşelându-i şi pe alţii, 
fiind ei înşişi înşelaţi. 

Ei nu vor să vină la lumină, ca să nu le fie mustrate faptele. Unii 
ca aceştia nu vor să fie învăţaţi. Dar Domnul mustră şi corectează pe 
poporul care mărturiseşte că păzeşte Legea Lui. El le arată păcatele 
şi le dezvăluie nelegiuirea, pentru că El doreşte să îndepărteze de la 
ei orice păcat şi răutate, pentru ca ei să poată să-şi desăvârşească, în 
temere de El, sfinţirea şi să fie pregătiţi să moară în Domnul sau să 
fie luaţi la cer. Dumnezeu îi dojeneşte, îi mustră şi-i corectează, ca 
ei să poată fi curățiți, sfințiți şi ridicaţi, şi, în cele din urmă, înălţaţi 
la tronul Lui. 

Pastorul Fuller a auzit mărturia adusă în public, că în presupu- 
sul popor al lui Dumnezeu nu erau toţi sfinţi, că unii erau stricaţi. 
Dumnezeu a căutat să-i ridice, dar ei au refuzat să vină la un nivel 
de acţiune mai înalt. Pasiunile senzuale corupte au dominat, iar pu- 
terile morale şi intelectuale au fost înfrânte şi puse în slujba lor. Cei 
care nu-şi stăpânesc patimile lor josnice nu pot aprecia ispăşirea sau 
să preţuiască cum trebuie sufletul. Mântuirea nu este înţeleasă sau 
experimentată. Cea mai înaltă ambiţie a lor este satisfacerea pasiuni- 
lor senzuale. Dumnezeu nu va accepta nimic, în afară de curăţie şi 
sfinţenie; o singură pată, o singură zbârcitură, un singur defect îi va 
exclude pentru totdeauna din cer, cu toată slava şi comorile lui. 

Au fost făcute provizii abundente pentru toţi cei ce se apucă 
serios, sincer şi atent să lucreze la desăvârşirea sfințirii în temere 
de Dumnezeu. Prin Hristos, sunt prevăzute să fie aduse de îngerii 
slujitori, pentru moştenitorii mântuirii, putere, har şi slavă. Nimeni 
nu este atât de decăzut, corupt şi de netrebnic, încât să nu poată găsi 
în Isus, care a murit pentru ei putere, curăţie şi neprihănire, dacă vor 
să-şi îndepărteze păcatele, să înceteze umblarea pe calea nelegiuirii 
şi să se întoarcă cu toată hotărârea inimii la viul Dumnezeu. El 
aşteaptă să-i dezbrace de îmbrăcămintea lor pătată şi mânjită de 
păcat, şi să-i îmbrace cu hainele albe, strălucitoare ale îndreptăţirii; 
şi El îi invită să trăiască şi nu să moară. În EI, ei pot să înflorească. 
Mlădiţele lor nu se vor veşteji şi nici nu vor fi fără rod. Dacă ei rămân 
în El, pot să tragă din El sevă şi hrană, să fie îmbibaţi cu Duhul Său, 

să umble chiar cum a umblat EI, să biruiască cum a biruit El şi să fie 
înălţaţi la dreapta Lui. 

Pastorul Fuller a fost avertizat. Avertismentele date altora l-au 
condamnat pe el. Păcatele mustrate în alţii l-au mustrat pe el şi i 
s-a dat destulă lumină spre a înţelege cum a considerat Dumnezeu 
păcatele, pe care le comitea el, şi totuşi, n-a vrut să se întoarcă de pe 
calea lui cea rea. El a continuat să facă înfricoşătoarea şi nelegiuita 
lui lucrare, corupând trupurile şi sufletele turmei lui. Satana a întărit 
pasiunile desfrânate, pe care acest om n-a putut să le supună şi l-a 
angajat în cauza lui spre a conduce sufletele la moarte. 

În timp ce mărturisea că păzeşte Legea lui Dumnezeu, el călca, 
în modul cel mai josnic, preceptele clare ale ei. El s-a dedat pe 
sine întru-totul satisfacerii plăcerilor senzuale. El s-a vândut pe 
sine să facă lucrarea fărădelegii. Care va fi răsplata unui astfel de 
om? Indignarea şi mânia lui Dumnezeu îl vor pedepsi pentru păcat. 
Răzbunarea lui Dumnezeu va fi stârnită asupra tuturor celor ale căror 
patimi desfrânate au fost ascunse sub îmbrăcămintea sacerdotală. 
În timp ce mărturisea că este păstor al turmei, el conducea turma la 
ruină sigură. Aceste rezultate îngrozitoare sunt roadele unei minţi 
carnale, care „este vrăjmăşie împotriva lui Dumnezeu, căci ea nu se 
supune Legii lui Dumnezeu, şi nici nu poate să se supună“ ( Romani 
8,7). 

Am fost îndrumată la acest text biblic: „Deci păcatul să nu mai 
domnească în trupul vostru muritor, şi să nu asculte de poftele lui. 
Să nu mai daţi în stăpânire păcatului mădularele voastre, ca nişte 
unelte ale nelegiuirii, ci daţi-vă pe voi înşivă lui Dumnezeu ca vii, 
din morţi cum eraţi, şi daţi lui Dumnezeu mădularele voastre, ca 
pe nişte unelte ale neprihănirii“ ( Romani 6, 12.13 ). Cei care vă 
pretinde creştini, chiar dacă nu vi se dă lumină mai multă decât 
conţine acest text, veţi fi fără scuză, dacă veți îngădui să fiţi stăpâniți 
de patimi josnice. 

Cuvântul lui Dumnezeu este îndeajuns să lumineze mintea cea 
mai întunecată, şi poate fi înţeles de cei care au vreo dorinţă de a-l 
înţelege. Dar cu toate acestea, unii dintre cei care mărturisesc a face 
din Cuvântul lui Dumnezeu obiectul lor de studiu sunt găsiţi că tră- 
iesc în opoziţie directă cu cele mai lămurite învățături ale lui. Atunci, 
pentru ca să-i lase pe bărbaţi şi pe femei fără scuză, Dumnezeu le dă 
mărturii lămurite şi pătrunzătoare, aducându-i înapoi la Cuvântul pe 

care ei au neglijat să-l urmeze. Totuşi, cei care slujesc patimilor lor 
păcătoase întorc spatele faţă de toată lumina aceasta. Ei nu vor să 
înceteze cu umblarea lor păcătoasă, ci continuă să găsească plăcere 
în fărădelege, în ciuda amenințărilor şi a răzbunării lui Dumnezeu 
împotriva celor care fac astfel de lucruri. 

De mult timp, am avut intenţia să le vorbesc surorilor mele şi să 
le spun că, din cele ce Domnul a avut plăcerea să-mi arate din timp 
în timp, în mijlocul lor există o mare greşeală. Ele nu sunt atente 
să se ferească de orice aparenţă rea. Ele nu sunt toate precaute în 
comportamentul lor, aşa cum se cuvine femeilor care mărturisesc 
a fi evlavioase. Cuvintele lor nu sunt atât de selecte şi bine alese, 
cum ar trebui să fie, ca ale acelor femei care au primit harul lui 
Dumnezeu. Ele sunt prea familiare cu fraţii lor. Ele îşi pierd vremea 
în jurul lor, înclină spre ei, şi par să dorească compania lor. Sunt 
foarte satisfăcute de atenţionarea lor. 

Din lumina pe care mi-a dat-o Domnul, surorile noastre ar trebui 
să urmeze o cale cu totul diferită. Trebuie să fie mai rezervate, să 
arate mai puţină îndrăzneală şi să încurajeze în ele „ruşine şi sfială“ 
(1 Timotei 2, 9 ). Frații şi surorile îşi permit prea multă conversaţie 
veselă când se află fiecare în compania celorlalţi. Femeile care măr- 
turisesc a fi evlavioase se dedau la glume, bancuri şi râsete. Aceasta 
nu este potrivit şi întristează pe Duhul lui Dumnezeu. Manifestările 
acestea scot la iveală lipsa adevăratei curăţii creştine. Ele nu întăresc 
sufletul în Dumnezeu, ci aduc întuneric mare; ele îi îndepărtează pe 
îngerii cei cereşti şi curaţi şi îi duc pe cei care se angajează în aceste 
lucruri în jos, la un nivel scăzut. 

Surorile noastre trebuie să încurajeze adevărata blândeţe; ele nu 
trebuie să fie necuviincioase, limbute şi obraznice, ci modeste, re- 
zervate şi încete la vorbire. Ele pot să cultive politeţea. A fi amabile, 
afectuoase, miloase, iertătoare şi smerite ar fi potrivit şi plăcut lui 
Dumnezeu. Dacă ele ocupă poziţia aceasta, nu vor fi împovărate cu 
atenţie exagerată din partea bărbaţilor din biserică sau din afara ei. 
Toţi vor simţi că există un cerc sacru de curăţie în jurul acestor femei 
temătoare de Dumnezeu, care le va scuti de orice libertăţi nepermise. 

La unele femei, care mărturisesc a fi evlavioase, se manifestă 
o nepăsătoare libertate necuviincioasă care duce la greşeli şi rele. 
Dar acele femei evlavioase a căror minte şi inimă sunt ocupate 
cu meditaţie la subiecte care întăresc curăţia vieţii şi care înalţă 

sufletul să comunice cu Dumnezeu, nu vor fi abătute uşor de pe calea 
corectitudinii şi a virtuţii. Unele ca acestea vor fi fortificate împotriva 
sofisticărulor lui Satana; ele vor fi pregătite să reziste vicleşugurilor 
lui seducătoare. 

Mândnia, moda lumii, pofta ochilor şi pofta cărnii sunt în legătură 
cu căderea celei pierdute. Este îndrăgit ceea ce place inimii fireşti şi 
minţii lumeşti. Dacă pofta trupului ar fi fost dezrădăcinată din inima 
lor, ele n-ar fi fost aşa de slabe. Dacă surorile noastre simt nevoia de 
curăţie a cugetului, şi de a nu-şi permite niciodată un comportament 
neglijent, care duce la fapte nepotrivite, ele nu trebuie să-şi păteze 
deloc curăţia. Dacă ele ar vedea problema aşa cum mi-a prezentat-o 
mie Dumnezeu, ar avea o astfel de oroare de fapte murdare, încât 
n-ar fi găsite printre cele care cad, prin ispitirile lui Satana, indiferent 
pe cine ar alege el ca medium. 

Un predicator poate să se ocupe cu lucruri sacre, sfinte şi totuşi 
să nu fie sfânt în inimă. El poate să se predea lui Satana, să facă 
nelegiuire şi să corupă sufletele şi trupurile turmei lui. 

Totuşi, dacă mintea femeilor şi a tinerilor care mărturisesc că-L 
iubesc şi se tem de Dumnezeu a fost întărită de Duhul Său, dacă ei 
şi-au format mintea pentru curăţie de cuget, şi s-au educat să evite 
orice aparenţă rea, vor fi la adăpost de orice apropouri şi ocrotiți 
de stricăciunea care se află în jurul lor. Apostolul Pavel a scris cu 
privire la el: „Ci mă port aspru cu trupul meu, şi-l ţin în stăpânire, ca 
nu cumva, după ce am propovăduit altora, eu însumi să fiu lepădat“ 
(1 Corinteni 9, 27 ). 

Dacă un slujbaş al Evangheliei nu-şi stăpâneşte pasiunile lui 
Josnice, dacă nu reuşeşte să urmeze exemplul apostolului, şi-şi dezo- 
norează în felul acesta profesiunea şi credinţa, mergând până acolo, 
încât să susțină plăcerea păcatului, surorile noastre, care mărturi- 
sesc a fi pioase, nu trebuie să creadă cu nici un chip că păcatul sau 
fărădelegea pierde ceva din păcătoşenia lui, pentru că pastorul lor 
îndrăzneşte să se angajeze în el. Faptul că bărbaţi care sunt în locuri 
de răspundere se dovedesc a fi familiarizați cu păcatul nu trebuie 
să micşoreze vinovăția şi enormitatea păcatului în mintea nimănui. 
Păcatul trebuie să apară tot atât de păcătos, tot atât de oribil, cum 
a fost privit şi până acum; şi raţiunea celor curaţi şi treji trebuie să 
deteste şi să evite pe cel care se dedă la păcat, ca şi când ar fugi de 
un şarpe a cărui muşcătură este mortală. 

Dacă surorile ar fi trezite şi ar avea curăţia de inimă, orice apropo- 
uri stricate, chiar şi din partea pastorilor lor, ar fi respinse în mod atât 
de categoric, încât niciodată n-ar mai fi nevoie de repetare. Mintea 
trebuie să fie teribil de înceţoşată de Satana, dacă ele pot să asculte 
la glasul seducătorului, pentru că el este pastor, şi de aceea calcă 
poruncile exprese şi clare a lui Dumnezeu, amăgindu-se că nu comit 
nici un păcat. N-avem noi cuvintele lui loan: „Cine zice: «Îl cunosc» 
şi nu păzeşte poruncile Lui, este un mincinos, şi adevărul nu este în 
el“ (1 loan 2,4 ). Ce zice Legea? „Să nu comiţi adulter“ ( Exodul 
20, 14 ). Când un om, care mărturiseşte că păzeşte Legea cea sfântă a 
lui Dumnezeu şi care slujeşte la lucrurile sfinte, profită de încrederea 
pe care i-o dă poziţia lui şi caută să facă pe placul pasiunilor lui 
josnice, faptul acesta în sine ar trebui să fie suficient pentru a o face 
în stare pe o femeie care mărturiseşte a fi evlavioasă, să vadă că, deşi 
ocupaţia lui este cât cerul de înaltă, o propunere necurată, care vine 
de la el, este de la Satana, deghizat ca înger de lumină. Eu nu pot 
crede că Cuvântul lui Dumnezeu rămâne în inima celor care sunt 
gata să ofere inocenţa şi virtutea lor pe altarul patimilor desfrânate. 

Surorile mele, evitaţi orice aparenţă rea. În această epocă liber- 
tină, care miroase a stricăciune, nu sunteţi în siguranţă dacă nu staţi 
de pază. Virtutea şi modestia sunt rare. Fac apel la voi, ca urmaşe 
ale lui Hristos, care faceţi o mărturisire de înaltă ţinută, să cultivați 
preţiosul şi nepreţuitul mărgăritar al modestiei. Aceasta vă va păzi 
virtutea. Dacă aveţi vreo speranţă să fiți înălțate în cele din urmă spre 
a vă uni cu societatea curată, fără păcat, a îngerilor şi să trăiţi într-o 
atmosferă unde nu există nici cea mai mică pată de păcat, cultivați 
modestia şi virtutea. Nimic altceva decât curăţie, sfânta curăţie, va 
face faţă solemnei revizuiri, va sta în ziua lui Dumnezeu şi va fi 
primită în cerul curat şi sfânt. 

Cele mai vagi insinuări din orice sursă ar putea să vină, care vă 
invită să vă dedaţi păcatului sau să îngăduiţi persoanei voastre cea 
mai mică libertate nepermisă, ar trebui să vă irite, ca fiind cele mai 
rele insulte pentru demnitatea voastră feminină. Sărutul pe obraz, 
într-un timp şi loc nepotrivit, ar trebui să vă facă să-l respingeţi cu 
dezgust pe emisarul lui Satana. Dacă el este din partea unuia din 
poziţii înalte, care se ocupă cu lucrurile cele sfinte, păcatul are o 
dimensiune de zece ori mai mare şi ar trebui s-o facă pe femeia sau 
tânăra temătoare de Dumnezeu să se ferească cu oroare, nu numai 

de păcatul pe care el voia să-l comită, ci şi de ipocrizia şi nemernicia 
celui pe care poporul îl respectă şi-l cinsteşte ca slujitor al lui Dum- 
nezeu. El se ocupă cu lucruri sfinte şi totuşi, îşi ascunde josnicia 
inimii lui sub masca sacerdotală. 'Teme-te de orice familiaritate de 
felul acesta. Fii sigură că cea mai neînsemnată apropiere de ea este 
dovada unei minţi senzuale şi a unui ochi pofticios. Dacă în această 
privinţă, este arătată cea mai mică încurajare, dacă este tolerată vre- 
una din libertățile amintite, nu poate fi prezentată o dovadă mai bună 
că mintea nu este curată şi castă, cum ar trebui să fie, şi că păcatul şi 
fărădelegea au farmec pentru voi. Voi coborâţi stindardul feminităţii 
voastre demne şi virtuoase şi prezentaţi dovada fără greş că o patimă 
şi o poftă josnică şi scârboasă, care niciodată n-a fost răsuignită, a 
fost îngăduită să trăiască în inima voastră. 

În timp ce-mi erau arătate pericolele celor care se ocupau cu 
lucruri mai bune, şi păcatele care există în mijlocul lor — o grupă 
care nu bănuiește a fi în nici un pericol din partea acestor păcate 
murdare — am fost îndemnată să întreb: Cine, Doamne, va sta când 
Te vei arăta Tu? Numai cei care au mâini şi inimi curate vor sta în 
ziua venirii Lui. 

M-am simţit îndemnată de Duhul Domnului să le îndemn pe 
surorile mele, care mărturisesc a fi evlavioase, să cultive modestia 
în comportament şi o rezervă potrivită cu ruşine şi sfială. Libertăţile 
luate în această epocă coruptă nu trebuie să fie un criteriu pentru 
urmaşii lui Hristos. Aceste manifestări de familiaritate la modă 
nu trebuie să existe între creştinii potriviţi pentru nemurire. Dacă 
senzualitatea, pângărirea, adulterul, crima şi uciderea sunt la ordinea 
zilei printre cei care nu cunosc adevărul, şi care refuză să fie stăpâniţi 
de principiile Cuvântului lui Dumnezeu, cât de important este ca 
gruparea celor care mărturisesc a fi urmaşi ai lui Hristos, aliaţi 
îndeaproape cu Dumnezeu şi îngeri, să le arate o cale mai bună, mai 
nobilă. Cât de important este ca, prin castitate şi virtute, ei să stea în 
contrast vădit cu acea grupă, care este stăpânită de pasiuni josnice. 

Am întrebat: Când vor proceda surorile tinere cu bună-cuviinţă? 
Ştiu că n-are să fie nici o schimbare hotărâtoare spre mai bine până 
când părinţii nu-şi vor da seama de importanţa unei griji mai mari 
în educarea corectă a copiilor lor. Învăţaţi-i să procedeze cu rezervă 
şi modestie. Educaţi-i să fie de folos, să fie ajutoare, să servească 
altora, mai degrabă decât să aştepte să fie serviţi. 

În general, Satana stăpâneşte mințile tineretului. Fiicele voastre 
nu sunt învăţate tăgăduirea de sine şi stăpânirea de sine. Ele sunt 
răsfăţate şi mândria lor este întreţinută. Lor li s-a îngăduit să aibă 
propria lor cale până ce au devenit încăpățânate şi îndărătnice, iar 
voi aţi ajuns la capătul priceperii voastre spre a şti ce cale să urmaţi, 
ca să le salvaţi de la ruină. Satana continuă să le conducă spre a fi 
de pomină în gura necredincioşilor din cauza impertuinenţei lor, a 
lipsei lor de rezervă şi modestie feminină. Şi băieţii sunt lăsaţi să 
aibă propria lor cale. Nici n-au ajuns bine la vârsta adolescenţei că 
şi sunt alături de fetele de vârsta lor, pe care le însoțesc spre casă şi 
fac dragoste cu ele. Şi părinţii sunt atât de complet legaţi de propria 
lor îngăduinţă şi iubire greşită faţă de copiii lor, încât nu îndrăznesc 
să ia o cale hotărâtă spre a face o schimbare şi a restrânge pe prea 
grăbiţi lor copii în acest veac grăbit. 

Pentru multe fete, băieţii sunt subiectul de discuţie; pentru băieţi, 
acesta îl constituie fetele. „Căci din prisosul inimii vorbeşte gura“ 
( Matei 12, 34 ). Ei discută despre acele subiecte care le trec cel 
mai mult prin cap. Îngerul raportor înregistrează cuvintele acestor 
băieţi şi fete care pretind a fi creştini. Ce încurcaţi şi ce ruşinaţi vor 
fi ei când se vor întâlni din nou cu ele în ziua lui Dumnezeu! Mulţi 
copiii sunt nişte ipocriţi pioşi. Tineri care nu mărturisesc a fi creştini 
se poticnesc de aceşti făţarnici şi sunt împietriţi împotriva oricărui 
efort care poate fi făcut de către cei interesaţi de mântuirea lor. 

În centrul lucrării trebuie aleşi bărbaţi în care să se poată avea 
încredere în orice caz de urgenţă spre a păstra fortăreaţa, bărbaţi 
altruişti, bogaţi în generozitate şi în fapte bune, a căror viaţă este 
ascunsă în Dumnezeu, şi care consideră viaţa mai bună, de mai 
mare valoare decât hrana şi îmbrăcămintea. „Oare nu este viaţa 
mai mult decât hrana şi trupul mai mult decât îmbrăcămintea?“ ( 
Matei 6, 25 ). Dumnezeu are nevoie, în centrul lucrării, de santinele 
credincioase, care să iubească sufletele pentru care a murit Hristos 
şi care să poarte sarcina pentru sufletele care pier, privind înainte 
spre acea răsplată care va fi a lor când vor intra în bucuria Domnului 
lor şi vor privi la sufletele mântuite prin mijlocirea lor, ca să trăiască 
cât va trăi Dumnezeu şi să fie fericiţi, veşnic fericiţi, în slăvita Sa 
Împărăţie. O, fie ca să putem trezi taţii şi mamele la simţământul care 
apasă asupra lor! O, fie ca ei să simtă profund greutatea răspunderii 
datoriei! Atunci ei ar putea zădărnici planurile vrăjmaşului şi să 

câştige biruinţe preţioase pentru Isus. În privinţa aceasta, părinţii 
nu sunt lămuriţi. Ei ar trebui să-şi cerceteze mai îndeaproape viaţa, 
să-şi analizeze cugetele şi motivele, să vadă dacă au fost prudenţi în 
cursul acţiunii lor. Ei ar trebui să urmărească îndeaproape să vadă 
dacă exemplul lor în conversaţie şi comportament a fost ca cel pe 
care ar dori să-l vadă imitat de copiii lor. Curăţie şi virtute ar trebui 
să strălucească în cuvintele şi faptele lor, în faţa copiilor lor. 

Mi-au fost arătate familii unde soţul-tată n-a păstrat acea rezervă, 
acea demnă şi divină bărbăţie, care stă bine urmaşului lui Hristos. 
El n-a reuşit să facă acele fapte amabile, afectuoase şi curtenitoare, 
datorate soţiei lui, deşi a făgăduit înaintea lui Dumnezeu şi a în- 
gerilor s-o iubească, s-o respecte şi s-o onoreze cât timp vor trăi 
împreună. Fata angajată în casa lor era liberă ca, oarecum la vedere, 
să-i pieptene părul şi să fie drăgăstos de manierată, şi el era mul- 
tumit, nebuneşte de mulţumit. În iubirea şi atenţia lui faţă de soţia 
sa nu mai era atât de demonstrativ, cum era altădată. Fii sigur că 
acolo Satana era la lucru. Respectă ajutoarele pe care le-ai angajat, 
tratează-le amabil, politicos, dar nu merge mai departe. Compor- 
tamentul tău să fie în aşa fel, ca pentru ele să nu existe loc pentru 
apropouri la familiaritate. Dacă ai cuvinte şi fapte de amabilitate 
de oferit, întotdeauna este sănătos să le dai soţiei tale. Aceasta va 
fi pentru ea o mare binecuvântare şi va produce o mare fericire în 
inima ei, spre a se reflecta din nou asupra ta. 

Mi-a fost arătat de asemenea, că soţia a lăsat ca simpatiuile, in- 
teresul şi afecțiunea ei să se îndrepte spre alţi bărbaţi, care pot fi 
membri ai familiei. Ea îi face pe aceştia confidenţii ei, arată o prefe- 
rinţă pentru societatea lor şi le povesteşte necazurile şi poate chiar 
problemele ei intime. 

Aceasta este întru-totul greşit. În spate se află Satana; şi dacă nu 
te alarmezi şi nu te opreşti acolo unde eşti, el te va duce la ruină. Tu 
nu poţi păstra prea mare precauţie şi încuraja prea mult rezerva în 
această problemă. Dacă ai de adresat cuvinte afectuoase, iubitoare şi 
atenţii amabile, ele să fie date celui căruia i-ai făgăduit înaintea lui 
Dumnezeu şi a îngerilor să-l iubeşti, să-l respecţi şi să-l onorezi cât 
timp veţi trăi împreună. Ah, cât de multe vieţi sunt făcute amare prin 
dărâmarea zidurilor care îngrădesc intimitatea fiecărei familii şi care 
sunt menite să păstreze curăţia şi individualitatea vieţii private! O a 
treia persoană apare în intimitatea soţiei, iar problemele intime ale 

familiei ei sunt prezentate înaintea acestui prieten special. Acesta 
este şiretlicul lui Satana, ca să înstrăineze inima soţului şi a soţiei. 
O, fie ca aceasta să înceteze! Cât de multe necazuri ar fi evitate! 
Zăvorâţi în propriile voastre inimi cunoaşterea greşelilor unuia şi 
ale celuilalt. Spuneţi numai lui Dumnezeu necazurile voastre. El vă 
poate da sfatul cel bun şi mângâiere sigură, care va fi curată, neavând 
nici o amărăciune în ea. 

Am cunoscut mai multe femei care au socotit căsătoria lor ca 
fiind o nenorocire. Ele au citit romane până ce imaginaţia lor li s-a 
îmbolnăvit şi trăiesc într-o lume creată de ele. Ele se cred femei cu 
minte sensibilă, cu gândire superioară, rafinată, şi îşi închipuie că 
soţii lor nu sunt aşa de rafinaţi; că ei nu posedă aceste calităţi supe- 
rioare, şi de aceea, nu pot aprecia presupusa lor virtute şi gândire 
rafinată. În consecinţă, femeile acestea se socotesc a fi mari sufe- 
rinde, martire. Ele au discutat şi au cugetat asupra acestor aspecte 
până ce au devenit aproape maniace faţă de acest subiect. Ele îşi 
închipuie că valoarea lor este superioară faţă de a celorlalți muritori, 
şi că nu este plăcut pentru sensibilitatea lor rafinată să se asocieze 
cu oameni obişnuiţi. Femeile acestea se înnebunesc singure; Şi soţii 
lor sunt în pericol de a crede că ele posedă o minte superioară. 

Din cele ce mi-a arătat Domnul, această grupă de femei şi-au 
pervertit imaginaţia prin citirea de romane, visare cu ochii deschişi 
şi clădire de castele în Spania, trăind într-o lume imaginară. Ele nu 
coboară cu gândurile la îndatoririle obişnuite şi folositoare ale vieţii. 
Ele nu iau asupra lor poverile vieţii, care se află pe calea lor, şi nu 
caută să facă un cămin fericit şi plăcut pentru soţii lor. Ele lasă toată 
greutatea asupra soţilor, neducându-şi propria lor povară. Aşteaptă 
ca alţii să le preîntâmpine lipsurile şi să facă în locul lor, în timp 
ce ele sunt libere să găsească greşeli şi să pună întrebări după cum 
le place. Femeile acestea au un sentimentalism care tânjeşte după 
dragoste, gândindu-se continuu că nu sunt apreciate, că soţii lor nu 
le dau toată atenţia pe care o merită. Ele îşi închipuie că sunt martire. 

Realitatea este că, dacă s-ar dovedi folositoare, valoarea lor ar 
putea fi apreciată; dar când solicită mereu altora simpatie şi atenţie, 
în timp ce nu se simt obligate să răspundă cu aceleaşi sentimente, 
trecând pe alături rezervate, reci şi de neapropiat, nepurtând nici 
o sarcină pentru alţii şi neavând nici o simţire pentru nenorocirile 
lor, în viaţa lor se poate găsi doar puţin lucru de valoare. Femeile 

acestea s-au educat să creadă şi să acţioneze, ca şi cum a fost o mare 
bunăvoință din partea lor să se căsătorească cu bărbaţii cu care s-au 
căsătorit, şi de aceea organismul lor fin n-are să fie niciodată pe 
deplin apreciat. Ele au văzut toate lucrurile în rău. Ele sunt nedemne 
de soţii lor. Sunt o continuă încercare pentru răbdarea şi grija lor, 
când ar putea fi ajutoare, purtătoare ale poverilor vieţii împreună cu 
ei, în loc să viseze la o viaţă ireală, găsită în romane şi romanțe de 
dragoste. Fie ca Domnul să aibă milă de bărbaţii care sunt legaţi de 
astfel de femei-roboţi, potrivite numai pentru a fi servite, hrănite şi 
îmbrăcate. 

Femeile acestea, care presupun că posedă organisme atât de sen- 
sibile şi de delicate, sunt soţii şi mame nefolositoare. Sunt frecvente 
cazurile când ele îşi retrag afecțiunea faţă de soţii lor, care sunt 
bărbaţi folositori şi practici, şi arată multă atenţie faţă de alţi bărbaţi, 
şi cu sentimentalismul lor bolnav de dragoste atrag simpatia altora, 
le spun acestora necazurile, încercările şi aspiraţiile lor de a face 
vreo lucrare de seamă, şi descoperă că viaţa lor de căsătorie este o 
dezamăgire, o piedică spre a face lucrarea pe care ele sperau să o 
facă. 

O, ce nenorocire există în familii care puteau fi fericite! Femeile 
acestea sunt un blestem pentru ele şi un blestem pentru soţii lor. 
Socotindu-se a fi îngeri, ele se fac nebune, şi nu sunt nimic decât 
poveri grele. Sarcinile obişnuite pe care Domnul le-a lăsat pe seama 
lor să le poarte, ele le lasă tocmai în calea lor, şi sunt agitate şi 
plângăreţe, căutând tot timpul după o lucrare uşoară, mai deosebită 
şi mai plăcută. Socotindu-se a fi îngeri, până la urmă descoperă 
că sunt fiinţe omeneşti. Ele sunt agitate, arţăgoase, nemulţumite, 
geloase pe soţii lor, pentru că partea cea mai mare a timpului lor nu 
este petrecută în slujirea acestora. Ele se plâng că sunt neglijate când 
soţii lor fac tocmai lucrarea pe care au obligaţia s-o facă. În această 
grupă, Satana găseşte uşor acces. Ele n-au iubire adevărată pentru 
nimeni decât pentru ele însele. Totuşi, Satana le spune că, dacă x 
şi y ar fi soţii lor, ar fi într-adevăr fericite. Ele sunt victime uşoare 
pentru planul lui Satana, fiind uşor de condus, ca să-i dezonoreze pe 
soţii lor şi să calce Legea lui Dumnezeu. 

Acestor femei, le-aş spune: Voi puteţi să realizaţi sau să nimiciţi 
propria voastră fericire. Puteţi face situaţia voastră fericită sau de 
nesuportat. Calea pe care o urmaţi va da naştere la fericire pentru 

voi sau la mizerie. Nu s-au gândit niciodată aceste persoane că soţii 
lor sunt plictisiţi de inutilitatea lor, de firea lor arţăgoasă, de aflarea 
de greşeli, de izbucnirile lor în plâns, în timp ce ele îşi imaginează 
cazul lor atât de compătimit? Dispoziţia lor iritabilă şi arţăgoasă face 
într-adevăr ca afecțiunea soţilor lor să înceteze faţă de ele şi ei să 
fie atraşi să caute simpatie, pace şi confort altundeva decât acasă. 
În căminul lor, se află o atmosferă strivitoare şi este pentru ei orice, 
afară de un loc de odihnă, pace şi fericire. Soţul este supus ispiturii 
lui Satana, sentimentele lui îndreptate asupra țintelor interzise, iar el 
este ademenit spre păcat şi, în cele din urmă, pierdut. 

Mare este lucrarea şi misiunea femeilor, mai ales a celor care 
sunt soţii şi mame. Ele pot fi o binecuvântare pentru toţi din jurul 
lor. Pot avea o puternică influenţă spre bine, dacă vor lăsa ca lumina 
lor să lumineze în aşa fel, încât alţii să poată fi conduşi să-L slă- 
vească pe Tatăl nostru cel ceresc. Femeile pot să aibă o influenţă 
transformatoare doar dacă vor consimţi să supună calea şi voinţa lor 
lui Dumnezeu şi să-L lase pe El să le stăpânească mintea, afecțiunile 
şi fiinţa lor. Ele pot avea o influenţă care va tinde să-i curețe şi să-i 
înalțe pe cei cu care se asociază. Dar această grupă este, în general, 
inconştientă de puterea pe care o posedă. Ele exercită o influenţă 
de care nu-şi dau seama, care pare să rezulte în mod natural dintr-o 
viaţă sfinţită, dintr-o inimă reînnoită. Acesta este rodul care creşte 
în mod natural în pomul cel bun al plantaţiei divine. Eul este uitat, 
absorbit în viaţa lui Hristos. A fi bogat în fapte bune este tot atât de 
natural ca şi respiraţia. Ele trăiesc spre a face altora bine; şi totuşi, 
sunt gata să spună: Noi suntem doar nişte slujitoare. 

Dumnezeu a prescris femeii misiunea ei; şi dacă ea, în felul 
ei smerit, dar după cea mai bună îndemânare a ei, face un cer din 
căminul ei, îndeplinindu-şi cu credincioşie şi cu iubire îndatoririle 
faţă de soţ şi copii, căutând continuu să lase să strălucească o lumină 
din viaţa ei folositoare, curată şi virtuoasă, spre a lumina totul în 
jurul ei, ea face lucrarea lăsată ei de Stăpân şi va auzi de pe buzele 
Lui sfinte cuvintele: Bine, slugă bună şi credincioasă, intră în bucuria 
Domnului tău. Aceste femei, care fac cu dragă inimă ceea ce mâinile 
lor găsesc de făcut, îi ajută cu un duh de voioşie pe soţii lor să-şi 
poarte poverile, îşi educă copiii pentru Dumnezeu şi sunt misionare 
în cel mai înalt sens. Ele sunt angajate într-o importantă ramură a 
lucrării celei mari, care trebuie făcute pe pământ — de a-i pregăti 

pe muritori pentru o viaţă mai înaltă — şi îşi vor primi răsplata. 
Copiii trebuie educați pentru cer şi potriviţi să strălucească în curțile 
Împărăției Domnului. Când părinţii, şi mai ales mamele, au o gândire 
sănătoasă, nu vor fi angajate în treburi care-i privesc pe vecinii lor, 
cu care ele n-au nimic de-a face. Ele nu vor merge din casă în casă 
să se angajeze în vorbărie la modă, stăruind asupra greşelilor, a 
relelor şi a dezacordurilor vecinilor lor. Ele vor simţi o atât de mare 
povară de a purta de grijă copiilor lor, încât nu vor găsi timp să adune 
învinuiri împotriva vecinilor. Bârfitorii şi purtătorii de noutăţi sunt 
un blestem teribil pentru vecinătăţi şi comunităţi. Două treimi din 
toate necazurile comunităţii apar din această cauză. 

Dumnezeu cere tuturor să-şi îndeplinească cu credincioşie înda- 
toririle de astăzi. Acestea sunt mult neglijate de către o mare parte 
a celor care mărturisesc a fi creştini. Mai ales datoria zilnică este 
pierdută din vedere de cele din grupa pe care am amintit-o, care îşi 
închipuie că ele sunt dintr-o categorie mai distinsă de fiinţe, decât 
fiinţele omeneşti din jurul lor. Faptul că mintea lor se îndreaptă pe 
această cale este dovada că sunt inferioare, mărginite, încrezute şi 
egoiste. Ele se simt mult deasupra celor sărmani şi smeriţi, ca cei pe 
care Isus i-a chemat. Ele încearcă veşnic să-şi asigure o poziţie, să 
câştige aplauze, să obțină credit, ca să facă o lucrare mare pe care 
alţii n-o pot face. Dar aceasta deranjează capacitatea delicatului lor 
organism să se asocieze cu cei umili şi nenorociţi. Motivele lor sunt 
cu desăvârşire greşite. Motivul pentru care ele evită unele dintre 
aceste îndatoriri, nu atât de agreabile, se află în egoismul lor suprem. 
Eul cel scump se află în centrul tuturor acţiunilor şi motivaţiilor lor. 

Mi-a fost arătat Maiestatea cerului. Când EI, căruia îngerii îi 
aduceau închinare, şi care era bogat în cinstire, splendoare şi slavă, 
a venit pe pământ şi S-a făcut om, n-a invocat distinsa Lui natură ca 
o scuză spre a Se ţine la distanţă de cei nenorociţi. În lucrarea Lui, 
El S-a aflat printre cei suferinzi, săraci, necăjiţi şi nevoiaşi. Hristos 
a fost întruparea perfecțiunii şi a curăţiei. Caracterul şi viaţa Lui 
au fost slăvite; cu toate acestea, El nu S-a aflat printre oameni cu 
titluri înalte şi răsunătoare, nici printre cei mai onorabili din această 
lume, ci împreună cu cei dispreţuiţi şi nevoiaşi. „Eu am venit“, spune 
divinul Învățător, „Să salvez ce era pierdut“ ( Matei 18, 11 ). Da, 
Maiestatea cerului a lucrat Întotdeauna pentru a-i ajuta pe cei care 
aveau cea mai mare nevoie de ajutor. Fie ca exemplul lui Hristos să 

facă de ruşine scuzele celor din această grupă, care sunt atât de atraşi 
de sărmanul lor eu, încât consideră ca fiind sub gustul lor rafinat şi 
sub înalta lor chemare să-i ajute pe cei neajutoraţi. Unii ca aceştia 
au luat o poziţie mai înaltă decât Domnul lor, şi în final, vor fi uimiţi 
să se afle mai jos decât cei mai de jos din acea grupă cu care natura 
lor delicată şi sensibilă a fost revoltată să se amestece şi să lucreze 
pentru ei. Este adevărat, se poate ca nu totdeauna să fie plăcut să te 
uneşti cu Domnul şi să devii conlucrător cu El în ajutorarea chiar a 
acelei grupe care se află în cea mai mare nevoie de ajutor; dar aceasta 
este lucrarea pe care S-a umilit s-o facă El Însuşi. Este slujitorul mai 
mare decât Domnul lui? El ne-a dat exemplul şi ne porunceşte să-l 
imităm. Aceasta poate să fie neplăcut, totuşi, datoria cere ca tocmai 
o astfel de lucrare să fie adusă la îndeplinire. 

În fruntea lucrării e nevoie de bărbaţi credincioşi şi vrednici de 
încredere. Cei care n-au avut experienţă în purtarea de poveri şi care 
nu doresc să aibă acea experienţă, cu nici un chip nu trebuie să se 
afle acolo. Sunt de dorit bărbaţi care vor să vegheze asupra sufletelor 
ca unii care trebuie să dea socoteală. La acest post important sunt de 
dorit taţi şi mame din Israel. Lăsaţi ca sufletele egoiste, preocupate 
de sine, zgârcite şi lacome, să-şi găsească un loc, unde mizerabilele 
lor trăsături de caracter nu vor fi atât de frapante. Cu cât mai izolaţi 
sunt unii ca aceştia, cu atât mai bine este pentru cauza lui Dumnezeu. 
Apelez la poporul lui Dumnezeu, oriunde s-ar putea găsi: Treziţi-vă 
la datoria voastră. Aveţi această lucrare pe inimă, pentru că trăim, 
într-adevăr, în mijlocul pericolelor zilelor din urmă. 

Nădăjduiesc că întâmplarea cu N. Fuller vă va trezi, taţi şi mame, 
ca să vedeţi necesitatea unei lucrări complete în casele voastre, în 
mijlocul vostru şi al copiilor voştri, ca nici unul dintre voi să nu 
poată fi aşa de înşelat de Satana, încât să socotească păcatul aşa 
cum l-a socotit acest bărbat sărman, vrednic de multă compătimire. 
Aceia care au participat cu el la acest păcat nu s-ar fi lăsat niciodată 
să fie înşelaţi şi ruinaţi, dacă ar fi avut un înalt simţ de virtute şi 
curăţie, şi ar fi nutrit o oroare constantă şi viguroasă faţă de păcat şi 
nelegiuire. În timp ce trăiesc şi proclamă cea mai solemnă solie adusă 
vreodată fiinţelor omeneşti, prezentând Legea lui Dumnezeu ca un 
test al caracterului şi ca sigiliul viului Dumnezeu, ei calcă sfintele ei 
porunci. Conştiinţa celor care au făcut acest lucru a devenit închistată 
şi împietrită. Ei s-au opus influenţei Duhului lui Dumnezeu până ce 

au putut folosi adevărul sacru ca o mască spre a ascunde diformitatea 
sufletelor lor corupte. Omul acesta a fost teribil de înşelat de Satana. 
EI slujea pasiunilor vicioase, în timp ce mărturisea că este consacrat 
lucrării lui Dumnezeu, slujind lucrurilor sfinte. El se socotea pe sine 
sănătos, în timp ce în el nu era nici o sănătate. 

Am fost adânc mâhnită când am văzut puternica influenţă a pa- 
siunilor senzuale, stăpânindu-i pe bărbaţi şi pe femei cu o inteligenţă 
şi capacitate peste medie. Ei ar fi fost în stare să se angajeze într-o 
lucrare bună, să exercite o influenţă puternică, dacă n-ar fi fost în- 
robiţi de pasiuni josnice. Încrederea mea în omenire a fost teribil 
de zdruncinată. Mi s-a arătat că anumite persoane, aparent cu un 
comportament bun, neîngăduindu-şi libertăţi nepermise faţă de celă- 
lalt sex, erau vinovate de practicarea în taină a viciului aproape în 
fiecare zi din viaţa lor. Ele nu s-au abținut de la acest păcat teribil 
nici în timpul celei mai solemne adunări în sesiune. Au ascultat la 
cele mai solemne şi impresionante cuvântări despre judecată, care 
păreau să le aducă în faţa tribunalului lui Dumnezeu, făcându-le să 
se teamă şi să se cutremure; totuşi, continuau păcatul lor vrăjit şi 
favorit, pângărindu-şi trupurile. Erau atât de înrobite de acest păcat 
îngrozitor, încât păreau lipsite de puterea de a-şi stăpâni patimile. 
Noi am lucrat serios pentru unii, i-am rugat stăruitor, am plâns şi 
ne-am rugat pentru ei; totuşi, aveam cunoştinţă că în mijlocul tuturor 
eforturilor noastre serioase şi al profundei întristări, forţa obiceiului 
păcătos a obţinut supremaţia şi păcatele acestea erau comise. 

Prin boli grave sau printr-o convingere puternică, conştiinţa 
unora dintre aceşti vinovaţi a fost trezită şi i-a chinuit atât, încât 
i-a făcut să mărturisească lucrurile acestea în adâncă umilinţă. Alţii 
sunt tot atât de vinovaţi. Ei au practicat acest păcat aproape întreaga 
lor viaţă, iar organismul lor distrus şi memoria lor ca ciurul sunt 
rezultatul acestui păcat dăunător; totuşi ei sunt prea mândri spre a 
mărturisi. Sunt discreţi şi n-au arătat remuşcări de conştiinţă pentru 
acest păcat. Încrederea mea în experienţa creştină a unora ca aceştia 
este foarte mică. Ei par să fie insensibili faţă de influenţa Duhului 
lui Dumnezeu. Pentru ei, sacru şi profan e acelaşi lucru. Practica 
obişnuită a acestui viciu degradant şi pângărirea trupurilor lor nu i-a 
condus la lacrimi amare şi pocăință sinceră. Socotesc că păcatul lor 
este numai împotriva lor şi greşesc în aceasta. Dacă ei se îmbolnă- 
vesc la trup şi minte, alţii sunt făcuţi să simtă, să sufere. Imaginaţia 

este greşită, memoria este deficitară, se fac greşeli şi peste tot există 
o deficiență care îi afectează serios pe cei cu care locuiesc şi se 
asociază cu ei. Regretul şi umilirea amorului propriu sunt simţite, 
pentru că lucrurile acestea sunt cunoscute de alţii. 

Am amintit aceste cazuri spre a ilustra puterea acestui viciu 
distrugător de suflet şi trup. Mintea întreagă este predată pasiunii 
vulgare. Facultăţile intelectuale şi morale sunt învinse de puterile 
cele mai josnice. Trupul este moleşit, creierul slăbit. Materialul de- 
pus spre a hrăni organismul este risipit. Epuizarea organismului este 
mare. Nervii cei fini ai creierului, fiind excitaţi pentru o acţiune 
nenaturală, devin amorţiţi şi aproape întru-totul paralizaţi. Puterile 
intelectuale şi morale slăbesc, în timp ce pasiunile senzuale se întă- 
resc şi sunt mult mai dezvoltate prin exerciţiu. Apetitul pentru hrană 
nesănătoasă strigă spre a i se face pe plac. Când persoanele sunt ro- 
bite de obiceiul onaniei, este imposibil să le fie trezite sensibilităţile 
morale pentru a aprecia lucrurile veşnice sau să se delecteze cu exer- 
ciţii spirituale. Gânduri necurate cuceresc şi stăpânesc imaginaţia 
şi fascinează mintea, apoi urmează o dorinţă aproape nestăpânită 
pentru îndeplinirea faptelor necurate. Dacă mintea ar fi educată să 
mediteze la subiecte înalte, şi imaginaţia să fie antrenată să reflecteze 
asupra lucrurilor curate şi sfinte, ea ar fi întărită împotriva satisfacerii 
acestei teribile şi josnice dorinţe distrugătoare de suflet şi trup. Prin 
educare, aceasta s-ar obişnui să stăruie asupra a ceea ce este înalt, 
ceresc, curat şi sacru, şi n-ar mai putea fi atrasă de această dorinţă 
josnică, stricată şi dezgustătoare. 

Ce putem spune despre cei care trăiesc în lumina strălucitoare a 
adevărului, şi cu toate acestea, practică şi urmează pe calea păcatu- 
lui? Plăcerile excitante interzise au un farmec şi o putere asupra lor 
şi le stăpâneşte fiinţa întreagă. Aceştia găsesc plăcere în nedreptate şi 
nelegiuire, şi trebuie să piară în afara cetăţii lui Dumnezeu, împreună 
cu orice lucru scârbos. 

Am căutat să-i trezesc pe părinţi la datoria lor şi, cu toate acestea, 
ei continuă să doarmă. Copiii voştri practică viciul în taină şi vă 
înşeală. Voi aveţi în ei o încredere atât de mare, încât îi socotiți prea 
buni şi nevinovaţi spre a fi capabili să practice păcatul în secret. 
Părinţii îi mângâie şi-i răsfaţă pe copiii lor, şi le permit mândria, dar 
nu-i înfrânează cu fermitate şi hotărâre. Ei au o frică aşa de mare de 
spiritul lor îndărătnic şi încăpățânat, încât se tem să vină în contact 

cu ei; păcatul neglijenţei, care a fost notat împotriva lui Eli, va fi 
păcatul lor. Îndemnul lui Petru este de cea mai mare valoare pentru 
toţi care se luptă pentru nemurire. El se adresează celor care au o 
credinţă de acelaşi preţ: 

„Simon Petru, rob şi apostol al lui Isus Hristos, către cei ce 
au căpătat o credinţă de acelaşi preţ cu a noastră, prin dreptatea 
Dumnezeului şi Mântuitorului nostru Isus Hristos. Harul şi pacea să 
vă fie înmulţite prin cunoaşterea lui Dumnezeu şi a Domnului nostru 
Isus Hristos! Dumnezeiasca Lui putere ne-a dăruit tot ce priveşte 
viaţa şi evlavia, prin cunoaşterea Celui ce ne-a chemat prin slava şi 
puterea Lui, prin care El ne-a dat făgăduinţele Lui nespus de mari 
şi scumpe, ca prin ele să vă faceţi părtaşi firii dumnezeieşti, după 
ce aţi fugit de stricăciunea care este în lume, prin pofte. De aceea, 
daţi-vă şi voi toate silinţele, ca să uniţi cu credinţa voastră fapta, cu 
fapta cunoştinţa; cu cunoştinţa, înfrânarea; cu înfrânarea, răbdarea; 
cu răbdarea, evlavia; cu evlavia, dragostea de fraţi; cu dragostea de 
fraţi, iubirea de oameni. Căci dacă aveţi din belşug aceste lucruri în 
voi, ele nu vă vor lăsa să fiţi nici leneşi, nici neroditori în ce priveşte 
deplina cunoştinţă a Domnului nostru Isus Hristos. Dar cine nu are 
aceste lucruri, este orb, umblă cu ochii închişi, şi a uitat că a fost 
curăţit de vechile lui păcate. De aceea, fraţilor, căutaţi cu atât mai 
mult să vă întăriţi chemarea şi alergarea voastră; căci, dacă faceţi 
lucrul acesta, nu veţi aluneca niciodată. 

În adevăr, în chipul acesta vi se va da din belşug intrare în 
Împărăţia veşnică a Domnului şi Mântuitorului nostru Isus Hristos“ 
(2 Petru 1, 1-11). 

Noi suntem într-o lume în care lumina şi cunoştinţa abundă, 
totuşi, mulţi, care pretind o credinţă de acelaşi preţ, sunt ignoranţi 
de bună voie. Lumina este în jurul lor, totuşi, ei nu şi-o însuşesc. 
Părinţii nu văd necesitatea de a se informa, de a obţine cunoştinţă 
şi de a o pune în practică în viaţa lor de căsătorie. Dacă ar urma 
după îndemnul apostolului şi ar trăi după planul adaosului, ei n-ar 
fi neroditori în cunoaşterea Domnului Isus Hristos. Dar mulţi nu 
înţeleg lucrarea de sfințire. Ei par să creadă că au atins-o, când ei 
au învăţat numai prima lecţie de adunare. Sfinţirea este o lucrare 
progresivă; la ea nu se ajunge într-o oră sau o zi, şi apoi să fie 
menţinută fără nici un efort special din partea noastră. 

Mulţi părinţi nu obţin cunoştinţa pe care ar trebui s-o obţină în 
viaţa lor de căsătorie. Ei nu se păzesc ca Satana să nu profite de 
ei şi să le stăpânească mintea şi viaţa. Nu înţeleg că Dumnezeu le 
cere să-şi stăpânească viaţa de căsătorie faţă de orice excese. Doar 
foarte puţini socotesc că este o datorie religioasă să-şi stăpânească 
pasiunile. Ei s-au unit în căsătorie pentru scopul ales de ei, şi de 
aceea, conchid că legătura căsătoriei sfințește satisfacerea pasiunilor 
josnice. Chiar bărbați şi femei care mărturisesc evlavia dau frâu liber 
pasiunilor păcătoase şi nu se gândesc deloc că Dumnezeu le cere 
socoteală pentru cheltuirea energiei vitale, care le slăbeşte puterea 
vieţii şi le moleşeşte organismul întreg. 

Legământul căsătoriei acoperă păcate de cea mai întunecată 
nuanţă. Bărbaţi şi femei care mărturisesc evlavia îşi degradează 
trupurile prin satisfacerea celor mai stricăcioase pasiuni, şi astfel se 
înjosesc sub nivelul animalelor. Ei abuzează de puterile pe care li 
le-a dat Dumnezeu spre a fi păstrate în sfinţenie şi cinste. Sănătatea 
şi viaţa sunt sacrificate pe altarul pasiunii josnice. Puterile superioare 
şi nobile sunt aduse în supunere faţă de înclinațiile senzuale. Cei 
care păcătuiesc astfel nu cunosc rezultatul umblării lor. Dacă toţi 
ar putea să vadă toată suferinţa pe care şi-o atrag asupra lor prin 
satisfacerea dorințelor lor păcătoase, s-ar alarma, şi cel puţin unii ar 
evita calea păcatului care aduce o răsplată atât de înspăimântătoare. 
Pentru o mare grupă este lăsată ca moştenire o astfel de existenţă 
mizerabilă, încât pentru ei ar fi mai preferabilă moartea decât viaţa; 
şi mulţi mor prematur, viaţa lor fiind sacrificată într-o ruşinoasă 
lucrare de satisfacere excesivă a pasiunii lor senzuale. Dar pentru că 
sunt căsătoriţi, ei socotesc că nu comit nici un păcat. 

Bărbaţi şi femei, într-o bună zi veţi afla ce este pofta carnală şi 
rezultatul satisfacerii ei. Patimă tot atât de josnică poate fi găsită în 
legătura de căsătorie, ca şi în afara ei. Apostolul Pavel îi îndeamnă 
pe soţi să-şi iubească soțiile „cum a iubit şi Hristos biserica şi S-a 
dat pe Sine pentru ea“. „Tot aşa trebuie să-şi iubească şi bărbaţii 
nevestele, ca pe trupurile lor. Cine îşi iubeşte nevasta, se iubeşte pe 
sine însuşi. Căci nimeni nu şi-a urât vreodată trupul, ci îl hrăneşte, 
îl îngrijeşte cu drag, ca şi Hristos biserica“ ( Efeseni 5,24.25.28.29 
). Nu iubirea curată este cea care îl stimulează pe un bărbat să facă 
din soţia lui o unealtă care să slujească acestei pofte desfrânate. Este 
pasiunea senzuală care ţipă după satisfacerea dorinţei. Cât de puţini 

bărbaţi dovedesc iubirea lor în felul specificat de apostol: „Cum a 
iubit şi Hristos biserica şi S-a dat pe Sine pentru ea, ca s-o sfinţească 
(nu s-o pângărească ) şi s-o curețe ca să fie sfântă şi fără prihană“ 
( Efeseni 5, 20.27 ). Aceasta este calitatea iubirii din legământul 
căsătoriei, pe care Dumnezeu îl recunoaşte ca fiind sfânt. Iubirea 
este un principiu sfânt şi curat; dar pasiunea desfrânată nu vrea să 
admită înfrânare şi să i se dicteze sau să fie stăpânită de rațiune. 
Ea este oarbă faţă de urmări; ea nu vrea să judece de la cauză la 
efect. Multe femei suferă de mare debilitate şi de boala instalată, 
pentru că nu s-a ţinut seamă de legile fiinţei lor; au fost călcate legile 
naturii. Puterea sistemului nervos a fost risipită de bărbaţi şi femei, 
fiind solicitată de acţiuni nenaturale spre a satisface pasiuni josnice; 
şi această pasiune vulgară, josnică, hidoasă, monstruoasă, pretinde 
delicatul nume de iubire. 

Mulţi dintre pretinşii creştini care au trecut prin faţa mea pă- 
reau lipsiţi de restricţii morale. Ei aveau mai multe caracteristici 
animalice decât onorabile. De fapt, ei toţi erau aproape ca animalele. 
Bărbaţi de felul acesta îşi degradează soțiile pe care au făgăduit că le 
vor hrăni şi îndrăgi. Ele sunt considerate nişte unelte puse în slujba 
satisfacerii înclinațiilor josnice, desfrânate. Şi foarte multe femei se 
supun să devină roabe ale înclinațiilor desfrânate; ele nu-şi păstrează 
trupurile lor în cinste şi sfinţenie. Soţia nu-şi păstrează demnitatea 
şi respectul de sine, pe care l-a avut înainte de căsătorie. Această 
orânduire divină ar trebui să-i păstreze şi să-i mărească respectul ei 
femeiesc şi demnitatea ei sacră; dar feminitatea ei castă, demnă şi 
pioasă, a fost consumată pe altarul patimei josnice; ea a fost sacrifi- 
cată spre plăcerea soţului ei. În curând, ea pierde respectul faţă de 
soţ, care nu ţine seamă de legile cărora se supun animalele. Viaţa 
de căsătorie devine un jug amar; pentru că iubirea moare şi adesea 
locul ei îl ia neîncrederea, gelozia şi ura. 

Nici un bărbat nu o poate iubi cu adevărat pe soţia lui când 
vrea să se supună răbdătoare, să devină sclava lui şi să slujească 
pasiunilor lui depravate. Prin supunerea ei pasivă ea pierde valoarea 
pe care a avut-o altădată în ochii lui. El o vede trasă în jos de la tot 
ce-i înălţător, la un nivel josnic; şi în curând, el bănuieşte că tot aşa 
de uşor se va supune să fie degradată de un altul, ca şi de el însuşi. 
El se îndoieşte de fidelitatea şi curăţia ei, se plictiseşte de ea, şi caută 
ca altcineva să-i trezească şi să-i intensifice pasiunile lui diabolice. 

Nu se ţine seama de Legea lui Dumnezeu. Bărbaţii aceştia sunt mai 
răi decât brutele; ei sunt demoni în formă de oameni. Ei nu cunosc 
principiile înălţătoare şi înnobilatoare ale adevăratei iubiri sfinţite. 

Soţia devine şi ea geloasă pe soţul ei şi bănuieşte că, dacă i s-ar 
ivi ocazia, el ar fi tot atât de gata să-i facă curte alteia, ca şi ei. Ea 
vede că el nu este stăpânit de conştiinţă sau de teama de Dumnezeu; 
toate aceste bariere sacre sunt doborâte la pământ de către pasiuni 
desfrânate; tot ceea ce este cucernic în soţ este robit poftei brute şi 
Josnice. 

Lumea este plină de bărbaţi şi femei de acest fel; şi chiar case 
mari, elegante şi cu gust, conţin în ele un iad. Închipuiţi-vă, dacă 
puteţi, ce fel de urmaşi trebuie să aibă astfel de părinţi. Nu vor cădea 
copiii pe scară şi mai jos? Părinţii dau pecetea caracterului copiilor 
lor. De aceea, copiii care se nasc din aceşti părinţi moştenesc de la 
ei calităţile minţii, care sunt de natură inferioară, josnică. Şi Satana 
hrăneşte tot ceea ce tinde spre stricăciune. Problema care trebuie 
precizată acum, este: Trebuie, oare, ca soţia să se simtă obligată a se 
supune orbeşte cerinţelor soţului ei, când ea vede că nu-l stăpâneşte 
nimic altceva decât patimi josnice şi când raţiunea şi judecata ei sunt 
convinse că ea face acest lucru spre vătămarea trupului ei, pe care 
Dumnezeu i-a poruncit să-l ţină în sfinţenie şi cinste, păstrându-l ca 
o jertfă vie pentru Dumnezeu? 

Nu este o iubire curată şi sfântă aceea care o face pe soţie să 
satisfacă înclinațiile senzuale ale soţului ei cu preţul sănătăţii şi vieţii 
ei. Dacă ea are iubire şi înţelepciune adevărată, va căuta să-l abată 
de la satisfacerea pasiunilor lui păcătoase spre subiecte înalte şi 
spirituale, stăruind asupra interesantelor teme spirituale. Se poate să 
fie necesar să insiste umilită şi afectuoasă, chiar cu riscul neplăcerii 
lui, că nu-şi poate înjosi trupul, supunându-se la excese sexuale. 
Ea trebuie să-i amintească, într-o manieră afectuoasă şi amabilă, că 
Dumnezeu are cea dintâi, şi cea mai mare pretenţie asupra fiinţei ei 
întregi, şi că ea nu poate trece cu vederea această pretenţie, pentru 
că va fi trasă la răspundere în ziua cea mare a lui Dumnezeu: „Nu 
ştiţi că trupul vostru este Templul Duhului Sfânt, care locuieşte în 
voi, şi pe care l-aţi primit de la Dumnezeu? Şi 

că voi nu sunteţi ai voştri? Căci aţi fost cumpăraţi cu un preţ. 
Proslăviţi dar pe Dumnezeu în trupurile voastre, care sunt ale lui 

Dumnezeu“. „Voi ați fost cumpăraţi cu un preț. Nu vă faceți dar robi 
oamenilor“ ( 1 Corinteni 6, 19.20; 7,23 ). 

Dacă ea vrea să-şi înalțe afecțiunile şi să-şi păstreze în sfințire şi 
cinste demnitatea feminităţii ei delicate, femeia poate face mult prin 
judicioasa ei influenţă, ca să-l sfinţească pe soţul ei şi astfel să-şi 
îndeplinească înalta ei misiune. Făcând astfel, ea poate să-i salveze 
pe amândoi, pe soţul ei şi pe ea însăşi, îndeplinind astfel o lucrare 
dublă. În această problemă, atât de delicată şi dificilă de tratat, este 
necesară multă înţelepciune şi răbdare, cât şi tărie şi curaj moral. 
Tărie şi har se poate afla în rugăciune. Iubirea sinceră trebuie să fie 
principiul conducător al inimii. Iubire faţă de soţ poate să fie singura 
temelie corectă a acţiunii. 

Dacă soţia hotărăşte că este prerogativa soţului să aibă deplină 
stăpânire asupra trupului ei şi să-i modeleze mintea, ca să se potri- 
vească cu a lui în orice privinţă, să meargă pe aceeaşi cale cu a lui 
şi Să îşi supună individualitatea, atunci identitatea ei este pierdută, 
absorbită de cea a soţului. Ea devine o simplă maşină pentru voinţa 
lui spre a o acţiona şi stăpâni, o creatură a plăcerii lui. El gândeşte, 
hotărăşte şi făptuieşte pentru ea. Acceptând această poziţie pasivă, ea 
ÎI dezonorează pe Dumnezeu. Înaintea Lui, ea are o responsabilitate 
pe care trebuie s-o apere. 

Când soţia îşi supune corpul şi mintea stăpânirii soţului ei, fiind 
pasivă faţă de voinţa lui în toate lucrurile, sacrificându-şi conştiinţa, 
demnitatea şi chiar identitatea, ea pierde ocazia de a exercita acea 
influenţă puternică spre bine, pe care ar trebui s-o aibă spre a-l ridica 
pe soţul ei. Ea ar putea să domolească firea lui aspră, şi influenţa 
ei sfinţitoare ar putea fi exercitată în felul de a curăţi şi purifica, 
făcându-l să se străduiască serios să-şi stăpânească pasiunile şi să 
fie dispus spre cele spirituale, ca împreună să poată fi părtaşi la 
natura divină, scăpaţi de stricăciunea care este în lume, prin poftă. 
Puterea influenţei poate fi spre a conduce mintea la subiecte nobile, 
mai presus de satisfacerea plăcerilor senzuale şi josnice, pe care 
inima nerenăscută prin har le caută în mod natural. Dacă soţia simte 
că, pentru a-i plăcea soţului, ea trebuie să coboare la nivelul lui, 
când pasiunea senzuală este principalul temei al iubirii lui şi îi 
controlează acţiunile, ea nu-l place lui Dumnezeu, pentru că nu 
reuşeşte să exercite o influenţă sfinţitoare asupra soţului ei. Dacă 
socoteşte că trebuie să se supună pasiunilor senzuale ale soţului ei, 

fără nici un cuvânt de protest, ea nu-şi înţelege datoria faţă de el, 
nici faţă de Dumnezeul ei. Excesul sexual va nimici efectiv iubirea 
pentru exerciţii devoţionale, îi va lua creierului substanţa necesară 
pentru nutriția organismului şi va extenua şi mai mult vitalitatea. 
Nici o femeie nu trebuie să-l ajute pe soţul ei la această lucrare de 
nimicire de sine. Ea n-o va face, dacă este iluminată şi are pentru el 
o iubire adevărată. 

Cu cât sunt îngăduite mai mult pasiunile senzuale, cu atât devin 
mai puternice, şi cu atât mai violente vor fi pretenţiile lor pentru 
a le satisface. Bărbaţii şi femeile temătoare de Dumnezeu să se 
trezească la datoria lor. Mulţi dintre pretinşii creştini suferă de 
paralizie de nervi şi creier, din cauza necumpătării lor în această 
privinţă. Putreziciune este în oasele şi măduva multora dintre cei 
care sunt priviţi ca oameni buni, care se roagă şi plâng, şi care se află 
în locuri înalte, dar ale căror corpuri pângărite nu vor trece niciodată 
prin porţile cetăţii cereşti. 

O, dacă aş putea să-i fac pe toți să înţeleagă obligaţia lor faţă 
de Dumnezeu, de a-şi păstra organismul fizic şi psihicul în cea mai 
bună stare, spre a aduce Creatorului lor un serviciu desăvârşit! Fie 
ca femeile creştine să se abţină, atât prin cuvânt, cât şi prin faptă, de 
la excitarea pasiunilor senzuale ale soţilor lor. Multe n-au deloc tărie 
de irosit în această direcţie. Din tinereţea lor ele au slăbit creierul şi 
şi-au subminat organismul prin satisfacerea pasiunilor senzuale. 

Lozinca vieţii lor de căsătorie ar trebui să fie lepădare de sine 
şi cumpătare; atunci copiii care li se vor naşte nu vor fi expuşi să 
aibă partea intelectuală şi morală slabă şi cea senzuală tare. Viciul 
la copii este aproape universal. Nu există o cauză? Cine le-a dat 
pecetea caracterului? Fie ca Domnul să deschidă ochii tuturor, ca să 
vadă că stau pe locuri alunecoase. 

Din tabloul care mi-a fost prezentat despre stricăciunea bărbaţilor 
şi a femeilor care mărturisesc evlavia, m-am temut că am să-mi pierd 
toată încrederea în omenire. Am văzut că aproape toţi se află într-o 
amorţire înfricoşătoare. Este aproape imposibil să-i trezeşti pe cei 
care ar trebui să fie treji, ca astfel să aibă întrucâtva un simţământ 
exact despre puterea pe care Satana o deţine asupra minţii lor. Ei 
nu-şi dau seama de stricăciunea care abundă în jurul lor. Satana 
le-a orbit mintea şi i-a adormit în siguranţă senzuală. Nereuşita 
eforturilor noastre de a-i ridica pe alţii să înţeleagă marile pericole 

care asediază sufletele, m-a făcut uneori să mă tem că ideile mele 
despre stricăciunea inimii omeneşti erau exagerate. Dar când sunt 
aduse în faţa noastră fapte care dovedesc trista urâţenie a unuia care 
a îndrăznit să slujească în lucrări sacre, în timp ce avea o inimă 
stricată, unul ale cărui mâini pătate de păcat au profanat vasele sfinte 
ale Domnului, sunt sigură că n-am desenat un tablou prea drastic. 
Eu aduc mărturie foarte puternică, atât prin scris, cât şi prin 
vorbire, sperând să-l trezesc pe poporul lui Dumnezeu să înţeleagă că 
a căzut în vremuri periculoase. Am fost deprimată profund, văzând 
indiferența manifestată de cei care ar trebui să înţeleagă lucrările lui 
Satana, şi care ar trebui să fie treji şi de pază. Am văzut că Satana 
dirijează chiar şi minţile celor care mărturisesc adevărul, să se dedea 
la teribilul păcat al curviei. Mintea unui bărbat sau a unei femeie nu 
trebuie să coboare într-o clipă de la curăţie şi sfinţenie la depravare, 
stricăciune şi păcat. Se cere timp spre a schimba omenescul în 
divin, sau a-i degrada pe cei făcuţi după chipul lui Dumnezeu în 
brutali sau satanici. Prin privire, ajungem schimbaţi. Deşi făcut după 
chipul Făcătorului său, omul îşi poate educa mintea în aşa fel, încât 
păcatul pe care l-a detestat altădată va deveni plăcut pentru el. Când 
încetează să vegheze şi să se roage, el încetează să mai păzească 
fortăreaţa, inima, şi se angajează în păcat şi nelegiuire. Mintea este 
înjosită, şi este imposibil să fie ridicată din nou din stricăciune, în 
timp ce este educată să înrobească puterile morale şi intelectuale, 
aduse în supunere faţă de patimi vulgare. Împotriva minţii păcătoase 
trebuie dusă o luptă continuă; şi trebuie să fim ajutaţi de influenţa 
curăţitoare a harului lui Dumnezeu, care va atrage mintea spre cele 
de sus şi o va obişnui să mediteze asupra lucrurilor curate şi sfinte. 
Trupul nu este supus de mulţi dintre cei care mărturisesc a păzi 
Sabatul. Unii, a căror minte a fost dintotdeauna depravată, au îmbră- 
țişat Sabatul. Şi când au îmbrăţişat adevărul, ei n-au simţit nevoia 
de a se conforma sincer şi a-şi schimba tot cursul acţiunii lor. Ei 
au urmat ani de zile înclinațiile unei inimi nerenăscute şi au fost 
stăpâniţi de pasiunile corupte ale naturii lor păcătoase, care au şters 
chipul lui Dumnezeu în ei şi au pângărit de orice s-au atins; de aceea 
viitoarea lor viaţă va fi mult prea scurtă, în cazul celei mai lungi, spre 
a urca pe scara desăvârşirii creştine a lui Petru, pregătitoare pentru 
intrarea lor în Împărăţia lui Dumnezeu. Dar nu sunt mulţi care simt 
că nu pot fi mântuiţi prin mărturisirea adevărului, dacă nu ajung 

să fie sfinţiţi prin adevăr, ca răspuns la rugăciunea divinului nostru 
Domn către Tatăl Său: „Sfinţeşte-i prin adevărul Tău. Cuvântul Tău 
este adevărul“ (loan 17,17). 

Bărbaţi şi femei care mărturisesc a fi ucenici ai lui Hristos şi 
păzesc toate poruncile lui Dumnezeu, va trebui să simtă în viaţa 
lor zilnică adevăratul spirit care se luptă spre a intra pe poarta cea 
strâmtă. Cei care se luptă sunt singurii care se vor sili să treacă prin 
poarta cea strâmtă şi calea cea îngustă care duce la viaţa veşnică, la 
bucurie deplină şi satisfacţii veşnice. Cei care doar caută să intre, 
niciodată nu vor fi în stare. Întreaga viaţă creştină a multora va fi 
petrecută într-un efort nu mai mare decât acela de a căuta, şi singura 
lor răsplată va fi să descopere o totală imposibilitate pentru ei de a 
intra pe acea poartă strâmtă. 

Am fost surprinsă să văd cât de multe familii sunt orbite de 
Satana, aşa încât ele nu au nici o bănuială despre lucrările, vicleniile 
şi înşelăciunea lui Satana, practicate chiar în mijlocul lor. Părinţi 
par să fie drogaţi de influenţa paralizatoare a celui rău şi, totuşi, 
socotesc că totul este în regulă. Mi-a fost arătat că Satana caută să 
degradeze minţile celor ce se unesc în căsătorie, pentru ca el să-şi 
poată pune pecetea lui hidoasă pe chipul copiilor lor. Pentru că au 
intrat în legătură de căsătorie, mulţi socotesc că-şi pot permite să 
fie stăpânii de patimi senzuale. Ei sunt conduşi de Satana, care 
îi înşeală şi-i face să pervertească această instituţie sacră. El este 
foarte mulţumit cu acest nivel inferior, pe care-l ia mintea lor; pentru 
că el are mult de câştigat în această direcţie. Satana ştie că, dacă 
poate excita patimile josnice şi le menţine în ascendență, el n-are 
de ce să fie îngrijorat cu privire la experienţa lor creştină; pentru 
că facultăţile morale şi intelectuale vor fi subordonate, în timp ce 
înclinațiile senzuale vor predomina şi vor fi ascendente; şi aceste 
patimi josnice vor fi întărite prin exercitare, în timp ce calităţile mai 
nobile vor deveni din ce în ce mai slabe. 

EI îi poate modela pe copii mult mai uşor decât pe părinţii lor, 
pentru că el poate să controleze în aşa fel mintea părinţilor, încât, 
prin ei, poate pune propria lui pecete pe caracterul copiilor lor. În 
felul acesta, mulţi copii se nasc cu pasiuni senzuale, în mare măsură 
în ascendență, în timp ce facultăţile morale sunt slab dezvoltate. 
Copiii aceştia au nevoie de cea mai atentă creştere pentru a scoate 
la lumină, a întări şi dezvolta puterile intelectuale şi morale, ca 

acestea să poată lua conducerea. Dar lucrările lui Satana nu sunt 
observate, vicleniile lui nu sunt înțelese. Copiii nu sunt educați 
pentru Dumnezeu. Educaţia lor religioasă şi morală este neglijată. 
Pasiunile senzuale sunt în continuu întărite, în timp ce facultățile 
morale ajung slăbite. 

Unii copii încep să practice onania încă din copilărie; şi pe mă- 
sură ce cresc în vârstă, pasiunile păcătoase cresc o dată cu creşterea 
lor şi se întăresc o dată cu întărirea lor. Mintea lor nu se odihneşte. 
Fetele doresc compania băieţilor, şi băieţii pe cea a fetelor. Com- 
portamentul lor nu este rezervat şi modest. Sunt foarte obraznici şi 
îndrăzneţ şi îşi iau libertăţi necuviincioase. Obiceiul onaniei le-a 
înjosit mintea şi le-a pătat sufletele. Cugete netrebnice, citirea de 
romane, poveşti de dragoste şi cărţi cu conţinut murdar le excită 
imaginaţia, şi exact aşa ceva se potriveşte cu mintea lor depravată. 
Lor nu le place să muncească şi când se angajează în vreo lucrare se 
plâng de oboseală; îi doare spatele; îi doare capul. Există o cauză 
obiectivă? Sunt ei obosiţi din cauza muncii lor? Nu, nu! Şi totuşi 
părinţii cedează faţă de plângerile lor şi îi eliberează de muncă şi 
responsabilitate. Aceasta este exact cel mai rău lucru pe care îl pot 
face pentru ei. Ei îndepărtează în felul acesta aproape singura ba- 
rieră care îl împiedică pe Satana să aibă acces liber la mintea lor 
slăbită. Munca folositoare ar fi, într-o mare măsură, o apărare faţă 
de stăpânirea lor de către acest viciu. 

Noi avem o oarecare cunoştinţă despre maniera lui Satana de a 
lucra şi despre cât de bine reuşeşte să facă aceasta. Din ceea ce mi-a 
fost arătat, el a paralizat mintea părinţilor. Cu greu bănuiesc că copiii 
lor pot fi greşiţi şi păcătoşi. Unii dintre aceşti copii mărturisesc a 
fi creştini şi părinţii continuă să doarmă, netemându-se de nici o 
primejdie; în timp ce mintea şi trupul copiilor lor devin epave. Unii 
părinţi nici măcar nu se îngrijesc să-şi ţină copiii cu ei când sunt 
în casa lui Dumnezeu. Tinerele iau parte la adunări, împreună cu 
părinţii lor, şi-şi ocupă locuri, dacă e posibil, mai ales în ultimele 
rânduri. 

Ele au obiceiul de a se scuza pentru părăsirea locaşului. Băieții 
înţeleg acest lucru şi ies mai înainte sau după fete, şi apoi când 
adunarea se încheie, ei le însoțesc acasă. Părinţii nu sunt deloc 
informaţi de acest lucru. Din nou sunt prezentate pretexte pentru a 
merge la plimbare, şi băieţi şi fete se adună pe terenuri plăcute sau 

în alte locuri retrase şi acolo se joacă şi se distrează, fără ca cineva 
să-i supravegheze. Ei îi imită pe bărbaţii şi pe femeile mature. 

Aceasta este o epocă grăbită. Băieţei şi fetiţe încep să-şi acorde 
atenţie unii altora când ar trebui să fie la grădiniţă, ca să ia lecţii 
de modestie şi comportament. Care este efectul acestei amestecări? 
Măreşte aceasta castitatea tinerilor, care se dună astfel împreună? 
Desigur că nu! Aceasta măreşte prima poftă păcătoasă, iar după 
astfel de întâlniri, tinerii sunt înnebuniţi de diavol şi se dedau la 
practici netrebnice. 

Părinţii sunt adormiţi şi nu ştiu că Satana a înfipt steagul său 
diabolic chiar în mijlocul familiilor lor. Am fost îndemnată să în- 
treb, ce vor deveni tinerii din acest veac stricat? Repet, părinţii sunt 
adormiţi. Copiii sunt zăpăciţi de un bolnăvicios sentimentalism de 
dragoste, şi adevărul nu are putere să corecteze răul. Ce poate fi făcut 
spre a opri curentul răului? Părinţii pot face mult, dacă vor. Dacă o 
fată care de-abia a ajuns să intre în vârsta adolescenţei este acostată 
necuviincios de un băiat de vârsta ei, sau mai în vârstă, ea trebuie să 
fie învățată să se simtă atât de jignită, încât astfel de apropouri să nu 
mai fie repetate niciodată. Când este des căutată compania unei fete 
de către băieţi sau tineri, ceva este rău. Acea fată tânără are nevoie 
de o mamă care să-i arate care este locul ei, să o înfrâneze şi s-o 
înveţe ce se cuvine unei fete de vârsta ei. 

Învățătura stricată, care s-a răspândit şi care susţine, din punct 
de vedere al sănătăţii, că sexele trebuie să se amestece, şi-a făcut 
lucrarea ei vătămătoare. Când părinţii şi tutorii descoperă o zecime 
din dibăcia pe care o posedă Satana, atunci această asociere de 
sexe poate fi aproape inofensivă. Aşa cum stau lucrurile, Satana are 
cel mai mare succes în efortul lui de a fermeca mintea tinerilor, iar 
amestecul de băieţi şi fete nu face decât să mărească răul de douăzeci 
de ori. Faceţi ca băieţii şi fetele să fie antrenați în muncă folositoare. 
Dacă sunt obosiţi, ei vor fi mai puţin tentaţi să-şi corupă propriile 
lor corpuri. Nimic nu este de sperat în cazul tinerilor, dacă nu există 
o schimbare totală în mintea celor care sunt mai în vârstă. Viciul 
este imprimat pe fizionomia băieţilor şi a fetelor, şi totuşi, ce este de 
făcut spre a opri înaintarea acestui rău? Băieţii şi tinerii sunt lăsaţi 
şi încurajați să-şi ia libertatea de a face apropouri necuviincioase 
fetelor şi tinerelor. Rugăciunea mea este ca Dumnezeu să-i trezească 

pe taţi şi pe mame la o lucrare serioasă, spre a schimba această 
teribilă stare de lucruri. 

Mă uitam la mărturiile date pentru păzitorii Sabatului şi am fost 
uimită de îndurarea lui Dumnezeu şi de purtarea Lui de grijă pentru 
poporul Său, care le dă atât de multe avertizări, le scoate în evidenţă 
primejdiile şi prezintă înaintea lor poziţia înaltă pe care doreşte ca ei 
s-o ocupe. Dacă ei s-ar păstra în iubirea Lui şi s-ar despărți de lume, 
Dumnezeu ar face ca binecuvântările Lui să rămână asupra lor şi 
lumina Lui să strălucească în jurul lor. Influenţa lor spre bine ar putea 
fi simțită în fiecare ramură a lucrării şi în fiecare parte a câmpului 
Evangheliei. Dar ei nu reuşesc să aibă gândul lui Dumnezeu, dacă 
continuă să aibă un simţământ atât de mic despre înaltul caracter 
al lucrării, cum au avut în trecut; influenţa şi exemplul lor se vor 
dovedi a fi un blestem teribil. Ei vor produce vătămare, şi numai 
vătămare. Sângele cel preţios al sufletelor se va găsi pe hainele lor. 

Mărturii de avertizare au fost repetate. Eu întreb: Cine a luat 
seama la ele? Cine a fost zelos în a se pocăi de păcatele şi nelegiuirea 
lor şi să alerge serios spre ţintă pentru premiul chemării cereşti a lui 
Dumnezeu în Hristos Isus? 

Cine a arătat lucrarea lăuntrică a lui Dumnezeu, care duce la 
tăgăduire de sine şi umilă jertfire de sine? Care dintre cei care 
au fost avertizaţi s-au despărţit de lume, de iubirea şi poftele ei, 
încât să arate o creştere zilnică în harul şi cunoaşterea Domnului şi 
Mântuitorului nostru Isus Hristos? Pe cine să găsim printre cei activi 
care să simtă povara pentru biserică? Pe cine să vedem că Dumnezeu 
îi foloseşte în mod special, lucrând prin ei, să înalțe stindardul şi să 
aducă biserica la înălţimea Lui, ca ei să-L poată încerca pe Domnul 
şi să vadă dacă nu va revărsa o binecuvântare asupra lor? 

Eu am aşteptat nerăbdătoare, sperând că Dumnezeu va pune 
Duhul Său în unii şi îi va folosi ca unelte ale îndreptăţirii spre a 
trezi şi pune în ordine biserica. Am fost aproape disperată când am 
văzut, an după an, o mai mare depărtare de simplitatea pe care mi-a 
arătat-o Dumnezeu, care ar trebui să caracterizeze viaţa urmaşilor 
Lui. Există din ce în ce mai puţin interes şi mai puţină consacrare 
faţă de cauza lui Dumnezeu. Eu întreb: În ce au căutat să trăiască 
în conformitate cu lumina dată lor cei care mărturisesc a crede în 
mărturii? În ce au luat seama la mărturiile date? În ce au ţinut ei 
cont de instrucţiunile pe care le-au primit? 


Un apel către Biserică 431 


Am văzut că trebuie să fie efectuate mari schimbări în inimile 
şi viața multora, înainte ca Dumnezeu să poată lucra prin ei, prin 
puterea Lui, pentru salvarea altora. Ei trebuie să fie reînnoiți după 
chipul lui Dumnezeu, în dreptate şi sfințire adevărată. Atunci iubirea 
de lume, iubirea de sine şi orice ambiție a vieții menite să înalțe 
eul vor fi schimbate prin harul lui Dumnezeu şi folosite în lucrarea 
specială de salvare de suflete pentru care a murit Hristos. Umilinţa 
va lua locul mândriei şi trufaşa preţuire de sine va fi schimbată cu 
blândeţe. Orice putere a inimii va fi stăpânită de iubire dezinteresată 
pentru toată lumea. Am văzut că Satana se va trezi când ei vor 
începe să lucreze serios la reformarea lor. El ştie că aceste persoane, 
dacă sunt consacrate faţă de Dumnezeu, pot să facă dovada tăriei 
făgăduinţelor Lui şi să realizeze o putere care lucrează în ei, şi pe 
care adversarul nu e în stare s-o contracareze sau să-i reziste. Ei vor 
realiza viaţa lui Dumnezeu în suflet. 

O familie a avut nevoie, în mod deosebit, de toate binefacerile 
pe care putea să le primească din reforma în mâncare, totuşi, chiar 
aceştia au fost complet abătuţi. Carnea şi untul au fost folosite de ei 
fără restricţie, şi condimentele n-au fost complet îndepărtate. Familia 
aceasta ar fi putut avea mari foloase dintr-o mâncare hrănitoare, bine 
aranjată. Capul familiei avea nevoie de o hrană nutritivă simplă. Ocu- 
paţia lui era sedentară, şi sângele s-a mişcat greoi prin organismul 
lui. El n-a putut avea ca alţii, folos din exerciţii sănătoase; de aceea 
hrana lui trebuia să fie de calitate şi cantitate corectă. În această 
familie, n-a fost o administrare corectă cât priveşte mâncarea; acolo 
a fost neregularitate. Ar fi trebuit să fie pentru fiecare mâncare timp 
anumit, şi hrana trebuia pregătită în formă simplă şi fără grăsime; dar 
a trebuit să urmeze dureri spre a avea o hrană hrănitoare, sănătoasă şi 
atrăgătoare. În această familie, ca şi în multe altele, se făcea pentru 
vizitatori o demonstraţie specială — au fost pregătite multe feluri 
de mâncare, şi adesea făcute prea bogate, astfel că cei care şedeau 
la masă erau ispitiţi să mănânce peste măsură de mult. Şi apoi, în 
absenţa musafirilor, a urmat o mare sărăcire a preparatelor aduse pe 
masă. Mâncarea era slabă şi lipsită de aport nutritiv. Era considerată 
ca o hrană „doar pentru noi“. Mâncarea era adesea ciugulită şi timpul 
regulat pentru masă nu era respectat. Printr-o astfel de administrare, 
fiecare membru al familiei era vătămat. Este un păcat pentru fiecare 
dintre surorile noastre să facă aşa de mari pregătiri pentru vizitatori 

şi să facă rău propriilor lor familii, printr-o mâncare sărăcăcioasă, 
care nu va reuşi să hrănească organismul. 

Fratele la care s-a făcut referire simţea o lipsă în organismul lui; 
el nu era hrănit, şi a crezut că mâncarea cu carne îi va da tăria de 
care avea nevoie. Dacă ar fi fost îngrijit cum trebuie — masa întinsă 
la timp potrivit şi cu hrană de calitate — toate cererile organismului 
ar fi fost din belşug împlinite. Untul şi carnea excită. Acestea au 
vătămat stomacul şi au pervertit gustul. Nervii sensibili ai creierului 
au fost amorţiţi şi apetitul senzual întărit pe socoteala facultăţilor 
intelectuale şi morale. Aceste puteri superioare, care trebuia să-i 
stăpânească, au devenit mai slabe, astfel că lucrurile veşnice nu erau 
sesizate. Paralizia a amorțit spiritul şi devoţiunea. Satana a triumfat, 
văzând cât de uşor poate să aibă acces prin apetit şi să stăpânească 
pe bărbaţi şi pe femei cu agerime de minte, meniţi de Creator să facă 
o lucrare mare şi bună. 

Cazul amintit mai sus nu este izolat; dacă ar fi fost, nu l-aş fi pre- 
zentat aici. Când Satana pune stăpânire pe minte, ce repede dispare 
lumina şi instrucţiunea pe care a dat-o Domnul atât de binevoitor şi 
nu mai are nici o putere! Cât de mulţi formulează scuze şi prezintă 
necesităţi care n-au nici o rațiune, pentru a-i susţine în umblarea lor 
cea rea, şi a înlătura lumina, călcând-o în picioare! Eu vorbesc cu 
convingere. Cea mai mare obiecţiune faţă de reforma sanitară este 
că poporul acesta n-o trăieşte; şi pe deasupra, ei vor spune că nu pot 
trăi reforma sanitară şi să-şi păstreze puterea. 

În fiecare caz de felul acesta, descoperim un bun motiv pentru 
care ei nu pot trăi reforma sanitară. Ei n-o trăiesc şi niciodată n-au 
urmat-o cu stricteţe, de aceea ei nu au folos din ea. Unii cad în 
greşeală pentru că, renunțând la mâncarea de carne, nu o înlocuiesc 
cu cele mai bune fructe şi vegetale, pregătite în cea mai naturală 
stare, fără grăsime şi condimente. Dacă ei ar aranja cu îndemânare 
darurile cu care i-a înconjurat Creatorul, dacă părinţii şi copiii cu o 
conştiinţă lucidă s-ar angaja uniţi în lucrare, ei s-ar bucura de o hrană 
simplă şi apoi ar fi în măsură să vorbească pe înţeles despre reforma 
sanitară. Cei care n-au fost convertiți la reforma sanitară, şi niciodată 
n-au adoptat-o pe deplin, nu sunt judecători ai binefacerilor ei. Cei 
care se abat ocazional să-şi satisfacă gustul, mâncând un curcan 
îngrăşat, sau altă mâncare de carne, îşi pervertesc apetitul şi nu sunt 

cei care să judece binefacerile pentru organism ale reformei sanitare. 
Ei sunt stăpâniţi de gust, şi nu de principii. 

Eu am o masă bine stabilită pentru toate ocaziile. Nu fac nici o 
schimbare pentru vizitatori, fie că sunt credincioşi sau necredincioşi. 
Caut ca niciodată să nu fiu surprinsă de lipsa de pregătire, pentru a 
putea avea la masa mea de la unu la şase musafiri, care s-ar putea 
întâmpla să intre în casă. Am destulă hrană simplă, sănătoasă, gata 
să satisfacă foamea şi să hrănească organismul. Dacă cineva doreşte 
mai mult decât atât, ei sunt liberi să găsească aceasta în altă parte. 
Unt sau mâncare cu carne de orice fel nu ajung pe masa mea. Prăjituri 
se află rar pe ea. În general, am o bogată provizie de fructe, pâine 
bună şi vegetale. Masa noastră este totdeauna bine apreciată şi toți 
cei care mănâncă se simt bine şi trag foloase. Toți iau loc fără poftă 
de gurmand, dar mănâncă cu poftă darurile oferite de Creatorul 
nostru. 

O surprinzătoare indiferenţă a fost manifestată cu privire la acest 
important subiect chiar de către cei din inima lucrării. Lipsa de stăru- 
inţă cu privire la principiile reformei sanitare este un adevărat semn 
al caracterului şi tăriei lor spirituale. Ei sunt deficitari în perfec- 
ționarea experienţei lor creştine. Conştiinţa nu este luată în seamă. 
Temeiul sau cauza fiecărei acţiuni corecte, care există şi lucrează în 
inima reînnoită, asigură ascultare fără motive externe sau egoiste. 
Duhul adevărului şi o conştiinţă bună sunt suficiente pentru a inspira 
şi reglementa motivele şi purtarea celor care învaţă de la Hristos şi 
sunt asemenea Lui. Cei care n-au puterea principiului religios în ei 
sunt abătuţi uşor prin exemplul altora, într-o direcţie greşită. Cei care 
niciodată n-au învăţat de la Dumnezeu datoria lor, şi nu au făcut ei 
înşişi cunoştinţă cu scopurile Lui cu privire la ei, nu sunt vrednici de 
încredere în vremuri de conflict serios cu puterile întunericului. Ei 
sunt abătuţi de aparențele externe şi actuale. Oamenii lumeşti sunt 
guvernaţi de principii lumești; ei nu pot aprecia altfel. Dar creştinii 
nu trebuie să fie guvernaţi de aceste principii. Ei trebuie să caute 
să se întărească pe ei înşişi în îndeplinirea datoriei lor din nici o 
altă considerare decât din iubirea de a asculta de fiecare cerinţă a 
lui Dumnezeu, aşa cum se află în Cuvântul Lui şi e dictată de o 
conştiinţă luminată. 

În inima reînnoită va fi stabilit principiul de a asculta de voinţa 
lui Dumnezeu, pentru că există o iubire pentru ceea ce este drept, 

bun şi sfânt. Nu va fi nici o ezitare, nici o sfătuire cu gustul, sau 
cercetarea confortului, ori acţionare pe o anumită cale pentru că alții 
fac astfel. Fiecare trebuie să trăiască pentru sine. Mintea tuturor celor 
care sunt reînnoiţi prin har va fi un mediu care primeşte continuu 
lumină, har şi adevăr de sus, şi pe care le transmite altora. Lucrarea 
lor este roditoare. Rodul lor este pentru sfințire şi la sfârşit pentru 
viață veşnică. 

Dar foarte puţini cunosc experimental influenţa sfinţitoare a ade- 
vărurilor pe care le posedă. Ascultarea şi devoţiunea lor n-au fost 
în acord cu lumina şi privilegiile lor. Ei n-au simţământul real al 
obligaţiei care apasă asupra lor de a umbla ca nişte copiii ai luminii 
şi nu ca nişte copii ai întunericului. Dacă lumina care le-a fost dată 
acestora ar fi fost dată Sodomei şi Gomorei, ei s-ar fi pocăit în sac 
şi cenuşă şi ar fi scăpat de marea mânie a lui Dumnezeu. La ziua 
judecății va fi mult mai uşor pentru Sodoma şi Gomora decât pentru 
cei care au fost privilegiați cu lumină şi au avut o mare cantitate de 
muncă, dar n-au profitat de ea. Ei au nesocotit mântuirea cea mare, 
pe care Dumnezeu, în îndurarea Sa, era binevoitor să le-a acorde. Ei 
au fost atât de orbiţi de Satana, încât s-au crezut, într-adevăr, bogaţi 
şi de partea lui Dumnezeu, când Martorul Credincios declară că sunt 
ticăloşi, nenorociţi, săraci, orbi şi goi. 

Iubită soră U: Sunt oarecum informată despre temperamentul 
tău deosebit, despre prudenţa ta, temerile tale, lipsa ta de speranţă 
şi încredere. Eu simpatizez cu tine în suferinţa cugetului tău, că nu 
poţi înţelege totul cu privire la poziţia şi credinţa noastră, aşa de 
lămurit cum ai dori. Noi te cunoaştem că eşti de o conştiinciozitate 
strictă şi n-avem nici o îndoială că, dacă ai fi putut avea privilegiul 
de a auzi toate punctele adevărului prezent, şi ai fi cântărit dovezile 
pentru tine, ai fi întemeiată, întărită şi stabilită astfel, încât opoziţia 
sau mustrarea nu te-ar mişca de pe temelia cea sigură. Deoarece, 
n-ai avut privilegiul pe care îl au mulţi alţii, de a lua parte la adunări 
şi de a experimenta tu însăţi experienţele care însoțesc prezentarea 
adevărului pe care noi îl socotim sacru, cu atât mai mult suntem 
îngrijoraţi de tine. Inimile noastre sunt atrase spre tine şi iubirea 
noastră faţă de tine este sinceră şi înfocată. Ne este teamă că în 
mijlocul pericolelor acestor zile de pe urmă tu poţi să naufragiezi. Să 
nu te superi pe mine că îți scriu astfel. Tu nu poţi avea un simţământ 
deplin, despre vicleniile şi amăgirea lui Satana, aşa cum am eu. 
Înşelăciunile lui sunt multe; cursele lui sunt pregătite cu grijă şi 
şiretenie spre a-i prinde pe cei neprevăzători şi nebănuitori. Noi 
dorim să te scăpăm de vicleniile lui; dorim să fii întru-totul de partea 
Domnului, iubind, aşteptând şi dorind sincer arătarea Mântuitorului 
nostru pe norii cerului. 

De când cu primele tale eforturi de a păzi Sabatul, multe lucruri 
au apărut spre a te descuraja; totuşi, noi sperăm că lucrurile acestea 
nu-ţi vor abate cugetarea de la importantele adevăruri pentru aceste 
zile de pe urmă. Cu toate că apărătorii adevărului nu fac toţi ce ar 
trebui să facă, pentru că nu sunt sfinţiţi prin adevărurile pe care le 
mărturisesc, adevărul este acelaşi; strălucirea lui este neîntunecată. 
Cu toate că aceştia pot să stea între adevăr şi cei care n-au luat o 
poziţie faţă de el, şi umblarea lor întunecoasă poate să apară pentru 
un timp să întunece luminoasa lui strălucire, totuşi, în realitate, 
nu o face; adevărul de origine cerească este strălucitor. Curăţia şi 

caracterul lui înălțat sunt neschimbătoare. El trăieşte, pentru că este 
nemuritor. 

Iubita mea soră, ține-te de adevăr. Dobândeşte o experiență pen- 
tru tine. Tu ai o individualitate. Eşti răspunzătoare numai de felul 
în care, indiferent de toți ceilalți, foloseşti lumina care străluceşte 
pe calea ta. Lipsa de consacrare la alţii nu va fi nici o scuză pentru 
tine. Faptul că ei pervertesc adevărul prin reaua umblare a acţiunii 
lor, pentru că nu sunt sfinţiţi prin el, nu te va face pe tine mai pu- 
țin responsabilă. Asupra ta se află o obligaţie solemnă de a înălța 
steagul adevărului, să-l duci în sus. Chiar dacă purtătorul de steag 
slăbeşte şi cade, nu lăsa ca stindardul cel preţios să fie târât prin 
praf. Apucă-l şi poartă-l în sus, chiar cu riscul bunului tău nume, al 
onoarei sau vieţii tale. Mult respectata mea soră, te implor să priveşti 
în sus. Ține-te tare de braţul Tatălui tău ceresc, Isus, Avocatul nostru, 
care trăieşte spre a mijloci pentru noi. Oricine ar nega credinţa prin 
viaţa lui nesfinţită, aceasta nu schimbă adevărul în minciună. „Totuşi 
temelia tare a lui Dumnezeu stă nezguduită, având pecetea aceasta: 
«Domnul cunoaşte pe cei ce sunt ai Lui». „,Vegheaţi şi rugaţi-vă, ca 
să nu cădeţi în ispită“ (2 Timotei 2, 19; Matei 26, 41 ). Uneori, mă 
tem că picioarele tale vor aluneca, că vei refuza să mergi pe calea 
umilă, strâmtă şi îngustă, care duce la viaţa veşnică din Împărăţia 
slavei. 

Prezint în faţa ta viaţa de lepădare de sine, umilinţă şi sacrificiu 
a divinului nostru Domn. Maiestatea cerului, Împăratul slavei, a 
părăsit bogăţiile Lui, strălucirea, onoarea şi slava Lui, şi, pentru ca 
să-l salveze pe omul păcătos, a acceptat o viaţă de umilinţă, sărăcie şi 
ruşine: „Care pentru bucuria care-l era pusă înainte, a suferit crucea, 
a disprețuit ruşinea“ ( Evrei 12, 2 ). O, de ce suntem atât de sensibili 
la încercare şi reproş, la ruşine şi suferinţă, când Domnul nostru ne-a 
dat un astfel de exemplu? Cine ar dori să intre în bucuria Domnului 
lor, în timp ce nu sunt dispuşi să ia parte la suferinţele Lui? Adică 
cum! Servul indispus să îndure umilinţa, ruşinea şi mustrarea pe 
care Stăpânul le-a îndurat neegoist pentru el! Servul sustrăgându-se 
de la o viaţă de umilinţă şi sacrificiu, care este pentru fericirea lui 
veşnică, şi prin care, în cele din urmă, poate obţine răsplata veşnică! 
Vorbirea inimii mele este: Lasă-mă să am parte împreună cu Hristos 
de suferinţa Lui, ca să pot, în final, să mă împărtăşesc de slava Lui. 

Adevărul lui Dumnezeu n-a fost niciodată popular pentru lume. 
Inima firească este totdeauna potrivnică faţă de adevăr. Îi mulţu- 
mesc lui Dumnezeu că trebuie să renunţăm la iubirea de lume, la 
mândria inimii şi la orice lucru care tinde spre idolatrie, pentru ca 
să fim urmaşi ai Omului de pe Golgota. Cei care ascultă de adevăr, 
niciodată nu vor fi iubiţi şi onoraţi de lume. De pe buzele divinului 
Învățător, când a umblat în umilinţă, printre fiii oamenilor, au fost 
auzite cuvintele: Oricine vrea să fie ucenicul Meu, să-şi ia crucea şi 
să Mă urmeze. Da, să urmăm Exemplul nostru. Căuta El onoarea şi 
lauda oamenilor? O, nu! Noi să căutăm atunci onoare şi laudă de la 
cei lumeşti? 

Cei care nu-L iubesc pe Dumnezeu nu-i vor iubi nici pe copiii 
Lui. Ascultă cuvintele instrucţiunii cereşti: „Vai de voi, când oamenii 
vă vor grăi de bine“. „Ferice de voi, când oamenii vă vor urî, vă vor 
izgoni dintre ei, vă vor ocări, şi vor lepăda numele vostru ca ceva 
rău, din pricina Fiului omului! Bucuraţi-vă în ziua aceea, şi săltaţi 
de veselie; pentru că răsplata voastră este mare în cer“. „Dar, vai 
de voi, bogaţilor, pentru că voi v-aţi primit aici mângâierea“ ( Luca 
6, 22-24.26 ). În Evanghelia după Ioan, aflăm din nou cuvintele lui 
Hristos: „Vă poruncesc aceste lucruri, ca să vă iubiţi unii pe alţii. 
Dacă vă urăşte lumea, ştiţi că pe Mine M-a urât înaintea voastră. 
Dacă aţi fi din lume, lumea ar iubi ce este al ei; dar pentru că nu 
sunteţi din lume, şi pentru că Eu v-am ales din mijlocul lumii, de 
aceea vă urăşte lumea. Aduceţi-vă aminte de vorba pe care v-am 
spus-o: «Robul nu este mai mare decât stăpânul său». Dacă M-au 
prigonit pe Mine, şi pe voi vă vor prigoni; dacă au păzit Cuvântul 
Meu, şi pe al vostru îl vor păzi“. „Le-am dat Cuvântul Tău; şi lumea 
i-a urât, pentru că ei nu sunt din lume, după cum Eu nu sunt din 
lume. Nu Te rog să-i iei din lume, ci să-i păzeşti de cel rău. Ei nu 
sunt din lume, după cum nici Eu nu sunt din lume“ ( loan 15, 17-20; 
17, 14-16). 

În 1 Ioan citim: „Nu iubiţi lumea, nici lucrurile din lume“ ( 
1 loan 2, 15). În epistola lui Pavel către Romani, el îi îndeamnă, 
pentru îndurarea lui Dumnezeu, să-şi aducă trupurile ca o jertfă 
vie, sfântă, plăcută lui Dumnezeu, care este din partea lor o slujbă 
duhovnicească. „Să nu vă potriviţi chipului veacului acestuia, ci să 
vă prefaceţi prin înnoirea minţii voastre, ca să puteţi deosebi bine 
voia lui Dumnezeu: cea bună, plăcută şi desăvârşită“ ( Romani 12, 

2 ). lar Iacov declară: „Nu ştiţi că prietenia lumii este vrăjmăşie cu 
Dumnezeu? Aşa că cine vrea să fie prieten cu lumea se face vrăjmaş 
cu Dumnezeu“ ( lacov 4,4). 

Te rog stăruitor să ţii seama de instrucţiunile lui Pavel din epistola 
către Galateni: „Caut eu oare, în clipa aceasta, să capăt bunăvoința 
oamenilor, sau bunăvoința lui Dumnezeu? Dacă aş căuta să plac 
oamenilor, n-aş fi robul lui Hristos“ ( Galateni 1, 10 ). Mă tem că 
tu eşti în mare primejdie să naufragiezi în credinţă. Tu socoteşti că 
trebuie să faci sacrificii, ca să asculți de adevăr. Noi credem că tu ai 
făcut unele sacrificii, dar, dacă ai fi fost şi mai completă în această 
lucrare, picioarele tale nu s-ar poticni acum şi credinţa ta n-ar şovăl. 
Eu nu mă refer acum la sacrificiile materiale, ci la ceea ce este mai 
ascuns decât acestea, la ceea ce va da naştere la un conflict mai 
dureros decât să dai mijloacele tale materiale, la ceea ce atinge eul 
în mod deosebit. Tu nu ţi-ai supus mândria. Ţie îţi place ca oamenii 
să te vorbească de bine. 

Tu n-ai primit şi n-ai practicat adevărul în simplitatea lui. Mă tem 
că ai socotit că trebuia să te înjoseşti spre a primi adevărul nepopular, 
susținut de adventiştii păzitori ai Sabatului. Tu ai cugetat să reţii, într- 
o mare măsură, spiritul lumii şi totuşi să adopţi adevărul. Aceasta nu 
se poate. Hristos nu va accepta nimic, în afară de o inimă întreagă 
şi o iubire totală. Prietenia cu lumea este vrăjmăşie cu Dumnezeu. 
Când doreşti să trăieşti în aşa fel, încât să eviţi mustrarea, tu cauţi o 
poziţie mai presus de Domnul tău cel suferind; şi fiind angajată în 
aceasta, te separi de Tatăl tău din cer, schimbând iubirea Lui pentru 
ceea ce nu merită să obţii. 

Am fost obsedată în duh cu privire la tine, sora mea, precum şi 
cu privire la soţul tău. Când am luat tocul să scriu, cazul vostru a fost 
clar prezentat înaintea mea. Sunt pe deplin conştientă de primejdule 
voastre, de starea voastră de încurcătură şi îndoială. Totul a fost 
nefavorabil pentru tine, soră U, de când ai căutat să asculţi de Legea 
lui Dumnezeu. Dar nimic n-a fost o aşa de mare piedică pentru voi 
amândoi ca mândria voastră. Voi amândoi sunteţi foarte doritori 
să vă făliţi; aceasta nu face parte din religia cea bună şi smerită. 
Am văzut că amândoi aveaţi de trecut printr-o încercare grea, ca 
să fiţi testaţi şi puşi la probă. În acest conflict, Satana avea să se 
străduiască mult să vă orbească ochii faţă de interesul veşnic şi să 
vă prezinte avantajele acestui timp, această mică viaţă scurtă, care 

este atât de nesigură. Voi aveaţi să vedeţi atracțiile acestei lumi, şi, 
dacă nu vă despărțiți de iubirea voastră de etalare şi de favoarea 
lumii, nu veţi putea reţine iubirea lui Dumnezeu. Mi-a fost prezentat 
Isus, care arăta spre atracțiile cerului, căutând să vă abată ochii de 
la lume şi spunând: „Pe cine veţi alege voi, pe Mine sau lumea? 
Voi nu Mă puteţi avea pe Mine şi să iubiţi şi lumea. Vreţi voi să 
sacrificați pe Cel care a murit pentru voi, în schimbul mândriei vieţii 
şi a comorilor acestei lumi? Alegeţi între Mine şi lume; lumea n-are 
parte de Mine.“ 

Am văzut picioarele voastre clătinându-se, credinţa voastră şo- 
văind. Îndoiala şi necredinţa v-au cuprins, şi lumina lui Isus s-a 
îndepărtat. Vanitatea este unul dintre cele mai puternice principii ale 
firii noastre depravate şi Satana va apela la ea continuu, cu succes. 
Nu lipseau persoane care erau gata să-l ajute pe Satana în lucrarea 
lui — să vă linguşească, să vă prezinte capacitatea şi influenţa pe 
care aţi putea s-o aveţi în societate, să insiste că ar putea fi foarte 
regretabil să uniţi interesele voastre cu oameni de credinţă umilă, 
şi să vă amestecați într-o grupă a societăţii, sub demnitatea voastră, 
aşa cum o privesc ei. Vi s-a părut că făceaţi un mare sacrificiu pen- 
tru adevăr. Este adevărat că mulțimile care au influenţă nu aleg să 
sacrifice ambiția lor lumească, să se despartă de iubirea lor de lume, 
şi să-şi întoarcă paşii spre calea strâmtă, smerită, pe care a parcurs-o 
suferindul Om de pe Golgota. Ei socotesc că talentele şi influenţa 
lor sunt prea preţioase spre a fi consacrate cauzei lui Dumnezeu, 
prea preţioase spre a fi înapoiate spre a-L slăvi pe Dătător, care le-a 
împrumutat aceste talente spre a fi îmbunătăţite şi returnate Lui, 
atât capitalul, cât şi dobânda. Pentru avantajele vremelnice pe care 
speră să le câştige, ei vor să sacrifice cele veşnice. Pentru flatare 
din partea oamenilor, ei vor să întoarcă spatele aprobării din partea 
Domnului, Făcătorul cerurilor şi al pământului, şi vor să piardă drep- 
tul şi onoarea care vine de sus. Cât de puţini ştiu care este interesul 
lor cel mai bun! Voi nu apreciaţi acest lucru. Isus, printr-o viaţă 
de suferinţă fără egal şi o moarte infamă, a deschis calea pe care 
omul poate merge pe urma paşilor Lui, şi, în final, să fie înălţat la 
tronul Lui şi să primească răsplata nemuririi şi viaţa veşnică. Pentru 
o viaţă de ascultare, el va primi o moştenire nemuritoare, o comoară 
nestricăcioasă, care nu piere. 

În prima epistolă a lui Pavel către Corinteni, citim: „Fiindcă pro- 
povăduirea crucii este o nebunie pentru cei ce sunt pe calea pierzării; 
dar pentru noi, care suntem pe calea mântuirii, este puterea lui Dum- 
nezeu. Căci este scris: «Voi prăpădi înţelepciunea celor înţelepţi, şi 
voi nimici priceperea celor pricepuţi.» «De pildă, fraţilor, uitaţi-vă la 
voi, care aţi fost chemaţi: printre voi nu sunt mulţi înţelepţi în felul 
lumii, nici mulţi puternici, nici mulţi de neam ales. Dar Dumnezeu a 
ales lucrurile nebune ale lumii, ca să facă de ruşine pe cele înțelepte. 
Dumnezeu a ales lucrurile slabe ale lumii, ca să facă de ruşine pe 
cele tari. Şi Dumnezeu a ales lucrurile josnice ale lumii şi lucrurile 
dispreţuite, ba încă lucrurile care nu sunt, ca să nimicească pe cele 
ce sunt, pentru ca nimeni să nu se laude înaintea lui Dumnezeu» 
(2 Corinteni 1, 18.19.26-29 ). Voi aveţi pilda lui Hristos, viaţa Lui 
nepretenţioasă, fără fală sau grandoare. Este servul mai presus decât 
Domnul lui? 

Iubită soră, tu ai un suflet bun şi poţi face bine. Poţi fi o ancoră 
pentru soţul tău şi o tărie pentru mulţi alţii. Dar dacă te opreşti 
între două păreri, neîmpăcată cu umila lucrare a lui Dumnezeu, 
influenţa ta în legătură cu soţul tău va fi exercitată într-o direcţie 
greşită. Cum citeşti în Cuvântul lui Dumnezeu? Întoarce-te de la 
părerile oamenilor la Lege şi la mărturie. Exclude orice consideraţie 
lumească. Ia hotărâre pentru veşnicie. 

Cântăreşte dovezile în acest timp important. Desigur, că nu tre- 
buie să ne aşteptăm să scăpăm de orice încercări şi persecuții, mer- 
gând pe urmele Mântuitorului nostru; pentru că aceasta este plata 
celor care Îl urmează pe EI. El declară lămurit că vom suferi perse- 
cuţii. Interesele noastre pământeşti trebuie să fie subordonate celor 
veşnice. Ascultă la cuvintele lui Hristos: „Petru a început să-l zică: 
«Iată că noi am lăsat totul, şi Te-am urmat.» Isus a răspuns: «Ade- 
vărat vă spun că nu este nimeni care să fi lăsat casă, sau fraţi, sau 
surori, sau tată, sau mamă, sau nevastă, sau copii, sau holde pentru 
Mine şi pentru Evanghelie, şi să nu primească acum, în viaţa aceasta, 
de o sută de ori mai mult case, fraţi, surori, mame, copii şi holde, 
împreună cu prigoniri, iar în veacul viitor, viaţa veşnică» ( Marcu 
10, 28-30 ). Aici sunt cuprinse interesele veşnice. 

Să nu vă mângâiaţi cu ideea că, dacă veţi renunţa la adevăr, toate 
obstacolele pentru dobândirea proprietăţii voastre vor fi înlăturate. 
Acest lucru vi-l spune Satana; este înşelăciunea lui. Dacă binecu- 

vântarea lui Dumnezeu rămâne asupra voastră pentru că v-aţi supus 
în totul faţă de El, veți prospera. Dacă vă întoarceți de la Dumnezeu, 
El Se va întoarce de la voi. Mâna Lui poate risipi mai repede decât 
puteți aduna voi. „ŞI ce ar folosi unui om să câştige toată lumea, 
dacă şi-ar pierde sufletul? Sau ce ar da un om în schimb pentru 
sufletul său?“ ( Matei 16, 26 ). 

Tu, scumpa mea soră, ai nevoie de o convertire completă la 
adevăr, care să omoare eul. Te poți încrede în Dumnezeu? Te rog 
să citeşti Matei 10, 25-40. Te rog să citeşti, cu rugăciune, şi Matei 
6, 24-34. Lasă ca aceste cuvinte să se întipărească în inima ta: „Nu 
vă îngrijorați de viața voastră, gândindu-vă ce veți mânca, sau ce 
veți bea; nici de trupul vostru, gândindu-vă cu ce vă veți îmbrăca. 
Oare nu este viața mai mult decât hrana, şi trupul mai mult decât 
îmbrăcămintea?“ Aici referirea se face la viața mai bună. Prin trup 
se înțelege podoaba lăuntrică ce face ca ființele omeneşti păcătoase, 
care posedă blândeţea şi îndreptăţirea lui Hristos, să aibă valoare 
înaintea Lui, cum a fost Enoh şi să-i îndreptăţească să primească 
legătura finală cu nemurirea. Mântuitorul nostru ne trimite la păsările 
cerului, care nici nu seamănă, nici nu seceră, şi n-adună nici în 
grânare, totuşi, Tatăl lor cel ceresc le hrăneşte. Apoi El spune: „Oare 
nu sunteţi voi cu mult mai de preţ decât ele? Şi de ce vă îngrijoraţi 
de îmbrăcăminte. Uitaţi-vă cu băgare de seamă cum cresc crinii de 
pe câmp; ei nici nu torc, nici nu ţes, totuşi, vă spun că nici chiar 
Solomon în toată slava lui, nu s-a îmbrăcat ca unul dintre ei“ ( 
Matei 6, 28.29 ). Crinii aceştia corespund mai bine, în simplitatea 
şi nevinovăția lor, cu gândul lui Dumnezeu decât Satana cu toate 
podoabele lui cele scumpe dar lipsit de podoaba cerească. „Aşa că, 
dacă astfel îmbracă Dumnezeu iarba de pe câmp, care creşte astăzi, 
dar mâine va fi aruncată în cuptor, nu vă va îmbrăca El cu mult mai 
mult pe voi, puţin credincioşilor?“ Nu vă puteţi voi încrede în Tatăl 
vostru cel ceresc? „Căutaţi mai întâi Împărăţia lui Dumnezeu, şi 
neprihănirea Lui, şi toate celelalte lucruri vi se vor da pe deasupra“ 
( Matei 6, 30.33 ). Preţioasă făgăduinţă! Noi nu ne putem încrede în 
ea? Nu putem avea încredere absolută, ştiind că este credincios Cel 
care a făcut făgăduinţa? Te rog stăruitor, lasă credinţa ta tremurândă 
să se prindă din nou de făgăduinţele lui Dumnezeu. Lasă-te cu toată 
greutatea ta pe ele, cu credinţa neşovăielnică, pentru că ele n-au să 
dea, şi nici nu pot să dea greş. 

Cuvânt către pastori 


Iubiţi frați: La 25 octombrie 1868, mi-a fost arătat că nu toți 
cei care pretind a fi chemați să învețe adevărul sunt calificați pentru 
această lucrare sfântă. Unii sunt departe de a corespunde gândului 
şi voinței lui Dumnezeu. Unii se complac în lenevie, în lucrurile 
vremelnice şi viața lor religioasă este marcată de lenevie spirituală. 
Acolo unde există lipsă de energie stăruitoare şi aplicare strânsă în 
probleme vremelnice şi tranzacţii de afaceri, aceeaşi deficiență va fi 
vizibilă şi în lucrurile spirituale. 

Unii dintre voi sunt capi de familie, iar exemplul şi influenţa 
voastră modelează caracterele copiilor voştri. Exemplul vostru va fi 
urmat de ei într-o măsură mai mare sau mai mică, iar lipsa voastră de 
perfecţiune constituie un exemplu rău pentru alţii. Însă deficienţele 
voastre sunt mai sensibil simţite, cu rezultate mai grele în cauza şi 
lucrarea lui Dumnezeu. Familiile voastre au simţit această lipsă şi 
au suferit din cauza ei; lor le-au lipsit multe lucruri pe care hărnicia 
zeloasă şi perseverenţa le-ar fi putut procura. Dar această deficiență 
este văzută şi simțită în cauza şi lucrarea lui Dumnezeu, într-o 
măsură, cu atât mai mare cu cât cauza şi lucrarea Lui sunt de o 
importanţă mai înaltă decât lucrurile care aparţin acestei vieţi. 

Influenţa unor pastori nu este bună. Ei n-au vegheat cu grijă asu- 
pra timpului lor, ca astfel să dea oamenilor un exemplu de hărnicie. 
Ei au petrecut în lenevie clipe şi ceasuri, care odată trecute în veşni- 
cie, cu rezultatele raportului lor, nu mai pot fi rechemate niciodată. 
Unii sunt leneşi din fire, ceea ce constituie o greutate pentru ei să 
facă cu succes o lucrare de care s-au apucat. Această deficiență a 
fost văzută şi simțită pe tot parcursul experienţei lor religioase. Cei 
vinovaţi nu sunt singurii care pierd; alții sunt făcuţi să sufere prin 
deficienţa lor. În această perioadă târzie, mulţi au lecţii de învăţat, 
care ar fi trebuit să fie învăţate la o dată mult mai timpurie. 

Unii nu studiază îndeaproape Biblia. Ei nu simt înclinația să se 
apuce să studieze cu stăruinţă Cuvântul lui Dumnezeu. Ca urmare a 
acestei neglijenţe, ei au muncit cu un mare dezavantaj şi, în eforturile 

lor de slujire, n-au realizat nici o zecime din lucrarea pe care ar fi 
putut s-o facă, dacă ar fi văzut necesitatea unei consacrări a minţii 
lor pentru studierea Cuvântului. Ei puteau să devină atât de obişnuiţi 
cu Scripturile, atât de întăriţi în argumente biblice, încât i-ar fi putut 
întâmpina pe oponenți şi astfel să prezinte motivele credinţei noastre, 
ca adevărul să triumfe, şi opoziţia să fie redusă la tăcere. 

Aceia care slujesc Cuvântul trebuie să aibă o atât de completă 
cunoaştere a acelui Cuvânt cât este posibil pentru ei să obţină. Ei 
trebuie să cerceteze, să se roage şi să înveţe continuu, altfel poporul 
lui Dumnezeu va avansa în cunoaşterea Cuvântului şi a voinţei Sale, 
şi îl va lăsa pe aceşti pretinşi învăţători mult în urmă. Cine îi va 
mai învăţa pe oameni când ei sunt înaintea învăţătorilor lor? Toate 
eforturile unor astfel de pastori sunt fără rod. Este nevoie ca ei să 
fie învăţaţi mai profund, din Cuvântul lui Dumnezeu, înainte să fie 
capabili să-i instruiască pe alţii. 

Unii ar fi putut să fie acum lucrători conştiincioşi, dacă ar fi 
folosit bine timpul, simțind că aveau să dea socoteală lui Dumnezeu 
de timpul lor risipit. Ei L-au nemulţumit pe Dumnezeu, pentru că 
n-au fost harnici. Mulţumirea de sine, iubirea de sine şi iubirea 
egoistă de comoditate i-au reţinut pe unii de la bine, i-au abătut de 
la obţinerea cunoaşterii Scripturilor, ca să poată fi cu totul destoinici 
pentru orice lucrări bune. Unii nu apreciază valoarea timpului şi au 
lenevit în pat în ceasurile pe care le-ar fi putut întrebuința pentru 
studierea Bibliei. Sunt câteva subiecte asupra cărora ei au stăruit cel 
mai mult, cu care s-au obişnuit, şi despre care pot vorbi acceptabil; 
dar, în mare măsură, ei au rămas aici. Ei nu s-au simţit întru-totul 
mulţumiţi cu ei înşişi şi, uneori, şi-au dat seama de deficienţele lor, 
totuşi n-au fost destul de treziţi faţă de păcatul neglijenţei spre a 
deveni obişnuiţi cu Cuvântul lui Dumnezeu, pe care ei mărturisesc 
că îl fac cunoscut altora. Din cauza ignoranței lor, poporul este 
dezamăgit; el nu primeşte cunoştinţele pe care le-ar fi putut obţine 
de la ei şi pe care se aşteaptă să le obţină de la slujitorii lui Hristos. 

Sculându-se devreme şi economisind timpul, pastorii pot găsi 
timp pentru o îndeaproape cercetare a Scripturilor. Ei trebuie să 
aibă stăruinţă şi să nu fie împiedicaţi în obiectivul lor, ci, în mod 
persistent, să-şi folosească timpul în studierea Cuvântului, aducând 
în ajutorul lor adevărurile pe care alte minţi, prin muncă obositoare, 
le-au adunat pentru ei şi, cu efort harnic şi stăruitor, le-au pregătit, 

punându-le la îndemâna lor. Sunt pastori care muncesc de ani de 
zile, învăţându-i adevărul pe alţii, în timp ce ei înşişi nu sunt buni 
cunoscători ai puternicelor puncte ale poziţiei noastre. Pe aceştia îi 
rog să o termine cu lenevia. Ea este pentru ei un blestem continuu. 
Dumnezeu le cere să facă fiecare moment roditor pentru ei sau 
pentru alţii. „În sârguinţă, fiţi fără preget. Fiţi plini de râvnă cu 
Duhul. Slujiţi Domnului“. „Cine se leneveşte în lucrul lui, este frate 
cu cel ce nimiceşte“ ( Romani 12, 11; Proverbe 18,9). 

Este important pentru slujitorii lui Hristos să înţeleagă necesi- 
tatea auto-creşterii, pentru ca să înfrumuseţeze mărturia lor şi să 
menţină o demnitate care le stă bine. Fără educaţie mintală ei vor 
da greş cu siguranţă în tot ceea ce întreprind. Mi s-a arătat că există 
o hotărâtă lipsă la unu care predică Cuvântul. Dumnezeu nu este 
mulţumit cu căile şi ideile lor. Maniera lor de a cita la întâmplare 
Scriptura este o ruşine pentru ocupaţia lor. Ei pretind a fi învăţători 
ai Cuvântului, şi totuşi, nu reuşesc să repete corect Scriptura. Aceia 
care se predau întru-totul predicării Cuvântului nu trebuie să se facă 
vinovaţi de citarea incorectă a textului. Dumnezeu cere desăvârşire 
de la toţi slujitorii Săi. 

Religia lui Hristos va fi exemplificată de posesorul ei în viaţă, 
în conversaţie, în fapte. Principiile ei puternice se vor dovedi o 
ancoră. Cei care sunt învăţători ai Cuvântului trebuie să fie modele 
de pietate, exemple pentru turmă. Exemplul lor trebuie să mustre 
lenevia, nepăsarea, lipsa de hărnicie şi de economie. Principule 
religiei pretind hărnicie, sârguinţă, economie şi onestitate. „Dă-ţi 
socoteală de isprăvnicia ta“ ( Luca 16, 2 ), va fi în curând auzit 
de către toţi. Fraţilor, ce socoteală aţi putea da Stăpânului, dacă 
ar apărea acum? Voi sunteţi nepregătiţi. Voi aţi fi tot atât de sigur 
numărați împreună cu servii cei leneşi, cât este de sigur că ei există. 
Pentru voi a mai rămas încă timp preţios. Eu vă rog fierbinte să 
răscumpăraţi vremea. 

Pavel l-a îndemnat pe Timotei: „Caută să te înfăţişezi înaintea 
lui Dumnezeu ca un om încercat, ca un lucrător care n-are de ce 
să-i fie ruşine, şi care împarte drept Cuvântul adevărului. Fereşte-te 
de întrebările nebune, şi nefolositoare, căci ştii că dau naştere la 
certuri. Şi robul Domnului nu trebuie să se certe; ci să fie blând cu 
toți, în stare să-i înveţe pe toţi, plin de îngăduinţă răbdătoare, să-i 
îndrepte cu blândeţe pe potrivnici, în nădejdea că Dumnezeu le va 

da pocăință, ca să ajungă la cunoştinţa adevărului; şi, venindu-şi în 
fire, să se desprindă din cursa diavolului, de care au fost prinşi ca 
să-i facă voia“ ( 2 Timotei 2, 15.23-26 ). 

Pentru ca să aducă la îndeplinire lucrarea pe care o cere Dumne- 
zeu de la ei, pastorii trebuie să fie calificaţi pentru poziția lor. 

Apostolul Pavel, în epistola sa către Coloseni, vorbeşte astfel cu 
privire la slujirea lui: „Slujitorul ei am fost făcut eu, după isprăvnicia 
pe care a dat-o Dumnezeu pentru voi, ca să întregesc Cuvântul lui 
Dumnezeu. Vreau să zic: taina ţinută ascunsă din veşnicii şi în 
toate veacurile, dar descoperită acum sfinţilor Lui, cărora Dumnezeu 
a voit să le facă cunoscut care este bogăţia slavei tainei acesteia 
între neamuri şi anume: Hristos în voi, nădejdea slavei. Pe El Îl 
propovăduim noi, şi sfătuim pe orice om şi învăţăm pe orice om în 
toată înţelepciunea, ca să înfăţişăm pe orice om desăvârşit în Hristos 
Isus. Iată la ce lucrez eu, şi mă lupt după lucrarea puterii Lui, care 
lucrează cu tărie în mine“ ( Coloseni 1, 25-29). 

Dumnezeu nu cere de la slujitorii Săi, care trăiesc atât de aproape 
de sfârşitul tuturor lucrurilor, o apreciere mai puţin sacră şi mai 
puţină consacrare faţă de lucrarea de slujire. El nu poate accepta 
activitatea lucrătorilor, dacă nu realizează în propriile lor inimi viaţa 
şi puterea adevărului pe care ei îl prezintă altora. El nu va accepta 
nimic mai puţin decât o lucrare serioasă, activă, făcută din inimă 
zeloasă. Pentru această mare lucrare se cere vigilenţă şi rod bogat. 
Dumnezeu doreşte lucrători altruişti dintre aceia care vor să mun- 
cească cu bunăvoință dezinteresată şi să-i acorde lucrării tot interesul 
lor. 

Fraţilor, vouă vă lipseşte devoţiunea şi consacrarea faţă de lu- 
crare. Inimile voastre sunt egoiste. Deficienţele din voi trebuie să fie 
înlocuite, altfel peste scurt timp veţi avea o dezamăgire fatală — veţi 
pierde cerul. Dumnezeu nu trece cu vederea neglijenţa îndeplinirii 
cu credincioşie a lucrării pe care El a lăsat s-o facă slujitorii Lui. 
La mulţi dintre cei care lucrează în pastoraţie le lipseşte o energie 
durabilă, precum şi o constantă încredere în Dumnezeu. Rezultatul 
acestei lipse aduce grele poveri asupra celor puţini, care posedă 
aceste calităţi, şi ei sunt nevoiţi să repare lipsurile atât de vădite la 
cei care ar putea fi muncitori capabili, dacă ar dori să ajungă aşa 
ceva. Sunt puţini cei care lucrează zi şi noapte, lipsindu-se pe sine de 
odihnă şi bucuriile sociale, împovărând creierul la maximum, fiecare 

îndeplinind munca pentru trei oameni, epuizând viaţa lor prețioasă 
spre a face lucrarea pe care puteau s-o facă alţii, dar neglijată. Unii 
sunt prea leneşi, spre a-şi face partea lor; mulţi pastori se cruţă cu 
grijă, evitând poverile, rămânând într-o stare de ineficienţă şi nefă- 
când aproape nimic. De aceea, cei care îşi dau seama de valoarea 
sufletelor, care apreciază sfinţenia lucrării şi simt că ea trebuie să 
înainteze fac muncă în plus, depunând eforturi supraomeneşti şi fo- 
losesc la maximum puterea creierului lor pentru a menţine lucrarea 
în mişcare. Dacă interesul pentru lucrare şi consacrarea faţă de ea ar 
fi împărţite în mod egal, dacă toţi care mărturisesc a fi pastori şi-ar 
devota cu hărnicie cauzei întregul lor interes, nu cruţându-se pe sine, 
puţinii lucrători zeloşi şi temători de Dumnezeu, care-şi epuizează 
repede viaţa, ar fi uşuraţi de această mare apăsare de deasupra lor, şi 
puterea lor ar putea fi păstrată astfel încât, solicitată fiind într-adevăr, 
aceasta va avea efectul unei duble puteri şi va produce rezultate cu 
mult mai mari decât pot fi văzute în timp ce se află sub copleşitoarea 
apăsare de grijă şi nelinişte. Domnul nu este mulţumit cu această 
inegalitate. 

Mulţi dintre cei ce mărturisesc a fi chemaţi de Dumnezeu să 
slujească prin cuvânt şi doctrină nu simt că n-au nici un drept să 
pretindă a fi învăţători, dacă nu sunt pregătiţi, prin studierea serioasă 
şi stăruitoare a Cuvântului lui Dumnezeu. Unii au neglijat să obţină o 
cunoaştere a simplelor ramuri ale educaţiei. Unii nu pot nici măcar să 
citească corect; unii citează greşit Scripturile, iar unii, prin vădita lor 
lipsă de calificare pentru lucrarea pe care încearcă s-o facă, păgubesc 
cauza lui Dumnezeu şi pun adevărul într-o lumină proastă. Aceştia 
nu simt nevoie de a-şi cultiva intelectul, de a încuraja în mod special 
perfecţionarea fără prefăcătorie, şi de a căuta adevărata ridicare a 
caracterului creştin. Mijlocul efectiv şi sigur al atingerii acestuia 
este predarea sufletului faţă de Dumnezeu. El va îndruma intelectul 
şi afecțiunile în aşa fel, încât ele se vor concentra asupra celor divine 
şi veşnice, şi atunci ei vor poseda energie chibzuită, pentru că toate 
puterile minţii şi ale fiinţei întregi vor fi înălțate, curățate şi îndreptate 
pe calea cea mai nobilă şi sfântă. De pe buzele Învăţătorului ceresc 
au fost auzite cuvintele: „Să iubeşti pe Domnul, Dumnezeul tău, 
cu toate inima ta, cu tot sufletul tău, cu tot cugetul tău, şi cu toată 
inima ta“ ( Marcu 12, 30 ). Când are loc această supunere faţă de 
Dumnezeu, fiecare acţiune va fi binecuvântată cu umilinţă adevărată, 

în timp ce, în acelaşi timp, cei care sunt în felul acesta aliaţi cu 
Dumnezeu şi îngerii Lui cereşti vor poseda o demnitate potrivită cu 
mireasma cerească. 

Domnul cere de la slujitorii Săi să fie activi. Lui nu-i place să-i 
vadă nepăsători şi leneşi. Ei pretind că au dovada că Dumnezeu i-a 
ales în mod deosebit să-l înveţe pe popor calea vieţii; totuşi, con- 
versaţia lor adesea nu este folositoare şi dovedesc că nu au sarcina 
lucrării asupra lor. Propriile lor suflete nu sunt înviorate de puterni- 
cele adevăruri pe care le prezintă altora. Unii propovăduiesc aceste 
atât de interesante adevăruri într-o manieră aşa de nepăsătoare, încât 
ele nu pot influenţa poporul. „Tot ce găseşte mâna ta să facă, fă cu 
toată puterea ta!“ ( Eclesiastul 9,10 ). Bărbaţii pe care i-a chemat 
trebuie să fie învăţaţi să depună efort, să lucreze în mod serios, cu 
zel neobosit pentru EI, să scoată suflete din foc. Când pastorii simt 
puterea adevărului în propriile lor suflete, mişcând puternic fiinţa 
lor, atunci vor poseda putere să influenţeze inimile şi să arate că ei 
cred în mod hotărât adevărurile pe care le predică altora. Ei trebuie 
să păstreze în minte valoarea sufletelor şi adâncimile fără egal ale 
iubirii Mântuitorului. Aceasta va trezi sufletul în aşa fel, încât, îm- 
preună cu David, ei pot să spună: „Îmi ardea inima în mine, un foc 
lăuntric mă mistuia“ ( Psalmii 39,3). 

Pavel l-a îndemnat pe Timotei: „Nimeni să nu-ţi dispreţuiască 
tinereţea; ci fii o pildă pentru credincioşi, în vorbire, în purtare, în 
dragoste, în credinţă, în curăţie. Pune-ţi pe inimă aceste lucruri, 
îndeletniceşte-te în totul cu ele, pentru ca înaintarea ta să fie văzută 
de toţi. Fii cu luare aminte asupra ta însuţi şi asupra învăţăturii pe 
care o dai altora; stăruieşte în aceste lucruri, căci, dacă vei face aşa, 
te vei mântui pe tine însuţi şi pe cei ce te ascultă“ ( 1 Timotei 4, 
12.15.16 ). Ce importanţă însemnată este atribuită aici vieţii creştine 
a slujitorului lui Dumnezeu! Ce nevoie este de studierea cu credin- 
cioşie a Cuvântului, pentru ca el însuşi să fie sfinţit prin adevăr şi să 
poată fi calificat să-i înveţe pe alţii. 

Fraţilor, vouă vi se cere să exemplificaţi adevărul în viaţa voastră. 
Dar cei care cred că au o lucrare de făcut, aceea de a-i învăţa pe alții 
adevărul, nu sunt toţi convertiți şi sfinţiţi prin adevăr. Unii au idei 
greşite despre ce este un creştin şi despre mijloacele prin care se 
poate obţine o experienţă religioasă fermă; cu atât mai puţin înţeleg 
ei calităţile pe care Dumnezeu le cere slujitorilor Săi. Bărbaţii aceştia 

sunt nesfinţiţi. Ocazional ei au un simţământ fugar, care le dă impre- 
sia că sunt într-adevăr copii ai lui Dumnezeu. Această dependenţă 
de impresii este una dintre înşelăciunile speciale ale lui Satana. Cei 
care sunt instruiți în felul acesta fac din religia lor o problemă de 
circumstanţe. Principiul ferm lipseşte. Nimeni nu este un creştin 
viu, dacă nu are o zilnică experienţă cu lucrurile lui Dumnezeu şi o 
zilnică practicare a lepădării de sine, purtând cu bucurie crucea şi 
urmându-l pe Hristos. Fiecare creştin viu va progresa zilnic în viaţa 
spirituală. În timp ce avansează spre desăvârşire, el experimentează 
în fiecare zi o convertire faţă de Dumnezeu; şi convertirea lui nu este 
completată, până ce nu ajunge la perfecțiunea caracterului creştin, o 
totală pregătire pentru atingerea finală a nemuririi. 

Dumnezeu trebuie să fie subiectul cel mai de seamă al cugetelor 
noastre. Meditând asupra Lui, şi invocându-L, sufletul va fi înălţat 
şi sentimentele stimulate. Neglijarea meditaţiei şi a rugăciunii va 
avea ca rezultat sigur un declin al interesului pentru cele religioase. 
Se va vedea nepăsare şi lenevie. Religia nu este doar o emoție, 
un simţământ. Ea este un principiu care este întreţesut cu toate 
îndatoririle zilnice şi tranzacţiile vieţii. Nimic nu va fi susţinut, nu se 
va intra în nici o afacere care va împiedica prezenţa acestui principiu. 
Pentru a menţine religia curată şi nepătată, este necesar a fi lucrători 
care stăruiesc în a face efort. Trebuie să facem noi înşine ceva. 
Nimeni altul nu poate face lucrarea noastră. Nimeni, în afară de noi, 
nu poate realiza mântuirea noastră cu frică şi cutremur. Aceasta este 
exact acea lucrare pe care Domnul a lăsat-o pe seama noastră s-o 
facem. 

Unii pastori, care pretind a fi chemaţi de Dumnezeu, au sângele 
sufletelor pe hainele lor. Ei sunt înconjurați de persoane căzute şi de 
păcătoşi şi totuşi nu simt nici o povară pentru sufletele lor; ei dau 
pe faţă o indiferenţă în legătură cu mântuirea lor. Unii sunt atât de 
aproape de adormire, încât se pare că n-au nici un simţ al lucrării 
unui pastor evanghelic. Ei nu socotesc că, în calitate de medici 
spirituali, li se cere să aibă dibăcie în tratarea sufletelor bolnave de 
păcat. Lucrarea de avertizare a păcătoşilor, de a plânge şi a se ruga 
cu ei, a fost neglijată până ce, pentru multe suflete, orice tratament 
era tardiv. Unii au murit în păcatele lor, şi la judecată vor înfrunta 
cu mustrările vinovăţiei lor pe cei care i-ar fi putut salva, dar care nu 
i-au salvat. Pastori necredincioşi, ce pedeapsă vă aşteaptă! 

Slujitorii lui Hristos au nevoie de o nouă ungere, pentru ca ei să 
poată discerne mai clar lucrurile sacre şi să aibă concepţii mai clare 
despre caracterul sfânt şi fără pată, pe care ei înşişi trebuie să şi-l 
formeze spre a fi pilde pentru turmă. Nimic din ceea ce putem face 
noi înşine nu ne va urca la nivelul la care Dumnezeu ne poate accepta 
ca ambasadori ai Lui. Numai o fermă încredere în Dumnezeu şi o 
credinţă puternică şi activă va împlini lucrarea pe care o cere El să fie 
făcută în noi. Dumnezeu chemă bărbaţi care lucrează. Continuarea 
în facerea de bine este ceea ce va forma caractere pentru cer. Cu 
claritate, credincioşie şi iubire, trebuie să apelăm la oameni să se 
pregătească pentru ziua lui Dumnezeu. Unii va trebui să fie rugaţi 
stăruitor, cu seriozitate, înainte ca ei să fie mişcaţi. Fie ca lucrătorul 
să se caracterizeze prin blândeţe, umilinţă şi printr-o seriozitate care 
îi va face să înţeleagă că lucrurile acesta sunt o realitate, şi ei au 
de ales între viaţă sau moarte. Comportamentul celui care lucrează 
pentru Dumnezeu trebuie să fie serios şi caracterizat prin simplitate 
şi politeţe creştină, totuşi, el trebuie să fie extrem de serios în lucrarea 
pe care i-a lăsat-o Stăpânul s-o facă. Perseverenţa hotărâtă pe calea 
dreptăţii şi disciplinarea minţii prin exerciţii religioase, pentru a iubi 
devoţiunea şi lucrurile cereşti, vor aduce cea mai mare fericire. 

Dacă ne punem încrederea în Dumnezeu, avem putere să stăpâ- 
nim mintea în privinţa acelor lucruri. Prin exerciţiu continuu, ea va 
deveni puternică spre a se lupta cu vrăjmaşii lăuntrici şi a supune 
eul, până când are loc o schimbare completă, iar pasiunile, apetitul 
şi voinţa sunt aduse în supunere perfectă. Atunci va fi o evlavie 
zilnică în cămin şi în afară, şi când ne angajăm la lucru pentru su- 
flete, eforturile noastre vor fi însoţite de o putere. Creştinul smerit 
va avea timpul lui de devoțiune, care nu este spasmodică, convulsivă 
sau superstiţioasă, ci calmă, liniştită, profundă, constantă şi serioasă. 
Iubirea faţă de Dumnezeu, practicarea sfințirii vor fi plăcute când 
există o predare perfectă faţă de Dumnezeu. 

Motivul pentru care slujitorii lui Hristos nu mai au succes în 
lucrările lor se datorează faptului că nu sunt devotați lucrării în mod 
neegoist. Interesul unora este împărţit; ei sunt nehotărâţi. Grijile 
acestei vieţi preocupă atenţia lor, şi nu-şi dau seama cât de sacră 
este lucrarea pastorului. Unii ca aceştia se pot plânge de întuneric, 
de necredinţă mare, de infidelitate. Motivul pentru acestea este că ei 
nu stau bine înaintea lui Dumnezeu; ei nu văd importanţa de a face 

o deplină şi completă consacrare față de El. Ei Îi slujesc puţin lui 
Dumnezeu, iar lor mai mult. Ei se roagă doar puţin. 

Maiestatea cerului, în timp ce a fost angajat în lucrarea Sa pămân- 
tească, S-a rugat mult Tatălui Său. Adesea era plecat în rugăciune 
toată noaptea. Duhul Lui era adesea întristat când simţea puterile 
întunericului acestei lumi, şi părăsea oraşul aglomerat şi mulţimea 
gălăgioasă, şi căuta un loc retras să-Şi facă rugăciunile. Muntele 
Măslinilor era locul favorit pentru rugăciunea Fiului lui Dumne- 
zeu. Adesea, după ce mulţimea Îl părăsea pentru a se retrage peste 
noapte, El nu Se odihnea, deşi era obosit de lucrările de peste zi. În 
Evanghelia după Ioan, citim: „ŞI s-a întors fiecare acasă. Isus S-a 
dus la Muntele Măslinilor“ ( loan 7, 53; 8, 1 ). În timp ce oraşul 
era cuprins de linişte, iar ucenicii s-au întors la casele lor, pentru o 
reîmprospătare în somn, Isus nu dormea. Rugăciunile Lui sfinte se 
înălţau spre Tatăl Său, de pe Muntele Măslinilor, pentru ca ucenici 
Lui să poată fi păziţi de influenţele pe care aveau să le întâmpine 
zilnic în lume, şi ca propriul Lui suflet să poată fi întărit şi sprijinit 
pentru sarcinile şi încercările zilei următoare. Toată noaptea, în timp 
ce ucenicii Lui dormeau, divinul lor Învățător Se ruga. Roua şi frigul 
nopţii cădeau asupra capului Său plecat în rugăciune. Exemplul Lui 
a fost lăsat pentru urmaşii Lui. 

Maiestatea cerului, în timp ce era angajat în lucrarea Lui, Se afla 
adesea în rugăciune serioasă. El nu mergea totdeauna pe Muntele 
Măslinilor, pentru că ucenicii Lui aflaseră locul Lui favorit, şi adesea 
Îl urmau. El a ales liniştea nopţii, când n-avea să fie întrerupt. Isus 
putea să-i vindece pe bolnavi şi să-i învie pe morţi. El Însuşi era un 
izvor de binecuvântare şi tărie. El a poruncit chiar şi furtunilor, şi 
acestea au ascultat de El. N-a fost întinat de stricăciune, era străin 
faţă de păcat; totuşi, S-a rugat, şi încă des şi cu strigăte puternice şi 
lacrimi. S-a rugat pentru ucenicii Săi şi pentru Sine, idenuificându-Se 
astfel cu nevoile noastre, cu slăbiciunile noastre şi cu neajunsurile 
noastre, care sunt atât de obişnuite la oameni. El a fost un mare 
petiţionar, neavând pasiunile firii noastre căzute, dar înconjurat de 
infirmităţi asemănătoare, ispitit în toate privinţele, cum suntem şi 
noi. Isus a îndurat chinul care necesita ajutor şi sprijin de la Tatăl 
Său. 

Hristos este exemplul nostru. Sunt slujitorii lui Hristos ispitiţi 
şi loviți cu furie de Satana? Tot aşa a fost şi EI, care n-a cunoscut 

păcat. În aceste ceasuri de suferinţă El S-a întors spre Tatăl Său. El 
a venit pe pământ, ca să poată oferi o cale pe care noi să putem găsi 
har şi putere spre a-i ajuta în orice vreme pe cei în nevoie, urmând 
exemplul Lui în rugăciune serioasă. Dacă slujitorii lui Hristos vor să 
imite acest model, ei vor fi umpluţi cu Duhul Lui, şi îngerii le vor 
sluji. 

Îngerii I-au slujit lui Isus, totuşi, prezenţa lor n-a făcut ca viaţa 
Lui să fie o viaţă comodă, eliberată de conflicte severe şi de ispitiri 
feroce. El a fost ispitit în toate privinţele cum suntem şi noi, dar fără 
păcat. Dacă pastorii, în timp ce sunt angajaţi în lucrarea pe care El a 
hotărât-o ca ei s-o facă, au necazuri, încurcături şi ispitiri, să fie oare 
descurajaţi când ştiu că este Unul care a îndurat toate acestea înainte 
de ei? Să părăsească ei încrederea, pentru că nu realizează tot ceea 
ce aşteaptă de la munca lor? Hristos a lucrat cu zel pentru poporul 
Lui; dar eforturile Lui au fost dispreţuite chiar de către cei pe care a 
venit s-i salveze şi ei L-au dat la moarte pe El, care venise să le dea 
viaţă. 

Există un mare număr de pastori, dar o mare lipsă de lucrători. 
Lucrătorii, conlucrătorii cu Dumnezeu, au un simţământ al sfinţeniei 
lucrării şi al severelor conflicte cu care trebuie să se confrunte, pentru 
ca să o ducă mai departe cu succes. Lucrătorii nu vor slăbi şi nu 
se vor descuraja, având în vedere lucrarea, oricât de grea ar putea 
fi. În epistola către Romani, Pavel spune: „Deci fiindcă suntem 
socotiți neprihăniţi prin credinţă, avem pace cu Dumnezeu, prin 
Domnul nostru Isus Hristos. Lui îi datorăm faptul că, prin credinţă, 
am intrat în această stare de har în care suntem; şi ne bucurăm în 
nădejdea slavei lui Dumnezeu. Ba mai mult, ne bucurăm chiar şi 
în necazurile noastre, căci ştim că necazul aduce răbdare, răbdarea 
aduce biruinţă în încercare, iar biruinţa aceasta aduce nădejdea. 
Însă nădejdea aceasta nu înşeală, pentru că dragostea lui Dumnezeu 
a fost turnată în inimile noastre prin Duhul Sfânt, care ne-a fost 
dat“ ( Romani 5, 1-5 ). În El sunt toate comorile, înţelepciunea 
şi cunoştinţa. Noi n-avem scuză, dacă nu ne folosim de bogatele 
provizii făcute pentru noi, ca să nu ducem lipsă de nimic. Darea 
înapoi de la greutăţi, văicăreala în suferinţă îi face pe slujitorii lui 
Dumnezeu să fie slabi şi fără eficienţă în purtarea răspunderilor şi a 
poverilor. 

Toţi cei care stau neclintiţi în fruntea bătăliei trebuie să simtă 
lupta specială a lui Satana dusă împotriva lor. Când îşi dau seama 
de atacurile lui, ei vor fugi la Fortăreaţă. Ei simt nevoia de o putere 
specială de la Dumnezeu şi muncesc în puterea Lui; de aceea, biru- 
inţele pe care le câştigă nu-i înalţă pe ei, ci îi conduc prin credinţă 
să se sprijine şi mai sigur pe Cel Puternic. În inimile lor, este tre- 
zită o adâncă şi înflăcărată recunoştinţă faţă de Dumnezeu, şi ei se 
bucură în suferinţa pe care o experimentează când sunt apăsaţi de 
vrăjmaş. Aceşti slujitori binevoitori câştigă o experienţă şi formează 
un caracter care va onora cauza lui Dumnezeu. 

Timpul de faţă este un timp de privilegiu solemn şi răspundere 
sacră pentru slujitorii lui Dumnezeu. Dacă aceste răspunderi sunt 
respectate cu credincioşie, mare va fi răsplata slujitorului credincios 
când Stăpânul va spune: „Dă-ţi socoteală de isprăvnicia ta“. Truda 
zeloasă, lucrarea neegoistă, efortul răbdător şi stăruitor îi vor fi răs- 
plătite din belşug; Isus va zice: „De acum încolo nu vă mai numesc 
servi, ci prieteni, oaspeţi“. Aprobarea Stăpânului nu este dată pentru 
mărimea lucrării îndeplinite, pentru că au fost câştigate multe lucruri, 
ci din cauza credincioşiei chiar în puţine lucruri. Nu rezultatele mari 
pe care le obţinem, ci motivele din care acţionăm au valoare înaintea 
lui Dumnezeu. El preţuieşte bunătatea şi credincioşia mai mult decât 
mărimea lucrării îndeplinite. 

Mi-a fost arătat că mulţi sunt în cel mai mare pericol de a nu 
reuşi să-şi desăvârşească sfinţirea în temere de Domnul. Pastorii 
sunt în pericol de a-şi pierde propriile lor suflete. Unii dintre cei care 
au predicat altora vor fi respinşi, pentru că nu şi-au desăvârşit un 
caracter creştin. În lucrarea lor, ei n-au salvat suflete, ŞI nici chiar 
pe ale lor n-au reuşit să le salveze. Ei nu văd importanţa cunoaşterii 
de sine şi a stăpânirii de sine. Ei nu veghează şi nu se roagă, ca 
să nu cadă în ispită. Dacă ar veghea, ei ar ajunge să-şi cunoască 
punctele slabe în care sunt atacați, cel mai probabil, de ispită. Prin 
priveghere şi rugăciune, punctele lor cele mai slabe pot să fie în aşa 
fel păzite, încât să devină cele mai puternice, şi ei pot să întâmpine 
ispita fără să fie biruiţi. Fiecare urmaş al lui Hristos trebuie să se 
cerceteze zilnic, pentru ca să ajungă să-şi cunoască perfect propria lui 
purtare. Aproape la toţi există o neglijare a cercetării de sine. Această 
neglijare este extrem de periculoasă pentru cel care mărturiseşte a fi 
purtătorul de cuvânt al lui Dumnezeu, care ocupă înfricoşata poziţie 

de răspundere ca primitor al cuvintelor lui Dumnezeu spre a le 
prezenta poporului Său. Conduita zilnică a unei astfel de persoane 
are mare influenţă asupra altora. Dacă n-are nici un succes în muncă, 
el îi aduce pe convertiți la propriul lui nivel inferior, şi rar se-ntâmplă 
ca ei să se ridice mai sus. Căile pastorului lor, cuvintele lui, gesturile 
şi manierele lui, credinţa lui, evlavia lui sunt considerate ca model 
de către toţi adventiştii, păzitori ai Sabatului, şi, dacă ei îl imită pe 
el, care i-a învăţat adevărul, cred că îşi fac toată datoria. 

Există multe în conduita unui pastor pe care el le poate îmbu- 
nătăţi. Mulţi văd şi simt lipsa lor, totuşi par să nu-şi dea seama de 
influenţa pe care o exercită. Ei sunt conştienţi de acţiunile lor când 
le aduc la îndeplinire, dar îngăduie ca ele să dispară din memorie, şi 
de aceea nu se schimbă. Dacă pastorii ar face din acţiunile fiecărei 
zile un subiect de atentă cugetare şi verificare deliberată, cu scopul 
de a face cunoştinţă cu obiceiurile vieţii lor, ei s-ar cunoaşte pe ei 
înşişi mai bine. Printr-o examinare amănunţită a vieţii lor zilnice 
în toate împrejurările, ei ar cunoaşte motivele lor şi principiile care 
îi pun în mişcare. Această revizuire zilnică a faptelor noastre, spre 
a vedea dacă conştiinţa le aprobă sau le condamnă, este necesară 
pentru toţi care doresc să ajungă la desăvârşirea caracterului creştin. 
Multe fapte care trec drept fapte bune, chiar fapte de binefacere, când 
sunt cercetate îndeaproape, se constată că au fost sugerate de motive 
greşite. Mulţi primesc aplauze pentru virtuţi pe care nu le au. Cer- 
cetătorul de inimi examinează motivele şi, adesea, faptele care sunt 
mult aplaudate de oameni sunt înregistrate de EI, ca izvorând din 
motive egoiste şi ipocrizie josnică. Fiecare faptă din viaţa noastră, 
fie că este excelentă şi vrednică de laudă, sau merită dezaprobare, 
este judecată de cercetătorul inimilor după motivele care au pus-o în 
mişcare. 

Chiar unii pastori care apără Legea lui Dumnezeu se cunosc doar 
puţin pe ei înşişi. Ei nu meditează şi nu-şi cercetează motivele. Ei 
nu-şi văd greşelile şi păcatele, pentru că nu au o privire serioasă şi 
hotărâtă asupra vieţii, faptelor şi caracterului lor, separat şi ca întreg, 
spre a le compara cu sfânta Lege a lui Dumnezeu. Cerinţele Legii, în 
realitate, nu sunt înţelese de ei, şi trăiesc zilnic călcând spiritul acelei 
Legi pe care ei mărturisesc că o respectă. „Prin Lege“, zice Pavel, 
„vine cunoştinţa deplină a păcatului“. „Păcatul nu l-am cunoscut 
decât prin Lege. De pildă, n-aş fi cunoscut pofta, dacă Legea nu 

mi-ar fi spus: «Să nu pofteşti»“( Romani 3, 20.7.27 ). Unii dintre cei 
care lucrează prin cuvânt şi învăţătură n-au o înţelegere practică a 
Legii lui Dumnezeu şi a sfintelor ei cerinţe, sau a ispăşirii lui Hristos. 
Înainte ca ei să-i poată converti pe păcătoşi, trebuie ca ei înşişi să se 
convertească. 

Oglinda credincioasă, care ar descoperi defectele de caracter, 
este neglijată; de aceea există meteahnă şi păcat şi sunt evidente 
pentru alţii, chiar dacă nu sunt înţelese de către cei care sunt greşiţi. 
Păcatul odios al egoismului există în mare măsură, chiar şi la unii 
care mărturisesc a fi devotați lucrării lui Dumnezeu. Dacă ei ar 
compara caracterul lor cu cerinţele Lui, mai ales cu standardul cel 
mare, Legea Lui cea sfântă, dreaptă şi bună, ei ar constata, dacă sunt 
cercetători drepţi şi cinstiţi, că au lipsuri enorme. Dar unii nu sunt 
dispuşi să privească prea departe, sau destul de adânc, spre a vedea 
stricăciunea inimilor lor. Ei au lipsuri în foarte multe privinţe; totuşi, 
rămân în voită ignoranță faţă de vina lor, şi sunt atât de absorbiți de 
purtarea de grijă a propriilor lor interese, încât lui Dumnezeu nu-l 
mai dau nici o atenţie. 

Unii nu sunt evlavioşi din fire, şi de aceea ar trebui încurajat şi 
cultivat obiceiul examinării îndeaproape a vieţii şi motivelor lor, şi 
mai ales obiceiul de a nutri iubire pentru exerciţii religioase şi pentru 
iubirea în taină. Adesea, ei sunt auziţi vorbind despre îndoieli şi 
necredinţă şi stăruind asupra extraordinarelor lupte pe care le-au avut 
cu simţăminte infidele. Ei stăruie asupra influențelor descurajatoare, 
care afectează în aşa fel credinţa, speranţa şi curajul lor, privind 
adevărul şi succesul final al lucrării şi cauzei în care sunt angajaţi, ca 
şi când ar face o virtute specială, ca să fie găsiţi de partea celor care 
se îndoiesc. Uneori, par a se bucura, într-adevăr, învârtindu-se în 
jurul poziţiei celor necredincioşi şi întărind necredinţa lor cu fiecare 
împrejurare pe care o pot aduna ca o scuză pentru întunecimea lor. 
Acestora le-aş spune: Ar fi mai bine să coborâţi de îndată şi să 
părăsiţi zidurile Sionului, până ce veţi deveni bărbaţi convertiți şi 
creştini buni. Înainte să vă luaţi răspunderea de a deveni pastori, 
vouă vi se cere, din partea lui Dumnezeu, să vă despărțiți de iubirea 
de lume. Răsplata celor care continuă în această poziţie de îndoială 
va fi cea dată fricoşilor şi necredincioşilor. 

Dar care este motivul acestor îndoieli, acestei întunecimi şi ne- 
credinţe? 

Răspund: Oamenii aceştia nu stau bine cu Dumnezeu. Ei nu-şi 
tratează cinstit şi sincer sufletele. Nu s-au despărțit de tot egoismul, 
de păcat şi de păcătoşi. N-au ajuns să studieze viaţa de lepădare de 
sine, de sacrificiu de sine a Domnului nostru să imite exemplul Lui 
de curăţire, devoțiune şi sacrificiu de sine. Păcatul care înfăşoară aşa 
de uşor a fost întărit prin satisfacerea lui. Prin propria lor neglijenţă 
şi păcat, ei s-au despărţit de societatea divinului Învățător, şi El Se 
află înaintea lor la distanţa unei călătorii de o zi. Ei îi au în societatea 
lor pe cei indolenţi, leneşi, decăzuţi, necredincioşi, nerespectuoşi, 
nerecunoscători, nesfinţi şi pe însoțitorii lor, îngerii cei răi. Este de 
mirare că aceştia sunt în întuneric sau că au îndoieli privind învăţă- 
tura? „Dacă vrea cineva să facă voia Lui, va ajunge să cunoască... 
învăţătura.“ ( loan 7, 17 ). El va ajunge să cunoască cu siguranţă tot 
ce se spune în legătură cu acest subiect. Această făgăduinţă ar trebui 
să alunge toate îndoielile şi întrebările. Ceea ce aduce îndoieli este 
despărțirea de Hristos. El este urmat de cei serioşi, cinstiţi, sinceri, 
credincioşi, umili, blânzi, iluminaţi, curăţiți şi păziţi: pentru că sunt 
legaţi de cer. 

Nu trebuie să se ceară o mai mare dovadă că o persoană este la 
mare depărtare de Isus şi trăieşte cu neglijarea rugăciunii în taină, 
neglijând evlavia personală, decât faptul că discută astfel îndoielile 
şi necredinţa, pentru că mediul lui înconjurător nu-i este favorabil. 
Astfel de persoane n-au religia curată, neîntinată, a lui Hristos. Ei 
au un material fals, pe care procesul de curăţire îl va mistui cu 
desăvârşire, ca rugină. De îndată ce Dumnezeu îi încearcă şi pune la 
probă credinţa lor, ei se îndoiesc, slăbesc, mergând când pe o cale, 
când pe alta. Ei nu au adevăratul material, avut de Pavel, care se 
putea bucura în suferinţă, pentru că „necazul aduce răbdare, răbdarea 
aduce biruinţă în încercare, iar biruinţa aceasta aduce nădejdea. Însă 
nădejdea aceasta nu înşeală, pentru că dragostea lui Dumnezeu a 
fost turnată în inimile noastre prin Dumnezeul Sfânt, care ne-a fost 
dat.“ ( Romani 5, 3-5 ). Ei au o religie de circumstanţă. Dacă toţi 
din jurul lor sunt tari în curaj şi credinţa în succesul final al soliei 
îngerului al treilea, şi împotriva lor nu este adusă nici o influenţă 
specială, atunci se pare că ei au ceva credinţă. Dar de îndată ce 
adversitatea începe să se abată asupra cauzei şi lucrarea merge greu, 
fiind nevoie de ajutorul fiecăruia, aceste suflete sărmane, cu toate că 


458 Mărturii pentru comunitate vol.2 


pot să mărturisească a fi slujbaşi ai Evangheliei, aşteaptă ca totul să 
se prăbuşească. 

Dacă apare apostazia, şi se manifestă răzvrătire, nu-i veţi auzi 
spunând, în alese cuvinte de încurajare şi înviorare: Fraţilor, nu vă 
pierdeţi curajul; aveţi curaj. „Totuşi temelia cea tare a lui Dumnezeu 
stă nezguduită, având pecetea aceasta: «Domnul cunoaşte pe cei ce 
sunt ai Lui». (2 Timotei 2, 19 ). Bărbaţii care sunt afectaţi în felul 
acesta de împrejurări trebuie să rămână la casele lor şi să folosească 
puterea lor fizică şi mentală în poziţii de mai mică răspundere, unde 
nu vor fi expuşi să întâmpine o opoziţie atât de puternică. Dacă totul 
merge bine, ei pot fi socotiți bărbaţi foarte buni şi consacraţi. Dar 
aceştia nu sunt cei pe care Stăpânul vrea să-i trimită în lucrarea Sa, 
pentru că acestora li se împotrivesc cei care sunt trimişii lui Satana, 
iar Satana şi oştirea îngerilor lui cei răi va fi angajată împotriva lor. 
Dumnezeu a luat măsuri pentru cei pe care i-a chemat El să facă 
lucrarea Lui, pentru ca ei să iasă biruitori din orice luptă. 

Domnul, vorbind prin Pavel ( Efeseni 6, 10-18 ), ne spune cum să 
ne înarmăm împotriva lui Satana şi a trimişilor lui: „Încolo, fraților, 
întăriţi-vă în Domnul şi în puterea tăriei Lui. Îmbrăcaţi-vă cu toată 
armătura lui Dumnezeu, ca să puteţi ţine piept uneltirilor diavolului. 
Căci noi n-avem de luptat împotriva cărnii şi a sângelui, ci împo- 
triva domniilor, împotriva stăpânitorilor întunericului acestui veac, 
împotriva duhurilor răutăţii, care sunt în locurile cereşti. De aceea, 
luaţi toată armătura lui Dumnezeu, ca să vă puteţi împotrivi în ziua 
cea rea, şi să rămâneţi în picioare, după ce veţi fi biruit totul. Staţi 
gata, dar având mijlocul încins cu adevărul, îmbrăcaţi cu platoşa 
neprihănirii, având picioarele încălţate cu râvna Evangheliei păcii. 
Pe deasupra tuturor acestora, luaţi scutul credinţei, cu care veţi putea 
stinge toate săgețile arzătoare ale celui rău. Luaţi şi coiful mântu- 
irii şi sabia Duhului, care este Cuvântul lui Dumnezeu. Faceţi în 
toată vremea, prin Duhul, tot felul de rugăciuni şi cereri. Vegheaţi la 
acestea, cu toată stăruința, şi rugăciune pentru toţi sfinţii.“ 

Noi suntem angajaţi într-o lucrare înaltă şi sacră. Cei care mărtu- 
risesc că sunt chemaţi să-i înveţe adevărul pe cei ce stau în întuneric 
nu trebuie să fie ei înşişi oameni ai necredinţei şi întunericului. 
Ei trebuie să trăiască alături de Dumnezeu, unde pot fi lumină în 
Domnul. Motivul pentru care nu sunt aşa ceva este că ei înşişi nu 
ascultă de Cuvântul lui Dumnezeu; de aceea sunt exprimate îndoieli 

şi descurajări când ar trebui să se audă numai cuvinte de credinţă şi 
bucurie sfântă. 

Religia este cea care ajută la nevoie; o convorbire zilnică cu 
Dumnezeu, un interes neîmpărţit şi neegoist în lucrarea Lui. Trebuie 
să aibă loc o umilire de sine, să fie îndurată orice gelozie, bănuială 
rea, invidie, ură, răutate şi necredinţă. Este nevoie de o schimbare 
totală. Unii au pierdut din vedere modelul nostru, Omul suferind de 
pe Golgota. În slujba Lui, nu trebuie să ne aşteptăm la comoditate, 
cinste sau măreție în această viaţă; pentru că El, Maiestatea cerului, 
nu le-a primit. „Dispreţuit şi părăsit de oameni, om al durerii şi 
obişnuit cu suferinţa“. „EI era străpuns pentru fărădelegile noastre, 
zdrobit pentru păcatele noastre. Pedeapsa care ne dă pacea a căzut 
peste El, şi, prin rănile lui, suntem tămăduiţi.“ ( Isaia 53, 3.5 ). Cu 
acest exemplu în faţa noastră, vom alege oare să evităm crucea şi 
să fim legănaţi încoace şi încolo de împrejurări? Să fie oare aprins 
zelul nostru şi înflăcărarea noastră numai când suntem înconjurați 
de cei care sunt treji şi zeloşi în lucrarea şi cauza lui Dumnezeu? 

Nu putem sta cu credinţă în Dumnezeu, fie oricât de neplăcute şi 
descurajatoare toate cele ce ne înconjoară? „Deci, ce vom zice noi 
în faţa tuturor acestor lucruri? Dacă Dumnezeu este pentru noi, cine 
va fi împotriva noastră? Cine va ridica pâră împotriva aleşilor lui 
Dumnezeu? Dumnezeu este Acela care-i socoteşte neprihăniţi! Cine- 
i va osândi? Hristos a murit! Ba mai mult, el a şi înviat, stă la dreapta 
lui Dumnezeu, şi mijloceşte pentru noi! Cine ne va despărți pe noi 
de dragostea lui Hristos? Necazul, sau strâmtorarea, sau prigonirea, 
sau foametea, sau lipsa de îmbrăcăminte, sau primejdia, sau sabia? 
După cum este scris: Din pricina ta suntem daţi morţii toată ziua; 
suntem socotiți ca nişte oi de tăiat. Totuşi, în toate aceste lucruri, 
noi suntem mai mult decât biruitori, prin Acela care ne-a iubit. Căci 
sunt bine încredinţat că nici moartea, nici viaţa, nici îngerii, nici 
stăpânirile, nici lucrurile de acum, nici cele viitoare, nici înălțimea, 
nici adâncimea, nici o altă făptură, nu vor fi în stare să ne despartă de 
dragostea lui Dumnezeu, care este în Isus Hristos, Domnul nostru.“ 
Romani 8, 31-39) 

Mulți pastori n-au un interes neîmpărţit în lucrarea lui Dumne- 
zeu. Ei au investit numai puţin în cauza Lui, şi pentru că au acumulat 
atât de puţin în înaintarea adevărului, sunt ispitiţi uşor să privească 
şi să înainteze spre cauza lui Dumnezeu. Nu sunt stabili, întăriți, 

consolidați. Cel care îşi cunoaşte bine caracterul, care are cunoştinţă 
de păcatul pe care îl înfăşoară aşa de lesne, şi ispitele care, cel mai 
probabil, îl vor birui, nu trebuie să se expună fără a fi nevoie şi să 
invite ispita, aşezându-se pe terenul duşmanului. Dacă îl cheamă 
datoria acolo unde împrejurările nu sunt favorabile, el va avea ajutor 
special de la Dumnezeu, şi astfel va merge complet echipat pen- 
tru lupta cu vrăjmaşul. Cunoaşterea de sine îi va salva pe mulţi de 
căderea în ispite cumplite şi îi ocoleşte pe mulţi de o înfrângere 
ruşinoasă. Pentru ca să ajungem să ne cunoaştem, este important ca, 
în mod fidel, să cercetăm motivele şi principiile comportamentului 
nostru, comparând acţiunile noastre cu standardul datoriei descoperit 
în Cuvântul lui Dumnezeu. Pastorii trebuie să încurajeze şi să cultive 
binefacerea. 

Mi-a fost arătat că unii, care au fost angajaţi la serviciul nostru 
de publicaţii, la Institutul nostru de Sănătate sau în pastoraţie, au 
lucrat numai pentru salariu. Sunt şi excepţii; nu sunt toţi vinovaţi în 
această privinţă, dar numai puţini se pare că au înţeles că ei trebuie 
să dea socoteală de isprăvnicia lor. Mijloace care au fost consacrate 
lui Dumnezeu pentru înaintarea cauzei Sale au fost risipite. Familii 
sărace, care au experimentat influenţa simţitoare a adevărului şi 
care de aceea îl preţuiesc şi au fost recunoscători faţă de Dumnezeu 
pentru el, au socotit că puteau şi trebuia să se lipsească chiar şi de cele 
necesare vieţii pentru a aduce darurile lor pentru tezaurul Domnului. 
Unii s-au lipsit de piese de îmbrăcăminte, de care aveau într-adevăr 
nevoie spre a se simţi bine. Alţii au vândut singura lor vacă şi banii 
astfel primiţi i-au consacrat lui Dumnezeu. În sinceritatea sufletelor 
lor, cu multe lacrimi de recunoştinţă, pentru că a fost privilegiul lor 
să facă acest lucru pentru cauza lui Dumnezeu, ei s-au plecat înaintea 
Domnului cu darurile lor şi au invocat binecuvântarea Sa asupra 
lor, când le-au trimis, rugându-se ca ele să poată fi mijloacele de 
ducere a cunoștinței adevărului sufletelor din întuneric. Mijloacele 
consacrate în felul acesta n-au fost întotdeauna folosite aşa cum 
le-au destinat donatorii jertfitori de sine. Oameni lacomi, egoişti, 
neavând spiritul tăgăduirii de sine sau al jertfei de sine, au mânuit cu 
necredincioşie banii astfel aduşi în trezorerie; şi ei au jefuit tezaurul 
lui Dumnezeu, primind bani pe care nu i-au câştigat prin muncă 
corectă. Administrarea lor neconsacrată şi nesăbuită a cheltuit şi a 

risipit bani care I-au fost consacrați lui Dumnezeu, cu rugăciuni şi 
lacrimi. 

Mi-a fost arătat că îngerul raportor face o înregistrare fidelă a 
fiecărui dar dedicat lui Dumnezeu şi pus în trezorerie, precum şi a 
rezultatului final al mijloacelor astfel date. 

Dumnezeu ia cunoştinţă de fiecare bănuţ consacrat cauzei Sale 
şi de bună-voinţa sau repulsia dătătorului. Motivul dăruirii este 
înregistrat de asemenea. Cei jertfitori de sine şi consacraţi, care Îi 
redau lui Dumnezeu lucrurile care sunt ale Lui, când El le cere de la 
ei, vor fi răsplătiți după faptele lor. Chiar dacă mijloacele consacrate 
astfel vor fi greşit folosite, astfel încât ele nu îndeplinesc scopul avut 
în vedere de dăruitor — spre slava lui Dumnezeu şi salvarea de 
suflete — cei care au făcut sacrificiile cu sinceritate de suflet, vizând 
numai slava lui Dumnezeu, nu-şi vor pierde răsplata. 

Celor care au dat o rea întrebuințare mijloacelor dedicate lui 
Dumnezeu, li se va cere să dea socoteală de isprăvile lor. Unii, în 
mod egoist, au pus mâna pe bani în iubirea lor după câşug. Alţii 
n-au o conştiinţă sensibilă; ea a devenit veştedă printr-o îndelungată 
nutrire a egoismului. Ei privesc la lucrurile sfinte şi veşnice dintr-un 
punct de vedere josnic. Printr-o îndelungată continuare a unei căi 
greşite, sensibilităţile lor morale par paralizate. Pare imposibil a-şi 
ridica vederile şi simţămintele la Cuvântul lui Dumnezeu. Dacă nu 
are loc o schimbare totală, prin înnoirea minţii, această grupă nu 
va găsi nici un loc în cer. Cei care au urmat calea egoismului şi 
a greşelii, neprivind ca sacră nici chiar vistieria lui Dumnezeu, nu 
pot aprecia curăţenia şi sfinţenia celor sfinţi din Împărăţia Ceru- 
rilor, sau valoarea bogăției de slavă, răsplata cea veşnică, păstrată 
pentru credincioşii biruitori. Mintea lor a urmat atât de mult pe o 
cale egoistă şi josnică, încât ei nu mai pot aprecia lucrurile veşnice. 
Ei nu preţuiesc mântuirea. Pare imposibil să-şi mai înalțe mintea 
sau să preţuiască cum trebuie planul de mântuire sau valoarea is- 
păşirii. Interesele egoiste au absorbit întreaga lor fiinţă; ca o rocă 
magnetică, ei îşi ţin mintea şi afecțiunile legate de un nivel inferior. 
Unele dintre aceste persoane nu vor ajunge niciodată la desăvârşirea 
caracterului creştin, pentru că nu văd valoarea şi necesitatea unui 
astfel de caracter. Mintea lor nu poate fi înălţată aşa, încât să fie 
încântați de sfinţenie. Iubirea de sine şi interese egoiste le-au cuprins 
în aşa măsură caracterul, încât ei nu pot să deosebească cele sacre şi 

veşnice, de cele obişnuite. Cauza lui Dumnezeu şi vistieria Lui nu 
sunt pentru ei mai sacre decât afacerile obişnuite sau banii dedicați 
scopurilor lumeşti. 

În privinţa aceasta, datoria morală este obligatorie pentru toţi 
cei care mărturisesc a fi urmaşi ai lui Hristos. Dumnezeu specifică 
datoria lor faţă de semeni: „Să iubeşti pe aproapele tău ca pe tine 
însuți.“ Prin neluarea în seamă a dreptăţii, a milei şi a bunăvoinţei 
faţă de semenii lor, unii şi-au împietrit inima atât de mult, încât pot 
merge liniştiţi mai departe şi pot să-L jefuiască chiar pe Dumnezeu, 
fără mustrare de conştiinţă. Îşi închid aceştia ochii şi faţă de faptul 
că Dumnezeu cunoaşte, că El citeşte fiecare acţiune şi motiv care i-a 
împins să le facă? Răsplata Lui este cu El, şi lucrarea Lui înaintea 
Sa, ca să dea fiecăruia după cum va fi fapta lui. Fiecare faptă bună şi 
fiecare faptă rea, şi influenţa lor asupra altora, sunt scoase la iveală 
de Cercetătorul inimilor, pentru care fiecare secret este descoperit. 
Şi răsplata va fi după motivele care au împins la acţiune. 

Cu toate avertizările şi mustrările repetate, pe care li le-a trimis 
Domnul, cei care au ocupat poziţii de răspundere au urmat pe propria 
lor cale şi au fost călăuziţi de judecata lor nesfinţită, iar, drept urmare, 
cauza lui Dumnezeu a suferit şi sufletele au fost îndepărtate de 
adevăr. Toți care se fac astfel vinovaţi vor fi confruntaţi cu un raport 
înspăimântător în ziua răsplătirii finale. Dacă ei vor fi vreodată 
mântuiţi, aceasta nu va fi printr-un efort obişnuit din partea lor; viaţa 
lor din trecut trebuie văzută de ei şi răscumpărată. Dacă această 
lucrare este începută cu sinceritate şi urmată cu perseverenţă şi 
ardoare asiduă, ea va reuşi pe deplin; dar mulţi nu vor reuşi, pentru că 
zelul cu care au început lucrarea se stinge datorită apatiei şi nepăsării. 
La început, eforturile lor sunt bune, pentru că ei au un oarecare 
simțământ al situaţiei lor; dar ei caută să uite trecutul şi trec peste 
el, fără să îndepărteze pietrele de poticnire şi fără să facă o lucrare 
conştiincioasă. Pocăinţa lor nu este o adevărată părere de rău, pentru 
că prin influenţa lor Dumnezeu a fost dezonorat şi suflete pentru care 
a murit Hristos au fost pierdute. Ei fac eforturi spasmodice şi dau pe 
faţă mare emoție; dar faptul că eforturile încetează, că această emoție 
trece şi este urmată de nepăsare apatică, dovedeşte că Dumnezeu 
n-a participat întru-totul la lucrare. Simţămintele au acţionat pentru 
un timp, dar lucrarea n-a pătruns destul de adânc spre a schimba 
principiile care guvernează acţiunile lor. Ei sunt tot atât de expuşi să 

apuce din nou pe aceeaşi cale rea, cum au fost la început; pentru că 
n-au putere să se împotrivească vicleniilor lui Satana, ci sunt expuşi 
înşelăciunilor lui. 

Viaţa unui creştin adevărat este mereu spre înainte. Nu există 
stat pe loc, nici întoarcere. Este privilegiul vostru să „vă umpleţi 
de cunoştinţa voinţei Lui, în orice fel de înţelepciune şi pricepere 
duhovnicească; pentru ca astfel să vă purtați într-un chip vrednic 
de Domnul, ca să-l fiţi plăcuţi în orice fel de lucru: aducând roade 
în tot felul de fapte bune, şi crescând în cunoştinţa lui Dumnezeu: 
întăriţi cu toată puterea, potrivit cu tăria slavei Lui, pentru orice 
răbdare şi îndelungă răbdare, cu bucurie, mulţumind Tatălui, care 
v-a învrednicit să aveţi parte de moştenirea sfinţilor în lumină.““( 
Coloseni 1, 9-12 ) 

Eu îi rog stăruitor mai ales pe cei care slujesc Cuvântul şi învăţă- 
tura să se predea lui Dumnezeu, fără rezerve. Consacraţi-l Lui viaţa 
voastră şi fiţi într-adevăr pildă pentru turmă. Să nu mai fiţi mulţumiţi 
a rămâne pitici în lucrurile spirituale. Ținta voastră să nu fie mai 
mică decât desăvârşirea caracterului creştin. 

Faceţi ca viaţa voastră să fie altruistă şi nevinovată, ca ea să 
poată fi mereu o mustrare vie pentru cei care sunt egoişti şi ale 
căror afecţiuni par să fie pentru comoara pământească. Dumnezeu 
îngăduie să puteţi fi întăriţi, după bogăţia slavei Sale, „în putere, 
prin duhul Lui, în omul dinăuntru, aşa încât Hristos să locuiască în 
inimile voastre prin credinţă; pentru ca, având rădăcina şi temelia 
pusă în dragoste, să puteţi pricepe împreună cu toţi sfinţii care este 
lungimea, adâncimea şi înălțimea; şi să cunoaşteţi dragostea lui 
Hristos, care întrece orice cunoştinţă, ca să ajungeţi plini de toată 
plinătatea lui Dumnezeu.“( Efeseni 3, 16-19) 


Exerciţiu şi aer 


La creaţiunea omului, Domnul a intenţionat ca el să fie activ 
şi folositor. Totuşi, mulţi trăiesc în această lume ca nişte maşini 
nefolositoare, ca şi când de-abia ar exista. Ei nu luminează calea 
nimănui şi nu sunt o binecuvântare pentru nimeni. Ei trăiesc numai 
pentru a-i împovăra pe alţii. Cât priveşte influenţa lor spre bine, ea 
este nulă; dar ei înclină cu greutate spre partea cea rea. Cercetaţi 
viaţa acestora îndeaproape şi cu greu veţi găsi o faptă de binefacere 
dezinteresată. Când mor, amintirea lor moare o dată cu ei. Numele 
lor piere curând: ei nu pot trăi, nici chiar în afecțiunile prietenilor 
lor, cu ajutorul adevăratei bunătăţi şi a faptelor virtuoase. Pentru 
astfel de persoane, viaţa a fost o greşeală. Ei n-au fost ispravnici 
credincioşi. Ei au uitat că Creatorul lor are pretenţii asupra lor şi că 
El a intenţionat ca ei să fie activi în a face binele şi a-i binecuvânta 
pe alţii cu influenţa lor. Interese egoiste atrag mintea şi o fac să-L 
uite de Dumnezeu şi de scopul Creatorului lor. 

Toţi cei care mărturisesc a fi urmaşii lui Hristos trebuie să simtă 
că asupra lor apasă datoria de a păstra trupurile lor în cea mai bună 
stare de sănătate, pentru ca mintea lor să fie clară spre a înţelege 
lucrurile cereşti. Mintea trebuie să fie stăpânită, pentru că ea are cea 
mai puternică influenţă asupra sănătăţii. Adesea, imaginaţia induce 
în eroare, şi, când i se îngăduie, aduce grave forme de boală asupra 
celor suferinzi. Mulţi mor de boli care sunt cele mai multe imaginare. 
Eu am cunoscut câţiva dintre aceştia, care au adus asupra lor boală 
adevărată prin influenţa imaginaţiei. 

O soră a fost purtată de soţul ei de pe scaun la pat, şi din cameră 
în cameră, pentru că ea credea că era prea slabă să umble. Dar aşa 
cum mi-a fost prezentat mie cazul, ea putea să umble la fel de bine 
ca şi mine, dacă ar fi cugetat astfel. Dacă ar fi avut loc un accident, — 
dacă ar fi luat casa foc sau unul dintre copiii ei ar fi fost în primejdie 
să-şi piardă viaţa printr-o cădere — această femeie s-ar fi ridicat 
prin forţa împrejurărilor şi ar fi umblat foarte uşor şi vioaie. Din 
punct de vedere fizic, ea putea să umble; dar imaginaţia bolnavă 

a făcut-o să tragă concluzia că nu putea să meargă şi ea n-a trezit 
puterea voinţei spre a rezista înşelăciunii. Imaginaţia îi spunea: Tu 
nu poţi umbla, şi e mai bine să nu încerci. Stai liniştită; membrele 
tale sunt aşa de slabe, încât nu poţi sta în picioare. Dacă sora aceasta 
şi-ar fi exercitat puterea voinţei şi şi-ar fi trezit energiile amorțite 
şi adormite, această înşelăciune ar fi fost demascată. Ca urmare a 
supunerii faţă de imaginaţie, probabil că ea crede, până în ziua de 
azi, că, atunci când a fost atât de neajutorată, a fost o aşa de mare 
nevoie; dar aceasta a fost o simplă ciudăţenie a imaginaţiei care, 
uneori, vine cu şiretlicuri ciudate la cei bolnavi. 

Unii au o aşa teamă de aer, încât îşi înfofolesc capul şi trupul lor 
până când arată ca nişte mumii. Ei şed în casă, de obicei inactivi, 
temându-se că se vor obosi şi se vor îmbolnăvi dacă fac exerciţii, fie 
înăuntru, fie afară în aer liber. Ei ar putea să facă exerciţii obişnuite 
în fiecare zi plăcută, dacă ar cugeta astfel. Inactivitatea continuată 
este una din cele mai mari cauze de debilitate a trupului şi slăbiciune 
a minţii. Mulţi sunt bolnavi când ar trebui să fie în cea mai bună stare 
de sănătate şi astfel să posede una din cele mai bogate binecuvântări 
de care s-ar putea bucura. 

Mi s-a arătat că multora dintre cei care sunt aparent slabi şi care 
se plâng mereu, nu le merge chiar atât de rău precum îşi închipuie ei. 
Unii dintre aceştia au o voinţă puternică, care, dacă este exercitată în 
direcţia cea bună, ar fi un mijloc puternic de a stăpâni imaginaţia şi 
astfel să reziste la boală. Dar este, de asemenea, frecvent cazul în care 
voinţa este exercitată într-o direcție greşită şi refuză cu încăpățânare 
să se supună raţiunii. Acea voinţă a pus capăt problemei; ei sunt 
invalizi şi vor să dea invalizilor atenţia care li se cuvine, indiferent 
de judecata altora. 

Mi-au fost arătate mame care sunt stăpânite de boala imaginaţiei, 
şi a căror influenţă este simțită de soţ şi copii. Ferestrele trebuie 
să fie bine închise, pentru că mama simte aerul. Dacă ei îi este cât 
de cât frig şi ea îşi schimbă îmbrăcămintea, copiii ei trebuie trataţi 
în acelaşi fel, şi astfel toată familia este jefuită de vigoarea fizică. 
Toţi sunt afectaţi de o singură minte, fizic şi mintal, nedreptățiți 
de imaginaţia bolnavă a unei femei, care se socoteşte a fi criteriu 
pentru întreaga familie. Corpul este îmbrăcat după capriciile unei 
imaginaţii bolnave şi sufocat sub o grămadă de învelitori care slăbesc 
organismul. Pielea nu-şi poate îndeplini funcţia; obiceiul nefiresc de 

a se feri de aer şi de a evita exerciţiul închide porii — acele guri mici 
prin care respiră trupul -, făcând imposibil ca acele impurități să fie 
înlăturate pe această cale. Povara muncii este trecută asupra ficatului, 
plămânilor, rinichilor, etc. şi aceste organe interne sunt obligate să 
facă lucrarea pielii. Astfel de persoane aduc boala asupra lor prin 
obiceiurile lor rele; cu toate acestea, în faţa luminii şi a cunoștinței, 
ei se vor ţine de propria lor cale. Ei raţionează astfel: N-am încercat 
noi problema? Şi n-am înţeles-o noi prin experienţă? Dar experienţa 
unei persoane a cărei imaginaţie este vinovată nu trebuie să aibă 
mare greutate pentru nimeni. 

Cel mai de temut anotimp pentru cei care se află printre aceşti 
invalizi este iarna. Este iarnă, într-adevăr, nu numai afară, ci şi înă- 
untru, pentru cei care sunt obligaţi să locuiască în aceeaşi casă şi să 
doarmă în aceeaşi cameră. Aceste victime ale imaginaţiei bolnave 
se închid înăuntru şi închid ferestrele pentru că aerul le afectează 
plămânii şi capul. Imaginaţia este activă: ei se aşteaptă să răcească 
şi vor răci. Nici cea mai mare cantitate de argumente nu-i poate face 
să creadă că ei nu înţeleg filozofia întregii probleme. N-au probat- 
o ei? vor argumenta ei. Este adevărat că au probat prima latură a 
problemei — dar stăruind pe propria lor cale — şi totuşi ei răcesc, 
dacă sunt expuşi câtuşi de puţin. Plăpânzi ca nişte copilaşi, ei nu 
pot îndura nimic; totuşi, continuă să trăiască, să închidă ferestrele 
şi uşile şi se pleacă deasupra sobei, bucurându-se de mizeria lor. Ei 
au dovedit sigur că procedeul lor nu le-a făcut bine, ci le-a înmulţit 
dificultăţile. De ce nu îngăduie aceştia ca raţiunea să le influenţeze 
judecata şi să le stăpânească imaginaţia? De ce să nu încerce acum 
o cale opusă şi, într-o manieră judicioasă, să obțină exerciţiu în aer, 
afară din casă, în loc să rămână în casă zi de zi, mai mult ca un 
mănunchi de cereale decât ca o fiinţă activă? 

Principalul, dacă nu singurul motiv, pentru care ajung atât de 
mulţi bolnăvicioşi, este că sângele nu circulă liber, şi schimburile în 
fluidul vital, care este absolut necesar pentru viaţă şi sănătate, nu au 
loc. Ei n-au făcut exerciţii cu trupurile lor şi n-au dat nici o hrană 
plămânilor, hrană ce constă în aer curat şi proaspăt; de aceea este 
imposibil ca sângele să primească putere de viaţă, şi el îşi urmează 
alene cursul lui prin organism. Cu cât facem mai multe exerciţii, cu 
atât mai bună va fi circulaţia sângelui. Mai mulţi oameni mor din 
lipsă de exerciţiu decât din supra-oboseală; foarte mulţi mai mult 

ruginesc decât se uzează. Cei care se obişnuiesc cu exerciţiu potrivit 
în aer liber vor avea, în general, o circulaţie bună şi viguroasă. Noi 
suntem mai dependenţi de aerul pe care îl respirăm decât de hrana 
pe care o mâncăm. Bărbaţi şi femei, tineri şi în vârstă, care doresc 
sănătate, se vor bucura de o viaţă activă. Ei ştiu să-şi aducă aminte 
că nu ar avea acestea, fără o circulaţie bună. Oricare ar fi ocupaţia 
şi vocaţia lor, să ia hotărârea să facă exerciţiu în aer liber cât mai 
mult posibil. Ei să socotească aceasta ca o datorie religioasă spre a 
învinge circumstanţele de sănătate, care i-au obligat să stea în casă, 
lipsiţi de exerciţiu în aer liber. 

Unii bolnăvicioşi devin îndărătnici în această privinţă şi refuză 
să se lase convinşi de marea importanţă a exerciţiului zilnic în aer 
liber, prin care să poată obţine provizie de aer curat. De teamă de a 
nu răci, ei persistă, din an în an, să meargă pe propria lor cale şi să 
trăiască într-o atmosferă aproape lipsită de vitalitate. Este imposibil 
ca această categorie să aibă o circulaţie sănătoasă. Organismul întreg 
suferă din lipsă de exerciţiu şi aer curat. Pielea devine slăbită şi mai 
sensibilă la orice schimbare de atmosferă. Se ia îmbrăcăminte în plus 
şi căldura camerei este mărită. În ziua următoare, ei cer o căldură 
ceva mai mare şi mai multă îmbrăcăminte, pentru ca să simtă perfect 
căldura şi astfel ei satisfac orice schimbare de simţământ, până când 
nu mai au decât puţină vitalitate să îndure vreun frig. Unii pot să 
întrebe: „Ce să ne facem? Vreţi să rămânem în frig?“ Dacă luaţi 
îmbrăcăminte în plus, aceasta să fie doar puţină, şi faceţi exerciţii, 
spre a recâştiga căldura de care aveţi nevoie. Dacă pur şi simplu nu 
vă puteţi angaja să faceţi exerciţii active, încălziţi-vă la foc, dar de 
îndată ce v-aţi încălzit, dezbrăcaţi-vă de îmbrăcămintea pe care o 
aveţi în plus şi îndepărtaţi-vă de foc. Dacă cei care pot s-ar angaja în 
vreo ocupaţie activă, spre a nu se mai gândi la ei înşişi, în general, ei 
ar uita că au fost friguroşi şi nu li s-ar întâmpla nici un rău. Ar trebui 
să scădeţi temperatura camerei de îndată ce aţi redobândit căldura 
voastră naturală. Pentru bolnăvicioşii care au plămânii slabi, nimic 
nu poate fi mai rău decât o atmosferă supraîncălzită. 

Cei bolnăvicioşi prea adesea se lipsesc de lumina soarelui. 
Acesta este unul dintre agenţii cei mai sănătoşi ai naturii. De aceea, 
deşi nu e la modă, el este un remediu foarte simplu de a ne bucura 
de razele de lumină ale soarelui lui Dumnezeu şi de a înfrumuseţa 
căminurile noastre cu prezenţa lor. Moda are cea mai mare grijă să 

excludă lumina soarelui din saloane şi dormitoare prin perdele şi 
obloanele care se închid, ca şi cum razele lui ar fi nimicitoare de 
viaţă şi sănătate. Nu Dumnezeu este Cel care a adus asupra noastră 
multe dureri, ai căror moştenitori sunt fiinţele umane. Propria noas- 
tră nebunie ne-a făcut să ne lipsim de lucruri care sunt preţioase, 
de binecuvântările pe care ni le-a dat Dumnezeu, şi care, dacă sunt 
folosite cum trebuie, sunt de o nepreţuită valoare pentru recâştigarea 
sănătăţii. Dacă vreţi să aveţi căminurile voastre plăcute şi îmbietoare, 
faceţi-le luminoase, cu lumină solară şi aer. Îndepărtaţi perdelele 
grele, deschideţi ferestrele, daţi la o parte obloanele, şi bucuraţi-vă 
de bogata lumină solară, chiar dacă aceasta ar fi cu preţul culorilor 
covoarelor voastre. Preţioasa lumină solară poate să vă decoloreze 
covoarele, dar va da o culoare sănătoasă obrajilor copiilor voştri. 
Dacă Dumnezeu este prezent şi aveţi serioase inimi iubitoare, un 
cămin umil, făcut să fie luminos cu lumină de la soare şi aer, şi bine 
dispus pentru ospitalitate altruistă, va fi aici jos un cer pentru familia 
voastră şi pentru călătorul obosit. 

Mulţi au fost învăţaţi din copilăria lor că aerul din timpul nopţii 
este categoric păgubitor pentru sănătate şi de aceea trebuie să fie 
exclus din camerele lor. Spre propria lor vătămare, ei închid feres- 
trele şi uşile dormitoarelor spre a se apăra de aerul de noapte care 
este, după cum spun ei, atât de primejdios pentru sănătate. Aici ei se 
înşeală. În răcoarea serii poate să fie necesară îmbrăcăminte în plus, 
dar trebuie să dea plămânilor aer. 

Într-o seară de toamnă, călătoream, odată, într-un vagon aglome- 
rat, unde atmosfera era foarte impură, prin amestecul atâtor transpi- 
raţii. Expirarea de aer din plămâni şi trupuri mi-a pricinuit o senzaţie 
de rău, care m-a cuprins. Am deschis fereastra mea şi mă bucuram de 
aerul proaspăt, când o doamnă, pe un ton serios şi rugător, a strigat: 
„Închideţi fereastra aceea. Veţi răci şi vă veţi îmbolnăvi, pentru că 
aerul de noapte este atât de nesănătos“. Eu am răspuns: „Doamnă, 
noi n-avem alt aer în acest vagon sau afară din el decât aerul de 
noapte. Dacă refuzaţi să respiraţi aer de noapte, trebuie să vă opriţi 
respiraţia. Dumnezeu a procurat aer pentru creaturile Sale, ca să fie 
respirat ziua şi acelaşi aer l-a făcut puţin mai rece pentru noapte. În 
timpul nopţii, nu este posibil să respiraţi nimic decât aer de noapte. 
Întrebarea este: Să fie curat aerul de noapte pe care îl respirăm sau 
el este îmbunătăţit după ce a fost respirat iar şi iar? Este spre sănă- 

tatea noastră să respirăm aerul de noapte, poluat, din acest vagon? 
Expirările eliminate de plămânii şi corpurile oamenilor, îmbibate de 
tutun şi alcool, poluează aerul şi pun în primejdie sănătatea; şi totuşi, 
aproape toţi pasagerii stau aşa de nepăsători, ca şi când ar inhala 
atmosfera cea mai curată. Dumnezeu a prevăzut în mod înţelept 
pentru noi ca noaptea să respirăm aer de noapte, şi ziua, aer de zi. 
Dacă greşim şi nu ne conformăm planului lui Dumnezeu, iar sângele 
devine impur, obiceiurile noastre rele l-au făcut aşa. Dar aerul de 
noapte, respirat în timpul nopţii, nu va otrăvi el însuşi cursul vieţii 
omeneşti“. Mulţi suferă de boală, pentru că refuză să primească 
noaptea, în camerele lor, aer de noapte. Aerul curat şi liber al cerului 
este una dintre cele mai mari binecuvântări de care ne putem bucura. 

O altă binecuvântare prețioasă este exerciţiul potrivit. Există 
mulţi dintre cei care sunt leneşi şi inactivi, neînclinaţi spre munca 
fizică sau exerciţiu, pentru că aceasta îi oboseşte. Şi ce dacă îi obo- 
seşte? Motivul pentru care obosesc este că nu-şi întăresc muşchii 
prin exerciţiu, de aceea ei simt şi cel mai mic efort. Femeilor şi 
fetelor bolnăvicioase le place mai mult să se ocupe cu treburi uşoare: 
croşetat, broderie sau dantelărie, decât să se angajeze în muncă fizică. 
Dacă bolnăvicioşii vor să-şi recapete sănătatea, ei nu trebuie să în- 
trerupă exerciţiul fizic, pentru că în felul acesta vor mări slăbiciunea 
musculară şi debilitatea în general. Leagă-ţi braţul şi lasă-l nefolosit 
câteva săptămâni, apoi dezleagă-l, şi vei descoperi că acesta este 
mai slab decât cel pe care l-ai folosit cu moderație în aceeaşi peri- 
oadă de timp. Inactivitatea produce acelaşi efect asupra întregului 
sistem muscular. Sângele nu este în stare să elimine impurităţile în 
acelaşi fel în care ar fi capabil, dacă circulaţia activă ar fi produsă 
prin exerciţiu. 

Dacă vremea permite, toţi cei care pot ar trebui să se plimbe 
în aer liber în fiecare zi, vară şi iarnă. Dar îmbrăcămintea trebuie 
să fie potrivită pentru exerciţiu şi picioarele să fie bine ocrotite. O 
plimbare, chiar în timp de iarnă, va fi de un mai mare folos pentru 
sănătate decât toate medicamentele pe care le pot prescrie medicii. 
Pentru cei care pot umbla, plimbarea pe jos este preferabilă călăniei. 
Muşchii şi venele sunt în măsură să-şi facă mai bine lucrarea. Va avea 
loc o creştere a vitalităţii, care este atât de necesară pentru sănătate. 
Plămânii vor avea activitatea necesară, pentru că este imposibil să 

mergi afară în aerul reconfortant al dimineţii de iarnă, fără umplerea 
plămânilor cu aer. 

Bogăţiile şi inactivitatea sunt socotite de unii a fi adevărate bi- 
necuvântări. Dar când unele persoane au dobândit avere sau au 
moştenit-o pe neaşteptate, obiceiurile lor active sunt întrerupte, tim- 
pul lor este nefolosit, trăiesc comod, şi utilitatea lor pare să se fi 
încheiat; ei devin agitaţi, neliniştiţi, şi viaţa lor se încheie în curând. 
Cei care sunt întotdeauna ocupați şi merg cu bucurie la îndeplinirea 
îndatoririlor lor zilnice sunt cei mai fericiţi şi sănătoşi. Odihna şi 
liniştea din timpul nopţii le aduce trupurilor lor obosite somn netul- 
burat. Domnul a ştiut ce era spre fericirea omului, când l-a pus să 
lucreze. Sentința că omul trebuia să trudească pentru pâinea lui şi 
făgăduinţa fericirii şi a slavei viitoare veneau de la acelaşi tron. Fe- 
meile la modă nu au nici o valoare în ceea ce priveşte scopurile bune 
ale vieţii. Ele au doar puţină tărie de caracter, au doar puţină voinţă 
morală sau energie fizică. Ținta lor supremă este să fie admirate. Ele 
mor prematur şi nu li se simte lipsa, pentru că n-au fericit pe nimeni. 

Exerciţiul va ajuta lucrării de digestie. A te plimba după mâncare, 
a ţine capul drept, a trage umerii spre înapoi şi a face exerciţiu 
moderat va fi de mare folos. Mintea va fi abătută de la eu spre 
frumuseţile naturii. Cu cât mai puţin va fi îndreptată atenţia spre 
stomac după mâncare, cu atât mai bine. Dacă eşti într-o continuă 
teamă că mâncarea îţi va face rău, cel mai sigur este că îţi va face. 
Uită eul şi gândeşte-te la ceva mai plăcut. 

Mulţi trăiesc cu ideea falsă că, dacă au răcit, trebuie să excludă 
cu grijă aerul de afară şi să mărească temperatura camerei lor până 
este extrem de încălzită. Organismul poate fi deranjat, porii închişi 
cu materii nefolositoare şi organele interne suferă mai mult sau mai 
puţin de inflamație pentru că sângele a fost trimis înapoi la ele, de 
la suprafaţa cea rece. Dacă aerul curat este vreodată necesar, este 
atunci când vreo parte a organismului, ca plămânii sau stomacul, 
este bolnavă. Exerciţiul adecvat va împinge sângele spre suprafaţă, 
uşurând astfel organele interne. Exerciţiul vioi, dar nu violent, în 
aer liber, cu bună dispoziţie sufletească, va promova circulația, dând 
pielii o strălucire sănătoasă şi trimițând sângele, vitalizat prin aer cu- 
rat, spre extremităţi. Stomacul bolnav va găsi uşurare prin exerciţiu. 
Adesea, medicii îi sfătuiesc pe cei bolnavi să viziteze ţări străine, 
să meargă la izvoare, să călătorească pe ocean, spre a-şi redobândi 

sănătatea, când în nouă cazuri din zece, dacă ar mânca moderat şi 
s-ar angaja în exercițiu sănătos cu bună dispoziție sufletească, ei 
şi-ar recăpăta sănătatea şi ar economisi timp şi bani. Exercițiul şi o 
liberă şi bogată folosire a aerului şi luminii soarelui — binecuvântări 
pe care Cerul le-a dăruit cu generozitate tuturor — vor da viaţă şi 
putere bolnăvicioşilor sleiţi de putere. 

O mare grupă de femei sunt mulţumite să stea aplecate deasupra 
sobei, respirând aer impur pentru jumătate sau trei părţi din timp 
până ce creierul le este încălzit sau pe jumătate amorţit. Ele ar trebui 
să iasă afară să facă exerciţii în fiecare zi, chiar dacă unele lucruri 
din casă trebuie să fie neglijate. Au nevoie de aer rece spre a-şi 
calma creierul buimăcit. Ele nu trebuie să meargă la vecinele lor să 
pălăvrăgească, ci să-şi ia ca ţintă să facă ceva bine, lucrând în scopul 
de a face bine spre folosul altora. Atunci vor fi o pildă pentru alţii 
şi ele însele vor avea un folos real. Sănătatea perfectă depinde de 
circulaţie perfectă. Atenţie specială trebuie acordată extremităților, 
ca ele să poată fi tot atât de îmbrăcate ca şi coşul pieptului şi părțile 
de deasupra inimii, unde este cea mai mare cantitate de căldură. 
Părinţii care îşi îmbracă copiii cu părțile extreme goale, sau aproape 
goale, sacrifică modei sănătatea şi viaţa copiilor lor. Dacă aceste 
părţi nu sunt încălzite ca şi corpul, circulaţia nu este egalizată. Când 
părţile extreme, care sunt departe de organele vitale, nu sunt potrivit 
îmbrăcate, sângele este trimis spre cap, ceea ce dă naştere la dureri 
de cap, provoacă sângerarea nasului sau un simţământ de abundență 
în jurul coşului pieptului, care produce tuse sau palpitaţii de inimă, 
din cauza sângelui prea mult în acel loc; sau stomacul are prea mult 
sânge, care produce indigestie. 

Pentru a fi în pas cu moda, mamele îşi îmbracă copiii cu mem- 
brele aproape goale; astfel sângele este răcit şi înapoiat organelor 
interne, întrerupând circulaţia şi provocând boala. Membrele n-au 
fost făcute de Creatorul nostru spre a fi lăsate dezgolite, cum a fost 
faţa. Domnul a prevăzut faţa cu o circulaţie mare, pentru că ea tre- 
buia expusă. El a prevăzut, de asemenea, vene şi nervi mari pentru 
membre şi picioare spre a conţine o mare cantitate de curent pentru 
viaţa umană, pentru ca mădularele să fie tot aşa de uniform încălzite 
ca şi trupul. Ele trebuie să fie în aşa fel îmbrăcate, încât să stimuleze 
sângele spre extremităţi. Satana a inventat moda ca membrele să fie 
dezgolite spre a abate curentul de viaţă de la cursul lui normal. Şi 

părinţii se pleacă la altarul modei şi îi îmbracă în aşa fel pe copiii lor, 
încât nervii şi venele să se contracte şi să nu corespundă scopului 
intenţionat de Dumnezeu, aşa cum ar trebui. Rezultatul este, de obi- 
cei, picioare şi mâini reci. Acei părinţi care urmează moda, în locul 
raţiunii, vor avea de dat socoteală lui Dumnezeu, pentru că şi-au 
jefuit astfel copiii de sănătate. Adesea, chiar şi viaţa este sacrificată 
zeului modei. 

Copiii care sunt îmbrăcaţi după modă nu pot îndura să fie expuşi 
în aer liber, dacă vremea nu este blândă. De aceea, părinţi şi copii 
rămân în camere rău aerisite, temându-se de atmosfera de afară; şi 
pot s-o ducă bine cu stilul lor de îmbrăcăminte la modă. Dacă s-ar 
îmbrăca cu bun simţ şi ar avea curaj moral să ia poziţie de partea cea 
dreaptă, ei nu şi-ar primejdui sănătatea prin mergerea afară, vară şi 
iarnă, şi prin exerciţii fizice în aer liber. Dar, dacă nu se lasă tulburaţi 
de pe calea lor proprie, mulţi vor completa sacrificarea propriei lor 
vieţi şi a vieţii copiilor lor. Iar cei care sunt obligaţi să le poarte de 
grijă ajung suferinzi. Bolnăvicioasa care este stăpânită de imaginaţie 
trebuie să fie îngrozită. Toţi cei care locuiesc în casă împreună cu 
ea ajung slăbiţi. Soţul îşi pierde energia nervoasă şi ajunge bolnav 
pentru că o considerabilă parte din timp el este jefuit de aerul vital al 
cerului, prin soţia lui. Dar bieţii copii, care cred că mama lor ştie cel 
mai bine ce este corect, suferă cel mai mult. Calea greşită a mamei a 
slăbit-o şi, dacă îi este frig, ea se înveleşte cu mai multe învelitori şi 
procedează la fel pentru copii, crezând că şi lor trebuie să le fie frig. 
Uşile şi ferestrele sunt închise şi temperatura camerei mărită. Copiii 
sunt adesea slabi şi nu posedă o mare valoare morală. Soţ şi copii 
sunt astfel închişi pentru iarnă, robi ai ideilor unei femei stăpânită 
de imaginaţie şi uneori având o voinţă fixă. Membrii unei astfel de 
familii sunt zilnic nişte martiri. Ei îşi sacrifică sănătatea capriciilor 
unei femei care îşi imaginează, plânge şi murmură. Ei sunt lipsiţi, 
într-o mare măsură, de aer, care i-ar înviora şi le-ar da energie şi 
vitalitate. 

Cei care nu-şi folosesc membrele şi îşi dau seama de slăbiciune 
trebuie să încerce să facă exerciţii. Venele şi muşchii lor nu sunt în 
situaţia de a-şi îndeplini lucrarea şi de a păstra viu organismul în 
acţiune sănătoasă, făcându-şi partea sa fiecare organ din trup. Prin 
folosire, membrele se vor întări. Exerciţiul zilnic, moderat, va da 
putere muşchilor, care, fără exerciţiu, devin fleşcăiţi şi slăbiţi. Prin 

exerciţiu activ în aer liber, în fiecare zi, ficatul, rinichii şi plămânii 
vor fi, de asemenea, întăriţi spre a-şi îndeplini lucrarea. Adu în 
ajutorul tău puterea voinţei, care va rezista frigului şi va da energie 
sistemului nervos. În scurt timp, vă veţi da seama de beneficiul 
exerciţiului şi al aerului curat, în aşa măsură, încât nu veţi mai putea 
trăi fără aceste binecuvântări. Plămânii voştri, lipsiţi de aer, sunt ca 
o persoană lipsită de hrană. Într-adevăr, noi putem trăi mai mult fără 
hrană decât fără aer, care este hrana pe care a prevăzut-o Dumnezeu 
pentru plămâni. De aceea să nu-l priviţi ca pe un vrăjmaş, ci ca pe o 
prețioasă binecuvântare a lui Dumnezeu. 

Dacă cei bolnăvicioşi îşi permit să încurajeze o imaginaţie bol- 
navă, ei nu numai că îşi vor pierde energia, ci şi vitalitatea celor care 
îi îngrijesc. Eu le sfătuiesc pe surorile bolnăvicioase, care au obiceiul 
să se îmbrace cu multă îmbrăcăminte, să o înlăture în mod treptat. 
Unele dintre voi trăiţi numai pentru a mânca şi respira şi nu reuşiţi 
să corespundeţi scopului pentru care aţi fost create. Voi ar trebui să 
aveţi o ţintă înaltă în viaţă şi să căutaţi să fiţi de folos şi eficiente în 
familiile voastre şi să deveniți membre folositoare ale societăţii. Voi 
nu trebuie să solicitaţi ca atenţia familiei voastre să fie concentrată 
asupra voastră, nici să nu atrageţi simpatiile altora. Faceţi-vă partea 
voastră acordând simpauile voastre celor nenorociţi, aducându-vă 
aminte că ei au nenorociri şi necazuri specifice lor. Vedeţi dacă nu 
puteţi ca, prin cuvinte de simpatie şi iubire, să le uşuraţi poverile. 
Fericindu-i pe alţii, veţi realiza o fericire pentru voi, îndeplinind 
astfel şi lucrarea Domnului. 

Acei care, pe cât le stă în putinţă, se angajează în lucrarea de 
a face bine altora, făcându-le o demonstrare practică a interesului 
lor pentru ei, nu uşurează relele vieţii umane, ajutându-i să poarte 
poverile lor, ci contribuie în acelaşi timp, în mare măsură, la pro- 
pria sănătate a sufletului şi a trupului lor. Facerea de bine este o 
lucrare care foloseşte amândurora, atât făcătorului de bine, cât şi 
primitorului. Dacă în interesul tău pentru alţii uiţi de eu, câştigi o 
biruinţă asupra infirmităţilor tale. Mulţumirea pe care o vei simţi 
făcând binele te va ajuta în mare măsură să-ţi recâştigi sănătosul 
caracter al imaginaţiei. Plăcerea de a face bine însufleţeşte mintea şi 
vibrează prin corpul întreg. În timp ce feţele oamenilor binevoitori 
sunt luminate de voioşie, şi înfăţişarea lor exprimă o minte superi- 
oară, cea a oamenilor egoişti, avari, este deprimată, descurajată şi 

întunecată. Defectele lor morale se văd pe fețele lor. Egoismul şi 
iubirea de sine imprimă propriul lor chip asupra exteriorului omului. 
Acea persoană care este stimulată de adevărata binefacere dezinte- 
resată este un părtaş al naturii divine, care a scăpat de stricăciunea 
care este în lume prin poftă, în timp ce cei egoişti şi avari au îndrăgit 
egoismul lor până ce acesta a veştejit simpatiile lor sociale, iar feţele 
lor reflectă chipul vrăjmaşului căzut, mai degrabă decât curăţenia şi 
sfinţirea. 

Bolnăvicioşilor, vă sfătuiesc să îndrăzniţi ceva. Treziţi puterea 
voinţei voastre sau cel puţin faceţi o încercare în această privinţă. 
Plimbaţi-vă afară, prin credinţă. Sunteţi înclinați să vă concentrați 
gândurile asupra voastră, fiindu-vă frică de exerciţiu şi temându-vă 
că, dacă vă expuneţi la aer, vă veţi pierde viaţa; opuneţi-vă acestor 
gânduri şi simţăminte. Nu vă supuneţi imaginaţiei voastre bolnave. 
Dacă nu reuşiţi în încercare, nu puteţi decât muri. Şi ce dacă veţi 
muri? Mai bine o viaţă pierdută, decât să fie sacrificate mai multe. 
Capriciile şi ideile pe care le-aţi îndrăgit nu vă distrug numai vouă 
viaţa, ci o vatămă şi pe a celorlalţi, care este mai de valoare decât a 
voastră. Dar calea pe care v-o recomandăm nu vă va lipsi de viaţă 
ŞI nici nu vă va vătăma, ci, dimpotrivă, veţi obţine folos din ea. Nu 
trebuie nici să vă grăbiţi, nici să fiţi prea îndrăzneţi; începeţi cu 
moderație: mai întâi, să aveţi mai mult aer şi să faceţi un pic de 
exerciţiu şi continuaţi reformarea voastră până ce ajungeţi de folos, 
până ce deveniți o binecuvântare pentru familia voastră şi pentru 
toți cei din jurul vostru. Lăsaţi ca judecata voastră să fie convinsă 
că exerciţiul, lumina soarelui şi aerul sunt binecuvântări pe care 
le-a prevăzut cerul spre a-i face bine pe cei bolnavi. Nu Dumnezeu 
vă lipseşte de aceste binecuvântări, pe care El vi le-a dăruit, ci voi 
înşivă v-aţi pedepsit, închizându-le uşa. Folosiţi cum trebuie, aceşti 
agenţi simpli şi puternici vor ajuta organismul să învingă dificultăţi 
reale, dacă există aşa ceva, şi vor da un caracter sănătos minţii şi 
vigoare trupului. 

În acest veac al lumii, când viciul şi moda îi stăpânesc pe bărbaţi 
şi pe femei, creştinii trebuie să posede caractere viguroase şi foarte 
mult bun simţ. Dacă ar proceda aşa, feţe care astăzi sunt întunecate, 
care poartă semnele bolii şi stricăciunii, ar fi pline de speranţă şi 
bucurie, luminate de bunătate adevărată şi ar avea o conştiinţă clară. 

Sistemul de a nu face nimic este cel mai mare blestem care a 
căzut peste neamul omenesc. Copii atât de nenorociţi, ca cei crescuţi 
şi educați de mame care n-au o adevărată valoare morală, care au o 
imaginaţie bolnavă şi suferă de boli imaginare, au nevoie de simpa- 
tie, instruire răbdătoare şi o afectuoasă purtare de grijă din partea 
celor care pot să-i ajute. Lipsurilor acestor copii nu li se vine în 
întâmpinare, şi educaţia pe care o primesc îi face să devină membri 
nefolositori pentru societate şi să intre de timpuriu în mormânt. Dacă 
acest lucru nu se întâmplă, ei nu vor uita niciodată lecţiile care le-au 
învăţat de la mama lor. Greşelile vieţii ei sunt transmise asupra vieţii 
copiilor prin cuvintele şi acţiunile ei, şi în multe cazuri copiii vor 
păşi pe urmele mamei. Mantia ei cade ca un văl întunecos asupra 
bieţilor ei copii. Calea ei capricioasă şi-a pus pecetea asupra vieţii 
copiilor care nu vor putea birui uşor educaţia primită în copilărie. 

Cea mai afectuoasă legătură timpurie este între mamă şi copilul 
ei. Copilul este mai uşor impresionat de viaţa şi exemplul mamei 
decât de cel al tatălui, pentru că pe ei îi uneşte o legătură mai pu- 
ternică şi mai iubitoare. Mamele au o grea responsabilitate; dacă aş 
putea imprima asupra lor lucrarea pe care o pot face cu privire la 
modelarea minţii copiilor lor, aş fi fericită. 

Dacă părinţii înşişi ar avea conştiinţă şi ar simţi importanţa pe 
care o are punerea ei în practică, spre a îi educa pe scumpii lor copii, 
am vedea o ordine diferită a lucrurilor printre tineri şi copii. Copiii 
trebuie să fie instruiți cu privire la corpurile lor. Există puţini tineri 
care au o cunoaştere precisă despre tainele vieţii omeneşti. Ei cunosc 
numai puţin despre maşinăria vie. David spune: „Te laud că sunt o 
făptură aşa de minunată.“ ( Psalmii 139, 14 ). Învăţaţi-i pe copiii 
voştri să judece de la cauză la efect; arătaţi-le că, dacă ei calcă legile 
fiinţei lor, trebuie să plătească pedeapsa, suferind de boală. Dacă în 
efortul vostru nu puteţi vedea nici o îmbunătăţire specială, să nu vă 
descurajaţi; instruiți cu răbdare, punct cu punct, poruncă cu poruncă, 
puţin aici, puţin acolo. Dacă prin mijloacele acestea aţi reuşit să 
uitaţi de voi înşivă, aţi făcut un pas în direcţia cea bună. Stăruiţi în 
continuare până ce veţi obține biruinţa finală. Continuaţi să-l învăţaţi 
pe copiii voştri cu privire la corpul lor şi cum să se îngrijească de el. 
Nepăsarea privind sănătatea corporală tinde spre nepăsare faţă de 
caracterul moral. 

Nu neglijaţi să-i învăţaţi pe copiii voştri cum să gătească mân- 
care. Făcând astfel, voi le împărtăşiţi principii pe care trebuie să 
le aibă în educaţia lor religioasă. Predând copiilor voştri lecţii de 
fiziologie, şi învăţându-i cum să gătească simplu şi cu pricepere, 
voi puneţi temelia pentru cele mai folositoare ramuri ale educaţiei. 
Se cere pricepere spre a face pâine bună. Într-o bună pregătire a 
mâncării există religie, şi eu pun la îndoială religia acelei categorii 
de persoane care sunt prea nepricepute şi prea nepăsătoare pentru a 
învăţa să gătească. 

Noi vedem feţe palide şi dispeptici gemând peste tot unde mer- 
gem. Când ne aşezăm la masă şi mâncăm mâncarea gătită în acelaşi 
fel în care a fost gătită luni sau poate ani de zile, eu mă mir că aceste 
persoane mai sunt încă în viaţă. Pâinea şi plăcinta cu aluat sunt 
galbene de bicarbonat de sodiu. Această recurgere la bicarbonat se 
făcea pentru a economisi puţină grijă; ca urmare a uitării, pâinea 
adesea ajunge acră înainte de a fi pusă la copt, şi pentru a remedia 
acest rău se adaugă o mare cantitate de bicarbonat, care o face să fie 
nepotrivită pentru stomacul omului. Bicarbonatul, sub orice formă, 
nu trebuie să fie introdus în stomac, pentru că efectul este îngrozitor. 
El roade țesuturile stomacului, cauzează inflamare şi adesea otră- 
veşte întregul organism. Unele invocă drept scuză: „Eu nu pot face 
pâine sau turtiţe, dacă nu folosesc bicarbonat“. Poţi, cu siguranţă, 
dacă devii ucenică şi dacă vrei să înveţi. Nu este de suficientă valoare 
sănătatea familiei voastre spre a vă inspira cu ambiţie, ca să învăţaţi 
cum să gătiţi şi cum să mâncaţi? 

Ceea ce mâncăm nu poate fi schimbat în sânge bun, dacă nu este 
de calitate corespunzătoare, simplu şi nutritiv. Stomacul nu va putea 
schimba niciodată pâinea acră în pâine bună. Hrana sărăcăcios gătită 
nu este nutritivă şi nu poate produce sânge bun. Lucrurile acestea, 
care agită şi deranjează stomacul, vor avea o influenţă amorţitoare 
asupra simţămintelor mai delicate ale inimii. Mulți care adoptă 
reforma sanitară se plâng că nu li se potriveşte; dar, după ce am luat 
loc la masa lor, am ajuns la concluzia că nu reforma sanitară este 
de vină, ci slaba pregătire a hranei. Susţinătorii reformei sanitare, 
înaintea tuturor celorlalţi, trebuie să evite cu grijă extremele. Corpul 
trebuie să aibă nutriţie suficientă. Noi nu putem trăi numai cu aer: 
nici sănătatea nu ne-o putem menţine dacă nu avem hrană nutritivă. 
Hrana trebuie să fie gătită în bună regulă, astfel încât să fie gustoasă. 

Mamele trebuie să fie fiziologi practici, ca ele să-şi poată învăţa 
copiii să se cunoască pe ei înşişi şi să aibă curaj moral spre a practica 
cu succes principii corecte, sfidând moda distrugătoare de sănătate 
şi de viaţă. Încălcarea nenecesară a legilor fiinţei noastre este o 
încălcare a Legii lui Dumnezeu. 

Gătirea sărăcăcioasă a hranei este irosirea cu încetul a energiilor 
vieţii multor mii. Este primejdios pentru sănătate şi viaţă a mânca la 
unele mese pâine grea şi acră şi alte mâncăruri pregătite în acelaşi fel. 
Mamelor, în loc să căutaţi a da fiicelor voastre o educaţie muzicală, 
învăţaţi-le în aceste ramuri folositoare, care sunt în strânsă legătură 
cu viaţa şi sănătatea. Învăţaţi-le toate tainele gătitului mâncării. 
Arătaţi-le că aceasta este o parte a educaţiei lor şi esenţială pentru 
ca ele să devină creştine. Dacă hrana nu este pregătită într-o manieră 
sănătoasă şi gustoasă, ea nu poate fi schimbată în sânge bun spre 
a reface țesuturile pierdute. Fiicelor voastre le poate place muzica 
şi aceasta e foarte bine; ea poate să adauge la fericirea familiei. 
Dar cunoaşterea muzicii, fără cunoaşterea gătitului mâncării, nu 
valorează prea mult. Când fiicele voastre vor avea propria lor familie, 
priceperea în ale muzicii şi ale broderiei artistice nu vor procura 
pentru masă un prânz bine gătit, pregătit cu mult dichis, aşa încât 
nu le va fi ruşine să-l pună în faţa celor mai stimaţi prieteni ai lor. 
Mamelor, lucrarea voastră este sacră. Fie ca Dumnezeu să vă ajute s- 
o luaţi asupra voastră, având în vedere slava Lui şi să lucraţi serioase, 
răbdătoare şi iubitoare pentru prezentul şi viitorul copiilor voştri, 
având privirea îndreptată numai spre slava lui Dumnezeu. 

Iubite frate A: De când cu adunarea de tabără din Illinois, ca- 
zul tău a apăsat greu asupra minţii mele. Când mi-aduc aminte de 
lucrurile care mi-au fost arătate în legătură cu pastorii, şi mai ales 
cu cazul tău, sunt extrem de mâhnită. La adunarea din Illinois, am 
vorbit mai ales despre aptitudinile unui slujitor al Evangheliei. Când 
am prezentat înaintea poporului aptitudinile unui slujitor care duce 
solia cea solemnă pentru aceste zile de pe urmă, multe din cele ce 
am spus ţi s-au aplicat ţie, şi eu am aşteptat să aud vreo recunoaştere 
din partea ta. Înainte de vorbirea mea, soţia ta a stat de vorbă cu sora 
Hall, în legătură cu descurajările tale. Ea a spus că nu ştiai că era de 
datoria ta să predici; ai fost nehotărât în ceea ce priveşte datoria ta, 
erai descurajat şi n-ai intrat în lucrare după cum ai fi vrut, dacă te 
simţeai decis. Sora Hall mi-a dat de înţeles că, dacă am un cuvânt de 
încurajare pentru tine, soţia ta ar fi bucuroasă să mă audă spunându-l. 
I-am spus sorei Hall că n-am nici un cuvânt de încurajare de spus şi 
că dacă tu nu eşti hotărât, ar fi mai bine să aştepţi până când îţi vei 
cunoaşte datoria. Apoi, am vorbit despre aptitudinile unui slujitor 
al lui Hristos; şi, dacă era să-mi îndeplinesc pe deplin sarcina, ar 
fi trebuit să-ţi vorbesc în mod hotărât ţie, în timp ce mă găseam la 
amvon. Prezenţa celor necredincioşi a fost singurul motiv care m-a 
împiedicat. 

În Minnesota, am fost din nou împovărată cu privirea la calea 
urmată de pastorii noştri, văzându-l pe pastorul B şi vorbind cu el în 
legătura cu defectele care stau în calea lucrării lui pentru salvarea de 
suflete. Procedeul lui de a se îngriji de lucrurile acestei vieţi a adus 
din nou cazul tău înaintea mea atât de desluşit, încât, dacă m-aş fi 
simţit atât de bine ca de obicei, ţi-aş fi scris înainte de a părăsi terenul 
de tabără. Noi n-am avut nici un timp de odihnă, ci am venit direct 
la Wisconsin. Eu eram bolnavă, totuşi Domnul m-a întărit să-mi 
fac datoria înaintea poporului. Când m-am ridicat în faţa poporului, 
am recunoscut feţe despre care n-aveam cunoştinţă să le fi văzut 
mai înainte. În legătură cu alţii, cazul tău a fost din nou prezentat 

desluşit înaintea mea. Aceasta era vecinătatea unde influenţa ta a 
fost mai mult un blestem nimicitor decât o binecuvântare. A fost, de 
asemenea, un loc unde s-ar fi putut face mult bine, chiar de către tine. 
Dacă ai fi fost consacrat lui Dumnezeu şi ai fi lucrat în mod neegoist 
pentru salvarea de suflete pentru care a murit Hristos, lucrarea ta ar 
fi fost întru-totul plină de succes. Tu ai înţeles argumentele poziţiei 
noastre. Temeiurile credinţei noastre, aduse în faţa minţii celor care 
nu au fost luminaţi cu privire la ele, fac o impresie categorică, dacă 
mintea nu e plină de prejudecăţi, aşa încât ei să nu primească dove- 
zile prezentate. Am văzut ceva din cel mai bun material spre a face 
excelenți creştini-păzitori ai Sabatului în apropiere de... şi de...; dar 
în timp ce unii erau încântați de frumoasa înlănţuire a adevărului şi 
erau gata să se hotărască cu privire la el, tu ai părăsit câmpul, fără să 
termini lucrarea pe care ai întreprins-o. Aceasta a fost mai rău decât 
dacă nu te-ai fi apucat niciodată. Acel interes nu mai poate fi trezit 
niciodată din nou. 

De ani de zile, a fost dată lumină asupra acestei chestiuni, 
arătându-se necesitatea de a urmări până la capăt interesul care 
a fost trezit, şi în nici un caz să nu fie părăsit până când toţi se vor 
hotărî să stea de partea adevărului şi să experimenteze convertirea 
necesară pentru botez, unindu-se cu vreo comunitate sau formând 
una pentru ei. Nu există circumstanţe de importanţă suficientă spre 
a-l chema pe un pastor de la un interes creat prin prezentarea ade- 
vărului. Chiar boala şi moartea sunt de mai mică importanţă decât 
salvarea de suflete pentru care Hristos a făcut un sacrificiu atât de 
mare. Cei care sunt impresionați de importanţa adevărului şi de 
valoarea sufletelor pentru care a murit Hristos nu vor părăsi intere- 
sul oamenilor pentru nici un motiv. Ei vor spune: Lasă morţii să-şi 
îngroape morţii. Interese casnice, ţarine sau case nu trebuie să aibă 
nici cea mai mică putere de atracţie de pe câmpul de lucru. Dacă 
pastorii îngăduie acestor lucruri vremelnice să-i abată de la lucrare, 
singura cale de urmat pentru ei este de a părăsi totul, de a nu poseda 
pământ sau interese vremelnice, care să aibă ca influenţă atragerea 
lor de la solemna lucrare a acestor zile de pe urmă. Un suflet este 
de mai mare valoare decât lumea întreagă. Cum pot bărbaţii care 
mărturisesc că s-au predat sfintei lucrări de salvare de suflete să 
îngăduie ca micile lor posesiuni vremelnice să le absoarbă mintea şi 

inima şi să se depărteze de înalta chemare pe care ei mărturisesc că 
au primit-o de la Dumnezeu. 

Am văzut, frate A., că influenţa ta prin împrejurimile din... şi... a 
adus o mare vătămare cauzei lui Dumnezeu. Eu cunoşteam care era 
acea influenţă, în timp ce ai fost ultima dată la Battle Creek. Când 
transcriam probleme importante pentru pastori, cazul tău a fost adus 
înaintea mea şi am avut de gând să-ţi scriu înainte de aceasta, dar 
a fost imposibil; timp de trei nopţi n-am dormit decât puţin. Cazul 
tău a fost în mintea mea aproape continuu. Când am recunoscut în 
adunare chiar persoanele vătămate prin influenţa ta, aş fi prezentat 
în public problema, dacă ai fi fost prezent. Nici un cuvânt nu mi-a 
fost adus la cunoştinţă din partea nici unui muritor cu privire la 
procedeul tău. M-am simţit constrânsă să vorbesc cu unul sau doi 
în legătură cu această problemă, spunându-le că mi-am amintit de 
feţele lor în legătură cu unele lucruri arătate mie cu privire la tine. 
Apoi, cu părere de rău, mi-au fost relatate fapte care au confirmat 
tot ceea ce le spusesem eu. Eu am spus numai ceea ce am crezut că 
trebuia să spun în temere de Dumnezeu, descărcându-mă de datoria 
mea, ca slujitoare a Lui. 

Acum doi ani, am văzut că tu şi soția ta eraţi foarte egoişti şi 
lacomi. Interesele voastre egoiste vă erau mai scumpe decât sufletele 
pentru care a murit Hristos. Mi s-a arătat că, în general, n-ai avut 
succes în lucrările tale. Tu ai capacitatea de a prezenta adevărul. 
Ai o minte cercetătoare şi dacă n-ar fi atât de multe defecte în 
caracterul tău creştin, ai putea face mult bine. Unul dintre cele mai 
mari blesteme din viaţa ta, frate A., a fost egoismul tău cel mare. 
Făceai planuri pentru propriul tău avantaj. Amândoi aţi făcut din voi 
înşivă centrul simpatiei şi atenţiei. Când mergeaţi într-un loc şi intraţi 
la o familie, aruncaţi toată greutatea asupra lor, îi lăsaţi să gătească 
pentru voi şi să vă servească; şi nici unul dintre voi nu caută să facă 
atât de multă muncă cât pricinuiţi voi. Poate că familia trudeşte din 
greu, ducându-şi poverile şi pe ale voastre; dar voi amândoi sunteţi 
atât de egoişti, încât nu puteţi vedea că ei sunt obosiţi şi că sunteţi 
într-o stare fizică mai bună decât ei spre a îndeplini munca pe care 
o fac ei pentru voi. Frate A., tu eşti prea delăsător, ca să placi lui 
Dumnezeu. Când este nevoie de lemne sau apă, tu nu vezi acest 
lucru şi laşi ca acestea să fie aduse de către cei care sunt deja istoviţi 
de muncă, şi adesea de către femei, când aceste mici comisioane, 

aceste amabilităţi ale vieţii, sunt cele pe care este necesar ca voi să 
le aduci la îndeplinire pentru folosul sănătăţii voastre. Tu eşti plin 
de carne şi sânge şi nu faci nici jumătate de exerciţiu pentru propriul 
tău bine. Indolenţa pe care o manifeşti şi dispoziţia de a pune mâna 
pe orice poate fi în avantajul tău, au fost o ruşine pentru adevăr şi o 
piatră de poticnire pentru necredincioşi. 

Soţiei tale, ca şi ţie, îi place comoditatea. Timpul vostru a fost 
petrecut în pat, când eraţi în stare să vă sculaţi, arătând în mod activ 
un interes special în familia pe care aţi împovărat-o. Tu ai crezut 
că, pentru că erai pastor, ei trebuie să socotească prezenţa ta ca o 
favoare şi să te servească, să te favorizeze, în timp ce tu n-aveai 
nimic de făcut decât să te îngrijeşti de propriile tale interese egoiste. 
Impresiile pe care le-ai lăsat au fost foarte rele. Amândoi aţi fost 
consideraţi ca reprezentanţi ai pastorilor şi ai soțiilor lor care sunt 
angajaţi să prezinte lumii Sabatul şi venirea în curând a Domnului 
nostru. 

Cei care cunosc felul vostru de a fi vor spune că mărturisirea ta, 
învăţăturile tale şi viaţa ta nu corespund. Ei văd că roadele tale nu 
sunt bune şi trag concluzia că tu nu crezi lucrurile pe care îi înveţi 
pe alţii. Ei conchid că toţi pastorii sunt ca tine şi că adevărurile sacre 
şi veşnice sunt, la urma urmei, o înşelăciune. Cine va fi răspunzător 
pentru astfel de impresii şi astfel de rezultate deplorabile? Fie ca tu 
să vezi marea greutate care apasă asupra ta, ca urmare a egoismului 
tău, care este un blestem pentru tine şi pentru cei din jurul tău. 

Şi iarăşi, frate A., tu ai necaz cu simţămintele şi impresiile tale, 
care sunt rodul natural al egoismului. Îți închipui că alţii nu apreciază 
lucrările tale. 'Te crezi capabil să îndeplineşti o mare lucrare, dar 
scuzi nereuşita ta de a o face, pentru că alţii nu-ţi dau loc şi credit, 
în conformitate cu aptitudinea ta. Eşti gelos pe alţii şi ai împiedicat 
progresul cauzei în Wisconsin şi Illinois, tu făcând doar puţin şi 
împiedicându-i pe cei care ar fi lucrat, dacă te-ai fi dat la o parte din 
calea lor. Sensibilitatea şi invidia ta au slăbit mâinile celor care ar fi 
vrut să pună lucrurile în ordine şi să refacă aceste conferinţe. Dacă se 
vede vreo îmbunătăţire în aceste state, tu eşti înclinat să crezi că ţi se 
datorează ție în mare măsură, când adevărul este că, dacă lucrurile ar 
fi fost lăsate după comanda ta, ele s-ar fi prăbuşit repede la pământ. 
În propovăduirea ta, eşti, în general, prea sec şi formal. Tu nu îmbini 
învăţătura cu practica. Vorbeşti prea mult şi plictiseşti poporul. În loc 

să stărui asupra acelei părți din subiectul tău pe care o poți prezenta 
desluşit pentru înţelegerea tuturor, faci digresiuni şi intri în detalii 
amănunțite, care nu-i slujesc subiectului şi peste care, tot aşa de 
bine, ai putea să treci. Când este prezentat atât de mult material, 
ascultătorii pierd şirul argumentelor şi nu pot ţine minte subiectul. 
Când un pastor reuşeşte să stârnească atenţia poporului, el trebuie 
să meargă din punct în punct atât de departe pe cât este posibil, 
lăsând aceste puncte neîmpovărate cu o grămadă de cuvinte şi detalii 
neînsemnate. El trebuie să lase ideile lui distincte înaintea poporului 
ca o piatră kilometrică clară. A acoperi importantele puncte vitale 
cu o etalare de cuvinte, introducând fără rost orice are vreo legătură 
îndepărtată cu subiectul, nimiceşte forţa acestuia şi întunecă lanţul 
frumos al adevărului. Eşti încet şi greoi în predicarea ta, ca şi în 
orice altă întreprindere a ta. Ai nevoie, dacă un om a avut nevoie 
vreodată, să fii înviorat prin Duhul adevărului. Ai nevoie ca Hristos, 
nădejdea slavei, să ia chip în tine. Ai nevoie de religie, de adevărata 
religie. 

Am fost îndrumată de următoarele cuvinte ale inspiraţiei: „Cine 
dintre voi este înţelept şi priceput? Să-şi arate, prin purtarea lui bună, 
faptele ca blândeţea înţelepciunii“. „Înţelepciunea care vine de sus 
este, întâi, curată, apoi paşnică, blândă, uşor de înduplecat, plină 
de îndurare şi de roade bune, fără părtinire, nefăţarnică. Şi roada 
neprihănirii este semănată în pace pentru cei ce fac pace.“ ( Iacov 
3, 13.17.18 ) Bărbaţi pe care i-a chemat Dumnezeu în lucrarea de 
salvare de suflete vor simţi povara pentru oameni. Interesele egoiste 
vor fi înghiţite de profunda lor îngrijorare pentru mântuirea sufletelor 
pentru care a murit Hristos. Ei vor simţi forţa îndemnului lui Petru: 
„Sfătuiesc pe prezbiterii dintre voi, eu, care sunt un prezbiter ca 
şi ei, un martor al patimilor lui Hristos, şi părtaş al slavei care va 
fi descoperită: Păstoniţi turma lui Dumnezeu, care este sub paza 
voastră, nu de silă, ci de bunăvoie, din voia lui Dumnezeu; nu pentru 
un câştig mârşav, ci cu lepădare de sine. Nu ca şi cum aţi fi stăpâni 
peste cei care v-au căzut la împărţeală, ci făcându-vă pildă turmei. 
Şi când Se va arăta Păstorul cel mare, veţi căpăta cununa, care nu se 
poate veşteji, a slavei.“ ( 1 Petru 5, 1-4) 

Tu eşti încăpățânat din fire. Gelozia şi încăpăţânarea sunt roadele 
naturale ale egoismului. Ai făcut o oarecare îmbunătăţire, dar eu am 
văzut că mai este mult de făcut; am văzut atât de clar influenţa neno- 

rocită a vieţii tale egoiste, neconsacrate, încât mă tem că niciodată 
nu vei vedea exact cât de odioase sunt aceste trăsături înaintea lui 
Dumnezeu. Mă tem că nu vei înţelege acest lucru îndeajuns pen- 
tru a le îndepărta, spre a deveni asemenea Răscumpărătorului tău, 
tăgăduitor de sine, curat şi neegoist, viaţa ta fiind caracterizată de 
facere de bine dezinteresată. Influenţa şi exemplul tău sunt de aşa 
fel, ca să-i facă pe unii dintre cei care iubesc adevărul şi lucrarea lui 
Dumnezeu, şi care preţuiesc credinţa noastră, să-şi piardă spiritul de 
jertfire de sine şi interesul pentru cauza adevărului prezent. Umbla- 
rea ta egoistă şi lacomă dă naştere în ei la acelaşi spirit; şi dispoziţia 
ta de a apuca şi de a te avantaja pe tine, în timp ce mărturiseşti 
a fi slujitor al dreptăţii, a închis inimile foarte multora împotriva 
dăruirii pentru înaintarea cauzei adevărului. Dacă pastorii prezintă 
poporului un exemplu de egoism, acest exemplu va produce un efect 
cu o putere de zece ori mai mare asupra cauzei lui Dumnezeu decât 
poate produce predicarea lor. 

Dumnezeu a fost dezonorat prin meschinăria ta. Purtarea ta aduce 
a necinste. Tu n-ai lăsat urme curate în urma ta, şi până nu va avea 
loc o schimbare completă în viaţa ta, tu vei fi un blestem continuu 
asupra fiecărei comunităţi în care vei locui. Tu lucrezi pentru plată şi 
nu vrei să aprinzi foc pe altarul lui Dumnezeu sau să închizi uşile pe 
degeaba. Când vei prezenta poporului un exemplu de sacrificiu de 
sine şi de consacrare pentru cauza lui Dumnezeu, făcând ca adevărul 
şi mântuirea sufletului să aibă prioritate, atunci influenţa ta îi va 
aduce pe alții în aceleaşi poziţii de sacrificiu de sine şi devoțiune, 
făcând ca prioritatea lor să fie Împărăţia cerurilor şi neprihănirea lui 
Hristos. Tu te simţi îndreptăţit să profiţi de lucrare. Fraţii tăi, din 
generozitatea sufletului lor, te favorizează şi te ajută în diferite feluri, 
şi tu le primeşti ca ceva de la sine înţeles, ca ceva ce ţi se datorează. 
Şi dacă cineva nu este darnic de tot cu tine şi nu te favorizează, tu 
eşti gelos şi nu eziţi să-l faci să înţeleagă că nu eşti apreciat, şi că el 
este egoist. Tu adesea te referi la alţii care au făcut aşa şi aşa pentru 
tine, ca exemple pe care ei să le imite. Cei care te-au favorizat în 
mod special şi-au depăşit datoria lor. Tu n-ai meritat generozitatea 
şi încrederea lor. În această cauză, n-aveai de dus poveri grele, şi ai 
pus asupra altora mai multe poveri decât ai luat asupra ta; totuşi, ai 
câştigat avere şi ai obţinut lucrurile bune ale acestei vieţi, iar tu pe 
toate le priveşti ca fiind un drept al tău. Cu toate că ţi-ai primit plata 

săptămânală nu ai fost întotdeauna mulţumit. Cu toată plata pe care 
al primit-o tu ai reuşit continuu să te avantajezi pe tine. Lucrarea lui 
Dumnezeu te-a plătit, indiferent dacă tu ai arătat mult sau puţin din 
munca ta. Tu n-ai meritat banii pe care i-ai primit. 

Soţia ta a fost răsfăţată de părinţii ei şi de tine până când a ajuns 
să fie de puţin folos. Voi amândoi i-aţi văzut pe alţii împovăraţi de 
griji şi n-aţi ridicat poverile lor. Soţia ta stătea ca o povară pe familii, 
în mare măsură spre paguba ei şi a lor, când, din punct de vedere al 
sănătăţii, ea era mai în stare să facă decât unii care purtau poverile ei 
şi pe ale tale. Totuşi, ea nu s-a gândit la acest lucru. Nici unul dintre 
voi n-a putut să vadă faptele în cauză şi să simtă precum alţii. Unii 
dintre cei de la care aţi primit ajutor, în grija pentru voi şi copilul 
vostru, nu erau în stare să facă, din punct de vedere financiar, ceea 
ce au făcut; dar ei au crezut că slujesc slujitorilor jertfitori de sine ai 
lui Hristos; de aceea s-au lipsit pe ei înşişi şi au suportat neajunsuri 
şi necaz pentru a purta poverile pe care tu erai mai în stare să ţi le 
porți decât erau ei în stare să le poarte pentru tine. 

Soţia ta a fost refractară să ia asupra ei poverile vieţii. Ea doreşte 
o chemare mai înaltă şi neglijează îndatoririle actuale. 

Nici unul dintre voi nu ascultă de porunca lui Dumnezeu: lubeşte 
pe aproapele tău ca pe tine însuţi. Eul şi egoismul au exclus de la 
voi nevoile semenilor voştri. Meschinul vostru spirit mercenar este 
contagios. Exemplul vostru a încurajat mai mult iubirea de lume, un 
spirit avar şi meschin, mai mult decât orice altceva ce a avut loc în 
Wisconsin şi Illinois. Dacă n-ai fi făcut nimic, ci doar să te acoperi 
de interesele tale vremelnice, cauza lui Dumnezeu în acele state ar 
fi fost într-o situaţie mult mai bună decât este astăzi. Succesul pe 
care l-ai avut nu se ridică la înălțimea pagubei pe care ai făcut-o. 
Cauza lui Dumnezeu este la pământ. Sensibilitatea şi gelozia ta au 
fost un exemplu pentru alţii. Noi am întâlnit acest spirit în Illinois 
şi Wisconsin. Starea comunităţilor din... şi împrejurimi este deplo- 
rabilă. Lipsa de iubire şi unire, bănuiala, gelozia şi încăpăţânarea, 
vizibile în aceste comunităţi, au fost formate foarte mult prin trăsă- 
turile tale de caracter. Poziţia pe care ai luat-o după fanatismul de 
la... , retrăgându-te în demnitatea ta, despicând firul în patru, luând 
partea fanaticilor şi stând direct în calea celor pe care i-a trimis 
Dumnezeu cu o solie specială, căutând să corecteze greşelile lor. 
Procedeul tău din acel timp, de a nu reuşi să stai tare şi să lucrezi de 

partea dreaptă spre a corecta fanatismul nimicitor, a format starea 
de descurajare a lucrurilor care s-a dezvoltat în predominarea acelui 
fanatism întunecos. Fraţii C. şi D. şi întreaga comunitate din... şi 
poporul din... n-au fost aduşi la poziţia corectă, cum ar fi putut să 
fie aduşi, dacă ai fi lucrat umil şi docil pentru unire cu slujitorii lui 
Dumnezeu. 

Când un om care pretinde a fi un învăţător se aventurează pe 
calea pe care ai mers, din cauza încăpăţânării tale, el va avea o mare 
răspundere de purtat pentru sufletele care s-au poticnit în el spre 
pierzare. Un pastor nu poate fi prea îngrijorat de influenţa lui; pentru 
că, dacă 1 se face pe plac, el va ruina mai multe suflete decât poate 
să salveze. Dacă el nu biruieşte aceste elemente periculoase din 
caracterul său, ar fi mai bine pentru el, dacă n-ar avea de-a face cu 
cauza lui Dumnezeu. A face pe placul acestor trăsături, care lui pot 
să nu 1 se pară prea rele, va face ca el să nu mai poată ajunge la 
suflete, şi nici alţii. Dacă astfel de pastori ar părăsi complet aceste 
lucruri, sufletele susceptibile la influenţa Duhului lui Dumnezeu ar 
putea fi influențate de către cei care pot să le dea un exemplu vrednic 
de imitat, conform cu adevărul pe care îl predică. Printr-o viaţă 
potrivită, pastorul va sprijini încrederea căutătorilor după adevăr 
până ce îi poate ajuta să-şi întărească ferm prinderea lor de Stânca 
Veacurilor; şi după aceea, dacă sunt ispitiţi, acea influenţă îl va face 
în stare să-i avertizeze, să-i îndemne, să-i mustre şi să-i sfătuiască 
cu succes. 

Mai presus de toţi ceilalţi, slujitorii lui Hristos, care poartă ade- 
vărul solemn pentru aceste zile de pe urmă, trebuie să fie liberi de 
egoism. Binefacerea trebuie să sălăşluiască în ei în mod natural. 
Lor ar trebui să le fie ruşine de faptele făcute faţă de fraţii lor, care 
poartă pecetea egoismului. Ei ar trebui să fie modele de evlavie, 
epistole vii, cunoscute şi citite de toţi oamenii. Roadele lor trebuie 
să fie în conformitate cu sfinţirea. Spiritul pe care îl au trebuie să 
fie în opoziţie cu cel manifestat de cei lumegşti. Prin acceptarea ade- 
vărului divin, ei devin slujitori ai lui Dumnezeu şi nu mai sunt fii 
ai întunericului şi slujitori ai lumii. Hristos 1-a ales din lume. Cel 
lumesc nu înţelege taina evlaviei, de aceea el este străin de motivele 
care îi mână. Dar spiritul şi viaţa din ei, care sunt manifestate în 
viaţa lor cerească, viaţa lor nevinovată, de tăgăduire de sine şi de 
sacrificiu de sine, are o putere de convingere care îi va călăuzi pe 

necredincioşi în tot adevărul şi îi va conduce la ascultare de Hristos. 
Ei sunt exemple vii, pentru că sunt asemenea lui Hristos. Ei sunt 
lumina lumii, sarea pământului, şi influenţa lor asupra altora este 
salvatoare. Ei sunt reprezentații lui Hristos pe pământ. Ţintele şi 
dorinţele lor nu sunt inspirate de lucruri pământeşti, nici nu pot să 
muncească pentru câştig şi nici să se bucure de iubire egoistă pentru 
lucrare. Consideraţii veşnice sunt suficiente pentru a contrabalansa 
orice atracție pământească. Un creştin adevărat va lucra numai spre 
a-l plăcea lui Dumnezeu, având privirea îndreptată numai spre slava 
Lui şi bucurându-se de satisfacția de a face voia Lui. 

Mai ales pastorii trebuie să cunoască caracterul lui Hristos, ca 
să-l poată imita; pentru că faptele şi caracterul adevăratului creştin 
sunt asemenea cu ale Lui. El a lăsat deoparte slava Lui, stăpânirea 
Lui şi bogăţiile Lui, şi i-a căutat pe cei care piereau în păcat. El 
S-a umilit pe Sine pentru nevoile noastre, ca să ne poată înălța pe 
noi la cer. Viaţa sa a fost caracterizată de sacrificiu, tăgăduire de 
sine şi binefacere dezinteresată. El este Modelul nostru. Ai imitat tu, 
frate A., Modelul? Eu răspund: Nu. El este un exemplu desăvârşit 
şi sfânt, care ne-a fost dat să-L imităm. Noi nu vom egala Modelul, 
şi nici nu vom fi aprobaţi de Dumnezeu, dacă nu-L copiem şi, după 
capacitatea pe care ne-a dat-o Dumnezeu, nu ne asemănăm cu El. 
Iubirea sufletelor pentru care a murit Hristos ne va duce la refuzarea 
eului şi la dispoziţia de a face orice sacrificiu, pentru ca să fim 
conlucrători cu Hristos în lucrarea de salvare a sufletelor. 

Lucrarea slujitorilor aleşi ai lui Dumnezeu, dacă este făcută în 
EI, va fi plină de rod. Cuvintele şi faptele lor sunt canale prin care 
sunt transmise lumii sfinţenia şi principiile curate ale adevărului. 
Viaţa lor exemplară îi face să fie lumină a lumii şi sare a pământului. 
Slujitorii lui Dumnezeu trebuie să se ţină cu mâna credinţei de braţul 
cel puternic şi să adune razele divine ale luminii de sus, în timp ce 
cu mâna iubirii să se întindă după sufletele care pier. Pentru această 
lucrare, este nevoie de trăinicie. Lenevia va face ca suflete care 
ar putea fi salvate, să piară înainte de a ajunge la ele. Dumnezeu 
doreşte în serviciul Său slujbaşi care sunt trezi, care sunt energici 
şi stăruitori, care sunt străjeri credincioşi pe zidurile Sionului, gata 
să asculte de cuvintele divinului Învățător, cuvinte pe care să le 
vestească cu credincioşie poporului. 

Tu te asemeni foarte mult cu Meroza. Eşti foarte silitor când 
ceea ce faci îți va aduce vreun avantaj, dar nu există nici un motiv 
pentru hărnicie specială dacă nu ai avantaje. Eşti în mod categoric 
un bărbat leneş. Poţi să-ţi mănânci regulat masa, dar nu ai nici o 
plăcere deosebită pentru munca fizică. Nici un om nu poate să-şi 
ocupe poziţia lui ca pastor, dacă nu este sârguincios, harnic în lucrare 
şi conştiincios în îndeplinirea tuturor îndatoririlor publice şi sociale 
ale vieţii. Dumnezeu ne-a ales ca slujitori ai Săi, pentru lucrarea Sa, 
care cere energie perseverență. Noi nu vom deveni favoriţi, evitând 
truda, greutăţile şi conflictele. 

Am fost îndrumată spre următoarele cuvinte ale inspiraţiei: „Căci 
noi nu ne propovăduim pe noi înşine, ci pe Domnul Hristos Isus. 
Noi suntem robii voştri pentru Isus. Căci Dumnezeu care a zis: «Să 
lumineze lumina în întuneric», ne-a luminat inimile, pentru ca noi să 
facem să strălucească lumina cunoștinței lui Dumnezeu pe faţa lui 
Isus Hristos. Comoara aceasta o purtăm în nişte vase de lut, pentru 
ca această putere nemaipomenită să fie de la Dumnezeu, şi nu de la 
noi. Suntem încolţiţi în toate chipurile, dar nu la strâmtoare; în grea 
cumpănă, dar nu deznădăjduiţi; prigoniţi, dar nu părăsiţi; trântiți 
Jos, dar nu omorâţi. Purtăm întotdeauna, în trupul nostru, omorârea 
Domnului Isus, pentru ca şi viaţa lui Isus să se arate în trupul nostru. 
Că noi cei vii, întotdeauna suntem daţi la moarte din pricina lui Isus, 
pentru ca şi viaţa lui Isus să se arate în trupul nostru muritor. “(2 
Corinteni 4, 5-11 ). Capacitatea apostolului nu se află în el, ci în 
prezenţa şi puterea Duhului Sfânt, ale cărui influenţe milostivitoare 
i-au umplut sufletul, aducând orice cuget în supunere şi ascultare de 
Hristos. Slujirea lui a fost plină de roade. 

Cea dintâi poruncă mare este: „Să iubeşti pe Domnul, Dumne- 
zeul tău, cu toată inima ta“. lar a doua, asemenea ei, este: „Să iubeşti 
pe aproapele tău ca pe tine însuţi.““( Matei 22, 37.39 ) De aceste două 
porunci depind tot interesul şi datoria fiinţelor morale. 

Cei care îşi fac datoria morală faţă de alţii, aşa cum ar dori să 
şi-o facă alţii faţă de ei, sunt aduşi într-o poziţie în care Dumnezeu 
se poate descoperi pe Sine faţă de ei. Ei vor fi aprobaţi de El. Sunt 
făcuţi desăvârşiţi în iubire, iar lucrarea şi rugăciunile lor nu vor fi 
în zadar. Ei primesc continuu adevăr şi har de la Izvor şi transmit 
altora cu generozitate mântuirea şi lumina divină pe care o primesc 

ei. Cu ei se împlineşte Cuvântul Scripturii: „aveţi ca rod sfinţirea, 
iar ca sfârşit: viaţa veşnică.“ ( Romani 6, 22 ) 

Egoismul este urâciune în faţa lui Dumnezeu şi a îngerilor sfinţi. 
Din cauza acestui păcat, mulţi nu reuşesc să obţină binele de care 
sunt capabili să se bucure. Ei privesc la propriile lor lucruri cu un 
aer egoist şi nu le place şi nici nu caută interesul altora, precum îl 
caută pe al lor. Ei inversează ordinea lui Dumnezeu. În loc să le facă 
altora ceea ce ei doresc ca alţii să le facă lor, ei fac pentru aceştia 
ceea ce ei doresc ca alţii să le facă lor şi fac altora ceea ce nu doresc 
să li se facă. În această privinţă, ai nevoie să înveţi. Iubirea este din 
Dumnezeu. Tu n-ai iubirea care sălăşluieşte în inima lui Hristos. 
Inima neconsolată nu poate să producă sau să dea naştere acestei 
plante de origine divină, care pentru a înflori trebuie udată continuu 
cu roua cerului. Ea poate înflori numai în inima în care stăpâneşte 
Hristos. Iubirea aceasta nu poate trăi şi înflori fără activitate; şi ea 
nu poate activa fără să crească în ardoare, fără să se extindă şi să 
răspândească natura sa şi altora. Principiul acesta îţi lipseşte în mare 
măsură şi astfel totul a fost întunecat în locul unde prezenţa lui ar fi 
făcut totul luminos. 

Frate al meu, ai nevoie de o schimbare totală, de o convertire 
deplină. Fără aceasta eşti numai un conducător orb. Influenţa ta nu 
măreşte iubirea şi unirea celor cu care te afli împreună. În loc să-ţi 
crească influenţa, tu o risipeşti. Tu ai blestema asupra vestului cu 
lipsurile tale. În timp ce îţi lipseşte atât de mult harul lui Dumnezeu 
şi eşti dedat egoismului, nu poţi ridica comunitatea pe poziţia pe 
care Dumnezeu doreşte ca aceasta să o ocupe. „Slujitorul ei am 
fost făcut eu, după isprăvnicia pe care mi-a dat-o Dumnezeu pentru 
Voi, ca să întregesc Cuvântul lui Dumnezeu. Vreau să zic: taina 
ținută ascunsă din veşnicii şi în toate veacurile, dar descoperită acum 
sfinţilor Lui, cărora Dumnezeu a voit să le facă cunoscut care este 
bogăţia slavei tainei acesteia între Neamuri, şi anume: Hristos în voi, 
nădejdea slavei. Pe El îl propovăduim noi, şi sfătuim pe orice om, 
şi învăţăm pe orice om, în toată înţelepciunea, ca să înfăţişăm pe 
orice om, desăvârşit în Hristos Isus. Iată la ce lucrez eu, şi mă lupt 
după lucrarea puterii Lui, care lucrează cu tărie în mine.“( Coloseni 
1, 25-29) 

Slujitorii lui Dumnezeu trebuie să aibă adevărul în inima lor, 
pentru ca să-l poată prezenta cu succes altora. Ei trebuie să fie 

sfinţiţi prin adevărul pe care îl predică, altfel nu vor fi decât pietre 
de poticnire pentru păcătoşi. Cei care sunt chemaţi de Dumnezeu 
să slujească lucrurilor sfinte sunt chemaţi să fie curaţi cu inima şi 
sfinţi în viaţă. „Curăţaţi-vă, cei ce purtaţi vasele Domnului“ Isaia 
52, 11). Dacă Dumnezeu pronunţă un vai pentru cei ce sunt chemaţi 
să predice adevărul, şi refuză să asculte, un vai şi mai greu rămâne 
asupra celor care iau asupra lor această lucrare sacră fără mâini 
curate şi fără inimi curate. După cum există vaiuri pentru cei care 
predică adevărul, în timp ce ei nu sunt sfinţiţi în inimă şi viaţă, tot 
aşa există valuri pentru cei care primesc şi-i menţin pe cei nesfinţiţi 
în poziţii pe care ei nu le pot deţine. Dacă Duhul lui Dumnezeu n-a 
sfinţit şi n-a curăţit minţile şi inimile celor care slujesc la lucrurile 
sfinte, ei vor vorbi în acord cu experienţa nedesăvârşită şi deficientă, 
şi sfaturile lor îi vor îndepărta de Dumnezeu pe cei care privesc la 
ei şi se încred în judecata şi experienţa lor. Fie ca Dumnezeu să-i 
ajute pe pastori să ţină seama de îndemnul lui Pavel către Corinteni: 
„Pe voi înşivă încercaţi-vă dacă sunteţi în credinţă. Pe voi înşivă 
cercaţi-vă. Nu recunoaşteţi voi că Isus Hristos este în voi? Afară 
numai dacă sunteţi lepădaţi.“ ( 2 Corinteni 13,5) 

Aici este o lucrare de făcut pentru tine, frate al meu, dacă vrei să 
câştigi viaţa veşnică. Fie ca Dumnezeu să-ţi ajute să faci această lu- 
crare completă, ca să poţi fi întru-totul desăvârşit, fără să-ţi lipsească 
NIMIC. 

Chicago, Illinois, Massasoit House, 5 iulie 1870 


Fanatism şi ignoranță 


Frate E: În timp ce eram în Rochester, New York, 25 decembrie 
1865, înainte de a vizita statul Maine, am văzut unele lucruri în 
legătură cu condiţiile încurcate şi descurajatoare din acel stat. Am 
văzut că mulți care credeau că este datoria lor să înveţe Cuvântul lui 
Dumnezeu în public şi-au greşit lucrarea. Ei n-au chemarea să se 
devoteze acestei solemne lucrări de răspundere. N-au fost calificaţi 
pentru lucrarea de slujire, pentru că nu pot să-i înveţe pe alţii aşa 
cum trebuie. 

Experienţa unora a fost dobândită în mijlocul unei clase de fana- 
tici religioşi, care n-aveau un simţ adevărat despre înaltul caracter al 
lucrării. Experienţa religioasă a acestei grupe de pretinşi adventişti 
de ziua a şaptea nu este demnă de încredere. Ei n-au avut principii 
ferme, care să le susţină toate acţiunile. Erau încrezători în sine şi 
îngâmfaţi. Religia lor nu consta din acţiuni drepte, din adevărată 
smerenie de suflet şi din sinceră devoțiune faţă de Dumnezeu, ci 
din impuls, gălăgie şi confuzie, drese cu excentricităţi si ciudăţenii. 
Ei n-au simţit şi nici nu pot simţi necesitatea de a fi îmbrăcaţi cu 
îndreptăţirea lui Hristos. Au propria lor îndreptăţire, care este ca o 
cârpă murdară, şi pe care Dumnezeu n-o poate accepta cu nici un 
chip. Persoanele acestea n-au nici o iubire pentru unire şi armonie 
în acţiune. Lor le place dezordinea. Au fost nestăpâniţi, nesupuşi, 
nerenăscuţi, neconsacraţi, şi acest element de confuzie s-a potrivit 
cu mintea lor nedisciplinată. Au fost un blestem pentru cauza lui 
Dumnezeu şi au discreditat numele adventiştilor de ziua a şaptea. 

Persoanele acestea n-au experimentat lucrarea de reformaţiune 
sau sfinţirea prin adevăr. Ei erau nemanieraţi şi inculţi. N-au gus- 
tat niciodată din desăvârşirea dulce şi curată a lumii viitoare. Ei 
niciodată n-au experimentat, şi inimile lor n-au fost inspirate cu 
smerenie de taina evlaviei. Au pus lucrurile divine şi veşnice pe 
aceeaşi treaptă cu cele obişnuite şi aveau să vorbească despre cer 
şi venirea lui Isus, cum aveau să vorbească despre un cal. Aveau 
o conştiinţă superficială sau teoria adevărului, dar mai departe de 

atât erau ignoranţi. Principiile ei n-au pus stăpânire pe viaţa lor şi 
nu i-au condus la o repulsie faţă de eu. Niciodată nu s-au văzut pe 
ei înşişi în lumina în care s-a văzut pe sine Pavel, care l-a făcut să 
vadă defectele morale din caracterul lui. Niciodată ei n-au murit 
faţă de Legea lui Dumnezeu şi nu s-au despărţit de necurăţule şi 
pângărirea lor. Ocupaţia favorită a unora din această grupă este de a 
se angaja în conversaţie uşuratică şi neserioasă. Ei au căpătat acest 
obicei şi s-au dedat la el în ocazii care ar fi trebuit să fie caracterizate 
prin meditaţie şi devoțiune solemnă. Făcând acest lucru, ei au mani- 
festat o lipsă de adevărată demnitate şi curăţie şi au pierdut stima 
persoanelor sensibile care nu cunoşteau adevărul. Grupa aceasta 
s-a aruncat în curentul ispitei şi au fost reţinuţi unde vrăjmaşul i-a 
condus cu succes, le-a stăpânit aşa de uşor mintea şi le-a stricat toată 
experienţa, încât, după toată probabilitatea, nu vor mai fi în stare să 
se desprindă din cursa lui şi să dobândească o experienţă sănătoasă. 

Focul zilei lui Dumnezeu va mistui miriştea şi pleava şi nu va fi 
lăsat nici unul din cei care continuă pe calea neevlavioasă, pe care 
ei au iubit-o timp atât de îndelungat. Grupa aceasta n-are plăcere 
de societatea celor alături de care se află într-adevăr Dumnezeu. 
Experienţa lor religioasă este de ordin inferior, şi ei n-au parte de o 
experienţă religioasă rațională şi inteligentă; de aceea ei dispreţuiesc 
societatea celor pe care Dumnezeu îi călăuzeşte şi-i învaţă. Zefle- 
meaua şi ironia sunt fortăreaţa anumitor minţi din această grupă. 
Sunt îndrăzneţi şi obraznici, şi nu ţin seama de bunele maniere. Ei 
nu se îngrijesc să facă deosebire şi să dea cinste cui datorează cinste. 
Ei manifestă un spirit îngâmfat, răzvrătit şi dispreţuitor împotriva 
celor care se deosebesc de părerile lor. Ei se angajează într-un triumf 
vrednic de dispreţ, exact de aceeaşi natură ca acela în care Satana 
şi îngerii cei răi angajează sufletele pe care şi le asigură ei. Aceştia 
au pe Satana şi pe îngerii cei răi de partea lor, să jubileze împreună 
cu ei. Cazurile persoanelor în care acest fel de caracter specific este 
dezvoltat sunt fără speranţă. Ei sunt cuprinşi de îndreptăţirea de 
sine, şi orice, precum curăţia şi înălţarea caracterului cu care vin 
în contact, numesc mândrie şi lipsă de umilinţă. Inferioritatea şi 
ignoranţa sunt privite ca umilinţă. 

Tu ai obţinut o mare parte a experienţei tale religioase la această 
grupă; de aceea nu eşti calificat pentru lucrarea de predicare a celui 
mai solemn, curat, înălţător şi, în plus, a celui mai probator mesaj 

pentru fiinţele umane. Poţi ajunge la o categorie de minţi, dar partea 
mai inteligentă a locuitorilor vor fi alungaţi prin lucrarea ta. Tu n-ai 
cunoştinţă suficientă nici măcar în ramurile simple ale educaţiei, 
spre a fi instructorul bărbaţilor şi femeilor care au un demon viclean, 
de cealaltă parte, spre a le sugera şi născoci căi şi mijloace, ca să-i 
îndepărteze de adevăr. 

Învăţătorilor de la şcolile primare li se cere să fie stăpâni pe 
ocupaţia lor. Ei sunt examinaţi îndeaproape spre a se constata dacă 
copiii pot fi încredinţaţi în grija lor. 

La cercetare, perfecțiunea calificării lor este testată după impor- 
tanţa poziţiei pe care urmează să o ocupe. Am văzut că lucrarea lui 
Dumnezeu are un caracter mult mai înalt şi un interes mult mai mare, 
după cum cele veşnice sunt deasupra celor vremelnice. O greşeală 
făcută aici nu poate fi reparată. Este de o importanţă nemăsurată ca 
toţi cei care ies să-i înveţe pe alţii adevărul să fie calificaţi pentru 
lucrarea lor. Să nu se stabilească o cercetare mai puţin strictă cu 
privire la capacitatea de a preda adevărul decât în cazul celor care 
predau în şcolile noastre. Lucrarea lui Dumnezeu a fost înjosită prin 
metoda neglijentă şi libertină a presupuşilor slujbaşi ai lui Hristos. 

Am văzut că pastorii trebuie să fie sfinţiţi şi curaţi şi să aibă o cu- 
noaştere a Cuvântului lui Dumnezeu. Ei trebuie să fie familiarizați cu 
argumentele Bibliei şi pregătiţi să prezinte motivul speranţei lor, alt- 
fel trebuie să-şi înceteze lucrarea şi să se angajeze într-o profesiune 
unde deficienţa nu va implica consecinţe atât de importante. Pastorii 
denominaţiunilor populare sunt predicatori acceptaţi, dacă pot să 
vorbească despre câteva subiecte simple ale Bibliei; dar pastorii care 
răspândesc adevăr nepopular pentru aceste zile de pe urmă, care 
trebuie să dea faţă cu bărbaţi de ştiinţă, oameni cu minte puternică şi 
potrivnici de tot felul, trebuie să ştie ce au de făcut. Ei nu trebuie să 
ia asupra lor răspunderea de a-i învăţa pe alţii adevărul, dacă nu sunt 
calificaţi pentru lucrare. Înainte de a se angaja sau de a se consacra 
pentru lucrare, trebuie să devină elevi pentru a studia Biblia. Dacă nu 
au o educaţie, ca să poată vorbi acceptabil în public, să facă dreptate 
adevărului şi să-L onoreze pe Domnul, pe care mărturisesc că-L 
slujesc, ei trebuie să aştepte până sunt potriviţi pentru slujbă. 

Frate E., tu nu poți ocupa postul de slujbaş al lui Hristos. Am 
văzut că îţi lipseşte o experienţă religioasă corectă. Tu nu te cunoşti. 
Nici măcar nu poţi citi corect sau folosi vorbirea care ar recomanda 

adevărul spre înţelegerea unei obşti inteligente. Ție îți lipseşte dis- 
cernământul. N-ai să ştii când este potrivit să vorbeşti sau înţelept să 
taci. Tu ai gândit timp atât de îndelungat împreună cu acea clasă spe- 
cială, pe care am amintit-o, că ştii totul, încât nu ai să-ţi vezi lipsurile 
când îţi sunt prezentate. Ai o mare preţuire de sine, şi experienţa ta 
se caracterizează prin încredere în sine şi prin lăudăroşenie. 

Nu te laşi să fii învăţat, de aceea cauza lui Dumnezeu n-are să 
prospere în mâinile tale. Tu n-ai să recunoşti o înfrângere când dai 
de una. Cauza lui Dumnezeu va fi discreditată şi dezonorată prin 
lucrarea ta, şi n-ai să reuşeşti să descoperi acest fapt. O anumită 
clasă poate să fie convinsă de tine pentru adevăr; dar mai mulţi 
se vor îndrepta şi se vor aşeza acolo unde nu se mai poate ajunge 
la ei printr-o lucrare potrivită şi judicioasă. În experienţa ta, sunt 
întreţinute lucruri care se vor dovedi păgubitoare pentru adevăr. 
Dumnezeu nu te poate accepta ca reprezentant al adevărului. 

Manierele tale n-au fost finisate şi înălțate. Comportamentul 
tău nu-I place lui Dumnezeu. Cuvintele tale au fost neglijente. Îţi 
lipseşte evlavia şi devoţiunea. Tu n-ai obţinut o experienţă în viaţa 
spirituală. N-ai ajuns să înţelegi cum să împarţi corect Cuvântul 
vieţii, dând fiecăruia porţiunea lui de mâncare la timp potrivit. Acesta 
este spiritul grupei de mâine, pe care l-am menţionat. Este plăcerea 
lor să se angajeze în controversă şi să facă pe grozavii. Tu n-ai să 
manifeşti blândeţe în instruirea celor care se opun. Vei fi întotdeauna 
paralizat, într-o oarecare măsură, din cauza nefericite tale experienţe. 
Ţie îți lipseşte auto-cultura şi blândeţea. Ai importante lecţii de 
învăţat înainte de a putea deveni un modest şi acceptabil urmaş al 
lui Hristos, chiar într-o calitate particulară. 


O fiică răsfăţată 


Iubită soră F: Mi-a fost arătat că erai în primejdia de a fi sub 
stăpânirea deplină a marelui vrăjmaş al sufletelor. Experienţa ta la... 
n-a fost bună pentru tine. Şederea ta la... te-a rănit; tu ai devenit 
mândră şi vanitoasă. Au fost persoane care în mod neînţelept te-au 
dezmierdat şi te-au lăudat până ai devenit vanitoasă, îndrăzneață şi 
obraznică. Ai fost împotriva restricţiei, ai fost încăpăţânată, refrac- 
tară şi îndărătnică şi ai făcut mult necaz părinţilor tăi. Ei au greşit. 
Tatăl tău te-a dezmierdat în mod neînţelept. Ai profitat de acest lucru 
şi ai devenit amăgitoare. Ai primit aprobarea pe care n-o meritai. 

Tu ai făcut foarte multe de capul tău la... şi ţi-ai luat libertăţi 
care nu trebuia să fie îngăduite cu nici un chip. Când tu sau surorile 
tale aţi fost mustrate, te-ai simţit insultată şi ai reclamat mamei tale 
cazul, ca şi cum ai fi fost ponegrită. Ai exagerat şi ea s-a enervat 
şi s-a iritat repede, gândindu-se că poziţia şi demnitatea ei nu erau 
respectate. Nu i-a plăcut ca cineva să dicteze copiilor ei şi nu şi-a 
ascuns neplăcerea. Ea a vorbit nepotrivit celor care ar fi trebuit să 
preţuiască legătura cu ea. Mama ta a dat dovadă de o mare lipsă 
de înţelepciune, ţinându-ţi partea şi criticându-i pe cei cărora ar fi 
trebuit mai degrabă să le mulţumească decât să-i învinuiască. Ea 
ţi-a făcut rău şi pentru tine a făcut o lucrare pe care niciodată nu o 
mai poate îndrepta. Tu ai triumfat, pentru că te-ai crezut la adăpost 
de critică şi ai gândit că puteai să faci ce-ţi plăcea. Privirea mamei 
tale nu era întotdeauna asupra ta; şi, dacă ar fi fost, ea nu putea să 
discearnă tendinţele tale rele. 

La şcoală, tu ai avut un profesor bun şi nobil, totuşi te-ai simţit 
indignată că erai sub restricţii. Ai socotit că, dacă erai fiica lui G., 
profesorul tău trebuia să arate o preferinţă faţă de tine şi nu să-şi ia 
libertatea de a te corecta şi mustra. Surorile tale s-au împărtăşit de 
asemenea de acelaşi spirit. Tu ai adus plângerile tale la părinţi; ei 
au auzit situaţia în versiunea ta şi au ţinut cu tine mai mult sau mai 
puţin şi simţămintele lor au fost stârnite de rapoartele tale exagerate. 
Ei ţi-au făcut rău. Tu n-ai fost atât de strict instruită cum ar fi trebuit 

să fii. Totuşi ai fost jignită pentru că nu puteai să ai propria ta cale, ci 
erai constrânsă să te supui complet instrucţiunilor ferme ale fratelui 
H. În timp ce erai la şcoală, uneori erai neastâmpărată, neruşinată şi 
sfidătoare, şi, în mare măsură, îți lipsea modestia şi buna cuviinţă. 
Erai îndrăzneață, egoistă şi încrezută, şi era necesară o disciplină 
fermă, atât acasă, cât şi la şcoală. 

Mintea ta nu este curată. Tu ai fost absolvită de grijă şi muncă 
timp mult prea îndelungat. Îndatoririle gospodăriei ar fi fost cele 
mai mari binecuvântări pe care le-ai fi putut avea. Oboseala nu ţi-ar 
fi făcut rău nici a zecea parte din cât ţi-au făcut rău gândurile tale 
lascive şi comportamentul tău. Tu ai primit idei greşite cu privire 
la asocierea fetelor şi a băieţilor, şi aceasta era foarte potrivit cu 
dispoziţia ta de a fi în compania băieţilor. Tu nu eşti curată în inimă 
şi în cuget. Te-a stricat citirea poveştilor de dragoste şi a episoadelor 
romantice, şi mintea ta a fost fascinată de gânduri care nu erau curate. 
Imaginaţia ta a devenit coruptă până se părea că nu mai ai putere să-ţi 
stăpâneşti gândurile. Satana îşi conduce prizonierii cum îi place. Tu 
nu eşti fericită. Nu-L iubeşti pe Dumnezeu sau pe poporul Lui. Ai 
un spirit înverşunat împotriva celor care văd adevăratul tău caracter. 
Îi învinuieşti pentru opinia pe care o au în cazul tău, dar tu eşti cea 
care trebuie învinuită. Purtarea ta a fost de aşa manieră, încât a atras 
atenţia şi, mai ales, a atras o serie de avertizări. Singura persoană 
care trebuie criticată în această privinţă eşti tu însăţi. 

Tu eşti o tovarăşă periculoasă şi ai făcut mult rău prin influenţa 
ta în.... Ai condus, în loc să fii condusă. 

L-ai dezonorat pe Dumnezeu şi eşti răspunzătoare înaintea Lui 
pentru lucrarea celui rău, pe care ai făcut-o prin influenţa ta. Purtarea 
ta n-a fost castă, modestă sau aşa cum se cuvine. Tu n-ai avut înaintea 
ta temerea lui Dumnezeu. Te-ai prefăcut adesea spre a-ţi aduce la 
îndeplinire planurile pe care le-a conceput o conştiinţă violată. Iubita 
mea fată, dacă nu te opreşti exact unde eşti, în faţa ta se află cu 
siguranţă ruina. Încetează să mai visezi castele în Spania. Opreşte-ţi 
gândurile din alergarea pe calea nebuniei şi a corupţiei. Tu nu te 
poţi asocia în siguranţă cu băieţii. Un curent de ispite se ridică în 
pieptul tău, care are tendinţa să dezrădăcineze principiul, virtutea 
feminină şi adevărata modestie. Dacă ai să continui cu încăpățânare 
şi îndărătnicie pe calea ta, care îţi va fi soarta? 

Un an nou a apărut pentru noi. Ce te-ai hotărât să faci? Cum te-ai 
hotărât să fie raportul dus sus la Dumnezeu de către îngerii slujitori, 
zi de zi, despre lucrarea ta? Ce cuvinte, pe care le-ai rostit, vor apărea 
pe pagina cărţii cu rapoarte? Ce gânduri va afla Cercetătorul inimilor, 
ca fiind nutrite de tine? El discerne cugetele, intenţiile şi scopurile 
inimii. Tu ai un raport înfricoşător al anului trecut, care se află 
deschis spre vedere pentru Maiestatea cerului şi pentru miliardele 
de îngeri curaţi, fără păcat. Gândurile şi faptele, nebuneştile tale 
simţăminte pot fi ascunse de fiinţele omeneşti; dar adu-ţi aminte 
că cele mai neînsemnate fapte ale tale sunt descoperite în faţa lui 
Dumnezeu. Tu ai în cer un raport pătat. "Toate păcatele pe care le-ai 
comis sunt înregistrate acolo. 

Dezaprobarea lui Dumnezeu este asupra ta, şi totuşi tu apari 
ca lipsită de simţământ; tu nu-ţi dai seama de situaţia ta pierdută, 
ruinată. Uneori, ai simţăminte de remuşcare; dar mândria ta şi spiritul 
tău independent apar curând mai presus de ea, şi tu înăbuşi glasul 
conştiinţei. Nu eşti fericită, dar îţi închipui că, dacă ai putea avea 
propria ta cale, fără restricţii, ai fi fericită. Sărmană copilă! Tu ocupi 
o poziţie la fel ca cea a Evei în Eden. Ea şi-a închipuit că ar fi 
mult înălţată, dacă ar putea să mănânce din fructul pomului pe care 
Dumnezeu i-a interzis chiar să-l atingă, ca să nu moară. Ea a mâncat 
şi a pierdut toată slava Edenului. 

Tu trebuie să-ţi stăpâneşti gândurile. Aceasta nu va fi o sarcină 
uşoară; n-o vei putea îndeplini fără un efort intens şi chiar sever. 
Totuşi, Dumnezeu îţi cere acest lucru; aceasta este o datorie care 
apasă asupra oricărei fiinţe responsabile. Eşti responsabilă faţă de 
Dumnezeu pentru gândurile tale. Dacă te laşi în voia imaginaţiilor 
amăgitoare, permiţând minţii să stăruie asupra subiectelor care nu 
sunt curate, tu eşti, într-o anumită măsură, tot aşa de vinovată înaintea 
lui Dumnezeu ca şi când gândurile tale ar fi fost puse în practică. 
Tot ceea ce împiedică fapta este lipsa ocaziei. A visa zi şi noapte şi 
a clădi castele în Spania sunt obiceiuri extrem de primejdioase. O 
dată ce s-au împământenit, este aproape imposibil să întrerupi astfel 
de obiceiuri, şi să îndrepţi gândurile spre subiecte înalte, curate 
şi sfinte. Va trebui să devii un paznic al ochilor, urechilor şi al 
tuturor simţămintelor tale, dacă vrei să-ţi stăpâneşti mintea spre a-ţi 
împiedica gândurile amăgitoare şi corupte să-ţi păteze sufletul tău. 

Numai puterea harului poate îndeplini această lucrare, cea mai de 
dorit. În această privinţă eşti slabă. 

Ai devenit capricioasă, neruşinată şi obraznică. Harul lui Dumne- 
zeu nu are loc în inima ta. Numai în puterea lui Dumnezeu poţi să te 
duci acolo unde poți fi o beneficiară a harului Său, un instrument al 
dreptăţii. Dumnezeu nu-ţi cere să-ţi stăpâneşti numai gândurile, ci şi 
pasiunile şi afecțiunile. Pasiunile şi afecțiunile sunt agenţi puternici. 
Dacă sunt aplicate greşit, dacă sunt puse în funcţiune din motive 
rele, dacă sunt greşit plasate, ele sunt puternice, spre a-ţi aduce ruina 
şi a te lăsa o epavă mizerabilă, fără Dumnezeu şi fără nădejde. 

Imaginaţia trebuie să fie pozitivă şi persistent controlată, dacă 
pasiunile şi afecțiunile sunt făcute subiect pentru rațiune, conştiinţă 
şi caracter. Tu eşti în primejdie, pentru că eşti chiar pe punctul de 
a-ţi sacrifica interesele veşnice pe altarul pasiunii. Pasiunea a obţinut 
control pozitiv al fiinţei tale întregi — pasiune de care calitate? 
De natură josnică, nimicitoare. Supunându-te ei, le vei amărî viaţa 
părinţilor tăi, vei aduce tristeţe şi ruşine surorilor tale, vei sacrifica 
propriul tău caracter şi vei pierde cerul şi slăvita viaţă nemuritoare. 
Eşti tu gata să faci acest lucru? Apelez la tine să te opreşti acolo 
unde te afli. Să nu mai înaintezi nici un pas pe calea ta nebunească 
şi încăpăţânată; pentru că în faţa ta se află mizeria şi moartea. Dacă 
nu exerciţi stăpânire de sine cu privire la pasiunile şi afecțiunile tale, 
vei aduce, cu siguranţă, dezonoare asupra ta şi a celor din jurul tău, 
iar asupra caracterului tău vei aduce ruşine, care va dura cât vei trăi. 

Eşti neascultătoare faţă de părinţii tăi, obraznică, nerecunoscă- 
toare şi profană. Aceste trăsături detestabile sunt roadele unui pom 
stricat. Eşti încrezută. lubeşti băieţii şi îţi place să-i faci subiectul 
conversaţie tale. „Căci din prisosul inimii vorbeşte gura.“ ( Matei 
12, 34 ) Obiceiurile au ajuns puternice pentru a te stăpâni; şi tu ai 
învăţat să înşeli, pentru ca să-ţi realizezi scopurile şi să-ţi împlineşti 
dorinţele. 

Nu consider cazul tău fără speranţă; dacă l-aş considera, tocul 
meu n-ar fi scris aceste rânduri. În puterea lui Dumnezeu, tu poţi 
răscumpăra trecutul. Numele tău este deja subiect de discuţie în...; 
dar tu poţi să-ţi schimbi situaţia, folosind puterile pe care ţi le-a 
dat Dumnezeu. Poţi chiar acum să dobândeşti o desăvârşire morală, 
aşa încât numele tău să fie asociat cu lucruri curate şi sfinte. Poţi 
fi ridicată. Dumnezeu a prevăzut pentru tine ajutorul necesar. El 

te-a invitat să vii la El şi a făgăduit să poarte poverile tale şi să dea 
odihnă sufletului tău. „Învăţaţi de la mine“, zice Învățătorul divin, 
„căci Eu sunt blând şi smerit cu inima; şi veţi găsi odihnă pentru 
sufletele voastre.“ ( Matei 11, 29 ). Ai fost mult timp mai presus de 
smerenie şi blândeţe. Vei avea de învăţat această importantă lecţie 
a Învăţătorului divin înainte de a-ţi putea găsi odihna făgăduită. 
Tu ai cugetat atât de mult la tine, la eleganța ta, încât aceasta te- 
a condus la o astfel de predilecție exagerată şi vanitate, încât te- 
a făcut aproape nebună. Ai o limbă înşelătoare, care s-a dedat la 
prezentare greşită şi falsitate. O, fata mea dragă, numai dacă te-ai 
putea trezi, dacă conştiinţa ta adormită, ameţită, s-ar putea trezi şi 
dacă ai putea nutri o impresie obişnuită a prezenţei lui Dumnezeu, 
şi să te păstrezi supusă controlului unei conştiinţe luminate şi treze, 
ai fi fericită şi o binecuvântare pentru părinţii ale căror inimi tu 
le răneşti acum. Ai putea fi o unealtă a dreptăţii pentru asociaţii 
tăi. Tu ai nevoie de o convertire completă, fără de care te afli în 
legăturile nelegiuirii. Se poate să te simţi bine liberă atunci când îți 
urmezi conducerea propriei tale minţi capricioase şi vanitoase; dar 
eşti în cea mai degradantă robie. Fără principiile religiei, se poate 
să te consideri ca ceva de invidiat; dar toţi cei care sunt buni şi 
virtuoşi vor privi la caracterul tău cu compătimire şi la umblarea ta 
cu scârbă. Tu poţi deveni o părtaşă a naturii divine, dacă vrei să scapi 
de stricăciunea care este în lume, prin poftă; altfel, făcând parte din 
ea, poţi să te afunzi în această stricăciune şi să porţi pecetea satanică. 

Tu ai surori mai mici, pe care le poţi binecuvânta cu influenţa 
ta. Poţi să reflectezi o prețioasă lumină plăcută în familia tatălui tău 
şi să faci ca inima lui să se bucure; sau poţi fi o umbră întunecoasă, 
un nor, o furtună care pustieşte. Pasiunea ta pentru citit este de o 
aşa natură, încât, dacă este cultivată, îţi va perverti imaginaţia şi 
se va dovedi spre ruina ta. Dacă nu-ţi restrângi gândurile, cititul şi 
cuvintele tale, imaginaţia ta se va îmbolnăvi iremediabil. Citeşte în 
Biblia ta cu atenţie şi cu rugăciune, şi condu-te după învăţăturile ei. 
Aceasta este siguranţa ta. 

Păstrează-te atentă faţă de băieţi. În societatea lor, ispitele tale 
devin serioase şi puternice. Scoate-ţi din capul tău de fată căsătoria. 
Tu nu eşti pregătită din nici un punct de vedere pentru ea. Tu ai 
nevoie de ani de experienţă mai înainte de a putea fi calificată să 
înţelegi îndatoririle şi să iei poverile vieţii de căsătorie. Păzeşte-ţi 

categoric gândurile, pasiunile şi afecțiunile. Nu le degrada, ca să 
slujească poftei. Ridică-te la curăţenie, consacră-te lui Dumnezeu. 

Poţi deveni o fată prudentă, modestă şi virtuoasă, dar nu fără 
efort serios. Trebuie să veghezi, să te rogi, să meditezi, să cercetezi 
motivele şi acţiunile. Analizează-ţi minuţios simţămintele şi faptele. 
Ai face o faptă necurată în prezenţa tatălui tău? Desigur că nu. Dar 
tu faci acest lucru în prezenţa Tatălui tău ceresc, care este cu mult 
mai înălţat, mai curat. Da, îţi corupi trupul în prezenţa îngerilor 
curaţi şi fără păcat şi în prezenţa lui Hristos; şi continui să faci acest 
lucru fără să ţii seama de conştiinţă, fără să ţii seama de lumina şi 
avertizările care ţi-au fost date. 

Adu-ţi aminte că despre toate faptele tale se face un raport. 
Tu trebuie să te întâlneşti cu cele mai tainice lucruri din viaţa ta. 
Vei fi judecată după faptele făcute în trup. Eşti pregătită pentru 
aceasta? Tu te vatămi fizic şi moral. Dumnezeu ţi-a poruncit să-ţi 
păstrezi sfânt trupul. „Nu ştiţi că trupul vostru este Templul Duhului 
Sfânt... şi că voi nu sunteţi ai voştri? Căci aţi fost cumpăraţi cu un 
preţ. Proslăviţi dar pe Dumnezeu în trupul şi în duhul vostru, care 
sunt ale lui Dumnezeu.“ ( | Corinteni 6, 19.20 ) Nu te va judeca 
Dumnezeu pentru înjosirea pasiunilor şi afecţiunilor în faţa poftei, 
când El revendică bogăţia afecţiunilor tale şi întreaga ta fiinţă să fie 
consacrată în serviciul Lui? 

Te avertizez ca pe una care va trebui să se întâlnească cu aceste 
rânduri în acea zi în care va fi hotărât cazul fiecăruia. Predă-te, 
fără întârziere, lui Hristos; numai EI, prin puterea harului Său, te 
mai poate salva de la nimicire. Numai El poate aduce în stare de 
sănătate puterile tale morale şi mintale. Inima ta poate fi încălzită 
cu iubirea lui Dumnezeu; înţelegerea ta, clară şi matură; conştiinţa 
ta, iluminată, ageră şi curată; voinţa ta, integră şi sfinţită, supusă 
controlului Duhului lui Dumnezeu. Tu poţi face ceea ce alegi să faci. 
Dacă vrei să faci acum o cotitură spre dreapta, să încetezi să mai faci 
răul şi să înveţi să faci binele, atunci vei fi fericită cu adevărat; vei 
avea succes în luptele vieţii şi vei fi la înălţimea slavei şi a onoarei 
într-o viaţă mai bună decât aceasta. „Alege astăzi cui vrei să slujeşti.“ 
( Iosua 24, 15 ) 

Iubită soră I: Ieri, am avut ceva timp pentru meditaţie, şi acum 
am câteva gânduri pe care doresc să ţi le prezint. N-am putut să 
răspund de îndată la problema cu privire la datoria ta de a călători 
împreună cu soţul tău. N-am aflat încă rezultatul însoţirii lui de către 
tine; de aceea n-am putut să vorbesc aşa de clar cum aş fi făcut-o, 
dacă aş fi cunoscut influenţa pe care ai exercitat-o tu. Eu nu pot da 
sfat în întuneric. Trebuie să ştiu că sfatul meu este corect la lumină. 
Se profită mult de cuvintele mele, de aceea eu trebuie să acţionez 
cu mare atenţie. După ce am meditat atentă, căutând să-mi aduc 
aminte lucrurile care mi-au fost arătate în legătură cu cazul tău, sunt 
pregătită să-ţi scriu. 

Din scrisorile pe care mi le-ai scris în legătură cu fratele I, mă 
tem că ai prejudecăţi şi ceva gelozie. Sper să fie aşa, deşi aşa arată 
lucrurile. 'Tu şi soţul tău sunteţi foarte sensibili şi geloşi din fire, 
şi de aceea trebuie să vă păziţi în această privinţă. Noi presimţim 
că fratele I. nu vede lucrurile în mod clar. Credem că soţia lui este 
departe de a fi corectă şi are o mare influenţă asupra lui; totuşi, 
sperăm că, dacă faţă de el totul acţionează cu înţelepciune, el se va 
desprinde din cursa lui Satana şi va vedea clar toate lucrurile. 

Iubită soră, suntem hotărâți să fim nepărtinitori, iar faptele şi 
cuvintele noastre să nu fie cu nici un chip influențate de zvonuri. 
Noi n-avem favoriţi. Fie ca Domnul să ne dea înţelepciune cerească, 
ca să putem trata problema corect şi fără părtinire, şi astfel să avem 
gândul Duhului Său. Nu dorim ca lucrările noastre să fie făcute din 
egoism. Nu dorim impresii personale. Dacă credem că nu suntem 
apreciaţi în mod special, sau dacă vedem ori ne imaginăm că vedem 
lipsă de atenţie pozitivă, dorim spiritul iertător al Stăpânului nostru. 
Oamenii care au mărturisit a fi urmaşii Lui nu L-au primit, pentru 
că faţa Lui era îndreptată hotărât spre Ierusalim, şi El n-a dat o 
indicație specială că avea să rămână cu ei. Ei n-au deschis uşa pentru 
Oaspetele ceresc, şi n-au stăruit de El să rămână la ei, deşi au văzut 
că era obosit datorită călătoriei şi că noaptea se apropia. Ei n-au dat 

nici un semn că Îl doreau într-adevăr pe Isus. Ucenicii ştiau că Isus 
avea de gând să rămână acolo, în acea noapte, şi au simţit atât de 
tăioasă lipsa de consideraţie dată Domnului lor, încât s-au supărat 
şi L-au rugat pe Isus să le arate o indignare cum li se cuvenea şi să 
ceară foc din cer care să-i mistuie pe cei care şi-au bătut joc de El în 
felul acesta. Dar El a mustrat indignarea şi zelul lor pentru onoarea 
Lui şi le-a spus că n-a venit să judece, ci să arate îndurare. 

Această lecţie a Mântuitorului nostru este pentru tine şi pentru 
mine. În inima noastră, nu trebuie să fie nici un resentiment. Când 
suntem insultaţi, nu trebuie să răspundem cu insultă. O, gelozie şi 
bănuială rea, cât rău ai făcut! Cum ai schimbat prietenia şi iubirea 
în amărăciune şi ură! Trebuie să fim mai puţin mândri, mai puţin 
sensibili, să avem mai puţină iubire de sine, şi să fim morţi faţă de 
egoism. Interesul nostru trebuie să fie cufundat în Hristos şi atunci 
putem spune: „Trăiesc... dar nu mai trăiesc eu, ci Hristos trăieşte în 
mine.“ ( Galateni 2, 20 ). Hristos ne-a spus cum să facem ca totul să 
fie uşor şi fericit în trecerea prin viaţă: „Veniţi la Mine, toţi cei trudiţi 
şi împovăraţi, şi Eu vă voi da odihnă. Luaţi jugul meu asupra voastră, 
şi învăţaţi de la Mine, căci eu sunt blând şi smerit cu inima; şi veţi 
găsi odihnă pentru sufletele voastre.“ ( Matei 11, 28.29 ). Dificultatea 
cea mai mare este că există atât de puţină blândeţe şi smerenie, încât 
jugul roade şi sarcina e grea. Când posedăm adevărata blândeţe 
şi smerenie suntem atât de pierduţi în Hristos, încât neglijarea sau 
desconsiderările nu le punem la inimă; suntem surzi faţă de mustrare 
şi orbi faţă de dispreţ şi insultă. 

Soră I., în timp ce particularităţile cazului tău apar clar în faţa 
mea, văd o obiecţiune serioasă în legătură cu călătoria ta. Tu aştepţi 
simpatie din partea altora, dar nu arăţi simpatie în schimb. Tu pui 
toată greutatea acolo unde te afli, şi prea adesea eşti servită când cei 
care îşi poartă propria povară, şi pe a ta de asemenea, nu sunt mai în 
stare decât tine să facă acest lucru. Tu eşti prea neajutorată pentru 
propriul tău bine, şi influenţa ta nu este aceea care ar trebui să fie, ca 
soţie de pastor. Ai nevoie de mai multă muncă fizică decât aceea pe 
care o faci; şi din ce mi s-a arătat, cred că ar trebui să te angajezi cu 
mai multă bucurie pe linia sarcinii tale în lucrarea de educare a fiicei 
tale şi aceea de încurajare a plăcerii pentru îndatoririle căminului. 
Tu n-ai primit, în adolescenţă, educaţia pe care ar fi trebuit să o 
primeşti în această direcţie, şi aceasta a făcut ca viaţa ta să fie mai 

nefericită decât ar fi fost altfel. Ţie nu-ţi place munca fizică; şi când 
te găseşti în călătorie, ocupi locul principal şi nu ajuţi cu ceea ce poţi 
spre a uşura poverile pe care le produci. Tu nu înţelegi că, adesea, 
chiar cei care-ţi stau la dispoziţie nu sunt mai în măsură decât tine 
să îndeplinească o sarcina în plus. Te sprijini pe alţii şi laşi toată 
greutatea ta asupra lor. Eu n-am nici o dovadă că Dumnezeu te-a 
chemat să faci o lucrare specială, călătorind. 

Trebuie să obţii o educaţie pe care acum nu o posezi. Cine poate 
să instruiască copilul atât de bine ca mama? Cine poate să afle atât 
de bine defectele organismului ei şi ale copilului ca mama, în timp 
ce îşi îndeplineşte îndatoririle care i-au fost atribuite de către cer? 
Faptul că ţie nu-ţi place această lucrare nu este o dovadă că aceasta 
nu este lucrarea pe care Domnul ţi-a repartizat-o. Tu n-ai puterea 
fizică sau mintală să faci din călătorie un scop al tău. Doreşti să fii 
servită, în loc să-i serveşti tu pe alţii. Tu nu eşti destul de săritoare 
spre a compensa sarcina pe care o ai faţă de soţul tău şi faţă de cei 
din jurul tău. 

Cei care nu-şi pot dirija cu înţelepciune propriul lor copil sau 
copii, nu sunt calificaţi să activeze cu înţelepciune în problemele 
bisericii sau să aibă de-a face cu minţi rezistente, expuse ispitirilor 
speciale ale lui Satana. Dacă pot să-şi îndeplinească cu bucurie 
şi tragere de inimă partea care li se cere ca părinţi, atunci pot să 
înţeleagă mai bine cum să poarte sarcinile în biserică. Iubită soră, 
te sfătuiesc să devii o soţie devotată soţului tău şi să faci pentru el 
un cămin plăcut. Bizui-te pe propriile tale resurse şi înclină-te spre 
el cu mai puţină greutate. Ridică-te să faci chiar lucrarea pe care 
doreşte Domnul să o faci. Tu eşti nerăbdătoare să faci vreo lucrare 
mare, să îndeplineşti o misiune mare, şi neglijezi îndatoririle cele 
mai mici Chiar din calea ta, care sunt tot atât de necesare ca şi cele 
mari. Tu treci peste acestea şi aspiri la o lucrare mai mare. Lasă ca 
ambiția ta să fie trezită, ca să fii de folos, ca să fii o muncitoare în 
lume, în loc să fii o spectatoare. 

Iubita mea soră, eu vorbesc deschis; pentru că nu îndrăznesc să 
vorbesc altfel. Insist pe lângă tine să iei asupra ta poverile vieţii, în 
loc să le eviţi. Ajută-l pe soțul tău şi te vei ajuta pe tine însăţi. Ideile 
pe care le aveţi amândoi despre demnitatea care trebuie păstrată 
de pastor, nu sunt în concordanţă cu exemplul Domnului nostru. 
Slujitorul lui Hristos trebuie să posede sobrietate, blândeţe, iubire, 

îndelungă răbdare, milă şi amabilitate. El trebuie să fie prudent, cu 
cugetare şi conversaţie aleasă, şi comportament nevinovat. Aceasta 
este demnitatea Evangheliei. Dar dacă un pastor vine într-o fami- 
he unde poate să se servească singur, el trebuie să facă acest lucru 
cu orice preţ; şi prin exemplul lui, trebuie să încurajeze hărnicia, 
angajându-se în muncă fizică, dacă nu are o mulţime de alte înda- 
toriri şi poveri. El nu-şi va pierde din demnitatea lui şi va stabili 
raporturi mai bune de viaţă şi sănătate, angajându-se în muncă folo- 
sitoare. Circulaţia sângelui va fi egalizată mai bine. Munca fizică, 
o alternativă la cea mintală, va atrage sângele la creier. Este impor- 
tant pentru soţul tău să facă mai multă muncă fizică pentru a uşura 
creierul. Prin exerciţiu fizic, va fi promovată şi digestia. Dacă ar 
putea să-şi petreacă o parte din timp, făcând în fiecare zi exerciţiu 
fizic, desigur când nu este reţinut de un efort prelungit în timpul 
adunărilor, ar fi pentru el un avantaj şi nu i-ar scădea din demnitatea 
lui de pastor. Exemplul ar fi în concordanţă cu acela al divinului 
nostru Stăpân. 

Noi vă iubim şi vă dorim să aveţi succes în eforturile voastre, 
prin care vă străduiţi pentru o viaţă mai bună. 

Vaporul „Keokuk“, râul Mississippi, 30 sept. 1869 

Iubite frate K: Câteva lucruri care mă apasă simt că sunt de 
datoria mea să ţi le scriu ție şi fratelui L. şi-am relatat esenţialul 
problemei; dar, deoarece mintea mea este încă împovărată, am să-ţi 
scriu. 

Mi-a fost arătat că la tine, „eu“ şi „al meu“ vin pe primul plan. 
Tu ai o aşa de mare grijă de tine însuți, încât Domnul nu mai are loc 
să lucreze pentru tine. Tu nu I-ai dat nici o şansă. În mare măsură, 
El l-a lăsat pe fratele L. şi pe tine să lucraţi după propria voastră 
judecată, pentru ca să vă puteți convinge că înțelepciunea voastră 
este o nebunie. Voi 

n-aţi lucrat pentru interesul văduvei şi al orfanului, după cum 
a poruncit Domnul, în mod special, urmaşilor Lui; n-aţi făcut nici 
din cazurile săracilor Domnului propriile voastre cazuri, să arătaţi 
un interes special pentru ei, şi nici nu v-aţi gândit să-L slăviţi pe 
Dumnezeu şi să preamăriţi Numele Lui; de aceea Domnul ţi-a în- 
găduit, ție şi fratelui L., să urmaţi cursul propriei voastre alegeri. El 
v-a permis să aveţi grijă de voi înşivă. Temelia faptelor voastre a 
fost propriul vostru interes egoist, şi voi veţi secera recolta pe care 
aţi semănat-o. Am văzut că într-adevăr veţi primi răsplata care, mai 
devreme sau mai târziu, urmează slujirea propriului vostru interes 
egoist. „Dă-ţi socoteală de isprăvnicia ta“ ( Luca 16, 2 ), trebuie să 
auziţi. Voi sunteţi răspunzători faţă de Dumnezeu pentru lucrarea 
care v-a fost încredinţată, pe care voi aţi neglijat-o în mod ruşinos, 
pentru a vă servi pe voi înşivă. 

Dacă aţi fi căutat să vă arătaţi că-L aprobaţi pe Dumnezeu, că- 
utând Împărăţia cerurilor şi dreptatea lui Hristos, voi aţi fi făcut 
lucrările lui Hristos. Săracii, văduvele şi orfanii ar fi făcut să apară 
la voi cea mai simţitoare milă şi simpatie; voi v-aţi fi interesat de 
ei şi i-ați fi tratat aşa cum aţi fi dorit să fie tratată soţia voastră şi 
copiii voştri, dacă ar fi fost dependenţi şi năpăstuiţi, lăsaţi pe mâna 
unei lumi reci sau a unor pretinşi creştini fără inimă şi îndurare. Din 
partea voastră, a fost o neglijenţă tristă, crudă, nemiloasă faţă de cei 

nenorociţi. Voi ați slujit propriul vostru interes, fără să ţineţi seama 
de nevoia lor cea mai mare. cu privire la aceste lucruri. 

Am văzut că lucrarea Domnului nu a fost văzută de voi ca fiind 
mai sacră decât propriile voastre afaceri. Lucrurile veşnice nu au 
fost deosebite. Domnul a trimis avertizări şi mustrări, ca să trezească 
în voi simţul datoriei, făcându-vă cunoscut ce se aşteaptă de la voi, 
dar voi n-aţi ţinut seama de aceste avertizări. Nu v-aţi dat seama că 
aveţi de-a face cu Dumnezeu. Voi L-aţi jefuit pe Dumnezeu şi v-aţi 
servit pe voi înşivă. 

Sunt mulţi care, de bună credinţă, au trimis bani lucrării, făcând 
un sacrificiu ca să îi obţină. Unii, atât soţii, cât şi soțiile, au muncit 
foarte greu şi I-au consacrat Domnului banii obţinuţi prin muncă 
grea şi cea mai strictă economie şi i-au trimis lucrări, pentru ca 
astfel cauza să înainteze. Văduve sărmane au trimis aproape toată 
întreţinerea lor, încrezându-se că Domnul le va purta de grijă, şi 
banii au fost consacraţi cu rugăciuni şi lacrimi, totuşi trimişi cu 
bucurie, ele simțind că ajutau la marea lucrare de salvare de suflete. 
Familii sărace şi-au vândut singura lor vacă, renunțând ei şi copilaşii 
lor la lapte, simțind că făceau un sacrificiu pentru Dumnezeu. Ei 
şi-au pus banii în lucrare, fiind de bună credinţă. Egoismul şi greşita 
administrare au dus la risipirea acestor bani. Dumnezeu îi face 
răspunzători pe cei care i-au mânuit. „Dă-ţi socoteală de isprăvnicia 
ta“( Luca 16, 2 ) se va auzi în curând. Fie ca Domnul să vă ajute să 
vă eliberaţi de orice pată. 

Battle Creek, Michigan, 17 ianuarie 1870. 


Sensibilitate greşită 


Iubită soră M: Cazul tău îmi stăruie în minte şi nu pot răbda să 
nu aştern în scris convingerile mele din cele ce am văzut în legătură 
cu cazul tău. Sunt încredinţată că tu pribegeşti prin ceaţă şi întuneric. 
Tu nu vezi lucrurile în adevărata lor lumină. Închizi ochii cu privire 
la cazul tău, scuzându-te astfel: „Eu n-aş fi făcut cutare sau cutare 
lucru, dacă n-ar fi fost anumite influenţe ale altora, care m-au dus la 
acel fel de acţiune.“ 

Găseşti continuu greşeala în împrejurări, ceea ce nu este cu nimic 
mai puţin decât găsirea greşelii în providenţe. 

Cauţi continuu pe cineva care să corespundă cu ţapul ispăşitor, 
asupra căruia să poţi pune vina de a te fi adus în situaţia de a simţi 
şi vorbi nedemn de o creştină. În loc să te dezaprobi doar pe tine 
pentru defectele tale, tu dezaprobi împrejurările şi ocaziile care te-au 
făcut să dezvolţi trăsăturile din caracterul tău, care zăceau adormite 
sau ascunse în interior, dacă nu se ivea ceva care să le tulbure şi 
să le trezească la viaţă şi la acţiune. Atunci ele au apărut în toată 
diformitatea şi puterea lor. 

Tu te înşeli cu ideea că aceste trăsături nu există, până ce nu eşti 
adusă în situaţii care te fac să acţionezi şi să vorbeşti într-un fel care 
le descoperă tuturor. Nu eşti dispusă să vezi şi să mărturiseşti că 
firea ta pământească, n-a fost încă schimbată şi adusă în supunere 
faţă de Hristos. Tu n-ai răstignit încă eul. 

Uneori, trec zile şi săptămâni fără să manifeşti spiritul eului pe 
care eu l-am numit nerăbdare şi un spirit dictatorial, o dorinţă de a 
stăpâni asupra soţului tău. Plăcerea ta de a-i conduce şi de a-i aduce 
şi pe alţii la ideile tale aproape că te-a ruinat pe tine însăţi şi pe el. Îţi 
place să comanzi şi să dictezi altora. Îţi place ca ei să simtă şi să vadă 
că tu ai cea mai bună lumină şi că eşti condusă în mod deosebit de 
Dumnezeu. Dacă ei nu văd acest lucru, începi să bănuieşti; să devii 
geloasă, să simţi un spirit de nelinişte; eşti nemulțumită şi extrem de 
nefericită. 

Nimic nu trezeşte trăsăturile rele din caracterul tău ca discuţia 
despre înţelepciunea şi judecata ta în exercitarea autorităţii tale. 
Puternicul tău spirit arogant, care părea adormit, este trezit în cea mai 
deplină putere a lui. Atunci el stăpâneşte eul şi nu mai eşti condusă 
de rațiune obiectivă şi judecată calmă, aşa cum este o persoană 
normală. Eul se luptă pentru stăpânire cu toată puterea lui şi va lua 
cea mai fermă hotărâre să te ţină în captivitate. După ce accesul tău 
de nebunie a trecut, atunci poţi suporta ca purtarea ta să fie pusă la 
îndoială. 

Dar eşti gata să te îndreptăţeşti sub pretext că eşti aşa de sen- 
sibilă; simţi aşa de profund, suferi aşa de mult. Am văzut că toate 
acestea nu te vor scuza în faţa lui Dumnezeu. Tu confunzi mândria 
cu sensibilitatea. Eul este la putere. Când eul este răstignit, atunci 
această sensibilitate sau mândrie va muri; până atunci nu eşti o creş- 
tină. A fi o creştină înseamnă a fi asemenea lui Hristos, să posezi 
umilinţă, blândeţe şi un duh liniştit, care va suporta contrazicerea 
fără te înfurii. Dacă învelitoarea înşelătoare, care te înfăşoară, ar 
putea fi ruptă în două, în aşa fel încât să te poţi vedea pe tine aşa cum 
te vede Dumnezeu, n-ai mai căuta să te îndreptăţeşti, ci ai cădea cu 
totul zdrobită la picioarele lui Hristos, Singurul care poate îndepărta 
defectele din caracterul tău şi apoi să te panseze. 

Dumnezeu a dat instrucţiuni israeliților să se adune înaintea Lui, 
la perioade fixate, în locul pe care îl va alege El, şi să păzească 
zile speciale, în care nu trebuia să se facă vreo lucrare care nu era 
necesară, ci timpul trebuia să fie consacrat pentru a reflecta asupra 
binecuvântărilor pe care li le-a acordat. La aceste date speciale, 
ei trebuia să aducă Domnului daruri, jertfe de bună voie, jertfe de 
mulţumire, după cum i-a binecuvântat El. Robul şi roaba, străinul, 
orfanul şi văduva trebuia să fie îndrumați să se bucure că Dumnezeu, 
cu puterea Sa cea minunată, i-a scos din robie, la bucuria libertăţii. 
Şi lor li s-a poruncit să nu vină înaintea Domnului cu mâna goală. 
Ei trebuia să-l aducă lui Dumnezeu semne ale recunoştinţei lor 
pentru neîncetatele Lui îndurări şi binecuvântări revărsate asupra 
lor. Jertfele acestea erau variate după prețuirea pe care o acordau 
donatorii binecuvântărilor de care au avut prilejul să se bucure. În 
felul acesta, caracterele oamenilor erau clar expuse. Cei care acordau 
o înaltă preţuire binecuvântărilor pe care le-a revărsat Dumnezeu 
asupra lor aduceau jertfe după cum apreciau ei aceste binecuvântări. 
Cei ale căror puteri morale erau amorţite şi ameţite de egoism şi 
iubire idolatră a favorurilor primite, mai degrabă decât să fie inspirați 
de iubire înfocată pentru darnicul lor Binefăcător, aduceau jertfe 
sărace. În felul acesta, se descopereau inimile lor. În afară de aceste 
zile de sărbători religioase, de bucurie şi veselie, națiunea iudaică 
trebuia să comemoreze Paştele în fiecare an. Domnul S-a legat 
solemn că, dacă vor fi credincioşi în păzirea poruncilor Lui, îi va 
binecuvânta în toată înmulțirea lor şi în tot lucrul mâinilor lor. 

Dumnezeu nu cere mai puţine sacrificii şi jertfe poporului Său, 
din aceste zile de pe urmă, decât a cerut naţiunii iudaice. Cei pe care 
i-a binecuvântat El cu stare materială bună şi chiar văduva şi orfanul 
nu trebuie să neglijeze binecuvântările Sale. În mod deosebit, cei pe 
care 1-a făcut să prospere trebuia să-l predea lucrurile care sunt ale 
Sale. Ei trebuie să apară înaintea Lui cu un duh de jertfire de sine şi să 
aducă jertfele lor, conform cu binecuvântările pe care El le-a revărsat 

asupra lor. Dar mulţi din cei pe care Dumnezeu îi face să prospere 
manifestă nerecunoştinţă josnică faţă de El. Dacă binecuvântările 
Lui rămân asupra lor şi dacă El le măreşte averea, ei fac din aceste 
daruri funii spre a-i lega de iubirea lor pentru avere; ei permit ca 
ocupațiile lumeşti să ia în stăpânire afecțiunile lor şi întreaga lor 
ființă, şi să neglijeze devoţiunea şi privilegiile religioase. Ei nu-şi 
pot permite să părăsească grijile ocupaţiei lor şi să vină înaintea 
lui Dumnezeu, nici măcar o dată pe an. Ei schimbă binecuvântările 
în blestem. Slujesc propriilor lor interese vremelnice, cu neglijarea 
cerinţelor lui Dumnezeu. 

Oameni care posedă o mare avere rămân acasă an de an, ab- 
sorbiţi de grijile şi interesele lor lumeşti şi simțind că nu îşi pot 
permite să facă micul sacrificiu de a participa la adunările anuale 
de închinare înaintea lui Dumnezeu. El le-a binecuvântat coşniţa 
şi postava, i-a înconjurat cu beneficiile Sale şi pe partea dreaptă, şi 
pe cea stângă, totuşi ei au reţinut de la El micile jertfe pe care li 
le-a cerut. Lor le place să se slujească pe ei înşişi. Sufletele lor vor 
fi ca deşertul neîmprospătat, fără rouă sau ploaia cerului. Domnul 
le-a adus preţioasa binecuvântare a harului Său. I-a eliberat de robia 
păcatului şi de sclavia erorii, şi a descoperit înţelegerii lor întunecate 
măreaţa lumină a adevărului prezent. Şi aceste dovezi ale iubirii şi 
îndurării lui Dumnezeu să nu reclame nici o recunoştinţă în schimb? 
Cei care mărturisesc că sfârşitul tuturor lucrurilor este la uşi vor fi ei 
orbi faţă de propriul lor interes spiritual şi vor trăi ei numai pentru 
această lume şi pentru această viaţă? Se aşteaptă ei ca interesul lor 
veşnic să-şi poarte el însuşi de grijă? Tăria spirituală nu va veni fără 
un efort din partea lor. 

Mulţi dintre cei care mărturisesc că aşteaptă revenirea Domnului 
nostru sunt neliniştiţi, căutători de câştig lumesc. Ei sunt orbi faţă de 
interesul lor veşnic. Muncesc pentru ceea ce nu satură. Îşi cheltuiesc 
banii pentru ceea ce nu este pâine. Ei se străduiesc să se mulţumească 
cu bogăţiile pe care le-au strâns pe pământ, dar care trebuie să piară. 
Şi neglijează să se pregătească pentru veşnicie, care ar trebui să fie 
singura muncă adevărată din viaţă. 

Toţi cei cărora le stă în putinţă, ar trebui să participe la aceste 
adunări anuale. Toţi ar trebui să simtă că Dumnezeu le cere acest 
lucru. Dacă nu se folosesc de privilegiul pe care l-a prevăzut EI, 
pentru ca să poată ajunge puternici în El şi în puterea harului Său, 

vor deveni din ce în ce mai slabi, vor avea o dorinţă din ce în ce mai 
mică spre a-l consacra totul lui Dumnezeu. Veniţi, fraţi şi surori, la 
aceste adunări sfinte, să-L aflaţi pe Isus. El va veni la sărbătoare, El 
va fi prezent şi va face pentru voi ceea ce voi aveţi cea mai mare 
nevoie. Gospodăriile voastre nu trebuie considerate de mai mare 
valoare decât interesele mai înalte ale sufletului. Toate comorile pe 
care le aveţi, oricât de valoroase ar fi, nu vor fi destul de bogate, să 
vă cumpere pace şi speranţă, care reprezintă un câştig nemărginit, 
dacă acestea vă costă tot ce aveţi — şi muncile, şi suferinţele unei 
vieţi întregi. Un simţământ clar şi puternic despre lucrurile veşnice 
şi o inimă dispusă să predea totul lui Hristos sunt binecuvântări de 
mai mare valoare decât bogăţiile, plăcerile şi slava acestei lumi. 

Adunările de tabără sunt importante. Ele costă ceva. Slujitorii 
lui Dumnezeu îşi epuizează viaţa pentru a ajuta poporul, când mulţi 
dintre ei par ca şi cum nu ar avea nevoie de nici un ajutor. De 
teamă să nu piardă puţin din câştigul acestei lumi, unii lasă ca 
aceste preţioase privilegii să vină şi să treacă, ca şi cum ele ar fi 
de mică importanţă. Toţi cei care mărturisesc a crede adevărul, să 
respecte fiecare privilegiu pe care li-l oferă Dumnezeu pentru a 
obţine o perspectivă mai clară asupra adevărului, a cerinţelor Sale 
şi a necesarei pregătiri pentru venirea Lui. Ceea ce cere Dumnezeu 
este o încredere deplină în EI, calmă şi bucuroasă. 

Nu trebuie să vă consumaţi cu griji şi sarcini grele, inutile. Fa- 
ceţi lucrul zilei, îndeplinind cu credincioşie lucrarea pe care v-a 
repartizat-o providenţa lui Dumnezeu, şi El vă va purta de grijă. Isus 
va adânci şi va lărgi binecuvântările voastre. Voi trebuie să faceţi 
eforturi, dacă doriţi ca, în cele din urmă, să aveţi mântuirea. Veniţi 
la aceste adunări pregătiţi să lucraţi. Lăsaţi grijile căminului vostru 
şi veniţi să-L aflaţi pe Isus, şi El va fi găsit de voi. Veniţi cu darurile 
voastre, precum v-a binecuvântat Dumnezeu. Arătaţi-vă recunoştinţa 
faţă de Creatorul vostru, Dătătorul tuturor bunurilor, printr-un dar 
benevol. Nici unul dintre cei care sunt în stare să nu vină cu mâna 
goală. „Aduceţi însă la casa vistieriei toate zeciuielile, ca să fie hrană 
în Casa Mea; puneţi-Mă astfel la încercare, zice Domnul oştirilor, şi 
veţi vedea dacă nu voi deschide zăgazurile cerurilor, şi dacă nu voi 
turna peste voi belşug de binecuvântare.“ ( Maleahi 3, 10) 

Adunări sociale 


Recent, am primit o scrisoare de la un frate pe care îl respect 
foarte mult, care mă întreabă în legătură cu modul în care ar trebui 
conduse adunările. El întreabă dacă la ele trebuie să fie multe ru- 
găciuni înălțate pe rând, apoi câteva momente de pauză, şi iar un 
număr de rugăciuni. 

Din lumina pe care am primit-o cu privire la acest subiect, am 
socotit că Dumnezeu nu ne cere, când ne adunăm să ne închinăm 
Lui, să facem ca aceste ocazii să fie plicticoase şi obositoare prin 
rămânere aplecată timp foarte îndelungat, ascultând la mai multe 
rugăciuni lungi. Cei cu sănătate şubredă nu pot îndura această im- 
punere fără oboseală şi extenuare extremă. Prin rămânerea aplecată 
timp atât de îndelungat, corpul ajunge obosit; şi, ceea ce este şi mai 
rău, mintea ajunge aşa de obosită, prin continuă exercitare a rugă- 
ciunii, încât nici o înviorare spirituală nu este realizată, şi adunarea 
este pentru ei mai rea decât o pierdere. Ei au obosit mintal şi fizic şi 
n-au obținut nici o putere spirituală. 

Adunările pentru cuvântare publică şi rugăciune nu trebuie să 
fie plicticoase. Dacă este posibil, toţi să fie prezenţi la ora fixată; 
dacă unii întârzie şi vin cu o jumătate de oră sau chiar cincisprezece 
minute după timpul fixat, nu trebuie aşteptaţi. Dacă sunt prezenţi 
numai doi, ei pot pretinde făgăduinţa. 

Adunarea trebuie să înceapă la ora hotărâtă, dacă este posibil, fie 
că sunt puţini prezenţi, fie că sunt mulţi. Formalitatea şi rigiditatea 
rece trebuie lăsată la o parte, şi toți trebuie să fie punctuali pentru 
datorie. La ocaziile obişnuite, timpul pentru rugăciune să nu dureze 
mai mult de zece minute. După ce a avut loc o schimbare de poziţie, 
iar un exerciţiu de cântare sau o îndemnare a alungat monotonia, 
atunci, dacă cineva simte povara de a se ruga, poate fi lăsat să se 
roage. 

Toţi trebuie să simtă ca fiind o datorie creştină să se roage scurt. 
Spune-l Domnului exact ce doreşti, fără să înconjori toată lumea. 
În rugăciunea particulară, toți au privilegiul să se roage atât de lung 

cât doresc şi să fie cât de expliciţi le place. Ei se pot ruga pentru 
toate rudele şi pentru toţi prietenii lor. O adunare obişnuită pentru a 
ne închina lui Dumnezeu nu este locul pentru comunicarea tainelor 
inimii. 

Care este scopul venirii noastre laolaltă? Este acela de a-L in- 
forma pe Dumnezeu, sau de a-L instrui, spunându-I în rugăciune tot 
ce ştim? Noi ne adunăm laolaltă spre a ne educa sufletește unul pe 
altul prin schimb de idei şi simţăminte, spre a aduna putere, lumină 
ŞI curaj, prin a cunoaşte speranţele şi aspiraţiile unuia şi ale altuia; 
şi prin rugăciunile noastre zeloase şi sincere, înălțate prin credinţă, 
primim reîmprospătare şi vigoare de la Izvorul tăriei noastre. Adu- 
nările acestea ar trebui să fie cele mai preţioase momente şi trebuie 
făcute interesante pentru toţi care au vreo înclinaţie pentru lucrurile 
religioase. 

Mă tem că sunt unii care nu aduc necazurile lor la Dumnezeu 
în rugăciune tainică, ci le păstrează pentru adunarea de rugăciune 
şi acolo îşi fac rugăciunea pentru mai multe zile. Aceştia pot fi 
numiţi ucigaşi ai adunării pentru cuvântare publică şi rugăciune. 
Ei nu emit nici o lumină, nu edifică pe nimeni. Rugăciunile lor 
reci, îngheţate şi lungi, mărturii abătute, aruncă o umbră. Toți sunt 
bucuroşi când au terminat, şi este aproape imposibil să îndepărtezi 
răceala şi întunecimea pe care le-au adus în adunare rugăciunile şi 
îndemnurile lor. 

Din lumina pe care am primit-o, adunările noastre trebuie să 
fie spirituale şi sociale, dar nu prea lungi. Rezerva, mândria, vani- 
tatea şi teama de om trebuie să fie lăsate acasă. Micile diferenţe 
şi prejudecățile nu trebuie luate cu noi la aceste adunări. Ca într-o 
familie unită, simplitatea, blândeţea, încrederea şi iubirea trebuie să 
existe în inima fraţilor şi surorilor care se adună împreună spre a fi 
reîmprospătaţi şi întăriţi, aducând lumina lor laolaltă. 

„Voi sunteţi lumina lumii“( Matei 5:14 ), spune Învățătorul ce- 
resc. Nu toţi au aceeaşi experienţă în viaţa lor religioasă. Dar cei 
cu diferite practici vin laolaltă , cu simplitate şi umilinţă în inimă, 
vorbesc despre experienţa lor. Toţi cei care continuă să înainteze 
pe calea creştină trebuie să aibă, şi vor avea o experienţă care este 
vie, nouă şi interesantă. O experienţă vie este alcătuită din încer- 
cări zilnice, conflicte şi ispite, eforturi puternice şi biruinţe, şi o 
pace şi bucurie mare, câştigate prin Isus. O simplă relatare a acestor 

experienţe dă lumină, putere şi cunoştinţă, care vor ajuta altora să 
înainteze în viaţa de sfințire. Închinarea adusă lui Dumnezeu trebuie 
să fie atât interesantă, cât şi instructivă pentru cei care au iubire 
pentru lucrurile divine şi cereşti. 

Isus, Învățătorul ceresc, nu s-a ţinut la distanţă de fiii oamenilor; 
ci pentru ca ei să beneficieze, El a venit din cer pe pământ, acolo 
unde erau ei, pentru ca sfinţenia şi curăţia Lui să poată străluci pe 
calea tuturor şi să lumineze calea către cer. Răscumpărătorul lumii 
a căutat să facă lecţiile Sale de instruire clare şi simple, pentru ca 
toţi să poată înţelege. În general, pentru cuvântările Sale, El a ales 
aerul liber. Nici un fel de ziduri nu ar fi putut cuprinde mulţimea 
care mergea după EI; dar avea motive speciale să Se retragă în 
crânguri şi pe malul mării spre a preda lecţiile şi instrucțiunile Sale. 
Acolo El putea să aibă o privelişte largă asupra peisajului şi putea 
să folosească obiectele şi scenele cu care cei cu traiul smerit erau 
obişnuiţi, spre a ilustra importantele adevăruri pe care le aducea la 
cunoştinţa lor. Cu lecţiile Lui de învăţătură, El asocia lucrările lui 
Dumnezeu, din natură. Păsările care, fără grijă îşi intonau vesele 
cântecele, florile văilor care străluceau în frumuseţea lor, crinii care 
se odihneau în curăţia lor, pe oglinda lacului, pomii înalţi, ogorul 
cultivat, grânele unduitoare, pământul sterp, pomul care n-a făcut rod, 
dealurile veşnice, fluviul clocotitor, apusul de soare, care nuanţează 
şi înfrumuseţează cerurile — pe toate acestea El le-a folosit spre a 
imprima în ascultătorii Săi adevărul divin. El a legat lucrările lui 
Dumnezeu, din cer şi de pe pământ, cu cuvintele prin care a dorit să 
le imprime în mintea lor, încât, când aveau să privească la lucrările 
minunate ale lui Dumnezeu din natură, învăţăturile Lui să poată fi 
împrospătate în memoria lor. 

În toate împrejurările, Hristos a căutat să facă interesante învăţă- 
turile Lui. Ştia că o gloată obosită şi flămândă nu putea să primească 
un folos spiritual, şi n-a uitat nevoile lor trupeşti. La una din oca- 
zii, El a făcut o minune spre a hrăni cinci mii care s-au adunat să 
asculte cuvintele vieţii, care ieşeau de pe buzele Sale. Isus privea la 
mediul înconjurător când prezenta mulţimii adevărul Lui cel preţios. 
Decorul era astfel ales, încât atrăgea privirea şi stârnea admiraţia în 
piepturile iubitorilor de frumos. El putea să proslăvească înţelepciu- 
nea lui Dumnezeu în lucrările creaţiunii Lui, şi putea să consolideze 

sfintele Sale învățături, îndreptând mintea lor, prin natură, în sus, 
spre Dumnezeul naturii. 

În felul acesta, peisajul, pomii, păsările, florile câmpului, dea- 
lurile, lacul şi cerul frumos erau asociate în mintea lor cu sfintele 
adevăruri pe care aveau să le cinstească în memorie când aveau să 
privească la ele, după înălţarea lui Hristos la cer. 

Când Hristos i-a învăţat pe oameni, El a devotat timp pentru 
rugăciune. El nu i-a obligat în privinţa aceasta să facă, aşa cum 
făceau Fariseii, ceremonii obositoare şi rugăciuni lungi. El i-a învăţat 
pe ucenicii Săi cum să se roage: „Când vă rugaţi, să nu fiţi ca 
fățarnicii, cărora le place să se roage stând în picioare în sinagogi şi 
la colţurile uliţelor, pentru a fi văzuţi de oameni. Adevărat vă spun 
că şi-au luat răsplata. Ci tu, când te rogi, intră în odăiţa ta, încuie-ţi 
uşa, şi roagă-te Tatălui tău, care este în ascuns; şi Tatăl tău, care vede 
în ascuns, îţi va răsplăti. Când vă rugaţi, să nu bolborosiţi aceleaşi 
vorbe, ca păgânii, cărora li se pare că, dacă spun o mulţime de vorbe, 
vor fi ascultați. Să nu vă asemănaţi cu ei; căci Tatăl vostru ştie de ce 
aveţi trebuinţă, înainte ca să-l cereţi voi. lată, dar, cum trebuie să vă 
rugaţi.“ ( Matei 6, 5-9) 

Hristos a întipărit în mintea ucenicilor Lui ideea că rugăciunile 
trebuie să fie scurte, să exprime exact ceea ce doreau şi nu mai mult. 
EI le dă lungimea şi esenţa rugăciunilor lor, care să exprime dorinţele 
lor pentru binecuvântările vremelnice şi spirituale şi recunoştinţa lor 
pentru ele. Cât de cuprinzătoare este această rugăciune model! Ea 
cuprinde nevoile actuale ale tuturor. Un minut sau două este mult 
pentru o rugăciune obişnuită. 

Pot să fie cazuri când rugăciunea este alcătuită într-o manieră 
specială de către Duhul lui Dumnezeu unde rugăciunea este făcută 
în Duhul. Sufletul cu dorinţă fierbinte ajunge chinuit şi oftează după 
Dumnezeu. Spiritul se luptă după cum s-a luptat Iacov şi nu vrea 
să fie liniştit fără o manifestare specială a puterii lui Dumnezeu. 
Rugăciunea este aşa cum vrea Dumnezeu ca ea să fie. 

Dar mulţi înalţă rugăciunea într-o manieră de predicare uscată. 
Aceştia se roagă la oameni, nu la Dumnezeu. Dacă s-ar ruga la Dum- 
nezeu şi ar înţelege într-adevăr ce fac, ar fi alarmaţi de îndrăzneala 
lor; pentru că ei ţin Domnului o cuvântare sub formă de rugăciune, 
ca şi când Creatorul universului ar avea nevoie de informaţii generale 
în legătură cu lucrurile care se întâmplă în lume. Toate rugăciunile 

de felul acesta sunt ca o aramă sunătoare şi un chimval zăngănitor. 
De ele nu se ţine socoteala în ceruri. Îngerii lui Dumnezeu sunt sătui 
de ele, ca şi fiinţele omeneşti care sunt obligate că le asculte. 

Isus a fost adesea găsit în rugăciune. El se retrăgea în crânguri 
izolate sau pe munţi pentru a aduce cererile Sale la cunoştinţa Tatălui 
Său. Când lucrarea şi grijile zilei erau încheiate şi cei obosiţi căutau 
odihnă, Isus Îşi devota timpul pentru rugăciune. Noi nu vrem să des- 
curajăm rugăciunea, pentru că este prea puţină rugăciune şi veghere. 
ŞI este şi mai puţină rugăciune în Duhul şi cu pricepere. Rugăciunea 
fierbinte şi eficace este întotdeauna la locul ei şi nu va fi obositoare 
niciodată. Astfel de rugăciune îi interesează şi-i împrospătează pe 
toți cei cărora le place devoţiunea. 

Rugăciunea în taină este neglijată, şi aceasta este cauza pentru 
care mulţi înalţă astfel de rugăciuni lungi, obositoare şi abătute, 
când se adună pentru a aduce închinare lui Dumnezeu. Ei trec în 
rugăciunile lor o săptămână de sarcini neglijate şi se roagă, sperând 
mereu să compenseze neglijenţa şi să liniştească conştiinţele lor, 
care îi condamnă şi-i chinuie. Ei speră să se roage pe placul lui 
Dumnezeu. Dar adesea, rugăciunile acestea au ca rezultat aducerea 
minţii altora la nivelul de jos al celor din întunericul spiritual. Dacă 
creştinii ar lua acasă învăţăturile lui Hristos cu privire la veghere 
şi rugăciune, ei ar deveni mai conştienţi în închinarea lor adusă lui 
Dumnezeu. 


Cum să păzim Sabatul? 


Dumnezeu este îndurător. Cerinţele sale sunt rezonabile, con- 
forme cu bunătatea şi bunăvoința caracterului Său. Scopul Sabatului 
era ca toată omenirea să poată fi câştigată. Omul n-a fost făcut ca să 
se potrivească cu Sabatul, pentru că Sabatul a fost făcut după crearea 
omului, spre a veni în întâmpinarea nevoilor lui. După ce Dumnezeu 
a făcut lumea în şase zile, El S-a odihnit, a sfinţit şi a binecuvântat 
ziua în care S-a odihnit de toată lucrarea Lui, pe care o zidise şi 
o făcuse. El a pus deoparte acea zi pentru om, spre a se odihni de 
munca lui şi pentru ca, privind la pământurile de jos şi la cerurile de 
sus, să poată reflecta că toate acestea le-a făcut Dumnezeu în şase 
zile, iar în a şaptea S-a odihnit; şi că, în timp ce privea la dovezile 
concrete ale nemărginitei înţelepciuni a lui Dumnezeu, inima lui să 
poată fi umplută cu iubire şi venerație pentru Făcătorul lui. 

Pentru ca să păzim Sabatul sfânt, nu este necesar să ne închi- 
dem între ziduri, izolaţi de frumoasele scene ale naturii şi de aerul 
generos şi înviorător al cerului. În nici un caz nu trebuie să îngă- 
duim ca poverile şi tranzacţiile de afaceri să ne abată mintea de la 
Sabatul Domnului pe care l-a sfinţit El. Nici nu trebuie să îngăduim 
ca mintea noastră să stăruie asupra lucrurilor cu caracter lumesc. 
Dar mintea nu poate fi reîmprospătată, însufleţită şi înălţată, fiind 
reţinută aproape toate orele Sabatului între ziduri, ascultând la pre- 
dici lungi şi rugăciuni obositoare şi formale. Dacă este folosit astfel, 
Sabatul Domnului este greşit întrebuințat. Scopul pentru care a fost 
instituit nu este atins. Sabatul a fost făcut pentru om, ca să fie o 
binecuvântare pentru el, prin abaterea minţii lui de la munca profană 
la contemplarea bunătăţii şi a slavei lui Dumnezeu. Este necesar ca 
poporul lui Dumnezeu să se adune, să discute despre EI, să discute 
şi să cugete în legătură cu adevărurile cuprinse în Cuvântul Său, şi 
să consacre o parte din timp pentru rugăciune potrivită. Dar acest 
timp, chiar şi în Sabat, nu trebuie să fie plictisitor, prin lungimea lui 
şi prin lipsă de interes. 

În timpul unei părţi din zi, toţi ar trebui să aibă ocazia să stea 
afară. Cum pot copiii să primească o mai bună cunoaştere despre 
Dumnezeu şi mintea lor să fie mai bine impresionată decât petrecând 
o parte din timpul lor afară, nu la joacă, ci însoţindu-i pe părinţii lor? 
Lăsaţi ca mintea lor tânără să fie în legătură cu Dumnezeu, în peisajul 
frumos al naturii, lăsaţi ca atenţia lor să fie atrasă de semnele iubirii 
Lui faţă de om în lucrurile create de EI, şi ei vor fi atraşi şi interesaţi. 
Ei nu vor fi în pericolul de a asocia caracterul lui Dumnezeu cu orice 
este sever şi aspru; ci, văzând lucrurile frumoase pe care le-a creat 
El pentru fericirea omului, vor fi conduşi să-L vadă ca pe un Tată 
blând şi iubitor. Ei vor vedea că opreliştile şi ordinele Lui nu sunt 
date doar pentru a-Şi arăta puterea şi autoritatea, ci pentru că El 
are în vedere fericirea copiilor Lui. Când caracterul lui Dumnezeu 
îmbracă aspectul iubirii, al bunăvoinţei, frumuseţii şi atracției, ei 
sunt atraşi să-L iubească. Voi puteţi să le îndreptaţi iubirea către 
păsările cele drăguţe, care fac ca cerul să fie muzical cu ciripitul 
lor fericit, către firele de iarbă, sau florile atât de splendid colorate 
în desăvârşirea lor, care parfumează aerul. Toate acestea proclamă 
iubirea şi iscusinţa unui Artist ceresc şi slava lui Dumnezeu. 

Părinţi, de ce să nu folosim preţioasele lecţii pe care ni le-a dat 
Dumnezeu în cartea naturii, spre a da copiilor noştri o idee corectă 
despre caracterul Lui? Cei care sacrifică simplitatea pentru modă 
şi se ţin departe de frumuseţile naturii nu pot fi spirituali. Ei nu 
pot să înţeleagă iscusinţa şi puterea lui Dumnezeu, aşa cum este 
descoperită în lucrurile create de El; de aceea inimile lor nu sunt 
înviorate şi nu palpită de iubire şi interes nou, şi nu sunt pline de 
venerație şi respect când ÎI văd pe Dumnezeu în natură. 

Toţi cei care Îl iubesc pe Dumnezeu trebuie să facă tot ce pot ca 
Sabatul să fie o plăcere, sfânt şi onorat. Ei nu pot face acest lucru prin 
căutarea propriei lor plăceri în păcat şi distracţii interzise. Dar pot să 
facă mult spre a înălța Sabatul în familiile lor, făcând din el cea mai 
interesantă zi din săptămână. Trebuie să consacrăm mai mult timp 
spre a-i face pe copiii noştri să înţeleagă importanţa acestei zile. O 
schimbare va avea o influenţă fericită asupra lor. Putem să ne plim- 
băm cu ei în aer liber, să stăm cu ei în crânguri şi în strălucitoarea 
lumină a soarelui şi să dăm minţii lor, în continuă agitaţie, ceva ca 
hrană, conversând cu ei despre lucrările lui Dumnezeu, inspirându-le 

iubire şi respect şi atrăgându-le atenţia asupra frumoaselor lucruri 
din natură. 

Sabatul trebuie făcut atât de interesant în familiile noastre, încât 
revenirea lui săptămânală să fie salutată cu bucurie. În nici un fel, 
părinţii nu pot înălța şi cinsti mai bine Sabatul decât aflând mij- 
loace prin care să împărtăşească învăţătura adevărată familiilor lor 
şi să-i intereseze în lucruri spirituale, dându-le o privire corectă 
despre caracterul lui Dumnezeu şi despre ce cere El de la noi pentru 
desăvârşirea caracterului creştin şi obținerea vieţii veşnice. 

Părinţi, faceţi ca Sabatul să fie o delectare, pentru ca astfel copiii 
voştri să poată privi spre el şi să-i poată spune bun venit în inimile 
lor. 

Mă gândeam ce contrast s-ar vedea între adunarea noastră de 
astăzi, de aici, şi adunări aşa cum sunt cele conduse de necredincioşi. 
În loc de rugăciune şi de a vorbi despre Hristos şi lucruri religioase, 
s-ar auzi râsete stupide şi conversaţie uşuratică. Scopul lor ar fi să 
aibă o distracţie generală, de pomină. Ar începe cu nebunie şi s-ar 
sfârşi cu deşertăciune. Noi dorim ca aceste adunări să fie în aşa fel 
conduse şi să ne comportăm în aşa fel, încât să ne putem întoarce la 
casele noastre cu conştiinţa lipsită de ofensă faţă de Dumnezeu şi 
faţă de om; cu conştiinţa că n-am rănit şi nici n-am vătămat în nici 
un fel pe cei cu care ne-am asociat sau că n-am avut asupra lor nici 
o influenţă dăunătoare. 

În această privinţă, sunt mulţi care greşesc. Ei nu ţin seama de 
faptul că sunt răspunzători de influenţa pe care o exercită zilnic; că 
trebuie să-l dea socoteală lui Dumnezeu pentru impresiile pe care 
le fac şi pentru influenţa pe care o lasă în toate întovărăşirile lor din 
viaţă. Dacă influenţa lor este de aşa natură, încât atrage mintea altora, 
îndepărtându-i de Dumnezeu, şi îi ademeneşte pe calea deşertăciunii 
şi a nebuniei, făcându-i să caute plăcerea în distracţii şi satisfacţii 
nebuneşti, ei trebuie să dea socoteală pentru aceasta. Şi dacă aceste 
persoane sunt bărbaţi sau femei cu influenţă, dacă poziţia lor este de 
aşa natură, încât exemplul lor îi va afecta pe alţii, atunci asupra lor 
va rămâne un păcat mai mare pentru neglijenţa în a-şi pune în regulă 
purtarea după modelul Bibliei. 

Ocazia de care ne bucurăm astăzi este exact în conformitate 
cu ideile mele despre recreare. Eu am încercat să prezint vederile 
mele asupra acestui subiect, dar ele sunt mai bine ilustrate decât 
expuse. Am fost în acest loc cam acum un an, când aici a avut loc 
o adunare ca aceasta. Aproape totul a decurs foarte plăcut atunci, 
totuşi, împotriva unor lucruri se pot ridica obiecţii. Unii şi-au îngă- 
duit considerabil de mult să glumească şi să ironizeze. Nu toţi erau 
păzitori ai Sabatului şi s-a manifestat o influenţă care nu a fost atât 
de plăcută, după cum ne-am fi dorit. 

Dar eu cred că, în timp ce căutăm să ne reîmprospătăm spiritul 
şi să ne înviorăm trupul, Dumnezeu ne cere să ne folosim toate 
puterile, de fiecare dată, numai în scopul cel mai bun. Noi ne putem 
aduna laolaltă, aşa cum facem astăzi, şi să facem totul spre slava 
lui Dumnezeu. Putem şi trebuie să conducem recrearea noastră în 
aşa fel, încât să fim corespunzători pentru îndeplinirea cu mai mult 
succes a sarcinilor care ne revin, şi ca influența noastră să fie mai 
folositoare pentru cei cu care ne asociem. Mai ales acesta să fie cazul 
unei ocazii ca aceasta, care să producă tuturor o bună dispoziţie. Ne 
putem întoarce la treburile noastre cu mintea mai îmbogăţită şi trupul 
reîmprospătat, pregătiţi să ne apucăm din nou de lucru, cu speranţă 
şi curaj sporite. 

Noi credem că este privilegiul nostru să-L slăvim pe Dumnezeu 
în fiecare zi din viaţa noastră pe pământ; că nu trebuie să trăim în 
această lume numai pentru distracţia noastră, numai spre plăcerea 
noastră. Suntem aici pentru folosul omenirii, ca să fim o binecuvân- 
tare pentru societate. Şi dacă lăsăm ca mintea noastră să alunece 
pe acea cale pe care mulţi, căutând numai deşertăciune şi nebunie, 
îngăduie ca mintea lor să alunece, cum putem fi o binecuvântare 
pentru societate, şi de folos poporului şi generaţiei noastre? Noi 
nu ne putem lansa nevinovaţi în nici o distracţie care ne va face 
să fim necorespunzători pentru mult mai credincioasa îndeplinire a 
sarcinilor obişnuite ale vieţii. 

Noi dorim să căutăm ce este înălţat şi frumos. Dorim să ne 
abatem mintea de la acele lucruri care sunt superficiale şi fără im- 
portanță, care n-au trăinicie. Din toate aceste adunări, în scop de 
recreare, din toate aceste asocieri plăcute, dorim să adunăm putere 
nouă spre a deveni bărbaţi şi femei mai bune. Din fiecare sursă posi- 
bilă, dorim să adunăm curaj nou, putere nouă, tărie nouă, spre a ne 
putea ridica viaţa la curăţie şi sfințire şi nu să coborâm la nivelul de 
Jos al acestei lumi. Adesea, îi auzim pe cei care mărturisesc religia 
lui Hristos vorbind astfel: „Noi toţi trebuie să coborâm la un nivel 
mai scăzut“. Nu se poate ca creştinii să coboare la un astfel de nivel. 
A îmbrăţişa adevărul lui Dumnezeu şi religia Bibliei nu înseamnă a 
cobori, ci a urca pe un nivel înălţat, la un punct de vedere mai înalt, 
unde putem comunica cu Dumnezeu. 

Hristos S-a umilit, luând asupra Lui natura noastră, ca prin umi- 
linţa, sacrificiul şi suferinţa Lui să poate deveni o piatră de pus 


[587] 


[588] 


522 Mărturii pentru comunitate vol.2 


piciorul pentru oamenii căzuți, piatră pe care ei să poată urca, prin 
meritele Sale, şi ca prin desăvârşirea Lui şi prin virtutea eforturilor 
lor de a păzi Legea lui Dumnezeu să poată fi acceptaţi de El. În 
aceasta nu există nici o coborâre la un nivel scăzut. Noi căutăm să 
ne punem picioarele pe platforma ridicată şi înălţată a adevărului 
etern. Căutăm să devenim tot mai mult asemenea îngerilor cereşti, 
mai curaţi cu inima, mai fără păcat, mai inocenți, mai nepătaţi. 

Suntem în căutare după curăția şi sfinţirea vieţii, pentru ca, în 
cele din urmă, să fim potriviţi pentru societatea cerească din împără- 
ţia slavei; şi singurul mijloc de a ajunge la acest înalt caracter creştin 
este prin Isus Hristos. Nu există altă cale pentru ridicarea familiei 
omeneşti. Unii vorbesc despre umilinţa pe care o îndură şi despre 
sacrificiul pe care îl fac, pentru că au adoptat adevărul de origine 
cerească! Este adevărat că lumea nu acceptă adevărul; necredincioşii 
nu-l primesc. Ei pot să vorbească despre cei care au îmbrățișat ade- 
vărul şi L-au căutat pe Mântuitorul, şi să-i prezinte ca părăsind orice, 
renunțând la orice şi sacrificând orice este vrednic de reţinut. Dar 
mie să nu-mi spui asta. Eu ştiu mai bine. Experienţa mea dovedeşte 
că este altfel. Tu nu trebuie să-mi spui că trebuie să renunţăm la 
cele mai scumpe comori şi să nu primim nimic corespunzător. Nu, 
într-adevăr! Acel Creator care a plantat Edenul cel frumos pentru 
primii voştri părinţi şi care a plantat pentru noi pomii şi florile cele 
frumoase, şi a prevăzut tot ce este mai frumos şi minunat în natură, 
pentru ca neamul omenesc să se bucure, a intenţionat ca ei să se bu- 
cure de ele. Atunci să nu credeţi că Dumnezeu doreşte să renunţăm 
la tot ceea ce este de reţinut aici pentru fericirea noastră. El cere de 
la noi să renunţăm numai la ceea ce n-ar fi de reţinut pentru binele 
şi fericirea noastră. 

Acel Dumnezeu care a plantat aceşti pomi admirabili şi i-a îm- 
brăcat cu frunzişul lor bogat, care ne-a dat scânteietoare şi frumoase 
nuanţe de flori, şi a cărui manoperă minunată o vedem în domeniul 
naturii, n-a intenţionat să ne facă nefericiţi; El n-a intenţionat ca noi 
să n-avem gust pentru ele, şi să n-avem plăcere de aceste lucruri. 
Intenţia Lui este ca noi să ne bucurăm de ele şi să fim fericiţi în 
mijlocul naturii încântătoare, care este creaţia Lui. 

Este bine să alegem astfel de locuri, ca acest crâng, pentru re- 
laxare şi recreare. Dar în timp ce ne aflăm aici, nu trebuie să ne 
concentrăm toată atenţia asupra noastră şi să irosim timpul preţios 

cu distracţii care vor încuraja o neplăcere faţă de lucrurile sfinte. Noi 
n-am venit aici să ne dedăm la glume şi bancuri, la discuţii nebuneşti 
şi râsete fără sens. Aici privim la frumuseţile naturii. Şi apoi? Să 
ne plecăm şi să ne închinăm lor? Nu e cu neputinţă. Dar în timp ce 
privim la aceste lucruri din natură, să lăsăm ca mintea noastră să fie 
purtată mai sus, la Dumnezeul naturii; s-o lăsăm să fie înălţată la 
Creatorul universului, şi apoi să-L adorăm pe Creator, care a făcut 
toate aceste lucruri frumoase, pentru folosul şi fericirea noastră. 

Mulţi se delectează cu picturi frumoase şi sunt gata să se închine 
talentului care poate produce un tablou atât de minunat, dar cei care 
îşi devotează viaţa acestor lucrări, de unde obţin ei proiectele lor? De 
unde obţin pictorii ideile lor despre lucrurile pe care le pun pe pânză? 
Din peisajul frumos al naturii — de la natură, şi numai de la natură. 
Persoane îşi devotează întreaga putere a fiinţei lor şi îşi acordează 
toate afecțiunile în direcţia gusturilor lor. Mulţi îşi abat mintea de 
la frumuseţile şi splendorile naturii pe care le-a pregătit Creatorul 
nostru pentru ei, ca să se bucure şi să devoteze toate puterile fiinţei 
lor pentru perfecţionarea artei; totuşi, lucrurile acestei lumi sunt 
numai copii imperfecte din natură. Arta nu poate atinge perfecțiunea 
văzută în natură. 

Făcătorul tuturor lucrurilor frumoase din natură este uitat. Am 
văzut oameni care sunt gata să se plece în extaz în faţa unui tablou cu 
un apus de soare, când, în acelaşi timp, ei ar putea avea privilegiul să 
vadă un adevărat şi minunat apus de soare, aproape în fiecare seară 
din an. Ei pot să vadă frumoasele nuanţe în care Meşterul Artist cel 
nevăzut a pictat, cu o dibăcie divină, minunate scene pe mişcătoarea 
pânză a cerului, şi totuşi, se întorc nepăsători de la tabloul lucrat de 
cer spre tablourile de artă, desenate de mâini imperfecte, şi sunt gata 
să li se închine. Care este motivul pentru care se întâmplă aşa ceva? 
Pentru că vrăjmaşul caută aproape continuu să abată mintea de la 
Dumnezeu. Când Îl prezentăm pe Dumnezeu şi religia lui Hristos, 
va fi oare primită de ei? Cu siguranţă că nu! Ei nu-L pot accepta pe 
Hristos. Cum să facă sacrificiile pe care ar trebui să le facă pentru 
a-L primi pe Hristos? Cu nici un chip! Dar ce se cere? Simplu, cele 
mai bune şi mai sfinte simţăminte pentru El, care a părăsit slava 
Tatălui şi a coborât să moară pentru un neam de răzvrătiți. El Şi-a 
părăsit bogăţiile, maiestatea, şi conducerea supremă, şi a luat asupra 
Sa natura noastră, ca să poate găsi o cale de scăpare. Ce să facă? Să 

te umilească pe tine, să te înjosească? Cu nici un chip. El vrea să 
deschidă o cale de scăpare pentru tine din mizeria fără speranţă, să 
te ridice, în cele din urmă, la dreapta Lui, în Împărăţia Sa. Pentru 
aceasta a fost făcut sacrificiul Său nemărginit de mare. Şi cine poate 
pricepe sacrificiul cel mare? Cine îl poate aprecia? Nimeni, afară de 
cei care înţeleg taina evlaviei, care au gustat din puterile lumii care 
va veni, care au băut din cupa mântuirii care ne-a fost prezentată. 
Domnul ne oferă acest pahar al mântuirii, în timp ce cu propriile 
Sale buze El a golit, în locul nostru, acest pahar amar, pregătit de 
păcatele noastre şi pe care ar fi trebuit să-l golim noi. Totuşi, noi 
vorbim ca şi când Hristos, care a făcut acest sacrificiu şi a dovedit 
o astfel de iubire pentru noi, ne-ar lipsi de tot ceea ce se merită să 
avem. 

De ce fel de bine vrea El să ne lipsească? El ar vrea să ne 
lipsească de privilegiul de a renunţa la pasiunile naturale ale inimii 
fireşti. Noi nu ne putem înfuria când ne place, şi în acelaşi timp să 
păstrăm o conştiinţă curată şi aprobarea lui Dumnezeu. Dar suntem 
noi dispuşi să renunţăm la acestea? Satisfacerea pasiunilor stricate 
ne va face mai fericiţi? Aceasta se datorează faptului că nu vrea să 
se pună restricţii asupra noastră în această privinţă. A ne înfuria şi a 
cultiva un temperament corupt nu va adăuga nimic la bucuria noastră. 
Nu este spre fericirea noastră să urmăm după cum ne conduce inima 
firească. 

Şi vom fi noi mai buni dacă o urmăm? Nu; aceasta va arunca o 
umbră asupra familiei noastre şi un văl asupra fericirii noastre. Dând 
frâu liber poftelor fireşti, nu vom face decât să vătămăm corpul şi să 
sfâşiem în bucăţi organismul. De aceea Dumnezeu doreşte să punem 
restricţii poftei, să stăpânim pasiunile, şi să ţinem în supunere omul 
întreg. El a făgăduit să ne dea putere, dacă ne angajăm în această 
lucrare. 

Păcatul lui Adam şi al Evei a pricinuit o teribilă despărţire între 
Dumnezeu şi om. Şi Hristos păşeşte între Dumnezeu şi om şi zice 
omului: „Iu mai poţi veni la Tatăl; există întocmit un plan prin 
care Dumnezeu poate fi împăcat cu omul, şi omul cu Dumnezeu; 
tu te poţi apropia de Domnul, printr-un Mijlocitor“. Şi acum El 
stă şi mijloceşte pentru tine. El este Marele Preot, care pledează 
în favoarea ta; şi tu trebuie să vii şi să prezinţi cazul tău Tatălui, 
prin Isus Hristos. În felul acesta, poţi avea acces la Dumnezeu; şi, 

cu toate că păcătuieşti, cazul tău nu este fără speranță. „Dar dacă 
cineva a păcătuit, avem la Tatăl un Mijlocitor, pe Isus Hristos, cel 
neprihănit.“ (| Ioan 2, 1 ) 

Eu Îi mulţumesc lui Dumnezeu că avem un Mântuitor. Şi nu 
există nici o cale prin care să putem fi înălţaţi, decât prin Hristos. 
Atunci să nu creadă nimeni că este o mare umilinţă din partea lui 
să-L accepte pe Hristos; pentru că atunci când facem acest pas noi ne 
ținem de funia de aur care-l uneşte pe omul mărginit cu Dumnezeul 
cel nemărginit; noi facem primul pas spre adevărata înălţare, ca să 
fim potriviţi pentru societatea îngerilor cereşti, curaţi, din Împărăţia 
slavei. 

Nu fiţi descurajaţi; nu fiţi fricoşi. Deşi poate că eşti asaltat de 
vrăjmaşul cel viclean, totuşi, dacă ai în faţa ta temerea de Dumnezeu, 
îngeri care excelează în putere vor fi trimişi în ajutorul tău şi tu poţi fi 
mai mult decât un egal pentru puterile întunericului. Isus trăieşte. El 
a murit pentru a deschide o cale de scăpare pentru neamul omenesc 
căzut, şi astăzi El trăieşte spre a mijloci pentru noi, ca noi să putem 
fi înălţaţi la dreapta Lui. Nădăjduieşte în Dumnezeu. Lumea merge 
pe calea cea largă; şi tu, în timp ce mergi pe calea cea îngustă şi ai 
de luptat împotriva căpeteniilor şi stăpânitorilor întunericului, şi de 
întâmpinat împotrivirea vrăjmaşilor, adu-ţi aminte că au fost luate 
măsuri pentru tine. Se află ajutor la cineva care este puternic şi prin 
EI tu poţi birui. 

„Leşiţi din mijlocul lor şi despărțiţi-vă“ zice Domnul, „şi Eu vă 
voi primi şi voi veţi fi fii şi fiice ale Domnului Atotputernic“. Ce 
făgăduinţă este aceasta! Aceasta este o garanţie solemnă că puteţi 
deveni membri ai familiei regale, moştenitori ai Împărăției cerurilor. 
Dacă o persoană este onorată, sau ajunge în legătură cu unul dintre 
monarhii de pe pământ, cât de repede este dusă ştirea de presa zilnică 
şi cum mai trezeşte invidia celor care se cred mai puţin favorizați! 
Dar iată aici Unul care este Rege peste toţi, Monarhul universului, 
Creatorul oricărui lucru bun; şi El ne spune: „Eu vreau să vă fac fii 
şi fiice ale Mele; vreau să vă unesc cu Mine; voi veţi deveni membri 
ai familiei regale şi copii ai Regelui ceresc.“ 

Pavel spune: „Deci, fiindcă avem astfel de făgăduinţe, prea iubi- 
ților, să ne curăţăm de orice întinăciune a cărnii şi a duhului şi să ne 
ducem sfinţirea până la capăt, în frică de Dumnezeu.“ ( 2 Corinteni 
7, 1). De ce să nu facem aceasta, când avem o astfel de perspectivă, 

privilegiul de a deveni copii ai Celui Prea Înalt, privilegiul de a-L 
numi pe Dumnezeul cerurilor Tată al nostru? Nu este aceasta de 
ajuns? Şi voi numiţi aceasta ca lhpsindu-vă de tot ce merită să ai? 
Este aceasta o renunțare la tot ce merită să posezi? Daţi-mi voie ca 
eu să fiu unită cu Dumnezeu şi cu îngerii cei sfinţi, pentru că aceasta 
este suprema mea ambiţie. Voi puteţi avea toate averile acestei lumi, 
dar eu trebuie să-L am pe Isus; eu trebuie să am un drept la moşte- 
nirea nemuritoare, la bogăţia veşnică. Daţi-mi voie să mă bucur de 
frumuseţile Împărăției lui Dumnezeu. Daţi-mi voie să mă delectez 
cu tablourile pe care le-au colorat mâinile Sale. Eu mă pot bucura de 
ele. Şi voi vă puteţi bucura de ele. Noi n-avem voie să ne închinăm 
la ele, dar prin ele putem fi îndreptaţi spre El şi să contemplăm slava 
Lui, care a făcut toate acestea pentru delectarea noastră. 

Şi iarăşi zic: Aveţi curaj. Încredeţi-vă în Domnul. Nu lăsaţi ca 
vrăjmaşul să vă răpească făgăduinţele. Dacă v-aţi despărțit de lume, 
Dumnezeu a spus că va fi Tatăl vostru, iar voi veţi fi fii şi fiice ale 
Lui. Nu este aceasta îndeajuns? Ce altă perspectivă vă mai poate fi 
prezentată? Există un mare obiectiv în a fi un fluture şi a nu avea nici 
o bază sau ţintă în viaţă? O, Lăsaţi-mă să stau pe platforma adevărului 
etern. Daţi-mi valoare nemuritoare. Lăsaţi-mă să mă prind de lanţul 
de aur, care este lăsat din cer spre pământ, şi fie ca el să mă tragă sus 
la Dumnezeu şi la slavă. Aceasta-i ambiția mea; această-i ţinta mea. 
Dacă alţii n-au o ţintă mai înaltă decât îmbrăcămintea, dacă se pot 
delecta cu arătarea exterioară şi îşi pot mulţumi sufletele cu funde şi 
panglici şi cu lucruri fantastice, lăsaţi-i să se bucure de ele. Dar pe 
mine lăsaţi-mă să am o podoabă lăuntrică. Să fiu îmbrăcată cu acel 
duh blând şi liniştit, care este de mare preţ înaintea lui Dumnezeu. 
ŞI eu vi-l recomand, domnişoarelor şi domnilor, pentru că el este 
mai preţios înaintea lui Dumnezeu decât aurul din Ofir. Acesta este 
ceea ce-l face pe om mai preţios decât aurul cel fin, mai preţios decât 
lingoul de aur din Ofir. Surorile mele şi voi, tineri, acesta vă va face 
mai de preţ înaintea cerului decât aurul fin, da, decât lingoul de aur 
din Ofir. Vă recomand pe Isus, binecuvântatul meu Mântuitor. Eu ÎI 
ador: Îl proslăvesc. O, dacă aş avea o limbă nemuritoare, dacă L-aş 
putea lăuda aşa cum doresc! Dacă aş putea să stau în faţa întregului 
univers şi să laud farmecul Lui fără egal! 

Şi în timp ce eu Îl ador şi-L proslăvesc, doresc ca voi să-L 
proslăviţi împreună cu mine. Lăudayi-L pe Domnul chiar când cădeți 

în întuneric. Lăudaţi-L chiar şi în ispitire. „Bucuraţi-vă totdeauna în 
Domnul“, zice apostolul, „Iarăşi zic: Bucuraţi-vă“ ( Filipeni 4,4) 
Va aduce aceasta întristare şi întuneric în familiile voastre? 

Desigur că nu; va aduce o rază de soare. Veţi aduna astfel raze 
din lumina veşnică de la tronul slavei şi le veţi răspândi în jurul 
vostru. Daţi-mi voie să vă îndemn să vă angajaţi în această lucrare, 
să răspândiţi această lumină şi viaţă în jurul vostru, nu numai pe 
calea voastră, ci şi pe calea celor cu care vă asociaţi. Fie ca ţinta 
voastră să fie aceea de a-i face mai buni pe cei din jurul vostru, să-i 
ridicaţi, să-i îndreptaţi spre ceruri şi slavă, şi să-i faceţi să caute, 
mai presus de lucrurile pământeşti, bogăţia cea veşnică, moştenirea 
nemuritoare, bogăţiile care sunt nepieritoare. 


Un vis impresionant 


În timp ce mă găseam în Battle Creek, în august 1868, am visat 
că eram cu o mare grupă de oameni. O parte din această adunare era 
gata pregătită pentru călătorie. Noi aveam o căruţă cu încărcătură 
grea. În timp ce călătoream, drumul părea că urcă. Pe una din părţile 
acestui drum, era o prăpastie adâncă; de cealaltă parte, era un zid 
alb, înalt şi neted, ca finisajul întărit pe pereţii camerelor sclivisite. 

Pe măsură ce călătoream, drumul devenea mai îngust şi mai râ- 
pos. În unele locuri, el părea atât de îngust, încât am tras concluzia că 
nu puteam călători mai departe cu căruțele încărcate. Am deshămat 
caii de la căruţe, am luat o parte din bagaje, le-am pus pe cai şi am 
călătorit mai departe călare. 

Pe când călătoream, cărarea continua să se îngusteze. Eram 
obligaţi să ne strângem aproape de zid, spre a ne apăra de cădere 
de pe drumul îngust în prăpastia stâncoasă. În timp ce făceam acest 
lucru, bagajul de pe cai se presa de perete şi făcea ca noi să ne 
înclinăm spre prăpastie. Ne temeam să nu cădem şi să fim făcuţi 
bucăţi de stânci. Atunci am desfăcut bagajul de pe cai şi el a căzut 
în prăpastie. Am continuat să călătorim călare, temându-ne teribil, 
când am ajuns la cele mai înguste locuri din drum, să nu ne pierdem 
echilibrul şi să cădem. În astfel de momente, se părea că o mână a 
luat frâul şi ne-a condus peste drumul cel periculos. 

Pe măsură ce drumul devenea tot mai îngust, am hotărât că nu 
mai puteam merge, în siguranţă, călare, am lăsat caii şi am mers pe 
jos, pe un singur rând, unul mergând pe urmele celuilalt. În acest 
loc, de pe vârful peretelui alb şi curat au fost lăsate în jos funii 
MICI; acestea au fost grabnic apucate spre a ne ajuta să ne păstrăm 
echilibrul pe cale. În timp ce călătoream, funiile se mişcau, mergând 
alături de noi. În cele din urmă calea a devenit atât de îngustă, încât 
am tras concluzia că putem călători mai în siguranţă fără ghete, aşa 
că le-am scos din picioare şi am mers o oarecare distanţă fără ele. 
Curând s-a hotărât că puteam călători mai în siguranţă fără ciorapi; 
aceştia au fost scoşi şi am călătorit mai departe cu picioarele goale. 

Apoi, ne-am gândit la cei care nu erau obişnuiţi cu lipsuri şi 
greutăţi. Unde erau aceştia acum? Ei nu erau în grupă. La fiecare 
schimbare, unii au rămas în urmă şi au continuat drumul numai cei 
care erau obişnuiţi să îndure greutăţi. Lipsurile drumului i-au făcut 
pe aceştia şi mai dornici să stăruie spre sfârşit. 

Pericolul ca noi să cădem de pe cale a crescut. Ne-am strâns 
aproape de zidul alb, totuşi nu ne puteam pune picioarele din plin 
pe cale, pentru că aceasta era prea îngustă. Apoi, ne-am atârnat 
cu aproape întreaga noastră greutate de funii, exclamând: „Suntem 
ţinuţi de sus! Suntem ţinuţi de sus!“ Aceleaşi cuvinte au fost rostite 
de toată grupa de pe calea cea îngustă. Când am auzit sunetele de 
orgie şi de veselie care păreau că vin din abisul de jos, ne-am înfiorat. 
Am auzit înjurături murdare, glume proaste, cântece vulgare, josnice. 
Am auzit cântec de război şi cântec de dans. Am auzit muzică 
instrumentală şi râsete puternice, amestecate cu blestem şi strigăt 
de groază şi jale amară, şi eram mai îngrijoraţi ca niciodată să ne 
menţinem pe calea cea îngustă şi grea. Mare parte din timp, am fost 
siliți să atârnăm toată greutatea noastră de funii care creşteau în 
grosime, pe măsură ce progresam. 

Am observat că peretele cel alb şi frumos era pătat de sânge. 
Aceasta a dat naştere regretului nostru că peretele era astfel. Totuşi, 
acest simţământ a durat numai câteva momente, când m-am gândit 
că totul era cum trebuia să fie. 

Cei care veneau în urmă aveau să ştie că pe calea îngustă şi grea 
au trecut alţii înaintea lor, şi vor trage concluzia că, dacă alţii au fost 
în stare să urmeze pe această cale, şi ei pot face acelaşi lucru. Şi 
când sângele va presa în picioarele lor dureroase, ei nu vor fi istoviţi 
de descurajare; ci, văzând sângele pe perete, vor şti că şi alţii au 
îndurat aceeaşi durere. 

În cele din urmă, am ajuns la o prăpastie largă, unde poteca 
noastră s-a terminat. Nu mai exista nimic care să ne conducă picioa- 
rele, nimic pe care să ne sprijinim. Tot sprijinul nostru trebuia să 
fie în funii, ale căror dimensiuni au crescut până ce ele au ajuns tot 
aşa de mari ca şi corpurile noastre. Aici am fost lăsaţi un timp în 
încurcătură şi adâncă întristare. Ne întrebam în şoapte teribile: „De 
ce este ataşată funia?“ Soţul meu era chiar în faţa mea. De pe fruntea 
lui cădeau mari picături de sudoare, venele de la gât şi tâmple erau 
de două ori mai mari decât normalul şi gemete chinuitoare, înăbu- 

şite, ieşeau de pe buzele lui. Sudoarea picura de pe faţa mea şi m-a 
apucat un astfel de chin cum n-am mai simţit niciodată mai înainte. 
În sufletul nostru, se dădea o luptă teribilă: dacă aici nu vom reuşi 
toate greutăţile călătoriei noastre au fost trăite degeaba. 

În faţa noastră, de cealaltă parte, era un câmp frumos, cu iarbă 
verde, înaltă cam de cincisprezece centimetri. N-am putut vedea 
soarele; dar asupra acestui câmp se odihneau raze blânde de lumină, 
care se asemănau cu aurul şi argintul cel fin. Nimic din ceea ce am 
văzut pe pământ nu se putea compara cu frumuseţea şi slava acestui 
câmp. Dar vom reuşi să ajungem acolo? era neliniştita întrebare. 
Dacă se rupea funia, noi trebuia să pierim. Din nou au fost exprimate 
în şoapte chinuite cuvintele: „Ce ţine funia?“ Pentru un moment, am 
ezitat să îndrăznim. Apoi am exclamat: „Singura noastră speranţă 
este să ne încredem în funie. De ea am depins pe tot drumul cel 
greu. Ea nu ne va părăsi acum.“ Noi ezitam încă şi eram profund 
întristaţi. Apoi, au fost rostite cuvintele: „Dumnezeu ţine funia. Nu 
e nevoie să ne temem“. Aceste cuvinte au fost repetate de cei din 
urma noastră, însoţite de: „EI nu ne va părăsi acum. Până aici, El 
ne-a adus în siguranţă.“ 

Soţul meu şi-a dat drumul peste înfiorătorul abis spre câmpul cel 
frumos de dincolo. Eu am urmat imediat. ŞI, ah, ce simţământ de 
uşurare şi de recunoştinţă am simţit faţă de Dumnezeu! Am auzit 
ridicându-se glasuri triumfătoare, de laudă pentru Dumnezeu. Eu 
eram fericită, foarte fericită. 

M-am trezit şi am aflat că, din îngrijorarea pe care am 
experimentat-o mergând pe calea cea grea, fiecare nerv din tru- 
pul meu părea a fi într-un tremurat. Visul acesta nu are nevoie de 
comentarii. El a făcut o astfel de impresie asupra minţii mele, încât 
probabil că fiecare punct din el va fi viu înaintea mea, atâta timp cât 
memoria mea va continua să existe. 


Adunările noastre de tabără 


Nu poate exista o influenţă mai dăunătoare la adunarea de ta- 
bără sau la oricare altă adunare pentru închinăciune religioasă, ca 
multa sporovăială şi conversaţie uşuratică. Adesea, bărbaţi şi femei 
se adună în grupe şi se angajează în conversaţie despre subiectele 
obişnuite care n-au nici o legătură cu adunarea. Unii au adus fermele 
lor cu ei, alţii au adus casele lor, şi-şi fac planuri pentru clădire. 
Unii disecă caracterele altora şi n-au timp sau dispoziţie sa-şi cerce- 
teze propriile lor inimi, spre a descoperi defectele din propriul lor 
caracter, ca să-şi poată îndrepta relele şi să desăvârşească sfinţirea 
în temere de Dumnezeu. Dacă toţi cei care mărturisesc a fi urmaşi 
ai lui Hristos ar folosi timpul în afara adunării, discutând despre 
adevăr, stăruind asupra speranţei creştinului, cercetându-şi propriile 
lor inimi, şi, în rugăciune sinceră înaintea lui Dumnezeu, ar pleda 
pentru binecuvântarea Sa, ar fi adusă la îndeplinire o lucrare mult 
mai mare decât am văzut până acum. Necredincioşii, care îi acuză 
în mod fals pe cei ce cred adevărul, ar fi convinşi din cauza „bunei 
voastre purtări în Hristos“ ( 1 Petru 3, 16 ). Cuvintele şi faptele 
voastre sunt roadele pe care le aducem: „aşa că după roadele lor îi 
veţi cunoaşte.“ ( Matei 7, 20) 

Dumnezeu a dat instrucţiuni israeliților să se adune înaintea 
Lui şi a fixat perioade şi locuri pe care avea să le aleagă El; ei 
trebuie să păzească zile speciale, în care nu trebuia făcută muncă 
nenecesară, ci timpul trebuia să fie devotat pentru a medita asupra 
binecuvântărilor revărsate de Dumnezeu asupra lor. La aceste ocazii 
speciale, roaba şi robul, străinul, orfanul şi văduva erau îndrumați 
să se bucure, pentru că Dumnezeu i-a scos, prin puterea Lui cea 
minunată, din legătura robiei la bucuria libertăţii. Şi lor li s-a poruncit 
să nu apară înaintea Domnului cu mâna goală. Trebuia să aducă 
semne ale recunogştinţei lor faţă de Dumnezeu pentru îndurările şi 
binecuvântările Lui, revărsate continuu asupra lor; trebuia să aducă 
Domnului daruri, jertfe de bună voie, jertfe de mulţumire, după cum 
i-a binecuvântat El. Jertfele acestea erau variate, după prețuirea pe 

care o acordau donatorii binecuvântărilor de care au avut prilejul să 
se bucure. În felul acesta, caracterele oamenilor erau clar expuse. Cei 
care acordau o înaltă preţuire binecuvântărilor pe care le-a revărsat 
Dumnezeu asupra lor aduceau jertfe după cum apreciau ei aceste 
binecuvântări. Cei ale căror puteri morale erau amorţite şi ameţite de 
egoism şi iubire idolatră a favorurilor primite, în loc să fie inspirați 
de iubire înfocată pentru darnicul lor Binefăcător, aduceau jertfe 
sărace. În felul acesta, se descopereau inimile lor. 

În afară de aceste zile de sărbători religioase, de bucurie şi ve- 
selie, națiunea iudaică trebuia să comemoreze Paştele în fiecare an. 
Domnul S-a legat solemn că, dacă vor fi credincioşi în păzirea po- 
runcilor Lui, îi va binecuvânta în toată înmulţirea lor şi în tot lucrul 
mâinilor lor. 

Dumnezeu nu cere mai puţin poporului Său din aceste zile de pe 
urmă, ca sacrificii şi jertfe, decât a cerut naţiunii iudaice. Cei pe care 
i-a binecuvântat El cu stare materială bună, şi chiar văduva şi orfanul, 
nu trebuie să neglijeze binecuvântările Sale. În mod deosebit, cei pe 
care i-a făcut să prospere trebuia să-l predea lucrurile care sunt ale 
Sale. Ei trebuie să apară înaintea Lui cu un duh de jertfire de sine şi să 
aducă jertfele lor conform cu binecuvântările pe care El le-a revărsat 
asupra lor. Dar mulţi din cei pe care Dumnezeu îi face să prospere 
manifestă nerecunoştinţă josnică faţă de El. Dacă binecuvântările 
Lui rămân asupra lor şi dacă El le măreşte averea, ei fac din aceste 
daruri funii spre a-i lega de iubirea lor pentru avere; ei permit ca 
ocupațiile lumeşti să ia în stăpânire afecțiunile lor şi întreaga lor 
fiinţă, şi să neglijeze devoţiunea şi privilegiile religioase. Nu-şi pot 
permite să părăsească grijile ocupaţiei lor şi să vină înaintea lui 
Dumnezeu nici măcar o dată pe an. Ei schimbă binecuvântările lor 
în blestem şi slujesc propriilor lor interese vremelnice, cu neglijarea 
cerinţelor lui Dumnezeu. 

Oameni care posedă mulţi bani rămân acasă an de an, absorbiți 
de grijile şi interesele lor lumeşti şi simțind că nu îşi pot permite să 
facă micul sacrificiu de a participa la adunările anuale de închinare 
la Dumnezeu. El le-a binecuvântat coşniţa şi postava, i-a înconjurat 
cu binecuvântările Sale, totuşi ei au reţinut de la El micile jertfe pe 
care Domnul le-a cerut de la ei. Le place să se slujească pe ei înşişi. 
Sufletele lor vor fi ca deşertul neîmprospătat, fără rouă sau ploaia 
cerului. Domnul le-a adus preţioasa binecuvântare a harului Său. 

EI i-a eliberat de robia păcatului şi de sclavia erorii şi a descoperit 
înţelegerii lor întunecate măreaţa lumină a adevărului prezent. Şi 
aceste dovezi ale iubirii şi îndurării lui Dumnezeu să nu reclame nici 
o recunoştinţă în schimb? Cei care mărturisesc a crede că sfârşitul 
tuturor lucrurilor este la uşi, vor fi ei orbi faţă de propriul lor interes 
spiritual şi vor trăi ei numai pentru această lume şi pentru această 
viaţă? Se aşteaptă ei ca interesul lor veşnic să-şi poarte el însuşi de 
grijă? Nu va veni tărie spirituală fără un efort şi din partea lor. 

Mulţi din cei care mărturisesc că aşteaptă revenirea Domnului 
nostru sunt neliniştiţi, căutători de câştig lumesc. Ei sunt orbi faţă de 
interesul lor veşnic. Muncesc pentru ceea ce nu satură. Îşi cheltuiesc 
banii pentru ceea ce nu este pâine. Ei se străduiesc să se mulţumească 
cu bogăţiile pe care le-au strâns pe pământ, dar care trebuie să piară. 
Şi neglijează să se pregătească pentru veşnicie, care ar trebui să fie 
singura muncă adevărată din viaţă. 

Toţi cei cărora le stă în putinţă, trebuie să participe la aceste 
adunări anuale. Toţi ar trebui să simtă că Dumnezeu le cere acest 
lucru. Dacă nu se folosesc de privilegiul pe care l-a prevăzut El, 
pentru ca ei să poată ajunge puternici în Domnul şi în puterea harului 
Său, vor deveni din ce în ce mai slabi, vor avea o dorinţă din ce în ce 
mai mică spre a-l consacra totul lui Dumnezeu. Veniţi, fraţi şi surori, 
la aceste adunări sfinte, să-L aflaţi pe Isus. El va veni la sărbătoare, va 
fi prezent şi va face pentru voi ceea ce voi aveţi cea mai mare nevoie 
să fie făcut. Gospodăriile voastre nu trebuie considerate de mai mare 
valoare decât interesele mai înalte ale sufletului. Toate comorile pe 
care le posedaţi, oricât de valoroase ar fi, nu vor fi destul de bogate 
să vă cumpere pace şi speranţă, care reprezintă un câştig nemărginit, 
dacă acestea vă costă tot ce aveţi şi muncile şi suferinţele unei vieţi 
întregi. Un simţământ clar şi puternic despre lucrurile veşnice şi o 
inimă dispusă să predea totul lui Hristos sunt binecuvântări de mai 
mare valoare decât bogăţiile, plăcerile şi slava acestei lumi. 

Adunările de tabără sunt importante. Ele costă ceva. Slujitorii 
lui Dumnezeu îşi epuizează viaţa pentru a ajuta poporul, când mulţi 
dintre ei par ca şi cum nu ar avea nevoie de nici un ajutor. De 
teamă să nu piardă puţin din câştigul acestei lumi, unii lasă ca 
aceste preţioase privilegii să vină şi să treacă, ca şi cum ele ar fi 
de mică importanţă. Toţi cei care mărturisesc a crede adevărul, să 
respecte fiecare privilegiu pe care li-l oferă Dumnezeu pentru a 

obţine o perspectivă mai clară asupra adevărului, a cerinţelor Sale şi 
a necesarei pregătiri pentru revenirea Lui. Ceea ce cere Dumnezeu 
este o încredere deplină în EI, calmă şi bucuroasă. 

Nu trebuie să vă consumaţi cu griji şi sarcini grele, inutile. Fa- 
ceţi lucrul zilei, îndeplinind cu credincioşie lucrarea pe care v-a 
repartizat-o providenţa lui Dumnezeu, şi El vă va purta de grijă. Isus 
va adânci şi va lărgi binecuvântările voastre. Voi trebuie să faceţi 
eforturi, dacă doriţi ca, în cele din urmă, să aveţi mântuirea. Veniţi 
la aceste adunări pregătiţi să lucraţi. Lăsaţi grijile căminului vostru 
şi veniţi să-L aflaţi pe Isus, şi El va fi găsit de voi. Veniţi cu darurile 
voastre, precum v-a binecuvântat Dumnezeu. Arătaţi-vă recunoştinţa 
faţă de Creatorul vostru, Dătătorul tuturor bunurilor, printr-un dar 
benevol. Nici unul dintre cei care sunt în stare să nu vină cu mâna 
goală. „Aduceţi însă la casa visteriei toate zeciuielile, ca să fie hrană 
în Casa Mea; puneţi-mă astfel la încercare, zice Domnul oştirilor, şi 
veţi vedea dacă nu voi deschide zăgazurile cerurilor, şi dacă nu voi 
turna peste voi belşug de binecuvântare.“ ( Maleahi 3, 10) 

Scopul adunărilor de tabără este să îi facă pe toţi să se desfacă 
de grijile ocupaţiei şi de poveri, şi să devoteze câteva zile exclusiv 
pentru a-L căuta pe Domnul. Noi trebuie să ocupăm timpul cu exa- 
minare de sine, amănunţită cercetare a inimi, mărturisire de pocăință 
de păcate şi reînnoirea legământului nostru faţă de Cel Prea Înalt. 
Dacă cineva vine la aceste adunări pentru scopuri mai puţin meritu- 
oase, noi sperăm că adunările să fie de aşa manieră, încât să aducă 
mintea lor la obiectivele cele cuvenite. 

Unii sunt suferinzi datorită muncii în plus, privind pregătirea 
pentru adunarea de tabără. Aceştia sunt oameni cu suflet generos, 
care doresc ca nimic să nu fie făcut cu zgârcenie. Ei fac provizii 
mari şi sunt complet obosiţi când vin la adunare. De îndată ce sunt 
eliberaţi de presiunea muncii, natura epuizată îi face să simtă că 
s-a abuzat de ea. Unele dintre aceste persoane poate că n-au mai 
luat parte niciodată la o adunare de tabără şi nu ştiu ce pregătiri 
li se cere să facă. Ei pierd unele dintre preţioasele adunări la care 
şi-au propus să participe. Ei bine, aceştia greşesc, făcând o pregătire 
aşa de mare. Nimic nu trebuie luat pentru adunarea de tabără, cu 
excepţia celor mai sănătoase produse, pregătite simplu, fără nici un 
fel de condimente şi grăsime. 

Eu sunt convinsă că nimeni nu trebuie să se îmbolnăvească, 
pregătindu-se pentru adunarea de tabără, dacă respectă legile să- 
nătăţii în pregătirea mâncării. Dacă nu fac prăjituri şi plăcinte, ci 
coc pâine simplă de graham şi se întreţin cu fructe, conservate sau 
uscate, nu e cazul ca ei să se îmbolnăvească, pregătindu-se pentru 
adunare, şi nu e cazul să fie bolnavi în timp ce se află la adunare. 
Nimeni să nu fie pe tot parcursul adunării fără ceva hrană caldă. 
Întotdeauna se găsesc la faţa locului maşini de gătit, unde se poate 
obţine aşa ceva. 

Fraţii şi surorile nu trebuie să se îmbolnăvească în tabără. Dacă se 
îmbracă potrivit cu timpul dimineţii şi al serii şi au grijă să schimbe 
îmbrăcămintea după cum se schimbă vremea, ca astfel să se păstreze 
cum trebuie circulaţia sângelui, şi dacă păstrează o strictă regularitate 
în privinţa somnului şi a mâncării simple, neluând nimic între mese, 
ei n-au de ce să se îmbolnăvească. Ei se pot simţi bine în timpul 
adunării, mintea lor poate fi clară şi să-şi păstreze adevărul, şi se 
pot întoarce la casele lor reîmprospătaţi la trup şi suflet. Cei care 
s-au angajat în muncă grea zi de zi, acum îşi încetează lucrul; de 
aceea, ei nu trebuie să mănânce. Dacă mănâncă atât cât obişnuiesc 
în mod normal, stomacul lor va fi supraîncărcat. Noi dorim să avem 
mai ales puterea creierului viguroasă, la aceste adunări, şi în cea mai 
bună stare de sănătate pentru a putea auzi adevărul, a-l aprecia şi 
a-l reţine, ca toţi să-l poată practica după ce se întorc de la adunare. 
Dacă stomacul este împovărat cu prea multă hrană, chiar de un fel 
simplu, forţa creierului este solicitată să ajute organele digestive. 
Asupra creierului apare o stare de amorţeală. Este aproape imposibil 
să ţii ochii deschişi. Tocmai adevărurile care ar fi trebuit să fie auzite, 
înţelese şi practicate, sunt complet pierdute prin indispoziţie sau 
pentru că creierul este aproape paralizat, ca urmare a cantităţii de 
hrană mâncată. 

I-aş sfătui pe toţi să ia ceva cald în stomac, cel puţin în fiecare 
dimineaţă. Aceasta o puteţi face fără prea multă muncă. Puteţi face 
crupe de graham. Dacă făina de graham este de calitate inferioară, 
cerneţi-o, şi, când mâncarea de crupe este aproape fierbinte, adă- 
ugaţi lapte. Aceasta va fi cea mai sănătoasă şi cea mai gustoasă 
mâncare pentru campament. Şi dacă pâinea voastră este prea uscată, 
fărâmaţi-o în mâncarea de crupe şi astfel ea va fi plăcută. Eu nu 
sunt de acord să se mănânce multă hrană rece pentru motivul că 

organismul consumă energie spre a încălzi hrana până ce aceasta 
ajunge la aceeaşi temperatură ca cea a stomacului, înainte să poate 
fi adusă la îndeplinire lucrarea de digestie. O altă mâncare simplă, 
dar sănătoasă, este dovleacul fiert sau copt. Diluaţi o parte din el cu 
apă, adăugaţi lapte sau smântână, şi faceţi o ciorbă; pâinea poate fi 
folosită ca şi în mâncarea de crupe de graham. 

Eu sunt mulţumită să văd progresul pe care l-au făcut mulţi în 
reforma sanitară, totuşi regret că atât de mulţi au rămas în urmă. 
Dacă se îmbolnăveşte cineva aici, trebuie să vadă care este cauza 
şi să noteze cazul. Nu sunt dispusă ca reputaţia adunărilor noastre 
de tabără să sufere, spunându-se că oamenii suferă din cauza lor. 
Dacă se procedează cum se cuvine, aceste importante adunări pot fi 
făcute o binecuvântare atât pentru sănătatea trupească, cât şi pentru 
sănătatea sufletului. 


Un vis solemn 


În seara de 30 aprile 1871, m-am retras pentru odihnă, fiind 
foarte deprimată sufleteşte. Timp de trei luni, am fost foarte des- 
curajată. Cu duhul chinuit, m-am rugat adesea pentru uşurare. Am 
implorat ajutor şi putere de la Dumnezeu, ca să mă pot ridica mai 
presus de grelele descurajări care îmi paralizau credinţa şi speranţa 
şi mă făceau incapabilă pentru a fi de folos. În acea noapte, am avut 
un vis care a făcut o impresie foarte fericită asupra minţii mele. 
Am visat că luam parte la o adunare importantă, la care era adu- 
nată o asistenţă mare. Mulţi erau plecaţi înaintea lui Dumnezeu 
în rugăciune serioasă şi păreau împovăraţi. Ei cereau mereu de la 
Domnul lumină specială. Unii păreau a fi într-un chin sufletesc, sim- 
ţămintele lor erau puternice şi, cu lacrimi, strigau tare după ajutor 
şi lumină. Fraţii noştri cei mai de seamă erau angajaţi în această 
scenă impresionantă. Fratele A. era prosternat pe duşumea, într-o 
vădită întristare profundă. Soţia lui se afla în mijlocul unui grup de 
dispreţuitori indiferenți. Arăta ca şi cum dorea ca toţi să înţeleagă că 
ea îl dispreţuia pe cei care se umileau în felul acesta. 

Am visat că Duhul Domnului a venit asupra mea şi m-am ridicat 
în mijlocul strigătelor şi rugăciunilor, şi am zis: Duhul Domnului 
Dumnezeu este asupra mea. Mă simt îndemnată să vă spun că trebuie 
să începeţi să lucraţi în mod individual pentru voi înşivă. Voi priviţi 
la Dumnezeu şi vreţi ca El să facă lucrarea pentru voi, lucrare pe 
care El a lăsat-o să o faceţi voi. Dacă veţi face lucrarea pentru voi 
înşivă, lucrare pe care ştiţi că trebuie să o faceţi, atunci Dumnezeu 
vă va ajuta când veţi avea nevoie de ajutor. Voi aţi lăsat nefăcute 
tocmai lucrurile pe care Dumnezeu le-a lăsat pe seama voastră să le 
faceţi. Cereţi ca Dumnezeu să facă lucrarea voastră. Dacă aţi fi urmat 
după lumina pe care v-a dat-o, atunci El ar fi lăsat să strălucească şi 
mai multă lumină asupra voastră; dar în timp ce neglijaţi sfaturile, 
avertizările şi mustrările care v-au fost date, cum puteţi aştepta ca 
Dumnezeu să vă dea mai multă lumină şi binecuvântări, ca să le 

neglijaţi şi să le dispreţuiţi? Dumnezeu nu este ca omul; El nu vrea 
să se glumească cu EI. 

Am luat Biblia cea prețioasă şi am încadrat-o cu mai multe 
„Mărturii pentru Comunitate“, date pentru poporul lui Dumnezeu. 
Iată, am spus, cazurile în care aproape toţi sunt cuprinşi. Sunt scoase 
în evidenţă păcatele care trebuie evitate. Sfatul pe care-l doresc ei 
poate fi găsit aici, dat pentru alte cazuri în situaţie asemănătoare cu 
a lor. Lui Dumnezeu I-a plăcut să vă dea învăţătură peste învăţătură, 
poruncă peste poruncă. Dar nu sunt mulţi dintre voi care ştiu ce 
conţin „Mărturiile“. Voi nu sunteţi familiarizați cu Scripturile. Dacă 
aţi fi făcut din Cuvântul Lui Dumnezeu studiul vostru, cu dorinţa 
de a ajunge la standardul Bibliei şi a obţine desăvârşirea creştină, 
n-aţi fi avut nevoie de „Mărturii“. Numai din cauză că aţi neglijat 
să faceţi cunoştinţă cu Cartea inspirată de Dumnezeu, El a încercat 
să ajungă la voi prin mărturii simple şi directe, care vă atrag atenţia 
la cuvintele inspirate, de care voi aţi neglijat să ascultați, şi care vă 
îndeamnă să vă schimbaţi viaţa în concordanţă cu învăţăturile Lui 
curate şi înalte. 

Domnul are de gând să vă avertizeze, să vă mustre, să vă sfă- 
tuiască prin mărturiile date, şi să întipărească în mintea voastră 
importanţa adevărului din Cuvântul Său. Mărturiile scrise nu sunt 
pentru a da o lumină nouă, ci pentru a întipări în mod viu în inimă 
adevărurile inspiraţiei descoperite deja. Datoria omului faţă de Dum- 
nezeu şi faţă de semenul său este arătată în mod deosebit în Cuvântul 
lui Dumnezeu; dar puţini dintre voi sunt ascultători de lumina dată. 
Nu este admisă o „lumină nouă“ ci, prin „Mărturii“, Dumnezeu a 
simplificat marile adevăruri date deja, iar pe calea aleasă de El le-a 
adus în faţa poporului spre a-l trezi şi a le întipări în minte, ca toţi să 
fie lăsaţi fără scuză. 

Mândria, iubirea de sine, egoismul, ura, invidia şi gelozia au 
întunecat puterile perceptive, şi adevărul, care v-ar fi făcut înţelepţi 
spre mântuire, şi-a pierdut puterea de a încânta şi a stăpâni mintea. 
Tocmai principiile esenţiale ale evlaviei nu sunt înţelese, pentru că 
nu există foame şi sete pentru cunoaşterea Bibliei, curăţie de inimă 
şi sfințirea vieţii. „Mărturiile“ nu sunt pentru a deprecia Cuvântul 
lui Dumnezeu, ci pentru a-l înălța şi a atrage mintea spre el, pentru 
ca simplitatea frumoasă a adevărului să se poată întipări tuturor. 

Am spus în continuare: După cum Cuvântul lui Dumnezeu este 
încercuit în aceste scoarţe ale cărţii, tot aşa Dumnezeu v-a încercuit 
pe voi cu mustrări, sfaturi, avertizări şi încurajări. Aici plângeţi 
înaintea lui Dumnezeu, în chinul sufletelor, după mai multă lumină. 
Sunt împuternicită de Dumnezeu să vă spun că o altă rază de lumină 
nu va străluci prin „Mărturii“, pe calea voastră, până nu veţi folosi 
practic lumina dată deja. Domnul v-a încercuit cu lumină, dar voi 
n-aţi apreciat-o; aţi călcat-o în picioare. În timp ce unii au disprețuit 
lumina, alţii au neglijat-o sau au urmat-o doar cu indiferenţă. Câţiva 
şi-au pus la inimă să asculte de lumina pe care Dumnezeu a avut 
plăcere să le-o dea. 

Unii dintre cei care au primit avertismentele speciale prin mărtu- 
rii, au uitat, în câteva săptămâni, mustrarea care le-a fost dată. Pentru 
unii, mărturiile au fost repetate de mai multe ori, dar ei nu le-au 
socotit ca fiind de o importanţă suficientă spre a ţine seama de ele, 
cu atenţie. Ele au fost pentru ei ca nişte poveşti fără temei. Dacă ar 
fi luat seamă la lumina dată, ar fi evitat pierderi şi necazuri pe care 
le socotesc că sunt aspre şi severe. Ei n-au decât să se critice pe ei 
înşişi. Au pus pe gâtul lor un jug pe care îl găsesc greu de purtat. 
Acesta nu este jugul pe care l-a pus Hristos asupra lor. Purtarea de 
grijă şi iubirea lui Dumnezeu au fost exercitate faţă de ei în favoarea 
lor; dar sufletul lor egoist, rău şi necredincios, nu a putut discerne 
bunătatea şi îndurarea Lui. Ei aleargă înainte, în propria lor înţelep- 
ciune, până când, copleșiți de necazuri şi învălmăşiţi în încurcătură, 
sunt prinşi în cursă de Satana. Când 

adunaţi razele de lumină pe care le-a dat Dumnezeu în trecut, 
atunci El va da o lumină în creştere. 

L-am îndrumat la vechiul Israel. Dumnezeu le-a dat Legea Sa, 
dar ei n-au vrut să asculte de ea. Apoi, le-a dat ceremonii şi instruc- 
țiuni, pentru ca, prin îndeplinirea acestora, Dumnezeu să poată fi 
păstrat în amintire. Erau atât de predispuşi să-L uite, pe EI şi cerin- 
tele Lui asupra lor, încât a fost necesar ca mintea lor să fie continuu 
stimulată spre a înţelege datoria de a asculta şi de a-L onora pe 
Creatorul lor. Dacă ar fi fost ascultători şi le-ar fi plăcut să păzească 
poruncile lui Dumnezeu, mulţimea de ceremonii şi instrucţiuni n-ar 
mai fi fost necesare. 

Dacă poporul care mărturiseşte acum că este comoara deosebită a 
lui Dumnezeu ar asculta de cerinţele Sale, aşa cum sunt specificate în 

Cuvântul Lui, n-ar mai fi fost date mărturii speciale pentru a-i trezi la 
datorie şi a le imprima păcătoşenia şi pericolul de a neglija ascultarea 
de Cuvântul lui Dumnezeu. Conştiinţele au fost adormite, pentru 
că lumina a fost înlăturată, neglijată şi dispreţuită. Şi Dumnezeu va 
îndepărta mărturiile acestea de la popor, îl va lipsi de putere şi-l va 
umili. 

Am visat că, în timp ce vorbeam, puterea lui Dumnezeu a venit 
asupra mea în maniera cea mai remarcabilă, şi am fost deposedată 
de toată puterea, totuşi n-am avut nici o vedenie. Am crezut că soţul 
meu stătea în faţa poporului şi a exclamat: „Aceasta este puterea 
minunată a lui Dumnezeu. El a făcut mărturiile mijloace puternice 
spre a se ajunge la suflete, şi El va lucra şi mai puternic prin ele 
decât a făcut până acum. Cine vrea să fie de partea Domnului?“ 

Am visat că, imediat, o mare parte dintre ei au sărit în picioare şi 
au răspuns chemării. Alţii stăteau tăcuţi, unii au manifestat dispreţ şi 
derâdere, şi câţiva păreau complet impasibili. Unul s-a ridicat alături 
de mine şi a spus: „Dumnezeu te-a ridicat şi ţi-a dat cuvinte să 
vorbeşti poporului şi să ajungi la inimi, cum El n-a mai dat nimănui 
altcuiva. El a formulat mărturii care să vină în întâmpinarea cazurilor 
care au nevoie de ajutor. Tu trebuie să fii impasibilă faţă de dispreţ, 
derâdere, mustrare şi critică. Pentru ca să fii unealta specială a lui 
Dumnezeu, tu nu trebuie să te sprijini de nimeni, ci să atârni numai 
de EI, şi, ca viţa agăţată, lasă cârceii tăi să se încolăcească în jurul 
Lui. El va face din tine o unealtă prin care să comunice poporului 
lumina Lui. Zilnic, trebuie să aduni putere de la Dumnezeu, pentru 
ca să fii întărită, iar mediul tău înconjurător să nu poată eclipsa 
sau întuneca lumina pe care El a îngăduit să strălucească asupra 
poporului, prin tine. Ținta specială a lui Satana este aceea de a 
împiedica să vină aceasta lumină la poporul lui Dumnezeu, care are 
atât de mare nevoie de ea, în mijlocul pericolelor acestor zile de pe 
urmă. 

Succesul tău se află în simplitatea ta. De îndată ce te depărtezi 
de aceasta şi-ţi formulezi mărturia spre a veni în întâmpinarea cuiva, 
puterea ta a dispărut. În acest veac, aproape orice are o aparenţă 
înşelătoare şi ireală. Lumea este plină de mărturii date spre a în- 
cânta pentru un moment, şi pentru a înălța eul. Mărturia ta are un 
caracter diferit. Ea se coboară la amănuntele cele mici ale vieţii, 

menţinându-i pe cei slabi în credinţă să nu moară, şi întipăreşte 
asupra credincioşilor necesitatea de a străluci ca lumini în lume. 

Dumnezeu ţi-a dat mărturia, pentru ca să prezinţi înaintea celui 
abătut şi a păcătosului adevărata lui stare şi pierderea imensă suferită 
de el prin continuarea vieţii de păcat. Dumnezeu a imprimat aceasta 
asupra ta, dezvăluind înaintea ta o viziune cum n-a mai făcut nici 
unuia care se află acum în viaţă, şi, după lumina pe care El ţi-a dat-o, 
vei fi responsabilă faţă de El. «Nici prin putere, nici prin tărie, ci 
prin Duhul Meu, — zice Domnul oştirilor» ( Zaharia 4, 6 ) Înalţă-ţi 
glasul ca o trâmbiţă, şi arată poporului Meu nelegiuirile lui, şi casei 
lui Israel păcatele e1.“ 

Visul acesta a avut o influenţă puternică asupra mea. Când m-am 
trezit, deprimarea mea dispăruse, spiritul meu era bucuros şi am 
dobândit o mare pace. Infirmităţile care m-au făcut incapabilă de 
muncă au fost îndepărtate, şi am căpătat o putere şi o vigoare faţă 
de care am fost o străină timp de luni de zile. Mie mi s-a părut că 
îngerii lui Dumnezeu au fost însărcinaţi să-mi aducă o uşurare. O 
recunoştinţă negrăită mi-a umplut inima pentru această schimbare 
mare, de la deznădejde la lumină şi fericire. Ştiam că ajutorul a venit 
de la Dumnezeu. Manifestarea aceasta mi-a apărut ca o minune a 
îndurării lui Dumnezeu şi eu nu vreau să fiu nerecunoscătoare pentru 
bunătatea Lui iubitoare. 

Efeseni 3, 6.7 : „Că adică neamurile sunt împreună moştenitoare 
cu noi, alcătuiesc un singur trup cu noi şi au parte cu noi la aceeaşi 
făgăduinţă în Hristos Isus, prin Evanghelia aceea, al cărei slujitor am 
fost făcut eu, după darul harului lui Dumnezeu, dat mie prin lucrarea 
puterii Lui.“ 

„Al cărei slujitor am fost făcut eu“, nu numai să prezint adevărul, 
ci să-l şi practic în viaţă. 

„ŞI să pun în lumină înaintea tuturor care este isprăvnicia acestei 
taine ascunse din veacuri în Dumnezeu“ ( Ver 9 ). Aceasta nu se 
referă numai la cuvinte exprimate de limbă; nu este vorba doar de 
o vorbire şi o rugăciune elocventă, ci a-L face cunoscut pe Hristos, 
a-L avea pe Hristos în inima noastră şi a-L face cunoscut celor care 
ascultă. 

„Pe El Îl propovăduim noi, şi sfătuim pe orice om, şi învăţăm 
pe orice om în toată înţelepciunea, ca să înfăţişăm pe orice om, 
desăvârşit în Hristos Isus. Iată la ce lucrez eu, şi mă lupt după 
lucrarea puterii Lui, care lucrează cu tărie în mine.“ ( Coloseni 1, 
28.29 ) Ceea ce face o impresie sensibilă asupra celor ce ascultă este 
lucrarea lui Dumnezeu, harul de la Dumnezeu, realizat şi simțit, care 
înfrumuseţează viaţa şi faptele. 

Dar nu este numai atât. Mai sunt şi alte lucruri de luat în seamă, 
lucruri în care unii au fost neglijenţi, dar care sunt importante, în 
lumina în care mi-au fost prezentate mie. Impresiile pe care pastorii 
le fac asupra oamenilor, prin comportamentul lor la amvon şi prin 
atitudinea şi felul lor de a vorbi. Dacă lucrurile acestea sunt aşa 
cum doreşte Dumnezeu să fie, impresia pe care ele o fac va fi în 
favoarea adevărului; mai ales acea grupă care a ascultat la poveşti va 
fi favorabil impresionată. Este important ca manierele pastorului să 
fie modeste şi demne, menţinându-se la înălțimea adevărului sfânt, 
pe care îl propovăduieşte, ca să poată fi făcută o impresie favorabilă 
asupra celor care nu sunt înclinați, în mod natural, spre religie. 

Atenţia la îmbrăcăminte este un punct principal. Aici s-a văzut o 
lipsă la pastorii care cred adevărul prezent. Îmbrăcămintea unora a 
fost chiar dezordonată. Nu numai că a existat lipsă de gust şi ordine 
în aranjarea îmbrăcăminţii într-o manieră potrivită asupra persoanei, 
şi culorile nu erau corespunzătoare şi potrivite pentru un slujitor al 
lui Hristos, ci îmbrăcămintea unora era chiar murdară. Unii pastori 
poartă o vestă de culoare deschisă, în timp ce pantalonii lor sunt 
de culoare închisă, sau o vestă de culoare închisă şi pantaloni de 
culoare deschisă, fără nici un gust sau aranjament ordonat al îm- 
brăcăminţii când vin înaintea poporului. Oamenii aceştia predică 
poporului. Pastorul le dă un exemplu de ordine, şi le prezintă sim- 
plitatea bunei cuviinţe şi a gustului în îmbrăcămintea lor, sau le dă 
lecţii de nepăsare şi lipsă de gust, pe care ei sunt în primejdia de a le 
urma? 

Materialul negru sau de culoare mai închisă este mai potrivit 
pentru un pastor la amvon şi va face o impresie mai bună asupra 
poporului decât ar face o combinaţie de două sau trei culori diferite 
în îmbrăcămintea lui. 

Am fost îndreptată la copiii lui Israel din vechime şi am văzut că 
Dumnezeu a dat directive specifice cu privire la materialul şi stilul 
de îmbrăcăminte care să fie purtată de către cei care au slujit înaintea 
Lui. Dumnezeul cerurilor, al cărui braţ pune în mişcare lumea, care 
ne susţine pe noi şi ne dă viaţă şi sănătate, ne-a dat dovadă că el 
poate fi onorat sau dezonorat prin îmbrăcămintea celor care slujesc 
înaintea Lui. El i-a dat lui Moise directive speciale cu privire la tot 
ceea ce era în legătură cu slujirea Lui. El a dat instrucţiuni chiar în 
ceea ce priveşte aranjarea casei lor şi a specificat îmbrăcămintea pe 
care s-o poarte cei care slujeau în slujba Lui. Ei trebuia să păstreze 
ordine peste tot şi mai ales să păstreze curăţenia. 

Citiţi instrucţiunile date lui Moise spre a fi făcute cunoscute 
copiilor lui Israel, când Dumnezeu avea să coboare pe munte şi să 
rostească în auzul lor Legea Lui cea sfântă. Ce a poruncit El lui Mo- 
ise că trebuia să facă poporul? Să fie gata a treia zi; pentru că a treia 
zi, a spus El, Domnul va coborî pe munte în văzul întregului popor. 
Trebuia să hotărască anumite margini de jur împrejurul muntelui. „Şi 
Domnul a zis lui Moise: «Du-te la popor, sfinţeşte-i azi şi mâine, şi 
pune-i să-şi spele hainele».“ ( Exodul 19, 10 ). Dumnezeul cel mare 
şi puternic, care a creat Edenul cel frumos şi tot ceea ce era plăcut 

în el, este un Dumnezeu al ordinei; El doreşte ordine şi curățenie la 
poporul Său. Acel Dumnezeu puternic l-a trimis pe Moise să spună 
poporului să-şi spele hainele, ca să nu fie necurăţie pe îmbrăcămintea 
lor şi în jurul persoanei lor, când vin înaintea Domnului. Şi Moise a 
coborât de pe munte la popor şi ei şi-au spălat hainele după porunca 
lui Dumnezeu. 

Şi pentru a le arăta cât de atenţi trebuia să fie cu privire la 
curăţenie, Moise a trebuit să pună un lighean între cortul întâlnirii şi 
altar, „şi a pus în el apă pentru spălat“ ( Exodul 40, 30 ). Şi Moise, 
şi Aaron, şi fiii lui Aaron, care slujeau înaintea Domnului, trebuia 
să-şi spele mâinile şi picioarele în ea când intrau în cortul întâlnirii 
şi când mergeau înaintea Domnului. 

Aceasta a fost porunca marelui şi puternicului Dumnezeu. Nu 
trebuia să fie nimic neglijat şi dezordonat la cei care apăreau înaintea 
Lui, când veneau în sfânta Lui prezenţă. Şi de ce se cerea aceasta? 
Care era scopul acestei atenţii totale? Era aceasta numai pentru 
a obţine aprobarea Lui? Motivul care mi-a fost prezentat mie era 
acesta: ca asupra poporului să poată fi făcută o impresie bună. Dacă 
cei care slujesc în lucrarea sfântă n-ar reuşi să manifeste grijă şi 
respect faţă de Dumnezeu, în îmbrăcămintea şi comportamentul 
lor, poporul şi-ar pierde veneraţia şi respectul pentru Dumnezeu 
şi serviciul Lui cel sfânt. Dacă preoţii arătau mare respect faţă de 
Dumnezeu, prin faptul că erau foarte atenţi şi foarte deosebiți când 
veneau înaintea prezenţei Sale, aceasta dădea poporului o idee înaltă 
despre Dumnezeu şi cerinţele Lui. Aceasta le arăta că El era sfânt; 
că lucrarea Lui era sacră; şi că tot ce este în legătură cu lucrarea 
Lui trebuie să fie sfânt; că trebuie să fie liber de orice impuritate şi 
necurăţie şi că orice mânjitură trebuie să fie îndepărtată de la cei 
care se apropie de Dumnezeu. 

From the light that has been given me, there has been a careless- 
ness in this respect. I might speak of it as Paul presents it. It is carried 
out in will-worship and neglecting of the body. But this voluntary 
humility, this will-worship and neglecting of the body, is not the 
humility that savors of heaven. That humility will be particular to 
have the person and actions and apparel of all who preach the holy 
truth of God, right and perfectly proper, so that every item connected 
with us will recommend our holy religion. The very dress will be a 

recommendation of the truth to unbelievers. It will be a sermon in 
itself. 

But things that are wrong often transpire in the sacred desk. One 
minister conversing with another in the desk before the congregation, 
laughing and appearing to have no burden of the work, or lacking 
a solemn sense of his sacred calling, dishonors the truth and brings 
the sacred down upon the low level of common things. The example 
tends to remove the fear of God from the people and to detract 
from the sacred dignity of the gospel which Christ died to magnify. 
According to the light that has been given me, it would be pleasing 
to God for ministers to bow down as soon as they step into the pulpit, 
and solemnly ask help from God. What impression would that make? 
There would be solemnity and awe upon the people. Their minister 
is communing with God; he is committing himself to God before he 
dares to stand before the people. Solemnity rests upon the people, 
and angels of God are brought very near. Ministers should look to 
God the first thing as they come into the desk, thus saying to all: 
God is the source of my strength. 

Un pastor care este neglijent cu îmbrăcămintea lui îi răneşte 
privinţa aceasta trebuie să-şi corecteze greşelile şi să fie mai precauţi. 
În cele din urmă, pierderea sufletelor se va datora neorânduielii 
pastorului. Prima apariţie a afectat poporul, defavorabil, pentru că 
nu putea face nici o legătură între înfăţişarea pastorului şi adevărurile 
pe care le prezenta. Îmbrăcămintea a fost împotriva lui; şi impresia 
lăsată era că poporul pe care îl reprezenta el era un grup de neglijenţi, 
care nu se interesau de îmbrăcămintea lor, şi ascultătorii nu voiau să 
aibă nimic de-a face cu astfel de oameni. 

După lumina care mi-a fost dată, în această privinţă a existat 
o neglijenţă vădită în mijlocul poporului nostru. Uneori, pastorii 
stau la amvon cu părul dezordonat, care arată de parcă pieptenele şi 
peria nu ar fi luat contact cu el timp de o săptămână. Dumnezeu este 
dezonorat când cei care se angajează în slujba sacră a Lui sunt atât 
de nepăsători faţă de înfăţişarea lor. în vechime, preoților li se cerea 
să aibă veşmintele lor într-un stil special spre a sluji în locul sfânt şi a 
îndeplini slujba de preot. Trebuia să aibă veşminte după lucrarea lor 
şi Dumnezeu a specificat clar cum trebuia să fie acestea. Ligheanul 
era pus între altar şi cortul întâlnirii, pentru ca înainte ca ei să vină în 

prezenţa lui Dumnezeu, în văzul adunării, să-şi poată spăla mâinile 
şi picioarele. Ce impresie avea să facă aceasta asupra poporului? 
Aceasta trebuia să le arate că fiecare firicel de praf trebuia îndepărtat 
înainte ca ei să poată veni în prezenţa lui Dumnezeu; pentru că El era 
atât de înalt şi sfânt, încât, dacă ei nu se conformau acestor condiţii, 
avea să urmeze moartea. 

Dar priviţi la felul de îmbrăcăminte al unora dintre pastorii noştri 
de astăzi. Unii dintre cei care slujesc lucrurilor sfinte îşi aranjează în 
aşa fel îmbrăcămintea, încât, într-o oarecare măsură, aceasta nimi- 
ceşte influenţa muncii lor. Există o lipsă de gust privind culoarea şi 
simplitatea corespunzătoare. Care este impresia pe care o face o ast- 
fel de manieră în îmbrăcăminte? Este aceea că lucrarea în care sunt 
angajaţi nu este considerată mai sacră şi mai înaltă decât munca obiş- 
nuită, ca aratul holdei. Prin exemplul lui, pastorul coboară lucrurile 
sacre la nivelul lucrurilor obişnuite. 

Influenţa unor astfel de pastori nu-l place lui Dumnezeu. Dacă 
cineva este adus să primească adevărul prin munca pastorului, acesta 
îl imită adesea pe predicatorul său şi se coboară la acelaşi nivel 
ca şi el. Va fi mai greu să-i remodelezi pe aceştia şi să îi aduci la 
poziţia cea bună şi să-i înveţi ordinea şi iubirea de disciplină, decât 
să converteşti la adevăr bărbaţi şi femei care nu au auzit niciodată de 
el. Domnul cere ca slujitorii lui să fie cuminţi şi sfinţi, să reprezinte 
corect principiile adevărului în propria lor viaţă, şi, prin exemplul 
lor, să-i aducă pe alţii la un nivel înalt. 

Domnul cere ca toţi cei care mărturisesc a fi poporul ales al 
Lui, deşi nu sunt predicatori ai adevărului, să fie atenţi la păstrarea 
curăţeniei personale, şi a curăţeniei şi ordinei în casele şi depen- 
dinţele locuinţei lor. Noi suntem exemple pentru lume, epistole vii, 
cunoscute şi citite de toţi oamenii. Dumnezeu le cere tuturor celor 
care mărturisesc evlavia, şi mai ales celor care îi învaţă adevărul pe 
alții, să se ferească de orice aparenţă rea. 

Din lumina pe care am avut-o, slujba de pastor este o slujbă 
înaltă şi sacră, iar cei care acceptă această poziţie trebuie să-L aibă 
pe Hristos în inima lor şi să dea dovadă de dorinţa serioasă de a-L 
reprezenta pe Dumnezeu cu vrednicie înaintea poporului în toate 
faptele lor, în îmbrăcămintea lor şi chiar în maniera lor de a vorbi. Ei 
trebuie să vorbească respectuos. Unii nimicesc impresia solemnă pe 
care o pot face asupra poporului, prin ridicarea glasului la foarte mare 

înălțime, ţipând şi strigând adevărul. Când este prezentat în felul 
acesta, adevărul pierde mult din dulceaţa lui, din forța şi solemnitatea 
lui. Dar când glasul este corect armonizat, dacă are solemnitate şi 
este adaptat să fie chiar patetic, el va produce o mult mai bună 
impresie. Acesta a fost timbrul vocii în care Hristos i-a învăţat pe 
ucenicii Săi; El a vorbit într-o manieră patetică. Dar ce face această 
strigare tare? Ea nu face decât să provoace o senzaţie neplăcută 
pentru ascultători şi să irosească organele vocale ale vorbitorului. 
Timbrul vocii are mult de-a face cu influențarea inimilor celor care 
ascultă. 

Mulţi dintre cei care ar putea fi oameni de folos îşi folosesc forţa 
vitală şi îşi nimicesc plămânii şi organele vocale prin felul lor de 
a vorbi. Unii pastori au apucat obiceiul de a spune repede ceea ce 
au de spus, ca şi când aveau de repetat lecţia şi se grăbeau să treacă 
prin ea cât mai repede posibil. Aceasta nu este cea mai bună manieră 
de vorbire. Folosind atenţia cuvenită, fiecare pastor se poate educa 
pe sine să vorbească clar şi impresionant, fără să debiteze în grabă 
o mulțime de cuvinte, fără să-şi ia timp să respire. El trebuie să 
vorbească într-o manieră moderată, pentru ca poporul să poată reţine 
ideile, în timp ce el le prezintă. Dar când se trece repede prin subiect, 
oamenii nu pot reţine ideile şi nu au timp să primească impresia care 
este atât de important ca ei să o aibă; nu există nici timp ca adevărul 
să îi impresioneze, cum i-ar impresiona altfel. 

A vorbi din gât, lăsând cuvintele să iasă din partea superioară 
a organelor vocale, uzându-le şi iritându-le tot timpul, nu este cea 
mai bună cale de păstrare a sănătăţii sau de creştere a eficienţei 
acestor organe. Trebuie să inspirați complet şi să lăsaţi ca acţiunea 
să vină din partea muşchilor abdominali. Plămânu să fie numai 
mijlocul, dar să nu depindeţi de ei pentru a face lucrarea. Dacă lăsați 
ca toate cuvintele voastre să vină din adâncime, exercitând muşchii 
abdominali, puteţi vorbi la mii de oameni cu tot atâta uşurinţă cu 
care puteţi vorbi la zece. 

Unii dintre predicatorii noştri se omoară prin rugăciune obo- 
sitoare şi vorbire tare, când un ton mai scăzut al vocii ar face o 
impresie mai bună şi ar economisi şi propria lor putere. Ei bine, 
în timp ce, fără să ţineţi seama de legile vieţii şi ale sănătăţii, voi 
mergeţi înainte, urmând după impulsul de moment, să nu-L învinuiți 
pe Dumnezeu dacă vă ruinaţi sănătatea. Mulţi dintre voi irosiţi timp 

şi putere cu preliminarii lungi şi scuze, când începeţi să vorbiţi. În 
loc să vă cereţi scuze, pentru că sunteţi pe punctul de a vă adresa po- 
porului, trebuie să vă începeţi lucrarea ca şi când Dumnezeu ar avea 
ceva pentru voi, ceva de spus poporului. Unii folosesc aproape o 
jumătate de oră pentru a-şi cere scuze; în felul acesta, timpul este ri- 
sipit, şi când ajung la subiectul lor, unde ei sunt doritori să grăbească 
prezentarea punctelor de adevăr, poporul este obosit şi nu mai poate 
să vadă puterea lor sau să fie impresionat de ele. Voi trebuie să faceţi 
din punctele principale ale adevărului prezent pietre kilometrice, ca 
poporul să le înţeleagă. Atunci el va înţelege argumentele pe care 
doriţi să le prezentaţi şi poziţiile pe care doriţi să le susțineţi. 

Mai există o altă grupă care se adresează poporului pe un ton 
plângăreţ. Inimile lor nu sunt înduioşate de Duhul lui Dumnezeu şi 
ei cred că trebuie să facă impresie prin arătarea smereniei. Un astfel 
de procedeu nu înalţă lucrarea de slujire a Evangheliei, ci o coboară 
şi o degradează. Pastorii trebuie să prezinte adevărul cu lumină de 
sus. Ei trebuie să vorbească în aşa fel, încât să-L reprezinte corect 
pe Hristos şi să păstreze demnitatea potrivită pentru slujitorii Lui. 

Rugăciunile lungi, făcute de unii pastori au fost un mare eşec. A 
te ruga considerabil de lung, aşa cum fac unii, este cu totul nepotrivit. 
Ei fac rău gâtlejului şi organelor vocale şi apoi vorbesc despre rui- 
narea sănătăţii datorită muncii grele. Ei îşi fac rău lor înşişi când nu 
este necesar. Mulţi simt că rugăciunea face mai mult rău organelor 
vocale decât conversaţia. Aceasta este urmarea poziţiei nenaturale a 
corpului şi a modului de ţinere a capului. Ei pot să stea în picioare şi 
să discute fără să se simtă vătămaţi. Poziţia la rugăciune trebuie să 
fie perfect naturală. Rugăciunea lungă oboseşte şi nu este conformă 
cu Evanghelia lui Hristos. O jumătate sau chiar un sfert de oră este 
mult prea mult. Timp de câteva minute este destul de mult pentru a 
aduce cazul vostru înaintea lui Dumnezeu şi a-i spune ceea ce doriţi; 
şi puteţi să mulţumiţi poporul, în loc să-l obosiţi şi să micşoraţi inte- 
resul lui pentru devoțiune şi rugăciune. Ei pot să fie reîmprospătaţi 
şi întăriţi, în loc să fie epuizați. 

Mulţi au făcut o greşeală în exercițiile lor religioase, rugându-se 
lung şi predicând lung, pe un ton înalt, cu glas forţat, cu un efort şi 
un timbru nenatural al vocii. Pastorul s-a obosit fără să fie nevoie 
şi a întristat cu adevărat poporul prin exerciţiu muncit din greu, 
care nu este deloc necesar. Pastorii trebuie să vorbească într-o astfel 

de manieră, încât să impresioneze poporul. Învățăturile lui Hristos 
au fost impresionante şi solemne. Glasul Lui era melodios. Oare 
să nu căutăm noi să avem, ca şi Hristos, melodie în glasul nostru? 
El a avut o influenţă mare, pentru că era Fiul lui Dumnezeu. Noi 
suntem aşa de mult sub EI şi atât de deficitari, încât, făcând ce putem 
cel mai bine, eforturile noastre vor fi totuşi sărace. Noi nu putem 
câştiga şi poseda influenţa pe care a avut-o El; dar de ce să nu ne 
educăm spre a veni cât mai aproape de Model, în măsura în care 
este posibil pentru noi să facem acest lucru, pentru ca să putem 
avea cea mai mare influenţă asupra poporului? Cuvintele noastre, 
acţiunile noastre, comportamentul nostru, îmbrăcămintea noastră, 
totul trebuie să predice. Noi trebuie să vorbim poporului nu numai 
prin cuvinte, ci orice lucru care aparţine fiinţei noastre trebuie să fie 
o predică pentru ei, să facă o impresie bună asupra lor, şi ca adevărul 
vorbit să poată fi luat la casele lor. În felul acesta, credinţa noastră 
se va afla într-o lumină mai bună în faţa obștii. 

Niciodată n-am înţeles mai mult decât înţeleg astăzi înaltul ca- 
racter al lucrării, caracterul ei sacru, sfinţenia ei şi importanţa ca 
fiinţa noastră să corespundă cu ea. Nevoia o văd în mine însămi. 
Eu trebuie să primesc o nouă împuternicire, o ungere nouă, altfel 
nu pot continua să-i instruiesc pe alţii. Trebuie să ştiu că umblu cu 
Dumnezeu. Trebuie să ştiu să umblu cu taina evlaviei. Trebuie să ştiu 
că harul lui Dumnezeu este în inima mea, că viaţa mea corespunde 
cu voinţa Lui, că merg pe urmele paşilor Lui. Atunci cuvintele mele 
vor fi adevărate şi acţiunile mele corecte. 

Dar mai este încă un punct pe care aproape l-am uitat. Este 
influenţa pe care trebuie să o exercite predicatorul în slujirea lui. 
Lucrarea lui nu este numai de a se afla la amvon. Aceasta doar începe 
acolo. El trebuie să meargă la familii, să-L ducă acolo pe Hristos, 
să ducă acolo predicile sale, să le ducă în afară, prin cuvintele şi 
acţiunile sale. Când vizitează o familie, trebuie să se intereseze de 
situaţia ei. Nu este el păstorul turmei? El trebuie să discute cu toţi 
membrii turmei, ca să afle situaţia lor, dar şi cu copiii, ca s-o afle 
şi pe-a lor. Un pastor trebuie să hrănească turma peste care l-a pus 
Dumnezeu supraveghetor. 

Ar fi plăcut să intri în casă să studiezi. Dar, dacă faci acest lucru 
neglijând lucrarea pe care te-a însărcinat Dumnezeu s-o duci la 
îndeplinire, faci rău. Niciodată să nu mergi la o familie fără să-i 

înveţi pe toţi să se adune, şi să te pleci cu ei în rugăciune înainte de 
a pleca. Interesează-te de sănătatea sufletului lor. Ce face un medic 
priceput? El se interesează de amănuntele cazului, şi apoi caută să-i 
prescrie leacuri. Tot aşa şi medicul sufletului trebuie să se intereseze 
de bolile spirituale de care sunt afectaţi membrii turmei sale, apoi 
să înceapă lucrarea de prescriere a leacurilor şi să ceară ca Marele 
Medic să-i vină în ajutor. Daţi-le ajutorul de care au nevoie. Astfel 
de pastori vor primi tot respectul şi cinstea datorate lor ca slujbaşi 
ai lui Hristos. Şi lucrând pentru alţii, propriul lor suflet va fi păstrat 
viu. Ei trebuie să obțină putere de la Dumnezeu pentru a o putea 
împărtăşi celor cărora le vor sluji. 

Fie ca Domnul să ne ajute să-L căutăm cu toată inima; doresc 
să pot aduna în fiecare zi razele divine de sus, care emană de la 
tronul lui Dumnezeu şi strălucesc de pe faţa lui Isus Hristos, şi să le 
răspândesc în jurul meu pe cale. Doresc să fiu întru-totul lumină în 
Domnul. 


Iubirea de câştig 


Iubite frate B: De două ori am început o mărturie pentru tine, 
dar din lipsă de timp n-am fost în stare să o completez. Nu trebuie 
să o mai amân, pentru că sunt dureros de împovărată de cazul tău. 
Am scris o mărturie pentru câţiva dintre pastori şi, deoarece cazul 
lor îmi revine în minte, înţeleg întru-totul că situaţia lor este de 
plâns. Cazul tău nu face excepţie. Iubirea de câştig, iubirea de bani, 
devine principală la mulţi dintre pastorii noştri, care mărturisesc a fi 
reprezentanţi ai lui Hristos. 

Exemplul acestora devine de aşa natură că poporul se descura- 
jează. 

Unii dintre pastorii noştri stau direct în calea înaintării lucrării 
lui Dumnezeu, şi poporul care priveşte la ei, ca la nişte exemple este 
abătut de la Dumnezeu. Cam acum doi ani, eu am arătat primejdiile 
pastorilor noştri şi rezultatele umblării lor asupra cauzei lui Dum- 
nezeu. Eu am vorbit în termeni generali despre aceste lucruri, dar 
cei mai vinovaţi sunt ultimii care să aplice mărturiile la ei înşişi. 
Unii sunt atât de orbiţi de propriul lor interes egoist, încât pierd din 
vedere caracterul înalt al lucrării lui Dumnezeu. 

Frate B., viaţa ta a fost aproape un eşec. Tu aveai talentele in- 
fluenţei, dar nu le-ai îmbunătăţit cu cel mai bun efect. În familia 
ta n-ai reuşit; ai lăsat lucrurile în dezordine şi aceleaşi lipsuri se 
simt şi în comunitate. Domnul ţi-a dat lumină cu privire la negli- 
jarea datoriei tale în familie şi calea pe care ar trebui să o urmezi 
pentru a răscumpăra trecutul. Deficienţele ţi-au fost arătate, dar tu 
n-ai simţit păcătoşenia de a-i duce pe copii în lumea viitoare, fără 
educaţie adecvată. Tu le-ai scuzat greşelile, păcatele şi umblarea lor 
capricioasă şi nesănătoasă, şi te-ai mângâiat cu ideea că, încetul cu 
încetul, se vor îndrepta. 

Eli reprezintă exact cazul tău. Ocazional, i-ai mustrat pe copiii 
tăi, spunând: De ce faceţi atâta rău? Dar nu ţi-ai exercitat autoritatea 
de tată, ca preot al familiei, să porunceşti şi să faci astfel încât 
cuvintele tale să fie lege în familie. Toleranţa ta şi a soţiei tale faţă 

de copiii voştri v-a făcut să neglijaţi datoria solemnă care vă revine 
ca părinţi. 

Frate B., asupra ta apasă o dublă obligaţie; ca slujitor al lui 
Dumnezeu, trebuie să conduci bine propria ta casă şi să-i aduci 
pe copiii tăi la supunere. Tu ai fost mulţumit cu talentul lor şi le- 
ai scuzat greşelile. Păcatul din ei n-a apărut prea păcătos. Tu L- 
ai nemulţumit pe Dumnezeu şi aproape că ţi-ai ruinat copiii prin 
neglijarea datoriei tale şi ai continuat această neglijenţă după ce 
Domnul te mustrase şi te sfătuise. Răul făcut cauzei lui Dumnezeu 
de influenţa familiei tale în diferitele locuri pe unde ai locuit este 
mai mare decât binele pe care l-ai îndeplinit. Tu ai fost orbit şi 
înşelat de Satana în ce priveşte familia ta. Tu şi soţia ta aţi făcut din 
copii egalii voştri. Ei au făcut ce le-a plăcut. Aceasta a fost pentru 
tine un cusur regretabil în lucrarea ta, ca slujbaş al lui Hristos, şi 
neglijarea sarcinii tale de a-i aduce la supunere pe copiii tăi a dus 
la un rău şi mai mare, care ameninţă să nimicească folosirea ta. Tu 
nu slujeai cauzei lui Dumnezeu, ci te slujeai mai mult pe tine însuţi. 
Cauza lui Dumnezeu lâncezea; tu îţi imaginai şi făceai planuri cum 
datoriei tale. Dacă în timpul slujirii tale ai fi luat o poziţie de a clădi 
această lucrare, dacă ai fi dat un exemplu pentru slujirea cauzei lui 
Dumnezeu, fără a ţine seama de propriul tău interes, şi dacă ai fi 
ajuns epuizat prin devotamentul faţă de ea, umblarea ta ar fi fost mai 
scuzabilă, deşi chiar şi atunci ea n-ar fi fost aprobată de Dumnezeu. 
Dar când lipsurile tale au fost atât de evidente în unele lucruri, şi 
cauza lui Dumnezeu a suferit atât de mult din cauza exemplului pe 
care l-ai dat prin neglijenţa de a-ţi face datoria în familia ta, în faţa 
lui Dumnezeu, aceasta este dureros pentru tine, ca pe faţă să slujeşti 
cauza, şi totuşi să faci din interesele tale egoiste țelul principal. 

În munca ta, ai trezit adesea interes şi, tocmai în punctul când 
lucrarea putea să aibă cel mai mare avantaj, ai permis ca interesele 
căminului tău să te atragă de la lucrarea lui Dumnezeu. În multe ca- 
zuri, tu n-ai stăruit să-ţi continui eforturile până aveai să fii mulţumit 
că toţi s-au hotărât pentru sau împotriva adevărului. Nu este o tactică 
înţeleaptă să începi o luptă împotriva puterii lui Satana şi să părăseşti 
fără glorie terenul în toiul luptei, dând astfel duşmanului ocazia de a- 
i lega şi mai sigur pe cei care erau pe punctul de a-i părăsi rândurile, 
ca să ocupe poziţia lor de partea lui Hristos. Interesul acela, o dată 

întrerupt, nu mai poate fi niciodată trezit din nou. Poate că la câţiva 
se mai poate ajunge, dar marea majoritate nu mai poate fi niciodată 
afectată şi nici inima lor înduioşată prin prezentarea adevărului. 

Pastorul C. şi-a pierdut influenţa şi puterea adevărului, 
angajându-se în speculaţii, şi aceasta în dezacord cu fraţii lui. 
Aceasta a fost deosebit de neplăcut pentru Dumnezeu la un slu- 
jitor al lui Hristos. Dar şi tu ai făcut acelaşi lucru. Ai făcut din 
umblarea pastorului C. o scuză pentru iubirea ta faţă de negustorie. 
Tu ţi-ai îndreptăţit calea de a te avantaja din cauza altor pastori care 
au urmat aceeaşi cale. Ceilalţi pastori nu sunt criterii pentru tine. 
Dacă ei au o influenţă rea, şi se lipsesc de aprobarea lui Dumnezeu 
şi de încrederea fraţilor lor, calea lor trebuie evitată. Exemplul tău 
este Hristos şi n-ai nici o scuză să iei ca pildă umblarea oamenilor 
greşiţi, dacă viaţa lor nu este conformă cu viaţa lui Hristos. Influenţa 
ta va fi mortală pentru cauza lui Dumnezeu, dacă continui să mergi 
pe aceeaşi cale pe care ai mers în ultimii câţiva ani. Negustoria ta 
şi adunarea de mijloace de la fraţii tăi, pe care nu le-ai câştigat prin 
muncă, este un mare păcat înaintea lui Dumnezeu. 

Unii s-au lipsit într-adevăr de mijloacele necesare pentru con- 
fortul familiilor lor, iar unii chiar şi de cele necesare vieţii, ca să te 
ajute pe tine, şi tu le-ai primit. Pavel scrie fraților lui din Filipi: „Să 
aveţi în voi gândul acesta, care era şi în Hristos Isus.“( Filipeni 2,5). 
„Fiecare din voi să se uite nu la foloasele lui, ci şi la foloasele altora.“ 
( Filipeni 2, 4 ). El scrie şi fraților lui din Corint: „Nimeni să nu-şi 
caute folosul lui, ci fiecare să caute folosul altuia.“ ( | Corinteni 10, 
24 ). Şi apoi spune cu tristeţe: „Ce-i drept, toți umblă după foloasele 
lor, şi nu după ale lui Hristos.“( Filipeni 2, 21 ) 

Spiritul pe care îl cultivi, de a căuta după interesul tău egoist, 
creşte în tine şi conversaţia ta este amestecată cu lăcomie. Pavel îi 
îndeamnă pe fraţii lor evrei: „Să nu fiți iubitori de bani. Mulţumiţi-vă 
cu ce aveţi, căci El Însuşi a zis: «Nicidecum n-am să te las, cu nici 
un Chip nu te voi părăsi»“ ( Evrei 13, 5 ). Tu ai sacrificat reputaţia 
şi influenţa ta unui spirit avar. Cauza prețioasă a lui Dumnezeu este 
făcută de ruşine datorită acestui spirit care a pus stăpânire pe pastorii 
ei. Tu eşti orb şi nu vezi cât de insultătoare sunt aceste lucruri pentru 
Dumnezeu. Dacă te-ai hotărât să intri în afaceri şi să obţii de la 
această lume tot ce poate să-ţi dea, fă aşa; dar n-o face sub masca 
de a-L predica pe Hristos. Timpul tău ori este consacrat cauzei lui 

Dumnezeu, ori nu este. Pentru tine a primat interesul propriu. Timpul 
pe care ar fi trebuit să-l consacri cauzei lui Dumnezeu este prea mult 
devotat intereselor tale personale, şi tu primeşti din vistieria lui 
Dumnezeu bani pe care nu i-ai câştigat prin muncă. Eşti dispus să 
primeşti bani de la cei care nu sunt aşa de înstăriți ca tine. Tu nu 
(ui seama de situaţia lor şi nu ai în inimă simpatie şi compasiune 
pentru ei. Nu cercetezi îndeaproape să vezi dacă cei care te ajută îşi 
pot permite să facă astfel. Adesea, ar fi mai potrivit să-i ajuţi tu pe 
cei de la care primeşti ajutor. Înainte ca lucrarea lui Dumnezeu să 
progreseze în mâinile tale, trebuie să fii un om transformat. Căminul 
şi grijile gospodăriei tale ţi-au ocupat mintea. Tu nu te-ai predat 
lucrării. Ca o scuză de a sta atât de mult acasă, ai spus că copiii 
tăi aveau nevoie de prezenţa şi îngrijirea ta şi că trebuia să fii cu ei 
pentru a aduce la îndeplinire lumina dată ţie în viziune. Dar, frate 
B., ai făcut tu acest lucru? Te scuzi, spunând că acum copiii tăi i-au 
ieşit de sub control, sunt prea mari pentru a le porunci. Aici greşeşti. 
Nici unul dintre copiii tăi nu este prea în vârstă pentru a-ţi respecta 
autoritatea şi pentru a asculta de poruncile tale, atâta timp cât se află 
sub acoperişul casei tale. Ce vârstă au avut copiii lui Eli? Ei erau 
bărbaţi căsătoriţi; şi lui Eli, ca tată şi preot al lui Dumnezeu i s-a 
cerut să le pună restricţii. 

Dar admițând că cei doi mai mari sunt în afara cortului tău, ei 
n-au fost aşa când Dumnezeu ţi-a trimis lumină că îi lăsai în voia lor, 
spre ruina lor şi că trebuia să-i disciplinezi. Dar tu ai trei copii mai 
mici, care merg pe calea păcătoşilor, neascultători, nerecunoscători, 
nesfinţi, iubitori de plăceri mai mult decât iubitori de Dumnezeu. 
Fiul cel mai tânăr al tău merge pe urmele fratelui său. Ce cale de 
urmat ai luat faţă de el? Îl educi tu în cele ale hărniciei şi utilității. 
Ai luat asupra ta lucrarea teribil de neglijată pentru a răscumpăra 
trecutul? Te temi de Cuvântul lui Dumnezeu? 

Neglijenţa ta din familie este surprinzătoare pentru unul care are 
Cuvântul scris al lui Dumnezeu şi mărturiile care au fost aduse în 
mod special pentru tine şi care îţi arătau neglijenţa. Fiul tău face 
ceea ce-i place. Tu nu-l opreşti. Tu nu l-ai educat şi nu l-ai instruit 
să poarte partea lui de povară în viaţă. El este un băiat rău din 
cauza neglijenţei tale. Viaţa lui este o ruşine pentru tatăl său. Tu îţi 
cunoşteai datoria, dar nu ţi-ai făcut-o. El n-are convingeri despre 
adevăr. El ştie că poate avea propria lui cale, şi Satana îi stăpâneşte 

mintea. Tu ai făcut din copiii tăi o scuză, ca să rămâi acasă; dar, frate 
B., pe primul loc sunt puse lucrurile acestei lumi. 

Cauza lui Dumnezeu nu se află aproape de sufletul tău, şi exem- 
plul pe care l-ai dat tu poporului lui Dumnezeu nu este vrednic de 
imitat. În Minessota, ei au nevoie de lucrători, nu de simpli pastori, 
care merg din loc în loc când le convine. Cauza lui Dumnezeu trebuie 
să aibă oameni gata să intre oricând în acţiune, care nu se vor lăsa 
împiedicaţi de la lucrarea lui Dumnezeu sau de la chemarea datoriei 
de nici un interes lumesc. Minessota este un câmp mare şi sunt mulţi 
susceptibili de a fi influenţaţi de adevăr. Dacă comunităţile ar putea 
fi aduse în stare de lucrare, complet instruite, de la ele ar străluci o 
lumină care ar vorbi în tot cuprinsul statului. Puteai să faci în Mines- 
sota de zece ori mai mult decât ai făcut. Dar între tine şi lucrarea lui 
Dumnezeu s-a interpus lumea, şi a împărţit interesul tău. În inima ta 
a apărut interesul egoist şi puterea adevărului a ieşit din ea. La tine 
este nevoie de o mare schimbare pentru a corespunde pentru lucrare. 
Ai îndeplinit doar puţină muncă reală, serioasă. Totuşi, căutai serios 
să obţii toţi banii pe care-i puteai obţine ca drept al tău. Te-ai întins 
prea departe; erai în căutarea propriului tău interes şi te-ai avantajat 
pe tine, prin dezavantajarea altora. De câtva timp, mergi în această 
direcție; şi, dacă nu eşti oprit, influenţa ta este terminată. Moses Hull 
a mers în această direcţie. Gândul lui era la lăcomie şi el a adunat 
toţi banii pe care i-a putut aduna. El nu s-a ţinut suficient de tare de 
adevăr ca să-şi poată birui egoismul. 

Când B.F.Snook a îmbrăţişat adevărul, el era foarte sărac. Su- 
fletele darnice se lipsesc de obiecte utile şi chiar de unele necesare 
vieții pentru a-l ajuta pe pastor, pe care îl cred a fi slujitorul credin- 
cios al lui Hristos. Ei fac toate acestea din bună credinţă, ajutându-l, 
ca şi cum l-ar ajuta pe Mântuitorul lor. Dar acestea erau mijloacele 
care îl ruinau pe om. El n-a fost un bărbat convertit cu adevărat. Cu 
cât primea mai mult, cu atât mai mare era dorinţa lui după bani. El 
aduna tot ce putea de la fraţii lui, până ce a fost ajutat, prin dărnicia 
lor, pentru o casă valoroasă; apoi, el a căzut de la credinţă şi a devenit 
cel mai amarnic vrăjmaş al celor care au fost atât de darnici cu el. 
Bărbatul acesta are să dea socoteală de banii pe care i-a luat de la 
credincioşii sinceri ai adevărului. El nu i-a jefuit pe ei, ci vistieria 
lui Dumnezeu. Noi nu-i dorim răul, pentru că „Dumnezeu va aduce 
orice faptă la judecată, şi judecata aceasta se va face cu privire la tot 

ce este ascuns, fie bine, fie rău.“ ( Eclesiastul 12, 14). El a umblat pe 
căile alese de inima lui şi plăcute ochilor săi, dar pentru toate aceste 
lucruri Dumnezeu îl va aduce la judecată. Toate lucrurile ascunse de 
întuneric vor fi aduse la lumină, şi gândurile ascunse ale inimii vor 
fi date pe faţă. 

Frate B., tu nu eşti ca oamenii aceştia. Noi nu te vom compara 
cu ei; dar dorim să-ţi spunem: Fereşte-te să mergi pe urmele lor, să 
fii cu gândul la iubirea de bani. Dorinţa pastorilor de a obţine bani 
pentru scopuri egoiste este o cursă pentru ei, şi, dacă vor continua 
cu ea, se va dovedi a fi distrugerea lor. Având privirea asupra eului, 
interesul lor pentru prosperitatea cauzei lui Dumnezeu şi iubirea lor 
pentru sufletele sărmane, vor fi din ce în ce mai mici. Ei nu pierd 
deodată interesul şi iubirea pentru adevăr. Îndepărtarea lor de cauza 
cea dreaptă este atât de gradată şi de pe nesimţite, încât adesea este 
greu să stabileşti timpul când a avut loc schimbarea în ei. 

Eu cred că umblarea ta este extrem de primejdioasă. Tu n-ai 
simţit nevoia de a ţine seama de lumina pe care ţi-a dat-o Dumnezeu, 
astfel încât să te trezeşti, să-ţi salvezi familia şi să îți îndeplineşti 
datoria ca tată şi preot al familiei tale. N-ai refuzat lumina dată, nu 
te-ai ridicat împotriva ei; dar ai refuzat să o duci la îndeplinire, pentru 
că nu era comod şi agreabil simţămintelor tale să faci acest lucru. 
De aceea ai fost ca Meroza. Tu nu te-ai ridicat să-L ajuţi pe Domnul, 
cu toate că problema avea consecinţe atât de vitale, încât să afecteze 
interesele veşnice ale copiilor tăi. şi-ai neglijat datoria. În privinţa 
aceasta ai fost un serv netrebnic. Simţi doar puţin cum priveşte 
Dumnezeu neglijenţa părinţilor de a-i instrui pe copiii lor. Dacă în 
această privinţă te-ai fi reformat, ai fi văzut necesitatea aceluiaşi 
efort de a menţine disciplina şi ordinea în biserică. Neglijenţa din 
familia ta a fost văzută şi în lucrurile din biserică. Tu nu poţi clădi 
biserica până ce nu eşti un om schimbat. 

Neglijarea luminii pe care ţi-a dat-o Dumnezeu te-a făcut, într-o 
anumită măsură, rob şi supus al înşelăciunilor lui Satana; ca urmare, 
pentru el a fost lăsată o uşă deschisă, ca să aibă acces la tine în 
alte privinţe şi să te facă să fii un om slab. El vede că a reuşit să-ţi 
orbească ochii pentru interesele familiei tale, făcându-te să neglijezi 
lumina pe care ţi-a dat-o Domnul. Apoi, Satana te-a încurcat în altă 
privinţă. Şi-a stimulat iubirea pentru negustorie, iubirea de câştig, 
şi astfel, interesul tău a fost împărțit faţă de lucrarea şi cauza lui 

Dumnezeu. Iubirea de Dumnezeu şi de adevăr în mod gradat devine 
de mai mică importanţă. Sufletele pentru care a murit Hristos au 
pentru tine mai mică valoare decât interesele tale vremelnice. Dacă 
continui să urmezi această cale, în curând vei deveni gelos, invidios 
şi sensibil, şi te vei îndepărta de adevăr, cum s-au îndepărtat şi alţii. 

Eşti nerăbdător să obţii de lucru în localitatea ta, sperând ca ceva 
să poată fi spus sau făcut spre a-i trezi pe copiii tăi. Tu ţi-ai neglijat 
datoria. Dacă iei asupra ta lucrarea neglijată timp atât de îndelungat, 
pe care Domnul ţi-a lăsat-o să o faci; dacă, prin Duhul lui Hristos, te 
vei ridica în mod hotărât să-ţi pui casa în ordine, atunci poţi spera că 
Dumnezeu va ajuta eforturilor tale şi va impresiona inimile familiei 
tale. În timp ce ai făcut din copiii tăi o scuză, ca să rămâi acasă, tu 
n-ai făcut lucrarea pe care ai prezentat-o ca scuză pentru a rămâne 
acasă. Tu nu i-ai disciplinat pe copiii tăi. În această privinţă, şi soţia 
ta este deficitară, de aceea cea mai mare nevoie este să fiţi în situaţia 
de a vă face datoria. Iubirea ei este de aşa natură că o va face să le 
îngăduie să facă cum le place, şi să-şi aleagă propria lor societate, 
care-i va duce la ruină. Prezenţa ta acasă, în timp ce îngădui copiilor 
tăi să facă cum le place, este mai rea pentru familie decât dacă ai fi 
fost departe de ei; şi aceasta are o influenţă şi mai rea asupra cauzei 
adevărului. 

Dumnezeu cheamă pentru cauza Sa lucrători sinceri, neegoişti şi 
dezinteresaţi, care vor susţine diferitele ramuri ale lucrării, precum 
câştigarea de abonaţi pentru reviste, învățându-i să-şi plătească la 
timp cotizaţiile, şi încurajându-i pe fraţi să menţină sistematic dărni- 
cia lor. Viaţa lui Hristos, care este exemplul nostru în toate lucrurile, 
a fost caracterizată prin sacrificiu, lepădare de sine, muncă şi bin- 
efacere. Lucrarea şi caracterul adevăratului pastor vor fi conforme 
cu viaţa lui Hristos. El a pus deoparte slava Sa, stăpânirea Sa cea 
înaltă, onoarea Sa, bogăţiile Sale şi S-a umilit pentru nevoile noastre. 
Noi nu putem egala exemplul Lui, dar ar trebui să-L imităm. Iubirea 
pentru sufletele pentru care a făcut Hristos acest mare sacrificiu ar 
trebui să-i stimuleze pe slujitorii Săi la străduinţă, la lepădare de 
sine şi efort perseverent, ca să poată fi conlucrători cu El în salvarea 
de suflete. Atunci lucrarea servilor lui Dumnezeu va fi fructuoasă, 
pentru că ei vor fi într-adevăr uneltele Sale. Puterea lui Dumnezeu 
va fi văzută asupra lor prin influenţa îndurătoare a Duhului Său. 
Dumnezeu vă va trezi şi vă va da putere să treceţi peste obstacole; 

să nu vă descurajaţi uşor; la nevoie, munciţi cum a făcut apostolul 
Pavel, în osteneli, în necazuri, în privegheri, uitând de slăbiciuni în 
profundul interes simţit pentru sufletele pentru care a murit Hristos. 

Unii din pastorii noştri profită de generozitatea fraţilor noştri 
pentru a se avantaja pe ei înşişi; şi făcând aşa, îşi pierd în mod trep- 
tat influenţa; exemplul lor în această privinţă nimiceşte încrederea 
fraţilor lor în ei. Aceştia închid efectiv uşa, aşa încât cei care au 
într-adevăr nevoie de ajutor, şi care sunt vrednici de el, nu-l pot 
obţine. Ei închid, de asemenea, uşa prin care se poate aştepta să 
fie susținută cauza. Mulţi din popor ajung descurajaţi când îi văd 
pe unii dintre pastori că manifestă un interes atât de mic pentru 
prosperitatea cauzei lui Dumnezeu. Ei nu văd un devotament pentru 
lucrare. Poporul este neglijat, şi cauza lâncezeşte din lipsă de lucrare 
eficientă şi bine condusă, pe care ei au tot dreptul să o aştepte din 
partea pastorilor lor. 

În dezamăgirea lor, unii dintre fraţi ajung la simţăminte de ne- 
răbdare şi disperare, când văd egoismul şi lăcomia manifestate de 
învățătorii lor. Poporul se află în avans faţă de mulţi dintre pastorii 
lor. Dacă pastorii manifestă un spirit de sacrificiu de sine şi iubire 
pentru suflete, mijloacele pentru cauză nu vor fi reţinute. Să urce 
pastorii la standardul cel mai înalt ca reprezentanţi ai lui Hristos 
şi vom vedea slava lui Dumnezeu însoţind prezentarea adevărului, 
iar sufletele vor fi constrânse să recunoască claritatea şi puterea lui. 
Cauza lui Dumnezeu trebuie să aibă prioritate. 

Frate, tu poţi face o lucrare bună. Tu cunoşti adevărul şi ai putea 
fi o mare binecuvântare pentru cauza adevărului prezent, dacă ai 
fi consacrat şi sfinţit pentru lucrare, neavând nici un interes egoist 
în afară de ea. Dumnezeu ţi-a încredinţat o răspundere sacră, ta- 
lente preţioase; şi dacă eşti găsit credincios faţă de răspunderea ta, 
îmbunătăţindu-ţi cu credincioşie talentele, nu vei fi dat de ruşine 
când va veni Stăpânul, care va cere atât capitalul, cât şi dobânda. Nu 
este sănătos să dispreţuieşti sau să nu ţii seama de lumina pe care a 
binevoit Dumnezeu să ţi-o dea. Tu trebuie să faci ceva ca să ajungi 
într-o poziţie în care Dumnezeu poate să lucreze în mod deosebit 
pentru tine. 

Prosperitatea cauzei lui Dumnezeu în Minessota se datorează mai 
mult lucrării fratelui Pierce decât propriilor tale eforturi. Lucrarea 
lui a fost o binecuvântare pentru acel stat. El este un bărbat cu 


Iubirea de câştig 559 


o conştiinţă sensibilă. La el este prezentă teama de Dumnezeu. 
Infirmităţile l-au apăsat din greu şi aceasta l-a făcut să se întrebe 
dacă se află pe calea datoriei lui şi să se teamă că Dumnezeu nu 
i-a favorizat eforturile. Dumnezeu îl iubeşte pe fratele Pierce. El 
are numai puţină preţuire de sine, se teme, se îndoieşte şi nu îi este 
groază de muncă; pentru că îl stăpâneşte mereu gândul că nu este 
vrednic sau capabil să îi ajute pe alţii. Dacă ar birui timiditatea şi ar 
avea mai multă încredere că Dumnezeu va fi cu el şi îl va întări, el 
ar fi mult mai fericit şi o binecuvântare pentru alţii. În viaţa fratelui 
Pierce, a fost o nereușită în a citi caracterul. El a crezut despre ceilalți 
că sunt tot aşa de cinstiţi ca şi el, şi în unele cazuri s-a înşelat. El 
n-a avut discernământul pe care-l au unii. Nici tu n-ai reuşit în viaţa 
ta să-ţi citeşti caracterul. Ai vorbit de pace celor împotriva cărora 
Dumnezeu declarase nenorocire. La vârsta şi slăbiciunea lui, fratele 
Pierce poate fi înşelat, totuşi toţi ar trebui să-l cinstească mult de 
dragul lucrării lui. El dispune de iubire şi de cea mai afectuoasă 
simpatie a fraţilor lui, pentru că este un om credincios şi temător de 
Dumnezeu. 

Dumnezeu o iubeşte pe sora Pierce. Ea este una dintre cele ti- 
mide, temătoare şi conştiincioase în îndeplinirea datoriei ei; şi la 
venirea Domnului, ea va primi o răsplată dacă va rămâne credin- 
cioasă până la sfârşit. Ea nu şi-a etalat virtuțile, ea era retrasă, una 
din cele mai tăcute; totuşi, viaţa ei a fost de folos; prin influenţa 
ei, i-a binecuvântat pe mulţi. Sora Pierce n-are multă preţuire de 
sine şi încredere de sine. Ea are multe temeri, totuşi, n-a ajuns în 
acea categorie a fricoşilor şi necredincioşilor care nu vor avea loc 
în Împărăţia cerurilor. Cei din afara cetăţii sunt cei mai încrezuţi, 
lăudăroşi şi aparent zeloşi, care trăiesc prin vorbe, dar nu în faptă 
şi adevăr. Inimile lor nu sunt în regulă cu Dumnezeu. Temerea de 
El nu se află la ei. Fricoşii şi necredincioşii, care sunt pedepsiţi cu 
a doua moarte, sunt din grupa celor cărora le-a fost ruşine de Hris- 
tos în această lume. Ei se tem să facă ce-i drept şi să-L urmeze pe 
Hristos, ca să nu aibă pierderi băneşti. Îşi neglijează datoria spre a 
evita reproş, încercări şi pentru a scăpa de primejdii. Cei care nu 
îndrăznesc să facă ce-i drept, pentru că vor fi expuşi în felul acesta la 
încercări, persecuție, pierdere şi suferinţă, sunt laşi şi, împreună cu 
idolatrii, mincinoşii şi toţi păcătoşii, ei sunt recoltă pentru moartea a 
doua. 

Predica de pe Munte a lui Hristos spune cine sunt cei cu adevărat 
fericiţi: „Ferice cei săraci în duh ( cei care nu se înalţă pe sine, ci 
sunt sinceri, şi cu o dispoziţie smerită, nu prea îngâmfaţi spre a fi 
instruiți, nu vanitoşi şi ambiţioşi pentru onorurile lumii ), căci a lor 
este Împărăţia cerurilor. Ferice de cei ce plâng ( cei care se pocăiesc, 
se supun, şi care se întristează adânc pentru abaterile şi greşelile 
lor, din cauză că Duhul lui Dumnezeu este întristat ), căci ei vor fi 
mângâiaţi. Ferice de cei blânzi ( cei care sunt liniștiți şi iertători, cei 
care, când sunt insultaţi, nu insultă, ci manifestă un duh ascultător 
şi nu se socotesc de o înaltă preţuire de sine ), căci ei vor moşteni 
pământul.“( Matei 5, 3-5 ). Cei care posedă aceste caracteristici 
enumerate aici nu vor fi binecuvântaţi de Dumnezeu numai în viaţa 
aceasta, ci vor fi încoronați cu slavă, onoare şi nemurire în Împărăţia 
Sa. 


Cauza în Vermont 


Mi-a fost arătat că ucenicii lui Hristos sunt reprezentanţii Săi pe 
pământ; şi Dumnezeu intenţionează ca ei să fie lumini în întunericul 
moral al acestei lumi, răspândiţi peste tot în ţară, în oraşe, sate şi 
metropole, „o privelişte pentru lume, îngeri şi oameni.“( | Corinteni 
4, 9 ). Dacă ascultă de învăţăturile lui Hristos din predica Lui de 
pe munte, ei vor căuta continuu desăvârşirea caracterului creştin şi 
vor fi într-adevăr lumină în lume, canale prin care Dumnezeu va 
comunica voinţa Sa divină, adevărul de origine cerească, celor care 
stau în întuneric şi nu cunosc calea vieţii şi a mântuirii. 

Dumnezeu nu poate prezenta cunoştinţa voinţei Sale şi minunile 
harului Său în lumea necredincioasă, dacă nu are martori răspândiţi 
peste tot pământul. Este planul Lui ca cei care sunt părtaşi la această 
mare mântuire prin Isus Hristos să fie misionarii Săi, oameni ai 
luminii peste tot în lume, ca să fie ca semne pentru popor, epistole vii, 
cunoscute şi citite de toţi oamenii, credinţa şi faptele lor mărturisind 
despre apropiata venire a Mântuitorului şi arătând că ei n-au primit 
în zadar harul lui Dumnezeu. Oamenii trebuie să fie avertizaţi să 
se pregătească pentru judecata care vine. Celor care au ascultat 
numai la poveşti, Dumnezeu vrea să le dea o ocazie să audă cuvântul 
sigur al profeţiei, la care bine fac să ia seama ca la o lumină care 
străluceşte într-un loc întunecos. El vrea să prezinte cuvântul sigur 
al adevărului spre a fi înţeles de toţi cei care vor să ia seama la el; 
toţi pot să pună în contrast adevărul cu poveştile prezentate lor de 
oamenii care pretind că înţeleg Cuvântul lui Dumnezeu şi că sunt 
calificaţi să-i instruiască pe cei din întuneric. 

Pentru a mări numărul membrilor la Bordoville, fraţii s-au mutat 
acolo, lăsând locurile de unde au venit lipsite de putere şi influenţă 
pentru susţinerea adunărilor. Aceasta a plăcut vrăjmaşilor lui Dum- 
nezeu şi ai adevărului. Fraţii aceia ar fi trebuit să rămână ca martori 
credincioşi, lucrarea lor cea bună mărturisind despre autenticitatea 
credinţei lor prin exemplificarea în viaţa lor a curăţiei şi puterii ade- 

vărului. Influenţa lor avea să-i facă să-şi recunoască vinovăția, să 
convertească şi să condamne. 

Fiecare urmaş al lui Hristos are o lucrare de făcut ca misionar 
pentru Hristos în familie, în localitatea sau în oraşul în care locu- 
jeşte. Toţi cei care sunt consacraţi faţă de Dumnezeu sunt canale de 
lumină. Dumnezeu îi face unelte ale neprihănirii pentru a comunica 
altora lumina adevărului, bogăţiile harului Său. Necredincioşii pot 
să apară indiferenți şi nepăsători; totuşi, Dumnezeu impresionează 
şi convinge inima lor că există o realitate în adevăr. Dar când fraţii 
noştri părăsesc câmpul, renunţă la luptă şi lasă cauza lui Dumnezeu 
să lâncezească, înainte ca Dumnezeu să spună: „Lăsaţi-i“, ei vor fi 
numai O povară pentru oricare comunitate în care se pot muta. Cei 
pe care i-au părăsit, care au fost făcuţi să-şi recunoască vinovăția, 
adesea îşi liniştesc conştiinţa gândindu-se că, la urma urmei, ei s-au 
neliniştit de prisos; ei decid că nu există nici o realitate în mărtu- 
risirea de credinţă, făcută de adventiştii de ziua a şaptea. Satana 
triumfă să vadă via lui Dumnezeu, fie complet dezrădăcinată, fie 
lăsată să lâncezească. Nu este planul lui Dumnezeu ca poporul Lui 
să se strângă împreună şi să concentreze influenţa lor într-o anumită 
localitate. 

Eforturile fraţilor D. de a-i încuraja pe alţi fraţi să se mute la 
locurile lor au fost făcute cu bună credinţă, totuşi nu după gândul 
lui Dumnezeu. Căile lui Dumnezeu nu sunt asemenea căilor noastre. 
El nu vede cum vede omul. Ținta lor a fost bună; dar, făcând aşa, 
scopul lui Dumnezeu cu privire la mântuirea sufletelor nu putea fi 
dus la îndeplinire. 

Dumnezeu intenţionează ca poporul Lui să fie lumina lumii, 
sarea pământului. Planul de a se aduna la un loc în număr mare de 
credincioşi spre a alcătui o comunitate mare, le-a micşorat influenţa 
şi le-a limitat sfera de folosire, şi este literalmente punerea puterii 
lor sub obroc. Intenţia lui Dumnezeu este ca cunoştinţa adevărului 
să ajungă la toţi, ca nici unul să nu rămână în întuneric, necunoscând 
principiile Lui; dar ca toţi să fie testaţi cu el şi să se hotărască 
pentru sau contra lui, ca toţi să poată fi avertizaţi şi lăsaţi fără scuză. 
Planul de colonizare sau de mutare din diferite localităţi, unde există 
doar puţină putere sau influenţă şi concentrarea influenţei multora 
într-o singură localitate, este îndepărtarea luminii din locuri în care 
Dumnezeu dorea ca ea să strălucească. 

Urmașii lui Hristos, răspândiţi peste tot în lume, n-au un înalt 
simţ al responsabilităţii şi al obligaţiei care apasă asupra lor, de a 
lăsa ca lumina lor să-i lumineze pe alţii. Dacă există numai unul sau 
doi într-un loc, ei pot, deşi sunt puţini ca număr, să se comporte în 
aşa fel înaintea lumii, ca să aibă o influenţă care-i va impresiona 
pe necredincioşi cu sinceritatea credinţei lor. Urmaşii lui Hristos 
nu vin în întâmpinarea gândului şi voinţei lui Dumnezeu dacă se 
mulțumesc să rămână în necunoaşterea Cuvântului Său. Toţi trebuie 
să devină cercetători ai Bibliei. Hristos a poruncit urmaşilor Săi: 
„„Cercetaţi Scripturile, pentru că socotiți că în ele aveţi viaţă veşnică, 
dar tocmai ele mărturisesc despre Mine.“ ( loan 5, 39 ). Petru ne 
îndeamnă: „Ci sfinţiţi în inimile voastre pe Hristos ca Domn. Fiţi 
totdeauna gata să răspundeţi oricui vă cere socoteală de nădejdea 
care stă în voi; dar cu blândeţe şi teamă.“ ( 1 Petru 3, 15) 

Mulţi dintre cei care mărturisesc a crede adevărul pentru aceste 
zile de pe urmă vor fi găsiţi uşori. Ei au neglijat problemele mai 
importante. Conversaţia lor este superficială, nu adâncă, serioasă şi 
profundă. Ei nu ştiu pentru ce cred adevărul — numai pentru că 
alții au crezut în el, şi îl iau de la sine înţeles ca fiind adevăr. Ei 
nu pot prezenta nici un motiv inteligent pentru ceea ce cred. Mulţi 
au lăsat ca mintea lor să fie plină cu lucruri de mică importanţă şi 
interesul lor veşnic este mereu pus pe plan secundar. Sufletele lor 
sunt pipernicite şi schilodite în creşterea lor spirituală. Alţii nu sunt 
iluminaţi sau edificaţi prin experienţa lor sau prin cunoştinţa care 
era privilegiul şi datoria lor să o obțină. Puterea şi stabilitatea sunt 
cu cei sincer cunoscători. 

Hristos, şi El răstignit, trebuie să fie teama cugetelor noastre şi un 
imbold al celor mai profunde emoţii ale sufletului nostru. Adevăraţii 
urmaşi ai lui Hristos vor aprecia mântuirea cea mare, lucrată de El 
pentru ei; şi ori încotro îi conduce EI pe cale, ei ÎI vor urma. Se vor 
considera ca fiind privilegiați să poarte orice poveri pe care Hristos 
le poate pune asupra lor. Numai prin cruce putem preţui valoarea 
unui suflet omenesc. Aşa de valoroşi sunt oamenii pentru care a 
murit Hristos, încât Tatăl este mulţumit cu preţul nemărginit pe care 
îl plăteşte pentru salvarea omului, îngăduind ca Fiul Său să moară 
pentru răscumpărarea lui. Câtă înţelepciune, îndurare şi iubire în 
plinătatea lor sunt manifestate aici! Valoarea omului este cunoscută 
doar mergând la Golgota. În taina crucii lui Hristos, putem face o 

preţuire a omului. 

Ce poziţie de răspundere este să fii unit cu Răscumpărătorul 
lumii în salvarea oamenilor! Lucrarea aceasta cere lepădare de sine, 
sacrificiu, bunăvoință, perseverenţă, curaj şi credinţă. Dar cei care 
slujesc prin cuvânt şi învăţătură n-au roada harului lui Dumnezeu 
în inima şi viaţa lor; ei n-au credinţă. Din cauza aceasta, rezultatele 
lucrării lor sunt aşa de mici. Mulţi dintre cei care mărturisesc că sunt 
slujitori ai lui Hristos manifestă o resemnare condamnabilă, când îi 
văd pe cei nepocăiţi din jurul lor că merg la pierzanie. Un slujbaş al 
lui Hristos n-are dreptul să fie liniştit şi să stea jos liniştit, având în 
vedere faptul că prezentarea de către el a adevărului este fără putere 
şi sufletele nu sunt mişcate de el. El trebuie să recurgă la rugăciune, 
să lucreze şi să se roage fără încetare. Cei care se resemnează să 
rămână lipsiţi de binecuvântări spirituale, fără luptă serioasă pentru 
acele binecuvântări, consimt să-l vadă pe Satana triumfând. Este 
nevoie de credinţă predominantă şi stăruitoare. Slujitorii lui Dumne- 
zeu trebuie să fie într-o mai strânsă părtăşie cu Hristos şi să urmeze 
exemplul Lui în toate lucrurile, în curăţia vieţii, în lepădare de sine, 
în binefacere, în stăruinţă, în hărnicie. Ei să-şi aducă aminte că într-o 
zi va apărea un raport, ca dovadă împotriva lor pentru cea mai mică 
omisiune a datoriei. 

Fratele D. n-a sesizat că, încurajându-i pe fraţi să se mute în 
localitatea lui, îşi aducea poveri asupra lui şi în comunitate; el n-a 
văzut că acest lucru îi va cere mult timp şi muncă, ca să-i menţină 
în starea în care ei puteau să fie un ajutor, în loc să fie o piedică. El 
s-a gândit că, dacă avea să aducă familii în localitatea lui, acestea 
aveau să ajute la alcătuirea unei comunităţi şi la uşurarea lui de griji 
şi poveri. Dar şi la Bordoville s-a dovedit a fi ca la Battle Creek; cu 
cât s-au mutat mai mulţi acolo, cu atât mai grele au fost sarcinile 
care au căzut pe lucrătorii care aveau la inimă cauza lui Dumnezeu. 
Bărbaţi şi femei de diferite dispoziţii sufleteşti şi organisme puteau 
să se adune la un loc şi să trăiască o dulce armonie, dacă aveau 
să-i preţuiască pe alţii mai mult decât pe ei înşişi, dacă aveau să-i 
iubească pe semenii lor ca pe ei înşişi, aşa cum le-a poruncit Hristos. 

Dar este mult mai dificil să ai de-a face cu suflete omeneşti, care 
nu sunt sub stăpânirea specială a Duhului lui Dumnezeu, ci sunt 
expuşi controlului lui Satana. Egoismul stăpâneşte în aşa fel inimile 
bărbaţilor şi femeilor, iar nelegiuirea este aşa de îndrăgită, chiar şi 

de unii care mărturisesc evlavia, încât adunarea la un loc a unei mari 
grupări trebuie să fie evitată; pentru că astfel ei nu vor fi cei mai 
fericiţi. 

Aceia pe care fratele D. i-a dorit într-adevăr să vină la Bordoville 
au fost cei pe care el i-a considerat cei mai buni din societate, capabili 
să exercite o influenţă bună. Tocmai astfel de bărbaţi şi femei sunt 
căutaţi să fie plasați peste tot în lume, ca santinele, pentru ca cei care 
sunt fără Dumnezeu să poată fi convinşi că, în religia lui Hristos, 
există putere. Astfel de oameni de influenţă sunt într-adevăr sarea 
pământului. Dumnezeu nu are plăcere ca ei să se adune la un loc 
şi să-şi limiteze sfera folosinţei lor. Oameni vrednici de încredere 
sunt foarte greu de găsit, pe motiv că inimile oamenilor sunt atât de 
devotate propriului lor interes egoist, încât ei nu recunosc un altul. 

Dacă ar putea fi un număr de oameni de elită la importanta 
fortăreață de la Battle Creek, Dumnezeu ar fi mulţumit; şi dacă şi-ar 
sacrifica interesele lor egoiste de dragul cauzei care suferă, ei n-ar 
face decât să meargă pe urmele Răscumpărătorului lor, care a părăsit 
slava Sa, maiestatea Sa şi înalta Sa comandă, şi, de dragul nostru, a 
devenit sărac, pentru ca noi, prin sărăcia Lui, să ne putem îmbogăţi. 
Hristos S-a jertfit pentru om; dar omul, în schimb, nu vrea ca, de 
bună voie şi bucuros, să se jertfească pentru Hristos. Dacă un număr 
de bărbaţi şi de femei, responsabili, sinceri, şi purtători de poveri, pe 
care să se poată conta ca fiind gata oricând pentru acţiune, şi care ar 
răspunde de îndată chemării după ajutor, când este nevoie de ajutor, s- 
ar muta la Battle Creek, Dumnezeu ar fi proslăvit. Dumnezeu doreşte 
la Battle Creek bărbaţi pe care să poată conta; care vor fi întotdeauna 
găsiţi de partea cea dreaptă, în vremuri de primejdie; care se vor 
război cu credinţă împotriva vrăjmaşului, în loc să ia partea celor 
care-l tulbură pe Israelul lui Dumnezeu, întorcându-şi armele chiar 
împotriva celor cărora Dumnezeu le porunceşte să-i susţină. Pentru 
ca să progreseze, fiecare comunitate trebuie să aibă bărbaţi în care 
să se poată avea încredere în vremuri de pericol, bărbaţi care sunt 
credincioşi, bărbaţi altruişti, care au interesul cauzei lui Dumnezeu 
mai aproape de inima lor decât orice altceva cu privire la propriile 
lor păreri sau interese lumești. 

Comunitățile nu se compun întru-totul din creştini curaţi şi sin- 
ceri. Nu toate numele care sunt trecute în registrul comunităţii merită 
să se afle acolo. Viaţa şi caracterul unora, comparate cu ale altora, 

sunt ca aurul comparat cu zgura. Aceasta nu trebuie să fie aşa. Cei 
care sunt valoroşi în viață şi influență şi-au dat seama de importanța 
de a-L urma îndeaproape pe Isus, de a face din viața lui Hristos 
studiul şi exemplul lor. Aceasta va cere efort, meditaţie şi rugăciune 
serioasă. Cere stăruinţă spre a obţine biruinţă asupra egoismului şi 
pentru a da prioritate cauzei lui Dumnezeu. Unii au depus efort, au 
practicat o strânsă disciplină a eului şi au câştigat biruinţe preţioase. 
Cei care ţin seamă, în primul rând, de propriul lor interes, trăiesc 
pentru eu. În faţa lui Dumnezeu, caracterul lor este tot atât de fără 
valoare ca şi zgura. 

Fratele D. a avut în localitatea sa mai mult decât trebuia să aibă 
un bărbat care să lucreze în interesul comunităţii. Dacă el absenta 
pentru puţin timp pentru a lucra pentru alţii, când se întorcea acasă, 
asupra lui erau gata să fi puse poveri mai grele şi mai mari. El le-a 
îngăduit să se sprijine de umerii lui şi s-a plecat gemând sub povară. 
Frații D. au 

fost în pericolul de a fi prea exigenți şi de a prezenta propriile lor 
vieţi şi exemple ca model. Eul n-a fost pierdut din vedere în Hristos. 
Fraţii aceştia ar trebui să vorbească mai puţin despre eu şi să-L înalțe 
pe Hristos. Ei ar trebui să se ascundă înapoia lui Hristos şi să-L lase 
pe Isus să apară ca model perfect, pe care toţi ar trebui să-l imite. 

Unde sunt bărbaţii în care să te încrezi în vreme de încercare 
şi primejdie? Unde sunt oamenii temători de Dumnezeu, care să 
se adune în jurul steagului, când vrăjmaşul caută un avantaj? Unii 
care ar fi trebuit să rămână la postul lor au fost necredincioşi când 
era cea mai mare nevoie de ajutorul lor. Procedeul lor a dovedit că 
n-aveau un interes deosebit pentru înaintarea lucrării şi a cauzei lui 
Dumnezeu. Unii credeau că prea mult se aştepta de la ei; şi, în loc să 
înainteze cu voioşie, să facă tot ceea ce se putea face, ei s-au aşezat 
comod pe scaunul lui Satana şi au refuzat să facă ceva. 

Unii erau chiar geloşi. Fratele E. era din grupa aceasta. El are o 
îndărătnicie specifică în firea lui, care îl face să stăruie pe o cale rea, 
pentru că i-ar încânta pe fraţii lui ca el să se schimbe şi să ia o cale 
opusă. Uneori, când simte exact în felul acesta, el este gata să facă tot 
ce îi stă în putere spre a face să înainteze cauza lui Dumnezeu. Dar îi 
place atât de mult să aibă propria lui cale, încât mai degrabă va lăsa 
ca preţioasa cale a lui Dumnezeu să sufere, decât să renunţe la voinţa 
şi la calea lui. Fratele E. nu este un om în care să te poţi încrede. 

El este expus ispitirilor lui Satana şi adesea se află sub stăpânirea 
lui. Are o inimă egoistă şi nesupusă. Este capricios: acum urăște, 
apoi iubeşte. Uneori este amabil, iar alteori este gelos, invidios şi 
foarte egoist. El nu-şi poate desăvârşi caracterul creştin până nu 
rezistă ispitei, nu-şi supune voinţa lui îndărătnică şi nu cultivă un 
duh de smerenie, şi bunăvoința de a vedea şi a-şi mărturisi greşelile. 
Cândva el a fost credincios şi sincer. Apoi, un val avea să-l poarte 
într-o direcţie opusă şi avea să cultive gelozie, invidie şi neîncredere. 
Suverane la el erau eul şi interesul egoist. Era dedat întru-totul găsirii 
de greşeli şi bănuitor că alţii nu-l apreciau, ci doreau să-i facă rău. 
Fratele E. are nevoie de o convertire totală. Nu este suficient ca 
oamenii să mărturisească adevărul. Ei pot mărturisi tot adevărul, şi 
totuşi să nu cunoască nimic — n-au cunoaştere experimentată în 
viaţa lor zilnică — despre influenţa sfinţitoare a adevărului asupra 
inimii ŞI Vieţii sau despre puterea adevărului evlaviei. 

Adevărul este sfânt şi puternic, şi va face o reformă radicală în 
inima şi viaţa celor care sunt sfinţiţi prin el. Fratele E. este capabil 
să exercite o influenţă spre bine. Dacă-şi supune eul şi-şi umileşte 
inima înaintea lui Dumnezeu, el poate deveni un adevărat purtător de 
jug al lui Hristos. Poate fi un ajutor, în loc de piedică pentru familia 
lui şi pentru alţii. El slăbeşte cauza lui Dumnezeu din Bordoville din 
cauza defectelor din caracterul lui creştin. Dacă fratele E. trăieşte 
după lumina pe care a primit-o, el va duce până la capăt mântuirea 
lui, cu frică şi cutremur, şi, făcând aşa, va face să strălucească o 
lumină pe cărarea altora din comunitate, care au nevoie de aceeaşi 
lucrare de schimbare în inimile lor pentru a fi în regulă. 

Fratele F. poate fi mai folositor în viaţă decât este acum sau 
decât a fost vreodată. Dumnezeu nu l-a chemat să slujească, în mod 
special, prin cuvânt şi învăţătură. El nu este calificat pentru această 
poziţie, totuşi el poate îndeplini sarcini pentru Domnul şi să fie de 
ajutor în adunare. Dacă el însuşi trăieşte în lumină, atunci poate 
reflecta lumina asupra altora. Poate fi o binecuvântare pentru alţii; el 
poate spune cuvinte de mângâiere, poate să se încurajeze pe sine mai 
mult, cu un duh de speranţă şi bine dispus, şi să refuze să privească 
la partea întunecoasă sau să discute despre necredinţă. El trebuie să 
exprime bucurie, speranţă şi curaj prin cuvintele sale şi chiar prin 
tonul glasului lui. 

Sora G. are infirmităţi, totuşi ea nu-şi tratează cel mai bine cazul. 
Ea permite vrăjmaşului să-i stăpânească mintea şi să-i înmulțească 
greutăţile printr-un duh de nesupunere. Ea suferă din cauza infirmi- 
tăuilor corpului şi ar trebui să aibă parte de simpatie; dar neliniştea, 
bombăneala, plângerile, murmurarea şi regretele inutile nu-i alină 
suferinţele şi nici nu-i aduc fericire, ci numai îi agravează situaţia. 

Lumea este plină de suflete nemulţumite, care trec cu vederea 
fericirea şi binecuvântările la care pot să ajungă, şi sunt în continuă 
căutare după fericire şi satisfacţii pe care nu le pot realiza. Oamenii 
doresc continuu ceva aşteptat, undeva în depărtare, ceva mai bun 
decât ceea ce posedă, şi sunt mereu într-o stare de descurajare. Ei 
cultivă necredinţa şi nerecunoştinţa, prin faptul că trec cu vederea 
binecuvântările care sunt chiar pe cărarea lor. Binecuvântările obiş- 
nuite ale fiecărei zile din viaţa lor nu sunt primite cu bucurie de ei, 
după cum n-a fost nici mana de către copiii lui Israel. 

Hristos se adresează sorei G: „Veniţi la mine, toţi cei trudiţi şi 
împovăraţi, şi eu vă voi da odihnă. Căci jugul meu este bun, şi sarcina 
mea este uşoară.“ ( Matei 11, 28-30 ). Cuvintele, comportamentul 
şi, în general, exemplul sorei G. predă o lecţie cu totul diferită de 
cea pe care ne-a învăţat Domnul nostru. Ea pierde mult trecând cu 
vederea binecuvântările prezente, care îi sunt la îndemână şi caută 
neliniştită după fericire. Eforturile ei nu sunt răsplătite şi căutarea 
ei fără rod o face şi mai nefericită, atât pe ea, cât şi pe cei care 
sunt asociaţi cu ea. Neliniştea, nerăbdarea şi duhul tulburat îi sunt 
exprimate pe faţă şi aruncă o umbră. Această întunecime, necredinţă 
şi nemulţumire încurajează ispitirile vrăjmaşului. Prin continua ei 
neîncredere, prin dare cu împrumut a necazului, ea aruncă o umbră, 
în loc să răspândească în juru-i o rază de soare. 

Fratele G. trebuie să fie răbdător şi tolerant şi s-o ocrotească 
atent de poveri inutile; pentru că ea nu este pregătită să le poarte. 
Ea, la rândul ei, trebuie să vegheze împotriva intrării duşmanului, 
să ia asupra vieţii poverile fără murmur şi să le poarte cu bucurie, 
îndulcindu-le pe toate cu recunoştinţă, pentru că ele nu sunt mai 
grele. Fratele G. e predispus să privească la latura întunecoasă. El 
trebuie să se străduiască să fie gata să facă voia lui Dumnezeu şi să 
folosească cât mai avantajos influenţa pe care i-a dat-o El. Trebuie să- 
şi îndeplinească bucuros sarcinile zilei de astăzi, să nu-şi împrumute 
necazurile zilei de mâine, ca să nu se nenorocească de tot. El nu 

trebuie să îndeplinească sarcinile săptămânii viitoare, ci lucrarea şi 
îndatoririle pe care le aduce ziua. 

Fratele şi sora G. trebuie să-şi unească influenţa lor, spunând: 
„Ajunge zilei necazul ei.“ ( Matei 6, 34 ). Este o nenorocire a îm- 
prumuta necazul săptămânii următoare pentru a amări săptămâna 
prezentă. Când vine un necaz adevărat, Dumnezeu Se va îngriji 
ca fiecare dintre cei blânzi şi smeriţi să-l poarte. Dacă providenţa 
Sa îngăduie ca acesta să vină, El va procura ajutor spre a-l îndura. 
Tulburarea şi murmurarea întunecă şi pătează sufletul, şi exclude 
strălucirea razei de soare de pe calea altora. 

Fratele G. putea să urmeze o cale pentru a-l ajuta pe fratele H. 
şi, în acelaşi timp, putea să se ajute şi pe sine; dar egoismul l-a lipsit 
pe fratele H. de avantaje, şi fratele G. însuşi a fost dezavantajat 
de teama că el avea să-i avantajeze pe alţii. Fratele G. n-a iubit 
pe semenul său ca pe sine însuşi şi egoismul lui suveran în multe 
lucruri l-a lipsit de cele bune şi a îndepărtat de la el binecuvântarea 
lui Dumnezeu. În cele din urmă, nimănui nu-i foloseşte să fie egoist; 
pentru că Dumnezeu notează totul şi va da fiecăruia după faptele 
lui. „Ce seamănă omul, aceea va şi secera.“ ( Galateni 6, 7 ). „Cine 
seamănă puţin, puţin va secera.“ ( 2 Corinteni 9, 6). 

Am menţionat aceste persoane pentru a descrie starea multora 
din comunitatea din Bordoville, ale căror cazuri sunt asemănătoare. 
Cei mulţi, adunaţi în acea localitate, au adus poveri şi griji peste 
fratele D. spre a-i păstra în ordine. Dacă ar fi fost eliberaţi de gelozie, 
şi s-ar fi păstrat în iubire faţă de Dumnezeu, ei i-ar fi sprijinit mâinile, 
i-ar fi mângâiat inima şi l-ar fi trimis să lucreze pentru salvarea de 
suflete, în timp ce rugăciunile lor l-ar fi urmat ca seceri ascuţite 
în ogorul de secerat. Lipsa lor de consacrare şi devoțiune faţă de 
Dumnezeu a slăbit propria lor credinţă, a slăbit mâinile fratelui D., a 
nimicit curajul lui şi a făcut ca lucrarea lui în ogorul Evangheliei să 
fie aproape inutilă. Necazurile din comunitatea locală 1-au paralizat 
eforturile, atât înăuntru, cât şi în afară, şi i-au limitat, în mare măsură, 
lucrarea pentru localitatea lui. Această limitare a lucrării, aproape în 
întregime, la o singură localitate are o influenţă care ofileşte interesul 
şi zelul spiritual al slujitorului lui Hristos. 

Pentru a creşte în har şi în cunoaşterea adevărului, lucrătorii 
trebuie să aibă experienţe diferite. Acestea se vor obţine cel mai 
bine prin extinderea lucrării în câmpuri noi, în localităţi diferite, 

unde ei vor veni în contact cu toate clasele de oameni şi cu toate 
felurile de idei, şi unde se vor cere diferite feluri de muncă spre a 
veni în întâmpinarea dorințelor multora şi a diferitelor idei. Aceasta 
îl va conduce pe lucrătorul credincios la Dumnezeu şi Biblie, pentru 
lumină, putere şi cunoştinţă, ca să poată fi pe deplin calificat să facă 
faţă dorințelor oamenilor. El va trebui să ţină seama de îndemnul 
dat lui Timotei: „Caută să te înfăţişezi înaintea lui Dumnezeu ca 
un om încercat, ca un lucrător care n-are de ce să-i fie ruşine, şi 
care împarte drept Cuvântul adevărului.“ (2 Timotei 2, 15 ). „Cine 
este ispravnicul credincios şi înţelept, pe care-l va pune stăpânul 
său peste slugile sale, ca să le dea partea lor de hrană la vremea 
hotărâtă?“ ( Luca 12, 42 ). Spre a discerne cel mai potrivit subiect 
pentru o ocazie dată, este nevoie de înţelepciune. 

Fratele D. nu este un lucrător cu succes. El este pipernicit. Jude- 
cata lui s-a îngustat şi puterea lui spirituală a descrescut. Acum, el 
ar trebui să fie un lucrător cu succes, un muncitor competent. În loc 
să se preocupe întru-totul de lucrare, el a servit la mese. Pavel l-a 
îndemnat pe Timotei: „Fii o pildă pentru credincioşi: în vorbire, în 
purtare, în dragoste, în credinţă, în curăţie. Până voi veni, ia seama 
bine la citire, la îndemnare, şi la învăţătura pe care o dai altora. 

Să nu fii nepăsător de darul care este în tine, care ţi-a fost dat prin 
proorocie, cu punerea mâinilor de către ceata prezbiterilor. Pune-ţi 
pe inimă aceste lucruri, îndeletniceşte-te în totul cu ele, pentru ca 
înaintarea ta să fie văzută de toţi. Fii cu luare aminte asupra ta însuţi 
şi asupra învăţăturii, pe care o dai altora: străduieşte-te în aceste 
lucruri, căci, dacă vei face aşa, te vei mântui pe tine însuţi şi pe cei 
ce te ascultă.“ ( 1 Timotei 4, 12-16) 

Fratele D. este activ şi dispus să facă, dispus să poarte poveri 
care n-au legătură cu chemarea sa; şi mintea, şi timpul lui au fost 
prea mult absorbite de lucruri vremelnice. Unu pastori menţin o 
oarecare demnitate, care nu e în concordanţă cu viaţa lui Hristos, 
şi nu sunt dispuşi să se facă de folos prin a se angaja în muncă 
fizică, după cum ar putea cere ocazia, spre a uşura poverile celor 
de a căror ospitalitate au parte, şi a-i scăpa de grijă. Exerciţiul fizic 
s-ar dovedi o binecuvântare pentru ei, mai degrabă decât o vătămare. 
Ajutându-i pe alţii, s-ar avantaja pe ei înşişi. Dar alţii cad în extrema 
cealaltă. Când timpul şi puterea le sunt cerute de lucrare şi cauza 
lui Dumnezeu, ei sunt dispuşi să se angajeze în muncă şi să devină 

slujitorii tuturor, chiar în lucrurile vremelnice; şi ei ÎI jefuiesc într- 
adevăr pe Dumnezeu de slujirea pe care o cere de la ei. Astfel, 
probleme fără importanţă ocupă timpul preţios, care ar trebui devotat 
intereselor cauzei lui Dumnezeu. 

Fratele J.N.Andrews a greşit în privinţa aceasta. Timpul şi pute- 
rea pe care el le-a devotat corespondenţei cu fraţii lui, răspunzând 
scrisorilor lor cu întrebări particulare, ar fi trebuit să fie pus la dispo- 
ziţia intereselor speciale ale lucrării lui Dumnezeu în general. Dar 
puţini îşi dau bine seama de responsabilităţile care apasă asupra ce- 
lor câţiva pastori care poartă poverile acestei cauze. Adesea, fraţii îi 
cheamă pe aceştia de la lucru, ca să se ocupe cu micile lor probleme, 
sau să pună în ordine unele necazuri din comunitate, de care pot şi 
ar trebui să se ocupe ei înşişi. „Dacă vreunuia dintre voi îi lipseşte 
înţelepciunea, s-o ceară de la Dumnezeu, care dă tuturor cu mână 
largă şi fără mustrare, şi ea îi va fi dată. Dar s-o ceară cu credinţă, 
fără să se îndoiască deloc.“ ( Iacov 1, 5.6 ). El trebuie să fie sincer şi 
stăruitor. Dacă este nehotărât, îndoindu-se continuu, dacă Domnul 
va face într-adevăr ceea ce El a făgăduit, nu va primi nimic. 

Mulţi privesc la pastori să le aducă lumină de la Dumnezeu, 
părându-li-se aceasta o cale mai uşoară decât să se mai necăjească 
să meargă ei înşişi după ea la Dumnezeu. Unii ca aceştia pierd 
mult. Dacă ei L-ar urma zilnic pe Hristos şi L-ar face călăuza şi 
sfetnicul lor, ar putea obţine o cunoaştere lămurită a voinţei Lui, 
câştigând astfel o experienţă de valoare. Tocmai din lipsa acestei 
experienţe, fraţii care mărturisesc adevărul umblă în scânteierile 
aprinderii altora; ei nu sunt familiarizați cu Duhul lui Dumnezeu şi 
n-au o cunoştinţă a voii Lui şi de aceea sunt uşor clintiţi din credinţa 
lor. Ei sunt nestatornici, pentru că s-au încrezut în alţii spre a dobândi 
o experienţă de la ei. Au fost făcute ample provizii pentru fiecare 
fiu şi fiică a lui Adam să obţină în mod individual o cunoaştere a 
cunoştinţei divine, pentru a desăvârşi caracterul creştin, şi pentru 
a fi curăţit prin adevăr. Dumnezeu este dezonorat de aceia care 
mărturisesc a fi urmaşi ai lui Hristos şi totuşi n-au nici o cunoaştere 
experimentală a voinţei divine sau a tainei evlaviei. 

Fratele D. a avut o mulţime de necazuri acasă. Creşterea numă- 
rului de membri nu a împuţinat poverile lui. Creşterea numărului 
în familia lui a fost o povară prea grea asupra lui şi a familiei lui, 
şi lucrurile acestea au fost o piedică spre a deveni un lucrător cu 


[644] 


[645] 


[646] 


572 Mărturii pentru comunitate vol.2 


succes. El a ruginit în lucrarea lui Dumnezeu şi are nevoie de lustru- 
ire. Mărturia lui are nevoie să fie înviorată de Duhul şi puterea lui 
Dumnezeu. Fraţii lui din Bordoville, care n-au o lucrare specială de 
făcut în lucrarea de prezentare a Cuvântului şi învăţăturii ar trebui 
să fie treji, să vadă unde au alţii nevoie de ajutor şi să-i ajute. Mulţi 
închid ochii faţă de binele pe care au ocazia să-l facă altora, şi prin 
neglijenţa lor pierd binecuvântarea pe care ar putea-o obţine. Fratele 
D. a fost lăsat să poarte poveri pe care fraţii lui ar fi trebuit să le 
considere că era datoria şi privilegiul lor să le poarte. 

Lucrarea noastră în această lume este să trăim pentru binele 
altora, să-i fericim pe alţii, să fim ospitalieri; şi adesea se poate că 
numai cu un oarecare deranj îi putem întreţine pe cei care au într- 
adevăr nevoie de îngrijirea noastră şi de binefacerea societăţii şi a 
căminului nostru. Unii evită poverile necesare. Dar cineva trebuie să 
le poarte; şi pentru că, în general, fraţii nu sunt amatori de ospitalitate 
şi nu contribuie în mod egal la aceste îndatoriri creştine, câţiva, care 
au inimi binevoitoare şi îşi însuşesc ca fiind ale lor cazurile celor care 
au nevoie de ajutor, sunt împovăraţi. O comunitate trebuie să aibă o 
grijă specială spre a-i uşura pe pastori de poveri în plus, în această 
direcţie. Pastorii care sunt activ angajaţi în cauza lui Dumnezeu, care 
lucrează pentru salvarea de suflete, au de făcut sacrificii continue. 

Mărturia fratelui D. are nevoie să fie însufleţită de harul lui 
Dumnezeu. El are nevoie de o ungere nouă, ca să poată fi în stare 
să înţeleagă mărimea lucrării şi să-şi consacre întreaga fiinţă pentru 
înaintarea cauzei lui Dumnezeu. Domnul poate da de lucru tuturor 
urmaşilor Săi. Toţi pot să arate slava Lui, dacă vor. Dar majoritatea 
refuză să facă acest lucru. Ei mărturisesc credinţă, dar n-au fapte. 
Credinţa lor este moartă, fiind singură. Ei evită responsabilităţile şi 
poverile, şi vor fi răsplătiți după cum au fost faptele lor. Pentru că 
unii nu vor să ridice poverile pe care le-ar putea ridica, sau să facă 
lucrarea pe care ar putea să o facă, lucrarea este prea grea pentru cei 
câţiva care s-au angajat în ea. Ei văd că este atât de mult de făcut, 
încât supraîmpovărează puterea lor şi sunt repede istoviţi. 

Dumnezeu cheamă în acest timp lucrători ale căror interese sunt 
pe deplin armonizate cu lucrarea şi cauza Lui. Pastorii angajaţi în 
această lucrare trebuie să fie insuflaţi cu vigoare prin duhul şi puterea 
adevărurilor pe care le predică, şi atunci vor avea o influenţă. Rar se 
va ridica poporul mai sus de pastorul lui. 

Un duh iubitor de lume în el are o influenţă extraordinară asupra 
altora. Oamenii fac din lipsurile lor o scuză spre a-şi acoperi duhul 
lor iubitor de lume. Ei îşi liniştesc conştiinţa, socotind că pot fi liberi 
să iubească lucrurile acestei vieţi şi să fie nepăsători faţă de lucrurile 
spirituale, pentru că aşa sunt pastorii lor. Ei îşi înşeală propriile lor 
suflete şi rămân în prietenie cu lumea, pe care apostolul o declară că 
este vrăjmăşie cu Dumnezeu. 

Pastorii trebuie să fie pildă pentru turmă. Ei trebuie să manifeste 
o iubire nepieritoare pentru suflete şi aceeaşi consacrare pentru ca- 
uza pe care doresc s-o vadă înfăptuită în popor. Pastorii din Vermont 
au făcut o greşeală în lucrarea lor. Ei au trecut iar şi iar peste acelaşi 
teren spre a ajuta comunităţile, când adesea ei înşişi aveau nevoie de 
lucrarea atribuită lor, spre a fi aduşi în poziţia în care Dumnezeu pu- 
tea să le binecuvânteze lucrarea şi să-i facă roditori. N-a existat nici 
un lucrător conştiincios, eficient, pe deplin calificat, spre a susţine 
toate părțile lucrării din Vermont. 

Fratele şi sora I. sunt bolnavi. Dumnezeu nu pune responsabilităţi 
foarte mari asupra lor. Ei trebuie să vegheze cu atenţie ca să nu se 
micşoreze influenţa lor. Ei n-au copiii lor proprii, care să-i solicite 
să exercite iubire şi purtare de grijă părintească, şi sunt în pericol să 
devină înguşti, egoişti şi capricioşi în vederile şi simţămintele lor. 
Toate lucrurile acestea au o influenţă rea asupra cauzei lui Dumnezeu. 
Ei trebuie să lucreze pentru a-şi păstra mintea la un nivel înalt şi 
să nu se facă măsură pentru alţii. Cei care n-au copii, pentru a-şi 
împărtăşi ideile şi munca şi pentru a exercita răbdare, toleranţă şi 
iubire, trebuie să se păzească, pentru ca ideile şi munca lor să nu se 
concentreze asupra lor înşişi. Ei sunt puţin calificaţi să-i instruiască 
pe părinţi în ceea ce priveşte educarea copiilor lor, pentru că ei n-au 
avut experienţă în această lucrare. Şi totuşi, în foarte multe cazuri, 
cei care n-au copii sunt cei mai dispuşi să-i instruiască pe cei care au, 
când, în acelaşi timp, ultimii sunt ei înşişi copii în anumite privinţe. 
Ei nu pot fi întorşi de pe o anumită cale şi au nevoie chiar de mai 
multă răbdare exercitată faţă de ei înşişi decât au copiii. A avea un 
drum trasat şi a merge pe acel drum spre neplăcerea altora, înseamnă 
egoism. 

Lucrurile mici sunt cele care testează caracterul. Faptele nepre- 
tenţioase ale zilnicei lepădări de sine, împreună cu buna dispoziţie şi 
amabilitatea sunt cele care Îi plac lui Dumnezeu. Noi nu trebuie să 

trăim pentru noi, ci pentru alții. Noi trebuie să fim o binecuvântare, 
prin uitare de eul nostru şi prin atenția noastră față de alții. Trebuie 
să cultivăm iubire, răbdare şi tărie morală. 
rienţei pe care copiii le aduc familiei. Mulţi au familii mari, care 
cresc fără disciplină; părinţii neglijează o încredințare prețioasă şi 
o datorie sacră, care, dacă este adusă la îndeplinire cu credincioşie 
şi temere de Dumnezeu, va aduce nu numai pentru copiii lor, ci şi 
pentru ei înşişi, o destoinicie pentru Împărăţia cerurilor. Dar o casă 
fără copii este un loc pustiu. Inimile locatarilor sunt în pericol să 
devină egoiste, nutrind iubire pentru propria lor tihnă, luând în consi- 
derare propriile lor dorinţe şi comodităţi. Ei adună simpatie pentru ei 
înşişi, dar au puţină de arătat faţă de alţii. Grija şi afecțiunea pentru 
copiii dependenţi de alţii îndepărtează asprimea din firea noastră, ne 
fac afectuoşi şi simpatici, şi au o influenţă de a dezvolta elementele 
nobile ale caracterului nostru. Mulţi s-au îmbolnăvit fizic, mintal şi 
moral, pentru că atenţia le este îndreptată aproape exclusiv asupra 
lor înşişi. Ei pot fi salvaţi de stagnare prin vitalitatea sănătoasă a 
minţilor mai tinere şi felurite, şi a neastâmpăratei energii a copiilor. 
Fratele J. este în vârstă. Asupra lui nu trebuie pusă acum nici o 
răspundere grea. El nu I-a plăcut lui Dumnezeu în aplicarea greşită 
a iubirii faţă de copiii săi. A avut o prea mare dorinţă să-i ajute 
băneşte, ca să nu-i supere. Urmărind să facă bine, el le-a făcut rău. 
Ei nu sunt înţelepţi şi credincioşi în administrarea banilor, nici chiar 
din punct de vedere lumesc. Văzuţi din punct de vedere religios, 
ei sunt foarte deficitari. Nu sunt meticuloşi cu privire la lucrurile 
religioase. Ei nu împodobesc societatea prin poziţia şi influenţa lor în 
lume, şi nu împodobesc nici cauza lui Dumnezeu prin morală curat 
creştină şi fapte virtuoase în slujba lui Hristos. Ei n-au fost obişnuiţi 
să se îmbrace cu lepădare de sine şi încredere în sine, ca pavăză 
în viaţa lor. Aici este marele păcat care apasă asupra părinților. Ei 
nu i-au instruit pe copiii lor şi nu i-au educat pentru Dumnezeu. 
Nu i-au învăţat independenţa, stabilitatea de caracter şi necesitatea 
unei voinţei ferme şi bine direcționate. Cei mai mulţi copii, din 
această generaţie sunt lăsaţi în voia soartei. Ei nu sunt învăţaţi despre 
necesitatea de a-şi dezvolta puterile fizice şi mintale pentru vreun 
scop bun, să binecuvânteze societatea prin influenţa lor, să fie bine 

calificaţi, să înfrumuseţeze viaţa creştină şi să desăvârşească sfinţirea 
în temere de Dumnezeu. 

Fratele J. a greşit, încredinţându-şi averea copiilor săi. El şi-a 
pus asupra lor răspunderi pe care nu erau calificaţi să le poarte. El 
a pus mijlocele în afara controlului său şi a adunat bani de la fraţi 
pentru lucrările lui slabe. Dumnezeu n-a fost slăvit prin calea urmată 
de el cu privire la averea lui. El a scuzat calea rea urmată de copiii 
săi, care nu corespunde cu credinţa noastră sau cu standardul Bibliei. 
El a spus efectiv păcătosului că îi va merge bine când Dumnezeu a 
declarat lămurit că îi va merge rău. 

Aceste greşeli din partea fratelui J. dovedesc o mare lipsă de 
înţelepciune cerească şi, într-o mare măsură, l-au descalificat pentru 
solemna lucrare care apasă asupra slujitorului credincios al lui Hris- 
tos. Ce scuză poate invoca fratele J. înaintea lui Dumnezeu, când 
Stăpânul îi va cere să dea socoteală de isprăvnicia lui? El 

a fost condus de judecata neconsacrată a copiilor lui şi n-a simţit 
nevoia de a căuta sfat la slujitorii lui Dumnezeu, care stăteau în lu- 
mină. El a fost condus de o simpatie pervertită şi a greşit în aprecieri. 
A acţionat ca un om orb. Procedeul lui i-a făcut rău lui însuşi şi 
cauzei lui Dumnezeu. 

Ceea ce Vermont are nevoie nu este doar ca predicatorii să 
meargă pe la comunităţi, să se roage, şi ocazional, să dea îndemnuri. 
Un strigăt pentru lucrători ar putea fi înălţat în mod continuu printre 
poporul lui Dumnezeu din Vermont. Este nevoie de lucrători seri- 
oşi şi zeloşi spre a întări lucrurile care rămân prin slujirea nevoilor 
spirituale ale poporului. Peste tot, mai ales în Vermont, cauza lui 
Dumnezeu are nevoie de purtători de poveri. Oamenii merg mereu şi 
mereu pe acelaşi teren, dar ei realizează foarte puţin, dacă se poate 
vorbi de aşa ceva. Ei fac o vizită plăcută fraţilor lor şi aceasta este 
adesea tot ce realizează; şi totuşi, ei aşteaptă să fie remuneraţi pentru 
timpul lor. 

Când scriu îmi vine în minte cazul fratelui şi sorei K. Ei n-au 
practicat purtarea de grijă pentru alţii. Ei n-au simţit răspunderea 
care apasă asupra lor de a fi purtători de poveri. Mi-a fost arătat 
că fratele K. a fost printre alţii, care au simţit că aveau de făcut o 
lucrare pentru Domnul. Este adevărat că are, şi aşa au mulți alţii, 
dacă vor să o facă. În lucrarea lui Dumnezeu, sunt lucrători eminenţi 
care au experienţă în lucrare şi care îşi consacră timpul şi puterea 

slujirii lui Dumnezeu. Aceştia trebuie susținuți în mod generos. Dar 
cei care pleacă doar ca să viziteze comunităţile ocazional — şi mai 
ales cei care n-au familie de întreţinut şi au stare materială bună — 
nu trebuie să ia salariu din vistieria Domnului. 

Fratele şi sora K. n-au experienţă în a se sacrifica pentru adevăr, 
în a fi bogaţi prin fapte bune, strângându-şi comoară în cer. Simpatia, 
purtarea de grijă şi răbdarea lor n-au fost exercitate de copii supuşi 
şi iubitori. Ei au ţinut seama de comoditatea lor egoistă. Inima lor 
n-a fost un izvor care să trimită curente vii de gingăşie şi afecţiune. 
Binecuvântându-i pe alţii prin cuvinte amabile de iubire şi fapte 
de milă şi binefacere, ei ar fi realizat o binecuvântare pentru ei 
înşişi. Ei au fost prea mărginiţi în sfera lor de activitate. Dacă nu 
are loc o schimbare a minţii şi a fiinţei lor şi nu sunt reînnoiţi prin 
Duhul lui Hristos, ei nu pot deveni lucrători desăvârşiţi şi eficienţi în 
cauza Răscumpărătorului. Viaţa Lui este pildă pentru creştini. Viaţa 
lor trebuie să fie caracterizată de sacrificiu de sine şi binefacere 
dezinteresată. Interesul personal este prea dominant. O, cât de puţin 
ştie fratele K. ce înseamnă a lucra pentru Dumnezeu, a înălța crucea 
lui Hristos şi a merge pe urmele Răscumpărătorului în tăgăduirea de 
sine! 

Un slujitor al lui Hristos, un învăţător al adevărului, un păstor 
adevărat este, într-un sens, un slujitor al tuturor, care anticipează 
lipsurile celor care au nevoie de ajutor, şi care ştie cum să se facă de 
folos ici şi colo în marea lucrare de salvare a sufletelor. Un bărbat 
care mărturiseşte a-l învăţa pe altul adevărul şi merge tocmai unde-i 
place, şi lucrează când şi cum îi place, dar evită răspunderile, nu 
poartă crucea în urma lui Hristos şi nici nu îndeplineşte mandatul 
unui pastor al Evangheliei. Puţini ştiu din experienţă ce înseamnă a 
suferi de dragul lui Hristos. Ei doresc să fie asemenea lui Hristos, 
dar evită sărăcia şi răstignirea. Ei cu bucurie ar dori să fie cu El în 
slavă, dar nu le place să vină la EI prin multă lepădare de sine şi 
suferinţă. 

Pe fratele K. nu l-a costat prea mult să afle adevărul, pentru că 
bărbaţi aleşi de Dumnezeu au pregătit argumente la îndemâna lui, 
clare, lămurite şi convingătoare. La punctele dificile ale adevărului 
s-a ajuns prin eforturile serioase ale câtorva care au fost devotați 
lucrării. Postul şi rugăciunea fierbinte către Dumnezeu au făcut ca 
Domnul să deschidă tezaurul adevărului pentru înţelegerea lor. Îm- 

potrivitori vicleni şi Goliaţi lăudăroşi a trebuit să fie întâmpinați, 
uneori chiar față-n față, dar cel mai des prin scris. Satana i-a îndem- 
nat pe oameni la o atitudine feroce, a căutat să orbească ochii şi să 
întunece înţelegerea oamenilor. Puţini, care aveau interesul cauzei şi 
al adevărului lui Dumnezeu pe inimă, s-au ridicat în apărarea lui. Ei 
n-au căutat comoditatea, ci au fost dispuşi să-şi rişte chiar şi viaţa 
de dragul adevărului. 

Aceşti cercetători zeloşi după adevăr şi-au riscat puterea vitală 
şi tot ce era al lor pentru lucrarea de apărare a adevărului şi a răs- 
pândirii luminii. Verigă după verigă din preţiosul lanţ al adevărului 
a fost cercetată până ce acesta a alcătuit o frumoasă armonie, unit 
într-un lanţ perfect. Aceşti bărbaţi cu minte cercetătoare au scos 
argumente şi le-au prezentat atât de lămurit, încât pot fi înţelese şi de 
un şcolar. Cât de uşor este acum pentru bărbaţi să devină învăţători 
ai adevărului, în timp ce se feresc de sacrificiu de sine şi de lepădare 
de sine. 

Aceşti cercetători după adevăr au suferit pentru el şi ştiu cât 
valorează. Ei îl preţuiesc şi simt cel mai deosebit interes pentru 
înaintarea lui. Lepădarea de sine şi crucea se află direct pe calea 
fiecărui urmaş al lui Hristos. Crucea este cea care barează calea 
afecţiunilor fireşti şi a voinţei. Dacă inima nu este întru-totul sfințită 
de Dumnezeu, dacă voinţa, afecțiunile şi gândurile, nu sunt aduse în 
supunere de voinţa lui Dumnezeu, va avea loc un eşec în prezentarea 
principiilor adevăratei religii şi în exemplificarea vieţii lui Hristos 
în viaţă. Nu va fi o dorinţă adevărată de a sacrifica comoditatea 
şi iubirea de sine şi mintea firească nu va fi răstignită spre a face 
lucrarea lui Hristos. 

Există o lucrare de adus la îndeplinire pentru mulţi dintre cei 
care locuiesc în Bordoville. Am văzut că vrăjmaşul era la lucru, ca 
să-şi prezinte punctele lui. Oameni cărora Dumnezeu le-a încredinţat 
talentele şi mijloacele au transferat asupra copiilor lor răspunderea pe 
care cerul a hotărât-o pentru ei, ca să fie ispravnici ai lui Dumnezeu. 
În loc să-l dea lui Dumnezeu lucrurile care sunt ale Lui, ei pretind că 
tot ce au le aparţine, ca şi când ar fi obţinut aceste lucruri prin tăria, 
puterea şi înţelepciunea lor. Cine le-a dat lor puterea şi înţelepciunea, 
ca să obţină comori pământeşti? Cine a udat ţarinile lor cu roua 
cerului şi cu ploi? Cine le-a dat soarele să încălzească pământul şi 
să trezească la viaţă lucrurile din natură, făcându-le să înflorească 

spre beneficiul omului? Oameni pe care Dumnezeu i-a binecuvântat 
cu darurile Sale strâng în braţele lor comoară pământească şi fac 
din aceste daruri şi binecuvântări date lor de milostivul Dumnezeu 
un blestem, umplându-şi inima cu egoism şi neîncredere în EI. Ei 
primesc bunurile date lor ca împrumut, pretinzând că sunt ale lor, uită 
că stăpânul are pretenţie asupra lor şi refuză să-i cedeze dobânda 
pe care o cere El. Bogăţiile pricinuiesc pretinşilor urmaşi ai lui 
Hristos multe încurcături şi-i străpung cu multe dureri, pentru că 
ei ÎI uită pe Dumnezeu, şi îl iubesc şi i se închină lui Mamona. Ei 
îngăduie ca bogăţiile lumești să le amărască viaţa şi să-i împiedice 
în desăvârşirea unui caracter creştin. Şi, ca şi cum aceasta n-ar fi de 
ajuns, transmit copiilor lor, spre a-i blestema, ceea ce s-a dovedit a fi 
nenorocirea propriei lor vieţi. Dumnezeu le-a încredinţat oamenilor 
mijloace ca să-i încerce, ca să vadă dacă sunt dispuşi să-L recunoască 
în darurile Lui şi să-i folosească pentru înaintarea slavei Sale pe 
pământ. 

Pământul este al Domnului, cu toate comorile pe care le conţine 
el. Vitele de pe miile de dealuri sunt ale Lui. Tot aurul şi tot argintul 
Îi aparţin Lui. El şi-a încredinţat comorile ispravnicilor, pentru ca 
prin ele ispravnicii să facă să înainteze cauza Sa şi să slăvească 
Numele Lui. El n-a încredinţat oamenilor aceste comori, pentru ca 
ei să se înalțe, să se slăvească pe ei înşişi şi să aibă putere spre a-i 
oprima pe cei care sunt lipsiţi de bogăţia acestei lumi. Dumnezeu 
nu primeşte darurile nimănui, pentru că ar avea nevoie de ele şi nu 
poate avea slavă şi bogății fără ele, ci pentru că este în interesul 
slujitorilor Lui să-i înapoieze lui Dumnezeu lucrurile care sunt ale 
Lui. El va primi darurile de bunăvoie ale celui cu inima smerită şi 
căită şi-l va răsplăti pe dătător cu cele mai bogate binecuvântări. 
Dumnezeu le primeşte ca sacrificiu, ca ascultare recunoscătoare. El 
cere şi acceptă aurul şi argintul nostru, ca o dovadă că tot ce avem şi 
suntem îi aparţin Lui. El pretinde şi acceptă înnobilarea timpului şi a 
talentelor noastre, ca rod al iubirii Sale, care există în inima noastră. 
A asculta este mai bine decât a sacrifica. Fără o iubire curată, darul 
cel mai preţios este prea sărac pentru Dumnezeu spre a-l accepta. 

Mulţi şi-au legat inimile atât de tare de comoara lor pământească, 
încât nu văd avantajul de a-şi strânge o comoară în cer. Ei nu înţeleg 
că darurile lor benevole pentru Dumnezeu nu-L îmbogăţesc pe El, 
ci pe ei înşişi. Hristos ne sfătuieşte să ne strângem comori în ceruri. 

Pentru cine? Pentru Dumnezeu, ca El să poată fi îmbogăţit? O, 
nu! Toate comorile lumii sunt ale Sale, şi slava de nedescris şi 
nepreţuitele comori din cer toate sunt ale Lui, spre a le da cui vrea 
El. „Strângeţi-vă comori în cer.“ ( Matei 6, 19 ). Oamenii pe care 
Dumnezeu i-a făcut ispravnici sunt atât de îndrăgostiţi de bogăţiile 
acestei lumi, încât nu discern că prin egoismul şi lăcomia lor nu 
numai că ÎI jefuiesc pe Domnul în zecimi şi daruri, ci se jefuiesc 
pe ei înşişi de bogăţiile veşnice. Ei ar fi putut să adauge zilnic 
la comoara lor cerească, făcând chiar lucrarea pe care le-a dat-o 
Domnul s-o facă, şi cărora El le-a încredinţat mijloace s-o ducă la 
îndeplinire. Stăpânul urma să vegheze pentru ocaziile de a face bine 
şi, în timpul vieţii, să pună în practică ei înşişi mijloacele spre a ajuta 
la salvarea semenilor lor şi la înaintarea cauzei Sale în diferitele ei 
ramuri. Procedând astfel, ei fac numai ce cere Dumnezeu de la ei să 
facă; ei Îi dau lui Dumnezeu lucrurile care sunt ale Sale. Mulţi îşi 
închid de bunăvoie ochii şi inimile, ca nu cumva să vadă şi să simtă 
lipsurile cauzei Domnului, şi nu ajută la înaintarea ei, micşorând 
astfel roadele lor prin reduceri din dobândă sau din capital. Unii 
socotesc că ceea ce dau ei pentru înaintarea cauzei lui Dumnezeu 
este în realitate pierdut. Ei consideră pierduţi atât de mulţi bani şi se 
simt nesatisfăcuţi până când nu pot să-i înlocuiască imediat, astfel 
încât comoara lor pământească să nu scadă. Exercită zgârcenie şi 
chiar şiretenie în relaţiile lor cu fraţii şi cu cei din lume şi nu ezită să 
înşele în afaceri spre a se avantaja pe ei înşişi şi a câştiga ceva bani. 

Unii, de frică să nu-şi piardă comoara pământească, neglijează 
rugăciunea şi adunarea spre a aduce închinare lui Dumnezeu, pentru 
ca să aibă timp mai mult să-l consacre gospodăriilor lor sau afacerilor. 
Prin faptele lor, ei arată pe care lume pun preţul cel mai mare. Ei 
sacrifică privilegiile religioase, care sunt esenţiale pentru înaintarea 
lor spirituală, pentru lucrurile acestei vieţi şi n-ajung să obţină o 
cunoaştere a voinţei divine. Ei nu-şi desăvârşesc caracterul creştin, 
şi nu ajung la măsura pusă de Dumnezeu. La ei, pe primul loc se 
află interesele vremelnice şi-L jefuiesc pe Dumnezeu de timpul 
pe care ar trebui să îl consacre slujirii Lui. Pe astfel de persoane 
Dumnezeu le observă bine şi ele vor primi mai degrabă un blestem, 
decât o binecuvântare. Unii îşi pun bunurile în afara controlului lor, 
plasându-le în mâinile copiilor lor. Motivul lor ascuns este de a se 
pune în situaţia în care să nu se simtă răspunzători să dea din averea 

lor pentru răspândirea adevărului. Ei nu înţeleg că banii pe care îi 
mânuiesc nu sunt ai lor, ci ai Domnului. 

Multora le-ar plăcea să vadă suflete convertite, dacă acest lucru 
s-ar putea face fără nici un sacrificiu din partea lor; dar, dacă este 
vorba de averea lor, ei se retrag, pentru că aceasta este de o mai mare 
valoare pentru ei decât sufletele bărbaţilor şi femeilor pentru care a 
murit Hristos. Dacă cei cărora Dumnezeu le-a încredinţat mijloace 
ar înţelege responsabilitatea lor ca ispravnici ai lui Dumnezeu, ar 
păstra în mâinile lor ceea ce le-a dat Dumnezeu cu împrumut, şi ar 
putea îndeplini astfel cu credincioşie datoria care le revine spre a-şi 
face partea în ducerea mai departe a lucrării lui Dumnezeu. Dacă 
toți ar putea înţelege planul mântuirii şi valoarea unui singur suflet 
răscumpărat prin sângele lui Hristos, ei ar socoti orice alt interes ca 
fiind de mică importanţă. 

Părinţii ar trebui să aibă o mare teamă, încredinţându-le copiilor 
talanţii şi mijloacele pe care Dumnezeu le-a pus în mâinile lor, afară 
numai dacă au cea mai sigură dovadă că copiii lor au un mai mare 
interes, iubire şi consacrare pentru cauza lui Dumnezeu decât ei 
înşişi şi că aceşti copii vor fi mai serioşi şi mai zeloşi în sprijinirea 
lucrării lui Dumnezeu, şi mai binevoitori în ducerea mai departe 
a diferitelor întreprinderi în legătură cu ea, care necesită mijloace. 
Dar mulţi îşi plasează mijloacele în mâinile copiilor lor, punând în 
felul acesta asupra lor răspunderea propriei lor isprăvnicii, pentru că 
Satana îi îndeamnă să facă acest lucru. Procedând astfel, ei pun acele 
mijloace, în mod efectiv, în rândurile vrăjmaşului. Satana aranjează 
problema spre a o pune de acord cu propriul lui scop şi sustrage 
de la cauza lui Dumnezeu mijloacele de care aceasta are nevoie, ca 
să poată fi sprijinită din belşug. Eforturile făcute spre a prezenta 
adevărul în faţa poporului nu sunt nici pe jumătate atât de complete 
şi de extinse pe cât ar trebui să fie. Nici a cincea parte nu se face 
acum din ceea ce ar putea fi făcut prin răspândirea de publicaţii 
şi aducerea în raza sunetului adevărului a tuturor celor care pot fi 
convinşi să vină. 

Timpul de probă pentru mulţi se încheie. Satana îşi adună zilnic 
recolta de suflete. Unii iau decizii finale împotriva adevărului, şi 
mulţi mor fără să-l cunoască. Mintea lor nu este luminată, iar ei 
nu s-au pocăit de păcatele lor; şi totuşi, oameni care mărturisesc 
evlavia îşi adună comori pământeşti şi îşi îndreaptă eforturile spre a 

câştiga şi mai mult. Ei sunt insensibili faţă de situaţia bărbaţilor şi 
femeilor care se află în sfera lor de influenţă, şi care pier din lipsă de 
cunoştinţă. Munca bine orientată, făcută cu smerenie, ar face mult 
spre a-i lumina şi converti pe semenii lor; dar exemplul multora, 
care ar putea face mult bine, spune în mod virtual: Sufletele voastre 
sunt de mai mică valoare pentru mine decât interesele mele lumeşti. 

Mulţi iubesc adevărul în mică măsură, iar lumea, într-o măsură 
mai mare. „După roadele lor îi veţi cunoaşte.“ ( Matei 7,20). 
Lucrurile spirituale sunt sacrificate pentru cele vremelnice. Roada 
adusă de acestea nu este spre sfințire şi exemplul lor nu va fi aşa, 
încât să-i convingă pe păcătoşi şi să-i convertească de pe căile lor 
greşite la adevăr. Ei permit ca sufletele lor să meargă la pierzare, 
când le-ar putea salva, dacă ar face eforturi tot atât de serioase în 
favoarea lor, precum au făcut spre a-şi asigura comorile acestei 
vieţi. Pentru a dobândi mai multe din lucrurile acestei lumi, de 
care, în realitate, n-au nevoie, şi care nu fac decât să le mărească 
răspunderea şi condamnarea lor, mulţi muncesc după un plan forțat 
şi pun în pericol sănătatea, bucuria spirituală, pacea, confortul şi 
fericirea familiilor lor. Ei lasă ca sufletele din jurul lor să meargă 
la pierzare, pentru că se tem că aceasta va cere ceva din timpul şi 
mijloacele lor spre a-i salva; dumnezeul lor sunt banii. Ei hotărăsc 
să nu-şi sacrifice mijloacele spre a salva suflete. 

Celui căruia 1 s-a încredinţat un talant nu este răspunzător pentru 
cinci sau pentru doi, ci numai pentru acel unu. Mulţi neglijează să 
strângă pentru ei o comoară în cer, făcând bine cu mijloacele pe care 
Dumnezeu le-a dat cu împrumut. Ei nu se încred în Dumnezeu şi 
au o mie de temeri cu privire la viitor. Ca şi copiii lui Israel, ei au 
inimi rele ale necredinţei. Dumnezeu a aprovizionat acest popor cu 
îmbelşugare, precum cereau nevoile lor; dar pentru viitor, ei au luat 
cu împrumut necaz. În călătoriile lor, ei s-au plâns şi au murmurat 
că Moise i-a scos, pentru ca să-i ucidă cu foamea pe ei şi pe copiii 
lor. Dorinţa lor imaginară le-a închis ochii şi inimile de la vederea 
bunătăţii şi îndurării lui Dumnezeu, în călătoriile lor, şi ei au fost 
nerecunoscători pentru toate darurile Lui. 

Tot aşa de neîncrezător este şi pretinsul popor al lui Dumnezeu 
din acest veac al necredinţei şi degenerării. Oamenii se tem că pot 
ajunge în lipsă, copiii pot deveni nevoiaşi, iar nepoţii vor fi săraci. 
Ei nu îndrăznesc să se încreadă în Dumnezeu. Nu au o credinţă 

adevărată în El, care i-a binecuvântat, le-a încredințat darul vieții şi 
le-a dat talanți, ca să-i folosească pentru slava Sa şi înaintarea cauzei 
Sale. 

Mulţi îşi poartă de grijă atât de stăruitor, încât nu-I dau lui Dum- 
nezeu nici o ocazie să le poarte de grijă. Dacă, uneori, ar fi în lipsă 
de timp şi ar fi puşi în situaţii de strâmtoare, acesta ar fi cel mai bun 
lucru pentru credinţa lor. Dacă s-ar încrede liniștiți în Dumnezeu şi 
ar aştepta ca El să lucreze pentru ei, necesitatea lor ar fi ocazia lui 
Dumnezeu; şi binecuvântarea Lui în situaţia lor critică ar face să le 
sporească iubirea faţă de EI şi i-ar conduce să preţuiască binecuvân- 
tările lor vremelnice într-un sens mai înalt decât au făcut vreodată 
mai înainte. Credinţa lor ar creşte, speranţa lor s-ar îmbunătăţi şi 
buna dispoziţie ar lua locul tristeţii, al îndoielilor şi murmurării. 
Credinţa multora nu creşte din lipsă de exercitare. 

Ceea ce consumă vlaga poporului lui Dumnezeu este iubirea 
de bani şi prietenia cu lumea. Privilegiul poporului lui Dumnezeu 
este să fie lumini luminătoare şi strălucitoare în lume, spre a înmulți 
cunoaşterea de Dumnezeu şi spre a avea o înţelegere mai lămurită a 
voinţei Lui. Dar îngrijorările acestei vieţi şi înşelăciunea bogățiilor 
îneacă sămânţa semănată în inimile lor şi ei n-aduc roade spre slava 
Sa. Ei mărturisesc că au credinţă, dar aceasta nu este o credinţă 
vie, pentru că nu este sprijinită de fapte. Credinţa fără fapte este 
moartă. Cei care mărturisesc că au credinţă mare, dar n-au fapte, nu 
vor fi mântuiţi prin credinţa lor. Satana crede adevărul şi tremură, 
totuşi acest fel de credinţă n-are nici o virtute. Multora dintre cei 
care au făcut o înaltă mărturisire de credinţă le lipsesc faptele bune. 
Dacă şi-ar dovedi credinţa lor prin faptele lor, ei ar putea exercita 
o puternică influenţă de partea adevărului. Dar ei nu îmbunătăţesc 
talanţii mijloacelor împrumutate lor de Dumnezeu. Cei care cred 
că îşi liniştesc conştiinţa prin transferarea averii lor asupra copiilor 
lor, sau prin sustragere de la cauza lui Dumnezeu şi îngăduie ca 
ea să treacă în mâinile copiilor necredincioşi şi nepăsători, ca ei 
s-o cheltuiască sau s-o îngrămădească şi să 1 se închine, va trebui 
să-l dea socoteală lui Dumnezeu; ei sunt ispravnici necredincioşi ai 
banilor Domnului. Ei îi îngăduie lui Satana să-i învingă pe aceşti 
copii ale căror minţi sunt sub stăpânirea lui. Scopurile lui Satana sunt 
îndeplinite în mai multe feluri, în timp ce ispravnicii lui Dumnezeu 

sunt uluiţi şi paralizaţi; ei nu-şi dau seama de marea lor răspundere 
şi de socoteala care trebuie să vină în curând. 

Cei care au avere şi a căror minte este întunecată de dumnezeul 
acestei lumi par să fie stăpâniţi de Satana în a dispune de ea. Dacă 
au copii cu adevărat credincioşi, şi, de asemenea, şi copii ale căror 
afecţiuni sunt întru-totul pentru lucrurile acestei lumi, făcând un 
transfer al bunurilor asupra copiilor lor, ei dau, în general, o canti- 
tate mai mare acelor copii care nu-L iubesc pe Dumnezeu şi care 
slujesc vrăjmaşului oricărei dreptăţi, decât celor care-L slujesc pe 
Dumnezeu. 

Ei pun în mâinile copiilor necredincioşi tocmai lucrurile care 
se vor dovedi o cursă pentru ei şi care vor fi piedici în calea lor 
de a se preda lui Dumnezeu. În timp ce fac daruri mari copiilor 
necredincioşi, ei fac daruri foarte reduse celor care sunt de aceeaşi 
credinţă cu ei înşişi. Tocmai faptul acesta ar trebui să-i surprindă pe 
oamenii cu mijloace, care au urmat această cale. Ei ar trebui să vadă 
că înşelăciunea bogățiilor le-a pervertit judecata. Dacă ar putea să 
vadă influenţa care operează asupra minţii lor, ar putea înţelege că 
Satana dispune de aceste probleme foarte conforme cu propriile lui 
scopuri şi planuri. În loc ca Dumnezeu să le stăpânească mintea şi 
să le sfinţească judecata, ea este stăpânită chiar de puterea adversă. 
Pe cei care erau de aceeaşi credinţă cu ei, uneori, chiar i-a neglijat 
şi, adesea, au fost foarte stricţi şi exigenţi în toate cele ce aveau de-a 
face cu ei, în timp ce aveau o mână largă pentru copiii necredincioşi 
şi iubitori de lume, despre care ştiau că nu vor folosi mijloacele pe 
care le-au pus în mâinile lor pentru înaintarea cauzei lui Dumnezeu. 
Domnul cere ca cei cărora El le-a împrumutat talanţii mijloacelor să 
le folosească corect, având ca ţintă principală înaintarea cauzei Lui. 
Oricare altă cauză trebuie să fie inferioară faţă de aceasta. 

Talanţii banilor, fie că sunt cinci, doi sau unul, trebuie să fie în- 
mulţiţi. Cei care au o mare sumă de bani sunt responsabili pentru un 
mare număr de talanţi. Dar, prin comparaţie, cei care sunt săraci nu 
sunt scutiţi de răspundere. Cei care au doar puţin în această lume sunt 
reprezentaţi ca având un talent. Totuşi, ei sunt într-un pericol tot atât 
de mare de a avea prea multă iubire pentru acel puţin, şi, din egoism, 
pot să reţină ceea ce este pentru cauza lui Dumnezeu, cum sunt cei 
mai bogaţi. Ei nu-şi simt primejdia şi aplică mişcătoarele mustrări, 
adresate în Cuvântul lui Dumnezeu iubitorilor lumii acesteia, numai 

celor bogaţi, în timp ce ei înşişi pot fi într-un pericol şi mai mare 
decât cei mai bogaţi. Fie că au mult sau puţin, fiecăruia i se cere să-şi 
pună talanţii lui la schimbător, ca, atunci când vine Stăpânul, El să 
poată primi ceea ce este al Lui, împreună cu dobânda. De asemenea, 
li se cere să păstreze consacrare faţă de Dumnezeu şi un interes nee- 
goist faţă de cauza şi lucrarea Lui. Căutând mai întâi Împărăţia lui 
Dumnezeu şi neprihănirea Lui, ei trebuie să creadă făgăduinţa Lui, 
că toate celelalte li se vor da pe deasupra. În comparaţie cu oricare 
alte considerente, mântuirea sufletelor semenilor lor trebuie să aibă 
prioritate, dar acesta nu este cazul, în general. Dacă undeva există 
o neglijenţă, cea care trebuie să sufere este cauza lui Dumnezeu. 
Dumnezeu a împrumutat oamenilor talanţi nu pentru a le întreţine 
mândria, sau pentru a trezi în ei invidie, ci pentru a fi folosiţi pentru 
slava Sa. El i-a făcut pe aceşti oameni agenţi spre a trimite mijloace 
prin care să înainteze lucrarea de mântuire a oamenilor. Hristos le-a 
dat un exemplu prin viaţa Lui. El a părăsit bogăţiile Sale cereşti şi 
splendoarea, şi de dragul nostru S-a făcut sărac, pentru ca noi, prin 
sărăcia Lui, să ne putem îmbogăţi. Nu este planul lui Dumnezeu să 
plouă bani din cer pentru a fi susţinută cauza Lui. El a încredinţat 
şi a depozitat la oameni mijloace abundente, ca să nu fie lipsă în 
nici unul dintre departamentele lucrării Sale. El îi încearcă pe aceia 
care mărturisesc că Îl iubesc, punând bunuri în mâinile lor, şi apoi 
îi probează să vadă dacă iubesc mai mult darul decât pe Dătător. 
Dumnezeu va descoperi la timp adevăratele simţăminte ale inimii. 
Pentru ca să înainteze cauza lui Dumnezeu, banii sunt necesari. 
Dumnezeu i-a dat pentru această necesitate din belşug, punând în 
mâinile agenţilor Săi mijloace spre a le folosi în orice departament 
al lucrării pentru câştigarea de suflete. Fiecare suflet salvat este un 
talant câştigat. Dacă este convertit cu adevărat, cel adus la cunoştinţa 
adevărului, la rândul lui, va folosi talanţii influenţei şi ai mijloacelor 
date lui de Dumnezeu, lucrând pentru salvarea altor semeni de-ai lui. 
EI se va angaja cu seriozitate în marea lucrare de lămurire a celor 
care sunt în întuneric şi rătăcire. El va fi unul care va contribui la 
salvarea de suflete. În felul acesta, talanţii influenţei şi ai mijloacelor 
sunt puşi continuu la schimbător şi la creştere permanentă. Când 
vine Stăpânul, servul cel credincios este pregătit să-i dea înapoi atât 
capitalul, cât şi dobânda. Prin roadele lui, el poate dovedi înmulţirea 
talanţilor pe care i-a câştigat pentru a-i reda Stăpânului. Servul 

credincios îşi va fi făcut pe atunci lucrarea, şi Stăpânul, a cărui 
răsplată este cu EI, ca să dea fiecăruia după cum va fi fapta lui, va da 
înapoi servului credincios atât capitalul, cât şi dobânda. 

În cuvântul Său, Domnul a descoperit clar voinţa Sa celor care au 
bogății. Dar din cauză că poruncile Lui directe au fost dispreţuite, El 
le prezintă primejdiile din faţa lor prin „Mărturii“. El nu dă lumină 
nouă, ci le atrage atenţia la lumina care a fost deja descoperită în 
Cuvântul Său. Dacă cei care mărturisesc că iubesc adevărul se ţin 
tare de bogăţiile lor, nereuşind să asculte de Cuvântul lui Dumnezeu, 
şi nu caută ocazii să facă binele cu ceea ce le-a încredinţat EI, atunci 
Domnul Se va apropia şi va împrăștia bunurile lor. El Se va apropia 
de ei cu judecată. Pe diferite căi, le va risipi idolii. Vor suferi multe 
pierderi. Sufletele egoiste nu vor fi binecuvântate. Dar „sufletul 
binefăcător va fi săturat.“ ( Proverbe 11, 25 ). Pe cei care-L onorează 
pe Dumnezeu, El îi va onora. 

Domnul a făcut legământ cu Israel că, dacă vor asculta de po- 
runcile Lui, El le va da ploaie la vreme potrivită, va înmulţi rodul 
pământului şi pomii de pe câmp vor produce roadele lor. El a făgă- 
duit că treieratul se va întinde până la culesul viilor şi culesul viilor 
până la vremea semănatului, şi că vor mânca pâinea lor pe săturate 
şi vor locui în ţara lor, în siguranţă. El va face ca vrăjmaşii lor să 
piară. Nu va avea oroare faţă de ei, ci va merge împreună cu ei şi va 
fi Dumnezeul lor, iar ei vor fi poporul Lui. Dar, dacă vor nesocoti 
poruncile Sale, El îi va trata exact invers. Blestemul Lui va rămâne 
asupra lor, în locul binecuvântării Lui. Va frânge mândria puterii lor 
şi va face cerurile de deasupra lor ca fierul şi pământul ca arama. 
„Vi se va istovi puterea fără de folos; pământul vostru nu-şi va da 
roadele, şi pomii de pe pământ nu-şi vor da rodurile. Şi dacă şi după 
aceasta vă veţi împotrivi, Mă voi împotrivi şi Eu vouă.“ ( Leviticul 
26, 20.21.24 ) 

Cei care rețin în mod egoist mijloacele date lor nu trebuie să fie 
surprinşi dacă mâna lui Dumnezeu le risipeşte. Ceea ce ar fi trebuit 
să fie consacrat pentru înaintarea lucrării şi a cauzei lui Dumnezeu, 
poate fi încredinţat unui fiu nesăbuit, iar el poate să cheltuiască 
banii nebuneşte. Un cal frumos, mândria unei inimi vanitoase, poate 
fi găsit mort în grajd. Din când în când, poate muri o vacă. Pot să 
urmeze pierderi de fructe sau alte recolte. Dumnezeu poate împrăştia 
mijloacele pe care El le-a împrumutat ispravnicilor Lui, dacă ei 

refuză să le folosească spre slava Sa. Am văzut că unii pot să n-aibă 
nici una dintre aceste pierderi care să le reamintească de neglijarea 
datoriei lor, dar cazurile lor pot să fie cu atât mai deznădăjduite. 

Isus i-a avertizat pe oameni: „Vedeţi şi păziţi-vă de orice fel 
de lăcomie de bani; căci viaţa cuiva nu stă în belşugul avuţiei lui. 
Şi le-a spus pilda aceasta: Țarina unui om bogat rodise mult. Şi el 
se gândea în sine, şi zicea: «Ce voi face? Fiindcă nu mai am loc 
unde să-mi strâng rodurile». «lată,» a zis el, «ce voi face: îmi voi 
strica grânarele, şi voi zidi altele mai mari; acolo voi strânge toate 
rodurile şi toate bunătăţile mele; şi voi zice sufletului meu: Suflete, 
ai multe bunătăţi strânse pentru mulţi ani; odihneşte-te, mănâncă, 
bea şi veseleşte-te!» Dar Dumnezeu i-a zis: «Nebunule! Chiar în 
noaptea aceasta ţi se va cere sufletul; şi lucrurile pe care le-ai pregătit 
ale cui vor fi?» Tot aşa este şi cu cel ce îşi adună comori pentru el, şi 
nu se îmbogăţeşte faţă de Dumnezeu. Apoi, s-a adresat ucenicilor 
Lui: «De aceea vă spun: Nu vă îngrijoraţi, cu privire la viaţa voastră, 
gândindu-vă ce veţi mânca, nici cu privire la trupul vostru, gândindu- 
vă cu ce vă veţi îmbrăca. Viaţa este mai mult decât hrana, şi trupul 
mai mult decât îmbrăcămintea.» ( Luca 12, 15-23) 

Avertizările acestea sunt date spre folosul tuturor. Vor folosi 
ei avertizările? Vor trage ei foloase din ele? Vor lua ei seama la 
aceste uimitoare ilustraţii ale Mântuitorului nostru şi se vor feri ei 
de exemplul omului bogat nebun? El avea din belşug; aşa au mulţi 
care mărturisesc a crede adevărul, şi procedează trecând cu vederea 
cazul sărmanului om bogat nechibzuit. O, dacă ar fi înţelepţi să simtă 
răspunderile care apasă asupra lor spre a folosi binecuvântările date 
lor de Dumnezeu, binecuvântând pe alţii, în loc să le schimbe în bles- 
tem. Dumnezeu va răspunde unora ca aceştia, ca şi nechibzuitului 
om bogat: „Nebunule!“ 

Oamenii acţionează ca şi când ar fi lipsiţi de rațiune. Ei sunt 
îngropaţi în grijile acestei vieţi. N-au timp pe care să-l consacre lui 
Dumnezeu, n-au timp să-l slujească. Muncă, muncă, muncă este 
lozinca zilei. Tuturor celor din jurul lor, li se cere să lucreze după 
planul forţat spre a se îngriji de ferme mari. Ambiţia lor este să dă- 
râme şi să clădească, ca să aibă unde să-şi pună bunurile la păstrare. 
Şi totuşi, tocmai aceşti oameni care sunt copleşiţi de bogăţiile lor 
sunt consideraţi drept urmaşi ai lui Hristos. Ei cred că Hristos vine 
curând, că sfârşitul tuturor lucrurilor este aproape; totuşi, n-au spirit 

de sacrificiu. Ei se afundă mai adânc şi tot mai adânc în lume. Îşi 
iau numai puţin timp să cerceteze Cuvântul vieţii, să mediteze şi 
să se roage. Nu dau acest privilegiu nici altora din familie şi nici 
celor care le slujesc. Totuşi, aceşti oameni mărturisesc a crede că 
lumea aceasta nu este căminul lor, că sunt numai străini şi peregrini 
pe pământ, pregătindu-se să se mute într-o ţară mai bună. Exemplul 
şi influenţa acestora este un blestem pentru cauza lui Dumnezeu. 
Adevărată ipocrizie le caracterizează viaţa, pretinsă a fi creştină. Ei 
Îl iubesc pe Dumnezeu şi adevărul tot atât de mult cât arată faptele 
lor, şi nu mai mult. Un om va acţiona întru-totul, după câtă credinţă 
are. „Aşa că după roadele lor îi veţi cunoaşte.“ ( Matei 7, 20 ) Inima 
este acolo unde este comoara. Comoara lor este pe acest pământ, 
deci şi inima şi interesele lor sunt tot aici. 

„Fraţii mei, ce-i foloseşte cuiva să spună că are credinţă, dacă 
n-are fapte? Poate oare credinţa această să-l mântuiască?“. „Tot aşa 
şi credinţa: dacă n-are fapte este moartă în ea însăşi.“ ( Iacov 2, 14.17 
) Când cei care mărturisesc credinţa arată că viaţa lor se potriveşte 
cu credinţa lor, atunci vom vedea o putere care însoţeşte prezentarea 
adevărului, o putere care îi va convinge pe păcătoşi de vinovăția lor 
şi va atrage suflete aproape de Hristos. 

O credinţă statornică este rară printre oamenii bogaţi. Credinţa 
adevărată, susţinută de fapte, este rar de găsit. Dar toţi cei care posedă 
această credinţă vor fi oameni care nu vor fi lipsiţi de influenţă. Ei ÎL 
vor imita pe Hristos; vor poseda acea bunăvoință dezinteresată, acel 
interes în lucrarea de suflete, pe care l-a avut El. Urmaşii lui Hristos 
trebuie să preţuiască sufletele aşa cum i-a prețuit El. Simpatia lor 
trebuie să fie pentru lucrarea scumpului lor Răscumpărător şi ei 
trebuie să lucreze spre a salva cu orice sacrificiu ce a răscumpărat El 
cu sângele Lui. Ce sunt banii, casele şi holdele, în comparaţie chiar 
numai Şi cu un singur suflet? 

Hristos a adus o jertfă totală şi completă, o jertfă suficientă spre 
a salva pe fiecare fiu şi fiică a lui Adam, care dovedeşte o căinţă faţă 
de Dumnezeu, pentru că a călcat Legea Sa, şi manifestă credinţă în 
Domnul Isus Hristos. Totuşi, cu toate că jertfa a fost cuprinzătoare, 
numai puţini consimt să trăiască o viaţă de ascultare, ca să poată 
avea această mare salvare. Puţini sunt dispuşi să imite uimitoarele 
Lui privaţiuni, să îndure suferinţe şi persecuții şi să aibă parte de 
munca Lui istovitoare, ca să-i aducă pe alţii la lumină. Şi puţini vor 

să urmeze exemplul Lui de rugăciune frecventă şi serioasă către 
Dumnezeu, pentru puterea de a îndura încercările acestei vieţi şi 
a îndeplini îndatoririle zilnice. Hristos este Căpetenia mântuirii 
noastre, şi, prin suferinţele şi jertfa Sa, a dat tuturor urmaşilor Lui un 
exemplu că vegherea, rugăciunea şi efortul stăruitor erau necesare 
din partea lor, dacă urmau să reprezinte corect iubirea care se afla în 
inima Lui pentru neamul omenesc căzut. 

Oameni bogaţi mor spiritual din cauza neglijenţei de a folosi 
mijloacele puse de Dumnezeu în mâinile lor pentru a ajuta la salvarea 
semenilor lor. Uneori, unii se trezesc la timp şi hotărăsc să şi-l 
facă prieten pe Mamona, ca să poată fi primiţi, în cele din urmă, 
în locaşurile veşnice. Dar eforturile lor în această direcţie nu sunt 
depline. Ei încep, dar, nefiind cu toată inima şi serioşi în lucrare, nu 
reuşesc. Nu sunt bogaţi în fapte bune. În timp ce îşi rețin încetişor 
iubirea şi se prind de comoara lor pământească, Satana îi biruieşte. 

Poate fi prezentată o perspectivă măgulitoare de a investi în 
brevete sau alte întreprinderi presupuse a fi strălucitoare în jurul 
cărora Satana aruncă o vrajă fermecătoare. Perspectiva de a obţine 
bani mai mulţi, repede şi uşor, îi ademenegşte. Ei raţionează că, deşi 
au hotărât să pună aceşti bani în vistieria lui Dumnezeu, în acest caz 
îi vor folosi şi îi vor înmulţi mult, şi atunci vor da cauzei o sumă mai 
mare. Ei nu puteau să vadă posibilitatea unui eşec. Banii plecau din 
mâinile lor şi în curând aflau, spre regretul lor, că au făcut o greşeală. 
Perspectivele strălucitoare au pălit. Aşteptările lor nu s-au realizat. 
Au fost înşelaţi. Satana i-a biruit. El a fost mai dibaci decât ei, şi a 
reuşit să le obţină banii şi astfel să lipsească lucrarea lui Dumnezeu 
de ceea ce ar fi trebuit să fie folosit pentru susţinerea ei în răspândirea 
adevărului şi pentru salvarea de suflete, pentru care Hristos a murit. 
Ei au pierdut tot ce au investit şi L-au jefuit pe Dumnezeu de ceea 
ce ar fi trebuit restituit Lui. 

Unii dintre cei cărora le-a fost încredinţat numai un talant se 
scuză că ei n-au un număr aşa de mare de talanţi ca cei cărora le-au 
fost încredinţaţi mai mulţi. Ca şi ispravnicul necredincios ei ascund 
talantul în pământ. Se tem să-l redea lui Dumnezeu ceea ce El le-a 
încredinţat. Se angajează în întreprinderi lumeşti, dar investesc puţin 
în cauza lui Dumnezeu, dacă se poate vorbi de aşa ceva. Ei aşteaptă 
ca cei care au mai mulţi talanţi să ducă sarcina lucrării, în timp ce 
simt că ei nu sunt răspunzători pentru înaintarea şi succesul ei. 

Când va veni Stăpânul să Se socotească cu slujitorii Săi, cei 
neînţelepţi vor recunoaşte încurcaţi: „Am ştiut că eşti om aspru, care 
seceri de unde n-ai semănat, şi strângi de unde n-ai vânturat; mi-a 
fost frică ( Frică de ce? Că stăpânul va pretinde o parte din talantul 
cel mic încredinţat lor ) şi m-am dus de ţi-am ascuns talantul în 
pământ: iată-ţi ce-i al tău“. Stăpânul lui îi va răspunde: „Rob viclean 
şi leneş! Ai ştiut că secer de unde n-am semănat, şi că strâng de unde 
n-am vânturat; prin urmare, se cădea ca tu să-mi fi dat banii la zarafi, 
şi la venirea mea, eu mi-aş fi luat cu dobândă ce este al meu! Luaţi-i 
dar talantul şi daţi-l celui ce are zece talanţi. Pentru că celui ce are, i 
se va da, şi va avea de prisos; dar de la cel care n-are, se va lua şi ce 
are! lar pe robul acela netrebnic aruncaţi-l în întunericul de afară: 
acolo va fi plânsul şi scrâşnirea dinţilor.“ ( Matei 25, 24-30) 

Mulți dintre cei care în această lume au puţin sunt reprezentaţi 
prin omul care are un talant. Ei se tem să se încreadă în Dumnezeu. 
Le este teamă că Dumnezeu le va cere ceva, ceea ce ei pretind că este 
al lor. Ei îşi ascund talantul în pământ, temându-se să-l investească 
undeva, pentru ca să nu li se ceară să-l dea lui Dumnezeu îmbună- 
tățirile. În loc să dea talantul la zarafi, cum a cerut Dumnezeu, ei îl 
îngroapă sau îl ascund unde nu poate fi de folos nici lui Dumnezeu, 
nici omului. Mulţi dintre cei care mărturisesc că iubesc adevărul fac 
tocmai această lucrare. Ei îşi înşeală propriul lor suflet, pentru că 
Satana le-a orbit ochii. Jefuind pe Dumnezeu, ei s-au jefuit mai mult 
pe ei înşişi. Din cauza lăcomiei şi a unei inimi rele, necredincioase, 
ei s-au lipsit pe ei înşişi de comoara cerească. Pentru că n-aveau 
decât un talant, ei s-au temut să-l încredinţeze lui Dumnezeu şi l-au 
ascuns în pământ. Se simt eliberaţi de răspundere. Le place să vadă 
progresul adevărului, dar nu se gândesc că sunt chemaţi să practice 
lepădarea de sine şi să ajute lucrarea prin mijloacele lor, deşi n-au o 
cantitate mare. 

Toţi trebuie să facă ceva. Cazul văduvei care a aruncat în vistierie 
cei doi bănuţi ai ei este înregistrat pentru folosul altora. Hristos a 
lăudat-o pentru jertfa pe care a făcut-o şi a atras atenţia ucenicilor 
asupra faptului: „Adevărat vă spun că văduva aceasta a dat mai 
mult decât toţi cei ce au aruncat în vistierie; căci toţi ceilalţi au 
aruncat din prisosul lor, dar ea, din sărăcia ei, a aruncat tot ce avea, 
tot ce-i mai rămăsese ca să trăiască.“ ( Marcu 12, 43.44 ) Hristos a 
prețuit darul ei ca fiind mai de valoare decât darurile mari ale celor 

bogaţi. Ei au dat din prisosul lor. Ei n-aveau să simtă nici o lipsă din 
cauza darurilor lor. Dar văduva s-a lipsit pe sine chiar şi de nevoile 
vieţii spre a da darul ei cel mic. Ea nu putea să vadă cum aveau să 
fie satisfăcute lipsurile ei viitoare. Ea n-avea soţ ca s-o întreţină la 
nevoie. Ea s-a încrezut în Dumnezeu pentru ziua de mâine. Valoarea 
darului nu este preţuită atât de mult după cantitatea dată, cât prin 
proporţia şi prin motivul care au inspirat dăruirea. Când va veni 
Hristos, a cărui răsplată este cu EI, El va da fiecăruia după cum va fi 
lucrarea lui. 

Toţi, atât cei de sus, cât şi cei de jos, bogat sau sărac, au fost 
înzestrați de Stăpân cu talanţi; unii cu mai mulţi, alţii cu mai pu- 
tini, după capacitatea lor diversă. Binecuvântarea lui Dumnezeu va 
rămâne asupra lucrătorilor sinceri, iubitori şi harnici. Investiţia lor 
va fi cu succes şi va asigura suflete pentru Împărăţia lui Dumnezeu 
şi o comoară nepieritoare pentru ei înşişi. Toţi sunt unelte morale şi 
toţi sunt înzestrați cu bunuri cereşti. Talanţii sunt proporţionaţi după 
capacităţile posedate de fiecare. 

Dumnezeu dă fiecărui om lucrarea lui şi aşteaptă restituiri după 
diferitele înzestrări acordate. El nu cere o înmulţire de zece talanţi 
de la cel căruia El i-a dat numai un talant. El nu aşteaptă de la omul 
sărac să facă acte de caritate ca cel care are bogății. El nu aşteaptă de 
la cel slab şi suferind activitatea şi puterea pe care o are cel sănătos. 
Acel singur talant, folosit după cea mai bună socoteală, va fi primit 
de Dumnezeu „avându-se în vedere ce are cineva, nu ce n-are“ (2 
Corinteni 8, 12). 

Dumnezeu ne numeşte servi, ceea ce înseamnă că suntem anga- 
jați de EI să facem o anumită lucrare şi să purtăm anumite răspunderi. 
El ne-a dat cu împrumut capital pentru investiţie. Acesta nu este 
proprietatea noastră, şi noi nemulţumim pe Dumnezeu dacă păstrăm 
bunurile Domnului nostru sau le cheltuim după cum ne place. Noi 
suntem răspunzători pentru folosirea sau abuzarea de cele ce ne-a 
împrumutat Dumnezeu. Dacă acest capital, pe care l-a pus Dumne- 
zeu în mâinile noastre zace adormit sau îl îngropăm în pământ, chiar 
dacă este numai un talant, noi vom fi traşi la răspundere de Stăpân. 
El ne cere, cu dobândă, nu ceea ce este al nostru, ci ceea ce este al 
Lui. 

Fiecare talant care se întoarce la Stăpân va fi cercetat îndea- 
proape. Faptele şi răspunderile servilor lui Dumnezeu nu vor fi 

socotite ca probleme lipsite de importanţă. Fiecare individ va fi tratat 
în mod personal şi i se va cere să dea socoteală de talanţii încredinţaţi 
lui, fie că i-a îmbogăţit sau a abuzat de ei. Răsplata acordată va fi 
proporţională cu îmbunătăţirea talanţilor. Pedeapsa hotărâtă va fi 
după cum s-a abuzat de talanţi. 

Întrebarea fiecăruia ar trebui să fie: Ce am eu de la Domnul 
meu, şi cum să-l folosesc pentru slava Lui? Hristos a zis: „Puneţi-i 
în negoţ, până mă voi întoarce.“ ( Luca 19, 13 ) Stăpânul ceresc 
se află pe drum. Ocazia noastră minunată este acum. Talanţii sunt 
în mâinile noastre. Să-i folosim pentru slava lui Dumnezeu sau să 
abuzăm de ei? Astăzi putem face negoţ cu ei, dar mâine punerea 
noastră la probă se poate încheia, şi socoteala noastră să fie hotărâtă 
pentru veci. 

Dacă talanţii noştri sunt investiţi pentru salvarea semenilor noş- 
tri, Dumnezeu va fi proslăvit. Mândria şi poziţia sunt prezentate ca 
scuze pentru extravaganţă, arătare zadarnică, ambiţie şi egoism liber- 
tin. Talanții Domnului, daţi cu împrumut omului ca binecuvântare 
prețioasă, dacă se abuzează de ei, vor atrage asupra lor un teribil 
blestem. Bogăţiile pot fi folosite de noi pentru avansarea cauzei 
lui Dumnezeu şi pentru uşurarea nevoilor văduvei şi ale orfanilor. 
Făcând aşa, adunăm pentru noi binecuvântări bogate. Nu vom primi 
numai expresii de recunoştinţă din partea celor care au primit da- 
rurile noastre, ci însuşi Domnul, care a pus mijloacele în mâinile 
noastre, chiar pentru scopul acesta, va face ca sufletele noastre să 
fie ca o grădină udată, căreia apa nu-i lipseşte. Când va veni timpul 
secerişului, care dintre noi va avea nespusa bucurie de a vedea snopii 
pe care i-am adunat noi, ca recompensă pentru credincioşia noastră 
şi pentru folosirea neegoistă a talanţilor pe care i-a pus Domnul în 
mâinile noastre spre a-i folosi pentru slava Sa? 

La mulţi din Vermont a fost un eşec categoric spre a corespunde 
cerinţelor lui Dumnezeu. Unii au căzut într-o stare spirituală rece, 
fără viaţă, pentru că au fost servi necredincioşi. Iubirea de lume a 
umplut atât de mult inima lor, încât au pierdut gustul pentru lucrurile 
cereşti şi au devenit pitici în cunoştinţele spirituale. Țara a fost lipsită 
de adevăratul fel de lucrare. Bordoville a devenit centrul de atracţie. 
Toate marile adunări s-au ţinut într-o singură localitate, ceea ce a 
fost ca şi punerea luminii sub obroc; razele ei nu au adus nici un 
folos celorlalţi oameni din ţară. Mulţi sunt încă în întuneric care 

ar fi putut să se bucure în cunoaşterea adevărului. Talanţii, cât şi 
eforturile speciale, au fost rezervate doar unei singure localităţi. 
Aceasta nu este ceea ce Domnul a intenţionat să fie. Dimpotrivă, 
EI a plănuit ca avertizarea şi solia probatoare să fie date lumii, iar 
poporul Său, care este lumina lumii, să fie răspândit ca martor în 
mijlocul întunericului moral al acestei lumi; ca viaţa lor, mărturia 
lor şi exemplul lor să poată fi o mireasmă de viaţă pentru viaţă sau 
de moarte pentru moarte. 

Fraţii D. trebuie să fie supravegheați, ca să nu zădărnicească pla- 
nurile lui Dumnezeu prin propriile lor planuri. Ei sunt în primejdie 
de a restrânge lucrarea lui Dumnezeu, care este mare şi extinsă. 

Fratele D. va fi în primejdie să aibă vederi prea strâmte despre 
lucrare. Dumnezeu i-a dat o experienţă care îi va fi de mare valoare, 
dacă el o va folosi cum trebuie. Dar există primejdia ca particularită- 
tile lui să ajusteze acea experienţă şi ca mintea altora să fie afectată. 
Folosirea ca lucrător a fratelui D. nu este ceea ce altfel ar fi, dacă n-ar 
fi atât de predispus să-şi concentreze mintea asupra unei singure idei. 
El stăruie asupra întâmplărilor şi ideilor pe care le are, şi le repetă 
cu toate amănuntele, când pentru alţii ele sunt fără importanţă. 

Mintea i-a fost trezită în ce priveşte starea sănătăţii lui. El şi-a 
concentrat puterea minţii asupra acestui subiect. Şi aceste simptome 
erau subiectele principale ale conversaţiei sale. El ţinea morţiş să 
meargă după planul stabilit în minte; şi, căutând să se simtă bine, 
n-a ţinut seamă ce neplăcere le făcea altora. Mintea i-a fost, în 
mare măsură, limitată la cazul lui. Aceasta era povara gândurilor şi 
subiectul conversaţiilor lui. Prin acest procedeu precis şi sistematic, 
el n-a reuşit să primească beneficiul, în speţă sănătatea, pe care ar 
fi putut să o realizeze, dacă ar fi uitat de sine şi, din zi în zi, s-ar fi 
angajat în exerciţiu fizic, care i-ar fi abătut mintea de la el însuşi. 

Aceleaşi lipsuri au marcat lucrarea lui în ogorul Evangheliei. 
Vorbind poporului, el făcea multe introduceri şi scuze repetate, în- 
cât asistenţa era deja obosită înainte ca el să ajungă la subiectul 
propriu-zis. Atât cât este posibil, pastorii trebuie să evite scuzele şi 
introducerile. 

Fratele D. este prea minuţios. El stăruie asupra amănuntelor 
inutile. Îşi ia timp să explice puncte care, în realitate, nu sunt impor- 
tante şi care se puteau socoti ca fiind înţelese fără a se mai prezenta 
dovezi, acestea fiind evidente. Dar adevăratele puncte trebuie să fie 

atât de convingătoare cât le poate face să fie vorbirea şi fapta. Ele 
trebuie să fie importante pietre de hotar. Fratele D. trebuie să evite 
micile amănunte care-i obosesc pe ascultători înainte de a se ajunge 
la punctele principale. 

Fratele D. are o mare capacitate de a se concentra. Când mintea 
lui apucă într-o anumită direcţie, este greu pentru el s-o mai îndrepte 
în altă parte; el zăboveşte obositor asupra unui singur punct. În 
conversaţie, este în primejdie de a-l obosi pe ascultător. Scrierilor lui 
le lipseşte un stil degajat. Obiceiul de a-şi concentra mintea asupra 
unui singur lucru, cu excluderea altor lucruri este o nenorocire. 
Aceasta ar trebui să înţeleagă el şi să muncească pentru a restrânge şi 
stăpâni această putere a minţii lui, care este prea activă. Activitatea 
prea mare a unui organ al minţii întăreşte acel organ cu slăbirea 
celorlalte. Dacă fratele D. ar face o lucrare cu succes în ogorul 
Evangheliei, el şi-ar putea educa mintea. Dezvoltarea mare a acestui 
organ slăbeşte sănătatea şi utilitatea lui. Există o lipsă de armonie în 
mintea lui, iar corpul suferă consecinţele. 

Ar fi foarte mult în interesul fratelui D. să cultive simplitatea 
în scrierile lui. El trebuie să evite stăruirea asupra unui punct care 
nu este de o importanţă vitală; şi chiar cele mai importante ade- 
văruri evidente, cele care sunt prin ele însele clare şi lămurite, pot 
fi acoperite complet prin cuvinte spre a le face să fie confuze şi 
întunecate. 

Fratele D. poate fi logic în toate punctele adevărului prezent 
şi totuşi să nu fie calificat să prezinte motivele speranţei noastre, 
în scris, celor care vorbesc franceza. În această lucrare, el poate să 
ajute. Dar subiectul trebuie să fie pregătit de mai mult de una sau de 
două minţi , ca aceasta să nu poarte pecetea vreunei particularităţi. 
Adevărul la care s-a ajuns, care a fost pregătit de mai multe minţi, 
şi care, la timpul socotit de Dumnezeu, a fost scos la iveală, verigă 
cu verigă într-un lanţ unit, de către serioşi cercetători după adevăr, 
trebuie să fie dat poporului şi el va fi adaptat spre a face faţă nevoilor 
multora. Trebuie avută în vedere scurtimea pentru a-l interesa pe 
cititor. Articolele lungi, cu o mulţime de cuvinte, sunt o vătămare a 
adevărului pe care scriitorul şi-l propune să-l prezinte. 

Fratele D. trebuie să-şi ocupe mai puţin mintea cu sine însuşi, 
şi să vorbească mai puţin despre sine. El ar trebui să dispară din 
vedere şi, în conversaţie, să evite să facă referire la sine şi să facă 

din particularităuile vieţii lui un model pentru alţii, spre a-l imita. 
Trebuie să încurajeze adevărata smerenie. El este în primejdie de a 
crede că viaţa şi experienţa lui sunt superioare faţă de ale celorlalți. 

Fratele D. poate fi de valoare pentru cauza lui Dumnezeu, dacă 
există şi armonie în caracterul străduinţelor lui. Dacă poate să vadă 
şi să corecteze nedesăvârşirile organismului lui deosebit, care au 
tendinţa de a-i vătăma utilitatea, Dumnezeu îl poate accepta să fie fo- 
losit. El trebuie să evite predicile lungi şi plictisitoare şi rugăciunile 
lungi. Acestea nu-i fac bine nici lui, nici altora. Folosirea îndelun- 
gată şi violentă a organelor vocale i-a iritat gâtlejul şi plămânii şi i-a 
făcut rău sănătăţii lui generale, mai mult decât i-a folosit respectarea 
cu stricteţe a regulilor pentru mâncare şi odihnă. O supraexcitare 
sau încordare a organelor vocale pot să nu se refacă curând şi să-l 
coste pe vorbitor viaţa. O manieră de vorbire calmă, negrăbită, dar 
serioasă, va avea asupra adunării o influenţă mai bună decât a lăsa ca 
simţămintele să fie excitate şi să controleze glasul şi manierele. Pe 
cât este posibil, vorbitorul trebuie să păstreze tonul natural al vocii. 
Adevărul prezentat este cel care afectează inima. Dacă vorbitorul 
face o realitate din aceste adevăruri, cu ajutorul Duhului lui Dum- 
nezeu, el va fi în stare să-i impresioneze pe ascultători de faptul că 
el este serios, fără să obosească peste măsură delicatele organe ale 
gâtului şi ale plămânilor. 

Fratele D. este profund interesat de viaţa lui de familie; totuşi, 
există o primejdie: să cultive, în conversaţie, obiceiul de a-şi concen- 
tra mintea asupra lucrurilor care îl interesează pe el în mod deosebit, 
dar care nu pot interesa sau nu aduc profit altora. El încearcă să 
păstreze un sistem care, în sine, este corect; dar şi aici se va vedea că 
acele lucruri care sunt folositoare în sinea lor pot deveni obositoare 
şi chiar apăsătoare, dacă se stăruie prea mult asupra lor şi dacă se 
caută a le îndeplini în orice împrejurare. Există primejdia de a neglija 
problemele mai dificile. 

Fratele D. trebuie să evite a fi plictisitor în străduinţele sale. În 
ansamblu, influenţa lui a fost bună. Fratele D. este din fire un bun 
administrator în lucrurile vremelnice. Instruirea şi exemplul lui au 
fost, în această privinţă, de ajutor celor care au fost destul de smeriţi, 
ca să se lase sfătuiţi. Dar invidia, neîncrederea, răzvrătirea, tânguirea 
şi murmurarea, care există în comunitate, au fost descurajatoare. 
Acest frate ar trebui să se păzească spre a nu fi prea exigent. 

Pentru a desăvârşi caracterul creştin, noi nu trebuie să cultivăm 
numai o viaţă de rugăciune retrasă şi liniştită, şi nici o viaţă cu totul 
de zel formal şi cuprins de emoţii, în timp ce evlavia personală este 
neglijată. Dar timpul de faţă ne cere să fim aşteptători ai revenirii 
Domnului şi să fim vigilenţi în lucrarea pentru salvarea semenilor 
noştri. „În sârguinţă fiţi fără preget. Fiţi plini de râvnă cu duhul, 
slujiți Domnului.“ ( Romani 12, 11 ). Dumnezeu nu va accepta nici 
cele mai înflăcărate servicii, dacă ei nu sunt mai întâi consacraţi prin 
supunerea sufletului faţă de El şi iubirea Lui. La o anumită grupă de 
persoane există primejdia de a îndepărta sistematic atât Duhul lui 
Dumnezeu, cât şi vitalitatea religiei lui Hristos, şi de a prezenta în 
schimb o serie de îndatoriri şi ceremonii obositoare. 

Noi trăim în mijlocul unei generaţii înguste şi perverse, iar pla- 
nurile noastre frumoase şi exacte nu pot fi aduse la îndeplinire spre 
avantajul tuturor. Dacă ne coborâm demnitatea, nu vom reuşi să-i 
ajutăm pe cei care au cea mai mare nevoie de ajutor. Slujitorii lui 
Hristos trebuie să se adapteze la condiţiile diferite ale oamenilor. Ei 
nu pot pune în aplicare reguli exacte, dacă au de-a face cu cazurile 
tuturor. Lucrarea trebuie să fie variată spre a veni în întâmpinarea 
oamenilor acolo unde se află ei. „„Mustraţi pe cei ce se despart de 
voi; căutaţi să mântuiţi pe unii, smulgându-i din foc; de alţii iarăşi 
fie-vă milă cu frică, urând până şi cămaşa mânjită de sânge.“ ( Iuda 
24; 22.) 

Apostolul îi sfătuieşte pe fraţii lui din Corint: „Deci, fie că mân- 
caţi, fie că beţi, fie că faceţi altceva: să faceţi totul pentru slava lui 
Dumnezeu. Să nu fiţi pricină de păcătuire, nici pentru Iudei, nici 
pentru Greci, nici pentru biserica lui Dumnezeu. După cum mă si- 
lesc şi eu în toate lucrurile să plac tuturor, căutând nu folosul meu, 
ci al celor mai mulţi, ca să fie mântuiţi.“ ( 1 Corinteni 10, 31-33) 
„Căci măcar că sunt slobod faţă de toţi, m-am făcut robul tuturor, 
ca să câştig pe cei mai mulţi.“ ( 1 Corinteni 9, 19 ) „Am fost slab 
cu cei slabi ca să câştig pe cei slabi. M-am făcut tuturor totul, ca, 
oricum, să mântuiesc pe unii din ei.“ ( | Corinteni 9, 22 ). „Noi care 
suntem tari, suntem datori să răbdăm slăbiciunile celor slabi, şi să 
nu ne plăcem nouă înşine. Fiecare din noi să placă aproapelui, în ce 
este bine, în vederea zidirii altora. Căci şi Hristos nu Şi-a plăcut Lui 
Însuşi; ci, după cum este scris: «Ocările celor ce Te ocăresc pe Tine, 
au căzut peste Mine.» ( Romani 15, 1-3) 

Fratele şi sora L. din Canada îşi pierd treptat sprijinul pe Dum- 
nezeu şi iubirea pentru sfintele lucruri cereşti, în timp ce au căutat 
tot mai mult să se prindă de comorile lumești. Ei au slăbit legătura 
cu cele cereşti şi s-au legat tot mai hotărât de această lume. Cu 
câţiva ani în urmă, le plăcea să aibă un oarecare interes în înaintarea 
adevărului şi a lucrării lui Dumnezeu. Dar mai recent, iubirea lor de 
câştig a crescut şi n-au mai fost interesaţi să-şi facă partea în salvarea 
oamenilor. Viaţa lor n-a mai fost caracterizată de lepădare de sine şi 
binefacere din iubire pentru Hristos. Ei au făcut doar puţin pentru 
cauza lui Dumnezeu. Ce au făcut ei cu talanţii lor? I-au îngropat în 
pământ, investindu-i în ţarine. Ei nu i-au dat la zarafi, ca atunci când 
va veni, Stăpânul să-şi poată primi ce este al Lui, cu dobândă. 

Ei au o lucrare importantă de făcut pentru a-şi pune în ordine 
inimile şi casa. „Strângeţi-vă comori în cer.“ ( Matei 6, 20 ). Inimile 
lor au fost cu lucrurile acestei vieţi, iar preocupările veşnice au 
fost puse pe planul al doilea. Ei trebuie să lucreze serios pentru a 
scoate afară din inima lor iubirea de lume şi pentru a o înlocui cu 
afecțiunile lor pentru lucrurile de sus, nu pentru cele de pe pământ. 
Dacă slujitorii lui Dumnezeu ar ţine minte că lucrarea lor este să 
facă tot ce le stă în putere, cu influenţa şi mijloacele lor, ca să salveze 
sufletele pentru care a murit Hristos, ar exista mai puţin efort egoist 
şi necredincioşii ar fi mişcaţi; ei ar fi convinşi că există o realitate în 
adevărul astfel prezentat şi susţinut prin exemplu. 

Fratele şi sora L. ar trebui să aibă încredere în lucrare pentru 
aceste zile de pe urmă şi să-şi desăvârşească un caracter creştin, 
pentru ca la venirea lui Isus să poată primi răsplata cea veşnică. 
Fratelui L. îi lipseşte vigoarea fizică şi mintală. El a devenit incapabil 
să poarte multă răspundere. Ar trebui să se sfătuiască cu fraţii lui 
care sunt chibzuiţi şi credincioşi. 

Fratele L. este un ispravnic al lui Dumnezeu. Lui i s-au încre- 
dinţat mijloace şi ar trebui să se trezească la datoria sa de a-l reda 
lui Dumnezeu lucrurile care sunt ale Sale. El ar trebui să înţeleagă 
pretenţiile lui Dumnezeu asupra lui. Cât trăieşte şi are puterea de 
a judeca, el trebuie să folosească ocazia de a-şi însuşi proprietatea 
pe care i-a încredinţat-o Dumnezeu, în loc să o lase altora, ca să o 
folosească şi s-o însuşească după încheierea vieţii lui. 

Satana este întotdeauna gata să profite de slăbiciunile şi nepu- 
tinţele oamenilor pentru a urmări propriile sale planuri. El este un 

adversar viclean şi i-a biruit pe mulţi dintre cei ale căror scopuri 
erau bine intenţionate în ceea ce priveşte averea lor pentru folosul 
cauzei lui Dumnezeu. Unii au neglijat lucrarea pe care le-a dat-o 
Dumnezeu în legătură cu propriile lor mijloace. Şi în timp ce ei sunt 
neglijenţi în asigurarea cauzei lui Dumnezeu cu mijloacele pe care 
El le-a dat cu împrumut, Satana intervine şi le aduce în rândurile lui. 

Fratele L. ar trebui să acţioneze mult mai atent. Persoane care 
nu sunt de credinţa noastră obţin bani de la el cu diferite pretexte. El 
se încrede în ei, crezând că sunt cinstiţi. Va fi imposibil pentru el să 
mai ia înapoi toţi banii care s-au pierdut din mâinile lui în rândurile 
vrăjmaşului. El putea să facă cu banii lui o investiţie sigură prin 
ajutorarea cauzei lui Dumnezeu, strângându-şi astfel o comoară în 
cer. Adesea, el nu este în stare să ajute când ar vrea, pentru că este 
neputincios şi nu poate dispune de bani să facă astfel. Atunci când 
Domnul solicită banii lui, aceştia sunt cel mai adesea în mâinile 
celor cărora le-a dat cu împrumut, dintre care unii n-au de gând 
să-i înapoieze niciodată, iar alţii nu simt nici o îngrijorare faţă de 
problemă. Satana îşi va împlini scopul pe deplin, prin cei necinstiţi, 
care iau cu împrumut, ca şi pe oricare altă cale. Aceasta pentru 
că tot ceea ce intenționează vrăjmaşul adevărului şi al neprihănirii 
este să împiedice înaintarea Împărăției Răscumpărătorului nostru. 
EI lucrează prin agenţi spre a-şi îndeplini scopurile. Dacă poate să 
împiedice ca banii să intre în vistieria lui Dumnezeu, el are succes 
în una din ramurile lucrării lui. Acele mijloace care ar fi putut să fie 
folosite spre a ajuta marele plan de salvare de suflete, el le-a reţinut 
spre a ajuta lucrarea sa. 

Fratele L. trebuie să aibă ocupaţia lui cinstită şi să nu rămână 
fără lucru. Este privilegiul lui să fie bogat în fapte bune şi să pună 
o temelie bună pentru viitor spre a apuca viaţa veşnică. Nu este 
prudent pentru el să urmeze judecata lui greşită. El ar trebui să se 
sfătuiască cu fraţii care au experienţă şi să caute înţelepciunea lui 
Dumnezeu, ca să-şi poată îndeplini bine lucrarea lui. Ar trebui să 
fie acum cu adevărat serios şi să-şi facă „rost de pungi, care nu se 
învechesc, o comoară nesecată în ceruri.“ (Luca 12, 33) 

Fratele M. a făcut o greşeală în viaţa lui de familie. El n-a 
exprimat, în cuvinte, acea afecţiune pentru soţia lui, pe care era dator 
s-o exprime. N-a reuşit să cultive adevărată curtoazie şi politeţe 
creştină. El n-a reuşit să fie tot timpul aşa de amabil şi să ţină seama 

de dorințele şi confortul ei, precum era datoria lui. Neunirea ei în 
credință cu el a dus la multă nefericire pentru amândoi. Fratele M. 
n-a respectat sfatul şi judecata soției sale cum ar fi trebuit să facă. În 
multe privințe, judecata şi discernământul ei erau mai bune decât ale 
lui. Dacă ar fi fost consultată, ea ar fi putut, prin intuiţia ei mai clară 
şi discernământul ei mai profund, să-l ajute mai ales în problemele 
de afaceri, pe care le avea cu semenii săi. El n-ar fi trebuit să stăruie 
în greşeala de amor propriu, socotind că le înţelege el însuşi pe toate. 
Dacă ar fi fost sfătuit de soţia lui, şi dacă, prin acţiunile lui amabile, 
ar fi arătat respect faţă de ea şi o dorinţă de a-i fi pe plac, el nu şi-ar fi 
făcut nimic mai puţin decât datoria. Dacă sfatul ei era în conflict cu 
datoria lui faţă de Dumnezeu şi pretenţiile Lui asupra sa, atunci putea 
alege să se deosebească, şi în cea mai liniştită manieră posibilă să-i 
prezinte ca motiv că nu poate să sacrifice credinţa sau principiile sale. 
Ar fi fost în interesul fratelui M. să aibă, în problemele vremelnice, 
Judecata şi sfatul soţiei sale. 

Atâta timp cât este jignitor, aspru şi încăpățânat, el nu poate avea 
nici o influenţă spre a o câştiga pe soţia lui la adevăr. El trebuie să 
facă o reformă. Trebuie să devină înţelegător, să fie tandru, delicat 
şi iubitor. Trebuie să lase să pătrundă în inima lui soarele bucuriei 
şi al mulţumirii fericite, şi apoi să lase ca razele ei să strălucească 
în familia sa. El şi-a adus în familie pe cei a căror influenţă avea 
să se dovedească pentru soţia lui mai degrabă un blestem decât o 
binecuvântare. Făcând astfel, el a adus asupra ei poveri care puteau 
fi evitate. Ea trebuia să fie consultată şi dorinţele ei respectate atât 
cât este posibil, fără compromiterea religiei lui. 

Fratele M. şi-a ales propria cale şi a avut o voinţă fermă, care era 
mai mult încăpățânare. Adesea era neînduplecat. Nu trebuia să fie 
aşa. El mărturisea a crede un adevăr care are o influenţă sfinţitoare, 
îngăduitoare şi curăţitoare, pe care soţia lui nu-l are. Trebuia să 
arate că adevărul exercită o putere asupra firii lui perverse, că îl 
face răbdător, amabil, îngăduitor, tandru, afectuos şi iertător. Calea 
cea mai bună pentru fratele M. de a fi un misionar viu în familia 
lui, este ca el să exemplifice în viaţa lui viaţa scumpului nostru 
Răscumpărător. 

Iubite frate N: De când te-am întâlnit la adunarea de tabără de la 
Tipton, am simţit o grea povară din pricina cazului tău. Cu greu m- 
am putut abţine să nu mă adresez ţie personal, în timp ce prezentam 
poporului cuvintele Domnului Hristos: „Nu vă strângeţi comori pe 
pământ, unde le mănâncă moliile şi rugina, şi unde le sapă şi le fură 
hoţii; ci strângeţi-vă comori în cer, unde nu le mănâncă molule şi 
rugina, şi unde hoţii nici nu le sapă, nici nu le fură. Pentru că unde 
este comoara voastră, este şi inima voastră.“ ( Matei 6, 19-21) 

Mi-am amintit de persoana ta ca de unul care mi-ai fost arătat în 
viziune cu câtva timp în urmă. Credeai că aveai datoria să predici 
altora Cuvântul; dar exemplul tău, aşa cum este acum, mai mult i-ar 
împiedica să îmbrăţişeze adevărul, decât i-ar converti predica ta să 
creadă în el. Tu mărturiseşti a crede cea mai solemnă solie de punere 
la probă; cu toate acestea, credinţa ta n-a fost susţinută de fapte. 
Tu ai teoria adevărului, dar n-ai fost convertit prin el. Adevărul n-a 
pus stăpânire deplină asupra inimii tale şi nu s-a manifestat în viaţa 
zilnică. 

Tu trebuie să fii convertit, să fii schimbat prin reînnoirea minţii. 
Dar când adevărul pune stăpânire asupra inimii tale, el va efectua o 
schimbare în viaţa ta. Lumea necredincioasă va fi atunci convinsă 
că există o putere în adevărul care a făcut o schimbare atât de mare 
într-un om iubitor de lume, cum ai fost tu. Tu iubeşti lumea aceasta. 
Comorile tale sunt aici, şi inima ta este cu ele. Şi dacă puterea 
adevărului nu va despărți afecțiunile tale de dumnezeul tău, care este 
lumea aceasta, tu vei pieri împreună cu comorile tale. 

Îţi dai numai puţin seama de caracterul înalt al lucrării pentru 
aceste zile de pe urmă. N-ai făcut sacrificii pentru adevăr. Ai un 
spirit limitat şi zgârcit şi ai închis ochii faţă de lipsurile celor ne- 
norociţi şi nevoiaşi. Compasiunea ta n-a fost mişcată spre a uşura 
nevoile celor asupriţi, şi nici n-ai avut o inimă să ajuţi cauza lui 
Dumnezeu cu mijloacele tale sau să le împarţi pentru nevoile celor 
în suferinţă. Inima ta este cu comorile tale pământeşti. Dacă nu-ţi 

biruieşti iubirea pentru lucrurile din lume, nu vei avea nici un loc în 
Împărăţia cerurilor. 

Învățătorul Legii l-a întrebat pe Isus ce trebuia să facă pentru 
a putea moşteni viaţa veşnică. Isus l-a trimis la poruncile Tatălui 
Său, spunându-i că ascultarea de ele era necesară pentru mântuirea 
lui. Hristos 1-a spus că cunoştea poruncile, şi că dacă va asculta 
de ele va avea viaţă. Observaţi răspunsul lui: „Învăţătorule, toate 
acestea le-am păzit cu grijă din tinereţea mea.“ ( Marcu 10, 20). 
Isus s-a uitat cu milă şi cu iubire la acest tânăr amăgit. El era gata 
să-i descopere că face o greşeală în păzirea din inimă a poruncilor 
pe care atât de încrezător a afirmat că le păzea. Isus îi spuse: „Îi 
lipseşte un lucru; du-te de vinde tot ce ai, dă la săraci, şi vei avea o 
comoară în cer. Apoi vino, ia-ţi crucea, şi urmează-Mă.“ ( Marcu 
10,21) 

Isus i-a atras atenţia acestui tânăr, direct, arătându-i defectul din 
caracterul său. I-a amintit de propria Sa lepădare de sine, care I-a 
caracterizat viaţa. Pentru salvarea omului, El a părăsit totul şi l-a 
rugat pe tânăr să urmeze exemplul Său, asigurându-l că va avea o 
comoară în cer. A tresăltat cumva de bucurie inima acestui tânăr 
faţă de această asigurare că va avea o comoară în cer? O, nu! Ido- 
lul lui era comoara pământească; ea a eclipsat valoarea moştenirii 
veşnice. El s-a întors de la cruce, de la viaţa de sacrificiu de Sine a 
Răscumpărătorului, spre această lume. El avea o licărire de dorinţă 
după moştenirea cerească, totuşi cu regret întoarce spatele acestei 
perspective. În sufletul lui s-a dat o luptă, el trebuia să facă o alegere, 
ŞI, în cele în urmă, s-a decis să-şi continue iubirea pentru avuţiile 
pământeşti. 

Tânărul acesta avea avuţii mari şi inima lui era legată de ele. El 
n-a putut consimţi să-şi transfere avuţiile în cer prin renunţarea la 
afecțiunile lui faţă de ele şi spre a face bine cu ele — să binecuvân- 
teze pe văduvă şi pe orfan şi astfel să fie bogat în fapte bune. Iubirea 
acestui tânăr pentru avuţiile sale pământeşti era mai puternică decât 
iubirea pentru semenii lui şi pentru moştenirea nepieritoare. Ale- 
gerea lui a fost făcută. Îndemnul prezentat de Isus, de asigurare a 
comorii din cer, a fost respins, pentru că el n-a putut consimţi să se 
supună condiţiilor. Puterea afecțiunii lui pentru bogățiile lui pămân- 
teşti a triumfat, şi cerul, cu toată slava lui atractivă, a fost sacrificat 
pentru avuţiile acestei lumi. Tânărul a fost foarte trist, pentru că el 

dorea ambele lumi; dar el a sacrificat-o pe cea cerească pentru cea 
pământească. 

Dar numai puţini îşi dau seama de iubirea lor pentru bogății până 
nu vine proba de a se sprijini pe ei. Mulţi din cei care mărturisesc 
a fi urmaşi ai lui Hristos dovedesc atunci că sunt nepregătiţi pentru 
cer. Faptele lor mărturisesc că ei iubesc mai mult bogăţiile lor decât 
pe semenii sau pe Dumnezeul lor. Ca şi tânărul bogat, ei întreabă 
de calea spre viaţă; dar când calea este arătată, se estimează preţul 
şi sunt convinşi că trebuie să-şi sacrifice bogăţiile pământeşti, ca să 
devină bogaţi în fapte bune, ei spun că cerul costă prea mult. Cu cât 
sunt mai mari avuţiile adunate pe pământ, cu atât mai dificil este 
pentru posesor să înţeleagă că ele nu sunt ale lui, ci că sunt date cu 
împrumut spre a fi folosite spre slava Sa. 

Isus a folosit aici ocazia să dea ucenicilor Săi o învăţătură impre- 
sionantă: „Isus a zis ucenicilor Săi: «Adevărat vă spun că greu va 
intra un bogat în Împărăţia cerurilor.» ( Matei 19, 23 ) „Mai lesne 
este să treacă o cămilă prin urechea unui ac, decât să intre un om 
bogat în Împărăţia lui Dumnezeu.“ ( Marcu 10, 25 ) 

Aici se vede puterea bogățiilor. 

Puterea iubirii bogățiilor asupra minţii omului este aproape pa- 
ralizantă. Bogăţiile sucesc capul multora, şi îi fac să acţioneze ca şi 
cum ar fi lipsiţi de rațiune. Cu cât au mai mult din această lume, cu 
atât doresc mai mult. Teama lor de a nu ajunge în lipsă creşte o dată 
cu bogăţiile lor. Au tendinţa să adune bani pentru viitor. Sunt avari 
şi egoişti, temându-se că Dumnezeu nu Se va îngriji de nevoile lor 
viitoare. Astfel de persoane sunt într-adevăr sărace faţă de Dumne- 
zeu. Pe măsură ce îşi adună bogății, ei îşi adună şi încrederea în ele, 
şi nu au credinţă în Dumnezeu şi în făgăduinţele Sale. 

Cel sărac, care are credinţă şi încredere în Dumnezeu, care îşi 
pune încrederea în iubirea şi purtarea Lui de grijă, şi care abundă în 
fapte bune, folosind în mod judicios puţinul pe care îl are spre a-i 
binecuvânta pe alţii cu mijloacele sale, este bogat faţă de Dumnezeu. 
El simte că semenul său îl solicită şi nu poate să nu-i dea atenţie şi 
totuşi să asculte de porunca lui Dumnezeu: „Să iubeşti pe aproapele 
tău ca pe tine însuţi.“ ( Marcu 12, 31 ). Cel sărac, care este bogat 
faţă de Dumnezeu, consideră mântuirea semenilor lui de mai mare 
importanţă decât tot aurul şi argintul care există în lume. 

Hristos arată calea pe care cei care au bogăţiile acestei lumi 
şi nu sunt bogaţi faţă de Dumnezeu pot să-şi asigure adevăratele 
avuţii. El spune: Vinde ce ai, fă milostenii, şi strânge-ţi o comoară 
în cer. Remediul pe care îl propune El pentru cei bogaţi este un 
transfer al afecțiunii lor de la bogăţiile pământeşti la moştenirea 
veşnică. Investindu-şi banii în cauza lui Dumnezeu, spre a ajuta la 
salvarea de suflete, şi prin binecuvântarea celor nevoiaşi cu banii lor, 
ei ajung bogaţi în fapte bune şi îşi strâng „pentru vremea viitoare 
drept comoară o bună temelie, pentru ca să apuce adevărata viaţă.“ ( 
1 Timotei 6, 19 ). Aceasta se va dovedi o investiţie sigură. Dar mulţi 
arată, prin faptele lor, că n-au încredere în banca cerului. Ei aleg 
să încredinţeze pământului banii lor, decât să-i trimită mai degrabă, 
înaintea lor, în cer, pentru ca inima lor să poată fi cu comoara lor 
cerească. 

Stimate frate, ai în faţa ta o lucrare — să te străduieşti să birui 
lăcomia şi iubirea bunurilor cereşti, şi mai ales încrederea de sine, 
pentru că ai avut un succes aparent în asigurarea lucrurilor aces- 
tei lumi. Bieţii oameni, care mărturisesc a-L iubi pe Dumnezeu, 
sunt vrednici de compătimit! În timp ce mărturisesc că Îl cunosc 
pe Dumnezeu, Îl neagă prin faptele lor. Ce mare este întunericul 
lor! Ei mărturisesc că cred adevărul, dar faptele nu corespund cu 
mărturisirea lor. Iubirea de bogății îi face pe oameni egoişti, exigenţi 
şi aroganţi. Bogăția înseamnă putere; dar adesea iubirea pentru ea 
deposedează şi paralizează tot ce este nobil şi evlavios în om. 

Bogăţiile aduc cu sine responsabilităţi mari. A obţine bogăţie 
printr-o afacere necinstită, înşelăciunea în negustorie, prin asuprirea 
văduvei şi a orfanului, sau prin îngrămădirea de bogății şi neglija- 
rea lipsurilor celor nevoiaşi, va aduce, în cele din urmă, pedeapsa 
descrisă prin apostolul inspirat: „Ascultaţi acum voi, bogaţilor! Plân- 
geți şi tânguiţi-vă din pricina nenorocirilor care au să vină peste 
vol. Bogăţiile voastre au putrezit, şi hainele voastre au fost roase 
de molii. Aurul şi argintul vostru au ruginit; şi rugina lor va fi o 
dovadă împotriva voastră: ca focul are să vă mănânce carnea! V-aţi 
strâns comori în zilele din urmă! lată că plata lucrătorilor, care v-au 
secerat câmpiile, şi pe care le-aţi oprit-o, prin înşelăciune, strigă! 
Şi strigătele secerătorilor au ajuns la urechile Domnului oștilor.“ ( 
Iacov 5, 1-4) 

Cei mai smeriţi şi cei mai săraci dintre adevărații ucenici ai lui 
Hristos, care sunt bogaţi în fapte bune, sunt mult mai binecuvântaţi şi 
mult mai preţioşi în faţa lui Dumnezeu decât oamenii care se laudă 
cu marile lor bogății. Ei sunt mult mai onoraţi în curțile cerului 
decât cei mai înălţaţi regi şi nobili care nu sunt bogaţi înaintea lui 
Dumnezeu. 

Apostolul Pavel îl sfătuieşte pe Timotei să-i îndemne pe bogaţi: 
„Îndeamnă pe bogaţii veacului acestuia să nu se îngâmfe, şi să nu-şi 
pună nădejdea în nişte bogății nestatornice, ci în Dumnezeu, care ne 
dă toate lucrurile din belşug, ca să ne bucurăm de ele. Îndeamnă-i să 
facă binele, să fie bogaţi în fapte bune, să fie darnici, gata să simtă 
împreună cu alţii, aşa ca să-şi strângă pentru vremea viitoare drept 
comoară o bună temelie pentru ca să apuce adevărata viaţă.“ ( 1 
Timotei 6, 17-19 ) Îndemnul acesta este şi pentru tine, frate N., şi 
chiar pentru mulţi dintre cei care mărturisesc a crede adevărul pentru 
aceste zile de pe urmă. 

Cei care adună bani sau investesc în mare măsură în ţarini, în 
timp ce-şi lipsesc familia de confortul vieţii, acţionează ca nişte 
oameni nesăbuiţi. Ei nu îngăduie membrilor familiei lor să se bucure 
de lucrurile pe care li le-a dat Dumnezeu din belşug. Cu toate că au 
mari posesiuni, adesea, familiile lor sunt obligate să muncească mult 
peste puterea lor pentru a economisi, ca să fie adunaţi şi mai mulţi 
bani. Creier, oase şi muşchi sunt împovăraţi la maximum pentru a 
acumula, iar religia şi îndatoririle creştine sunt neglijate. Ambiţia 
este: muncă, muncă, muncă, de dimineaţa până seara. 

Mulți nu manifestă nici o dorinţă serioasă să afle voia lui Dum- 
nezeu şi să înţeleagă pretenţiile Sale asupra lor. Unii care încearcă 
să-i înveţe pe alţii adevărul, ei înşişi nu ascultă de Cuvântul lui Dum- 
nezeu. Cu cât cauza lui Dumnezeu are învățături de felul acesta, cu 
atât va fi mai puţin prosperă. 

Mulţi, cărora Dumnezeu le-a încredinţat bogății, nu se gândesc 
că lucrează împotriva propriului lor interes veşnic, prin reținerea 
egoistă a bogățiilor lor. Apostolul le arată că, ajungând bogaţi în 
fapte bune, lucrează pentru ei înşişi. Strâng pentru ei, asigurându- 
şi în cer o comoară nepieritoare, ca să poată apuca viaţa veşnică. 
Împărţind pentru nevoile cauzei şi ajutându-i pe cei nevoiaşi, ei 
fac cu credincioşie lucrarea pe care le-a repartizat-o Dumnezeu; şi 
amintirea faptelor lor generoase şi iubitoare şi a lepădării de sine vor 

fi scrise în cărțile din cer. Orice faptă de dreptate va fi imortalizată, 
deşi cel care a făcut-o poate să nu vadă că el a făcut ceva vrednic 
de luat în seamă. Dacă umblarea zilnică a celor care mărturisesc 
adevărul ar fi o pildă vie a vieţii lui Hristos, de la ei ar străluci o 
lumină care i-ar conduce şi pe alţii la Răscumpărătorul. 

Numai în ceruri vor putea fi preţuite rezultatele vieţii consec- 
vente, armonioase şi evlavioase, în lucrarea de salvare a altora. 

Stimate frate, ai mult de făcut în familia ta, pentru a arăta că 
adevărul a făcut o lucrare bună pentru tine şi că el a avut o influenţă 
paşnică, curăţitoare şi înălțătoare vieţii şi asupra caracterului tău. Tu 
mărturiseşti a crede că trăim în zilele de pe urmă, şi că noi prezentăm 
lumii avertizarea şi solia de punere la probă; dovedeşti tu aceasta 
prin faptele tale? Dumnezeu te pune la încercare şi El va descoperi 
adevăratele simţăminte ale inimii tale. 

Domnul ţi-a încredinţat talanţi, sub formă de bani, ca să-i folo- 
seşti pentru înaintarea cauzei Sale, să binecuvântezi pe nevoiaşi şi 
să-l uşurezi pe cei lipsiţi. Tu poţi face mult mai mult bine cu banii 
tăi decât poţi să faci prin predicare, în timp ce-ţi reţii banii. Ai dat 
tu talanţii tăi sub formă de bani la zarafi, pentru ca atunci când va 
veni Stăpânul şi va zice: „Dă-ţi socoteală de isprăvnicia ta“ ( Luca 
16, 2 ), să poţi, fără să te încurci, să-l prezinți talanții tăi dublaţi, 
atât capitalul, cât şi dobânda, pentru că nu i-ai îngrămădit, nu i-ai 
îngropat, egoist, în pământ, ci i-ai pus în folosinţă? Priveşte la istoria 
vieţii tale din trecut. Pe cât de mulţi ai binecuvântat cu banii tăi? 
Câte inimi ai făcut recunoscătoare pentru generozitatea ta? Te rog 
să citeşti capitolul 58 din Isaia. Ai dezlegat tu lanţurile răutății? Ai 
căutat să dezlegi legăturile robiei, ca să dai drumul celor asupriţi, şi 
să rupi orice fel de jug? Ai împărţit pâinea ta cu cel flămând, şi ai 
adus tu în casa ta pe nenorociţii fără adăpost? Ai acoperit pe un om 
gol? 

Dacă ai fost bogat în aceste fapte bune, poţi pretinde făgăduinţele 
din acest capitol: „Atunci lumina ta va răsări ca zorile, şi vindecarea 
ta va încolţi repede; neprihănirea ta îţi va merge înainte, şi slava 
Domnului te va însoţi. Atunci tu vei chema, şi Domnul va răspunde, 
vei striga, şi El va zice: «Iată-Mă!» Dacă vei da mâncarea ta celui 
flămând, dacă vei sătura sufletul lipsit, atunci lumina ta va răsări 
peste întunecime, şi întunericul tău va fi ca ziua nămiaza mare! 
Domnul te va călăuzi neîncetat, îți va sătura sufletul chiar în locuri 

fără apă, şi va da din nou putere mădularelor tale; vei fi ca o grădină 
mult udată, ca un izvor ale cărui ape nu seacă.“ ( Isaia 58, 8-11). 
Dar acum nu eşti îndreptăţit la aceste binecuvântări făgăduite. Tu 
n-ai fost angajat în această lucrare. Priveşte la viaţa ta din trecut 
şi gândegşte-te la cât de lipsită este ea de acţiuni de bine, nobile şi 
generoase. Ai vorbit despre adevăr, dar nu l-ai trăit. Viaţa ta n-a fost 
înălţată şi sfinţită, ci a fost caracterizată de egoism şi zeârcenie. Tu 
ai slujit cu credincioşie eul. Acum este timpul suprem să-ţi schimbi 
calea şi să lucrezi cu hărnicie pentru asigurarea comorii cereşti. 

Tu ai pierdut mult din ceea ce nu mai poţi recâștiga niciodată. 
Tu n-ai folosit ocaziile spre a face bine, şi necredincioşia ta a fost 
înregistrată în cărțile din ceruri. Viaţa lui Hristos a fost caracterizată 
prin lepădare de sine, sacrificiu de sine şi binefacere dezinteresată. 
Tu nu ţii seama cum trebuie de pregătirea necesară pentru Împărăţia 
lui Dumnezeu. Ideile tale sunt întru-totul prea simpliste. A vorbi 
este o treabă ieftină nu costă prea mult. Faptele, roadele vor hotărî 
caracterul pomului. Ce roade ai adus? Apostolul Iacov îi îndeamnă 
pe fraţii săi: „Fraţii mei, ce-i foloseşte cuiva să spună că are credinţă, 
dacă n-are fapte? Poate oare credinţa aceasta să-l mântuiască? Dacă 
un frate sau o soră sunt goi sau lipsiţi de hrana cea de toate zilele, şi 
unul dintre voi le zice: «Duceţi-vă în pace, încălziţi-vă şi săturaţi- 
vă!» fără să le dea cele trebuincioase trupului, la ce i-ar folosi?“ ( 
Iacov 2, 14-16 ). Dorinţele tale bune, frate, nu-i vor satisface pe cei 
nevoiaşi. 

Faptele trebuie să mărturisească pentru sinceritatea simpatiei şi 
iubirii tale. De câte ori ai îndeplinit în literă cele prezentate mai sus? 

Tu ai o foarte bună prețuire a persoanei tale, dar ai o lucrare 
de făcut, pe care n-o poate face nici un alt om pentru tine. Firea ta 
trebuie schimbată, trebuie să aibă loc o transformare a firii întregi. 
Tu iubeşti adevărul cu vorba, nu cu fapta. ÎL iubeşti puțin pe Domnul, 
dar bogăţiile tale mai mult. Altfel ţi-ar spune Domnul, dacă te-ar 
găsi aşa cum eşti acum: „Bine, rob bun şi credincios intră în bucuria 
stăpânului tău“? ( Matei 25, 21 ). La ce bucurie se face referire 
aici? „Care pentru bucuria care-l era pusă înainte, a suferit crucea, 
a disprețuit ruşinea, şi şade la dreapta scaunului de domnie al lui 
Dumnezeu.“ ( Evrei 12, 2 ). Bucuria care era pusă înaintea lui Isus a 
fost aceea de a vedea suflete răscumpărate prin sacrificarea Slavei 
sale, a onoarei Sale, a bogățiilor Sale şi a propriei Sale vieţi. Bucuria 

Lui era salvarea omului. Când toţi cei răscumpărători vor fi adunaţi 
în Împărăţia lui Dumnezeu, EI va vedea rodul sufletului Lui şi va fi 
mulțumit. 

Cei care sunt conlucrători cu Hristos, părtaşi cu El la lepădarea de 
sine a Lui şi la sacrificiul Lui, pot fi instrumentele aducerii sufletelor 
la Hristos şi le poate vedea mântuite pentru veşnicie, lăudând pe 
Dumnezeu şi pe Miel, care i-a răscumpărat. 

Pleasanton, Kansas, 15 octombrie 1870. 


Nici o punere la probă după venirea lui Hristos 


Frate O: În timp ce scriu despre pericolele altora, cazul tău apasă 
asupra sufletului meu. Timp de câteva luni, am tot căutat ocazia să-ţi 
scriu atât ţie, cât şi altora; dar munca mea continuă m-a împiedicat 
să scriu toate mărturiile care mi-au fost date pentru diferite persoane. 

Cazul tău a împovărat adesea sufletul meu, dar nu m-am simţit 
liberă să-ţi scriu. Am transmis foarte multe mărturii care au fost date 
pentru alţii, dintre care, multe ţi s-ar aplica şi ţie. Scopul publicării 
mărturiilor este acela ca şi cei care nu sunt scoşi în evidenţă în mod 
personal, dar care sunt tot atât de greşiţi ca şi cei mustraţi, să poată 
fi avertizaţi prin reproşurile făcute altora. M-am gândit că n-ar fi de 
datoria mea să mă adresez ţie în mod personal. Totuşi, când transmit 
mărturiile individuale celor care sunt în primejdie de a neglija datoria 
lor pentru cauza lui Dumnezeu, suferind astfel o pagubă, o pierdere, 
pentru propriile lor suflete, nu mă simt liberă să las cazul tău fără 
să-ți scriu. 

Ultima viziune mi-a fost dată cu mai mult de doi ani în urmă. 
Atunci am fost îndrumată să scot în evidenţă principii generale, în 
vorbire şi în scriere, şi în acelaşi timp să menţionez primejdiile, 
greşelile şi păcatele unor persoane, ca toţi să poată fi avertizaţi, mus- 
traţi şi sfătuiţi. Am văzut că toţi trebuie să-şi cerceteze îndeaproape 
propriile lor inimi şi vieţi, ca să vadă dacă n-au făcut şi ei aceleaşi 
greşeli pentru care alții au fost mustraţi, şi dacă avertizările date 
pentru alții nu se aplică şi în cazurile lor. Dacă da, ei trebuia să 
simtă că sfatul şi reproşurile le-au fost date în mod special şi trebuia 
să facă o aplicare tot atât de practică a lor, ca şi când ele ar fi fost 
adresate lor. 

Cei care au o iubire firească pentru lume şi şi-au neglijat datoria 
pot să vadă propriile lor greşeli precizate în cazurile altora, care au 
fost mustraţi. Dumnezeu intenţionează să probeze credinţa tuturor 
celor care pretind că sunt urmaşi ai lui Hristos. El va proba since- 
ritatea rugăciunilor tuturor celor care pretind că doresc sincer să-şi 
cunoască datoria. El va face ca datoria lor să fie clară. Va da tuturor 

o mare ocazie să dezvolte ce este în inima lor. Lupta va fi strânsă 
între eu şi harul lui Dumnezeu. Eul se va strădui pentru supremație 
şi se va opune lucrării de aducere a vieții şi a gândurilor, a voinței şi 
a afecţiunilor în supunere faţă de voinţa lui Hristos. Lepădarea de 
sine şi crucea se află de-a lungul căii spre viaţa veşnică, şi, din cauza 
aceasta, „puţini sunt cei care o află.“ ( Matei 7, 14) 

Dumnezeu pune la probă caracterul tuturor. El încearcă iubirea 
lor pentru cauza Sa şi pentru răspândirea adevărului pe care ei măr- 
turisesc că-l socotesc de nepreţuită valoare. Cercetătorul inimilor 
judecă după roadele pe care ei le aduc, care sunt într-adevăr urmaşii 
lui Hristos; care vor să renunţe, ca şi Modelul lor divin, la onorurile 
şi comorile acestei lumi, şi sunt de acord că nu au nici o importanţă, 
preferând favoarea lui Dumnezeu şi crucea lui Hristos, pentru ca, 
în final, să-şi poată asigura adevăratele bogății, comoara strânsă în 
ceruri, răsplata — slava eternă. 

Cei care nu doresc, cu adevărat, să se recunoască pe ei înşişi 
vor lăsa ca mustrările şi avertizările să fie trimise altora, şi nu vor 
discerne că sunt înfăţişate propriile lor cazuri, că le sunt arătate gre- 
şelile şi primejdiile. Motivele egoiste, pământeşti, le orbesc mintea 
şi operează în aşa fel asupra sufletului, încât acesta nu mai poate fi 
reînnoit după chipul divin. Cei care, prin natura lor stricată, nu se 
vor opune voinţei Lui, nu vor fi lăsaţi în întuneric, ci vor fi reînnoiţi 
în cunoaştere şi adevărată sfinţenie, şi chiar se vor mândri cu crucea 
lui Hristos. 

Mi s-a arătat că, la timpul potrivit, Dumnezeu va pune asupra 
mea sarcina să spun persoanelor, aşa cum a spus Natan lui David: 
„Tu eşti omul acesta.“ (2 Samuel 12, 7 ). Se pare că mulţi cred că 
mărturiile sunt date pentru alţii şi, ca şi David, pronunţă judecată cu 
referire la ei, când ar trebui să-şi cerceteze îndeaproape propriile lor 
inimi, să-şi analizeze viaţa şi să facă o aplicare practică a detaliatelor 
mustrări şi avertizări date altora. 

Frate O., mi s-a arătat că afecțiunile tale sunt mai mult pentru 
comoara pământească decât poţi tu să-ţi dai seama. Tu ai fost confuz 
în privinţa înţelegerii datoriei tale. Şi când Duhul lui Dumnezeu 
lucrează asupra minţii tale şi vrea să te conducă să faci ceea ce este 
de acord cu cerința şi voinţa lui Dumnezeu, dar alte influenţe, care 
nu sunt în armonie cu lucrarea lui Dumnezeu pentru acest timp, 
te împiedică să asculț de îndemnurile voinţei divine; ca rezultat, 

credinţa ta nu este desăvârşită prin fapte. Afecţiunile tale ar fi trebuit 
să fie retrase de la comoara pământească. Uneori, când, împotriva 
dorințelor şi calculelor tale, banii treceau de la tine în rândurile 
vrăjmaşului şi erau astfel pierduţi pentru cauza lui Dumnezeu, păreai 
mult încurcat şi tulburat. Ţie ţi-au fost încredinţaţi talanţi sub formă 
de bunuri, de către Stăpân, pentru ca să-l înmulţeşt spre slava Lui. 
Tu eşti ispravnicul Lui şi trebuie să fii foarte atent să nu-ţi neglijezi 
datoria. Din fire, eşti un om iubitor de lume şi vei fi înclinat să 
pretinzi ca fiind ai tăi talanţii mijloacelor, încredinţaţi ţie ca să te 
îngrijeşti de ei. Dar „Dă-ţi socoteală de isprăvnicia ta“ ( Luca 16, 2 ) 
vei auzi în curând. 

Copiii lui Dumnezeu sunt înţelepţi când se încred în acea în- 
ţelepciune care vine de sus, şi când n-au nici o putere decât cea 
care vine de la Dumnezeu. Despărțirea de prietenia şi spiritul lumii 
este necesară pentru noi, dacă vrem să fim uniţi cu Domnul şi să 
locuim cu El. Tăria, prosperitatea noastră, constă în legătura noas- 
tră cu Domnul, aleşi şi acceptaţi de El. Nu poate exista unire între 
lumină şi întuneric. Dumnezeu intenţionează ca poporul Său să fie 
un popor deosebit, despărțit de lume, şi copiii Săi să fie exemple 
vii de sfinţenie, pentru ca lumea să poată fi luminată, convinsă sau 
condamnată, după cum tratează lumina care le-a fost dată. Adevărul 
care le-a fost prezentat spre înţelegere, lumina care a strălucit asupra 
sufletului, va judeca şi condamna dacă a fost neglijată sau părăsită. 

În acest veac degenerat, eroarea şi întunericul sunt mai degrabă 
preferate decât lumina şi adevărul. Faptele multor pretinşi urmaşi 
ai lui Hristos nu vor suporta proba când vor fi examinaţi în lumina 
care străluceşte acum asupra lor. Din cauza aceasta, mulţi nu vin 
la lumină, pentru ca să nu li se facă cunoscut că faptele lor nu sunt 
făcute în Dumnezeu. Lumina descoperă, face cunoscut răul ascuns 
în întuneric. Oameni ai lumii şi oameni care sunt slujitori ai lui 
Hristos pot, într-adevăr, să se asemene la înfăţişarea exterioară; dar 
ei sunt slujitorii a doi stăpâni ale căror interese sunt categoric opuse. 
Lumea nu înţelege sau nu discerne deosebirea, deşi între ele este o 
distanţă imensă, o despărțire uriaşă. 

Hristos spune: „Nu sunteţi din lume Eu v-am ales din lume.“ ( 
loan 15, 19) Adevăraţu urmaşi al lui Hristos nu se pot bucura de 
prietenia lumii şi în acelaşi timp să aibă viaţa lor ascunsă în Hristos. 
Afecţiunile lor trebuie să fie retrase de la comorile pământeşti şi 

transferate la comoara cerească. Cât de greu a fost pentru tânărul 
care avea mari bogății să-şi retragă afecțiunile de la comoara pămân- 
tească, chiar cu făgăduinţa vieţii veşnice în faţa lui, ca răsplată pentru 
el! 

Când nu este consacrat lui Dumnezeu tot ce avem şi suntem, 
interesele egoiste închid ochii noştri faţă de importanţa lucrării, şi 
mijloacele pe care le cere Dumnezeu sunt reţinute. Dar Cel care 
ne-a dat cu împrumut aceste mijloace pentru înaintarea cauzei Sale, 
adesea va retrage mâna Lui prosperă şi, pe-o cale sau alta, va risipi 
mijloacele reţinute astfel, deci vor fi pierdute atât pentru posesor, cât 
şi pentru cauza lui Dumnezeu. Nu sunt păstrate pentru cauza Lui, 
iar Satana triumfă. Domnul doreşte ca tu, frate O., să-ţi cercetezi 
îndeaproape inima ta şi să scoţi din ea iubirea de lume. Mori faţă de 
eu şi trăieşte pentru Dumnezeu. Atunci vei face parte din acel număr 
de credincioşi care vor fi lumina lumii. 

Mi-a fost arătat că nutreşti păreri eronate cu privire la viitor, 
păreri care au iz de sentimente periculoase despre veacul viitor. 
Uneori tu discuţi pe toate feţele aceste idei cu alţii. Dar ele nu sunt 
în armonie cu organizaţia. 

Tu nu faci o aplicare corectă a Scripturii. Când Isus Se ridică în 
Locul prea sfânt şi Se dezbracă de îmbrăcămintea Sa de mijlocitor 
şi Se îmbracă cu hainele răzbunării, în locul veşmintelor preoțești, 
lucrarea pentru păcătoşi va fi încheiată. Atunci va veni şi încheierea 
timpului când va ieşi porunca: „Cine este nedrept să fie nedrept şi 
mai departe Cine este fără prihană, să trăiască şi mai departe fără 
prihană. Şi cine este sfânt, să se sfinţească şi mai departe! lată, Eu 
vin curând; şi răsplata Mea este cu Mine, ca să dau fiecăruia după 
fapta lui.“ ( Apocalipsa 22, 11, 12) 

Dumnezeu a dat tuturor Cuvântul Său, să-l cerceteze, ca să poată 
afla calea vieţii. Nimeni nu trebuie să se rătăcească, dacă vrea să 
se supună condiţiilor mântuirii, stabilite în Cuvântul lui Dumnezeu. 
Harul este acordat tuturor, ca toţi să-şi poată forma caractere pentru 
viaţa veşnică. Tuturor li se va da ocazia să se hotărască pentru viaţă 
sau pentru moarte. Oamenii vor fi judecaţi după măsura luminii date 
lor. Nimeni nu va fi răspunzător pentru întunericul şi erorile lui, 
dacă nu i-a fost adusă această lumină. Aceştia nu au păcătuit prin 
neacceptarea a ceea ce nu le-a fost dat. Toți vor fi probaţi înainte ca 
Isus să părăsească poziţia Sa din Sfânta sfintelor. Harul se încheie 

pentru toți atunci când este terminată mijlocirea pentru păcătoşi şi 
când sunt îmbrăcate veşmintele răzbunării. 

Mulţi nutresc părerea că harul este acordat şi după ce Isus încheie 
lucrarea Sa, ca Mijlocitor din Sfânta sfintelor. Acesta nu este decât 
inducerea în eroare a lui Satana. Dumnezeu îi testează şi-i pune la 
probă pe oameni, prin lumina pe care a binevoit să le-o dea, înainte 
de venirea lui Hristos. Atunci sunt formate caracterele pentru viaţă 
sau pentru moarte. Dar punerea la probă a celor care au ales să 
trăiască o viaţă de păcat şi au neglijat mântuirea cea mare, care le-a 
fost oferită, se încheie când încetează slujirea lui Hristos, adică exact 
înainte de arătarea Sa pe norii cerului. 

Celor care iubesc lumea, şi mintea cărora este firească şi vrăj- 
maşă cu Dumnezeu, le place să creadă că va fi acordat un timp de 
probă după arătarea lui Hristos pe norii cerului. Inima firească atât 
de potrivnică să se supună şi să asculte, va fi înşelată cu această 
părere plăcută. Mulţi vor rămâne într-o asigurare firească şi-şi vor 
continua răzvrătirea împotriva lui Dumnezeu, plăcându-le să creadă 
că atunci urmează să fie o perioadă pentru pocăință de păcat şi o 
ocazie pentru ei de a accepta adevărul care acum este nepopular şi se 
pune de-a curmezişul înclinaţiei şi dorințelor lor fireşti. Când n-au 
nimic de riscat, nimic de pierdut, prin a da ascultare lui Hristos şi 
adevărului, atunci cred ei că vor folosi ocazia pentru mântuire. 

În Scripturi, există unele lucruri care sunt greu de înţeles, şi care, 
după vorbirea lui Petru, cei neştiutori şi nestatornici le răstălmăcesc 
spre pierzarea lor. Noi nu putem explica, în această viaţă, însemnăta- 
tea fiecărui pasaj din Scriptură; dar nu există puncte vitale de adevăr 
practic, care să fie învelit în mister. Când va veni timpul, în provi- 
denţa lui Dumnezeu, ca lumea să fie pusă la probă privind adevărul 
pentru acel timp, minţi vor fi inspirate prin Duhul Său, să cerceteze 
Scripturile, chiar cu post şi rugăciuni, până când sunt descoperite 
verigă după verigă şi unite într-un lanţ perfect. Fiecare adevăr în 
legătură cu mântuirea sufletelor va fi făcut atât de clar, încât nimeni 
nu va fi nevoit să rătăcească sau să umble în întuneric. 

Când am urmărit lanţul profetic, adevărul descoperit pentru tim- 
pul nostru a fost clar înţeles şi explicat. Noi suntem răspunzători 
pentru privilegiile de care ne bucurăm şi pentru lumina care strălu- 
ceşte pe calea noastră. Cei care au trăit în generaţiile trecute au fost 
răspunzători doar pentru lumina care a fost îngăduit să strălucească 

asupra lor. Mintea lor a fost antrenată cu privire la diferite puncte din 
Scriptură care i-a pus la probă, dar ei n-au înţeles adevărurile pe care 
le înţelegem noi. Ei nu erau răspunzători pentru lumina pe care n-au 
avut-o. Ei aveau Biblia aşa cum o avem şi noi; dar timpul pentru 
desfăşurarea adevărului special, în legătură cu încheierea scenelor 
istoriei acestui pământ, este în decursul ultimelor generaţii care vor 
trăi pe pământ. 

Adevăruri speciale au fost potrivite condiţiilor generaţiilor, aşa 
cum existau ele. Adevărul prezent, care este o punere la probă pentru 
această generaţie, n-a fost un test pentru oamenii generaţiilor din tre- 
cutul îndepărtat. Dacă lumina care străluceşte acum asupra noastră, 
cu privire la Sabatul poruncii a patra, ar fi fost dată generaţiilor din 
trecut, Dumnezeu le-ar fi făcut răspunzătoare pentru acea lumină. 

Când Templul lui Dumnezeu a fost deschis în cer, loan a văzut, 
în vedenie sfântă, o grupă de oameni a căror atenţie a fost reţinută şi 
care privea cu teamă respectuoasă spre chivot, care conţinea Legea 
lui Dumnezeu. Testul special al poruncii a patra n-a venit până când 
a fost deschis Templul lui Dumnezeu din cer ( Apocalipsa 11,19). 

Cei care au murit înainte de a fi arătată lumina cu privire la 
Legea lui Dumnezeu şi cerinţele poruncii a patra nu au fost vinovaţi 
de păcatul călcării Sabatului zilei a şaptea. Înţelepciunea şi îndu- 
rarea lui Dumnezeu de a da lumină şi cunoştinţă la timpul potrivit, 
precum are poporul nevoie, este de nepătruns. Înainte de revenirea 
Lui pentru a judeca lumea cu dreptate, El va trimite o avertizare 
spre a le atrage atenţia la neglijarea de către ei a poruncii a patra, 
ca să poată fi luminaţi şi să se poată pocăi de călcarea Legii Sale, şi 
să-şi dovedească supunerea faţă de marele Dătător al Legii. El a luat 
măsuri, ca toţi să poată fi fericiţi şi sfinţi, dacă aleg astfel. Acestei 
generaţii i-a fost dată lumină suficientă, ca să putem afla datoriile 
şi privilegiile noastre, şi să ne bucurăm de adevărurile solemne şi 
preţioase în simplitatea şi puterea lor. 

Noi suntem răspunzători numai de lumina care străluceşte asupra 
noastră. Poruncile lui Dumnezeu şi mărturia lui Isus sunt cele care 
ne pun pe noi la probă. Dacă suntem credincioşi şi ascultători, 
Dumnezeu va avea plăcere de noi şi ne va binecuvânta, ca pe aleşii 
Săi, poporul cel deosebit. Când 

abundă credinţă desăvârşită, iubire desăvârşită şi ascultare, care 
lucrează în inima celor care sunt urmaşi ai lui Hristos, ei vor avea 

o influenţă puternică. De la ei va emana lumină, care va împrăştia 
întunericul din jurul lor, curăţind şi ridicând pe toţi cei care vin în 
sfera lor de influenţă, şi care aduc la cunoştinţa adevărului pe toţi 
cei care sunt dispuşi să fie luminaţi şi să urmeze pe smerita cale a 
ascultării. 

Cei cu mintea firii pământeşti nu pot pricepe forţa sacră a ade- 
vărului vital, de care depinde mântuirea lor, pentru că ei cultivă 
mândria inimii, iubirea de lume, plăcerea de comoditate, egoismul, 
lăcomia, invidia, gelozia, pofta trupească, ura şi orice rău. Dacă ar 
birui acestea, ei ar putea fi părtaşi ai naturii divine. Mulţi părăsesc 
adevărurile lămurite ale Cuvântului lui Dumnezeu şi neglijează să 
urmeze lumina care străluceşte clar pe calea lor; ei încearcă să se 
amestece în taine care nu sunt lămurit descoperite şi fac presupuneri, 
stau de vorbă şi discută în legătură cu probleme care nu li se cere 
să le înţeleagă, pentru că ele nu se referă în special la mântuirea 
lor. În felul acesta, au fost înşelaţi cu miile de Satana. Ei au neglijat 
credinţa şi datoria prezentă, care sunt clare şi uşor de înţeles de către 
toţi cei care au puterea de a raţiona; au stăruit asupra teoriilor şi 
textelor îndoielnice pe care nu le pot pricepe, şi au greşit în ceea ce 
priveşte credinţa; ei au o credinţă amestecată. 

Dumnezeu doreşte ca toţi să facă o aplicaţie practică a adevăru- 
rilor clare ale Cuvântului Său în legătură cu mântuirea omului. Dacă 
ei sunt împlinitori ai Cuvântului, care este clar şi puternic în simpli- 
tatea lui, nu vor da greş în desăvârşirea caracterului creştin. Ei vor 
fi sfinţiţi prin adevăr, iar prin smerită ascultare de el, îşi vor asigura 
viaţa veşnică. Dumnezeu doreşte credincioşi care să fie nu numai 
cu cuvântul, ci şi cu fapta. Roadele lor vor dovedi autenticitatea 
credinţei lor. 

Frate O., vei fi subiect al ispitirilor lui Satana, dacă continui să 
nutreşti părerile tale greşite. Credinţa ta va fi o credinţă amestecată şi 
vei fi în primejdie să încurci mintea altora. Dumnezeu cere poporului 
Său să fie unit. Vederile tale deosebite se vor dovedi un rău pentru 
influenţa ta; şi dacă vei continua să le cultivi şi să le discuţi, în final, 
ele te vor despărţi de fraţii tăi. Dacă Dumnezeu are o lumină care 
este necesară pentru salvarea poporului Său, El le-o va da, aşa cum a 
dat şi alte adevăruri mari şi importante. 'Tu trebuie să laşi problema 
să se termine aici. Lasă ca Dumnezeu să lucreze în felul Lui spre a 

aduce la îndeplinire scopurile Lui, la timpul şi în felul Lui. Fie ca El 
să te întărească să umbli în lumină, după cum este EI în lumină. 

Mi-a fost arătat cazul fratelui P. Pentru un oarecare timp, el a 
luat poziţia de oponent al adevărului. Păcatul lui n-a fost acela de 
a nu primi ceea ce a crezut sincer că este o eroare, ci acela de a 
nu fi cercetat cu sârguinţă, ca să câştige o cunoaştere despre ceea 
ce el se opunea. El a luat de bun faptul că adventiştii păzitori ai 
Sabatului, ca organizaţie, erau greşiţi. Această părere era în armonie 
cu simţămintele lui şi n-a văzut necesitatea de a o descoperi el însuşi, 
prin cercetarea zeloasă a Scripturilor şi cu rugăciune serioasă. Dacă 
ar fi urmat această cale, el ar fi putut să fie acum mult mai avansat 
faţă de poziţia lui prezentă. El a fost prea încet spre a primi dovada 
şi prea neglijent în cercetarea Scripturilor, spre a vedea dacă aceste 
lucruri erau aşa. Pavel nu i-a considerat vrednici de guvernare pe 
aceia care s-au opus învățăturilor lui atâta timp cât au putut, până 
când au fost constrânşi, prin dovadă copleşitoare, să se hotărască în 
favoarea învăţăturii pe care a învăţat-o el şi pe care a primit-o de la 
Dumnezeu. 

Pavel şi Sila au lucrat în sinagoga iudeilor din Tesalonic cu un 
oarecare succes; dar iudeii necredincioşi au fost foarte nemulţumiţi, 
au dat naştere la o tulburare şi au făcut o mare răscoală împotriva lor. 
Aceşti apostoli devotați au fost obligaţi să părăsească Tesalonicul, în 
toiul nopţii şi s-au dus la Berea, unde au fost bine primiţi. Spre lauda 
bereenilor, ei au vorbit astfel: „Iudeii aceştia aveau o inimă mai 
aleasă decât cei din 'Tesalonic. Au primit Cuvântul cu toată inima, 
şi cercetau Scripturile în fiecare zi, ca să vadă dacă, ce li se spunea, 
este aşa. Mulţi dintre ei au crezut.“ ( Faptele Apostolilor 17, 11.12 ) 

Fratele P. n-a reuşit să vadă importanţa vitală a problemei. El n-a 
simţit povara ce apăsa asupra lui, să cerceteze zelos, independent 
de oricare om, ca să afle ce este adevărul. El a făcut prea mare caz 
de prezbiterul P., şi n-a simţit nevoia de a învăţa de la Unul care 
este blând şi smerit cu inima. El nu se lăsa să fie învăţat, ci era 
încrezut. Mântuitorul nostru nu are cuvinte de laudă pentru cei care 
sunt cu inima înceată să creadă, în aceste zile de pe urmă, mai multe 

decât a avut pentru îndoielnicul Toma, care s-a lăudat că el nu va 
crede, pe baza dovezii pe care ucenicii o repetau, şi pe care ei o 
credeau, că Hristos a înviat cu adevărat şi că li s-a arătat lor. Toma a 
spus: „Şi de nu voi vedea în mâinile Lui semnul cuielor, şi dacă nu 
voi pune degetul meu în semnul cuielor, şi dacă nu voi pune mâna 
mea în coasta Lui, nu voi crede.“ ( loan 20, 25 ). Hristos i-a dat 
lui Toma dovada pe care el declarase că trebuie să o aibă; dar i-a 
spus mustrător: „nu fii necredincios, ci credincios.“ ( loan 20, 27 
). Toma s-a lăsat convins. Isus i-a spus: „Pentru că m-ai văzut, ai 
crezut. Ferice de cei ce n-au văzut, şi au crezut.“ ( loan 20, 29) 

Poziţia fratelui P. l-a făcut un om slab. El a rămas astfel pentru 
un timp foarte îndelungat, fiind împotriva aproape a orice, în afară de 
Sabat. În acelaşi timp, el s-a întovărăşit cu călcătorii poruncii, fiind 
încă revendicat de către adventiştii care erau în amarnică împotrivire 
faţă de Sabatul poruncii a patra. El nu era în situaţia de a-i ajuta, 
pentru că el însuşi era într-o stare nedecisă. 

Influenţa lui i-a întărit pe mulţi în necredinţa lor. Cu tot ajutorul, 
dovada şi încurajarea pe care le-a avut, poziţia lui retrasă n-a plăcut 
Domnului, în timp ce ea a întărit mâinile celor ce se luptau împotriva 
lui Dumnezeu, prin împotrivirea lor faţă de adevăr. 

Fratele P. ar putea fi acum un bărbat puternic, cu influenţă printre 
poporul lui Dumnezeu din Maine şi stimat mult din iubire pentru 
lucrarea lui. Dar el înclină spre ideea că rămânerea lui în urmă este, 
mai degrabă, o virtute specială, decât un păcat de care trebuie să 
se pocăiască. El a întârziat în învăţarea lecţiei pe care Dumnezeu 
a intenţionat să i-o predea. El n-a fost un elev destoinic şi n-a avut 
o creştere şi o experienţă în adevărul prezent, care l-ar fi calificat 
să poarte greutatea răspunderii pe care acum o putea purta, dacă ar 
fi folosit toată lumina care i-a fost dată. Mi-a fost arătat un timp 
în care fratele P. a început să facă un efort spre a se înfrâna şi spre 
a-şi stăpâni pofta de mâncare; atunci a putut să aibă răbdare mai 
uşor. El se lăsa uşor provocat, era furios, iritabil şi cu spirit deprimat. 
Mâncarea şi băutura lui aveau mult de-a face cu rămânerea lui în 
această stare. Pasiunile inferioare au câştigat stăpânire, predominând 
asupra puterilor superioare ale minţii. Cumpătarea ar face mult pen- 
tru fratele P; şi pentru sănătatea lui este necesară mai multă muncă 
şi exerciţiu fizic. Când a făcut eforturi să se stăpânească, a început 
să crească, dar în eforturile lui de a se îndrepta, el n-a primit acea 


Responsabilitate pentru lumina primită 617 


binecuvântare pe care ar fi primit-o, dacă ele ar fi început într-o 
perioadă mai timpurie. 

În loc să se unească cu Hristos în adevăr, el s-a dat înapoi un 
timp prea îndelungat; el nu voia să avanseze şi a stat direct în calea 
înaintării altora, împrăştiind astfel peste tot acest spirit. Influenţa 
lui stătea direct în calea progresului lucrării pe care Dumnezeu i-a 
trimis pe servii Lui s-o facă. 

Ideile despre ordine şi organizaţie ale fratelui P. sunt în directă 
opoziţie cu planul de ordine al lui Dumnezeu. În cer, există ordine şi 
aceasta trebuie imitată de către cei de pe pământ, care sunt moşte- 
nitori ai mântuirii. Cu cât oamenii ajung mai aproape de ordinea şi 
aranjamentul din cer, cu atât mai aproape sunt aduşi în acea stare ac- 
ceptabilă înaintea lui Dumnezeu, care-i va face supuşi ai Împărăției 
cereşti, şi-i va face să corespundă pentru mutarea de pe pământ la 
cer, aşa cum a fost şi Enoh înainte de mutarea lui. 

Fratele P. trebuie să fie înţelept. În organizarea lui, există o lipsă 
de ordine. El nu este în armonie cu acea raţionalizare, cu acea grijă 
şi precauţie care sunt necesare pentru a păstra armonia şi unitatea 
în acţiune. Experienţa şi educaţia lui în lucrurile religioase din anii 
trecuţi au fost o mare pagubă pentru iubiții lui copii şi mai ales pentru 
poporul lui Dumnezeu. Obligaţiile pe care le-a pus cerul asupra unui 
tată, şi mai ales asupra unui pastor, el nu le-a înţeles. Un bărbat care 
nu are decât un slab simţământ al responsabilităţii lui ca tată, spre 
a încuraja şi a aplica ordinea, disciplina şi ascultarea, nu va reuşi 
ca pastor şi ca păstor al turmei. Aceeaşi lipsă care caracterizează 
conducerea lui de acasă, din familia sa, se va vedea public în biserica 
lui Dumnezeu. Greşelile vor fi necorectate, din cauza rezultatelor 
neplăcute, care însoțesc dojana şi apelul serios. 

În familia fratelui P. este nevoie de o reformă mare. Dumnezeu 
nu este mulţumit cu actuala stare de dezordine a lor, în care fiecare 
are propria lui cale şi urmează propriul lui curs în acţiuni. Această 
stare de fapt din familia lui este menită să-i contracareze influenţa 
peste tot unde este cunoscut. Ea mai are efectul de a-i descuraja şi 
pe cei care doresc să-l ajute în sprijinirea familiei lui. Lipsa aceasta 
este un rău pentru cauză. Fratele P. nu-şi stăpâneşte copiii. Dum- 
nezeu nu este mulţumit cu umblările lor dezordonate, furtunoase 
şi cu comportamentul lor nedelicat. Toate acestea sunt rezultatul şi 
nenorocirea care urmează libertăţii greşit înţelese, pe care adventişii 

pretind că este privilegiul lor binecuvântat de a se bucura de ea. 
Fratele şi sora P. au dorit mântuirea copiilor lor, dar eu am văzut că 
Dumnezeu nu va face o minune spre convertirea lor atâta timp cât 
erau îndatoriri care apăsau asupra părinţilor, pe care ei le simțeau 
doar în mică măsură. Dumnezeu a lăsat acestor părinţi o lucrare 
de făcut pe care ei i-au remis-o Lui, ca s-o facă El pentru ei. Când 
fratele şi sora P. vor simţi povara pe care ar trebui să o simtă pentru 
copiii lor, ei îşi vor uni eforturile pentru a stabili ordinea, disciplina 
şi restricția deplină în familia lor. 

Frate P., tu ai fost delăsător în a purta sarcinile pe care ar trebui să 
le poarte fiecare tată în familia lui; şi, ca rezultat, sarcina care a fost 
lăsată pentru mamă s-o poarte a fost foarte grea. Tu erai foarte dispus 
să te fereşti de grijă şi sarcini atât în cămin, cât şi în afara lui. Când, 
în temere de Dumnezeu, cu solemnitatea gândului la perspectiva 
judecății, îți asumi în mod hotărât sarcina pe care cerul a intenţionat 
ca tu să o porţi, şi când ai făcut tot ce puteai face din partea ta, atunci 
te poţi ruga în armonie cu Duhul, şi cu credinţă, ca Dumnezeu să 
facă lucrarea pentru copiii tăi, care este peste puterea omului s-o 
aducă la îndeplinire. 

Fratele P. n-a practicat o judicioasă folosire a banilor. Judecata 
înţeleaptă nu l-a influenţat atât de mult cât l-au influenţat glasul şi 
dorinţele copiilor lui. El n-a prețuit cum ar fi trebuit banii, pe care 
să-i cheltuiască înţelept pentru articolele cele mai necesare, pentru 
acele lucruri pe care trebuia să le aibă pentru confort şi sănătate. În 
privinţa aceasta, toată familia trebuie să se îndrepte. În familie, sunt 
necesare multe lucruri pentru comoditate şi confort. Lipsa de apreci- 
ere a ordinii şi a sistemului de a aranja problemele familiei duce la 
tendinţa de nimicire şi produce un mare dezavantaj. Fiecare membru 
al familiei trebuie să înţeleagă că asupra lui apasă o responsabilitate 
individuală, de a-şi face partea lui spre a mări confortul, ordinea 
şi principialitatea familiei. Nu trebuie ca unul să lucreze împotriva 
celuilalt. Toți trebuie să se angajeze uniţi în lucrarea cea bună, de a 
se încuraja unul pe altul; ei trebuie să exercite delicateţe, toleranţă, 
răbdare, să vorbească pe un ton scăzut, calm, evitând dezordinea, 
şi fiecare să facă tot posibilul spre a uşura sarcinile mamei. Lucru- 
rile nu mai trebuie să fie lăsate nefăcute, sustrăgându-se toţi de la 
datorie, şi lăsând ca alţii să facă ceea ce pot şi ar trebui să facă ei. 
Lucrurile acestea pot părea neînsemnate; dar când toate sunt puse 

laolaltă, pot da naştere unei mari dezordini, aducând nemulţumire lui 
Dumnezeu. Ceea ce otrăveşte fericirea vieţii sunt lucrurile mici, cele 
neînsemnate. O îndeplinire credincioasă a lucrurilor mici alcătuieşte 
suma fericirii de realizat în această viaţă. Cel care este credincios în 
cele mici este credincios şi în cele mari. Cel care este necredincios 
în problemele mici va fi necredincios şi în problemele mai mari. 
Fiecare membru al familiei trebuie să-şi înţeleagă exact partea care 
se aşteaptă să fie realizată de el împreună cu ceilalţi. Toţi, de la 
copilul de şase ani şi mai mare, trebuie să înţeleagă că li se cere să 
poarte partea lor de poveri în viaţă. 

Pentru aceşti copii, sunt lecţii importante de învăţat şi este mai 
bine pentru ei să le înveţe acum decât mai târziu. Dumnezeu va 
lucra pentru aceşti iubiţi copii, în unire cu eforturile înţelept dirijate 
ale părinţilor lor, şi îi va aduce să devină învăţăcei în şcoala lui 
Hristos. Isus ar dori ca aceşti copiii să fie separați de poftele lumii, 
să părăsească plăcerile păcatului şi să aleagă calea umilei ascultări. 
Dacă acum ar lua seama la invitaţia plină de milă, dacă ÎL vor accepta 
pe Isus ca Mântuitor al lor şi vor continua să-L cunoască pe Domnul, 
El îi va curăţi de păcatele lor şi le va face parte de har şi putere. 

Iubite frate P., lecţiile pe care le-ai învăţat în mijlocul influențelor 
tulburătoare, care au existat în Maine au fost extrem de păgubitoare 
pentru familia ta. Tu n-ai fost atât de precaut în conversaţia ta, cum îţi 
cerea Dumnezeu să fii. Tu n-ai stăruit asupra adevărului în familia ta, 
învățând silitor pe copiii tăi principiile şi poruncile lui Dumnezeu, la 
sculare şi la culcare, la plecare şi la venire. Tu n-ai apreciat lucrarea 
ta, ca tată şi ca pastor. 

Tu nu ţi-ai îndeplinit zelos sarcina faţă de copiii tăi. N-ai con- 
sacrat timp suficient pentru rugăciunea în familie, şi n-ai căutat 
prezenţa întregii familii. Sensul cuvântului „husband“ este house- 
band ( grupul casei, n.n. ). Toţi membrii familiei se concentrează 
în tatăl. El este legislatorul, care ilustrează prin propria lui purtare 
bărbătească virtuțile serioase, energia, integritatea, cinstea, răbdarea, 
curajul, hărnicia şi folosul practic. Într-un anumit sens, tatăl este pre- 
otul familiei, care pune pe altarul lui Dumnezeu jertfa de dimineaţă 
şi de seară. Soţia şi copiii trebuie să fie încurajați să se unească cu 
această jertfă şi să se angajeze într-o cântare de laudă. Dimineaţa şi 
seara, tatăl, ca preot al familiei, trebuie să mărturisească lui Dumne- 
zeu păcatele de peste zi ale lui şi ale copiilor lui. Trebuie mărturisite 

acele păcate care sunt cunoscute de el, cât şi cele ascunse, de care are 
cunoştinţă numai ochiul lui Dumnezeu. Această regulă în acţiune, 
adusă la îndeplinire cu zel de tatăl, când este prezent, sau de mamă, 
în lipsa lui, va avea ca rezultat binecuvântări pentru familie. 

Motivul pentru care tineretul actualei generaţii nu mai este încli- 
nat spre religie este faptul că educaţia lor este defectuoasă. Iubirea 
adevărată nu este exercitată faţă de copii, când li se îngăduie patimi 
păcătoase sau când neascultarea de regulile voastre este îngăduită să 
treacă nepedepsită. Când rămurica este îndoită, copacul se înclină. 
Ţie îţi place prea mult comoditatea. Nu eşti destul de sârguincios. 
Este nevoie de un efort continuu, de o veghere permanentă, de ru- 
găciune serioasă şi fierbinte. Păstrează-ţi mintea într-o continuă 
rugăciune, înălţată spre Dumnezeu; nu fi leneş la treabă, ci înflăcărat 
în spirit, slujind Domnului. 

În familia ta, n-ai reuşit să păstrezi sfinţenia Sabatului, să-i înveţi 
pe copiii tăi sfinţirea lui şi să imprimi asupra lor importanţa păzirii 
lui, conform poruncii. Sensibilităţile tale nu sunt clare şi gata să 
discearnă nivelul înalt la care trebuie să ajungem, ca să fim păzitori 
ai poruncii. Dar Dumnezeu te va ajuta în eforturile tale, dacă te 
apuci serios de lucru. Tu trebuie să ai un control desăvârşit asupra ta 
însuţi; vei avea un succes mai bun asupra copiilor când sunt nesupuşi. 
Este o importantă lucrare înaintea ta, ca să poţi repara neglijenţele 
trecutului, dar nu-ţi este cerut să o îndeplineşti în propria ta putere. 
Îngerii slujitori te vor ajuta la aceasta. Nu renunţa la lucrarea aceasta 
şi nici nu lepăda povara, ci apucă-te serios de ea, cu o hotărâtă voinţă 
de a repara îndelungata ta neglijenţă. Trebuie să ai vederi mai înalte 
despre pretenţiile lui Dumnezeu asupra ta cu privire la ziua Lui cea 
sfântă. Tot ceea ce poate fi făcut în cele şase zile, care ţi-au fost date 
de Dumnezeu trebuie să fie făcut. Tu nu trebuie să-L jefuieşti pe 
Dumnezeu de nici un ceas al timpului sfânt. Mari binecuvântări sunt 
făgăduite celor care preţuiesc mult Sabatul şi îndeplinesc obligațiile 
ce le revin cu privire la păzirea lui: „Dacă îți vei opri piciorul în ziua 
Sabatului, ca să nu-ţi faci gusturile tale în ziua Mea cea sfântă; dacă 
Sabatul va fi desfătarea ta, ca să-L sfinţeşti pe Domnul, slăvindu- 
L, şi dacă-L vei cinsti, neurmând căile tale, neîndeletnicindu-te cu 
treburile tale şi nededându-te la flecării, atunci te vei putea desfăta 
în Domnul, şi eu te voi sui pe înălțimile ţării, te voi face să te bucuri 

de moştenirea tatălui tău Iacov; căci gura Domnului a vorbit.“ ( Isaia 
58, 13.14) 

Atunci când începe Sabatul, trebuie să punem pază asupra noas- 
tră, asupra faptelor noastre şi a cuvintelor noastre, ca să nu-L jefuim 
pe Dumnezeu prin însuşirea, pentru propriul nostru interes, a timpu- 
lui care este în întregime al Lui. Noi înşine şi copiii noştri nu trebuie 
să facem nici un fel de muncă pentru supraviețuirea noastră sau orice 
ar fi putut fi făcut în cele şase zile de lucru. Vineri este ziua dedicată 
pregătirii. În această zi, timpul poate fi dedicat pregătirilor necesare 
pentru Sabat, dar şi gândurilor şi discuţiilor despre el. Nimic din 
ceea ce în faţa cerului va fi privit ca o călcare a sfântului Sabat nu 
trebuie spus sau făcut în Sabat. Dumnezeu ne cere să ne abţinem 
de la munca fizică în Sabat, iar mintea să ne fie instruită să stăruie 
asupra subiectelor sacre. Porunca a patra este efectiv călcată prin 
discuţii despre lucrurile lumeşti sau prin conversaţie uşoară şi lipsită 
de importanţă. Vorbind despre orice sau despre tot ce ne trece prin 
minte înseamnă a ne deda la flecării. Fiecare abatere de la ceea ce 
este drept ne duce în robie şi la condamnare. 

Frate P., tu trebuie să te instruieşti casă discerni sfinţenia Sabatu- 
lui poruncii a patra şi să munceşti ca să ridici standardul în familia 
ta, precum şi acolo unde l-ai coborât prin propriul tău exemplu, în 
poporul lui Dumnezeu. Tu trebuie să contracarezi influenţa pe care 
ai lăsat-o în această privinţă, prin schimbarea cuvintelor şi acţiunilor 
tale. Adesea, tu n-ai reuşit să-ţi „aduci aminte de ziua Sabatului, ca 
s-o sfinţeşti“ ( Exodul 20, 8 ); ai uitat adesea şi ai vorbit propriile tale 
cuvinte în ziua sfinţită a lui Dumnezeu. Tu nu te-ai păzit, şi în Sabat 
te-ai unit în conversaţie despre subiectele obişnuite ale zilei, cum 
sunt: câştigurile şi pierderile, recoltele, rezervele şi proviziile. Prin 
aceasta, exemplul tău îți vatămă influenţa. Trebuie să faci o reformă. 

Aceia care nu sunt pe deplin convertiți la adevăr lasă adesea ca 
mintea lor să alerge liberă la afaceri lumești şi, cu toate că pot să 
se odihnească de munca fizică în Sabat, limba lor exprimă ceea ce 
este în mintea lor; din cauza aceasta, au loc aceste discuţii despre 
vite, recolte, pierderi şi câştiguri. Toate acestea constituie o călcare 
de Sabat. Dacă mintea aleargă după treburile lumești, limba va 
descoperi acest lucru; pentru că din prisosul inimii vorbeşte gura. 

În această privinţă, mai ales exemplul pastorilor trebuie să fie 
evident. 

În Sabat, ei trebuie, în mod conştiincios, să se limiteze la con- 
versaţiuile privind subiectele religioase — adevărul prezent, datoria 
actuală, temerile şi speranţele creştine, încercările, conflictele şi su- 
ferinţele; în final, biruinţa şi răsplata urmează a fi primite. 

Slujitorii lui Hristos trebuie să stea ca o mustrare pentru cei care 
nu-şi aduc aminte de Sabat, ca să îl sfinţească. Ei trebuie ca, amabil 
şi în mod solemn, să-i mustre pe cei care se angajează în conversaţie 
lumească în Sabat şi, în acelaşi timp, să pretindă ca ei să fie păzitori 
ai Sabatului. Ei trebuie să încurajeze consacrarea în ziua Sa cea 
sfântă. 

Nimeni să nu se simtă liber să petreacă timpul sacru într-un fel 
nefolositor. Este neplăcut pentru Dumnezeu ca păzitorii Sabatului 
să doarmă mult în timpul Sabatului. Făcând aşa, ei necinstesc pe 
Creatorul lor şi, prin exemplul lor, declară că cele şase zile sunt 
prea preţioase pentru ca ei să le petreacă odihnindu-se. Ei trebuie 
să facă bani, chiar dacă acest lucru îl realizează, lhpsindu-se pe ei 
înşişi de somnul necesar, pe care îl completează dormind în timpul 
cel sfânt. Apoi, ei se scuză spunând: „Sabatul a fost dat ca zi de 
odihnă. Eu nu vreau să mă lipsesc de odihnă, pentru că am nevoie 
de odihnă“. Aceştia folosesc rău ziua cea sfântă. Ei trebuie ca, în 
mod special, să trezească şi celorlalți membri ai familiei dorinţa de a 
merge la casa de rugăciune. Trebuie să-şi consacre timpul şi energia 
exerciţiilor spirituale, astfel ca influenţa divină, care planează asupra 
Sabatului, să-i poată însoţi în tot timpul săptămânii. Dintre toate 
zilele săptămânii, nici una nu este atât de favorabilă pentru cugetare 
şi simţăminte devoţionale ca Sabatul. 

Mi-a fost prezentat tot cerul, ca privind şi supraveghindu-i în Sa- 
bat pe cei care recunosc cerinţele poruncii a patra şi păzesc Sabatul. 
Îngerii îşi arătau interesul şi marele respect pentru această instituţie 
divină. Pe cei care L-au sfinţit pe Domnul Dumnezeu în inimile lor, 
printr-o strictă dispoziţie sufletească devoţională, şi care au căutat 
să folosească prilejul orelor sacre, păzind Sabatul cât au putut de 
bine, spre a-L cinsti pe Dumnezeu, numind Sabatul o desfătare — 
pe aceştia, îngerii i-au binecuvântat în mod special, cu lumină şi 
sănătate şi le-a fost dată o putere deosebită. Dar, pe de altă parte, 
îngerii i-au părăsit pe cei care nu au apreciat sfinţenia zilei sacre a 
lui Dumnezeu şi au îndepărtat de la ei lumina şi puterea lor. I-am 

văzut umbriţi de un nor, descurajaţi şi adesea trişti. Ei simțeau lipsa 
Duhului lui Dumnezeu. 

Iubite frate P., tu trebuie să fii tot timpul prudent în conversaţia ta. 
Nu te-a chemat oare Dumnezeu să fii un reprezentant al lui Hristos 
pe pământ şi să ceri stăruitor păcătoşilor să se împace cu Dumnezeu? 
Aceasta este o lucrare solemnă şi înaltă. Atunci când a încetat predica 
de la amvon, lucrarea abia a început. Tu nu eşti scutit de răspunderi 
chiar când nu te afli la adunare, şi trebuie să-ţi menţii consacrarea 
faţă de lucrarea de câştigare de suflete. Trebuie să fii o epistolă vie, 
cunoscută şi citită de toţi oamenii. Comoditatea nu trebuie să fie luată 
în considerare. Nu trebuie să te gândeşti la plăceri. Subiectul cel mai 
important este câştigarea de suflete. Aceasta este lucrarea la care 
este chemat slujitorul Evangheliei lui Hristos. El trebuie să continue 
faptele bune şi în afara adunării, să-şi împodobească mărturisirea 
cu conversaţia lui evlavioasă şi cu o comportare a-tentă. Adesea, 
după ce lucrarea ta de la amvon s-a terminat şi iei loc împreună cu 
o grupă la gura sobei, prin conversaţia ta neconsacrată, ai subliniat 
eforturile tale de la amvon. Trebuie să trăieşti ceea ce predici ca 
datorie pentru alţii, şi să iei asupra ta, cum n-ai mai făcut-o niciodată 
până acum, povara lucrării şi greutatea răspunderii care apasă asupra 
fiecărui slujitor al lui Hristos. Confirmă lucrarea făcută la amvon, 
împlinind-o printr-un efort personal. Angajează-te în conversaţie 
chibzuită, privind adevărul prezent, stabilind, în mod obiectiv, starea 
de spirit a celor prezenţi, şi, în temere de Dumnezeu, fă o aplicare 
practică a adevărului important la cazurile celor cu care eşti asociat. 
Tu n-ai reuşit să fii stăruitor la timp, să mustri, să cerţi şi să îndemni 
cu toată îndelunga răbdare şi învăţătură. 

Ca străjer pe zidurile Sionului, este nevoie de o veghere continuă. 
Vigilenţa ta nu trebuie să slăbească. Fă-ţi educaţia, ca să poţi fi în 
stare să prezinţi interes familiilor chiar şi când te afli la gura sobei. 
În direcţia aceasta, tu poţi face mai mult decât numai prin lucrarea 
ta de la amvon. Veghează asupra sufletelor, ca unul care trebuie să 
dea socoteală. Nu da ocazie celor necredincioşi să te învinuiască de 
neglijenţă în această datorie a ta, prin nepăsarea de a apela la ei în 
mod personal. Vorbeşte-le precis şi roagă-i să accepte adevărul. „În 
adevăr, noi suntem înaintea lui Dumnezeu, o mireasmă a lui Hristos 
printre cei ce sunt pe calea mântuirii şi printre cei ce sunt pe calea 
pierzării: pentru aceştia, o mireasmă de moarte spre moarte; pentru 

aceia, o mireasmă de viaţă spre viaţă.“ ( 2 Corinteni 2, 15.16 ). Când 
apostolul vede importanţa lucrării şi greutatea răspunderii care apasă 
asupra pastorului, el exclamă: „Şi cine este de ajuns pentru aceste 
lucruri? Căci noi nu stricăm Cuvântul lui Dumnezeu, cum fac cei 
mai mulţi; ci vorbim cu inimă curată, din partea lui Dumnezeu, 
înaintea lui Dumnezeu, în Hristos.“ ( 2 Corinteni 2, 16.17) 

Cei care strică Cuvântul, transmițând grâu şi pleavă sau orice, 
ca ei să poată crede Evanghelia, în timp ce se opun poruncilor 
lui Dumnezeu, nu pot aprecia simţămintele apostolului când el a 
tremurat sub greutatea lucrării solemne şi a răspunderii lui ca slujitor 
al Domnului, având destinul sufletelor pentru care a murit Hristos, 
care apăsa asupra lui. În aprecierea celor care s-au făcut singuri 
slujitori, se va lua doar puţin din model spre a face tot ce trebuie ca 
să fie slujitor. Dar apostolul pune mare preţ pe calificarea necesară 
pentru a deveni pastor. 

Comportamentul unui pastor în timp ce se află la amvon trebuie 
să fie înţelept şi nu nepăsător. El nu trebuie să fie neglijent în ce 
priveşte atitudinea sa. Trebuie să posede ordine şi curăţie în sensul 
cel mai înalt. Dumnezeu cere acest lucru de la cel care acceptă 
o lucrare de o aşa răspundere, aceea de a primi cuvinte din gura 
Lui şi de a le spune poporului, avertizând şi mustrând, corectând şi 
mângâind, după cum poate cere cazul. Reprezentanţii lui Dumnezeu 
pe pământ trebuie să fie în zilnică comuniune cu El. Cuvintele lor 
trebuie să fie alese, vorbirea lor sănătoasă. Cuvintele la întâmplare, 
adesea folosite de slujitorii care nu predică cu sinceritate Evanghelia, 
trebuie să fie lăsate la o parte pentru totdeauna. 

Mi-a fost arătat, frate P., că, din fire, tu ai fost iritabil, uşor de 
provocat şi că îţi lipsea răbdarea şi toleranța. Dacă procedeul tău era 
pus la îndoială sau dacă erai îndemnat să iei poziţie pentru adevăr, 
tu ai socotit că este prea mult, că n-ai să fii grăbit. Tu nu aveai 
să te grăbegşti, pentru că alţii doreau acest lucru. Aveai ritmul tău. 
Dacă ascultătorii tăi ar fi mers pe aceeaşi cale, aveai să-i socoteşti 
vrednici de mustrare. Dacă toţi ar face cum ai făcut tu, poporul lui 
Dumnezeu ar cere un mileniu întreg, ca să facă pregătirile necesare 
pentru judecată. Dumnezeu a suportat îndurător creşterea ta înceată; 
dar nu este potrivit ca alţii să urmeze exemplul tău, pentru că tu eşti 
acum slab şi deficient, când ai putea fi tare şi bine calificat pentru 
lucrare. 

Fratele R. a putut face prea puţin pentru tine. Străduinţele lui 
au fost direcționate neînţelept. El a greşit, mai ales, atunci când s-a 
interesat de cei despre care a crezut că trebuie să devină învăţători. 
Dacă nu s-ar fi interesat de cazul unui pastor din Maine şi ar fi 
lucrat în câmpuri noi, unde nu erau adventiști, mulţi ar fi cunoscut 
adevărul. Fratele S. a avansat încet şi a ajuns la o poziţie mai plăcută 
lui Dumnezeu, în ceea ce priveşte răbdarea, toleranța şi suportarea; 
şi totuşi, mai este încă o mare lucrare de făcut pentru el, mai înainte 
ca să poată avea o slujire cu succes în cauza şi înaintarea lucrării lui 
Dumnezeu. 

Fratele R. s-a interesat serios de cazul tău, dar tu ai refuzat să fu 
ajutat de el. Ţi-au fost consacrate timp şi putere; şi lucrurile au fost 
potrivite pentru beneficiul tău special spre a îndepărta prejudecata şi 
spre a te ajuta să accepţi adevărul, până ce indolenţa şi necredinţa 
ta au epuizat răbdarea fratelui R. Atunci caracterul străduinţelor lui 
s-a schimbat, iar el te-a forţat să ajungi la o hotărâre şi să mergi 
după lumina şi dovezile primite. Acest efort serios din partea lui 
l-ai considerat forţat şi apăsător. Astfel că temperamentul tău în- 
căpăţânat a fost dat pe faţă; te-ai împotrivit acestui tratament şi ai 
respins eforturile făcute de el, ca să te ajute. Aici ţi-ai făcut şi ţie 
rău, descurajându-l pe fratele R. şi nemulţumindu-L pe Dumnezeu. 
Simţămintele tale faţă de fratele R. nu erau creştineşti. Tu te-ai 
mândrit cu împotrivirea faţă de eforturile lui, făcute în favoarea ta. 
Dumnezeu a binecuvântat străduinţele fratelui R., care a făcut să se 
nască o grupă în statul Maine. Munca aceasta a fost grea şi obosi- 
toare, şi ţi-ai făcut partea ca să fie astfel. Tu nu ţi-ai dat seama cât de 
grea făceai să fie lucrarea pentru cei pe care 1-a trimis Dumnezeu să 
prezinte oamenilor adevărul. Ei şi-au epuizat energia spre a aduce 
oameni până la punctul hotărârii cu privire la adevăr, în timp ce tu 
şi alți pastori le-aţi stat în cale. Dumnezeu lucra prin slujitorii Săi, 
ca să-i atragă la adevăr, iar Satana lucra prin tine şi alţi pastori, ca 
să descurajeze şi să contracareze lucrarea lor. Tocmai bărbaţii care 
mărturiseau a fi străjeri, şi care, dacă s-ar fi încadrat în planul lui 
Dumnezeu, ar fi fost primii care să primească cuvântul de avertizare 
şi să-l prezinte poporului, erau printre ultimii care să accepte adevă- 
rul. Poporul se afla înaintea învăţătorilor lui. Ei au primit avertizarea 
chiar înaintea străjerilor, pentru că străjerii au fost necredincioşi şi 
dormeau în posturile lor. 

Frate P., ar fi trebuit să ai simţăminte de simpatie frăţească şi de 
iubire pentru fratele R., pentru că el merită aceasta mai degrabă decât 
un cuvânt de critică. Ar trebui să critici aspru propria ta umblare, 
pentru că ai fost găsit luptând împotriva lui Dumnezeu. Dar tu te-ai 
amuzat şi i-ai amuzat şi pe alţii pe socoteala fratelui R., povestind 
despre eforturile lui pentru tine şi despre oponenţa ta faţă de lucrarea 
lui, bucurându-te din toată inima pentru aceasta. 

Fiecărui slujitor al lui Hristos îi stă bine să folosească o vorbire 
sănătoasă, care să nu poată fi condamnată. Mi s-a arătat că o lucrare 
solemnă trebuie adusă la îndeplinire pentru slujitorii lui Hristos. 
Aceasta nu poate fi făcută fără efort din partea lor. Ei trebuie să 
simtă că au o lucrare de făcut în propriile lor cazuri, pe care nimeni 
n-o poate face pentru ei. Ei trebuie să caute să câştige calificările 
necesare pentru a fi în stare să devină slujitori ai lui Hristos, pentru 
ca în ziua lui Dumnezeu să poată fi absolviţi de sângele sufletelor, 
făcându-şi datoria în temere de Dumnezeu. Ca răsplată a lor, subpăs- 
torii vor auzi din partea marelui Păstor: „Bine, rob bun şi credincios.“ 
( Matei 25, 23 ). Apoi, El va pune coroana slavei pe capul lor şi îi va 
invita să intre în bucuria Domnului lor. Ce înseamnă această bucu- 
rie? Ea înseamnă a privi, împreună cu Hristos, la sfinții răscumpăraţi, 
revăzând împreună cu El străduinţele lor pentru suflete, lepădarea 
de sine şi jertfirea de sine, renunţarea lor la comoditate, la câştig 
lumesc şi la fiecare atracţie pământească, şi alegând ruşinea, sufe- 
rinţa, înjosirea, oboseala muncii şi chinul sufletesc, când oamenii 
aveau să se opună planului lui Dumnezeu împotriva propriilor lor 
suflete; este amintită disciplinarea sufletelor lor înaintea lui Dum- 
nezeu, plânsul lor între pridvor şi altar, şi ajungerea lor ca privelişte 
pentru lume, îngeri şi oameni. Toate acestea sunt atunci terminate 
şi sunt văzute roadele muncii lor; suflete sunt salvate prin eforturile 
lor în Hristos. Pastorii care au fost conlucrători cu Hristos intră în 
bucuria Domnului lor şi sunt mulţumiţi. 

„Să ne uităm ţintă la Căpetenia şi Desăvârşirea credinţei noastre, 
adică la Isus, care, pentru bucuria care-l era pusă înainte, a suferit 
crucea, a disprețuit ruşinea, şi şade la dreapta scaunului de domnie 
al lui Dumnezeu. Uitaţi-vă dar cu luare aminte la Cel care a suferit 
din partea păcătoşilor o împotrivire aşa de mare faţă de Sine, pentru 
ca nu cumva să vă pierdeţi inima, şi să cădeţi de oboseală în sufletele 
voastre. Voi nu v-aţi împotrivit încă până la sânge, în lupta împotriva 

păcatului.“ ( Evrei 12, 2-4 ). Pastorii ÎI uită prea repede pe Autorul 
mântuirii lor. Ei cred că îndură mult, când au de purtat şi suferă doar 
puţin. Dumnezeu vrea să lucreze pentru pastori, dacă ei vor să-L 
lase să lucreze pentru ei. Dar dacă ei socotesc că stau bine în toate 
privinţele şi n-au nevoie de o convertire completă, dacă nu vor să se 
vadă pe ei înşişi şi nu se ridică la măsurătoarea lui Dumnezeu, El se 
va lipsi de lucrarea lor. 

Dumnezeu cere ca pastorii să se ridice până la Model, să se 
dovedească ca fiind aprobaţi de Dumnezeu, să fie muncitori care 
n-au de ce să le fie ruşine. Dacă refuză această disciplină strictă, 
Dumnezeu îi va scuti de angajament şi va alege bărbaţi care nu se 
vor odihni până nu vor fi complet înzestrați pentru orice lucrare 
bună. Inima noastră este din fire păcătoasă şi leneşă în slujba lui 
Hristos; de aceea trebuie să fim continuu de veghe, altfel nu vom 
reuşi să îndurăm asprimea ca buni ostaşi ai lui Hristos; şi nu vom 
simţi nevoia să dăm lovituri viguroase împotriva păcatelor care ne 
asaltează, ci vom fi gata să cedăm sugestiilor lui Satana şi să înălţăm 
mai degrabă un steag al nostru decât să acceptăm steagul pe care l-a 
înălţat Dumnezeu pentru noi. 

Am văzut că pastorii păzitori ai Sabatului, din Maine, n-au ajuns 
să devină cercetători ai Bibliei. Ei n-au simţit nevoia să studieze 
cu sârguinţă Cuvântul lui Dumnezeu pentru ei înşişi, ca să poată 
fi cu totul destoinici pentru orice lucrare bună; şi n-au simţit nici 
necesitatea de a-i îndemna pe ascultătorii lor la o atentă cercetarea a 
Scripturilor. Dacă n-ar fi fost un pastor adventist de ziua a şaptea în 
Maine, care să se opună planului lui Dumnezeu, tot ceea ce s-a adus 
la îndeplinire putea fi făcut cu jumătate de efort decât a fost făcut, 
iar oamenii ar fi putut fi scoşi din starea lor de tulburare şi confuzie, 
aduşi la rânduială, ca să fie acum destul de tari spre a se împotrivi 
influenţei ostile. 

Many places which have not yet been entered might have been 
visited and successful labor bestowed, which would have brought 
many to a knowledge of the truth. 

O mare parte din lucrarea care a fost făcută în Maine a fost 
pentru pastorii adventişti de ziua a şaptea spre a-i aduce la poziţia 
cea corectă. A fost nevoie de o muncă grea pentru a contracara 
influenţa exercitată în timpul opunerii faţă de planul lui Dumnezeu 
împotriva propriilor lor suflete şi a aşezării ei în calea păcătoşilor. Ei 


[711] 


[712] 


628 Mărturii pentru comunitate vol.2 


înşişi n-aveau să intre, şi pe cei care voiau să intre, i-au împiedicat 
prin învăţătură şi exemplu. S-a făcut o greşeală prin intrarea în 
câmpuri unde sunt adventiști care, în general, nu simt nevoia să fie 
ajutaţi, ci cred că ei înşişi sunt într-o stare bună şi în măsură să-i 
înveţe pe alţii. Lucrători sunt puţini, iar puterea lor trebuie cheltuită 
pentru cel mai mare avantaj posibil. Mult mai mult se poate face 
în statul Maine; în general, acolo unde nu există nici un adventist. 
Trebuie să se intre în câmpuri noi, iar timpul care a fost folosit până 
acum în muncă obositoare, pentru adventiştii care n-au nici o dorinţă 
să înveţe, trebuie să fie devotat pentru aceste câmpuri noi, să se 
iasă la drumuri noi şi la garduri şi să se lucreze pentru convertirea 
necredincioşilor. Dacă adventiştii vin să asculte, lăsaţi-i să vină. 
Lăsaţi calea deschisă pentru ei, dacă aleg. 


Date ale primei publicări 


Toate „Mărturiile pentru Comunitate“ din acest volum au fost 
publicate pentru prima dată în Battle Creek, apărând în următorii 
ani: Nr.15 — 1868; Nr.16 — 1868; Nr.17 — 1869; Nr.18 — 1870; 
Nr.19 — 1870; Nr.20 — 1871. 


Apendice 


Pagina 400 — Îndemnului din mărturia personală, adresată fra- 
telui şi sorei E., că „ouăle n-ar trebui puse pe masa voastră“, unii 
i-au făcut o aplicaţie generală. Că aceasta n-a fost intenţionat, ca 
învăţătură generală pentru familii, în împrejurări normale, este lä- 
murit nu numai prin poziţia declaraţiei însăşi, ci şi prin cel puţin de 
trei exprimări specifice, ale sorei Ellen G. White, care vor corecta 
orice aplicaţie greşită a acestei mărturii personale. Acestea se gă- 
sesc în Mărturii pentru Comunitate 7, pag. 135, în original ( 1902 ), 
Divina Vindecare, pag. 320, în original ( 1905 ) şi Mărturii pentru 
Comunitate 9, pag.162, în original ( 1909 ). Cităm ultimele două 
declaraţii: 

„Este adevărat că persoanele voluptoase şi în care pasiunile sen- 
zuale sunt puternice trebuie să evite folosirea hranei excitante. Mai 
ales în familii în care copiii care sunt dedaţi obiceiurilor senzu- 
ale, ouăle nu trebuie să fie folosite.“ — ( The Ministry of Healing, 
pag.320, în original ). 

„Deşi au fost date avertizări cu privire la pericolele îmbolnăvirii 
prin unt şi prin reaua şi libera folosire a ouălor de către copiii mici, 
totuşi n-ar trebui să considerăm o încălcare a principiului folosirii 
ouălor de la găinile care sunt bine îngrijite şi potrivit hrănite. Ouăle 
conţin proprietăţi care sunt factori vindecători în contracararea anu- 
mitor otrăvuri.“ — ( Mărturii pentru Comunitate, vol.9, pag.162, în 
original ). 

